Vieţile Sfinţilor 



Vieţile Sfinţilor, publicate aici, au ca sursă cele 12 volume "Vieţile Sfinţilor" 

apărute între anii 1991 şi 1998 la Editura Episcopiei Romanului şi Huşilor 

(volumele consacrate lunilor septembrie-aprilie) şi apoi la Editura Episcopiei 

Romanului (volumele consacrate lunilor mai-august). 

Notă: Luna septembrie apare la început pentru că anul bisericesc începe la 1 septembrie. 
Aceasta este şi ordinea apariţiei celor 12 volume menţionate mai sus. 



Volumul X 
(iunie) 



Vieţile Sfinţilor pe luna iunie 

Ziua întîi 

• Sfintul Mucenic Iustin Filosoful 

• Alt Sfint Mucenic Iustin, şi cei împreună cu dînsul 

• Cuviosul Agapit, doctorul Pecerscăi 

Ziua a doua 

• Sfintul Nichifor Mărturisitorul, Patriarhul Constantinopolului 

• Sfintul Mare Mucenic Ioan cel Nou de la Suceava 

Ziua a treia 

• Sfintul Mucenic Luchilian şi cei patru tineri: Claudie, Ipatie, Pavel, Dionisie şi Sfinta Fecioară 
Paula 

• Sfintul Sfinţitul Mucenic Luchian şi cei împreună cu dînsul 

Ziua a patra 

Sfintul Mitrofan, întîiul Patriarh al Constantinopolului 

Sfintul Mucenic Concordie 

Cuviosul Zosima din Cilicia 

Sfinţii Mucenici Frontasie, Severin, Severian şi Silvan 

Sfinţii Mucenici Zotic, Atal, Camasie şi Filip de la Niculiţel 

Ziua a cincea 

• Sfanţul Sfinţit Mucenic Dorotei, Episcopul Tirului 

• Cuviosul Anuvie Mărturisitorul 

• Cuviosul Teodor Pustnicul 

Ziua a şasea 

• Cuviosul Visarion 

• Cuviosul Ilarion cel Nou, Egumenul Mănăstirii Dalmat 

• Sfintele Muceniţe şi Fecioare Arhelaia, Tecla şi Susana 

• Sfintele Muceniţe Chiriachia, Caleria şi Măria 

Ziua a şaptea 

• Sfintul Mucenic Teodot al Ancirei 

• Sfintul Sfinţit Mucenic Marcel, Episcopul Romei, şi cei împreună cu el 

• Sfintul Sfinţit Mucenic Marcelin, Episcopul Romei 

Ziua a opta 

• Aducerea Moaştelor Sfintului Mare Mucenic Teodor Stratilat 

• Sfintul Sfinţit Efrem, Patriarhul Antiohiei 

• Cuviosul Zosima Fenicianul 



Ziua a noua 



Sfintul Ierarh Chirii, Arhiepiscopul Alexandriei 
Cuviosul Chirii, Egumenul Mănăstirii de la Iezerul Alb 



Ziua a zecea 



• Sfintul Sfinţitul Mucenic Timotei, Episcopul Prusiei 

• Sfinţii Mucenici Alexandru şi Antonina 

• Sfintul Vasian, Episcopul Lavdiei 

• Sfintul Teofan din Antiohia 

Ziua a unsprezecea 

• Sfintul Apostol Vartolomeu 

• Sfintul Apostol Varnava 

Ziua a douăsprezecea 

• Cuviosul Onufrie cel Mare 

• Cuviosul Petru din Muntele Athos 

Ziua a treisprezecea 

• Sfinta Muceniţă Achilina 
Ziua a paisprezecea 

• Sfintul Prooroc Elisei 

• Sfintul Sfinţit Metodie, Patriarhul Constantinopolului 

• Cuviosul Nifon, din Athon 

Ziua a cincisprezecea 

Sfintul Prooroc Amos 

Sfinţii Mucenici Vit, Modest şi Crischentia 

Sfintul Mucenic Dula 

Alt Cuvios Puia 

Fericitul Ieronim 

Fericitul Augustin, Episcopul Hiponiei 

Ziua a şaisprezecea 

• Sfintul Sfinţit Tihon, Episcopul Amatundei 

• Sfinţii Mucenici Tigrie preotul şi Eutropie citeţul 

Ziua a şaptesprezecea 

• Sfinţii Mucenici Manuil, Savel şi Ismail 

• Sfintul Mucenic Isavru şi cei împreună cu dînsul 



Ziua a optsprezecea 

• Sfîntul Mucenic Leontie şi cei împreună cu dînsul, Ipatie şi Teodul 
Ziua a nouăsprezecea 

• Sfîntul Apostol Iuda, ruda Domnului 

• Cuviosul Paisie cel Mare 

• Sfîntul Mucenic Zosima, ostaşul 

• Cuviosul Ioan Sihastrul 

Ziua a douăzecea 

• Sfîntul Sfinţit Mucenic Metodie, Episcopul Patarelor 

• Cuviosul Levchie Mărturisitorul, Episcop în Alexandria 

• Sfinţii Mucenici Aristoclie preotul, Dimitrian diaconul şi Atanasie citeţul 

Ziua a douăzeci şi una 

• Sfîntul Mucenic Iulian din Cilicia 

• Cuvioşii Părinţi Iulie Preotul şi Iulian Diaconul 

Ziua a douăzeci şi doua 

• Sfîntul Sfinţit Mucenic Evsevie, Episcopul Samosatelor 
Ziua a douăzeci şi treia 

• Sfinta Muceniţă Agripina 

• Sfîntul Teofil, iconomul bisericii 

Ziua a douăzeci şi patra 

• Naşterea Sfintului Prooroc Ioan Botezătorul 

• Sfîntul Ierarh Niceta Remesianul 

Ziua a douăzeci şi cincea 

• Sfinta Muceniţă Fevronia 

• Cuviosul Dionisie 

Ziua a douăzeci şi şasea 

• Cuviosul David din Tesalonic 

• Icoana Maicii Domnului Tihfinsca 

• Icoana Maicii Domnului Qdighitria 

• Icoana Maicii Domnului, Românca sau Lideanca 

Ziua a douăzeci şi şaptea 

• Cuviosul Samson 

• Sfîntul Sevir Preotul 



Ziua a douăzeci şi opta 

• Aducerea Moaştelor Sfinţilor Chir şi Ioan 

• Cuviosul Pavel doctorul 

Ziua a douăzeci şi noua 

• Sfintul Apostol Petru 

• Sfintul Apostol Pavel 

Ziua a treizecea 

• Soborul Sfinţilor Apostoli 

• Fericitul Petru din Rostov 

• Sfintul Ierarh Ghelasie de la Rîmeţ 



SFANŢUL MUCENIC IUSTIN FILOSOFUL 
(1 IUNIE) 

Sfântul Iustin Filosoful, mucenicul lui Hristos, s-a născut în părţile Siriei Palestinei, la hotarele Samariei, 
în cetatea care la început se numea Sihem, iar mai pe urma s-a numit Neapolis Flavie. El a avut un tata de 
neam bun si slăvit, dar elin cu credinţa; si chiar Iustin era în aceeaşi rătăcire a închinării la idoli, mai 
înainte de a se lumina cu lumina sfintei credinţe. Si se îndeletnicea din tinereţe cu învăţătura cârtii si 
sporea în înţelepciunea elineasca, ca unul ce avea minte isteaţa. 

Deci, deprinzându-se bine cu buna graire ritoriceasca, dorea sa înveţe si filosofia; si la început s-a dus la 
un filosof dintre stoici, dorind sa înţeleagă filosofia acelora. Si avea mare dorinţa sa ştie despre 
dumnezeire si ce este Dumnezeu. Deci, petrecând la acel filosof stoic câtava vreme, n-a putut afla nimic 
despre Dumnezeu -de vreme ce nici acest filosof stoic nu ştia pe Dumnezeu, nici nu socotea ca este de 
trebuinţa învăţătura cea pentru dumnezeiasca înţelegere -, pentru aceasta a lăsat Iustin pe dascălul acela si 
s-a dus la un alt filosof - bărbat, pe cât se părea înţelept - care făcea parte din filosofii ce se numeau 
peripatetici. 

Acela, după putina vreme, a început a se sfătui cu Iustin pentru plata, nevrând sa-1 înveţe în dar. Iar 
Iustin, văzând ca acela este iubitor de argint, 1-a lepădat ca pe un lacom si 1-a judecat a fi nevrednic de 
numirea filosof iei, de vreme ce nu ştia sa treacă cu vederea câştigurile cele lumeşti. 

Pentru nişte pricini ca acestea, lepădând pe filosofii stoici si pe cei peripatetici si dorind foarte mult 
înţelepciunea cea adevărata, prin care ar fi putut ajunge la cunoştinţa lui Dumnezeu, a venit la un dascăl 
ce făcea parte din filosofii lui Pitagora, dar acela poruncea lui Iustin sa înveţe mai întâi astronomia, 
geografia, aritmetica, muzica, si alte învăţaturi, sgunându-i ca învăţaturile acelea sunt mai de trebuinţa în 
viata aceasta. Insa Iustin socotind ca va trebui sa petreacă mulţi ani într-acele învăţaturi si văzând ca din 
acele ştiinţe nimic nu este de folos sufletului sau, pentru ca nimic n-a auzit de la dascălul acela care sa 
sature dorinţa inimii lui - care din zi în zi se aprindea mai tare cu dragostea lui Dumnezeu -, pentru aceea 
1-a lăsat si pe acel dascăl si s-a lipit de un din cei ai lui Platon, de vreme ce învăţătura acelora era de mare 
slava într-acele vremuri si multa le era cinstea lor. 

Acel filosof al lui Platon s-a făgăduit sa-1 înveţe pe Iustin din asemănarea lucrurilor celor trupeşti pe cele 
netrupesti, din închipuirile celor de jos pe cele de sus si din chipurile înţelegerilor cunoştinţa lui 
Dumnezeu. Pentru ca acesta era sfârşitul socotelii înţelepciunii celei platonicesti ca, din închipuiri, sa vina 
întru cunoştinţa lui Dumnezeu. Iar fericitul Iustin s-a învoit la aceasta, nădăjduind sa ajungă la 
înţelepciunea dumnezeiasca cea dorita, sa cunoască pe Dumnezeu si se sa umple de darul Lui. Pentru 
aceasta el a petrecut lângă dascălul acela vreme îndelungata si degrab a învăţat dogmele si rânduielile lui 
Platon, devenind filosof desăvârşit si slăvit între elini. Cu toate acestea, încă nu putea sa ajungă la 
credinţa creştineasca si la cunoştinţa cea adevărata a lui Dumnezeu, de vreme ce filosofii elini nu 
preamăreau pe Dumnezeu ca pe un Dumnezeu, ci schimbau slava nestricaciosului Dumnezeu întru 
asemănarea chipului omului cel stricacios si al pasărilor, al celor cu patru picioare si al târâtoarelor, însă 
Iustin se mângâia în parte cu duhul, îndeletnicindu-se întru gândirea de Dumnezeu si învatându-se întru 
cunoştinţa de Dumnezeu, pe cât mintea lui, fiind încă neluminata, putea sa ajungă. 

Iar odată plimbându-se singur afara din cetate, departe la un loc osebit, aproape de mare, si pe când 
socotea cu mintea sa înţelegerile cele filosofesti, a văzut pe un bărbat cinstit necunoscut, bătrân împodobit 
cu caruntetile. Si privind spre el cu de-amanuntul, bătrânul i-a zis: „Oare ma cunoşti pe mine, de ma 
priveşti astfel cu dinadinsul?" Raspuns-a Iustin: „Nu te cunosc, însă ma minunez cum, în acest loc pustiu 
în care n-am aşteptat sa vad pe cineva, te vad pe tine". Zis-a bătrânul: „Nişte oameni de ai mei s-au dus în 
partea aceasta si, aşteptând întoarcerea lor, le-am ieşit înainte ca sa-i pot vedea de departe. Dar tu ce faci 
aici?" Raspuns-a Iustin: „îmi place sa ma preumblu în singurătate, ca sa ma învat cu mintea fara de 
împiedicare la filosofie". întrebat-a bătrânul: „Ce folos câştigi din filosofie?" Raspuns-a Iustin: „Dar ce 
lucru mai de folos poate sa afle cineva decât filosofia? Pentru ca aceea este luminatoare a mintii, 



povatuitoare la toata socoteala cea buna si îndreptătoare a vieţii. Daca cineva o ştie bine pe aceea, acela 
vede ca în oglinda nestiintele si rătăcirile altora si nu este cu putinţa sa se alcătuiască înţelepciunea fara de 
învăţătura fîlosofîei si fara de uneltirea cea dreapta a înţelegerii; deci se cade ca tot omul sa o înveţe pe 
aceea, ca sa ştie cele folositoare si nefolositoare, de care lucruri sa se tina si pe care sa le lepede". 

Zis-a bătrânul: „Dar oare filosofia aduce vreo fericire omului?" Raspuns-a Iustin: „Cu adevărat îi aduce". 
Bătrânul 1-a întrebat: „Deci spune-mi ce este filosofia si ce fericire are ea?" Raspuns-a Iustin: „Filosofia 
este aceea care este facere a înţelegerii si cunoştinţa a adevărului; iar fericirea ei este cinstea înţelegerii si 
a înţelepciunii ei". Bătrânul a întrebat: „Daca din filosofia care le înţelege pe toate cunoaşteţi adevărul, 
apoi ce ziceţi ca este Dumnezeu?" Raspuns-a Iustin: „Acela este Dumnezeu, Care niciodată nu se 
schimba, ci totdeauna este Acelaşi; Care este pricinuitorul facerii tuturor". Iar bătrânul, îndulcindu-se de 
răspunsul acela, iarasi 1-a întrebat: „Numele înţelegerii este la toate lucrurile de obşte? Căci întru toate 
meşteşugurile, ori întru care cineva este iscusit, întru acela se numeşte ca este înţelept; sau în geometrie, 
sau în ocârmuirea corăbiei, sau în doctorii, si după asemănare întru celelalte lucruri si dumnezeieşti si 
omeneşti, oare nu este asa? Deci spune-mi mie iarasi, este vreo înţelegere care naşte cunoştinţa lucrurilor 
împreuna si a celor dumnezeieşti si a celor omeneşti?" Zis-a Iustin: „Este cu adevărat". Bătrânul a zis: 
„Deci ce? Oare tot una este a cunoaşte pe Dumnezeu, precum a cunoaşte muzica, sau aritmetica, sau 
astronomia sau oricare din acestea?" Raspuns-a Iustin: „Nicidecum; pentru ca alta este înţelegerea aceea 
de a cunoaşte pe Dumnezeu si alta este aceea de a cunoaşte un meşteşug". 

Grait-a bătrânul: „Bine ai răspuns, căci ajungem la oarecare înţelegeri; pe de-o parte din auz si din 
învăţătura, iar pe de alta din însasi vederea lucrurilor; precum daca ti-ar spune cineva ca se afla în India 
vreo fiara care nu se aseamănă cu nici una din fiare - într-un fel sau în alt fel, cu felurite fete si cu multe 
chipuri - n-ai fi putut s-o cunoşti pe aceea nevazând-o cu ochii tai, nici altuia sa-i spui despre ea, neauzind 
mai întâi singur de la cel ce spune. Deci aici te întreb: Cum pot filosofii voştri elinesti sa înţeleagă drept 
pentru Dumnezeu, sau cum sa grăiască ceva adevărat pentru Dânsul, de vreme ce n-au nici o cunoştinţa a 
Lui, ca cei ce nici nu L-au văzut pe El cândva, nici nu L-au auzit?" Raspuns-a Iustin: „O, părinte, nu cu 
ochii trupeşti se vede puterea dumnezeirii, precum vad oamenii oarecare jivine, ci numai cu mintea 
singura se poate ajunge la Dumnezeu, precum zice Platon, a cărui învăţătura eu o urmez". Zis-a bătrânul: 
„Oare este în mintea noastră vreo putere de acest fel si atât de multa, prin care mai degrabă decât cu 
simţurile cele trupeşti am putea înţelege sau sa cunoaştem vreun lucru, si sa ajungem pe cele nevăzute?" 

Raspuns-a Iustin: „Este cu adevărat. Si acea putere este numita de Platon ochi al mintii, fiind data omului 
chiar spre aceea - precum el învata -, ca fiind curăţit si luminat prin învăţătura cea iubitoare de 
înţelepciune, sa poată vedea pe însuşi Adevărul dumnezeiesc, Care este pricinuitorul tuturor lucrurilor 
celor ajunse cu mintea, nu aratându-Se prin vopsele, nici având vreo asemănare oarecare, nici mărime de 
statura, nici altceva de acest fel, care se vede cu ochii cei trupeşti; ci este o Fiinţa mai presus de toate 
fiinţele, neajunsa, nespusa, singura buna si frumoasa, a căreia dorire a ştiinţei este sadita din început de 
însasi aceea în sufletele cele de bun neam, pentru ca aceea iubeşte a fi cunoscuta si văzuta de acelea". 

Pe nişte cuvinte ca acestea bătrânul le asculta cu dragoste, însă încă nu se îndestula cu acea înţelegere a 
lui Iustin despre Dumnezeu, învăţata de Platon, ca una care, fiind fara de creştineasca mărturisire, era 
nedesavârsita. Deci nebinevoind pentru Platon, a zis: „Daca Platon învata asa precum tu mărturiseşti, apoi 
pentru ce el singur n-a cunoscut, nici n-a ştiut Adevărul lui Dumnezeu? Pentru ca zicând ca Dumnezeu 
este nevăzut si neajuns, el se închina apoi făpturii celei văzute: cerului, stelelor, asijderea lemnului si 
pietrei celei cioplite în chip de om, ca însuşi lui Dumnezeu, schimbând astfel pe Adevărul lui Dumnezeu 
întru minciuna, tinându-se de închinarea la idoli si învăţând la aceea si pe alţii? Deci nu socotesc ca la 
Platon si la ceilalţi filosofi elini este înţelegere dreapta, care sa se poată veni la adevărata cunoştinţa a lui 
Dumnezeu, deoarece s-au făcut deşerţi întru cugetările lor si s-a întunecat inima lor cea neînţelegătoare; 
astfel, socotindu-se a fi deştepţi, au înnebunit. Eu îti spun cu adevărat, ca mintea omeneasca, 
nepovatuindu-se de Duhul Sfânt si neluminându-se prin credinţa, nu poate nicidecum sa-L ştie si sa-L 
înţeleagă pe adevăratul Dumnezeu!" 



Acestea si multe altele grăind bătrânul despre dreapta cunoştinţa de Dumnezeu, despre adevărata cinstire 
de Dumnezeu si despre celelalte lucruri dumnezeieşti, vădind astfel rătăcirea filosofilor elini, Iustin se 
minuna. Apoi a zis: „Deci unde si ce fel de dascăl poate sa afle cineva ca sa-1 povatuiasca spre adevăr, 
daca în Platon si în ceilalţi filosofi nu este adevărul?" 

Atunci bătrânul a început a-i spune lui despre sfinţii prooroci, zicând: „în vremile cele de demult, cu mulţi 
ani mai înainte de toţi filosofii, au fost oarecare bărbaţi sfinţi drepţi si iubiţi de Dumnezeu, care, fiind 
plini de Duhul Sfânt, mai înainte au spus de aceste lucruri ce acum se săvârşesc. Acei bărbaţi se numesc 
prooroci. Ei singuri au cunoscut adevărul din început si l-au spus oamenilor. Si spunând adevărul, nu s-au 
ruşinat de nimeni, nici nu s-au temut de cei ce i-ar fi silit pe dânşii ca, întru oarecare cuvinte, sa se abată 
de la adevăr, nici nu s-au biruit de slava deşartă; ci le-au spus drept, curat, adevărat si fara de frica pe 
toate acelea, care întru descoperiri de la Dumnezeu li s-au făcut lor, sau le-au văzut, sau le-au auzit. 

Inca sunt si acum scripturile lor, care, daca le citeşte cineva cu credinţa, îi aduc mult folos si-i luminează 
mintea spre cunoştinţa adevărului; pentru ca acei sfinţi prooroci nu întăresc cele grăite de dânşii cu 
meşteşug de cuvinte, nici cu oarecare dovezi sofistice sau cu silogisme, ci cu dreapta vorbire spun însuşi 
adevărul. Căci ei însisi, mai mult decât toate dovezile sofistice, au fost martori preacre-dinciosi ai 
adevărului, ca unii ce au crezut întru Unul, adevăratul Dumnezeu, Ziditorul tuturor si mai înainte au vestit 
venirea în lume a lui Hristos, Fiul Lui. Ei s-au arătat ca sunt vrednici de credinţa; pe de-o parte ca acum 
unele din graiurile lor s-au împlinit si altele de acum o sa se împlinească; iar pe de alta, ca cele grăite de 
dânşii le întăreau prin minuni; pentru ca făceau minuni cu puterea darului lui Dumnezeu, cel dat lor de 
sus. Acele minuni, proorocii cei mincinoşi si neînvatati de Dumnezeu n-au putut niciodată sa le facă, fara 
numai ca au îngrozit pe oameni prin oarecare arătări si năluciri diavoleşti". 

Deci acel fericit bărbat necunoscut, vorbind astfel cu Iustin, la sfârşit i-a zis lui: „Mai înainte de toate, 
roaga-te cu dinadinsul adevăratului Dumnezeu, ca sa-ti deschidă tie usa luminii, de vreme ce nu poate 
cineva sa ştie si sa înţeleagă pe cele ce sunt ale lui Dumnezeu, decât numai cel căruia însuşi Dumnezeu va 
voi sa-i descopere. Si le descoperă fiecăruia care-L caută pe El cu rugăciunea si se apropie de El cu 
dragoste". 

Acestea zicându-le bătrânul acela, s-a dus de la el si s-a făcut nevăzut. De atunci Iustin niciodată n-a mai 
putut sa afle undeva sau sa vadă vreun bărbat ca acela. Ce a simţit Iustin în inima sa după plecarea acelui 
bărbat, el însuşi a spus când a vorbit odată cu Trifon, slavitul iudeu, si a zis: „Un foc s-a aprins în mine. 
Duhul mi s-a aprins cu dorire de Dumnezeu si mi-a crescut dragostea spre sfinţii prooroci si spre acei 
bărbaţi care sunt prieteni ai lui Hristos. Deci, socotind cuvintele bătrânului, doar pe aceea am cunoscut-o 
ca este filosofie dreapta, pe care el mi-a spus-o. Pentru aceea am început a citi cărţile prooroceşti si 
apostolicesti si dintr- acelea m-am făcut filosof drept, adică creştin adevărat". Aceasta spunând-o fericitul 
Iustin mai pe urma lui Trifon, a făcut înştiinţare pentru sine neamului celui mai de pe urma, în ce fel a fost 
începutul întoarcerii lui către Dumnezeu si cum a fost povăţuit la calea cea dreapta de acel bărbat neştiut, 
ca de un trimis din cer. 

După acea vorbire folositoare de suflet cu bătrânul cel insuflat de Dumnezeu, îndată s-a sârguit a caută 
cârti creştineşti si a început a citi dumnezeiestile Scripturi cu silinţa osârdnica. Si alătura proorociile cele 
vechi ale sibilelor cu proorociile sfinţilor prooroci despre întruparea cea din Preacurata Fecioara a lui 
Hristos, despre pătimirea cea de voie a Lui, despre sfârşitul acestei lumi văzute si despre judecata ce va sa 
fie. Si, vazându-le pe acestea întru toate împreuna glasuite între ele, se minuna în sine si venea încet - 
învatându-1 pe el Sfântul Duh - spre cunoştinţa cea mai desăvârşita a lui Dumnezeu si a Fiului Sau. Deci, 
râzând de nebunia elineasca, se pleca spre creştineasca credinţa, înmultindu-se în el din zi în zi 
duhovniceasca căldura spre dreapta credinţa. 

Insa erau unele lucruri care îi împiedicau sufletul ce dorea dreapta credinţa creştineasca de la scopul cel 
bun; si acestea erau: desele si cumplitele prigoane aduse de către păgâni creştinilor, si multe lucruri 
necinstite si de ruşine, pe care păgânii le aduceau cu minciuna asupra lor, prihaniri si clevetiri 
nemaiauzite care ziceau despre creştini ca în adunările lor de noapte, stingând lumânările, sting împreuna 

8 



si lumina curatiei, spurcându-se unul cu altul prin necuratie si mâncând carne de om, după asemănarea 
fiarelor. Cu unele ca acestea, elinii si iudeii ocarau în popor pe creştinii nevinovaţi, si astfel se credea 
minciuna oamenilor necuraţi si nebuni ca si cum ar fi fost adevăr. Deci creştinii, oamenii cei drepţi si 
sfinţi, erau urâţi, prigoniţi, scuipaţi si batjocoriţi de toţi necredincioşii, ca nişte mari nelegiuiţi, vinovaţi de 
grele păcate, si erau daţi la cumplite morţi, în multe feluri. 

Nişte lucruri ca acestea împiedicau la început pe Iustin de la scopul sau sa se facă creştin; însă nu credea 
cu totul lucrurile cele care se spuneau împotriva creştinilor, ştiind bine ca, adeseori, prin judecata 
poporului cea fara de socoteala, cei nevinovaţi se osândesc ca cei vinovaţi, cei curaţi se necinstesc ca cei 
spurcaţi si cei drepţi se socotesc ca cei păcătoşi. Deci, văzând pe creştini neînfricaţi în răspunsuri la 
judecaţi, viteji în chinuri, defăimând toate cele văzute frumoase ale acestei lumi ca pe nişte gunoaie, 
dându-se de buna voie la munci pentru Domnul lor si sârguindu-se la moarte ca la un ospat, socotea în 
sine, zicând: 

„Nu sunt drepte cele ce se spun despre creştini, ca si cum ar fi făcând nişte urâciuni ca acelea; de vreme 
ce păcătosul cel iubitor de patimi, săvârşind fara de înfrânare poftele trupeşti si întru mâncarea carnurilor 
omeneşti căutând iubire de plăceri, se teme de moarte si nu rabdă muncile. Unul ca acela nu se da de buna 
voie la răni, ci fuge de ele, iar de ar cădea sub vreo judecata ca aceasta, se sârguieste în tot felul sa se 
arate fara de prihana si se răscumpăra de la pedeapsa cu multa plata ca sa poată sa petreacă mai mult fara 
de durere si cu sănătate si sa se îndulcească mai mult de poftele lui. Dar creştinii nu sunt deloc asa, ci aleg 
de buna voie a patimi pentru Hristos, în Care cred. Ei cinstesc mai mult moartea decât viata; deci cum 
poate sa se afle într-însii o iubire de păcat ca aceea?" 

Astfel socotind el, cerceta cu dinadinsul pentru viata creştinilor si s-a înştiinţat desăvârşit, ca ei petrec în 
frica Domnului cu curăţie si fara de prihana, păzind curăţia lor cu de-amanuntul, ca se omoară în toate 
zilele cu postul si cu înfrânarea, si adeseori se roagă si totdeauna se învata în faptele cele bune. Acestea 
cunoscându-le din cercetările lui, i-a iubit pe ei foarte mult si s-a lipit de ei cu toata dragostea. Si a luat 
Sfântul Botez si s-a făcut mare ajutor al credinţei în Hristos, luptându-se prin cuvinte si prin scrisori cu 
elinii si cu iudeii. Si s-a făcut ostaş nebiruit al lui Hristos si nevoitor tare si viteaz. Si căutând mântuirea 
sufletelor omeneşti, a cercetat felurite tari, învăţând si propovăduind numele lui Hristos si întorcând pe cei 
necredincioşi la Dumnezeu. 

Deci a mers la Roma ca un filosof, purtând îmbrăcăminte filosofeasca si având ucenici cu sine. Si se 
adunau la el mulţi pentru învăţătura si a întemeiat scoli; însă sub chipul filosofiei celei din afara, învata 
filosofia creştineasca cea adevărata. Deci, aflând acolo pe Marcion, începătorul de eresuri, i s-a împotrivit 
lui tare si 1-a ruşinat; iar împotriva eresului acela, precum si împotriva altor eresuri, a scris mai multe 
cârti. Tot acolo în Roma era un oarecare cinic, filosof păgân, cu numele Crescent, mare vrăjmaş al 
creştinilor. Iar Sfântul Iustin, adevăratul filosof creştinesc, a avut cu acel filosof necredincios neîncetat 
război, atât cu cuvântul cât si cu scrisul. Pentru ca acel filosof cinic, având viata spurcata si prea fara de 
lege, ura pe creştinii care petreceau după Dumnezeu în curăţie si zavistuia slava cea buna a lui Iustin, de 
vreme ce Iustin era cinstit si slăvit de romani, pe de o parte pentru înţelepciunea sa cea insuflata de 
Dumnezeu, iar pe de alta parte pentru viata lui cea curata si neprihănita. 

Deci Crescent cinicul, fiind plin de răutate, aducea împotriva creştinilor multe lucruri ruşinoase cu 
minciuna, vrând sa-1 necinstească în popor si sa facă urât atât pe Iustin cât si pe credincioşii care erau cu 
el; deci îndemna poporul cel necredincios asupra lor. Acestea auzindu-le si vazându-le Sfântul Iustin, 
zicea: „Eu pentru credinţa lui Hristos doresc a patimi si a fi ucis de necredincioşi; si socotesc ca de la acel 
Crescent cinicul, mi se va pricinui moartea, de la acel cinic nebun, care iubeşte mândria mai mult decât 
înţelepciunea. El este nevrednic de a se numi filosof, de vreme ce îndrăzneşte a spune la arătare lucruri pe 
care nu le ştie cu dinadinsul, ca si cum creştinii ar fi fara de Dumnezeu si ar face multe fărădelegi. Asa ne 
huleşte pe noi din urâciune si răutate, si este mai rau decât poporul cel simplu, căci aceia nu îndrăznesc sa 
grăiască nimic de lucrurile pe care nu le ştiu. 



In vremea aceea împaratea în Roma Antonin, care fusese împărat după Adrian. Si cu toate ca Antonin 
însuşi nu era cumplit asupra creştinilor, însă necredincioşii închinători la idoli fiind întru stăpâniri, 
prigoneau si ucideau pe creştini după poruncile împăraţilor celor mai dinainte, din ura cea prea multa 
către ei si încă si din lăcomie, ca sa jefuiască averile lor. Si nu atât pentru mărturisirea numelui lui 
Hristos, cât pentru fărădelegile cele multe, pe care cu minciuna le aduceau clevetitorii asupra 
credincioşilor, îi dădeau pe ei la judecata si, necercetându-i pentru clevetirile cele aduse asupra lor, îi 
pedepseau cu felurite morţi. 

In acea vreme s-a întâmplat în Roma un lucru ca acesta: o femeie oarecare necredincioasa, care trăia în 
necuratie, auzind de la creştini cuvânt pentru adevăratul Dumnezeu si învăţătura pentru viata cea întreg 
înţeleaptă, pentru răsplătirea drepţilor si pentru munca păcătoşilor, s-a umilit cu sufletul si a crezut în 
Hristos. însă avea bărbat care petrecea întru necredinţa închinării de idoli si se tăvălea fara de măsura 
întru necuratiile trupeşti. Pentru aceasta ea îl sfătuia pe el în tot chipul, vrând sa-1 povatuiasca la viata 
înfrânata si sa-1 întoarcă la adevărata credinţa. 

Deci, văzând ea ca nicidecum nu poate sa- 1 îndrepte pe acela, caută sa se despartă de el, ca sa nu mai 
petreacă în necuratiile aceluia. Iar bărbatul ei, înstiintându-se de la care creştin a învăţat femeia lui 
credinţa creştineasca, s-a dus la eparhul cetăţii, jelindu-se împotriva aceluia. Iar numele acelui creştin era 
Ptolomeu. Deci robul lui Hristos, Ptolomeu, a fost prins si ţinut multa vreme într-o temniţa necurata; apoi 
eparhul, scotându-1 la judecata, 1-a osândit la moarte, în vremea acelei nedreptei judecaţi, stătea acolo un 
bărbat, cu numele Luchie. Acela, văzând pe fericitul Ptolomeu osândit pe nedrept, a zis către judecătorul 
cel strâmb: „O, eparhule, pentru care pricina dai la moarte pe acest om nevinovat, de vreme ce nu este 
nici prea desfrânat, nici făcător de sila, nici ucigaş, nici tâlhar, nici răpitor, nici vădit pentru alta oarecare 
fărădelege, ci pentru singura pricina ca s-a mărturisit pe sine, ca este creştin?" Iar eparhul, căutând cu 
groaza spre dânsul, i-a zis cu mânie: „Oare si tu eşti din numărul creştinilor?" Raspuns-a Luchie: „Cu 
adevărat si eu sunt creştin". Atunci el a poruncit ca si pe acela sa-1 pedepsească cu moarte. încă s-a 
alăturat celor doi creştini si al treilea, un prieten, care s-a mărturisit pe sine cu mare glas ca este creştin; si 
toţi aceşti trei si-au pus sufletele lor pentru Hristos. 

Si înstiintându-se fericitul Iustin de o nedreapta ucidere a sfinţilor ca aceasta, i-a fost jale mare pentru ei. 
Deci, scriind o cărticica numita Apologia, care arata nevinovăţia creştinilor si defăima si certa rătăcirea si 
răutatea slujitorilor de idoli, a dat-o împăratului si fiilor lui, si la tot senatul, îndrăznind pentru Hristos, 
fara temere de munci si de moarte. Iar împăratul, citind cu luare aminte acea cărticica, s-a minunat de 
înţelepciunea filosofului creştin; si nu numai ca nu s-a mâniat împotriva lui si nu 1-a ucis pe el, dar a si 
lăudat înţelepciunea lui; de vreme ce Sfântul Iustin a vădit, în acea cărticica, înşelăciunea zeilor elini, iar 
puterea lui Hristos a dovedit-o lămurit si a arătat ca sunt mincinoase clevetirile ce se aduceau asupra 
creştinilor, adeverind curăţia si viata lor cea dreapta. 

Deci împăratul, citind acea cărticica si umilindu-se, a dat porunca ca sa nu fie munciţi creştinii pentru 
mărturisirea numelui lui Hristos, nici sa fie jefuite averile lor, decât numai daca s-ar fi arătat asupra cuiva 
dintre ei oarecare pricini de păcate, cu adevărat vrednice de pedeapsa si de judecata. Deci prescriind 
Sfântul Iustin acea porunca împărăteasca si luând voie de la împărat, s-a dus în Asia unde erau creştinii 
prigoniţi mai mult atunci. Si mergând la Efes în haina cea filosofeasca, pe care n-a lasat-o până la sfârşitul 
sau, a arătat si a propovăduit tuturor porunca împăratului si a trimis-o în părţile si în cetăţile cele 
dimprejur. Prin acestea s-a adus pacea si s-a mângâiat Biserica lui Hristos; de vreme ce prigoana 
creştinilor a încetat pentru o vreme, în locul ei venind bucuria. Acolo petrecând Sfântul Iustin câtava 
vreme, a avut întrebare cu înţeleptul rabin Trifon iudeul si 1-a biruit pe acela,din Scripturile Legii vechi, 
de care întrebare - precum si de Apologia, despre care s-a zis mai sus - se afla cuvânt scris pe larg în 
cartea lui Iustin. 

Si după multa vreme, Sfântul Iustin s-a întors iarasi de la Efes în Italia; iar în calea în care mergea 
pretutindeni propovăduia apostoleste pe Hristos, si, biruindu-i în cuvinte pe iudei si pe elini, îi întorcea la 
sfânta credinţa, iar pe credincioşi îi întărea. Deci mergând el iarasi la Roma, Crescent cinicul, filosoful cel 

păgân, s-a pornit asupra lui cu mai multa ura si cu mai multa răutate; deci Sfântul Iustin, adeseori vorbind 
cu el, totdeauna îl biruia si-1 ruşina înaintea tuturor. 

Pentru aceea, neputând el sa stea împotriva lui si nestiind ce sa-i mai facă, 1-a clevetit cu multe minciuni 
la divanul romanilor; deci au prins pe sfântul ca pe un vinovat de răutate si l-au muncit în legaturi. Si 
aducându-1 pe el la judecata, nici o pricina nu i-au aflat lui. Iar zavistnicul Crescent, temându-se ca nu 
cumva Iustin sa fie liberat, a pregătit în ascuns o otrava de moarte si cu aceea a ucis prin înşelăciune pe 
ostaşul cel nebiruit al lui Hristos. 

Astfel s-a sfârşit Sfântul Iustin, adevăratul filosof al creştinilor, lăsând Bisericii lui Hristos multe scrieri 
foarte trebuincioase, ca unele ce sunt pline de înţelepciunea Sfântului Duh. Deci, stând înaintea lui 
Hristos Domnul, puitorul de nevointa, a luat de la El cununa pătimirii si este rânduit în ceata sfinţilor 
mucenici, a celor ce slăvesc Sfânta Treime, pe Tatăl, pe Fiul si pe Sfântul Duh, în veci. Amin. 



SFANŢUL MUCENIC IUSTIN ŞI CEI ÎMPREUNA CU DANSUL 

(1 IUNIE) 

In acea vreme când păgânii închinători de idoli au pus înainte prin toate tarile si cetăţile acea porunca 
păgâna împotriva binecredinciosilor creştini, ca tot cel ce crede în Hristos sa fie silit la jertfa idoleasca, 
atunci au fost prinşi Sfinţii Mucenici Iustin, Hariton, Evelpist, Ierax, Peon, Valerian si o femeie cu 
numele Harita si, duşi fiind la Roma înaintea lui Rustic, eparhul cetăţii, au fost puşi la judecata. Deci 
eparhul a zis către Iustin: „Supune-te zeilor si poruncilor împărăteşti, ca sa nu fii osândit". Sfântul Iustin 
i-a răspuns: „Nimeni nu poate sa fie osândit vreodată, daca va asculta poruncile Mântuitorului nostru Iisus 
Hristos". 

Eparhul 1-a întrebat: „Ce fel de învăţătura ai?" Iar Iustin a răspuns: „M-am sârguit a învata toate 
învăţaturile cele dinafară si, iscusindu-ma în toata filosofia, mai pe urma m-am lipit de adevărata 
învăţătura a creştinilor, deşi aceasta nu este bineplacuta acelora care rătăcesc în socoteala cea nedreapta". 
Atunci Rustic a zis: „O, ticalosule, oare iubeşti acele învăţaturi, care sunt potrivnice socotelii noastre?" 

Sfântul Iustin a răspuns: „Cu adevărat le iubesc si urmez dogmelor celor drepte ale creştinilor". Eparhul a 
zis: „Dar ce fel sunt acele dogme?" Iustin a răspuns: „Dogmele cele drepte, pe care noi creştinii le păzim 
cu dreapta credinţa, sunt acestea: sa cunoaştem pe Unul Dumnezeu, Făcătorul si Ziditorul a toate, si al 
celor văzute si al celor nevăzute; si ca sa-L mărturisim pe Domnul nostru Iisus Hristos, Fiul lui 
Dumnezeu, Cel vestit mai înainte de prooroci, Care va sa vie sa judece neamul omenesc. Acela este 
propovăduitorul mântuirii si învăţătorul celor ce doresc sa se povatuiasca la fapte bune, pentru a cărui 
dumnezeire fara de sfârşit, eu, fiind om neputincios si mai mic decât toţi, nu pot sa spun ceva slăvit, însă 
mărturisesc ca acest lucru este al proorocilor, de vreme ce ei au vestit cu mulţi ani mai înainte venirea de 
sus pe pământ a Acestuia, despre Care am spus ca este Fiul lui Dumnezeu". 

Eparhul a întrebat: „în ce loc se aduna creştinii?" Iustin răspunse: „Fiecare se duce acolo unde poate si 
unde voieşte. Ti se pare oare, ca noi creştinii numai la un loc ne adunam? Nimic sa nu socoteşti despre 
acest lucru, deoarece Dumnezeul creştinilor este necuprins cu locul si, fiindcă este nevăzut, umple 
pământul si cerul. El pretutindeni este închinat de cei credincioşi si slava Lui se cinsteşte peste tot locul!" 



Eparhul zise: „Spune-mi adevărat, în care loc va strângeţi si unde aîduni pe ucenicii tai?" Iustin a răspuns: 
„Eu am petrecut până acum aproape de casa unui oarecare Martin, lângă baia ce se numeşte Timiotini si 
acum a doua oara am venit în cetatea Romei. Nu ştiu alt loc afara de cel ce l-am spus si daca a voit cineva 
sa vina la mine, eu l-am primit si l-am împărtăşit de învăţătura cea adevărata". Rustic a zis: „Dar tu eşti 
creştin?" Iustin a răspuns: „Cu adevărat, sunt creştin". Atunci eparhul a zis lui Hariton: „Au doară si tu 

eşti creştin?" Sfântul Hariton a răspuns: „Ajutându-mi Dumnezeu si eu sunt creştin". După aceasta, Rustic 
a întrebat pe fericita femeie Harita de urmează si ea credinţei lui Hristos. Aceea i-a răspuns: „Cu darul lui 
Dumnezeu, sunt creştina". Apoi Rustic a zis lui Evelpist: „Dar tu cine esti?"JEl a răspuns: „Sunt rob 
împărătesc, însă sunt creştin dăruit de însuşi Domnul Hristos cu libertate, iar cu milostivirea si cu darul 
Lui m-am făcut partas la aceeaşi nădejde la care sunt si aceştia pe care-i vezi". 

După aceasta eparhul a întrebat pe Ierax: „Oare si tu eşti creştin?" Ierax a răspuns: „Cu adevărat si eu sunt 
creştin, de vreme ce cinstesc pe acelaşi Dumnezeu si ma închin Lui". Eparhul a întrebat: „Iustin v-a făcut 
pe voi creştini?" Ierax a răspuns: „Eu am fost si voi fi creştin". După aceea, stând de fata si Sfântul Peon, 
a grăit: „Si eu sunt creştin". Atunci eparhul a zis: „Cine te-a învăţat pe tine credinţa creştina?" El a 
răspuns: „De la părinţi am luat eu aceasta buna mărturisire". După aceea Evelpist a zis: „Si eu m-am 
povăţuit de la părinţii mei a fi creştin, însă ascultând cuvintele lui Iustin, m-am întărit si mai mult în 
credinţa creştineasca". Eparhul l;a întrebat: „Dar unde sunt părinţii tai?" Evelpist răspunse: „în 
Capadochia". Eparhul a întrebat si pe Ierax: „în ce parte sunt părinţii tai?" Ierax a răspuns: „Adevăratul 
nostru tata este Hristos, iar maica, Credinţa, prin care credem într-însul; iar pământeştii mei părinţi au 
murit; eu am ieşit din Iconia Frigiei si am venit aici". După aceea eparhul a întrebat si pe Valerian: „Ce ai 
de zis si tu? Au doară eşti si tu creştin si spre zeii noştri nu ai osârdie?" Valerian a răspuns: „Si eu sunt 
creştin, pentru ca cinstesc si ma închin Unuia adevăratului Dumnezeu, iar pe zeii voştri îi defaim". 

După aceea, iarasi eparhul întorcându-se către Iustin, a zis: „Asculta, tu, cel ce te numeşti ca eşti bine 
grăitor si ti se pare ca tii învăţătura cea adevărata, daca vei fi rănit de la cap peste tot trupul, oare aştepţi 
ca pentru aceea sa te sui la cer?" Iustin răspunse: „Aştept ca si eu sa am aceeaşi răsplătire de la Domnul 
meu, care s-a pregătit celor ce păzesc învăţătura lui Hristos, daca voi rabdă muncirea cea grăita de tine; 
pentru ca ştiu, ca tuturor celor ce vieţuiesc cu buna credinţa, si pătimesc ceva pentru Dumnezeul lor, li se 
păstrează darul lui Dumnezeu până ce toata lumea va trece". La aceasta eparhul Rustic a zis: „Dar oare 
socoteşti ca te vei sui la ceruri si vei primi vreo răsplata de la Dumnezeul tau?" Iustin a răspuns: „Nu 
socotesc, ci ştiu cu întemeiere si aceea o nădăjduiesc cu neîndoire". Rustic a zis: „Sa ne apropiem de 
acum la trebuinţa care ne sta înainte; deci adunati-va la un loc si, toţi împreuna, jertfiţi zeilor!" La acestea 
Iustin a răspuns: „Nimeni, având cunoştinţa cea dreapta, nu va voi sa se lipsească de dreapta credinţa si sa 
cada în rătăcire si fărădelege". 

Eparhul Rustic a zis: „De nu va veţi supune poruncilor noastre, veţi suferi munci fara de nici o mila". 
Iustin a răspuns: „Dorim cu adevărat, ca pentru Domnul nostru Iisus Hristos sa rabdam munci si sa ne 
mântuim, pentru ca acelea ne mijlocesc noua mântuire si îndrazneaja la înfricoşata Lui judecata, Căruia 
din dumnezeiasca porunca îi va sta înainte toata lumea". Acelaşi lucru l-au spus si ceilalţi mucenici 
adăugând si aceasta: „Fa degrab ceea ce ai de gând sa faci ca noi suntem creştini si nu vom jertfi idolilor". 



Auzind acestea, eparhul a dat o hotărâre ca aceasta: „Cei ce nu voiesc sa jertfească idolilor si nu se supun 
poruncii împărăteşti, sa fie batuti cu toiege si pedepsiţi la moarte, ca sa li se taie capetele, precum 
poruncesc legile romanilor". Deci sfinţii mucenici, slăvind pe Dumnezeu, au fost scoşi la locul cel 
obişnuit si, după bătăile ce li s-au dat, au fost taiati cu securea si si-au săvârşit pătimirile întru 
mântuitoarea mărturisire. 

După aceasta, unii din cei credincioşi au luat în taina trupurile lor cele cinstite si le-au îngropat la loc 
vrednic, ajutându-le darul Domnului nostru Iisus Hristos, Căruia se cuvine slava în vecii vecilor. Amin. 

CUVIOSUL AGAPIT, DOCTORUL PECERSCAI 

(1 IUNIE) 

Când părintele nostru, Cuviosul Antonie al Pecerscai, era vestit prin darul tămăduirii, acest fericit Agapit 
a venit din Kiev la dânsul în peştera, dorind tămăduirea sufleteasca prin tunderea în sfânta rânduiala 
monahala, pe care a si câstigat-o, si a urmat cu tot sufletul vieţii celei asemenea cu îngerii a Cuviosului 
Antonie, fiind el însuşi martor al isprăvilor aceluia si văzând cum acel mare bărbat slujea singur 
bolnavilor si-i tamaduia cu rugăciunea sa; însă, acoperindu-si darul rugăciunii sale ce i se dăduse, le 
dădea acelora verdeţuri din mâncarea sa, ca si cum acelea erau pentru tămăduire. 

De aceea, văzând aceasta fericitul Agapit, s-a ostenit mulţi ani, râvnind la nevointele sfântului stareţ. Deci 
atunci când se îmbolnăvea cineva din fraţi, fericitul îsi lasă chilia sa - pentru ca nu era nimic de furat într- 
însa - si se ducea la fratele cel bolnav, căruia îi slujea si îi purta de grija, si se ruga lui Dumnezeu 
neîncetat pentru mântuirea bolnavului, deşi, de multe ori, i se lungea boala cuiva - Dumnezeu binevoind 
astfel -, ca sa înmulţească credinţa si rugăciunea robului sau Agapit. Si asa urmând nevointelor 
Cuviosului Antonie, acest fericit Agapit s-a învrednicit a fi partas aceluiaşi dar cu dânsul, pentru ca 
tamaduia cu rugăciunea sa pe toţi bolnavii cărora asijderea le dădea verdeţuri pe care el le fierbea pentru 
mâncarea sa. De aceea s-a numit si doctor, si s-a auzit si în cetate despre el, si mulţi bolnavi, venind la 
dânsul, se întorceau sănătoşi. 

In acea vreme, era în cetatea Kievului un doctor oarecare, cu neamul si cu credinţa armean. Acel doctor 
era foarte meşter în doctorii, cum mai înainte de el nu fusese altul, căci numai ce privea spre un bolnav de 
moarte, îndată îl cunoştea si îi spunea lui ziua si ceasul morţii, si niciodată nu i se schimba cuvântul lui. 
De aceea, pe unul ca acela, nu mai voia sa-1 îngrijească nicidecum. Deci un bolnav din aceia a fost adus 
în Mănăstirea Pecersca. Si acela era cel dintâi din boierii cneazului Vsevolod, iar doctorul armean îl 
deznadajduise, vestindu-i ca o sa moara după opt zile. Iar fericitul Agapit, făcând rugăciune pentru 
dânsul, i-a dat sa mănânce verdeţuri din care mânca el însuşi, si astfel 1-a făcut sănătos. Si îndată slava sa 
s-a vestit în tot pământul Rusiei. 

Deci doctorul armean, ranindu-se de săgeata zavistiei, a început a ocarî pe fericitul Agapit. Apoi a trimis 
în Mănăstirea Pecersca pe un osândit la moarte, căruia a poruncit sa i se dea verdeţuri de moarte, ca, 
gustând din ele, sa moara înaintea lui Agapit. Iar fericitul, vazându-1 pe acela murind, i-a dat din aceleaşi 
verdeţuri din care mâncase el singur si, făcând rugăciune pentru dânsul, a izbăvit de moarte pe cel osândit 
morţii. De atunci, acel armean s-a înarmat cu mai multa mânie asupra fericitului si a îndemnat pe cei de o 
credinţa cu sine ca sa-i dea sa bea otrăvuri de moarte lui Agapit însuşi. Dar fericitul Agapit, bându-le, a 
rămas fara de vătămare, pentru ca ştie Domnul sa izbăvească de ispite pe cei dreptcredinciosi, după cum a 
zis: Măcar de ar bea si ceva de moarte, nu-i va vatama pe ei. 

După aceasta s-a îmbolnăvit în Cernigov cneazul Vladimir Vsevolodovici Monomahul, pe care îl îngrijea 
cu dinadinsul doctorul armean, însă nimic nu sporea, ci mai mult se întărea boala; de aceea, cneazul fiind 
aproape de sfârşit, a trimis la părintele Ioan, egumenul Pecerscai, si 1-a rugat sa trimită la dânsul în 
Cernigov pe fericitul Agapit, pentru a-1 tămădui de boala. Deci, chemându-1 egumenul la dânsul, i-a spus 
de rugămintea cneazului. însă fericitul Agapit - care niciodată nu a fost văzut sa iasă afara pe poarta sa 
tamaduiasca vreun bolnav, ci numai în mănăstire vindeca -, a răspuns cu smerenie: „Daca voi merge la 
cneaz pentru un lucru ca acesta, apoi voi merge la toţi! Deci ma rog tie, părinte, sa nu ma faci a ieşi din 
mănăstire pentru slava omeneasca, de care m-am făgăduit înaintea lui Dumnezeu sa fug până la cea din 
urma răsuflare a mea. De vei voi, este mai bine sa ma duc în alta tara si, după ce va trece nevoia aceasta, 
iar ma voi întoarce aici". 

Deci trimisul cneazului, pricepând ca nu poate sa duca pe fericitul Agapit la stăpânul sau, a început a se 
ruga ca sa-i dea măcar verdeţuri spre tămăduire. Deci fericitul, fiind silit de egumen, a dat trimisului 
verdeţuri din mâncarea sa, pe care ducându-le acela si cneazul gustându-le, îndată s-a făcut sănătos, 
pentru rugăciunile fericitului. 

Atunci cneazul Vladimir Monomahul a venit el însuşi în Mănăstirea Pecerscai, voind sa vadă cine este 
acela prin care Dumnezeu i-a dăruit sănătate, căci niciodată nu văzuse pe fericitul si dorea sa-1 cinstească 
cu dar de avere. însă Agapit, nevoind sa fie slăvit pe pământ, s-a ascuns, iar cneazul a dat egumenului 
aurul pe care îl adusese aceluia. Apoi, nu după multa vreme, acelaşi Vladimir a trimis pe unul din boierii 
sai cu multe daruri la fericitul Agapit. Iar trimisul gasindu-1 în chilie pe sfântul, i-a pus înainte cele ce 
adusese. Iar fericitul i-a zis: „O, fiule, eu niciodată n-am luat nimic de la nimeni, de vreme ce niciodată n- 
am tămăduit cu puterea mea, ci cu puterea lui Hristos; deci nici acum nu-mi trebuie acestea". Boierul a 
răspuns: „Părinte, cel ce m-a trimis ştie ca nu-ti trebuie nimic, dar te rog, pentru mângâierea fiului tau, 
căruia Dumnezeu i-a dăruit prin tine sănătate, primeşte acestea si le da, de-ti este plăcut, săracilor". Deci 
stareţul i-a zis: „De vreme ce graiesti astfel, le voi primi cu bucurie; însă sa spui celui ce te-a trimis ca si 
celelalte, câte le are, sunt străine, si nu va putea sa ia nimic din ele cu sine, când se va duce din aceasta 
viata trecătoare. De aceea, sa le împartă săracilor, căci Domnul însuşi, Care se afla întru aceia, 1 -a izbăvit 
pe el de moarte, iar eu nimic n-as fi sporit. Deci îl rog sa nu fie neascultător într-aceasta, ca sa nu 
pătimească ceva mai rau". 

Acestea zicând fericitul Agapit, a luat aurul adus si s-a dus cu el din chilie, ca si cum ar voi sa-1 ascundă; 
dar, ducându-1 afara din chilie, 1-a aruncat si, fugind, s-a ascuns. Iar boierul după putina vreme a ieşit si a 
văzut toate darurile lepădate înaintea uşii, pe care, luându-le, le-a dat egumenului Ioan. Apoi întorcându- 
se la cneaz, i-a spus toate cele ce a văzut si a auzit de la acel fericit. Atunci toţi au cunoscut ca este rob 
adevărat al lui Dumnezeu, de la Acela singur trebuindu-i plata, iar nu de la oameni. Atunci cneazul, 
neîndraznind a nu asculta pe sfânt, a început a-si împărţi fara cruţare averea sa săracilor. 

Iar după multa osteneala si nevointe plăcute lui Dumnezeu, însuşi fericitul bătrân Agapit, doctorul fara de 
plata, s-a îmbolnăvit. Si înstiintându-se de acest lucru, doctorul cel mai sus pomenit, armeanul, a mers la 
el pentru cercetare si a început a se întreba oi el despre meşteşugul doctoricesc, întrebându-1: „Cu ce fel 
de verdeţuri se tămăduieşte acel fel de boala?" Fericitul a răspuns: „Cu acelea cu care însuşi Domnul, 
doctorul sufletului si al trupului, va da sănătate". 

Si înţelegând armeanul ca sfântul este foarte neştiutor în doctorii, a zis către ai sai: „Acesta nu ştie nimic 
din meşteşugul nostru". Apoi, luându-1 pe el de mâna, a zis: „Adevărul spun, căci a treia zi vei muri! Iar 
de s-ar schimba cuvântul meu, atunci îmi voi schimba viata si voi fi si eu monah ca si tine". Atunci 
fericitul a zis cu mânie: „Astfel este chipul doctoriei tale? îmi vesteşti mai mult de moarte, în loc sa-mi 
dai ajutorul tau? De eşti iscusit, da-mi viata; iar de nu o stăpâneşti pe aceasta, de ce ma ocarasti, 
osândindu-ma ca sa mor a treia zi? Căci Domnul mi-a vestit ca după a treia luna voi merge la El". 
Armeanul a zis iarasi: „lata, acum cu totul te-ai schimbat, iar bolnavi ca aceştia niciodată nu pot trai mai 
mult de trei zile'VCaci slăbise foarte mult, încât nu putea nici sa se mişte. 

In aceasta vreme, au adus la fericitul Agapit, cel care era atât de bolnav, un bolnav din Kiev pentru 
tămăduire. Iar fericitul, cu ajutorul prea minunat al lui Dumnezeu, s-a sculat îndată ca si cum n-ar fi fost 
bolnav si, luând obişnuitele sale verdeţuri pe care le avea spre mâncare, le-a arătat armeanului, zicând: 
„Acestea sunt verdeturile doctoriei mele, vezi si înţelege!" Iar el văzând, a zis sfântului: „Acestea nu sunt 
din verdeturile noastre, dar mi se pare, ca sunt din Alexandria". 

Iar fericitul, râzând de neştiinţa lui, a dat bolnavului sa guste din verdeturile acelea si, rugându-se, îndată 
1-a făcut sănătos pe acel bolnav. Apoi a zis către armean: „Fiule, te rog mănâncă din aceste verdeţuri cu 
mine, de-ti este cu plăcere, de vreme ce nu am cu ce sa te ospătez". Armeanul a răspuns: „Părinte, noi în 
aceasta luna postim patru zile; deci acum sunt în post". Acestea auzindu-le fericitul, 1-a întrebat: „Cine 
eşti tu si ce credinţa ai?" Iar el i-a răspuns: „Au n-ai auzit de mine, ca sunt armean?" Fericitul Agapit a zis 
către el: „Cum dar ai îndrăznit a intra aici si a-mi spurca chilia mea, si încă a ma ţinea si de mâna mea 
păcătoasa? Ieşi de la mine, străinule de credinţa si necredinciosule". Iar el, fiind ruşinat, s-a dus. 

După aceasta fericitul Agapit, după proorocia sa, a trăit trei luni si, îmbolnavindu-se puţin, s-a dus către 
Domnul în ziua de întâi iunie. Astfel, fiindcă a fost doctor fara de plata pe pământ, si-a luat multa plata 

acum în ceruri, unde nu este durere. Iar cinstitele lui moaşte, fraţii le-au pus cu cântare, după obicei, în 
peştera cuviosului Antonie. 

Iar după moartea sfântului, armeanul a venit la Mănăstirea Pecersca si a zis egumenului: „De acum 
părăsesc eresul armenesc si cred cu adevărat în Domnul Hristos, Căruia doresc a-I sluji în sfânta rânduiala 
monahiceasca. Căci mi s-a arătat fericitul Agapit, zicându-mi: «Te-ai făgăduit sa primeşti chipul 
monahicesc. De vei minţi, odată cu viata îti vei pierde si sufletul!» Si eu cred ca cel ce mi s-a arătat este 
sfânt, de vreme ce, de ar fi voit sa trăiască mai multa vreme aici, Dumnezeu i-ar fi dăruit lui. Eu văzusem 
ca el nu va trai mai mult de trei zile, iar Dumnezeu i-a adăugat trei luni si, de as fi zis sa nu trăiască el trei 
luni, ar fi trăit trei ani. Deci acum socotesc ca singur a voit sa se duca de la noi, dorind împărăţia sfinţilor, 
ca un adevărat sfânt. Căci Dumnezeu, mutându-1 din vremelnica viata, din locaşul acesta, i-a dăruit viata 
cea veşnica în locaşurile cele cereşti; drept aceea doresc a împlini degrab porunca acestui sfânt bărbat". 



Auzind acestea egumenul de la armean, 1-a tuns în schima monahala, învăţând din destul pe doctorul 
trupurilor celor străine, ca sa fie iscusit în doctoria sufletului sau, urmând fericitului Agapit. Iar el, 
nevoindu-se cu dumnezeiasca plăcere, si-a petrecut viata în aceeaşi mănăstire a Pecerscai si a primit 
fericitul sfârşit, întru cinstea doctorului sufletelor si al trupurilor, a Domnului nostru Iisus Hristos, si a 
Celui fara de început al Lui Părinte si a Preasfântului, Bunului si de viata Făcătorului Sau Duh, acum si 
pururea si în vecii vecilor. Amin. 



SFANŢUL NICHIFOR MĂRTURISITORUL, PATRIARHUL 
CONSTANTINOPOLULUI 
(2 IUNIE) 

Sfântul Nichifor, marele ajutător al dreptei credinţe, s-a născut în Constantinopol, din părinţi 
binecredinciosi si temători de Dumnezeu, anume Teodor si Evdochia. Tatăl lui s-a învrednicit de cununa 
mărturisirii, suferind răni si îngroziri pentru cinstirea sfintelor icoane. Acestea s-au întâmplat pe vremea 
împărăţiei lui Constantin Copro-nim, pentru ca, fiind el în dregatoria însemnării lucrurilor împărăteşti de 
taina si cinstind sfintele icoane cu buna credinţa, a fost clevetit la împăratul cel rau credincios, cum ca se 
închina chipului Mântuitorului si al Preacuratei Maicii lui Dumnezeu si al tuturor sfinţilor. 

împăratul, auzind acestea, îndată a chemat la sine pe fericitul Teodor si, cercetându-1 si înstiintându-se ca 
toate cele spuse împotriva lui sunt adevărate, 1-a silit sa se lepede de cinstirea sfintelor icoane. Iar după ce 
Teodor, robul lui Hristos, nu s-a supus voii împăratului, a fost bătut si trimis în surghiun într-o cetate ce 
se numea Molina si acolo, fiind aruncat într-o temniţa cumplita, a pătimit pentru dreapta credinţa. Iar 
după câta va vreme, chemat fiind la Constantinopol si silit din nou la eresul împăratului, n-a voit sa se 
supună dorinţei lui, ci a petrecut nestrămutat în buna credinţa, alegând sa primească batai si moarte, decât 
sa calce legile bisericeşti si rânduielile Sfinţilor Părinţi. Deci, cu porunca împăratului celui fara de lege, 
fiind muncit cu nemilostivire, în multe chipuri, a fost trimis iarasi în Niceea, unde a petrecut sase ani în 
multa chinuire si a trecut către Domnul spre veşnica si fericita viata. 

Iar soţia lui, cinstita Evdochia, a fost părtaşa la toate primejdiile si chinurile bărbatului sau, pentru ca îi 
urma lui întru prigoane si pătimea împreuna întru legaturi, nedespartindu-se de dânsul cu trupul si cu 
duhul. Apoi, după sfârşitul bărbatului sau, ea s-a întors în Constantinopol si îsi petrecea zilele sale cu 
dumnezeiasca cuviinţa, precum se cădea unei văduve sfinte; iar fiul ei, Nichifor, în vremea aceea, se 
îndeletnicea mai întâi cu învăţătura filosofiei, apoi a fost pus la curtea împărăteasca în locul tatălui sau. 
Iar fericita Evdochia n-a murit până ce n-a văzut pe fiul sau în rânduiala călugăreasca si arhiereasca. Deci, 
mulţumind lui Dumnezeu, s-a dus în mănăstirea de fecioare si s-a tuns în călugărie; si, placând foarte mult 
lui Dumnezeu, s-a mutat la El, întru adânci bătrâneţi. 

Al unor părinţi ca aceştia a fost odrasla acest fericit Nichifor, pentru care ne sta noua înainte cuvântul. 
Astfel, mladita cea sfânta a rădăcinii celei sfinte, hranindu-se de la pieptul maicii sale în dreapta credinţa, 
a crescut în bune obiceiuri si, povăţuit fiind la viata cea plăcuta lui Dumnezeu, îsi petrecea anii tinereţilor 
sale cu întreaga înţelepciune întru mare înfrânare. Si era fericitul Nichifor plin de înţelepciunea cea din 
afara si dinlăuntru, adică, de cea lumeasca si de cea duhovniceasca, ştiind desăvârşit nu numai cărţile 
filosofilor elini, ci si dumnezeiestile Scripturi. El era si ritor renumit; si, pe lângă aceasta, a fost împodobit 
cu toate faptele bune; pentru aceasta, era iubit si cinstit de toţi pentru înţelegerea si bunul sau obicei. Si 
venind în vârsta de bărbat, a fost cinstit între sfetnicii împărăteşti în vremea împărăţiei lui Leon, fiul lui 
Copronim. Si păzea dreapta credinţa în mijlocul celor raucredinciosi, închinându-se sfintelor icoane si 
aduqând si pe alţii la acea cinstita închinare. 

Iar după moartea lui Leon, fiul lui Copronim, s-a ţinut în Niceea al şaptelea Sinod a toata lumea al 
Sfinţilor Părinţi, asupra eresului cel luptător împotriva sfintelor icoane, pe vremea împărăţiei lui 
Constantin, fiul lui Leon, si a maicii lui, Irina. Atunci fericitul Nichifor, fiind în rânduiala mireneasca, a 
ajutat mult Sfinţilor Părinţi, ca un prea înţelept si foarte iscusit în dumnezeiasca Scriptura si ca cel ce era 
întru mare cinste, căci lui, la acel sinod, îi era încredinţata socoteala voii împărăteşti si vorbirea cuvintelor 
împărăteşti. Deci el s-a arătat, mai înainte de arhieria sa, a fi mărturisitor si învăţător al dreptei credinţe, 
biruind pe eretici si rusinându-i; si era fericit si binecuvântat de Sfinţii Părinţi. 

Iar după sinodul acela, Nichifor a mai petrecut câţiva ani în rânduiala si în cinstea lumeasca, întru 
sfaturile împărăteşti. Dar, socotind ca nu-i este de folos sufletului sau aceea, ca sa slujească lumii celei cu 
multa tulburare si cu multa gâlceava, de vreme ce vedea ca în palat se face vrajba între fiu si între maica, 
si-a lăsat dregatoria sa cea cinstita si, trecând cu vederea toata slava cea deşartă, a ieşit din cetate, 
salasluindu-se la un loc liniştit si osebit, lângă Bosforul Traciei. Acolo a început în singurătate a sluji lui 
Dumnezeu, în rugăciuni si în posturi, luând aminte la mântuirea sa. Iar după o vreme oarecare, zidind o 
biserica si adunând acolo monahi, a făcut o mănăstire; si deşi era fara chipul monahicesc, se ostenea 
călugăreşte, încercându-se pe sine, daca va putea suferi nevointa vieţii celei aspre a călugăriei. 

Si a petrecut acolo mulţi ani, până la împărăţia lui Nichifor. Apoi, preasfintitul Tarasie, Patriarhul 
Constantinopolului, ducându-se către Domnul, a fost ales la patriarhie fericitul Nichifor, căci deşi era cu 
chipul mirean, însă cu viata era desăvârşit monah. Din acea vreme a îmbrăcat mai întâi chipul 
monahicesc, apoi a fost hirotonit preot; iar după aceea, si nevrând, împăratul Nichifor 1-a silit sa 
primească scaunul patriarhal în prealuminata zi a Sfintelor Paşti. Deci împodobea Sfânta Biserica cu 
cuvântul cel de învăţătura si cu viata cea îmbunătăţită, îndreptând pe cei răzvrătiţi si întărind pe cei drepţi; 
iar pe eretici îi gonea de la turma cea cuvântătoare, ca pe nişte lupi răpitori. 

In acea vreme, grecii aveau război cu bulgarii, si ieşind împăratul Nichifor la război, a fost ucis. După 
dânsul a luat împărăţia Stavrichie, fiul lui, dar nu multa vreme, deoarece numai doua luni a împaratit si a 
murit. Iar după Stavrichie a urmat la domnie Mihail Rangave, bărbat binecredincios, care a avut mai întâi 
rânduiala de curopalat. Pe acela, izgonindu-1 Leon Armeanul după doi ani, i-â răpit scaunul împărăţiei 
greceşti. Atunci Preasfintitul Nichifor a trimis pe oarecare episcopi cu cartea dreptei credinţe la răpitorul 
acela, mai înainte de încoronarea lui la împărăţie, rugând pe noul împărat ca, după obiceiul împăraţilor 
drept credincioşi de mai dinainte, s-o iscălească cu mâna sa, ca sa tina neschimbate dogmele sfintei 
credinţe, care sunt scrise în cartea aceea. Iar vicleanul împărat fatarnicindu-se, se arata prin cuvinte ca 
este osârdnic către dreapta credinţa si a făgăduit ca va iscăli cartea, dar nu mai înainte de încoronare, 
zicând: „După ce se va pune pe mine coroana împărăteasca, atunci voi iscăli". Si a fost crezută vulpea 
aceea. Iar înşelătorul, lepădând iscălitura credinţei celei drepte, a iscălit în taina cartea adusa lui de eretici, 
supunându-se mai mult lupilor răpitori celor asemenea lui, decât adevăraţilor pastori. 

După aceea a venit în biserica cea mare a Sfintei Sofia, cu multa mândrie si cu slava multa. Iar când se 
săvârşea rânduiala cea obişnuita a încoronării împărăteşti si când preasfintitul patriarh punea coroana pe 
capul lui nevrednic, Dumnezeu a descoperit arhiereului în ce fel are sa fie împăratul acela; deoarece 
coroana cea împărăteasca, pe care o punea pe capul lui, s-a făcut în mâinile patriarhului ca o cununa de 
spini, încât înţepa mâinile arhiereului cu durere. Si a cunoscut patriarhul ca aceea înseamnă prigonirea si 

muncirea care degrab avea sa fie asupra Bisericii de la acel împărat; si spunea aceasta cu suspinuri 
clerului sau. 

Iar a doua zi după încoronare, a trimis din nou la împărat ca sa împlinească făgăduinţa data si sa 
iscălească dreapta credinţa, precum au iscălit si ceilalţi împăraţi dreptcredinciosi dinainte. Dar el s-a 
lepădat cu totul, întinând de la început porfira împărăteasca cu minciuni. Apoi, după câta va vreme, a 
început pe fata a huli sfintele icoane; si astfel s-a înarmat, nu împotriva vrăjmaşilor, care năvăleau de 
pretutindeni asupra tarii greceşti si o pustiau, ci asupra sfintelor icoane ale lui Hristos, ale Preacuratei 
Născătoarei de Dumnezeu, ale tuturor sfinţilor si asupra celor ce se închinau sfintelor icoane. 

Deci adunând la el în Constantinopol pe toţi episcopii si preoţii care după pravila erau îndepărtaţi de la 
slujirea Sfântului Altar pentru oarecare pricini ale lor, si dându-le locuri în palatele împărăteşti si 
hranindu-i cu hrana îndestulata ca pe nişte vieri, al căror dumnezeu era pântecele, vorbea adeseori cu ei, 
învatându-se eresul iconoclast si alcatuindu-si sfatul cu dânşii, cum ar putea sa înnoiască acea hulitoare 
dogma împotriva sfintelor icoane, care fusese lepădata la Sinodul al şaptelea a toata lumea. Deci, ca sa-i 
înduplece pe ei mai cu înlesnire spre socoteala sa, le făgăduia sa le dea lor rânduielile cele mai dinainte, 
din care erau lepădaţi, si sa le adauge mai mari dregătorii si cinste. 

Iar aceia, îngâmfându-se de atâta mila împărăteasca ce venise peste ei, au început a-i ajuta cu osârdie si 
astfel tulburau cu tiranie toate bisericile celor dreptcredinciosi. Si mergând ei pretutindeni, adunau cărţile 
în numele împăratului si le cercetau împreuna. Si daca aflau vreuna ereticeasca, scrisa împotriva sfintelor 
icoane, pe aceea o primeau cu dragoste, ca pe o cinstita Evanghelie si o păstrau la dânşii. Iar daca era 
vreuna scrisa împotriva eresului iconoclast, pe aceea îndată o aruncau în foc si o ardeau ca pe o urâciune. 

După aceea, împăratul a poruncit ca toţi episcopii greci sa se adune la sinod în Constantinopol. Deci 
pornind fiecare episcop de la locul sau si sosind în cetate, se duceau, după obiceiul lor, la Preasfintitul 
patriarh Nichifor, iar împăratul a poruncit sa-i prindă îndată pe acei episcopi si sa-i arunce în temniţa. Si 
care dintre dânşii se temeau de groaznica mânie si de certarea împărăteasca si se învoiau la eresul cel de 
un gând cu dânsul, pe aceia eliberându-i din legaturi si din temniţa, îi învrednicea de cinste; iar cei ce 
petreceau neînduplecaţi în dreapta credinţa, pe aceia, batjocorindu-i, îi chinuia cu foame si cu sete. 

Deci cei mai mulţi, fiind siliţi de frica, s-au unit la un gând cu împăratul si astfel adunarea ereticeasca s-a 
întărit foarte. Si au început mincinoşii învăţători a răspândi cu îndrăzneala si fara de opreala, prin toate 
bisericile, învăţaturile lor hulitoare, plecând poporul spre necinstirea sfintelor icoane. Iar pe învăţătorii 
adevăraţi ai dreptei credinţe îi izgoneau din biserici si îi necăjeau. Si se sârguiau ei sa-1 facă sa tacă si sa- 
1 oprească de a intra în biserica soborniceasca si pe însuşi prea sfinţitul patriarh, trâmbiţa cea cu 
dumnezeiasca glăsuire. 

Iar Sfântul Nichifor, slujitorul lui Dumnezeu, auzind si văzând toate cele ce se făceau, se ruga neîncetat 
cu lacrimi lui Dumnezeu, ca sa păzească Biserica Sa fara de prihana si sa ferească nevătămata de eretici 
turma sa. Si chemând la sine pe mulţi dreptcredinciosi, îi sfătuia, îi ruga si îi învata sa nu se unească cu 
ereticii, sa se ferească de aluatul lor si sa fuga de învăţătura lor ca de muşcătura de vipera; sa nu se 
înfricoşeze de acea cumplita vreme, nici sa se teama de îngrozirea tiranului, cel ce ucide numai trupul, nu 
si sufletul. Si chiar daca tot poporul s-ar duce cu împăratul în urma eresului si ar rămâne doar putini în 
dreapta credinţa, cei ramaşi însă sa nu se îndoiască de puţinătatea lor, ştiind ca nu în mulţime binevoieşte 
Domnul, ci binevoieşte si caută si numai spre unul care se teme si se cutremura de cuvintele Lui, mai mult 
decât spre mulţimea care trece cu vederea frica Lui, precum si în Evanghelie grăieşte Hristos A Nu te teme, 
turma mica, ca Tatăl vostru a binevoit sa va dea vouă împărăţia. 

Apoi, sfinţitul patriarh a chemat la sine pe arhiereii cei aleşi: pe Emilian al Cizicului, pe Eftimie al 
Sardelor, pe Iosif al Tesalonicului, pe Eudoxie al Amoreii, pe Mihail al Senadului, pe Teofilact al 
Nicomidiei, pe Petru al Niceei si pe mulţi alţi Sfinţi Părinţi, între care erau si Teodor Studitul, Nichita, 
egumenul Midichiei, si alţi bărbaţi binecredinciosi, cu care vorbind multe din dumnezeiestile Scripturi si 
din asezamintele Sfinţilor Părinţi, pentru cinstea sfintelor icoane, a mers de cu seara în biserica 

soborniceasca a Sfintei Sofia si a început cu soborul cântarea cea de toata noaptea, rugând pe Dumnezeu 
pentru împăcarea Bisericii si pentru izbăvirea de eres. 

Si înstiintându-se împăratul de aceea, s-a îndoit de spaima, căci se adunase mult popor în biserica la 
cântarea aceea de toata noaptea; si astfel împăratul se temea ca patriarhul sa nu ridice poporul spre 
tulburare împotriva lui, căci ştia raucredinciosul ca patriarhul era iubit de popor, încât toţi erau gata sa-1 
asculte pe el, de ar fi chiar sa moara pentru dânsul. Deci, la cântatul cocoşilor, împăratul îndată a trimis în 
biserica la patriarh, zicându-i: „Pentru ce tulburi poporul si ridici vicleşug asupra împăratului, care voieşte 
sa facă pace si un gând între toţi? Pentru ce ridici pe poporul cel fara de minte spre război si voiesti ca, 
prin bătălia dintre noi, sa umpli împărăteasca cetate de sânge?" Dar preasfintitul patriarh a răspuns 
trimişilor împărăteşti: „Noi nu gândim nimic de acest fel din cele ce graiti voi, nici n-a venit în mintea 
noastră cândva aceea pe care o socoteşte despre noi împăratul. Noi ne-am adunat în casa lui Dumnezeu nu 
pentru vreun sfat potrivnic împăratului, ci pentru lauda lui Dumnezeu, pentru rugăciuni si cereri, 
milostivind pe Dumnezeu ca sa îngrădească cu pace pe Biserica Sa, pe împărat si pe tot poporul, si sa 
strice mestesugirile ereticilor, ca sa-i întoarcă pe toţi la dreapta credinţa". 

Iar trimişii au zis: „Nu este astfel precum graiesti, pentru ca din gura graiesti unele si în inima ta gândeşti 
altele si voiesti ca cele gândite sa le pui în lucru. Iar de vreme ce este arătat ca aduni poporul împotriva 
împăratului, ca sa te răscoli; deci tu însuti si cei împreuna cu tine, după ce se va face ziua, sa mergeţi la 
palatul împărătesc si sa răspundeţi la întrebările pe care vi le-a pus prin noi, ca si împăratul însuşi sa 
cunoască scornirile voastre". Aceasta zicând-o trimişii, s-au dus. Deci, auzind acestea toţi cei ce erau în 
biserica, au cunoscut ce fel de prigonire si necaz aşteaptă pe slujitorul lui Dumnezeu si pe toata Biserica 
lui Hristos; si au început a se ruga mai cu dinadinsul cu multe lacrimi si suspinuri. 

Iar după săvârşirea privegherii celei de toata noaptea, Preasfintitul Nichifor stând în mijlocul bisericii, a 
început a zice în auzul tuturor: „O, sobor adunat de Duhul lui Dumnezeu, cine se aştepta ca nişte 
primejdii ca acestea, pe care le vedem acum, sa năvălească asupra Sfintei Biserici? Cum ea primeşte 
mâhnire în loc de bucurie, si, din alinare, intra-n tulburare? Turma cea cuvântătoare, care se pastea la 
păşunea cea buna, rabdă răpire de la cei ce s-au răzvrătit, iar maica, care pe toţi fiii sai îi sfătuieşte la un 
cuget de obşte, este rupta în multe bucati. 

Aceasta Biserica pe care Hristos a câstigat-o cu cinstitul Sau sânge, pe care a ferit-o curata de toata 
prihana, pe care îngradind-o prin apostoli, prin prooroci, prin mucenici si prin cetele tuturor sfinţilor, a 
aratat-o ca pe un rai întărit cu ziduri si încuiat, acum câte primejdii primeşte de la cei care se vad a fi ai 
noştri cu chipul, iar cu fapta s-au depărtat foarte mult de noi si ni s-au făcut vrăjmaşi. Până într-atât a 
ajuns răutatea lor, ca necinstesc împreuna cu chipul si pe Cel închipuit, căci împreuna cu fata lui Hristos 
zugrăvită pe scândura, însuşi Hristos este lepădat de ei. Căci precum cinstea tot asa si necinstea cea făcuta 
chipului se suie la însuşi Acela Care este închipuit. Acum vechiul aşezământ al Bisericii, cel pentru 
cinstirea sfintelor icoane, se şterge de vrăjmaşii dreptăţii, si cel nou potrivnic, aflat de eretici, se aseaza ca 
o noua lege; si sunt tulburate sufletele credincioşilor. 

O, fraţilor si fiilor, rogu-va pe voi sa nu fim fricoşi si mici la suflete! îngrozirile lor sa nu înfricoşeze 
inimile noastre, ci sa aşteptam ajutor de la Dumnezeu. Pentru ca cei ce ne urase pe noi si se sârguiesc sa 
piardă dreptatea din Biserica, asemenea sunt cu cei ce înoată împotriva repeziciunii râului si care, 
ostenind, se îneacă în adânc, pentru ca dreptatea este un lucru nebiruit; pe cei ce o cinstesc, îi 
încununează, iar pe cei ce se lupta împotriva ei, îi biruieste. Cel ce se tine de ea - chiar de va fi fara de 
arme - biruieste pe împotrivitor; iar ostaşul care s-a lipsit de ea, chiar de ar fi îmbrăcat si în platoşa, este 
biruit cu înlesnire. Iar martori a celor grăite de noi sunt aceştia pentru care grăim, căci nu au nici o 
cunoştinţa a dreptăţii, si se fac mai de râs si decât copiii cei ce învata literele; de vreme ce singuri sunt lor 
potrivnici în socotelile lor cele deşarte, si pe ale lor cărnuri si le mănâncă după asemănarea celor îndrăciţi. 
O, fraţilor, oare înţelegeţi cele ce am grăit?" 

Toţi cei din biserica au strigat: „O, preasfintite părinte, le ştim si suntem încredinţaţi ca este adevărata 
credinţa noastră cea dreptmaritoare si pentru aceasta toţi suntem gata a muri!" Patriarhul a zis: „Deci se 

cade, fraţilor, sa petrecem în mărturisirea dreptei credinţe, uniţi si cu un suflet, ca potrivnicii noştri sa nu 
poată întoarce pe nici unul din noi la credinţa lor cea ereticeasca; pentru ca suntem mai mulţi decât dânşii, 
cu darul lui Hristos!" Deci poporul, strigând iarasi cu glas mare, se întărea ca sa apere Biserica până la 
moarte. 

Iar preasfintitul patriarh, după ce a vorbit în biserica cu poporul din destul, luminându-se acum de ziua, 
si-a pus pe umeri omoforul, si împreuna cu episcopii si cu egumenii care erau lângă el, încă si cu tot 
clerul, s-a dus la palatul împărătesc, urmând mult popor după ei. Si ajungând ei la porţile palatului, toţi au 
fost opriţi si numai patriarhul a fost lăsat sa intre. Si nu i-a dat împăratul obişnuita cinste cea cu dragoste, 
căci împăraţii greceşti aveau obicei de a lua binecuvântare de la patriarhul si unul altuia sărutau dreapta, 
spre semnul dragostei duhovniceşti. Iar raucredinciosul împărat Leqn Armeanul, căutând cu groaza spre 
patriarhul care intra, n-a vrut sa ia de la el binecuvântare, ci i-a poruncit sa sada, vorbindu-i cu mânie: „Ce 
fel de întarâtare ati făcut între voi cu vicleşug si ridicare asupra cinstei împărăteşti, încât fara de ştirea 
noastră adunaţi sobor, tulburaţi poporul si-1 porniţi spre gâlceava si tulburare? Oare aceasta nu este 
arătata vrajba si întarâtare, când adunaţi sobor fara voia si sfatul nostru si semănaţi în popor duşmănie, 
cum ca noi credem rau, iar nu precum tine Biserica? Căci, de am fi voit sa dezrădăcinam asezamin-tele 
cele drepte si pe ale lor vechimi, precum ziceţi, nu fara de socoteala ar putea cineva sa ne hulească si sa 
ne defăimeze si sa aducă asupra noastră pricina eresurilor celor de rea credinţa. Iar acum, fiind cuprinşi de 
dragostea credinţei celei drepte, dorim ca sa pierdem întarâtarile si neunirile, si pe toţi sa-i aducem într-o 
împreuna glasuita credinţa. Deci pentru ce ne huliţi pe noi si vrajmasuiti asupra noastră si ne ziceţi cum ca 
noi facem strâmbatate Bisericii, de a cărei pace si linişte ne îngrijim? Au nu ştii ca mult popor s-a tulburat 
si s-a rupt de la Biserica pentru ca icoanele se zugrăvesc si se pun într-însa? Si ei aduc cârti si arata în ele 
cuvinte din dumnezeiasca Scriptura, prin care se opreşte închinarea si cinstirea icoanelor. 

Si daca împotriva întrebărilor puse de dânşii nu vor fi răspunsuri, apoi ce opreşte a se rupe credinţa si a nu 
veni niciodată într-o unire? Deci pentru cei care se învăluiesc cu mintea si se tulbura cu nedumerire, se 
cade ca, fara de zăbava, sa aveţi întrebare cu cei ce se rup de Biserica pentru icoane. Astfel voieşte si 
porunceşte stăpânirea noastră: ca ori pe aceia, biruindu-i, sa-i aduceţi la socoteala voastră, ori voi singuri, 
fiind biruiţi de dânşii, sa va supuneţi lor; ca si noi, văzând ce este mai adevărat, sa ne plecam spre partea 
cea mai buna si s-o întărim cu puterea noastră împărăteasca, ca astfel sa poată sa stea nemişcata". 

Iar Patriarhul Nichifor a grăit către împărat astfel: „Ma rog măririi tale, nu ne socoti pe noi a fi 
pricinuitori de întarâtari si tulburări, nici ca am uneltit cu rugăciune în loc de arme împotriva împărăteştii 
tale stăpâniri, de vreme ce noi ne-am învăţat din dumnezeiasca Scriptura a ne ruga pentru împărat, iar nu 
a-i dori lui rau. Noi nu rasturnam spre socoteala ereticeasca si spre vătămare cuvintele si învăţaturile cele 
sănătoase ale credinţei; căci pe cei ce îndrăznesc a face unele ca acestea, porunceşte învăţătorul dreptăţii, 
Sfântul Ioan Cuvântătorul de Dumnezeu, sa nu-i primim în casa, nici sa le zicem a se bucura. Si pe 
aceasta o ştim cu adevărat - nu numai noi, ci fiecare, a cărui minte este luminata câtuşi de puţin -, ca 
pacea si liniştea este un lucru foarte bun. Iar de se face cineva pricinuitor al risipirii ei, adică al liniştii, 
unul ca acela, de către toţi poate sa se numească cu dreptate lucrator de rautati. 

Deci acel împărat este bun împărat, care ştie a preface războaiele în pace si tulburările în linişte; iar tu si 
cu cei de un gând cu tine ati gândit a aduce război asupra Bisericii, ea fiind în pace. Si lăsând sfintele legi 
prin care se preamăreşte Crucea lui Hristos -dreapta credinţa strălucind luminos în toata lumea -, ai socotit 
sa aduci asupra-i întunecata învăţătura a oamenilor celor pierzători, pe care nu o primeşte nici o Biserica. 
Pentru ca nici Ierusalimul, nici Roma, nici Alexandria, nici Antiohia nu leapădă icoanele lui Hristos, ale 
Preasfintei Născătoare de Dumnezeu, ale Apostolilor si ale celorlalţi plăcuţi ai lui Dumnezeu, ci le 
cinstesc cu credinţa, după predania Sfinţilor Părinţi. Si care sinod din cele a toata lumea, care au întărit 
prin Duhul Sfânt dogmele cele ortodoxe ale credinţei, a lăudat si a primit acele socoteli iconoclaste? Deci 
nici tu, o, împărate, nu ridica pe acel eres lepădat, nu baga în Sfânta Biserica acea blestemata socoteala; 
iar noua sa nu fie a ne întreba cu ereticii. Pentru ca ce trebuinţa este a se întreba despre aceea care acum 
de Sfinţii Părinţi este soborniceste dovedita, lepădata si data anatemei?" 

Atunci împăratul a grăit către patriarh: „Oare nu lui Moise i-a zis Dumnezeu: Sa nu-ti faci tie idol si toata 
asemănarea, câte sunt în cer sus, pe pământ jos, si câte sunt în ape, sub pământ! Sa nu te închini, nici sa le 
slujeşti lor! Iar voi cu ce fel de înţelegere faceţi chipurile, zugrăviţi icoanele, si cinstea care se cade lui 
Dumnezeu o daţi chipurilor si icoanelor celor făcute si zugrăvite de voi? Deci ceea ce mai înainte făceau 
închinătorii de idoli, aceea faceţi si voi acum, nebagând în seama porunca lui Dumnezeu, care s-a dat lui 
Moise si, printr-însul, tuturor oamenilor, nu numai celor din Legea veche, dar si noua, credincioşilor 
creştini din Darul cel nou". 

Patriarhul a răspuns: „Oare nu ştii pentru ce li s-a poruncit israelitenilor de către Dumnezeu, după ce au 
ieşit din Egipt, ca sa nu-si facă idoli si orice fel de asemănare? Pentru aceea ca, vieţuind israelitenii în 
Egipt, se obişnuiseră cu pagânatatea si cu închinarea de idoli cea cu mulţi zei împreuna cu egiptenii, 
dintre care unii aveau ca zei nişte oameni spurcaţi, care muriseră încă de demult, unii pasările cereşti, alţii 
fiarele pământului, alţii târâtoarele si peştii, alţii pe nişte slutenii, si făceau asemănările acelea si se 
închinau lor ca unui adevărat Dumnezeu. Deci, voind Dumnezeu sa dezrădăcineze năravul închinării de 
idoli de la israelitenii care se deprinsesera în Egipt la aceasta, le-a dat acea porunca ca sa nu facă idoli, 
nici orice asemănare, dar nu i-a oprit a face chipuri si icoane cinstite, care se fac nu spre defăimare, ci 
spre înmulţirea cinstei lui Dumnezeu. Căci oare nu cu porunca aceluiaşi Dumnezeu s-a zidit de Moise 
cortul mărturiei si chivotul Legii cel ferecat peste tot cu aur, în care se păzeau tablele, toiagul lui Aaron si 
mana? 

Asemenea si heruvimii cei de aur, oare n-a poruncit Dumnezeu ca sa-i facă si sa-i pună în cort deasupra 
chivotului? încă si pe catapetesme, pe usi si pe poalele cortului, oare nu erau cusături închipuite care se 
asemănau cu fetele heruvimilor? Si toate acestea, au nu se cinsteau de israeliteni, ca nişte cinstiri aduse lui 
Dumnezeu? Si oare înaintea tuturor acelora nu se închinau israelitenii lui Dumnezeu si nu-I aduceau 
jertfe? Iar când se închinau si aduceau jertfe înaintea cortului, ei nu se închinau si aduceau jertfe 
chivotului, heruvimilor, cortului, ci se închinau si aduceau jertfe Unuia Dumnezeu, Care petrece în ceruri, 
iar cortul si chivotul cu cele ce erau într-însul si asemănările heruvimilor, le cinsteau ca pe nişte lucruri 
dumnezeieşti, iar nu îndumnezeite. 

Asemenea facem si noi acum, si închinându-ne sfintelor icoane, si aprinzând lumânări înaintea lor, nu ne 
închinam si nu aşezam candele nici scândurii, nici vopselelor, ci fetei închipuite pe icoana, adică lui 
Hristos Dumnezeu, Cel ce S-a întrupat. Si nu zugrăvim pe icoane dumnezeirea lui Hristos, care precum 
este nevăzuta si neajunsa, asa si necuprinsa; ci însemnam omenirea lui Hristos, Care a fost văzuta 
oarecând de ochi omeneşti, si a fost pipăita cu mâinile. Si noi nu numim Dumnezeu icoana lui Hristos, ci 
închipuire a fetei lui Hristos Dumnezeu. Deci lui Hristos Dumnezeu ne închinam înaintea sfintei Lui 
icoane, ca lui Dumnezeu; iar pe icoana lui Hristos o cinstim ca pe un lucru dumnezeiesc, dar nu o 
îndumnezeim pe ea. De asemenea, tot asa putem sa zicem despre icoanele Preasfintei Născătoare de 
Dumnezeu si ale celorlalţi sfinţi, întru care Se cinsteşte însuşi Dumnezeu, Cel minunat întru sfinţii Lui. 

Dar începând pe cele din Legea veche, încă nu le-am sfârşit. Oare n-a poruncit Dumnezeu lui Moise sa 
înalte şarpele de arama în pustie ca sa alerge si sa privească spre dânsul oamenii cei muscaţi de şerpi? 
Oare acel şarpe de arama nu era un chip făcător de minuni, tamaduind cu minune pe aceia care erau 
muscaţi de şerpii cei vii? Deci acel şarpe avea putere tămăduitoare nu de la sine, ci de la Acela, pe Care 
mai înainte îl închipuia; pentru ca mai înainte închipuia pe Hristos, Mântuitorul nostru, Care avea sa fie 
înălţat pe lemnul Sfintei Cruci, după cuvântul pe care însuşi Hristos 1-a zis în Evanghelie despre Sine: 
Precum Moise a înălţat şarpele în pustie, tot asa se cade a Se înalta si Fiul Omului. 

Si ce minune este daca si acum sfintele icoane sunt făcătoare de minuni, precum si şarpele cel de arama 
făcător de minuni în Legea veche? Si precum şarpele acela nu prin sine, ci prin puterea Aceluia, pe care 
mai înainte îl închipuia, făcea nişte minuni ca acelea, tot astfel si sfintele icoane A cu puterea fetei celui 
închipuit pe ele, se fac făcătoare de minuni. însă sa ne aducem aminte si de Biserica lui Solomon. Oare 
Dumnezeu i-a socotit lui Solomon aceea de păcat, când a făcut în biserica pe care a zidit-o, afara de 
heruvimii facuti de Moise, alţi heruvimi mai mari de aur, si pe ale aceloraşi asemănări le-a închipuit pe 
pereţi, pe stâlpi si pe usi; făcând si o mare de arama aşezata pe doisprezece boi? Dumnezeu nu numai ca 

n-a socotit-o ca păcat, ci a si binevoit într-acel lucru al Lui, când singur a cercetat biserica aceea si pe cele 
dintr-însa; pentru ca scris este: Slava Domnului a umplut biserica, încât preoţii nu puteau sa stea sa 
slujească de fata norului. 

Deci, o, împărate, Legea lui Dumnezeu cea mai înainte pomenita de tine si data lui Moise pentru 
nefacerea a toata asemănarea, pierde numai închinarea cea pagâneasca de idoli, iar nu cinstirea noastră 
drept credincioasa si creştineasca a sfintelor icoane. Iar daca Dumnezeu, prin porunca Lui cea dintâi, ar fi 
pierdut cu totul toata zugrăvirea si asemănarea, precum a acelor fete necinstite asa si a celor cinstite, apoi 
ar fi fost Lui însuşi potrivnic, poruncindu-i lui Moise după aceea - precum s-a zis - ca sa facă cortul si 
cele dintr-însul, si încă sa înalte si şarpele de arama cel ferecat. 

Dar nu se cuvine sa grăim asa, pentru ca Dumnezeu nu este Lui însuşi potrivnic si, precum este credincios 
în toate cuvintele Sale, tot asa este si drept în toate lucrurile Sale. El a poruncit cu Cuvântul a nu face idoli 
pagânesti, iar a închipui sfintele icoane, spre împodobirea bisericeasca si spre slava lui Dumnezeu, pe 
aceasta a închipuit-o si învatat-o cu lucrul, povatuind singur la aceasta pe Moise, când i-a poruncit sa 
închipuiasca asemănările heruvimilor". 

O graire împotriva ca aceasta, atât din partea împăratului cât si a patriarhului pentru sfintele icoane, a fost 
mai întâi numai între ei amândoi, iar după aceea si cei ce stăteau afara la usi, episcopii si clericii, au fost 
lasati înăuntru. încă au intrat si mulţi senatori si ostaşi înarmaţi, care au stat acolo înainte cu săbiile trase, 
după porunca împăratului, spre înfricoşarea celor ce nu voiau sa se învoiasca cu împăratul. 

Iar ce a fost acolo, ce fel de graire împotriva si ce fel de mărime de suflet si îndraznire a inimilor celor 
neînfricate, s-a scris despre toate acestea în viata Cuviosului Teodor Studitul, praznuit la 1 1 noiembrie; si 
în viata Sfântului Nichita Mărturisitorul, care se pomeneşte la 3 aprilie. Deci sfârşitul a tot lucrul aceluia a 
fost mânia si iutimea împăratului, precum si izgonirea fara de cinste din palatul împărătesc a patriarhului 
si a tuturor celor ce erau cu el. Deci episcopii care erau de partea patriarhului au fost trimişi îndată la 
închisoare în felurite locuri. Iar pe patriarh 1-a lăsat încă la locul lui până la o vreme, pe de o parte 
rusinându-se sa-i facă îndată rau desăvârşit, iar pe de alta temându-se de scularea poporului asupra lui si 
de tulburare. Astfel, închizând în temniţa si în închisori pe mulţi din rânduiala clericilor si a monahilor, îi 
muncea cu batai si-i chinuia cu foamea si cu setea, silindu-i pe ei la lepădarea sfintelor icoane. 

Deci văzând prea sfinţitul patriarh pe împăratul căzut cu totul din dreapta credinţa, Biserica foarte 
tulburata si rânduiala duhovniceasca prigonita si asuprita, a scris împărătesei, îndemnând-o sa-1 
sfătuiască pe împărat ca sa înceteze de la o răutate ca aceea. A scris încă si eparhului cetăţii, Eutihian, cel 
de un gând cu împăratul si cel dintâi în sfaturile lui. Si a adăugat ceva mai aspru, graindu-le cu râvna 
apostoleasca si cu duh proorocesc: „De nu veţi înceta de a răzvrăti caile Domnului cele drepte, mâna 
Domnului cea răzbunătoare va fi degrabă asupra voastră". 

Dar Sfântul Nichifor n-a putut sa înduplece pe cei neplecati, ci mai ales i-a pornit spre mai mare mânie. 
Deci împăratul a trimis pe un bărbat oarecare, cu numele Toma si cu dregatoria patriciu, ca sa ia de la 
patriarh ocârmuirea bisericii soborniceşti a Sfintei Sofia, sa o ocârmuiasca el, nelasând pe patriarh sa 
slujească în ea, nici sa grăiască învăţaturi poporului. Si era arhiereul ca si încuiat în casa sa cea 
patriarhala, neiesind nicăieri. Deci slăbind cu trupul, pe de o parte pentru necazuri, iar pe de alta pentru 
nevointele cele multe, a căzut în boala si zăcea pe patul durerii, asteptându-si sfârşitul. 

Iar adunarea ereticeasca nu înceta sa se tulbure, căutând a se întreba cu patriarhul. Atunci împăratul si 
adunarea lui au trimis la patriarh un frate al împărătesei, cu numele Teofan ji cu dregatoria spătar, ca sa-1 
aducă la adunarea lor spre întrebare. Insa patriarhul a răspuns trimisului: „Pastorul cel lipsit de oi nu iese 
la lupta împotriva lupilor, si cel ce-si cearcă sănătatea sa nu se lupta cu fiarele. Pentru ce voi ati luat de la 
mine oile cele încredinţate mie de Hristos si acum ma chemaţi la întrebare, ca sa ma lupt cu ereticii ca si 
cu nişte lupi, eu fiind unul singur? Iar de voiţi aceasta, apoi sa-mi întoarceţi oile mele, sa se libereze din 
legaturi si din temniţe clericii si preoţii, si fiecare sa-si primească locul sau. Sa se întoarcă arhiereii de 
unde sunt izgoniţi si sa-si ia scaunele lor; iar episcopii mincinoşi si ereticii, care acum nu sunt ridicaţi 

după pravila în locurile lor, aceia sa se scoată. Si toţi dreptcredinciosii cei izgoniţi si suparăţi, sa 
primească slăvire si libertatea lor cea dintâi. Atunci, voind Dumnezeu, de voi veni si eu la sănătatea mea 
cea mai dinainte, voi fî gata a vădi în adunare vătămările cele rele ale ereticilor. însă se cade ca soborul si 
vorbirea cea despre credinţa sa fie în soborniceasca biserica cea mare, unde însuşi Hristos Dumnezeu sta 
de fata, în Preacuratele Lui Taine, iar nu în palatul împărătesc; ca sa se grăiască cele bisericeşti în 
biserica, iar în palat sa se orânduiasca treburile cetăţilor". 

Cu un răspuns ca acesta întorcându-se Teofan la cei ce l-au trimis, aceia mai mult s-au mâniat asupra 
sfântului. Si iarasi au trimis la el pe unii din adunarea lor, chemându-1 acum nu la întrebare, ci la 
judecata. Acelora sfântul le-a răspuns, zicându-le: „Cine ma cheamă la judecata? Oare vreun patriarh, ori 
al Romei, ori al Alexandriei, ori al Antiohiei sau al Ierusalimului? Daca aceia nu sunt în soborul vostru, 
atunci la cine ma voi duce? Oare voi ma chemaţi pe mine, cel ce sunt patriarh? Oare voi, cei fara pravila, 
sa ma judecaţi pe mine, pastorul vostru cel după pravila? Nu voi merge la vrăjmaşii mei cei arătaţi, care s- 
au gătit ca nişte fiare cumplite sa ma sfâşie fara de vina. Dar cum voi merge, fiind si bolnav, neputând a 
ma scula nici de pe pat? Decât numai cu patul daca ma veţi lua". Astfel trimişii s-au întors deşerţi. 

Deci acea adunare ereticeasca, plina de multa răutate, a judecat cu nedreptate pe cel drept, si a dat 
lepădării si anatemei pe Sfântul Nichifor patriarhul, bărbatul cel plăcut lui Dumnezeu, pe când ei singuri 
erau vrednici de mii de lepădări si de blesteme. Si anatema-tizând nu numai pe Sfântul Nichifor, dar si pe 
prea sfinţiţii patriarhi dreptcredinciosi ce au fost mai înainte si care se duseseră către Domnul prin sfârşit 
fericit, adică pe Tarasie si pe Ghermano, si-au sfârşit adunarea lor cea vicleana. Deci fiind seara târziu, 
împăratul a trimis ostaşi ca sa scoată pe Nichifor din casele patriarhicesti si sa-1 duca în surghiun. Deci 
nişte ostaşi sălbatici au năvălit cu arme asupra caselor, făcând gâlceava si tulburare, ocarând pe 
preasfintitul patriarh Nichifor, pe Ghermano si pe Tarasie, care fuseseră mai înainte patriarhi. 

Iar patriarhul, auzind acelea, a lăcrimat si a mulţumit lui Dumnezeu, ca s-a învrednicit a auzi nişte ocări 
ca acelea pentru dreapta credinţa. Iar Toma, patriciul cel mai sus pomenit, căruia i se încredinţase de 
împăratul soborniceasca biserica a Sfintei Sofia, acela fiind atunci si păzitor al caselor soborniceşti, a 
certat pe ostaşi si le-a poruncit sa înceteze gâlceava. Apoi, încuind tare uşile intrării în casele 
patriarhicesti, s-a dus la împăratul, zicându-i: „Stăpâne, nu este trebuinţa de mulţime de ostaşi, ca nu 
cumva, simţind poporul gâlceava, sa se strângă si sa facă vreun rau. Ci numai doi oameni sa trimiţi si 
câteva slugi cu ei ca sa-1 duca cu mâinile, de vreme ce, fiind foarte bolnav, nu poate sa meargă singur". 

Si asa a făcut împăratul. A poruncit ostaşilor trimişi mai înainte sa se depărteze de casele patriarhului. 
Apoi, după un ceas, a trimis doi oameni din palatul sau si a scos pe patriarhul Nichifor din casele sale. Si 
dorind el sa se roage în biserica cea mare, în Sfânta Sofia, scaunul sau, a intrat într-însa sprijinindu-se de 
doi oameni, si poruncind sa aprindă lumânări si sa cădească cu tămâie, s-a întins pe pământ la rugăciune, 
în chipul crucii; si astfel s-a rugat multa vreme cu tânguire si a udat pământul cu lacrimi. Iar după multa 
rugăciune, sculându-se de la pământ, a văzut pe unii din cei dreptcredinciosi care într-acea vreme 
alergaseră acolo si plângeau pentru dânsul. Deci binecuvântându-i si dându-le sărutarea cea mai de pe 
urma, le-a zis: „Fiilor, creştini dreptcredinciosi v-am găsit, creştini dreptcredinciosi va las!", si a ieşit din 
biserica. 

Iar ostaşii, punându-1 într-o caruta, l-au dus pe el la malul marii, pe la miezul nopţii, când toţi dormeau. 
Si ajungând acolo, l-au pus în corabie si l-au dus în Hrisopoli la un loc oarecare ce se numea Volus, unde 
era si o mănăstire. Astfel a fost izgonit fara nici o vina de la scaunul sau marele plăcut al lui Dumnezeu, 
Prea Sfinţitul Patriarh Nichifor, care a păstrat dreapta credinţa si a păstorit Biserica lui Hristos noua ani. 

Apoi, nu după multa vreme, a fost trimis mai departe la insula Proconis, la o mănăstire a Sfântului 
Marelui Mucenic Teodor. Iar când îl duceau în corabie spre insula aceea si treceau prin partea unde era 
Cuviosul Teofan, egumenul marelui lacas, s-au văzut unul pe altul cu ochi înainte văzători si s-au închinat 
unul altuia astfel: 

Cuviosul Teofan fiind în chilia sa, a poruncit ucenicului sau sa aducă în cădelniţa cărbuni aprinşi si sa 
aprindă lumânarea; apoi, punând tămâie pe cărbuni, s-a închinat până la pământ si vorbea ca si către o 
fata oarecare ce trecea alăturea. Atunci ucenicul 1-a întrebat: „Ce faci, părinte? Cui vorbeşti, închinându- 
te?" Cuviosul a răspuns: „lata, Prea Sfinţitul Patriarh Nichifor, fiind izgonit cu nedreptate pentru dreapta 
credinţa, se duce la închisoare si trece cu corabia prin partea aceasta; deci pentru dânsul am aprins 
lumânarea si tămâia, ca sa dam patriarhului cinstea cea cuvenita". 

Aceasta a vazut-o si Prea Sfinţitul Patriarh Nichifor pe când era în corabie; căci, plecându-si genunchii 
deodată, s-a închinat si el sfântului stareţ si 1-a binecuvântat, întinzându-si mâinile în văzduh. Iar unul din 
cei ce erau cu patriarhul în corabie 1-a întrebat: „Pe cine binecuvintezi, preasfintite părinte, si înaintea cui 
te-ai închinat în genunchi?" Patriarhul a răspuns: „lata, Teofan Mărturisitorul, egumenul marelui lacas, ni 
s-a închinat noua si ne-a cinstit cu lumânări aprinse si cu tămâie; deci m-am închinat si eu lui, căci nu 
după multa vreme va patimi si el cele asemenea cu noi". 

Iar acest lucru s-a si împlinit degrab. Deci, ajungând arhiereul lui Hristos, Nichifor, la locul cel numit lui, 
a petrecut treisprezece ani în izgonire, în strâmtorare, în lipsa celor de trebuinţa si în bolile cele dese, după 
care s-a dus către Domnul spre odihna cea veşnica. Iar când îsi dădea obştescul sfârşit, a zis cu bucurie 
aceste cuvinte ale lui David: Bine este cuvântat Domnul, Cel ce nu ne-a dat pe noi spre vânarea dinţilor 
lor. Sufletul nostru s-a izbăvit ca o pasare din cursa vânătorilor; cursa s-a sfărâmat si noi ne-am izbăvit. 

După ce a zis acestea, si-a dat sufletul în mâinile Domnului sau. Si se tânguiau după dânsul toţi 
credincioşii, iar ereticii se bucurau. Apoi trupul lui cel cinstit s-a îngropat în biserica Sfântului Mare 
Mucenic Teodor. După aceea, murind începătorii de eresuri, a încetat tirania asupra sfintelor icoane si a 
început a străluci iarasi alinarea si dreapta credinţa. Iar cinstitele lui moaşte s-au adus în Constantinopol, 
pe vremea împărăţiei lui Mihail, fiul lui Teofil, si a maicii lui, Teodora, si cu cinste s-au pus în biserica 
cea soborniceasca a Sfintei Sofia, în slava lui Hristos, Dumnezeul nostru Cel slăvit împreuna cu Tatăl si 
cu Sfântul Duh în veci. Amin. 



SFANŢUL MARE MUCENIC IO AN CEL NOU DE LA SUCEAVA 

(2 IUNIE) 

Mulţi au vietuit în lume viata buna si plăcuta lui Dumnezeu, după învăţătura Domnului nostru Iisus 
Hristos si după învăţătura Sfinţilor Lui Apostoli. Dintre aceştia este si Sfântul Ioan, Marele Mucenic al lui 
Hristos, care deşi s-a arătat cu mult timp mai târziu, însă nu este mai mic decât cei de demult. Căci 
Stăpânul Hristos si Dumnezeul nostru, datatorul de nevointe, a încununat nu numai pe ucenicii cei din 
vremea cea de demult, ci si acum, în vremea cea mai de pe urma, deschide usa mărturisirii celor ce vor a 
se face mucenici si îi cinsteşte cu aceeaşi cinste, încununându-i cu aceleaşi cununi. Deci se cade sa 
începem a istorisi de unde este naşterea si creşterea sfântului ce se praznuieste astăzi, ce fel de lucruri 
bune a făcut, cum a mărturisit pe Hristos si cum a pătimit pentru dragostea Lui. 

In părţile Capadociei, care se mărgineşte cu Armenia mica, este o cetate mare si vestita ce se numeşte 
Trapezunda. Acea cetate aflându-se lângă mare, multe corăbii de pretutindeni se abăteau pe acolo, pentru 
îndestularea mărfurilor si pentru avuţia ce se afla în ea. Din aceasta cetate a odraslit acest mare plăcut al 
lui Dumnezeu, Sfântul Mare Mucenic Ioan. El s-a născut din părinţi creştini, binecredinciosi, iubitori de 
Dumnezeu si împodobiţi cu fapte bune; întru care si pe acest fiu iubit al lor, pe fericitul Ioan, crescându-1 
si deprinzându-1, l-au făcut desăvârşit în faptele cele bune creştineşti. Iar de vreme ce acea cetate este 
zidita lângă mare si cetăţenii ei erau obişnuiţi a umbla cu corăbiile pe mare si a face negutatorie, spre a- si 
câştiga cele de trebuinţa, de aceea si fericitul Ioan adeseori, intrând în corabie si ducându-se în multe 
cetati, făcea negutatorie. 

Deci într-o vreme, i s-a întâmplat lui ca a intrat într-o corabie a unui om dintr-alta tara care avea multa 
negutatorie. Acela era de neam francez, cu credinţa latin, adică papistas, cu năravul sălbatic, nemilostiv si 
fara de omenie. Deci fericitul Ioan, intrând în acea corabie cu un astfel de om, diavolul a început a-i 
pizmui viata cea îmbunătăţită si plăcuta lui Dumnezeu, fiindcă vrăjmaşul nu suferea cu uşurinţa faptele 
cele bune ale fericitului Ioan. Căci îl vedea adeseori rugându-se lui Dumnezeu, postind, fiind blând si 
plecat către toţi, lesne apropiat tuturor, făcând milostenie către toţi, miluind pe toţi cei lipsiţi ce erau în 
corabie, îndestulându-i cu cele de nevoie, iar pe cei bolnavi mângâindu-i, dându-le lor cele de nevoie din 
averile lui si întinzându-le mâna de ajutor în toate. Ochii lui pururea erau plini de lacrimi si, izvorând 
totdeauna lacrimi, îsi zicea: „De vei milui pe fratele cel ce pătimeşte rau, miluit vei fi si tu de Dumnezeu. 
Cum vei mângâia pe cel întristat asa vei fi si tu mângâiat de Dumnezeu". 

Acestea vazându-le vrăjmaşul cel nevăzut si pizmuindu-1, a vrut sa facă sfântului împiedicare de la calea 
mântuirii. Deci, mai întâi, a gândit sa-1 depărteze de la dreapta si sfânta credinţa a Bisericii Răsăritului. 
Pentru aceasta a îndemnat asupra fericitului pe vrăjmaşul cel văzut, pe căpitanul corăbiei, care se 
împotrivea credinţei celei drepte, ca sa ocărască pe dreptcredinciosul rob al lui Hristos, pentru buna 
credinţa a Răsăritului. De aceea, între ei se făcea mare cearta pentru credinţa în călătoria pe mare, si 
totdeauna Sfântul Ioan biruia pe acel francez, ca un preaiscusit în învăţaturile cărţilor si preaînte-lept; si 
astfel îi ruşina socoteala lui cea nedreapta si ereticeasca. De aceea, francezul acela se mânia foarte rau 
asupra nebiruitului ostaş al lui Hristos, se iuţea si îl batjocorea cu multe ocări si-1 vrajmasuia, gândind rau 
asupra lui. 

O vrăjmăşie ca aceea aprinzându-se în apuseanul acela, ei au sosit cu corabia la malul Marii Negre cel 
dinspre tara Moldovei, lângă Cetatea Alba. Deci, ieşind din corabie, vrăjmaşul cel rau si pizmaş s-a dus la 
eparhul cetăţii, care era cu neamul si credinţa turc, fierbinte păzitor si apărător al credinţei sale celei 
turceşti. Si a adus căpitanul la cadiu următoarea pâra împotriva Sfântului Ioan, zicând: „O, cadiule, este 
un bărbat în corabie, care a venit cu mine aici si voieşte sa se lepede de credinţa sa cea creştineasca si sa 
se înstrăineze de patria sa. El voieşte a se apropia de credinţa voastră si sa primească legea voastră cea 
turceasca, ca sa se facă partas al seminţiei voastre. Aceasta o ştiu deoarece, călătorind noi pe mare, de 
multe ori mi-a spus despre aceasta si s-a jurat înaintea mea cu multe jurăminte ca nicidecum nu-si va 
schimba gândul sau. De aceea tu sa ai îndată purtare de grija pentru el, ca sa-1 aduci la credinţa voastră; 
căci multa cinste vei avea de la împăratul si de la toţi cei de un neam si de o credinţa cu tine, căci acest 
bărbat este înţelept si iscusit cuvântător, ritor prea ales si vestit, si nu este mai mic sau mai prejos cu 
neamul decât cei ce sunt mai mari, mai de cinste si mai de frunte în cetatea Trapezunda". 

Acestea auzindu-le acel eparh păgân, s-a umplut de bucurie si sezând la locul unde avea obicei a judeca, a 
poruncit sa cheme cu cinste la sine pe fericitul Ioan. Iar când a venit si a stat înaintea lui, eparhul, privind 
la el cu fata vesela, i-a zis cu blândeţe: „M-am înştiinţat destule despre tine, cum ca eşti om ales si 
înţelept, din cei de frunte din Trapezunda, si cum ca ai iubit credinţa noastră cea mahomedana si voiesti a 
te apropia de ea. Căci astfel este credinţa noastră, încât se lipesc si-si aprind inima de ea toţi cei ce sunt cu 
gând curat si o înţeleg pe ea; si celor ce o primesc cu bucurie, le da viata bine norocita si lungime de zile, 
pe când credinţa creştineasca este vrednica de râs. Pentru aceea, o prietene, nu mai zăbovi, ci leapădă 
credinţa creştineasca care este defăimată si batjocorita de toţi si cu glas mare înaintea a tot poporul ce s-a 
adunat aici, huleşte si blestema legea si credinţa cea creştineasca, căci pentru aceasta s-a adunat aici 
poporul, împreuna cu femeile si cu copiii lor, ca sa te audă pe tine mărturisind acum credinţa noastră; 
fiindcă au auzit despre tine ca voiesti acum sa te faci propovăduitor al credinţei noastre celei strălucite, 
bine norocite si desfătate. 

Deci vino, o, minunatule, si stai împreuna cu noi si preamăreşte cu glas minunat soarele cel strălucitor, da 
cinste luceafărului care răsare înaintea soarelui si adu jertfa luminătorilor cereşti, celor ce luminează toata 
lumea. Astfel te vei învrednici de la împăratul nostru de multa cinste si de mari vrednicii; iar noua ne vei 
fi ca un frate adevărat, îndulcindu-te de viata cea dulce împreuna cu noi. Deci calea în picioare legea si 
credinţa creştineasca, ca una ce este defăimată si proasta, încât sa vadă si alţii si sa înveţe de la tine a 
cinsti credinţa noastră". 

Iar fericitul Ioan, câta vreme acel cadiu viclean si raucredincios grăia aceste cuvinte, a ridicat ochii inimii 
sale la ceruri si cerea ajutor de la Dumnezeu, Care a zis în Sfânta Evanghelie: Când veţi fi duşi înaintea 
domnilor si împăraţilor, pentru numele Meu, sa nu va gândiţi mai înainte ce veţi grai sau ce veţi răspunde 
în acel ceas, ca vi se va da vouă cuvânt căruia nimeni nu va putea a se impotrivi, nici a răspunde toţi cei 
ce se vor împotrivi vouă. 



Apoi, căutând cu ochii cei simţiţi către tiran si, răspunzând cu buna îndrăzneala, a zis: „O, cadiule! Mi se 
pare ca minţi pe fata. Aceste cuvinte nu sunt ale mele, nici nu mi-a venit în cuget vreodată sa ma lepăd de 
sfânta credinţa a Domnului meu Iisus Hristos! Sa nu se întâmple un lucru necuvios ca acesta, nici sa ma 
lase Dumnezeu sa primesc în mintea mea un gând pagânesc ca acesta. Acestea toate sunt mestesugiri ale 
vrăjmaşului adevărului si ale satanei, tatăl tau; ca, intrând în tine ca într-un vas al sau, grăieşte prin tine 
către mine, si nădăjduind ca ma va trage spre pieire, se sileşte sa ma depărteze de la Dumnezeul cel 
adevărat, care precum este Ziditor al tuturor făpturilor văzute si nevăzute, asa si al soarelui acesta, pe care 
tu îl cinsteşti ca pe un Dumnezeu. Iar tu, fiind cuprins cu întunericul amăgirii, nebuneşte aduci făpturii 
cinstea aceea, care se cade a se aduce numai lui Dumnezeu cel adevărat, făcătorul soarelui căruia tu te 
închini. 

Deci nu te amăgi ca ma vei pleca la minciuna, ci mai vârtos tu însuti învatându-te de la mine taina 
adevărului, leapădă, te rog, întunericul pagânatatii care zace în sufletul tau si învredniceste-te a te face fiu 
al luminii, strălucind cu razele dumnezeiescului Botez mai mult decât soarele. Si nu socoti ca soarele care 
se vede pe cer este Dumnezeu, ci cunoaşte ca este un luminator făcut din fiinţa focului si pus pe cer de 
Dumnezeu, Ziditorul lui, spre slujba oamenilor. Acela, adică soarele, s-a zidit în a patra zi; deci cum 
poate zidirea sa fie Dumnezeu?" 

Nişte cuvinte ca acestea zicând Sfântul Ioan, si-a ridicat mâinile si ochii către cer, si a strigat cu glas mare 
în auzul tuturor: „Sa nu-mi fie mie a ma lepăda de Tine, Hristoase Mântuitorul meu, Care eşti Dumnezeu 
preamărit împreunaACU Tatăl Tau Cel fara de început si cu Preasfântul Duh, o Putere si o împărăţie! Nu 
ma voi închina soarelui, nu voi sluji focului, nu voi jertfi luceafărului, nu ma voi lepăda de lumina, nu ma 
voi lipi de întuneric, nu voi lasă pe Dumnezeul meu si nici nu voi sluji diavolului!" Zicând aceste cuvinte 
mărturisitorul lui Hristos, cu multa îndrăzneala si cu fata vesela, tiranul îsi schimba adeseori fata sa, 
aprinzându-se înăuntru de focul mâniei. Si neputând mai mult sa rabde pe mucenic, care îi grăia împotriva 
si îi arata pagânatatea si deşartă lui credinţa, căci pe Hristos j)e Care îl hulea păgânul ighemon, pe Acela 
Sfântul Ioan II lauda si II propovăduia în mijlocul poporului ca este Dumnezeu adevărat; iar credinţa lui 
pagâneasca, sau mai bine zis înşelăciunea, o defăima si o surpa până la sfârşit; pentru aceasta a poruncit 
ostaşilor sai sa-1 dezbrace pe mucenic de hainele sale. 

Si îndată făcând ostaşii cele poruncite, sfântul stătea gol, fiind îmbrăcat întru Hristos. După aceea, cadiul 
a poruncit sa se aducă multe toiege înaintea lui, si uitându-se către mucenic, a zis: „Nu spune către noi 
nişte povesti ca acestea, ci leapada-te îndată de credinţa cea nefolositoare si primeşte legea noastră cu 
toata inima, precum ai făgăduit, si împodobeste-te cu legile noastre. Părăseşte de acum acele lungi 
cuvântări ale tale si împlineşte ceea ce ai făgăduit; iar de nu, apoi ma jur pe legea noastră cea bine 
norocita si slăvită, ca nu numai îti voi zdrobi trupul cu toiegele acestea, dar te voi munci si cu alte munci 
prea cumplite si nesuferite firii; iar mai pe urma te voi omorî cu moarte grea". 

Iar sfântul, răspunzând, a zis: „Tiranule si plinule de toata spurcăciunea, nu sunt mincinos, nici cuvântător 
de povesti precum spui tu, ci sunt rob si mărturisitor al adevăratului Dumnezeu Cel preamărit în Sfânta 
Treime. în El m-am învăţat a crede de la strămoşii si de la părinţii mei, Lui unuia ma închin, Aceluia aduc 
jertfa de lauda, pe El II mărturisesc, ca este Ziditor al tuturor făpturilor, pe Acela îl aştept judecător al 
viilor si al morţilor. Acela va veni sa răsplătească fiecăruia după faptele lui în vremea aceea, când, după 
porunca Lui, soarele acesta ce se vede, aşezat si rânduit de Dânsul pentru slujba oamenilor, se va 
întuneca. Pentru aceea nu te mai nădăjdui ca vei auzi altceva de la mine decât numai cele ce le-am zis 
întâi si de la început, acelea le grăiesc si acum si le voi grai până la sfârşit. 

Ca niciodată nu ma voi lepăda de Hristos Dumnezeu si Făcătorul meu, niciodată nu voi cinsti mai mult 
făptura decât pe Făcătorul, nu ma voi închina zidirii mai mult decât Ziditorului, nu voi defăima sfânta 
credinţa în Dumnezeul meu, în care m-am născut si în care m-am deprins de la părinţii mei, până când voi 
fi stăpân al gândului meu; si, mai ales, până când voi răsufla văzduhul acesta. Deci nu mai zăbovi, 
lucrator al nedreptăţii, ci arata obiceiul tau de câine si fara de omenie care este ascuns în tine; scapa-te 
odată de grija cea pentru aflarea muncilor, cu care voiesti sa ma munceşti, si trimite-ma mai degrab cu 
orice fel de moarte vei voi la Dumnezeu, Stăpânul meu cel dorit de mine. Deci fa degrab ceea ce ai sa 
faci, pentru ca urechile mele nu pot sa audă mai mult cuvintele tale cele necurate, de care zice proorocul: 
Venin de aspida este sub buzele lor. Nici ochii mei sa nu mai vadă fata ta cea spurcata, despre care iarasi 
acelaşi prooroc zice într-alt loc: Umple fetele lor de ocara si vor caută numele Tau, Doamne! 

lata ai înaintea ta trupul meu gol, gata pentru muncile tale! Bate-1 cu toiege, arde-1 cu foc, îneacă- 1 în 
mare, taie-1 în bucati cu sabia, pune asupra lui si alte munci; si daca ai mai cumplite decât acestea, si pe 
acelea nu te lenevi a le aduce asupra mea; de vreme ce, pe toate acestea si pe cele mai multe decât 
acestea, eu sunt gata a le rabdă cu plăcere si cu bucurie, pentru dragostea lui Hristos, Dumnezeul meu". 

Iar tiranul cel sălbatic si nemilostiv, auzind cuvintele acestea ale viteazului mărturisitor, s-a aprins de 
mânie si îndată a poruncit sa întindă pe mucenic la pământ si sa-1 bata fara de mila cu toiege noduroase. 
Deci atât de cumplit l-au bătut slugile tiranului pe răbdătorul de chinuri al lui Hristos, încât s-a zdrobit 
trupul lui în multe bucati si lipindu-se pe toiege, se arunca sus în aer, iar tot locul pe care era întins 
mucenicul s-a roşit de sângele lui. Deci viteazul patimitor rabdând cu bărbăţie o munca ca aceea, si-a 
ridicat ochii mintii sale către cer si a zis: „Mulţumesc Tie, Stăpâne Dumnezeule, ca m-ai învrednicit a ma 
spală cu sângele meu si a ma face curat de păcatele mele, care mi s-a întâmplat a le păcătui înaintea ta, 
după Sfântul Botez, din neputinţa omeneasca". Iar muncitorii aceia, auzind pe mucenic rugându-se lui 
Dumnezeu, s-au umplut de mai multa mânie si atât de cumplit l-au bătut, până ce i s-a stins si glasul. 

Apoi, facându-se seara, ighemonul a poruncit sa lege pe sfântul mucenic, care abia sufla, cu doua lanţuri, 
sa-1 arunce în temniţa si sa-1 păzească până a doua zi, spre o mai mare munca. Si neputând mucenicul lui 
Hristos sa meargă singur de cumplitele răni, muncitorii l-au târât ca pe un mort si astfel l-au închis în 
temniţa. Iar a doua zi, tiranul acela cu chipul de fiara, sezând la locul lui cel obişnuit de judecata, a 
poruncit sa aducă înaintea lui pe Sfântul Mucenic Ioan. 

Deci răbdătorul de chinuri si viteazul ostaş al lui Hristos a venit înaintea lui cu fata luminata si cu sufletul 
vesel. Si privind raucredinciosul cadiu spre el si vazându-1 astfel luminat si vesel -căci darul si puterea lui 
Dumnezeu care a întărit pe sfinţii mucenici cei de demult, aceea întărea si pe Sfântul Ioan, care pătimea 
pentru aceeaşi mărturisire a bunei credinţe si a preasfântului nume al lui Hristos Dumnezeul nostru -, s-a 
mirat foarte mult ca, după atâtea cumplite munci, se mai afla suflet în el si, ca si cum n-ar fi pătimit nimic, 
se arata asa de vesel. 

Deci a zis către el: „O, Ioane, nu vezi în ce fel de ruşine si necinste te-a adus neînduplecarea si 
nesupunerea ta, încât puţin a lipsit de nu ti-ai pierdut si viata, care este atât de scumpa si de iubita tuturor 
oamenilor. însă de te vei pleca sfatului si socotelii mele, este gata însănătoşirea ta, căci în puţine zile, 
rănile si zdrobirile trupului tau se vor tămădui; fiindcă noi avem doctori foarte iscusiţi, veniţi din India si 
din Persia. Iar de nu voiesti sa asculţi de sfatul meu, ci încă vrei sa mai petreci în creştinătatea ta, apoi sa 
ştii ca te aşteaptă mai multe si mai cumplite batai". 

Atunci Sfântul Mucenic Ioan a răspuns: „O, judecător tiran, eu nu ma îngrijesc nici câtuşi de puţin de 
rănile trupului meu cel zdrobit; căci cu cât se strica omul nostru cel din afara, cu atât omul nostru cel 
dinlăuntru se înnoieşte, după cum grăieşte Marele Apostol Pavel. Eu nu am alta grija, decât numai sa rabd 
până la sfârşit muncile ce se vor aduce asupra mea de la tine, pentru Hristos Cel ce ma întăreşte si Care a 
zis: Cel ce va rabdă până în sfârşit, acela se va mântui. Deci, de ai gândit si ai aflat si alte munci, mai noi 
si mai cumplite, pune-le asupra mea; căci rănile cele mai dinainte, care le-ai adus asupra mea, eu le 
socotesc întru nimic!" 

Nebunul tiran s-a ruşinat foarte mult de aceste cuvinte prea înţelepte si, tremurând cu totul de mânie, a 
răcnit ca o fiara si a poruncit sa-1 bata mai cumplit. Deci muncitorii aceia au bătut multe ceasuri pe 
răbdătorul de chinuri, până au obosit cei ce-1 băteau. Iar după aceea schimbându-se unii după alţii, asa 1- 
au muncit până ce s-au rănit si s-au rupt si cele dinlăuntru ale sfântului. Astfel muncind slugile acel trup 
tare ca diamantul, au slăbit. Si toţi câţi se adunaseră la acea privelişte si priveau la acele cumplite munci, 
strigau asupra nelegiuitului judecător, ocarându-i obiceiul lui cel nemilostiv si sălbăticia lui cea de fiara. 
Iar sfântul şoptea cu buzele si se ruga lui Dumnezeu sa-i dea răbdare până la sfârşit. 

Atunci tiranul a poruncit sa aducă un cal sălbatic si sa lege picioarele mucenicului de coada calului, după 
aceea unul din ostaşi sa încalece pe calul acela si sa alerge pe uliţele cetăţii cât va putea; si astfel sa 
târască pe patimitorul lui Hristos prin toata cetatea. Deci sfântul a fost tras prin toate uliţele cetăţii, încât 
s-a făcut privelişte îngerilor si oamenilor. îngerilor s-a făcut privelişte de bucurie si veselie, ca bucurie se 
face în ceruri, a zis Domnul în Sfânta Evanghelie, pentru un păcătos care se pocaieste, iar daca pentru un 
păcătos se face bucurie, cu atât mai vârtos pentru un mucenic atât de răbdător, care pătimea pentru 
dragostea Domnului unele ca acestea. Iar oamenilor celor bine credincioşi li s-a făcut privelişte de jale. Si 
cum sa fie de jale, când vedeau calul alergând si trăgând după el pe mucenic prin locuri aspre? Când 
vedeau pământul rosindu-se cu sângele lui, si bucăţile de carne ce cădeau din trupul lui, iar capul 
trântindu-se de pământ si de pietre? Cine nu s-ar fi umilit si nu ar fi vărsat izvoare de lacrimi, văzând 
unele ca acestea? Poate numai acela care n-ar fi avut fire cuvântătoare. 

Astfel fiind tras Sfântul Ioan de acel nemilostiv calaret, când a ajuns pe la locuinţele jidoveşti si alerga 
trecând pe uliţele lor, mulţime de evrei batjocoreau pe mucenic, care era târât de calul acela, si strigând si 
strâmbând fetele lor, aruncau în el cu ce se întâmpla a avea în mâini, râzând fara de rânduiala. Iar unul din 
acei jidovi, alergând în casa sa, a apucat o sabie goala si, ajungând pe sfântul ce era târât, i-a tăiat cinstitul 
si sfântul lui cap. Si astfel bunul si viteazul ostaş al lui Iisus Hristos si-a sfârşit nevointa sa muceni- 
ceasca, dându-si în mâinile Domnului sfântul si luminatul sau suflet. Iar cinstitul lui trup, dezlegându-1 
ostaşul acela de la coada calului, 1-a lăsat în acel loc, neîngropat, nebăgat în seama si neîngrijit. Si astfel 
zăcea împreuna cu capul lui cel tăiat, si nimeni din creştini nu îndrăznea a se apropia sau a se atinge de el, 
temându-se de urgia păgânilor. 

Iar după ce s-a înnoptat, s-a făcut o minune ca aceasta asupra trupului sfântului mucenic: deodată s-au 
arătat multe făclii arzând, iar trei bărbaţi cu haine albe cântau cântare de cuvinte sfinţite si negrăite si 
tamâiau împrejurul trupului mucenicului. Si s-a arătat un stâlp de foc deasupra sfintelor moaşte, întărit 
până la cer. Minunea aceasta s-a văzut de mulţi, iar mai ales de cei ce locuiau împrejurul locului unde 
zăceau sfintele lui moaşte. Iar unul din jidovi, a cărui casa era aproape de acel loc unde zăcea mult 
patimitorul trup al sfântului, parându-i-se ca preoţii creştini au venit sa-1 ia si sa-1 dea îngropării celei 
obişnuite, a luat un arc cu săgeata si s-a apropiat acolo, vrând sa săgeteze pe unul din acei preoţi. Deci, 
punând săgeata în arc, a tras cât a putut si când a vrut sa dea drumul săgeţii, săgeata si coarda s-au lipit de 
degetele mâinii lui drepte, iar arcul de mâna lui stânga, încât nu putea nici sa trimită săgeata, nici mâinile 
sa le dezlipească. 

Asa a petrecut toata noaptea acel jidov, fiu de vipera. Si facându-se ziua, acei minunaţi bărbaţi si stâlpul 
de foc si făcliile s-a ascuns, facându-se nevăzuţi; iar bărbaţii, femeile, tinerii si bătrânii alergau la locul 
acela, pentru a vedea pe acel ticălos săgetător, cum stătea astfel nemişcat, precum întinsese arcul si 
săgeata, ca fiind ferecat cu fiare, însă fiind legat cu puterea cea nevăzuta a lui Dumnezeu. 

Deci iudeul acela, deşi nu voia, povestea tuturor cu de amănuntul toate cele văzute de dânsul asupra 
trupului mucenicului si cum i s-a făcut de Dumnezeu acea răzbunare, pentru încercare cea cu îndrăzneala 
a lucrului celui rau. Iar după ce a făcut către toţi de multe ori arătarea si mărturisirea acelei minuni, i s-au 
dezlegat mâinile si a scăpat de pedeapsa. Iar cadiul înstiintându-se de aceasta minune, s-a temut foarte 
tare. Pentru aceea a poruncit creştinilor sa ia trupul mucenicului si sa-1 îngroape. Deci creştinii luându-1, 
l-au îngropat cu cinste lângă biserica lor. 

Iar după ce au trecut câteva zile, francezul acela care vânduse pe sfânt spre mucenicie, a voit sa fure 
cinstitul lui trup si sa-1 duca în patria sa. Poate ca s-a căit pentru răutatea sa sau poate a avut de gând sa 
spună pe urma ca sfântul a fost de credinţa lor cea apuseana. Deci într-una din nopţi, aflând vreme 
prielnica pentru acel lucru cugetat în sine, a mers cu ai sai la mormântul mucenicului si a început a sapa 
locul si a descoperi mormântul, vrând sa ia cinstitele lui moaşte. Dar în acel ceas, ostaşul lui Hristos s-a 
arătat în somn preotului acelei biserici si a zis: „Scoala-te îndată si aleargă la biserica, ca iată acel francez 
voieşte sa fure trupul meu". Iar preotul, sculându-se îndată, a alergat cu toata puterea sa la biserica si a 
găsit mormântul săpat si deschis; iar trupul sfântului aproape sa fie furat. Deci a izgonit pe acel francez si 
pe oamenii sai nelucratori si deşerţi. Si chemând pe creştinii acelei biserici, le-a povestit cele făcute si toţi 
au preaslavit pe Dumnezeu, Cel ce preamăreşte pe sfinţii Sai. Si luând cinstitele moaşte ale sfântului 
mucenic, le-au dus în biserica, asezându-le în altar aproape de Sfânta Masa. 

Acolo au stat acele sfinte moaşte ale Sfântului Mucenic Ioan mai bine de şaptezeci de ani, facându-se 
asupra lor arătări dumnezeieşti ziua si noaptea. Uneori se arata oarecare lumina minunata; uneori un stâlp 
de foc se arata pogorându-se asupra sfintelor moaşte; alteori îngeri pogorându-se asupra lor si suindu-se la 
cer, iar alteori ieşea de acolo buna mireasma negrăita. Si multe si felurite tămăduiri se făceau acolo, încât 
a străbătut pretutindeni vestea minunilor care se făceau la acele sfinte moaşte. 

într-acea vreme domnea în tara Moldovei binecredinciosul si de Hristos iubitorul domn Alexandru, 
marele voievod, care se împodobea nu numai cu toate felurile de fapte bune, pentru care s-a numit si „cel 
Bun", ci era aprins si cu dragoste si cu râvna dumnezeiasca către sfinţii mucenici. 

Deci auzind el de multele minuni ce se făceau de sfintele moaşte ale acelui mucenic, a dorit sa le aibă la 
sine, iar mai cu seama sa-si împodobească tara cu acea nepreţuita vistierie. Deci, sfatuindu-se cu prea 
sfinţitul arhiepiscop a toata tara, Iosif, a trimis la Cetatea Alba, pe oarecare din boierii sai, cu mulţime de 
ostaşi si cu multa avere. Iar aceia, mergând la mai sus zisa cetate, au răsturnat - după cum spune zicala - 
toata piatra, necrutând nici bani, nici daruri pe la cei ce aveau trebuinţa de acestea - căci Cetatea Alba era 
atunci sub stăpânirea otomanilor - si astfel si-au dobândit dorirea. 

Deci luând acele sfinte moaşte, multa părere de rau au pricinuit credincioşilor de acolo. Iar când se 
apropiau cu dânsele de cetatea domneasca a Sucevei, a ieşit întru întâmpinarea lor marele Voievod 
Alexandru cel Bun, cu toţi boierii sai cei mari, încă si preasfintitul arhiepiscop Iosif, cu tot clerul sau cel 
duhovnicesc si tot poporul. Si astfel au întâmpinat cu bucurie, cu făclii, cu tămâie si cu miruri bine 
mirositoare pe mucenicul lui Hristos, cel ce bine a voit a veni la dânşii. Iar marele voievod, cazând pe 
sicriul Sfântului Mucenic Ioan, a îmbrăţişat mult patimitoarele sale moaşte si, punându-si ochii si gura pe 
cinstitele mâini ale mucenicului, le-a sărutat cu multa evlavie si credinţa. Apoi, vărsând multe lacrimi de 
bucurie, a pus pe Sfântul Mucenic Ioan ca păzitor al sau si al stăpânirii sale, încă si al binecre-dinciosului 
popor al tarii Moldovei. Astfel, cu mare cinste au aşezat cinstitele moaşte ale mucenicului în Sfânta 
Mitropolie din Suceava, care era pe acea vreme cetate domneasca si capitala a Moldovei. 

Deci sfintele moaşte au stat mulţi ani în Sfânta Mitropolie a Sucevei, până când, mutându-se scaunul 
domniei la Iaşi, la mijlocul tarii, s-a mutat acolo si scaunul mitropoliei. Deci vremurile fiind tulburi, 
stapânitorii tarii cei duhovniceşti si politicesti aveau frica sa nu se prade de neamuri păgâne acel odor 
nepreţuit. Pentru aceea au adus sfintele moaşte la Iaşi si le-au aşezat în biserica Sfintei Mitropolii. Iar la 
anul de la zidirea lumii 7194, iar de la Naşterea lui Hristos 1686, domnind peste tara Moldovei răposatul 
si fericitul întru pomenire Constantin Cantemir voievod, si mitropolit fiind Dositei cel vestit întru multa 
învăţătura, a venit Ioan Sobietchi, craiul polonez, cu ostile sale, trecând asupra Bugeacului tatarasc si 
întorcându-se prin târgul laşului. Iar mitropolitul Dositei, cu ştirea craiului leşesc, văzând vremurile 
tulburi si nepasnice si temându-se ca sa nu pricinuiască vreo robie a tarii si, împreuna cu tara, sa se prade 
de alte neamuri străine si barbare si aceasta vistierie sfânta si nepreţuita, a ridicat sfintele moaşte ale 
Sfântului Ioan si luându-le cu sine, împreuna cu toate odoarele sfintei mitropolii si cu hrisoavele moşiilor 
ei, s-a dus împreuna cu oastea crăiască în tara leşeasca, cu gândul sa se sprijineasca acolo, ca la nişte 
vecini buni, până se vor linişti tulburările si se va face pace, ca apoi iarasi sa le aducă pe toate în Moldova 
la locul lor. 

Dar prelungindu-se vremea tulburărilor, mitropolitul Dositei nu a ajuns sa-si împlinească scopul si 
făgăduinţa sa, căci a murit acolo în tara leşeasca si de ceea ce s-a temut ca sa nu se întâmple de la alte 
neamuri barbare, a împlinit-o el cu lucrul; caciA a păgubit tara Moldovei multa vreme de acea vistierie 
nepreţuita. încă si cei de pe urma, neavând osârdie sa încerce cu dinadinsul sa aducă la locul lor acele 
sfinte moaşte, până a nu se învechi lucrul, le-au lăsat acolo în tara leşeasca împreuna cu odoarele sfintei 
Mitropolii, aşezate într-una din bisericile din târgul ce se numeşte Jolcova. Iar acolo, fiind sfintele moaşte 
sub stăpânirea apusenilor, varsau neîncetate minuni si izvorau tămăduiri spre cei ce alergau cu credinţa, 
cu dragoste si cu evlavie la ajutorul sfântului. 

Si au stat sfintele moaşte mulţi ani în tara leşeasca, în târgul cel mai sus arătat, unde le lăsase Dositei 
Mitropolitul, până s-a cuprins de stăpânirea apuseana o bucata mare din tara Moldovei, care s-a numit 
Cordunul si în care s-a cuprins si târgul Sucevei. Acolo se afla si Mitropolia cea veche, în care fuseseră 
aşezate sfintele moaşte, după ce s-au adus de la Cetatea Alba, de prea fericitul întru pomenire si prea 
binecuvântatul si de Hristos iubitorul, Alexandru Voievod, care s-a numit si cel Bun, pentru faptele lui 
bune ce a făcut. 

Iar în anul de la mântuirea lumii 1783, în patru zile ale lunii iunie, venind Iosif, împăratul Austriei, a mers 
pe la marginea Cordu-nului, ca sa vadă hotarul, si a venit si prin satul ce se numeşte Bosanci. 

De acolo a mers si în Suceava, căci nu este departe de acel sat târgul Sucevei, si a intrat în biserica 
Mitropoliei. Deci, privind în toate părţile si văzând între altele si locul în care fuseseră aşezate mai înainte 
sfintele moaşte ale Sfântului Ioan cel Nou, a întrebat pe episcopul Radautiului, Dositei: „Ce loc este 
acolo?" Episcopul a răspuns, zicând: „Acolo au fost aşezate sfintele moaşte ale Sfântului Ioan cel Nou". 
Iar împăratul arătând cu mâna, a zis: „Se vor aduce si se vor aşeza iarasi acolo". Fiindcă episcopul mai 
înainte făcuse cererea aceasta. 

Deci, chemând episcopul pe un ieromonah, anume Ioasaf, fost egumen al Mănăstirii Putna, i-a poruncit sa 
se gătească a merge la cetatea Jolcova pentru aducerea sfintelor moaşte. Iar el, pregatindu-se, a pornit 
către Tara Leşeasca spre cetatea Liovului si, într-o Duminica, în optsprezece zile ale lunii iunie, a ajuns 
acolo; fiind si arhimandritul Meletie trimis mai înainte pentru aceasta pricina. Acolo aflându-se si 
împăratul, a poruncit la doua regimente de ostaşi sa meargă mai înainte la cetatea Jolcova, în care se aflau 
sfintele moaşte la o mănăstire baziliana, ca sa nu se facă vreo tulburare în popor pentru luarea sfintelor 
moaşte. Acea mănăstire fusese ortodoxa în vremea când a fost acolo mitropolitul Dositei cu sfintele 
moaşte. 

Deci trimişii au pornit pentru luarea sfintelor moaşte si, ajungând la marginea cetăţii Jolcova, într-o 
mahala a unei biserici iarasi baziliene, au găsit toata cetatea înconjurata de strajile celor doua regimente, 
care straji erau atât de sus aşezate, încât puteau sa se vadă una cu alta. Si era data porunca împărăteasca ca 
tot poporul sa stea închis prin casele lor; iar cel care va ieşi afara sa fie împuşcat. Deci numiţii trimişi 
zăbovind la locul acela până la miezul nopţii, atunci a venit porunca sa pornească cu careta cea pregătita, 
spre luarea raclei cu sfintele moaşte. Si astfel au pornit la miezul nopţii, prin întuneric, fara nici o lumina. 

Si împreuna cu ei era un om cu numele Gheorghe, de neam grec, fratele casierului din Liov, care era 
trimis mai înainte pentru aceasta treaba. Deci au ajuns cu toţii la întâia straja nemţeasca. Si înconjurându-i 
straja, acel Gheorghe, povatuitorul părinţilor, a vorbit cu mai marele strajii si îndată i-au liberat. De acolo 
mergând înainte si trecând prin alte straji, care nu le-au zis nimic, au intrat pe poarta cetăţii si, mergând 
către biserica în care se aflau sfintele moaşte, au dat peste alta straja, care întrebându-i ce caută, le-au 
răspuns ca au venit sa ia pe Sfântul Ioan; iar mai marele strajii i-a întrebat: „Dar puteţi sa-1 luaţi?" Ei au 
răspuns: „Putem, căci avem porunca împărăteasca". Atunci îndată i-a lăsat si, mergând ei printr-o bolta la 
o usa, au găsit acolo doi soldaţi cu puştile în spate, care i-au oprit puţin, până ce unul din ei s-a dus unde 
era arestat arhimandritul bazilianilor, împreuna cu toţi ai sai, de le-a dat de ştire. Si fara de zăbava au 
venit doi baziliani, cu doua făclii de ceara aprinse, si îndată au intrat în biserica. 

Acolo au găsit pe un comisar împărătesc cu vreo treizeci de ofiţeri, stând împrejurul sfântului cu capetele 
descoperite. Aceia facându-le cale, trimişii s-au apropiat de racla sfântului, care era pusa în loc de prestol 
de slujeau bazilianii liturghia lor pe dânsul. Pe ea mai erau cincisprezece sfeşnice cu făclii, iar la picioare 
o candela mare de argint aprinsa. Deci luând toate sfeşnicele de pe racla, au cerut cheia si descuind-o, au 
ridicat capacul si au văzut pe dinăuntru multe lucruri de argint, ca: inimi, ochi, picioare, mâini si altele, pe 
care le puseseră acolo spre aducere aminte cei ce au avut boli si vatamaturi la aceste parti ale trupului lor 
si se vindecaseră cu rugăciunile sfântului. Mai era încă în racla si un vas de argint, pe care erau scrise 
slove de aur: „Vasile Voievod, domn al Tarii Moldovei". Iar banii ce s-au aflat în vas s-au dat 
bazilianilor. Deci facându-se catastif de toate argintăriile care s-au aflat în racla, s-a încuiat iarasi racla cu 
încuietoarea ei. 

După aceea, ridicându-se racla de patru greci papistasi, care merseseră cu părinţii cei trimişi, unul din 
baziliani a oprit racla. Iar un comisar împărătesc întrebându-1 care este pricina, el a răspuns: „Alt nimic 
nu este, domnule, decât numai cerem adeverinţa de la comisarii Moldovei, ca nu cumva după vremi sa ni 
se mai ceara vreodată sfintele moaştele". 

Deci ei, socotind ca este dreapta cererea lor, au scris acea adeverinţa si s-a iscălit de arhimandritul Meletie 
si de fostul egumen Ioasaf, care au pus si pecetile lor si au dat-o bazilianului. După aceea, îndată au 
ridicat Sfintele Moaşte si, ieşind din biserica, le-au pus în careta cea pregătita spre aceasta slujba si au 
ieşit la poarta cetăţii, unde erau cei treizeci de husari calări, pe care i-au găsit tot asa cum i-au lăsat. După 
ce au ieşit pe poarta, îndată acei ostaşi au înconjurat careta, cincisprezece de-o parte si cincisprezece de 
alta parte, si astfel au pornit împreuna cu cei ce duceau moaştele. Si mergând până la un han ce era 
aproape de Liov, cale de o jumătate de ceas, i-a întâmpinat un trimis de la comandantul general, cu 
porunca ca cei treizeci de ostaşi sa se întoarcă înapoi, iar părinţii cu sfintele moaşte sa meargă singuri în 
cetatea Liovului. 

Iar împăratul Iosif, având a merge la Brod, a ieşit din cetate pe alta poarta. Iar arhimandritul Meletie cu 
fostul egumen Ioasaf, mergând la comandantul general, au spus ca au adus sfintele moaşte si le-a dat voie 
sa ramâna până a doua zi. Iar a doua zi, gatindu-se de plecare, a venit un grec la arhimandritul Meletie, 
rugându-1 sa-i dea voie sa sărute sfintele moaşte. Deci, mergând sa deschidă racla, nu numai ca n-a putut, 
dar nici acoperământul, care era peste racla, nu 1-a putut ridica nicidecum. Si văzând aceasta, a zis 
grecului: „Vezi, frate, ca nu putem sa deschidem nici racla, nici sa ridicam acoperământul! Poate nu este 
voia sfântului! Deci săruta racla deasupra cu credinţa". Astfel făcând grecul, s-a dus. 

Deci stând amândoi părinţii în alta careta, au mers pe valea Liovului, după careta în care era racla 
sfântului, până s-au suit într-un deal, unde i-au ajuns patru greci cu femeile lor, ca sa se închine Sfintelor 
moaşte, după parola ce o avuseseră cu dânşii în Liov, ca în acel loc sa se închine si sa sărute Sfintele 
moaşte. Deci acolo cu uşurinţa s-a ridicat acoperământul de pe racla, si s-a deschis racla. Atunci, 
aducându-si aminte, au cunoscut ca acel grec ce a cerut mai înainte sa sărute sfintele moaşte a fost 
făţarnic si necredincios, vrând sa ispitească puterea sfântului; si de aceea nu s-a putut deschide racla. 
Plecând de acolo, au trecut prin târgul ce se numeşte Stanislav, nestiindu-i nimeni cu ce trebuinţa merg. 
Ajungând la alt târg ce se numeşte Tolmaci, i-a întâmpinat o posta trimisa de Dositei, episcopul 
Radautiului, ca sa cerceteze unde se afla trimişii, daca s-au luat sfintele moaşte si în ce chip au urmat. Si 
raspunzându-i-se poştei pentru toate, aceea s-a întors înapoi. 

A doua noapte, au ajuns la alt târg, unde au întâmpinat pe secretarul Mihalache venind iarasi în posta de 
la episcop. A doua zi, s-a făcut rânduiala de li s-au dat câte şapte husari si au mers în acea zi până aproape 
de hotarul ce desparte Tara Leşeasca de Bucovina. A treia zi, s-au pornit către Sneaten, care este în 
marginea hotarului, unde, până a se găti de plecare, i-a întâmpinat mult popor, care ieşise din târg. 

Dându-li-se de acolo alţi şapte husari, au pornit la Colacini, care este hotarul Tarilor Leşeşti si al 
Bucovinei, iar acolo au găsit corturi întinse si pe episcop sosit. Dar, pentru ca generalul Entiverc încă nu 
sosise, le-a spus episcopul ca nu este porunca sa treacă peste hotar până nu va sosi si generalul. De aceea, 
întorcându-se înapoi, au zăbovit peste hotar, de cealaltă parte, împreuna cu tot norodul ce ieşise din 

Sneaten spre închinarea sfintelor moaşte. Apoi sosind generalul, îndată s-a pornit sa treacă peste podul 
Colacinului, iar la mijlocul podului s-a luat racla din careta în care a venit până acolo si s-a pus într-alta. 

Si trecând peste graniţa, s-au tras, în cinstea sfântului, vreo şaizeci de tunuri. Si au stat pe loc acolo, până 
a sărutat racla tot poporul care îl aştepta pe sfânt; iar peste graniţa, de partea aceasta, n-au lăsat sa treacă 
nici un om din Tara Leşeasca. 

Deci pornind de acolo cu alai de popor numai din Bucovina, între care numai preoţi erau 204, cu dascălii 
lor si cu prapore, au ajuns seara, spre ziua Sfinţilor Apostoli, la un sat ce se numeşte Lucavetul, unde au 
rămas. Iar a doua zi au mers în Cernăuţi cu mulţi creştini si cu mulţime de ostaşi, trăgând si multe tunuri 
din dealul Cernautiului. 

Si mergând prin târg până la o biserica a oarecaruia Herescu, acolo au aşezat sfintele moaşte si au stat 
până la opt septembrie. Iar în acea zi, au pornit sfintele moaşte cu alai spre târgul Sucevei, unde le-au 
aşezat într-o biserica de piatra alunei mahalale ce se numeşte Itcani. Acolo au stat până la ziua înălţării 
cinstitei si de viata făcătoarei Cruci. Si facându-se ştire si în Moldova de cealaltă parte de Cordun, s-a 
adunat mulţime de creştini, spre cinstirea sfintelor moaşte. Si astfel, episcopul Dositei al Bucovinei cu 
mulţime de preoţi îmbrăcaţi si cu tot poporul, ridicând sfintele moaşte din mai sus numita biserica, le-au 
dus în Mitropolia Sucevei si le-au aşezat în mijlocul bisericii, unde au rămas si până în ziua de azi. 

Aceasta este viata si pătimirea Sfântului Ioan cel Nou, aceasta buna negutatorie a negutatorit în lumea 
aceasta. El a plecat cu marfa pământeasca de la Trapezunda, dar a negutatorit si duhovniceste, căci prin 
post si rugăciune către Dumnezeu, prin lacrimi necontenite, prin milostenie si prin facerile de bine către 
aproapele, s-a suit ca pe o scara către vârful faptelor bune, către Sfântul Botez cel de sânge, care este mai 
mare decât toate botezurile. 

Astfel a avut sfârşitul mărturisirii, astfel de vitejie a arătat în nevointa mărturisirii, astfel a ruşinat pe 
păgânul cadiu, cu aceste cununi a fost încununat de mâinile lui Dumnezeu, începătorul de nevointa. El asa 
de bine s-a negutatorit, încât puţin a dat si mult a dobândit. De trup s-a dezbrăcat ca de o sarcina si, de 
aceea, nu s-a întors la Trapezunda, ci la Ierusalimul cel de sus. Si s-a aşezat în ceata mucenicilor, ca un 
mucenic, întru împărăţia cea veşnica, întru odihna drepţilor, întru lumina cea neînserata si întru veselia si 
bucuria cea nesfârşita. 

Iar mutările moaştelor lui pe pământ sunt acestea: De la Cetatea Alba s-au adus întâi în Suceava cu alai 
domnesc, cu arhierei si cu boierii Moldovei. Al doilea s-au dus în Tara Leşeasca de Mitropolitul Dositei si 
de craiul acelei tari, Ioan Sobietchi; iar şederea Sfântului Ioan în Tara Leşeasca a fost de 94 ani. Al 
treilea, din Tara Leşeasca, de la cetatea Jolcova, s-au adus în Suceava cu alai împărătesc, în anul 1783. 
Prin toate a trecut după vorba apostolului, prin cele de-a dreapta, prin cele de-a stânga, prin slava si prin 
necinste, nevătămat si prea cu cuviinţa. 

Ca Hristos Dumnezeu, pe cei ce-L proslăvesc pe pământ, îi preamăreşte cu îndoita slava, si cu cea 
cereasca si cu cea pământeasca. Pe cei ce-L mărturisesc pe El înaintea oamenilor, si El îi mărturiseşte, nu 
numai înaintea sfinţilor îngeri, ci si înaintea Tatălui Sau celui ceresc. Lui I se cuvine slava, cinstea si 
stăpânirea, împreuna si Părintelui Sau celui fara de început si Preasfântului si de viata Făcătorului Duh, 
acum si pururea si în vecii vecilor. Amin. 

SFINŢII MUCENICI LUCHILIAN ŞI FECIOARA PAULA, ÎMPREUNA CU 

PATRU TINERI MUCENICI 
(3 IUNIE) 

Sfântul Mucenic Luchilian a fost pe vremea lui Aurelian, împăratul Romei. El mai întâi trăia în 
pagânatatea închinării de idoli, fiind chiar slujitor idolesc, bătrân cu anii, cinstit la fata si alb la par. El îsi 
avea locuinţa aproape de cetatea Nicomidiei si slujea în capistile necuraţilor zei. Iar după ce a fost luminat 
prin Sfântul Botez cu darul lui Hristos Dumnezeul nostru, Cel ce nu doreşte sa piară cineva, ci toţi sa se 
mântuiască, a înţeles înşelăciunea diavoleasca si rătăcirea pagâneasca, si a venit la cunoştinţa adevărului 
si a crezut întru Unul Dumnezeu cel adevărat, Domnul nostru Iisus Hristos, lepădând si scuipând pe idoli. 

Astfel, la bătrâneţe, s-au înnoit tinereţile lui ca ale vulturului, pentru ca s-a născut prin Sfântul Botez si s-a 
lipit cu tot gândul si cu tot sufletul de dragostea lui Hristos. El arata si celorlalţi păgâni deşertăciunea si 
pierzarea necuratiei si-i povatuia spre mântuire, aducându-i la Hristos Dumnezeul nostru cu învăţaturile 
sale si fiind multora pilda de întoarcere către Dumnezeu. Iar iudeii care trăiau acolo, văzând o schimbare 
ca aceea a lui Luchilian - de la închinarea de idoli la credinţa creştineasca -, si mai văzând ca mulţi, prin 
pilda si învăţătura lui, lasă slujirea de idoli si se lipesc de creştini primind Sfântul Botez, s-au umplut de 
mânie si de ura. Deci umplându-se de zavistie ucigaşii cei cumpliţi ai Domnului, l-au pârât si l-au dat spre 
judecata păgânilor. Si a fost adus robul lui Hristos la cercetare înaintea lui Silvan, corniţele care era pe 
atunci în Nicomidia. 

Iar Silvan a silit mult pe bătrân sa se lepede de Hristos si sa se întoarcă la slujirea idoleasca, dar el nu s-a 
supus nicidecum. Atunci Silvan, umplându-se de mânie, a poruncit sa-1 muncească în multe feluri: i-au 
sfărâmat fălcile, l-au bătut cu toiege fara de mila si l-au spânzurat cu capul în jos; apoi, după multe si 
cumplite munci, l-au aruncat în temniţa. 

Si a aflat Sfântul Luchilian în temniţa patru tineri, aruncaţi acolo pentru credinţa în Hristos: pe Claudie, 
Ipatie, Pavel si Dionisie. Si bucurându-se de ei, vorbea cu dânşii despre Hristos Dumnezeu si îi întărea 
către nevointa muceniceasca, ca sa nu se teama de vremelnicele munci pentru veşnica răsplătire din cer; 
sa nu se înfricoşeze de moarte, pentru viata ce va sa fie; nici sa-si cruţe floarea tinereţilor lor pentru 
Hristos, Care le găteşte în împărăţia Sa fericirea cea neîmbatrânitoare. Astfel toţi împreuna se rugau lui 
Dumnezeu ziua si noaptea, si unul pe altul se mângâiau în nădejdea lui Hristos. 

Apoi, după câteva zile, Sfântul Luchilian a fost iarasi muncit împreuna cu ceilalţi tineri si aruncat cu 
dânşii într-un cuptor înroşit. Iar Atotputernicul Dumnezeu a revărsat peste dânşii mila Sa cea minunata, 
precum a făcut de demult tinerilor evrei, care au fost în cuptorul Babilonului, pentru ca focul s-a prefăcut 
în racorire si văpaia în rouă, apoi, varsându-se de sus si o ploaie mare, a stins desăvârşit cuptorul; si 
Sfântul Luchilian cu tinerii au ieşit nevătămaţi. O minune ca aceasta preaslavita a lui Dumnezeu, păgânii 
cei orbiţi cu necredinţa si cu răutatea o socoteau a fi nu a puterii dumnezeieşti, ci a fermecatoriei 
creştineşti. Deci nedreptul judecător a osândit pe sfinţii mucenici la moarte si i-a trimis în Vizantia, ca 
acolo sa-si ia pedeapsa. Si ajungând în Vizantia cei patru sfinţi tineri - Claudie, Ipatie, Pavel si Dionisie -, 
au fost taiati cu sabia; iar pe Sfântul Luchilian l-au spânzurat pe cruce si, patrunzându-1 cu piroane peste 
tot trupul, si-a dat sufletul în mâinile lui Dumnezeu. Iar ca el a fost răstignit pe Cruce de iudei, se arata în 
cântarea a treia a canonului, unde se dovedeşte aceasta în următorul stih: „Iuda a vândut de demult 
ucigaşilor de Dumnezeu pe izbăvitorul Hristos, iar tu acum ai fost vândut de iudeii cei fara de lege". 

Inca s-a numărat la cununa lor cea muceniceasca si Sfânta fecioara Paula. Aceasta s-a născut din părinţi 
credincioşi si din tinereţe aprinzându-se cu inima spre dragostea lui Hristos, îsi păzea fecioria sa pentru 
Mirele Cel fara de moarte si se sârguia sa se afle vrednica de cămara cereasca. Apoi, rămânând orfana de 
părinţi si având averi îndestulate, înconjura temniţele si cerceta pe cei legaţi care pătimeau pentru Hristos, 
cumpărând cu aur pe strajeri pentru a intra în temniţa la sfinţi. Ea slujea robilor lui Hristos, dându-le toate 
cele trebuincioase din averile sale; celor chinuiţi de foame si de sete le aducea hrana si băutura; celor 
dezbrăcaţi le dădea îmbrăcăminte; trupurile cele raniţe ale mucenicilor si bubele cele cu puroaie le 

tamaduia, spalându-le, stergându-le, punându-le plasturi tămăduitori si învelindu-le cu pânze curate. Si 
sarutându-le rănile lor cele primite pentru Hristos, îi ruga cu lacrimi sa se roage lui Dumnezeu pentru 
dânsa ca sa nu o lipsească pe ea de mila Sa. 

Aceasta mireasa aleasa a lui Hristos se ducea si la Sfântul Luchilian, care şedea cu tinerii în temniţa din 
Nicomidia si se îndulcea de învăţaturile lui cele folositoare. Iar când sfântul era muncit împreuna cu acei 
tineri, ea privea la nevointa lor si în taina inimii sale se ruga cu dinadinsul lui Hristos pentru dânşii, ca sa 
întărească pe robii Sai si sa le dea răbdare si ajutor, ca sa poată rabdă ei muncile până la sfârşit, pentru 
slava sfântului Sau nume. Apoi, după ce se risipea mulţimea, ea se ducea la locul acela unde erau munciţi 
sfinţii si aduna sângele lor cel vărsat pe pământ, si-1 păzea la sine cu o mare sfinţenie. Iar când duceau pe 
bătrân si pe cei patru tineri în Vizantia la moarte, ea îi urma slujindu-le. 

Si după ce Sfinţii tineri au fost taiati, aceasta sfânta fecioara le-a adunat cinstitele lor trupuri si le-a 
îngropat cu buna cucernicie. Iar după sfârşitul Sfântului Luchilian si a sfinţilor tineri, făcând cele de mai 
înainte, s-a întors iarasi în Nicomidia, slujind cu dragoste sfinţilor mucenici. Deci, fiind cunoscuta de 
păgâni ca este creştina, au prins-o- si au adus-o la judecata înaintea aceluiaşi Silvan. Acolo, după multe 
momeli amăgitoare si îndemnuri îngrozitoare, corniţele vazând-o neînduplecata, a poruncit sa o bata mult 
fara mila cu bete si cu toiege. Si slăbind ea cu trupul, nu cu duhul, de rănile cele multe, i s-a arătat îngerul 
Domnului si a tamaduit-o. Deci mucenita câştigând sănătate trupeasca, s-a arătat mai îndrăzneaţă si mai 
viteaza în munci. Atunci au batut-o cu asprime peste gura, deoarece a ocarât cu cuvinte batjocoritoare pe 
muncitor. 

După aceasta au aruncat-o în temniţa si, scotând-o iarasi la cercetare, au aruncat-o într-un cuptor foarte 
ars, dar a ieşit din cuptor fara de vătămare; de vreme ce si la ea, ca si la sfinţii mucenici cei mai dinainte, 
puterea lui Dumnezeu a răcorit tăria focului, ca sa nu se atingă văpaia cea arzătoare de mireasa lui 
Hristos. Iar după toate acestea, muncitorul a osândit-o la moarte si a trimis-o la Vizantia ca acolo sa-si ia 
pedeapsa, unde s-a sfârşit si Sfântul Luchilian cu acei tineri. 

Si când a ajuns mucenita lui Hristos la locul acela, unde Luchilian a suferit pentru Hristos moarte pe 
cruce, a mulţumit lui Dumnezeu, Cel ce a învrednicit-o de cununa muceniceasca si de împărtăşirea cu 
sfinţii. Apoi, rugându-se Domnului cu dinadinsul, si-a plecat cu bucurie feciorescul sau cap sub sabie si, 
fiind tăiata, a trecut de la cele de jos la cele de sus si a intrat în cămara cea cereasca, întru bucuria 
Domnului sau, încununându-se de preaiubitul sau Mire, Domnul nostru Iisus Hristos, cu îndoita cununa, a 
fecioriei si a muceniciei. 



SFANŢUL SFINŢIT MUCENIC LUCHIAN ŞI CEI ÎMPREUNA CU DANSUL 

(3 IUNIE) 

A pomeni preaslavitele nevointe si biruinţe ale mucenicilor asupra diavolului si asupra slujitorilor lui si 
pătimirile nevoitorilor lui Hristos, nimic alta nu este decât numai a vesti slava lui Hristos Dumnezeul 
nostru si a propovădui puterea Lui întru bunii nevoitori mucenici, care au pătimit pentru slava 
preasfântului Sau nume. Căci întru toţi a fost biruitor însuşi Hristos, precum a zis: îndrăzniţi, ca Eu am 
biruit lumea! Pentru ca El însuşi S-a luptat întâi cu vrăjmaşul pentru toţi; iar sfinţii mucenici cei ce 
pătimesc după Dânsul, fiind mădulare ale Lui, împlinesc în trupul lor, după cuvântul Apostolului, 
lipsurile necazurilor lui Hristos. Deci pe cât mucenicii se nevoiesc pentru preasfânt numele Lui si mor 
nebiruiţi, pe atât se propova-duieste întru ei Hristos a fi biruitor; pentru ca El pătimeşte întru ei ca în 
mădularele Sale; întru ei arata dantuirea Sa asupra vrăjmaşilor si Se preamăreşte, încă preamăreşte 
împreuna cu Sine si mădularele Sale, care pătimesc pentru Dânsul, adică pe sfinţii mucenici, care pe atât 
îi sunt Lui mai aproape decât toţi în slava, pe cât l-au fost următori în pătimiri. 

Deci se cade ca si de la noi sa se fericească cu slava si cu laude ostaşii cei buni ai lui Hristos, cu ale căror 
învăţaturi si cu pilda nevointelor lor celor vitejeşti, în toata lumea cea de sub soare străluceşte Biserica lui 
Hristos. Iar ei singuri se odihnesc sub altar întru fericita viata, îmbrăcaţi cu haina alba, rositi cu sângele 
lor cel adevărat si albiţi cu Sângele lui Hristos. Din ceata acestora a fost si Sfântul Luchian, pe care, prin 
singura scăldătoarea Sfântului Botez, 1-a luminat dumnezeiescul dar; si îndată se putea vedea întru el, ca 
era sa fie mare si preamărit între oameni, deoarece a fost numit de părinţii sai cei după trup Luchie, căci 
nu numai îsi trăgea seminţia sa de la marele antipat Luchie, ci a moştenit si numele aceluia, iar după 
aceea, cu darul Sfântului Duh si după obiceiul sfinţilor părinţi, acel nume al sau s-a schimbat din botez, 
spre mai bine. Pentru ca cel ce era numit de părinţi Luchie, adică "strălucitor", prin înmulţirea într-însul a 
darurilor dumnezeieşti a câştigat un nume mai desăvârşit, numindu-se Luchian, care se tâlcuieste "arătător 
de lumina", de unde se arata ca, întru lumina darului cel nou, avea sa fie lumina a lumii întru Domnul. Si 
era cu neamul roman, foarte cinstit, dar s-a făcut mai cinstit din a dojua naştere, cea creştineasca, pentru 
ca s-a aflat a fi fiu al veşnicului împărat. Si era iscusit în înţelepciune, învăţând limba greceasca si 
latineasca, dar mai înţelept s-a arătat în învăţaturile Sfântului Apostol Petru; pentru ca de acela s-a lipit, 
lui i-a fost ucenic si de la el s-a adăpat cu cereasca înţelepciune. De la dânsul a mai deprins si obiceiurile 
si ostenelile apostolesti; fiindcă, după sfârşitul cel mucenicesc al Sfântului Apostol Petru, a străbătut 
multe locuri prin Italia, semănând sămânţa cuvintelor lui Dumnezeu. 

Pentru ca, după ce s-a făcut desăvârşit în înţelepciunea lui Dumnezeu, Sfântul Dionisie Areopagitul a 
venit în Roma, povăţuit fiind de Dumnezeu si vrând sa cerceteze în legaturi pe Sfinţii Apostoli Petru si 
Pavel; însă nu i-a mai găsit între cei vii. Iar în vremea aceea fiind papa al Romei fericitul Climent, acesta 
povatuia scaunul apostolesc si a primit cu dragoste si cu cinste pe Dionisie pentru sfinţenia sa si pentru 
duhovniceasca dragoste întru Hristos, care a fost mai înainte între dânşii multa vreme. Deci, zăbovind 
Sfântul Dionisie la dânsul multa vreme, s-au bucurat unul de altul si s-au îndulcit de vorbirile folositoare 
de suflet, întarindu-se unul pe altul nu numai prin cuvinte, dar si prin pildele cele îmbunătăţite. 

Iar într-o vreme, fericitul Climent umplându-se de Duhul Sfânt, a zis: „Oare vezi, o, iubitul meu frate 
Dionisie, cât este secerişul în neamurile semănăturii Domnului, iar lucratori sunt putini în cuvintele 
propovaduirii lui Dumnezeu? Iar de vreme ce tu eşti bine deprins în dreapta credinţa si desăvârşit în toate 
bunătăţile legii creştineşti, te rog, în numele Domnului nostru Iisus Hristos, vino de acum în părţile 
Apusului si, ca un bun ostaş al Lui, sa te lupţi împotriva vrăjmaşilor Domnului nostru si sa-i biruiesti cu 
puterea lui Dumnezeu, Cel ce te întăreşte". 

Si învoindu-se Sfântul Dionisie la aceasta cu osârdie, fericitul Climent a început a-i caută lui si a-i aduce 
alţi ajutători si împreuna slujitori dreptcredinciosi si înţelepţi, care străluceau cu viata si cu sfinţenia. între 
aceştia a ales si pe Sfântul Luchian, pe care 1-a pus episcop si 1-a întovărăşit cu Sfântul Dionisie, ca sa-i 
fie lui împreuna calator si împreuna nevoitor la propovaduirea cuvântului, iar celorlalţi părinţi, învăţător 
si povatuitor întru Sfântul Duh. Astfel rânduind fericitul Climent, îi întărea cu cuvinte iubite, zicându-le: 
„Mergeţi, preaiubiţii mei fraţi! Mergeţi, ostaşii lui Hristos cei nebiruiţi si, precum Domnul a fost 
împreuna cu Sfinţii Părinţii noştri Apostoli si cu ai lor împreuna nevoitori, tot astfel sa fie si cu voi cei ce 
propovăduiţi numele Lui cel sfânt; pentru ca voi mult si nemăsurat număr de popor din neamuri veţi caută 
Domnului si-1 veţi aduce în ograda Lui". Astfel vorbind Sfântul Climent cu ei si sarutându-i si 
binecuvântându-i cu dragoste, i-a trimis cu pace; iar ei împreuna s-au dus, propovăduind pe Hristos mai 
întâi prin toata Italia. 

Si apropiindu-se ei de cetatea Tichina, la un loc ce se numea Parma, fericitul Luchian propovăduia 
cuvântul lui Dumnezeu la poporul acela, întorcându-1 de la deşartă închinare de idoli. însă poporul 
locului aceluia, fiind necredincios si preamult slujitor de idoli, nesuferind cuvintele împotriva zeilor lor si 
neluând aminte la buna vestire a cuvântului lui Dumnezeu, îndată au prins pe Sfântul Luchian singur si, 
batjocorindu-1, l-au aruncat în temniţa poporului, în care fericitul intrând cu mare veselie, cânta astfel: 
Povatuieste-ma, Doamne, în calea Ta si voi merge în adevărul Tau. Apoi zicea: Săvârşeşte paşii mei întru 
cărările Tale, ca sa nu se clătească picioarele mele. 

Si astfel, bucurându-se întru Domnul, sfântul bărbat petrecea în acea temniţa, ca sub acoperământul 
aripilor celor dumnezeieşti si, punându-se pe sine cu totul în nădejdea apărării lui Hristos, se ruga 
Domnului, zicând: „Scoate, Doamne, din temniţa sufletul meu, ca sa se mărturisească numelui Tau. Pe 
mine ma aşteaptă cei ce au sa fie drepţi, ca prin mine, Hristoase, Mântuitorul lumii, sa se întoarcă la Tine 
din neamuri cei care sunt mai înainte rânduiţi spre viata veşnica". 

Iar când sfântul săvârşea din toata inima aceste rugăciuni si pe cele asemenea cu acestea, îndată 
rugăciunea lui s-a auzit la cer si Domnul a luat aminte; pentru ca se ruga ca sa nu ramâna lipsit de ai sai 
pe cale, cu care dorea sa meargă împreuna la pătimire si sa ajungă unde era trimis. Si se ruga ostaşul cel 
preaales al lui Hristos pentru aceasta, nu ca si cum s-ar fi temut sa moara pentru Domnul sau, ci ca sa 
poată mai întâi sa înmulţească Domnului rodul cel duhovnicesc si astfel, după secerişul cu bun spor, sa 
poată lua cununa cea muceniceasca si plata ostenelilor sale, împreuna cu tovarăşii sai. 

Deci degrab i s-a trimis lui dumnezeiescul ajutor, pentru ca erau acolo nişte creştini, care, înstiintându-se 
ce i s-a întâmplat acelui sfânt bărbat, au mers noaptea la temniţa, pentru dragostea lui Hristos, si -cu ce fel 
de meşteşug au putut - l-au scos din legaturi; si astfel l-au făcut ca sa meargă liber, împreuna cu sfinţii lui 
însoţitori. 

Deci, povăţuiţi fiind de Domnul, au mers cu buna sporire în slăvită cetate Tichina, care se numea si Pavia, 
în părţile Italiei. Acolo deşi s-au odihnit puţin după osteneli, însă n-au încetat sa înmulţească slava lui 
Dumnezeu, nici au slăbit propovăduind în felurite locuri cuvântul lui Hristos; încât puteai sa vezi în ei 
împlinirea cuvintelor celor prooroceşti: Cât sunt de frumoase picioarele celor ce bineves-tesc pacea, ale 
celor ce bine vestesc cele bune... Si este cu neputinţa a spune cât de multe mii de oameni s-au întors în 
putina vreme la Hristos, binevestind ei tuturor cuvântul mântuirii; de vreme ce atâta le ajuta puterea lui 
Dumnezeu, încât celor ce căutau spre ei li se părea ca privesc spre nişte cetăţeni cereşti, căci străluceau în 
mijlocul tuturor prin semne si minuni, luminând sufletele aleşilor lui Dumnezeu. 

După aceea, ieşind din părţile Italiei, au ajuns la malul marii si, urcându-se în corabie, au plecat unde îi 
povatuia Sfântul Duh, ajungând cu bucurie la malul cetăţii Arelatinei. Si ieşind din corabie, au fost primiţi 
de locuitorii cetăţii aceleia cu cinste si cu dragoste si, odihnindu-se puţin, au început, după asemănarea 
Sfinţilor Apostoli, a-si alege tarile spre propovaduirea Cuvântului. Deci Sfântul Marchelin cu câţiva fraţi, 
s-a dus în Spania, iar fericitul Saturnin s-a dus în Galia, ca, prin propovaduirea Evangheliei lui Hristos, 
pretutindeni sa se poată largi si înmulţi între neamuri Biserica lui Dumnezeu, până la oceanul Britaniei. 
Iar Sfântul Dionisie cu fericitul Luchian si cu ceilalţi au mers până la hotarele Parisului. De acolo, Sfântul 
Luchian cu Maxim preotul si cu Iulian diaconul au plecat la propovaduire spre Belgia. Acolo, binevestind 
numele Domnului, biruiau puterile vrăjmaşului si zideau Biserica lui Hristos. 

Deci, fiind plin si adăpat de darul Sfântului Duh, povatuia poporul spre mântuire, nu mai puţin cu pilda 
vieţii celei îmbunătăţite, decât cu cuvintele. Si către aceasta avea putere data lui de la Dumnezeu pentru a 
face minuni si a tămădui toate bolile si neputinţele între oameni. Si atât de mare putere a luat asupra 
diavolilor, încât aceia, numai auzind porunca lui, îndată fugeau din oamenii pe care îi chinuiau. 

Astfel, propovăduind neîncetat pe Hristos ziua si noaptea, se îndeletnicea în rugăciuni, în privegheri, în 
postirile cele din toate zilele, în înfrânare si în toata omorârea trupului, prin care se chinuia pe sine în 
toate zilele, până ce, după cuvântul apostolului, s-a pus pe sine înainte jertfa vie, sfânta si bineplacuta lui 
Dumnezeu. Iar hrana lui din toate zilele nu era alta, decât numai o sfarâmitura mica de pâine si verdeţuri, 
iar ca băutura avea apa. Pentru ca îl satura puterea lui Dumnezeu si darul lui Hristos întărea încheieturile 
lui cele ostenite. Si dorea atât de mult cununa muceniceasca, încât acum se vedea ca un mort pentru lume. 

Crucea sa o purta totdeauna, urmând Domnului Hristos; ştiind cu dreptate ca muncirea este îndoita, una în 
taina, iar alta arătata; deci mai întâi s-a muncit în taina prin omorârea trupului sau - deşi era ştiuta 
înfrânarea lui -, până a intrat el în nevointa muceniceasca cea arătata si s-a încununat cu cununa cea 
nevestejita de la Domnul. Deci era obosit prin omorârea trupului, împodobit prin răbdare, întărit în 
minunata smerenie si plin de bătrâneţe. 

Astfel a venit într-atâta desăvârşire de fapte bune încât, petrecând cu trupul pe pământ, se afla cu duhul 
împreuna cu îngerii în cer. De aici i se făcea lui aceea ca totdeauna se vedea cu fata luminata si iubita, 
paşnic cu mintea, fiind împodobit cu minunata caruntete si tot chipul lui era de înger pământesc si de om 
ceresc. 

Iar după ce s-a latit prin toate părţile acelea vestea despre el, popoarele veneau la dânsul, dorind sa fie 
botezate de el, si se botezau în numele Tatălui si al Fiului si al Sfântului Duh, iar pe idolii pe care îi 
cinstiseră, îi sfărâmau. Iar diavolul, vrăjmaşul cel viclean, vazân-du-se batjocorit de aceia prin care 
Hristos îi trăgea la sine pe robii Sai, a întors toate mestesugirile si vicleşugurile lui spre stricarea Sfintei 
Biserici a lui Dumnezeu si pe Domitian, care după Nero, fiul pierzării, a ridicat a doua prigoana împotriva 
creştinilor, 1-a îndemnat si 1-a pornit spre atâta mânie si ura, încât s-a pornit ca pe toţi creştinii ce se aflau 
în stăpânirea împărăţiei Romei, ori sa-i silească sa jertfească idolilor celor ciopliţi, ori sa-i ucidă cu multe 
feluri de munci. 

Deci, prin toata stăpânirea împărăţiei lui, prin cetati si prin sate, Domitian a trimis pagâneasca porunca, ca 
toţi cei mai mari peste popor sa silească pe creştini la închinarea de idoli si la jertfe; iar pe cei ce nu se vor 
supune, sa-i piardă cu felurite munci. Astfel s-au trimis prigonitorii numelui lui Hristos în Galia, ca sa 
caute pe ostaşii lui Hristos, iar mai ales pe aceia care veniseră acolo de la Roma, pentru care se înmulţise 
acum prea mult slava; si, gasindu-i pe aceia, sa piardă numele lui Hristos din Galia. Si erau trei prigonitori 
trimişi acolo, ale căror nume erau acestea: Latrin, Arie si Antor. Acelora li s-a poruncit sa-1 caute 
îndeosebi pe Sfântul Luchian, robul lui Dumnezeu si, prinzându-1, ori sa-1 aducă la judecata înaintea 
Cezarului, ori îndată sa-1 ucidă cu sabia, de nu va voi sa jertfească idolilor. 

Si cutreierând ei cetăţile si satele Galiei, nicidecum nu puteau sa-1 afle pe cel căutat. Apoi a venit la ei 
înştiinţare, cum ca dumnezeiescul bărbat Luchian, propovăduind Evanghelia împărăţiei celei veşnice, 
luminează poporul Belgiei. Auzind ei aceasta, s-au aprins de iutime si mânie si s-au dus acolo în graba. 
Dar nu au ajuns ei încă acolo si Sfântul Luchian a fost înştiinţat ca este aproape venirea lor, descoperindu- 
i lui Sfântul Duh. Deci a mers în acel loc unde învata pe popor cuvintele vieţii, si cu dânsul era o mulţime 
de oameni, care acum, prin propovaduirea lui, s-au întors la Hristos. 

Iar Sfântul Luchian îi sfătuia pe ei cu atâta osârdie, pe cât erau nădăjduiţi spre slava răsplătirii veşnicei 
fericiri, zicându-le: „lata, fraţilor si fiilor, cei iubiţi în Hristos, acum Domnul meu Iisus Hristos îmi va da 
rodul ostenelilor mele si plata cea făgăduita mai înainte. Deci, o, preaiubiţilor, petreceti tari si nemişcaţi 
în credinţa lui Hristos; pentru ca eu acum, fiind bătrân si obosit, ma bucur de cununa muceniceasca si ma 
sârguiesc a ma duce de la voi către Domnul. Iar voi sa petreceti statornici întru dumnezeiescul Dar, pe 
care 1-ati primit. Sa nu va întoarcă pe voi de la credinţa lui Hristos frica chinuitorilor, sa nu va înfricoşeze 
îngrozirile, sa nu va vâneze îmbunarile, nici sa va rupă făgăduinţele vreunor cinstiri si bogaţii; ci sa va 
îndulciţi întru bucuria vieţii veşnice ce va sa fie, unde vi s-au gătit vouă răsplătirile cele negrăite, la care si 
eu ma sârguiesc cu buna nădejde si, pentru aceea, nu ma înspăimânt de mânia prigonitorilor" . 

Zicând el acestea, si-a ridicat ochii spre cer si a mulţumit lui Dumnezeu înaintea tuturor, ca are sa-1 
învrednicească pe el pârtii sfinţilor mucenici si are sa-1 facă nedespărţit de tovarăşii sai. Si zicea: 
„Mulţumesc Tie, Doamne, Iisuse Hristoase, Fiul Dumnezeului Celui viu, Care m-ai însoţit pe mine la 
sfârşit cu fericitul Dionisie si cu ai lui împreuna nevoitori, asemanându-ma întru osteneala cu ei. Deci ma 
rog Tie ca sa ma rânduiesti împreuna cu ei si întru împărăţia cea cereasca". Zicând acestea, a ieşit din 
cetatea care se numea Belgia, nu fugind de frica muncilor, ci după porunca Domnului, care porunceşte a 
fugi de prigonitori, ca sa dea pilda turmei sale. Si călătorind el cu fericiţii sai împreuna patimitori, Maxian 
presbiteml si Iulian diaconul, nu înceta vorbele cele folositoare de suflet si rugăciunile, până ce a ajuns în 
vârful muntelui la care mergeau, care este aproape de râul ce se numeşte Tar, ce curge dinspre apus, 
departe de cetate ca la trei stadii. Iar după ce au ajuns acolo, stând ca o cetate deasupra muntelui, nu 
puteau sa se ascundă, deoarece si muntele stătea prea frumos deasupra râului si se vedea de toţi de 
departe. Deci fericitul, stând acolo cu tărie, ca la o privelişte, a gândit sa aştepte cununa muceniceasca. 

Si ajungând la cetate muncitorii cei pomeniţi mai sus, după ce n-au aflat într-însa pe Sfântul Luchian, au 
început a întreba unde s-a dus. Si li s-a spus ca învata poporul nu departe de cetate. Iar ei alergând cu caii 
lor cei iuti, au ajuns la acel munte, unde era omul lui Dumnezeu cu poporul si cu ucenicii sai. Si mai întâi 
au prins pe sfinţii slujitori ai lui Hristos Dumnezeu, Maxian si Iulian, ca, prin muncile si prin moartea lor, 
sa îngrozească pe Sfântul Luchian si sa-1 aducă la cinstirea idolilor. Deci, prinzând pe mucenici, le 
porunceau cu îngrozire sa jertfească idolilor, înfricosându-i: „De nu veţi jertfi zeilor noştri celor fara de 
moarte, îndată veţi fi pedepsiţi de noi cu sabia". Iar ei, fiind tari în credinţa, răspundeau cu îndrăzneala: 
„Niciodată nu ne vom închina idolilor, fiindcă sunt deşerţi si facuti de mâini omeneşti. Noi am cunoscut 
pe Unul, adevăratul Domn, Iisus Hristos, Fiul lui Dumnezeu celui viu, pentru a Cărui credinţa suntem 
gata a muri". 

Auzind păgânii aceasta, îndată i-au ucis cu sabia înaintea Sfântului Luchian. Astfel sfinţii au luat de la 
Domnul cununile cele făgăduite si s-au numărat în ceata sfinţilor mucenici. Iar Sfântul Luchian, 
veselindu-se si slăvind pe Dumnezeu pentru săvârşirea acelora, a zis înaintea tuturor: „Ma bucur si ma 
veselesc întru Tine, Doamne, Dumnezeul meu, ca pe fiii mei îi vad ca au mers mai înainte de mine spre 
cununa slavei Tale". Atunci Latrin, Arie si Antor au zis cu mânie si cu iutime către fericitul Luchian: „Tu 
eşti acela care amăgeşti poporul cu farmece si îl îndemni sa nu se supună poruncii nebiruitului Cezar si 
senatului a toata Roma si sa nu jertfească jertfe bine primite zeilor celor fara de moarte?" 

Dar fericitul Luchian le-a răspuns: „Eu nu sunt fermecător, ci rob al lui Iisus Hristos, si nu am învăţat 
vrăji, ci dumnezeiasca înţelepciune, prin care arat poporului lui Dumnezeu calea cea adevărata si-1 învat 
cum sa urmeze fara de împiedicare Domnului nostru Iisus Hristos, Care S-a pogorât din cer pe pământ ca 
sa răscumpere zidirea Sa din robia vrăjmaşului cu preacurat sângele Sau si sa o întoarcă de la idoleasca 
sau mai bine zis diavoleasca închinăciune; si ca cei ce sunt aduşi din întunericul credinţei celei rele la 
lumina cea adevărata, aceia sa câştige mântuire; deoarece este cu dreptate ca Aceluia Unuia sa-si plece 
cerbicia inimii, Care a binevoit a Se răstigni si a muri pentru mântuirea tuturor". 

Iar aceia au zis: „Cum mărturiseşti tu ca este Dumnezeu Acela, de Care zici nu numai ca este mort, dar si 
răstignit?" Sfântul Luchian le-a răspuns: „Măcar ca necredinţa voastră nu este vrednica sa audă tainele 
cerescului împărat; dar, pentru mulţimea credincioşilor care stau aici de fata, voi spune ceva pe scurt: 
Dumnezeul cel adevărat, Fiul adevăratului Dumnezeu, Care a fost mai înainte de veci pururea cu Tatăl, 
Acela voind la sfârşitul veacurilor sa înnoiască neamul omenesc cel pierit pentru călcarea de porunca a lui 
Adam, a binevoit a Se naşte fara de stricăciune si nespus din Preacurata Fecioara, ca sa fie Dumnezeu 
adevărat si Om adevărat, într-o singura fata a firii celei îndoite, Unul Hristos, fiul adevăratului Dumnezeu 
si al omului. Si Cel ce era fara de patima cu dumnezeirea, pururea fiind cu Tatăl, Acela sa fie nu numai 
văzut, ci si supus pătimirilor pentru noi, după firea omeneasca. Deci S-a făcut ascultător lui Dumnezeu 
Tatăl, pentru răscumpărarea noastră, până la moarte, iar moarte de cruce. Căci de n-ar fi voit Fiul lui 
Dumnezeu sa Se facă fiu al omului, si de nu S-ar fi îmbrăcat în chipul celui muritor, apoi nici neamul 
omenesc n-ar fi câştigat iertare de la Dumnezeu si nici muritorii nu s-ar fi îmbrăcat în nemurire". 

Acestea si multe altele zicând fericitul Luchian, chinuitorii s-au umplut si mai mult de mânie si au zis: 
„Acum ai ajuns la adânci bătrâneţi si prin urmare este vremea sa încetezi cu vorba copilăreasca deşartă. 
Dar de vreme ce te amăgeşte o deşertăciune mare si te înnebuneşte multa graire covârşitoare, pentru aceea 
îndrăzneşti a merge la moarte fara nici o îndoiala, neînspaimântându-te de nimic. Noi îti spunem 
adevărul: de nu te vei pocăi degrabă, de nu vei paraşi o nebunie si îndrăzneala ca aceasta si de nu vei jertfi 
zeilor celor fara de moarte jertfe bine primite, îndată bătrâneţile tale le vom da fara de cruţare la cumplite 
munci!" 

Apoi sezând chinuitorii, au început a-1 întreba cu cuvinte îngrozitoare, zicându-i: „Sa ne spui degrabă 
numele si neamul tau". Ostaşul lui Hristos le-a răspuns: „De părinţii mei am fost numit Luchie si din 
Sfântul Botez, prin care m-am născut din nou spre viata veşnica întru Hristos, sunt numit Luchian; iar de 
neam sunt roman, care nume este cinstit în toata lumea. Dar eu nu ma laud cu aceea ca sunt roman, ci cu 
aceasta ca sunt rob al Domnului meu Iisus Hristos, pe care lucru si voi îl puteţi vedea arătat întru mine; de 

37 



vreme ce viata si slava nu-mi este alta, decât numai Domnul meu Iisus Hristos, si pentru Dânsul doresc a 
muri". 

Atunci muncitorii au zis: „lata ceea ce am zis, ca eşti vrăjitor si înşelător al acelora care te asculta si mai 
ales te araţi a fi si mândru; fiindcă nu încetezi a le grai pe toate fara de ruşine si nu cruţi nici bătrâneţile 
tale cele obosite. De eşti roman, atunci pentru ce te-ai depărtat fara de minte de cinstirea zeilor Romei, pe 
care cezarul cu tot senatul îi cinsteşte si cărora toata lumea se închina?" Sfântul Lu-chian a răspuns: „întru 
Hristos în Care m-am botezat si pe Care L-am cunoscut ca este Dumnezeu adevărat, cu darul Lui m-am 
lepădat, prin credinţa, nu numai de diavoli si de idoli, dar si de toate lucrurile lor. Iar cele ce eu le grăiesc 
si le mărturisesc pentru Hristos, voi nu voiţi nici a le auzi, nici a le pomeni, pentru ca v-a orbit necredinţa 
voastră, atât pe voi, cât si pe cezarul vostru, împreuna cu tot senatul lui, de la care ati adus o porunca ca 
aceasta: Ca noi oamenii, zidirea cea cuvântătoare, sa aducem jertfe diavolilor si sa ne plecam înaintea 
idolilor celor nesimţitori, facuti de mâini omeneşti". 

Iar Latrin, Arie si Antor, nesuferind sa audă necinstirea zeilor lor si a cezarului, si-au pus mâinile pe 
Sfântul Luchian si, legându-1, l-au dat ostaşilor. Iar aceia, întinzând pe mucenic la pământ, l-au bătut 
mult, fara de mila, cu bice cumplite. Dar ostaşul lui Hristos nici nu se biruia de durere în acea muncire, 
nici nu se înfricoşa de îngrozire, ci petrecea tare în credinţa lui Hristos. Iar mădularele cele slăbite de 
bătrâneţe si cele raniţe le întărea cu duhul, încât atât cu fata, cât si cu mintea neschimbata, nu înceta a 
mărturisi numele lui Hristos, zicând în gura mare: „Pe Hristos, Fiul lui Dumnezeu, nu voi înceta niciodată 
a-L lauda si cu inima, si cu mintea si cu buzele". 

Atunci chinuitorii, mâniindu-se si mai mult, au poruncit sa-1 ucidă cu sabia; deci unul din ostaşi, 
scotându-si sabia si lovind în grumazul sau cel sfânt, ce era gătit spre taiere, i-a tăiat preacinstitul lui cap. 
Iar pe când sfântul lui trup zăcea fara de suflet si încă se mişca, atunci toţi, chiar si ucigaşii, au văzut 
venind din cer peste dânsul o lumina mare si, împreuna cu lumina, s-a auzit un glas de sus, zicând: 
„Bucura-te, bunule rob Luchiane, care nu te-ai înfricoşat a- ti varsă sângele pentru Mine! Vino si primeşte 
cununa, care ti s-a făgăduit mai înainte si te sălăşluieşte în ceruri împreuna cu sfinţii! Vino de moşteneşte 
cu îngerii locaşul slavei celei veşnice cel gătit tie!" 

Acest glas s-a făcut auzit nu pentru sfânt, care totdeauna era încredinţat de răsplătirea cea făgăduita lui de 
la Dumnezeu, ci pentru poporul ce stătea împrejur, ca sa se întărească si mai mult în dreapta credinţa cea 
întru Domnul nostru Iisus Hristos, care se propovaduise mult prin Luchian. Aceasta s-a făcut într-o zi de 
sâmbăta, în muntele ce s-a zis mai înainte, care era departe de cetate, ca la trei stadii. Iar poporul auzind si 
văzând aceasta, cei ce credeau si cei ce nu credeau, toţi au fost cuprinşi de mare frica. Deci unii au fugit 
de acolo, iar alţii se minunau cu bucurie vazându-se slobozi de cursele diavolului; însă neputând sa vadă 
strălucirea luminii ce se arătase, s-au depărtat puţin de la locul acela. 

Iar trupul cel mort al sfântului, luând cu minune de la Dumnezeu oarecare putere de mişcare, s-a ridicat 
de la pământ si a stat pe picioare; apoi, luând cu mâinile sale preacinstitul sau cap ce era tăiat, a mers, 
fiind purtat de darul Sfântului Duh care petrecea într-însul si, împreuna cu ajutorul îngeresc, a început a 
merge cu paşi hotărâţi ca un om viu cu trupul, purtând pe mâini capul sau cel sfânt, precum a făcut 
aceasta si prietenul sau, Sfântul Dionisie, în cetatea Parisului. Deci, mergând cale ca de trei stadii si 
trecând peste râul Tar, cel mai sus zis, a ajuns la locul pe care omul lui Dumnezeu si 1-a ales pentru 
îngropare, si acolo, culcându-se pe pământ, s-a odihnit întru Domnul cu pace. 

Iar poporul cel dreptcredincios, care era întors către Hristos prin muceniceasca propovaduire, a mers si a 
uns cu aromate sfântul lui trup si, învelindu-1 cu pânze curate, 1-a îngropat cu multa cinste, nu fara 
îngereasca venire de fata; căci, pe când se punea în mormânt acel sfânt trup, mirosea afara de aromatele 
cele pământeşti, o mireasma minunata si negrăita. Atunci toţi cei ce erau acolo se minunau si ziceau unul 
către altul: „Ce este aceasta?" Apoi au zis: „Slava Tie, Doamne Iisuse Hristoase, ca ne-ai învrednicit pe 
noi a mirosi o buna mireasma ca aceasta, pe care narile noastre niciodată nu au mirosit-o! Slava Tie, 
Hristoase Mântuitorule, ca asa ne-am îndulcit prin acea buna mirosire, încât ni se pare ca de acum nu ne 
vom lipsi de nici un bine!" 

Deci, cu cât graiau ei aceasta, cu atât mai mult li se dădea lor buna mirosire cea dumnezeiasca si dintr- 
aceasta cunoşteau toţi cu neîndoire ca se afla de fata venirea sfinţilor îngeri, care, de la începutul pătimirii 
mucenicului, au fost nedepartati de dânsul până la moartea si îngroparea lui. Iar dreptcredinciosii 
îngropători, săvârşind cinstita îngropare, s-au închinat toţi până la pământ, strigând cu inimi zdrobite si 
zicând: „Credem în Tine, Iisuse Hristoase, ca eşti cu adevărat Fiul lui Dumnezeu, Care, împreuna cu Tatăl 
si cu Sfântul Duh, împărăteşti în ceruri, căci precum am auzit cu urechile noastre de la Sfântul Tau 
Mucenic Luchian, astfel ne-am învăţat a crede si cu inima". 

Iar mulţimea poporului de prin cetăţile si satele cele dimprejur, care venise acolo sa privească, văzând 
unele ca acestea, asemenea si cei mai de pe urma, auzindu-le de la cei ce le văzuseră, s-au umilit cu 
inimile lor si într-aceeasi zi au crezut în Domnul nostru Iisus Hristos, Fiul lui Dumnezeu, ca la cinci sute 
de suflete. Iar, mai înainte, prin învăţătura Sfântului Luchian, s-au întors la Hristos în partea aceea ca la 
treizeci de mii de suflete, bărbaţi si femei de toate vârstele. Aceia, sfărâmând idolii, au mărturisit pe 
Dumnezeu Tatăl nenascut, pe Fiul Cel Unul născut, si pe Sfântul Duh, Unul si Adevăratul Dumnezeu în 
Treime! 

După aceea, unii dintre dânşii au zidit cu osârdie deasupra mormântului mucenicului o biserica spre slava 
lui Dumnezeu si în cinstea Sfântului Luchian, plăcutul Lui. Iar trupurile Sfinţilor Mucenici Maxian si 
Iulian au fost îngropate în munte, acolo unde au fost ucişi. Mai pe urma, trupurile lor au fost aduse de 
acolo de creştinii cei ce se înmulţiseră si au fost puse împreuna cu trupul fericitului Luchian. Deci multe 
bunătăţi se dădeau de la Domnul nostru Iisus Hristos celor ce se rugau acolo, prin mijlocirea sfinţilor lui 
mucenici. Deci, precum una le-a fost credinţa, una dragostea si una mărturisirea întru pătimiri, asa si 
credem, ca una je este vieţuirea lor împreuna, întru veşnica fericire si moştenirea împărăţiei celei veşnice. 
Deci mulţumim Ziditorului nostru ca mărturisitorii Lui cei trei la număr s-au săvârşit prin mucenicie, 
mărturisind Sfânta Treime. Pe ei îi cinstim cu cucernicie, ştiind ca de la dânşii se dau orbilor vedere, 
şchiopilor umblet, izbăvire de diavoli si multe tămăduiri de felurite boli, prin rugăciunile lor cele sfinte si 
cu darul Domnului nostru Iisus Hristos, Căruia, împreuna cu Tatăl si cu Sfântul Duh, I se cuvine cinstea si 
slava în veci. Amin. 



SFANŢUL IERARH MITROFAN, ÎNTÂIUL PATRIARH AL 

CONSTANTINOPOLULUI 

(4 IUNIE) 

Cel dintre sfinţi părintele nostru Mitrofan a trăit pe vremea marelui Constantin, întâiul împărat creştin. El 
era fiu al lui Dometie Romanul, cel ce a fost de neam împărătesc; pentru ca Dometie era frate cu Prov, cel 
care a fost mai înainte împărat al Romei. Acest Dometie, fiind bine cunoscător, a priceput înşelăciunea si 
rătăcirea închinării de idoli si, cunoscând ca este dreapta si adevărata credinţa creştineasca, s-a lepădat de 
zeii cei mincinoşi si a crezut în adevăratul Dumnezeu, Domnul nostru Iisus Hristos. 

Iar fiindcă în acea vreme se săvârşea mare pagânatate de îndrăcire de idoli în Roma si se făcea ucidere 
nevinovata de creştini în toate zilele fara număr, de aceea Dometie, lăsând Roma, a venit în Vizantia cu 
doi fii ai sai, cu Prov si Mitrofan. Pe atunci era episcop în Vizantia Tit, bărbat plăcut lui Dumnezeu si 
sfânt. Pe lângă acesta petrecea Dometie cu fiii sai, învăţând credinţa cea întru Hristos si legea Domnului, 
si bine povatuindu-se la viata cu fapte bune. Iar episcopul vazându-1 pe el lipit cu toata inima si cu tot 
sufletul sau de Hristos, iar cu duhul arzând si slujind Domnului, 1-a rânduit pe el în rândul clericilor 
bisericii, hirotonindu-1 preot. 

Iar după ce episcopul Tit s-a mutat la Domnul, Dometie a luat scaunul după el, iar după sfârşitul 
fericitului episcop Dometie, scaunul patriarhal 1-a luat fiul sau Prov. Iar după mutarea lui Prov, acest 
Sfânt Mitrofan, fiul lui Dometie si fratele lui Prov, a fost ridicat la scaunul arhieresc al Vizantiei. Si 
venind marele împărat Constantin în părţile Traciei, si vizitând si Vizantia, a văzut pe Sfântul Mitrofan si, 

vorbind cu dânsul, 1-a cunoscut ca este mare plăcut al lui Dumnezeu. Deci s-a minunat de îmbunătăţită lui 
viata si de înţelepciunea sa, iubindu-1 foarte mult; si dorind sa audă cuvintele lui cele însufleţite de 
Dumnezeu, 1-a dus pe el la Roma. 

Apoi marele Constantin a voit sa-si mute scaunul împărătesc de la Roma la Vizantia pentru ca a socotit ca 
acel loc este foarte frumos si i-a plăcut ca sa fie la acel loc o cetate împărăteasca; căci era îndestulat cu 
roadele pământului si aşezat lângă Marea Euxinului (Marea Neagra), între Europa si Asia, având caile 
bune, atât pe mare, cât si pe uscat. Deci a întemeiat o cetate mare, cu ziduri frumoase, si a numit-o pe ea 
după numele sau, Constantinopol sau Noua Roma. Si a adus din Roma veche în Roma noua si pe Sfântul 
Mitrofan, numindu-1 părinte al sau si mijlocind pentru dânsul cinstea cea patriarhiceasca de la cei 318 
Sfinţi Părinţi, care au luat parte la întâiul Sinod a toata lumea de la Niceea. Si a fost Mitrofan cel dintâi 
patriarh al Constantinopolului. 

Si neputând Sfântul Mitrofan, întâiul patriarh al Constantinopolului - Roma cea noua -, sa vina el însuşi la 
soborul acela din cauza bătrâneţii si a slăbiciunii sale, a trimis în locul sau pe horepiscopul sau Alexandru, 
bărbat cinstit, sfânt si bătrân, care a suferit multe osteneli în Tracia si în Iliric, pentru pacea Bisericii. 
Acesta a ţinut în sobor locul patriarhului Mitrofan si s-a nevoit împotriva lui Arie. Iar după ce s-a sfârşit 
acel Sinod a toata lumea, dreptcredinciosul împărat, marele Constantin, a rugat pe toţi arhiereii sa meargă 
cu dânsul la Prea Sfinţitul patriarh Mitrofan si sa-1 cerceteze pe el, fiind bolnav pe patul morţii. 

Deci mergând la dânsul toţi împreuna cu împăratul, într-o zi de Duminica, si stând de vorba, împăratul a 
zis către dânsul: „O, prea cinstite părinte, te vad ca ai slăbit de bătrâneţe si boala; deci, te rog spune si ne 
arata noua, cine va fi vrednic după tine, ca sa fie pastor al turmei!" 

Iar Sfântul Mitrofan, cu fata vesela, a răspuns către împărat: „Cu adevărat Duhul Sfânt a vorbit prin gura 
ta, de vreme ce eu gândindu-ma la aceasta cu şapte zile mai înainte, Domnul mi-a descoperit ca după zece 
zile ma voi duce din cele de aici, iar după mine are sa vina la scaunul patriarhicesc slujitorul meu, 
Alexandru, cel vrednic cu adevărat de alegerea si de darul Sfântului Duh; iar după el are sa fie moştenitor 
scaunului Pavel, care este acum între citeţi". După aceea Sfântul Mitrofan, căutând spre dumnezeiescul 
Alexandru, patriarhul Alexandriei, a zis către dânsul: „O, frate, si tu vei lasă după tine moştenitor ales". 
Apoi, luând de mâna pe Atanasie, arhidiaconul lui, a grăit: „lata viteazul ostaş al lui Hristos! Acesta va fi 
după tine moştenitor si nu numai împreuna cu fratele meu, Alexandru, va sta tare împotriva pagânatatii lui 
Arie, dar va intra si în mari nevointe; si multe pătimiri îl aşteaptă pe el, împreuna cu viteazul Pavel". 

Astfel a proorocit sfântul despre cele ce aveau sa fie, iar după acele zece zile de la descoperirea 
Domnului, s-a săvârşit cu pace, în 4 zile ale lui iunie, si a trăit toţi anii de la naşterea sa, 117; iar acum 
trăieşte în viata cea fara de sfârşit, stând înaintea scaunului marelui Arhiereu care a străbătut cerurile, al 
lui Hristos, Mântuitorul nostru, a Cărui slava este în veci. Amin. 



SFANŢUL MUCENIC CONCORDIE 
(4 IUNIE) 

Pe vremea împăratului Antonin s-a ridicat în cetatea Romei mare prigoana împotriva creştinilor, încât nu 
era cu putinţa cuiva a vinde sau a cumpăra ceva, afara numai de cei care jertfeau zeilor. Pe atunci era în 
cetatea Romei un bărbat cu numele Concordie, născut din casa de neam bun, al cărui tata se numea 
Gordian, cu dregatoria preot. Acela, având pe acest fiu Concordie, 1-a pus sa înveţe Sfânta Scriptura si 1- 
a rânduit între ipodiaconii Preasfintitului Pios, episcopul Romei, care a fost muncit pentru Hristos, pe 
vremea împărăţiei lui Aurelian. Deci, acest fericit Concordie, împreuna cu tatăl sau, nu se îndeletniceau 
cu nimic altceva, decât numai cu posturi si rugăciuni ziua si noaptea, si cu milostenia la săraci. Si se 
rugau Domnului, ca sa poată sa scape de sălbăticia prigonitorilor. 

Intr-o vreme, fericitul Concordie a zis tatălui sau: „Stăpâne al meu, de voiesti, da-mi binecuvântare sa ma 
duc la Sfântul Eutihie si sa stau împreuna cu dânsul câteva zile, până ce va înceta sălbăticia vrăjmaşului 
împărat Antonin". Zis-a lui tatăl: „Fiule, mai bine sa petrecem aici, ca sa luam cununile de la Domnul". 
Atunci, fericitul Concordie a zis: „Ma voi duce de vei porunci, ca acolo ma voi încununa, unde va binevoi 
Hristos". 

Deci tatăl lui i-a dat voie si s-a dus la Sfântul Eutihie, care era atunci în satul sau, în calea Salariei, 
aproape de cetatea Trivula. Iar fericitul Eutihie, primindu-1 cu mare bucurie, a început a mulţumi lui 
Dumnezeu si petreceau împreuna, îndeletnicindu-se în rugăciuni si postiri. Si mulţi bolnavi de felurite 
boli veneau la dânşii, iar ei, rugându-se în numele lui Iisus Hristos, îi tamaduiau; si astfel străbătea slava 
lor în popor. 

Iar auzind de dânşii Torcvat, comitul Tuschiei, care atunci locuia în cetatea Spoletania, a trimis de a 
chemat la sine pe Sfântul Concordie si i-a zis: „Cum te numeşti?" Iar el i-a răspuns: „Sunt creştin". Zis-a 
comitul: „Te întreb de numele tau, iar nu de Hristos". Sfântul Concordie a răspuns: „Ti-am spus odată ca 
sunt creştin si mărturisesc pe Hristos". Zis-a comitul: „Jertfeşte zeilor celor fara de moarte si fii prietenul 
nostru, căci eu te voi avea ca pe un tata si voi spune stăpânului meu, împăratului Antonin, sa te facă 
slujitor al zeilor". Sfântul Concordie a răspuns: „O, de te-ai fi făcut tu partas zeilor tai". Zis-a lui comitul: 
„Asculta-ma pe mine si jertfeşte zeilor celor fara de moarte". Sfântul Concordie a răspuns: „Asculta-ma tu 
si jertfeşte Domnului meu Iisus Hristos, ca sa poţi scapă de veşnicele munci; iar daca nu vei face aceasta, 
tu si zeii tai veţi fi pedepsiţi în focul cel veşnic". 

Atunci comitul a poruncit sa-1 bata cu toiege si sa-1 arunce în temniţa cea de obşte. Iar noaptea au venit 
la dânsul fericitul Eutihie cu Sfântul Antim episcopul. Si de vreme ce Antim era prietenul comitului, a 
rugat pe Torcvat comitul sa elibereze câteva zile la el pe cel legat. Si 1 -a slobozit pe el comitul la fericitul 
Antim si au locuit împreuna mai multe zile. Iar într-o vreme bine potrivita, 1-a hirotonisit pe el preot, si 
astfel se îndeletnicea în rugăciuni. însă după câtava vreme, comitul a trimis de a adus pe Concordie si i-a 
zis: „Ce te-ai sfătuit pentru sănătatea ta?" Sfântul Concordie i-a răspuns: „Sănătatea mea este Hristos, 
Căruia în toate zilele îi aduc jertfe de lauda, iar tu si zeii tai veţi arde în gheena". 

Atunci a poruncit sa-1 spânzure pe el pe un lemn de muncire, iar mucenicul, cu un chip plin de bucurie, 
zicea: „Slava Tie, Doamne Iisuse Hristoase!" Zis-a comitul: „Jertfeşte marelui zeu Die". Iar fericitul 
Concordie i-a răspuns: „Eu nu voi jertfi pietrei celei surde si mute, căci am pe Domnul meu Iisus Hristos, 
Căruia îi slujeşte sufletul meu!" Atunci comitul, mâniindu-se, a trimis sa-1 închidă în temniţa cea mai de 
primejdie si sa-i pună fiare la mâni si la grumaz, poruncind ca nimeni sa nu intre la dânsul, pentru ca voia 
sa-1 piardă cu foamea. Deci fericitul Concordie a început a mulţumi Atotputer-nicului Dumnezeu si a zis: 
„Slava întru cei de sus lui Dumnezeu si pe pământ pace, întru oameni bunavoire". Si iată îngerul 
Domnului i s-a arătat la miezul nopţii, zicând „Nu te teme, Concordie, ci îndrăzneşte cu bărbăţie; căci eu 
sunt cu tine". 

Iar după trei zile, comitul a trimis la dânsul la miezul nopţii pe doi purtători de arme de-ai sai, zicând 
către ei: „Duceti-va si spuneţi celui legat: «Ori jertfeşti zeilor noştri, ori ti se va tăia capul!»". Si au mers 
la dânsul purtătorii de arme cu idolul Die si i-au zis: „Auzit-ai ce a poruncit comitul?" Sfântul Mucenic a 
răspuns: „Voi stiti". Iar ei au zis: „Ori jertfeşti zeului Die, ori ti se taie capul". Atunci fericitul Concordie, 
mulţumind lui Dumnezeu, a zis: „Slava Tie, Doamne Iisuse Hristoase"; apoi a scuipat în fata zeului Die. 
Atunci unul din ostaşi, scotându-si sabia, i-a tăiat capul. Si asa si-a dat sufletul întru mărturisirea 
Domnului. 

După aceea, venind doi clerici si oarecare bărbaţi dreptcre-dinciosi, au luat trupul lui si l-au pus nu 
departe de cetatea Spoletana, unde izvorăsc multe ape. Deci, în acel loc unde s-a îngropat fericitul 
mucenic, orbii îsi capata vederea, bolnavii se tamaduiesc, dracii se izgonesc cu rugăciunile Sfântului 
Mucenic Concordie, cel ce a stat înaintea Domnului nostru Iisus Hristos, Care împreuna cu Tatăl si cu 
Sfântul Duh, petrece si împărăteşte în vecii vecilor. Amin. 

CUVIOSUL ZOSIMA DIN CILICIA 
(4 IUNIE) 

Cuviosul Zosima, numit si Chilix, era cu neamul din părţile Ciliciei. Si iubind pe Dumnezeu din tinereţile 
sale, s-a lepădat de lume si s-a dus în muntele Sinai, unde a îmbrăcat schima monahala si a bineplacut lui 
Dumnezeu. Apoi, fiind dornic de viata pustnicească mai liniştita si fiind încă tânăr, s-a dus în părţile 
Liviei si acolo s-a sălăşluit în pustie la un loc ce se numea Amoniac, si a început a vieţui singur, slujind 
lui Dumnezeu în singurătate. 

Si umblând el prin pustia aceea, a aflat pe un oarecare bătrân, care purta o haina aspra de par. Si după ce 
s-a apropiat de el, vrând sa i se închine si sa fie binecuvântat de dânsul după obicei, bătrânul a apucat 
înainte si i-a zis: „Zosima, pentru ce ai venit aici? Du-te de aici, pentru ca nu poţi sa şezi în acest loc". Iar 
Zosima, socotind ca bătrânul îl ştie mai demult, i s-a închinat si, cerând binecuvântare, i-a zis: „Părinte, fa 
bine si spune-mi cum de ma ştii?" Bătrânul i-a răspuns: „Mai înainte cu doua zile, mi s-a arătat cineva 
minunat la vedere si mi-a zis: «lata, vine la tine un monah din muntele Sinai, cu numele Zosima. Sa nu-1 
binecuvintezi sa petreacă împreuna cu tine în pustia aceasta, pentru ca vreau sa-i încredinţez lui Biserica 
Babilonului, cea din Egipt»". 

Aceasta zicând-o bătrânul către Zosima, s-a depărtat de dânsul ca la o aruncătura de piatra si a stat la 
rugăciune, ridicându-si mâinile către Dumnezeu. Si rugându-se el ca la doua ceasuri si terminându-si 
rugăciunea, a venit iar la Zosima si, îmbratisându- 1 părinteşte, 1-a sărutat pe fata, zicându-i: „Iubite fiule, 
bine ai venit aici! Dumnezeu te-a adus la mine, ca sa dai trupul meu pământului!" Zosima a întrebat pe 
bătrân: „Părinte, de câţi ani petreci în acest loc?" Bătrânul a răspuns: „Se împlinesc 45 de ani de când 
petrec aici". Bătrânul grăind acestea, i s-a luminat fata ca focul si a zis către Zosima: „Pace tie, fiule, 
roaga-te pentru mine!" Zicând aceasta, s-a culcat pe pământ si s-a mutat către Domnul; iar fericitul 
Zosima, sapând pământul, a îngropat cinstitul trup al acelui mare bătrân. 

Deci, petrecând în acel loc doua zile, s-a întors în Sinai, slăvind pe Dumnezeu. Sezând el în mănăstirea 
muntelui Sinai, a venit la dânsul un tâlhar, rugându-1 si zicând: „Părinte, ai mila de mine si ma primeşte 
în călugărie, ca sa plâng în linişte pentru păcatele mele, pentru ca multe ucideri am făcut si vreau sa 
înceteze de la mine faptele cele rele si sa ma căiesc în toate zilele vieţii mele". Iar Cuviosul Zosima, 
învatându-1, 1-a îmbrăcat în chipul cel călugăresc. Apoi. după putina vreme, cuviosul a zis către dânsul: 
„Fiule, cre-de-ma ca aici nu-ti este cu putinţa a petrece, pentru ca de va afla de tine vreun boier, te va 
prinde, asemenea si pârâsii tai te vor ucide. Insa asculta-ma pe mine si te voi duce într-o mănăstire mai 
depărtata". Si luându-1, 1-a dus în obştea părintelui Dorotei, care era aproape de Gaza si, lasându-1 acolo, 
s-a întors singur la locul sau. 

Iar fratele acela a petrecut acolo noua ani în viata de obşte, si învăţând Psaltirea si deprinzându-se cu toata 
rânduiala monahiceasca, s-a întors iar la Cuviosul Zosima si i-a zis: „Părinte, fa mila cu mine, da-mi 
hainele mele cele mirenesti si ia-le pe cele călugăreşti". Iar cuviosului, fiindu-i jale, 1-a întrebat: „Pentru 
ce, fiule?" Fratele a răspuns: „Părinte, am petrecut noua ani în viata de obşte, precum singur ştii, am postit 
cât am putut, am vietuit cu înfrânare, cu toata blândeţea, cu tăcere si cu frica lui Dumnezeu, supunându- 
ma tuturor. Deci nădăjduiesc în bunătatea cea fara de sfârşit a lui Dumnezeu si în mila lui cea negrăita, ca 
mi-a iertat mulţimea păcatelor mele; dar vad întotdeauna pe un copil, stând înaintea mea si zicându-mi: 
«Pentru ce m-ai ucis?» Iar aceasta o vad nu numai în vis, dar si când stau în biserica la cântare, când ma 
apropii de dumnezeiestile Taine si când mănânc cu fraţii la masa. Si nici un ceas nu ma lasă sa ma 
odihnesc. Oriunde m-as duce eu, vad înaintea mea pe acel copil, zicându-mi numai aceasta: «Pentru ce m- 
ai ucis?» De aceea, părinte, voiesc sa ma duc acolo, unde am făcut acel omor, ca sa fiu prins, sa fiu dat 
judecaţii si sa mor pentru acel copil, pentru ca l-am ucis fara de minte". Deci, luându-si de la cuviosul 
părinte hainele cele mirenesti si îmbracându-se, s-a dus în lume. Si ajungând în cetatea Diospol, a fost 
prins si a doua zi i s-a tăiat capul. Si s-a dus la Dumnezeu, spalându-si păcatele cu sângele sau. 

Iar Cuviosul Zosima, având în sine neîncetata dorinţa sa vieţuiască în linişte pustnicească, departe cu totul 
de oameni, s-a gândit sa lase muntele Sinai. Deci s-a sculat si, luând pe ucenicul sau Ioan, s-a dus la 
Porfirot - asa se numea pustia aceea -, pe care strabatând-o, a aflat pustnici, unul cu numele Pavel, care 
era de la Galata; iar altul cu neamul din părţile Melitinului, pe nume Teodor, din mănăstirea lui avva 
Eftimie cel Mare, si amândoi erau îmbrăcaţi cu piei de bivol. Si s-a sălăşluit Zosima cu ucenicul sau 
aproape de acei pustnici, ca la doua stadii, si a vietuit acolo doi ani. 

Iar într-una din zile 1-a muscat un şarpe pe Ioan, ucenicul lui Zosima, încât s-a vătămat tot trupul lui din 
veninul şarpelui si din aceasta pricina a murit. Iar fericitul Zosima s-a mâhnit foarte mult de aceasta si s-a 
dus la pustnicii aceia. Iar ei vazându-1 pe el ca vine la dânşii tulburat si foarte necăjit, mai înainte de a 
zice Zosima ceva către dânşii, apucând înainte, i-au zis: „Ce, avva Zosima, a murit fratele tau?" Iar el, 
minunându-se de mai înainte vederea lor, le-a spus ca a murit fratele, deşi ei ştiau mai dinainte. 

Si sculându-se amândoi, au mers cu Cuviosul Zosima la fratele acela si, vazându-1 pe el zăcând mort la 
pământ, au zis: „Nu te mâhni, avva Zosima, Dumnezeu îti va ajuta!" Apoi au strigat către cel mort, 
zicând: „Frate Ioane, scoală- te ca stareţul are trebuinţa de tine". Si îndată fratele a înviat si s-a sculat de la 
pământ. Iar ei căutând pe şarpele acela, l-au aflat si, luându-1 pe el, l-au rupt în doua. După aceea au grăit 
către Zosima: „Părinte Zosima, îti spunem cu adevărat, du-te la Muntele Sinai, pentru ca Dumnezeu 
voieşte sa- ti încredinţeze episcopia Bisericii Babilonului din Egipt". Atunci Cuviosul Zosima, luând 
binecuvântare de la acei sfinţi pustnici, si-a luat ucenicul si s-a întors la muntele Sinai. 

Iar după o vreme, avva muntelui Sinai a trimis în Alexandria, pentru oarecare trebuinţa, pe fericitul 
Zosima împreuna cu alţi doi fraţi. Si oprindu-i pe ei fericitul Apolinarie, patriarhul Alexandriei, i-a 
hirotonit episcopi, pe unul la Iliopoli, pe altul la Leondopoli; iar pe Zosima în Babilonul Egiptului, pentru 
ca de demult erau doua cetati Babilon. Cea dintâi, mai mare si mai veche la haldei, unde a împaratit 
Nabucodonosor si după dânsul ceilalţi împăraţi ai haldeilor; iar alta, mai mica si mai pe urma, în Egipt; 
pentru ca, mutându-se unii de la Babilonul cel mare în tara Egiptului si zidindu-si o cetate aproape de râul 
Nil, acea cetate s-a numit tot Babilon, de vreme ce babilonenii au zidit-o si petreceau într-însa. 

Deci luând Cuviosul Zosima scaunul arhieresc într-acest Babilon al Egiptului, după voia lui Dumnezeu si 
după proorocirea sfinţilor părinţi pustnici, pastea turma lui Hristos si îndrepta bine Sfânta Biserica, 
facându-se pilda turmei cu cuvântul si cu viata. Si a petrecut pe scaun mulţi ani, povatuind pe mulţi la 
calea mântuirii. Iar după ce a început a se apropia de adânci bătrâneţe, vazându-si slăbiciunea si 
asteptându-si sfârşitul, si-a lăsat scaunul si s-a întors în muntele Sinai, la viata sa cea dintâi. Acolo, mai 
trăind putina vreme, s-a sfârşit întru Domnul si a stat în ceata Sfinţilor Ierarhi, înaintea Stăpânului nostru 
Iisus Hristos, Căruia se cuvine slava în veci. Amin. 



SFINŢII MUCENICI FRONTASIE, SEVERIN, SEVERIAN ŞI SILAN 

(4 IUNIE) 

Sfinţii Frontasie, Severin, Severian si Silan au fost trimişi de fericitul Fronton, întâiul episcop al 
Petragoriei, sa propovăduiască Cuvântul lui Dumnezeu si sa-1 semene pretutindeni. Pe aceştia prinzându- 
i ighemonul Scviridon, i-a întrebat: „Spuneti-mi de unde sunteţi si cu ce nume va numiţi? Pentru ca nu 
numai ca n-ati jertfit zeilor, dar i-ati întors si pe acei ce voiau sa jertfească, le-ati stricat capistele si nu ştiu 
cu ce putere le faceţi toate acestea". Frontasie i-a răspuns: „O, ighemoane, fiind lipsit de dumnezeiestile 
fapte bune, pentru ce ne întrebi pe noi, când te sârguiesti a pierde tot adevărul? Socoteşte mai întâi cine ti- 
a făcut sufletul si trupul tau si atunci vei cunoaşte adevărul. Iar idolii păgânilor sunt lucruri de mâni 
omeneşti, nu pot nici a se folosi pe sine, nici a ajuta altora". Scviridon a zis: „Vad ca sunteţi îndrăzneţi în 
cuvintele pe care le-ati învăţat de la învăţătorul vostru". Severin si Severian au răspuns: „Multa noastră 
cuvântare este adevărata; iar tu cinsteşti pe idolii care sunt pietre surde, mute si deşarte puse de diavoli". 
Scviridon a zis: „Veţi câştiga viata, de veţi jertfi zeilor!" 

Sfântul Frontasie a răspuns: „Câştigarea noastră este sa vieţuim si sa murim pentru Hristos". Atunci 
ighemonul, întorcându-se către Silan, cel ce ştia cântări în alăute, în chimvale bine glăsuitoare si în 
timpane, i-a zis: „Dar tu, tinere, de ce nu jertfeşti?" Sfântul Silan a răspuns: „Eu jertfesc Domnului meu 
Iisus Hristos, care cu darul botezului Sau a spălat lumea de întinaciuni". Ighemonul a zis: „Cum a spalat- 
o?" Silan a răspuns: „Domnul meu Iisus Hristos a zis ucenicilor Sai: Mergând, învăţaţi toate neamurile, 
botezându-i pe ei în numele Tatălui si al Fiului si al Sfântului Duh. Cel ce va crede si se va boteza, se va 
mântui; iar cel ce nu va crede, se va osândi. Asemenea si tu, ighemoane, de vei crede în Hristos si te vei 
boteza, te vei mântui; iar de nu vei crede, te vei osândi". 

Atunci ighemonul, mâniindu-se, a poruncit sa-i scoată afara din cetate si sa-i duca la locul cel de moarte 
si acolo sa-i muncească cumplit. Si încă după asemănarea cununii de spini a Mântuitorului nostru Iisus 
Hristos, asa li s-au înfipt si lor în cap piroane de fier si i-au pironit de un stâlp. Si erau în capul fiecăruia 
noua piroane. însă acea cumplita mânie a muncitorului n-a putut cu nici un fel sa întoarcă de la Hristos pe 
ostaşii lui. Iar după ce cu acel fel de munci n-a putut sa-i biruiască, a dat asupra lor hotărâre de moarte, 
adică sa li se taie capetele. Deci sfinţii mucenici, plecându-si genunchii la pământ si încredinţând lui 
Dumnezeu sufletele lor, si-au plecat grumajii înaintea călăilor si astfel au luat munca pentru Hristos. 

Deci, ostaşii cei păgâni, tăind capetele de la mucenicestile trupuri, le-au aruncat spre batjocora pe pământ 
si le-au lăsat neîngropate. Atunci o dumnezeiasca putere venind la dânşii, a făcut o minune ca aceasta, 
încât toţi priveau cu spaima si se minunau. Căci pogorându-se deodată Sfântul Duh peste trupurile lor, le- 
a înviat si luându-si fiecare în mâini capul care zăcea lângă trup, s-au sculat pe picioare fara de ajutor 
omenesc si au mers spre râul ce se numea II. Si suindu-se pe apa, umblau cu picioarele ca pe pământ 
uscat. Apoi, trecând râul pe când toţi priveau cu spaima si se minunau, s-au suit pe un deal înalt si, 
ajungând la biserica Preacuratei Maicii lui Dumnezeu, Fecioara Măria, în care se ruga Sfântul Fronton 
episcopul, au intrat înăuntru si, plecându-si genunchii, si-au pus capetele înaintea picioarelor lui; iar 
trupurile si le-au întins pe pământ în chipul crucii si au rămas morţi. 

Iar Sfântul Fronton episcopul, cu preotul Anian si cu mult popor, au luat pe Frontasie, pe Severin si pe 
Silan si i-au înmormântat în biserica cea mai sus zisa, cu cinste si cu cântări cereşti, care se auzeau în 
văzduh; iar pe Severian, după rugămintea unei femei cucernice, l-au îngropat cu cinste într-alt loc, care 
era în stăpânirea ei, nu departe de sfinţii împreuna patimitori cu el. 

Deci. sfinţii mucenici au pătimit pe vremea împărăţiei lui Claudie; iar peste noi stăpânind Domnul nostru 
Iisus Hristos, Căruia împreuna cu Tatăl si cu Sfântul Duh se cuvine cinstea si slava în veci. Amin. 



SFINŢII MUCENICI ZOTIC, ATAL, CAMASIE ŞI FILIP DE LA NICULITEL - 

TULCEA 
(4 IUNIE) 

In martirologiul siriac si cel al Fericitului Ieronim din secolele III-IV sunt pomeniţi, pe lângă alţi 25 de 
martiri, si patru martiri originari din Răsăritul Europei, numiţi: Zotic, Atal, Camasie si Filip. Aceşti sfinţi 
mucenici au pătimit pentru Hristos sub împărăţia lui Diocletian si Maximian. Se crede ca erau ostaşi în 
armata romana, dar, pentru credinţa lor în Hristos, au fost osândiţi la moarte prin taiere cu sabia. 

Nu se ştie exact data morţii lor, nici locul unde au fost martirizaţi. Unii cred ca au fost surghiuniţi la 
Gurile Dunării, în nordul Dobrogei de astăzi, unde erau exilaţi numeroşi creştini ai Imperiului Roman, 
care nu voiau sa jertfească idolilor. După tradiţie, aceşti sfinţi martiri ostaşi au fost judecaţi de autorităţile 
romane în oraşul Noviodunum, tot în Dobrogea. 

Prin secolele IV- V, s-a construit în localitatea Niculitel, din judeţul Tulcea de astăzi, o basilica din piatra 
cu hramul Sfântul Atanasie cel Mare, care a fost reînnoita în secolul XIII, în care au fost aşezate moaştele 

acestor sfinţi mucenici. Cu voia lui Dumnezeu, în anul 1971, luna septembrie, datorita ploilor abundente, 
pârâul Niculitel a inundat si a scos la lumina o cripta sub vechea temelie a bisericii din secolul IV, în care 
se aflau, într-un sicriu comun, moaştele acestor patru sfinţi mucenici. Pe peretele interior al criptei scrie în 
limba greaca: „Martyres tou Hristou". Iar pe peretele opus scrie numele lor: „Zotikos, Attalos, Kamasis si 
Filippos". 

Aceasta cripta martirica, recent descoperita, este unica în România si în sud-estul Europei. 

Moaştele acestor sfinţi martiri au fost aşezate în patru racle de lemn si depuse spre închinare în biserica 
Mănăstirii Cocos din apropiere, unde se păstrează si astăzi, având zi de praznuire 4 iunie. 

Cu ale lor sfinte rugăciuni, Doamne Iisuse Hristoase, Fiul lui Dumnezeu, miluieste-ne pe noi. Amin. 



SFÂNTUL SFINŢIT MUCENIC DOROTEI, EPISCOPUL TIRULUI 

(5 IUNIE) 

Sfântul Dorotei a fost episcop al cetăţii Tirului, pe vremea împărăţiei lui Diocletian, păgânul împărat al 
Romei, iar pentru prigoana cea cumplita care era atunci împotriva creştinilor, el si-a lăsat scaunul si s-a 
ascuns prin locuri neştiute. După aceea, împara-tind marele Constantin si Biserica lui Hristos luând 
alinare, Sfântul Dorotei s-a întors iarasi în Tir la scaunul sau si păstorea bine turma oilor celor 
cuvântătoare, aducând pe mulţi de la rătăcirea închinării de idoli la Dumnezeu. El a trăit până pe vremea 
lui Iulian Paravatul, care, luând împărăţia, la început nu duşmănea pe fata Biserica lui Hristos, ci în 
ascuns, poruncind boierilor sai celor de un gând cu el, care stăpâneau tarile, sa muncească si sa ucidă pe 
creştini. 

Iar Sfântul Dorotei, văzând muncirea cea mare care se făcea credincioşilor, si-a lăsat iarasi scaunul 
Bisericii Tirului, fugind de mâinile muncitorilor; pentru ca Domnul a poruncit sa nu ne lăsam în primejdii 
ce vin la arătare de la prigonitori, ci sa fugim de ele, după cum zice: Când va vor goni pe voi din cetatea 
aceasta, fugiţi în cealaltă... Deci, ieşind de la Tir, a mers în Tracia; dar nici acolo n-a scăpat de slujitorii 
de idoli, chemându-1 Dumnezeu la cununa muceniceasca. Si a fost prins de boierii lui Iulian în cetatea 
Diopolin, unde. suferind multe batai si rabdând felurite pătimiri, si-a dat în munci fericitul sau suflet în 
mâinile lui Hristos Dumnezeu, fiind foarte bătrân; căci avea de la naşterea sa o suta si şapte ani. Si a lăsat 
după sine felurite scrieri folositoare Bisericii, în limba greaca si latina, pentru ca era bine iscusit în 
amândouă limbile acestea, fiind bărbat desăvârşit în înţelepciunea cea duhovniceasca si în cea dinafară. El 
a scris vieţile prooroceşti si apostolesti si alte cuvinte folositoare si tâlcuiri, iar acum, fiind el însuşi scris 
în cartea vieţii, se sălăşluieşte cu acei sfinţi, ale căror vieţi le-a scris. 



CUVIOSUL ANUVIE MĂRTURISITORUL 
(5 IUNIE) 

Cuviosul Anuvie a fost de neam egiptean, având mare credinţa Si dragoste către Hristos Dumnezeu. Si 
făcând păgânii închinători de idoli prigonire mare împotriva creştinilor, acesta a mărturisit cu îndrăzneala 
pe Hristos înaintea păgânilor si a fost muncit de ei pentru aceasta. 'Iar cu purtarea de grija a lui Dumnezeu, 
a fost eliberat si s-a dus în pustia Egiptului, unde s-a nevoit si s-a ostenit pentru Dumnezeu până la adânci 
bătrâneţi. 

Iar sfârşitul lui a fost astfel: Lângă malul râului Nil, care adapă tara Egiptului, s-au adunat odată la un loc 
trei părinţi pustnici, purtaţi fiind de duhul lui Dumnezeu: avva Sur, avva Isaia si avva Pavel. Deci, 
întrebându-se unul pe altul, care încotro merge, s-a aflat ca toţi aceşti trei cuviosi aveau acelaşi gând si 

acelaşi scop, căci fiecare dintre dânşii mergea la părintele Anuvie; iar de la locul acela unde se adunaseră 
si până la mănăstirea lui Anuvie era cale pe apa ca de trei zile, si calea era împotriva apei. 

Deci, aşteptând ei pe mal multa vreme ca sa vina vreo corabie care sa meargă în acel loc, n-au aflat. 
Pentru aceasta s-au mâhnit si au zis între dânşii: „Sa ne rugam Domnului sa facă cu noi aceasta mila, ca sa 
nu ni se curme scopul nostru si sa nu ni se împiedice calea începută, ca sa nu ne întoarcem deşerţi la 
locurile noastre". Apoi Isaia si Pavel au zis către avva Sur: „Părinte, roaga-te tu mai ales, pentru ca ştim 
ca pe tine te asculta totdeauna Dumnezeu si acum ne va împlini prin tine cererea". Iar el le-a poruncit ca 
si ei împreuna cu dânsul sa-si plece genunchii la rugăciune, iar el s-a întins pe pământ în chipul crucii, 
aruncându-se cu fata înaintea Domnului. Iar după săvârşirea rugăciunii, sculându-se ei de la pământ, au 
văzut stând lângă mal o corabie si, rugându-se iarasi, s-au suit într-însa. 

Deci, plecând corabia, mergea împotriva apei, fiind purtata de vânt si cârmuindu-se de nevăzuta putere a 
lui Dumnezeu. Si atât de iute mergea, încât într-un ceas a trecut atâta cale, câta abia ar fi facut-o cu multa 
osteneala în trei zile. Si sosind corabia la mal, în dreptul locaşului lui Anuvie, părinţii au ieşit din corabie 
pe pământ, iar părintele Isaia a zis: „Domnul mi-a arătat pe bărbatul la care mergem întâmpinându-ne pe 
noi si spunându-ne fiecăruia din noi tainele inimii noastre". După aceea a zis si părintele Pavel: „Si mie 
mi-a descoperit Domnul, ca după trei zile îl va lua pe el din lumea aceasta". 

Si mergând ei spre mănăstire si departându-se puţin de la râu, iată ca venea întru întâmpinarea lor 
Cuviosul Anuvie. Si sarutându-i pe dânşii, le-a zis: „Bine este cuvântat Domnul, Cel ce v-a arătat mie pe 
voi si acum în trup si mai înainte întru Duhul". Si ducându-i pe ei cu dragoste în chilia sa, a început a le 
spune la fiecare dintre dânşii lucrurile cele bune ale lor, care nu se ştiau de nimeni altul, fara numai de 
Unul Dumnezeu - cum cineva se nevoieste deosebi si, săvârşind fapta cea buna, este plăcut Stăpânului 
sau, lui Hristos Domnul, si ce fel de dar are fiecare de la Domnul. 

Atunci părintele Isaia a zis către dânsul: „O, avva, de vreme ce ne-a descoperit noua Domnul despre tine 
ca după trei zile te va lua la Dânsul din aceasta viata vremelnica; de aceea ne rugam tie sa ne spui noua 
pustnicestile tale osteneli si faptele tale cele îmbunătăţite, prin care ai plăcut lui Dumnezeu. Nu te teme de 
prihana slavei deşarte, pentru ca, ducându-te din lumea aceasta, le vei lasă celor de pe urma ai tai pilda 
vieţii tale celei plăcute lui Dumnezeu, ca sa-ti fie tie vrednici următori". 

Atunci părintele Anuvie a început a zice: „Nu-mi aduc aminte sa fi făcut vreun lucru mare si cinstit, fara 
numai am păzit aceasta cu darul Dumnezeului meu: din vremurile în care a fost prigonire si am mărturisit 
înaintea muncitorilor numele Mântuitorului nostru, n-a ieşit cuvânt mincinos din gura mea, pentru ca, o 
data mărturisind dreptatea, n-am voit după aceea sa zic ceva nedrept si mincinos; o data iubind cele 
cereşti, n-am voit ca după aceea sa mai iubesc ceva din cele pământeşti. Si mi-a ajutat mie la aceasta si 
mila Domnului, pentru ca mi-a dat mie sa nu mai am niciodată trebuinţa de ceva lucruri pământeşti, ci tot 
felul de hrana pe care îl doream, sfinţii îngeri mi- 1 aduceau mie si nimic din cele ce se fac pe pământ n-a 
tăinuit de mine Domnul meu; si niciodată nu s-a lipsit inima mea de dorirea Lui cea dumnezeiasca. Nu m- 
am odihnit ziua si noaptea, căutând pe Cel ce L-a iubit sufletul meu, pe Stăpânul Hristos, ca sa pot 
totdeauna sa-L vad cu ochii mei cei sufleteşti si sa ma îndulcesc de vederea Lui. Si vad întotdeauna si pe 
îngerul lui Dumnezeu, fiind de fata cu mine si aratându-mi pe toţi stapânitorii lumii veacului acestuia. 
Lumina mintii mele niciodată nu s-a stins; toate câte le-am cerut de la Domnul, îndată mi le-a dat mie. 
Am văzut de multe ori cetele îngereşti, stând înaintea lui Dumnezeu. Am văzut cetele Sfinţilor mucenici 
si ale mărturisitorilor, soboarele monahilor si ale tuturor sfinţilor si, mai ales, ale celor care nu aveau alta 
osârdie pe pământ fara numai sa slăvească totdeauna si sa binecuvânteze cu credinţa pe Domnul întru 
simplitatea inimii lor. Am mai văzut si pe satana si pe diavolii lui daţi în focul cel veşnic si iarasi, 
împotriva acelora, am văzut pe cei drepţi care se îndulceau de veşnica bucurie". 

Acestea si altele multe asemenea acestora le-a spus Cuviosul Anuvie vreme de trei zile la părinţii ce 
veniseră la dânsul spre cercetare. Si a zis acestea nu pentru slava deşartă, ci pentru folosul celor ce le 
ascultau, pentru ca, fiind silit prin rugăminte de cei ce au venit la dânsul, le spunea toate din toata inima, 
cu ştiinţa curata si cu multa smerenie. 

Iar după ce au trecut trei zile, si-a dat sufletul sau cu bucurie si cu pace. Si îndată s-au văzut sfinţii îngeri 
luând sufletul lui si ridicându-1 spre înălţimea cerului, auzindu-se în văzduh prea dulci cântări îngereşti. 
Astfel a trecut Cuviosul Anuvie de la cele pământeşti la cele cereşti, el care a mărturisit numele lui 
Hristos înaintea păgânilor si a suferit răni pentru aceea, iar acum se preamăreşte în ceata mărturisitorilor, 
înaintea îngerilor cereşti, în fata lui Iisus Hristos Domnul nostru, Căruia, împreuna cu Tatăl si cu Sfântul 
Duh, se cuvine cinste si slava în veci. Amin. 



CUVIOSUL TEODOR PUSTNICUL 
(5 IUNIE) 

Cuviosul părinte Teodor a fost famen din tinereţe si lăsând lumea, s-a făcut monah si s-a dus în pustiul 
Iordanului. Si multe osteneli a suferit, sârguindu-se sa placa lui Dumnezeu; si, pentru aceea, a luat de la 
Domnul darul facerii de minuni. Si având el odată trebuinţa sa meargă la Constantinopol, s-a dus la mare 
si, găsind o corabie care pleca într-acolo, s-a urcat într-însa. Si când pluteau în cale, li s-a întâmplat de s-a 
rătăcit corabia în largul marii si li s-a sfârşit apa de băut ce o mai aveau. Pentru aceasta, corabierii si cei 
din corabie erau în nepricepere si în mare mâhnire. Iar Cuviosul Teodor, sculându-se si ridicând mâinile 
spre cer, s-a rugat cu dinadinsul lui Dumnezeu, Care mântuieste din moarte sufletele omeneşti. Apoi cu 
rugăciunea a însemnat apa marii cu semnul Sfintei Cruci si a zis corabierilor: „Binecuvântat este 
Dumnezeu, luaţi apa câta va trebuie!" Si luând ei apa, au gustat si au aflat apa marii prefăcuta din 
amărăciune în dulceaţa, ca si cea din râu. Deci au umplut vasele lor cu apa dulce din mare si toţi au 
preamărit pe Dumnezeu si i s-au închinat stareţului până la pământ. Iar Cuviosul Teodor a zis: „Iertati- 
ma, domnii mei, căci nu s-a făcut pentru mine aceasta minune a Atotputernicului Dumnezeu, ci pentru 
voi, care v-ati mâhnit ca nu aveţi apa. Căci văzând Dumnezeu mâhnirea voastră si aşteptarea morţii, S-a 
milostivit spre voi si a schimbat amărăciunea marii în dulceaţa râului". După aceasta si corabia a nimerit 
calea sa, cu rugăciunile acestui sfânt cuvios, si au sosit degrabă la limanul spre care mergeau. Iar acest 
părinte Teodor a făcut încă si alte minuni, si după aceea s-a mutat la Dumnezeu. 



SFANŢUL VISARION 
(6 IUNIE) 

Marele între părinţi Visarion s-a născut si a crescut în Egipt. Din tinereţe a iubit pe Hristos si a răsărit în 
inima lui lumina darului lui Dumnezeu. Si s-a păzit curat de toata întinaciunea păcatului, nepatându-si 
haina cea duhovniceasca, pe care a luat-o de la Sfântul Botez. Si cercetând sfintele locuri de la Ierusalim, 
a văzut pe Cuviosul Gherasim, care-si petrecea viata în pustiul Iordanului, si căruia îi slujea un leu. 
Asemenea văzând si pe mulţi alţi părinţi care vietuiau acolo prin felurite locuri si care străluceau în fapte 
bune si, vorbind cu dânşii, a câştigat mult folos sufletului sau. 

Iar după ce s-a întors la locul sau, si-a dobândit ca părinte duhovnicesc pe Cuviosul Isidor Pelusiotul. Si 
ducându-se adeseori la el si povăţuit fiind de învăţaturile lui cele folositoare, s-a îndemnat spre viata cea 
aspra. Si împartindu-si săracilor si mănăstirilor averea rămasa de la părinţi, s-a lepădat de lume si s-a 
făcut monah. Apoi ducându-se într-un loc pustiu, petrecea în linişte, obosindu-se cu multe osteneli. Si 
omorându-si trupul cu nevointe pustniceşti, se asemăna celor fara de trup, fiind în trup. Postirea lui era 
fara de măsura, pentru ca uneori nu mânca toata săptămâna, iar alteori petrecea fara de hrana si fara de 
băutura patruzeci de zile. 

Odată, stând în mijlocul unor mărăcini si având mâinile, ochii si mintea îndreptate către cer, a petrecut 
astfel patruzeci de zile si de nopţi în rugăciune gânditoare de Dumnezeu, neclintit ca un stâlp, nici 
miscându-se câtuşi de puţin cu trupul din locul acela, nici gustând ceva în acele zile, nici grăind ceva 
către cineva, nici dormitând, nici slăbind din neputinţa cea fireasca si nici aplecându-si mintea sa spre 

cele pământeşti, ci fiind cu totul întraripat de dragostea lui Dumnezeu. Cu ochii cei sufleteşti privea 
neabătut spre El, urmând celor fara de trupuri. De aceea s-a învrednicit si de mari daruri de la El, pentru 
ca i s-a dat lui atâta dar de faceri de minuni, cât si sfinţilor prooroci de demult. 

Si s-a asemănat lui Moise; ca precum Moise a prefăcut de demult în pustie apele cele amare întru dulceaţa 
cu lemnul arătat de Dumnezeu, ca sa adape pe Israel cel însetat, tot astfel si Cuviosul Visarion a îndulcit 
amărăciunea apei de mare, prin rugăciune si prin însemnarea sfintei cruci, ca sa adape pe ucenicul lui cel 
slăbit de sete. Căci odată, umblând el cu ucenicul lui în pustie pe marginea marii, acesta a însetat de 
osteneala drumului si de zăduful zilei si zicea către sfântul: „Părinte, îmi este tare sete". Iar cuviosul, 
făcând rugăciune si însemnând marea cu semnul Sfintei Cruci, a zis: „In numele Domnului, ia apa si bea". 
Iar ucenicul luând apa din mare cu vasul ce-1 purta, a văzut ca apa este dulce la gust si rece, ca si cum ar 
fi curs dintr-un izvor viu. Deci, bând din destul si racorindu-se, a luat si în vasul sau. Si văzând aceasta 
Cuviosul Visarion, a zis ucenicului: „Fiule, pentru ce ai umplut vasul cu apa?" Raspuns-a ucenicul: 
„Iarta-ma, părinte! Am luat apa ca sa nu însetez iarasi pe cale!" Atunci stareţul a zis: „Dumnezeu, Cel ce 
este în acest loc, este în tot locul; si, precum aici, asa si în tot locul poate sa dea apa dulce celui însetat". 
Iar numele ucenicului era Dula. 

Cuviosul Visarion s-a asemănat si lui Isus al lui Navi; căci precum acela biruind oarecând pe amorei, a 
oprit soarele în calea sa, tot asa a făcut si acesta, căci mergând el cu ucenicul la alt stareţ, se apropia 
soarele spre apus si calea era încă depărtata; deci Sfântul Visarion s-a rugat lui Dumnezeu, zicând: 
„Rogu-ma Tie, Doamne, porunceşte ca sa stea soarele până ce voi merge la robul tau". Si asa s-a făcut, ca 
n-a apus soarele până ce a sosit cuviosul la acel stareţ. 

Cuviosul a fost asemenea si cu Sfântul Prooroc Ilie, pentru ca în vreme de seceta, ploaie îndestulata a 
pogorât din cer pe pământ; si aceasta nu s-a făcut o data sau de doua ori, ci de mai multe ori. El se 
asemăna încă si cu proorocul Elisei; căci precum acela a trecut apele Iordanului, despartindu-le cu cojocul 
lui Ilie, tot asa si acesta, cu rugăciunile sale, a întărit firea apelor sub picioarele sale si umbla pe deasupra 
apelor ca pe uscat; pentru ca Nilul - râul cel mare - îl trecea ca pe uscat si oriunde pe cale întâlnea pâraie, 
le trecea cu picioarele neudate. 

Si petrecând Cuviosul Visarion oarecând în Schit, a fost adus la biserica un om îndrăcit si se făceau 
rugăciuni pentru el în biserica ca sa se izbăvească de duhul cel necurat, dar nu ieşea dracul din el, căci era 
cumplit foarte. Atunci clericii au zis între ei: „Ce sa facem cu îndracitul acesta?" Si unii au zis: „Nimeni 
nu poate sa-1 izgonească pe dracul acesta, decât numai avva Visarion; si de-1 vom ruga pe el pentru 
aceasta, apoi nici în biserica nu va voi sa vina. Deci sa facem asa: El vine de dimineaţa în biserica mai 
înainte decât toţi, iar noi, apucând înainte de venirea lui, sa punem pe omul cel îndrăcit în locul lui si sa-i 
zicem stareţului: «Părinte, deşteaptă pe cel ce doarme!»" 

Si au făcut clericii asa. Si intrând Cuviosul Visarion în biserica, după obiceiul sau, a văzut pe acel om 
sezând în locul lui. Atunci el a stat aproape de cel îndrăcit si nu voia sa-1 gonească din locul lui pe cel ce 
şedea. Iar după ce s-a început pravila bisericii, clericii au zis către stareţ: „Părinte, deşteaptă pe cel ce 
doarme". Iar părintele apropiindu-se de acel om, 1-a clătinat, zicându-i: „Scoala-te si te du de aici!" Si 
îndată dracul a ieşit din om, gonit prin cuvântul sfântului. Si sculându-se omul, a început a mulţumi lui 
Dumnezeu, ca s-a izbăvit de îndrăcire si s-a făcut sănătos din acel ceas. în acest fel au pornit clericii pe 
Sfântul Visarion spre acea facere de minuni, ca sa izgonească pe diavol, pentru ca acest cuvios părinte nu 
voia sa facă minuni la arătare, ca sa nu fie slăvit de oameni, si fugea de laudele oamenilor, fiind smerit si 
socotindu-se pe sine păcătos. 

Odată, un frate din schit a căzut într-o greşeala si preotul îi poruncea lui sa iasă afara din biserica, ca unul 
ce nu era vrednic sa fie împreuna cu fraţii în soborul bisericesc. Iar Cuviosul Visarion, sculându-se, a ieşit 
si el împreuna cu cel ce greşise, zicând: „Si eu am greşit!" Intr-acest fel a fost smerenia acestui sfânt 
părinte. 

Ucenicii lui mai spuneau de el ca patruzeci de ani nu s-a culcat pe coaste ca sa se odihnească; ci, sezând 
sau stând, primea câte puţin somn. El sfătuia pe ucenicii sai sa fie treji, ca rara dormitare sa se păzească 
pe sine totdeauna de cursele vrăjmaşului, si le zicea: „Se cade monahului sa fie tot ochi ca si Heruvimii si 
Serafimii; si, când cineva petrece în pace neavând războaie, atunci mai mult sa se păzească si sa se 
smerească în fata lui Dumnezeu, ca nu cumva, parându-i-se ca sta, sa cada mai cumplit, căci pentru prea 
marea încredere în sine, mulţi s-au dat la război. Si de multe ori, pentru neputinţa noastră, Dumnezeu nu 
lasă sa vina asupra noastră războaie, ca sa nu pierim desăvârşit". 

Toata viata acestui sfânt părinte era asemenea pasărilor cerului, pentru ca nimic nu a câştigat din cele 
pământeşti, nici nu avea chilia sa, nici vreo adapostire deosebita; ci, trecând din loc în loc, mergea ca un 
drumeţ rătăcit prin pustie, prin surpaturi si prin vai, neîngrijindu-se deloc de nevoile trupeşti, nici de 
hrana, nici de haine; având pe trup îmbrăcăminte numai o ruptura de haina, cât sa nu-i fie trupul gol cu 
totul. Ziua era ars de zăduful soarelui, iar noaptea de ger. Rareori i se întâmpla vreodată sa intre sub vreun 
acoperământ, ci petrecea ca o pasare prin munţi, iubind singurătatea, ridicându-si mintea spre Unul 
Dumnezeu si adâncindu-si gândurile într-însul. Totdeauna îi ieşeau pâraie de lacrimi din ochi si scotea 
dese suspine din adâncul inimii; si toate zilele vieţii lui si le-a petrecut plângând si tânguindu-se. 

Si ajungând la adânci bătrâneţi, s-a mutat la viata cea neîmbatrânita si a trecut de la plângere la bucuria 
cea veşnica, prin ajutorul Domnului nostru Iisus Hristos, Căruia I se cuvine slava în veci. Amin. 



CUVIOSUL ILARION CEL NOU, EGUMENUL MĂNĂSTIRII DALMAT 

(6 IUNIE) 

Fericitul Ilarion a fost fiul lui Petre Capadocianul, cel care da pâine la masa împărăteasca, iar maica lui 
era Teodosia; si amândoi părinţii lui erau evlaviosi. Si fiind ei iubitori de Dumnezeu, l-au învăţat bine 
Sfânta Scriptura din tinereţe. Apoi, când era de douăzeci de ani, a lăsat - după cum zice Evanghelia - pe 
tata si pe mama, si casa, si bogăţie, si s-a făcut monah în mănăstirea lui Isihie, care era aproape de 
Vizantia. După aceea a venit în mănăstirea Dalmatului si acolo a luat îngerescul si sfântul chip cel mare, 
si s-a făcut ucenic al Sfântului Grigorie Decapolitul, care într-acea vreme vietuia acolo. 

Si petrecea în ascultare, în tăcere si în smerenie, având slujba în gradina mănăstireasca. El s-a ostenit într- 
acea ascultare zece ani si se sârguia, ca, prin viata sa, sa urmeze Cuviosului Ilarion cel Mare, cel de un 
nume cu el, a cărui viata îmbunătăţită si plăcuta Lui Dumnezeu, adeseori citind-o, se asemăna aceluia, pe 
cât putea, în postiri, în rugăciunile cele de toata noaptea, si în toate nevointele monahiceşti, pentru care s- 
a si numit Ilarion cel Nou. 

Deci luminându-si sufletul ca soarele, a luat putere de la Dumnezeu asupra duhurilor celor necurate, ca sa 
le gonească Iar egumenul mănăstirii aceleia 1-a făcut preot, chiar si nevrând, după ce Sfântul Grigorie 
Decapolitul s-a dus de acolo în alte locuri. Apoi, după câţiva ani, murind egumenul acelei mănăstiri, 
Cuviosul Ilarion a aflat ca fraţii voiesc sa-1 facă egumenul lor si a ieşit noaptea din mănăstire, neştiut de 
nimeni, si s-a dus în Vizantia, unde a căutat pe Sfântul Grigorie, învăţătorul sau, nădăjduind ca-1 va găsi 
acolo. Dar acela se dusese în Roma si de acolo s-a întors si s-a sălăşluit în muntele Olimpului. 

Deci Ilarion a intrat într-o mănăstire din Vizantia, iar monahii mănăstirii Dalmatului, aflând de dânsul, au 
trimis la prea sfinţitul Patriarh Nichifor, rugându-1 sa-1 facă egumen al lor, chiar de n-ar voi. Atunci 
patriarhul a vestit aceasta împăratului si, trimiţând, au adus la dânşii pe Ilarion, si l-au îndemnat sa ia 
egumenia mănăstirii Dalmatului. Iar el neputând sa se împotrivească voinţei împărăteşti si patriarhicesti, 
s-a supus poruncii lor si a luat stăpânirea egumeniei, păstorind bine, vreme de opt ani, oile cele 
cuvântătoare încredinţate lui. 

După aceasta, a luat scaunul împărăţiei greceşti Leon Armeanul - tiranul cel cu nume de fiara -, care a 
început a tulbura Biserica lui Hristos cu eresul luptarii de icoane. Acela pe mulţi îi silea sa se unească cu 
el la eresul lui; iar pe cei ce nu se supuneau voinţei lui, pe uni îi muncea, iar pe alţii îi izgonea în tari 
foarte depărtate. într-acea vreme, din porunca lui, a fost adus si Cuviosul Ilarion de la mănăstirea 
Dalmatului la palatele împărăteşti si silit la acel eres. Dar ostaşul cel bun al lui Hristos, nu numai ca nu s- 
a supus tiranului nicidecum, dar încă 1-a si certat cu îndrăzneala, numindu-1 fara de Dumnezeu si nou 
călcător de lege, pornindu-1 astfel spre mare mânie. Deci raucredinciosul împărat a pus asupra fericitului 
multe batai si felurite munci, si 1-a închis în temniţa. 

Iar după o vreme oarecare, punându-1 iar de fata la cercetare, dar nimic sporind la scopul lui, 1-a dat 
patriarhului celui de un gând cu el, anume Teodot, cu porecla Casiter, care luase scaunul după izgonirea 
pentru dreapta credinţa a prea sfinţitului Nichifor. Acel Teodot, patriarhul mincinos, a făcut Cuviosului 
Ilarion acelaşi lucru ca si împăratul, căci închizându-1 într-o temniţa întunecoasa, 1-a chinuit multe zile 
cu foamea si cu setea, poruncind sa nu-i dea nici pâine, nici apa. Atunci monahii mănăstirii lui s-au dus la 
împărat, zicând cu rugăminte: „O, împărate, da-ne pe pastorul nostru, iar noi îti făgăduim ca ne vom 
supune voinţei tale". Iar împăratul s-a bucurat de făgăduinţa lor si îndată le-a dat pe părintele lor. 

Deci sfântul, ducându-se la mănăstire, a petrecut câtava vreme si, primind putina odihna, după acele 
pătimiri si acea foame, s-a întors iarasi spre pătimiri. Căci împăratul, aşteptând făgăduinţa călugărilor, a 
cunoscut ca este batjocorit de ei si a trimis ostaşii sai asupra acelei mănăstiri, care au necăjit pe monahi, 
iar pe Cuviosul Ilarion aducându-1, l-au închis în temniţa. După aceea, l-au trimis la mănăstirea lui 
Faneon, poruncind sa-1 închidă într-o temniţa strâmta. Sfântul Ilarion a pătimit în temniţa aceea sase luni, 
primind multe necazuri si ocări de la asprul egumen al acelei mănăstiri. După aceea, iarasi a fost scos de 
acolo, cu porunca împărăteasca, si a fost adus la Constantinopol, unde a fost silit de împăratul sa se lepede 
de icoane, uneori cu momeli, iar alteori cu îngroziri. 

Insa patimitorul lui Hristos, Ilarion, neascultând de porunca împăratului, a fost trimis la alta mănăstire 
care se numea Ciclovia. Si a petrecut într-însa doi ani si sase luni, fiind ţinut si chinuit într-o temniţa urât 
mirositoare. De acolo, fiind adus iarasi la împărat, si fiind bătut foarte tare, a fost surghiunit în cetatea 
Protilia. După aceea, acel raucredincios împărat, care a pierdut pe mulţi, a pierit si el cumplit; pentru ca a 
fost tăiat cu săbiile în biserica de ostaşii sai chiar în acel loc unde mai întâi a batjocorit si surpat sfânta 
icoana a lui Hristos, si si-a lepădat sufletul lui cel ticălos. 

Si luând scaunul împărăţiei Mihail Travlul, a poruncit ca pe toţi cei dreptcredinciosi sa-i libereze din 
legaturi si de prin temniţe. Atunci fiind eliberat si Cuviosul Ilarion, nu s-a întors la mănăstirea sa - 
deoarece nu încetase eresul luptarii de icoane, iar scaunele episcopale erau ţinute de pastori si arhierei 
învăţători mincinoşi -, ci a petrecut la o femeie oarecare credincioasa, care îi dăduse un loc liniştit la 
moşia sa, facându-i chilie si gradina si slujindu-i lui pentru Dumnezeu cu toate cele de trebuinţa. 

într-acea vreme, Sfântul Teodor Studitul, care asemenea pătimise multe rautati de la eretici pentru dreapta 
credinţa, întorcându-se de la surghiunie, a trecut la Domnul. Iar sfântul sau suflet, înaltându-se de îngeri 
spre cer, a fost văzut de Cuviosul Ilarion, precum se scrie de aceasta în viata lui Teodor. Acea vedere s-a 
făcut astfel: în acea zi în care Sfântul Teodor Studitul s-a mutat la Domnul, fericitul Ilarion umblând prin 
gradina sa, lucrând si cântând psalmii lui David, a auzit deodată nişte glasuri preaminunate si a simţit si 
un miros de negrăita buna mireasma; deci, minunându-se, se gândea de unde sa fie acestea. Si căutând 
spre înălţimea cerului, a văzut o mulţime de cete cereşti în haine albe, strălucind cu luminoase fete si 
venind din cer cu cântări spre întâmpinarea oarecarei fete cinstite. 

Acestea vazându-le fericitul Ilarion, a căzut cu spaima mare la pământ si a auzit pe oarecare graindu-i lui: 
„lata sufletul lui Teodor, egumenul mănăstirii Studitului, care a pătimit pentru Sfintele Icoane până la 
sânge si a răbdat până în sfârşit în necazuri; iar acum a adormit si, dănţuind, se suie sus, întâmpinându-1 
pe el cerestile puteri!" Invrednicindu-se de o vedenie preaminunata ca aceasta, Cuviosul Ilarion s-a 
umplut de multa mângâiere si a primit în inima sa o mare dulceaţa duhovniceasca. Si a rămas multe zile 
veselindu-se cu duhul, iar fata lui strălucea de bucurie ca a unui înger. 

Si a petrecut Cuviosul Ilarion la acea femeie şapte ani si mai mult. Iar după Mihail Travlul a venit la 
împărăţie fiul sau, Teofil, care, pe toţi mărturisitorii adunându-i, a început iarasi, ca si împăraţii 
raucredinciosi de mai înainte, a-i sili pe dânşii la luptarea împotriva sfintelor icoane si a-i munci pe cei ce 
nu i se supuneau lui. Atunci si Cuviosul Ilarion a fost luat si dus la împărat, unde, silit fiind, nu s-a supus 
poruncii împărăteşti, ci mai ales 1-a certat pe el, ca pe un păgân si călcător de lege, care strica dogmele 
cele drepte ale credinţei. Pentru aceea a primit o suta si şaptezeci de lovituri si a fost surghiunit la insula 
Afusiei, dar acolo avea aceasta înlesnire, ca nu era ţinut nici în temniţa, nici în legaturi. Deci, zidindu-si o 
chilie foarte mica, a petrecut într-însa până la sfârşitul lui Teofil. 

Iar după moartea aceluia a venit împărăteasa Teodora, care adunând în împărăteasca cetate pe toţi 
mărturisitorii, a întărit credinţa cea dreapta si a pus sfintele icoane în bisericile lui Dumnezeu. Atunci si 
Cuviosul Ilarion, eliberându-se, a luat mănăstirea Dalmatului, unde strălucea cu minunile. Si vieţuind trei 
ani, si îndreptând pe ucenicii sai cu dumnezeiasca plăcere, s-a dus la Domnul. Iar cinstitul si sfântul lui 
suflet, asemenea ca si al lui Teodor, cel văzut de dânsul, a fost dus de îngeri la cele cereşti si a stat în 
ceata sfinţilor mărturisitori, înaintea scaunului slavei Tatălui, a Fiului si a Sfântului Duh, a Unui 
Dumnezeu în Treime, Căruia I se cuvine slava în veci. Amin. 



SFINTELE MUCENIŢE FECIOARE ARHELAIA, TECLA ŞI SUSANA 

(6 IUNIE) 

Fecioria biruieste lumea, potoleşte poftele cele trupeşti si nu se împărtăşeşte cu stramoasa Eva, pentru ca 
aceleia i s-a zis de Dumnezeu: Intru dureri vei naşte fii si vei fi sub stăpânirea bărbatului. Iar fecioria este 
libera de aceasta robie, pentru ca nu se vestejeşte de mulţimea anilor, ci totdeauna înfloreşte si 
împodobeşte viata acelora ce-si păzesc fecioria. Cu aceasta unindu-se mireasa lui Hristos, a intrat în 
cămara cereasca a Mirelui sau. Cu aceasta preacinstita si dumnezeiasca dăruire si cu fecioria cea 
neîntinata împodobindu-se, fericita Arhelaia s-a făcut mireasa a lui Hristos si s-a arătat biruitoare a lumii. 

Ea vietuia la un loc oarecare osebit, aproape de Roma, într-o mănăstire mica si neştiuta, pentru a fi pazita, 
pe cât se putea, întru cumplitele vremi ale închinării de idoli. Si pornindu-se în Roma prigoana mare 
împotriva creştinilor de către păgânul împărat Diocle-tian, Sfânta Fecioara Arhelaia, cu doua surori ale 
sale întru Hristos si împreuna pustnice, Tecla si Susana, temându-se de frica muncitorului, au lăsat Roma 
si au fugit în Campania, îmbracându-se cu haine bărbăteşti, pentru ca astfel sa nu fie cunoscute ca sunt 
fecioare. 

Asezându-se acolo, nu departe de cetatea ce se numea Nola, la un loc smerit si pustiu, se îndeletniceau 
ziua si noaptea cu rugăciunile lor cele cu dinadinsul către Dumnezeu si cu alte lucruri plăcute Lui, 
tamaduind neputinţele bolnavilor, căci luaseră de la Dumnezeu darul tămăduirii cu minune, pentru curăţia 
si sfinţenia vieţii lor. Si erau fetele lor smerite, blânde si luminate, ca cele ce se bucurau cu inimile întru 
Domnul Dumnezeul lor si cu însasi înfăţişarea lor îsi arătau întreaga lor înţelepciune si sfinţenie. Hainele 
pe dânsele erau rupte si aspre, fiind făcute din par, si toata asemănarea lor era sărăcăcioasa si 
pustnicească. Perii capetelor lor erau tunsi ca si la bărbaţi, si mulţi le socoteau pe ele ca sunt bărbaţi, nu 
femei. 

Deci se adunau la dânsele oameni de primprejur, unii pentru tămăduiri, iar alţii pentru povatuiri, pentru ca 
ele aveau, pe lângă darul tămăduirii, si cuvântul învăţăturii celei de Dumnezeu insuflate, si nu numai 
trupurile oamenilor le tamaduiau, ci si sufletele, si pe mulţi păgâni i-au adus de la pagânatatea închinării 
la idoli la credinţa în Hristos, străbătând slava despre dânsele prin toata tara aceea. 

Astfel a ajuns vestea despre ele si până la ighemonul Campaniei, cu numele Leontie, pentru ca ostaşii lui 
erau puşi în multe locuri ca sa pândească pe creştini, si înstiintându-se ei de sfintele fecioare, au spus 
ighemonului. Iar el le-a poruncit sa le prindă si sa le aducă la dânsul în cetatea Salernei - căci acolo 

şedeau atunci judecătorii si munceau pe creştini. Deci sfintele fecioare au fost prinse si aduse spre 
cercetare la Salerna, înaintea ighemonului. Iar ele au înţeles ca Mirele lor Cel fara de moarte si 
nestricacios, Domnul nostru Iisus Hristos, le cheamă la cununa muceniceasca, ca nu numai cu fecioria, ci 
si cu sângele mucenicesc, ca si cu o porfira împărăteasca fiind împodobite, sa le ia pe dânsele în cămara 
Sa cea cereasca. Deci s-au umplut de mare nădejde si îndrăzneala si stăteau fara de temere înaintea 
muncitorului, mărturisind cu glas liber tot adevărul despre dânsele, spunând cine si de unde sunt. Si nu-si 
ascundeau credinţa si viata lor, ca sunt creştine si fecioare logodite lui Hristos, făgăduite sa-si păzească 
curăţia lor neîntinata pentru Dânsul până la sfârşitul lor. 

Iar ighemonul Leontie, căutând spre dânsele, a văzut pe fericita fecioara Arhelaia mai bătrâna cu anii, mai 
îndrăzneaţă la vorba si cu fata ei având deosebita cinste; deci s-a întors către dânsa si i-a zis: „Asculta, 
Arhelaia, pentru ce chemi la tine mulţi oameni, buni si rai, si îi înveţi sa se închine lui Iisus Nazarineanul, 
care n-a putut nici pe Sine sa Se izbăvească când era muncit, si care nici acum nu poate sa-i ajute cuiva? 
Pentru ce îndrăzneşti a face doctorii cu cuvinte vrăjitoreşti si înşeli poporul, si te araţi a fi bărbat, 
îmbracându-te barbateste, tu care eşti femeie spurcata si vrăjitoare vătămătoare? După cum mi se pare, tu 
însati ai învăţat si pe aceste doua fecioare la aceste farmece; asa ca, de nu te voi pierde pe tine, apoi mulţi 
bărbaţi si femei vei atrage la înşelăciunea ta". 

Sfânta fecioara a răspuns: „Eu, cu puterea lui Hristos, calc peste puterea si lucrările diavolului, si învat pe 
oamenii cei cu înţelegere si cinstiţi, sa cunoască pe Unul Adevăratul Dumnezeu, Cel ce a făcut cerul si 
pământul, marea si toate cele ce sunt într-însele. în numele Domnului meu Iisus Hristos, Unul născut, Fiul 
lui Dumnezeu, tuturor bolnavilor se da sănătate prin mine, roaba Lui. Si nu ma prefac ca sunt parte 
bărbăteasca, marturisindu-ma acum îndată ca sunt fecioara si roaba a lui Hristos; iar acestea doua îmi sunt 
surori întru Domnul, crescând cu mine în credinţa lui Hristos încă din tinereţile lor". Ighemonul a zis: 
„Tot cel ce nu se supune poruncii împărăteşti este vrednic de moarte cumplita". Sfânta a răspuns: „Noi 
avem împărat pe Domnul nostru Iisus Hristos, pentru care am lăsat lumea si toate cele din ea; poruncii 
Aceluia ne supunem si de la El aşteptam mila, pentru ca El stăpâneşte cerul si pământul si toate celelalte 
din lume". 

Zis-a ighemonul: „Zeii noştri pe toate le tin si le stăpânesc, iar numirile lor sunt acestea: Cron, Trismegist, 
Ermie, Afrodita, Ira, Atina; iar mai mare decât toţi este Die. Acestea sunt puterile lui Dumnezeu care tin 
si îndreaptă lumea". Raspuns-a fecioara: „Zeii tai sunt orbi si cei orbi li se închina lor si cred în ei". 
Ighemonul a zis: „Dumnezeul vostru este unul si nu este puternic sa se apere singur, căci a fost răstignit 
pe cruce, adăpat cu oţet, încununat cu spini si împuns cu suliţa". Sfânta a răspuns: „Toate acestea le-a 
răbdat Dumnezeul nostru pentru mântuirea noastră, ca toţi cei ce cred în El sa nu piară, ci sa aibă viata 
veşnica; iar zeii tai nu vad, nu aud, nu vorbesc si nu pot sa-si ajute nici lor si nici altora". 

Deci ighemonul, mâniindu-se, a dat-o unor lei flămânzi, ca s-o mănânce, aşteptând ca îndată sa fie 
sfâşiata de ei. Iar fiarele s-au îmblânzit ca nişte mieluşei si se tăvăleau la picioarele sfintei. Iar ea se ruga 
lui Dumnezeu si zicea: „Doamne Dumnezeule, Părinte, Fiule si Duhule Sfinte, Cel ce ai păzit până acum 
trupul meu curat de toata întinaciunea si precum ai îmblânzit fiarele si mi-ai dat sa biruiesc pe ighemonul 
cel mai cumplit decât fiarele, asa întotdeauna sa-mi fii mie, roabei Tale, ajutor nedepartat". Ighemonul, 
vazând-o ca petrece nevătămata de fiare, s-a umplut de mai multa mânie si a poruncit ostaşilor sa ucidă 
fiarele, iar pe sfânta mucenita s-o lege împreuna cu surorile ei si sa le arunce în temniţa. 

Dar în temniţa li s-a arătat îngerul Domnului, stralucindu-le,cu negrăita lumina si zicându-le: „Nu va 
temeţi, fecioarele lui Hristos, căci rugăciunile voastre s-au suit înaintea lui Dumnezeu si acum vi s-au 
gătit cununile la cer!" Acea lumina neobişnuita ce a strălucit temniţa au vazut-o si străjerii, care, 
umplându-se de frica si de spaima, au strigat: „Cu adevărat, Unul este adevăratul Dumnezeu, pe care 
aceste fecioare îl propovăduiesc!" 

Iar a doua zi, a zis ighemonul către slujitori: „Sa-mi aduceţi pe fermecătoarea aceea, care ieri m-a ocarât 
pe mine si pe zeii mei cu batjocura". Si îndată Sfânta Mucenita Arhelaia a fost pusa înaintea judecaţii 
aceluia si a zis către el: „O, muncitorule, nu eu, ci lucrurile tale cele rele îti aduc hula si necinste, si încă si 

52 



focul cel nestins ti- 1 pregătesc tie, ca sa arzi într- insul, muncindu-te cu zeii tai în veci. Iar de vei voi sa te 
scapi de veşnicele munci, asculta cuvintele mele cele de folos si primeşte sfatul meu cel sănătos: Crede în 
Dumnezeu Tatăl, Cel ce te-a zidit pe tine; si întru Iisus Hristos, Unul născut Fiul Lui; si întru Duhul Sfânt, 
Care din Tatăl purcede. Acesta este Dumnezeu, Unul în Treime, slăvit si sus si jos!" 

Iar ighemonul, socotind cuvintele acestea de râs si de nebunie, a răspuns împotriva lor, zicând: „De vei 
voi tu sa crezi mie si zeilor mei, te voi dărui cu bogaţii si daruri si vei primi loc înalt între femeile cele 
luminate ale Romei; iar de nu vei asculta de mine, te voi da spre batjocura desfrânaţilor celor fara de 
ruşine si după aceea, muncindu-te cu amar, te voi rândui la moarte cumplita; iar trupul tau îl voi arunca 
sa-1 mănânce câinii, fiarele si pasările". Sfânta a răspuns: „Eu am ajutor pe Domnul meu Iisus Hristos, 
Care, precum este păzitor al sufletului meu, asa si al trupului, si ma va feri pe mine de întinaciunea cu 
care tu te gândeşti sa ma necinsteşti, precum si pe cele ce au pătimit mai înainte de mine le-a ferit 
neîntinate de cei necredincioşi. Iar de moarte nu am grija, pentru ca aştept sa dobândesc viata cea veşnica 
de la Domnul meu, Care ma va număra pe mine cu îngerii Sai cei sfinţi, în bucuria cea nesfârşita". 

Atunci ighemonul a poruncit sa dezbrace pe sfânta si sa-i strujeasca cinstitul ei trup cel fecioresc cu 
piepteni de fier si sa o bata aspru, iar rănile ei sa le stropească cu untdelemn fierbinte si cu smoala 
pregătita pentru aceea. Astfel au strujit trupul ei cel sfânt si l-au ars până la oase, încât toţi cei ce veniseră 
la acea privelişte si priveau la acea pătimire a sfintei mucenite, se minunau foarte, cum fecioara, care era 
de firea cea neputincioasa, putea suferi atât de cumplite munci si sa fie vie! Atunci Sfânta Arhelaia, 
ridicându-si ochii în sus si înaltându-si mâinile în chipul crucii, a zis: „Stăpâne, priveşte din cer, de la 
scaunul cel sfânt al Tau, spre roaba Ta cea credincioasa, stinge focul cel arzător cu rouă darului Tau, si fa 
uşurare din dureri trupului meu întru rănile cele făcute mie de acest muncitor". 

Abia a grăit aceste cuvinte si îndată a răsărit pe capul ei o lumina minunata si un glas s-a auzit zicând: 
„Nu te teme, sunt cu tine". Si văzând muncitorul pe sfânta petrecând nevătămata, se mânia si scrâşnea cu 
dinţii. Deci era acolo o piatra foarte mare, care abia putea fi mişcata de mulţi oameni. Atunci muncitorul a 
poruncit ca sa o ridice si sa pună sub ea pe mucenita, ca sa fie zdrobita de greutatea fara de măsura a 
pietrei. Si după ce slujitorii au făcut aceea, deodată îngerul Domnului, care stătea nevăzut lângă fecioara, 
a prăvălit acea piatra în alta parte si piatra a ucis pe slujitorii muncitorului; iar sfânta s-a aflat vie, lăudând 
pe Dumnezeu si cântând: „Bine eşti cuvântat Doamne, Dumnezeul părinţilor noştri, Care mântuiesti pe 
cei ce nădăjduiesc spre Tine!" 

Iar poporul văzând acea minune, a strigat: „Adevărat este Dumnezeul creştinilor, cel propovăduit de 
mucenita". Ighemonul a zis către ai sai: „Ce sa facem acestei fermecătoare? lata, biruieste toate muncile; 
luati-o si duceti-o afara din cetate, asemenea luaţi si pe cele doua fecioare ce-i urmează ei si pe toate trei 
sa le ucideti cu sabia". Deci ostaşii, luând pe sfintele mucenite, care aveau mâinile legate înapoi, le-au 
scos afara din cetate. 

Si ajungând la locul cel de ucidere, pe când ostaşii voiau sa le taie, au văzut arătare îngereasca si s-au 
spaimântat; căci sfinţii îngeri, care priveau la pătimirea sfintelor mucenite, s-au apropiat sa ia cu slava 
sufletele lor cele mucenicesti. Si văzând ostaşii venirea de fata a acelor îngeri, s-au temut si stăteau 
tremurând, ca si cum ar fi uitat de sine. Iar Sfânta Arhelaia, săvârşind rugăciunea sa, a zis către ostaşi: 
„îndepliniţi porunca voastră!" Iar ostaşii au răspuns: „Nu îndrăznim, stăpâna, de vreme ce ne-a cuprins o 
mare frica!" Atunci toate sfintele fecioare împreuna le-au zis: „De nu faceţi cele poruncite vouă, nu veţi 
avea parte cu noi". Iar ostaşii, auzind acestea, si-au tras săbiile si le-au tăiat capetele lor. 

Astfel cele trei sfinte cuvioase mucenite, curatele fecioare Arhelaia, Tecla si Susana, săvârşind nevointele 
lor, au intrat în cămara cea cereasca si au stat cu îngerii, înaintea Tatălui si a Fiului si a Sfântului Duh, 
Dumnezeu Cel în Treime închinat, Căruia I se cuvine slava în veci. Amin. 

SFINTELE MUCENIŢE CHIRIACHIA, CALERIA ŞI MĂRIA 

(6 IUNIE) 

Chiriachia, Caleria si Măria, mucenitele lui Hristos, au fost din cetatea Cezareea a Palestinei. Ele, 
învăţând de la un creştin credinţa lui Hristos si lepădând jertfele cele urâte ale idolilor, s-au apropiat de 
Hristos si s-au botezat. Si şedeau într-o coliba petrecând în tăcere si rugându-se lui Dumnezeu ca sa se 
strice până la sfârşit înşelăciunea idoleasca, iar credinţa lui Hristos sa strălucească în toata lumea si sa 
înceteze prigonirea împotriva creştinilor. Astfel vieţuind ele în posturi si în rugăciuni, au fost pârâte de 
slujitorii de idoli la mai marele acelei tari, care le-a silit sa se lepede de Hristos si sa se închine idolilor. 
Dar ele nicidecum n-au voit sa facă aceasta, deci au fost muncite fara de mila cu batai, si în acele munci 
si-au dat sufletele lor în mâinile lui Dumnezeu. 



SFANŢUL MUCENIC TEODOT AL ANCIREI 

(7 iunie) 



Acest Sfânt Mucenic Teodot este pus în Sinaxarul lunilor de doua ori; asemenea si pomenirea lui se 
cinsteşte cu cuvioasa slujba în Biserica de doua ori: o data la 18 mai, zi în care au pătimit sfintele şapte 
fecioare ale căror cinstite moaşte el le-a îngropat si pentru care a fost pârât la ighemon, iar a doua oara, în 
7 iunie, zi în care i s-a tăiat capul, după ce a luat multe si felurite munci pentru Hristos. 

Sfântul Teodot, tăinuitul rob al lui Hristos, a trăit în Ancira Galatiei pe vremea împărăţiei lui Diocletian si 
Maximian. El lua în taina trupurile sfinţilor mucenici, care se ucideau în acea vreme pentru Hristos si se 
aruncau spre mâncarea câinilor, a fiarelor si a pasărilor, si le îngropa cu cinste. Iar când a scos noaptea din 
apa trupurile celor şapte fecioare înecate în iezer, atunci a fost prins de ighemonul Teotecn si, fiind 
muncit cumplit, a luat sfârşit de sabie. 

Sfântul Mucenicul Teodot, mai înainte de a intra în nevointa muceniceasca, a făcut multe lucruri bune. La 
început s-a luptat împotriva poftelor trupeşti, deşi era căsătorit după lege, a ridicat război duhovnicesc, 
supunându-si trupul duhului. El atât de mult a sporit în fapte bune, încât si altora putea sa le fie învăţător 
al curatiei si al întregii înţelepciuni. 

Si de mirare era la el aceasta ca, prefacându-se ca duce viata de cârciumar, făcea multa negutatorie 
duhovniceasca, câştigând lui Dumnezeu multe suflete omeneşti, pentru ca, sub chipul de cârciumar, lucra 
apostoleste în taina ca un episcop, iar prin învăţaturile si sfatuirile sale de Dumnezeu insuflate, aducea pe 
elini si pe iudei la Biserica lui Hristos, iar pe cei păcătoşi îi povatuia la pocăinţa. El avea si darul 
tămăduirii, căci, prin punerea mâinilor si prin rugăciune, tamaduia toate bolile trupeşti cele netamaduite 
între oameni; iar prin cuvântul cel mântuitor de suflete, vindeca rănile cele sufleteşti. 

Viata si pătimirea lui, împreuna cu a sfintelor şapte fecioare, a fost pusa pe larg în ziua de optsprezece 
mai, în care au pătimit acele fecioare. 

SFANŢUL SFINŢIT MUCENIC MARCEL, PAPA ROMEI ŞI CEI ÎMPREUNA CU 

DÂNSUL 

(7 iunie) 

Sfântul Marcel a fost de neam roman si tatăl sau se numea Benedict. El a luat scaunul Bisericii Romei 
după Sfinţitul Mucenic Marcelin si a stat pe dânsul cinci ani si sase luni, în zilele păgânilor împăraţi ai 
Romei Diocletian, Maximian Erculie, Maximian Galerie si Maxentie. 

Pe vremea aceea, în Roma se petreceau următoarele fapte: Maximian Erculie, pe care Diocletian îl luase 
cu sine la împărăţie, s-a întors din părţile Africii si, vrând sa facă un lucru plăcut împăratului Diocletian 
care zăbovea în Răsărit, a început a zidi în Roma, în numele lui, nişte palate de piatra care se numeau 
"terme" - adică bai calde - pentru spurcatele lor odihne. Si aflând printre ostaşii Romei mulţi care credeau 
în Hristos, a luat de la dânşii cinstea ostăşeasca si i-a judecat la o robie ca aceasta - precum Faraon de 
demult pe israeliteni în Egipt - ca unii sa facă cărămizi, alţii var, iar alţii sa sape la pământ si sa care piatra 
la zidirea acelor palate. Aceasta o făcea spre batjocura tuturor creştinilor din Roma, deoarece ştia ca mulţi 
romani, nu numai din poporul cel de rând, dar si din cei de neam mare, ţineau credinţa creştineasca, deşi 
nu pe fata. 

Pe atunci era în Roma un bărbat oarecare, bogat si cinstit, crezând în Hristos, cu numele Trason. Acela 
văzând pe creştinii cei chinuiţi în robia cea grea si slăbiţi de foame, a început a le da în ascuns hrana din 
averile sale, haine si toate cele de trebuinţa, prin ajutorul a patru bărbaţi temători de Dumnezeu, aleşi de el 
pentru aceasta, ale căror nume erau acestea: Sisinie, Chiriac, Smaragd si Larghie. 

Si înstiintându-se de aceasta fericitul Marcel, s-a umplut de bucurie mare pentru milostenia făcuta 
sfinţilor. Deci, chemând la el pe cei patru bărbaţi si aflând de toate îndurările lui Trason, i-a mulţumit 
foarte mult; iar pe Sisinie si pe Chiriac i-a făcut diaconi ai Bisericii Romei. Dar, într-o noapte, pe când cei 
doi diaconi duceau în spate hrana trimisa sfinţilor mucenici de Trason, au fost prinşi de ostaşii păgâni si 
duşi la tribunul Exuperie. Iar tribunul, vazându-i pe ei, a poruncit sa-i arunce în temniţa poporului. Iar a 
treia zi a spus de dânşii împăratului Maximian, iar împăratul i-a osândit la aceeaşi robie la care lucrau si 
ceilalţi, si au fost număraţi în rândul celor ce cărau nisip la zidirea băilor. 

Si era acolo un bărbat oarecare, anume Saturnin, bătrân cu anii, care nu putea sa duca sarcina ce i se 
punea pe spate. Deci fericiţii diaconi Sisinie si Chiriac ajutau acelui bătrân si nu numai sarcinile lor le 
purtau, dar si sarcinile altora; iar în gura lor aveau neîncetata cântare de psalmi spre slava lui Dumnezeu. 
Toate acestea le-au spus străjerii tribunului, iar tribunul, împăratului. Atunci împăratul a poruncit ca sa fie 
adus Sisinie înaintea lui. Si vazându-1 pe el împăratul, 1-a întrebat: „Cum te numeşti?" Sfântul a răspuns: 
„Eu, păcătosul, ma numesc Sisinie si sunt rob al robilor Domnului nostru Iisus Hristos". Zis-a Maximian: 
„Care sunt stihurile pe care voi le cântaţi?" Raspuns-a diaconul: „Daca ai fi cunoscut puterea stihurilor 
celor ce se cânta de noi, ai fi cunoscut si pe Ziditorul tau". Zis-a împăratul: „Si cine este ziditorul meu, 
daca nu nebiruitul Erculie?" Grait-a diaconul: „Noua ne este urâciune nu numai a-1 numi, dar si a auzi de 
dânsul". împăratul a zis: „Alege-ti una din doua: ori sa aduci jertfa zeului Erculie, ori îti voi arde trupul în 
foc". Sfântul a răspuns: „Eu doresc de mult aceasta, ca sa ma învrednicesc a patimi pentru Hristos 
Dumnezeul meu, ca astfel sa primesc cununa cea dorita a muceniciei". 

Si mâniindu-se împăratul, 1-a dat spre muncire lui Laodichie eparhul. Iar acela 1-a aruncat în temniţa lui 
Mamertin si acolo a petrecut mucenicul 17 zile. După împlinirea zilelor acelora, eparhul voia ca pe 
Sfântul Sisinie diaconul, legatul lui Hristos, sa-1 aducă înaintea sa la întrebare. Deci, fiind scos din 
temniţa, a fost dus mai întâi la mai marele închisorii, Apronian, care căutând spre el, 1-a văzut luminat cu 
o lumina preaminunata din cer si a auzit încă si un glas, grăind: Veniţi binecuvântaţii Părintelui Meu, de 
moşteniţi împărăţia cea gătita vouă de la facerea lumii. Deci umplându-se Apronian de spaima si de 
cutremur, a cazuti la picioarele Sfântului Sisinie si a zis: „Te jur pe Hristos, pe care îl propovăduieşti, ca 
sa ma botezi fara de întârziere, si sa ma faci partas cununii tale". Deci, în acel ceas a fost adusa apa, iar 
Sfântul diacon Sisinie, învăţând pe Apronian, a binecuvântat apa si 1-a băgat gol într-un vas plin cu apa 

pe cel ce-1 învăţase, si i-a zis: „Crezi întru Unul Dumnezeu, Tatăl Atottiitorul si în Fiul Lui Cel Unul 
născut, în Domnul nostru Iisus Hristos, si în Duhul Sfânt?" El a răspuns: „Cred". Sfântul Sisinie a grăit: 
„Sa te lumineze pe tine Tatăl, Fiul si Sfântul Duh". Apoi 1-a scos din apa. 

După aceea 1-a dus la Sfântul Marcel papa si acela a uns pe cel nou luminat cu Sfântul Mir. După aceea, 
săvârşind Sfânta Liturghie, i-a împărtăşit pe amândoi si pe toţi cei ce erau acolo, cu Preacuratul Trup si 
Sânge al Domnului nostru Iisus Hristos. 

Intr-aceeasi zi, pe la amiaza, eparhul Laodichie a poruncit sa pună înaintea sa pe Sisinie diaconul. Deci a 
venit cu dânsul fericitul Apronian, mai marele închisorii, robul lui Hristos cel nou luminat, si a început a 
striga către eparh, zicând: „Pentru ce va ridica pe voi diavolul împotriva robilor lui Dumnezeu, ca sa 
faceţi atâtea rautati celor nevinovaţi?" Iar eparhul, minunându-se de cuvintele Iui Apronian, a zis către 
dânsul: „După cum vad, si tu te-ai făcut creştin!" Fericitul Apronian a răspuns: „Amar mie, ticălosul, ca 
mi-am pierdut zilele în pagânatate, necunoscând până acum pe adevăratul Dumnezeu". Eparhul a zis: „Cu 
adevărat acum îti vei pierde zilele". Si a poruncit sa-i taie capul, zicând: „De nu va pieri acesta, apoi mulţi 
vor pieri după el". Si a scos pe Sfântul Apronian afara din cetate, ca la doua mile, si taindu-i capul pe 
calea Salariei, sfântul a luat astfel cununa muceniciei. 

După aceea, eparhul a poruncit ca pe Sfântul diacon Sisinie si pe bătrânul Saturnin cel mai sus pomenit 
sa-i arunce în temniţa, zicând către ei: „De nu veţi jertfi zeilor, va voi pierde cu felurite munci". Si sezând 
ei în temniţa, veneau mulţi necredincioşi, care erau botezaţi de ei fara de temere. Iar după ce au trecut 
patruzeci de zile, eparhul Laodichie, auzind despre aceea, a poruncit sa pregătească divan în capistea 
zeiţei Teliuri si, sezând acolo, a poruncit sa aducă pe bătrânul Saturnin si pe diaconul Sisinie. Deci, 
aducându-se înaintea lui cei legaţi pentru Hristos, ferecaţi cu lanţuri de fier si cu picioarele desculţe, 
eparhul le-a zis: „Ce? încă n-ati lepădat deşartă înşelăciune creştineasca si oare nu voiţi sa va închinaţi 
zeilor, cărora se închina împăraţii?" Raspuns-a Sfântul Sisinie diaconul: „Noi, păcătoşii, ne închinam 
Domnului nostru Iisus Hristos, Fiul lui Dumnezeu, si niciodată nu ne vom pleca capetele noastre înaintea 
diavolilor si pietrei celei neînsufleţite". Laodichie a zis: „Sa se aducă aici catui de arama, în care se aduce 
zeilor tămâie". Deci îndată au adus catuile cele de arama pline cu cărbuni aprinşi, iar muncitorul silea pe 
sfinţi ca sa aprindă tămâie zeilor. Atunci Sfântul bătrân Saturnin a zis: „Domnul sa sfărâme pe zeii 
păgânilor". Si îndată topindu-se catuile cele de arama, s-au vărsat ca apa. Aceasta vazând-o doi ostaşi, 
Papie si Mavru, au strigat, zicând: „Cu adevărat Dumnezeu este Iisus Hristos, pe Care îl cinstesc Sisinie si 
Saturnin". Deci, umplându-se de mânie eparhul Laodichie, a poruncit sa spânzure pe Sfinţii Mucenici 
Saturnin si Sisinie pe un lemn de muncire si sa-i bata aspru cu vine si cu toiege noduroase. Iar ei ziceau: 
„Slava Tie, Doamne Iisuse Hristoase, ca ne-ai învrednicit a fi prieteni robilor Tai care au pătimit pentru 
Tine!" Iar ostaşii Papie si Mavru, privind la pătimirea sfinţilor, iarasi au strigat, zicând eparhului: „Pentru 
ce va ridica pe voi diavolul împotriva robilor lui Dumnezeu, sa-i munciţi fara de vina?" Iar Laodichie, 
mâniindu-se pe acei ostaşi, a poruncit sa-i bata cu pietre peste gura, si sfarâmându-le gura, i-a aruncat în 
temniţa. 

Iar mucenicii lui Hristos fiind spânzuraţi spre muncire, eparhul a poruncit sa li se ardă subtiorile cu 
lumânări aprinse. Si pătimind ei unele ca acestea, mulţumeau lui Dumnezeu cu fete luminoase. Apoi, într- 
aceeasi zi, muncitorul a hotărât asupra lor osânda de moarte. Deci i-au luat de la muncire si i-au dus după 
cetate, pe calea Numentaniei, si acolo le-au tăiat capetele lor. Iar Trason, bărbatul dreptcredincios mai sus 
pomenit, cu preotul Ioan, luând trupurile lor, le-a îngropat la moşia sa, lângă calea Salariei. 

Iar ostaşii cei aruncaţi în temniţa, Papie si Mavru, dorind Sfântul Botez, se rugau lui Hristos si au ieşit din 
temniţa prin uşile deschise, neoprindu-i nimeni si, mergând la preasfintitul papa Marcel, au primit de la el 
Sfântul Botez. Iar după Botez, mergând, iarasi s-au predat ostaşilor care îi căutau si au fost duşi înaintea 
eparhului. Si vazându-i eparhul, a zis către ei: „Acum am cunoscut ca voi sunteţi creştini". Sfântul Papie a 
zis: „Cu adevărat suntem creştini". Eparhul Laodichie a zis: „Lepădaţi deşartă înşelăciune creştineasca si 
închinati-va zeilor, cărora se închina împăraţii". Sfântul Mavru a răspuns: „Sa se închine lor toţi cei ce s- 
au deznădăjduit de sufletele lor, ca sa piară în veci". Eparhul a zis: „Voi v-ati deznădăjduit de sufletele 

voastre, de nu veţi jertfi zeilor celor fara de moarte. Ascultati-ma pe mine si faceţi cele ce va zic, ca sa fiţi 
vii". 

Sfântul Papie a răspuns: „Tu jertfeste-te lor, ca sa vietuiesti în muncile cele veşnice!" Atunci eparhul a 
poruncit sa-i întindă la pământ si sa-i bata foarte tare cu bete. Iar ei, fiind batuti fara de mila, nu strigau 
nimic altceva, decât numai aceasta: „Iisuse Hristoase, ajuta noua, robilor Tai!" După aceea muncitorul a 
poruncit sa-i bata cu vergi de plumb. Si astfel, fiind batuti mult, si-au dat sufletele lor în mâinile lui 
Dumnezeu, iar trupurile lor, luându-le noaptea Ioan preotul, le-a îngropat cu cinste, după porunca 
Sfântului Marcel papa, lângă mormântul Sfinţilor Mucenici Sisinie si Saturnin, care au pătimit mai 
înainte. 

într-acea vreme a venit la Roma si împăratul Diocletian, iar Laodichie eparhul a spus împăraţilor toate 
cele despre sfinţii mucenici, cum, muncindu-i pe ei, i-a pierdut cumplit. Iar împăraţii s-au bucurat de 
aceea si l-au lăudat pe el pentru acel lucru. 

Iar Sfântul Chiriac, diaconul cel pomenit mai sus, pe care 1-a făcut diacon preasfintitul papa Marcel 
împreuna cu Sfântul Sisinie, era în temniţa si în robia cea grea cu Smaragd si cu Larghie, ca si cu alţi 
mulţi ostaşi ai lui Hristos. Ziua erau scoşi la lucrul cel greu, iar noaptea erau închişi în temniţa. Iar 
fericitului Chiriac i se dăduse darul de la Dumnezeu ca sa tamaduiasca neputinţele; si, venind mulţi la el, 
îsi aduceau pe neputincioşii lor, iar Sfântul Chiriac făcând rugăciune peste ei, îi tamaduia. Si orbii se 
luminau, cei slăbănogi primeau sănătate, diavolii erau izgoniţi din oameni si cu rugăciunile sfântului se 
tamaduiau toate bolile. 

Si împăratul Diocletian avea o fiica pe nume Artemia, care, cu îngăduinţa lui Dumnezeu, s-a îndrăcit si 
era muncita de duhul cel necurat. Deci, înstiintându-se Diocletian despre acea nenorocire, s-a mâhnit 
foarte tare si de întristare n-a gustat hrana în ziua aceea. Iar când a intrat în odaia fiicei sale, unde se 
îndrăcea ea, diavolul a strigat prin gura fecioarei, zicând: „Nu voi ieşi, nici va putea cineva sa ma 
izgonească, de nu va veni Chiriac diaconul". 

Deci Diocletian îndată a poruncit sa caute pe Chiriac. Si, aflându-1 în legaturi, l-au adus la împărat cu 
amândoi tovarăşii sai, cu Smaragd si cu Larghie. Iar împăratul 1-a rugat sa intre în odaia fiicei sale si sa 
ajute aceleia ce pătimeşte. Si mergând Sfântul Chiriac la ea, a zis duhului celui necurat ce o muncea: „în 
numele Domnului nostru Iisus Hristos, îti poruncesc sa ieşi din aceasta fecioara!" Iar diavolul a răspuns 
prin gura ei: „De voiesti sa ies dintr-însa, da-mi alt vas în care sa intru!" Sfântul Chiriac a zis: „De poţi, 
intra în trupul meu". Raspuns-a diavolul: „Nu pot intra în vasul tau, căci este închis si pecetluit din toate 
părţile". Sfântul Chiriac i-a zis: „în numele Domnului nostru Iisus Hristos, Cel răstignit, ieşi dintr-însa, ca 
sa fie vasul curat spre slujba Duhului Sfânt!" 

Atunci necuratul duh a strigat, zicând: „O, Chiriac, daca ma izgoneşti de aici, te voi rândui sa mergi 
tocmai în Persia". Zicând aceasta, a ieşit; iar fecioara Artemia, scăpând din muncirea diavoleasca, a 
strigat către sfântul, zicând: „Te jur pe Dumnezeul pe Care îl propovăduieşti, sa ma botezi; pentru ca vad 
de departe pe Domnul Cel propovăduit de tine". Si stătea acolo si maica ei, împărăteasa Sirena, si s-a 
umplut si ea de îndoita bucurie; pe de o parte, pentru tămăduirea fiicei sale; iar pe de alta, pentru puterea 
lui Hristos, de vreme ce în taina era creştina. Deci, gătind apa a doua zi, au botezat pe fecioara Artemia în 
numele Tatălui si al Fiului si al Sfântului Duh, în ascuns de împăratul Diocletian. 

Dintr-acel timp, Sfântul Chiriac s-a făcut cunoscut împăratului, care 1-a pus în libertate împreuna cu 
prietenii lui, Smaragd si Larghie. Si i-a dat lui împăratul casa în Roma aproape de termele sale, 
poruncindu-i sa petreacă fara de temere. Iar împărăteasa Sirena îsi învata pe fiica sa sa iubească pe 
Hristos cu toata osârdia si sa păzească legea Lui cu credinţa. Si nu după multa vreme a venit la Diocletian 
o scrisoare de la împăratul Persiei, rugându-1 sa trimită pe diaconul Chiriac, deoarece fiica lui se 
îndrăceşte, iar diavolul striga prin gura ei: „Nimeni nu poate sa ma izgonească, decât numai Chiriac, 
diaconul Romei". Atunci împăratul a zis soţiei sale, împărăteasa Sirena, sa-1 cheme la dânsa pe Chiriac si 
sa-1 roage sa meargă în Persia la fiica împăratului cea îndrăcită. 

Deci, Sfântul Chiriac fiind chemat la împărăteasa si aflând de scrisoarea din Persia, a zis: „In numele 
Domnului meu Iisus Hristos, voi merge fara sa ma îndoiesc". Deci, gătit fiind de împărăteasa cu cele 
trebuincioase pentru cale, s-a dus cu prietenii sai, Smaragd si Larghie. Si ajungând în Persia si intrând la 
fata cea îndrăcită, diavolul a strigat prin gura ei: „Chiriac, iată te-am ostenit până aici, precum ti-am 
făgăduit!" Sfântul a răspuns: „Cu ajutorul Stăpânului meu Iisus Hristos am venit aici, ca si de aici sa te 
izgonesc pe tine; de aceea îti poruncesc, duhule necurat, în numele lui Iisus Hristos sa ieşi din fecioara 
aceasta si de acum sa nu te mai întorci într-însa". 

Diavolul a zis: „Dar te-ai ostenit, Chiriace! Stai mai întâi si te odihneşte". Sfântul a răspuns: „Cu ajutorul 
lui Dumnezeu, Cel ce le rânduieşte pe toate, nu m-am ostenit". Diavolul a zis: „însă eu ceea ce am voit, 
aceea am si făcut! Am făgăduit ca te voi aduce pe tine în Persia si iată ca te-am adus!" Sfântul a răspuns: 
„Neputinciosule si ticalosule, tu nu pe toate câte le voiesti le poţi face, ci pe câte Ziditorul nostru îti 
îngăduie!" Atunci diavolul a început a munci pe fecioara; iar sfântul diacon a căzut cu fata la pământ, 
rugându-se lui Dumnezeu cu lacrimi. Si striga diavolul către sfânt: „Daca ma izgoneşti, apoi da-mi alt vas 
în care sa intru!" Iar sfântul i-a zis lui: „Lipsitule, tu nu ai parte nicăieri în zidirea lui Dumnezeu, ci te 
alunga de pretutindeni puterea cea nebiruita si atotputernica a Domnului meu Iisus Hristos!" 

Atunci diavolul îndată a ieşit din fecioara si, fugind, striga prin văzduh, zicând: „O, ce nume înfricoşat, 
care ma izgoneşte cu sila pe mine!" Din ceasul acela, fecioara, care se numea Iovia, s-a făcut sănătoasa si 
a crezut în Hristos, primind Sfântul Botez. De atunci mulţi din casa împărăteasca au crezut în Hristos, 
botezându-se ca la patru sute de bărbaţi si femei. După aceea, împăratul Persiei i-a dat lui multe daruri, 
dar el nu a luat nimic, îndestulându-se numai cu pâine si apa. Si petrecând în Persia patruzeci si cinci de 
zile, a plecat de acolo, întorcându-se cu o scrisoare de mulţumire de la împăratul Persiei către împăratul 
Romei, pe care Diocletian a primit-o cu cinste. Iar împărăteasa Sirena si fiica ei Artemia, văzând pe 
Sfântul Chiriac, s-au bucurat de întoarcerea lui. 

Nu după multa vreme, Diocletian s-a dus de la Roma la Răsărit, iar Maximian Erculie s-a dus la 
Mediolan, unde fiecare si-au lăsat si rânduielile lor cele împărăteşti. Iar celalalt Maximian, care se numea 
Galerie, pe care Diocletian si-1 făcuse lui în loc de fiu, si-i dăduse de soţie pe fiica sa, Valeria, sora 
Artemiei cea mai mare, acela, venind în Roma, a început a prigoni si a ucide pe creştini. Si prinzând pe 
Sfântul Chiriac diaconul, căci se mâniase pe el pentru Artemia, fiindcă o adusese la credinţa în Hristos, 1- 
a aruncat în temniţa împreuna cu prietenii lui, Smaragd si Larghie. Iar când muncitorul mergea undeva, 
poruncea sa poarte înaintea caretei sale pe Chiriac dezbrăcat si legat în lanţuri; iar aceasta o făcea spre 
înfricoşarea celorlalţi creştini. 

Odată, mergând tiranul într-un loc oarecare, 1-a întâmpinat Sfântul Marcel papa, si a strigat către dânsul, 
zicând: „Pentru ce batjocoreşti slugile lui Dumnezeu, care se roagă pentru împărăţia ta?" Iar tiranul, 
mâniindu-se, a poruncit sa-1 bata aspru cu bete pe Sfântul Marcel si sa-1 pună sa dea hrana dobitoacelor. 
Deci Sfântul Marcel a fost pus acolo la dobitoace ca sa le hrănească, iar străjerii îl pândeau ca sa facă cu 
silinţa porunca lui. Iar pe Sfântul Chiriac cu tovarăşii lui, împăratul i-a dat lui Carpasie, ajutorul lui, 
zicând: „Pe vrăjitorii aceştia, care aduc pe popor la creştinătate, sa-i sileşti la jertfe cu munci". 

Iar Carpasie, luând pe sfânt si pe cei împreuna cu dânsul, mai întâi i-a aruncat în temniţa. Apoi, sezând la 
judecata în capistea Teliuriei, a pus de fata la întrebare pe Sfinţii Mucenici Chiriac diaconul si prietenii 
lui, Smaragd si Larghie, si pe al patrulea, care era legat cu dânşii, cu numele Criscentian, care asemenea 
şedea în temniţa pentru Hristos. Si a zis către dânşii Carpasie: „Pentru ce nu ascultaţi porunca 
împărăteasca si nu voiţi sa aduceţi jertfe zeilor celor fara de moarte?" Sfântul Chiriac si cei cu dânsul au 
răspuns: „Pe noi singuri ne aducem jertfa Domnului nostru Iisus Hristos, Cel ce petrece în veci". 

Carpasie a zis către Chiriac: „Bătrâneţile tale te-au făcut alb, însă eu le voi preface în tinereţe". Deci, a 
poruncit sa fiarbă smoala, care a turnat-o pe capul sfântului. Iar acela a strigat, zicând: „Slava Tie, 
Doamne, ca ne învredniceşti pe noi, robii Tai, a intra pe porţile împărăţiei Cerului!" După aceea, 
muncitorul a poruncit ca pe Criscentian sa-1 spânzure dezbrăcat de lemnul de muncire, sa-1 bata tare cu 
vine si cu toiege, sa-1 strujeasca cu unghii de fier si sa-i ardă coastele cu foc. Si fiind în acele munci, 

Sfântul Mucenic Criscentian a mulţumit lui Dumnezeu si si-a dat duhul. Apoi muncitorul a poruncit ca 
trupul lui sa-1 arunce afara si sa-1 lase neîngropat spre mâncarea câinilor; iar pe ceilalţi mucenici i-a 
aruncat în temniţa. Iar pururea pomenitul preot Ioan venind noaptea si luând trupul mucenicului, 1-a 
îngropat cu cinste, împreuna cu mucenicii zişi mai înainte. 

Apoi, după patru zile, tiranul scoţând pe Chiriac singur, i-a zis: „Pentru ce cobori în iad cu munci zilele 
bătrâneţilor tale? Jertfeşte zeilor si vei fi viu!" Sfântul a răspuns: „Eu doresc totdeauna sa fiu muncit 
pentru Hristos Dumnezeu si sa-I jertfesc Lui; iar zeilor voştri sa jertfească aceia, care n-au cunoscut pe 
adevăratul Dumnezeu, Ziditorul lor". Atunci Carpasie, mâniindu-se, a poruncit sa-1 spânzure gol la 
muncire si 1-a muncit ca si pe Sfântul Criscentian, batându-1 cu vine de bou si cu toiege, strujindu-1 cu 
unghii de fier si arzându-1 cu foc. Iar mucenicul lui Hristos, rabdând toate acestea, striga cu vitejie: 
„Miluieste-ma pe mine, păcătosul, Doamne al meu, Iisuse Hristoase! Slava Tie, Fiul lui Dumnezeu!" 

Si văzând Carpasie ca nici un fel de munci nu pot sa-1 silească pe Chiriac a jertfi zeilor, a poruncit sa 
înceteze a-1 munci si, ducându-se el însuşi, a spus împăratului toate cele despre el si despre ceilalţi 
mucenici. Si a poruncit împăratul ca pe Chiriac si pe toţi cei ce se aflau cu el în legaturi sa-i dea la 
moarte. 

Si se aflau într-acea temniţa, în care era Sfântul Chiriac cu tovarăşii sai, douăzeci si unu de bărbaţi si 
femei, care erau tinuti în legaturi pentru Hristos. Deci, pe toţi aceştia, scotându-i din cetate, i-au tăiat cu 
sabia, împreuna cu Sfântul Chiriac, cu Smaragd si cu Larghie. Iar preotul Ioan a venit noaptea, având cu 
el mulţi fraţi în ajutor si, adunând trupurile mucenicilor, le-a îngropat în acelaşi loc. Tot într-acea vreme si 
fericita Artemia, fiica împăratului Diocletian, care atunci era în Roma, a fost muncita de acel păgân tiran 
Maximian si a fost ucisa pentru Hristos. Astfel, ticălosul acela n-a cruţat nici sângele cel de aproape al 
sau; pentru ca Artemia era sora dreapta a Valeriei, femeia lui, iar el, numindu-se fiu al lui Diocletian, 
numea pe Artemia sora sa. 

După uciderea Sfântului Chiriac si a celor cu el, Carpasie, cel numit mai sus, a cerut împăratului sa-i dea 
casa lui Chiriac, cea de lângă Termele lui Diocletian, pe care Diocletian o dăduse lui Chiriac. Si intrând 
Carpasie în casa aceea, a văzut într-însa un izvor ales, pe care-1 făcuse Sfântul Chiriac, iar papa Marcel îl 
sfinţise si acolo se botezau cei ce veneau la credinţa lui Hristos. 

Iar Carpasie a prefăcut casa acea în baie de obşte si în locaş de desfrânare, spre batjocura si ocara 
creştinătăţii. Si el însuşi adeseori se spală acolo sau mai bine zis se întina, de vreme ce benchetuind cu 
tovarăşii sai, făceau urâte păcate trupeşti el si cei împreuna cu el. Iar într-o vreme, poruncind sa-i 
pregătească lui acolo ospat, a intrat cu nouăsprezece prieteni iubiţi ai lui sa mănânce, sa bea, sa se spele si 
sa se desfrâneze. Iar pe când îsi săvârşeau mângâierile lor, îndată au căzut toţi morţi, ucişi de puterea cea 
nevăzuta a lui Dumnezeu. Si au fost cuprinşi de frica toţi cei ce vietuiau împrejurul lor. Din acea vreme, 
au închis casa aceea si nimeni nu îndrăznea sa intre într-însa. După aceea, păgânul împărat Maximian 
Galerie s-a dus din Roma la Răsărit, iar în Roma Maxentie a răpit mai înainte împărăţia care era sa fie a 
lui Constantin. 

Intre timp, clericii Romei adunându-se, s-au dus noaptea la casa aceea, în care Sfântul Marcel era pus sa 
hrănească dobitoacele, si au scos de acolo pe pastorul lor. Iar Maxentie, care a luat împărăţia Romei cu 
răpire, a început, asemenea ca si împăraţii cei mai dinainte, a munci pe creştini. Pe atunci erau în Roma 
doua femei de bun neam de senatori, Priscila si Luchina, amândouă văduve si credincioase roabe ale lui 
Iisus Hristos, Căruia îi slujeau cu osârdie. Ele aveau multe averi, pe care le puneau spre slujba sfinţilor la 
toate trebuinţele. Acelea au zidit din averile lor nişte gropnite alese pentru îngroparea trupurilor 
mucenicilor; căci atunci mulţime fara de număr de creştini erau ucişi pentru mărturisirea numelui lui 
Hristos. Deci Priscila a zidit o gropnita lângă calea Salariei, ca la trei stadii departe de cetate; iar Luchina 
a zidit o gropnita lângă calea Ostiniei, departe ca la şapte stadii de cetate. Si luau noaptea în taina 
trupurile mucenicilor, aruncate spre mâncarea câinilor, fiarelor si pasărilor, si le puneau cu cinste în 
gropnitele lor. 

Iar când Sfântul Marcel a fost scos de clericii sai de la hrana dobitoacelor, a mers cu fericita Luchina la 
locul unde au fost taiati Sfântul Mucenic Chiriac, cu Smaragd si cu Larghie si, luând din pământ sfintele 
lor moaşte, le-au învelit cu pânze curate, le-au uns cu aromate si le-au adus la gropnita Luchinei, unde le- 
au pus cu cinste în morminte de piatra. în aceeaşi vreme, fericita Luchina a dat un sat din averile sale 
Bisericii Romei; iar casa sa cea frumoasa, care era în mijlocul Romei, a dat-o soborului credincioşilor, ca 
sa o prefacă în biserica. Si a sfinţit papa casa aceea cu sfinţenie bisericeasca si slujea într-însa Sfânta 
Liturghie, aducând lui Dumnezeu jertfa cea fara de sânge si săvârşind laude lui Dumnezeu ziua si 
noaptea. In acest fel, casa Luchinei s-a făcut casa lui Dumnezeu si biserica soborniceasca în Roma. 

Deci păgânul împărat Maxentie s-a înştiinţat despre aceea si, mâniindu-se asupra Luchinei, a osândit-o sa 
fie izgonita din cetate cu necinste, ca pe o mare păcătoasa, si toate averile ei le-a dat spre jefuire. Iar pe 
Sfântul Marcel s-a sârguit a-1 aduce la pagânatatea sa, dar n-a putut. Deci, înstiintându-se ca Sfântul 
Marcel a fost osândit de împăratul cel mai dinainte ca sa dea hrana dobitoacelor, aceeaşi judecata a dat si 
el împotriva sfântului. Pentru aceea, vrând sa facă necinste nu numai Sfântului Marcel, ci si Bisericii, a 
prefăcut în grajd de dobitoace casa Luchinei cea preafrumoasa si sfinţita în biserica, si a poruncit ca acolo 
sa fie hrănite multe dobitoace; iar pe Sfântul Marcel 1-a osândit ca în toate zilele vieţii sale sa hrănească 
dobitoacele într-acea casa, fiind sub paza. Deci acel preasfintit păzitor si hrănitor al sufletelor omeneşti s- 
a îndeletnicit noua luni cu slujba hranirii de dobitoace, marele slujitor al lui Dumnezeu fiind batjocorit ca 
un rob oarecare de necredincioşii slujitori de idoli. Si nu avea nici un fel de odihna si racorire; având mare 
lipsa de cele trebuincioase, căci nu avea nici hrana îndestulata, nici haine, si păzitorii nu lăsau pe nimeni 
sa vina la el sa-i aducă ceva; iar îmbrăcămintea lui era una singura pe trup, toata din par aspru. 

Deci, de o pătimire si o osteneala ca aceasta, din pricina mirosului greu al dobitoacelor si din neajungerea 
celor de nevoie, slăbind cu trupul, s-a îmbolnăvit si si-a dat patimitorul sau suflet în mâinile lui 
Dumnezeu; iar trupul lui, luându-1 noaptea preotul Ioan, 1-a dus la gropnita Priscilei si acolo i-a făcut cu 
clericii cinstita îngropare. 

Astfel si-a sfârşit alergarea sa preasfintitul Marcel papa, trimiţând înainte la Dumnezeu pe cei mai mulţi 
fii ai sai duhovniceşti prin calea muceniceasca, apoi mergând si el după ei, ca sa stea împreuna cu sfinţii 
ierarhi, înaintea scaunului Arhiereului Celui Mare, a Domnul nostru Iisus Hristos, Căruia I se cuvine 
slava, acum si pururea si în vecii vecilor. Amin. 

Nota. De vreme ce la începutul acestei povestiri a Sfântului Marcel s-a pomenit numele Sfântului 
Marcelin, Papa Romei, cel ce a fost mai înainte de dânsul; deci, nu este necuviincios lucru sa povestim 
ceva si de acesta aici; pe de-o parte, pentru folosul nostru, iar pe de alta, pentru deosebirea dintre Marcel 
si Marcelin. 



SFANŢUL SFINŢIT MUCENIC MARCELIN PAPA ROMEI 

(7 iunie) 

Sfântul Marcelin papa a luat scaunul Romei după Sfântul Gaius, pe vremea împărăţiei lui Diocletian si 
Maximian, în zilele prea-cumplitei prigoniri asupra creştinilor, când, în treizeci de zile, s-au ucis cu 
felurite munci în Roma şaptesprezece mii de creştini bărbaţi si femei. Si fiind prins si Marcelin si adus la 
cercetare înaintea lui Diocletian, s-a temut de cumplitele munci si a pus tămâie pe idolescul altar si a 
jertfit în capistea Vestei si a Isidei. Iar împăratul dându-i lui cinste pentru aceea, 1-a îmbrăcat într-o haina 
de mare preţ si 1-a numit prieten al lui. Deci întorcându-se Marcelin la casa sa, se tânguia si plângea cu 
amar, precum odinioară se tânguia si Sfântul Apostol Petru, când s-a lepădat de Hristos. Si se osândea 
singur pe sine si de sine se ruşina, ca cel ce pe mulţi alţii i-a întărit întru credinţa si i-a îndemnat la 
muceniceasca nevointa, iar el însuşi a căzut cu cumplita cădere. Deci, din aceasta pricina, suferea cu 
inima negrăit. 

Pe vremea aceea a fost în tara Campaniei, în cetatea ce se numea Sinuesa, un sobor duhovnicesc la care s- 
au adunat 180 de episcopi si preoţi. Deci acolo a alergat Marcelin si, îmbracându-se în sac de par si cu 
cenuşa presarându-se pe sine, cu inima sfărâmată a intrat în sobor la părinţi, si stând ca un osândit 
înaintea lor, si-a mărturisit păcatul sau înaintea tuturor si, tânguindu-se, a plâns si a vărsat multe lacrimi, 
cerând judecata asupra sa. Iar ei au grăit: „Singur cu gura ta judeca-te pe tine. Din gura ta a ieşit păcatul, 
deci din gura ta sa iasă si judecata. Ştim încă si pe Sfântul Petru ca pentru frica s-a lepădat de Hristos; dar, 
plângând amar, a câştigat mila de la Domnul sau". Deci Marcelin însuşi a hotărât împotriva sa o judecata 
ca aceasta, zicând: „Străina de mine sa fie treapta cea sfinţita, de care nu sunt vrednic. Deci, după moartea 
mea, trupul meu sa nu se dea obişnuitei îngropări, ci sa fie lepădat câinilor spre mâncare; iar cel ce va 
îndrăzni sa-1 îngroape pe el, acela sa fie blestemat". 

Si întorcându-se Marcelin la Roma, după soborul acela, si luând haina cea de mult preţ pe care i-o dăduse 
Diocletian, a alergat la el si a aruncat haina înaintea lui, ocarându-1 pe el si blestemând zeii lui cei 
mincinoşi, iar pe sine marturisindu-se plângând ca a greşit amarnic. Iar împăratul umplându-se de mânie, 
1-a dat la muncire, apoi 1-a osândit la moarte. Astfel fericitul Marcelin a fost dus la taiere afara din cetate, 
împreuna cu trei credincioşi: Claudie, Chirin si Antonin; iar după dânsul venea preotul Marcel, care avea 
sa ia scaunul după el. Pe acela chemându-1 mucenicul lui Hristos, Marcelin, îl sfătuia sa fie tare în 
credinţa. Si a poruncit pentru trupul sau ca nimeni sa nu îndrăznească a-1 îngropa în pământ, ci sa fie 
aruncat spre mâncare câinilor. „Nu sunt vrednic - zicea el - de îngroparea omeneasca, nu sunt vrednic sa 
ma primească pământul; deoarece m-am lepădat de Domnul meu, de Făcătorul cerului si al pământului". 

Iar după ce a ajuns la locul de moarte, Sfinţitul Mucenic Marcelin s-a rugat cu nădejde către Iisus Hristos, 
Care primeşte pe păcătoşii cei ce se pocăiesc, si cu osârdie si-a întins grumazul sau spre taiere si a murit 
pentru Hristos, de care înainte se lepadase de frica. împreuna cu dânsul au mai fost taiati si alţi trei 
bărbaţi: Claudie, Chirin si Antonin, iar trupurile lor au fost aruncate pe cale, fara de îngropare. Iar după 
câteva zile, credincioşii, adunând trupurile lor noaptea, le-au îngropat; însă trupul lui Marcelin nimeni nu 
îndrăznea sa-1 ia si sa-1 îngroape, deoarece pusese blestem ca trupul lui sa nu fie dat spre îngropare. Si a 
stat asa în drum treizeci si sase de zile. Atunci Sfântul Apostol Petru s-a arătat lui Marcel, care era papa 
acum, zicându-i: „Pentru ce n-ai îngropat încă trupul lui Marcelin până acum?" Marcel a zis: „Ma tem de 
blestemul lui, pentru ca pe toţi i-a blestemat, ca nimeni sa nu îndrăznească a-i îngropa trupul lui". Atunci 
apostolul a zis: „Oare nu-ti aduci aminte de ceea ce este scris, ca cel ce se smereşte pe sine, acela se va 
înalta? Deci du-te si-1 îngroapă pe el cu cinste". 

Iar Marcel papa sculându-se, a mers si a luat cinstitele moaşte ale mucenicului si le-a îngropat pe ele în 
gropnita Priscilei, de lângă calea Salariei. Astfel s-a sfârşit Sfinţitul Mucenic Marcelin papa, lăsând pilda 
de pocăinţa tuturor celor ce într-acea vreme cădeau într-un păcat ca acesta; pentru ca mulţi înfricosându- 
se atunci de munci, se lepădau de Hristos. Iar noi sa slăvim negrăita milostivire a lui Dumnezeu, acum si 
pururea si în vecii vecilor. Amin. 



ADUCEREA MOAŞTELOR SFANŢULUI MARELUI MUCENIC TEODOR 

STRATILAT 

(8 iunie) 

Sfântul Mare Mucenic Teodor a pătimit pentru Hristos de la păgânul împărat Lichinie, în cetatea Eracliei, 
unde era voievod. Vremea sfârşitului sau a fost în opt zile ale lunii februarie, iar în aceasta luna si zi se 
cinsteşte aducerea cinstitelor lui moaşte din cetatea Eracliei în Evhaita, patria lui. Pentru ca asa i-a zis el 
lui Uar, slugii sale, care a privit la pătimirea sa si a scris-o pe aceea: „Trupul meu sa-1 pui în Evhaita, în 
stăpânirea strămoşilor mei". Deci cel ce va voi sa ştie toate cele despre acest sfânt, sa citească pătimirea 
lui cea scrisa pe larg si pusa în ziua de opt februarie. Iar noi sa pomenim aici o minune care s-a făcut de 
icoana lui si pentru care Sfântul Anastasie Sinaitul si Sfântul Ioan Damaschin ne încredinţează. Acea 
minune a fost astfel: 

Departe de cetatea Damascului, ca la patru mii de paşi, era un loc care se numea Carsat, unde era biserica 
Sfântului Mare Mucenic Teodor Stratilat. Si când au luat saracinii locul acela în stăpânirea lor si au 
început a locui acolo, mulţi dintre dânşii au intrat în biserica mucenicului si au întinat-o cu toate 
necuratiile, pentru ca au băgat în ea dobitoacele lor, femeile si copiii si făceau acolo multe păcate trupeşti 
spurcate si urâte. Si acolo, pe un perete, era pictat chipul Sfântului Mare Mucenic Teodor, iar într-o zi 
oarecare, sezând mulţi saracini si vorbind în biserica aceea, unul dintre dânşii a luat un arc si o săgeata si, 
încordând arcul, a săgetat în acel chip si a nimerit cu săgeata în umărul drept al sfântului si îndată a curs 
sânge din icoana, ca dintr-un om viu. Si văzând saracinii aceasta minune, s-au mirat, însă n-au ieşit din 
biserica, ci locuiau în ea si îsi săvârşeau necuratiile după obiceiul lor cel spurcat. Si erau cei ce locuiau 
acolo douăzeci de saracini, fiecare având femeile si copiii lor; si în puţine zile toţi au pierit cu moarte 
amara, fiind loviţi fara de veste. Iar cei ce locuiau afara din biserica, toţi au rămas sănătoşi în acea vreme. 
Si spune Cuviosul Anastasie Sinaitul despre acea icoana, ca a vazut-o el însuşi si era pe ea semnul 
sângelui ce cursese din rana. 

Aceasta minune a fost spre înfricoşarea saracinilor necredincioşi, iar noua credincioşilor spre învăţătura, 
ca sa ştim ca suntem datori a cinsti sfintele icoane, căci prin ele se fac minuni si lucrează minunat darul 
Dumnezeului nostru. 



SFANŢUL IERARH EFREM, PATRIARHUL ANTIOHIEI 

(8 iunie) 

Sfântul Efrem a fost mai întâi voievod al pârtilor Răsăritului, pe vremea împărăţiei lui Anastasie si apoi a 
lui Iustin, iar după aceea a fost pus patriarh al Antiohiei. El era bărbat dreptcredincios, cu viata 
îmbunătăţită si plăcuta lui Dumnezeu, foarte milostiv cu cei săraci, îndurător si împreuna patimitor cu cei 
ce erau în primejdii, si iubit de toţi. Iar alegerea lui la patriarhie a fost cu buna voirea lui Dumnezeu si 
prin descoperirea ce s-a făcut unui sfânt episcop pe vremea când se zidea cetatea Antiohiei, după risipire. 

In acea vreme, înmultindu-se în Antiohia felurite eresuri si eretici, ca nestorienii, eutihienii si alţii, iar 
dumnezeirea lui Hristos fiind hulita si cinstea Preacuratei Maicii lui Dumnezeu defăimată, mânia lui 
Dumnezeu s-a atins de cetate în ziua de 29 mai, într-o joi la amiaza, când s-a făcut un cutremur mare de 
pământ si s-a aprins si un foc nestins. 

Deci din acel cutremur s-au sfărâmat si au căzut clădirile de piatra si zidurile cetăţii, iar focul le-a mistuit 
pe toate, arătând prin aceasta cumplita mânie a lui Dumnezeu asupra oamenilor celor păcătoşi. Si puţin a 
fost de nu s-a asemănat Antiohia cu Sodoma si Gomora, pentru ca a pierit cea mai mare parte a cetăţii. 
Mulţi au fost ucişi de zidurile ce cădeau si se sfărâmau, iar alţii au fost cuprinşi de foc. Iar la sfârşitul 
tuturor, cazând un stâlp peste Efrasie, patriarhul Antiohiei, 1-a omorât; si a fost în poporul cel rămas 
plângere si tânguire mare si frica a cuprins toate cetăţile si tarile dimprejur. 

Acea mânie a lui Dumnezeu, care s-a săvârşit cu iutime asupra Antiohiei, a fost văzuta cu ochii cei mai 
înaintevazatori de unii din sfinţii părinţi care erau în locuri prea depărtate, precum Cuviosul Teodosie cel 
mare în Palestina si Cuviosul Zosima din Cezareea Palestinei. Si se tânguiau aceia, rugându-se lui 
Dumnezeu ca sa nu piardă până la sfârşit cetatea asupra căreia S-a mâniat cu dreptate. 

Iar după acel înfricoşat cutremur si ardere mare, împăratul Iustin a trimis în Antiohia pe acest voievod al 
Răsăritului, pe fericitul Efrem, ca sa înnoiască cetatea cu zidiri noi; si el făcea cu sârguinta lucrul 
poruncit. Si era acolo între lucratori si un episcop oarecare, neştiut de nimeni, care, lasându-si cinstea si 
rânduiala sa, lucra la zidire cu năimiţii, în chip de sărac. Iar într-una din zile, voievodul Efrem a avut 
despre episcop o descoperire ca aceasta: episcopul, fiind ostenit de munca, dormea pe pământ si un stâlp 
de foc se vedea stând deasupra lui care ajungea până la cer. Si aceasta a vazut-o fericitul Efrem nu o data, 
nici de doua ori, ci de mai multe ori, si s-a înspăimântat, pentru ca acea minune era cu adevărat înfricoşata 

si plina de spaima. Si nu ştia voievodul ca lucratorul acela este episcop, căci cum era cu putinţa sa-1 
cunoască cine este, fiind întocmai ca un om simplu si sărac, având capul plin de praf, hainele rupte si 
murdare de tarâna, fiind uscacios cu totul si având trupul obosit de multa înfrânare si de osteneala cea fara 
de măsura. 

Deci chemând Efrem pe lucratorul acela, 1-a întrebat în singurătate cine si de unde este si cum se 
numeşte. Iar el a răspuns: „Sunt unul din săracii cetăţii acesteia si nu am cu ce sa-mi tin viata; de aceea 
lucrez, iau plata si Dumnezeu ma hrăneşte". Iar Efrem, pornindu-se de Dumnezeu, a zis către dânsul: „Sa 
nu crezi ca te voi lasă, până ce nu-mi vei spune tot adevărul despre tine!" Atunci el, fiind silit si neputând 
sa se tainuiasca mai mult, a zis către voievod: „Da-mi cuvânt înaintea lui Dumnezeu, ca nu vei spune 
despre mine la nimeni nimic, cât voi fi între cei vii". Si Efrem s-ajurat, iar el i-a spus: „Eu am fost 
episcop, dar am lăsat episcopia pentru Dumnezeu si am venit aici între oameni necunoscuţi; si, lucrând, 
îmi câştig aceasta putina pâine din osteneala mea. Numele meu si al cetăţii în care am fost episcop nu ti le 
voi spune. Iar tu, pe lângă milostenia pe care o faci, mai adaugă încă îndurările tale, pentru ca întru aceste 
zile Dumnezeu are sa te ridice la apostoleseul scaun al Bisericii Antiohiei, ca sa paşti poporul pe care 1-a 
câştigat Hristos, adevăratul Dumnezeu al nostru, cu sângele Sau. Deci fa mai multa milostenie, precum ti- 
am zis, si sa te nevoiesti bine, stând împotriva ereticilor, ca sa aperi credinţa cea dreptmaritoare, ca 
Dumnezeu Se îmblânzeşte pentru nişte jertfe ca acestea". 

Zicând acestea, acel neştiut episcop a plecat de la dânsul. Iar fericitul Efrem, voievodul, auzind de la acela 
unele ca acestea, s-a minunat si a zis în sinesi: „Câţi robi ascunşi are Dumnezeu, pe care numai El singur 
îi ştie!" Iar acel episcop, plecând de acolo, de atunci nu s-a mai aflat printre lucratori,, pentru ca într-alta 
parte s-a dus, fugind de slava omeneasca. Iar proorocii lui s-a împlinit îndată, pentru ca n-au trecut multe 
zile si fericitul Efrem, cu dumnezeiestile judecaţi, a ajuns patriarh al marii cetati a lui Dumnezeu, 
Antiohia. 

Iar câta dragoste avea acest preasfânt patriarh Efrem pentru dreapta credinţa si pentru sfinţenie, este arătat 
de aici. într-una din zile i s-a spus despre un stâlpnic, care era în părţile Ierapoliei, cum ca se împărtăşeşte 
cu sevirianii cei rau credincioşi. Deci s-a dus la dânsul însuşi marele arhiereu al Domnului si îl învata, 
rugându-1 sa se depărteze de la credinţa cea rea a lui Sevir si sa vina întru împărtăşire la Sfânta 
soborniceasca si apostoleasca Biserica. Raspuns-a stâlpnicul: „Eu nicidecum nu ma voi împărtăşi 
soborului vostru". Zis-a patriarhul: „Cum voiesti sa te adeveresc pe tine, ca Biserica soborniceasca si 
apostoleasca, cu darul Domnului nostru Iisus Hristos, este curata de învăţaturile celor raucredinciosi?" 

Iar stâlpnicul, vrând sa înfricoşeze pe patriarh, a zis: „Stăpâne patriarhule, sa poruncim sa aprindă un foc 
mare si sa intram în el amândoi; si cine din noi va ieşi din foc întreg si nevătămat, a aceluia este dreapta 
credinţa si aceluia sa-i urmam toţi". Raspuns-a lui preasfântul patriarh: „Ti se cădea tie sa ma asculţi pe 
mine ca pe un părinte si nimic sa nu cerci mai presus de puterea noastră; iar de vreme ce ispiteşti lucrurile 
care covârşesc puterea ticăloşiei mele, eu caut spre milostivirea Fiului lui Dumnezeu Celui Atotputernic si 
nădăjduiesc spre Dânsul ca pentru mântuirea sufletului tau va face si aceasta". 

Atunci a zis patriarhul către cei ce erau de fata: „Bine este cuvântat Domnul; aduceţi lemne aici". Si 
aducându-se multe lemne, a poruncit patriarhul sa aprindă un foc mare înaintea stâlpului si a zis către 
stâlpnic: „Pogoara-te de pe stâlp, ca după judecata ta sa intram amândoi în foc". Iar stâlpnicul s-a minunat 
de credinţa cea mare a patriarhului si de nădejdea sa cea tare către Dumnezeu si nu voia sa se coboare de 
pe stâlp. Zis-a lui patriarhul: „Au nu tu ai judecat astfel si nu ai ales tu ca prin acest chip sa ispiteşti pe 
Dumnezeu? Iar acum de ce nu voiesti sa intri în foc?" 

Deci luând patriarhul de pe sine omoforul sau si stând aproape de foc, si-a ridicat ochii spre cer si s-a 
rugat lui Dumnezeu, zicând: „Doamne Iisuse Hristoase, Fiul lui Dumnezeu, Cel ce ai voit ca pentru 
mântuirea noastră cu adevărat sa Te întrupezi si sa Te naşti din Preacurata Stăpâna noastră de Dumnezeu 
Născătoarea si pururea Fecioara Măria, arata-ne noua acum credinţa cea adevărata". Si sfârsindu-si 
rugăciunea, si-a aruncat omoforul în mijlocul focului. Iar focul arzând vreo trei ceasuri si lemnele 
prefacându-se în cenuşa cu totul, Sfântul Efrem a luat omoforul din foc, întreg si nevătămat câtuşi de 

puţin. Atunci stâlpnicul, văzând ceea ce s-a făcut, a cunoscut cu dinadinsul ca este adevărata credinţa 
patriarhului si s-a lepădat de reaua sa credinţa. Si, blestemând pe Sevir, a venit la Sfânta Biserica 
soborniceasca si apostoleasca si a primit Sfânta împărtăşanie a dumnezeieştilor Taine din mâinile 
preasfintitului patriarh Efrem; si a preamărit pe Hristos Dumnezeu. 

Inca si multe alte semne a făcut acest mare plăcut al lui Dumnezeu, si pastorindu-si bine turma, s-a mutat 
la Dumnezeu, Căruia în toate zilele vieţii sale vremelnice I-a slujit cu credinţa adevărata. Si a intrat întru 
bucuria Domnului sau, iar Acela pe Care L-a preaslavit pe pământ cu dreapta credinţa, Acela îl slăveşte 
acum la cer, împreuna cu toţi cei ce-L preaslavesc pe El, acum si pururea si în vecii vecilor. Amin. 

Nota. In viata Sfântului Patriarh Efrem s-au pomenit doi cuviosi părinţi mai înainte văzători, care au 
văzut de departe risipirea Antiohiei: Teodosie cel Mare si Zosima. Deci viata cea sfânta a lui Teodosie 
este tuturor ştiuta pentru ca este scrisa în 11 ale lunii lui ianuarie. Iar pentru ca viata si sfinţenia 
Cuviosului Zosima nu este ştiuta în vremea de acum, se va pune aici ceea ce se poate afla scris despre 
dânsul la Evagrie Grecul, istoricul. Insa mai întâi sa se ştie ca în anii împărăţiei lui Iustin au fost în 
Palestina doi cuviosi Zosima: întâiul, cel ce se pomeneşte în viata Sfintei Măria Egipteanca; iar alt sfânt 
Zosima, cel ce s-a pomenit acum în viata Sfântului Efrem, despre care Evagrie în cartea a IV-a, cap. VII, 
scrie precum mai jos. 



CUVIOSUL ZOSIMA FENICIANUL 

(8 iunie) 

Cuviosul Zosima era de neam fenician, fiind născut în satul Sindi al Feniciei, lângă mare, sat care este 
departe de cetatea Tirului ca la douăzeci de stadii. Acesta, deprinzându-se în viata monahiceasca, petrecea 
uneori cu multa înfrânare si postire, iar alteori strălucea cu alte fapte bune. Si atât de mare dar a luat de la 
Dumnezeu, încât nu numai ca era liber de toata tulburarea întru ştiinţa sa, ci si pe cele ce erau sa fie, si pe 
cele ce erau în locuri îndepărtate, le vedea cu ochii cei mai înainte-vazatori, ca si cum ar fi acolo. Iar 
mănăstirea lui era aproape de acelaşi sat, Sindi, în care s-a născut. 

Odată se afla el în Cezareea Palestinei, unde era episcop într-acea vreme Cuviosul Ioan, care se numea 
Hozevitul, căci pentru îmbunătăţită lui viata a fost luat cu sila la episcopie din mănăstirea Hozevitului, 
care nu era departe de Ierusalim, ci se afla pe calea ce duce spre Ierihon. într-aceeasi cetate a Cezareei 
vietuia un bărbat oarecare de bun neam si cu cinstea patrician, anume Archesilae, fiind împodobit cu 
dreapta credinţa si cu toate faptele bune, iar Cuviosul Zosima găzduia la acesta, fiind primit de dânsul cu 
cinste. Iar în vremea aceea în care Antiohia a căzut, stareţul a început deodată a suspina, a se tângui cu 
greu si a ofta din adâncul inimii. Si a vărsat atâtea lacrimi, încât a udat pământul cu ele. Apoi, cerând o 
cădelniţa si umplând-o cu cărbuni aprinşi si cu tămâie, a cădit pe toţi cei ce erau acolo. După aceasta s-a 
întins la pământ în chipul crucii si a început cu rugăciune a milostivi pe Domnul. 

Atunci Archesilae l-a întrebat pentru ce s-a tulburat asa. Iar el, cu mare glas, a răspuns: „Glasul 
înfricoşatei sfărâmări si al căderii Antiohiei a răsunat în auzul meu si urechile mele le-a pătruns". Deci, 
Archesilae si ceilalţi ce erau acolo, minunându-se si înspaimântân-du-se, au însemnat ceasul acela în care 
cuviosul a spus aceasta. Iar după aceea, degrabă s-au înştiinţat cu dinadinsul, ca a fost adevărat ceea ce a 
zis stareţul; pentru ca tocmai atunci a căzut Antiohia, când stareţul, plângând, s-a întins spre rugăciune si 
a vestit acea cădere. 

Sunt încă si multe alte minuni care s-au făcut de el, din care vom pomeni câteva aici. S-a întâmplat acelui 
Archesilae sa meargă la mănăstirea cuviosului care este în Sindi, iar mănăstirea era departe de Cezareea 
Palestinei ca la cinci sute de stadii. în acea vreme, în casa lui Archesilae, femeia lui si-a scos din neatenţie 
un ochi cu fusul si bolea cumplit. Acest lucru auzindu-1 Sfântul episcop Ioan Hozevitul, a venit cu 
sârguinta la dânsa sa-i cerceteze rana, si a văzut pleoapa căzuta înăuntru si ochiul ieşit afara. Atunci i-a 

poruncit unuia din doctorii care veniseră acolo, sa ia cu un burete ochiul cel căzut si sa-1 pună la locul sau 
si, punând buretele pe dânsul, sa-1 lege cu pânza. 

Si facându-se acest lucru, s-a dus un vestitor în graba la Archesilae si i-a vestit lui ceea ce s-a întâmplat în 
casa sa. Si 1-a aflat pe el în mănăstirea Sindiei, sezând cu Prea Cuviosul Zosima si îndeletni-cindu-se cu 
vorbe duhovniceşti. Iar după ce i-a vestit lui lucrul cel întâmplat, a început Archesilae a se tângui cu amar 
si a-si smulge parul. Iar Cuviosul Zosima 1-a întrebat pentru pricina tânguirii sale si, înstiintându-se, a 
intrat în chilia sa cea mai dinăuntru în care îsi făcea rugăciunile sale după obicei lui Dumnezeu. Apoi, 
nezabovind, a ieşit către Archesilae, veselindu-se cu fata si zâmbind, si a zis către el: „Mergi în casa ta 
bucurându-te, căci darul Sfântului Ioan Hozevitul, cel dat lui de la Dumnezeu, a tămăduit pe femeia ta. Ea 
are acum amândoi ochii întregi si sănătoşi si nici cât de puţin n-a putut râul acela sa o vatame pe ea, 
fiindcă Hozevitul a ridicat-o prin minune". Aceste doua minuni s-au făcut de acei cuviosi bărbaţi, într-un 
ceas. Sfântul Ioan episcopul a tămăduit ochiul femeii cel scos, iar Cuviosul Zosima a văzut de departe 
tămăduirea aceea cu ochi mai înainte văzători si a vestit-o bărbatului ei. 

Odată mergând Cuviosul Zosima în Cezareea, a luat cu sine un asin care purta lucrurile sale de nevoie. 
Deci 1-a întâmpinat pe el un leu în cale, care, răpind asinul, a fugit cu dânsul în pustie. Iar Sfântul Zosima 
privind după el, a pornit în urma lui, si după ce leul a mâncat asinul si s-a saturat, s-a apropiat de el 
stareţul si, zâmbind, a zis: „O, prietene, acum calea îmi este mie potrivnica, fiindcă din pricina 
bătrâneţilor am slăbit si nu pot duce pe umerii mei povara pe care o puneam asupra asinului. Pentru aceea, 
deşi lucrul acesta este împotriva obiceiului si firii tale, sa porţi tu sarcina aceasta, daca voiesti sa te 
izbăveşti de Zosima, iar după aceea iarasi te vei întoarce către năravul tau cel dintâi si de fiara". Atunci 
leul, uitându-si mânia sa cea fireasca, a început a se gudura către el si a se face blând ca un miel si, prin 
însasi blândeţea sa, arata semn de ascultare. Iar Sfântul Zosima, luând povara pe care o ducea asinul si 
punând-o pe spatele leului, 1-a dus până la porţile Cezareei. Apoi, luându-si povara, iarasi a slobozit în 
pustie pe acea fiara. 

Prin aceasta s-a arătat pe de o parte puterea Domnului cea atotputernica, care pe fiarele sălbatice le 
supune robilor Sai întru ascultare; iar pe de alta parte, ca omului celui îmbunătăţit, care se supune 
Domnului în toate poruncile Lui si îi slujeşte cu adevărat lui Dumnezeu, făcătorul Sau, i se supune toata 
cealaltă zidire, deşi este necuvântătoare si neînţelegătoare. încă prin aceste minuni ni s-a vestit noua fara 
de îndoiala si sfinţenia Cuviosului părintelui nostru Zosima Fenicianul. Pentru toate acestea Dumnezeului 
nostru I se cuvine slava, acum si pururea si în vecii vecilor. Amin. 



SFANŢUL IERARH CHIRIL, ARHIEPISCOPUL ALEXANDRIEI 

(9 iunie) 

Sfântul Chirii, marele între dascălii Bisericii, era din Alexandria, născut din părinţi dreptcredinciosi si de 
neam bun, nepot de sora al lui Teofil, patriarhul Alexandriei. Si fiind crescut cu îngrijire, s-a făcut foarte 
iscusit în filosof ie si în fapte bune. El era desăvârşit învăţat si deprins cu cărţile elinesti si latineşti, atât în 
înţelepciunea cea dinafară, cât si în cea dinăuntru si duhovniceasca. El se îndeletnicea totdeauna cu citirea 
si cugetarea dumnezeieştilor Scripturi. 

Pentru aceea si Teofil, unchiul lui, văzând în el atâta înţelepciune si fapte bune, 1-a numărat în rândul 
clericilor Bisericii, hirotonin-du-1 arhidiacon. De atunci Sfântul Chirii era sădit în gradina Bisericii lui 
Hristos întocmai ca un crin binemirositor si frumos, care înflorea cu curăţia si cu faptele bune, si care 
umplea pe credincioşi cu mirosul dumnezeieştii lui înţelepciuni. 

Iar după ce a murit Teofil, toţi clericii de obşte si mirenii au ales ca patriarh al Alexandriei pe 
dumnezeiescul Chirii, care, îndată ce s-a suit pe scaun, a izgonit din Alexandria pe eretici si pe dezbinaţii 
cei care se numeau novatieni. Iar novatienii aceştia asema-nându-se cu fariseii, se numeau pe sine curaţi 

si drepţi; si purtau haine albe, poate ca sa se arate prin aceasta curăţia petrecerii lor. Ei ziceau ca cel ce 
după botez va cădea în păcat de moarte, acela nu se cade sa se primească în biserica; căci păcatul cel de 
moarte nu se spală, de nu se va boteza omul a doua oara. Ei nu îngăduiau a doua nunta, numind-o pe ea 
preadesfrânare, si botezau a doua oara pe cei ce erau bine botezaţi, după dreapta credinţa. Mai aveau încă 
si alte socoteli ereticesti unii ca aceştia. 

Si s-au numit ei novatieni de la un oarecare Novat, începător al acestei erezii, care era preot în Roma pe 
vremea împăratului Decie si care dorea sa se facă papa al Romei. Dar, fiindcă după moartea lui Favin, 
papa care a mărturisit pentru Hristos, nu Novat a fost făcut papa, după cum poftea si nădăjduia, ci s-a 
făcut fericitul Cornelie, pentru aceasta pricina s-a despărţit de la soborniceasca Biserica si s-a făcut întru 
toate vrăjmaş al dumnezeiescului Cornelie si al întregii Biserici soborniceşti. Căci episcopul Cornelie 
primea iarasi în Biserica pe creştinii care, de frica muncilor, se lepadasera de Hristos pe vremea tiranului 
Decie, iar pe urma, pocaindu-se cu lacrimi, s-au întors iarasi la credinţa în Hristos; asa precum si Hristos a 
primit pe Apostolul Petru, care s-a lepădat de Dânsul mai înainte, dar pe urma s-a pocăit cu lacrimi. 

Iar dezbinatul si trufaşul Novat, nu numai ca nu primea întru pocăinţa pe cei ce se lepădau de Hristos, dar 
si pe Cornelie îl prihanea, numindu-1 pe el partas si tovarăş al închinătorilor de idoli. Astfel despartindu- 
se de dânsul, a câştigat si pe alţii de un cuget cu el, facându-se ca un alt papa în Roma. De acolo s-a întins 
eresul si dezbinarea aceasta până la Alexandria. Deci - după cum am zis - pe nişte eretici ca aceştia si pe 
episcopul lor, Teopempt, i-a gonit Sfântul Chirii, îndată ce s-a făcut patriarh. 

După aceea s-a înarmat sa gonească si pe draci din locaşul lor de acolo, căci aproape de Alexandria, ca la 
douăsprezece stadii, se afla un loc ce se numeşte Canovos si aproape de acela este un alt loc ce se 
numeşte Manutin, în care era o capiste veche locuita de draci. Deci tot locul acela era foarte înfricoşător 
din pricina mulţimii duhurilor necurate ce locuiau acolo. Iar pe când trăia patriarhul Teofil, de multe ori a 
voit el sa curateasca acel loc de draci si sa-1 facă locaş sfânt, spre a se preamări Dumnezeu; dar n-a putut, 
pe de o parte pentru ca a avut multe împiedicări, iar pe de alta, pentru ca i-a urmatului aproape moartea. 

Insa următorul lui Teofil, de trei ori fericitul Chirii, s-a îngrijit de aceasta si s-a rugat cu osârdie lui 
Dumnezeu, ca sa-i dea ajutor si putere sa izgonească din acel loc duhurile cele necurate. Deci i s-a arătat 
lui în vis îngerul Domnului si i-a zis sa aducă în locul acela cinstitele moaşte ale sfinţilor doctori fara de 
arginti Chir si Ioan, si astfel va fugi de acolo puterea diavolilor. Iar Sfântul Chirii a îndeplinit porunca 
îngerului fara de întârziere si a adus în acel loc moaştele sfinţilor doctori fara de arginti, zidind acolo o 
biserica în numele lor, după care, o, minune! îndată au fugit de acolo duhurile cele necurate si s-a făcut 
locul acela izvor de tămăduiri, prin darul sfinţilor fara de arginti. 

Iar după ce sfântul a gonit din locul Alexandriei pe necuraţii si gândiţii diavoli, a luat purtare de grija sa 
gonească si pe văzuţii si smintiţii diavoli, care erau urătorii de Hristos evrei. Aceia locuiau de demult în 
Alexandria, din vremea în care s-a zidit cetatea aceasta de marele Alexandru, si cu vremea s-au înmulţit 
foarte mult si nu încetau - după obiceiul ce-1 are acest neam iubitor de tulburare - de a bântui într-ascuns 
si la arătare pe creştini, pentru ura cea neîmpăcata ce o au asupra lui Hristos si a creştinilor. Si pricinuiau 
multe amestecări, si tulburări, încă si vărsări de sânge si ucideri. Deci, chemând sfântul pe cei mai de 
căpetenie ai adunării lor, i-a sfătuit sa oprească pe neamul lor de la aceste fapte pângărite si sa-i 
întelepteasca, dar blestemaţii aceia nu numai ca nu s-au înteleptit, dar s-au făcut si mai rai. 

In Alexandria era o biserica foarte mare si foarte frumoasa, care se numea „biserica lui Alexandru", fiind 
zidita de episcopul Alexandru. Deci pierzătorii evreii, voind sa facă rau creştinilor, s-au înarmat toţi si, 
într-o noapte, au făcut un zgomot mare, alergând pe drumuri si strigând printre casele creştinilor: „Arde 
biserica lui Alexandru". Iar creştinii, auzind, au alergat îndată cu sârguinta sa stingă focul. Deci evreii, 
văzând aceasta, au sărit asupra creştinilor, începând a-i tăia pe unul cu sabia, pe altul cu cuţitul, pe altul îl 
ucideau cu suliţa, iar pe altul îl omorau cu orice apucau în mâna; încât au ucis mare mulţime de creştini în 
acea noapte. 

Iar Sfântul Chirii, aflând dimineaţa de întâmplarea aceea, s-a mâhnit foarte tare si caută judecata asupra 
evreilor de la eparhul cetăţii, care se numea Orest. Dar eparhul, deşi era creştin, insa, fiindcă avea 
oarecare vrajba asupra sfântului, era de partea evreilor ucigaşi si îi ajuta. Atunci dumnezeiescul Chirii, 
umplându-se de râvna dumnezeiasca, a luat cu el mulţime de creştini si au gonit pe evrei din Alexandria, 
iar locuinţele lor le-au surpat si le-au ars împreuna cu sinagoga lor. Si aflând eparhul de aceasta, s-a 
umplut de mânie asupra patriarhului si a început a face rau rudeniilor si prietenilor sfântului; încât si pe 
gramaticul Ierax, bărbat renumit si cinstit, 1-a bătut fara de mila si 1-a dezbrăcat în privelişte. De atunci 
se afla între sfânt si între eparh mare neînţelegere si neunire, pentru ca sfântul părtinea pe creştini, iar 
eparhul pe evrei. De aceea au scris fiecare împăratului Teodosie cel tânăr, despre pricina aceasta, până a 
venit porunca de acolo, ca sa nu mai locuiască evreii în cetate. 

După aceasta, a urmat în Alexandria si o alta întâmplare rea, care s-a făcut pricina de ucideri si de mare 
tulburare. lata care este: 

In cetatea Alexandria era o fecioara filosoafa care se numea Ipatia, binecredincioasa si îmbunătăţită, fiica 
lui Teona filosoful. Ea învăţase filosofia din tânăra vârsta de la tatăl sau, sporind atât de mult încât 
întrecea cu înţelepciunea pe toţi filosofii vremii de atunci, după cum scrie despre dânsa si înţeleptul 
Sinesie, episcopul Chirinei, laudând-o cu cuvinte alese. Ea îsi păzea fecioria curata si n-a voit sa se 
însoţească cu bărbat; mai întâi si mai ales pentru dragostea lui Iisus Hristos, iar apoi si ca sa poată fara de 
tulburare sa se îndeletnicească cu cărţile filosof iei. 

Pentru aceea, bărbaţii cei râvnitori de înţelepciune alergau în Alexandria din toate părţile, ca sa audă 
înţelepciunea filosoafei Ipatia. Si toţi clericii si boierii si întreg poporul o cinsteau si ascultau cu dragoste 
sfaturile si dojenile ei cele folositoare de suflet. Deci aceasta filosoafa, voind sa facă pace între patriarh si 
eparh, se ducea cu multa blândeţe si smerenie, uneori la unul, alteori la celalalt si, cu cuvintele ei cele 
înţelepte si pricepute, i-a înduplecat pe amândoi sa se împace, deşi preasfintitul patriarh caută si mai 
înainte de aceasta sa se împace cu eparhul; dar acela, fiind rau la nărav si pomenitor de rau, nici nu voia 
sa audă de pace. 

Acestea fiind asa, într-una din zile, pe când Ipatia filosoafa se întorcea cu careta la casa sa, nişte zurbagii, 
care urau pacea eparhului si a patriarhului, au năvălit asupra ei fara de veste si, tragând-o cu sila afara din 
careta, i-au sfâşiat hainele si au batut-o fara de mila, până ce au omorât-o. Si nu s-au saturat numai cu 
acea răutate a lor, ci, cu neomenia si cu nemilostivirea lor de fiara, au năvălit asupra trupului celui mort al 
fecioarei, l-au tăiat bucati si l-au ars în locul ce se numea Chinar. 

Instiintându-se toţi alexandrinii de aceasta jalnica ucidere si rea întâmplare, s-au mâhnit foarte mult, mai 
ales cei iubitori de învăţătura si înţelepţi. S-au mai înştiinţat încă de tulburarea aceasta si monahii care 
locuiau în muntele Nitriei si, umplându-se de râvna, s-au adunat ca la cinci sute. Deci, pogorându-se în 
Alexandria, în ajutorul si apărarea patriarhului, au găsit pe drum din întâmplare pe eparhul în careta si 
îndată au început a striga, ocarându-1 si numindu-1 păgân si slujitor de idoli, de vreme ce fiind mai 
înainte păgân, luase de putina vreme botezul în cetatea lui Constantin. 

Iar unul din monahii aceia, cel mai mânios, a aruncat o piatra asupra eparhului si 1-a lovit în cap. După 
aceea, adunându-se mulţime de popor, au alungat pe acel monah si au scăpat pe eparh, iar slujitorii 
eparhului au prins pe un monah cu numele Amonie si l-au dus la eparh, care, socotind ca sfântul a pornit 
pe acei monahi asupra lui, s-a aprins de mânie si atât de mult a muncit pe Amonie în mijlocul cetăţii, încât 
1-a omorât. Iar sfântul, înstiintându-se de acest lucru, s-a mâhnit si a trimis de a luat trupul monahului si 
1-a îngropat cu cinste. 

Toate acestea au dat îndrăzneala evreilor, pe care îi izgonise sfântul din Alexandria, după cum am zis. Ei 
si-au făcut mai întâi o noua sinagoga acolo unde se aflau, apoi ucigaşii de Hristos si ucigaşii de 
Dumnezeu au îndrăznit de au făcut si acest lucru prea fara de lege, spre ocara si ruşinea lui Hristos si a 
creştinilor. Ei au făcut o cruce lunga, au prins un copil al unui creştin oarecare, pe care, dezbra-cându-1, 1- 
au răstignit pe cruce, nu cu piroane, ci cu frânghii subţiri. Apoi, după ce au râs mult de dânsul, au scuipat 

în fata lui si l-au batjocorit întocmai cum părinţii lor au batjocorit pe Domnul; iar mai pe urma de toate 1- 
au bătut atât de mult până ce l-au omorât. Astfel acest copil binecuvântat s-a făcut partas si următor al 
patimilor Domnului. 

De toate acestea înstiintându-se dumnezeiescul Chirii, s-a plâns împăratului; care, deşi cu întârziere, însă 
a judecat cu dreptate si a poruncit ca pe cei mai mari ai evreilor sa-i muncească foarte tare, iar pe eparhul 
Orest 1-a scos din dregatoria sa. Deci scapându-se sfântul de tulburările cele mai de sus si de smintelile 
acestea, îsi păstorea turma lui cea cuvântătoare cu sârguinta si cu plăcere de Dumnezeu, ca un pastor 
adevărat, având pace câtava vreme. 

Insa diavolul, vrăjmaşul păcii si al adevărului si izvorul tuturor răutăţilor, n-a lăsat pe Sfântul Chirii si pe 
ceilalţi creştini sa se bucure multa vreme de aceasta pace, ci a pornit război mare si tulburare în toata 
Sfânta Biserica a lui Hristos, cu hulitorul eres al raucredincio-sului Nestorie, asupra căruia se cuvenea sa 
se nevoiasca dumnezeiescul Chirii, apărătorul dreptei credinţe. Acest raucredincios Nestorie, după ce a 
fost adus din Antiohia la Constantinopol si ales patriarh după Sisinie, la începutul patriarhiei lui se arata 
pe dinafară dreptcredincios în credinţa si nimic nu zicea împotriva acesteia; însă ticălosul era eretic în 
inima sa, numind pe Stăpânul Hristos „numai om, nu si Dumnezeu", iar pe Născătoarea de Dumnezeu 
numind-o nu Născătoare de Dumnezeu, ci „Născătoare de Hristos". 

Iar cei de un cuget cu Nestorie, adică episcopul Dorotei, cel care locuia împreuna cu el, si preotul 
Anastasie, aceştia au început mai întâi sa semene eresul acesta ca nişte neghina printre grâu. Episcopul 
Dorotei, învăţând pe popor la un praznic în biserica soborniceasca a cetăţii lui Constantin, a strigat si a zis 
acest cuvânt hulitor: „Care va numi pe Măria, Născătoare de Dumnezeu, sa fie anatema". Iar Anastasie 
iarasi, propovăduind în popor, a zis: „Sa nu numească cineva pe Măria Născătoare de Dumnezeu, pentru 
ca Măria era om de parte femeiasca. Si cum este cu putinţa sa se nască Dumnezeu din trupul omului?" 
Aceste cuvinte hulitoare daca le-a auzit poporul, a început sa se tulbure; si, pentru ca sa se încredinţeze 
mai bine, au întrebat si pe patriarhul Nestorie despre acestea. Atunci spurcatul acela si cel de un cuget cu 
iudeii n-a mai putut sa ascundă în inima sa otrava eresului si a început a aduce la arătare hulele acestea 
împotriva lui Hristos si a Născătoarei de Dumnezeu, zicând: „Eu nu voi numi Dumnezeu pe Acela care s- 
a zămislit în pântece de femeie si a aşteptat un număr de zile si de luni, până sa se nască; nici nu voi numi 
Născătoare de Dumnezeu pe femeia care a născut om cu trup din firea sa". 

De atunci înainte au început sa se nască prigoniri si certuri pentru aceasta în popor, căci unii se 
împotriveau eresului lui Nestorie si-1 urau, iar alţii se împărtăşeau cu el si primeau pagânatatea lui. 
Aceste certuri se făceau nu numai în cetatea lui Constantin, ci mai în toata lumea si la fiecare adunare a 
dreptcredinciosilor, fiindcă acel eretic, Nestorie, împreuna cu următorii lui, au scris cârti si le-au trimis 
pretutindeni, chiar si până în pustiuri, pe unde locuiau monahii. Deci acel blestemat a atras la rătăcirea lui 
atât de mulţi clerici, monahi si mireni, încât după cum mai înainte Arie a sfâşiat haina lui Hristos cea 
ţesuta de sus, tot asa si Nestorie a sfâşiat toata plinirea Bisericii în multe parti. 

Instiintându-se de toate acestea, Sfântul Chirii al Alexandriei s-a mâhnit foarte tare, si ca un rob 
credincios al lui Hristos si al Născătoarei de Dumnezeu ce era, s-a înarmat ca sa dea război pentru cinstea 
lor si s-a pregătit, ca un pastor adevărat, sa izgonească lupul cel gândit din staulul oilor celor 
cuvântătoare. Iar mai întâi Sfântul Chirii a scris scrisori sfătuitoare către Nestorie, în care îl sfătuia, cu 
dragoste frăţeasca, sa lepede nişte socoteli ereticesti ca acestea si, cu schimbarea lui în dreapta credinţa, sa 
îndrepteze pe aceia pe care i-a atras mai înainte la reaua credinţa. Iar raucredinciosul Nestorie, luând 
scrisorile Sfântului Chirii, nu numai ca nu s-a îndreptat, ci mai rau s-a făcut, sârguindu-se sa întindă si 
mai mult eresul sau. Deci pe cei ce se împotriveau rătăcirii lui, clerici si monahi, îi muncea cu felurite 
munci. Iar asupra dumnezeiescului Chirii se mânia cu multa mândrie, numindu-1 eretic, si grăia asupra lui 
multe clevetiri mincinoase si nedrepte, pe care le semăna în popor. 

Deci Sfântul Chirii, văzând pe Nestorie neîndreptat, i-a scris cu asprime, vădind eresul lui. El a mai scris 
încă si clerului din Constantinopol si împăratului; apoi a mai scris si lui Celestin, papa Romei, si celorlalţi 
patriarhi; de asemenea, a scris si la felurite cetati si laturi, către episcopi, la dregători si la boieri. Chiar si 

la mulţi pustnici si monahi nu s-a lenevit de trei ori fericitul a scrie, aratându-le din dumnezeiestile 
Scripturi cât este de pierzătoare si vătămătoare de suflete rătăcirea lui Nestorie si îndemnându-i pe toţi sa 
se păzească de eresul acela ca de nişte otrăvuri aducătoare de moarte. Mai pe urma de tot, fiindcă eresul 
lui Nestorie creştea din zi în zi tot mai mult si sporea din ce în ce mai rau, iar dezbinarea Bisericii se făcea 
mai mare si mulţi din episcopi se vatamau de eres; pentru aceasta, Teodosie cel Tânăr, dreptcredinciosul 
împărat, vrând sa îndrepteze aceste sminteli si sa cureţe Biserica lui Hristos si grâul credinţei de mărăcinii 
si neghinele rătăcirii lui Nestorie, a poruncit sa se adune la Efes al treilea Sinod a toata lumea, în anul 
431. 

Deci s-au adunat doua sute si mai bine de episcopi din toata lumea; iar câţi nu puteau sa meargă singuri 
pentru vreo împiedicare de nevoie, aceştia si-au trimis înlocuitorii lor. De aceea si Celestin, papa de 
atunci al Romei, fiindcă nu putea sa meargă la Efes de bătrâneţe si slăbiciune, a scris Sfântului Chirii sa 
tina locul lui în sinod. Deci cei mai mari ai acestui Sfânt Sinod erau: întâi, Sfântul Chirii, ca un păzitor de 
loc al papei si ca un patriarh al Alexandriei; al doilea, Iuvenalie al Ierusalimului, si al treilea, Memnon al 
Efesului. Deci fericitul Chirii, aflându-se cel dintâi şezător pe scaun în sinodul acesta a toata lumea, a 
propovăduit împreuna cu ceilalţi părinţi si a dogmatisit ca Domnul nostru Iisus Hristos este unul după 
ipostas, Dumnezeu desăvârşit si Om desăvârşit, iar Preacurata Fecioara Măria, care L-a născut pe El cu 
trup, este cu adevărat Născătoare de Dumnezeu. Pentru aceea s-a făcut mare bucurie la toţi 
dreptcredinciosii si tot poporul cetăţii bătea din palme de bucurie si zicea într-un glas: „Nu este mare 
Artemida efesenilor, după cum s-a zis de demult, ci este mare Preasfânta Fecioara Măria, Născătoarea de 
Dumnezeu". Iar pe spurcatul Nestorie, Sfinţii Părinţii ai acestui sinod l-au anatemizat si l-au caterisit ca 
pe un eretic si hulitor. Dar fiindcă el nici asa nu se liniştea, ci propovăduia eresul mai departe, pentru 
aceea l-au surghiunit întâi în Tason - după cum zice Sfântul Teofan -, apoi în Oasinul Arabiei, căruia pe 
turceşte îi zice Iprim. 

Si acolo aflându-se pierzătorul Nestorie, si-a luat dumnezeiestile pedepse, pentru ca limba lui cea 
hulitoare a putrezit si a fost mâncata de viermi, tot asemenea a putrezit tot trupul lui - după cum scriu 
Chedrinos, Nichifor si Evagrie. Iar în Tebaida cea de sus, ticălosul Nestorie a suferit moarte înfricoşata si 
prea dureroasa, asemenea cu a lui Arie; fiindcă, mergând la umblătoare, a început a huli împotriva lui 
Hristos si împotriva Născătoarei de Dumnezeu. Pentru aceasta, îngerul Domnului 1 -a lovit si s-au vărsat 
toate măruntaiele lui tocmai în vasul necurăţeniei lui; si acolo si-a dat sufletul acel om rau, după cum 
povesteşte Sfântul Gherman al cetăţii lui Constantin. 

O necinste si o pedeapsa ca aceasta a luat ereticul Nestorie, cel de un gând cu iudeii; iar Sfântul Chirii a 
luat mare cinste de la Sfântul al treilea Sinod a toata lumea, pentru ca, după cum povesteşte Ioan Zonara 
în cuvântul de lauda pe care îl împleteşte Sfântului Chirii si care se găseşte în cărţile cele scrise cu mâna, 
părinţii celui de-al treilea Sinod au dăruit dumnezeiescului Chirii aceste privilegii: sa se numească 
judecător al lumii si sa poarte pe cap, când va sluji Sfânta Liturghie, un giulgiu subţire ca o basma. Iar 
numele de judecător al lumii arata judecata cea minunata a toata lumea pe care a facut-o sfântul, unind 
prin dreapta credinţa toata lumea, care era în acel timp împărţita de eresul lui Nestorie. Giulgiul cel 
subţire arata subtiratatea mintii si a socotelilor sfântului cu care a întărit si a dogmatisit unirea cea după 
ipostas; fiindcă prin hotarul acesta, se arata împreuna si o fata a lui Hristos si doua firi ale Lui. 
Dumnezeiescul Chirii s-a numit încă si papa, poate pentru ca avea locul lui Celestin papa la cel de-al 
treilea sinod, măcar ca alţii tâlcuiesc într-alt fel privilegiile de mai sus. Pentru care si toţi patriarhii 
Alexandriei, urmaşii Sfântului Chirii, au apucat si ei sa se numească papi si judecători ai lumii, si sa 
poarte, când slujesc Sfânta Liturghie, doua coroane si doua epitrahile, poate pentru arătarea acelui giulgiu 
subţire, pe care sinodul l-a dăruit Sfântului Chirii. 

Acestea le-am povestit pe scurt si cu puţine cuvinte, dar n-a fost numai asa; pentru ca, până sa adune 
sinodul cel mai sus zis, ca prin el sa întărească si sa întemeieze adevărata credinţa, Sfântul Chirii a pătimit 
multa necinste si osteneala. Căci a luat multe clevetiri nedrepte si prigoniri de la ereticii cei de un gând cu 
Nestorie, pentru ca ei, fiind ajutaţi de dregătorii cei lumeşti, au făcut adunarea lor si au propovăduit cu 
minciuna ca dumnezeiescul Chirii este eretic si de un gând cu Apolinarie, cel care se lepadase de 
adevărata înomenire a lui Hristos si zicea ca Hristos nu are minte, ci dumnezeirea a împlinit locul mintii. 

Deci ei au osândit pe Chirii ca pe un eretic, clevetindu- 1 la împărat cu scrisorile lor. Si atât de mult au 
putut pârele si prihanirile lor, încât au întărâtat si pe împărat cu urgie asupra sfântului, din care pricina a 
fost aruncat în temniţa din Efes si a purtat fiare, nevoindu-se pentru adevăr împreuna cu Memnon al 
Efesului. 

După aceea împăratul, cercetând cu de-amanuntul si găsind ca toate acele pâri au fost mincinoase si 
aflând nevinovăţia Sfântului, i-a smerit pe eretici si i-a izgonit, iar pe Sfântul Chirii împreuna cu cei de un 
gând cu dânsul i-a pus iarasi în scaunele lor si a fericit cu laude răbdarea si blândeţea lor. 

Si pentru ca sa înţeleagă fiecare cât de urât a fost Maicii lui Dumnezeu eresul lui Nestorie, împotriva 
căruia s-a luptat atât de mult dumnezeiescul Chirii, este bine sa spunem aici si istoria pe care o povestesc 
părinţii Limonariului, Sofronie si Ioan, care scriu astfel: „Am mers la avva Chiriac, preotul lavrei 
Calamonului, care este lângă Iordan, si ne-a spus noua acestea: «într-una din zile am văzut în somn pe 
Sfânta Născătoare de Dumnezeu, cu fata luminata si strălucita, îmbrăcata cu haina roşie, si împreuna cu 
dânsa doi bărbaţi cu sfinţita cuviinţa, care stăteau afara de chilia mea. Iar eu am cunoscut ca este Stăpâna 
Născătoare de Dumnezeu si ca cei doi bărbaţi care erau cu dânsa erau Sfântul Ioan Botezătorul si Sfântul 
Ioan Cuvântătorul de Dumnezeu. De aceea, am ieşit din chilia mea si, închinându-ma Născătoarei de 
Dumnezeu, am rugat-o pe ea sa intre înăuntru, ca sa-mi binecuvânteze chilia. Iar Născătoarea de 
Dumnezeu n-a voit nicidecum si, fiindcă eu am rugat-o cu stăruinţa, zicând: „Sa nu se întoarcă robul tau 
ruşinat si defăimat de la tine", si alte asemenea; ea, căutând spre mine, mi-a spus: „Cum ma rogi sa intru 
în chilia ta, când tu ai pe vrăjmaşul meu într-însa?" 

Acestea zicând, s-a făcut nevăzuta; iar eu, desteptându-ma, am început a plânge si a ma mâhni pentru 
cuvântul acesta al Născătoarei de Dumnezeu. Deci, nefiind altcineva în chilia mea, afara de mine singur, 
ma gândeam ca nu cumva sa fi greşit cu vreun lucru oarecare sau cu gândul către Născătoarea de 
Dumnezeu si de aceea s-a întors de la mine; însă nu găseam nimic cu care sa-i fi greşit întru ceva. Deci, 
aflându-ma întru nedumerire si mâhnire, am luat o carte ca sa citesc si sa ma mai mângâi în supărarea 
aceea. Iar acea carte era a lui Isihie, preotul Bisericii Ierusalimului, pe care o cerusem odată de la dânsul. 
Si citind în ea, am aflat la sfârşitul cârtii doua cuvinte hulitoare ale raucredinciosului Nestorie, de unde 
am cunoscut ca el este vrăjmaşul Născătoarei de Dumnezeu, pe care îl aveam în chilia mea. 

Si îndată am dat cartea înapoi la acela care mi-o dăduse, zicându-i: „Ia-ti cartea ta, frate, ca din ea mai 
mult m-am păgubit decât m-am folosit". Iar acela, întrebându-ma si aflând pricina acelei pagube - fiindcă 
i-am povestit eu vedenia -, s-a umplut de râvna dumnezeiasca si îndată a tăiat din carte acele doua cuvinte 
hulitoare si le-a ars în foc, ca sa nu se mai afle în chilia lui vrăjmaşul Stăpânei noastre Născătoare de 
Dumnezeu»". 

Nu se cuvine sa tăcem si aceasta: Sfântul Chirii, cel atât de desăvârşit prieten al lui Hristos si atât de mare 
întru sfinţenie, avea încă si o oarecare prihana într-însul, nu din răutate si cunoştinţa, ci din oarecare 
prindere în minte si din necunostinta adevărului. Ca numai unul Dumnezeu este fara de păcat si singur 
este cu totul neprins de orice patima, precum zice Grigorie Cuvântătorul de Dumnezeu. Iar sfinţii, oricât 
de sfinţi ar fi ei, cu toate acestea sunt supuşi, ca nişte oameni, sub neputinţa omeneasca, si cad sub 
oarecare patimi omeneşti. Căci se apuca prihana nu numai de cei mulţi, ci si de cei prea buni, încât numai 
Dumnezeu este cu totul fara de greşeala si neprins de patimi. De aceea si Sfântul Chirii, ca un om ce era, 
avea oarecare patima omeneasca, însă a îndreptat-o pe aceasta într-un chip minunat. 

Si care era patima si care a fost îndreptarea ei? Ascultaţi: Marele Chirii, având rudenie si unchi pe 
patriarhul Teofil, vrăjmaşul Sfântului Ioan Hrisostom, credea de adevărate mincinoasele prihaniri pe care 
le grăia Teofil împotriva lui Hrisostom, vrăjmaşul sau, nu din răutate, precum s-a zis mai sus, ci din 
neştiinţa si din nerautate, precum este scris: Barbarul cel fara de răutate crede tot cuvântul. Deci din aceste 
doua pricini a luat dumnezeiescul Chirii prepus rau asupra preasfintitului si dumnezeiescului părintelui 
nostru Ioan Hrisostom, de unde se mânia asupra lui, nu numai când trăia acesta, ci si după ce s-a săvârşit. 
Pentru aceasta, nici numele lui nu voia sa-1 pomenească în pomelnice împreuna cu ale celorlalţi 
binecredinciosi patriarhi, precum era obiceiul. 

Deci Apotic, cel ce a fost după Arsachie patriarh al Constanţi -nopolului, a scris către dumnezeiescul 
Chirii arătând ca si el a fost unul din vrăjmaşii lui Hrisostom; dar mai pe urma, socotind nevinovăţia si 
curăţia acestui sfânt bărbat, s-a pocăit de greşeala sa de mai înainte si a numărat si a pomenit numele 
Sfântului Ioan Hrisostom, împreuna cu ale celorlalţi sfinţi; deci, sfatuindu-1 pe Sfântul Chirii frăţeşte, 1-a 
rugat sa facă si el asemenea, sa scrie numele lui Hrisostom în pomelnice si sa-1 pomenească. însă 
dumnezeiescul Chirii nu 1-a ascultat, poate nevoind sa prihaneasca sinodul ce s-a ţinut împotriva lui 
Hrisostom pe vremea lui Teofil. 

A mai scris după aceasta către dumnezeiescul Chirii si Sfântul Isidor Pelusiotul, ca unul ce era ruda cu el 
si mai bătrân cu vârsta. Acela îl sfătuia cu îndrăzneala si cu multa cutezare, cum ca nedrept si fara de 
socoteala se mânie împotriva Sfântului Ioan Hrisostom si cum ca nu se cuvine sa judece pe cineva din 
oameni, mai înainte de a nu fi cercetat pricina si greşeala omului cu de-amanuntul. Căci si Dumnezeu, cu 
toate ca ştie toate mai înainte de a se face si vede mai înainte cele ce au sa fie ca si cum ar fi de fata, însă 
Sfânta Scriptura zice ca S-a pogorât din cer El însuşi la cetăţile dimprejurul Sodomei, ca sa vadă daca 
sodomitenii cu adevărat au păcătuit asa după cum strigarea Sodomei se suie înaintea Lui; iar de nu, sa 
ştie: Strigarea Sodomei si a Gomorei s-a înmulţit către Mine si păcatele lor sunt foarte mari. Deci, 
pogorându-Ma, voi vedea de se săvârşesc după strigarea lor care vine către Mine; iar de nu, sa ştiu. 
Aceasta a facut-o Domnul Cel a toate văzător ca sa ne dea pilda sa nu credem îndată cuvintele 
prihanitorilor, ci noi înşine sa cercetam mai înainte până ce ne vom încredinţa desăvârşit de este adevărat, 
asa după cum auzim. 

„Deci si tie - zicea către dumnezeiescul Chirii -, ti se cuvine sa socoteşti mai întâi si apoi sa te mânii, după 
ce vei afla pricina binecuvântata de mânie, ca mulţi din cei ce au fost împreuna cu tine la sinodul din Efes 
te spun pe fata cum ca te mânii cu nedreptate asupra nevinovatului Ioan si, fiindcă eşti nepot al lui Teofil, 
urmezi în toate aşezării aceluia. Deci precum acela si-a arătat nebunia pe fata, izgonind din scaunul sau pe 
Ioan cel fara de greşeala, sfânt si iubit al lui Dumnezeu, asa faci si tu, prihanind si gonind slava celui 
gonit, cu toate ca acum el este mort". 

Si iarasi acelaşi Sfânt Isidor a scris alta epistola, către acelaşi dumnezeiesc Chirii, în care zicea acestea: 
„Ma înfricoşează pildele care se afla în dumnezeiasca Scriptura si ma silesc sa-ti scriu cele ce îti sunt de 
trebuinţa. Daca eu îti sunt părintele tau - precum ma numeşti -, ma tem de osânda pe care a luat-o preotul 
Eli, cel din Legea Veche, ca nu a pedepsit precum se cădea pe fiii sai care au păcătuit. Iar daca eu sunt 
fiul tau, precum o ştiu eu însumi, ma înfricoşez sa nu ma ajungă pedeapsa aceea pe care a luat-o Ionatan, 
fiul lui Saul; căci, putând sa oprească pe tatăl sau sa nu caute vrăji, nu 1-a împiedicat de la păcat; pentru 
aceasta, el a fost ucis cel dintâi în război. Deci, ca sa nu fiu eu osândit, îti zic tie acelea care îti sunt spre 
folosul tau. Asculta-ma pe mine, ca sa nu te osândeşti si tu de la Dreptul Judecător si Cel necautator în 
fata. Leapada-ti mânia care o ai asupra celui mort si sa nu tulburi Biserica celor vii, pricinuindu-i 
nelinişte". 

Apoi iarasi, în alt loc al epistolei sale zice: „Ma întrebi pentru ce si cum s-a izgonit Ioan? însă eu nu 
voiesc sa-ti răspund cu de-amanuntul, ca sa nu ma arat ca osândesc si prihanesc pe ceilalţi. Aceasta numai 
îti zic tie, cum ca mulţi din cei fara de lege si-au săvârşit răutatea lor cu nedreptate asupra dreptului acela. 
Deci, în puţine cuvinte, îti arat starea Egiptului cu care te învecinezi. Egiptul s-a lepădat de Moise si a 
slujit lui Faraon. Pe cei smeriţi i-a bătut cu bice; pe israilitenii care se osteneau i-a muncit. Ei zideau cetati 
Egiptului si el n-a plătit plata lucratorilor. în nişte lucruri ca acestea Egiptul îndeletnicindu-se, a odraslit 
pe Teofil, care cinstea aurul ca pe Dumnezeu. împreuna cu cei de un gând cu dânsul, el a urât si a mâhnit 
pe Ioan, omul cel iubit al lui Dumnezeu si propovăduitorul Domnului. Dar casa lui David creste si se 
întăreşte mai mult; iar casa lui Saul se micşorează si se împuţinează precum vezi". 

Dumnezeiescul Chirii, citind scrisorile acestea ale Sfântului Isidor, a început a-si cunoaşte greşeala si a se 
îndrepta, însă atunci a cunoscut adevărul si atunci s-a îndreptat desăvârşit, când a văzut vedenia care 
urmează: Sfântului Chirii i s-a arătat odată într-un vis, ca se afla într-un loc foarte frumos, plin de bucurie 
negrăita. Acolo vedea pe Avraam, pe Isaac, pe Iacov si pe alţi minunaţi si slăviţi bărbaţi ai Vechiului 
Testament. Asemenea vedea într-însul si pe mulţi sfinţi ai darului celui nou al Sfintei Evanghelii. în locul 

acela vedea si o biserica minunata, a cărei frumuseţe era neîntrecuta; iar înăuntrul bisericii se auzea o 
mulţime multa de popor, care cânta o cântare cu viersuire prea dulce. Si intrând si sfântul în biserica, cu 
totul s-a înspăimântat cu mintea de vederea celor de acolo si s-a umplut cu totul de bucurie si de dulceaţa 
în inima sa. Căci vedea acolo si pe Doamna noastră Născătoare de Dumnezeu înconjurata de mulţime de 
sfinţi îngeri si strălucita cu slava negrăita de jur împrejur. Mai vedea si pe Sfântul Ioan Hrisostom stând 
aproape de Născătoarea de Dumnezeu cu mare cinste si strălucind cu lumina minunata, ca un înger al lui 
Dumnezeu, ţinând în mâini cartea învăţaturilor sale. împreuna cu Sfântul Ioan Hrisostom mai erau si 
mulţi alţi bărbaţi slăviţi, care stăteau lângă dânsul ca nişte slujitori, toţi înarmaţi si ca si cum ar fi fost 
pregătiţi sa facă o izbânda oarecare. 

Acestea văzând Dumnezeiescul Chirii, dorea a merge sa se închine Stăpânei noastre Născătoarei de 
Dumnezeu. Chiar a si alergat la ea ca sa i se închine, dar îndată Sfântul Ioan, împreuna cu purtătorii sai de 
suliţe, au alergat împotriva lui cu mânie si nu numai ca l-au oprit de a se apropia de Născătoarea de 
Dumnezeu, dar si din biserica aceea l-au izgonit. Iar Sfântul Chirii, în vremea când stătea cutremurat si se 
socotea în sine cum se mânia Sfântul Ioan Hrisostom împotriva lui si cum 1-a izgonit din biserica, iată a 
auzit pe Stăpâna noastră, Născătoarea de Dumnezeu, mijlocind si zicând către Sfântul Ioan sa-1 ierte si sa 
nu-1 gonească din biserica aceea; căci nu din răutate, ci din neştiinţa a luat prepus rau împotriva lui: „Iartă 
pe Chirii - a zis Născătoarea de Dumnezeu către Sfântul Ioan -, căci din necunostinta a luat prepusul cel 
rau pentru tine si va arata ca din neştiinţa a câştigat acest prepus rau, după ce îl va cunoaşte". Dar Ioan se 
arata ca nu primea sa-1 ierte. 

Atunci Preasfânta Născătoare de Dumnezeu a zis către Sfântul Ioan: „Iartă- 1 pentru dragostea mea, căci 
mult s-a nevoit pentru cinstea mea, ruşinând si înfruntând pe Nestorie, ocarâtorul meu; iar pe mine, 
Născătoarea de Dumnezeu, propovaduindu-ma oamenilor! Iartă- 1 pentru mine, căci mult s-a ostenit 
pentru mine, pe ocarâtorul Nestorie rusinându-i si pe mine, Născătoarea de Dumnezeu, propovaduindu- 
ma!" Acestea auzindu-le Hrisostom de la Născătoarea de Dumnezeu, îndată s-a îmblânzit si, chemându-1 
înăuntru pe Sfântul Chirii, 1-a îmbrăţişat ca un prieten pe prietenul sau, si de dragoste îl săruta cu iubire 
frăţeasca si cu mare bucurie. Astfel s-au împăcat si s-au împrietenit amândoi sfinţii între ei, în vedenia 
aceea, prin mijlocirea Născătoarei de Dumnezeu. 

Deci desteptându-se Sfântul Chirii si socotind cu de-amanuntul aceasta vedenie, s-a pocăit foarte mult si 
singur se prihanea pe sine; căci atâta vreme a avut patima deşartă si nesocotita împotriva unui bărbat 
preasfânt si bineplacut lui Dumnezeu. Pentru aceea, adunând îndată pe toţi episcopii Egiptului, a făcut 
praznic si sărbătoare mare Sfântului Ioan Hrisostom, a scris numele lui în diptice si-1 pomenea împreuna 
cu sfinţii cei mari, iar în fiecare an îl fericea pe el cu cuvinte de lauda. Apoi i-a scris viata lui, din care 
Gheorghe, patriarhul Alexandriei, a scris si a alcătuit mai pe urma Viata Sfântului Ioan de Aur, care se 
afla în tomurile Hrisostomului. Astfel s-a ridicat prihana aceasta de pe sfinţenia dumnezeiescului Chirii. 

De atunci, fericitul Chirii si-a petrecut cealaltă vreme a vieţii sale cu petrecere minunata, păstorind turma 
sa cea cuvântătoare la păşunea cea aducătoare de viata, povatuindu-i pe toţi la calea mântuirii cu mare 
înţelepciune si cu ştiinţa duhovniceasca, întorcând din rătăcirea diavolului pe cei rătăciţi. Dovada 
învederată a înţelepciunii si a ştiinţei sale este povestirea care urmează, pe care voim sa o adăugim aici ca 
pe o îndulcire a ascultătorilor si astfel vom da sfârşit povestirii. 

Avva Daniil ne spune în Pateric, cum ca în părţile cele mai de jos ale Egiptului era un bătrân cuvios, adică 
cu petrecerea sfânt, dar simplu si greoi la minte. Pentru aceea, din simplitatea lui, socotea si zicea ca 
Melchisedec este fiul lui Dumnezeu. Aceasta au vestit-o unii Sfântului Chirii, care, chemând la sine pe 
bărbatul acela si înstiintându-se ca face semne si minuni si orice va cere de la Dumnezeu îi arata lui, a 
uneltit o înţelepciune ca aceasta. El a zis cu blândeţe către bătrân: „Părinte, un gând îmi zice mie ca 
Melchisedec este fiul lui Dumnezeu si alt gând iarasi îmi zice ca nu este fiul lui Dumnezeu, ci este om si 
arhiereu al lui Dumnezeu; deci am îndoiala pentru aceasta. Pentru aceea te-am chemat, ca sa-ti spun ca sa 
te rogi lui Dumnezeu, sa-ti descopere adevărul, ca sa mi-1 araţi si mie". Iar bătrânul, auzind aceasta si 
bizuindu-se pe nevointa sa, a răspuns cu cutezare si cu îndrăzneala: „Lasa-ma, stăpâne, sa ma rog lui 
Dumnezeu trei zile pentru aceasta, si orice-mi va descoperi, voi arata-o si marii tale sfintenii". 

Deci, ducându-se bătrânul în chilia lui, s-a închis trei zile si a rugat cu căldura pe Dumnezeu ca sa-i arate 
cele pentru Melchisedec. Si descoperindu-i-se adevărul de la Dumnezeu, s-a întors la Sfântul Chirii si i-a 
zis: „Stăpâne, Melchisedec este om, iar nu fiul lui Dumnezeu". Iar sfântul i-a zis: „Si de unde ştii, 
părinte?" Bătrânul i-a răspuns: „Dumnezeu mi-a arătat pe toţi patriarhii, unul după altul, de la Adam până 
la Melchisedec. Pe toţi aceia i-am văzut trecând pe dinaintea mea si când a venit sa treacă Melchisedec, 
mi-a zis îngerul Domnului: «lata, acesta este Melchisedec!» Deci m-am încredinţat cu adevărat, stăpâne, 
ca desăvârşit este asa". Atunci Sfântul Chirii, mulţumind lui Dumnezeu, s-a bucurat foarte tare ca a 
izbăvit pe acel bătrân din rătăcire si 1-a eliberat cu pace. Deci bătrânul, ducându-se, a mărturisit tuturor ca 
Melchisedec este om, iar nu Fiul lui Dumnezeu. Cu o înţelepciune ca aceasta si cu astfel de meşteşug 
duhovnicesc al sfântului, a fost povăţuit bătrânul cel simplu la cunoştinţa adevărului. 

Sfântul Chirii a trăit pe scaunul Alexandriei 32 de ani, scriind multe cârti folositoare de suflet si 
dreptcredincioase, dintre care cele mai alese sunt: Comorile si Glafira la Sfânta Scriptura cea Veche. Si 
curatind în zilele sale Biserica lui Hristos de eresuri, si-a dat sfântul lui suflet în mâinile lui Dumnezeu, în 
a noua zi a lunii iunie, zi în care se praznuieste adevărata lui pomenire, căci în 1 8 zile ale lunii lui ianuarie 
nu este pomenirea sfârşitului sau, ci pomenirea fugii lui, adică a suirii lui din Alexandria la Efes. Aceasta 
fuga a lui a fost socotita vrednica de praznic; căci a fost pricina de multe bunătăţi pentru Biserica lui 
Hristos, fiindcă prin ea s-a adunat Sfântul Sinod al treilea a toata lumea, a fost izgonit eresul cel hulitor al 
lui Nestorie si dreapta credinţa a fost propovăduita lumii. Astfel, Sfântul Chirii nevoindu-se cu buna 
nevointa, credinţa cea prea dreapta întarind-o la sinod, împacând lumea si linistind-o de tulburări, curatind 
turma sa de eresuri si viata sa împodobind-o cu mari fapte bune, s-a dus sa-si ia cununa pregătita lui de 
puitorul de nevointe Hristos si plata pentru osteneli. 

Iar la moartea Sfântului Chirii, a stat lângă el însasi Doamna si Stăpâna Născătoare de Dumnezeu si a 
cercetat pe robul sau cu sârguinta; căci si el, în viata sa, a slujit ei cu credinţa si mult s-a nevoit de trei ori 
fericitul pentru cinstea ei. Si acum se afla în ceruri si se bucura împreuna cu toate cetele îngerilor, cu 
patriarhii, cu proorocii si cu apostolii, cu ierarhii si cu toţi sfinţii cei din veac, iar mai ales cu cel 
desăvârşit si iubit prieten al sau, cu dumnezeiescul Ioan Gura de Aur; si sta fara mijlocire înaintea 
scaunului lui Hristos Dumnezeul nostru si înaintea Preacuratei Maicii Sale, pentru care s-a luptat si a 
pătimit rau. Si neîncetat roagă pe Preasfânta si cea de o fiinţa Treime pentru toţi creştinii, ca sa 
dobândească si ei împărăţia cerurilor. Pe care, dea Dumnezeu ca sa o dobândim si noi toţi, cu darul si cu 
iubirea de oameni a Domnului nostru Iisus Hristos, Căruia I se cuvine toata slava împreuna cu Tatăl si cu 
Sfântul Duh, acum si pururea si în vecii vecilor. Amin. 



CUVIOSUL CHIRIL, EGUMENUL MĂNĂSTIRII DE LA IEZERUL ALB 

(9 iunie) 

Cuviosul părinte Chirii s-a născut din părinţi de neam bun si dreptcredinciosi si a crescut în slăvită cetate 
Moscova. Din Sfântul Botez el a fost numit Cosma si de tânăr a fost dat la învăţătura sfintelor cârti. Si 
fiind copil foarte isteţ, a învăţat degrabă dumnezeiasca Scriptura si, nevoindu-se la citirea cărţilor, se 
înteleptea spre mântuire, petrecând în înfrânare si în curăţie, si sporind în tot lucrul plăcut lui Dumnezeu. 

Si încă fiind el tânăr, părinţii lui au trecut din aceasta viata vremelnica si, fiind pe patul morţii, au 
încredinţat pe fiul lor, Cosma, lui Timotei, rudenia lor, care era unul dintre boierii marelui domn Dimitrie, 
având dregatoria ispravniciei. Iar fericitul copil, având dumnezeiasca dorire în inima sa, voia sa se facă 
călugăr; deci întreba de locurile si de locuinţele monahilor, si unde i-ar fi lui cu înlesnire sa se 
mântuiască; însă nimeni nu îndrăznea sa-1 călugăreasca, temându-se de acel boier Timotei. 

Deci încă de când Cosma era în lume, arata în sine înclinare către viata monahiceasca, ducându-se 
totdeauna la biserica, păzind curăţia si întreaga înţelepciune, omorându-si trupul cu postul si cu înfrânarea 
si făcând toate faptele bune. Acest lucru vazându-1 Timotei, se bucura de el si îl iubea foarte mult. Si 

ajungând el bărbat desăvârşit, Timotei i-a încredinţat rânduiala casei sale, ca unui credincios si rudenie a 
sa si temător de Dumnezeu; dar el se gândea în sine, cum ar face sa fie monah, căci înlauntru era aprins de 
dragostea dumnezeiasca ca de foc. 

Iar taina aceasta el n-o spunea nimănui, ca nu cândva stiind-o Timotei, stăpânul lui, sa-i facă vreo 
împiedicare de la lucrul ce-1 gândea. Deci fericitul Cosma era în mare mâhnire, vazându-se însărcinat cu 
gâlcevile lumeşti si nestiind cum ar scapă de acelea; si pentru aceea se ruga lui Dumnezeu cu dinadinsul, 
ca sa-1 scoată în orice fel ştie din gâlcevile vieţii si sa-1 duca în liniştea monahiceasca. Iar Domnul, 
ajutând scopului sau, cu purtarea Sa de grija a rânduit sa vina în cetatea Moscovei fericitul Ştefan, 
egumenul mănăstirii Mahristesca, bărbat desăvârşit în fapte bune, ştiut si cinstit de toţi pentru viata lui cea 
plăcuta lui Dumnezeu. 

Deci Cosma, înstiintându-se de venirea lui, a alergat cu bucurie la el, pentru ca de multa vreme auzise de 
el si dorea sa-1 vadă. Deci, cazând la picioarele lui, varsă lacrimi din ochi, rugându-1 sa pună pe el chipul 
monahicesc si zicând: „Preasfintite părinte, de multa vreme am dorit sa te vad, iar acum Dumnezeu m-a 
învrednicit a vedea pe sfinţia ta. Deci te rog pentru Domnul, nu ma lasă pe mine păcătosul, precum nici 
Hristos n-a lăsat pe vameşul si pe fiul cel desfrânat!" 

Iar cuviosul, vazându-i lacrimile si buna dorinţa, a înţeles ca o sa fie vas ales al Sfântului Duh si a început 
a se gândi cum ar putea sa-1 facă monah, de vreme ce ştia ca boierul acela Timotei nu va voi cu nici un 
chip sa-1 lase la călugărie; pentru aceea socotea în sine si zicea: „De-i vom spune, nu va lasă sa fie 
aceasta; iar de-1 vom ruga, nu ne va asculta". 

Deci a gândit un lucru ca acesta: Mai întâi 1-a îmbrăcat cu haine proaste monahiceşti, fara însă a-1 tunde 
si fara făgăduinţele si rugăciunile cele cuviincioase, si i-a pus numele Chirii. Apoi, oprindu-1 în casa în 
care găzduia, s-a dus el însuşi la Timotei. Si, spunându-i-se lui Timotei de venirea egumenului Ştefan, el 
s-a bucurat, căci îl cinstea foarte mult. Deci, sculându-se, s-a închinat lui si i-a cerut binecuvântarea; iar 
cuviosul, dându-i binecuvântare, i-a zis: „Chirii, rugătorul vostru către Dumnezeu, va binecuvinteaza". Iar 
el a întrebat: „Cine este Chirii?" Egumenul a zis: „Cosma, care a fost sluga voastră, a voit acum sa fie 
monah si sa slujească Domnului si sa se roage pentru voi lui Dumnezeu". Iar el, când a auzit aceasta, 
îndată s-a umplut de mare mânie si de mâhnire si a început a ocarî cu cuvinte necuvioase pe Cuviosul 
egumen Ştefan. Iar cuviosul, stând, a zis: „Noua ne este poruncit de la Mântuitorul Hristos: Unde va vor 
primi si vor asculta cuvintele voastre, acolo sa petreceti; iar câţi nu va vor primi si nu va vor asculta pe 
voi, ieşind de acolo, sa scuturaţi praful de pe picioarele voastre, întru mărturia lor". 

Acestea zicând Cuviosul Ştefan, s-a dus. Iar Irina, femeia lui Timotei, fiind dreptcredincioasa si temătoare 
de Dumnezeu, auzind cuvintele lui Ştefan, iar mai ales ale lui Hristos, s-a înfricoşat cu inima si a început 
a sfătui pe bărbatul ei, căci a mâhnit pe un cuvios ca acela, si a zis: „Ma tem ca nu cumva sa cada deodată 
mânia lui Dumnezeu peste casa noastră pentru necinstea ce ai adus plăcutului lui Dumnezeu, căci ai auzit 
cuvintele înfricoşate si înspăimântătoare ale lui Hristos, care au fost zise de el; cărora ştii ce le urmează în 
Evanghelie: Mai lesne va fi Sodomei si Gomorei în ziua judecaţii...". 

Deci, bărbatul ei, Timotei, caindu-se de greşeala sa, a trimis degrabă după Sfântul Ştefan, rugându-1 sa se 
întoarcă la el. Iar sfântul întorcându-se, Timotei a căzut la picioarele lui, cerând iertare si împacându-se cu 
cuviosul. Din acea vreme, ajutând Dumnezeu, Timotei s-a umilit cu inima si, făcând după cererea 
cuviosului, a lăsat pe Cosma, care s-a numit Chirii, ca sa fie după voia lui. Iar Cosma a dat săracilor toate 
câte le avea, nelasându-si nimic; si se ruga fericitului Ştefan ca sa-1 acum facă monah prin rânduiala 
tunderii. 

Iar Cuviosul egumen Ştefan, socotind cele de folos noului începător, 1-a dus în mănăstirea lui Simon si 1- 
a dat spre călugărie arhimandritului Teodor, care era rudenia marelui între părinţi Serghie. Iar Teodor 
acela era îmbunătăţit si înţelept în lucrurile duhovniceşti si, ca un iscusit si cărturar, ştia a povatui bine pe 
cei ce veneau la Dumnezeu. Deci a călugărit pe Cosma desăvârşit si 1-a numit Chirii, precum îl numise 
mai înainte Cuviosul Ştefan. 

In mănăstirea lui Simon petrecea un monah, anume Mihail, care mai pe urma a fost episcop al cetăţii 
Smolensca. Acela petrecea viata minunata întru Dumnezeu în rugăciuni, în postiri, în privegheri si în 
toata înfrânarea. Deci lui i-a încredinţat arhimandritul Teodor pe monahul Chirii cel nou începător, ca sa- 
1 povatuiasca ca pe sine la calea ce duce la împărăţia cerului. 

Iar Chirii văzând nevointele pustniceşti ale stareţului sau, a început a urma vieţii lui si a i se supune lui cu 
toata osârdia. Si sârguindu-se sa facă cele ce vedea pe stareţ ca face, socotea postul ca saturarea, 
ostenelile ca odihna si goliciunea în timp de iarna ca si căldura; iar somn dormea puţin si astfel îsi obosea 
trupul, supunându-1 duhului. 

Si neîndraznind sa facă ceva fara binecuvântarea si porunca stareţului, 1-a rugat pe el sa-i poruncească sa 
postească mai mult decât ceilalţi fraţi, adică sa mănânce după doua sau trei zile, iar stareţul nu i-a dat 
voie, ci i-a poruncit sa mănânce pâine cu fraţii, dar nu până la saturare. Iar când stareţul citea noaptea 
Psaltirea, poruncea ucenicului sa facă închinăciuni si astfel petrecea toata noaptea până la vremea 
Utreniei. 

Si i se făceau fericitului Chirii în chilie multe chipuri de înfiorări si de năluciri diavoleşti, mai ales când 
stareţul ieşea afara din chilia sa; însă el, cu rugăciunea lui Hristos si cu semnul Sfintei Cruci, ca si cu o 
arma tare, gonea pe vrăjmaşii cei nevăzuţi. Apoi el spunea toate acelea sfântului sau stareţ, iar el, 
întarindu-1, îi poruncea sa nu se teama de înfricoşările diavoleşti, ci sa se le socotească ca nişte nimicuri. 
Deci Sfântul Chirii a petrecut la acel mare nevoitor multa vreme cu supunere adevărata, nea vând nici un 
fel de voie a sa. Apoi, cu porunca arhimandritului, s-a dus la ascultare de obşte, ca sa se ostenească în 
pitarie, unde a început si mai mult a se înfrâna si a adaugă cu smerenie osteneala peste osteneala, lucrând 
singur mai mult decât alţii cele ce erau de făcut. 

Dar nu lasă nici rugăciunile cele de toata noaptea, cu care se deprinsese de la stareţ, ci multe nopţi 
petrecea fara somn, iar la cântarea cea de dimineaţa din biserica, el era mai înainte si ieşea mai pe urma 
decât toţi. El primea hrana atât cât sa nu slăbească cu trupul de foame si sa nu cada la pământ; iar uneori 
mânca numai ca sa nu fie cunoscuta de fraţi înfrânarea lui. Băutura lui nu era altceva decât apa, si aceea 
întru însetare, atât de nemilostiv muncitor era trupului sau. Si tuturor se făcuse de mirare si era iubit de 
toţi, căci ce fel de fapte bune nu erau într-însul: era supus, ascultător, fara de cârtire, blând si tăcut, smerit 
si plin de dragoste. 

In vremea aceea, trăind Cuviosul părintele nostru Serghie de la Radonej, făcătorul de minuni, mergea 
uneori la mănăstirea lui Simon pentru a vedea pe arhimandritul Teodor, rudenia sa, si pe ceilalţi fraţi. Si 
mai înainte de toţi el mergea în pitarie la fericitul Chirii si vorbea cu el în singurătate pentru folosul 
sufletesc. Astfel îi puteai vedea pe amândoi lucrând brazda sufletului: unul semăna seminţele faptelor 
bune, iar altul le adapă cu lacrimi, ca sa câştige secerişul cel de bucurie în veacul ce va sa vie. 

Si vorbind ei multa vreme si înstiintându-se arhimandritul de venirea Cuviosului Serghie, îndată mergea 
cu fraţii la el si primea sărutarea cea iubita întru Hristos. Si mare le era mirarea tuturor, cum Sfântul 
Serghie lasă pe toţi, chiar si pe arhimandrit, si mergea numai la Chirii, căci viata sfântului era ştiuta de 
sfânt si cuviosului nu-i era tăinuita vieţuirea cuviosului. Si petrecând Sfântul Chirii în pitarie multa 
vreme, a fost trimis de povatuitor la o alta slujba, anume la bucătărie. Dar el si acolo, ostenindu-se, tot asa 
se nevoia, ca în cea dintâi slujba. Si privind la focul din bucătărie, îsi aducea aminte de focul gheenei 
muncii celei veşnice si zicea către sine: „Rabdă, Chirile, focul acesta, ca sa poţi scapă de celalalt foc 
mistuitor". Din aceasta, Dumnezeu i-a dat lui atâta umilinţa, încât nu putea nici pâine sa guste fara 
lacrimi, iar uneori nu putea sa vorbească nici un cuvânt. Iar fraţii, văzând aceasta viata a lui, îl aveau între 
dânşii nu ca pe un om, ci ca pe un înger al lui Dumnezeu. 

Si vazându-se el cinstit si lăudat de toţi si vrând sa-si tainuiasca fapta sa cea buna, s-a prefăcut a fi nebun 
si a început a face glume necuvioase si râsete, ca sa nu fie cinstit si lăudat, ci mai ales necinstit si 
batjocorit. Căci iubea mai mult necinstea decât cinstea, si ocările mai mult decât laudele; iar aceasta o 
făcea pentru dragostea lui Hristos, fiindcă pentru sine toate le socotea ca nişte gunoaie. Deci văzând fraţii 

nebunia lui, unii s-au îndoit si li se părea ca într-adevar si-a pierdut mintea, iar alţii credeau ca si-a 
răzvrătit viata; dar el, sub chipul nebuniei, se sârguia sa-si tainuiasca adevărata înţelepciune ce salasluia în 
inima sa. Pentru aceasta, arhimandritul îi dădea canon ca unuia fara de rânduiala si răzvrătit; îi dădea post 
si înfrânare, adică sa guste numai pâine si apa timp de 40 de zile si mai bine, iar el îl primea si îl săvârşea 
cu osârdie; căci aceasta îi trebuia si lui, ca postirea sa - cea aleasa de sine si la care se deprinsese - sa o 
săvârşească sub chipul canonului, ca sa se para ca postul lui nu este după voia sa, ci după porunca 
povatuitorului sau. 

Si trecând zilele cele hotărâte ale postului, fericitul Chirii făcea iarasi alte nebunii, ca sa ia mai multa 
certare si canon de la pova-tuitorul sau. Deci, de multe ori, din porunca părintelui, el petrecea câte sase 
luni cu pâine uscata si putina apa, si acelea le primea la câte o zi sau doua. Si luând cuviosul nişte certări 
si nişte ocări ca acelea, se bucura foarte mult cu duhul; căci, precum cei mândri se bucura de slava si de 
cinstea lor, tot asa si cei smeriţi cugetători se veselesc de necinstea si de defăimarea lor. Deci a petrecut 
sfântul în acea nebunie până ce i s-a cunoscut cugetul, ca pentru smerenie făcea aceea. Iar după ce 
egumenul s-a înştiinţat cu încredinţare de acel lucru, nu-i mai dădea canon, deşi el mai făcea unele 
nebunii. 

După aceasta i-a venit în gând Cuviosului Chirii sa fie liber de slujirea bucătăriei si sa petreacă în linişte 
în chilie, ca din linişte sa poată câştiga mai multa umilinţa. Dar nu voia sa vorbească de aceasta 
egumenului, ca sa nu fie după voia sa, ci s-a lăsat în purtarea de grija a Preacuratei Maicii lui Dumnezeu, 
spre care avea mare dragoste si credinţa. Deci, punându-si toata nădejdea într-însa, s-a rugat către ea, ca 
sa rânduiască cu el ce este mai de folos si i s-a rânduit astfel: arhimandritul voia sa scrie o carte si, ştiind 
pe fericitul Chirii ca poate scrie bine, i-a poruncit sa plece de la bucătărie, sa sada în chilia sa si sa scrie 
acea carte. 

Iar Chirii, cunoscând ca Preacurata Maica a lui Dumnezeu i-a auzit rugăciunea, i-a mulţumit si a primit 
liniştea chiliei lui, bucu-rându-se. Si scriind cartea ce i s-a poruncit, nu înceta obişnuita sa pravila, adică 
se ruga mult si petrecea nopţi fara de somn în cântarea de psalmi si în plecarea genunchilor. Iar după o 
vreme, socotind petrecerea sa, s-a aflat pe sine neavând atâta umilinţa câta avea când era în pitarie; deci a 
început a se ruga Preacuratei Născătoare de Dumnezeu ca sa-i dea cea dintâi umilinţa pe care o avea mai 
înainte. Si după o vreme, egumenul 1-a trimis iar la bucătărie în slujba fraţilor, iar Sfântul Chirii s-a 
bucurat de aceasta foarte tare si se sârguia spre mai multe nevointe, si câştiga de acolo mai mare umilinţa. 
Si a petrecut într-acea slujba noua ani, supunându-se la multe osteneli si rele pătimiri; pentru ca ziua se 
ardea de foc, iar noaptea îngheţa de frig, căci în acei ani nu a avut cojoc pe trupul lui. 

Apoi, după trecerea acelor ani, arhimandritul 1-a luat de la bucătărie, 1-a dus la arhiereu si 1-a hirotonosit 
preot, măcar ca Sfântul Chirii nu voia. Deci petrecea slujba preoţiei în rândurile săptămânii sale, dar nu 
înceta de la iubirea de osteneli si de la slujirea la lucrurile mănăstirii; căci, atunci când avea vreme libera, 
se ducea în bucătărie sau în pitarie si se ostenea, dându-se pe sine la mai mare smerenie înainte de 
egumenia aceea în care avea sa fie, după cuvântul Domnului: Cel ce voieşte sa fie mai mare între voi, sa 
fie sluga tuturor. 

După aceasta, arhimandritul mănăstirii lui Simon, fericitul Teodor, fiind bărbat vrednic de cinste, cu 
voinţa lui Dumnezeu a fost ales la treapta arhiereasca si pus arhiepiscop al Rostovului; iar în locul lui, ca 
arhimandrit al mănăstirii lui Simon, toţi au ridicat cu sila pe Cuviosul Chirii, neascultându-i multele 
lepădări si lacrimi ale lui; si astfel l-au silit sa ia egumenia acelei mănăstiri. Si primind Cuviosul 
începatoria, mai mult s-a dat la mai mari osteneli, ştiind ceea ce se scrie: Cui i se va da mult, mult se va 
cere de la el. Si iarasi: Asa sa lumineze lumina voastră înaintea oamenilor, ca sa vadă lucrurile voastre 
cele bune si sa preamărească pe Tatăl vostru Care este în ceruri. Deci, ocârmuind bine mănăstirea, 
niciodată nu s-a înălţat cu gândul pentru cinstea dregatoriei sale, nici a lăsat ceva din înfrânare, ci asa 
petrecea ca si mai înainte, pazindu-si smerita sa cugetare, arătând dragoste nefatarnica spre toţi cei mari si 
cei mici. Si pe toţi îi primea cu bucurie - pe cei bătrâni, ca pe nişte fraţi, iar pe cei mai tineri, ca pe nişte 
fii. 

De aceea era iubit de toţi, cinstit si slăvit, si veneau la dânsul mulţi din domni si boieri pentru folos. Si 
vazându-si tulburata liniştea, a început a se mâhni si a se întrista; de aceea se gândea cum ar lasă 
egumenia si sa se liniştească în chilia sa. Iar după o vreme oarecare, lasându-si rânduiala arhimandriei, s-a 
dus în chilia sa de mai înainte si s-a închis într-însa, nevoind sa se plece la rugăminţile fraţilor, care îi 
cereau cu multe lacrimi sa nu lase ocârmuirea sfintei mănăstiri. 

Iar de vreme ce mănăstirea nu putea sa fie fara egumen, pentru aceea au ridicat la arhimandrie pe un 
ieromonah cu numele Serghie si cu porecla Azacov, care mai pe urma a fost episcop în Riazan; iar Sfântul 
Chirii a început a se linişti în chilia sa. Dar cetatea nu putea sa se ascundă, stând deasupra muntelui, nici 
făclia sa se tainuiasca sub obroc; fiindcă pe cât fugea el de slava omeneasca, pe atât mai mult îl preamărea 
Dumnezeu, Care a zis: Pe cel ce Ma preamăreşte îl voi preamări. Drept aceea, din felurite parti si cetati, 
mulţi din partea duhovniceasca si mireneasca veneau la dânsul pentru folos, căci cuvântul lui era dres cu 
sarea înţelegerii si darul lui se varsă din gura lui si toţi îl ascultau cu plăcere. Văzând aceea, Serghie 
Azacov, cel pus arhimandrit în locul lui, a început a se umple de zavistie, căci se socotea pe sine a fi 
defăimat de cei ce se duceau la fericitul Chirii si se mâhnea de aceea foarte mult, pentru ca zavistia nu ştie 
sa cinstească cele de folos. 

Iar Cuviosul Chirii ştiind necazul arhimandritului asupra lui, nu s-a mâhnit pe dânsul, nici i s-a împotrivit 
lui cu ceva, deoarece era fara de răutate si drept la inima. Deci, dând loc mâniei, s-a dus de acolo în 
mănăstirea Naşterii Preacuratei Născătoare de Dumnezeu, care se numea "Veche", si petrecea acolo. Si se 
gândea în sine cu mare dorinţa, ca sa se duca undeva departe de lume în pustie si, de aceea, totdeauna se 
ruga lui Dumnezeu si Preacuratei Maicii Sale, zicând: „Preacurata Maica lui Hristos, Dumnezeul meu, Tu 
ştii ca toata nădejdea mea, după Dumnezeu, spre tine am pus-o din tinereţile mele; deci însuti tu, precum 
ştii, povatuieste-ma, arata-mi calea pe care voi merge si spune-mi un loc lesnicios pentru mântuire". Asa 
se ruga el adeseori cu lacrimi si în scurta vreme si-a căpătat cererea; pentru ca Domnul face voia celor ce 
se tem de El si aude rugăciunea lor împreuna cu Preacurata Maica Sa. 

Cuviosul Chirii avea obiceiul ca în toate nopţile sa cânte acatistul Preacuratei Născătoare de Dumnezeu 
înaintea sfintei sale icoane. Deci într-o noapte, cântând el acatistul după obicei si având în inima sa 
dorinţa de viata pustnicească, se ruga cu suspinuri; iar când a ajuns la partea care se scrie în acatist: 
„Străina naştere văzând, sa ne înstrăinam de lume, mutându-ne mintea la cer...", atunci s-a umilit cu inima 
din cuvintele acestea si încetând a citi, se gândea în sine cum Cel Preaînalt în mărimea dumnezeirii, 
Domnul nostru Iisus Hristos, S-a arătat pe pământ în trup de om smerit, ca pe cei ce se înstrăinează de 
lume pentru dragostea Lui, sa-i ridice spre înălţimea dumnezeieştii vederi. 

Si s-a deşteptat în el dorinţa mai fierbinte ca sa se înstrăineze cu totul de lume în pustie, pentru dragostea 
lui Dumnezeu. Deci a început mai cu dinadinsul a se ruga cu lacrimi Domnului si Preasfin-tei Născătoare 
de Dumnezeu ca sa-1 povatuiasca cum sa se mântuiască; si îndată a auzit un glas minunat de departe din 
înălţimea văzduhului, afara din chilie, zicându-i: „Chirile, ieşi de aici si mergi la Iezerul Alb, ca buna 
odihna vei afla. Acolo ti-am gătit tie un loc în care te vei mântui". 

Atunci cuviosul, deschizându-si degrabă fereastra chiliei, a văzut o lumina mare strălucind din cer, în 
partea dinspre miazănoapte - unde este Iezerul Alb -, aratându-i cu raza ca si cu degetul locul salasluirii 
lui. Deci sfântul stând înspăimântat, privea cu ochii locul arătat lui în latura aceea ce era depărtata, ca si 
cum ar fi aproape; si s-a tot uitat la aceea, până ce a apus de la ochii lui lumina aceea minunata cereasca. 
Si sfârsindu-se acea minunata vedenie, si-a aflat inima sa plina de bucurie si de pace si a înţeles ca 
Preacurata Maica lui Dumnezeu nu i-a trecut cu vederea rugăciunea lui. Deci a săvârşit cântarea 
acatistului cu mare bucurie, petrecând toata noaptea aceea fara de somn si rugându-se întru căldura 
duhului. Si socotind cu mirare glasul si vedenia ce i se făcuse lui, se veselea si slăvea pe Dumnezeu. 

El avea acolo un frate duhovnicesc, anume Terapont, credincios si iubit lui. Acela era tuns împreuna cu 
sfântul si fusese la Iezerul Alb. Pe acela îl întreba sfântul daca este vreun loc la Iezerul Alb, unde ar putea 
sa se liniştească monahii; iar Terapont îi spunea ca acolo sunt multe locuri bune pentru însingurare. Deci, 

sfatuindu-se amândoi, au ieşit din mănăstire si au plecat la drum spre Iezerul Alb, nădăjduind spre 
Dumnezeu. 

Iar după multe zile, ajungând în părţile Iezerului Alb, a cercetat multe locuri în pustie, dar nicăieri nu i-a 
plăcut cuviosului, până ce a mers la locul ce i se arătase lui în vedenie si pe care îl caută. Acolo mergând, 
îndată a cunoscut acel loc, care i-a plăcut foarte mult. După aceea, tăcând rugăciune, a zis: „Aceasta este 
odihna mea si aici ma voi sălăşlui, fiindcă astfel a voit Preacurata Maica Domnului. Bine este cuvântat 
Domnul Dumnezeu de acum si până în veac, ca a auzit rugăciunea mea". Si îndată a înfipt o cruce în acel 
loc, cântând canonul de mulţumire spre lauda Preacuratei Născătoare de Dumnezeu. 

Atunci a spus lui Terapont vedenia ce i s-a arătat lui în mănăstire despre locul acela. Deci, amândoi 
mulţumind lui Dumnezeu si Preacuratei Maicii Lui, au săpat o chilie mica în pământ, si au stat o vreme 
împreuna; apoi cu înţelegere s-au despărţit unul de altul, deoarece fericitul Chirii dorea sa aibă liniştea cea 
mai desăvârşita. Deci Chirii a rămas pe loc, iar Terapont s-a dus ca la cincisprezece stadii depărtare de 
acolo, si gasindu-si un loc plăcut lui, s-a sălăşluit acolo pentru Dumnezeu. Apoi, adunându-se acolo mulţi 
fraţi, au făcut o mănăstire, zidind si o biserica în numele Preacuratei Născătoare de Dumnezeu si a 
preacinstitei ei naşteri; astfel ca acum acea mănăstire, cu darul lui Dumnezeu latindu-se si înmultindu-se 
si bine rânduindu-se, se numeşte a lui Terapont. 

Iar locul acela, unde Cuviosul Chirii s-a sălăşluit, avea brazi si pădure deasa si nu erau aproape locuinţe 
omeneşti. Locul era frumos si rotund, înconjurat cu ape de jur împrejur, ca si cu un zid, si acolo vietuia 
sfântul părinte în chilia cea săpata în pământ, petrecând în pustie cu nevointe pustniceşti si luptându-se 
împotriva nevăzutului vrăjmaş. Iar după un timp, doi creştini oarecare umblând prin pustia aceea, au găsit 
pe acest sfânt si s-au mirat de petrecerea lui atât de aspra. Deci, folosindu-se de cuvintele lui cele insuflate 
de Dumnezeu, au început după aceea a veni adeseori la dânsul, dorind sa vadă fata lui cea cu sfânta 
podoaba, sa se învrednicească de binecuvântare si sa ia folos de la dânsul. Ei aduceau stareţului lor cele 
trebuincioase, iar numele lor erau acestea: Axentie, ce se poreclea Voron, si Matei, ce se chema Cucos, 
care mai târziu a fost eclesiarh al acelei mănăstiri. 

Acei oameni spuneau aceasta: „Cu mulţi ani mai înainte de acea vreme, un lucrator de pământ, anume 
Isaia, trăia aproape de locul acela unde Sfântul Chirii s-a sălăşluit. Acel Isaia si cei împreuna cu dânsul 
adeseori auzeau un sunet de clopot si un glas de cântare minunata ce se făcea în locul acela, mai cu seama 
în zile de Duminici si praznice. Dar nu numai Isaia auzea clopote si cântări, ci si alţi oameni ce treceau 
prin acel loc. De aceea, de multe ori, când auzeau acel sunet, veneau acolo sa vadă de unde se aud 
clopotele si cântările. Si glasurile le auzeau, dar cu ochii nu puteau sa vadă nimic; deci, mirându-se cu 
spaima, se duceau, cunoscând ca nu este lucru obişnuit". 

Intr-o zi, cuviosul a înconjurat pustia aceea cu acei doi oameni ce s-au zis mai sus, cu Axentie si Matei. 
Dar vrăjmaşul, urătorul binelui, ştiind ca are sa fie izgonit de acolo prin Cuviosul Chirii si neputând sa-1 
înfricoşeze cu nici un fel de păreri si năluciri, de vreme ce cuviosul le socotea pe toate acelea mai 
netrebnice decât păianjenii, a aflat asupra lui un meşteşug ca acesta: Prin voia lui Dumnezeu, a adus 
asupra lui somn greu, încât Sfântul Chirii nu putea sa umble si voia sa se culce ca sa se odihnească, 
zicând către cei ce erau cu dânsul: „Staţi acolo până ce voi dormi puţin". Iar ei i-au zis: „Părinte, mergi în 
chilie si odihneste-te acolo". Iar părintele, neputând sa meargă, fiind biruit de somn, a văzut un loc bun de 
odihna si s-a culcat ca sa doarmă puţin. Deci, adormind el, 1-a deşteptat un glas înfricoşat, zicându-i: 
„Fugi, Chirile, fugi!" Iar el, desteptându-se de neobişnuitul glas si înspaimântându-se, a fugit din acel loc, 
si îndată, în ceasul acela, un copac mare a căzut de-a curmezişul pe locul pe care zăcea sfântul. 

Si a înţeles sfântul ca a fost pândire diavoleasca si dintr-acea vreme a început a fi mai cu trezvie si mai 
osârdnic, rugându-se lui Hristos si Preacuratei Maicii Lui ca sa ia de la dânsul greutatea somnului. Acea 
cerere a lui i s-a împlinit întocmai, căci de multe ori petrecea ziua si noaptea fara sa aibă somn si nici cât 
de puţin nu dormita. Deci noaptea stătea la rugăciune si ziua se ostenea lucrând cu mâinile; căci tăia 
pădurea si curata locul cel strâmt care era în pustia cea paduroasa, vrând sa semene oarecare seminţe; ca 
astfel din sudoarea fetei sale si din osteneala mâinilor lui sa se hrănească. 

Iar odată, adunând gateje multe împrejurul locului acela, le-a aprins; iar diavolul a ridicat un vânt mare si 
fumul cu văpaia a înconjurat pe cuviosul de pretutindeni, încât nu ştia încotro sa fuga, din pricina ca 
fumul era gros si acoperea tot locul. Deci fiind într-o neaşteptata primejdie de moarte ca aceea, sfântul a 
strigat către Preacurata Fecioara Măria, grabnica ajutătoare, Născătoarea de Dumnezeu, si îndată i s-a 
arătat lui oarecine si luându-1 de mâna, i-a zis: „Vino în urma mea!" Deci, scotându-1 nevătămat din foc, 
s-a făcut nevăzut. Astfel, cu ajutorul Preasfintei Născătoare de Dumnezeu, Sfântul Chirii a fost scăpat din 
primejdia cea neaşteptata. 

După aceasta au venit la dânsul din mănăstirea lui Simon doi fraţi iubiţi si de un gând cu el: Zevedei si 
Dionisie. Pe aceştia vazându-i cuviosul, s-a bucurat foarte mult si i-a primit sa vieţuiască împreuna cu el; 
apoi a venit un oarecare Natanail, care mai pe urma a fost chelar al locaşului aceluia. După aceea, au 
început a veni la sfântul si alţi fraţi, pentru zidirile duhovniceşti, căci avându-si inima lui bine lucrata, cu 
darul Duhului Sfânt, dădea dulci roduri de învăţaturi, si pentru aceea cei ce veneau sa vieţuiască la dânsul, 
cereau sa-1 aibă părinte al lor pe el, pentru ca vedeau viata lui minunata si cuvântul lui de Dumnezeu 
insuflat. Iar el se lepăda sa le fie povatuitor, numindu-se pe sine nevrednic si păcătos, însă biruindu-se de 
iubirea de fraţi si de dorirea mântuirii sufletelor omeneşti, a început a primi acolo pe acei fraţi, care, 
zidindu-si lor chiliute mici, vietuiau lângă dânsul întru Dumnezeu. 

Iar un om, anume Andrei, care îsi avea locuinţa lui nu departe de acea pustie, a mceput a urî pe Cuviosul 
Chirii si pe monahii care erau cu dânsul, pentru ca s-au sălăşluit acolo. Deci, îndemnat fiind de diavol, a 
mers noaptea, vrând sa aprindă chilia sfântului. Dar când s-a apropiat de chilie, îndată a căzut asupra lui o 
spaima mare si a fugit de frica. într-alta noapte, venind iarasi, a lipit focul de perete si a fugit, ca sa nu fie 
ştiut. Si stătea departe si privea sa vadă când se va aprinde chilia cu părinţii cei ce vietuiau în ea; dar 
focul, lipindu-se de peretele cel de lemn ca de piatra sau de gheata, îndată s-a stins. 

Deci acel Andrei făcea de multe ori aceasta, mergând întru adânca noapte, dar n-a sporit nimic, deoarece 
uneori cădea peste dânsul frica si spaima, iar alteori focul cel lipit de perete se stingea, căci Preacurata 
Maica a lui Dumnezeu păzea nevătămat de foc nu numai pe robul sau, fericitul Chirii, ci si ostenelile 
mâinilor lui. 

In cele din urma, omul acela si-a venit în simţire si, cunoscân-du-si greşeala sa, s-a temut sa nu 
năvălească asupra lui vreo pedeapsa a lui Dumnezeu. Deci alergând cu pocăinţa la Cuviosul Chirii, si-a 
mărturisit greşeala lui cu de-amanuntul, udându-si cu lacrimi fata lui. Iar sfântul, învatându-1 cu cuvinte 
folositoare si îndemnându-1 sa nu mai asculte sfatul cel viclean al vrăjmaşului, i-a dăruit iertare si 1-a 
eliberat cu pace, iar el însuşi a început a cânta canonul de mulţumire al Preacuratei Fecioare Născătoare 
de Dumnezeu. 

Iar după putina vreme, Andrei acela a venit iarasi la Sfântul Chirii si-1 ruga sa-1 primească în obştea sa si 
sa-1 tundă în călugărie. Iar cuviosul i-a îndeplinit cererea lui; si Andrei, învrednicindu-se rânduielii 
monahiceşti, a petrecut întru ascultare, totdeauna caindu-se de greşelile sale cele mai dinainte si 
mărturisind fraţilor cum voia sa pună foc locaşului. Si se înmulţeau fraţii din zi în zi, pentru ca mulţi de 
pretutindeni veneau la cuviosul, unii pentru folos, alţii pentru vieţuire. Iar Cuviosul Chirii, urmând 
Domnului celui ce a zis: Pe cel ce vine la Mine nu-1 voi goni afara, primea pe cei ce voiau sa se 
ostenească si sa rabde nevoia pustiei pentru Dumnezeu. De aceea zidea chilii si se întemeia mănăstirea si 
se aşeza viata de obşte, ostenindu-se toţi împreuna si câstigându-si din ostenelile lor cele de trebuinţa 
pentru hrana. 

Odată, vrând fraţii sa zidească biserica, nu se aflau între dânşii lucratori iscusiţi în lemn, iar locul lor se 
afla departe de locuinţele omeneşti; deci aveau trebuinţa de meşteri în lemn. Iar Cuviosul Chirii, precum 
din început avea obicei ca întru toate nevoile si trebuinţele sale sa se arunce la voia si la purtarea de grija 
a Preacuratei Fecioare Născătoare de Dumnezeu si niciodată n-a fost lipsit de ce a cerut, ci toate 
trebuinţele îsi câştiga, astfel, punându-si nădejdea spre Maica lui Dumnezeu, s-a rugat către ea cu 
dinadinsul si degrab au venit meşteri trebuinciosi, de nimeni fiind chemaţi, si s-a zidit o biserica aleasa, în 
numele Preacuratei Fecioarei Născătoare de Dumnezeu si a cinstitei Adormirii sale. 

Iar oamenii care locuiau împrejur în partea aceea, auzind ca în pustia Iezerului Alb se aduna monahi si se 
întemeiază o mănăstire, iar acum au zidit si o biserica, se mirau; însă gândeau ca sfântul a adus multe 
averi cu sine. Si mai ales când s-au înştiinţat ca fusese arhimandrit în mănăstirea lui Simon, socoteau ca 
acolo, la stăpânire, i-au venit câştiguri mari. 

Deci un oarecare boier, anume Teodor, îndemnat fiind de diavolul, a trimis tâlhari ca, năvălind noaptea 
asupra mănăstirii, sa facă lui Chirii supărare si necaz si sa ia averea lui. Iar tâlharii mergând noaptea ca sa 
năvălească fara de veste asupra mănăstirii si asupra celor ce dormeau, au văzut împrejurul mănăstirii 
mulţime de oameni, din care unii săgetau cu arcurile, iar alţii altele făceau. Deci tâlharii stăteau ascunşi 
într-un loc oarecare, în pădurea aceea, de unde priveau de departe la oamenii aceia, aşteptând până ce se 
vor duce de la mănăstire. Dar tâlharii au aşteptat până la miezul nopţii si mai mult, însă oamenii cei vazuti 
de dânşii nici nu se duceau, nici nu dormeau, ci petreceau ca nişte strajeri ai mănăstirii; deci tâlharii s-au 
dus fara sa facă ceva. Iar în noaptea următoare iarasi au venit si au văzut la mănăstire alţi oameni, mai 
mulţi decât întâi, înarmaţi ca nişte ostaşi, si temându-se, s-au dus. 

Si au spus aceasta boierului lor; iar acela a gândit ca poate cineva dintre dregători a venit cu mulţime de 
slugi la cuviosul pentru binecuvântare si rugăciune si, zăbovind, a rămas la dânsul în acele nopţi. Deci 
Teodor a trimis în taina la mănăstire ca sa ştie cu încredinţare cine a fost în mănăstire ieri si alaltăieri. Si 
s-a înştiinţat trimisul ca nimeni nu a fost atunci în mănăstire, iar acum era mai mult de o săptămâna, de 
când nu venise nimeni. Deci a spus aceasta boierului care îl trimisese pe el, iar acela s-a mirat si s-a 
înspăimântat, cunoscând ca Dumnezeu acoperă pe robul sau. Deci temându-se sa nu-1 ajungă judecata lui 
Dumnezeu pentru ca a voit sa necăjească pe plăcutul Lui, a mers degrabă la sfântul si, caindu-se, i-a 
mărturisit cu lacrimi greşeala sa, spunându-i si ce au văzut tâlharii cei trimişi de el. Iar Cuviosul Chirii, 
învatându-1 cu cuvinte din dumnezeiasca Scriptura si iertându-1, i-a zis: „Sa ma crezi, fiule Teodor, ca n- 
am nimic altceva în aceasta viata decât numai aceasta haina veche, pe care o vezi pe mine si puţine cârti". 

Atunci Teodor s-a minunat de sărăcia si de bunul lui obicei si s-a dus la casa sa, mulţumind lui Dumnezeu 
ca nu 1-a lăsat sa scârbească pe plăcutul sau si sa cada într-o atât de mare greşeala si în mâinile 
vrăjmaşului pierzător. De atunci Teodor a câştigat mare dragoste si credinţa către sfânt, si-1 avea pe el nu 
ca pe un om, ci ca pe un înger al lui Dumnezeu. Deci, venind la dânsul pentru binecuvântare, îi aducea 
cele trebuincioase si niciodată nu i se arata cu mâinile goale. 

Astfel, străbătând vestea pretutindeni despre Cuviosul Chirii si venind mulţi la dânsul, a venit la locaşul 
lui si un monah, anume Ignatie, mare în fapte bune si având viata mai aspra decât alţii. Si era acela alta 
pilda tuturor fraţilor, pe lângă fericitul Chirii; căci se vorbea de el ca niciodată nu s-a culcat pe coaste în 
vremea călugăriei sale de treizeci de ani, ci îsi scutura somnul cu putina dormitare, stând drept sau sezând 
puţin pe ceva. Un bărbat ca acesta si alţi nevoitori asemenea lui voiau sa vieţuiască cu Cuviosul Chirii, 
pentru viata lui cea desăvârşita si plăcuta lui Dumnezeu. 

Iar aşezământul si rânduiala vieţii monahiceşti în mănăstirea Cuviosului Chirii era astfel: în biserica 
nimeni nu avea voie sa vorbească cu altul, nici sa iasă mai înainte de sfârşitul pravilei, ci fiecare avea 
porunca sa stea la locul sau si la rânduiala cea aşezata, cu frica si cu luare aminte la cele ce se cânta; 
asemenea, la închinarea la Sfânta Evanghelie si la sfintele icoane era pazita buna rânduiala de a închinării 
după cei bătrâni, ca sa nu se facă vreo amestecare între dânşii. însuşi fericitul povatuitor, când stătea în 
biserica, niciodată nu se pleca spre perete si niciodată nu şedea fara de vreme, măcar ca picioarele lui, de 
stare multa în picioare, îi erau ca stâlpii. 

Asemenea si la masa era pazita cuviincioasa rânduiala cu dinadinsul, fiecare sezând la locul lui cu 
blândeţe si cu tăcere si nimeni nu se auzea vorbind, decât numai cel ce citea. Fraţilor totdeauna li se 
făceau trei feluri de bucate, afara de zilele de post si de zilele în care se cânta "Aliluia"; pentru ca atunci 
fiecare se înfrâna după voie si după râvna, unul mâncând pâine uscata, iar altul petrecând toata ziua fara 
de hrana. Iar egumenului i se punea la masa tot aceeaşi hrana ca si fraţilor si măsura deopotrivă cu a 
celorlalţi, dar cuviosul nu lua nimic până la saturare. 

Când se sculau de la masa, după mulţumire, se ducea fiecare în chilia sa, neabatându-se la nici un fel de 
vorbe, nici intrând în chilia altui frate, afara de mare nevoie. Odată s-a întâmplat unui frate pe nume 
Martinian, ca, ieşind de la masa, sa se duca la alt frate pentru o trebuinţa oarecare. Iar cuviosul, vazându-1 
pe acela, 1-a chemat la dânsul si 1-a întrebat: „Unde te duceai?" Iar el a spus: „Aveam o trebuinţa la acel 
frate si de aceea voiam sa merg la dânsul". Atunci sfântul, ca si cum l-ar fi defăimat, i-a zis lui: „Asa 
păzeşti rânduiala mănăstireasca? Oare nu puteai sa mergi mai întâi în chilia ta si sa-ti faci rugăciunea 
datorata; apoi, daca era nevoie, sa mergi la el?" Iar Martinian a zis zâmbind: „Părinte, daca merg în chilia 
mea, nu pot sa mai ies". Iar sfântul i-a grăit: „Asa fa totdeauna; mai întâi mergi în chilie si chilia te va 
învata la tot binele". 

In mănăstirea aceea se mai păzea si alta rânduiala. De se aducea la vreun frate vreo scrisoare sau vreo 
dăruire de la cineva, acel frate, fara sa despecetluiasca scrisoarea, o aducea la egumen, asemenea si tot 
ceea ce i se aducea lui. Tot astfel, de voia vreun frate sa trimită scrisoare la cineva afara din mănăstire, 
nimeni nu îndrăznea aceasta, fara porunca egumenului. Iar în chilie nimeni nu era liber sa aibă ceva, afara 
de cele prea trebuincioase, nici sa numească ceva al sau; ci, după apostoleasca vorba, sa le aibă pe toate 
de obşte. Argint nici ca se pomenea la fraţi, afara de averea de obşte a mănăstirii, de la care toţi aveau 
cele de trebuinţa. Nici o bucata de pâine si nici o băutura nu era liber sa aibă cineva în chilie; iar de avea 
cineva sete, mergea la trapeza si acolo, cu binecuvântare, îsi potolea setea. De se întâmpla cuiva de 
mergea în chilia vreunui frate, nimic altceva nu putea sa vadă decât numai icoane, cârti si vasul cu apa 
pentru spălat. Asa erau liberi călugării de toata împatimirea, numai o grija având: sa placa lui Dumnezeu, 
sa aibă unul către altul dragoste si smerenie si sa se ostenească pentru trebuinţele de obşte. 

Si precum la cântarea bisericeasca, tot asa si la lucrul mănăstiresc, fiecare alerga cu osârdie, întrecându-se 
unul pe altul, ca mai întâi sa se afle fara de lenevire. Si fiecare după puterea lui lucra nu ca oamenilor, ci 
ca lui Dumnezeu. între toate lucrurile cele de obşte se păzea si aceasta: Sa nu fie între dânşii vreo vorba 
împotriva, nici vreun cuvânt desert, ci fiecare sa petreacă în tăcere, pazindu-si duhovniceasca sa iubire de 
înţelepciune; si sa li se para ca stau si lucrează înaintea ochilor Atotvazatorului Dumnezeu. Iar de voia 
cineva sa grăiască, nimic altceva nu putea sa spună rara numai cuvinte din cârti spre folosul celorlalţi 
fraţi, dar mai ales spre folosul acelora care nu ştiau Scriptura. 

Si alte multe feluri de rânduieli erau în viata fraţilor cea plăcuta lui Dumnezeu, iar Cuviosul Chirii îi 
dădea fiecăruia pilda si măsura de pravila si nu puteai sa vezi între dânşii pe cineva având voia si 
socoteala sa deosebita, ci toţi săvârşeau voia povatuitorului, fara de împotrivire sau cârtire, ca pe o 
porunca a lui Dumnezeu. Cei ce ştiau sa lucreze cu mâinile, toate cele lucrate le duceau la cămara cea de 
obşte si nimic nu-si ţineau fara de binecuvântare, pentru ca nici nu era de nevoie cuiva sa tina ceva, 
deoarece toata trebuinţa trupeasca -îmbrăcămintea, încălţămintea si orice alta trebuinţa - o avea de la 
obşte. Nici chiar cuviosul însuşi nu voia sa vadă pe dânsul o haina împodobita, ci purta îmbrăcăminte 
proasta si cu multe cusături pe ea. 

Cuviosul Chirii mai avea si acest obicei: După săvârşirea cântării Utreniei si după pravila sa cea obişnuita 
din chilie, mergea în bucătărie ca sa vadă ce fel de bucate se dau fraţilor, rugând si poruncind celor ce 
slujeau în bucătărie sa se sarguiasca si sa gătească hrana plăcuta fraţilor spre odihna lor; iar uneori si 
singur le ajuta lor, lucrând cu dânşii la gătitul bucatelor, din cele ce putea sa fie în pustie, din ostenelile 
lor. Căci ce fel de ospaturi puteau sa aibă ei, petrecând în sărăcie si în necastigare? Iar băuturi ameţitoare 
niciodată nu se găseau la dânşii. Aceasta rânduiala a asezat-o Cuviosul Chirii cu tărie, ca nu numai în 
viata lui, ci si după moartea lui, mai ales, sa nu îndrăznească nimeni a aduce în mănăstirea lui vreo 
băutura ameţitoare. Deci cuviosul avea mare sârguinta pentru rânduielile mănăstireşti, ca nicidecum sa nu 
se strice; dar mai ales sa nu se schimbe predaniile sfinţilor celor vechi si pustnicestile puneri de lege. 

Odată, în vremea Sfântului si Marelui Post al Pastelui, Agripina, soţia dreptcredinciosului boier Andrei, a 
venit la mănăstire pentru a face rugăciune - căci locul pe care era zidita mănăstirea era moşia si stăpânirea 
acelui boier. Acea doamna era foarte credincioasa si iubitoare de Hristos, cinstea foarte mult rânduiala 
monahiceasca si avea mare osârdie către Cuviosul Părinte Chirii. Deci într-o zi de Duminica a voit sa 
ospăteze pe fraţi cu mâncare de peste, dar sfântul n-a lăsat sa se facă aceasta. Si rugând ea mult pe 

cuviosul părinte sa dezlege pe fraţi sa mănânce peste, sfântul a răspuns: „De voi face aceasta, atunci eu 
singur voi fi stricătorul rânduielii mănăstireşti si, după sfârşitul meu, vor zice: «Chirii a poruncit sa se 
mănânce peste în Postul cel Mare»". Atunci Agripina a ospătat pe fraţi cu mâncare de post si, ducându-se 
acasă, lauda tăria sfântului pentru pazirea predaniilor Sfinţilor Părinţi. Dar după toate acestea, sa ne 
întoarcem la povestirea celorlalte fapte bune ale Cuviosului Părinte Chirii. 

Se cade deci sa se pomenească iarasi darul cel dăruit lui din început de Dumnezeu, adică darul umilinţei si 
al lacrimilor; căci atunci când slujea Sfânta Liturghie sau citea, sau asculta ce se citeşte, sau stătea la 
pravila, sau învata pe fraţi, niciodată nu putea sa-si tina lacrimile. Si din aceasta se putea vedea în dânsul 
căldura dumnezeieştii iubiri. Si avea nădejde si credinţa mare către Dumnezeu, căci atunci când se 
întâmplau în mănăstire neajunsuri si lipsa de cele de nevoie, si-i ziceau fraţii sa trimită la oarecare iubitori 
de Hristos, sa ceara de la dânşii cele trebuincioase, el nu voia nicidecum sa trimită, ci zicea: „Daca 
Dumnezeu si Preacurata Maica Lui ne vor uita în locul acesta, apoi pentru ce ne mai aflam în viata 
aceasta?" 

Si îi mângâia pe fraţi, învatându-i sa aibă nădejde în Dumnezeu; iar la mireni sa nu ceara milostenie, ca 
nu cumva, ieşind ei din mănăstire pentru milostenie, sa fie împiedicaţi de vrăjmaşi prin oarecare sminteli. 
Iar Dumnezeu, văzând pe robul Sau nădăjduind asa de mult către Dânsul, îndupleca inimile multor boieri 
si aceia trimiteau singuri îndestulate milostenii din averile lor în mănăstirea cuviosului; iar el cu fraţii 
primeau acelea ca trimise de Dumnezeu, mulţumind Stăpânului Hristos si Preacuratei Lui Maici; deci cu 
acestea mângâia împuţinarea de suflet a fraţilor. 

Dar sa nu uitam si de mai înainte vederea cuviosului pe care o avea din darul Sfântului Duh pentru curăţia 
sufletului sau. Un frate oarecare, anume Teodot, vieţuind în pustie prin aceleaşi parti si auzind despre 
Sfântul Chirii, a venit în mănăstirea lui si, iubind pe părintele si mănăstirea sa, s-a rugat sa fie numărat în 
rândul fraţilor din acea mănăstire. Deci a fost primit si trăia împreuna cu ei. însă, după o vreme oarecare, 
diavolul a pus ura în inima lui Teodor asupra sfântului părinte si pe cât la început avea dragoste si 
credinţa către dânsul, cu atât a început a-1 urî, încât nici nu putea sa-1 vadă, nici glasul sa i-1 audă, ci 
vicleanul gând îl îndemna sa iasă din mănăstire. 

Deci, luptându-se cu gândul acesta, s-a dus la Ignatie, mai înainte pomenitul stareţ, bărbat de Dumnezeu 
insuflat, si a mărturisit lui gândul sau. Iar stareţul 1-a mângâiat, zicându-i: „Frate, rabdă pentru 
Dumnezeu, ca am dat făgăduinţa lui Hristos Stăpânului nostru ca, pentru dragostea Lui, sa le rabdam toate 
si sa ştii cu încredinţare ca acest gând ti-a venit de la vrăjmaşul; căci ce vezi vrednic de ura la părintele 
Chirii, care este ca îngerul lui Dumnezeu? Deci îti spun ca de-ti vei asculta gândul tau cel viclean si de vei 
pleca de aici, vei pierde mântuirea ta si vei cădea în mâinile vrăjmaşului". 

Iar Teodot, mângâindu-se puţin, a zis: „Voi mai aştepta si anul acesta, doar se va schimba cu mine 
părintele". Apoi, după un ceas, iar se tulbura de acelaşi gând, căci vrăjmaşul nu înceta a-i aduce ura 
asupra sfântului si, petrecând el tot anul luptându-se cu gândul sau si neavând odihna, s-a gândit sa se 
duca la părintele Chirii si sa-si mărturisească tulburarea gândurilor sale. Si intrând el în chilia părintelui si 
căutând la cuvioasa lui fata, s-a ruşinat de caruntetile lui cele cu cuviinţa si de ruşine nu putea sa zică 
nimic; deci, voind sa iasă afara, stareţul 1-a oprit, zicându-i: „Frate Teodot, de vreme ce singur nu voiesti 
sa-mi mărturiseşti gândurile tale, atunci sa ti le spun eu". 

Si a început Sfântul Chirii a spune fratelui toate cele pe care le avea ascunse în inima sa. Iar fratele, 
auzind unele ca acestea, s-a înspăimântat foarte si se minuna de vederea mai înainte a sfântului; deci, 
cazând la picioarele lui, îi cerea iertare. Atunci sfântul, mângâ-indu-1, i-a zis: „Sa nu te mâhneşti, frate 
Teodot, ca toţi s-au smintit crezând despre mine ca sunt bun, însă numai tu singur ai înţeles adevărul, 
cunoscându-ma ca sunt rau si păcătos, pentru ca cine sunt eu, păcătosul si netrebnicul?" 

Iar fratele, văzând pe părintele smerindu-se astfel, mai mult se trudea în sine si, plângând, îsi mărturisea 
greşeala, ca în desert, ura cu ura nedreapta pe acel drept. Iar cuviosul, văzând pocăinţa lui Teodot, 1 -a 
iertat si 1-a eliberat, zicându-i: „Mergi, frate, în chilia ta, ca de acum nu va mai veni asupra ta un război 

ca acela". De atunci Teodot, aflând odihna inimii sale, a început a avea către sfântul părinte mai mare 
dragoste si credinţa decât întâi. Dar nu numai gândurile lui Teodot le vedea cuviosul cu ochiul cel mai 
înainte văzător, ci si ale multora; pentru ca cei ce veneau în mănăstirea lui îi cunoştea de departe cu ce fel 
de gând vin si le spunea celor ce se întâmplau acolo, zicând: „Acel frate voieşte sa vieţuiască cu noi, iar 
celalalt gândeşte sa se duca". Si alte taine ale inimilor omeneşti i le descoperea lui Dumnezeu. 

Dar nu se cade a trece cu tăcerea si minunile cuviosului ci, spre mărirea lui Dumnezeu cel minunat întru 
sfinţii Lui, sa spunem măcar câteva din ele. Odată au adus la Cuviosul Chirii pe un om îndrăcit, anume 
Teodor, care pătimea rau de necuratul duh, căci era stăpânit de un diavol cumplit. Iar cuviosul, făcând 
rugăciune, a izgonit pe diavol si s-a tămăduit Teodor. Si nu mai voia acesta sa plece de la mănăstire si 
ruga pe sfântul sa-1 numere si pe el în ceata monahilor. Atunci părintele 1-a tuns pe Teodor în călugărie si 
i-a pus numele Teofan. 

Intr-o vreme nu ajungea vin pentru slujba bisericeasca si au spus cuviosului ca nu va putea face Sfânta 
Liturghie în zilele de sâmbăta si Duminica. Iar cuviosul chemând pe eclesiarhul Nifon, 1-a întrebat despre 
vin, daca mai este măcar cât de puţin. Iar Nifon i-a răspuns ca si vasul în care se tine vinul este zvântat. Si 
a poruncit sfântul sa aducă la el vasul acela; iar eclesiarhul, ducându-se sa aducă vasul, 1-a aflat plin de 
vin; pentru aceea, s-a mirat foarte mult, ştiind bine ca nici o picătura de vin nu mai era în vas, dar cu 
rugăciunile sfântului, într-un ceas s-a umplut de vin. Si toţi fraţii s-au înştiinţat despre acea minune; si 
pentru aceea se mirau si slăveau pe Dumnezeu. Iar vinul nu a scăzut din vasul acela multa vreme, până ce 
s-a adus alt vin de la nişte oameni iubitori de Hristos. 

Intr-un an oarecare s-a făcut foamete mare între oameni; deci poporul, fiind flămând, a început a veni la 
mănăstirea cuviosului, iar el a poruncit sa le dea pâine, deşi mănăstirea era săraca, căci atunci nu avea 
pământuri si averi, ci singuri fraţii se osteneau; iar de le trimitea cineva din iubitorii de Hristos milostenie, 
cu aceea se hrăneau. Deci, într-acea vreme de foamete, nu aveau în mănăstire decât numai hrana 
trebuincioasa fraţilor. Si străbătând vestea prin satele de primprejur ca în mănăstirea lui Chirii se hrănesc 
toţi cei înfometaţi care merg acolo, au început mai mulţi săraci si amărâţi a se aduna la mănăstire, iar 
cuviosul egumen poruncea sa-i hrănească pe toţi. Dar pe cât le dădea hrana la cei ce veneau, pe atât acea 
hrana, cu rugăciunile cuviosului, se înmulţea în mănăstire; deci o mare mulţime de popor s-a hrănit din 
mănăstirea sfântului Chirii în acea vreme de foamete. 

Odată s-a întâmplat de s-au aprins chiliile mănăstirii si fraţii nu puteau sa stingă focul, care ameninţa a 
cuprinde pe toate, încât si biserica era sa se aprindă. Iar sfântul, luând crucea, a alergat spre foc, fiind 
acolo si un mirean venit din cetate. Acela, văzând pe sfântul mergând degrabă cu crucea, a râs în sine de 
el; căci vedea ca focul a cuprins toate. Si stând sfântul cu crucea împotriva vapaii si rugându-se lui 
Dumnezeu si Preacuratei Maicii Sale, îndată focul a început a se stinge, ca si cum se ruşinase de sfântul, 
si degrabă s-a stins tot, încât numai a pârlit mănăstirea, iar nu a ars-o. Iar pe omul care a râs de sfânt 1-a 
ajuns pedeapsa lui Dumnezeu, căci 1-a năpădit pe el o boala neaşteptata, încât toate mădularele trupului 
sau au slăbit. Deci cunoscându-si mireanul greşeala sa, a început a se mărturisi cu pocăinţa înaintea 
sfântului, iar sfântul 1-a iertat si, rugându-se pentru el si însemnându-1 cu Sfânta Cruce, 1-a făcut sănătos. 
Iar el, ducân-du-se întru ale sale, a propovăduit tuturor acele lucruri minunate. 

Minunile cuviosului părintelui nostru Chirii, fiind auzite nu numai în toata latura aceea, dar si în alte 
laturi, un boier cu numele Mihai, ce se numea Bilevschi, trăind cu soţia sa Măria opt ani, nu avea fii. 
Deci, mâhnindu-se pentru aceasta nerodire de prunci si auzind despre Cuviosul Chirii ca toate câte cerea 
de la Dumnezeu le capata, a trimis pe doi din boierii sai la el, cu rugămintea sa se roage lui Dumnezeu 
pentru el si pentru soţia sa, ca sa se dezlege acea nerodire de prunci. 

Si ajungând trimişii la cuviosul si încă nedând scrisoarea de la boier, fericitul le-a zis: „O, fiilor, de vreme 
ce ati făcut mare călătorie cu osteneala, cred Dumnezeului meu si Preacuratei Maicii Sale, ca osteneala 
voastră nu va fi în desert. Dumnezeu va da domnului vostru rodul naşterii de fii". Iar ei s-au mirat cum 
ştia stareţul pricina pentru care veniseră ei; deci au cunoscut ca este un mare plăcut al lui Dumnezeu si i- 
au dat scrisoarea boierului, iar sfântul a poruncit sa-i odihnească. 

83 



In aceeaşi noapte i s-a făcut boierului Mihail o vedenie ca aceasta: A văzut un stareţ cinstit, purtător de 
lumina si împodobit cu caruntetile, care ţinea în mâinile sale trei vase si zicea către el: „Primeşte ceea ce 
ai cerut de la mine". Aceeaşi vedenie s-a făcut în acelaşi ceas si soţiei lui, Măria. Si desteptându-se 
boierul din somn, a început' a spune soţiei sale vedenia sa, iar ea, luând din gura lui cuvântul, a zis: 
„Asemenea si mie mi s-a arătat stareţul si mi-a dat trei vase, zicându-mi: «Primeşte ceea ce ai cerut de la 
mine»". 

Si văzând ei ca vedenia le era potrivita amândurora, s-au mirat si au însemnat numărul acelei zile. Iar 
Cuviosul Chirii, ospătând trei zile pe boierii cei trimişi la el cu slugile lor, i-a eliberat cu binecuvântare la 
cel ce i-a trimis si a poruncit chelarului sa le dea o pâine si jumătate si putini peştişori ca sa aibă pe cale. 
Iar ei au zis: „Părinte, porunceşte sa ne dea mai multa pâine si peste de vreme ce calea este lunga, iar 
locul este pustiu si nu vom găsi de unde sa cumpăram pâine si peste". Iar sfântul le-a zis: „Mergeţi cu 
pace, vor fi destule acestea până la casa voastră". Iar ei, necutezând sa supere mai mult pe stareţ, s-au dus. 
Deci, mergând, se gândeau de unde sa cumpere pâine pentru ca sa aibă pe cale, căci aveau sa călătorească 
douăzeci de zile sau mai mult; iar ceea ce li se dăduse de sfântul socoteau ca le va ajunge numai pentru o 
zi, având multe slugi cu ei. 

Deci, mergând în cale, la întâiul conac au început a fierbe puţin din pestele care-1 aveau de la mănăstire, 
dar când fierbeau pestele, acela se vedea mult. Deci, sezând sa mănânce, au pus acea jumătate de pâine si 
au mâncat si s-au saturat; iar acea jumătate de pâine se vedea ca si cum nu s-ar fi mâncat; asemenea si 
peştii mâncându-se, se înmulţeau si prisoseau. Atunci ei au cunoscut ca le-a spus adevărul cuviosul 
părinte, când le-a zis: „Destule vor fi acestea până la casa voastră!", si, după aceea, au fost fara de grija 
pentru hrana cât au mers pe cale. Deci le-a fost destula acea jumătate de pâine, până ce au ajuns la locul 
lor; iar pâinea cea întreaga, împreuna cu binecuvântarea sfântului, au dat-o boierului si i-au spus toate cu 
de-a-manuntul. 

Iar boierul a primit cu bucurie binecuvântarea si pâinea, mirându-se de minunile cele povestite. Apoi a 
sfărâmat pâinea în părticele si a împărţit câte o bucăţica tuturor celor ce erau în casa sa si au mâncat-o ca 
pe o mare sfinţenie, încât toţi câţi erau cuprinşi de vreo boala, îndată s-au însănătoşit din gustarea acelei 
pâini. După aceea, boierul a întrebat pe cei care au fost trimişi, în care zi au sosit la cuviosul. Si socotind, 
au aflat ca au ajuns la sfântul în aceeaşi zi când boierul si soţia sa au văzut noaptea acea vedenie. Dintr- 
acea vreme s-au născut boierului doi fii si o fiica si a înţeles ca acelea erau cele trei vase ce li s-au dat de 
cuviosul în vedenie. Deci, având mare dragoste către el, trimitea multe milostenii la mănăstirea lui. 

Povestirea minunilor si a vieţii Cuviosului Părintelui nostru Chirii se afla scrisa pe larg în mănăstirea lui 
si în Mineiul cel mare al fericitului Macarie, mitropolitul Moscovei, care este în biserica soborniceasca 
din Moscova a Preasfintei Născătoare de Dumnezeu, iar noi aici, ca sa nu lungim povestirea, sa pomenim 
si pe celelalte pe scurt. Un oarecare Anastasie, trăind bolnav departe de mănăstire si fiind aproape de 
moarte, cuviosul i-a trimis apa sfinţita si 1-a făcut sănătos. Odată Iezerul Alb fiind mare, se învăluia 
foarte tare, dar sfântul 1-a schimbat întru alinare si i-a mântuit pe pescari de la înec. O femeie, soţia unui 
boier cu numele Ioan Cargolomul, fiind oarba de multa vreme, sfântul i-a dăruit vedere prin rugăciuni si 
prin stropirea cu apa sfinţita. Un frate, anume Dalmat, care se îmbolnăvise, a murit fara sa fie împărtăşit 
cu Sfintele Taine - preotul zăbovind la sfânta slujba a Liturghiei. Deci, înviindu-1 din morţi, 1-a 
împărtăşit cu Sfintele Taine si după aceea iarasi a adormit întru Domnul. 

Un boier, anume Roman Alexandrovici, trăia departe de mănăstirea cuviosului, iar pe Cuviosul Chirii nu 
1-a văzut niciodată, ci numai a auzit de el. Si fiind el în boala, era aproape de moarte, dar pe când se ruga 
Preacuratei Maicii lui Dumnezeu ca sa-i uşureze boala, a vazut-o pe Preasfânta Fecioara aratându-i-se 
împreuna cu Cuviosul Chirii si zicând către bolnav: „Trimite la acest stareţ ca sa-ti dea apa sfinţita si, 
gustând-o, vei fi sănătos". Deci, îndată după vedenia aceea, a trimis bolnavul la cuviosul cu rugăminte, ca 
sa-i dea apa sfinţita; si, aducându-i-se apa, a băut din ea si s-a însănătoşit în ceasul acela. După aceea s-a 
dus îndată la mănăstire si, văzând pe cuvios, 1-a cunoscut ca el este acela care era în vedenie cu 
Preacurata Născătoare de Dumnezeu; deci, cazând la picioarele lui, i-a dat mulţumire. 

Unei femei oarbe de trei ani, Cuviosul Chirii i-a dăruit vedere cu rugăciune si cu apa sfinţita. Asemenea si 
pe alta oarba a facut-o bine în felul acesta. Fiind moarte mare în părţile acelea ale Iezerului Alb, nimeni n- 
a murit în mănăstirea cuviosului, numai un frate a fost bolnav, anume Sosipatru; dar si acela s-a 
însănătoşit cu rugăciunea cuviosului părinte. Si a proorocit sfântul către un frate, zicând: „Crede-ma, frate 
Hristofore, ca nici unul din voi nu va muri mai înainte de mine; iar după trecerea mea de aici, mulţi vor 
veni după mine". Si s-a împlinit acea proorocie a părintelui întocmai. 

Un bărbat, anume Iacov, pătimind de o boala cumplita, a fost adus la mănăstirea cuviosului pentru 
tămăduire. Aceluia nu numai ca nu a voit cuviosul sa-i dea tămăduire, dar nici în mănăstire n-a poruncit 
sa-1 primească. Si zăcea bolnavul înaintea mănăstirii, iar din gura si din narile lui curgeau spume 
însângerate. Si fiind rugat cuviosul pentru bolnav, nicidecum nu se pleca spre miluirea aceluia, In acea 
vreme a venit în mănăstire un bărbat cinstit si iubit al sfântului, care, văzând pătimirea bolnavului, i s-a 
făcut mila de el si s-a rugat cuviosului sa-1 miluiască pe bolnav si sa-i ceara de la Dumnezeu tămăduire, 
precum a cerut multora. Iar cuviosul i-a zis: „Crede-ma, fiule, ca boala lui nu este după întâmplare. El 
pătimeşte aceasta pentru păcatele desfrânarii; si, de va făgădui ca se pocaieste si încetează de la nişte 
păcate ca acelea, cred ca Domnul meu si Preacurata Lui Maica îl vor tămădui; iar daca nu, va patimi si 
mai mult". Deci, mergând cel ce a auzit acestea din gura cuviosului, i-a spus bolnavului; iar acela s-a 
înfricoşat auzind păcatele cele vădite pe care numai singur Dumnezeu le ştia. Deci s-a făgăduit cu lacrimi 
a se pocăi si a înceta de a mai păcătui. Atunci însuşi Cuviosul Chirii a mers la acel bolnav, fiindu-i mila 
de el, si a primit mărturisirea păcatelor lui. Si, făcând rugăciune pentru el, 1 -a făcut sănătos cu darul lui 
Dumnezeu. 

După toate acestea, Cuviosul nostru Părinte Chirii slăbind de multele sale osteneli si de bătrâneţe si 
cuprinzându-se de durerile trupeşti, s-a apropiat către fericitul sfârşit. Si chemând pe fraţii care erau în 
număr de 53, le-a făcut lor aşezământ ca, după moartea sa, nimeni sa nu îndrăznească a strica ceva din 
rânduiala vieţii de obşte. Si învatându-i din destul, le-a pus egumen pe Inochentie, bărbat îmbunătăţit; 
apoi, împartasindu-se cu dumnezeiestile Taine si dând binecuvântare tuturor si sărutarea cea mai de pe 
urma fiecăruia; rugăciunea fiind în gura lui, si-a dat cinstitul si sfântul lui suflet în mâinile lui Dumnezeu, 
în noua zile ale lunii iunie, la pomenirea celui de un nume cu el,- Sfântul Chirii al Alexandriei, în lunea 
Sfintei Treimi, a Duminicii praznicului Sfintelor Rusalii. 

Si s-a luminat fata lui cu cuviinţa si bun miros a ieşit din moaştele lui; deci, plângându-1 ucenicii, l-au 
îngropat cu cinste. El a murit în anul de la facerea lumii 6935, iar de la întruparea lui Dumnezeu 
Cuvântul, în anul 1427, vieţuind în aceasta viata nouăzeci de ani. Când s-a dus în pustia Iezerului Alb era 
de 60 ani de la naşterea sa, iar în locul unde a alcătuit mănăstirea a vietuit 30 de ani. După cum în viata 
sa, cu darul lui Dumnezeu si cu ajutorul Preacuratei Maicii Lui, a făcut multe minuni, tot astfel si după 
moarte nu a încetat a face minuni, gonind diavolii din oameni si tamaduind toate bolile celor ce veneau la 
moaştele lui cu credinţa, precum se scrie pe larg în istorie. Iar noi, scurtând cuvântul, slăvim pe 
Dumnezeu, Care a preamărit pe plăcutul Sau, întru slava Preasfântului Sau nume, cel slăvit de toata 
făptura acum si pururea si în vecii vecilor. Amin. 



SFÂNTUL SFINŢIT MUCENIC TIMOTEI, EPISCOPUL PRUSIEI 

(10 iunie) 

Cetatea Prusiei este în părţile Bitiniei si se învecinează cu Frigia si Misia, fiind aproape de muntele 
Olimpului. In aceasta cetate a fost episcop Sfântul Timotei, iar pentru curăţenia si sfinţenia sa a luat de la 
Dumnezeu darul facerii de minuni, căci pe un balaur ce se încuibase sub un chiparos într-o peştera si care 
vatama dobitoacele si oamenii, el 1-a ucis cu rugăciunea si cu semnul Sfintei Cruci, arun-cându-i în gura 
un acoperământ cu care se acoperea sfinţita pâine pe dumnezeiescul jertfelnic. El a înviat pe un împărat 
cu numele Areta, care zăcea de o boala foarte grea si care era aproape de porţile iadului. Asemenea si pe o 

împărăteasa oarecare a întors-o de la moarte la viata si, din întunericul închinării de idoli, a adus-o la 
lumina sfintei credinţe. 

El toate bolile le-a tămăduit cu darul cel dat lui si alte multe minuni a făcut, cu puterea lui Hristos. Si a 
luminat turma sa cu învăţătura si pe mulţi din cei necredincioşi i-a întors la cunoştinţa adevăratului 
Dumnezeu. Iar după ce a venit împărat Iulian Paravatul, care, lepadându-se de Hristos, s-a închinat 
idolilor si a început a prigoni cumplit Biserica lui Hristos, atunci Sfântul Timotei si mai mult se ostenea în 
propovaduirea cuvântului lui Dumnezeu, întărind pe cei credincioşi în credinţa; iar pe cei necredincioşi 
certându-i pentru rătăcirea lor. Si aflând despre dânsul păgânul Iulian, a trimis sa-1 prindă si, aducându-1, 
1-a aruncat în temniţa. Iar pe când sfântul şedea legat, mulţi veneau la el si-i învata despre Hristos, 
adevăratul Dumnezeu. Si s-a înştiinţat de aceasta Iulian, ca episcopul cel creştin, chiar si legat, învata 
credinţa sa pe cei ce se duc la dânsul, si a trimis sa-1 oprească, ca sa nu mai propovăduiască numele lui 
Iisus. Dar el nu a ascultat pe împăratul cel păgân si fara de lege, ci făcea fara de temere cele cuviincioase 
lui. 

Si aflând iarasi împăratul despre Sfântul Timotei ca propova-duieste fara de frica numele lui Hristos, s-a 
mâniat si, trimiţând un calau, i-a tăiat capul în temniţa. Si luând credincioşii sfântul lui trup, l-au îngropat 
cu cinste; iar de la mormântul lui se dau tămăduiri de neputinţe si de boli, întru slava lui Hristos 
Dumnezeul nostru. 



SFINŢII MUCENICI ALEXANDRU ŞI ANTONINA FECIOARA 

(10 iunie) 

Intr-o vreme, fiind prigoana împotriva creştinilor si mulţi dintre ei fiind ucişi cu felurite munci pentru 
credinţa în Hristos; după multe zile s-a prins si s-a adus la Fist, nemilostivul ighemon, o fecioara creştina, 
cu numele Antonina, de neam din cetatea ce se numea Crodamna, care petrecându-si viata sa în dreapta 
credinţa si în fapte bune, Domnul a învrednicit-o de nevointa muceniceasca, pentru ca astfel sa ruşineze si 
sa biruiască pe îndrăzneţul si potrivnicul diavol. Deci aceasta fecioara fiind adusa înaintea lui Fist, 
cumplitul ighemon, acela a început a o amăgi cu cuvinte viclene, zicându-i: „Doamna Antonino, fiindcă 
eşti fecioara cinstita si întreg înţeleaptă, voiesc sa te pun preoteasa zeiţei Artemida, sa-ti dau daruri si 
cinste si sa fii mai mare în toata casa mea". 

Iar ea a tăcut multa vreme, apoi a răspuns: „O, Fiste, pentru ce-mi fagaduiesti daruri deşarte? Mai bine 
voieşte si tu sa fii partas al bogăţiilor mele, asa încât, crezând în Domnul meu Iisus Hristos, sa câştigi 
visteria veşnicelor bunătăţi". Fist a zis: „Sa nu fie aceea ce zici tu si sa ma ferească zeii ca sa cred într-un 
Dumnezeu, sau mai bine zis om, ca Acela Care a fost pironit si spânzurat pe cruce". Antonina a grăit: „Nu 
tăgăduiesc nici eu ca Domnul nostru Iisus Hristos a fost pironit pe cruce si pus în mormânt, dar si aceasta 
o mărturisesc despre Dânsul; ca a treia zi a înviat din morţi si acum sade de-a dreapta lui Dumnezeu 
Tatăl, precum este scris în cărţile noastre: Zis-a Domnul Domnului meu: Şezi de-a dreapta mea, până ce 
voi pune pe vrăjmaşii tai aşternut picioarelor tale". 

Fist a răspuns: „Aceste multe cuvinte ale tale sunt deşarte. Deci pentru ce nu te supui mie si nu jertfeşti 
zeilor noştri, ca sa te îndulceşti în voie de toate bunătăţile care sunt în lume?" Fecioara a răspuns: „Eu nu 
ma voi închina unor zei nesimţitori ca aceia, pentru ca sunt diavoli, precum este scris în legea Domnului 
meu: Toţi zeii păgânilor sunt diavoli; iar Domnul a făcut cerurile". Fist a zis: „Tu numeşti diavoli pe zeii 
noştri?" Fecioara a răspuns: „Cu adevărat asa îi numesc, pentru ca în ei nu este nici un fel de putere, nici 
vreun ajutor nu poţi avea de la dânşii; deci aceia nu sunt zei, ci diavoli". 

Mâniindu-se de aceste cuvinte, Fist a poruncit ostaşilor sa bata pe fecioara peste obraz, socotind ca poate 
se va ruşina puţin. Apoi a zis către dânsa: „Ma jur pe zei ca, de nu te vei supune poruncii împăratului, te 
voi bate cu batai cumplite, voi porunci sa te duca în casa de desfrânare si te voi osândi la arderea focului; 

de aceea, îti dau vreme trei zile sa te gândeşti daca te lepezi desăvârşit de ceea ce-ti poruncesc sau vei voi 
sa te pocăieşti si sa aduci jertfa zeilor; pentru ca mulţi din aceasta credinţa a ta au început a face ceea ce 
faci tu acum, dar, după aceea, schimbându-si nesupunerea lor, s-au supus zeilor noştri". 

Atunci Antonina a zis: „Fa ce voiesti, necuratule muncitor!" Ighemonul auzind aceasta, a dat pe sfânta la 
patru ostaşi; iar ea s-a dus în temniţa cu suflet bucuros si cu fata vesela. Iar ighemonul, chemând în taina 
pe mai marele păzitor al temniţei, i-a poruncit sa nu facă nici un rau fecioarei, ci mai ales sa o îndemne cu 
momeli ca sa se întoarcă de la creştinătate si sa aducă jertfa zeilor; de vreme ce -zicea el - neamul 
creştinesc s-a obişnuit cu greutate a se depărta de la credinţa sa. Apoi, după ce acel păzitor a închis pe 
sfânta fecioara în temniţa, a început a o îndemna cu aceste cuvinte: „Prea cinstita fecioara Antonina, 
pentru ce petreci în aceasta nesupunere a ta? Pentru ce nu-ti schimbi gândul, ca sa jertfeşti zeilor noştri si 
astfel sa scapi de muncile cele ce ai sa pătimeşti?" 

Dar ea nu a răspuns nimic, încât strajerul temniţei se minuna si nu se pricepea pentru ce nu-i răspunde 
fecioara. Iar Sfânta Antonina, plecându-si genunchii la pământ, se ruga Domnului ziua si noaptea, 
petrecândxfara de hrana. Apoi, după ce au trecut cele trei zile, deodată s-a auzit un tunet atât de puternic, 
încât s-au sfărâmat zăvoarele temniţei, uşile s-au deschis singure si o lumina mare a luminat toata temniţa, 
iar din cer s-a auzit un glas, zicând astfel: „Antonina, scoala-te si te întăreşte cu hrana, gusta pâine si apa 
si fii viteaza! Nu te teme de Fist, păgânul ighemon, de vreme ce Eu sunt cu tine!" Atunci, sfârsindu-si 
rugăciunea sa, a zis: „Amin". Apoi, sculându-se, a gustat putina pâine si apa si, după aceea, s-a culcat 
puţin ca sa se odihnească. 

Iar după ce s-a făcut ziua, ighemonul a stat la judecata si a zis: „Aduceţi la mine pe acea spurcata femeie, 
ca sa-i aflu scopul ei". Deci ostaşii au dus-o înaintea lui Fist ighemonul, si ea mergând, si-a ridicat ochii 
sai spre cer si a zis: „Mulţumesc Tie, Doamne Dumnezeul meu, ca săvârşeşti voia Ta întru mine; ma rog 
Tie sa nu ma părăseşti până la sfârşitul meu". Atunci un glas s-a auzit iarasi din cer, zicându-i: „Mergi în 
drumul tau fara de temere, ca Eu sunt cu tine!" 

Iar când a venit la locul unde stătea Fist la judecata, Sfânta fecioara Antonina a râs. Deci el a întrebat-o: 
„Pentru ce râzi?" Sfânta a răspuns: „Iti voi spune pricina râsului meu. înainte am văzut ca scaunul pe care 
şezi tu degrabă se va răsturna si vei pieri; pentru aceasta am râs de tine!" Atunci ighemonul, văzând ca 
fecioara Antonina îl ocaraste, a poruncit sa o bata cu vine de bou; iar ea, ridicându-si ochii spre cer, a zis: 
„Mulţumesc Tie, Doamne Dumnezeul meu, ca m-ai învrednicit pe mine ticăloasa si păcătoasa, sa iau 
parte cu sfinţii Tai; iar pe acest om plin de fărădelegi si întinat cu vărsare de sânge, degrabă îl arunca în 
prăpastia iadului, ca sa cunoască ticălosul neputinţa deşerţilor sai zei, spre care si-a pus nădejdea". 

Acestea auzindu-le ighemonul cel însetat de sângele omenesc, mai mult s-a mâniat si a zis către ostaşi: 
„Aceasta femeie rea si urâta nu numai ca huleşte pe zeii noştri, ci si pe noi singuri cu ocări ne 
batjocoreşte; de aceea duceti-o într-o casa de desfrânare, ca sa se sature de poftele sale". Atunci ostaşii, 
luând-o pe ea, au dus-o într-o casa oarecare. 

Deci Sfânta fecioara, sezând în casa si rugându-se lui Dumnezeu cu dinadinsul, îngerul Domnului s-a 
arătat unui ostaş cu numele Alexandru, care avea vârsta de 23 de ani, si i-a zis: „Du-te la ighemon si 
vorbeşte cu el sa-ti dea voie sa intri la Antonina, pe care, după ce o vei îmbracă cu haina ta, sa iasă de 
acolo necunoscuta de acel ighemon înrăutăţit". Atunci bunul ostaş al lui Hristos, mergând la ighemon, a 
zis: „Ighemoane, porunceste-mi ca sa intru la Antonina si, de o voi îndupleca pe ea, bine va fi, iar de nu, 
apoi vei face cu ea ce vei voi". Atunci ighemonul i-a dat voie sa intre, zicându-i: „De-ti place tie, fa cu 
dânsa ce voiesti". Deci Alexandru, intrând în casa aceea în care era sfânta fecioara, a căzut la picioarele 
ei, zicându-i: „Roaba lui Dumnezeu, fecioara Antonina, Domnul m-a trimis la tine ca sa-ti spun cele ce 
mi-a zis mie, cum are sa se păzească fecioria ta". 

Iar ea s-a înfricoşat, dar deodată o lumina mare a strălucit în casa si un glas s-a auzit zicând: „Nu te teme 
Antonino, pentru ca Cel ce te-a chemat pe tine la aceasta nevointa, Acela fiind îndurat si multmilostiv, îl 
cheamă si pe acest Alexandru la aceeaşi cununa muceniceasca; deci îmbraca-te cu haina lui si, lasându-ti 

capul în jos, sa ieşi de aici. în acest chip nu te va cunoaşte ighemonul, pentru ca eu te voi păzi pe tine, ca 
sa nu fii cunoscuta de dânsul". 

Astfel, Sfânta fecioara a luat haina lui Alexandru si s-a îmbrăcat cu dânsa; apoi, acoperindu-si capul, a 
ieşit afara si, făcând semn cu mâna spre ighemon, a zis: „Fa ce voiesti!" Astfel sfânta fecioara a lui 
Hristos a scăpat ca o căprioara din lat si s-a dus pe cale, bucurân-du-se. Iar ighemonul, socotind ca 
Alexandru a ieşit din casa, a trimis la Antonina patru ostaşi, zicându-le lor: „Mergeţi la dânsa si faceti-i ei 
precum va place vouă; iar după ce o veţi batjocori, sa o scoateţi afara, ca sa o ocăram cu mare necinste". 

Iar ostaşii, ducându-se înăuntru, n-au gasit-o pe ea, ci pe Alexandru singur si, mirându-se, au zis: „Unde 
este femeia aceea? Si tu cum stai singur aici?" Apoi, luându-1, l-au dus la ighemon si-i spuseră: „Numai 
pe acesta singur l-am găsit în casa, iar fecioara nu este!" Atunci ighemonul, minunându-se de acel lucru, a 
zis lui Alexandru: „Ticalosule si netrebnicule, sa ne spui noua cum ai îndrăznit a face acest lucru 
potrivnic? Unde este acea urâta desfrânata? Tu sigur ai batjocorit-o si după aceea, îmbracând-o în hainele 
tale, i-ai dat drumul, fagaduindu-i ca o vei lua de soţie. Dar nu va fi asa, pentru ca nu vei scapă din 
mâinile mele". Si fiindcă Alexandru tăcea, ighemonul, gândindu-se mult în sine, a poruncit sa-1 pună pe 
lemn la muncire si acolo sa-1 bata fara mila. Iar când îl băteau pe mucenic, ighemonul îl întreba, zicând: 
„Unde este acea spurcata femeie, la care ai intrat?" Iar Alexandru nu răspundea nimic, ci numai privea 
spre cer. Si deodată s-a auzit un glas, zicând ighemonului: „Necuratule Fist, pentru ce munceşti pe acest 
om nevinovat?" Iar el, auzind glasul acela, a încetat a-1 mai munci si a poruncit sa-1 ia de pe lemn si sa-1 
arunce în temniţa, iar pe fecioara Antonina sa o caute pretutindeni. 

Deci, trecând cinci zile, ighemonul a adus pe Alexandru la judecata înaintea sa, si-1 întreba, zicând: „Ce 
ai hotărât pentru tine? Vei jertfi zeilor sau nu?" Atunci Alexandru a răspuns: „Ce altceva sa hotărăsc, o, 
necuratule si preacumplitule muncitor?" Fist a zis: „Unde este femeia la care ai intrat?" Alexandru a 
răspuns: „Nu ştiu unde este". Acestea zicându-le el, însuşi Hristos Domnul aratându-se fecioarei 
Antonina, i-a zis: „îmbarbateaza-te si mergi la acel loc unde sade nedreptul si necuratul ighemon". Deci, 
mergând ea, a stat cu îndrăzneala înaintea ighemonului si i-a zis: „Necuratule si spurcatule Fiste, pe cine 
cauţi? Pe mine singura? lata, stau înaintea ta ca sa ruşinez si sa răstorn puterea ta!" 

Si vazând-o pe ea, Fist a început a se mânia foarte mult si a poruncit ostaşilor sa o spânzure la muncire, sa 
o bata si s-o întrebe de este fecioara sau nu. Iar ea, fiind bătuta, n-a scos nici un cuvânt. Iar după ce au 
luat-o de pe lemn, a întrebat-o ighemonul însuşi daca mai este fecioara sau nu. Atunci sfânta mucenita a 
răspuns: „Ticalosule si cumplitule muncitor, noi, fiind creştini, nu suntem părtaşi la poftele voastre cele 
spurcate; căci Domnul Dumnezeul meu, cu a sa milostivire m-a păzit pe mine neîntinata". Atunci Fist, 
căutând spre dânsa, s-a mirat si a zis: „Daca eşti fecioara, apropie-te sa aduci jertfa zeilor noştri împreuna 
cu Alexandru, si atunci va fi bine de voi". La aceste cuvinte, mucenicii lui Hristos, Alexandru si fecioara 
Antonina, au răspuns într-un glas: „Ticalosule Fist, unele ca acelea nu sunt munci, care ar fi putut sa ne 
silească pe noi sa ne închinam necuraţilor voştri zei, care nu au nici pricepere, nici putere". 

Atunci ighemonul a poruncit sa taie mâinile sfinţilor mucenici; iar sfinţii cei mari la suflet si vitejii ostaşi 
ai lui Hristos, întinzându-si mâinile spre taiere, ziceau: „Noi ti-am spus, ticalosule si nelegiuitule, ca tu cu 
nici un fel de munci nu vei putea sa îndupleci mintea noastră cea cucernica; deci fa ce voiesti". Atunci 
ostaşii, scotându-si săbiile, au tăiat mâinile sfinţilor mucenici, iar ei, ca si cum nu simţeau durerile, 
slăveau pe Dumnezeu si, întorcându-se spre ighemon, au zis: „Cumplitule si nelegiuitule ighemon, noi pe 
aceste munci care le-ai adus asupra noastră, nu le simţim deloc, iar Domnul nostru Iisus Hristos, Căruia îi 
suntem robi, degrabă te va arunca în gheena focului, ca sa te munceşti în veci, în muncile cele fara 
scăpare". 

Si vazându-se ighemonul ocarât si batjocorit de către sfinţi, s-a iuţit cu mai cumplita mânie si a poruncit 
sa facă o groapa adânca. Deci, în acea vreme spânzurându-i, a poruncit sa-i bata într-atâta, până ce vor 
simţi durerea rănilor ce se puneau pe trupurile lor; iar după aceea a poruncit sa umple groapa cu lemne si 
uscaturi, ca sa-i ardă într-însa pe sfinţii mucenici. Iar ei, fiind batuti cumplit, nu simţeau nimic, de parca 
ar fi fost în trupuri străine, si dădeau slava Domnului. 

Acest lucru vazându-1 ighemonul, a poruncit sa le adauge munci peste munci si cu făclii aprinse sa le 
ardă coastele. Atunci Sfinţii Mucenici Alexandru si Antonina au strigat cu glas mare către ighemon, 
zicând: „Ticalosule Fist, noi pătimim acestea pentru dragostea lui Hristos, crezând ca în veacul ce va sa 
fie, după aceasta vremelnica viata, vom lua plata veşnica întru împărăţia cea cereasca; iar pe tine, Domnul 
si Dumnezeul nostru te va pierde degrabă, deoarece munceşti fara de vina si asa de cumplit pe robii Lui". 

Iar Fist iutindu-se de mânie, a zis către slujitori: „Aprindeţi lemnele în groapa, ca aceştia sa se arunce în 
foc mai degrabă". Iar după ce ostaşii au făcut aceasta, atunci nemilostivul muncitor a poruncit ostaşilor 
sa-i ungă pe mucenici cu smoala si sa-i arunce în groapa cu foc. Facându-se si aceasta, ighemonul a mai 
poruncit sa pună smoala uscata pe lemne si astfel sa ardă oasele lor desăvârşit, încât sa se facă cenuşa. 
După ce s-a făcut si aceasta, a poruncit sa astupe cu pământ groapa aceea, ca femeile sa nu adune oasele 
lor, după cum era obiceiul creştinilor sa facă. 

Iar după ce Fist a aruncat în foc pe sfinţii mucenici si a astupat groapa, s-a întors în casa sa si nici 
mâncare, nici băutura n-a mai gustat, ci a rămas mut; de vreme ce un duh necurat, pe care sfinţii îngeri îl 
trimiseseră într-însul, 1-a muncit pe el până la a şaptea zi; iar după şapte zile, fiind chinuit cu grea 
muncire diavoleasca, si-a lepădat cu amar necuratul lui suflet. Astfel pierind el, prigoana împotriva 
creştinilor a încetat acolo. 

Sfinţii Mucenici Alexandru si Antonina si-au săvârşit pătimirea lor într-o zi de sâmbăta, în al nouălea ceas 
din zi, împaratind Domnul nostru Iisus Hristos, Căruia I se cuvine cinste si slava în vecii vecilor. Amin. 



SFANŢUL VASIAN, EPISCOPUL LAVDIEI 
(10 iunie) 

Ca sa scriem acum si sa dam neamului celui mai de pe urma, pentru aducerea aminte, vitejiile sfinţilor pe 
care i-a ajutat Dumnezeu de s-au luptat cu tărie împotriva poftelor trupeşti, socotim ca este de trebuinţa 
pentru doua pricini. Pe de o parte, pentru ca, pomenind acum nebiruita lor mărime de suflet, credem ca si 
ei ne pomenesc pe noi înaintea lui Dumnezeu; iar pe de alta, pentru ca scriind felul vieţii lor celei 
îmbunătăţite, pe noi înşine si pe alţii îi deşteptam spre urmarea lor. De aceea si viata cea sfânta si 
petrecerea cea aleasa a sfântului si mărturisitorului Vasian, episcopul Lavdiei, prin care s-a învrednicit a fi 
partas al împărăţiei cerului, ne vom sârgui a o arata pe scurt, după cum el singur ne va da noua. 

Acest prea fericit bărbat, Vasian, încă din copilăria sa a arătat prin înţelegere si prin bunul sau obicei pe 
bătrâneţile cele ce nu se socotesc cu numărul anilor. Tatăl sau se numea Serghie si era ighe-monul 
Siracusei, iar cu credinţa era elin. El 1-a trimis pe Vasian la Roma, pentru învăţătura filosof iei celei 
dinafară, ca sa poată fi moştenitor al stăpânirii părinteşti si iscusit rânduitor al cetăţilor. Si învăţând cu 
dinadinsul, el a sporit cu învăţătura, facându-se isteţ si înţelept. Apoi, auzind de numele lui Hristos si de 
viata creştinilor, a fost cuprins de negrăita dorinţa ca sa treacă de la filosofia elineasca la cea creştineasca 
si dumnezeiasca iubire de înţelepciune. Deci el caută între conducătorii si slugile cărora era încredinţat de 
tatăl sau spre paza, pe aceia cărora ar putea sa le descopere aceasta taina a inimii sale. 

Iar Domnul, nevoind sa fie cuprins multa vreme întru neştiinţa ostasirii cel ce avea sa fie ostaş al sau, de 
trei ori i-a spus în vis unui oarecare preot sfânt cu viata, cu numele Gordian, despre dorinţa si scopul 
tânărului Vasian. Deci preotul, sculându-se din somn, s-a dus prin toata cetatea Romei, cutreierând şcolile 
si căutând pe tânărul cel arătat lui în vis de Domnul. Si cautându-1 si mult ostenindu-se, 1-a găsit pe 
dânsul, ajutându-i Domnul, si 1-a întrebat de unde este cu neamul, din ce părinţi se trage si din care 
pricina trăieşte în cetatea Romei. 

Iar Vasian, spunându-i toate cele despre dânsul cu de-amanun-tul, preotul se minuna de vorba cea 
frumoasa si de înţelepciunea copilului. Si, cunoscând ca acela este cel pe care îl caută, 1-a cuprins pe el în 

braţe si 1-a sărutat părinteşte, apoi 1-a luat în casa sa si i-a spus lui vedenia cea despre dânsul, pe care o 
văzuse prin dumnezeiasca descoperire, si amândoi au preamărit pe Dumnezeu pentru aceasta. Deci 
Vasian, cazând la picioarele acelui sfinţit bătrân, îl ruga cu toata osârdia ca îndată sa-1 facă pe el creştin. 
Iar preotul 1-a învăţat mai întâi sfânta credinţa, spunându-i tainele legii creştineşti, iar tânărul, auzindu-le, 
se umilea si se aprindea cu inima de dragostea lui Hristos. Apoi preotul 1-a făcut catehumen si 1-a învăţat 
cum sa se pregătească pentru Sfântul Botez. 

Din acea vreme, Vasian a început a veni adesea la acel preot, cu o sluga mai bătrâna, care îi era lui întru 
toate credincios; si astfel se povatuia la dumnezeiasca filosofie creştineasca, ieşita din gura cea insuflata 
de Dumnezeu a duhovnicescului sau învăţător. Iar după învăţătura sfintelor taine, el a luat viata aspra, 
pentru ca postea si se ruga adeseori, dormea puţin, petrecând vremea nopţilor în rugăciuni si în citirea 
cărţilor; iar când gusta hrana, mânca numai a treia parte a bucatelor ce i se puneau înainte, iar pe celelalte 
doua parti le împărţea la săracii cei flămânzi. 

Apoi, după vreme îndestulata, sosind ceasul botezului lui, a venit la casa preotului cu sluga sa cea 
credincioasa. Iar când a intrat în sfânta scaldatoare, după obişnuita rânduiala a botezului, a văzut pe un 
tânăr preafrumos cu podoaba, strălucind ca soarele, slujindu-i la botez si ţinând haina cea alba în care 
avea sa se îmbrace noul botezat. Iar fericitul Vasian, îndrăznind, a întrebat pe tânărul acela cine si de unde 
este. Iar el i-a răspuns, zicându-i: „Eu de mult sunt trimis din cer la tine, ca sa-ti îndreptez scopul tau cel 
sfânt si sa gonesc de la tine toate cele ce sunt potrivnice". Zicând aceasta, s-a făcut nevăzut. Si atât de 
buna mireasma a umplut casa aceea, care a mirosit până la o jumătate de ceas, încât toţi care se aflau 
acolo socoteau ca nu sunt pe pământ, ci în cer. Iar Vasian, după primirea Sfântului Botez, a început a 
vieţui cu si mai mare asprime, omorându-si tinerescul sau trup si supunându-1 cu totul duhului. 

Iar păzitorii si slugile cărora le poruncise stăpânul lor sa aibă grija de fiul lui ca de lumina ochilor, 
nestiind tainele lui Vasian, se minunau foarte mult, vazându-1 ca se dădea la înfrânarea cea neobişnuita, 
primind foarte putina hrana si băutura, nopţile petrecându-le toate fara somn, vestejindu-si fata foarte si 
obosindu-si trupul cu postirea si cu privegherea. Deci unul pe altul se întrebau cu dinadinsul: „Pentru ce 
se chinuieşte asa stăpânul nostru?" Iar cel mai bătrân - sluga credincioasa a sfântului Vasian -, ştiind toate 
tainele lui, zicea către ei: „Nu va miraţi de aceasta, căci învăţătura filosofiei are trebuinţa de nişte 
sârguitori ca aceştia, ca, lepădând toate desfătările, sa se îndestuleze numai cu acelea care sunt de nevoie 
firii. Deci sa stiti ca si stăpânul nostru, de vreme ce s-a plecat la cea mai înalta filosofie, de aceea si-a 
adăugat o înfrânare si trezvie ca aceasta". 

Iar slugile, aducându-si aminte din copilăria lui, spuneau unul altuia ca Vasian, pe când era copil, scria cu 
degetul pe nisip semnul crucii, iar uneori punea paie pe pământ în chipul crucii, de care lucru doica lui se 
mânia adeseori asupra lui. Si cercetând slugile din zi în zi si urmându-i toate caile, au început a cunoaşte 
ca Vasian, stăpânul lor, a luat credinţa si viata creştineasca, si nu ştiau ce sa facă, temându-se de 
pedepsele de la tatăl lui. 

Deci s-au încredinţat despre aceasta mai ales din aceea ca, într-o zi, fericitul tânăr, slăbind cu trupul după 
nedormirea de toata noaptea si după multe osteneli, a adormit. Si în somn el grăia cu gura cuvinte de 
rugăciune, chemând numele lui Dumnezeu cel unul în Treime, ca sa-i îndrepteze caile spre slava cea 
făgăduita celor ce-L iubesc pe El. Si au mai auzit un glas de sus, zicându-i: „Bucura-te si te veseleşte, 
Vasian, preacredinciosule ostaş al lui Hristos, căci rugăciunile tale sunt bineprimite înaintea Domnului si 
loc ales ti s-a pregătit tie în ceruri!" 

Aceasta auzind slugile care erau lângă el, au început a fugi în taina câte unul si s-au dus din Roma la 
vechiul lor stăpân din Siracuza, ighemonul Serghie, si i-au adus veste nemângâiata despre Vasian, fiul lui, 
ca a luat credinţa în Hristos. Iar tatăl lui, fiind închinător de idoli, s-a umplut de mare mâhnire si se 
gândea cum ar face sa întoarcă pe fiul sau de la creştinătate, ori cu îmbunari, ori cu îngroziri. Deci toate 
slugile lui Vasian fugind în taina din Roma, a rămas lângă el numai acel servitor care era mai bătrân si 
credincios al lui si care a crezut si el în Hristos. Iar tatăl lui voia sa trimită alte slugi la Roma, ca sa prindă 
pe Vasian si sa-1 aducă la el. 

In acea vreme, i s-a întâmplat Sfântului Vasian într-o noapte, la întâia cântare a cocoşilor, de a intrat în 
biserica Sfântului Evanghelist Ioan Cuvântătorul de Dumnezeu, unde, rugându-se după obicei, a văzut pe 
un bărbat cinstit, împodobit cu caruntete, zicându-i astfel: „Sa ştii, marturisitorule al Domnului cel 
preacredincios, ca ti se cade sa mergi de aici în cetatea Ravena, cu sluga ta cea credincioasa; căci cel ce 
te-a născut pe tine trupeşte, scorneşte împiedicare împotriva mântuirii tale, ca sa poată a te întoarce, chiar 
fara de voia ta, de la calea cea dreapta. De aceea, induratul Dumnezeu, Care nu părăseşte pe robii Sai, m-a 
trimis pe mine, apostolul Sau, sa-ti spun acestea, ca nu cumva, gasindu-te aici cei trimişi după tine de tatăl 
tau, sa nu te lase sa scapi". 

Aceasta zicându-i lui Sfântul Ioan Cuvântătorul de Dumnezeu, s-a dus de la el. Iar fericitul Vasian, 
bucurându-se foarte mult de arătarea cea apostoleasca, a făcut multe închinăciuni, rugându-se lui 
Dumnezeu sa nu-1 piardă. Iar după acea rugăciune, el a spus slugii sale ceea ce a văzut si a auzit. Iar când 
s-a făcut ziua, au împărţit toate lucrurile care erau la ei celor ce aveau trebuinţa si, luând binecuvântare de 
la Gordian, duhovnicescul sau părinte, au ieşit din Roma si au pornit spre cetatea Ravena. 

Iar după ce au mers câteva zile, Sfântul Vasian a văzut o cerboaica cu doi pui ai sai, care era fugărită de 
vânători, si fiind obosita si slăbită, era cât pe ce sa fie ajunsa de ei. Deci, fiindu-i mila de ea si de puii ei, a 
zis către ea: „în numele Domnului nostru Iisus Hristos, îti poruncesc sa vii la mine fara temere!" Iar 
cerboaica, ca si cum ar fi fost înţelegătoare si prietena cu oamenii, îndată a stat din grabnica sa alergare si, 
fara de teama, a venit la sfântul cu puii ei. Si el o mângâia cu mâna, ca si cum ea ar fi fost obişnuita de 
demult cu el, iar ea îi lingea picioarele. Iar vânătorii care fugăreau cerboaica, ajungând-o si văzând ca ea 
sta blânda lângă omul cel calator si el o mângâie, s-au minunat foarte mult cum dobitocul cel atât de 
sălbatic s-a schimbat deodată în blândeţe. Atunci unul din ei, rau la obicei si iute, a zis către tovarăşii sai: 
„O, nebunilor, pentru ce zăboviţi de nu luaţi vânatul vostru?" Zicând aceasta, a început a trage cerboaica 
din mâinile sfântului. 

Iar Sfântul Vasian a zis către dânsul: „Nu eu, ci Dumnezeu Cel Preaînalt îti porunceşte sa nu faci nici un 
rau acestui dobitoc sălbatic, nici puilor lui". Dar ei, cu mândrie si cu mânie, au îndrăznit sa împingă cu 
mâna pe plăcutul lui Dumnezeu si îndată, pentru acel lucru îndrăzneţ, a năvălit diavolul asupra 
vânătorului cel cu obicei rau si a început a-1 munci cumplit. Deci cel muncit a căzut la pământ, strigând 
cu glas înfricoşat, făcând spume si întepenindu-se, si a rămas acolo ca mort. 

Iar ceilalţi vânători, înspaimântându-se, tremurau de frica si, cazând la picioarele sfântului, cu lacrimi 
cereau iertare, temându-se sa nu-i ajungă si pe ei aceeaşi pedeapsa. Iar el poruncindu-le sa se depărteze 
din acel loc, s-a întins pe pământ în chipul crucii si toata mintea întraripând-o la Dumnezeu, se ruga, 
zicând: „Dumnezeule Atotputernice, minunate Ziditorule, milostive Dumnezeule, Mântuitorul neamului 
omenesc cel căzut, Care nu de pierzarea celor morţi, ci de mântuirea celor vii te veseleşti, iartă pe 
ticălosul cel ce zace, care a greşit din neştiinţa si a mâniat bunătatea Ta!" Cu acestea si cu mai multe 
cuvinte umilitoare rugându-se sfântul, s-a sculat de la rugăciune, s-a apropiat de omul care zăcea si, 
apucându-1 de mâna dreapta, a zis diavolului care era în el: „Diavole, Cel ce te-a surpat pe tine din 
înălţimea cerului în adânc, Acela îti porunceşte tie ca sa laşi degrabă chipul lui Dumnezeu si sa te duci în 
tartarul cel gătit tie, în care ai sa te munceşti în veci". 

Neispravind sfântul desăvârşit aceasta rugăciune, îndată a ieşit vrăjmaşul neamului omenesc din omul 
acela, pe care în putina vreme îl muncise atât de cumplit, încât era aproape de moarte; pentru ca abia se 
mai cunoştea duhul într-însul, neputând sa vadă nici cu ochii, si asa zăcea nemişcat pe pământ. Iar sfântul, 
rugându-se iar lui Dumnezeu, a însemnat cu semnul Sfintei Cruci mai întâi ochii lui cei nevazatori si 
îndată i s-au deschis ochii si a început a vedea. Apoi, îngradindu-1 peste tot cu semnul Sfintei Cruci, i-a 
poruncit sa se scoale. Si s-a sculat omul sănătos, ca si cum n-ar fi pătimit nici o vătămare. Văzând aceasta 
prietenii lui care stăteau departe si se uitau cu cutremur, s-au apropiat de sfântul si i s-au închinat. Dar i se 
închina lui si omul cel tămăduit, cerând iertare si mulţumind tămăduitorului sau. 

După aceea s-a dus fiecare la locul sau, vânătorii s-au întors la casele lor, cerboaica cu puii a fost 
slobozita de sfântul în pustie, iar Sfântul Vasian cu sluga sa s-au dus în calea începută mai înainte. Iar 

după ce au sosit în cetatea Ravena, s-a arătat pe sine episcopului acelei cetati, care se numea Ursul, care îi 
era rudenie. Iar episcopul, văzând pe Vasian, rudenia sa, s-a veselit de dânsul si s-a bucurat mai ales 
aflând ca si el crede în Hristos si ca, pentru dragostea Lui, toate le-a defăimat si s-a dus în străinătate. 
Apoi, făcând cele plăcute lui, i-a dat loc spre petrecere osebita la linişte, afara de cetate, lângă biserica 
Sfântului Sfinţitului Mucenic Apolinarie, care a fost întâiul episcop al cetăţii Ravena, fiind pus de către 
Sfântul Apostol Petru, si care, pe vremea împărăţiei lui Vespasian, a pătimit pentru Hristos. Lângă 
biserica aceluia era un loc plăcut Sfântului Vasian, fiindcă era la linişte, si acolo slujea el lui Dumnezeu în 
post si în rugăciune, lepadându-se de lume si de toate cele dintr-însa. Iar Domnul preamărea pe robul Sau, 
dându-i dar de minuni, ca sa tamaduiasca cu rugăciunea bolile trupeşti si sa vindece neputinţele sufleteşti 
prin învăţaturile cele de Dumnezeu insuflate, pentru care era cinstit, iubit si slăvit de toţi. 

In acea vreme, a venit o porunca de la împăratul Valentinian în Ravena, la eparhul cetăţii si la toţi 
cetăţenii, ca pe judecătorul cetăţii, adică Vitimnie, sa-1 dea la moarte, deoarece se aflaseră mari pricini ale 
lui înaintea împăratului, după clevetirea învrajbitorilor. Deci, legat fiind Vitimnie si dus la locul de 
moarte, unde avea sa i se taie capul, si-a adus aminte de Sfântul Vasian si a zis în sine: „Vasiane, robul lui 
Dumnezeu, vino în ajutorul meu cu darul ce ti 1-a dat Dumnezeu". Si era în acel loc însuşi eparhul si 
mulţimea poporului care privea la sfârşitul lui Vitimnie. 

Dar pe când el si-a plecat grumazul la taiere si calaul ţinea în mâini o sabie ascuţita de-amândoua părţile, 
ridicând-o în sus si voind sa-1 lovească cu putere, îndată sabia smulgându-se din mâinile sale, a căzut 
departe. Iar calaul, luând din nou sabia si strângând-o în mâini mai tare decât prima data, a ridicat-o în sus 
ca sa-1 lovească tare în grumaz; dar pe când a repezit-o cu toata puterea, iarasi s-a smuls sabia din mâinile 
lui, ca si mai înainte, si a căzut departe. Iar el, umplându-se de mânie, a apucat sabia a treia oara si, vrând 
sa-1 lovească, a pătimit acelaşi lucru. Si s-au mirat toţi de o minune ca aceasta. Iar eparhul, crezând ca 
acel calau părtineşte pe cel osândit pentru vreo plata oarecare, 1-a depărtat pe acela si în locul lui a pus alt 
calau, ca sa-i taie capul lui Vitimnie. Dar si acela, ca si cel dintâi, a pătimit acelaşi lucru, de doua si de trei 
ori smulgându-se cu putere sabia din mâinile lui, fiind aruncata departe de o mâna oarecare nevăzuta. 

Atunci eparhul, umplându-se de spaima si de mirare, a poruncit sa ia pe cel osândit de la locul de moarte, 
deoarece si poporul striga sa fie liber Vitimnie, de vreme ce Dumnezeu îl apară de la moarte cu puterea 
Lui. Atunci a pus pe Vitimnie în temniţa si a trimis înştiinţare împăratului, cum ca cel osândit la moarte 
nu s-a putut tăia de doi calai. Si fara de zăbava a venit de la împărat porunca de milostivire, care a iertat 
pe Vitimnie de pedeapsa cu moartea si de pricinile acelea. Iar Vitimnie nu tăinuia pe Sfântul Vasian, 
folositorul sau cel după Dumnezeu, pe care în rugăciunea sa 1-a chemat spre ajutor, ci la toţi a 
propovăduit acea minune ce s-a făcut cu el. 

Si după ce a fost lăsat liber, a alergat la sfântul si, sarutându-i picioarele, i-a mulţumit; iar sfântul, plăcutul 
lui Dumnezeu, i-a poruncit sa-i mulţumească numai lui Dumnezeu, Care 1-a izbăvit pe el de la moarte. 
Din acel ceas toţi au început a cinsti mai mult pe sfânt si-1 aveau ca pe un înger al lui Dumnezeu, 
alergând la dânsul. Atunci clericii si cetăţenii cei mai de frunte, sfatuindu-se, au vorbit cu episcopul sa 
silească pe Sfântul Vasian sa primească rânduiala preoţiei, ca rugăciunea lui cea primita de Dumnezeu 
lângă jertfa cea fara de sânge sa fie mai puternica înaintea Domnului. Deci plăcutul lui Dumnezeu a fost 
hirotonosit preot, măcar ca nu voia, si a petrecut mulţi ani în Ravena într-acea rânduiala. 

După aceasta, credincioasa lui sluga, care ieşise cu el din Roma, s-a sfârşit întru Domnul. Iar Sfântul 
Vasian a început a aduce lui Dumnezeu jertfa cea fara de sânge pentru sluga sa. Iar în ziua a şaptea după 
mutarea slugii sale, slujind sfântul si rugându-se pentru odihna sufletului lui, a auzit un glas din cer ca 
sufletul celui odihnit a câştigat mila lui Dumnezeu si este rânduit în ceata drepţilor. Aceasta încredinţare a 
spus-o Vasian si lui Vitimnie, pentru ca si acela era la Liturghie împreuna cu el si amândoi s-au bucurat 
pentru mântuirea sufletului celui mort. 

In vremea aceea, cetatea Lavdiei, cea din Liguria, era fara episcop, pentru ca se mutase la Domnul. Pentru 
aceea s-a poruncit în cetate post si rugăciune trei zile, ca sa le trimită Dumnezeu un bărbat vrednic sa ia 
scaunul arhieresc si sa facă buna păstorire fiilor Bisericii lui Hristos. Deci toţi posteau si se rugau pentru 

aceasta. Iar unul din preoţii soborniceştii biserici ai episcopiei, cu numele Clement, bărbat îmbunătăţit si 
cinstit, odihnindu-se după ostenelile bisericeşti, a văzut în vis pe un oarecare purtător de lumina, zicând: 
„Sa stiti ca preotul Vasian din Ravena, bărbat împodobit cu darurile lui Dumnezeu, este gătit de Domnul 
ca sa va fie vouă episcop!" Iar Clement desteptân-du-se îndată din somn, a chemat pe cei mai cinstiţi din 
rânduiala duhovniceasca si mireneasca si le-a spus ceea ce i-a arătat Domnul în vis. Deci, alegând pe nişte 
bărbaţi vestiţi, i-a trimis în Ravena la sfântul, cu rugăminte ca sa vina la dânşii sa ia scaunul arhieriei. Iar 
mai înainte de venirea trimişilor la Ravena, Dumnezeu a descoperit noaptea în vis Sfântului Vasian 
venirea lor si i-a poruncit lui sa nu se lepede a merge cu ei. 

A doua zi au venit trimişii de la cetatea Lavdiei si au spus sfântului ceea ce li se poruncise. Iar el le-a zis 
lor: „Dumnezeu a zidit pe om fara de moarte, ca totdeauna sa se supună la voia si porunca Făcătorului 
sau; iar când omul a călcat în Rai porunca lui Dumnezeu, si-a gătit moarte lui si celor după el. Deci nu se 
cade ca omul sa se împotrivească la voia Dumnezeului sau, nici sa calce porunca Lui, ci sa se sârguiasca 
cu toata osârdia a face ceea ce Dumnezeu voieşte si porunceşte. Deci si noi, cu toate ca nu dorim cinste, 
însă, pentru trebuinţele fraţilor celor de o credinţa, nu ne lepădăm a primi jugul si sarcina, care, prin 
dumnezeiasca porunca, se pune asupra noastră". Zicând el acestea, voia ca sa-i odihnească de osteneala 
drumului; iar ei, bucurându-se foarte de câştigarea celui căutat, n-au voit sa se odihnească, ci îndată voind 
sa duca înapoi la locul lor comoara cea aflata, se sârguiau sa plece mai degrabă în cale si stăruiau cu 
multa rugăminte ca sfântul sa meargă îndată cu ei. 

Deci, plecându-se ziua spre noapte, au luat pe Sfântul Vasian si s-au întors la locul lor. Si apropiindu-se 
de cetatea Lavdiei, toata cetatea a ieşit cu multa bucurie si cu veselie întru întâmpinarea pastorului celui 
dăruit de Dumnezeu. Si era în popor un bărbat vestit, slabanogit de boala de mult timp, încât nici nu putea 
vorbi cu gura, fiind ca si un mut, pentru ca boala îi luase limba. Si înghesuindu-se poporul spre sărutarea 
sfântului si acel slăbănog apropiindu-se cu mare osteneala, a sărutat sfânta dreapta a plăcutului lui 
Dumnezeu si îndată s-a făcut sănătos cu tot trupul si limba lui a început a grai mai bine ca întâi, 
preamărind pe Dumnezeu. Si tot poporul s-a bucurat ca Dumnezeu le-a dat un pastor ca acesta, sfânt si 
făcător de minuni. Iar la hirotonia în arhiereu a Sfântului Vasian, a venit în cetatea Lavdiei si Sfântul 
Ambrozie, episcopul Mediolanului, si Ursul, episcopul Ravenei, cel mai sus pomenit, rudenia sfântului. 

Deci Vasian, bărbatul ales de Dumnezeu, a fost sfinţit la episcopie în ziua întâia a lunii ianuarie, facându- 
se mare bucurie si dantuire în toata cetatea. Iar Sfântul Vasian, luând scaunul sau, a început a-si îndrepta 
turma sa cu cuvântul si cu lucrul, învăţând si facându-se pilda prin viata sa cea îmbunătăţită. Si a câştigat 
către Sfântul Ambrozie mare dragoste întru Duhul Sfânt, asemenea si Sfântul Ambrozie arata către dânsul 
iubire duhovniceasca si adeseori se cercetau unul pe altul cu scrisori. 

După câtva timp, Vasian, arhiereul lui Hristos, a zidit înaintea cetăţii dinspre răsărit o biserica aleasa în 
numele Sfinţilor Apostoli, la a cărei sfinţire a chemat cu rugăminte de iubire si pe Sfântul Ambrozie, 
episcopul Mediolanului, si pe Felix al Comanii; pentru ca Ursul, episcopul Ravenei, se odihnea acum 
întru Domnul. Si pe când aceşti trei arhierei sfinţeau aceasta biserica împreuna, în mijlocul poporului ce 
se adunase la acea sfinţire bisericeasca era si o copila îndrăcită prin a cărei gura diavolul striga cu mare 
glas, zicând: „O, bărbaţii lui Dumnezeu, pentru ce v-ati sculat cu nedreptate si voi trei v-ati înarmat cu 
arma cea mai nesuferita asupra mea? Oare puţin va este vouă ca ne-ati luat puterea de a vatama pe 
cineva? Ci ne izgoniţi si din aceea peste care luasem stăpânire. Deci de ma izgoniţi pe mine de aici, voi 
lua pe doi sau pe mai mulţi cu mine si voi trece în alt loc, unde voi nu veţi veni". 

Iar ierarhii lui Hristos auzind acel răcnet diavolesc, si-au plecat genunchii înaintea Domnului la 
rugăciune. Si după ce s-au rugat lui Dumnezeu cu dinadinsul, diavolul nesuferind puterile rugăciunilor 
lor, a aruncat pe copila jos, fugind cu mare ţipat. Iar arhiereii, apro-piindu-se de copila, au ridicat-o de la 
pământ sănătoasa si au dat-o părinţilor, poruncindu-le ca totdeauna sa dea mulţumire lui Dumnezeu, 
pentru ca fata a scăpat de muncirea diavoleasca. Iar după sfinţirea bisericii, s-au ospătat întru slava lui 
Dumnezeu, cu hrana cea trupeasca si duhovniceasca, vorbind între ei cele folositoare. Si după destule 
vorbe cu iubire si cu prietenie între arhiereii cei ce veniseră, a plecat fiecare întru ale sale, Sfântul Vasian 
petrecându-i cu cinste. 

Si sosind vremea secerişului, un copil oarecare dintre cei ce secerau, adunând snopi, a fost muscat de un 
şarpe si a murit. Iar părinţii lui tânguindu-se cu nemângâiere după el, l-au adus sa-1 îngroape în biserica 
Sfinţilor Apostoli cea zidita de arhiereul Vasian, unde s-a întâmplat sa fie si el în acea vreme, pentru ca 
adeseori venea la biserica aceea, săvârşind slujbele lui Dumnezeu. Si cântându-se în biserica cântarea cea 
obişnuita, glasul plângerii părinţilor celor ce se tânguiau după copil covârşea glasurile cântăreţilor. 

Deci arhiereului lui Dumnezeu fiindu-i jale de cei ce plângeau, a poruncit ca toţi sa iasă afara din biserica. 
Si rămânând el singur înăuntru, a îngenuncheat la pământ si s-a aruncat înaintea lui Dumnezeu cu lacrimi, 
rugându-1 ca sa poruncească sa se întoarcă în trup sufletul copilului. Pentru aceasta rugându-se el cu 
dinadinsul Domnului, trupul mortului a început a se mişca; mai întâi încetişor si după aceea mai mult, 
fiindcă sufletul lui se întorsese într-însul. Si sculându-se sfântul de la rugăciune, a poruncit copilului sa se 
scoale, luându-1 de mâna, iar copilul, desteptându-se ca din somn, si-a deschis ochii si a început a chema 
pe maica sa. Iar cei ce erau afara din biserica, părinţii si poporul, auzind glasul copilului, îndată au 
deschis uşile, nesuferind mai mult de bucurie a sta afara, si au intrat repede înăuntru. Si văzând pe copil 
înviat din morţi, s-au minunat foarte si s-au înspăimântat; deci, cazând cu bucurie la picioarele sfântului, 
îi sărutau mâinile si hainele lui. Iar Sfântul Vasian, dând mulţumire Atotputernicului Dumnezeu, a vorbit 
poporului multe cuvinte folositoare, eliberându-1 în pace. 

Apoi după câţiva ani, arhiereul lui Hristos Ambrozie, episcopul Mediolanului, s-a îmbolnăvit de moarte; 
iar Vasian, arhiereul lui Dumnezeu, auzind de boala lui, s-a dus degrabă la Mediolan ca sa cerceteze pe 
cel bolnav, pe prietenul si iubitul sau părinte întru Sfântul Duh. Deci, vazându-1 pe acela zăcând pe patul 
durerii, a şezut aproape de el, mângâindu-1 si întarindu-1 cu nădejdea lui Hristos, slujindu-i si rugându-se 
pentru el. Deci i s-a făcut Sfântului Ambrozie o vedenie: i se părea ca vede pe Domnul nostru Iisus 
Hristos venind la el, zâmbind cu dragoste si aratându-i fata Sa cea luminoasa. 

Aceasta vedenie a spus-o Sfântul Ambrozie Sfântului Vasian, care şedea lângă el; iar Vasian, cunoscând 
ca i se apropiase Sfântului Ambrozie ceasul sfârşitului, a plâns si s-a bucurat. Se bucura ca sfântul bărbat 
se duce la Hristos, Care-1 chema la odihna, si plângea pentru ca, în aceasta viata vremelnica, se lipseşte 
de iubitul sau prieten; însă avea nădejde neîndoita ca va fi iarasi împreuna cu el si se vor vedea în ceata 
ierarhilor lui Hristos. 

Si mutându-se Sfântul Ambrozie, a plâns după el Sfântul Vasian si toata cetatea Mediolanului, si sfântul 
lui trup a fost îngropat cu cinste. Iar după îngropare, Sfântul Vasian întorcându-se la cetatea sa, făcea 
pomenire si aducea jertfe fara sânge pentru Sfântul Ambrozie, deşi ştia bine ca sufletul lui este rânduit în 
ceata sfinţilor. Căci nu este fara de folos a aduce rugăciuni si jertfe pentru sfinţi, de vreme ce rugăciunea 
cea pentru sfântul, de nu are ca sa-i mijlocească ceva aceluia, apoi se întoarce în sânul celui ce se roagă, 
precum zice David: Rugăciunea mea se va întoarce în sânul meu. 

Iar după ce a trecut vreme îndelungata, iarasi s-a întâmplat Sfântului Vasian de a mers la Mediolan, 
chemat fiind pentru oarecare trebuinţe bisericeşti. Iar pe când intra în cetate, a văzut într-un târg un 
împartitor care, punând marfa în cumpene, o împărţea. Si era acel împartitor nedrept, înşelând pe mulţi cu 
vicleşug, si astfel îsi agonisea avere nedreapta. Deci sfântul a văzut pe diavolul în chip de arap mic, 
sezând deasupra unei parti si apăsând cumpăna pe care nedreptul împartitor o chivernisea spre apăsare si 
spre tragere cu vicleşug. Si a întrebat arhiereul pe cei ce erau lângă el, daca vad vreun lucru neobişnuit. 
Iar ei au spus ca nu vad nimic de acest fel. Atunci sfântul s-a rugat sa li se deschidă ochii si celorlalţi, ca 
sa vadă si ei ceea ce vedea el; deci s-au deschis ochii sufleteşti ai preotului Clement si ai lui Elvonie 
diaconul. Si aceia au văzut ce vedea si arhiereul lui Dumnezeu, adică un arap mic sezând pe o cumpăna si 
făcând plăcerea cumpanitorului. 

Atunci ei au spus sfântului ceea ce vedeau si cum ca sunt adevărate cuvintele lui David: Mincinoşi sunt 
fiii oamenilor în cumpene. Deci sfântul, chemând pe împartitor, 1-a întrebat: „Care parte este nedreapta 
de trage si înşeală pe neguţători?" Iar măsurătorul zicea ca nici una nu face nedreptate, si se jura pe sine, 
ca pe toate le măsoară cu dreptate. Apoi sfântul, arătând pe arapul iadului pe cumpăna lui, i-a zis: „Acela 
îndată va intra acum în tine, îti va sfărâma trupul tau, iar sufletul tau îl va smulge cumplit din tine". 

Atunci acel nedrept împartitor, umplându-se de spaima si de cutremur, a căzut cu pocăinţa la picioarele 
sfântului, făgăduind ca va înceta de la nedreptăţi. Iar sfântul, învatându-1 din cuvintele lui Dumnezeu, i-a 
poruncit ca pe toate cele dobândite cu nedreptate sa le împartă la săraci si, rugându-se, a izgonit diavolul 
din cumpăna aceea si s-a dus în calea sa. 

Deci, întorcându-se iarasi în cetatea sa, plăcutul lui Dumnezeu, Vasian, făcea cuvenitele fapte plăcute lui 
Dumnezeu si se îngrijea pentru păstorie. Si petrecând pe scaunul sau cel păstoresc treizeci si cinci de ani, 
când avea nouăzeci de ani de la naşterea sa a trecut la Domnul, Căruia i-a slujit cu credinţa si întru 
adevăr. Si au îngropat oile pe pastorul lor cu cinste în biserica Sfinţilor Apostoli, cea zidita de el, multe 
lacrimi vărsând pentru lipsirea unui părinte ca acesta. Sfârşitul lui a fost pe vremea când la Apus 
împaratea Onorie, iar la Răsărit Teodosie, care era fiul lui Arcadie. Si precum a fost în viata lui făcător de 
minuni, tot astfel si după sfârşitul lui făcea minuni; căci din mormântul lui se dădeau cu minune tămăduiri 
bolnavilor, cu rugăciunile lui cele sfinte si cu darul Domnului nostru Iisus Hristos, Căruia, împreuna cu 
Tatăl si cu Sfântul Duh, I se cuvine cinstea si slava, acum si pururea si în vecii vecilor. Amin. 



SFANŢUL TEOFAN DIN ANTIOHIA 
(10 iunie) 

Acesta a fost născut din părinţi necredincioşi si, ajungând în vârsta, s-a însoţit cu o femeie care a murit nu 
după multa vreme. Iar el, după ce a crezut în Hristos si s-a botezat, a lăsat toate si s-a închis într-o coliba 
aproape de cetate si acolo a petrecut multa vreme, învăţând pe cei ce veneau la el sa păzească poruncile 
Domnului si sa petreacă în întreaga înţelepciune. Si aflând de o femeie desfrânata, care înşelase pe mulţi 
cu amăgirea sa, a ieşit din închisoarea lui, s-a îmbrăcat în haine luminoase si a cerut de la tatăl lui zece 
litre de aur, ca si cum ar fi vrut sa-si ia iarasi femeie. Si ducându-se la acea femeie, i-a dat ei aurul si a 
rugat-o sa se lase de acea fapta urâta si sa se boteze. 

Si a botezat-o pe ea si, facându-i ei alta coliba aproape de coliba sa, a închis-o acolo. Si pe aceea, care mai 
înainte era vasul păcatului, a facut-o locaş al Sfântului Duh. Iar aurul a fost împărţit la săraci si amândoi, 
placând desăvârşit lui Dumnezeu, într-aceeasi zi s-au mutat la cerestile locaşuri. 



SFANŢUL APOSTOL VARTOLOMEU 
(11 iunie) 

Sfântul Apostol Vartolomeu a fost unul din cei doisprezece apostoli. După primirea limbilor în chip de 
foc ale Sfântului Duh, acestuia i-au căzut sortii ca, împreuna cu Sfântul Apostol Filip, sa meargă în Siria 
si în Asia de sus, pentru propovaduirea cuvântului lui Dumnezeu. Deci au plecat amândoi în părţile 
acelea, uneori umblând împreuna, alteori despartindu-se prin cetati si apoi iarasi întâlnin-du-se; si 
întorceau cu învăţaturile lor pe mulţi oameni spre mântuire. 

Deci într-o vreme, Sfântul Filip despartindu-se de Sfântul Vartolomeu si ducându-se în părţile Asiei Mici 
spre a propovădui cuvântul lui Dumnezeu la popoarele sălbatice din Lidia si Misia, i-a poruncit 
Dumnezeu Sfântului Vartolomeu, care era prin alte cetati, sa meargă în ajutorul lui Filip. Si întâlnindu-se 
ei, amândoi într-un gând sufereau ostenelile si relele pătimiri apostolesti, precum scrie despre aceasta în 
pătimirea Sfântului Apostol Filip, astfel: 

Sfântul Apostol Vartolomeu a fost trimis de Dumnezeu în ajutorul lui Filip, căruia îi urma si sora lui, 
fecioara Mariamia, toţi slujind la mântuirea oamenilor. Ei au trecut prin toate cetăţile Lidiei si ale Misiei, 
binevestindu-le si suferind multe ispite si scârbe de la cei necredincioşi, fiind batuti, închişi în temniţe si 

loviţi cu pietre. Dar pazindu-se vii întru toate acele ispite si batai, cu darul lui Dumnezeu, se sârguiau spre 
ostenelile ce le erau înainte întru buna-vestirea lui Hristos. 

Si au ajuns si până în Asia la iubitul ucenic al lui Hristos, Ioan Cuvântătorul de Dumnezeu, care 
propovăduia pe Hristos acolo si mângâindu-se cu dânsul prin duhovniceasca mângâiere, s-au dus în tara 
Frigiei. Si intrând în cetatea Ierapole a Frigiei, au propovăduit pe Hristos. Iar cetatea aceea era plina de 
idoli, cărora li se închina poporul cel orbit de diavoleasca înşelăciune. Si era acolo o vipera oarecare, pe 
care locuitorii Ierapolei o cinsteau ca pe o zeiţa si o ţineau închisa în capistea cea zidita pentru dânsa, 
aducându-i multe feluri de jertfe spre hrana. Acel popor mai păzea cu cinste si alte târâtoare, balauri si 
vipere. Pentru aceea, Sfântul Filip cu însoţitorii sai mai întâi s-au înarmat prin rugăciune asupra acelei 
vipere. Atunci s-a întâmplat sa fie cu dânşii si Sfântul Ioan Cuvântătorul de Dumnezeu, care le-a ajutat si 
au biruit vipera, înjunghiind-o cu rugăciunea ca si cu o suliţa; si au omorât-o, cu puterea lui Dumnezeu. 

Iar Sfântul Ioan Cuvântătorul de Dumnezeu s-a despărţit degrabă de dânşii, lasându-le lor cetatea 
Ierapolei, spre a propovădui într-însa cuvântul lui Dumnezeu; iar el s-a dus în alte cetati pentru a 
propovădui bunavestirea lumii. Iar Sfântul Filip cu Vartolomeu si cu Mariamia, rămânând în Ierapole, se 
sârguiau cu dinadinsul sa izgonească de acolo întunericul închinării de idoli si sa strălucească cunoştinţa 
adevărului ca o lumina mare, ostenindu-se ziua si noaptea în predicarea cuvântului, învăţând pe cei 
înşelaţi, înteleptind pe cei fara de minte si povatuind la calea dreptăţii pe cei rătăciţi. 

In cetatea aceea era un om, anume Stahie; iar acela era orb de 40 de ani. Deci Sfinţii Apostoli i-au deschis 
cu rugăciunea ochii cei trupeşti, iar prin propovaduirea lui Hristos i-au luminat si ochii cei sufleteşti si, 
botezându-1 pe el, petreceau în casa lui. Atunci a ieşit vestea prin toata cetatea, cum ca Stahie cel orb s-a 
vindecat; si s-a adunat popor mult în casa lui. Si Sfinţii Apostoli îi învăţau credinţa în Iisus Hristos pe cei 
ce veneau. încă se mai aduceau acolo si mulţi neputincioşi, pe care îi tamaduiau pe toţi prin rugăciune si 
izgoneau diavolii din oameni; de aceea, mulţi au crezut în Hristos si s-au botezat de aceşti Sfinţi Apostoli. 
Iar antipatul acelei cetati avea o femeie, anume Nicanora, care, fiind muscata de un şarpe, zăcea bolnava, 
aproape moarta. 

Si auzind ea de Sfinţii Apostoli ca sunt în casa lui Stahie si ca tamaduiesc toate bolile cu cuvântul, a 
poruncit slugilor s-o duca la dânşii, nefiind bărbatul ei acasă. Si a câştigat de la dânşii îndoita tămăduire, 
pentru ca s-a vindecat si de muşcătura şarpelui si de diavoleasca vătămare de suflet, crezând în Hristos, 
prin învăţătura lor. Deci, venind antipatul acasă, slugile lui i-au spus ca femeia lui a învăţat a crede în 
Hristos, de la nişte oameni străini care locuiesc în casa lui Stahie. 

Atunci antipatul, mâniindu-se foarte mult, a poruncit ca îndată sa prindă pe apostoli, iar casa lui Stahie sa 
o ardă; si s-a făcut după porunca lui. Si s-a strâns în Ierapole o mulţime mare de popor si, prinzând pe 
Sfinţii Apostoli Vartolomeu, Filip si sora sa, Mariamia, îi târau pe uliţa, batându-i si batjocorindu-i; apoi 
i-au aruncat în temniţa. După aceea antipatul a şezut la judecata, ca sa cerceteze pe propovăduitorii lui 
Hristos. 

Deci, adunându-se la dânsul toţi slujitorii idolesti si slujitorii viperei celei ucise, au făcut plângere 
împotriva Sfinţilor Apostoli, zicând: „Fa dreptate, antipate, pentru necinstea adusa zeilor noştri, căci de 
când au intrat aceşti străini în cetatea noastră, au pustiit altarele marilor zei, pentru ca poporul a uitat sa 
aducă obişnuitele lor jertfe; încă au mai omorât si cinstita noastră zeiţa vipera si toata cetatea s-a umplut 
de fărădelege; deci sa nu laşi sa mai trăiască aceşti fermecători". 

Atunci antipatul a poruncit sa dezbrace pe Sfântul Filip de îmbrăcăminte, crezând ca poate vor fi farmece 
în îmbrăcămintea lui si, dezbracându-1, n-au găsit nimic; asemenea si pe Vartolomeu l-au dezbrăcat. Iar 
când se apropiara de Mariamia, vrând sa o dezbrace si pe ea si sa-i dezgolească feciorescul ei trup, atunci 
deodată s-a schimbat înaintea ochilor lor si s-a făcut ca o văpaie de foc, iar păgânii, înspaimântându-se, au 
fugit din fata ei. După aceea ighemonul a osândit pe Sfinţii Apostoli la răstignire. 

Deci mai întâi gaurindu-i călcâiele Sfântului Apostol Filip, l-au legat cu o funie si, spânzurându- 1 de un 
lemn în preajma uşii capistei viperei, l-au răstignit cu capul în jos, batjocorindu-1 si lovindu-1 cu pietre. 
După aceea l-au răstignit si pe Sfântul Vartolomeu lângă pereţii capistei si îndată s-a făcut mare cutremur, 
încât pământul, deschizându-se, a înghiţit pe antipat si pe toţi slujitorii viperei, împreuna cu mulţime de 
popor necredincios. Văzând aceasta, s-au înfricoşat toţi credincioşii si necredincioşii si au strigat către 
Sfinţii Apostoli ca sa-i miluiască si sa roage pe Unul Adevăratul Dumnezeu pentru ei, ca sa nu-i înghită 
pământul de vii. Si îndată grabindu-se, au dezlegat pe Vartolomeu, iar pe Filip n-au putut sa-1 dezlege 
îndată, ca era spânzurat sus. 

Dar astfel a fost buna voirea lui Dumnezeu, ca prin acest fel de pătimire si moarte sa treacă apostolul Lui 
de la pământ la cer, spre care si picioarele lui erau întoarse. Astfel fiind spânzurat, Sfântul Filip se ruga 
lui Dumnezeu pentru vrăjmaşii sai, ca sa le ierte toate greşelile si sa le lumineze ochii mintii lor, ca sa 
cunoască si sa vadă adevărul. Iar Domnul s-a plecat spre rugăciunea lui si îndată a poruncit pământului de 
a scos vii pe toţi pe care îi înghiţise, numai antipatul si cu slujitorii viperei au rămas în adânc. Iar ceilalţi 
au mărturisit cu mare glas si au preamărit puterea lui Hristos, dorind sa fie botezaţi. 

Si pe când ei voiau sa ia de pe lemn pe Sfântul Filip, el si-a dat sfântul sau suflet în mâinile lui Hristos, 
deci l-au pogorât mort. Iar Mariamia, sora lui, care prin curăţie si-a păzit fecioria, privind la pătimirea si 
la moartea fratelui sau, Sfântul Filip, 1-a cuprins cu dragoste si 1-a sărutat, veselindu-se de el cu duhul, ca 
bine si-a săvârşit alergarea sa. Iar Vartolomeu a botezat pe toţi cei ce crezuseră în Hristos, rânduindu-le 
episcop pe Stahie. După aceea au îngropat cu cinste trupul Sfântului Filip, iar în locul unde a curs sângele 
lui, a crescut vita de vie după. trei zile, în semn ca Sfântul Apostol Filip, după vărsarea sângelui sau 
pentru Hristos, acum se îndulceşte de bucuria cea veşnica, împreuna cu Domnul sau în împărăţia cerului. 

Iar Sfântul Apostol Vartolomeu si fericita fecioara Mariamia au mai zăbovit câteva zile în Ierapole după 
îngroparea Sfântului Filip si, întărind bine în credinţa biserica cea nou adunata, s-au despărţit, pornind 
fiecare în calea sa. Sfânta Mariamia s-a dus în Licaonia, unde s-a si mutat către Domnul, iar Sfântul 
Vartolomeu s-a dus în părţile Indiei si a zăbovit acolo, ostenindu-se multa vreme, umblând si 
propovăduind cuvântul Domnului prin cetati si sate si tamaduind pe cei neputincioşi cu numele lui 
Hristos. Apoi, luminând pe mulţi si facându-le biserici, le-a dat Evanghelia Sfântului Matei ce o purta la 
sine, talmacind-o în limba lor. încă a lăsat la ei si pe cea în limba evreiasca, care, după o suta de ani si mai 
mult, a fost adusa în Alexandria de Pantin, filosoful creştin. 

Iar după ce a ieşit din India, Sfântul Vartolomeu s-a dus în Armenia cea mare. Si mergând el acolo, idolii 
si mai ales diavolii care locuiau în idoli au tăcut, zicând cu mare glas acest din urma cuvânt, ca 
„Vartolomeu îi izgoneşte si-i munceşte pe ei". Si se izgoneau duhurile cele necurate nu numai din idoli, 
dar si din oameni prin venirea Sfântului Apostol Vartolomeu; pentru aceea, mulţi credeau în Hristos. în 
tara aceea era un împărat cu numele Polimie, care avea o fata îndrăcită, iar diavolul striga prin gura ei: 
„O, Vartolomee, si de aici ne izgoneşti pe noi?" Iar împăratul auzind aceasta, a poruncit sa fie căutat 
Vartolomeu cu dinadinsul. 

Iar apostolul lui Hristos, ducându-se la acea fata îndrăcită, îndată a fugit diavolul dintr-însa, iar fata 
împăratului s-a făcut sănătoasa. După aceasta, vrând împăratul sa mulţumească sfântului, i-a trimis cămile 
încărcate cu daruri: cu aur, cu argint, cu mărgăritare si cu alte lucruri preţioase. Iar el, fiind sărac cu duhul 
si neavând trebuinţa de nimic, le-a trimis înapoi la împărat, zicându-i: „Eu nu fac negutatorie cu aceste 
lucruri, ci caut suflete omeneşti, pe care, de le voi dobândi, le voi duce la cer si atunci ma voi arata 
înaintea Domnului meu ca sunt mare neguţător". Si umilindu-se împăratul de cuvintele lui, a crezut în 
Hristos cu toata casa sa si au fost botezaţi de mâinile sfântului apostol atât împăratul Polimie, cât si 
împărăteasa, fiica lui cea tămăduita si mulţi din boieri si popor fara număr; căci mai mult de zece cetati, 
căutând la împărat, au primit Sfântul Botez. 

Aceasta văzând slujitorii idolesti, s-au mâniat asupra sfântului apostol, socotind de rau aceea pentru ei; 
căci idolii lor se sfărâmau, închinarea de idoli cu totul se pierdea si jertfele din care ei se hrăneau nu se 

mai făceau. Deci, apropiindu-se de Astiagis, fratele împăratului, l-au îndemnat sa-1 piardă pe Vartolomeu 
si sa răzbune nedreptatea ce s-a făcut idolilor lor. 

Deci acela, găsind vreme potrivita, a prins pe sfântul apostol si 1 -a muncit în cetatea Albana din Armenia 
cea mare; apoi 1-a răstignit pe cruce cu capul în jos. Iar sfântul apostol, bucurându-se, pătimea pentru 
Hristos, Domnul sau, si fiind spânzurat pe cruce cu capul în jos, nu înceta a propovădui cuvântul lui 
Dumnezeu; pentru ca pe cei credincioşi îi întărea în credinţa, iar pe cei necredincioşi îi sfătuia sa 
cunoască adevărul si sa se întoarcă de la întunericul cel diavolesc la lumina lui Hristos. Iar muncitorul, 
nesuferind aceste cuvinte, a poruncit sa jupoaie pielea de pe el; dar sfântul rabdă si într-aceasta munca ca 
într-un trup străin, neîncetat binecuvântând si proslăvind pe Dumnezeu. In sfârşit, muncitorul a poruncit 
ca odată cu pielea sa-i taie si capul. Atunci a tăcut gura cea de Dumnezeu grăitoare, luân-du-se capul de la 
trup, care singur a rămas spânzurat pe cruce, cu picioarele spre cer, însemnând cu adevărat mergerea 
apostolului spre cele de sus. 

Astfel s-a sfârşit Sfântul Vartolomeu, Apostolul lui Hristos, trecând după acele multe dureri si osteneli la 
odihna cea fara de dureri, întru bucuria Domnului sau. Iar credincioşii, care au fost de fata la sfârşitul lui, 
au luat cinstitul lui trup de pe cruce, împreuna cu capul, si le-au pus într-o racla de plumb, asezându-le în 
aceeaşi cetate Albana din Armenia mare. Iar de la sfintele lui moaşte se dădeau bolnavilor tămăduiri cu 
minune; pentru aceasta, mulţi necredincioşi s-au apropiat de Biserica lui Hristos. 

Iar după multa vreme, prigonitorii din părţile acelea, cei întunecaţi cu îndrăcirea idoleasca, auzind si 
văzând minunile ce se făceau de moaştele Sfântului Vartolomeu, nevrând sa cunoască puterile lui 
Dumnezeu, au luat sfintele moaşte cu racla cea de plumb si le-au aruncat în mare. Dar o, minune! Racla 
cea de plumb a plutit uşoara ca o luntre pe apa, sosind la insula Lipar. Si s-a făcut descoperire lui Agaton, 
episcopul cetăţii Liparului, despre moaştele apostolesti care au fost aduse de ape. Si ducându-se episcopul 
cu clerul si cu tot poporul la malul marii si găsind moaştele, s-au minunat cu toţii cum racla cea de plumb 
si cu moaştele nu s-au afundat în apa, ci, mai uşoara decât o luntre, a călătorit pe mare o cale atât de lunga 
până la dânşii. Pentru aceasta au preamărit pe Dumnezeu si au luat racla cu moaştele si au pus-o în 
biserica lor cu bucurie si cu cântări de psalmi. 

Dar nu se cuvine a trece cu tăcerea si aceasta despre Sfântul Vartolomeu, care se scrie în viata Cuviosului 
Iosif, scriitorul de cântări. Acest cuvios, câştigând o părticica din moaştele Sfântului Apostol Vartolomeu, 
a adus-o în locaşul sau care era aproape de Constantinopol. El a zidit o biserica osebita în numele 
apostolului si partea aceea din moaştele lui a pus-o într-însa cu cinste; si adeseori se învrednicea a-1 
vedea pe sfântul apostol în vedenia visului, pentru ca avea către dânsul mare dragoste si credinţa. Si dorea 
sa împodobească cu cântări de laude praznicul acestui sfânt apostol, dar nu îndrăznea, ci se îndoia daca-i 
va fi plăcut lui acel lucru sau nu. 

De aceea se ruga cu dinadinsul lui Dumnezeu si apostolului, ca sa i se dea lui pentru aceasta încredinţare 
si sa i se dăruiască înţelepciune de sus, ca sa poată scrie stihurile cântării. Si rugându-se pentru aceasta 
patruzeci de zile cu post si cu lacrimi, si apropiindu-se ziua pomenirii apostolului, a văzut la Vecernia 
praznicului pe Sfântul Apostol Vartolomeu aratându-i-se în altar, îmbrăcat în haine albe, si ridicând 
perdeaua altarului, 1-a chemat la dânsul. Iar Iosif apropiindu-se de sfântul apostol, acela a luat cartea 
Sfintei Evanghelii de pe dumnezeiasca Masa si a pus-o pe pieptul lui Iosif, zicându-i: „Sa te 
binecuvinteze dreapta Atotputernicului Dumnezeu si sa izvorască din limba ta apele cereştii înţelepciuni. 
Inima ta sa fie scaun al Sfântului Duh, iar cântările tale sa îndulcească toata lumea!" Zicându-i aceasta, 
Sfântul Apostol Vartolomeu s-a făcut nevăzut. Iar Cuviosul Iosif, umplându-se de negrăita bucurie si 
simţind în sine darul înţelepciunii, s-a întins cu totul spre mulţumire. 

Deci, din acel ceas, a început a scrie cântările bisericeşti si pesnele canoanelor, prin care a împodobit nu 
numai praznuirea Sfântului Apostol Vartolomeu, dar si pe ale multor sfinţi; iar mai ales pe a Preacuratei 
Maicii lui Dumnezeu a cinstit-o cu multe canoane, asemenea si pe a Sfântului Ierarh Nicolae, umplând 
Sfânta Biserica de frumoase cântări, de unde a câştigat si numirea de "scriitor de cântări". Iar noi pentru 

toate acestea slăvim pe Hristos Mântuitorul nostru Cel împreuna cu Tatăl si cu Sfântul Duh slăvit în veci 
de toata făptura. Amin. 

Nota. Unii îl socotesc pe acest Sfânt Vartolomeu ca este Natanail, pe care Filip 1-a adus la Hristos, ca si 
cum Natanail ar fi fost unul si acelaşi cu Vartolomeu - Natanail cu numele, dar cu porecla sau cum s-ar 
zice, după tatăl sau, i se zicea Vartolomeu, adică fiul lui Tolomeu; pentru ca cuvântul "văr" în limba 
evreiasca se tâlcuieste "fiu", precum si Hristos a zis către Sfântul Apostol Petru: Fericit eşti, Simon var 
lona, adică fiul lui Iona. Tot astfel, un orb din Ierihon se numea Vartimeu, adică fiul lui Timeu. Asa si 
acest sfânt apostol, ca si cum după tata se numea Vartolomeu, fiul lui Tolomeu, pentru ca acest nume 
Tolomeu era vechi la evrei si mai des, precum este arătat în Scriptura JLegii Vechi la Isus al lui Navi, în 
capitolul 15, stihul 14 si în Cartea a Ii-a a împăraţilor în capitolul 3, stihul 3. Iar ei socotesc ca numele cel 
adevărat al lui Vartolomeu ar fi fost Natanail, pentru ca nu se afla în nici o parte a Evangheliei chemarea 
lui Vartolomeu la apostolie, decât numai în locul lui Natanail. Apoi, cei trei Sfinţi Evanghelisti Matei, 
Marcu si Luca, care pomenesc pe Vartolomeu, nu îl pomenesc pe Natanail; iar Sfântul Ioan 
Evanghelistul, pomenind pe Natanail, nu îl pomeneşte pe Vartolomeu, si spune ca Natanail este prieten al 
apostolilor la vânarea peştilor, când L-a văzut pe Iisus Hristos după înviere, pentru ca zice: Erau împreuna 
Simon Petru, Toma, Natanail, fiii lui Zevedeu si ceilalţi. 

Iar alţii nu se învoiesc la aceasta, precum si Prologul pe luna lui mai, în 10 zile, spune ca Simon Zilotul 
este Natanail, iar alţii socotesc ca Natanail este unul din cei şaptezeci de ucenici ai lui Hristos. Despre 
cetatea Alban, unde a pătimit Sfântul Vartolomeu, sa nu creadă cineva ca este tara Albaniei, pentru ca una 
este tara AJbaniei în Europa si alta cetatea Alban în Armenia cea mare, care este în Asia. încă mai sunt si 
prin alte parti cetati cu acelaşi nume. 



SFANŢUL APOSTOL VARNAVA 
(11 iunie) 

Sfântul Apostol Varnava a fost unul din cei şaptezeci de apostoli. Numele lui mai înainte de apostolie a 
fost Iosif, iar după aceea s-a numit Varnava, după cum ne va arata cuvântul ce urmează. 

Apostolul Varnava s-a născut în insula Cipru din părinţi leviti de neam evreiesc, din care seminţie erau si 
cei mai dinainte mari prooroci ai lui Dumnezeu - Moise, Aaron si Samuil. Strămoşii lui Varnava au trecut 
în Cipru din pricina războaielor care au fost în Palestina. Părinţii lui erau foarte bogaţi; ei aveau un sat al 
lor aproape de Ierusalim, îndestulat nu numai cu sadurile si rodurile cele pământeşti, dar înfrumuseţat si 
cu zidiri alese, pentru ca acolo îsi aveau ei casa lor. Pentru ca din acea vreme, în care Sfântul Prooroc 
Isaia a scris: Fericit este cel ce are seminţia în Sion si casa sa în Ierusalim, evreii nestiind duhovniceasca 
putere a acelor cuvinte, cei ce locuiau prin tari depărtate se sârguiau sa-si aibă casele în Ierusalim; pentru 
aceea si părinţii lui Varnava îsi aveau casa si moşia lângă Ierusalim. 

Iar după ce au născut pe acesta, despre care ne este cuvântul, l-au numit Iosif si l-au dat la învăţătura 
cârtii. Apoi, ajungând el la vârsta desăvârşita, l-au trimis în Ierusalim la slavitul Gămăliei, dascăl renumit 
pe acele vremuri, ca sa deprindă desăvârşit înţelegerea cărţilor evreieşti si toata legea lui Dumnezeu. Si 
era acolo un ucenic împreuna cu Iosif, cu numele Saul, de o vârsta cu el, care mai pe urma s-a numit 
Pavel; si amândoi învăţau la acelaşi dascăl, Gămăliei, si sporeau în înţelegere, în înţelepciunea Scripturii 
si în fapte bune. în toate zilele, dimineaţa si seara, Iosif mergea la biserica lui Solomon si se ruga cu 
dinadinsul lui Dumnezeu; si îsi petrecea zilele tinereţilor sale în postiri si în mare înfrânare. Si păzind cu 
dinadinsul întreaga înţelepciune a fecioriei sale, fugea de însoţirea cu tinerii cei fara de rânduiala si nu 
voia nici a auzi cuvintele acelea cu care s-au obişnuit minţile lor a se îndărătnici cu înlesnire, ci totdeauna 
lua aminte de sine, învatându-se în legea Domnului ziua si noaptea. 

In acea vreme, Domnul nostru Iisus Hristos, după treizeci de ani ai întrupării Sale, începând a Se arata 
lumii, a mers de la Galileea la Ierusalim. Si învata în biserica si făcea minuni, încât toţi se minunau de el 
si se adunau ca sa-i vadă sfânta Lui fata si sa audă dumnezeiestile Lui cuvinte, care erau mai dulci decât 
mierea si fagurele. Iar tânărul Iosif, vazându-L pe Hristos si auzind învăţaturile care ieşeau din gura Lui 
preasfânta, se umilea cu inima si se mira de minunile ce se făceau de El; pentru ca a văzut cum a tămăduit 
Iisus cu cuvântul pe cel slăbănog la scăldătoarea Siloamului, apoi, văzând si alte lucruri minunate ale lui 
Hristos, s-a aprins cu dragostea inimii de El, si, apropiindu-se, s-a aruncat la picioarele Mântuitorului, 
rugându-L sa-1 binecuvânteze si sa-1 primească la sine în ucenicie. Iar Domnul, Cel ce vede tainele 
inimilor omeneşti, văzând într-însul inima care se aprinsese către dragostea cea dumnezeiasca, 1-a 
binecuvântat cu dragoste si nu 1-a oprit a-i urma Lui. Iar el a alergat mai întâi la casa matusii sale cu 
numele Măria, care era maica lui Ioan, care mai în urma s-a numit Marcu, si a zis către ea: „Vino si vezi 
pe Cel ce părinţii noştri au dorit sa-L vadă; căci iată un oarecare prooroc, Iisus din Nazaretul Galileii, 
învata în biserica si face multe minuni; si mulţi îl socotesc ca este Mesia cel aşteptat!" Auzind acestea 
acea femeie, îndată lăsând toate, a mers cu sârguinta la biserica si, văzând pe Iisus Hristos, a căzut la 
picioarele Lui, rugându-se si zicând: „Doamne, de am aflat dar înaintea Ta, vino în casa roabei Tale si 
prin intrarea Ta binecuvinteaza pe casnicii mei!" 

Iar Domnul Hristos, văzând credinţa acelei femei, a mers în casa ei si a binecuvântat-o pe ea si pe toţi cei 
ce erau în casa ei. Si a fost ospătat de dânsa cu cinste, deoarece cu multa bucurie si cu cucernicie a primit 
acea femeie pe Stăpânul nostru. Dintr-acea vreme, ori de câte ori Domnul mergea la Ierusalim, totdeauna 
găzduia cu ucenicii Sai în casa Măriei. Iar când Domnul S-a întors de la Ierusalim în Galileea, a mers în 
urma Lui si Iosif cu ceilalţi ucenici. Si când Domnul a voit sa-i trimită pe cei doisprezece apostoli ai Sai 
spre propovaduire către oile cele pierdute ale casei lui Israel, si a văzut ca aceia sunt putini, precum le-a si 
zis, ca secerişul este mult, iar lucratorii putini, atunci Domnul a ales si alţi şaptezeci de ucenici, ca sa-i 
trimită câte doi înaintea fetei Sale, în toata cetatea si locul. 

Deci între acei şaptezeci din început a fost rânduit si acest sfânt Iosif si a fost numit Varnava de Sfinţii 
Apostoli, adică "fiul mângâierii", căci era îndestulat, ca, prin propovaduirea lui Mesia cel venit în lume, 
sa mângâie popoarele care aşteptau cu multa dorire venirea lui Mesia. Pentru ca, precum fiii lui Zevedei 
au fost numiţi "fiii tunetului", fiindcă aveau sa tune ca tunetul propovaduirea Evangheliei în partea cea de 
sub cer, tot astfel si Iosif s-a numit "fiu al mângâierii", fiindcă ostenelile lui apostolesti aveau sa aducă 
multa bucurie aleşilor lui Dumnezeu. Asa socoteşte si Sfântul Ioan Gura de Aur despre numirea lui, 
zicând: „Mi se pare ca din fapta cea buna si-a luat numele, ca cel ce era îndestulat si ales la aceasta". 

Iar după înălţarea Domnului la cer, Sfinţii Apostoli aveau viata de obşte în Ierusalim, precum se scrie în 
faptele lor: La poporul care crezuse era un suflet si o inima, si nici unul nu zicea ca ceva din averile sale 
este al sau, ci toate erau de obşte. Si câţi erau stăpâni ai satelor si ai caselor, vânzându-le, aduceau preţul 
celor vândute si le puneau la picioarele Apostolilor. Atunci si Sfântul Iosif cel numit de apostoli Varnava, 
vânzând satul cel pomenit mai sus, care era aproape de Ierusalim si care rămăsese moştenire de la părinţii 
lui, a adus preţul si 1-a pus înaintea picioarelor Apostolilor, neoprindu-si nimic; pentru ca dorea sa se 
îmbogăţească în Dumnezeu întru Care s-a si îmbogăţit, precum se mărturiseşte despre el: „Iosif era bărbat 
bun si plin de Duhul Sfânt si de credinţa. Lui i se întâmpla adeseori de se vedea cu Saul si se întreba cu el 
din Sfânta Scriptura pentru Domnul Hristos, dorind sa-1 aducă la sfânta credinţa; dar Saul, fiind foarte 
râvnitor al obiceiurilor părinteşti, batjocorea pe Sfântul Varnava, ca pe un înşelat, si grăia hule împotriva 
lui Hristos, numindu-L fiu de teslar si neînvatat, si omorât cu osânda de moarte..." 

Iar după ce evreii au omorât pe Sfântul si întâiul Mucenic Ştefan, Saul a început a prigoni Biserica si, 
intrând în casele credincioşilor si prinzând pe bărbaţi si pe femei, îi arunca în temniţa. Atunci Sfântul 
Varnava plângea pentru el si se ruga lui Dumnezeu, întinzându-si curatele lui mâini, ca sa se lumineze 
ochii sufleteşti ai lui Saul si sa cunoască adevărul, pentru ca dorea sa-1 aibă în credinţa creştineasca pe 
acel prieten al sau, pe care îl avusese tovarăş la învăţătura lui Gămăliei. 

Si nu au fost în zadar rugăciunile si lacrimile Sfântului Varnava, căci, venind vremea dumnezeieştii 
milostiviri, Saul s-a întors la Hristos, chemat fiind de glasul Domnului, când mergea la Damasc. Astfel 

lupul s-a prefăcut în oaie si hulitorul lui Hristos a început a preamări numele Lui. Si cel ce odinioară a 
fost prigonitor, s-a făcut apărătorul Bisericii; pentru ca, după primirea Sfântului Botez, îndată s-a dus la 
adunarea evreiasca si propovăduia pe Iisus, ca Acela este Fiul lui Dumnezeu, biruind în cuvânt pe jidovii 
care locuiau în Damasc. Iar când s-a întors în Ierusalim si încerca sa se lipească de ucenicii lui Hristos, 
toţi se temeau de el, necrezând ca si el este ucenic al lui Hristos. Atunci Sfântul Varnava, întâmpinându-1, 
i-a zis: „O, Saule până când vei fi hulitorul marelui nume al lui Iisus Hristos si prigonitorul credincioşilor 
Lui robi? Până când te împotriveşti înfricoşatei taine, pe care proorocii de demult au vestit-o si în 
vremurile de acum s-a împlinit pentru mântuirea noastră?" 

Atunci Saul a căzut cu lacrimi la picioarele lui, zicând: „O, Varnava, învatatorule al dreptăţii, iarta-ma pe 
mine ca acum m-am încredinţat ca toate cele grăite mie de tine pentru Hristos sunt adevărate. Deci Cel pe 
Care mai înainte hulindu-L, II numeam fiu de teslar, acum îl mărturisesc ca este Fiul lui Dumnezeu cel 
Unul Născut, Cel de o fiinţa cu Tatăl si fara de început, Care, fiind raza slavei Tatălui si chipul ipostasului 
Lui, în aceste mai de pe urma zile S-a smerit pe Sine, luând chip de rob; S-a făcut om desăvârşit din 
Preasfânta Fecioara Măria, Născătoarea de Dumnezeu; si pătimind cruce si moarte de voie, a înviat din 
morţi a treia zi si S-a arătat vouă, apostolilor Sai, apoi S-a înălţat la cer si sade de-a dreapta Tatălui si 
iarasi va sa vie cu slava sa judece viii si morţii, si împărăţia Lui nu va avea sfârşit". 

Nişte cuvinte ca acestea auzindu-le Sfântul Varnava de la cel ce odinioară se făcuse hulitor si prigonitor, 
s-a minunat si a lăcrimat de bucurie; deci, cuprinzându-1 pe el, 1-a sărutat si i-a zis: „O, Saule, cine te-a 
învăţat pe tine sa graiesti nişte cuvinte ca acestea insuflate de Dumnezeu? Cine te-a sfătuit pe tine sa-L 
mărturiseşti pe Iisus Nazarineanul ca este Fiul lui Dumnezeu? De unde ai învăţat atât de desăvârşit 
cunoştinţa dogmelor cereşti?" 

Atunci Saul, umplându-se de lacrimi din zdrobirea inimii, a zis: „Singur Domnul Iisus Hristos, pe Care eu 
păcătosul L-am gonit si hulit, Acela m-a învăţat toate acestea, căci si mie mi S-a arătat ca unui lepădat; de 
al Cărui glas dumnezeiesc am urechile pline, pentru ca, strălucind peste mine o lumina cereasca, după ce 
am căzut la pământ de frica, a venit la mine un glas si mi-a zis: Saule, Saule, de ce Ma prigoneşti? Iar eu, 
tremurând si înspaimântându-ma, am zis: Cine eşti, Doamne? Iar El mi-a răspuns cu blândeţe si cu 
milostivire: Eu sunt Iisus, pe care tu îl prigoneşti. Atunci m-am minunat de îndelunga Lui răbdare si, 
rugându-ma, am zis: Doamne, ce voiesti sa fac? Iar El m-a învăţat pe mine toate acestea pe care ti le-am 
spus tie". 

Deci Sfântul Varnava, luând pe Saul de mâna, 1-a dus la Apostoli, graindu-le: „lata cel ce ne-a prigonit pe 
noi, acum este al nostru; cel ce se împotrivea noua, acum asculta de Domnul nostru; si cel ce ne era noua 
vrăjmaş, acum ne este prieten si împreuna lucrator în via lui Hristos. lata, vi-1 pun vouă de fata pe acest 
blând mieluşel, care a fost fiara cumplita!" După aceea Saul a spus apostolilor cum a văzut pe Domnul pe 
cale, cum a vorbit cu Dânsul si cum a luat îndrăzneala în Damasc întru numele lui Iisus. 

Iar apostolii auzind acestea, s-au minunat si s-au bucurat, slăvind pe Dumnezeu. După aceea Saul era 
împreuna cu dânşii, intrând si ieşind în Ierusalim si, îndrăznind în numele Domnului Iisus, biruia pe iudei 
si pe elini. Iar aceia se minunau de dânsul -cum cel care nu demult izgonea pe cei ce chemau numele lui 
Hristos, singur acum propovaduieste pe Iisus - si căutau sa-1 ucidă pe el. Deci fraţii, înţelegând aceasta, 1- 
au luat de la Ierusalim la Cezareea si l-au dus în Tars, patria lui, ca acolo sa propovăduiască pe Hristos. 

In acea vreme, în Antiohia Siriei, cetatea cea mare si slăvită, a început a se răspândi sfânta credinţa întru 
Domnul nostru Iisus Hristos; pentru ca după ce a fost ucis Sfântul întâiul Mucenic Ştefan, din acea zi era 
mare prigoana asupra Bisericii Ierusalimului, încât toţi credincioşii s-au risipit prin părţile Iudeei si ale 
Samariei, afara de apostoli. Atunci oarecare din cei ce fugiseră au trecut până în Fenicia, în Cipru si în 
Antiohia, grăind cuvântul mântuirii mai întâi numai la iudei, iar după aceea si la elini au început a 
binevesti pe Domnul Iisus Hristos. Si era mâna Domnului cu dânşii si mulţi crezând cuvântul lor, s-au 
întors către Domnul. Si auzindu-se aceasta în Biserica Ierusalimului, Sfinţii Apostoli au trimis în Antiohia 
Siriei pe Sfântul Varnava, ca sa vadă pe cei ce erau acolo si sa întărească pe cei ce crezuseră de curând. 

Iar el ducându-se acolo si văzând darul lui Dumnezeu, s-a bucurat si i-a mângâiat pe toţi cu cuvântul 
Domnului, întarindu-i pe dânşii ca sa petreacă nedepartati de Domnul. Si propovăduind Sfântul Varnava 
acolo din destul, a adus mult popor la cunoştinţa lui Dumnezeu. Deci, văzând Sfântul Varnava ca ucenicii 
în toate zilele se înmulţeau, iar dascăli erau putini si secerişul cel mult nu avea mulţi lucratori, a lăsat un 
timp Antiohia si s-a dus în Tars, ca sa caute pe prietenul sau Saul. Si gasindu-1, 1-a adus pe el în 
Antiohia, unde se osteneau amândoi la întoarcerea sufletelor omeneşti către Hristos Dumnezeu, aducând 
pe iudei si pe elini întru încredinţare. Si au petrecut în Antiohia în acea vreme un an întreg, adunându-se 
în biserica si învăţând pe popor; si acolo mai întâi i-au numit creştini pe ucenici. 

Iar după ce s-a împlinit un an de şedere în Antiohia, s-au învoit ei sa se întoarcă la Ierusalim, ca sa spună 
Sfinţilor Apostoli despre cele ce a lucrat darul lui Dumnezeu în Antiohia. Atunci antiohienii au voit ca 
fiecare dintr-însii sa trimită fraţilor săraci si scăpătaţi ce petreceau în Iudeea câte ceva din cele ce aveau, 
deoarece era atunci acolo foamete mare, după proorocia Sfântului Agav, care era si el unul din cei 
şaptezeci de apostoli. Deci credincioşii cei ce erau în Antiohia, adunând multa milostenie, au trimis-o la 
bătrâni prin mâna lui Varnava si Saul. Si venind în Ierusalim Sfinţii Apostoli Varnava si Saul, care mai 
târziu s-a numit Pavel, s-a veselit foarte mult Biserica, înstiintând-o ei de credincioşii cei ce se înmulţiseră 
în Antiohia, si aducând multa milostenie de la dânşii. 

Apoi deodată s-a făcut multa tulburare Bisericii Ierusalimului, pentru ca în acea vreme împăratul Irod a 
pus mâinile ca sa facă rau unora ce erau din Biserica, omorând cu sabia pe Iacov al lui Zevedeu, fratele 
lui Ioan. Si văzând ca aceasta fapta este plăcuta jidovilor, s-a silit a prinde si pe Petru si 1-a băgat în 
temniţa, de unde Sfântul Petru a fost scos de înger. Deci până ce s-a potolit aceasta tulburare bisericeasca 
pornita în Ierusalim de către prigonitori, Varnava si Saul au stat ascunşi în casa Măriei, matusa lui 
Varnava cea mai sus zisa, unde a venit si Sfântul Petru, după ce a fost scos noaptea de sfântul înger. 

După aceea, Varnava si Saul sfârsindu-si slujba în Ierusalim, s-au întors iarasi în Antiohia, luând cu dânşii 
si pe fiul Măriei, care se numea Ioan, si căruia, mai pe urma, i s-a zis Marcu. Si petrecând ei în Antiohia o 
vreme în post, în rugăciuni, în slujbele Sfintei Liturghii si în propovaduirea cuvântului lui Dumnezeu, a 
voit Duhul Sfânt sa-i trimită pe dânşii la neamuri pentru propovaduire si a zis Duhul Sfânt către Biserica 
ce era în Antiohia, a proorocilor si învăţătorilor: „Deosebiţi Mie pe Varnava si pe Saul la lucrarea la care 
i-am chemat pe dânşii". Atunci, postind, rugându-se si punându-si mâinile pe dânşii, i-au trimis pe ei. 

Iar ei s-au pogorât mai întâi în Seleucia, apoi au plecat cu corabia spre Cipru, iar de acolo s-au dus în 
Salamina si, pretutindeni străbătând, propovaduiau cuvântul lui Dumnezeu, având lângă ei ca slujitor pe 
Ioan, fiul Măriei, supranumit Marcu. Si străbătând ei insula până la Pafos, au găsit pe un oarecare iudeu 
vrăjitor si prooroc mincinos, cu numele Elimas, sezând lângă antipatul Serghie, bărbat înţelept. 

Deci pe antipat l-au luminat cu lumina sfintei credinţe, iar pe vrăjitorul Elimas, care se împotrivea lor, 1- 
au orbit cu cuvântul. Si plecând ei de la Pafos, s-au dus la Perga Pamfiliei; iar sluga lor Ioan, care se 
numea si Marcu, vazându-i ca se dau la multe pătimiri rele pentru propovaduirea lui Hristos si nu se 
înfricoşau de întâmplările cele de moarte, s-a temut a mai merge la dânşii, fiind tânăr, si s-a despărţit de 
ei, întorcându-se la Ierusalim la maica sa. 

Iar Varnava si Saul, trecând Perga, au venit în Antiohia Pisidiei, care este alta decât Antiohia cea mare a 
Siriei. De acolo fiind izgoniţi, au scuturat praful de pe picioare asupra acelora si s-au dus în Iconia, unde 
iudeii si păgânii au voit sa-i ucidă cu pietre. Dar ei, aflând de aceasta, au fugit în cetăţile Licaoniei, în 
Listra si Derbe si în cele de primprejurul lor. Si acolo binevestind, au ridicat în picioare si au făcut sănătos 
pe un bărbat şchiop, care era asa din pântecele maicii sale si care niciodată nu umblase. Atunci poporul 
socotind ca sunt zei, voia sa le aducă jertfe si numea pe Varnava Die, iar pe Pavel, Hermes; si abia au 
potolit Sfinţii Apostoli poporul sa nu le jertfească ca unor zei. După aceea acelaşi popor îndemnat de 
iudei s-a sculat asupra lor si, bătând pe Pavel cu pietre, l-au scos afara din cetate, crezând ca a murit; iar el 
s-a sculat, a intrat în cetate si a doua zi a plecat la Derbe împreuna cu Varnava. 

Si propovăduind si învăţând pe mulţi în cetatea aceea, s-au întors înapoi în Antiohia Pisidiei, mergând pe 
aceeaşi cale. Deci pretutindeni în cale întăreau sufletele ucenicilor, rugându-i sa petreacă în credinţa si 
încredintându-i ca multe suferinţe ni se cade noua a rabdă pentru a intra în împărăţia lui Dumnezeu. Si le- 
au hirotonisit preoţi pe la toate bisericile si, rugându-se cu post, i-au lăsat în seama Domnului în care 
crezuseră. Apoi, mergând în Perga si propovăduind acolo cuvântul Domnului, s-au pogorât în Atalia si de 
acolo s-au dus cu corabia în Antiohia Siriei, de unde au fost trimişi de Duhul Sfânt sa propovăduiască 
cuvântul Domnului la neamuri. Si ajungând ei în cetate si adunând credincioşii, le-au spus câte a făcut 
Dumnezeu cu dânşii, si cum pe mulţi din neamuri i-au adus la Hristos. Si au petrecut multa vreme în 
Antiohia. 

După aceasta s-a făcut cearta pentru tăierea împrejur, între evrei si între păgânii care crezuseră. Pentru ca 
unii iudei venind, învăţau pe fraţi ca daca nu se vor tăia împrejur, după obiceiul lui Moise, nu se vor putea 
mântui; iar păgânii care crezuseră, socoteau cu greu pentru ei acea taiere împrejur. Deci Varnava si Pavel 
se împotriveau iudeilor si apărau pe păgâni de tăierea împrejur, dar de vreme ce nu înceta pentru aceasta a 
se face cearta si multa cercare, de aceea a fost de trebuinţa Sfinţilor Apostoli Varnava si Pavel sa fie 
trimişi de Biserica Antiohiei în Ierusalim la Apostoli si la bătrâni, ca sa-i întrebe despre tăierea împrejur, 
încă mai era trebuinţa sa-i înştiinţeze si despre aceasta, ca Dumnezeu a deschis neamurilor usa credinţei. 
Deci, fiind trimişi de Biserica la Ierusalim, au trecut prin Fenicia si prin Samaria, spunându-le de 
întoarcerea neamurilor si făcând bucurie mare tuturor fraţilor. 

Si ajungând ei la Ierusalim, au fost primiţi cu dragoste de Biserica de acolo, de Sfinţii Apostoli si de 
bătrâni; si toţi ascultau cu plăcere cele ce le spuneau Varnava si Pavel si câte semne si minuni a făcut 
Dumnezeu printr-însii întru neamuri. Iar despre tăierea împrejur, Sfinţii Apostoli, cercetând si sfatuindu- 
se soborniceste, au întărit ca sa o depărteze cu totul de la cei credincioşi, nu numai de la păgâni, dar si de 
la iudei, ca fiind netrebuincioasa darului cel nou. încă au voit ei ca, împreuna cu Varnava si Pavel, sa 
trimită si de la sine pe cineva la păgânii care crezuseră în Antiohia. 

Deci au ales pentru aceasta pe Iuda, care se numea Varsava, si pe Sila, bărbaţi vestiţi între fraţi, si au scris 
astfel: „Apostoli, bătrâni si fraţi, cei ce sunteţi în Antiohia, în Siria si în Cilicia, fraţilor dintre neamuri, 
bucurati-va întru Domnul! De vreme ce am auzit ca unii, ieşind de la noi, v-au tulburat prin cuvinte, 
îndărătnicind sufletele voastre si zicându-va sa va taiati împrejur si sa paziti Legea, iar ei n-au avut 
porunca de la noi a face aceasta; deci am socotit noi ca, adunându-ne cu un suflet, sa trimitem la voi pe 
aceşti bărbaţi aleşi cu iubiţii noştri Varnava si Pavel, oameni care si-au dat sufletele pentru numele 
Domnului nostru Iisus Hristos, pe Iuda si pe Sila, care si cu cuvântul va vor spune vouă acestea. Pentru ca 
a voit Sfântul Duh si noi, ca sa nu punem nici o greutate mai mare asupra voastră, afara de acestea ce sunt 
de nevoie, adică sa va feriţi de cele jertfite idolilor, de sânge, de sugrumări si de desfrânare, si ceea ce nu 
voiţi sa va facă vouă alţii, nici voi sa nu le faceţi lor. De va veţi păzi de acestea, bine veţi face. Fiţi 
sănătoşi". 

Cu o scrisoare ca aceasta, Sfinţii Apostoli Varnava si Pavel, si împreuna cu dânşii Iuda si Sila, au plecat 
de la Ierusalim spre Antiohia. Atunci acel Ioan, care s-a numit Marcu, fiul Măriei, matusa lui Varnava, 
neîndraznind sa vina la Sfântul Pavel, a alergat la unchiul sau, Sfântul Varnava, rugându-se cu pocăinţa si 
cu lacrimi - fiindu-i jale ca s-a despărţit de dânşii, când propovaduiau la neamuri -, si ruga pe Sfântul 
Varnava ca sa-1 ia împreuna cu ei, făgăduind ca va îndrăzni fara de temere la toate pătimirile si la moarte 
pentru Domnul. Deci Varnava 1-a luat, fiind nepotul sau, si au ajuns cu toţii în Antiohia. Aici, adunând pe 
poporul credincioşilor, le-au dat scrisoarea, pe care citind-o toţi s-au bucurat; iar Iuda si Sila au mângâiat 
mult cu cuvântul pe fraţi si i-au întărit. 

Apoi, după o vreme oarecare, Iuda s-a întors la Ierusalim, iar Sila a voit sa ramâna acolo. Deci Pavel si 
Varnava vietuiau în Antiohia, învăţând si binevestind cuvântul Domnului. Apoi, după câteva zile, Pavel a 
zis către Varnava: „Se cade noua sa cercetam cum petrec fraţii noştri prin toate cetăţile întru care am 
propovăduit cuvântul Domnului". Sfântul Varnava s-a învoit la aceasta si voia sa ia cu el pe Ioan, nepotul 
sau, cel ce se numea Marcu. Dar Pavel nu voia, zicând: „Cum sa luam cu noi pe acest tânăr fricos, care 

ne-a lăsat si mai înainte în Pamfilia, nevoind sa meargă cu noi la lucrul la care eram trimişi si s-a despărţit 
de noi si s-a întors într-ale sale?" 

Atunci s-a făcut cearta între dânşii, căci Varnava voia sa ia pe Ioan, iar Pavel nu voia. Deci s-au despărţit 
amândoi, fiecare voind sa meargă deosebi în drumul sau. însă aceasta a fost printr-o dumnezeiasca purtare 
de grija, pentru ca, umblând deosebi, pe mai multe suflete sa le dobândească spre mântuire. Căci era 
destul ca un mare învăţător sa propovăduiască cuvântul, în loc sa umble amândoi marii învăţători; ca 
fiecare, deosebit propovăduind, îndoit câştig sa facă Bisericii lui Hristos, unul într-o tara, altul într-alta, 
încredinţând si aducând la Hristos multe neamuri. Deci Sfântul Pavel, luând pe Sfântul Sila cu dânsul, s-a 
dus în Derbe si în Listra; iar Sfântul Varnava s-a dus cu corabia la Cipru, împreuna cu nepotul sau, Ioan. 

Iar Sfântul Varnava, ajungând în insula Ciprului, patria sa, multe osteneli a suferit acolo, până ce mult 
popor s-a întors la Hristos. Si înmultindu-se în Cipru sfânta credinţa, s-a dus în Roma, si, precum 
povestesc unii, el mai întâi a propovăduit acolo pe Hristos, apoi a întemeiat si a întărit scaunul episcopiei 
în Mediolan. După aceea iarasi s-a întors la Cipru, unde, propovăduind pe Hristos în cetatea Salamina, au 
venit oarecare iudei din Siria, care se împotriveau lui Varnava si tulburau poporul, spunând ca toate cele 
grăite de Varnava sunt potrivnice lui Dumnezeu si legii lui Moise. Si huleau cu multe ocări cinstitul nume 
al lui Varnava, pregatindu-i moartea si ridicând poporul împotriva lui. 

Iar Sfântul Varnava, vazându-si mai înainte sfârşitul sau mucenicesc, a chemat la dânsul pe toţi 
credincioşii din cetate si, învatându-i pe dânşii din destul ca sa fie tari în credinţa si în fapte bune, a 
săvârşit dumnezeiasca Liturghie si toţi s-au împărtăşit cu Preacuratele Taine ale lui Hristos. Apoi, luând la 
o parte pe Marcu, însoţitorul sau, i-a zis: „Astăzi ma voi sfârşi de mâinile necredincioşilor iudei, precum 
mi-a spus mie Domnul; iar tu vei găsi trupul meu afara din cetate, în partea dinspre apus. Deci sa-1 
îngropi pe el, apoi sa mergi la prietenul meu, Apostolul Pavel, si sa-i spui lui toate cele despre mine". 

Si Sfântul Varnava avea cu dânsul Evanghelia cea de la Matei, scrisa de mâna sa; deci a poruncit 
Sfântului Marcu si pentru ea, ca sa o îngroape împreuna cu dânsul. Apoi, dând cea mai de pe urma 
sărutare lui Marcu, rudenia sa, s-a dus singur la adunarea evreiasca, unde, daca a început a le spune lor 
despre Hristos din cărţile prooroceşti, s-au sculat asupra lui iudeii cei ce veniseră din Siria. Si ridicând si 
pe alţi iudei, au pus mâinile lor cele ucigaşe pe dânsul si l-au scos afara din cetate, în partea dinspre apus, 
si acolo l-au ucis cu pietre; apoi, aprinzând un foc, au aruncat într-însul trupul Sfântului Apostol Varnava. 

După aceea Sfântul Marcu cu alţi câţiva fraţi, mergând în taina, au aflat întreg trupul apostolului, fara sa 
fie vătămat de foc si l-au îngropat într-o peştera care era departe de cetate ca la cinci stadii, punând pe 
pieptul lui Sfânta Evanghelie, după cum a poruncit apostolul. După aceea îndată s-a dus sa-1 caute pe 
Sfântul Apostol Pavel si, gasindu-1 pe el în Efes, i-a spus despre sfârşitul lui Varnava. Si a plâns pentru el 
Sfântul Apostol Pavel, iar pe Marcu 1-a oprit lângă dânsul. Deci, după uciderea Sfântului Varnava, evreii 
din cetatea Salamina au pornit mare prigoana împotriva creştinilor si s-au risipit de acolo toţi, fiecare pe 
unde a putut. 

Din acel timp nu s-a mai cunoscut locul unde erau îngropate cinstitele moaşte ale Sfântului Varnava. însă, 
după mulţi ani, înmul-tindu-se credinţa în Hristos în toate marginile pământului, împăraţii creştini 
stăpânind peste împărăţia greco-romana si toata insula Ciprului strălucind prin dreapta credinţa, 
Dumnezeu a binevoit a preamări acel loc unde zăceau în pământ moaştele apostolului si au început a se 
face acolo mari minuni. La început, un neputincios oarecare oprindu-se pe locul acela din întâmplare, a 
câştigat sănătate. Acelaşi lucru s-a întâmplat si altuia; apoi înstiintându-se si alţii despre aceasta, într- 
adins mergeau până acolo si luau tămăduire de neputinţele lor. Astfel străbătând vestea despre locul acela, 
veneau mulţi slăbănogi si neputincioşi si, căpătând desăvârşita tămăduire, se întorceau sănătoşi pe la 
casele lor. Acolo se aduceau si îndrăciţi si îndată duhurile cele necurate fugeau cu mult ţipat. Acolo 
şchiopii câştigau umblare, orbii vedere, si orice boala avea cineva, primea tămăduire la acel loc. Deci 
cetatea Salamina se bucura de aceasta si numea locul acela "locul sănătăţii", dar nu se ştia pentru ce în 
locul acela se făceau nişte minuni ca acelea, de vreme ce nimeni nu ştia de moaştele apostolului. Deci se 
cuvine a sti cum s-au aflat acele moaşte sfinte. 

Pe vremea împărăţiei lui Zinon, râul eretic Petru Bililnic, care se numea Cnafeu, potrivnicul Sinodului al 
patrulea a toata lumea al Sfinţilor Părinţi din Calcedon, apărătorul eresului lui Eutihie si ajutătorul 
credinţei celei rele a lui Apolinarie, a răpit prin meşteşug scaunul patriarhiei Antiohiei si vatama prin 
învăţătura sa cea nedreapta Biserica lui Hristos. Si neîndestulându-se cu eparhia cea hotărâta a scaunului 
Antiohiei, întru care prigonind si scârbind pe cei dreptcredinciosi, mult îi muncea, a voit sa ia în 
stăpânirea lui si insula Ciprului, care de demult era libera, ca eresurile sale sa le semene într-însa si sa 
chinuiască pe cei ce s-ar împotrivi lui; căci ciprioţii, fiind dreptcredinciosi, lepădau învăţătura cea 
nedreapta a aceluia, care bârfea cum ca dumnezeirea ar fi pătimit pe Cruce. Iar el în tot chipul vrând sa-i 
atragă la dânsul, le zicea: „Deoarece din Antiohia a venit cuvântul lui Dumnezeu în Cipru, de aceea se 
cuvine Bisericii Ciprului sa fie sub patriarhul Antiohiei". 

Atunci arhiepiscopul Ciprului, cu numele Antimie, a fost în mare mâhnire; pentru ca ştia ca acel Petru, 
având mare trecere la împărat, va dobândi cu înlesnire ce va voi, si se va face după voia lui. Si a sosit 
porunca împărăteasca la Cipru ca arhiepiscopul sa meargă la Constantinopol la sinod si înaintea 
patriarhului sa răspundă antiohienilor care cereau ca insula Ciprului sa fie rânduita sub eparhia Antiohiei. 

Deci arhiepiscopul, nedumerindu-se ce va face, căci nu îndrăznea sa nu asculte porunca împărăteasca, dar 
se si temea a merge acolo; căci, deşi era sfânt cu viata, însă la dovediri era greoi, si o ştia aceasta ca va fi 
biruit cu totul de cei potrivnici. Deci s-a dat la post si rugăciuni cu dinadinsul si cu lacrimi cerea de la 
Dumnezeu ajutor si apărare si sfat de folos. 

Iar într-o noapte, dormitând de osteneala rugăciunii, i-a stat înainte un dumnezeiesc bărbat oarecare, în 
haina luminoasa sfinţita, strălucind cu cereşti raze, si i-a zis: „Arhiepiscope, pentru ce te întristezi si te 
mâhneşti? Nu te teme, căci nu vei patimi nimic rau de la potrivnicii tai". Aceasta zicând-o bărbatul care se 
arătase, s-a făcut nevăzut. Iar arhiepiscopul, desteptându-se din somn plin de spaima, s-a întins la pământ 
în chipul Crucii si se ruga cu multe lacrimi, zicând: „Doamne Iisus Hristoase, Fiul Dumnezeului Celui 
viu, nu lasă aceasta Biserica a Ta, ci ajuta ei pentru slava Sfântului Tau nume. De este aceasta vedenie de 
la Tine, fa iarasi, te rog, ca si a doua si a treia oara sa mi se arate aceea, ca doar asa as putea eu păcătosul 
sa ma încredinţez ca Tu eşti cu mine si eşti ajutorul meu!" Deci aceeaşi vedenie s-a arătat arhiepiscopului 
în noaptea următoare. Pentru ca acelaşi bărbat prealuminos i-a zis: „lata ti-am spus tie ca nu vei patimi 
nimic rau de la potrivnicii tai care se lauda împotriva ta; deci nu te teme de nimic, ci mergi la 
Constantinopol". 

Aceasta zicându-i, bărbatul cel luminat iarasi s-a făcut nevăzut. Iar arhiepiscopul Antimie, mulţumind lui 
Dumnezeu si nespunând nimănui acea vedenie, a adăugat rugăciune peste rugăciune si lacrimi peste 
lacrimi, ca sa se învrednicească si a treia oara de acea vedenie si ca sa ştie cine este cel ce i s-a arătat. 
Deci si a treia noapte aratându-i-se iarasi acelaşi, i-a zis: „Până când nu vei crede cuvintelor mele care se 
vor împlini în aceste zile? Mergi la Constantinopol fara de frica, căci de acolo te vei întoarce cu slava si 
nici o năpasta nu vei avea de la cei potrivnici, pentru ca însuşi Dumnezeu îti este apărător tie, pentru 
mine, robul Sau". 

Atunci arhiepiscopul, luând îndrăzneala, 1-a întrebat, zicând: „Rogu-ma tie, stăpânul meu, spune-mi mie 
cine eşti tu, care-mi graiesti acestea?" Iar el a răspuns: „Eu sunt Varnava, ucenicul Domnului nostru Iisus 
Hristos, cel ce am fost trimis de Duhul Sfânt, împreuna cu vasul alegerii, cu Sfântul Apostol Pavel, la 
propova-duirea cuvântului între neamuri. Si ca sa te încredinţezi de adevărul celor zise de mine, sa-ti fie 
semnul acesta: Ieşi afara din cetate, în partea apusului, ca la cinci stadii, în locul acela care-1 numiţi 
"locul sănătăţii" - căci pentru mine da acolo Dumnezeu cu minune sănătate bolnavilor - si, sapând 
pământul sub un pom care rodeşte coarne de mare, vei afla peştera si racla în care sunt puse moaştele 
mele si Evanghelia scrisa de însasi mâna mea, pe care am scris-o de la Sfântul Apostol si Evanghelist 
Matei. Si când potrivnicii tai vor vrea sa rânduiască sub ei aceasta Biserica, si vor începe a zice ca 
Antiohia este un scaun apostolesc, atunci tu sa răspunzi împotriva lor: «Si cetatea mea este scaun 
apostolesc, căci am pe Apostolul Varnava care se odihneşte în cetatea mea»". Aceasta zicând-o Sfântul 
Varnava arhiepiscopului, s-a făcut nevăzut. Iar arhiepiscopul, umplându-se de multa bucurie si mulţumind 
lui Dumnezeu, a chemat clerul, pe toţi mai marii cetăţii si poporul, si a spus la toţi arătarea si cuvintele 

Sfântului Apostol Varnava care i s-a arătat de trei ori; si au mers la locul acela, cu cântări de psalmi, 
purtând înainte cinstita Cruce. 

Si ajungând la acel loc, au început a sapa sub pomul acela, precum îi spusese apostolul în vedenie, si, 
sapând puţin pământul, au găsit peştera astupata cu pietre. Deci, luând pietrele, au văzut racla si au 
mirosit mare mireasma foarte plăcuta. Apoi, descoperind racla, au văzut într-însa moaştele întregi si 
neîmpartasite stricăciunii ale Sfântului Apostol Varnava, asemenea si Evanghelia ce era pusa pe pieptul 
sau. Si toţi, bucurându-se si veselindu-se, înălţau cu mare glas slava lui Dumnezeu si, închinându-se cu 
cucernicie cinstitelor moaşte, le sărutau cu credinţa si cu dragoste. Si s-au făcut atunci multe minuni, căci 
oricâti erau cuprinşi de felurite neputinţe, toţi câştigau sănătate prin atingerea de cinstitele moaşte. 

După aceasta, arhiepiscopul Antimie, neîndraznind sa mişte moaştele apostolului din locul acela, a 
pecetluit racla cu plumb si a pus acolo sa petreacă rânduiala duhovniceasca, pentru ca sa se săvârşească 
lângă mormântul apostolului obişnuitele cântări de psalmi de zi si de noapte. Iar el însuşi s-a dus la 
Constantinopol si, stând în sobor, a răspuns potrivnicilor astfel precum a fost învăţat în vedenie de sfântul 
apostol. Si a spus împăratului si patriarhului si la tot poporul, despre aflarea cinstitelor moaşte ale Sfântul 
Apostol Varnava. 

Deci Zinon împăratul s-a bucurat ca, în zilele împărăţiei lui, s-a găsit o visterie duhovniceasca ca aceea, 
fara de preţ. Si îndată a întărit ca insula Ciprului sa nu fie sub stăpânirea patriarhului Antiohiei, ci sa se 
îndrepteze cu libertate de arhiepiscopul sau; iar arhiepiscopul sa se pună de episcopii sai. Si aceasta 
libertate s-a dăruit Ciprului pentru moaştele sfântului apostol, iar întâiul scaun al Ciprului a fost numit 
scaun apo stole se, precum erau si celelalte scaune patriarhale. 

Iar fericitul Antimie, arhiepiscopul Ciprului, a fost cinstit foarte mult de împărat si de tot duhovnicescul 
sobor. Si a cerut împăratul sa i se dea acea Evanghelie care s-a găsit pe pieptul apostolului, si, luând-o, a 
împodobit-o cu aur si cu pietre scumpe de mult preţ si a pus-o în biserica împărăteasca din palatul sau. Iar 
arhiepiscopului i-a dat mult aur ca sa zidească o biserica frumoasa în acel loc unde s-au găsit moaştele 
sfântului apostol. 

Si s-a întors arhiepiscopul la locul sau cu slava si cu cinste, si degrab zidind o biserica mare si prea aleasa 
în numele apostolului, a pus cinstitele lui moaşte în Sfântul Altar, în partea dreapta, si a aşezat praznuirea 
Sfântului Apostol Varnava în 1 1 zile ale lunii iunie, când s-au găsit cinstitele lui moaşte, întru slava lui 
Hristos Dumnezeul nostru, Celui slăvit împreuna cu Tatăl si cu Sfântul Duh, acum si pururea si în vecii 
vecilor. Amin. 



SFANŢUL ONUFRIE CEL MARE 

(12 iunie) 

Un împărat oarecare al Persiei, numit de istorici Narsita, a trăit pe vremea când în Roma împărăţea prea 
păgânul împărat Diocleţian. Acest Narsita se cunoaşte din fapte, că ori era cu totul creştin, ori că nu era 
departe de creştinătate, căci se ştie din istorie că au fost în acest fel unii din împăraţii Persiei. Deci acest 
împărat, trăind cu împărăteasa multă vreme şi neavând copii de parte bărbătească, dorea foarte mult şi se 
ruga cu dinadinsul lui Dumnezeu ca să-i dăruiască un fiu. Iar Dumnezeu, ascultându-i rugăciunea, după 
mulţi ani împărăteasa a zămislit pe acest mare plăcut al lui Dumnezeu şi mare vieţuitor de pustie, pe prea 
fericitul Onufrie. 

Iar diavolul, care urăşte neamul omenesc, văzând binele ce avea să fie după oarecare semne şi voind a 
face împiedicare, ş-a închipuit în chipul unui om străin; şi, venind la împărat, i-a zis: „împărate, să ştii că 
pruncul ce s-a zămislit în pântecele împărătesei tale nu este de la tine, ci de la unul din robii tăi. Dacă 
voieşti să cunoşti adevărul, să faci aceea ce-ţi voi spune, adică: Când se va naşte pruncul, să porunceşti să 

106 



se facă un foc mare şi să arunci pe prunc într-insul, şi de nu va arde, acesta va fi semnul că este fiul tău cu 
adevărat; iar de va arde, atunci să fii încredinţat că este născut din desfrânare". 

Deci împăratul, încredinţându-se acestor cuvinte diavoleşti, s-a mâniat foarte tare pe împărăteasa sa, însă 
ascundea în sine şi se ţinea ca să nu se cunoască până la vremea ce se cădea. Deci, împlinindu-se vremea 
naşterii împărătesei şi născând un prunc de parte bărbătească, tatăl, în loc să se bucure de naşterea fiului 
său celui dăruit de Dumnezeu, s-a umplut de mâhnire şi de întristare, a aprins un foc mare şi a aruncat pe 
prunc în foc. Iar Atotputernicul Dumnezeu, Care păzeşte pe prunci cu preaminunata Sa putere, a păzit şi 
pe acest prunc nears de foc, viu şi întreg. Dar nu numai aceasta, ci încă şi alt lucru de mirare era cu 
putinţă a se vedea; căci pruncul, aflându-se în foc, a ridicat către cer mânuţele sale cele mici şi slabe, ca şi 
cum s-ar ruga către Dumnezeu. Iar dacă tatăl copilului a văzut acest lucru minunat, s-a înspăimântat şi a 
cunoscut că a fost amăgit de diavol. Deci scoţând pe prunc din foc nevătămat, îngerul Domnului s-a arătat 
împăratului certându-1 că a crezut vicleşugul vrăjmaşului celui înşelător. Şi a poruncit îngerul să boteze 
pe prunc şi să-1 numească Onufrie, apoi să-1 ducă în pustie unde-1 va îndrepta Dumnezeu, căci pruncul 
va fi mare prieten şi plăcut al Domnului. Deci împăratul îndată s-a sculat şi, luând pruncul, s-a dus, după 
rânduiala lui Dumnezeu, către munţii şi pustietăţile Egiptului. 

Iar pe când mergeau, 1-a întâmpinat o căprioară albă, fiind trimisă de Dumnezeu ca să hrănească pruncul 
cu lapte cât va merge pe cale. Ea, alergând către împărat, a căzut înaintea lui în genunchi, ca şi cum i se 
închina şi, alăturându-se celor ce mergeau, călătorea împreună cu dânşii şi- 1 hrănea pe prunc cu laptele ei. 
Iar tatăl pruncului, văzând acest lucru, se mira de purtarea de grijă a lui Dumnezeu pentru prunc şi grăia: 
„Acum am cunoscut că fiul meu are să fie mare prieten şi plăcut al lui Dumnezeu". Deci mergând ei pe 
cale multă vreme, au ajuns la hotarele Tebaidei în ţara Egiptului şi, venind până la cetatea ce se numea 
Ermopoli, au aflat o mănăstire, nu departe de cetate, la un loc osebit şi frumos. 

Acea mănăstire se numea a Eritului şi avea o sută de monahi îmbunătăţiţi. Şi a poruncit Dumnezeu 
împăratului să lase acolo pe fiul său; iar avva mănăstirii aceleia se mira de venirea împăratului din Persia 
la dânşii; şi 1-a primit cu mare cinste. Iar împăratul a povestit avvei aceluia cu de-amănuntul toate cele 
despre prunc şi cum, cu porunca lui Dumnezeu, a venit la mănăstirea lor. 

Iar avva, ascultând cu mirare cele povestite de împărat, a zis: „Cum şi cine poate dintre noi să hrănească 
pruncul acesta care are trebuinţă de lapte de maică, căci în mănăstirea noastră nu poate intra nici o 
femeie?" împăratul a răspuns: „Precum până aici 1-a hrănit Dumnezeu prin căprioara aceea care a venit 
cu noi, tot aşa şi de aici înainte îl va hrăni aceeaşi căprioară, cât va avea trebuinţă de lapte". Astfel, 
împăratul, dând pe fiul său lui Dumnezeu şi încredinţându-1 părintelui, s-a întors la ale sale. Iar căprioara 
aceea a stat pe lângă mănăstire şi a hrănit pe prunc până la vârsta de trei ani. 

Iar după ce s-au împlinit acei trei ani, ea s-a dus în pustie şi pruncul a început a se hrăni cu hrana cea de 
obşte. Şi după ce pruncul a ajuns la vârsta de şapte anişori, adeseori se ducea la trapeză şi,cerând câte o 
bucăţică de pâine, se ducea în tinda bisericii, unde era zugrăvită icoana Preacuratei Născătoare de 
Dumnezeu, care ţinea pe mâinile ei pe Domnul nostru Iisus Hristos. Deci, apropiindu-se Onufrie de 
icoană, fiind fără de răutate şi cu neştiinţă sfântă, vorbea ca şi cu un viu cu pruncul Hristos zugrăvit pe 
icoană, Care era ţinut de mâinile cele fecioreşti ale Pururea Fecioarei. Şi grăia astfel: „Şi Tu eşti mic 
precum sunt şi eu, însă eu mă duc la trapeză, cer pâine la trapezar şi mănânc, iar Tu nu mănânci niciodată. 
Pentru ce te chinuieşti aşa, nemâncând nimic? Iată, primeşte partea mea şi mănâncă". Iar pruncul Hristos 
cel închipuit pe icoană, ca şi cum ar fi fost viu, întindea mânuţa Sa şi lua pâinea din mâinile lui Onufrie, 
care îl vedea pe El ca şi cum o mânca. 

O minune ca aceasta făcându-se nu o dată, nici de două ori, ci de multe ori, şi trapezarul văzând pe prunc 
luând pâinea adeseori, a început a-1 pândi să vadă ce face cu pâinea şi unde o duce. Deci, văzându-1 
ducându-se cu pâinea la biserică, a mers după dânsul mai de departe şi, ajungând la uşa tindei, a văzut 
făcându-se minunea cea mai sus-arătată şi s-a înspăimântat foarte. După aceea, ducându-se, a vestit avvei 
şi tuturor celorlalţi monahi mai sporiţi în fapte bune, care, auzind o minune ca aceasta, s-au înspăimântat 
cu totul. 

Atunci avva a învăţat pe trapezar, astfel: „Când pruncul Onufrie va mai cere pâine de la tine, să nu-i dai, 
ci să-i zici: «Du- te de cere pâine de la Acela Căruia i-ai dat de multe ori»". Iar trapezarul, ascultând pe 
avva, a făcut aşa precum i-a poruncit. Deci dimineaţa, venind Onufrie şi cerând pâine după obicei, 
trapezarul nu i-a dat, ci a zis: „Du-te de cere pâine de la Acela Căruia tu i-ai tot dat de multe ori". Deci 
pruncul, fiind flămând, s-a dus plângând către icoana Preasfintei Născătoare de Dumnezeu şi a zis către 
pruncul Hristos, Cel închipuit pe icoană: „Trapezarul nu voieşte să-mi dea pâine de la el, şi-mi este 
foame; dă-mi Tu de la Tine, că şi eu Ţi-am dat de multe ori!" 

Şi îndată pruncul Hristos i-a dat o pâine mare, frumoasă, curată, albă ca zăpada şi caldă. Pâinea era atât de 
mare, încât abia putea să o ducă pruncul cel de şapte ani. Deci Onufrie luând pâinea din mâinile lui 
Hristos, o ducea cu mare osteneală. Şi venind cu ea la avva, se lăuda copilăreşte, zicând: „Iată, pruncul 
Hristos mi-a dat o pâine!" Iar awa, minunându-se foarte mult de o minune ca aceea, a chemat pe toţi 
monahii şi le-a arătat acea pâine minunată şi a poruncit trapezarului să povestească înaintea tuturor ce a 
văzut. Apoi şi Onufrie, fiind întrebat de ei, a spus că a luat acea pâine din mâinile lui Hristos însuşi. Şi toţi 
au început a preamări cu mare glas pe Dumnezeu, Care a făcut nişte minuni ca acestea prin pruncul 
Onufrie. După aceea, ei au împărţit pâinea în mai multe părţi pentru binecuvântarea şi sfinţirea tuturor 
monahilor. 

Onufrie, crescând cu nişte sporiri de fapte bune ca acestea şi cu dar de la Dumnezeu şi de la oameni, a 
ajuns la vârsta şi măsura faptelor bune, cea vrednică de a se sălăşlui în pustie şi a ieşi la război împotriva 
vrăjmaşilor celor nevăzuţi, după cum povesteşte de aici înainte Cuviosul Pafnutie episcopul, care a fost 
într-una din mănăstirile pustiei Egiptului. Cum a aflat el în pustie pe Cuviosul Onufrie şi pe alţi pustnici, 
singur a scris şi povesteşte în cele ce urmează: 

Intr-o zi, şezând eu în mănăstirea mea şi liniştindu-mă, mi-a venit dorinţa să ies în pustia cea mai 
dinăuntru şi să văd dacă este acolo vreun monah, slujind Domnului mai mult decât mine. Deci, sculându- 
mă şi luând puţină pâine şi apă, ca să am pe cale, am ieşit din mănăstirea mea, nespunând nimănui nimic, 
şi m-am dus în pustia cea mai dinăuntru. Mergând patru zile şi negustând nici pâine, nici apă, am ajuns la 
o peşteră încuiată, care avea o ferestruică mică. Şi am stat acolo un ceas, bătând la acea fereastră şi 
aşteptând ca, după obiceiul monahicesc, să iasă cineva din peşteră şi să-mi dea binecuvântare în Hristos. 
Dar fiindcă nu mi-a răspuns, nici nu mi-a deschis nimeni, am deschis eu uşa şi am intrat, zicând: 
„Binecuvintează! " 

Şi am văzut un oarecare stareţ şezând, ca şi cum dormea, şi iarăşi am zis: „Binecuvintează" şi m-am atins 
de umărul lui, voind să-1 deştept, dar s-a făcut ca praful; şi, pipăind trupul lui, am aflat că murise de mulţi 
ani. Am văzut şi o haină atârnată la perete şi, atingând-o eu, s-a făcut ca praful în mâinile mele. Deci, 
îndată luând de pe mine mantia mea, am acoperit cu ea trupul acelui mort şi, săpând o groapă cu mâinile 
în peretele peşterii, am îngropat moaştele lui cu obişnuita cântare de psalmi, cu rugăciune şi cu lacrimi. 
Apoi, gustând puţin din pâinea cea adusă de mine şi din apă, m-am întărit şi am rămas lângă mormântul 
acelui stareţ. 

Iar a doua zi, săvârşindu-mi rugăciunea, am pornit la cale spre pustia cea mai dinăuntru şi, mergând 
câteva zile, am găsit o altă peşteră şi am văzut pe dinaintea peşterii urme omeneşti şi din aceasta am 
cunoscut că vieţuieşte cineva acolo. Şi bătând şi neprimind nici un răspuns, am intrat înăuntru şi, negăsind 
pe nimeni, am ieşit afară, gândind în mine că aici petrece un rob al lui Dumnezeu şi s-a dus undeva în 
pustie. Deci am socotit să aştept la locul acela pe robul lui Dumnezeu, dorind să-1 văd şi să-1 sărut întru 
Domnul. Şi toată ziua am petrecut aşteptând şi cântând neîncetat psalmii lui David. Şi am văzut că acel 
loc era foarte frumos şi avea un fînic cu roadele lui şi un izvor mic cu apă vie şi, minunându-mă de 
frumuseţea acelui loc, doream ca şi eu însumi să vieţuiesc într-însul, de ar fi fost cu putinţă. 

Iar când ziua se pleca spre seară, am văzut venind o cireada de bivoli, şi un rob al lui Dumnezeu umblând 
între ei; şi acela era Cuviosul Timotei pustnicul. Iar după ce s-au apropiat ei de mine, am văzut pe acel 
bărbat fără de îmbrăcăminte, acoperindu-şi goliciunea trupului cu perii săi. Şi venind el la locul unde 
stăteam şi văzându-mă pe mine, mă socotea că sunt duh şi nălucire şi a stat la rugăciune; pentru că multe 

duhuri necurate îl ispiteau cu năluciri în acel loc, precum mi-a spus mie mai pe urmă. Iar eu i-am zis: 
„Pentru ce te înfricoşezi, robule al lui Iisus Hristos, Dumnezeul nostru? Caută şi vezi urmele mele, ca să 
ştii, că sunt om ca şi tine, pipăie-mă, căci sunt trup şi sânge". Atunci el, privind spre mine şi cunoscând că 
sunt om, s-a liniştit, mulţumind lui Dumnezeu şi zicând: „Amin". 

Deci s-a apropiat de mine, m-a sărutat şi m-a dus în peştera sa, unde mi-a pus dinainte mâncare, poame de 
finic şi apă curată de izvor şi a gustat împreună cu mine. Şi mă întreba, zicând: „Cum ai venit aici, frate?" 
Iar eu, arătându-i cugetul şi gândul meu, i-am spus: „Vrând să-i văd pe robii lui Hristos, care vieţuiesc în 
această pustie, am ieşit din mănăstirea mea şi am venit aici; iar Dumnezeu nu m-a lipsit de dorirea mea, 
învrednicindu-mă a te vedea pe sfinţia ta". Apoi l-am întrebat şi eu pe el: „Părinte, cum ai venit aici, câţi 
ani ai de când eşti în această pustie, cu ce te hrăneşti şi pentru ce eşti gol, neîmbrăcându-te cu nimic?" 

Iar el a început a-mi spune despre sine astfel: „Eu mai înainte am petrecut în viaţa de obşte, în Tebaida, 
deprinzându-mă cu viaţa monahicească şi slujind cu osârdie lui Dumnezeu, iar cu mâinile lucrând 
ţesătoria. Odată gândul mi-a zis: «Să ieşi din viaţa de obşte, să petreci singur şi să te osteneşti lucrând, ca 
să primeşti mai multă plată de la Dumnezeu; pentru că poţi din osteneala mâinilor tale, nu numai pe tine 
să te hrăneşti, ci să hrăneşti şi pe săraci şi pe fraţii cei străini să-i odihneşti». Deci, ascultând cu dragoste 
gândul meu, am ieşit din viaţa de obşte şi mi-am făcut deosebi o chilie aproape de cetate şi mă 
îndeletniceam cu lucrul mâinilor. Şi aveam îndestulare de cele trebuincioase vieţii mele, pe care le 
câştigam din osteneala mâinilor mele; pentru că mulţi veneau la mine, trebuindu-le lucrul mâinilor mele, 
şi-mi aduceau toate cele de trebuinţă. Deci odihneam pe cei străini, iar pe cele ce prisoseau le împărţeam 
săracilor şi celor ce aveau trebuinţă. 

Iar diavolul, vrăjmaşul nostru, care pururea se luptă împotriva tuturor, umplându-se de zavistie asupra 
mea, s-a sârguit de mi-a răsturnat ostenelile mele. Şi a pus în mintea unei femei ca să vină la mine pentru 
lucrul mâinilor mele şi, venind, mă îndemna să-i ţes o pânză, pe care ţesând-o, i-am dat-o ei. După aceea, 
m-a silit să-i ţes şi alta şi s-a făcut între noi vorbă şi îndrăzneală, şi, zămislind păcatul, am născut 
fărădelegea şi am petrecut cu femeia şase luni păcătuind. După aceea am gândit în mine că astăzi sau 
mâine moartea mă va ajunge şi voi lua munca cea veşnică; şi mi-am zis: «Vai mie, o, suflete, mai bine 
este ţie să fugi de aici, ca să scapi de păcat şi de munca cea veşnică». Deci, lăsând toate, am fugit în taină 
şi am venit în această pustie. Şi ajungând în locul acesta, am găsit această peşteră, izvorul şi fînicul având 
12 ramuri şi în fiecare lună fiecare ramură îmi face tot atâtea roade, câte îmi ajung ca hrană pentru treizeci 
de zile. Şi sfârşindu-se o lună şi roadele unei ramuri, se coace cealaltă ramură; şi astfel mă hrănesc cu 
darul lui Dumnezeu, iar altceva nu am în peştera mea. Hainele mele, învechindu-se de vremea cea lungă, 
s-au prăpădit, iar după mulţi ani - că acum sunt 30 de ani de când petrec în această pustie - mi-au crescut 
perii trupului precum vezi, şi aceştia îmi sunt în loc de haine, acoperindu-mi goliciunea mea". 

Auzind eu acestea de la dreptul acela - zice Sfântul Pafnutie -, l-am întrebat, zicând: „Părinte, la începutul 
venirii tale Jn locul acesta, te-a supărat pe tine ceva sau nu?" El a răspuns: „Am răbdat nenumărate 
năvăliri diavoleşti şi de multe ori diavolul s-a luptat cu mine şi nu m-a biruit, ajutându-mi darul lui 
Dumnezeu; pentru că mă împotriveam lor cu semnul Sfintei Cruci şi cu rugăciunea. Pe lângă asupririle 
vrăjmaşului, mă supărau încă şi durerile trupeşti, căci foarte mult mă durea pântecele, încât de multe ori 
cădeam la pământ de durerea aceea şi nu puteam să stau să-mi fac obişnuitele rugăciuni, ci zăcând în 
peştera mea şi tăvălindu-mă pe pământ, îmi săvârşeam cântarea mea cu multă chinuire, încât nici afară nu 
puteam să ies. Deci m-am rugat milostivului Dumnezeu ca, pentru durerile ce m-au cuprins, să-mi dea 
iertare de păcatele mele. 

Iar într-o zi, pe când şedeam la pământ şi pătimeam din pricina durerii pântecelui, am văzut un bărbat 
cinstit stând înaintea mea care mi-a zis: „Ce te doare?" Iar eu abia am putut răspunde, zicând: „Doamne, 
mă doare pântecele". El mi-a zis: „Arată-mi unde te doare?" Şi i-am arătat. Iar el, întinzându-şi mâna, a 
pus palma sa în acel loc ce mă durea şi, îndreptând degetul mâinii sale, a tăiat locul acela ca şi cu un cuţit 
şi a scos rărunchii mei, căci de ei pătimeam foarte mult. Şi mi-a arătat rănile care erau pe ei şi, curăţându-i 
cu mâna şi ştergându-i cu pânză curată, iarăşi i-a pus la locul lor şi, lipind cu degetele locul cel tăiat şi 
netezindu-1 cu palma, îndată m-am tămăduit. Apoi mi-a zis: „Iată, te-ai făcut sănătos! De-acum să nu mai 

greşeşti, ca să nu pătimeşti ceva mai rău, ci slujeşte Dumnezeului tău de acum şi până în veac!" Astfel, 
din acea vreme, petrec fără durere, mulţumind lui Dumnezeu şi slăvind milostivirea Lui. 

Astfel vorbind de cu seară cu acel cuvios părinte, zice Pafnutie, am petrecut aproape toată noaptea; iar de 
dimineaţă ne-am sculat la obişnuita rugăciune. Şi facându-se ziuă, am rugat mult pe cuviosul părinte ca 
doară mi-ar porunci să petrec lângă el, sau măcar undeva aproape de el. Iar el mi-a zis: „Frate, nu vei 
putea să rabzi aici năvălirile diavoleşti". Şi nu voia să petrec lângă el. Apoi l-am rugat să- mi spună 
numele său şi mi 1-a spus, zicând: „Numele meu este Timotei; pomeneşte-mă pe mine, iubite frate, şi 
roagă-te lui Hristos Dumnezeu pentru mine, ca să săvârşească spre mine până la sfârşit mila Sa, căreia să 
mă învrednicească". 

Atunci eu am căzut la picioarele lui, cerându-i să se roage pentru mine. Iar el mi-a zis: „Stăpânul nostru 
Iisus Hristos să te binecuvinteze şi să te păzească de toate cursele diavolului. Să-ţi arate calea cea dreaptă, 
ca să treci fără împiedicare spre sfinţii Lui". Deci, Cuviosul Timotei binecuvântându-mă, m-a eliberat în 
pace. După aceea am plecat pe cale, primind din mâinile lui poame de finic şi un vas cu apă de izvor şi, 
închinându-mă acelui sfânt stareţ, m-am dus de la dânsul, slăvind şi mulţumind lui Dumnezeu că m-a 
învrednicit a vedea pe un plăcut al Său ca acela, a mă folosi de cuvintele lui şi a lua binecuvântare de la 
el. 

Şi întorcându-mă de acolo, după câteva zile, am venit la o mănăstire pustnicească şi am stat acolo să mă 
odihnesc şi să petrec o vreme; dar, întristându-mă, gândeam întru mine şi ziceam: „Ce este viaţa? Sau ce 
sunt nevoinţele mele? Nici umbră nu sunt împotriva vieţii şi nevoinţelor acelui mare plăcut al lui 
Dumnezeu, pe care l-am văzut. Astfel, am petrecut multe zile gândind unele ca acestea şi dorind să urmez 
în plăcerea lui Dumnezeu, calea acelui drept bărbat. Deci, deşteptându-mă milostivirea lui Dumnezeu ca 
să îngrijesc de sufletul meu, nu m-am lenevit a merge iarăşi în cea mai dinăuntru pustie pe cale neumblată 
spre partea aceea, unde petrece un neam barbar, care se numeşte "mazichi". Deci toată sârguinţa mea era 
aceasta: ca să ştiu de este şi un alt pustnic, care, slujind lui Dumnezeu, să-1 găsesc şi să primesc de la el 
folos sufletului meu. 

Şi plecând în calea pustiei cea pusă mie înainte, mi-am luat puţină pâine şi apă, care mi-a ajuns o vreme. 
Şi sfârşindu-se pâinea şi apa, mă strâmtoram, neavând hrană, însă m-am întărit şi am mai mers patru zile 
şi patru nopţi fără de hrană şi fără de băutură; apoi am slăbit foarte cu trupul şi, căzând la pământ, 
aşteptam moartea. Atunci am văzut un bărbat cu sfântă cuviinţă, preafrumos şi prealuminat, care, venind 
la mine şi punând mâna sa pe gura mea, s-a făcut nevăzut. Şi îndată am simţit în mine tărie, încât nici 
foame, nici sete nu-mi mai era. Deci sculându-mă iarăşi, mergeam spre cele mai dinăuntru ale acelei 
pustii şi am trecut fără de hrană şi fără băutură alte patru zile şi patru nopţi şi iarăşi am început a slăbi de 
foame şi de sete. 

Şi ridicându-mi mâinile spre cer, m-am rugat Domnului şi iarăşi am văzut pe acel bărbat, care, venind, s-a 
atins de buzele mele şi s-a făcut nevăzut; iar eu iarăşi am căpătat multă putere şi m-am dus în cale. Şi 
când era a şaptesprezecea zi a călătoriei mele, am ajuns la un munte înalt şi, fiind ostenit, am şezut la 
poalele muntelui să mă odihnesc. Şi am văzut de departe pe un bărbat venind spre mine, cu chipul foarte 
înfricoşat, cu peri deşi crescuţi peste tot trupul, ca la fiară, şi alb ca zăpada, căci era cărunt de bătrâneţe. 
Iar perii capului şi ai bărbii lui erau lungi până la pământ, încât acopereau ca o haină trupul lui, şi mijlocul 
său îl avea încins cu frunze de pustie. 

Şi când l-am văzut apropiindu-se spre mine, m-am înfricoşat şi am alergat la o piatră ce se întâmplase să 
fie deasupra muntelui. Iar acela, ajungând până la poalele acelui munte, a şezut la umbră să se odihnească, 
pentru că ostenise din pricina zădufului şi bătrâneţii. Şi uitându-se spre munte, m-a văzut pe mine şi m-a 
strigat, zicându-mi: „Omule al lui Dumnezeu, pogoară-te la mine, că şi eu sunt om ca tine şi vieţuiesc în 
pustia aceasta pentru Dumnezeu". Iar eu - zice Pafnutie -, auzind acestea, am alergat spre dânsul cu 
osârdie şi am căzut înaintea picioarelor lui. Iar el mi-a zis: „Scoală-te, fiul meu, căci şi tu eşti robul lui 
Dumnezeu, prieten al sfinţilor Lui, iar numele tău este Pafnutie". Deci m-am sculat, iar el mi-a poruncit să 
şed, şi am şezut cu bucurie înaintea lui. Apoi l-am rugat cu dinadinsul să-mi spună numele lui, cum 

petrece în pustia aceea şi de câtă vreme. Iar el, văzând rugămintea mea cea cu dinadinsul, a început a-mi 
spune cele despre sine, zicând astfel: 

„Numele meu este Onufrie, de şaizeci de ani rătăcesc în pustia aceasta şi prin munţi, şi n-am văzut până 
acum nici un om, decât numai pe tine. Petrecerea mea înainte a fost în cinstita mănăstire care se numeşte 
Eriti şi care este aproape de cetatea Ermopoli, în părţile Tebaidei. Mănăstirea aceea are o sută de fraţi şi 
toţi sunt cu un suflet, având viaţă de obşte întocmită cu multă dragoste întru Domnul nostru Iisus Hristos. 
De obşte le este hrana şi îmbrăcămintea şi îşi petrec în linişte şi pace viaţa cea pustnicească, slăvind 
bunătatea Domnului. Iar eu, în copilăria mea, când mă povăţuiam acolo întru începutul cel nou, am 
învăţat de la Sfinţii Părinţi credinţa şi dragostea către Dumnezeu şi rânduielile vieţii monahiceşti şi i-am 
auzit pe dânşii grăind despre Sfântul Prooroc Ilie, cum, întărindu-se de Dumnezeu, a petrecut în pustie, 
postind multă vreme. Asemenea şi de Sfântul Ioan Inaintemergătorul, căruia nici unul din oameni nu i s-a 
asemănat vreodată şi ce fel de viaţă a avut el în pustie până în ziua arătării sale către Israel. 

Iar eu întrebam pe Sfinţii Părinţi, zicând: «Mai mari sunt înaintea lui Dumnezeu cei bare petrec în pustie 
decât voi?» Ei îmi răspundeau, zicând: «Fiule, aceia sunt mai mari decât noi, pentru că noi ne vedem unul 
pe altul în toate zilele şi săvârşim cu bucurie soborniceasca cântare bisericească; iar de flămânzim, găsim 
pâine gata, asemenea şi de însetăm, avem apă în destul. Dacă se întâmplă cuiva din noi a se îmbolnăvi, 
este mângâiat de ceilalţi fraţi, deoarece toţi vieţuim de obşte, ne ajutăm şi slujim unul altuia pentru 
dragostea lui Dumnezeu. Iar cei ce petrec în pustie sunt lipsiţi de toate acestea; căci, de se întâmplă 
vreunuia din ei vreo mâhnire, cine îl mângâie? La boală, cine să-i ajute şi să-i slujească? Dacă i-ar veni 
asupra vreun război de la satana, unde va găsi om care să-i schimbe gândul sau să-1 sfătuiască, fiind 
numai el singur? De nu va avea hrană, unde s-o găsească cu înlesnire? Asemenea şi însetând, apa nu este 
aproape. Acolo, o, fiule, fără de asemănare, mai mare îi este osteneala, decât nouă celor ce vieţuim de 
obşte; pentru că, cei ce intră în viaţa pustnicească, slujesc mai mult lui Dumnezeu, se dau la mai mari 
posturi; foamea şi setea, arşiţa de ziuă şi răceala de noapte le rabdă cu vitejie; iar războaielor celor ce 
năvălesc de la vrăjmaşul cel nevăzut se împotrivesc tare, se silesc în tot felul a-1 birui şi se şârguiesc a 
trece toată calea cea strâmtă şi anevoioasă care duce la împărăţia cerului. 

Pentru aceea le trimite Dumnezeu sfinţi îngeri ca să le aducă hrană, să le scoată apă din piatră şi aceştia îi 
întăresc atâta de mult, încât se împlineşte cuvântul proorocului Isaia care zice: Cei ce aşteaptă pe Domnul 
se schimbă în putere, se înaripează ca vulturii, aleargă şi nu se ostenesc. Iar dacă nu se învredniceşte 
cineva de îngereasca vedere cu ochii, însă nu se lipseşte de venirea de faţă cea nevăzută a acelora, care îl 
păzesc în toate căile, îl apără de asuprelile vrăjmaşului, îl ajută în lucrurile lui şi-i duc rugăciunile la 
Dumnezeu. De i se întâmplă vreunuia din pustnici vreo ispitire neaşteptată de la vrăjmaş şi el îşi ridică 
mâinile către Dumnezeu, îndată i se trimite ajutor de sus şi i se risipesc toate ispitele, pentru curăţia inimii 
lui. Fiule, oare n-ai auzit de ceea ce se zice în Scriptură, că Dumnezeu nu părăseşte pe cei ce-L caută, 
săracul nu va fi uitat până în sfârşit şi răbdarea săracilor nu va pieri până în sfârşit? Şi iar: Strigat-au către 
Domnul, când se mâhneau ei şi din nevoile lor i-a izbăvit. Pentru că Domnul dăruieşte fiecăruia după 
măsura ostenelilor pe care le suferă cineva pentru Dânsul. Deci fericit este cel ce face voia Domnului pe 
pământ şi îi slujeşte cu osârdie, pentru că îngerii slujesc aceluia, deşi nevăzuţi, şi îl fac a se bucura cu 
bucurie duhovnicească şi îl întăresc în tot ceasul cât este în trup». 

Auzind acestea de la sfinţii părinţi din mănăstirea mea, eu, smeritul Onufrie, mă îndulceam în sufletul şi 
în inima mea mai dulce decât mierea, şi mi se părea că sunt pe altă lume, pentru că îmi venise o dorinţă 
negrăită să mă duc în pustie. Deci, sculându-mă noaptea şi luându-mi puţină pâine, cât să-mi ajungă patru 
zile, am ieşit din mănăstire, punându-mi nădejdea spre Dumnezeu, şi am plecat pe calea care duce la 
munte, voind ca de acolo să intru în pustie. Şi începând eu a merge în pustie, am văzut înaintea mea 
strălucind o rază de lumină şi m-am temut foarte; apoi, stând, gândeam să mă întorc în mănăstire. Dar 
raza aceea de lumină s-a apropiat de mine şi am auzit dintr-însa un glas, zicându-mi: «Nu te teme! Eu 
sunt îngerul care umblu cu tine de la naşterea ta, pus de Dumnezeu lângă tine ca să te păzesc, şi mi s-a 
poruncit acum de la Dânsul să te duc în pustia aceasta. Deci fii desăvârşit şi smerit cu inima înaintea 
Domnului şi slujeşte-i cu bucurie; iar eu nu mă voi depărta de lângă tine până ce nu-mi va porunci 

Ziditorul să-ţi iau sufletul». Aceasta zicând îngerul din raza cea în chipul luminii, mergea înaintea mea, 
iar eu călătoream cu bucurie după dânsul. 

Şi mergând ca la şase mile, am văzut o peşteră aleasă; şi s-a făcut nevăzută de la mine raza luminii 
îngerului, iar eu m-am apropiat de peşteră şi am vrut să ştiu dacă este vreun om într-însa. Deci, ajungând 
la uşă, am strigat după obiceiul monahicesc, zicând: «Binecuvintează!» Atunci am văzut pe un bărbat 
bătrân cinstit, cu sfinţită cuviinţă la chip, pe faţă şi la vedere arătându-se că era într-însul mare dar al lui 
Dumnezeu şi duhovnicească bucurie. Iar eu, văzându-1, am căzut înaintea picioarelor lui şi m-am închinat 
lui; iar el, ridicându-mă de mână şi sărutându-mă, mi-a zis: «Oare tu eşti fratele Onufrie, ajutătorul meu 
întru Domnul? Intră, fiule, intră în locuinţa mea! Dumnezeu îţi este ţie ajutător şi vei petrece întru 
chemarea ta, săvârşind bune lucruri întru frica lui Dumnezeu». 

Deci, intrând în peştera lui, am stat cu dânsul câteva zile, sârguindu-mă să deprind faptele lui bune, de 
vreme ce acela m-a învăţat rânduielile vieţii pustniceşti. Şi văzând stareţul că duhul meu este luminat spre 
deprinderea lucrurilor plăcute Domnului nostru Iisus Hristos şi spre cea fără de temere împotrivă stare a 
războaielor celor din taină ale potrivnicului şi spre nălucirile care le are pustia, mi-a zis: «Scoală-te, fiule, 
ca să te duc în altă peşteră, care este mai înăuntrul pustiei, ca singur într-însa să locuieşti şi să te osteneşti 
întru Dumnezeu; pentru că spre aceasta te-a trimis Domnul prin purtarea sa de grijă, ca să fii şi tu locuitor 
al pustiei celei dinăuntru». 

Aşa sfătuindu-mă, m-a luat pe mine şi m-a dus în pustia cea mai adâncă, şi am mers patru zile şi patru 
nopţi, apoi într-a cincea zi a găsit o peşteră mică, iar sfântul bărbat mi-a zis: «Iată, acesta este locul care ţi 
1-a pregătit Dumnezeu pentru tine, ca să te sălăşluieşti într-însul!» După aceea, stareţul a petrecut cu mine 
treizeci de zile, învăţându-mă la lucruri bune; iar după acele treizeci de zile, lăsân-du-mă lui Dumnezeu, 
s-a dus la treburile sale. De atunci venea câte o dată pe an la mine şi mă cerceta, până în ziua mutării sale 
la Dumnezeu, pentru că în anul cel din urmă, venind la mine, s-a mutat la Domnul; iar eu, plângându-1 
mult, l-am îngropat aproape de locuinţa mea". 

După aceasta, eu, smeritul Pafnutie, l-am întrebat pe Onufrie, zicând: „Sfinte părinte, oare multe osteneli 
ai suferit la începutul venirii tale în pustia aceasta?" Atunci fericitul stareţ mi-a răspuns: „Să mă crezi, 
iubite frate, că atâtea osteneli am suferit în acest loc, încât de multe ori, deznădăjduindu-mă de viaţa mea, 
mi se părea că sunt aproape de moarte. De multe ori slăbeam de foame şi de sete, neavând la început nici 
ce mânca, nici ce bea, afară numai de unele verdeţuri pe care le găseam în pustie; atunci aveam ce mânca. 
Iar pentru setea mea, numai cereasca rouă îmi era de răcorire. Şi ziua mă ardeam de zăduful soarelui, iar 
noaptea mă răceam de frigul nopţii şi trupul meu mi se uda de rouă cea cerească. Dar câte n-am mai 
răbdat şi câte osteneli n-am mai suferit în această pustie neumblată! A spune răbdările şi ostenelile mele 
nu se poate, pentru că nici nu se cuvine a le arăta pe cele care omul este dator să le facă la singurătate, 
pentru dragostea lui Dumnezeu. 

Iar Bunul Dumnezeu, văzându-mă că m-am dat cu totul spre nevoinţele pustniceşti şi mi-am pus sufletul 
spre foame şi sete, a poruncit sfântului Său înger, ca să îngrijească de mine şi să-mi aducă în toate zilele 
puţină pâine şi apă pentru întărirea trupului meu. Astfel m-a hrănit îngerul pe mine treizeci de ani. Iar 
după împlinirea celor treizeci de ani, Dumnezeu a orânduit spre mângâierea mea, hrană mai 
îndestulătoare. Pentru că, aproape de peştera mea, s-a aflat un finic care avea douăsprezece ramuri, şi 
fiecare ramură deosebi la o lună în an aducea roadele sale, una la o lună, alta la altă lună, până ce trec 
toate cele douăsprezece luni; şi sfârşindu-se o lună, se sfârşeşte şi rodul unei ramuri, iar sosind altă lună, 
soseşte şi rodul altei ramuri. 

Aşijderea, din porunca lui Dumnezeu curge şi un mic izvor de apă vie, aşa că acum am încă treizeci de 
ani întru o îndestulare ca aceasta; pentru că, uneori mănânc din pâinea cea adusă de înger, iar alteori gust 
din roadele finicului cu verdeţurile pustiei, care, prin dumnezeiască poruncă, mi s-au îndulcit ca mierea. 
Şi beau din izvor apă vie, mulţumind lui Dumnezeu; iar mai ales mă hrănesc şi mă adăp cu dulceaţă din 
cuvintele lui Dumnezeu, precum se scrie: Nu numai cu pâine va fi omul viu, ci cu tot cuvântul care iese 
din gura lui Dumnezeu. Pentru că, o, frate Pafnutie, dacă te vei sârgui ca să săvârşeşti voia Domnului 

Dumnezeu, toate cele de trebuinţă se vor trimite pentru tine de la Dânsul; pentru că în Sfânta Evanghelie 
zice: Nu vă îngrijiţi zicând: Ce vom mânca sau ce vom bea sau ce vom îmbrăca? Pentru că pe toate 
acestea păgânii le caută, căci Tatăl vostru Cel ceresc ştie că vă trebuie toate acestea. Ci căutaţi mai întâi 
împărăţia lui Dumnezeu şi dreptatea Lui şi toate acestea se vor adăuga vouă". 

Unele ca acestea grăind Cuviosul Onufrie, m-am minunat de aleasa lui viaţă şi iarăşi l-am întrebat pe el: 
„Părinte, de unde te împărtăşeşti sâmbăta şi Duminica cu Preacuratele lui Hristos Taine?" Iar el mi-a grăit 
mie: „îngerul Domnului vine la mine şi-mi aduce Preacuratele lui Hristos Taine şi mă împărtăşeşte pe 
mine. încă nu numai la mine vine îngerul Domnului cu dumnezeiasca împărtăşanie, ci şi la ceilalţi care 
vieţuiesc în pustie pentru Dumnezeu şi faţă omenească nu văd; pe care împărtăşindu-i, îi umple de veselie 
negrăită. Iar dacă vreunul dintr-înşii ar dori să vadă om, îngerul îl ia pe el şi îl înalţă la cer, ca să vadă pe 
sfinţi şi să se veselească; şi sufletul lui se luminează ca lumina şi se bucură cu duhul, învred-nicindu-se a 
vedea cereştile bunătăţi, şi uită toate ostenelile sale suferite în pustie. Apoi, întorcându-se iarăşi la al său 
loc, se sileşte a sluji mai cu osârdie lui Dumnezeu, nădăjduind a câştiga în veci cele din ceruri, pe care s-a 
învrednicit a le vedea. 

Toate acestea le-a vorbit Cuviosul Onufrie cu mine sub poalele muntelui, unde ne-am întâlnit; iar eu, din 
nişte vorbe ca acestea ale cuviosului, m-am umplut de bucurie şi am uitat şi de ostenelile mele, cele cu 
foamea şi cu setea, suferite în călătorie. Deci, întărindu-mă cu duhul şi cu trupul, am zis: „Fericit sunt eu 
cel ce m-am învrednicit a te vedea pe tine, sfinte părinte, şi a auzi cuvintele tale cele dulci şi plăcute". Iar 
el mi-a zis: „Să ne sculăm de acum, frate, să mergem la locuinţa mea". Deci, sculându-ne, am mers, iar eu 
nu încetam minunându-mă de darul cuviosului stareţ. Apoi, trecând două sau trei stadii, am venit la 
peştera sfântului; şi acolo era un finic ales şi curgea şi un izvor mic de apă vie. Deci stând lângă peşteră, 
cuviosul s-a rugat şi, sfârşind rugăciunea şi zicând „amin", a stat şi mi-a poruncit să stau şi eu cu dânsul; 
şi am vorbit, spunând unul altuia bunătăţile Domnului. 

Iar venind soarele spre apus şi ziua sfârşindu-se, am văzut lângă noi o pâine curată şi apă, iar acel cuvios 
bărbat mi-a grăit mie: „Gustă, frate, din pâinea şi apa care se află înaintea ta, ca să te întăreşti; pentru că te 
văd pe tine slăbit de foame, de sete şi de osteneala drumului". Iar eu am zis către dânsul: „Viu este 
Domnul meu, că nu voi mânca nici nu voi bea singur, dacă nu mâncăm amândoi". Dar stareţul nu voia să 
guste; numai după ce l-am rugat mult, abia atunci am putut să-1 înduplec. Deci, întinzând mâinile, am luat 
pâinea, pe care am rupt-o, am mâncat şi m-am săturat, rămânând şi fărâmituri; după aceea am băut apă şi 
am mulţumit lui Dumnezeu, apoi toată noaptea aceea am petrecut-o rugându-mă. 

Iar când s-a făcut ziuă, după cântarea Utreniei, am văzut faţa cuviosului schimbată şi m-am temut; dar el, 
cunoscând aceasta, mi-a zis: „Nu te teme, frate Pafnutie, că Dumnezeu, Cel ce spre toţi este milostiv, te-a 
trimis la mine, ca să-mi îngropi trupul meu; căci în ziua de astăzi sfârşesc vremelnica mea viaţă şi voi 
trece la viaţa cea fără de sfârşit, la Hristosul meu, întru odihna cea veşnică". Şi era ziua a douăsprezecea a 
lunii iunie şi Cuviosul Onufrie mi-a poruncit, zicându-mi: „Iubite frate, dacă te vei întoarce în Egipt, să 
mă pomeneşti pe mine înaintea fraţilor şi a tuturor creştinilor". Iar eu am zis către dânsul: „Părinte sfinte, 
eu doresc ca după moartea ta să petrec în locul acesta". Cuviosul a răspuns: „Fiule, nu eşti trimis de 
Dumnezeu ca să petreci în această pustie, ci ca, văzând pe robii Lui, să te întorci la locul tău şi să spui 
viaţa lor cea îmbunătăţită la fraţi, spre folosul celor ce vor auzi, şi spre slava lui Hristos Dumnezeul 
nostru. Deci mergi, fiule, în Egipt la mănăstirea ta şi povesteşte cele ce ai văzut şi ai auzit în pustie, cele 
ce vei mai vedea şi vei auzi, şi tu însuţi să petreci în fapte bune, slujind lui Dumnezeu". 

Acestea zicându-le, am căzut înaintea cinstitelor lui picioare, zicând: „Binecuvintează-mă, prea cinstite 
părinte, şi te roagă pentru mine să aflu milă înaintea lui Dumnezeu. Şi precum m-a învrednicit pe mine 
Mântuitorul meu să te văd pe sfinţia ta în această viaţă, tot aşa să mă învrednicească a te vedea şi în 
veacul ce va să fie!" Atunci Cuviosul Onufrie, ridicându-mă de la pământ, mi-a zis: „Fiule Pafnutie, nu te 
va scârbi pe tine Dumnezeu, ci va împlini cererea ta; şi te va binecuvânta şi te va întări întru dragostea Sa, 
îţi va lumina ochii minţii spre dumnezeiasca vedere, te va izbăvi de toată cursa potrivnicului şi va săvârşi 
întru tine tot lucrul bun pe care l-ai început. îngerii Lui te vor păzi întru toate căile tale şi te vor feri de 

vrăjmaşii cei nevăzuţi, ca să nu poată ei să te clevetească în ceva înaintea lui Dumnezeu în ceasul cercării 
celei înfricoşate". 

După aceasta, cuviosul părinte, dându-mi cea mai de pe urmă sărutare întru Domnul, a început a se ruga 
lui Dumnezeu cu multe lacrimi şi suspine. Iar după ce s-a rugat din destul, şi-a plecat genunchii, 
culcându-se la pământ şi zicând cel mai de pe urmă cuvânt: „In mâinile Tale, Dumnezeule, îmi dau duhul 
meu!" Iar când grăia el acestea, 1-a strălucit din cer o lumină minunată şi, în strălucirea luminii aceleia, 
veselindu-se cu faţa, şi-a dat duhul său. 

Şi îndată s-a auzit în văzduh glasul îngeresc, cântând şi binecuvântând pe Dumnezeu, pentru că ei, luând 
sufletul cuviosului, îl înălţau cu bucurie la Dumnezeu. Iar eu am început a plânge şi a mă tângui înaintea 
cinstitului lui trup, căci îl pierdusem pe părintele pe care îl găsisem nu demult. Deci, dezbrăcând haina 
mea, am descusut căptuşeala ei şi cu aceea am acoperit trupul sfântului; iar cu faţa m-am îmbrăcat eu, ca 
să nu mă întorc dezbrăcat la fraţi. Apoi găsind o piatră mare, în care nu cu mâini omeneşti, ci cu purtarea 
de grijă a lui Dumnezeu, era făcută o groapă în chip de mormânt, într-acea piatră am pus sfântul trup al 
plăcutului lui Dumnezeu, cu cântare cuviincioasă de psalmi şi, aducând o mulţime de pietre mici, am 
acoperit cu ele cinstitul său trup; apoi am început a mă ruga lui Dumnezeu să-mi dea voie să petrec în acel 
loc. Şi voiam să intru în peşteră, dar îndată înaintea ochilor mei a căzut peştera, finicul care hrănea pe 
sfânt a căzut din rădăcină, iar izvorul cel cu apă vie s-a uscat. 

Iar eu văzând acestea, am cunoscut că nu este voia lui Dumnezeu să rămân acolo. Deci, vrând ca să plec 
de acolo, am mâncat fârâmiturile de pâine care rămăseseră din ziua de ieri, asemenea am băut şi apa care 
rămăsese, apoi, ridicându-mi mâinile şi ochii către cer, m-am rugat. După aceea iarăşi am văzut pe 
bărbatul acela pe care mai înainte l-am văzut când mergeam în pustie. Acela, întărindu-mă pe mine, 
mergea înaintea mea; iar eu, ieşind de acolo, mă mâhneam pentru sfârşitul Sfântului Onufrie, că nu m-am 
învrednicit să-1 văd mai mult între cei vii; dar mă bucuram cu sufletul că m-am învrednicit a mă îndulci 
de sfintele lui cuvinte şi a lua binecuvântare din gura lui; şi astfel slăveam pe Dumnezeu. 

Şi mergând patru zile, am ajuns la o oarecare chilie înaltă, sub munte fiind cu peştera, şi intrând înăuntru 
nu am găsit pe nimeni. Apoi am stat puţin, gândindu-mă: „Oare va fi cineva viu în chilia aceasta la care 
m-a adus Dumnezeu?" Acestea gândindu-le, a intrat un bărbat sfânt, plin de cărunteţe, al cărui chip era 
minunat şi cu bună cuviinţă; fiind îmbrăcat cu o haină împletită din ramuri de finic. Acela văzându-mă, 
îndată a zis către mine: „Tu eşti fratele Pafnutie, acela care ai îngropat trupul Cuviosului Onufrie?" 
Atunci eu, înţelegând că aceasta i s-a descoperit lui de Dumnezeu, am căzut la picioarele lui. Dar el, 
mângâindu-mă, mi-a zis: „Scoală-te, frate, că Dumnezeu te-a învrednicit să fii prieten al sfinţilor Lui; 
pentru că, din purtarea de grijă a Aceluia, am aflat de venirea ta la mine. Iată, iubite frate, îţi arăt ţie cele 
despre mine: De şaizeci de ani de când sunt în pustia aceasta, n-am văzut om care să fi venit la noi, afară 
numai de fraţii care locuiesc aici cu mine". 

Iar vorbind noi împreună, au intrat alţi trei părinţi asemenea cu sfinţii bătrâni şi îndată au zis către mine: 
„Binecuvintează, frate! Tu eşti fratele Pafnutie, împreună ostenitorul nostru întru Domnul! Tu ai îngropat 
trupul Sfântului Onufrie! Bucură- te, frate, că te-ai învrednicit a vedea un mare dar de la Dumnezeu şi ne-a 
înştiinţat pe noi Domnul, că astăzi tu vei veni la noi; şi ţi-a poruncit să petreci cu noi o zi. Că sunt şaizeci 
de ani de când petrecem în pustia aceasta, fiecare vieţuind deosebi; numai sâmbăta spre ziua Duminicii ne 
adunăm aici, şi n-am văzut până acum nici un om, afară de tine unul". După aceea, mai vorbind între noi 
despre Cuviosul Părinte Onufrie şi de alţi sfinţi, după două ceasuri mi-au zis: „Primeşte, frate, puţină 
pâine şi-ţi întăreşte inima ta, că ai venit de departe şi ni se cade a ne bucura cu tine". 

Apoi, sculându-ne, am făcut rugăciune către Dumnezeu şi am văzut înaintea noastră cinci pâini curate, 
foarte bune, moi şi calde ca şi cum erau coapte de curând. Iar acei părinţi au mai adus şi câte ceva din 
roadele pământului, şi, şezând, am mâncat împreună. După aceea mi-au grăit: „Precum ţi-am spus, de 
şaizeci de ani de când petrecem în pustia aceasta, totdeauna ni se aduc, din porunca lui Dumnezeu Cel 
nevăzut, numai patru pâini; iar acum, dacă ai venit şi tu la noi, ni s-a trimis şi a cincea pâine. însă noi nu 
ştim de unde ni se aduc acestea, că fiecare din noi, când intră în peştera sa, găseşte în fiecare zi câte o 

pâine; iar când este spre ziua Duminicii şi ne adunăm toţi la un loc, găsim aici aduse câte patru pâini; 
pentru fiecare câte una". Deci, după ce am isprăvit cu mâncarea aceea, ne-am sculat şi am mulţumit lui 
Dumnezeu. Şi acum se plecase ziua şi a sosit noaptea. Apoi, stând din seara sâmbetei la rugăciune, am 
petrecut toată noaptea fără somn, rugându-ne până Duminică, când s-a luminat de ziuă. 

A doua zi am rugat pe acei sfinţi părinţi să mă lase să petrec cu ei până la moartea mea. Ei mi-au zis: „Nu 
este voia lui Dumnezeu să petreci cu noi în pustia aceasta, ci ţi se cade să te duci în Egipt şi să spui 
fraţilor iubitori de Hristos toate cele ce ai văzut întru pomenirea noastră şi spre folosul celor ce vor auzi" 
Aşa grăind ei, i-am rugat să-mi spună numele lor, dar ei n-au voit. Deci, rugându-i cu multă stăruinţă, 
nimic n-am putut afla, decât numai aceasta mi-au spus: „Dumnezeu Care ştie toate, ştie şi numele nostru; 
deci pomeneşte-ne, frate, şi te roagă pentru noi ca să ne învrednicim a ne vedea unul cu altul în casa lui 
Dumnezeu cea de sus; însă sârguieşte-te, iubitule, ca să scapi de ispitele lumeşti şi să nu fii batjocorit de 
dânsele, deoarece acelea au înşelat pe mulţi". Auzind acestea de la acei cuvioşi părinţi, am căzut la 
picioarele lor şi binecuvântându-mă, am ieşit cu pacea lui Dumnezeu în calea mea. Apoi mi-au proorocit 
şi nişte lucruri care s-au şi împlinit. 

Şi plecând de acolo, am călătorit o zi prin pustia dinăuntru şi, ajungând la o peşteră oarecare, lângă care 
era un izvor de apă, am şezut acolo să mă odihnesc. Şi priveam la frumuseţea acelui loc, care era foarte 
minunat şi avea împrejurul izvorului pomi mulţi şi saduri pline de roade. Deci odihnindu-mă puţin, m-am 
sculat şi umblam prin mijlocul acelor pomi, minunându-mă de îndestulata mulţime a fructelor lor şi mă 
gândeam în mine: „Cine este acela care a sădit aceştia?" Acolo erau diferiţi pomi: finici, lămâi, meri mari 
şi frumoşi, smochini, piersici şi viţă de vie plină cu struguri aleşi şi alţi pomi roditori, al căror gust era mai 
dulce decât mierea. Din fructele lor ieşea o mireasmă frumoasă şi îmbătătoare, iar izvorul adăpa acele 
saduri prin pâraiele care curgeau dintr-însul; deci socoteam în mine că acela este Raiul lui Dumnezeu. 

Pe când mă miram de acea minunată frumuseţe, iată că văd patru tineri frumoşi la chip, îmbrăcaţi în piei 
de oi, venind spre mine de departe din pustie şi, apropiindu-se, au zis: „Bucură-te, frate Pafnutie!" Atunci 
eu, căzând cu faţa la pământ, m-am închinat lor; iar ei, ridicându-mă, au stat lângă mine şi am început a 
vorbi împreună. Iar feţele lor erau atât de strălucite cu darul lui Dumnezeu, încât mi se părea că nu sunt 
oameni, ci îngeri pogorâţi din cer. Şi ei s-au bucurat mult de mine şi, luând fructe din pomi, mi-au pus 
înainte să mănânc; şi mi s-a bucurat inima pentru dragostea lor. 

Deci am petrecut cu dânşii şapte zile, hrănindu-mă din roadele acelor pomi. Apoi i-am întrebat, zicând: 
„Cum aţi venit aici? Şi de unde sunteţi?" Iar ei mi-au răspuns: „Frate, de vreme ce Dumnezeu te-a trimis 
la noi, îţi vom spune adevărat viaţa noastră. Noi suntem din cetatea care se numeşte Oxirinhos. Părinţii 
noştri erau mai mari în cetatea aceea şi, voind să ne înveţe carte, ne-au dat la o şcoală, unde am învăţat 
repede gramatica. Iar când începeam de acum învăţătura cea mai de sus, ne-am învoit într-un gând şi într- 
o tocmire, ajutându-ne Dumnezeu spre calea cea mai bună, şi am pus înaintea noastră ca să învăţăm şi 
înţelepciunea lui Dumnezeu cea duhovnicească. Dintr-acea vreme, ne adunam în fiecare zi şi ne 
îndemnam unul pe altul cu credinţă la slujba lui Dumnezeu. 

Şi având gândul cel bun în inimile noastre, ne-am socotit să căutăm undeva un loc liniştit şi să petrecem 
câteva zile în rugăciune, până ce vom şti rânduiala lui Dumnezeu pentru noi. Pentru aceea, luând fiecare 
din noi puţină pâine şi apă, cât să ne ajungă timp de vreo şapte zile, am ieşit din cetate. Şi mergând câteva 
zile, am ajuns în pustie şi, intrând într-însa, ne-am înspăimântat; şi am văzut înaintea noastră un bărbat 
luminos şi înconjurat cu slavă cerească. Acela ne-a luat de mâini, ne-a adus în acest loc pe care îl vezi şi 
ne-a dat în primire unui bărbat îmbunătăţit, slujitor al lui Dumnezeu; şi acum este al şaselea an de când 
petrecem aici. Iar cu stareţul acela am petrecut un an, învăţându-ne şi povăţuindu-ne de la dânsul cum să 
slujim lui Dumnezeu. După împlinirea unui an, părintele nostru s-a mutat la Domnul şi dintr-acea vreme 
suntem aici singuri. Acum, iubite frate, ţi-am spus de unde suntem şi cum am venit aici. în toţi aceşti şase 
ani, n-am gustat pâine, nici altă hrană, decât numai fructele acestor pomi şi fiecare din noi petrece 
deosebi, singur în linişte. Iar când vine sâmbăta, ne adunăm toţi în acest loc, ne vedem unul pe altul, ne 
mângâiem întru Domnul şi petrecem împreună două zile, sâmbăta şi Duminica, iar după aceea ne ducem 
iarăşi fiecare la locul nostru". 

Auzind aceasta de la dânşii, eu, smeritul Pafnutie, i-am întrebat: „Unde vă împărtăşiţi sâmbăta şi 
Duminica cu dumnezeieştile Taine ale Preacuratului şi Sfântului Trup şi Sânge al lui Hristos, Mântuitorul 
nostru?" Iar ei mi-au răspuns: „Pentru aceea ne adunăm aici în toate sâmbetele şi Duminicile, că 
Dumnezeu trimite la noi un înger sfânt şi prealuminat şi ne dă nouă Sfânta împărtăşanie". Auzind aceasta, 
m-am bucurat foarte mult şi m-am gândit să aştept la dânşii până sâmbătă, ca să mă învrednicesc şi eu a 
vedea pe sfântul înger şi să primesc dumnezeiasca împărtăşanie din mâinile lui. Deci am stat acolo până 
sâmbătă; şi au stat şi ei pentru mine în acel loc, neducându-se la locuinţele lor osebite. Şi am petrecut 
zilele acelea în preamărirea lui Dumnezeu şi în rugăciuni, având ca hrană fructele pomilor şi bând apă din 
izvor. 

Şi venind sâmbăta, aceşti robi ai lui Hristos mi-au zis: „Pregăteşte-te, iubite frate, căci astăzi va veni 
îngerul lui Dumnezeu, aducându-ne dumnezeiasca împărtăşanie, pe care dacă se învredniceşte cineva a o 
primi din mâinile lui, aceluia i se iartă toate păcatele şi se face înfricoşător diavolilor şi ispitele lor nu pot 
să se apropie de el". Acestea grăindu-le ei cu mine, am simţit un miros plăcut ca de nişte tămâie aleasă şi 
de aromate de mult preţ şi m-am minunat, pentru că niciodată n-am simţit undeva un miros ca acela. Şi 
am întrebat: „De unde vine o mirosire aşa de plăcută?" Iar ei au zis: „îngerul Domnului se apropie cu 
Preacuratele Taine ale lui Hristos!" Deci, stând noi la rugăciune, am început a cânta şi a preamări pe 
Hristos împăratul, Dumnezeul nostru. 

Şi iată o lumină prealuminată din cer ne-a strălucit şi am văzut îngerul Domnului pogorându-se de sus şi 
strălucind ca un fulger, şi am căzut cu faţa la pământ de frică, iar ei m-au ridicat, poruncin-du-mi să nu 
mă tem. Şi am văzut pe îngerul lui Dumnezeu stând în faţa noastră, în chip de tânăr prealuminos, a cărui 
frumuseţe nu se poate spune, ţinând în mâini Sfântul Potir cu dumnezeiasca împărtăşanie. Deci aceşti 
sfinţi robi ai lui Dumnezeu, s-au apropiat unul câte unul şi s-au împărtăşit. După aceea m-am apropiat şi 
eu păcătosul şi nevrednicul, cu mult cutremur şi cu spaimă; deci cu negrăită bucurie m-am învrednicit a 
mă împărtăşi din mâinile îngerului cu Preacuratele Taine ale lui Hristos. Şi pe când mă împărtăşeam, am 
auzit pe înger grăind: „Trupul şi Sângele Domnului Iisus, Dumnezeul nostru, să fie în voi hrană 
nestricăcioasă, veselie neîncetată şi viaţă veşnică". Iar noi am răspuns: „Amin". Apoi, după Sfânta 
împărtăşanie, am fost binecuvântaţi de acel preaslăvit înger, iar îngerul s-a suit la cer înaintea ochilor 
noştri. Iar noi, căzând, ne-am închinat lui Dumnezeu, mulţumindu-I pentru un dar atât de mare al Lui. Şi 
s-a făcut bucurie mare în inimile noastre, iar mie mi se părea că nu sunt pe pământ, ci în cer, şi în acea 
mare bucurie duhovnicească am rămas ca într-o uimire. 

După aceasta, acei sfinţi robi ai lui Dumnezeu, aducând poame, au pus înainte şi, şezând, am gustat. Şi 
trecând ziua sâmbetei şi sosind noaptea, am petrecut-o fără de somn în cântarea de psalmi şi in 
preamărirea lui Dumnezeu. Iar a doua zi, Duminică, iarăşi ne-am învrednicit aceluiaşi dar dumnezeiesc ca 
şi sâmbătă; pentru că acelaşi înger al lui Dumnezeu, venind cu aceeaşi rânduială şi chip, ne-a împărtăşit şi 
a umplut inimile noastre de foarte mare bucurie. Iar eu, luând puţină îndrăzneală, am rugat pe îngerul lui 
Dumnezeu să-mi poruncească ca să fiu în locul acela cu sfinţii robi ai lui Dumnezeu până la sfârşitul meu, 
însă el mi-a zis: „Nu este cu plăcere lui Dumnezeu să vieţuieşti aici, ci îţi porunceşte ca, fără zăbavă, să te 
duci în Egipt şi să povesteşti tuturor fraţilor cele ce ai văzut în pustie şi ai auzit, ca şi aceia să se 
sârguiască a primi viaţa cea bună şi a plăcea Stăpânului Hristos. Să propovăduieşti mai ales viaţa sfântă şi 
fericitul sfârşit al Cuviosului Onufrie, pe care l-ai îngropat în piatră, şi să spui fraţilor toate cele ce ai auzit 
din gura lui. Şi fericit eşti şi tu ca te-ai învrednicit a vedea şi a auzi cele atât de minunate şi preaslăvite 
măriri ale lui Dumnezeu, care se săvârşesc pentru sfinţii Lui în această pustie, şi nădăjduieşte spre 
Domnul, căci şi pe tine te va număra în viaţa ce va să fie cu aceşti sfinţi, pe care i-ai văzut şi cu care ai 
vorbit. Deci acum mergi în calea ta şi pacea lui Dumnezeu să fie cu tine!" 

Acestea zicând îngerul, s-a suit la ceruri, iar eu atât m-am umplut de spaimă şi de tulburare din vorbele 
lui, încât n-a mai rămas în mine puterea mea, ci am căzut la pământ, ca şi cum aş fî fost în afară de mine. 
Atunci, ridicându-mă sfinţii lui Dumnezeu, mă mângâiau şi, punându-mi dinainte poame, am gustat şi am 
mulţumit lui Dumnezeu. După aceasta, sărutând pe sfinţi, am pornit pe calea mea; iar aceia, dându-mi 
poame ca să am pe cale, m-au petrecut ca la cinci stadii. Deci i-am rugat să-mi spună numele lor şi mi-au 
spus: cel dintâi îl chema Ioan; al doilea, Andrei; al treilea, Eraclie, şi al patrulea, Teofil. Şi mi-au poruncit 

să spun numele lor fraţilor ca să-i pomenească, iar eu m-am rugat lor să mă pomenească în rugăciunile 
lor. Deci, sărutându-ne în Domnul, ne-am despărţit. Aceia s-au întors la locul lor, iar eu m-am dus pe cale 
spre Egipt. 

Şi trecând eu pustia, mă mâhneam şi mă bucuram în acelaşi timp. Mă mâhneam, pentru că m-am lipsit de 
vederea feţei şi de vorbele cele dulci ale celor atât de mari plăcuţi ai lui Dumnezeu, cărora nu este 
vrednică toată lumea; dar mă bucuram fiindcă m-am învrednicit de binecuvântarea lor, de vederea cea 
îngerească şi de dumnezeiasca împărtăşanie ce am primit-o din mâinile îngereşti. 

Şi mergând trei zile, m-am apropiat de Schit şi am aflat acolo doi fraţi petrecând în linişte. Deci m-am 
odihnit la ei zece zile şi le-am spus lor toate cele ce mi s-au întâmplat în pustie, văzute şi auzite. Iar ei, 
ascultându-mă cu multă umilinţă şi bucurie, mi-au zis: „Cu adevărat, părinte Pafnutie, de mare dar te-ai 
învrednicit de la Dumnezeu, pentru că ţi s-a dat ţie de la Domnul să vezi pe atâţia robi ai Lui". 

Şi acei doi fraţi erau îmbunătăţiţi, iubind pe Dumnezeu din toată inima, şi au scris toate cele ce au auzit 
din gura mea. Deci, sărutându-i, m-am dus la mănăstirea mea, iar ei au purtat cartea povestirilor mele pe 
la toţi sfinţii părinţi şi fraţi din Schit. Şi s-au umplut toţi de mare folos, citind-o şi ascultând-o, şi au 
binecuvântat pe Dumnezeu, Care trimite mila Sa spre robii Săi. Apoi au pus cartea aceea în biserică, ca să 
o citească toţi cei ce vor, fiind plină de zidire duhovnicească şi de gândire dumnezeiască. Iar eu, cel mai 
mic rob, Pafnutie, învrednicindu-mă de mila lui Dumnezeu, Căruia nu sunt vrednic, cu gura şi cu scrisul 
vestesc la toţi acestea care mi s-au poruncit mie să le vestesc întru slava lui Dumnezeu şi spre folosul 
celor ce îşi caută mântuirea sufletelor lor. Şi fie darul şi pacea Domnului nostru Iisus Hristos cu voi, 
pentru rugăciunile plăcuţilor Lui, ale sfinţilor şi cuvioşilor părinţilor noştri, acum şi pururea şi în vecii 
vecilor. Amin. 

Notă. Se cuvine a se şti care este Cuviosul Pafnutie care a aflat pe Cuviosul Onufrie, deoarece în Istoriile 
Bisericeşti şi în Paterice se află mulţi cu numele Pafnutie. Prea Cuviosul Pafnutie, care a fost episcop în 
Tebaida de Sus, ce este una din părţile Egiptului, este acela care a pătimit pentru Hristos în vremea 
păgânului împărat Maximian al Romei şi căruia i s-a scos ochiul drept. După aceea, pe vremea împărăţiei 
marelui Constantin, la întâiul Sinod a toată lumea, acesta a fost în Niceea, şi când Sfinţii Părinţi au vrut să 
facă o lege, ca preoţii mireni să nu aibă femei, el s-a sculat în mijlocul sinodului şi a strigat cu glas mare, 
zicând: „Să nu puneţi această sarcină grea şi acest jug nelesne de purtat asupra slujitorilor bisericeşti". Şi 
în lucrul acesta s-a împotrivit tare tuturor Sfinţilor Părinţi acel Sfânt Pafnutie, cu toate că el însuşi era 
păzitor al fecioriei din pântecele maicii sale. Şi nimeni n-a răspuns ceva împotriva cuvintelor lui şi s-a 
lăsat acel lucru la învoirea fiecăruia. De atunci şi până acum preoţii şi diaconii Bisericii Răsăritului 
primesc însoţirea cu blagoslovenie. Despre acesta scriu istoricii greci: Socrat, cartea 1, cap. 18: Sozomen, 
cartea 1, cap. 22 şi Nichifor, cartea VIII, cap. 19. Şi este de mirare cu adevărat, cum un atât de mare 
plăcut al lui Dumnezeu, care a pătimit pentru Hristos, care nu a fost cel din urmă dintre Sfinţii Părinţi la 
întâiul Sinod a toată lumea şi a întărit căsătoria după lege a preoţilor şi a diaconilor mireni; nu se cinsteşte 
în Biserică cu pomenire, precum se cinstesc ceilalţi părinţi sfinţi. 

Un altul a fost Pafnutie mucenicul, care a trăit de asemenea în pustiul Egiptului şi a pătimit pe vremea lui 
Diocleţian şi este pomenit în Prolog în 25 septembrie. Altul a fost Pafnutie din Alexandria, oraşul 
Egiptului, tatăl Cuvioasei Eufrosina, a cărei pomenire este de asemenea în 25 septembrie. Altul a fost 
Cuviosul Pafnutie, tot egiptean, care este pomenit în pocăinţa desfrânatei Taisia, care se prăznuieşte în 8 
octombrie. Altul a fost Pafnutie, ucenicul Cuviosului Macarie. Alt Pafnutie este pomenit în Lavsaiconul 
lui Paladie. 

De asemenea în Proloage se află mai mulţi cu numele Pafnutie: Un Cuvios Pafnutie se pomeneşte în 
Prolog în 25 de zile ale lunii noiembrie, cum a mântuit pe nişte tâlhari. în 9 martie se pomeneşte, tot în 
Prolog, de un Sfânt Pafnutie, cum că s-a rugat lui Dumnezeu să-i spună lui cu cine este asemenea şi a luat 
înştiinţare că el este asemenea cu mai marele satului. Şi iarăşi, în aceeaşi lună, în 27 de zile, tot despre 
acest sfânt Pafnutie, cuvântul spune că este asemenea cu un om fluierător. Acesta este cel care a aflat pe 
Sfântul Onufrie, după cum se dovedeşte dintr-un pateric vechi grecesc scris de mână. 

CUVIOSUL PETRU ATONITUL 
(12 iunie) 

Cuviosul Petru a fost de neam grec, cu rânduiala ostaş şi voievod. El a venit la călugărie în acest chip: 
fiind trimis cu multe feluri de oşti la război în Siria, s-a întâmplat ca ostile greceşti să fie biruite de 
potrivnici; deci a fost dus în robie cu mulţi alţi ostaşi în cetatea Samara din ţinutul Arabiei, care era lângă 
râul Eufratului. Acolo a fost aruncat în temniţă cu lanţuri grele de fier. Deci, şezând în lanţuri, Petru îşi 
cerceta ştiinţa sa, şi şi-a adus aminte că de multe ori se gândea să se lepede de lume. Şi a cunoscut că de 
aceea a slobozit Dumnezeu asupra lui acea pătimire şi robie, deoarece nu s-a sârguit ca scopul său cel bun 
să-1 aducă mai degrabă la îndeplinire. De aceea plângea şi se tânguia mult, blestemându-şi lenevirea sa şi 
ocărându-se singur că pătimeşte unele ca acestea după vrednicie. 

Deci, şezând mult timp în temniţă şi neavând nici o nădejde de scăpare din lanţuri, a început a se ruga cu 
căldură spre Atotputernicul Dumnezeu, Cel ce poate, cu judecăţile Sale cele neştiute, să-1 scoată pe el din 
legături, precum a scos pe Adam din iad şi pe Apostolul Petru din temniţa lui Irod. Şi chema întru ajutor 
şi mijlocirea cea mult puternică spre Dumnezeu, a marelui făcător de minuni, a Sfântului Ierarh Nicolae, 
grabnicul ajutător al celor ce sunt în primejdii. Căci avea de mult spre dânsul mare credinţă şi dragoste, şi 
adeseori se ruga lui cu nădejde, punând în rugăciune tare făgăduinţă că, de se va izbăvi de legături, nu se 
va mai întoarce în lume, nici nu va mai merge la casa sa, ci îndată se va duce acolo unde Dumnezeu îl va 
povăţui spre nevoinţa monahicească. încă mai gândea şi aceasta: că de l-ar scăpa pe el Dumnezeu, apoi s- 
ar duce la Roma şi acolo la mormântul Sfântului şi marelui Apostol Petru şi-ar lepăda perii săi împreună 
cu lepădarea de lume. 

Deci, rugându-se pentru aceasta, Petru cel legat adăuga şi mare postire, primind numai la două sau trei 
zile puţină hrană. Iar odată a petrecut şapte zile flămând şi, sfârşindu-se săptămâna postirii lui, i s-a arătat 
în vedenia visului arhiereul lui Hristos, Nicolae, şi i-a zis: „Frate Petru, rugăciunea ta am auzit-o şi am 
luat aminte la suspinul inimii tale şi m-am rugat pentru tine milostivului şi iubitorului de oameni, 
Dumnezeu; dar de vreme ce tu singur ai fost zăbavnic spre poruncile Lui, de aceea şi El nu voieşte ca să 
te dezlege pe tine din legături degrabă, ci îţi rânduieşte ţie o mântuire mai bună. Iar de vreme ce împăratul 
şi Stăpânul nostru i-a umplut de nădejde pe toţi în Sfânta Sa Evanghelie, zicând: Cereţi şi veţi lua; bateţi 
şi se va deschide vouă, deci nu înceta, cerând prin rugăciuni şi bătând la uşa milostivirii Lui prin 
suspinuri, până ce, plecându-se spre milă, îţi va da libertatea cerută, scăpându-te din legături şi 
deschizându-ţi uşile temniţei celei încuiate; însă fii răbdător în rugăciune, aşteptând mila lui Dumnezeu". 
Acestea zicându-le Sfântul Nicolae lui Petru cel legat şi poruncindu-i să se întărească cu hrană, s-a făcut 
nevăzut. 

Iar Petru, deşteptându-se din somn şi primind hrană, s-a întors iarăşi la rugăciune şi mai cu dinadinsul se 
ruga ziua şi noaptea, cu bună nădejde, şi neîncetat chema pe Sfântul Nicolae, ajutătorul său. Iar după o 
vreme iarăşi i s-a arătat în somn Sfântul Nicolae, cu chipul ca şi cum ar fi întristat, zicând către dânsul cu 
glas lin şi blând: „Frate Petre, să mă crezi pe mine că neîncetat m-am rugat bunătăţii lui Dumnezeu, dar 
nu ştiu cu ce judecăţi şi cu ce purtare de grijă zăboveşte pentru izbăvirea ta; însă nu te deznădăjdui de 
milostivirea Lui, pentru că Milostivul Stăpân are obicei a îndelunga împlinirea cererii noastre, spre cel 
mai bun folos al nostru, ca nu cumva, primind cineva cererea degrabă, să nu bage în seamă darul Lui; şi 
voieşte ca şi de alţi plăcuţi ai lui Dumnezeu să fie rugat pentru tine. Iar eu îţi vestesc ţie pe un rugător 
către dânsul prea puternic, pe care, de-1 vei chema spre mijlocire, nu te vei lipsi de nădejde; pentru că el 
şi eu cu dânsul, când ne vom ruga amândoi împreună pentru tine, cred că ne va auzi Iubitorul de oameni". 

Iar Petru a zis Sfântului Nicolae: „Care este, sfinte stăpâne, acela care mai bine decât tine poate să se 
roage lui Dumnezeu? Pentru că toată lumea se mântuieşte cu ale tale rugăciuni şi folosiri şi toate 
popoarele creştine, la tine scăpând, primesc prin tine izbăvire din primejdiile lor". Atunci Sfântul Nicolae 
i-a zis lui: „îl ştii, Petre, pe dreptul Simeon, care a primit în biserică pe braţele sale pe Hristos Domnul, la 
patruzeci de zile de la naşterea Sa, pentru care s-a numit şi "primitor de Dumnezeu"?" Apoi Petru a 
răspuns: „Ştiu, sfinte al lui Dumnezeu, pe acel drept bărbat despre care scrie în Sfânta Evanghelie". 

Atunci Sfântul Nicolae i-a grăit lui: „Pe acela, amândoi, tu şi eu, să-1 pornim cu totul spre rugăciune şi el 
va scoate la bun sfârşit rugăciunile noastre neîmplinite; pentru că este prea puternic la Dumnezeu şi are 
mare îndrăzneală către El, stând înainte aproape de Scaunul Lui, împreună cu Preacurata Stăpână 
Fecioară Născătoare de Dumnezeu şi cu Sfântul Ioan înaintemergătorul". 

Acestea zicându-le Sfântul Nicolae, s-a dus. Iar Petru, deştep-tându-se din somn, iarăşi s-a plecat la 
rugăciuni multe şi la postire fără de măsură, chemând şi pe Sfântul Simeon, primitorul de Dumnezeu, ca 
şi pe Sfântul Nicolae în ajutor. Iar Preabunul Dumnezeu, fiind rugat de plăcuţii Săi cei mari, de Simion şi 
de Nicolae, a voit să dăruiască libertate celui ce pătimea în legături; deci Sfântul Nicolae s-a arătat 
noaptea lui Petru a treia oară, dar acum nu în vis, ci aievea. Şi nu s-a arătat singur, ci cu Sfântul Simeon, 
primitorul de Dumnezeu, şi i-au zis: „îndrăzneşte, frate Petre, şi lepădând mâhnirea, pune făgăduinţele 
tale de faţă mijlocitorului celui de obşte şi al meu împreună rugător; şi dă-i mulţumire aceluia, după 
Dumnezeu". 

Iar Petru, ridicându-şi ochii, a văzut pe marele Simeon, minunat la vedere, cinstit la chip şi îmbrăcat în 
veşmântul preoţiei Legii vechi, având în mâini toiag de aur. Pe acesta văzându-1 Petru, s-a înspăimântat, 
iar Sfântul Simeon a zis către el: „Tu eşti cel care superi pe fratele Nicolae să te elibereze din legături şi 
din această temniţă?" Iar el, abia putând să-şi deschidă gura de spaimă, a răspuns: „Eu sunt, o, plăcutule al 
lui Dumnezeu, care te-am câştigat şi pe sfinţia ta ca mijlocitor către Dumnezeu". Sfântul Simeon i-a zis: 
„Dar vei împlini făgăduinţa ta, ca să te faci monah şi să vieţuieşti în fapte bune?" 

Petru a răspuns: „Da, stăpâne, ajutându-mi Dumnezeu, o voi împlini". Iar sfântul i-a zis: „De te 
făgăduieşti că vei face aşa, să ieşi acum de aici şi să mergi unde vei voi; pentru că acum nimic din 
împiedicările cele părute ţie nu pot să te oprească". Iar Petru a arătat sfântului picioarele sale cele ferecate 
cu fiare, iar Sfântul Simeon s-a atins cu toiagul cel de aur ce-1 purta în mâini de fiarele de la picioarele lui 
Petru şi îndată s-au topit ca ceara de faţa focului. Şi s-a sculat Petru în picioare şi, văzând temniţa 
deschisă, s-a dus din temniţă după Sfântul Simeon, urmându-i aceluia cu Sfântul Nicolae, şi astfel s-au 
aflat mergând afară din cetate. Iar Petru, gândind în sine, zicea: „Oare nu este vis acesta ce se vede?" 

Şi îndată întorcându-se Sfântul Simeon spre el, i-a zis: „De ce gândeşti aşa, socotind că este vis mila lui 
Dumnezeu cea făcută ţie aievea? Dar nu vezi cu încredinţare unde eşti şi cui urmezi?" Apoi Sfântul 
Simeon, încredinţând spre pază Sfântului Nicolae pe Petru, s-a dus; iar Petru urma după Sfântul Nicolae. 
Şi făcându-se ziuă, Sfântul Nicolae a întrebat pe Petru: „Oare ai luat ceva de mâncare pentru cale?" Iar 
Petru a răspuns: „Nu, stăpâne, pentru că nimic n-am avut să iau!" Iar Sfântul Nicolae i-a poruncit să se 
apropie de o grădină ce se întâmplase acolo, zicându-i: „Vei găsi pe un om care-ţi va da poame; deci ia 
câte vei avea de trebuinţă şi urmează- mă". Iar Petru, mergând la grădină şi luând poame de la un om, a 
plecat înainte pe cale după Sfântul Nicolae şi în puţină vreme a sosit pe pământul grecesc. Şi a zis Sfântul 
Nicolae lui Petru: „Iată, frate, acum eşti în ţara ta şi ai vreme liberă spre împlinirea făgăduinţelor tale; 
deci fă degrabă cele ce ai făgăduit, ca să nu te întorci iarăşi în Samara în legături". Aceasta zicând 
arhiereul lui Hristos, Nicolae, s-a făcut nevăzut de lângă el. 

Iar Petru, dând mare mulţumire lui Dumnezeu şi sfinţilor Săi, Simion şi Nicolae, îndată a început a-şi 
împlini făgăduinţa; pentru că nu s-a dus la casa sa, nici s-a arătat la cunoscuţii săi, ci s-a dus la Roma cea 
veche ca să-şi dea Celui Preaînalt făgăduinţele sale şi să săvârşească cele ce a hotărât gura lui în vremea 
necazului. Iar arhiereul lui Hristos, Nicolae, care a primit pentru el purtare de grijă, nu-1 părăsea 
niciodată; căci, precum mai întâi călătorea nevăzut cu el, aducându-1 din Arab ia la greci, tot aşa călătorea 
împreună nevăzut şi prin pământul grecesc, pe când mergea la Roma, pretutindeni ocrotindu-1 şi 
îngrijindu-1 ca un tată iubitor de fii sau ca un om de încredere milostiv şi păzitor treaz şi nedepărtat. 

Iar după ce Petru s-a apropiat de cetatea Roma, Sfântul Nicolae, alergând înainte, s-a arătat noaptea în vis 
papei, ţinând de mână pe Petru şi arătându-1 lui şi spunându-i toate pe rând, cum 1-a scos din Samara şi 
din legături, şi cum acela a dat făgăduinţă să se tundă la mormântul Sfântului Mare Apostol Petru. Şi i-a 
spus cum se numeşte şi a poruncit papei să primească pe bărbatul cel arătat lui şi să săvârşească degrabă 
dorinţa aceluia. 

Apoi papa, deşteptându-se din somn, se gândea la acea vedenie; şi făcându-se ziuă şi sosind vremea 
dumnezeieştii Liturghii, a mers în biserica Sfântului Mare Apostol Petru, vrând să vadă la arătare pe 
bărbatul care 1-a văzut în vis. Şi era în zi de Duminică şi, adunându-se mult popor în biserică, nu era cu 
putinţă să afle şi să cunoască pe cel căutat. Deci, mult privind papa în popor şi necunoscându-1, a strigat 
cu mare glas, chemându-1 pe nume: „Petre, care ai venit din pământul grecesc şi pe care Sfântul Nicolae 
te-a eliberat din legăturile temniţei din Samara, vino la mine". Şi ieşind Petru îndată din popor, s-a 
apropiat de el şi a căzut la picioarele lui, zicând: „Eu sunt robul tău, stăpâne". Şi se minuna Petru, cum 
papa care niciodată nu 1-a ştiut, nici nu 1-a văzut, 1-a chemat pe nume pe el, care nu spusese nimănui 
izbăvirea din legături cea ştiută de el. Şi papa i-a zis: „Nu te minuna de aceasta, frate, căci marele Nicolae 
mi-a spus toate cele despre tine". 

Şi primind papa pe Petru cu dragoste, 1-a tuns la mormântul Apostolului Petru, după făgăduinţa lui, şi 1-a 
ţinut la sine multă vreme, învăţându-1 şi povăţuindu-1 pe calea mântuirii. Apoi, porun-cindu-i Dumnezeu, 
papa a eliberat pe Petru din Roma, zicându-i: „Mergi, fiule, unde va voi Dumnezeu să te povăţuiască; iar 
mila Lui să fie cu tine îndreptându-ţi calea şi păzindu-te de meşteşugirile diavoleşti". Iar fericitul Petru, 
căzând la picioarele papei, a zis: „Mântuieşte-te, cinstite părinte, mântuieşte-te ucenice al lui Hristos şi 
împreună slujitorule cu Sfântul Nicolae, chezaşul meu, şi roagă-te pentru mine, păcătosul!" Şi luând Petru 
binecuvântare de la papă şi tot clerul lui sărutându-1, a ieşit din Roma, punându-şi nădejdea în 
Dumnezeu. Şi voia să se întoarcă în pământul grecesc; deci ducându-se la malul mării, a găsit o corabie 
care se ducea spre răsărit şi, intrând într-însa, a plecat şi a mers fără pericol, fiind timp prielnic şi liniştit. 

Şi mergând cu corabia multe zile, au sosit la un sat oarecare. Acolo, corăbierii au ieşit din corabie să-şi 
coacă pâine şi, intrând înţr-o casă a unui locuitor din satul acela, au găsit bolnav şi neputincios pe 
stăpânul casei, pe fiul lui şi pe toţi casnicii lui. Iar după ce şi-au copt pâinile, s-au aşezat să mănânce şi au 
zis unuia dintre ai lor: „Ia o pâine şi s-o duci în corabie cârmaciului şi părintelui". Iar stăpânul casei, 
auzind de părinte, a întrebat pe corăbier ce părinte este cu dânşii. Şi i-au răspuns că un monah ce se 
numeşte Petru călătoreşte cu dânşii de la Roma, iar stăpânul casei a zis către corăbier: „Mă rog de voi, 
stăpânii mei, rugaţi pe părintele acela să vină în casa mea, ca să o binecuvinteze şi să se roage pentru noi, 
care suntem bolnavi, că, precum vedeţi, ne-am apropiat de moarte, căzând în această neputinţă cumplită". 

Deci ducându-se corăbierii, au spus părintelui acestea. Dar el, fiind smerit, nu voia să se arate, ferindu-se 
a se duce la acel om; însă, pe de-o parte, fiind silit de rugămintea corăbierilor, iar pe de alta, fiind biruit de 
iubirea de oameni, ştiind că acel om se apropia de moarte, a mers cu dânşii şi, dacă a intrat pe uşa casei, a 
zis: „Pace casei acesteia şi celor ce vieţuiesc într-însa". Iar stăpânul casei, îndată deşteptându-se ca din 
somn, s-a schimbat din boala cea grea şi s-a simţit sănătos cu totul; şi, sculându-se repede de pe patul 
unde zăcuse, a căzut la picioarele cuviosului şi i le-a sărutat plângând. Atunci toţi care erau acolo, văzând 
schimbarea lui cea grabnică din bolnav în sănătos, s-au mirat şi au preamărit pe Dumnezeu. Apoi stăpânul 
casei, care câştigase tămăduirea, a luat pe sfântul de mână şi a înconjurat toate paturile bolnavilor; iar 
cuviosul, făcând peste dânşii semnul Sfintei Cruci, i-a făcut sănătoşi. Deci, tămăduind pe toţi bolnavii din 
casa aceea, s-a întors repede în corabie şi toţi care erau în corabie s-au închinat lui, ca unui mare plăcut al 
lui Dumnezeu. Iar omul cel tămăduit cu toată casa sa, luând pâine, vin şi untdelemn, s-a dus la corabie, ca 
să le dea cuviosului în semn de mulţumire pentru câştigarea tămăduirii. 

Iar sfântul a lăudat osârdia lui, dar i-a poruncit să-I mulţumească lui Dumnezeu, şi nu lui, nevoind să 
primească darurile aduse. Iar omul acela, căzând cu lacrimi la picioarele cuviosului, grăia: „Robule de 
aproape al lui Hristos, dacă nu primeşti din mâinile noastre această mică aducere, apoi nici noi nu vom 
avea bucurie în casa noastră". Atunci şi corăbierii au rugat pe părinte să primească cele aduse, şi abia 
plecându-se, a primit; deci, binecuvântând pe omul acela şi pe toţi cei ce veniseră cu dânsul, i-a trimis la 
casa lor. Iar darurile cele aduse le-a dat corăbierilor, nevoind să guste nimic din ele, şi au plecat mai 
departe. Iar hrana cuviosului părinte în corabie era câte o bucăţică de pâine din seară în seară, iar ca 
băutură lua din apa mării câte un pahar mic, pe care Domnul o prefăcea pentru el în apă dulce. 

Iar într-o oarecare vreme adormind Cuviosul Petru, fiind cuprins de un somn uşor, a văzut în vedenia 
visului pe Preacurata Fecioară Născătoare de Dumnezeu, strălucind cu lumină de slavă cerească mai mult 

decât soarele, şi pe Sfântul Nicolae stând înaintea ei ca un rob, arătând spre dânsul şi grăind către 
Născătoarea de Dumnezeu: „Stăpână, deoarece pe acest rob al tău a-i voit a-1 mântui din acea cumplită 
robie şi din legăturile cele grele, unde îi arăţi acum locul la care şi-ar sfârşi cealaltă vreme a vieţii sale?" 
Iar ea a răspuns: „Odihna lui îi va fi în muntele Atonului; pentru că aceea este soarta mea dată mie de la 
Fiul meu şi Dumnezeu, ca cei ce fug de gâlcevile lumeşti şi se apucă de nevoinţele duhovniceşti după 
puterea lor şi, cu credinţă şi dragoste cheamă numele meu din suflet, acolo să petreacă fără grijă viaţa lor 
cea vremelnică şi, pentru lucrurile lor cele plăcute lui Dumnezeu, să câştige viaţă veşnică. Pentru că 
iubesc foarte mult acel loc şi voiesc să înmulţesc acolo rânduiala monahicească; căci mila Fiului şi 
Dumnezeului meu nu se va risipi în veci de la cei ce vor pustnici acolo - dacă şi ei vor păzi mântuitoarele 
porunci -, şi îi voi înmulţi pe muntele acela spre miazăzi şi spre miazănoapte, şi- 1 vor stăpâni de la mare 
până la mare, numele lor îl voi face lăudat în toată partea de sub soare, şi-i voi apăra pe toţi aceia care se 
vor nevoi acolo în pustnicie cu răbdare!" 

O vedenie ca aceasta văzând Cuviosul Petru şi deşteptându-se din somn, înălţa multe laude şi mulţumiri 
lui Hristos Dumnezeu, Preacuratei Maicii Lui şi marelui arhiereu Nicolae. Şi vântul suflând în ajutor, 
corabia mergea cu spor; iar când s-a apropiat de marginea Muntelui Athos, corabia a stat deodată 
nemişcată, deşi vântul sufla în pânză şi marea era adâncă. Şi se mirau corăbierii cu spaimă, şi grăiau unul 
către altul: „Ce este aceasta?" Şi nepricepând ei ce poate să fie, Cuviosul Petru a suspinat, apoi a zis către 
dânşii: „Fiilor, spuneţi-mi cum se numeşte locul acesta?" Ei au răspuns: „Acesta este Muntele Atonului". 
Sfântul a zis către dânşii: „Socotesc că pentru mine a stat aici corabia nemişcată; deci scoateţi-mă la mal 
şi lăsaţi-mă aici. Iar de nu veţi face aceasta, nu veţi putea pleca de aici". Iar ei nu voiau să se lipsească de 
un părinte ca acesta, însă neputând să se împotrivească voinţei lui Dumnezeu, au dezlegat pânza, s-au 
apropiat de pământ, au scos pe sfântul din corabie şi l-au lăsat acolo, zicând între ei plângere şi cu 
tânguire: „De mare acoperământ şi ajutor ne lipsim astăzi!" Iar sfântul grăia către dânşii: „Dumnezeu cel 
iubitor de oameni, Care este pretutindeni şi toate le împlineşte, Acela să călătorească împreună cu voi şi 
să vă păzească de tot răul". 

Zicând aceasta şi dându-le sărutarea cea de pe urmă întru Domnul, a îngrădit corabia cu semnul Sfintei 
Cruci şi binecuvân-tându-i pe toţi, i-a lăsat în calea lor. Iar el, mergând de la marginea acelui munte prin 
locuri surpăcioase şi trecând multe văi cu desiş şi prăpăstii şi păduri dese, a găsit la un loc o peşteră foarte 
întunecoasă, în care era o mulţime de târâtoare cu care se încuibaseră şi diavolii împreună; şi s-a sălăşluit 
în acea peşteră. Iar ce fel de ispite a răbdat cuviosul de la diavoli şi câte primejdii a suferit, nu este cu 
putinţă a le spune, însă se cade ca o parte din ele să se povestească. 

Sălăşluindu-se Cuviosul Petru în peştera aceea, se ruga lui Dumnezeu cu dinadinsul ziua şi noaptea. Şi a 
petrecut două săptămâni, negustând nici o hrană. O răbdare ca aceasta pustnicească neputând diavolul să 
o rabde, şi-a adunat ostile sale înarmate ca de război, cu săgeţi şi cu arcuri, cu săbii şi cu suliţe, şi au intrat 
în peştera aceea, strigând cu glasuri înfricoşătoare şi cu răcnete mari iuţindu-se şi gonind de acolo pe 
Cuviosul Petru. Şi se vedeau diavolii unii încordând arcurile şi dând drumul la săgeţi asupra lui; alţii 
scoţând săbiile şi îndreptând suliţele spre împungerea lui; iar alţii prăvălind pietre mari, încât pământul se 
cutremura şi peştera era gata să se surpe. 

Iar cuviosul, văzând toate acestea, nu se mai aştepta pe sine să fie între cei vii, ci grăia întru sine: „Să mor 
aici, dacă astfel a voit Dumnezeul meu". Apoi, ridicându-şi ochii în sus şi înălţându-şi mâinile, a strigat 
cu glas mare, zicând: „Preasfântă Născătoare de Dumnezeu Fecioară Mărie, ajută mie, robului Tău!" 
Deci, când au auzit diavolii numele Preasfintei Născătoare de Dumnezeu - nume înfricoşat şi de spaimă 
pentru ei, iar pentru noi dulce şi preadorit -, îndată s-au stins cu sunet. Iar sfântul, chemând încă numele 
lui Iisus Hristos cu glas mare, ca şi cu un bici sau ca şi cu o praştie, izgonea pe cei ce fugeau; pentru că 
striga şi zicea: „Doamne Iisuse Hristoase, Dumnezeul meu, nu mă lăsa pe mine!" După aceea nu s-au mai 
auzit glasurile cele diavoleşti până la o vreme. Şi cuviosul petrecea fără de tulburare, slăvind pe 
Dumnezeu şi pe Preacurata Născătoare de Dumnezeu. Iar hrana lui era la început pâinea, din care luase 
puţină din corabie; apoi, sfârşindu-se acea pâine, se hrănea cu verdeţurile pustiei şi cu poame de copaci 
sălbatici, care erau în muntele acela. Şi s-a hrănit astfel până la vremea aceea, în care a început a i se 

aduce cu mâinile îngereşti mană din cer, de care lucru se va pomeni mai pe urmă, iar acum să ne 
întoarcem iarăşi la cuvântul cel dintâi. 

După cea dintâi năvălire tâlhărească a vrăjmaşului, trecând cincizeci de zile, diavolul a venit iarăşi cu 
multă putere de draci, înarmându-se cu chipul cel dintâi asupra nebiruitului ostaş al lui Hristos. Şi pornind 
împotriva lui toate fiarele care erau în muntele acela şi pe toate jivinele care se târăsc pe pământ, le-a adus 
la peşteră; şi încă şi însuşi diavolul şi prietenii lui s-au închipuit în multe feluri de fiare şi târâtoare. Deci 
unele se târau pe lângă picioarele sfântului, altele şuierau cu înfricoşat glas, altele, căscând gura, voiau să- 
1 înghită de viu şi i se repezeau spre faţă; şi acea vedere era înfricoşată şi groaznică din toate părţile. Dar 
cuviosul, îngrădindu-se cu semnul Sfintei Cruci şi chemând numele lui Hristos Dumnezeu şi al 
Preacuratei Maicii Lui, iarăşi a făcut deşartă puterea acelora şi a izgonit-o departe de la sine; iar el, 
dănţuind, se veselea întru Dumnezeu, Mântuitorul său. 

Şi sfârşind cuviosul anul cel dintâi al pustniciei sale întru desele lupte cu diavolii, în cele din urmă 
diavolul s-a închipuit într-unui din slugile lui Petru, care îi slujea lui când era în lume voievod şi, 
alergând, a căzut cu osârdie la picioarele cuviosului şi voia să i se închine lui, fiind plin de spurcăciune. 
Apoi, şezând, a început a plânge şi a zice astfel: „Am auzit, stăpâne al nostru, că ai fost prins în război, 
dus în Samara şi închis într-o temniţă întunecată. Iar Dumnezeu, cu rugăciunile Sfântului Părintelui nostru 
Nicolae, te-a izbăvit pe tine de acolo şi te-a adus în pământul grecesc. Drept aceea, toţi cei ce suntem în 
casa ta te-am căutat pretutindeni, plângând şi tânguindu-ne, şi am înconjurat multe cetăţi şi sate întrebând 
de tine; şi, neputând să te aflăm, nici să ştim unde eşti, ne-am rugat cu lacrimi către Sfântul Nicolae să ne 
descopere nouă despre tine, în ce loc petreci, visteria noastră cea ascunsă. 

Iar Sfântul Nicolae, grabnicul ajutător al tuturor, n-a trecut cu vederea rugăciunea noastră, ci ne-a arătat 
nouă toate cele despre tine, şi ne-am bucurat foarte mult, toţi robii tăi. Iar eu, apucând înainte de toţi, am 
alergat la tine, stăpânul meu; deci, sculându-te de aici, mergi la casa ta, ca să te vadă pe tine toţi cei ce 
doresc să-ţi vadă faţa; şi se va preamări întru tine Dumnezeu, Cel ce te-a izbăvit pe tine cu minune de la 
robie şi din legături. Iar pentru linişte să nu te mâhneşti, căci şi acolo sunt mănăstiri şi locuri liniştite de 
sihastri, şi unde îţi va plăcea ţie, acolo îţi vei alege un locaş spre liniştea ta. 

Insă şi tu însuţi să o socoteşti aceasta cu adevărat: Ce iubeşte Dumnezeu mai bine din aceste două lucruri? 
Oare sihăstria pustiei, în care omul se sălăşluieşte în crăpături de pietre şi în munţi şi singur se foloseşte 
numai pe sine? Sau folosul ce se face multora de la un bărbat plăcut şi insuflat de Dumnezeu, care prin 
învăţătura sa, pe mulţi la Dumnezeu îi întoarce şi-i povăţuieşte la calea mântuirii? Cu adevărat a doua este 
mai bună, mărturisind în Sfânta Scriptură însuşi Dumnezeu: Cel ce va scoate om cinstit din cel nevrednic, 
va fi ca gura Mea. Şi să ştii că mulţi sunt în cetatea noastră rătăciţi întru întuneric de patimi şi au trebuinţă 
de unul care poate a-i povăţui pe dânşii la pocăinţă. Deci prea multă răsplătire de la Dumnezeu se află ţie 
de faţă, stăpânul meu, dacă, venind, îi vei întoarce pe ei la Dumnezeu. Ci şi pe noi, slugile tale, cei ce cu 
toată inima te iubim pe tine, pentru ce ne treci aşa cu vederea, abătându-te de la noi şi ascunzându-te în 
pustiul acesta?" 

Acestea şi cele asemenea cu acestea grăindu-le diavolul cu lacrimi câtăva vreme, a început sfântul a se 
tulbura puţin şi, lăcrimând, a zis către el: „La acest loc nici înger, nici om nu m-a adus pe mine, ci singur 
Dumnezeu şi Preacurata Născătoarea de Dumnezeu; şi, de nu va fi voia şi porunca acelora ca să ies eu de 
aici, apoi nu voi ieşi". Iar diavolul, dacă a auzit pomenirea numelui lui Dumnezeu şi al Născătoarei de 
Dumnezeu, îndată s-a stins; iar sfântul s-a minunat de meşteşugirea cea diavolească şi, însemnându-se cu 
semnul Sfintei Cruci a tăcut, ridicându-şi mintea sa către Dumnezeu. 

Iar după ce au trecut şapte ani, mult meşteşugăreţul vrăjmaş, adică diavolul, s-a închipuit în îngerul 
luminii, având în mâini o sabie goală şi, stând înaintea peşterii, a strigat, zicând: „Petre, robule al lui 
Hristos, ieşi la mine, şi îţi voi spune ţie cuvinte bune". Iar sfântul a grăit: „Cine eşti tu care vrei să-mi spui 
mie cuvinte bune?" Iar vicleanul înşelător a zis: „Eu sunt arhistrategul Domnului trimis la tine, întăreşte - 
te şi îmbărbătează-te, bucură-te şi te veseleşte, că s-a gătit ţie scaun slăvit şi cunună neveştejită de la 
Dumnezeu. Deci, acum locul acesta lăsându-1, să te duci în lume spre întărirea şi folosul multora, că şi 

izvorul de apă cel ce este aproape de tine s-a uscat cu dumnezeiască poruncă, pentru ca fiarele cele ce 
năvălesc asupra ta să moară de sete". 

Iar acestea le-a zis meşteşugăreţul vrăjmaş, trimiţând mai înainte pe alt diavol, ca să oprească curgerea 
apei pentru o vreme, cu îngăduinţa lui Dumnezeu. Dar Sfântul Petru fiind smerit, a răspuns împotriva 
înşelătoarelor cuvinte ale diavolului, zicând: „Cine sunt eu ca într-acest fel să vină arhistrategul Domnului 
la mine, cel ce sunt asemenea cu un câine netrebnic?" Diavolul a zis: „Nu te mira de aceasta, robule al lui 
Domnului, pentru că în vremurile acestea tu ai covârşit pe Moise, pe Ilie, pe Daniil şi pe Iov. Ai covârşit 
pe Moise şi pe Ilie cu postirea, pe Daniil cu fiarele şi cu târâtoarele, cărora le-ai astupat gura, iar pe Iov 1- 
ai covârşit cu răbdarea ta şi pentru aceea te vei numi mare la ceruri. Iar acum, sculându-te, vezi lipsirea 
apei şi, degrabă plecând de aici, să te duci în mănăstirile cele ce sunt în lume. Iar eu voi fi cu tine şi voi 
mântui pe mulţi prin tine, zice Domnul Atotţiitorul!" Atunci sfântul a răspuns diavolului, zicând: „Să ştii 
tu, că de nu vor veni aici ajutătoarea mea cea întru toate, Născătoarea de Dumnezeu, şi ajutătorul cel cald 
întru primejdiile mele, Sfântul Ierarh Nicolae, nu mă voi depărta de aici!" Iar diavolul, cum a auzit 
pomenirea numelui Născătoarei de Dumnezeu şi al Sfântului Nicolae, îndată a pierit. 

Iar sfântul, cunoscând meşteşugul diavolului şi neputinţa lui, s-a rugat lui Dumnezeu, zicând: „Doamne 
Iisuse Hristoase, Dumnezeul meu, iată vrăjmaşul meu umblă răcnind, căutând să mă înghită, dar Tu cu 
puternica Ta mână mă îngrădeşte pe mine, robul Tău; de aceea mulţumesc Ţie că nu Te-ai depărtat de la 
mine. încă mă rog Ţie, Stăpâne, Preabunule, ca şi până în sfârşit să nu mă părăseşti". Deci după ce a 
trecut ziua aceea şi a venit noaptea, cuviosul a adormit puţin şi i s-a arătat în vedenia visului grabnica 
ajutătoare a creştinilor, iubitoarea de oameni, Stăpâna Preacurată Măria, Născătoarea de Dumnezeu, 
împreună cu Sfântul şi Marele Nicolae, şi au zis către dânsul: „De acum înainte să nu te mai înspăimânţi, 
că Dumnezeu este cu tine şi îngerul Domnului cel adevărat te va cerceta pe tine dimineaţa şi-ţi va aduce 
spre hrană mană din cer; pentru că aceluia i s-a poruncit de la Dumnezeu ca de astăzi la patruzeci de zile 
să-ţi aducă această hrană în toate zilele vieţii tale". Preacurata Născătoare de Dumnezeu i-a mai arătat 
Sfântului Petru şi mana, zicându-i: „Din acest fel de hrană ţi se va aduce ţie de înger în toate cele 
patruzeci de zile". Aceasta grăind Stăpâna şi pace dându-i lui, s-a dus de la dânsul; iar Petru, căzând la 
pământ, s-a închinat şi a sărutat acel loc unde stătuseră picioarele Născătoarei de Dumnezeu şi ale 
Sfântului Nicolae. 

Iar a doua zi, după cuvântul Preasfintei Născătoare de Dumnezeu, a venit îngerul lui Dumnezeu şi i-a 
adus hrană cerească şi, dându-i-o lui, s-a dus; iar el, mulţumind lui Dumnezeu şi Preacuratei Maicii lui 
Dumnezeu, a gustat din acea mană, care i se adusese din mâini îngereşti şi atât s-a întărit cu dânsa, încât 
putea să trăiască fără hrană până la patruzeci de zile. Iar după ce s-au sfârşit cele patruzeci de zile, îngerul 
îi aducea mană şi Sfântul Petru se întărea cu ea încă alte patruzeci de zile. 

Astfel s-a liniştit singur în post şi rugăciuni cincizeci şi trei de ani. Şi au pierit ispitele diavoleşti, cele ce 
la început i se făceau lui adesea. Nălucirile, înfiorările şi toate meşteşugirile diavoleşti au fost gonite 
departe de la dânsul cu puterea cea nevăzută a lui Dumnezeu. Şi în atâţia ani cuviosul n-a văzut faţă 
omenească, nici nu avea vreo haină de acoperit goliciunea trupească, nici altceva de trebuinţă firii 
omeneşti nu avea, ci numai cerul acoperământ şi pământul pat; deci în vremea verii se ardea de căldura 
soarelui şi iarna degera de frig. Toate acestea le răbda pentru dragostea lui Dumnezeu şi pentru răsplătirea 
ce va să fie. Iar când Domnul a voit să arate pe robul său oamenilor, a rânduit cu purtarea sa de grijă un 
lucru ca acesta: Un oarecare vânător, luându-şi arcul şi tolba, a plecat ca să vâneze fiare prin muntele 
acela. Şi trecând prin multe locuri cu surpături, văi adânci şi dealuri dese, a ajuns în locul unde Cuviosul 
Petru petrecea viaţa asemenea cu îngerii. 

Şi când vânătorul s-a apropiat de locul acela, a văzut ieşind din dumbravă un ţap mare care, jucându-se, 
mergea de departe înaintea vânătorului. Deci vânătorul, văzând acel ţap ales, a alergat după el toată ziua, 
căutând să-1 săgeteze pe el. Iar ţapul, povăţuit fiind de dumnezeiasca voie, a venit deasupra peşterii 
cuviosului şi a stat, iar vânătorul, căutând cum l-ar putea vâna pe el, a văzut stând lângă ţap, de partea 
dreaptă, un bărbat cu barba deasă, având perii capului până la coapsă, cu trupul gol şi cu perii crescuţi ca 
la o fiară. Pe acesta văzându-1 vânătorul, s-a înspăimântat foarte tare şi s-a pornit înapoi să fugă. Iar 

Sfântul Petru, văzându-1 pe el fugind, a strigat către dânsul cu glas mare, zicând: „De ce te temi, frate, şi 
pentru ce fugi de mine? Căci eu sunt om ca şi tine, iar nu nălucire diavolească cum ai socotit! Deci 
întoarce-te şi vino la mine şi-ţi voi spune toate cele despre mine, că pentru aceasta te-a trimis pe tine 
Domnul aici". 

Atunci vânătorul, auzind glasul acela, s-a întors din fugă şi a venit, cutremurându-se, la cuviosul părinte 
care îl chema pe el. Iar sfântul, poruncindu-i lui să nu se teamă, 1-a cuprins şi 1-a sărutat pe el întru 
Domnul şi, şezând cu dânsul, a început a vorbi, spunându-i lui cu de-amănuntul toate cele despre el: cum 
a fost voievod şi a fost prins în război, cum a fost dus în cetatea Samara şi ţinut în lanţuri, cum a fost scos 
din legături prin arătarea Sfântului Nicolae şi a Sfântului Simeon, primitorul de Dumnezeu, şi cum a fost 
dus la Roma; iar de acolo cum s-a întors şi cu ce chip s-a sălăşluit în muntele acela. I-a mai spus şi cum s- 
a luptat cu diavolii, cu ce se hrănea, câţi ani a vieţuit şi, în scurt să zicem, a spus toată viaţa lui acelui 
vânător. 

Şi s-a minunat acel vânător, auzind cele grăite lui de către sfânt, şi s-a înspăimântat şi s-a umilit, zicând: 
„Acum am cunoscut că m-a cercetat pe mine Domnul cu darul Său şi te-a arătat mie nevrednicului, pe 
tine, o, părinte, plăcutul Său cel ascuns. Deci şi eu voi petrece cu tine de acum înainte, robule al lui 
Dumnezeu!" Iar cuviosul i-a grăit: „Nu va fi aşa, fiule, ci mai întâi să mergi la casa ta şi te ispiteşte pe tine 
singur, de vei putea să suferi nevoinţele cele pustniceşti. însă să te ispiteşti pe tine astfel: înfrânează-te de 
carne, de vin, de brânză şi de unt, iar mai înainte de toate înfrânează-te de femeia ta. Partea moştenirii tale 
să o împărţi săracilor, să te sileşti la post şi la rugăciuni şi să iei aminte la tine însuţi cu suflet umilit. Aşa 
să petreci tot anul acesta şi, după săvârşirea anului, să vii iar la mine şi ceea ce va fi plăcut lui Dumnezeu, 
aceea ţi se va porunci". 

Aceasta zicându-i sfântul şi dând vânătorului binecuvântare şi rugăciune, ca o logodire, 1-a trimis la locul 
său şi cel din urmă cuvânt i-a spus aceasta: „Mergi, fiule, cu pace, iar taina cea arătată ţie să o păzeşti, 
nespunând-o la nimeni; căci comoara cea descoperită se fură". Iar vânătorul, închinându-se sfântului, s-a 
dus slăvind şi mulţumind lui Dumnezeu că s-a învrednicit a vedea în trup pe un plăcut al lui Dumnezeu 
atât de mare, şi a vorbi cu el. Deci, mergând acasă, a făcut toate cele ce i se porunciseră de Sfântul Petru. 

Şi sfârşindu-se anul acela, vânătorul a luat cu sine doi călugări şi pe fratele său şi a mers în corăbioară 
până la malul acela, în dreptul căruia era petrecerea Sfântului Petru în pustie. Deci, sosind în acel loc, au 
ieşit la mal şi au mers drept prin pustia muntelui. Şi ajungând ei la peştera aceea, unde locuia plăcutul lui 
Dumnezeu, vânătorul, pornindu-se cu cea mai fierbinte dragoste, a apucat înainte de toţi şi a alergat la 
peşteră. Şi acolo a găsit pe cuviosul părinte zăcând mort la pământ, având mâinile strânse pe piept în 
chipul crucii, cu ochii închişi frumos şi celelalte părţi ale trupului îngrijite cu cinste. Aceasta văzând-o 
vânătorul, s-a înspăimântat şi, căzând înaintea trupului cuviosului, se tânguia cu plângere mare. Apoi l-au 
ajuns şi cei ce-i urmau lui. Şi văzând pe un mort cinstit ca acela şi pe prietenul lor plângând deasupra lui, 
l-au întrebat: „Cine este acesta ce s-a aflat mort şi pentru ce plângi aşa de amar pentru el?" Iar vânătorul, 
plângând şi tânguindu-se, a început a le spune cu de-a-mănuntul toată viaţa Cuviosului Petru, precum 
singur o auzise din gura lui, anul trecut. 

Iar aceia, auzind de lucrurile cele de mirare ce li s-au spus, s-au umilit în inimile lor şi au plâns cu amar 
că nu s-au învrednicit să vadă între cei vii, nici să audă cuvintele celui atât de mare rob al lui Dumnezeu. 
Iar fratele acelui vânător, fiind cuprins de duh necurat, când s-a atins de moaştele sfântului, îndată a 
câştigat tămăduire; pentru că diavolul, trântindu-1 la pământ, a strigat cu glas mare, zicând: „O, Petre, au 
nu-ţi ajunge că m-ai izgonit din peştera mea? Acum mă izgoneşti şi din această locuinţă?" Aceasta zicând, 
a ieşit din gura omului ca un fum, şi a zăcut omul acela ca un mort, apoi, după puţină vreme, s-a sculat 
sănătos şi a zis către fratele său: „îţi mulţumesc, stăpânul meu frate, că m-ai adus aici la bine!" Şi iarăşi 
căzând cu mulţumire la moaştele cuviosului, le-a sărutat cu bucurie. 

După aceasta, toţi împreună, luând cinstitele moaşte ale plăcutului lui Dumnezeu, le-au adus la mal şi, 
punându-le în corăbioară lor, le-au dus într-un sat vestit, care era sub stăpânirea Macedoniei. Acolo, 
dându-se multe tămăduiri de la moaştele sfântului, episcopul cetăţii a auzit şi, mergând cu tot clerul său, a 

124 



luat acele moaşte dătătoare de tămăduiri ale Cuviosului Petru şi le-a dus cu cinste la episcopia sa. Şi 
punându-le într-o raclă de mare preţ, şi cântând trei zile şi trei nopţi laudă lui Dumnezeu cu tot poporul, 
le-a îngropat în biserică, întru slava Preasfintei Treimi, a Tatălui şi a Fiului şi a Sfântului Duh, a lui 
Dumnezeu, Cel slăvit de toată făptura, acum şi pururea şi în vecii vecilor. Amin. 



PĂTIMIREA SFINTEI FECIOARE ŞI MUCENIŢE ACHILINA 

(13 iunie) 

In cetatea Palestinei, care se numeşte Vivlos, vieţuiau nişte creştini care învăţaseră credinţa cea în Hristos 
de la Sfinţii Apostoli. Unul dintre aceia, cu numele Evtolmie, petrecând cu plăcere de Dumnezeu în 
cinstita însoţire, Domnul i-a dat binecuvântarea Sa, iar femeia lui, zămislind în pântece, a născut o pruncă, 
pe care a numit-o Achilina. Şi când prunca era de patru luni, maica ei, luând-o, a dus-o la episcopul 
Evtalie; iar acela, însemnând pe acea copilă în numele Domnului nostru Iisus Hristos, a făcut-o 
catehumenă şi, după două luni, a luminat-o cu Sfântul Botez. 

Şi când era de un an, tatăl ei, Evtolmie, s-a mutat de la cele pământeşti la cele cereşti, iar maica a crescut- 
o pe pruncă după obicei, şi, fiind de şapte ani, a învăţat-o toate obiceiurile care se cuvin creştinilor. Iar 
acea copilă, cu cât înainta în vârstă, cu atât mai mult se umplea de Duhul Sfânt şi se înfrumuseţa cu darul 
lui Hristos, în care a sporit atât de mult, încât, în puţinii şi nedesăvârşiţii ani ai tinereţilor sale, a călcat şi a 
răsturnat cu bărbăţie poruncile păgânilor împăraţi pentru închinarea la idoli, precum va arăta cuvântul: 

Când fecioara era de zece ani şi chema neîncetat pe Dumnezeu în rugăciuni, întru al şaptelea an al 
împărăţiei lui Diocleţian, un oarecare Volusian, mai mult diavol decât om, a fost pus antipat al ţinutului 
Palestinei. Şi neştiind pe adevăratul Dumnezeu făcătorul a toate, a început cu toată răutatea a prigoni pe 
dreptcredincioşii închinători ai adevăratului Dumnezeu. Deci mulţi viteji pătimitori ai lui Hristos, sfârşind 
cu bărbăţie nevoinţele lor, s-au învrednicit bunurilor celor neveştejite. într-acea vreme şi fericita fecioară 
Achilina, care ştia bine pe Dumnezeu, adeseori sfătuia pe fecioarele cele de o vârstă cu ea, zicându-le: 
„Ce vă foloseşte pe voi cinstirea idolilor celor mulţi şi nesimţitori? Au nu ştiţi că cei ce cred în ei şi li se 
închină lor au nădejde zadarnică, oarbă, vătămătoare de suflet şi diavolească? Căci acei zei, fiind ei înşişi 
morţi şi neputincioşi, cum pot să facă bine altora?" 

Iar fecioarele cele de o vârstă cu ea o întrebau: „Dar tu pe care Dumnezeu cinsteşti?" Achilina a răspuns: 
„Pe Unul Dumnezeu, Care a făcut cerul şi pământul, marea şi toate cele dintr-însele; pe Acela îl cinstesc 
şi Aceluia după vrednicie mă închin, Care din veci a făcut bine tuturor celor ce cred întru El şi 
nădăjduiesc spre Dânsul, că El este puternic să facă bine până la sfârşitul lumii celor ce-L cheamă pe El". 
Atunci cele de o vârstă cu ea i-au zis: „Noi am auzit că pe Dumnezeul cel propovăduit de tine iudeii L-au 
răstignit pe Cruce, pe care a şi murit". Sfânta a răspuns: „Moartea nu are stăpânire asupra Lui, pentru că 
nu numai El însuşi a înviat, ci şi pe cei ce muriseră cu moarte bună i-a răscumpărat cu cinstitul Său sânge 
şi i-a înviat. El, văzând pe om rătăcit din calea cea adevărată, a voit a se întrupa şi a se face om, ca să 
ridice firea noastră cea căzută şi să o povăţuiască la calea cea mântuitoare, pierzând înşelăciunea 
diavolească şi dăruin-du-ne darul cel împreunat cu adevărul". 

Fecioarele acelea au întrebat-o: „Şi cine este Acela despre care se spune că a fost răstignit?" Achilina a 
răspuns: „Mântuitorul tuturor, iubitorul neamului omenesc, Care a răbdat pătimirile de bună voie pentru 
ca pe omul cel vechi să-1 îmbrace în cel nou, prin apă şi prin duh. Este Cel care S-a suit pe Cruce, voind 
să mântuiască nu numai pe cei ce vieţuiesc pe pământ, dar şi pe cei ţinuţi în iad să-i dezlege din legăturile 
morţii; Cel Care înviind a treia zi, a arătat cu adevărat că, la a doua venire a Sa, are să fie la toţi învierea 
din morţi cea de obşte". Atunci cele ce vorbeau cu dânsa au zis: „Dacă Acela, pentru care tu grăieşti, a 
făcut atâtea bunătăţi în lume, atunci pentru ce iudeii, din al căror neam a fost şi El, nu îl au ca pe un 
Dumnezeu?" La acestea, înţelepţita de Dumnezeu Achilina a răspuns: „Totdeauna neamul jidovesc se 
abate din calea cea dreaptă, şi avându-şi sufletul orbit de răutate şi cerbicea învârtoşată, leapădă cele ce 

sunt drepte şi adevărate. De aceea s-au lepădat de Acela care le-a făcut prea mult bine, dându-L lui Pilat, 
spre a fi răstignit pe Cruce". 

Acestea grăindu-le adeseori fericita cu acele fecioare, Nicodim, unul din slugile antipatului, a auzit cele 
spuse şi, alergând la antipat, i-a spus că în acea cetate este o fecioară care nu se supune poruncilor 
împărăteşti pentru cinstirea zeilor, socotindu-i de nimic şi numindu-i diavoli; iar pe Altul oarecare, 
răstignit, îl propovăduieşte Dumnezeu şi întoarce şi pe celelalte fecioare de la părinteasca cinstire de zei. 
Acestea aflându-le antipatul, a trimis pe slujitori să prindă pe fericita fecioară. Deci Sfânta Muceniţă 
Achilina a fost prinsă spre pătimire în al doilea an al antipatiei lui Volusian şi al doisprezecelea an de la 
naşterea sa, şi a fost adusă la păgâneasca judecată. 

Iar antipatul i-a zis mai întâi: „Oare tu te împotriveşti poruncilor împărăteşti şi amăgeşti pe alte fecioare 
ca să nu se supună zeilor noştri şi le îndemni să se închine Omului Cel răstignit? Au nu ştii că împăraţii au 
poruncit ca pe cei ce mărturisesc pe Iisus să-i dăm la tot felul de munci şi la pedeapsă cu moartea? Deci 
lasă şi tu pe Cel răstignit şi adu cinste şi jertfă zeilor celor fără de moarte, ca să nu ne sileşti să te dăm la 
munci". Fericita Achilina a răspuns: „O, antipate, de mă vei da la munci amare, îmi vei fi mijlocitor a 
căpăta cununa cea nestricăcioaşă, pe care aştept s-o iau de la Mântuitorul meu; de vreme ce pe El îl 
mărturisesc şi nu mă voi lipsi de Dânsul nicidecum, măcar de aş fi în cele mai cumplite munci. Pentru 
aceea nu zăbovi, ci scorneşte asupra mea tot felul de munci, ca să mă cunoşti că stau înaintea ta înarmată 
cu credinţă şi nu mă tem nici de tine, nici de muncile tale". 

Iar Volusian a început a o îndemna cu cuvinte înşelătoare, zicând: „Te văd că eşti încă tânără, 
bineîncuviinţată şi frumoasă; deci mă milostivesc spre tine, pentru că de te voi da la munci, atunci îndată 
toate mădularele tale cele tinere se vor zdrobi; căci muncitorii sunt nemilostivi şi, după cumplitele 
munciri, te vor da la amara moarte şi te vor lipsi de tânără de viaţă, şi nu-ţi va ajuta Dumnezeul creştinesc 
pe care II mărturiseşti". Sfânta a răspuns: „Nu-mi trebuie milostivirea ta, căci, dacă ţi se pare că te 
milostiveşti spre mine, cu aceasta mai mult voieşti să mă vatămi; deoarece te sârguieşti să mă depărtezi de 
adevăratul Dumnezeu. Deci te rog să nu ai milă de mine, ci te arată mai aspru, ca, din răbdarea mea, să 
ştii că cei ce nădăjduiesc spre Hristos rămân nebiruiţi". 

Deci văzând antipatul că nu poate nicidecum să întoarcă de la mărturisirea ei pe roaba lui Hristos, a 
poruncit să o bată peste faţă, zicându-i: „Iată începutul muncilor! Oare îţi sunt dulci şi bine primite?" 
Achilina a răspuns: „O, muncitorule fără de omenie, de vreme ce ai îndrăznit a bate faţa cea zidită după 
chipul lui Dumnezeu, apoi să ştii că nici Acela, al Cărui chip îl port, nu te va ierta în ziua judecăţii Sale". 
Judecătorul a spus: „Eu socotesc că marii noştri zei ţin în mâinile lor mântuirea a toată lumea, iar în 
veacul ce va veni aşijderea vor avea în stăpânirea lor mântuirea tuturor". Zicând aceasta, a poruncit la doi 
ostaşi să o dezbrace pe fecioară de hainele ei, să o întindă pe pământ şi să o bată fără de milă, zicând şi 
aceste cuvinte: „Achilino, unde este acum Dumnezeul tău de care ai zis că nu mă va ierta pe mine la 
judecata Sa? Să vină aici şi să te scoată din mâinile mele!" 

După aceasta a poruncit celor ce o băteau să înceteze, şi a zis către fericita: „Achilino, ascultă-mă pe 
mine, cel ce te sfătuiesc de bine, lasă-ţi sălbăticia aceasta şi te depărtează de la eresul creştinesc, dacă 
voieşti să scapi de munci; pentru că cine a ieşit izbăvit din mâinile mele, nădăjduind spre Acela Care 
singur nu S-a izbăvit, fiind răstignit? Şi pe cine din cei ce-L cinstesc pe El l-au lăsat împăraţii noştri să 
trăiască?" Sfânta Achilina a răspuns la acestea: „O, prea cumplitule muncitor, socoteşti oare că simt 
muncile cele puse de tine asupra mea? Să ştii aceasta cu adevărat, că pe cât tatăl tău, diavolul, îţi dă 
meşteşugiri asupra mea, pe atât şi mai mult Dumnezeul meu îmi dă putere şi răbdare!" 

Iar Volusian s-a mirat, văzând o vitejească mărime de suflet ca aceea a fericitei fecioare, apoi a zis: „Te 
las câteva zile să te gândeşti şi să te înţelepţeşti a te închina zeilor, pentru care vei dobândi şi viaţă pe 
pământ şi cinste vrednică de la împărat". Sfânta 1-a întrebat: „Câte zile îmi vei lăsa pentru aceasta?" 
Volusian a răspuns: „Atâtea câte vei voi tu". Achilina a zis: „Te rog pentru aceea ca să nu-mi laşi să mă 
gândesc nici o zi şi nici chiar un ceas, pentru că eu din copilărie am învăţat a mă închina la Unul 
Dumnezeu şi a alerga la Acela Care, petrecând la ceruri, caută spre pământ!" 

Iar Volusian, văzând pe fecioară neschimbată în dragostea adevăratului Dumnezeu, a zis într-insul: „în 
zadar sunt sfaturile şi ostenelile mele". Şi aşa mâniindu-se antipatul, a poruncit ca să-i sfredelească capul 
ei prin urechi, cu ţepuşi de fier înroşite în foc. Şi după ce muncitorii au făcut aceasta, fierbinţeala focului 
i-a străbătut creierii ei şi îi curgeau creieri cu sânge pe nări. Iar fericita, aflându-se într-o pătimire ca 
aceea, se ruga lui Dumnezeu, zicând: „Doamne Iisuse Hristoase, Cel ce m-ai hrănit din pruncie şi mi-ai 
luminat gândurile cele ascunse ale inimii cu razele dreptăţii şi m-ai întărit pe mine cu puterea ta cea tare şi 
bărbătească, ca să pot sta împotriva vrăjmaşului diavol; Tu, Cel ce ai descoperit adâncurile înţelepciunii 
celei adevărate şi mari celor ce cred în Tine, săvârşeşte alergarea nevoinţei mele şi-mi fereşte nestinsă 
făclia fecioriei mele ca şi eu să intru împreună cu cele cinci fecioare înţelepte, în nejntinata Ta cămară, ca 
acolo să mă învrednicesc a Te slăvi pe Tine, împlinitorul durerilor mele". 

Acestea grăindu-le Sfânta Muceniţă Achilina, a căzut ca o moartă, din pricina cumplitelor dureri. Iar 
antipatul, socotind-o că a murit, a poruncit ca, târând-o de acolo, să o arunce afară din cetate spre 
mâncarea câinilor, judecând-o pe dânsa nevrednică de îngroparea omenească, de vreme ce, defăimând 
poruncile împărăteşti, s-a lepădat de zeii romanilor. Şi astfel muceniţă a zăcut toată ziua aruncată în drum. 
Iar sosind miezul nopţii, îngerul Domnului a venit la fericita şi, atingându-se de dânsa, i-a zis: „Scoală-te 
şi fii sănătoasă şi, ducându-te, ceartă pe Volusian că el şi sfaturile lui sunt de nimic!" Atunci Sfânta 
Achilina îndată s-a sculat sănătoasă şi, lăudând pe Dumnezeu, zicea: „Mulţumescu-Ţi Ţie, Făcătorule al 
vieţii mele, Cel ce mi-ai dat sănătate şi din necurăţie ai izbăvit pe roaba Ta; că Tu, Doamne, mai înainte 
de veci ai fost, în veci vei petrece şi nu este alt Dumnezeu afară de tine. Deci cu smerenie mă rog Ţie, ca, 
după ce voi săvârşi nevoinţa pătimirii, la Tine să mă învrednicesc de cununa slavei Tale şi, îndulcindu-mă 
de adevăratele Tale făgăduinţe, să Te laud pe Tine împreună cu cetele sfinţilor Tăi, care au pătimit pentru 
Tine". Iar Domnul de sus i-a răspuns ei: „Vino, că îţi va fi ţie precum ai cerut!" 

Auzind fericita aceasta, s-a veselit foarte mult şi a mers în cetate. Şi ajungând la porţile ei, îndată s-au 
deschis singure. Deci fericita a mers la palatele lui Volusian - pentru că o povăţuia pe ea îngerul 
Domnului; şi intrând acolo fără să fie oprită de cineva, a stat înaintea antipatului pe când el dormea. Iar 
antipatul, deşteptându-se din somn şi văzând-o pe ea stând înaintea sa, s-a înspăimântat şi, chemând pe 
servitorii săi, le-a zis: „Cine este aceasta care stă înaintea ochilor mei?" Iar ei, aducând lumânări, au zis: 
„Aceasta este cu adevărat Achilina, care, fiind moartă după bătăile cele multe, ai poruncit să fie aruncată 
afară din cetate spre mâncarea câinilor". Acestea auzindu-le antipatul, mai mult s-a înspăimântat şi a 
poruncit ca, luând-o pe ea, să o păzească până dimineaţa. Iar după ce s-a făcut ziuă, a adus-o pe ea 
înaintea judecăţii sale şi a întrebat-o: „Oare tu eşti Achilina? " 

Sfânta a răspuns: „O, om fără de lege! La ochii inimii tale fiind orbit de tatăl tău, diavolul, oare nici cu 
ochii cei trupeşti nu vezi? Eu sunt Achilina, roaba Domnului, şi stau în faţa ta". Iar antipatul, ştergându-şi 
ochii cu mâna, a rămas întru nepricepere şi zicea întru sine: „Dacă n-a murit când i-am găurit capul şi 
când i-am scos creierii, ce fel de munci pot să o vatăme pe ea?" 

Spunând aceasta, a poruncit să o taie, zicând: „Pe Achilina, apărătoarea necuratului eres creştinesc, cea 
tânără cu anii, dar mare fermecătoare, care nu a cinstit pe zeii cei fără de moarte şi nici nu s-a supus 
împărăteştilor porunci, pe aceea noi ne-am ostenit mult a o pleca de la o nebunie ca aceasta, dar n-am 
putut să o întoarcem. De aceea, după multe munci, care nu s-au atins câtuşi de puţin de acea fermecătoare, 
poruncim ca, scoţând-o afară din cetate, să i se taie capul". 

O osândă de moarte ca aceasta luând fericita fecioară, a mers afară din cetate, la locul cel de tăiere, la care 
ajungând, a cerut voie un ceas să se roage lui Dumnezeu. Deci, ridicându-şi ochii spre cer, zicea: 
„Doamne Dumnezeul meu, Atotputernice, mulţumesc Ţie că mi-ai arătat sfârşitul pătimirii mele. Pe Tine 
Te slăvesc, Dumnezeul meu şi făcătorul tuturor, că nu în deşert mi-am săvârşit măsura alergării mele. Te 
binecuvintez pe Tine, Ziditorule a toate, că pe muncitor l-ai ruşinat, iar pe mine mă învredniceşti cununii 
celei nestricăcioase. Deci primeşte în pace sufletul meu, ca, lăsând pe cele pământeşti, să câştig pe cele 
cereşti". Astfel rugându-se fericita, i-a venite un glas din cer, zicându-i: „Vino, fecioară aleasă, ceea ce ai 
călcat mânia muncitorului şi ai sfărâmat boldul diavolului prin nevoinţa ta, primeşte răsplătirea cea gătită 
ţie". 

Acest glas venind de sus spre dânsa mai înainte să-şi ridice călăul sabia spre grumazul său, sfânta 
muceniţă a lui Hristos a adormit desăvârşit cu somn de moarte. Iar călăul, chiar văzând că muceniţă îşi 
dăduse sufletul său, nu a trecut cu vederea porunca antipatului, ci a tăiat cu sabia capul cel mort al 
fericitei fecioare şi a curs din rană lapte în loc de sânge. Iar creştinii care erau acolo, luând moaştele ei 
cele mai scumpe decât mărgăritarul, ungându-le cu aromate de mult preţ şi învelindu-le cu pânze subţiri şi 
noi, le-au îngropat în mormânt, cu cinste, în cetatea Vivlos; iar de la mormântul ei se dădeau bolnavilor 
multe tămăduiri întru slava lui Hristos, Dumnezeul nostru, Cel împreună slăvit cu Tatăl şi cu Sfântul Duh, 
acum şi pururea şi în vecii vecilor. Amin. 



SFANŢUL PROOROC ELISEI 
(14 iunie) 

Sfântul Prooroc Elisei era de neam din cetatea Avelmeula şi fiul lui Safat, care se trăgea din seminţia lui 
Ruvim. El de la naştere s-a arătat mare făcător de minuni; pentru că o junincă de aur din Silom, căreia 
israelitenii, care se întorseseră spre închinarea de idoli, îi aduceau jertfele lor şi i se închinau ca unui 
Dumnezeu; acea junincă fiind fără de suflet, în ceasul naşterii lui Elisei a mugit aşa de tare, încât s-a auzit 
până la Ierusalim glasul ei. 

De acest lucru minunându-se toţi foarte mult, un preot oarecare, fiind plin de Duhul Sfânt, a zis: „Astăzi 
s-a născut un mare prooroc al lui Dumnezeu, care va strica pe idolii cei ciopliţi şi va sfărâma pe cei 
puternici". Iar după ce Elisei s-a făcut bărbat desăvârşit, îşi petrecea viaţa sa în curăţia fecioriei, pentru a 
fi mai plăcut lui Dumnezeu. El a fost chemat la proorocie în acest fel: Elisei ara pământul cu 
douăsprezece perechi de boi, iar Sfântul Prooroc Ilie era în muntele Horeb, vorbind cu Dumnezeu. Şi i-a 
poruncit Dumnezeu lui Ilie să se ducă şi să ungă prooroc în locul său pe Elisei. Şi ducându-se Sfântul Ilie, 
a găsit pe Elisei arând, şi, punând cojocul său pe dânsul, i-a spus voia Domnului şi 1-a numit să fie 
prooroc. Deci i-a poruncit să meargă după dânsul, iar Elisei, lăsând îndată toate, era gata să urmeze cu 
osârdie Sfântului Ilie, proorocul lui Dumnezeu; dar 1-a rugat să-i poruncească să se ducă acasă, ca să fie 
binecuvântat de tatăl şi de maica sa. Şi Ilie i-a poruncit să se ducă. Iar el, ducându-se, a luat o pereche de 
boi cu care ara singur şi, înjunghiindu-i, a tăiat şi plugul de lemn şi făcând foc cu el, a fript carnea şi a 
pus-o înaintea oamenilor şi a prietenilor care s-au întâmplat acolo şi, ospătându-i, a luat binecuvântare de 
la tatăl său şi de la mama sa; apoi a alergat în urma lui Ilie şi-i slujea, învăţând de la dânsul vederea 
multor taine ale lui Dumnezeu. 

Astfel s-a făcut prooroc, cu darul lui Dumnezeu, nu mai puţin decât Sfântul Ilie, povăţuitorul şi 
învăţătorul său. Iar când Dumnezeu a voit să ia pe robul Său Ilie în vifor de foc cu căruţa sa spre cer şi să- 
1 mute în Rai, Ilie a poruncit lui Elisei să-i spună lui ce dar voieşte să ceară de la Dumnezeu, pe care să-1 
mijlocească Sfântul Ilie cu rugăciunea sa. „Cere, a zis el, ce vrei să-ţi fac, mai înainte până ce nu voi pleca 
de la tine". Iar Elisei nu a cerut oarecare lucruri vremelnice, pământeşti, că nu-i trebuia nimic pe pământ, 
căci lăsase toate pentru Dumnezeu; ci, fiind sărac cu duhul şi cu lucrul, n-a cerut nici sănătate trupului, 
nici lungime de zile, pentru că nu dorea petrecere lungă în această viaţă vremelnică; ci, aşteptând să 
moştenească viaţa cea veşnică, a cerut îndoit darul Sfântului Duh, care era în Sfântul Ilie: „Să fie, zicea el, 
Duhul cel din tine îndoit în mine", adică darul proorociei şi al facerii de minuni, ca pe oamenii cei rătăciţi 
de la Dumnezeu şi duşi în urma idolului Baal să-i înveţe cu cuvântul proorocesc, iar cu facerea de minuni 
să întărească cele grăite şi să-i întoarcă iarăşi la Dumnezeul cel adevărat. 

Deci el şi-a câştigat cererea, pentru că Ilie a grăit către dânsul: „Dacă mă vei vedea când voi fi luat de la 
tine, ţi se va împlini dorinţa". Pe când mergeau şi vorbeau, s-a văzut înaintea lor o căruţă cu cai de foc. Şi 
s-au despărţit amândoi şi Ilie a fost luat cu vifor spre cer. Iar Elisei, văzându- 1 că se depărtează de la el, a 
strigat: „Părinte, părinte, carul lui Israel şi caii lui!" Şi n-a mai văzut Elisei căruţa aceea de foc care luase 
pe Sfântul Ilie, că se dusese în înălţime, departe de la ochii lui; apoi a început a plânge după dânsul, ca 
după părintele său, rupându-şi hainele. Şi a căzut cojocul de la Sfântul Ilie, din înălţime, lăsându-se lângă 

dânsul; iar el 1-a luat spre mângâierea necazului său şi spre semnul duhului cel îndoit câştigat de la Ilie, şi 
îl avea la el ca o vistierie scumpă sau ca o cinstită porfîră împărătească. Prin acel cojoc, ca şi Ilie mai 
înainte, a făcut această minune: voind să treacă râul Iordan, a lovit apa cu cojocul şi aceea s-a despărţit în 
două şi Elisei a trecut ca pe uscat. 

Văzând aceasta fiii proorocilor care petreceau în Ierihon, au zis unul către altul: „Iată duhul lui Ilie se 
odihneşte peste Elisei". Apoi, venind, i s-au închinat lui. Iar Sfântul Elisei s-a dus la Ierihon, voind să 
petreacă acolo câtăva vreme; şi oamenii cetăţii au zis către dânsul: „Stăpâne, viaţa cetăţii noastre este 
bună, precum o vezi; însă apele sunt rele, de aceea şi pământul este neroditor". Sfântul Elisei a zis către 
dânşii: „Aduceţi-mi un vas nou de apă şi turnaţi sare într- insul". Făcând oamenii aceasta, el a luat vasul, 
s-a dus la izvoarele apelor, a turnat sarea acolo şi a zis: „Aşa grăieşte Domnul: Tămăduit-am apele acestea 
şi de acum nu va mai fi dintr- însele moarte şi nerodire". Şi s-au tămăduit apele Ierihonului după cuvântul 
lui Elisei. După aceasta Sfântul Elisei s-a dus de la Ierihon în cetatea Betel, întru care poporul lui Israel se 
lepădase de Dumnezeu şi se închina idolilor. 

Şi dacă s-a apropiat de cetate, copiii cei mici care ieşiseră din cetate să se joace, văzând că vine sfântul 
prooroc, care era pleşuv la cap, au început a-1 batjocori, zicând: „Hai, pleşuvule, hai!" Iar sfântul, trecând 
de dânşii, s-a uitat înapoi şi, văzându-i că alergau în urma lui şi strigau aceeaşi batjocură, i-a blestemat în 
numele Domnului. Atunci au ieşit din dumbravă două ursoaice şi au sfâşiat patruzeci şi doi dintr-înşii, iar 
ceilalţi abia au scăpat fugind în cetate. Proorocul lui Dumnezeu a adus asupra acelor copii această 
pedeapsă cu dreaptă judecată, pe de o parte pedepsind şi tăind batjocora lor, ca nu venind în vârstă 
bărbătească să fie mai răi cu obiceiul; iar pe de alta, făcând răsplătire părinţilor lor pentru închinarea de 
idoli şi învăţându-i ca să-şi crească copiii cu pedepsire, ca să ştie să se teamă de Dumnezeu şi să 
cinstească cu cucernicie pe slujitorii Lui. De aici sfântul s-a dus la muntele Carmelului şi de acolo s-a 
întors în Samaria. 

In vremea aceea s-au ridicat israelitenii cu război împotriva moabitenilor, pentru o pricină ca aceasta: 
împăratul moabitenilor, al cărui pământ era foarte bogat şi avea cirezi de dobitoace, dădea dajdie 
împăratului lui Israel, în toţi anii, o sută de mii de miei şi o sută de mii de berbeci cu lâna lor. Iar murind 
Ahab, împăratul lui Israel, Mosa, împăratul moabitenilor, s-a depărtat de Israel şi a încetat a mai da dajdia 
obişnuită. 

Atunci Ioram, fiul lui Ahab, cel ce împărăţea peste Israel în Samaria şi care ţinea de păgânătatea tatălui 
său, a adunat puterea oştilor sale, chemând în ajutor şi pe plăcutul lui Dumnezeu, Iosafat, împăratul Iudeii 
din Ierusalim, şi luând asemenea şi pe împăratul Edomului, cel ce era sub mâna lui. Iar după rânduiala lui 
Dumnezeu, era în rândul ostaşilor şi Sfântul Prooroc Elisei. Şi mergând cei trei împăraţi şapte zile cu 
ostile lor, nu aveau apă pentru ei şi pentru dobitoacele lor şi toţi slăbiseră de sete. Iar Ioram, împăratul lui 
Israel, a zis cu suspine: „Ne-a adunat pe noi Domnul, trei împăraţi, ca să ne dea în mâinile lui Moab". Iar 
împăratul Iudeii, Iosafat, a zis: „Oare nu este aici între ostaşi vreun prooroc al Domnului, ca prin el să 
întrebăm pe Domnul?" Şi o slugă a împăratului lui Israel a răspuns: „Este Elisei, fiul lui Safat, care a fost 
sluga proorocului Ilie şi care turna apă pe mâinile lui". Iar împăratul Iosafat a grăit despre Elisei: „într- 
acel bărbat este Cuvântul Domnului". 

Deci toţi aceşti trei împăraţi au mers la Sfântul Elisei şi l-au rugat să se roage Domnului, şi i se va 
descoperi lui despre ei. Sfântul Elisei a zis către împăratul Ioram: „Mergi la proorocii lui Ahab, tatăl tău, 
şi ai mamei tale, Isabela, şi îi întreabă pe ei, să-ţi spună de cele ce vă vor fi vouă". Iar Ioram a zis cu 
smerenie către el: „Oare pentru aceasta ne-a adunat pe noi Domnul, ca să ne dea în mâinile lui Moab?" 
Elisei i-a zis lui: „Viu este Domnul puterilor, Căruia îi stau înainte, că de n-aş fi cinstit pe împăratul 
Iosafat, plăcutul lui Dumnezeu, n-aş fi ţinut seamă de tine şi nici n-aş fi căutat spre tine, care eşti 
închinător de idoli. Dar să aduceţi la mine un cântăreţ". 

Atunci ei au adus un cântăreţ, anume Levit, care ştia a cânta bine psalmii lui David. Şi cântând Levit 
cântările psalmilor, s-a făcut mâna Domnului, adică Duhul Sfânt, peste Elisei şi a zis: „Săpaţi acum pâraie 
şi gropi adânci, că aşa zice Domnul: Nu veţi vedea nici vânt, nici ploaie, iar râurile şi gropile se 

vor A umple de apă şi veţi bea voi şi oamenii voştri şi dobitoacele voastre! încă şi pe Moab îl va da Domnul 
în mâinile voastre şi veţi birui puterea lui; veţi strica toate cetăţile cele tari, veţi tăia toţi pomii cei roditori 
şi veţi astupa cu pietre şi ţărână toate izvoarele de apă, şi veţi pustii tot pământul moabitenilor". 

Şi aceste cuvinte prooroceşti s-au împlinit întocmai; fiindcă a doua zi, în vremea jertfei pe care Iosafat, 
dreptcredinciosul împărat al Ierusalimului, o aducea în toate dimineţile lui Dumnezeu prin mâinile 
preoţilor, au văzut toate popoarele că prin porunca lui Dumnezeu curgea apă pe calea Edomului; şi a curs 
mai întâi în tabăra lui Iosafat, apoi şi în celelalte, încât se umplură de apă toate gropile, pâraiele şi văile, şi 
s-a udat tot pământul acela de apă. Deci, bând toţi şi răcorindu-se cu apa aceea, au mers asupra lui Moab; 
şi au lovit ostile lui cu mare rană, robind şi pustiind tot pământul acela - după cuvântul proorocului lui 
Dumnezeu -, şi s-au întors cu veselie la locurile lor. 

După aceasta, o văduvă oarecare, care fusese soţia unuia din fiii proorocilor, a strigat către Elisei: „Robul 
tău şi bărbatul meu, pe care tu îl ştii bine că a fost rob şi temător de Domnul, a murit; şi acum vine un 
datornic la care bărbatul meu s-a îndatorat mult, şi nimic nu poate să ia de la mine, fiind săracă; deci acela 
voieşte să ia în robie pe cei doi fii ai mei, pe care, în mângâierea văduviei mele, îi am ca pe lumina 
ochilor". Astfel striga acea femeie către proorocul lui Dumnezeu. Unii zic că femeia aceea a fost soţia 
proorocului Avdie, care a fost rânduitor al casei lui Ahab şi care a ascuns o sută de prooroci ai lui 
Dumnezeu dinaintea săbiei împărătesei Isabela, hrănindu-i la vreme de foamete şi cheltuind cu ei toată 
averea sa. Acela a fost nevoit să se împrumute şi, murind, a lăsat femeia şi copiii în grija lui Dumnezeu, 
poruncindu-le să aibă nădejde neîndoită către Domnul. Iar Sfântul prooroc Elisei, având milă de dânsa şi 
de fiii săi, i-a zis: „Ce voieşti să-ţi fac? Spune-mi ce ai în casa ta?" Iar ea i-a zis: „Nu este nimic în casa 
roabei tale, decât numai puţin untdelemn într-un vas". Şi a zis sfântul către dânsa: „Du-te acasă şi cere de 
la vecinii tăi multe vase goale şi, închizându-te în casă cu fiii tăi, toarnă din untdelemnul pe care-1 ai prin 
toate vasele şi le vei avea pline". 

Deci ducându-se, femeia a făcut aşa. A cerut vase şi ducându-le în casă, a închis uşa după sine şi a turnat 
din vasul său în cele împrumutate; iar fiii ei, apropiindu-se, îi dădeau vasele; astfel că untdelemnul nu 
lipsea din vasele ei şi curgea ca dintr-un izvor. Iar după ce s-au umplut toate vasele, a zis femeia către fiii 
ei: „Acum nu mai este nici un vas gol", şi untdelemnul a încetat să curgă. Şi alergând femeia cu bucurie, a 
spus aceasta omului lui Dumnezeu. Şi a zis către ea Elisei: „Du-te şi vinde untdelemnul şi plăteşte 
datoriile celor ce ţi-au împrumutat; iar din untdelemnul rămas să te hrăneşti tu cu fin tăi". 

Intr-o zi, Sfântul Prooroc Elisei trecea prin cetatea Soman, şi acolo 1-a oprit o femeie cinstită, ca să 
mănânce pâine în casa ei; deci acea femeie a ospătat pe omul lui Dumnezeu cu osârdie. Iar proorocul 
Elisei de multe ori umbla prin cetatea aceea, când mergea de la Cârmei la Iordan, sau de la Galgala la 
Ierihon, sau se întorcea de acolo la Cârmei; şi se abătea să mănânce pâine la casa acelei femei, pentru că 
era evlavioasă şi îmbunătăţită. Şi a zis acea femeie către bărbatul său: „Am cunoscut că acel om al lui 
Dumnezeu, care trece adeseori prin cetatea aceasta, este sfânt. Deci să-i facem un foişor mic şi să-i punem 
pat şi masă, şi scaun, şi sfeşnic, ca, abătându-se din drum la noi, să-şi aibă odihna sa". Deci s-a făcut 
astfel; aşa că Sfântul Prooroc Elisei găzduia acolo de câte ori i se întâmpla să meargă în cetatea aceea. 

Iar într-o vreme, omul lui Dumnezeu, odihnindu-se într-acel foişor ce era făcut pentru dânsul, se gândea 
în sine cu ce ar putea mulţumi pe acea femeie primitoare de străini; pentru că vedea bunătatea ei cea 
mare. De aceea a zis către Ghehazi, sluga sa: „Cheamă pe şunamiteanca aceasta la mine". Şi chemând-o 
pe ea sluga, omul lui Dumnezeu a zis către dânsa: „Minunată primire de oaspeţi ne-ai făcut nouă! Deci cu 
ce să-ţi răsplătim ţie? Nu ai vreo trebuinţă de ajutor la împărat sau la vreun boier sau la voievod?" Atunci 
ea a răspuns: „Eu nu am nici un fel de nevoie; pentru că eu petrec în pace în poporul meu!" Iar după ce a 
ieşit de la dânsul femeia, sfântul a zis către Ghehazi: „Cu ce să mulţumim pe această femeie pentru 
facerile ei de bine?" Iar Ghehazi a zis către dânsul: „Iată, ei nu au copii, iar bărbatul ei este bătrân; deci 
roagă-te lui Dumnezeu pentru dânsa ca să-i dea ei un moştenitor". 

Atunci plăcutul lui Dumnezeu a făcut rugăciune fierbinte pentru dânsa către Dumnezeu şi, primind 
încredinţare, a zis către sluga sa: „Cheamă la mine iarăşi pe şunamiteanca". Deci a chemat-o pe ea sluga 

şi omul lui Dumnezeu a zis către dânsa: „La anul pe această vreme vei zămisli un fiu!" Iar ea, închinându- 
se, a zis: „Mă rog ţie, stăpânul meu, nu mă amăgi pe mine, roaba ta!" Iar sfântul o sfătuia să creadă 
cuvântul cel nemincinos. După aceea femeia a zămislit şi, împlinindu-se vremea, a născut un fiu şi îl 
hrănea pe el. Iar pruncul crescând, într-un an, la vremea secerişului a ieşit la tatăl său şi la secerători; şi, 
zăbovind puţin acolo, a zis către tatăl său: „Mă doare capul!" Atunci tatăl a zis slugii sale: „Du-1 pe el la 
maică-sa". Şi a zăcut copilul pe genunchii maicii sale până la amiază, şi a murit. Atunci dânsa, luând 
copilul mort, s-a suit cu el în foişorul proorocului şi 1-a pus pe pat, apoi ieşind, a închis uşa. Şi chemând 
pe bărbatul său, nu i-a spus nimic despre moartea fiului lor, ci 1-a rugat pe el, zicând: „Trimite cu mine o 
slugă şi o asină, ca să alerg la omul lui Dumnezeu în Cârmei şi îndată mă voi întoarce". 

Şi a zis către dânsa bărbatul ei: „Pentru ce vrei să te duci la dânsul, ca acum nu este lună nouă, nici 
sâmbătă - pentru că în acele zile se aduna poporul la Sfântul Prooroc Elisei, pentru preamărirea lui 
Dumnezeu şi pentru învăţătură. Atunci femeia a zis: „Măcar că nu este nici sâmbătă, nici lună nouă, însă 
eu mă voi duce". Şi s-a dus cu sârguinţă. Iar pe când se apropia de muntele Carmelului, omul lui 
Dumnezeu a cunoscut venirea ei şi a zis lui Ghehazi: „Iată, vine şunamiteanca; aleargă întru întâmpinarea 
ei şi zi-i: «Pace este ţie?»" Iar Ghehazi întâmpinând-o pe ea, i-a zis: „Pace este ţie? Pace este bărbatului 
tău? Pace este pruncului tău?" Iar ea a zis: „Pace". Deci femeia, alergând la Sfântul Elisei, a căzut înaintea 
lui şi s-a apucat de picioarele lui. Iar Ghehazi s-a apropiat de ea, vrând să o dea în lături. Dar Elisei i-a zis: 
„Las-o pe ea, că sufletul ei este întristat acum; şi Domnul a tăinuit de mine supărarea ei şi nu mi-a spus- 
o". 

Atunci femeia a zis: „Au doar am cerut eu fiu de la domnul meu? Au nu tu singur, domnul meu, mi l-ai 
dăruit pe el de la Dumnezeu, iar eu ţi-am zis: «Nu mă amăgi pe mine roaba ta»? Iată dar că fiul meu acum 
a murit!" Omul lui Dumnezeu s-a umilit pentru dânsa şi a poruncit lui Ghehazi să ia toiagul lui, să alerge 
degrab şi să-1 pună peste pruncul cel mort. Dar mama pruncului, nemulţu-mindu-se cu aceasta, a zis către 
sfântul prooroc: „Viu este Domnul şi viu este sufletul tău, că nu mă voi duce de la tine". Deci Sfântul 
Elisei, sculându-se, a mers în urma ei; iar Ghehazi, apucând înainte, a pus toiagul pe faţa pruncului, dar 
nu era în el nici glas, nici suflare. 

Atunci Ghehazi, întorcându-se, a întâmpinat pe omul lui Dumnezeu şi i-a spus lui că nu s-a sculat 
pruncul. Deci ajungând în cetate Sfântul Prooroc Elisei, s-a dus la casa femeii şi s-a suit în foişor, unde 
pruncul cel mort era pus pe patul lui. Deci intrând înăuntru Sfântul Elisei, a închis uşa şi s-a rugat 
Domnului, după aceea s-a suit şi s-a culcat peste prunc, şi punându-şi gura sa peste gura lui, ochii săi 
peste ochii lui, mâinile sale peste mâinile lui, gleznele sale peste gleznele lui, şi suflând peste dânsul, s-a 
încălzit trupul pruncului. Apoi, sculându-se proorocul şi umblând prin odaie încoace şi încolo, iarăşi s-a 
suit şi s-a aplecat peste prunc de şapte ori, şi astfel şi-a deschis pruncul ochii. 

Apoi Elisei, chemând pe Ghehazi, i-a zis lui: „Cheamă la mine pe şunamiteanca". Şi Ghehazi a chemat-o 
pe ea, iar Elisei a zis către dânsa: „Ia-ţi pe fiul tău". Şi a căzut femeia la picioarele omului lui Dumnezeu 
şi, închinându-se lui până la pământ, a luat pe fiul său viu, bucurându-se şi lăudând pe Dumnezeu. 

După aceea, proorocul lui Dumnezeu, Elisei, sculându-se de acolo, s-a dus la Galgala, pe unde, de demult, 
poporul israelitean a intrat în pământul făgăduinţei, trecând râul Iordanului. Şi zăbovind Sfântul Elisei în 
Galgala multă vreme, a fost în pământul acela foamete mare, iar fiii proorocilor, care erau ucenicii lui, 
petreceau lângă dânsul, urmând vieţii lui celei plăcute lui Dumnezeu, întru curăţie şi necâştigare, după 
asemănarea călugărilor celor din Legea nouă. 

Iar petrecerea omului lui Dumnezeu cu ucenicii lui era la un loc osebit şi liniştit. Şi a zis unuia din slugile 
sale: „Să pui o căldare mare pe foc şi să fierbi fiertură fiilor proorocilor", căci erau ca la o sută de bărbaţi. 
Şi ieşind unul dintre dânşii să adune verdeţuri sălbatice, a aflat un rod sălbatec asemenea cu strugurii, care 
se numea colocuntidi, amar fără de măsură - pentru aceea unii l-au numit pe acela fierea pământului. încă 
este şi vătămător sănătăţii omului rodul acela, deşi se foloseşte în doctorii; iar de ar mânca cineva dintr- 
însul peste măsură, moare. 

Iar acela care 1-a adunat, neştiind puterea cea vătămătoare a rodului acela, a cules haina sa plină şi a 
turnat în căldare, ca să fiarbă. Şi după ce fiertura aceea a fost pusă înaintea fiilor proorocilor şi au început 
a mânca din ea, au simţit amărăciunea împreună cu vătămarea, şi au strigat către sfântul, zicând: „în 
căldare este moarte, omule al lui Dumnezeu!" Şi nu au mai mâncat, pentru că nu le era cu putinţă. Iar 
Sfântul Elisei le-a poruncit să toarne în căldare puţină făină - nu pentru aceea, ca să gonească vătămarea 
aceea cu făină, ci ca să ascundă facerea lui de minuni -, şi s-a îndulcit fiertura aceea, iar vătămarea s-a 
prefăcut în doctorie, încât toţi mâncând s-au săturat şi au rămas sănătoşi. 

După aceea a venit la proorocul lui Dumnezeu oarecare bărbat iubitor de Dumnezeu din cetatea Valsalisa 
şi a adus 20 de pâini din orzul pe care 1-a secerat întâi. Şi a poruncit Elisei, omul lui Dumnezeu, să pună 
pâinile acelea înaintea celor ce vieţuiau împreună cu dânsul; iar sluga lui a zis către el: „Aceste puţine 
pâini nu ajung la o sută de bărbaţi". Iar sfântul i-a zis: „Pune-le înaintea lor să mănânce, că aşa zice 
Domnul: Vor mânca şi le va prisosi". Şi aşa a fost. Au mâncat şi s-au săturat o sută de bărbaţi şi au rămas 
multe fărâmituri, după cuvântul Domnului cel zis prin gura proorocilor. 

In zilele acelea, era la împăratul Siriei un boier din cei puternici, adică voievod a toate puterile ostăşeşti, 
cu numele Neeman, mare bărbat înaintea stăpânului său, viteaz şi bine norocit în războaie; însă era foarte 
lepros, încât nu se găseau doctori ca să-1 poată tămădui. Odată au ieşit din Siria nişte ostaşi voinici şi au 
răpit o fată tânără din pământul lui Israel şi au adus-o pe ea femeii lui Neeman, voievodul lor. Acea tânără 
auzind de la părinţii săi despre Sfântul prooroc Elisei şi despre minunile cele mari ale lui Dumnezeu, care 
se făceau cu rugăciunile lui, a zis stăpânei sale, căreia îi slujea: „Dacă stăpânul nostru s-ar duce la Elisei, 
proorocul lui Dumnezeu cel din Samaria, i-ar fi lui bine, că acela l-ar curaţi de boală". 

Iar femeia lui Neeman i-a spus bărbatului său cuvintele acelei copile, zicând: „Acestea îmi spune tânăra, 
care este din pământul lui Israel". Atunci Neeman s-a dus la împăratul său şi 1-a rugat să-1 lase să se ducă 
pentru tămăduire în pământul lui Israel, în Samaria, la proorocul lui Dumnezeu. Iar împăratul nu numai că 
nu 1-a oprit să se ducă acolo, dar i-a dat şi o scrisoare din partea lui către Ioram, împăratul lui Israel, fiul 
lui Ahab. Atunci Neeman a luat zece talanţi de argint, şase mii de galbeni şi zece rânduri de haine 
frumoase pentru schimbat, ca toate acestea să le dăruiască omului lui Dumnezeu. Şi s-a dus în pământul 
lui Israel şi a dat împăratului Ioram scrisoarea de la împăratul său, în care era scris astfel: „Când vei primi 
această scrisoare a mea, să ştii că am trimis la tine pe Neeman, sluga mea, ca să-1 cureţi de lepra lui". 

Iar împăratul lui Israel, Ioram, citind scrisoarea împăratului Siriei, s-a mâhnit foarte tare şi şi-a rupt 
hainele, zicând: „Oare eu sunt Dumnezeu ca să pot omorî şi să fac viu, de a trimis el la mine pe acest 
bărbat lepros să-1 curăţ? De aici puteţi vedea, că acesta caută pricini cu mine, ca să poată ridica război 
asupra mea". 

Şi aflând Sfântul Prooroc Elisei de aceasta, că împăratul s-a supărat şi şi-a rupt hainele, a trimis la dânsul, 
zicând: „împărate, pentru ce te mâhneşti şi ţi-ai rupt hainele? Să vină Neeman la mine şi să cunoască că în 
Israel este proorocul lui Dumnezeu! Şi a mers Neeman cu caii şi cu caretele, şi a stat lângă uşile casei lui 
Elisei; iar sfântul a trimis pe sluga sa să-i spună: Du-te şi te scaldă de şapte ori în Iordan, că ţi se va curaţi 
trupul şi te vei vindeca de lepră". Deci Neeman s-a mâniat şi s-a dus, zicând: „Eu credeam că va ieşi afară 
şi, stând lângă mine, va chema numele Dumnezeului său, va pune mâna pe rănile mele şi îmi va curaţi 
lepra; însă el îmi porunceşte să mă duc la Iordan. Nu sunt oare mai bune râurile Damascului, Avana şi 
Farfara, decât Iordanul şi decât toate apele lui Israel ca să mă spăl într-însele şi să mă curăţ?" Zicând 
aceasta, a plecat mânios din Samaria. Dar slugile l-au sfătuit să nu calce porunca proorocului lui 
Dumnezeu, zicându-i: „Dacă ţi-ar fi grăit proorocul vreun cuvânt mare, n-ai fi făcut porunca lui? Iar acum 
el ţi-a spus să faci numai acest lucru mic: «Să te speli în Iordan şi te vei curaţi», şi tu nu voieşti să 
asculţi?" 

Atunci Neeman a primit sfatul slugilor sale şi, apropiindu-se de râul Iordan, s-a dat jos din caretă, s-a 
afundat în Iordan de şapte ori, după cuvântul omului lui Dumnezeu, şi s-a făcut trupul lui ca de copil, 
curăţindu-se de stricăciune; apoi s-a întors iar la Sfântul Elisei împreună cu toată tabăra lui. Şi stând 
Neeman înaintea sfântului, a zis: „Acum am cunoscut că nu este Dumnezeu în tot pământul, fără numai în 

Israel. Deci primeşte de la robul tău aceste daruri pe care ţi le-am adus". Şi Neeman voia să-i dea 
proorocului lui Dumnezeu aurul, argintul şi hainele. Iar Sfântul Elisei i-a zis: „Viu este Domnul, Căruia îi 
stau înainte, că nu voi lua nimic". Şi Neeman silea pe prooroc sa ia cele aduse; însă el nu 1-a ascultat, nici 
nu a luat nimic. Atunci Neeman a zis către dânsul: „Dacă nu voieşti să iei nimic de la mine, atunci dă-mi 
tu mie, robului tău, pământ cât voi putea duce cu două perechi de catâri, ca, ducându-1 la casa mea, să fac 
din el altar Domnului Dumnezeului lui Israel; căci de acum robul tău nu va mai aduce jertfe şi arderi 
întregi la alţi zei, ci numai Unuia Dumnezeului cel adevărat". Iar Sfântul Elisei nu 1-a oprit să ia ce a 
cerut şi 1-a eliberat cu pace. 

Şi ducându-se Neeman de la Elisei, omul lui Dumnezeu, Ghehazi, sluga sfântului, a zis în sine: „Iată, 
stăpânul meu a făcut hatâr lui Neeman Sirianul, neluând nimic din darurile aduse! Viu este Domnul, că 
voi alerga în urma lui şi voi lua ceva!" Şi sculându-se Ghehazi, a alergat după Neeman şi, văzându-1 
acela că vine în urma lui, s-a întors din caretă spre întâmpinarea lui. Şi i-a zis Ghehazi: „Pace ţie!" 
Asemenea i-a răspuns şi Neeman: „Pace!" Iar Ghehazi a zis: „Stăpânul meu m-a trimis la tine, zicând: 
Iată, acum au venit la mine de la muntele lui Efrem doi tineri din fiii proorocilor; să dai pentru ei un talant 
de argint şi două perechi de haine". Şi a zis Neeman: „Iată doi talanţi de argint şi hainele." Şi a pus 
Neeman doi talanţi în două pungi şi două perechi de haine şi le-a dat la două slugi ale sale pe care le-a 
trimis cu Ghehazi. 

Şi venind Ghehazi seara când se întuneca la locul său cu acele lucruri, le-a luat din mâinile slugilor şi, 
slobozindu-i, le-a ascuns în casa sa. Apoi el singur s-a dus şi a stat în faţa stăpânului său. Iar Sfântul Elisei 
a zis către dânsul: „De unde ai venit, Ghehazi?" El a răspuns: „Nu a umblat robul tău nicăieri". Sfântul 
Elisei a zis către dânsul: „Oare inima mea nu a umblat cu tine şi nu a văzut cum s-a întors bărbatul din 
careta lui în întâmpinarea ta, cum ai luat de la dânsul argintul şi hainele? Oare cu acel argint voieşti să 
cumperi grădini, saduri de măslini, vii, oi, boi, slugi şi slujnice? Pentru aceasta, lepra lui Neeman să se 
lipească de tine şi de seminţia ta în veci!" Şi a plecat Ghehazi din faţa lui Elisei înleproşat ca zăpada. 

Intr-o vreme, fiii proorocilor au zis către Elisei: „Iată, locul unde petrecem noi în preajma ta este strâmt. 
Deci să mergem acum la Iordan, să luăm de acolo fiecare bărbat câte o bârnă şi să ne facem locaşuri, ca să 
petrecem acolo". Sfântul le-a zis: „Mergeţi". Iar unul i-a zis cu blândeţe: „Părinte, să mergi şi tu cu slugile 
tale!" Iar omul lui Dumnezeu, sculându-se, a mers cu ei. Şi ajungând la Iordan, tăiau lemnele; iar unul din 
ei, pe când tăia o bârnă, fierul a ieşit din coadă şi a căzut în apă. Acela a strigat: „O, Domnul meu, acest 
topor l-am împrumutat de la altul!" Omul lui Dumnezeu a întrebat: „Unde a căzut fierul?" Iar acela i-a 
arătat locul şi sfântul a tăiat un lemn şi 1-a aruncat acolo în apă, şi fierul a ieşit deasupra. Şi a zis sfântul 
către tăietor: „Ia-1 tu singur". Iar el, întinzându-şi mâna, 1-a luat. 

Atât de mare era puterea acestui sfânt bărbat, încât şi greutatea cea firească a fierului putea să o prefacă 
într-o uşurătate ca aceea, ca securea de fier să plutească deasupra apei, ca o frunză căzută din copac. El 
vedea şi pe cele depărtate, ca şi cum s-ar face aici înaintea ochilor. Pentru că, de multe ori, împăratul 
Siriei luptându-se împotriva lui Israel, se sfătuia cu slugile sale, zicând: „Să trecem prin cutare sau cutare 
loc şi să pândim pe împăratul lui Israel". Iar Sfântul Elisei, văzând mai înainte aceea, trimitea la împăratul 
lui Israel, zicând: „Fereşte-te să mergi prin cutare loc, căci acolo pândesc sirienii!" Iar împăratul trimitea 
acolo să ştie de este adevărat. Deci, înştiinţându-se că este aşa, se păzea cu dinadinsul şi, trimiţând pe 
ostaşii săi, năvălea fără de veste asupra sirienilor şi-i bătea. 

Iar aceasta a fost nu o dată, nici de două ori, ci de mai multe ori. Deci s-a tulburat sufletul împăratului 
Siriei de lucrul acesta, şi a chemat pe slugile sale şi le-a zis: „Pentru ce nu-mi spuneţi cine este cel care 
înştiinţează tainele mele împăratului lui Israel şi mă dă în mâinile lui?" Şi unul din slugile lui a zis: 
„Stăpânul meu, împărate, nu de la noi se face aceasta, ci proorocul Elisei cel din Israel spune împăratului 
său toate cuvintele, orice ai grăi în ascuns în cămara ta", împăratul Siriei a zis: „Mergeţi ca să aflaţi unde 
este proorocul acela ca, trimiţând oastea, să-1 aduc pe el la mine". Ei i-au răspuns: „El acum petrece în 
Dotaim". Şi a trimis împăratul acolo cai, căruţe şi putere mare şi, sosind noaptea, a înconjurat cetatea. Iar 
dimineaţa, sculându-se sluga lui Elisei, a ieşit şi, iată, puterea sirienilor înconjurase cetatea cu mulţime de 
cai şi căruţe. 

133 



Atunci sluga a zis către Elisei: „O, stăpâne, ce vom face?" Sfântul Elisei a răspuns: „Nu te teme, căci mai 
mare putere este cu noi decât cu ei". Şi s-a rugat Elisei lui Dumnezeu şi a zis: „Doamne, deschide acum 
ochii slugii tale, ca să vadă puterea Ta!" Şi a deschis Dumnezeu ochii slugii şi a văzut muntele plin de cai 
şi de căruţe de foc împrejurul lui Elisei; şi a ieşit Sfântul Elisei cu sluga sa din cetate împotriva sirienilor. 
Şi aceia veneau spre dânsul. Deci Elisei s-a rugat Domnului şi a zis: „Pedepseşte, Doamne, cu orbirea, pe 
acest neam!" Şi Domnul i-a pedepsit cu orbirea, după cererea lui Elisei. Şi a zis Elisei către ei: „Nu este 
aceasta calea, nici nu este aceasta cetatea la care mergeţi; ci veniţi după mine şi eu vă voi duce la bărbatul 
acela pe care-1 căutaţi". Deci i-a dus în Samaria şi, după ce au intrat în Samaria, Elisei s-a rugat, zicând: 
„Doamne, deschide-le ochii, ca să vadă unde sunt". Iar Domnul le-a deschis ochii şi au văzut că sunt în 
mijlocul Samariei. Şi împăratul s-a înştiinţat de ei şi i-a văzut. Atunci el a întrebat pe Elisei: „Părinte, oare 
porunceşti să-i lovesc cu bătaie?" Sfântul a răspuns: „Să nu-i ucizi, căci nu tu i-ai adus pe ei aici, nici nu 
i-ai robit cu armele tale! Ci dă-le lor hrană şi băutură ca să mănânce şi să bea şi după aceea trimite-i la 
stăpânul lor". Deci împăratul le-a dat spre ospătare bucate multe şi ei au mâncat şi au băut şi s-au dus 
liberi la împăratul lor, iar după aceea nu au mai încercat să vină din Siria în pământul lui Israel. 

După aceasta, trecând multă vreme, Venedad, împăratul Siriei, ridicând război împotriva lui Ioram, 
împăratul lui Israel, a adunat toată oastea sa şi, venind, a înconjurat Samaria, cetatea de scaun a 
împăraţilor lui Israel, unde era şi Sfântul prooroc Elisei. în cetate a fost atunci foamete mare, încât 
oamenii cei săraci îşi mâncau şi copiii lor. Iar odată împăratul lui Israel umblând pe zidul cetăţii, o femeie 
a strigat la el, zicând: „împăratul meu, mântuieşte-mă pe mine!" Iar împăratul i-a răspuns: „De nu te va 
mântui Domnul, apoi eu cum te voi mântui pe tine? Oare din arie sau din călcătoare îţi voi da hrană? însă 
spune: ce-ţi trebuie?" Iar ea a început a se plânge împotriva prietenei sale, zicând: „Această femeie mi-a 
zis: «Dă-mi mie pe fiul tău, fiind prunc, să-1 mâncăm astăzi, iar mâine îl vom mânca pe al meu!» Deci am 
fript pe fiul meu şi l-am mâncat. Iar doua zi am zis: «Dă pe fiul tău să-1 mâncăm!» Iar ea a ascuns pe fiul 
ei!" Când a auzit împăratul cuvintele acelei femei, şi-a rupt hainele şi s-a mâniat foarte asupra proorocului 
lui Dumnezeu, Elisei, căci cu sfatul său 1-a oprit pe el, ca să nu se supună împăratului Siriei şi să nu dea 
cetatea în mâinile lui; ci să aştepte ajutor de la Dumnezeu. Şi a zis împăratul: „Aceasta să-mi facă mie 
Dumnezeu şi aceasta să-mi adauge, dacă capul lui Elisei va mai fi la locul lui!" Şi îndată a trimis pe un 
călău ca să taie capul proorocului. 

Iar omul lui Dumnezeu şedea în casa sa şi bătrânii lui Israel şedeau cu el. Şi a zis sfântul către bătrâni: 
„Au nu ştiţi că împăratul Ioram, fiul ucigaşului Ahab, care a ucis fără de vină pe Navutia, acela a trimis pe 
călău ca să vină să- mi taie capul? Deci întăriţi bine uşile şi nu- 1 lăsaţi aici, până ce va veni după el însuşi 
stăpânul lui, care 1-a trimis. Ascultaţi, oare nu se aude sunetul picioarelor stăpânului său în urma lui?" 
Grăind sfântul acestea, împăratul a ajuns pe acel călău trimis; căci îndată s-a căit de acel cuvânt al său şi a 
alergat degrabă el însuşi în urma trimisului, ca să nu se săvârşească acea poruncă rea a lui; pentru că ştia 
că Elisei proorocul este sfânt şi nevinovat şi este de bună trebuinţă împărăţiei lui Israel, căci la mulţi a 
făcut mult bine. Şi venind împăratul la proorocul lui Dumnezeu, a zis: „Iată, atâta răutate s-a pornit de la 
Domnul asupra noastră, încât nu ştiu ce să mai aştept de la El? Deci voi da cetatea împăratului Siriei şi mă 
voi închina lui, ca să nu murim cu toţii de foame; pentru că este mai bine să fim robi lui, decât să pierim 
de foame, împotrivindu-ne". 

Iar Sfântul Prooroc Elisei a zis către împărat şi către toţi cei ce erau acolo: „Ascultaţi cuvântul Domnului. 
Aşa grăieşte Domnul: Mâine, în ceasul acesta, în părţile Samariei măsura de făină de grâu va fi un siclu, 
şi două măsuri de orz vor fi un siclu". Şi a răspuns voievodul pe a cărui mână se sprijinea împăratul, şi a 
zis către Elisei: „De ar deschide Dumnezeu jgheaburile cereşti şi tot nu ar fi aşa precum grăieşti!" Iar 
Elisei i-a zis: „Iată, tu vei vedea aceasta cu ochii tăi; însă din pâinea aceea nu vei mânca". Şi potolindu-se 
puţin împăratul, s-a dus la palat. 

In noaptea aceea, rugându-se Elisei, proorocul lui Dumnezeu, pentru eliberarea cetăţii, Domnul a trimis 
tulburare în tabăra sirienilor; pentru că le-a făcut auzit un zgomot de armă şi glas de cai, şi glas de puteri 
mari, şi au zis unul către altul: „Iată, împăratul lui Israel a ridicat acum asupra noastră pe împăratul 
Heteului şi pe împăratul Egiptului, şi au venit asupra noastră cu puterea lor". Deci s-au umplut sirienii de 

frică mare şi au zis: „Să fugim de aici". Şi, sculându-se noaptea cu împăratul lor, au fugit lăsând corturile, 
caii, catârii şi toate cele ce erau în tabăra lor, scăpând numai sufletele lor. 

In noaptea aceea, patru bărbaţi leproşi şedeau lângă porţile cetăţii şi ziceau unul către altul: „Pentru ce noi 
aşteptăm să murim şezând aici? De vom intra în cetate, vom muri de foame, pentru că acolo este foamete. 
De vom sta aici, asemenea vom muri; deci să intrăm în tabăra sirienilor şi, de ne vor lăsa vii, apoi vii vom 
fi; iar de ne vor omorî, apoi vom muri şi nu vom răbda mai multă rea pătimire în viaţa aceasta, căci este 
mai bine să murim de sabie decât de foame". Astfel sfătuindu-se, s-au sculat şi au intrat în tabăra 
sirienilor, fiind noapte. Şi intrând în tabără, n-au aflat nici un om; şi trecând până în mijloc, n-au văzut pe 
nimeni şi s-au mirat. După aceea au intrat într-un cort unde au mâncat, au băut şi au luat de acolo aur, 
argint şi haine pe care le-au ascuns. 

Şi iarăşi întorcându-se, au intrat în alt cort şi au luat de acolo ce au voit şi cât au putut să ducă şi le-au 
ascuns. Apoi au zis între ei: „Nu facem bine acum, pentru că ziua aceasta este zi de bună vestire, iar noi 
tăcem. Şi de vom petrece până la lumina dimineţii, ne vom afla vinovaţi păcatului; deci să mergem în 
cetate să spunem şi în casele împărăteşti". Şi ducându-se la porţile cetăţii, au spus păzitorilor: „Am intrat 
în tabăra sirienilor şi n-am aflat acolo nici un om, nici glas de om, decât numai caii şi catârii legaţi, şi 
corturile cu toate bogăţiile ce sunt într- însele". Iar portarii ce păzeau au spus aceasta în casele împărăteşti. 
Şi sculându-se împăratul noaptea, a zis către slugile sale: „Eu vă voi spune meşteşugul sirienilor, pe care 
ei acum ni l-au făcut nouă. Ei au înţeles că noi suntem flămânzi; deci, ieşind din conacul lor, s-au ascuns 
în sat, zicând: «Ei vor ieşi din cetate flămânzi şi îi vom prinde vii, după aceea vom intra în cetatea lor». 



Iar slugile au sfătuit pe împărat să trimită ca să afle adevărul. Şi a trimis împăratul lui Israel doi călăreţi 
care, intrând în tabără şi neaflând pe nimeni, au alergat în urma sirienilor până la Iordan. Şi toată calea 
aceea era plină de haine şi de arme pe care le aruncaseră sirienii, fugind de frică. 

Şi întorcându-se trimişii, au spus împăratului şi la toată cetatea tot ce văzuseră. Atunci, ieşind tot poporul, 
au jefuit toate corturile sirienilor şi a fost măsura de grâu un siclu şi două măsuri de orz iarăşi un siclu, 
după cuvântul Domnului. Iar împăratul a pus pe voievodul cel mai înainte zis, pe ale cărui mâini se 
odihnea, spre a păzi porţile cetăţii. Iar pe când acela voia să îndrepteze poporul să nu se îngrămădească la 
porţi, 1-a călcat poporul şi a murit, precum a zis omul lui Dumnezeu, Elisei; pentru că acel voievod n-a 
crezut Cuvântul lui Dumnezeu, cel zis prin gura proorocului, pentru îndestularea pâinii, ci a răspuns 
împotrivă, zicând: „Măcar şi jgheaburile cereşti de ar deschide Domnul, tot nu va fi aşa". 

Şi era minunat acest mare plăcut al lui Dumnezeu şi în alte fapte şi daruri prooroceşti, precum se scrie pe 
larg în cărţile împăraţilor. O foamete de şapte ani, ce era să fie în pământul lui Israel, a spus-o mai înainte. 
Moartea lui Venadad, împăratul Siriei, a ştiut-o mai înainte, iar lui Azail i-a spus mai înainte despre 
luarea împărăţiei Siriei. Pe Iehu, unul din boierii lui Israel, 1-a uns la împărăţie şi 1-a ridicat spre 
pierderea casei lui Ahab, cea urâtă de Dumnezeu şi închinătoare de idoli; acela a şi ucis pe doi împăraţi 
închinători de idoli, pe Ioram al lui Israel şi pe Ohozie al Iudeei, nepotul împăratului Iosafat, care, 
neurmând unchiului său, s-a abătut la păgânătate. A ucis încă şi pe Izabela, acea spurcată femeie a lui 
Ahab şj mama lui Ioram. A ucis şi pe toţi slujitorii lui Baal şi pe vrăjitori. în toate acestea avea ajutor 
binecuvântarea şi rugăciunile Sfântului Prooroc Elisei. 

După moartea lui Iehu a împărăţit în Israel Ioahaz, fiul lui, apoi Ioaş, nepotul lui Iehu. Pe vremea 
împărăţiei aceluia, s-a îmbolnăvit de moarte în Samaria omul lui Dumnezeu, Elisei, fiind la adânci 
bătrâneţi. Şi a venit la dânsul Ioaş, regele lui Israel, spre cercetare şi, plângând deasupra lui, a zis: 
„Părinte, părinte, carul lui Israel şi caii lui!" Şi i-a zis Elisei: „Ia un arc şi o săgeată şi deschide fereastra 
cea dinspre răsărit, încotro se află Siria, şi pune o săgeată în arcul cel întins". Şi a făcut împăratul aceasta; 
iar proorocul lui Dumnezeu, punându-şi mâinile sale pe ale împăratului, a zis: „Dă drumul săgeţii spre 
Siria". Şi împăratul a făcut aşa. Iar proorocul a zis: „Această săgeată este mântuirea Domnului şi vei birui 
pe sirieni". Şi iar a zis împăratului: „Ia un arc şi nişte săgeţi!" Şi împăratul a luat. Şi a zis către el 
proorocul: „Loveşte în pământ". Şi a lovit împăratul de trei ori şi a stat. Atunci s-a scârbit asupra lui omul 

lui Dumnezeu si a zis: „Dacă ai fi lovit de cinci sau de şapte ori, ai fi călcat Siria până în sfârşit, iar acum 
o vei birui numai de trei ori". 

Astfel proorocind Sfântul Elisei, a murit şi s-a îngropat cu cinste. Dar nu numai în viaţă a făcut multe 
minuni, ci şi după moarte era făcător de minuni; pentru că în acelaşi an s-a întâmplat un lucru ca acesta: 
Dus fiind un mort la îngropare în cetatea Samariei, deodată ostaşii de la Moab au năvălit tâlhăreşte în 
pământul acela. Iar îngropătorii, văzând de departe pe ostaşi venind, au aruncat pe acel mort în mormântul 
lui Elisei şi au fugit în cetate. Şi căzând trupul celui mort, s-a atins de oasele lui Elisei şi îndată a înviat şi 
a stat pe picioarele sale; apoi, ieşind din groapă, a alergat în cetate. Astfel a preamărit Dumnezeu pe 
plăcutul său şi după moarte, pentru care lucru se cuvine Dumnezeului nostru de la toţi slavă, cinste şi 
închinăciune, acum şi pururea şi în vecii vecilor. Amin. 



SFANŢUL IERARH METODIE, PATRIARHUL CONSTANTINOPOLULUI 

(14 iunie) 

Metodie, arhiereul lui Hristos, era de neam din părţile Siciliei. Din tinereţe a primit viaţa călugărească şi a 
sporit în multe fapte bune, iar pe vremea împărăţiei lui Leon Armeanul, luptătorul împotriva icoanelor, pe 
scaunul patriarhiei Constantinopolului fiind Prea Sfinţitul Nichifor, Sfântul Metodie avea rânduiala de 
apocrisiarh şi a fost trimis de patriarhul Nichifor la papa Romei pentru trebuinţele bisericeşti. Şi a zăbovit 
acolo mult, deoarece răucredinciosul împărat Leon a izgonit de pe scaun pe Prea Sfinţitul Nichifor, iar în 
locul lui a ridicat pe cel de un gând cu dânsul, pe ereticul Teodot milesianul, cel cu porecla Casiter. 

Iar după ce au pierit împăratul Leon şi mincinosul patriarh Teodot, Sfântul Metodie s-a întors din Roma 
cea veche în Roma cea nouă şi, având rânduiala preoţiei, slujea Domnului întru cuvioşie şi dreptate, 
nevoindu-se totdeauna împotriva eresului luptării de icoane, care într-acea vreme se întinsese foarte mult, 
pentru că după Leon Armeanul a luat împărăţia Mihail, supranumit Valvos sau Travlos, de acelaşi eres cu 
dânsul, iar scaunul patriarhiei din Constantinopol se ţinea de cei necredincioşi. Deci fericitul Metodie 
suferea multă osteneală, luptându-se cu ereticii, înfruntându-i şi biruindu-i; de aceea era chinuit în legături 
şi în temniţă de răucredinciosul împărat, precum încredinţează despre aceasta Zonara grecul, care spune 
că Mihail Travlos, măcar că la începutul împărăţiei sale s-a arătat bun, căci pe mulţi părinţi care au fost 
surghiuniţi de Leon Armeanul pentru cinstirea icoanelor, i-a iertat de pedeapsă şi din legături le-a dat 
drumul; însă, nu după multă vreme, lepădând acea făţarnică facere de bine, şi-a dat pe faţă răutatea sa şi a 
început a prigoni pe cei dreptcredincioşi şi, afară de mulţi alţii care au fost munciţi, s-a sculat cu mânie 
asupra Sfântului Metodie şi a lui Eftimie, arhiepiscopul Sardiei. Deci pe Eftimie 1-a izgonit, pentru că 
cinstea sfintele icoane, iar pe Metodie 1-a închis în temniţa din Crit. 

Acelaşi Zonara scrie despre împăratul acela cât era de rău cu credinţa; căci Mihail Travlul urma întru 
toate lui Copronim, fiind supus jidovilor, şi poruncea să se postească sâmbăta, iar învierea morţilor nu 
credea că este. De aceea, bunătăţile cele ce vor să fie le defăima şi râdea de sfinţii prooroci. încă zicea că 
nu sunt diavoli. Păcatele spurcate trupeşti nu le socotea ca păcate v iar pe Iuda vânzătorul îl socotea că 
este mântuit, socotindu-1 sfânt. înţelepciunea Scripturilor îi era foarte urâtă şi nu lăsa pe oameni să-şi dea 
copiii la învăţătura cărţii, ca să nu se vădească nebunia lui de cei ce ştiu puterea şi tainele dumnezeieştilor 
Scripturi; căci voia ca toţi să urmeze rătăcirii lui, întru neştiinţă şi fără de carte. Acestui rău-credincios 
împărat se împotrivea foarte tare Sfântul Metodie, ca un preaînţelept şi iscusit în dumnezeiasca Scriptură, 
în dogmele credinţei celei drepte şi în rânduiala Sfinţilor Părinţi; de aceea era chinuit ca un mărturisitor al 
adevărului, nu numai cu legături şi cu temniţă, ci şi cu bătăi. 

Iar după moartea lui Mihail Travlul, împărăţia grecească a luat-o fiul său, Teofil, care, precum a fost 
moştenitor al scaunului părintesc, tot aşa a fost şi al credinţei sale celei rele, şi a muncit pe mulţi pentru 
dreapta cinstire a sfintelor icoane. El însă iubea înţelepciunea Sfintei Scripturi şi şcolile cele pustiite din 
Constantinopol le-a înnoit, poruncind ca iarăşi să se înveţe carte în ele. Tot el a eliberat pe Sfântul 

Metodie, precum scrie despre aceasta istoricul grec Mihail Glicas: „Dumnezeu a scos din legăturile cele 
întunecoase pe Metodie cu oarecare închipuire nouă şi minunată; căci Teofil iubind înţelepciunea 
Scripturii şi îndeletnicindu-se adeseori la citirea cărţilor, a aflat oarecare carte greu de înţeles şi nu a putut 
să tâlcuiască cele scrise într-însa. Atunci cineva dintre ai săi i-a spus că nu este între oameni altul care să 
poată tâlcui cu înlesnire cărţile cele greu de înţeles, decât Metodie cel închis în temniţa din Crit. Şi îndată 
împăratul a trimis şi a scos din legături pe Sfântul Metodie. Deci, văzându-1 şi vorbind cu el, 1-a cunoscut 
că este bărbat înţelept şi, lăsându-1 liber, îl avea pe el în cinste". 

Iar după ce sfântul a câştigat libertate, iarăşi se lupta cu ereticii, învăţându-i să dea sfintelor icoane cinstea 
şi închinăciunea cea vrednică. Astfel, iarăşi a pornit spre mânie pe cei potrivnici şi chiar împăratului i se 
aducea de ştire despre aceasta, şi se tulbura cu mânie asupra sfântului, însă 1-a răbdat până la o vreme. 

într-acea vreme, grecii au avut un război cu saracinii şi era nevoie ca însuşi împăratul să meargă la război. 
Deci, mergând împăratul în tabără, a luat cu dânsul şi pe Sfântul Metodie; pe de o parte ca şi cum l-ar fi 
luat pentru rugăciune, iar pe de alta, pentru vorbele şi întrebările din Sfintele Scripturi, ce le făcea cu 
dânsul, pe care Sfântul Metodie lesne le dezlega. De fapt însă împăratul 1-a luat cu el pentru că se temea 
ca, rămânând singur sfântul în Constantinopol, să nu facă tulburare în popor şi sculare împotriva celor ce 
nu se închină sfintelor icoane; căci cuviosul era iubit poporului, ca un bărbat sfânt, învăţător şi iscusit nu 
numai în lucrurile cele duhovniceşti, ci şi în ocârmuirea cetăţii. 

De aceea împăratul, nelăsându-1 pe el singur în cetate, 1-a luat cu dânsul printre ostaşi. Iar după ce, cu 
îngăduinţa lui Dumnezeu, ismaelitenii au biruit pe greci şi au sfărâmat toată puterea lui Teofil, încât abia 
a scăpat singur şi cu puţină oaste, atunci mânia sa asupra Sfântului Metodie, ţinută în inimă, a dat-o pe 
faţă. Pentru că rău credinciosul împărat zicea: „De aceea ne-a lăsat pe noi Dumnezeu să fim biruiţi de 
vrăjmaşi pentru că printre noi se află închinători de idoli!" Astfel grăind ticălosul, numea sfintele icoane 
idoli. La acestea grăindu-i Sfântul Metodie împotrivă, îi zicea: „Pentru aceea s-a mâniat Domnul 
împotriva creştinilor, fiindcă este necinstit de dânşii în sfânta Sa icoană, şi de aceea a îngăduit ca să fie 
călcaţi de vrăjmaşi". Atunci împăratul, umplându-se de mânie, i-a dat multe bătăi şi 1-a trimis la 
surghiunie într-o insulă oarecare. 

Acolo a poruncit să-1 închidă împreună cu doi tâlhari într-un mormânt săpat adânc în pământ în chip de 
peşteră, şi să nu-1 lase să vadă lumina zilei. Deci Metodie fiind viu, petrecea ca un mort în şanurile 
pământului, ca şi Iona în pântecele chitului şi mulţumea lui Dumnezeu. Şi a fost pus un pescar oarecare 
să-i dea mâncare foarte puţină, atât cât să nu moară de foame, ci să i se lungească viaţa, ca astfel să 
pătimească cât mai mult în mormântul acela. 

In acea vreme, Teofil a muncit pe doi sfinţi mărturisitori, Teodor şi Teofan, pentru cinstirea sfintelor 
icoane şi, însemnându-le feţele cu scrisori de fier, i-a trimis în surghiun. Deci, flindu-le calea alături de 
insula în care Sfântul Metodie şedea închis în mormânt, s-au întâlnit din întâmplare în cale cu pescarul 
care îl hrănea pe cel legat şi au aflat de la el toate cele întâmplate Sfântului Metodie. Dar de vreme ce nu 
era cu putinţă a se vedea cu dânsul, căci erau cumpliţi cei ce îi duceau pe ei, i-au trimis prin acel pescar o 
scrisoare cu aceste mici stihuri aşa: Către cel viu şi mort, care în mormânt sade, Ca un pământesc, pe cele 
de sus părţi le înconjoară. Cei ferecaţi, celui ce poartă legături Ii scriu, avându-şi feţele însemnate. 

Citind Sfântul Metodie acea scrisoare şi aflând încă şi din povestirile pescarului de acei sfinţi purtători de 
chinuri, s-a mângâiat cu duhul şi a mulţumit lui Dumnezeu, Care i-a întărit într-o nevoinţă ca aceasta. 
Deci le-a răspuns înapoi prin următoarele rânduri: 

Celor scrişi sus în cartea cea neuitată, Din care flecare este cu faţa însemnată, Pe legăturile acelora, le 
sărută cel legat, Care, viu, mai înainte de moarte, este îngropat. 

Sfântul Metodie a petrecut în acea închisoare de mormânt până la moartea lui Teofil. Şi după ce pe mortul 
acela 1-a luat înăuntrul său mormântul lui, atunci pe acest viu mort 1-a dat mormântul afară la lume, 
precum chitul 1-a aruncat pe Iona din pântece. După aceea, viteazul mărturisitor a văzut iar lumina zilei şi 

şi-a deschis gura spre mărturisirea dreptei credinţe, după ce moartea a întunecat ochii lui Teofil cu ţărâna 
mormântului şi, gura hulitoare a aceluia închizând-o în mormânt, i-a făcut tăcere limbii lui celei 
bârfitoare. Apoi, după moartea lui Teofil, a luat împărăţia Mihail al treilea, fiul lui; dar împărăţia o 
îndrepta maica lui, Teodora, fiind prea tânăr împăratul Mihail, fiul ei. Aceasta primind cârmuirea 
împărăţiei, întâi a început a se îngriji de pacea Bisericii lui Hristos, care era foarte tulburată de luptătorii 
împotriva sfintelor icoane; pentru că începând din zilele împăratului Leon Isaurul până la moartea lui 
Teofil, au trecut 120 de ani în care icoana lui Hristos fiind călcată şi batjocorită de creştini, foarte mult se 
mânia şi se întărâta Hristos Dumnezeu şi îngăduia nu puţine răutăţi asupra împărăţiei creştineşti, pentru 
că, în acei ani, multe ţări creştineşti au fost robite saracinilor, care le-au luat în stăpânirea lor. 

Pe vremea aceea, împărăţia grecească şi cea romană s-au împărţit în două, pentru că la început împăratul 
grecesc al Constantinopo-lului - Roma cea nouă - stăpânea şi Roma cea veche, deci Răsăritul şi Apusul 
era îndreptat de un sceptru, adică de împăratul grecesc, iar pentru înmulţirea eresului luptătorilor de 
icoane şi pentru vărsarea sângelui mărturisitorilor celor fără de număr ai dreptei credinţe, care erau 
munciţi cumplit de luptătorii de icoane, Apusul s-a despărţit de stăpânirea împăraţilor greceşti şi şi-a pus 
alt împărat. Deci împăratul grecesc a rămas a stăpâni numai ţara grecească singură şi nici pe aceea 
întreagă, deoarece Sfânta Cetate a Ierusalimului cu Palestina, cu Siria, cu Arabia, şi Egiptul cu părţile de 
sub stăpânirea lui, au căzut sub stăpânirea saracinilor. 

Toate acestea veniseră de la Dumnezeu pentru păcatele creştinilor, care se abătuseră de la dreapta 
credinţă, căzuseră în eresuri şi călcau sfintele icoane. Deci privind şi socotind acestea, dreptcredincioasa 
şi plina de înţelegere împărăteasă Teodora, cea de Dumnezeu insuflată, s-a sârguit să piardă din împărăţia 
creştinească acel blestemat eres al luptătorilor împotriva icoanelor; iar dreptcredincioasa cinstire a 
sfintelor icoane s-o întoarcă ca pe o prea frumoasă podoabă Miresei lui Hristos, Sfintei Biserici, şi astfel 
să întărească dreapta credinţă. Deci a poruncit ca îndată să elibereze pe toţi mărturisitorii dreptei credinţe 
din legături şi din temniţe şi de la pedeapsă, ca să vină în Constantinopol la sinod şi să ducă cu cinste 
cuviincioasă sfintele icoane în Bisericile lui Dumnezeu. 

In vremea aceea a fost scos şi Sfântul Metodie din închisoarea mormântului său. Iar de vreme ce atunci 
era pe scaunul patriarhiei -ca o urâciune a pustiirii la locul cel mai de cinste - mincinosul patriarh Ioan, 
cel numit Anie, ereticul şi fermecătorul, acela care fusese ridicat la scaunul patriarhiei de împăratul 
Teofil; iar Sfinţii Părinţi nu voiau să aibă împărtăşire cu dânsul, pentru aceea, la început, 
dreptcredincioasa împărăteasă 1-a izgonit pe acel patriarh de la scaunul patriarhiei, ca pe un vier sălbatic 
de la vie, adică de la Biserica lui Hristos. 

Şi a fost ales la patriarhie, cu bunăvoinţa lui Dumnezeu, acest sfânt mărturisitor şi mucenic Metodie, şi a 
fost ridicat la scaun cu mare bucurie de întregul popor dreptcredincios. Această ridice re a lui, după 
alegerea lui Dumnezeu, mai mult decât după cea omenească, s-a încredinţat mai înainte că se va face, prin 
proorocia Cuviosului Ioanichie cel Mare, de care lucru se scrie astfel în viaţa lui: Evstratie, egumenul 
mănăstirii Avgarov, a întrebat odată pe Cuviosul Ioanichie: „Părinte, până când vor fi călcate sfintele 
icoane şi nu se vor da Bisericii, iar prigonitorii se vor înmulţi şi turma lui Hristos o vor răpi ca nişte fiare 
sălbatice?" Sfântul Ioanichie a răspuns: „Frate, să mai aştepţi puţin şi vei vedea puterea lui Dumnezeu. 
Pentru că va lua ocârmuirea bisericească un oarecare Metodie cu numele. Acela o va îndrepta pe ea prin 
duhul dumnezeiesc, eresurile le va pierde şi cu dogmele ortodoxe va întări Biserica şi va aduce alinare şi 
unire la un gând; iar pe cei potrivnici îi va smeri dreapta Celui Preaînalt". 

Această proorocie a Cuviosului Ioanichie s-a împlinit la Sfântul Metodie, căci, după moartea lui Teofil, a 
fost numit patriarh al Constantinopolului, fiind vrednic de o dregătorie ca aceea, ca unul ce era stâlpul cel 
tare al dreptei credinţe, întărirea cea neclătită a evlaviei, ostaşul lui Hristos cel împodobit cu mucenicie, 
cel mai înainte însemnat de Dumnezeu spre acea mare arhierie şi de bărbatul cel înaintevăzător mai 
înainte înştiinţat. Acesta, cu împărăteasa Teodora cea dreptcredincioasa, a adunat în Constantinopol sinod 
de Sfinţi Părinţi şi a întărit dogmele cele ortodoxe ale sfântului şi marelui a toată lumea al şaptelea Sinod, 
care s-a adunat mai înainte în Niceea, pe vremea împărăţiei lui Constantin şi a Irinei, împotriva 

luptătorilor de icoane. Iar pe cei ce se împotriveau la acele dogme aşezate la al şaptelea Sinod a toată 
lumea, i-a dat anatemei a doua oară. 

Deci, veselind cu totul Ortodoxia, a împăcat tulburarea bisericească, şi, prefăcând în alinare toată furtuna 
şi învăluirea, a adus icoanele în Biserica Domnului cu mare dănţuire, în cea dintâi Duminică a Sfântului 
Marelui Post al Paştelui. Şi s-a făcut bucurie nu numai în Constantinopol, ci în toată partea cea de sub cer, 
oriunde se afla dreapta credinţă cea creştinească. 

Şi biruind pretutindeni dreapta credinţă şi toţi creştinii dănţuind duhovniceşte, se rupeau de zavistie 
inimile acelora, în care era înrădăcinat eresul luptării împotriva icoanelor. Unul ca acela era Anie, 
mincinosul patriarh Ioan, cel zis mai înainte, care a fost lepădat de pe scaun, şi fratele lui, Arsavar, cel ce 
avea în palatul împărătesc rânduiala de patriciu, şi alţii oarecare, unii din boierii cei cu dregătorii, iar alţii 
din rânduiala mai mică. Aceia, nepricepându-se ce să facă, socoteau în sine cum ar putea să aducă hulă 
asupra prea sfinţitului Metodie. 

Deci Anie a îndemnat pe o oarecare femeie de un gând cu dânsul - nu din cele de rând, ci din cele 
strălucite, pentru că fiul ei a fost voievod în Smirna - şi a năimit-o cu mult aur, ca, mergând la 
împărăteasă şi la ispravnicii cei ce erau puşi lângă împăratul cel tânăr, să le spună că Metodie, noul 
patriarh, a păcătuit cu ea. Aceasta au scornit-o ticăloşii, socotind că, dacă îl vor necinsti, se va duce în 
popor veste rea şi nume hulit despre dânsul şi atunci ei vor putea cu înlesnire ca şi învăţătura lui şi sfintele 
icoane iarăşi să le hulească pe faţă. Deci, ducându-se acea femeie la împărăteasă şi la boierii cei puşi 
lângă împăratul cel tânăr, a spus acel lucru, aducând plângere împotriva sfântului şi nevinovatului bărbat. 
Şi ca să i se creadă minciuna ca un adevăr, acea femeie vărsa lacrimi din ochi, ca şi cum ar fi fost silită de 
noul patriarh Metodie. 

Atunci toţi s-au minunat de acel lucru şi s-au smintit; deci îndată s-a lăţit această veste prin toată cetatea, 
şi se tulburau cei dreptcredincioşi, iar cei răucredincioşi se bucurau şi dănţuiau. Unii batjocoreau pe cei 
dreptcredincioşi şi, ocărându-i, le ziceau: „Iată ce fel de patriarh aveţi şi unuia ca acesta urmaţi!" Iar Prea 
Sfinţitul Metodie, auzind unele ca acelea, se minuna de unde i-a venit acea năpastă. Insă, având conştiinţa 
curată, se bucura cu duhul de ispita cea fără de vină; dar a fost şi cuprins de mare mâhnire pentru 
sminteala poporului celui atât de mult şi pentru batjocorirea aceea care se făcea la toţi cei dreptcredincioşi 
de la cei răucredincioşi. 

Deci ce a făcut Metodie, marele arhiereu, bărbatul nevinovat cu mâinile şi curat cu inima, care şi-a păzit 
fără de prihană curăţia trupului său din pântecele maicii sale? Vrând el ca nu atât pe sine să se curăţească 
de pâra cea mincinoasă, ci mai mult să ridice sminteala din Biserică şi să astupe gurile cele mincinoase 
ale ereticilor, a gândit ca, deşi era cu ruşine, să-şi descopere boala cea tăinuită a trupului său, care până 
atunci nu era ştiută de nimeni, şi să arate şi să dovedească cum că nu putea el să facă amestecarea 
păcatului cea trupească. Deci, trimiţând la palatul împărătesc, a cerut judecată dreaptă, care să cerceteze 
faptele între el şi femeia aceea. 

Şi stând înainte la judecata feţelor celor cinstite, neavând ce să grăiască altceva afară de nevinovăţia sa şi 
nevrând să se sfădească cu femeia cea fără de ruşine, a lepădat ruşinea cea firească şi cuviincioasă unui 
om ca acela - fiind silit de primejdia zisă -, şi în faţa tuturor şi-a descoperit haina până la goliciune, 
arătându-şi locul cel tăinuit al trupului cu totul cuprins de vătămare. Atunci toţi au cunoscut că era 
mincinoasă clevetirea acelei femei; pentru că au văzut că era cu neputinţă unui om atât de bolnav să se 
amestece cu păcatul trupesc. Deci îndată s-au bucurat dreptcredincioşii şi s-a ridicat ocara de la fiii dreptei 
credinţe şi s-a pierdut sminteala din Biserică. Iar pe cei răucredincioşi i-a cuprins ruşinea şi s-au astupat 
gurile lor cele hulitoare; iar durerea s-a întors la capul lor şi batjocorirea lor spre ruşinarea şi defăimarea 
lor înşişi. 

Iar Prea Sfinţitul Patriarh Metodie, fiind întrebat de acei cinstiţi judecători, prin ce întâmplare i s-a făcut 
lui acea boală, el n-a tăinuit lucrul acela, pe care până atunci nu-1 spusese nimănui, ci descoperind acea 
durere a sa, a descoperit şi pricina durerii, şi a răspuns: „Când am fost trimis de Prea Sfinţitul Patriarh 

Nichifor la papa, zăbovind acolo, mi-a venit de la ispititorul trupului - îngerul satanei - o poftă foarte 
mare spre păcatul trupesc şi o grozavă aprindere a mădularelor, încât mult mă luptam ziua şi noaptea cu 
patima aceea, muncindu-mă cu postul, cu privegherea şi cu tot felul de osteneli omorâtoare. 

Şi dacă am văzut că nu se depărtează de la mine acea patimă, socotindu-mă aproape de cădere, m-am 
aruncat cu lacrimi înaintea Sfântului Apostol Petru, încredinţându-mă în ajutorul lui şi cerând uşurare de 
la dânsul, ca el, cu puterea darului său pe care îl primise de la Dumnezeu, să-mi uşureze patima şi să mă 
izbăvească de războiul cel trupesc, ca să nu mă lase să-mi spurc trupul meu cel sfinţit spre curăţie. Şi 
adormind eu puţin întru acea grijă, mi s-a arătat Sfântul Apostol Petru şi cu dreapta sa s-a atins de părţile 
cele tăinuite ale trupului meu. Din această atingere am simţit o durere, ca şi cum a ars cu foc acel loc şi 
am suspinat foarte tare. Iar apostolul mi-a zis: «De acum nu vei mai simţi mai mult război de la păcatul 
cel trupesc». Iar eu îndată deşteptându-mă, m-am aflat că primisem această vătămare şi acest fel de boală 
precum vedeţi". 

Auzind aceasta judecătorii de la sfântul, s-au umilit şi au judecat că este nevinovat păcatului. Iar pe 
femeia aceea au poruncit s-o muncească, ca să afle de la cine a fost îndemnată să clevetească de rău pe 
arhiereul lui Dumnezeu, cel nevinovat şi curat. Şi îndată au stat de faţă muncitorii ca să ia pe acea femeie 
spre muncire. Iar ea, văzând sabia trasă, locul pregătit şi toiege cu ghimpi ascuţiţi, s-a temut foarte şi, mai 
înainte de a o munci, a spus adevărul, arătând pe nume pe toţi cei ce au îndemnat-o şi au năimit-o pe ea, 
spunând şi aurul ce i se dăduse de îndemnătorii ei şi în ce loc este pus în casa ei. 

Atunci judecătorii au trimis slugi credincioase la casa ei, care mergând, au găsit aurul la locul acela, în 
care a spus ea şi l-au adus la judecători. Şi au hotărât judecătorii dreaptă judecată împotriva acelei femei 
şi împotriva îndemnătorilor ei, ca să fie pedepsiţi cu moartea. 

Dar Prea Sfinţitul Patriarh Metodie, fiind fără de răutate, credincios şi adevărat următor al Domnului său, 
n-a lăsat să se facă aceea şi i-a eliberat, nu numai de la moarte, ci şi de la bătăile ce li se cuveneau, 
punând asupra lor numai această pedeapsă, ca în toate sărbătorile mari să meargă, cu rânduială şi cu 
lumânări aprinse, de la biserica Vlaherna, a Preacuratei Născătoare de Dumnezeu, la biserica 
sobornicească a Sfintei Sofia şi, stând lângă uşile bisericeşti, să-şi primească anatema în urechile lor. 

Atunci au tăcut gurile ereticeşti cele hulitoare, iar eresul luptătorilor de icoane din Constantinopol s-a 
pierdut până la sfârşit, cu darul lui Dumnezeu, cu rugăciunile şi cu sârguinţa cea neadormită a plăcutului 
lui Dumnezeu Prea Sfinţitul Patriarh Metodie, care pentru minciuna ce se scornise împotriva lui fără de 
vină, s-a arătat mai luminat şi mai slăvit. Iar potrivnicilor nu li s-a dat aceea pe care David o cerea de la 
Dumnezeu, celor .ce i-au greşit, zicând: Umple feţele lor de ocară, şi vor căuta numele Tău, Doamne, 
pentru că, orbindu-i răutatea şi împietrindu-li-se inima, la cele dintâi fapte rele ale lor au adăugat alte 
răutăţi mai mari. 

Astfel mincinosul patriarh Ioan, căruia îi zicea Anie, fiind începător al acelei răutăţi, a fost trimis la 
pocăinţă într-o mănăstire. Iar pe când era acolo, a văzut sfintele icoane ale Mântuitorului Hristos, ale 
Preacuratei Născătoare de Dumnezeu şi ale sfinţilor îngeri, înnoite de cei dreptcredincioşi, după stricarea 
care se făcuse de luptătorii împotriva icoanelor. Deci a poruncit diaconului său să le scoată ochii sfinţilor 
de pe sfintele icoane, iar diaconul a făcut după cum i s-a poruncit. Despre aceasta s-a înştiinţat 
împărăteasa Teodora, care, .râvnind după Hristos Dumnezeu, a poruncit ca însuşi acelui eretic patriarh 
mincinos să i se scoată ochii; dar, fiind rugată de oarecare cinstiţi senatori, nu a mai poruncit să i se scoată 
ochii, ci să i se dea două sute de lovituri cu nişte bice tari, celui ce era vrednic de nenumărate munci şi 
morţi; de vreme ce şi el, la vremea stăpânirii sale de puţin timp, pe mulţi i-a muncit până la moarte pentru 
dreapta credinţă; iar acum, fiind la pedeapsă, nu înceta a face batjocură la sfintele icoane. 

Iar Prea Sfinţitul Patriarh Metodie, după toate acele tulburări bisericeşti şi după multele sale primejdii pe 
care le-a răbdat pentru sfintele icoane, a îndreptat ocârmuirea bisericească în linişte şi în pace, 
împodobind scaunul patriarhiei Constantinopolului, cu chipul şi cu viaţa sa, cea asemenea cu îngerii, 
păzind bine turma cea cuvântătoare a oilor lui Hristos şi săturându-o cu păşunea învăţăturilor celor 

insuflate de Dumnezeu. El în toate zilele înmulţea cinstea sfintelor icoane, cinstind în icoane pe însăşi 
feţele acelora care se închipuiesc prin zugrăvirea icoanelor. împreună cu cinstirea icoanelor, s-a sârguit să 
întărească în Constantinopol şi aceea, ca să se dea iarăşi cinstea vrednică cinstitelor moaşte ale sfinţilor şi 
plăcuţilor lui Dumnezeu; căci, pe vremea stăpânirii ereticeşti, împreună cu sfintele icoane erau necinstite 
şi moaştele sfinţilor, fiind călcate cu picioarele, târâte pe uliţe cu batjocură, aruncate în noroi şi în gunoi, 
şi defăimate prin arderea focului sau prin înecare în apă. Şi numai acelea s-au păstrat întregi, pe care 
mâinile dreptcredincioşilor s-au grăbit să le ascundă de la faţa celor răucredincioşi în şanurile pământului; 
încât atunci nici nu puteai să auzi de moaştele plăcuţilor lui Dumnezeu în Constantinopol. 

Deci Prea Sfinţitul Metodie, arhiereul lui Hristos, s-a sârguit iarăşi să îmbogăţească Constantinopolul cu 
moaştele sfinţilor şi să înveţe pe poporul cel dreptcredincios la cinstirea cea cu vrednică datorie a lor. întâi 
au fost aduse cu cinste de la Heronis la Constantinopol moaştele Sfântului Teodor Studitul, care, după 18 
ani ai mutării lui la Dumnezeu, erau întregi, fără de stricăciune. Apoi a adus de asemenea cu cinste în 
Constantinopol moaştele Prea Sfinţitului Patriarh Nichifor, stăpânul său, la care a fost în rânduiala de 
apocrisiarh şi de care a fost trimis la Roma. Despre aceasta s-a scris pe larg la 13 zile ale lunii martie. 

Apoi şi trupul său mult ostenit şi mult chinuit, sfinţit prin curăţie, îl gătea întru moaşte nestricăcioase 
Bisericii Constantinopolului, ca pe o vistierie de mult preţ; pentru că se apropia acum de fericitul său 
sfârşit, pe care 1-a văzut mai înainte şi de care s-a înştiinţat şi din proorocia Cuviosului Ioanichie. Pentru 
că acela, precum mai înainte a spus despre vremea când va fî patriarh Sfântul Metodie, aşa şi după aceea a 
spus şi când îşi va lua obştescul sfârşit. Căci amândoi fiind înainte-văzători în Sfântul Duh, unul altuia şi- 
au ştiut mai înainte mutarea lor, precum se povesteşte aceasta în viaţa Cuviosului Ioanichie, astfel: 

In al cincilea an al împărăţiei lui Mihail, părintele Metodie patriarhul, văzând mai înainte că se apropie 
ducerea la Domnul a lui Ioanichie, a mers la el cu clerul său, cerând cea mai de pe urmă binecuvântare şi 
rugăciune. Iar Cuviosul Ioanichie, vorbind mult cu Sfântul Metodie şi învăţându-i dreapta credinţă pe cei 
ce veniseră cu el, i-a proorocit lui Metodie că şi el, după sfârşitul lui, va trece fără zăbavă din această 
viaţă vremelnică în cea veşnică. Apoi, făcând rugăciune şi sărutându-se unul pe altul cu sărutarea cea mai 
de pe urmă, s-au despărţit. Patriarhul s-a întors întru ale sale, iar Cuviosul părinte Ioanichie a rămas în 
chilia sa, rugându-se şi pregătindu-se mai înainte de sfârşitul său. Iar a treia zi după plecarea patriarhului, 
Cuviosul şi purtătorul de Dumnezeu Părintele nostru Ioanichie a trecut la Domnul în patru zile ale lunii 
noiembrie. Iar în a opta lună după moartea lui, Prea Sfinţitul Patriarh Metodie s-a odihnit şi el întru 
Domnul, în 14 zile ale lunii iunie. Astfel s-a împlinit proorocia Cuviosului Ioanichie, pe care a proorocit-o 
patriarhului, că, fără zăbavă, va trece şi el din această viaţă vremelnică la cea veşnică. 

Iar după ce Sfântul Metodie s-a mutat către Domnul, multă plângere şi tânguire a fost pentru el în toată 
Biserica Constantino-polului, care s-a lipsit de un mare şi luminător părinte ca acesta a toată lumea. Şi i- 
au făcut lui îngropare cinstită, precum se cădea unui atât de mare arhiereu. 

Şi păstorind Sfântul Metodie Biserica lui Hristos patru ani şi trei luni, a trecut la viaţa cea nelipsită cu 
anii, numărându-şe în ceata sfinţilor ierarhi, şi a stat înaintea Arhiereului cel Mare, începătorul păstorilor, 
Cel ce a străbătut cerurile, Domnul nostru Iisus Hristos, Fiul lui Dumnezeu, Cel de toţi sfinţii slăvit, 
Căruia şi de la noi, păcătoşii, să-I fie cinste şi slavă, împreună cu Tatăl şi cu Sfântul Duh, acum şi pururea 
şi în vecii vecilor. Amin. 



CUVIOSUL NIFON ATONITUL 

(14 iunie) 

(Tradus din limba greacă.) 

Cuviosul părintele nostru Nifon a fost de neam din Arghirocas-tron, dintr-un sat ce se numeşte Lucovi. 
Tatăl lui a fost preot, foarte cucernic şi temător de Dumnezeu. După ce cuviosul s-a făcut de zece ani, 

fratele tatălui său 1-a luat şi 1-a dus în mănăstirea Sfântului Nicolae, unde era eclesiarh. Acea mănăstire 
era zidită de Constantin, pururea pomenitul împărat, care se chema Monomahul, în locul ce până astăzi se 
zice Mesopotamia. 

De la început 1-a învăţat Sfintele Scripturi, apoi 1-a îmbrăcat în chipul monahicesc. Şi văzându-1 cât de 
mult sporea la învăţătură, cât şi la ascultarea mănăstirii, 1-a hirotesit şi anagnost; iar după ce a ajuns la 
vârsta desăvârşită, văzându-1 că odată cu vârsta a crescut şi în fapta bună, 1-a hirotonit ieromonah. Deci 
cuviosul, fiind foarte isteţ şi osârdnic, citind dumnezeieştile Scripturi şi Vieţile Sfinţilor, s-a făcut şi foarte 
învăţat. De aceea a început dragostea lui Dumnezeu a-1 împunge în inimă şi s-a aprins într-însul dorul 
liniştii, şi s-a făcut văpaie mare, care i-a învăpăiat mintea şi cugetul, din care pricină a plecat din 
mănăstirea Sfântului Nicolae şi s-a dus la un îmbunătăţit pustnic, care atunci venise de curând de la 
muntele Sinai şi se liniştea într-un deal care se numea Geromerie. De la acela a învăţat mai cu dinadinsul 
petrecerea monahicească. Deci, îndulcindu-se de mierea liniştii, nu putea să se mai întoarcă în lume; şi 
astfel a părăsit patria, rudele, prietenii şi orice avuţie lumească şi s-a dus cu osârdie în Sfântul Munte şi, 
cu a lui Dumnezeu povăţuire, a mers în părţile Lavrei Mari, la şederea Sfântului Petru Atonitul. 

Acolo, aflând un pustnic minunat, cu numele Teognost, s-a supus lui cu desăvârşită ascultare. Iar după 
trei ani, înştiinţându-se Teognost că Nifon este preot şi văzând multele lui fapte bune şi mari, n-a voit să- 1 
mai aibă pe el ca pe un supus, ci ca pe un frate întocmai cu cinstea. Iar Cuviosul Nifon zicând că nu poate 
monahul a se linişti deosebi, de nu se va supune mai înainte pe sine în ascultare, îl ruga ca să-1 aibă supus 
ca şi mai înainte. Dar fiindcă şi Teognost nu se pleca la aceasta, pentru desăvârşita lui smerenie, Cuviosul 
Nifon a plecat de acolo, îmbogăţit cu darul lacrimilor; şi s-a dus la chilia marelui Vasile, care era acolo 
aproape, şi a rămas într-însa cu desăvârşită linişte 14 ani, mâncând o dată pe săptămână pâine uscată. 

Iar odată, încuibându-se ciuma în mănăstirea Lavrei şi murind mulţi fraţi, egumenul a rugat pe Cuviosul 
Nifon să vină la biserică să slujească deoarece rămăseseră puţini preoţi. Iar cuviosul, iubind liniştea, a zis 
către egumen: „Iartă-mă, părinte, că sunt necărturar şi prost!" Atunci egumenul a zis: „Să slujească măcar 
la chiliile din afară de lavră". Iar sfântul, ca un smerit cugetător ce era, a ascultat de egumen, petrecând 
astfel trei ani. Dar, fiindcă inima lui ardea cu totul de dorul liniştii, a plecat de acolo şi s-a dus la divanuri, 
unde este acum schitul Sfintei Ana. Acolo s-a liniştit mulţi ani, fără colibă şi fără acoperământ, mâncând 
numai buruieni. 

Dar o petrecere ca aceasta nesuferind să o vadă unii, fiind porniţi din zavistia urătorului binelui, l-au pârât 
la egumenul Sfintei Lavre că este rătăcit şi că s-a scârbit de pâine şi de aceea mănâncă buruieni. Atunci 
egumenul, chemându-1 în mănăstire, i-a zis: „Pentru ce, fratele şi fiul meu, duci o viaţă aşa de aspră şi 
înaltă, din care se naşte mândria şi rătăcirea şi nu umbli pe drumul cel de mijloc şi nerătăcit, care este 
lesne şi nu are prăpăstii? Părinţii cei vechi se hrăneau cu buruieni în pustie; fiindcă acolo nu se găsea 
pâine, dar aici se află şi pâine şi alte feluri de bucate pe care se cuvine a le mânca cu înfrânare, ca să 
goneşti de la tine părerea cea drăcească şi rătăcirea". 

Atunci cuviosul s-a plecat la aceasta pentru adânca lui smerenie şi, fugind de la Vulevtiri, a venit la chilia 
Schimbării la Faţă; şi a rămas acolo mulţi ani, slujind Sfânta Liturghie. Inştiinţându-se de aceasta, şi alţi 
fraţi s-au adunat acolo la el, vrând să se supună lui, şi să-1 aibă povăţuitor şi învăţător al petrecerii 
monahiceşti. Dar el, nesuferind supărarea celorlalţi, a plecat şi de acolo şi s-a dus la Cuviosul Maxim 
Cavsocalivitul, unde s-au liniştit împreună mulţi ani. Şi atâta dragoste au câştigat unul către altul, încât se 
părea că amândoi au un suflet în două trupuri; iar Cuviosul Maxim a dăruit coliba sa Sfântului Nifon şi şi- 
a făcut alta pentru el acolo aproape. Dar, fiindcă şi acolo la Sfântul Maxim alergau mulţi pentru minunile 
ce le făcea şi proorociile ce le spunea, pentru aceasta Cuviosul Nifon, nesuferind să fie supărat şi fiind 
povăţuit de fericitul Maxim, a plecat de acolo şi s-a dus la peştera ce este de cealaltă parte de Sfântul 
Hristofor. 

Deci trecând puţină vreme, a venit din patria sfântului un monah, anume Marcu, care cerea să i se supună, 
ca să înveţe rânduiala monahală. Pe acela sfântul 1 -a primit, însă i-a zis să zidească lângă coliba sa şi alta, 
ca să locuiască împreună cu el şi fratele său. Iar Marcu, umilindu-se la cuvintele sfântului, i-a zis: „Cum 

este cu putinţă, părinte, ca fratele meu, care este un om mirean şi cu familie să vină aici?" Atunci sfântul, 
pentru adânca şi smerita lui cugetare, a răspuns: „Frate, eu m-am făcut afară din minţi şi nu ştiu ce zic, dar 
tu fă ce voieşti!" Şi s-a întâmplat atunci şi sărbătorirea Sfântului Atanasie, şi trimiţând Cuviosul Nifon pe 
Cuviosul Marcu la lavră pentru o trebuinţă oarecare, i-a zis şi aceasta: „întorcându-te de la praznic, să 
aduci cu tine şi pe fratele tău ca să-1 vedem". Iar Marcu a răspuns iarăşi cele asemenea, însă ducându-se 
la lavră, a văzut pe fratele său şezând în afară de poartă şi, minunându-se de proorocia sfântului, a primit 
pe fratele său şi 1-a sărutat, iar de bucurie s-a schimbat cu totul. însă îl certa conştiinţa pentru necredinţa 
ce a arătat bătrânului său. De aceea, luând pe fratele său, s-a dus la sfântul şi, căzând înaintea lui, a cerut 
iertare pentru necredinţa lui. 

Şi nu a trecut multă vreme şi Marcu a slăbit atât încât nu putea nici să umble, nici să-şi mişte mâinile şi 
picioarele. Deci ruga pe sfântul ca să i se facă milă şi să-1 vindece; dar sfântul, voind să-1 facă să 
cunoască greşeala necredinţei şi neascultării, i-a zis: „Sfinţii fără de arginţi pot a te tămădui, ca nişte 
făcători de minuni; iar eu, fătul meu, sunt păcătos şi nevrednic, şi Dumnezeu nu mă aude". Deci pentru că 
şi fratele lui pătimea împreună cu el şi ruga pe sfântul să-1 ierte, a luat untdelemn din candela icoanei, a 
uns trupul bolnavului şi îndată Marcu s-a tămăduit, sculându-se din patul unde zăcea. Atunci sfântul i-a 
zis: „Iată, te-ai făcut sănătos, de acum să nu mai greşeşti, ca să nu ţi se întâmple ceva mai rău!" 

Dar Marcu a căzut iarăşi în neascultare, căci, cerând voie de la Cuviosul Nifon să meargă la malul mării 
să pescuiască şi neprimind, ci fiind îndemnat să se înveţe mai degrabă a pescui gândurile cele necurate, ca 
să nu-1 mănânce; şi să se depărteze de la mare şi de peşte, ca să nu cadă în marea ispitelor; el, neluând 
aminte la cuvintele cuviosului, ca un neascultător, s-a pogorât la malul mării ca şi cum ar fi vrut să spele 
rasele lui cele vechi, dar în fapt ca să prindă peşte cu undiţa. Şi acolo unde se îndeletnicea el cu aceasta, 
fără de veste un peşte-câine uriaş a sărit din mare asupra lui, ca să-1 înghită. Şi înspăimântându-se Marcu, 
a chemat în ajutor rugăciunea bătrânului şi, dându-se puţin în lături, abia a scăpat de fiară. Deci îndată a 
alergat la sfântul tremurând, ţinând în mână peştii ce-i prinsese. 

Iar sfântul văzându-1, i-a zis: „Neascultătorule, nu te face necredincios; pentru că cel ce s-a prefăcut în 
şarpe la strămoşi şi i-a învăţat neascultarea, acela însuşi s-a prefăcut astăzi în peşte-câine, pentru 
neascultarea ce te-a învăţat mai înainte, voind a te arunca în groapa neascultării şi sufleteşte şi trupeşte, 
însă Hristos, Care a venit în lume să-1 surpe, ţi-a ajutat astăzi, aşteptând pocăinţa ta, pentru nemărginita 
Lui bunătate. Iar eu niciodată nu voi mânca din peştele neascultării!" Auzind acestea Marcu, a aruncat 
peştii departe şi, căzând la picioarele sfântului, cerea cu lacrimi fierbinţi iertare; iar sfântul, ca un 
preamilostiv, 1-a iertat. De atunci înainte a păzit desăvârşit ascultarea, până şi-a sfârşit viaţa şi s-a dus la 
viaţa cealaltă cu bună nădejde, ca să ia înmiită plata ascultării sale. 

El a lăsat urmaş al său, ca să slujească sfântului, pe Gavriil, nepotul său, al cărui tată se numea Dositei. Iar 
acest Dositei a rugat odată pe Cuviosul Nifon să trimită pe Gavriil pentru o trebuinţă oarecare la Sfânta 
Mănăstire Vatopedu, şi cuviosul 1-a trimis, rânduindu-i în ce zi să vină înapoi neapărat. Şi când a sosit 
ziua cea rânduită, iar Gavriil nu s-a mai întors, atunci Dositei a început a plânge, socotind că s-a robit fiul 
său, căci auzise că agarenii pradă acele părţi. Iar Sfântul Nifon, cu ochii sufletului cei înainte-văzători 
ştiind cele făcute, a zis: „Nu plânge, bătrânule Dositei, pe fiul tău, că este liber!" Astfel, mai înainte de a 
apune soarele, a sosit şi Gavriil, fără a pătimi ceva rău. 

Sfântul Nifon, cunoscând mai înainte că după şase luni Sfântul Maxim va adormi somnul cel de pe urmă, 
a zis către ai săi: „Să mergem către Sfântul Maxim, ca să ne îndulcim de el, că n-o să-1 mai vedem mult 
în această viaţă!" Deci s-a dus către el şi, făcând sărutarea cea întru Hristos, Sfântul Maxim a zis: „Iubiţii 
mei fraţi, bucuraţi-vă întru Hristos, că aceasta este cea mai de pe urmă întâlnire a noastră; căci de acum nu 
ne vom mai vedea unul cu altul!" Şi s-a împlinit proorocia amândurora întocmai. 

După mulţi ani, ciuma a venit iarăşi în Sfântul Munte şi Gavriil s-a îmbolnăvit atât de rău, încât era în 
primejdie de moarte; deci, văzându-1 tatăl lui, plângea nemângâiat. Iar Sfântul Nifon îl mângâia, zicându- 
i: „Nu plânge, frate, că fiul tău nu moare acum; pentru că mi-a slujit cum voieşte Dumnezeu!" Şi îndată 
întorcându-se către Răsărit, s-a rugat mult în taină Preabunului Dumnezeu pentru cel bolnav. Şi o, 

minune! îndată s-a sculat bolnavul sănătos şi slăvea pe Dumnezeu, iar sfântul, întorcându-se către ei, a 
zis: „Iată, fratele nostru şi-a luat sănătatea cu ajutorul lui Dumnezeu, iar eu voi muri în vremea postului 
Sfinţilor Apostoli!" 

Deci, sosind postul Sfinţilor Apostoli, Sfântul Nifon s-a sculat în dimineaţa primei sâmbete, a făcut 
rugăciune şi s-a împărtăşit cu Preasfintele Taine. Apoi a zis către obştea sa: „Fraţii mei iubiţi în Domnul, 
iată a venit vremea să merg către* Domnul, pe Care 1-a dorit sufletul meu din tinereţe". Şi, văzându-i că 
s-au tulburat şi s-au întristat, le-a zis: „Nu trebuie, fraţii mei, să vă întristaţi, că de acum înainte mă veţi 
avea mijlocitor către Dumnezeu, ca să-L rog pentru mântuirea voastră; numai voi să păziţi poruncile Lui". 

Apoi Duminică le-a zis să pună masa, ca să guste ceva, iar după aceea să sape mormântul şi să-1 
pregătească, ca să meargă în pământul din care a fost luat. Iar după ce s-au făcut toate acestea, sfântul s-a 
sculat şi, înălţând ochii şi mâinile către cer, s-a rugat mult. Apoi, binecuvântându-i, iertându-i şi cerând şi 
el iertare de la ei şi însemnându-i cu semnul Sfintei Cruci, şi-a dat sufletul în mâinile lui Dumnezeu. Şi a 
strălucit faţa lui ca soarele, dând semn cu aceasta de îndrăzneala lui către Dumnezeu. Deci a adormit acest 
pururea pomenit părinte în 14 zile ale lunii iunie, în anul 1330, trăind 96 de ani. El a făcut în viaţa sa şi 
mari minuni, din care sunt şi acestea: 

Un bătrân duhovnicesc şi îmbunătăţit, cu numele Teodul, a voit odată să meargă la Sfântul Nifon, pentru 
folos sufletesc. Şi mergând pe drum, a ajuns la un loc prăpăstios şi acolo a alunecat şi şi-a lovit piciorul 
de o piatră mare. Şi i-a curs atâta sânge din rană şi avea atâtea dureri, încât puţin a lipsit să-şi dea sufletul. 
Deci văzându-se că se afla într-o stare ticăloasă ca aceea, a strigat din adâncul sufletului: „Doamne Iisuse 
Hristoase, Fiul lui Dumnezeu, dacă Nifon este sluga ta, şi are îndrăzneală către Tine, să stea curgerea 
sângelui şi să înceteze durerile, ca să mă însănătoşez prin rugăciunile lui şi să nu mă mănânce aici fiarele 
sălbatice". Zicând acestea, îndată a stat sângele, au încetat durerile, şi cel mort pe jumătate s-a sculat în 
picioare şi umbla slăvind pe Dumnezeu. 

Un monah din lavră, având evlavie către Sfântul Nifon, i-a trimis cu un prieten al său un vas plin cu 
untdelemn. Acela mergând pe drum, s-a împiedicat şi a căzut şi toate cele ce avea s-au sfărâmat, numai 
vasul cu untdelemn a rămas întreg şi 1-a dus sfântului. Iar sfântul, zâmbind, a apucat mai înainte şi i-a zis: 
„Vezi câtă tărie are credinţa fratelui care a trimis untdelemnul, că te-a mântuit şi pe tine din primejdie şi a 
păzit sănătos şi vasul cu untdelemn, cu toate că celelalte s-au sfărâmat desăvârşit!" Iar aducătorul, 
minunându-se de mai înainte vederea sfântului, a slăvit pe Dumnezeu. 

Alt monah, fiind bolnav multă vreme de durere de cap, s-a dus la doctori, cu care a cheltuit foarte mult, 
dar nu s-a putut vindeca. De aceea a alergat la Sfântul Nifon şi, căzând la picioarele lui, s-a rugat fierbinte 
să-1 vindece, zicând: „Prea sfinte părinte, ştiu că orice ai cere de la Dumnezeu îţi va da ţie, căci pentru 
dragostea Lui ai ales să şezi în pustia aceasta". Iar sfântul, ca un smerit cugetător, i-a răspuns: „Părinte, 
sunt păcătos şi Dumnezeu nu ascultă pe cei păcătoşi". Dar bolnavul nu înceta a se plânge, a cădea şi a 
ruga pe sfânt să-1 vindece. Atunci fericitul Nifon, fiind biruit de fireasca lui bunătate şi milostivire, s-a 
rugat deasupra capului celui care avea durere, din care a ieşit un vuiet ca de un vânt silnic şi o, minune, 
îndată s-a vindecat acela şi, mulţumind sfântului, slăvea pe Dumnezeu. 

Un alt monah, fiind de sine rânduitor, s-a încrezut lui şi socotelii sale, şi nu spunea gândurile lui vreunui 
duhovnicesc părinte mai sârguitor decât el; ci, precum îi zicea gândul, aşa făcea. De aceea s-a rătăcit 
ticălosul şi a primit îngerul întunericului în loc de cel al luminii, şi a învăţat de la el multe lucruri 
necuvioase şi a căzut întru atâta mândrie, încât credea că el este mai bun decât ceilalţi în toate faptele 
bune. Acesta s-a dus odată la Sfântul Nifon şi, între-bându- 1 sfântul pentru care pricină a venit la dânsul, 
el a răspuns: „Am venit să te văd, ca pe unul ce eşti vestit în fapte bune". Sfântul i-a zis: „Cum, tu cel atât 
de mare şi de minunat te-ai înjosit a veni la mine preamicul şi neînvăţatul?" Acela a răspuns: „Dumnezeu 
mi-a făcut bine, şi darul care îl am, este al lui Dumnezeu". 

Atunci cuviosul i-a zis: „Frate, darul lui Dumnezeu este smerita cugetare; al lui Dumnezeu este a te socoti 
că eşti cel mai de pe urmă decât toţi; al lui Dumnezeu este a face fapte mari şi bune şi a te ţine că eşti cel 

mai jos decât toţi; iar acestea ce le năluceşti tu sunt ale rătăcirii şi ale satanei care te-a învăţat". Atunci, 
acela, rămânând umilit din cuvintele sfântului insuflate de Dumnezeu şi venindu-şi în sine, a zis: „Părinte, 
dacă acestea sunt ale celui viclean, te rog goneşte-le cu rugăciunea ta şi izbăveşte-mă de nălucirea lui". Iar 
fericitul Nifon, înălţând la cer ochii sufletului, a zis: „Doamne Iisuse Hristoase, Care ai căutat oaia cea 
pierdută şi rătăcită şi, găsind-o, ai numărat-o împreună cu celelalte oi nerătăcite; Tu, Care ai izgonit pe 
lupul cel gândit, care căuta să o omoare şi ne-ai arătat nouă cale de mântuire; Tu, Stăpâne, scapă din 
meşteşugirea rătăcitorului diavol pe robul tău acesta, care, pentru neştiinţa sa, a căzut în rătăcire, 
slobozeşte-1 pe el din nălucirile aceluia, ca să Te cunoască că Tu eşti singur Dumnezeu adevărat, Care 
pentru noi ai răbdat Cruce şi moarte, şi să slăvească numele Tău cel binecuvântat în veci. Amin". 

Aşa s-a rugat Cuviosul Nifon şi îndată s-a risipit ca un nor de la ochii fratelui şi a cunoscut singur 
ticălosul în ce mare rău era căzut. De atunci a scăpat de nălucirile satanei şi a grăit cele plăcute lui 
Dumnezeu, cu multă înţelepciune şi cu smerenie. 

Ceasornicarul cinstitei Lavre, fiind izgonit din mănăstire pentru o greşeală oarecare ce o înfâptuise, s-a 
dus la Sfântul Nifon şi, spunându-i că a fost alungat din lavră pe nedrept, îl întreba dacă se poate să 
rămână acolo în supunerea lui. Iar sfântul, văzând mai înainte cele ce au să fie, i-a zis: „Du-te înapoi la 
mănăstire şi cazi înaintea egumenului cu pocăinţă şi cu smerenie, şi iarăşi te va primi; pentru că, dacă nu 
te vei duce, aici nu vei putea răbda strâmtorarea şi te vei lipsi şi de bunătăţile mănăstirii. Deci, ducându-te 
înapoi, nu va trece multă vreme şi te vei face eclesiarh, apoi egumen; însă, mai mult decât toate, se cuvine 
să ai smerita cugetare". Apoi a adăugat acestuia: „Când, cu ajutorul lui Dumnezeu, te vei face egumen, 
să-ţi aduci aminte de noi şi să ne învredniceşti părţii vieţii de obşte". Deci, întorcându-se ceasornicarul la 
mănăstire, în puţină vreme a fost făcut eclesiarh, apoi egumen, după cele ce spusese mai înainte cuviosul; 
de aceea, trimitea şi sfântului cele de nevoie vieţii. 

încă şi trei monahi au voit să vină la Sfântul Nifon; dar, fiindcă unul dintr-înşii era fără barbă, l-au lăsat în 
drum departe de chilia cuviosului şi s-au dus numai cei doi. Iar sfântul le-a zis: „De ce nu aţi adus şi pe 
tânărul celălalt, căci el se va face locaş al Sfântului Duh?" Atunci ei, minunându-se de această înainte 
cunoştinţă a sfântului, s-au dus şi au adus pe acel tânăr. Şi folosindu-se mult de cuvintele cuviosului, şi 
luând binecuvântare, s-au dus, slăvind pe Dumnezeu. Iar tânărul acela, sporind în fapta bună, după 
cuvântul sfântului, a strălucit în petrecerea monahicească. 

Odată, Dositei, tatăl lui Gavriil, despre care am zis mai înainte, ruga pe Sfântul Nifon să dea voie lui 
Gavriil să se ducă pentru o trebuinţă oarecare la mănăstirea Ivirilor. Iar sfântul, văzând mai înainte 
primejdia care avea să se întâmple, 1-a oprit. însă Dositei întărea că nu este nici o primejdie să se ducă în 
ziua dintâi la chilia Amalfinului, care acum se numeşte a Morfinului. Atunci sfântul a zis: „Dar dacă 
Gavriil se va robi mai încoace de chilia Amalfinului, ce va fi? Să se ducă, dar eu să nu fiu vinovat de 
paguba ce va urma". Deci, crezând Dositei cuvintelor sfântului, nu s-a împotrivit mai mult. Iar în seara 
aceea, venind un frate la dânsul, le-a spus că dincoace de chilia Morfinului a venit o corabie de tâlhari şi a 
robit trei monahi care se găseau din întâmplare în drumul acela, precum spusese sfântul mai înainte. 

Odată a mers la cuviosul un monah de la lavră şi i-a zis că ieromonahul Ioanichie a fost trimis de egumen 
cu alţi monahi la ostrovul Schirului şi, mergând cu caicul mănăstirii, pe drum a fost robit de tâlhari; deci 
părinţii au adunat bani în Lavră şi au trimis să-i răscumpere, şi a dat şi el un galben din partea lui. Iar 
sfântul a zis atunci: „Fătul meu, mai bine ar fi fost să fi dat galbenul tău la săraci, căci Ioanichie şi ceilalţi 
s-au dezrobit şi se află bine. Măcar de ne-am fi învrednicit şi noi de mângâierea de care se îndulcesc ei 
acum". 

Acestea auzindu-le monahul acela de la Sfântul Nifon, a însemnat ziua aceea şi, când s-a întors Ioanichie 
în lavră, a spus ceea ce a proorocit despre ei Cuviosul Nifon şi s-a înştiinţat că, după cum a zis mai înainte 
sfântul, aşa s-a şi făcut. Şi în ziua aceea, pe care a însemnat-o, au prins peşte mult şi mare şi au luat mare 
mângâiere întru slava lui Dumnezeu, Care slăveşte pe cei ce-L slăvesc pe El în veci. Amin. 

SFANŢUL PROOROC AMOS 
(15 iunie) 

Sfântul Prooroc Amos s-a născut în cetatea Tecui, care era aşezată în pământul Iudeei, nu departe de 
Betleem. El era de neam prost şi sărac, petrecându-şi zilele la păstoria turmelor de dobitoace. Iar Domnul, 
Care nu priveşte spre cei bogaţi şi slăviţi, ci spre cei smeriţi şi săraci, 1 -a chemat pe el de la turmele oilor 
la proorocie, ca şi pe Moise şi pe David, şi i-a poruncit să meargă din pământul Iudeei în pământul lui 
Israel, ca acolo, cu cuvintele cele prooroceşti, să îndemne popoarele la pocăinţă, de vreme ce se abătuseră 
la închinarea de idoli; pentru că din zilele lui Ieroboam, împăratul lui Israel - care după moartea lui 
Solomon s-a rupt de sub stăpânirea împăratului Iudeei, fiul lui Solomon, ce împărăţea în Ierusalim, şi şi-a 
făcut o altă împărăţie peste zece seminţii ale lui Israel -, dintr-acele zile, popoarele israelite au căzut de la 
dreapta cinstire a lui Dumnezeu şi se închinau idolilor. 

Deci, acel împărat, vrând ca să întărească pe israeliteni sub stăpânirea sa, se temea ca nu cumva, mergând 
supuşii săi în Ierusalim la praznice spre închinăciune, să se lipească iarăşi de biserica Ierusalimului, să se 
rupă de el şi să-1 ucidă. De aceea, a făcut două juninci cioplite în aur, pentru că ştia obiceiul poporului 
său, că era lesne de plecat la închinarea de idoli, ca şi strămoşii lui, când au trecut Marea Roşie din pustia 
Egiptului şi au turnat un viţel de aur din salbele lor cele de aur. Deci, pe acele două juninci turnându-le 
Ieroboam, una a pus-o în Dan, iar cealaltă în Betel, cetăţi ale stăpânirii sale, poruncind tuturor 
israelitenilor ca, neducându-se la Ierusalim, să se închine cu jertfe junincilor de aur şi să le prăznuiască pe 
acelea cu dănţuire; pentru că acel ticălos împărat zicea către popor: „Iată zeii tăi, Israele, cei care te-au 
scos din Egipt". Şi aşa a îndărătnicit Ieroboam pe Israel. 

Deci, din acea vreme, deşi Dumnezeu trimitea pe sfinţii Săi prooroci la israeliteni, ca să le arate rătăcirea 
lor şi să-i povăţuiască la calea cea dreaptă, însă puţini dintre ei se îndreptau şi se întorceau la adevăratul 
Dumnezeu, iar alţii se închinau şi Dumnezeului celui adevărat şi idolilor, adică junincilor de aur. Deci, 
între alţi prooroci, Dumnezeu a trimis la ei şi pe acest rob al Său, pe Sfântul Prooroc Amos, cu înfricoşate 
îngroziri. Acest prooroc al lui Dumnezeu era simplu şi neiscusit la vorbă, dar nu şi la înţelegere; pentru că 
acelaşi Duh Sfânt, care lucra în toţi proorocii, lucra şi într-însul şi grăia prin gura lui. Iar începutul 
proorocirii lui a fost pe vremea împăratului Iudeei Ozia, cel din Ierusalim, şi în vremea împăratului lui 
Israel Ieroboam, cel din Samaria - nu acel împărat, care rupându-se de la sceptrul Iudeei, a făcut junincile 
de aur, ci alt Ieroboam, mai în urmă cu anii, care, asemenea celui dintâi Ieroboam, a fost închinător de 
idoli şi slujitor al junincilor de aur. 

Deci Proorocul Amos a început a prooroci în vremea acelor împăraţi, cu doi ani mai înainte de cutremurul 
cel înfricoşat ce avea să fie în Palestina. Iar cutremurul cel mare, după adeverirea scriitorilor celor vechi, 
a fost astfel: Ozia, împăratul Iudeei, care s-a numit şi Azarie, mândrindu-se, a îndrăznit a tămâia cu 
cădelniţa în altar, în Sfânta Sfintelor, după rânduiala preoţească. Iar preoţii oprindu-1, îl îngrozeau cu 
moarte şi îndată, chiar în ceasul acela, s-a cutremurat pământul cu cutremur mare în Ierusalim şi în toată 
Palestina şi au căzut nu numai ziduri multe, ci şi unii munţi s-au pornit din locurile lor. Templul s-a 
despicat din vârf şi prin acea deschizătură a venit raza soarelui pe faţa împăratului şi s-a umplut fruntea 
lui de lepră, după care s-a făcut lepros cu totul. Astfel, Domnul n-a suferit întinăciunea făcută altarului 
Său şi necinstea adusă preoţilor Lui. 

Şi a proorocit Sfântul Amos, îngrozindu-i cu înfricoşatele pedepse ale lui Dumnezeu, ce aveau să vină nu 
numai asupra lui Israel, ci şi asupra părţilor celor dimprejur: asupra Siriei, a Filistinei, asupra Tirului şi a 
Idumeii, asupra amonitenilor şi asupra moabitenilor, precum se scrie pe larg în cartea lui. Dar mai ales a 
proorocit asupra israelitenilor, căci, după ce au cunoscut pe Dumnezeu, s-au depărtat de la El; pentru că 
Dumnezeu nu atât se mânie şi se răzbună pentru păcatele păgânilor, care nu-L ştiu pe El, pe cât pentru 
păcatele poporului care L-a cunoscut pe El şi s-a îndulcit de facerile Lui de bine. Căci ce fel de faceri de 
bine n-a făcut Dumnezeu neamului celui nemulţumitor al lui Israel? L-a eliberat din robia Egiptului, l-a 
trecut prin mare ca pe uscat, l-a hrănit cu mană în pustie când flămânzea, i-a izvorât apă din piatră când 

înseta, a izgonit neamurile dinaintea lui şi 1-a dus în pământul făgăduinţei, unde curge lapte şi miere. însă 
ei, făcând prăznuiri idolilor de aur turnaţi în chip de juninci, strigau cu dănţuire: „Iată zeii tăi, Israele". 

Nişte praznice ca acestea urâte de Dumnezeu, se săvârşeau mai ales în cetatea Betel, la un munte înalt, 
unde era o junincă de aur. Deci, acolo mai ales mergând Sfântul Amos, striga poporului cu glas mare 
rugându-1, îndemnându-1 şi înfricoşându-1 cu pedepsele cele cumplite, care din mânia lui Dumnezeu vin 
asupra lui, să înceteze de la o prăznuire ca aceea; dar foarte puţini îl ascultau. Atunci era în Betel un 
slujitor al acelei juninci, cu numele Amasia. Acel slujitor, văzând pe proorocul lui Dumnezeu că huleşte 
pe idolul lor - juninca cea de aur -, că scuipă jertfele lor şi depărtează poporul de la spurcata lor prăznuire, 
spunându-le încă şi îngrozirile şi pedepsele cele viitoare asupra celor ce nu se pocăiau, clevetea pe Amos 
lui Ierobo-am, împăratul lui Israel, zicând: „Amos face întărâtări împotriva ta în mijlocul casei lui Israel. 
Pământul nu poate să sufere toate cuvintele lui; pentru că tulbură şi ridică poporul împotriva ta şi încă 
prooroceşte şi rele pentru tine, zicând: «Ieroboam de sabie se va sfârşi, iar poporul lui Israel va fi robit şi 
dus din pământul său»". 

Astfel pâra slujitorul Amasie pe proorocul Amos, vrând să pornească pe împărat spre mânie împotriva lui; 
dar împăratul nu lua în seamă cuvintele aceluia, nici nu voia să facă rău proorocului lui Dumnezeu, pe 
care îl cinstea, deşi el era închinător de idoli. Şi văzând slujitorul că nu poate să pornească pe împărat 
împotriva proorocului lui Dumnezeu, a început a-1 prigoni pe el, muncindu-1; pentru că de multe ori, 
prinzându-1, îl bătea cumplit şi- 1 gonea din Betel, îngrozindu-1 să nu vină la praznicul lor, nici să 
întoarcă pe popor de la jertfele şi de la ospăţurile lor. însă sfântul prooroc nu lua în seamă îngrozirile şi 
bătăile ce-i veneau de la dânsul, ci iarăşi venea şi proorocea cuvintele cele învăţătoare şi îndemnătoare 
către popor. Şi iarăşi era prins de acel slujitor şi muncit cu bătăi. 

Iar odată, vicleanul slujitor a zis cu rugăminte către Amos: „Proorocule, du-te de aici şi mergi în patria ta, 
în pământul Iudeei. Acolo să vieţuieşti şi să prooroceşti, iar în Betel să nu te mai întorci, deoarece este 
sfinţire a împăratului şi casa împărăţiei lui". Proorocul Amos a răspuns, zicând: „Eu n-am fost prooroc, 
nici nu sunt fiu de prooroc, ci am fost păstor al dobitoacelor; şi fiind sărac, mă hrăneam cu poame din 
pustie până m-a luat Domnul de la oi şi mi-a zis: «Mergi şi prooroceşte la poporul meu Israel». Iar tu îmi 
zici să nu proorocesc în Israel, nici să supăr casa lui Iacov? Pentru aceasta, Domnul zice despre tine: 
«Când vor veni asirienii în pământul lui Israel şi-1 vor robi, atunci vor pustii cetăţile lui şi le vor strica; iar 
cetatea aceasta o vor lua. Atunci ostaşii asirienilor cei fără de ruşine vor spurca cu desfranare pe femeia ta 
înaintea ochilor tăi, deoarece şi tu ai făcut pe Israel să rătăcească înaintea ochilor lui Dumnezeu cei 
atotvazatori şi ai învăţat popoarele acestea să facă lucruri necurate, în întinata capişte a junincei celei de 
aur. Iar fiii şi fiicele tale de sabie vor cădea şi tu în pământ necurat te vei sfârşi, iar poporul lui Israel va fi 
dus în robie din pământul său»". 

Cu nişte cuvinte prooroceşti ca acestea pornindu-1 pe acel slujitor spre mânie, a fost bătut Sfântul Amos 
fără cruţare; iar la sfârşit, un fiu al slujitorului, anume Ozia, fiind plin de mânie şi iuţime, 1-a lovit pe el 
foarte tare peste sprâncene, rănindu-1 de moarte. însă n-a murit îndată, ci a fost dus abia viu la pământul 
său şi la patria sa, în cetatea Tecui, unde, din rănile cele dureroase, şi-a dat sufletul său după câteva zile şi 
a fost îngropat cu părinţii săi. Iar ce fel au fost proorociile lui, cel ce va voi, să citească cartea proorociei 
lui. Iar noi pe Dumnezeul Cel ce 1-a înţelepţit pe el II slăvim, acum şi pururea şi în vecii vecilor. Amin. 

Notă. Să se ştie că altul a fost Amos, tatăl lui Isaia, şi altul proorocul acesta. Amos, tatăl lui Isaia, a fost 
din seminţia împăraţilor Iudeei; el s-a născut şi a petrecut în Ierusalim. Iar acest prooroc a fost de neam de 
jos şi nu din Ierusalim, ci din cetatea Tecui, locuinţa păstorilor. Pentru că acolo păşunile erau bune, şi 
mulţi ierusalimeni bogaţi îşi ţineau dobitoacele lor la Tecui. Amos, tatăl lui Isaia, nu era din numărul 
proorocilor, nici nu a fost trimis undeva de Dumnezeu şi nu a murit de moarte mucenicească. 

Iar acest Sfânt Amos, pentru darul lui cel proorocesc, a fost numărat cu proorocii, a fost trimis în Israel şi 
a murit muceniceşte. Deci măcar că alţii scriu altfel despre aceasta, însă nu este fără de greşeală istoria 
lor. 

SFINŢII MUCENICI VIT, MODEST ŞI CRISCHENTIA 

(15 iunie) 

In timpul împărăţiei lui Diocleţian, când ighemonul Valerian din Sicilia prigonea pe creştini, era acolo un 
copil de doisprezece ani, cu numele Vit, fiul unui bărbat bogat şi de neam bun care se numea Ghilas. 
Acela se ţinea de necurăţia păgânească, iar fiul lui, fericitul Vit, fiind luminat de sus în copilăria sa cu 
minunatul dar al Sfântului Duh, a cunoscut pe Unul şi adevăratul Dumnezeu, Cel ce a făcut cerul şi 
pământul şi, crezând într-însul, se ruga Lui ziua şi noaptea, îmbrăcându-se într-o haină de păr. 

Şi s-a învrednicit a auzi un glas dumnezeiesc de sus către dânsul, grăind: „S-a auzit rugăciunea ta şi voi 
arăta spre tine mila Mea". După glasul acesta, i s-a dat lui de la Dumnezeu puterea facerii de minuni şi 
tămăduia neputinţele omeneşti, şi sfătuia pe cei necredincioşi ca să cunoască pe adevăratul Dumnezeu, şi 
povăţuia pe mulţi la calea cea dreaptă; pentru că Domnul Cel atotputernic a voit ca din gura pruncului 
acesta şi din lucrurile lui, să-şi săvârşească lauda, spre înfruntarea rătăcirii închinării la idoli. Deci, mai 
presus de fire i-a dat aceluia, împreună cu înţelegerea, şi darul facerii de minuni, ca întru anii cei tineri, 
fericitul Vit să fie bărbat puternic cu lucrul şi cu cuvântul şi să se slăvească întru dânsul Dumnezeu Cel 
minunat întru sfântul Său. 

Şi înştiinţându-se ighemonul Valerian de acest sfânt prunc, a chemat pe tatăl lui la dânsul şi i-a zis: „Ce 
este aceasta care aud, că fiul tău se închină acelui Dumnezeu, pe care II cinstesc creştinii? De voieşti să-1 
ai pe el întreg şi sănătos, sârguieşte-te să-1 întorci de la acea sălbăticie". Iar Ghilas, venind acasă, a 
început a sfătui pe fiul său să nu se întoarcă de la vechile slujbe cele păgâneşti, care se fac zeilor lor. Iar 
fericitul prunc Vit a zis către tatăl său: „Eu nu ştiu pe alt Dumnezeu, fără numai pe Unul Cel ce este din 
veac, al Cărui Duh se poartă peste ape şi Care a deosebit lumina de întuneric! Aceluia îi slujesc eu. El este 
făcătorul cerului şi al pământului, iar Fiul Său este Domnul nostru Iisus Hristos, împăratul îngerilor. Pe 
Acela îl mărturisesc şi II voi mărturisi în toate zilele vieţii mele!" Atunci tatăl său, mâniindu-se, a 
poruncit să-1 bată cu vergi, zicându-i: „Cine te-a învăţat pe tine să grăieşti acestea? Au nu ştii că 
ighemonul va auzi acestea şi vei pieri?" Tânărul i-a răspuns: „Hristos, al Cărui rob sunt, m-a învăţat pe 
mine, iar de mânia ighemonului nu mă tem". 

Atunci Ghilas, chemându-1 pe ispravnicul său cu numele Modest, i-a zis: „Vezi, ca niciodată fiul meu să 
nu grăiască cuvintele care pomenesc pe Hristos". însă Sfântul Vit nu băga în seamă îngrozirile tatălui, şi 
precum purta totdeauna în inima sa numele lui Hristos, aşa şi în gură. Şi a fost mângâiat de Hristos 
Domnul prin îngerească arătare, pentru că îngerul Domnului i s-a arătat în vedenie, zicându-i: „Nu te 
teme, ci îndrăzneşte în numele lui Iisus Hristos, că eu îţi sunt dat păzitor să te păzesc până la sfârşit; deci 
cunoaşte acest dar de la Domnul, că tot ce vei cere de la Dânsul, ţi se va da". 

Sfântul Vit, veselindu-se şi întărindu-se prin această îngerească arătare, şi mai mult mărturisea şi 
preamărea numele Domnului. Iar tatăl său plângea pentru el, deoarece pe el singur îl avea; şi se sârguia cu 
cuvinte amăgitoare să-1 întoarcă la slujba diavolească. Şi a întrebat Sfântul Vit pe tatăl său: „Tată, căror 
zei îmi porunceşti să slujesc?" Tatăl lui i-a răspuns: „Fiule, nu ştii oare pe zeii noştri: Die, Hercules, 
Junona, Artemida, Vesta, Apolon şi ceilalţi, cărora se închină împăraţii şi boierii?" Sfântul a zis către tatăl 
său: „Aceia cărora le zici că sunt zei, sunt idoli fără de suflet, făcuţi de mâini omeneşti, care au gură, dar 
sunt muţi, au ochi şi sunt orbi, au mâini şi picioare, dar nu se mişcă. Iar eu ştiu că unul este Dumnezeu viu 
şi lucrător în Care vieţuim şi ne mişcăm, ziditor şi atoateţiitor, Tatăl, Fiul şi Sfântul Duh, şi mărturisesc că 
Unul este Răscumpărătorul şi Mântuitorul neamului omenesc, Fiul lui Dumnezeu, Care a fost muncit 
pentru păcatele noastre şi cu al Cărui sânge ne-am izbăvit". 

Tatăl său i-a zis cu lacrimi: „O, prea dulcele meu fiu, ia aminte la sfatul folositor şi sănătos al tatălui şi 
întoarce-te de la credinţa cea nebună; prin care tu te osteneşti în zadar şi cinsteşti pe un om mort, ca nu 
cumva mâniindu-se ighemonul să te piardă şi vei înmulţi durerile inimii mele!" Fericitul Vit a răspuns: 
„O, tată! De-ai cunoaşte şi tu cine este Acela pe care tu II defăimezi, numindu-L om mort şi de te-ai 
închina şi tu Lui, împreună cu mine, pentru că Acela este Iisus Hristos, Fiul lui Dumnezeu Cel viu, 

mieluşelul lui Dumnezeu, Cel ce ridică păcatul lumii". Ghilas a zis: „Eu ştiu pe Hristos Acela, Căruia tu îi 
zici că este Dumnezeu, că a fost bătut în Iudeea din porunca lui Pilat şi a fost osândit la moarte pe cruce, 
şi răstignit de iudei şi de slugile lui Pilat". Sfântul tânăr a răspuns: „Aşa este tată, precum zici, dar taina 
acestui lucru este mare, minunată şi sfântă". Ghilas a zis: „Vorbind adevărul, aceea ai numi-o mai bine 
pedeapsă decât taină". Fericitul copil a răspuns: „O, tată, ascultă-mă cu blândeţe şi cunoaşte adevărul. 
Vinderea şi răstignirea Domnului nostru Iisus Hristos este mântuirea noastră, de la a Cărui dragoste să ştii 
că nimeni, cu nici un fel de munci, nu va putea vreodată să mă despartă". Atunci Ghilas a tăcut, 
mâhnindu-se cu inima pentru fiul său. 

Şi multe minuni se săvârşeau cu darul lui Dumnezeu, care petrecea în fericitul tânăr: orbii se luminau, 
neputincioşii se tămăduiau, iar diavolii se izgoneau şi mărturiseau pe faţă sfinţenia lui cea mare. Toate 
acestea nu s-au ascuns de ighemonul Valerian, care, şezând la judecată, a zis către tatăl lui Vit 
înaintea,tuturor: „O, Ghilas, bărbat de neam bun, acum mi s-a făcut înştiinţare cu adevărat că fiul tău 
cinsteşte şi se închină cu toată osârdia Celui răstignit în Iudeea, Care Se numeşte Hristos; iar pe zeii 
părinteşti îi defăima; deci este dator să stea de faţă la judecata noastră şi să-1 aduci aici". 

Şi fiind adus Sfântul Vit la judecata păgânească, ighemonul a zis către dânsul: „Pentru ce nu jertfeşti 
zeilor celor fără de moarte? Nu ştii poruncile împărăteşti, că toţi care cinstesc pe Cel răstignit se vor 
pierde cu felurite pedepse?" Iar fericitul prunc, fiind plin de Duhul Sfânt, nu s-a înspăimântat deloc; ci, 
făcându-şi semnul Sfintei Cruci, a răspuns zicând: „Eu nu voiesc să mă închin diavolilor, nici nu voi 
cinsti pe idolii cei de piatră şi de lemn. Am pe Dumnezeul Cel viu, Căruia îi slujeşte sufletul meu!" 
Atunci Ghilas, tatăl lui, a strigat către cei de aproape şi către rudele sale cu mare plângere, zicând: „O, 
prietenilor, vă rog tânguiţi-vă cu mine, pentru că văd pe fiul meu unul născut că piere". Iar Sfântul Vit a 
strigat împotriva lui, zicând: „Nu pier, ci mă învrednicesc a fi numărat în ceata drepţilor, celor plăcuţi lui 
Dumnezeu". Valerian a zis către dânsul: „Pentru cinstea bunului tău neam şi de dragostea prieteşugului 
tatălui tău, m-am oprit până acum şi n-am împlinit asupra ta poruncile împărăteşti cele hotărâte asupra 
călcătorilor de lege. Iar acum, văzându-te pe tine întărit întru împotrivirea ta, voi începe a te munci după 
lege, căci poate vei lăsa nesupunerea ta, fiind pedepsit cu bătăi". Aceasta zicând ighemonul, a poruncit să- 
1 bată pe fericitul copil cu toiege. 

Deci fiind el mult bătut, muncitorul îi zicea: „Supune-te acum şi jertfeşte zeilor". Mucenicul îi răspundea: 
„O, ighemoane, ţi-am spus o dată că mă închin lui Hristos, Fiul lui Dumnezeu!" Şi, mâniindu-se 
ighemonul, a poruncit să-1 bată cu un lanţ de fier. Dar, pe când slujitorii voiau să facă aceea, îndată li s-au 
uscat mâinile. Asemenea şi mâna ighemonului, cu care arăta la slujitori şi le poruncea, s-a vătămat de o 
boală năpraznică şi a rămas uscată. Iar ighemonul a strigat cu durere, zicând: „Vai mie, mi-am pierdut 
mâna şi pătimesc de durerea cea cumplită". Apoi a zis către tatăl lui Vit: „Nu fiu ai, ci vrăjitor". Iar 
Sfântul Vit a strigat, zicând: „Nu sunt vrăjitor, ci rob al Domnului meu Iisus Hristos Cel Atotputernic, 
Care, petrecând cu oamenii pe pământ, a înviat morţii, a umblat pe ape ca pe uscat, a liniştit marea cea 
furtunoasă, a tămăduit toate bolile oamenilor cele nevindecate şi acum tot aceleaşi minuni le face cu tăria 
Sa cea atotputernică. Eu sunt rob al Aceluia şi mă sârguiesc a împlini poruncile Lui. Iar zeii tăi, cărora le 
slujeşti, ce pot? Spune-mi! Să-ţi tămăduiască ei mâna, de pot să o tămăduiască!" 

Ighemonul a zis: „Dar tu poţi s-o tămăduieşti?" Sfântul a răspuns: „în numele lui Iisus Hristos, pot!" 
Ighemonul i-a zis: „Fă-mă întreg, ca să te cunosc cu dinadinsul, că eşti rob al lui Dumnezeu, precum zici, 
iar nu vrăjitor". Atunci sfântul mucenic, ridicându-şi ochii către cer, a zis: „Dumnezeule, Tată ceresc, 
ascultă-mă pe mine, nevrednicul robul Tău, pentru cei ce stau de faţă, ca să vadă şi să creadă întru 
Domnul nostru Iisus Hristos, Fiul Tău Cel adevărat şi atotputernic, Dumnezeu care, împreună cu Duhul 
Sfânt, împărăteşte în veci cu Tine. Fă ca în numele Aceluia, Unul născut Fiul Tău, să se tămăduiască 
mâna ighemonului". Aşa rugându-se sfântul, îndată s-a tămăduit mâna lui Valerian şi s-a făcut sănătoasă 
ca şi mai înainte. Atunci ighemonul a încredinţat pe copil tatălui său, zicând: „Ia-ţi pe fiul tău acasă şi 
învaţă- 1 să aducă jertfa zeilor, ca să nu piară". 

Iar Ghilas luând acasă pe Sfântul Vit, îl amăgea în multe chipuri spre păgânătatea sa: făcea ospeţe şi 
dansuri, cânta cu organe bine glăsuitoare, suna chimvalele şi alăutele, înaintea ochilor lui Vit jucau 

fecioare frumoase, dănţuîau tinerii, cântau cu glasuri dulci cântece lumeşti de desfrânare şi grăiau multe 
cuvinte înşelătoare, ca astfel să întoarcă inima tânărului spre deşertăciuni. Dar sufletul cel de diamant al 
tânărului copil petrecea nemişcat de nimic, pentru că, având dragostea lui Dumnezeu într-însul, Care 
biruieşte toate cele lumeşti, nu lua aminte la nimic din cele ce se cântau şi din cele ce se făceau înaintea 
ochilor lui, decât numai îşi ridica ochii săi neîncetat spre cer şi suspina din adâncul inimii, zicând: 
„Dumnezeul meu, nu trece cu vederea inima cea umilită şi smerită". Apoi tatăl său a poruncit să se 
pregătească o odaie pentru fiul său, pe care a umplut-o cu tot felul de bogăţii. A împodobit pereţii cu 
îmbrăcăminte ţesută cu aur, iar pe jos a aşternut covoare alese. Cearşafurile erau împodobite cu 
mărgăritare şi patul de mult preţ. în sfârşit, toată odaia era plină de podoabe de mult preţ. 

Deci a închis într-însa pe fiul său, punând pe lângă el nişte fecioare preafrumoase ca să-i slujească spre 
înşelare. Dar tânărul Vit, fiind întreg la minte şi sfânt, îşi pleca genunchii şi se ruga lui Dumnezeu, 
zicând: „Dumnezeul lui Avraam, al lui Isaac şi al lui Iacov, Dumnezeule, Părinte al iubitului Tău Fiu, 
Domnul meu Iisus Hristos, caută spre mine, miluieşte-mă şi întăreşte-mă cu puterea Ta, ca să nu poată 
balaurul cel rău şi fărădelegea a-şi împlini dorinţa sa în mine robul Tău, nici să batjocorească păgânii pe 
credincioşii robii Tăi şi să zică: «Unde este Dumnezeul lor?»" Astfel rugându-se sfântul, deodată a răsărit 
în camera lui o strălucire de lumină negrăită şi s-au văzut nişte feţe purtătoare de lumină, ca nişte făclii în 
chip de văpaie, în număr de douăsprezece. O mireasmă nespus de plăcută ieşea de la acele feţe, care, 
revărsându-se prin văzduh, a umplut toată casa aceea, încât tatăl Sfântului Vit, minunându-se şi 
înspăimântându-se cu toţi casnicii săi, a strigat, zicând: „Mare este această minune. De unde ne vine o 
mireasmă plăcută ca aceasta pe care nici în capiştile zeilor noştri n-am mirosit-o vreodată?" Apoi a zis: 
„Zeii au venit în casa mea la fiul meu!" Deci a început a cerceta cu iscodire de unde este acea mireasmă 
plăcută. 

Şi apropiindu-se de uşa cămării fiului şi uitându-se înăuntru, a văzut feţele îngerilor celor înaripaţi ca 
nişte vulturi, care străluceau luminos cu negrăită frumuseţe şi cântau: „Sfânt, Sfânt, Sfânt, Domnul...". 
Această strălucire văzând-o Ghilas, îndată a orbit, de vreme ce, având ochii necuraţi, era nevrednic să 
privească acea lumină îngerească, care stă ascunsă în ceruri, şi numai cei ce au ochii sufleteşti curaţi o pot 
privi. 

Iar fericitul Vit, văzând pe tatăl său orbit, s-a umplut de fireasca dragoste pentru el şi se ruga lui 
Dumnezeu ca să fie miluit. Deci, sfârşindu-şi rugăciunea, zicea astfel: „O, Stăpâne, nu voia mea să se 
săvârşească, ci voia Ta, şi precum Ţie Unuia îţi este cu plăcere, aşa să fie". Iar Ghilas, strigând de durerea 
cea fără de măsură a ochilor, zicea: „Vai, mie, mi-am pierdut lumina ochilor mei şi sunt cuprins de 
cumplită durere". Şi plângeau pentru el toţi casnicii lui, robii şi roabele, văzând pe stăpânul lor orb. 
Atunci s-a auzit strigarea plângerii lor prin casele cele dimprejur şi toată cetatea s-a înştiinţat de ceea ce i 
se întâmplase lui Ghilas. Şi s-au adunat mulţi la casa aceea şi a venit cu sârguinţă şi ighemonul Valerian, 
care, văzând pe Ghilas orb, sprijinindu-se de mâinile slugilor şi văitându-se de durere, 1-a întrebat ce i s-a 
întâmplat şi din ce pricină a orbit. Iar el a zis: „Am văzut în odaia fiului meu nişte zei cu aripi, ai căror 
ochi erau ca nişte stele. Vederea lor era ca fulgerul şi, nesuferind acea strălucire a o vedea, m-am vătămat 
la ochi şi mi-am pierdut vederea". 

Valerian a zis: „Puternici au fost acei zei pe care i-ai văzut; deci se cade ţie să te rogi lor ca să te 
tămăduiască". Şi luând Valerian pe Ghilas cel orb, 1-a dus în capiştea lui Die. Şi se ruga acolo Ghilas, 
zicând: „O, Die, zeule atotputernic, de îmi vei tămădui ochii, îţi voi aduce jertfe fără de număr şi îţi voi 
jertfi un viţel cu coarnele de aur. Asemenea şi ţie, o, zeiţă Vesto, îţi voi aduce nişte fecioare curate, de voi 
câştiga ajutor de la tine". Astfel rugându-se Ghilas către deşerţii săi zei, nu numai că nu dobândea 
tămăduire, ci simţea că durerea se măreşte şi mai cumplit într-însul. 

Iar Sfântul Vit, plecându-şi genunchii spre Domnul în camera sa, se ruga pentru tatăl său, zicând: 
„Stăpâne, cel ce ai luminat pe orbul Tobie, fă milă cu tatăl meu, să te cunoască pe tine!" Apoi Ghilas, fără 
de folos fiind adus acasă de slugi de la capiştea idolească, a intrat văitându-se în casa în care Sfântul Vit 
aducea lui Dumnezeu jertfă de laudă şi, căzând la picioarele fiului său, i-a zis: „Iubitul meu fiu, 

tămăduieşte-mă pe mine!" Iar Sfântul Vit a zis către el: „Tată, dar voieşti să fii sănătos?" Ghilas a 
răspuns: „Voiesc, fiule, şi o doresc foarte tare". 

Sfântul i-a zis: „Dacă voieşti să câştigi tămăduire, leapădă-te de Die, de Hercules, de Junona, de 
Artemida, de Vesta şi de Apolon!" Ghilas a zis: „Cum mă voi lepăda de ei?" Sfântul Vit a zis: „Nu-i mai 
numi pe ei zei, ci diavoli; iar idolii pe care i-ai cinstit până acum nu-i mai cinsti, ci să-i ai ca pe nişte fără 
de suflet şi netrebnici. De te vei făgădui a face aceasta cu inimă curată, îndată se vor tămădui ochii tăi şi 
se vor lumina!" Ghilas a zis: „Mă lepăd de zei şi făgăduiesc a face ceea ce-mi porunceşti". Sfântul a zis: 
„Ştiu inima ta cea împietrită şi cuvintele tale cele neadevărate; însă pentru cei ce stau de faţă, ca să creadă 
şi să preamărească numele Domnului meu Iisus Hristos, deşi eşti nevrednic, însă voi arăta spre tine 
puterea Stăpânului meu". 

Aceasta zicând-o sfântul, a pus mâna sa pe ochii cei bolnavi ai tatălui său şi s-a rugat lui Dumnezeu, 
zicând: „Doamne Iisuse Hristoase, Care ai luminat mai presus de fire ochii celui orb din naştere, 
luminează şi ochii tatălui meu, deşi nu este vrednic pentru necredinţa lui, însă să o faci aceasta, pentru 
slava numelui Tău cel sfânt, ca el să vadă şi să fie înfruntaţi vrăjmaşii Tăi şi să se bucure toţi cei ce 
cunosc şi iubesc numele Tău". Aşa rugându-se sfântul, îndată au căzut nişte bube ca nişte solzi de pe ochii 
orbului şi s-a făcut sănătos. 

Dar Ghilas, după o vreme, în loc să cunoască pe adevăratul Dumnezeu şi să dea mulţumire pentru 
tămăduirea ce a căpătat-o de la El, a început a huli pe Făcătorul său de bine, zicând către fiul său: „Nu m- 
a tămăduit Dumnezeul tău, ci zeii mei, cărora le slujesc şi cărora m-am făgăduit să le aduc jertfe!" Şi 
astfel preamărea pe zeii lui cei necuraţi înaintea tuturor, zicând cu glas mare: „Mulţumesc zeilor mei, 
celor ce m-au tămăduit pe mine!" Deci mergând în capiştea lor, le aducea jertfe spurcate de mulţumire, 
precum făgăduise. Şi atât se împietrise inima lui de către diavol şi se robise de răutate, încât fireasca 
dragoste ce avea către fiul său a schimbat-o în ură şi se gândea să omoare pe fiul său, pruncul cel sfânt şi 
nevinovat. Dar Domnul, Cel ce păzea pe robul Său, a trimis pe îngerul Său spre paza aceluia. 

Deci îngerul Domnului s-a arătat noaptea în vederea ochilor, în chip de tânăr frumos şi strălucitor de 
lumină, celui mai înainte zis Modest, ispravnicul lui Vit, bărbat bătrân cu anii, care crezuse în Hristos, şi 
i-a zis: „Ia pe copil şi mergi la mare şi veţi afla la mal o corăbioară; deci să intraţi în ea şi să treceţi în ţara 
în care vă voi arăta eu". Iar Modest a zis către înger: „Doamne, nu ştiu calea încotro voi merge". Zis-a 
îngerul: „Eu vă voi duce pe voi". Şi îndată sculându-se Modest, a luat pe Sfântul prunc Vit, şi a luat încă 
şi pe Crischentia, maica lui, credincioasa roabă a lui Hristos, şi a mers cu ei la mare, urmând după îngerul 
cel ce-i conducea. Iar când au ajuns la malul marii, au aflat corăbioară cea gătită de Dumnezeu. Şi a zis 
îngerul către Sfântul Vit, ca şi cum îl ispitea: „In care ţară te duci?" Răspuns-a sfântul: „Oriunde ne va 
duce Domnul, acolo vom merge cu osârdie". Zis-a îngerul: „Ai oare cu ce plăti?" Răspuns-a sfântul: 
„Aceluia Căruia îi slujim, Acela îţi va răsplăti". 

Şi intrând în corăbioară, au mers puţină cale de la Sicilia, şi s-au aflat într-una din părţile Italiei, care se 
numea Lucania, la un loc care se numea Alectoria. Şi după ce au sosit la mal, au ieşit din corăbioară la 
uscat şi îndată îngerul Domnului cel în chip de tânăr, ce era cu ei, s-a făcut nevăzut. Iar ei mergând, au 
sosit la un râu ce se numea Silar, .care curgea din ţara Lucaniei spre mare; deci, lângă acel râu s-au 
odihnit sub nişte copaci cu umbră deasă. Acel loc era plăcut spre petrecere şi au început a vieţui acolo, iar 
hrană le trimitea Dumnezeu, căci precum pe Sfântul Uie îl hrănea corbul în pustie din porunca lui 
Dumnezeu, tot aşa şi pe aceşti sfinţi îi hrănea un vultur, aducându-le în toate zilele hrană. Şi au început a 
se face multe minuni prin Sfântul Vit, că se preamărea numele lui în ţara aceea, Dumnezeu proslăvindu- 1 
pe robul Său. încă şi diavolii fiind siliţi de puterea lui Dumnezeu, strigau din oameni: „Ce este nouă şi ţie, 
Vite? Ai venit aici mai înainte de vreme să ne pierzi pe noi?" Deci popoarele se adunau la el cu 
neputincioşii lor; iar el, tămăduindu-i cu rugăciunea şi cu semnul Sfintei Cruci, îi învăţa cunoştinţa 
Adevăratului Dumnezeu şi paza poruncilor Lui, şi mulţi necredincioşi întorcându-se la Hristos 
Dumnezeu, primeau Sfântul Botez. 

într-acea vreme, împăratul Diocleţian avea un fiu cuprins de îndrăcire, iar diavolul striga prin gura 
aceluia: „Nu voi ieşi de aici, de nu va veni Vit din Lucania". Iar împăratul zicea: „Unde putem afla pe 
acel om?" Răspuns-a diavolul: „îl veţi afla petrecând lângă râul Silar". Deci împăratul a trimis ostaşi 
înarmaţi în Lucania, ca să aducă îndată pe Vit la el. Şi mergând trimişii acolo, au găsit pe ostaşii lui 
Hristos lângă râu, făcând rugăciuni către Dumnezeu, şi au zis către copil: „Tu eşti Vit?" Răspuns-a 
sfântul: „Eu sunt". Zis-au ostaşii: „împăratul Diocleţian are trebuinţă de tine!" Iar sfântul a zis: „Eu, un 
copil mic şi prost, pentru ce sunt trebuincios împăratului?" Răspuns-au ostaşii: „Fiul lui este muncit de 
diavol şi de aceea are trebuinţă de tine". Şi a zis Sfântul Vit: „Să mergem dar întru numele Domnului". 

Deci a mers cu ostaşii pe cale spre Roma, şi cu el a mers şi Sfântul Modest, iar fericita Crischentia le 
urma lor de departe. Şi ajungând la Roma, ostaşii au spus lui Diocleţian despre venirea lui Vit; iar 
Diocleţian a poruncit să-1 aducă înaintea lui. Şi stând sfântul înaintea împăratului, s-a mirat acela de 
frumuseţea lui, pentru că Sfântul Vit era cu adevărat un copil frumos, faţa lui era ca de înger, iar ochii ca 
nişte raze de soare, deoarece era plin de darul lui Hristos. 

Atunci Diocleţian a zis către el: „Tu eşti Vit?" Iar sfântul nu i-a răspuns. Deci împăratul a început a 
întreba pe Modest, vrând ca să ştie despre dânşii. Iar Modest, fiind bătrân şi simplu la obicei, nu putea să 
dea răspuns cuviincios împăratului. Apoi împăratul, defăimând cu necinstite cuvinte pe Modest, voia să-1 
gonească din faţa lui. Atunci Sfântul Vit, deschizând gura, a zis către împărat: „Pentru ce întrebi cu aşa 
îngrozire pe cel bătrân ca şi pe cel tânăr? Se cuvenea ca pe cel bătrân să-1 cinsteşti măcar pentru 
cărunteţe". împăratul a zis către Sfântul Vit: „De unde este în tine atâta îndrăzneală, ca să vorbeşti cu noi 
aşa mânios, neluând în seamă puterea noastră?" Răspuns-a sfântul: „Noi nu suntem mânioşi, căci am luat 
Duhul nerăutăţii de la Hristos Dumnezeul nostru şi suntem următori blândeţii porumbelului; pentru că 
învăţătorul nostru este bun din fire, cu puterea mare, cu obiceiul fără de răutate, smerit şi blând. Deci şi 
ucenicii Lui sunt datori să fie blânzi şi smeriţi cu inima, iar nu iuţi şi mânioşi, precum ne numeşti pe noi". 
Acestea grăindu-le Sfântul Vit, deodată diavolul a răcnit cu spaimă prin gura fiului de împărat: „O, Vite, 
pentru ce mă munceşti atât de cumplit mai înainte de vreme?" 

Iar sfântul nu răspundea diavolului. Diocleţian a zis către sfânt: „Oare poţi să-mi tămăduieşti pe fiul 
meu?" Răspuns-a sfântul: „Poate să fie sănătos fiul tău, dar eu nu pot să-i dau sănătate. Hristos Fiul lui 
Dumnezeu, al Cărui rob sunt, Acela de va voi, poate cu înlesnire prin mine, robul Său, să-1 izbăvească de 
muncirea diavolească, pentru că este puternic!" 

Deci Diocleţian a început a ruga pe Sfântul Vit să tămăduiască pe fiul său; iar sfântul, apropiindu-se de 
cel îndrăcit, şi-a pus mâinile pe capul lui şi a zis: „în numele Domnului nostru Iisus Hristos, ieşi, duh 
necurat, din zidirea lui Dumnezeu!" Şi îndată a ieşit diavolul din fiul împăratului, însă nu fără de 
vătămarea celor ce stăteau acolo de faţă. Pentru că pe mulţi necredincioşi, care batjocoreau pe Sfântul Vit 
cu cuvântul sau în gândurile lor, deodată i-a ucis diavolul prin îngăduinţa lui Dumnezeu şi sufletele lor 
cele necurate le-a dus în iad, ca pe o dobândă a sa. Iar împăratul s-a mirat şi s-a înspăimântat văzând pe 
fiul său sănătos şi pe cei mulţi căzuţi morţi. Şi în loc să cunoască puterea numelui lui Iisus Hristos şi să 
preamărească pe adevăratul Dumnezeu, se gândea în sine, cum ar putea să întoarcă pe Vit la păgânătatea 
sa. 

Căci împăratul cel fără de lege se rănise de frumuseţea lui şi a început cu momeli a vorbi către dânsul, 
zicându-i: „Prea iubitule Vite, învoieşte-te cu mine ca să aducem împreună jertfe zeilor. Şi îţi voi da ţie 
până la jumătate din împărăţia mea, te voi îmbogăţi cu mulţime de aur, de argint şi de lucruri de mult preţ; 
te voi îmbrăca în haină împărătească şi îmi vei fi mie prieten de aproape". Răspuns-a Sfântul Vit: 
„împărăţia şi bogăţiile tale îmi sunt netrebnice, pentru că am pe Domnul Dumnezeul meu, Căruia, de Ii 
voi sluji cu credinţă, mă va îmbrăca pe mine în haina cea nestricăcioasă şi prea luminată a nemuririi în 
împărăţia cea cerească". Zis-a Diocleţian: „Nu grăi astfel, ci cruţă-ţi viaţa ta şi jertfeşte zeilor ca să nu 
suferi feluri de munci, dându-te la moarte amară". Răspuns-a sfântul: „Eu, cu negrăită osârdie, doresc 
aceste munci, cu care mă îngrozeşti, ca să pot merge la cununa pe care Domnul a făgăduit-o aleşilor Săi". 

Atunci Diocleţian a poruncit ca pe Sfântul Vit şi pe Modest să-i arunce într-o temniţă întunecoasă şi 
puturoasă, şi fiecăruia să i se pună fiare grele de câte zece ocale şi să le pecetluiască uşa şi fereastra cu 
inelul său cel împărătesc, ca să nu le dea lor cineva pâine sau apă, căci el voia să-i omoare pe ei cu 
foamea şi cu setea. Şi fiind sfinţii închişi în temniţă, îndată a strălucit o lumină înăuntru, pe care şi 
străjerii au văzut-o, privind printr-o spărtură; iar Sfântul Vit a strigat cu glas mare către Dumnezeu, 
zicând: „Doamne, ia aminte spre ajutorul nostru, grăbeşte de ne izbăveşte pe noi din legăturile acestea, 
precum ai izbăvit pe cei trei tineri din cuptorul cel cu foc şi pe Suzana de la martorii cei mincinoşi şi fără 
de lege". 

Astfel rugându-se sfântul, s-a cutremurat pământul în temniţă şi a strălucit mai multă lumină, şi o bună 
mireasmă negrăită s-a revărsat prin văzduh. Şi i S-a arătat lui Domnul nostru Iisus Hristos şi i-a zis: 
„Scoală-te, Vite, şi te îmbărbătează şi fii tare, pentru că Eu sunt totdeauna cu tine". Acestea zicându-le 
Domnul, S-a făcut nevăzut; iar fiarele au căzut de pe sfinţii cei legaţi, Vit şi Modest, şi s-au făcut ca 
praful. Şi amândoi s-au sculat şi au început a cânta: „Bine este cuvântat Domnul Dumnezeul lui Israel, că 
a cercetat şi a făcut izbăvire poporului Său". Şi se mai auzeau şi glasuri îngereşti cântând împreună cu ei. 
Iar străjerii, văzând lumina cea negrăită şi auzind cântând glasurile îngereşti, s-au umplut de spaimă şi au 
rămas ca nişte morţi. Apoi, venindu-şi în fire, au alergat cu cutremur la împăratul şi i-au spus cele ce au 
văzut şi auzit. Iar împăratul, socotind acelea ca pe nişte vrăji creştineşti, a chemat pe mai marele 
priveliştilor şi a poruncit să pregătească pentru a doua zi locul în care voia să dea pe cei legaţi la 
mâncarea fiarelor. Căci zicea: „Voi vedea de va putea Hristos al lor să-i scoată din mâinile mele". 

Iar a doua zi au fost scoşi la acel loc robii lui Hristos, iar Sfântul Vit întărea pe fericitul Modest, 
ispravnicul său, zicându-i: „Părinte, să nu te înfricoşezi, nici să te temi de armele diavolului, ci fii bărbat; 
pentru că ni se apropie cununa noastră cea mucenicească". Iar poporul care privea la acea privelişte era ca 
la cinci mii de bărbaţi, afară de femei şi copii, care erau fără de număr. 

Şi a zis Diocleţian către Sfântul Vit: „Vite, unde te vezi acum?" Iar sfântul, nerăspunzând nimic 
muncitorului, şi-a ridicat ochii spre cer. împăratul iarăşi i-a zis: „Unde te afli acum, Vit?" Sfântul i-a 
răspuns: „Mă văd în privelişte; iar tu să faci degrabă ceea ce voieşti să faci". Diocleţian a zis: „Vit, cruţă 
sufletul tău şi jertfeşte marilor zei". Sfântul a răspuns: „Să nu-ţi fie ţie bine, diavole, lup răpitor şi 
înşelător al sufletelor! Mă mir de nebunia ta că, văzând puterile lui Dumnezeu, nu cunoşti pe Dumnezeu 
şi nu te ruşinezi a mă întoarce de la Dumnezeul meu cu cuvintele tale. Eu ţi-am spus de mai multe ori, că 
nu voi jertfi zeilor tăi, fiind diavoli, iar sfaturile tale cele păgâneşti şi fără de ruşine le întinzi spre mine? 
Câinelui îi zic: «Ieşi afară!» şi el, ruşinându-se, iese; dar tu nu te ruşinezi! însă eu am pe Hristos 
Dumnezeul meu, Căruia până acum Ii slujesc şi îi aduc jertfa de laudă din inima mea; iar acum îmi mai 
rămâne încă să-i fiu Lui cu totul jertfa vie!" 

Atunci împăratul, din mânia cea fără de măsură, în loc să dea drumul fiarelor asupra mucenicilor, a 
poruncit ca îndată să se pregătească un cuptor aprins şi o căldare mare şi într-însa să topească plumb cu 
pucioasă şi cu smoală, şi să bage pe Vit în acea căldare înfierbântată, zicând: „Acum vom vedea, de-i va 
ajuta Dumnezeul lui!" Iar Sfântul Vit, îngrădindu-se cu semnul Sfintei Cruci, a intrat în mijlocul căldării 
care fierbea ca o mare. Şi îndată stând de faţă îngerul Domnului, a luat puterea focului şi a răcit 
fierbinţeala căldării; iar mucenicul stătea ca în mijlocul unei băi calde, cântând Domnului şi zicând: „Cel 
ce ai izbăvit pe fiii lui Israel din robia cea grea a Egiptului, prin Moise şi Aaron, slugile Tale, fă milă cu 
noi pentru slava numelui Tău cel sfânt!" Şi privind spre împărat, i-a zis: „Mulţumesc, Diocleţiane, ţie şi 
slujitorilor tăi, că mi-aţi făcut baie plăcută aici!" Şi tot poporul care privea a strigat cu glas mare: „O 
minune ca aceasta nu am văzut niciodată! Cu adevărat, mare şi adevărat este Dumnezeul acestui prunc!" 
Şi a ieşit sfântul din căldare, neavând nici o vătămare pe trupul său, ci dimpotrivă, mai vârtos se lumina 
trupul lui curat ca zăpada şi el cânta, zicând: „Lămuritu-m-ai pe mine, Doamne, ca aurul prin foc! 
Cercetatu-m-ai şi nu s-a aflat întru mine nedreptate!" Apoi a început a ocărî pe împărat, zicând: 
„Ruşinează-te, diavole, cu tatăl tău, satana, văzând tu cât de mare putere arată Domnul în mine, robul 
Său!" 

Iar împăratul, aprinzându-se de mai multă mânie, a poruncit să aducă un leu înfricoşat, mare şi cumplit, a 
cărui răcnire oamenii nu puteau să o rabde. Şi a zis împăratul către sfânt: „Au doară şi pe acesta îl vor 
birui vrăjile tale?" Iar mucenicul a răspuns: „Nebunule şi nesocotitule, au încă nu cunoşti puterea lui 
Hristos, care este cu mine şi prin care îngerul mă va scoate degrabă din mâinile tale cele muncitoare?" Iar 
după ce a venit leul, sfântul s-a însemnat cu semnul Sfintei Cruci, iar leul a căzut la picioarele lui şi îi 
lingea gleznele. 

Şi a zis Sfântul Vit către împărat: „Iată, fiara dă cinste Dumnezeului meu, iar tu nu poţi cunoaşte pe 
Făcătorul tău, în Care măcar acum de ai voi să crezi, ţi-ai câştiga mântuirea". împăratul a răspuns: „Crede 
într-însul tu şi neamul tău". Iar sfântul, zâmbind, a zis: „Bine ai zis, pentru că eu şi tot neamul meu, prin 
baia Sfântului Botez, născându-ne a doua oară, nădăjduim să câştigăm cununa vieţii în împărăţia 
Dumnezeului nostru". 

In acea vreme, mulţi din popor, ca la o mie de bărbaţi, au crezut în Hristos. Iar împăratul a zis către 
mucenic: „Ce este aceasta, Vite, că nu te vatămă focul şi fiarele? Cu ce fel de vrăji le îmblânzeşti şi faci 
pe popor să se mire şi mulţi cred în vrăjile tale?" Mucenicul a răspuns: „Eu nu îmblânzesc focul şi fiarele 
cu nici un fel de vrăji, ci toate acestea le lucrează puterea lui Hristos, Dumnezeul meu. Focul şi fiarele, 
fiind zidirea lui Dumnezeu, se supun voinţei Ziditorului lor şi nu pe mine, ci pe El II cinstesc, iar ţie îţi 
aduc mai multă ruşine, pentru că focul, fiind făptură fără suflet, şi fiarele, fiind zidire fără de cuvântare, 
ştiu pe Dumnezeu care le-a zidit; iar tu, având suflet înţelegător, nu poţi să-L cunoşti pe Acela şi te afli 
mai prost decât făpturile cele fără de cuvântare şi fără de suflet". 

Atunci împăratul a poruncit ca să spânzure pe Sfinţii Mucenici Vit şi Modest şi să-i muncească, şi 
împreună cu dânşii şi pe Sfânta Crischentia, maica lui Vit, care a venit acolo şi a mărturisit că este 
creştină, iar pe împărat 1-a vădit pentru păgânătatea şi tirania lui. Şi a poruncit muncitorul să le strujească 
trupurile cele dezgolite cu unghii de fier. Şi a zis Sfântul Vit către împărat: „Puterea ta o arăţi că este de 
râs şi neputincioasă, când munceşti pe o femeie". 

Deci sfinţii au fost munciţi foarte, încât strujindu-li-se trupurile, oasele rămăseseră goale şi se vedeau 
toate cele dinăuntrul lor. Atunci Sfântul Vit a strigat către Domnul: „Dumnezeule, în numele Tău 
mântuieşte-ne pe noi şi ne izbăveşte cu puterea Ta!" Şi îndată s-a cutremurat pământul foarte tare şi s-au 
făcut fulgere şi tunete, capiştile idoleşti au căzut şi mulţi din poporul necredincios au pierit; unii 
împresuraţi de zidurile cele căzute, iar alţii fiind ucişi de fulgere şi tunete. Iar împăratul s-a umplut de 
frică şi a fugit din acel loc, bătându-se peste obraz şi strigând: „Amar mie, că am fost biruit de un copil 
mic ca acesta!" 

Iar îngerul Domnului, dezlegând pe acei sfinţi mucenici de la muncire, i-a dus la locul lor din Lucania, la 
râul care se numea Silar şi i-a pus sub copacul unde se odihniseră mai înainte, când au venit din Sicilia. Şi 
odihnindu-se sfinţii sub acel copac, s-au adunat la dânşii oameni credincioşi din cei ce locuiau acolo 
aproape şi Sfântul Vit s-a rugat lui Dumnezeu, zicând: „Doamne Iisuse Hristoase, Fiul Dumnezeului 
Celui viu, primeşte în pace sufletele noastre, iar cei ce în slava Ta vor voi să cinstească pomenirea 
pătimirilor noastre, pe aceia păzeşte-i de toate răutăţile lumii acesteia şi să-i treci fără de primejdie în 
cereasca Ta împărăţie". Astfel rugându-se sfântul, s-a auzit glas din cer grăind către dânsul: „Rugăciunea 
ta s-a auzit". 

Şi a zis sfântul către cei ce stăteau împrejur: „Fraţilor, să îngropaţi aici trupurile noastre; iar noi, după 
ieşirea noastră, vom ruga pe Domnul pentru voi ca, toate câte veţi cere pentru mântuirea voastră, să le 
primiţi şi Hristos vă va izbăvi de vrăjmăşiile diavolului". După aceste cuvinte, sfinţii mucenici într-un 
ceas împreună şi-au dat cu bucurie sufletele în mâinile lui Dumnezeu. Iar oamenii, învelind cu pânze 
curate cinstitele lor trupuri şi ungându-le cu aromate, le-au îngropat cu cinste în acel loc, care se numeşte 
Mariane. 

Sfinţii Vit, Modest şi Crischentia au pătimit în ziua de 15 a lunii iunie, stăpânind în Roma Diocleţian; iar 
întru noi împărăţind Domnul nostru Iisus Hristos, Căruia I se cuvine cinste şi slavă în vecii vecilor. Amin. 

SFANŢUL MUCENIC DULA 

(15 iunie) 

Pe vremea când plăcuţii diavolului se închinau aceluia, iar fermecătoria şi rătăcirea închinării de idoli se 
întărea, era un ighemon în Cilicia pe nume Maxim. La acest ighemon a fost pârât robul lui Hristos Dula, 
bărbat din aceeaşi eparhie a Ciliciei, drept şi temător de Dumnezeu, care cu mărturia a tot poporul era 
adeverit că are viaţă îmbunătăţită şi că păzeşte adevărul întru totul. Şi a fost înştiinţat ighemonul că Dula - 
mărturisitorul credinţei lui Hristos - a fost aruncat în temniţă, notarii spunând astfel înaintea ighemonului 
„O, ighemoane, mai marii cetăţii străbătând, precum ai poruncit, partea aceasta până la cetăţile Zeferiei 
au prins pe un următor al credinţei creştineşti pe care l-am adus de faţă înaintea dreptei şi prealuminatei 
tale judecăţi". Acestea zicându-le ei, ighemonul a răspuns: „Când voi veni să cercetez acele cetăţi, atunci 
pe toţi legaţii care sunt prin temniţe voi porunci să-i aducă după mine, şi-i voi munci pe ei la locuri 
însemnate". 

Iar după un timp oarecare s-a dus el la cetatea din ţara Zeferiei, care se numea Pretoriada şi, şezând la 
judecată, a poruncit ca mai înainte să-i aducă lui de faţă pe fericitul Dula. Iar robul lui Hristos mergând la 
cercare, se ruga Domnului astfel: „Doamne Iisuse Hristoase, Fiul lui Dumnezeu, izvorule al milei, Tu ai 
zis prin gura lui David: Lărgeşte-ţi gura ta şi o voi umple! Tu şi în Sfânta Evanghelie ai grăit: Nu vă 
îngrijiţi cum şi ce veţi răspunde! Tu trimite şi acum pe sfântul Tău înger să-mi dea cuvânt mie, celui ce 
îmi deschid gura mea, ca, mergând la necuratul Maxim, să-i arăt păgânătatea lui, şi câte va fi să pătimesc, 
să nu mă înfricoşez de muncile lui, avându-Te pe Tine înaintea ochilor mei, şi să-mi dau cu osârdie trupul 
meu spre muncirea ighemonului. Pentru că, de nu-mi voi da trupul meu astfel ca să fie ars cu foc, atunci 
de ce fel de bunătăţi voi putea să mă învrednicesc? Ce cunună voi primi, ce fel de răni îţi voi arăta Ţie, 
Domnul meu, pe care Tu de le-ai fi văzut, ai fi arătat spre mine mila ta şi mi-ai fi dat iertare de păcate?" 
Grăind el acestea, ostaşii l-au dezbrăcat de haina cea de deasupra şi l-au dus legat înaintea ighemonului. 

Deci Maxim ighemonul a zis către dânsul: „Spune-mi mie pe scurt cum te numeşti?" Sfântul Dula a 
răspuns: „Eu sunt rob al lui Hristos". La acestea, Maxim a zis către fericitul: „Spune-mi numele tău 
adevărat, că ceea ce spui tu de numele cel creştinesc, nimic nu poate să-ţi folosească ţie". Fericitul a 
răspuns: „Au nu ţi-am spus cu adevărat numele meu? Eu mă numesc creştin, iar numele cu care oamenii 
mă cheamă este Dula; deci numindu-mă astfel, cu adevărat sunt rob al lui Hristos!" Ighemonul a zis: 
„Frica judecăţii şi a muncirii încă nu ai încercat-o, de aceea grăieşti către noi cu îndrăzneală; deci spune - 
ne nouă din ce ţară eşti, din ce loc şi din ce neam". 

Sfântul a răspuns: „Eu sunt născut în eparhia Ciliciei, în această cetate Pretoriada din Zeferia. Sunt de 
neam slăvit, iar din copilărie sunt creştin". Atunci ighemonul a zis: „Dacă din neam slăvit te-ai născut, 
atunci la nebiruiţii împăraţi să te supui. Deci, mergând la capişte, jertfeşte zeilor ca să fii cinstit de noi, iar 
de la marii împăraţi să primeşti mare şi luminată cinste". Sfântul a răspuns: „Cinstirile tale şi stăpânirile 
de la împăraţi să fie cu voi şi cu toţi aceia care nu cunosc pe adevăratul Dumnezeu; iar de la mine să le 
întoarcă pe acelea Dumnezeul meu, ca într-alt lucru să sporesc, adică în credinţa Domnului nostru Iisus 
Hristos". Acestea auzindu-le ighemonul de la fericitul, a poruncit să-1 întindă la pământ şi să-1 bată cu 
toiege, zicând slujitorilor: „Sfătuiţi- 1 pe el să înceteze de a se înnebuni". Iar sfântul, fiind bătut cu toiege, 
grăia: „Mulţumesc Ţie, Hristoase, că m-ai învrednicit să rabd acestea pentru mărturisirea numelui Tău cel 
sfânt". Auzind Maxim pe mucenic grăind astfel, îl defăima pe el, zicându-i: „Ce-ţi va ajuta ţie acum 
Hristos, când cu totul eşti rănit? Oare încă nu înţelegi aceasta, omule nebun?" 

Răspuns-a mucenicul: „Au nu grăieşte învăţătorul credinţei noastre, Sfântul Apostol Pavel: Nimeni nu se 
încununează, de nu va fi muncit după lege?" Atunci ighemonul a zis: „Dacă eşti muncit, te învredniceşti 
de vreo cunună?" Răspuns-a sfântul: „Eu mă nevoiesc acum împotriva tatălui tău, diavolul; şi de voi birui 
războiul satanei, adică pe tine, sluga diavolului, voi primi în ceruri cunună!" 

Muncitorul a zis: „De ce eşti aşa de nebun şi crezi în omul cel pironit pe Cruce?" Sfântul Dula a răspuns: 
„Oare ce este mai bine: a crede în idolii cei de piatră şi de lemn, care sunt lucruri făcute de mâini 

omeneşti; sau a crede în Omul Cel îndumnezeit, Cel viu, Care este adevărat Dumnezeu şi Care S-a 
răstignit de voie pentru noi?" La acestea, Maxim a zis: „O, nelegiuitule, oare lucru de mâini omeneşti 
socoteşti că este Apolon, marele zeu?" La aceasta, sfântul a răspuns: „Cu dreptate ai numit pe Apolon cu 
un nume ca acesta, care se tâlcuieşte "pierzător"; căci inima ta, lipind-o de dânsul, ţi-ai pierdut sufletul 
tău; şi nu numai al tău, ci şi pe al acelora pe care îi sfâtuieşti să i se închine lui. însă să ştii aceasta, că 
singur adevăratul Dumnezeu, Cel ce este în ceruri, va cere din mâinile tale sufletele lor, pe care, silindu-le 
spre închinarea de idoli, le-ai pierdut. Căci îţi voi spune ţie în ce fel a fost necuratul Apolon: El a fost 
precum eşti şi tu acum, neînfrânat; şi fiind el cuprins de spurcata dragoste a unei femei ce se chema Dafni, 
i-a dat ei mult aur, dar făgăduinţa de la dânsa nu a câştigat-o. Deci te întreb pe tine să-mi spui ce fel de 
zeu este acela, care, rănindu-se de trupeasca dragoste, n-a putut să-şi câştige dragostea acelei femei, pe 
care foarte mult o iubea? Apoi cum nadajduieşti tu ceva de la dânsul? Cu adevărat cele povestite despre 
dânsul la voi sunt vrednice de râs, iar mai mult, sunt vrednice de plâns. Pentru că acelui Apolon i te 
închini tu ca unui Dumnezeu, pe care acea femeie desfrânată, urâtă şi plină de toată necurăţia, întru nimic 
îl socotea, şi în faţa căruia scuipa? Vezi cât de vrednice de plâns sunt necuratele voastre lucruri?" 

Auzind acestea Maxim ighemonul, a zis către slujitorii cei ce-1 băteau: „Intorce-ţi-1 pe cealaltă parte şi 
să-1 bateţi pe pântece". Atunci Atanasie, cel mai mare peste tabăra oştilor, a zis sfântului: „Ascultă 
cuvântul ighemonului, oare nu vezi că cele dinlăuntru ale tale se varsă?" Sfântul mucenic a răspuns: 
„Ascultă tu, cel ce eşti sfetnic şi slugă a diavolului, pe tine şi pe ighemonul tău să te sfâtuieşti aşa! Cum 
aţi putea îndemna pe desfrânata Dafni ca să voiască să se desfrâneze cu zeul vostru Apolon şi să-i 
împlinească pofta lui, ca nu cumva aprinzându-se de dragostea către ea şi nedobândind pofta lui, să piară 
rău? Iar eu am pe sfetnicul meu, pe Domnul nostru Iisus Hristos". 

Atunci muncitorul a poruncit să aducă un grătar de fier şi a zis către slujitori: „înfierbântaţi acest grătar 
foarte şi puneţi pe acest ocărâtor al zeilor noştri peste dânsul". Iar fericitul a zis: „Apolon al tău îţi 
mulţumeşte ţie în gheenă că îi înmulţeşti lui focul cel nestins şi îţi va da un dar ca acesta, ca să fii aruncat 
împreună cu dânsul în întunericul cel mai dinafară; atunci eu voi râde de tine, necuratule făcător de bine 
al lui Apolon!" Şi muncind trupul fericitului, puţin a lipsit să nu-1 ardă desăvârşit, dar n-a sporit cu nimic; 
pentru că nici cu sfatul cel înşelător nu 1-a plecat, nici cu muncile n-a putut să-1 silească pe robul lui 
Dumnezeu, ca să-şi lase credinţa cea întru Hristos. Atunci, ighemonul a poruncit ostaşilor ca pe cel atât 
Ce ars să-1 păzească în temniţa cea mai dinăuntru şi nici o grijă să nu aibă pentru dânsul, zicând şi 
acestea: „Nu cumva să-1 numească pe el fericit careva din ceilalţi oameni creştini, căci a suferit acele 
munci batjocorind pe zeii noştri". 

Deci sfântul a petrecut în temniţa aceea, preamărind neîncetat pe Dumnezeu şi rugându-se ca să-i dea lui 
putere să săvârşească cu bine nevoinţa mucenicească. Iar după cinci zile, ighemonul Maxim şezând la 
judecată, 1-a întrebat: „Oare viu este acel om înrăutăţit şi următor al credinţei creştineşti celei necurate? 
Aduceţi- 1 pe el aici". Atanasie, cel mai mare peste ostaşi, a răspuns: „Aşa de statornic spre apărarea 
mărturisirii sale şi sănătos este omul acela, ca şi cum nici o rană n-ar fi avut pe trupul său!" Şi a poruncit 
ca să-1 aducă pe el. Iar ighemonul, văzându-1 sănătos cu trupul şi luminat la faţă, a zis către ostaşi: „O, 
ticăloşilor străjeri, oare nu v-am poruncit să nu aveţi pentru dânsul nici o grijă?" La acestea a răspuns 
Pigasie, mai marele notarilor: „Ne jurăm pe măria ta, că a fost păzit în temniţa cea mai dinăuntru, după 
porunca ta, având spânzurat la grumaji chipul cel de fier al lui Iraclie, de greutate ca la trei sute de litre; 
iar în ce chip s-a tămăduit, nimeni din noi nu ştie". Atunci sfântul mucenic a zis: „O, ighemonule nebun, 
iată Hristos m-a tămăduit şi mi-a dat mie trup sănătos şi tare spre primirea muncilor care iarăşi mi se vor 
pune de tine asupra mea, ca să cunoşti că Dumnezeul nostru este doctor, Care S-a obişnuit a tămădui în 
chip minunat pe oamenii cei ce nădăjduiesc spre Dânsul. împreună cu ei nădăjduiesc să primesc şi eu 
îndoita cunună a muceniciei, iar tu să pătimeşti îndoit muncile cele veşnice. Iar dacă tu ai fi răbdat pentru 
Apolon al tău nişte munci ca acestea, ar fi putut oare acel zeu al tău să te tămăduiască astfel precum m-a 
tămăduit pe mine Hristosul meu?" 

Atunci ighemonul, mâniindu-se, a zis: „De vreme ce omul acesta nu încetează a ocărî zeii noştri cu 
cuvinte rele, turnaţi untdelemn pe capul lui şi daţi-i foc". Mucenicul i-a grăit: „Dacă vei arde creierii mei, 
ce vei spori, păgânule? Scorneşte şi alte munci mai grele". Ighemonul a zis: „Turnaţi multe seminţe de 

muştar în nările lui". Mucenicul a răspuns: „Eu batjocoresc toate muncile tale!" Atunci ighemonul a 
poruncit slujitorilor să strujească spatele sfântului cu unghii de fier, să-i stropească rănile cu oţet tare şi 
să-1 frece cu cioburi ascuţite. 

Făcându-se toate acestea după porunca ighemonului, sfântul purtător de chinuri se ruga, zicând: „Doamne 
Iisuse Hristoase, stai de faţă înaintea robului tău, că pe spatele meu lucrează păcătoşii, înmul-ţindu-şi 
fărădelegile lor". Atunci Maxim i-a zis: „Pleacă-te măcar acum şi mărturiseşte pe zeii noştri". Sfântul 
Dula a răspuns: „Zeii tăi, mai ales Afrodita şi Artemida, să-ţi ajute ţie şi răutăţii tale; iar de vei voi, îţi voi 
spune şi alte zeiţe ale tale şi neruşinările lor". Ighemonul a zis: „Zdrobiţi-i fălcile ca să nu mai hulească pe 
zei; apoi să-1 lăsaţi aşa, ca să nu mai poată zice nici un cuvânt". Sfântul mucenic a zis: „O, ighemon fără 
de lege, oare pe mine mă vei bate, care-ţi grăiesc adevărul, că Afrodita şi celelalte zeiţe şi-au petrecut 
viaţa în desfrânări şi în poftele cele spurcate; care pe un păstor oarecare Paris şi l-au pus judecător în 
cearta lor - care dintre ele ar fi fost mai aleasă în desfrânare? Pentru ce te mânii când eşti mustrat pentru 
lucrurile cele prea urâte ale zeiţelor tale celor spurcate? Al meu este Dumnezeu adevărat, Care a binevoit 
a Se face om, a Se răstigni pe cruce şi a Se îngropa şi a înviat a treia zi şi a şezut de-a dreapta Tatălui, şi 
are să vină cu foc să piardă pe zeii Tăi". Ighemonul, auzind acestea, a zis către sfântul: „Vezi, o, 
ticălosule, că şi tu ai doi Dumnezei?" 

Fericitul a răspuns: „Nu greşi, nici te înşela, zicând doi Dumnezei, pentru că este Treime, Aceea pe Care 
noi o cinstim!" Ighemonul a zis: „Atunci ai trei Dumnezei?" Mucenicul a răspuns: „Treimea O 
mărturisesc şi O cinstesc! Cred în Tatăl, mărturisesc pe Fiul şi mă închin Sfântului Duh". 

Atunci ighemonul a zis: „Spune-mi, cum crezi într-un Dumnezeu şi mărturiseşti trei?" Sfântul mucenic a 
răspuns: „Deşi omul cel trupesc nu înţelege cele ce sunt ale Duhului lui Dumnezeu, însă voi spune pentru 
cei ce stau de faţă: Precum tu eşti om şi ai cuvânt şi suflare, aşa şi Dumnezeu Tatăl, Cel Atotputernic, din 
firea Lui are Cuvânt şi pe Cel întru tot Sfânt Duhul Său. Acest Dumnezeu al nostru a zidit pe om întru 
început, 1-a cinstit cu chipul Său, suflând într-însul duh de viaţă, şi 1-a pus vieţuitor în Rai; iar satana, 
care acum îşi face voia sa prin tine, s-a sârguit să silească pe om spre călcarea poruncilor lui Dumnezeu, 
precum face şi acum prin tine, şi 1-a depărtat pe acela de la dumnezeieştile porunci. Atunci Dumnezeu, 
voind să ridice lucrul cel căzut al mâinilor Sale şi pe cel rătăcit să-1 întoarcă la calea cea adevărată, a 
trimis pe Fiul Său, adică pe Cuvântul. Deci acest Cuvânt al lui Dumnezeu S-a sălăşluit în Preacurata 
Fecioară şi dintr-însa S-a născut Fiu, prin Care Dumnezeu Tatăl a dat mântuire lumii". 

Atunci, ighemonul a întrebat: „Au doar vreun cuvânt naşte pe om?" Sfântul a răspuns: „Nu înţelegi 
tainele lui Dumnezeu; că de ai fi cunoscut tăria Atotputernicului, ai fi ştiut că Cel ce a zidit pe om din 
ţărână, a întemeiat pământul pe ape, a întărit cerul şi a făcut toată firea, Acela este Hristos. Pentru că de 
vreme ce firea omenească nu putea să vadă dumnezeirea, pentru aceea, El fiind milostiv, S-a făcut om 
pentru dragostea Sa pentru neamul omenesc şi a luat asupra Sa smerenia omenească; ca, precum prin 
omul cel zidit întâi a intrat moartea în lume, tot aşa printr-un Om, Domnul nostru Iisus Hristos, să intre 
învierea morţilor". Ighemonul a zis: „Ce zici, oare va fi învierea morţilor?" Sfântul mucenic a răspuns: 
„Va fi cu adevărat! Cum va judeca Dumnezeu lumea, dacă nu se vor scula morţii?". Ighemonul a zis: „Nu 
vreau să-mi grăieşti acele cuvinte meşteşugite, ci lasă, precum vom muri, aşa vom zăcea şi morţi". 
Mucenicul a grăit: „Adevărat ai zis, că morţi sunteţi, fiindcă credeţi în idolii cei mulţi; pentru aceea, 
niciodată nu veţi ajunge la învierea vieţii, ci veţi ieşi întru învierea judecăţii şi a muncii celei veşnice. însă 
se cade ca toţi oamenii să stea înaintea judecăţii lui Hristos şi să dea răspuns pentru toate faptele lor". 
Atunci ighemonul a poruncit ostaşilor ca, ferecându-1 pe mucenic cu legături de fier, să-1 închidă în 
temniţă şi să- 1 păzească. 

Iar a doua zi de dimineaţă, ighemonul a poruncit iarăşi să aducă înaintea judecăţii sale pe Dula, robul lui 
Dumnezeu. Apoi, stând el de faţă, ighemonul i-a zis: „O, ticălosule, ce folos îţi este ţie să huleşti fără de 
cinste pe zeii noştri?" Fericitul a răspuns: „Primesc mare plată de la Dumnezeul meu, când ocărăsc pe zeii 
voştri, care nu sunt zei; iar pe tine, fiind încă viu, te va ajunge pedeapsa lui Dumnezeu". Atunci Maxim, 
voind să întineze pe sfânt cu cele jertfite idolilor, a zis către slujitorii care stăteau de faţă: „Băgaţi în gura 
lui carne jertfită şi vin". Fericitul a răspuns: „Chiar dacă vei spăla tot jertfelnicul tău cel urât de 

Dumnezeu şi- 1 vei turna în gura mea, cu aceea nu vei putea întina cât de puţin pe robul lui Hristos". 
Muncitorul a zis: „Omule ticălos, iată, vezi că acum ai gustat din cele jertfite la jertfelnicele noastre". 

Iar sfântul mucenic a răspuns: „Nimic nu mă vatămă pe mine acelea, urâtule şi nebunule ighemoane!" 
Apoi ighemonul a poruncit să spânzure pe sfânt de un lemn, să-i strujească trupul până la cele dinlăuntru 
şi să-i rupă măselele şi gâtlejul. Iar sfântul mucenic a zis: „Nebunule, nu ştii oare că tatăl tău, satana, te-a 
învăţat să faci acestea?" Astfel trupul mucenicului a fost strujit până la oase şi i-au rupt măselele din fălci; 
apoi ighemonul a poruncit să-1 arunce în temniţă. După aceea ighemonul s-a dus la Tars, cetatea Ciliciei, 
şi a poruncit să-i aducă după dânsul şi pe cei legaţi. 

Iar după ce a mers o cale lungă ca de douăzeci de stadii, Sfântul Mucenic Dula, făcând semnul Sfintei 
Cruci, şi-a dat pătimitorul său suflet în mâinile lui Dumnezeu, şi astfel îl duceau mort. Şi când erau 
aproape de Tars, ca la 14 stadii, mai marele temnicerilor a spus ighemonului: „Dula, cel ce ocăra cu 
necinste pe zei, a murit şi trupul lui a fost adus până aici. Ce să fac cu el?" Iar ighemonul a poruncit să-1 
arunce într-o groapă adâncă, ca să fie fără de îngropare. Deci ostaşii, luând trupul sfântului, l-au aruncat 
în râul ce curge spre ţara Zeferiei. Şi a plutit trupul spre un sat, care se afla nu departe de cetatea 
Pretoriada; şi a zăcut lângă mal. Iar câinii păstorilor care se aflau pe acolo au mirosit trupul sfântului, şi 
unul din ei 1-a păzit, nelăsând nici o pasăre să se atingă de acel trup mucenicesc; iar alt câine, luând cu 
gura o haină păstorească, a tras-o şi a acoperit moaştele mucenicului. Iar păstorii, văzând aceasta, au spus 
în sat şi în cetate, şi îndată a ieşit mulţime de popor credincios la moaştele sfântului mucenic şi, luându-le 
cu evlavie, au mulţumit lui Dumnezeu, Care nu i-a lipsit pe ei de un mărgăritar scump ca acela. Deci, de 
unde a ieşit trupul acela viu, acolo s-a şi întors, după săvârşirea muceniciei. Şi luându-1 cu bună 
cucernicie, l-au îngropat cu cinste, slăvind pe Domnul nostru Iisus Hristos, Cel slăvit împreună cu Tatăl şi 
cu Sfântul Duh în veci. Amin. 

Notă. în altă parte se scrie că acest Sfânt Mucenic Dula ar fi fost eparh al Ciliciei, dar el a fost doar cu 
neamul din eparhia Ciliciei. Nici Sfântul Simeon Metafrast nu pomeneşte că el ar fi fost eparh. Iar în 
Mineiul cel mare din această zi se scrie despre acesta, că a fost din ţara Zeferiei, din cetatea Pretoriada şi 
din eparhia Ciliciei. 



POMENIREA ALTUI CUVIOS DULA, PURTĂTOR DE CHINURI 

(15 iunie) 

Fericitul rob al lui Hristos, Dula, a fost monah într-una din mănăstirile cu viaţă de obşte din părţile 
Egiptului. El era smerit şi defăimat la vedere, iar la înţelegere mare şi cinstit. Acesta, fiind defăimat şi 
grăit de rău, încă şi scuipat de toţi, se bucura şi se veselea cu duhul. Deci îi făcea nevinovaţi pe cei ce-1 
defăimau şi se ruga lui Dumnezeu pentru ei, ca să nu li se socotească lor aceea întru păcat. Iar pricina o 
arunca asupra diavolului, căci acela tulbura pe fraţi, şi fericitul Dula se înarma tare asupra lui, cu răbdare, 
cu nerăutate şi cu rugăciune, biruind meşteşugirile sale. Acest nevoitor a petrecut într-o răbdare ca aceea 
douăzeci de ani, având nemişcate blândeţea şi smerenia inimii sale. 

Şi neştiind mai mult diavolul cum i-ar face lui rău, a scornit un meşteşug de acest fel, prin care a adus 
ispită şi mâhnire nu numai Cuviosului Dula, ci şi tuturor fraţilor, şi i-a tulburat pe cei de la linişte. Căci pe 
un frate, ce petrecea tară frica lui Dumnezeu, 1-a îndemnat să intre noaptea, tâlhăreşte, în biserică şi să 
fure toate sfintele vase. Iar monahul acela, făcând aceasta, a ascuns cele furate şi s-a ascuns în chilia sa, ca 
şi cum n-ar fi ieşit nicăieri. Iar după ce a sosit vremea adunării la Utrenie, paraclisierul a intrat în biserică 
să aprindă candelele, a văzut că sunt furate toate vasele bisericeşti şi s-a dus şi a spus avvei. Deci a lovit 
în toacă după obicei şi s-au adunat toţi fraţii în biserică la cântarea Utreniei. Iar după cântarea Utreniei, 
awa şi paraclisierul au spus fraţilor că sunt furate vasele şi toţi au început a se tulbura. 

într-acea vreme, se întâmplase fericitului Dula, din pricina unei boli trupeşti, că n-a venit în sobor la 
pravila Utreniei. Şi au zis unii din fraţi: „Nimeni nu le-a furat pe acelea, decât numai fratele Dula, căci de 
aceea n-a venit în sobor, că de n-ar fi făcut el acest furtişag, apoi ar fi venit mai întâi decât toţi la slujba de 
noapte, precum s-a obişnuit a veni totdeauna". Deci au trimis să-1 aducă la sobor. Şi ducându-se trimişii, 
îl găsiră pe el bolnav, însă stând la rugăciune; şi, apucându-1, îl trăgeau cu sila. Iar el îi întreba, zicând: 
„Ce este lucrul acesta, fraţilor? Pentru ce mă trageţi cu sila, când eu pot să merg şi singur la sfinţii 
părinţi?" Iar ei îl ocărau cu hulă şi cu cuvinte necinstite şi cu dosădiri, zicându-i: „Furătorule de cele 
sfinte, nevrednicule de viaţă, au nu-ţi era destul că ne-ai tulburat atâţia ani? Iar acum şi sufletele noastre 
le-ai batjocorit?" Iar el zicea: „Iertaţi-mă, fraţilor, că am greşit!" 

Deci l-au dus pe el la avva şi la soborul părinţilor, care îmbătrâniseră în pustnicie, şi au zis: „Acesta este 
cel ce ne tulbură din început şi strică viaţa noastră cea de obşte". Şi unul după altul au început a cleveti 
împotriva lui. Unul zicea: „Eu l-am văzut mâncând verdeţuri în taină". Altul zicea: „Eu l-am văzut furând 
pâine şi dând-o afară din mănăstire". Altul zicea: „Eu l-am văzut bând în taină vin din cel bun". Iar alţii 
ziceau alte oarecare rele, minţind împotriva lui. 

Acestea toate auzindu-le avva şi cei care erau cu el, au crezut acele clevetiri şi au întrebat pe Dula cel 
nevinovat, dacă sunt adevărate cele grăite despre el. Iar mai ales îl cercetau pentru furtişag şi- 1 întrebau 
unde a ascuns sfintele vase pe care le-a furat. Iar el, de la început îndreptându-se, le spunea că nu este 
vinovat cu nimic dintr-a-celea. Apoi, văzând că nu-1 cred, a tăcut, zicând numai aceasta: „Iertaţi-mă, 
sfinţilor părinţi, căci sunt păcătos!" Deci avva a poruncit să dezbrace de pe el chipul cel monahicesc şi să- 
1 îmbrace în hainele cele mireneşti, zicându-i: „Lucruri ca acestea nu sunt ale chipului monahicesc". 

Iar după ce au dezbrăcat de pe fericitul Dula chipul monahicesc, el a plâns cu amar şi privind către cer, a 
zis cu glas mare: „Doamne Iisuse Hristoase, Fiul lui Dumnezeu, pentru numele Tău cel sfânt m-am 
îmbrăcat în chipul acesta; iar acum, pentru păcatele mele, sunt dezbrăcat de acest chip". Iar avva a 
poruncit ca, legându-1, să-1 dea economului. Iar economul, dezbrăcându-i trupul, 1-a bătut foarte tare cu 
vine de dobitoc, întrebându-1 de sunt adevărate cele grăite împotriva lui pentru furtişag. Iar el, deşi cu 
lacrimi, însă zâmbind în nevinovăţia sa, zicea: „Iertaţi-mă, fraţilor, că am greşit!" Iar economul văzându-1 
zâmbind şi spunând unele ca acestea, mai mult s-a mâniat. Deci 1-a aruncat în temniţă şi i-a pus 
picioarele în butuci. Apoi a scris o scrisoare la mai marele cetăţii, înştiinţându- 1 de furtişag şi de fratele 
Dula, şi a trimis-o degrabă. Iar domnul, citind scrisoarea, îndată a trimis nişte slujitori răi, ca să aducă pe 
Dula ca pe un tâlhar. 

Şi luând slujitorii pe robul lui Dumnezeu, l-au pus pe un dobitoc fără de şa, şi punându-i nişte fiare grele 
peste grumajii lui, îl trăgeau prin mijlocul cetăţii cu batjocură. Şi ducându-1 la judecată, domnul 1-a 
întrebat: „De unde eşti? Cum te numeşti? Pentru ce te-ai făcut călugăr? Cum ai furat sfintele vase şi unde 
le-ai ascuns?" Iar purtătorul de chinuri Dula nu răspundea altceva nimic domnului, fără numai aceasta: 
„Am greşit! Iertaţi-mă!" Apoi domnul, mâniindu-se, a poruncit să-1 dezbrace şi să-1 întindă la pământ şi 
patru slujitori să-1 bată cu vine fără de cruţare. Şi fiind bătut fără de milă multă vreme, zicea cu faţă 
veselă către domnul: „Bate-mă, bate-mă, că argintul meu îl vei face mai curat!" Iar domnul a zis către 
dânsul: „Nebunule, eu îţi voi face ţie argint mai curat decât zăpada pe trupul tău şi pe coastele tale". Deci 
a poruncit să pună pe sub pântecele lui cărbuni aprinşi şi să verse pe rănile lui oţet amestecat cu sare. Iar 
cei ce stăteau de faţă se minunau de răbdarea lui şi grăiau către dânsul: „Spune unde ai pus sfintele vase şi 
vei scăpa de chinuri!" Iar el răspundea: „Nu am argint şi nici un fel de vase!" Apoi domnul, slăbindu-1 pe 
el de la muncire, a poruncit să-1 ducă în temniţă. 

Iar a doua zi, domnul a trimis la lavră, poruncind ca să vină la dânsul începătorul de obşte cu călugării. Şi 
adunându-se toţi, au venit împreună. Atunci domnul a zis către dânşii: „Multe şi grele munci am pus 
asupra celui numit de voi tâlhar, dar nimic rău n-am aflat într-însul!" Zis-au lui călugării: „Stăpâne, afară 
de furtişag, încă şi alte multe răutăţi a făcut ticălosul acesta; şi până acum i-am răbdat lui pentru 
Dumnezeu, aşteptând să se întoarcă de la răutăţi; iar el mai mult spre rău a venit". Domnul a zis către 
dânşii: „Atunci ce să fac cu el?" Iar monahii au zis: „Să faci precum poruncesc legile". Zis-a boierul: 

„Legea cetăţii porunceşte, ca furului de cele sfinte să i se taie mâinile". Iar monahii au zis: „Să pătimească 
după lege şi să-şi ia pedeapsa după lucrurile lui". 

Iar boierul a poruncit ca să aducă pe purtătorul de chinuri Dula în mijlocul lor, şi-1 cerceta pe dânsul 
înaintea tuturor, zicându-i: „Ticălosule şi împietritule, spune nouă adevărul pentru furtişagul cel mărturisit 
asupra ta şi vei scăpa de la moarte". Iar nevinovatul Dula a grăit: „Voieşti oare să zic împotriva mea ceea 
ce n-am făcut? Nu voiesc să mint împotriva mea, pentru că toata minciuna este de la diavol". Şi iarăşi a 
zis: „Despre lucrul de care mă întrebaţi acum pe mine, nimic nu ştiu că am făcut de acest fel". Iar boierul 
văzând că nimic nu mărturiseşte împotriva sa, iar călugării îl sileau ca după lege să primească judecata, 1- 
a judecat ca să-i taie mâinile. Şi a fost dus nevinovatul bătrân Dula la locul unde iau pedeapsa cei 
osândiţi. 

într-acea vreme, monahul acela care făcuse cu adevărat răutatea aceea şi furase sfintele vase, a venit întru 
umilinţă şi şi-a zis în sine: „Dar dacă acum sau după aceasta se vor cunoaşte cele făcute de mine? Şi chiar 
dacă acum se va tăinui aici lucrul meu cel rău, apoi în ziua dreptei judecăţi a lui Dumnezeu tot se va 
dovedi, şi ce voi face atunci eu, ticălosul? Ce fel de răspuns voi da pentru un îndoit rău ca acesta, căci şi 
vasele le-am furat şi pe fratele cel nevinovat l-am dat la munci". Deci a mers degrabă la avva lavrei şi i-a 
zis: „Avva, trimite degrabă în cetate, la domnul cetăţii, ca să nu taie mâinile fratelui, căci s-au aflat 
sfintele vase!" Auzind aceasta avva, îndată a trimis la domnul cetăţii şi a eliberat pe răbdătorul de chinuri, 
fără să-i taie mâinile. 

Şi când l-au adus pe el în lavră, s-a descoperit nevinovăţia lui; pentru că acea faptă s-a arătat că este a 
altuia. Atunci au început fraţii a cădea la picioarele Cuviosului Dula, zicând: „Iartă-ne, că ţi-am greşit 
ţie!" Iar el, plângând, le zicea: „Iertaţi-mă pe mine, părinţilor şi fraţilor, mare mulţumire dau eu vouă; căci 
pentru durerile cele de puţină vreme, pe care mi le-aţi mijlocit mie, mă voi izbăvi de veşnicele munci şi 
mă voi învrednici de mari bunătăţi prin milostivirea lui Dumnezeu. Că auzind adeseori vorbele cele 
netrebnice şi ocărâtoare, grăite de voi împotriva mea, mă bucuram cu duhul, nădăjduind ca să scap prin 
acelea de ruşinea cea mare pentru păcatele mele, când va veni Domnul întru slava Sa şi va descoperi 
tainele şi va arăta sfaturile inimii. Iar acum mă bucur mai mult de aceasta, că am pătimit fără vină; pentru 
că ştiu ce fel de bunătăţi a gătit Dumnezeu celor ce rabdă scârbe pentru Dânsul. O singură mâhnire am eu 
pentru voi, ca să nu vi se socotească vouă întru păcat lucrul cel făcut mie de voi fără de dreptate; şi rog 
pentru aceasta pe induratul Dumnezeu ca să vă dea vouă iertare". 

După aceasta, mai trăind Cuviosul Dula trei zile, s-a dus către Domnul, neştiind nimeni de moartea lui. Iar 
un frate, care era rânduit să deştepte pe fraţi la rugăciunea cea de la miezul nopţii, mergând la chilia 
cuviosului şi bătând, nu a auzit răspuns. Şi bătând a doua şi a treia oară şi neprimind nici un răspuns, s-a 
dus de a chemat pe alt frate şi, aducând lumânare, au deschis uşa şi au intrat înăuntru şi au aflat pe 
cuviosul în mijlocul chiliei, stând în genunchi, fiindcă făcuse închinăciuni, iar cu sufletul fiind dus la 
Dumnezeu. Astfel, fiind în rugăciune şi în plecarea genunchilor, şi-a dat sufletul său Domnului. Deci, 
neîndrăznind să se atingă de el, l-au lăsat aşa şi, ducându-se, au spus părintelui lavrei că fratele Dula a 
murit. Apoi, după cântarea Utreniei, mergând însuşi părintele şi văzând pe Dula mort, a poruncit să-i 
învelească trupul său şi să-1 aducă la biserică pentru îngropare. 

Iar după ce cinstitul lui trup a fost învelit şi adus în biserică, părintele a poruncit să toace, ca toţi fraţii să 
ştie de sfârşitul lui. Deci s-au adunat toţi şi se atingeau de cinstitul lui trup, ca de al unui mucenic. Iar de 
vreme ce avva a voit să trimită la altă lavră, ca să vină şi alt avvă cu fraţii să îngroape cu cinste pe fratele 
care a pătimit fără de vină, atunci părintele, văzând că fraţii se îmbulzesc să îngenuncheze la acel mort, a 
poruncit să-i aducă trupul înăuntrul bisericii şi să-1 încuie, aşteptând să vină şi avva cu clericii de la 
cealaltă lavră şi să se adune monahii de la amândouă lavrele. Iar când era la al nouălea ceas, venind şi 
celălalt avvă cu fraţii şi adunându-se toţi, a poruncit ca să deschidă biserica şi să pună trupul fericitului 
Dula în mijlocul soborului ca, văzându-1 pe el, să-1 dea cinstitei îngropări cu cântări cuviincioase. 

Şi apropiindu-se de trup, nu l-au aflat pe el, fără numai hainele şi papucii singuri, şi toţi s-au umplut de 
mare mirare şi spaimă. După aceasta, părinţii celor două lavre au zis către fraţi: „Vedeţi, fraţilor, ce poate 

pătimirea cea cu multă răbdare, blândeţea, nerăutatea şi smerenia? Iată acum fratele nostru nu numai cu 
sufletul, ci şi cu trupul s-a dus de la noi, mutat fiind de mâinile îngereşti, nevăzut, în altă parte; de vreme 
ce noi ne-am aflat nevrednici să ne atingem de sfântul lui trup. Iar de cinstea aceasta s-a învrednicit de la 
Dumnezeu pentru îndelunga sa răbdare cu blândeţe şi cu nerăutate, în smerenia inimii. Noi îl socoteam că 
este păcătos şi nevrednic de viaţa omenească cea de pe pământ, iar el s-a aflat sfânt şi vrednic de viaţa cea 
cerească cu îngerii. Deci noi suntem ruşinaţi, iar el a fost preamărit, noi suntem defăimaţi, iar el este 
încununat de Domnul nostru Iisus Hristos. Aşadar, să ne sârguim a ne învăţa răbdarea şi smerenia, 
blândeţea şi nerăutatea, având spre pildă pe acest îndelung răbdător pătimitor". 

Aceasta când o ziceau părinţii de la cele două lavre, fraţii au plâns cu plângere mare şi au aşezat ca în tot 
anul să se săvârşească pomenirea Cuviosului părintelui Dula, răbdătorul de chinuri, spre folosul sufletelor 
lor şi spre slava lui Hristos Dumnezeul nostru, Cel slăvit împreună cu Tatăl şi cu Sfântul Duh, acum şi 
pururea şi în vecii vecilor. Amin. 



FERICITUL IERONIM 
(15 iunie) 

Fericitul Ieronim s-a născut în orăşelul Stridon, aproape de Acvileia, în anul 347. Primele învăţături le-a 
primit în casa părinţilor. Apoi, mergând la Roma, a învăţat greaca şi latina, arta vorbirii şi filosofia. A 
primit botezul la vârsta de 20 de ani, din mâinile papei Liberios. La Treveri, în Galia, a descoperit viaţa 
mănăstirească. La Roma a intrat într-o obşte de prieteni, unde a început învăţătura Scripturii şi a cunoscut 
catacombele romane. In urma unei neînţelegeri cu ai săi şi scârbit de deşertăciunile Romei, a făcut prima 
călătorie în Răsărit, cercetând mănăstirile din Grecia, Tracia, Asia Mică, Cilicia, şi s-a stabilit în Antiohia. 
S-a retras apoi în pustia Calsis, din Siria, unde a trăit o perioadă de patru ani de nevoinţe ascetice, luptând 
împotriva patimilor. In această perioadă a învăţat limba ebraică. Revenind în Antiohia, a primit darul 
preoţiei, apoi a făcut o călătorie la Constantinopol, atras de faima cuvântărilor Sfântului Grigorie de 
Nazianz şi a stat acolo doi ani, ascultându-i cuvintele. 

II găsim, apoi, din nou la Roma, unde viaţa lui a luat un drum statornic. Papa Damasus 1-a luat ca diac al 
său, cu ascultarea de a revedea textul Bibliei în limba latină, numită, mai târziu, Vulgata. Murind papa 
Damasus, fericitul Ieronim s-a retras, din nou, în Palestina şi s-a stabilit la Betleem, unde a întemeiat trei 
mănăstiri. A început, atunci, o perioadă de strădanii cărturăreşti, care a ţinut 30 de ani. A alcătuit multe 
scrisori, îndemnând pe credincioşi la o viaţă curată şi păzirea poruncilor Domnului. Pe călugări i-a învăţat 
arta copierii manuscriselor. împovărat de bătrâneţe şi de neîncetate nevoinţe, Cuviosul Ieronim a murit la 
Betleem, în anul 420. Ne-au rămas de la el Vulgata, numeroase alte traduceri, omilii, comentarii la cărţile 
Sfintei Scripturi, lucrări de istorie bisericească şi scrisori de îndrumare duhovnicească. 

Fericitul Ieronim rămâne, pentru noi, icoana cărturarului creştin. Prăznuirea lui, în Biserica Ortodoxă, se 
face la 15 iunie, în fiecare an. 



FERICITUL AUGUSTIN, EPISCOPUL HIPONIEI 

(15 iunie) 

Fericitul Augustin s-a născut la 13 noiembrie 354, în Tagaste, orăşel din provincia africană Numidia. 
Tatăl său nu era creştin şi s-a botezat numai pe patul de moarte, dar în schimb, mama sa, Monica, era o 
fierbinte credincioasă. Augustin a învăţat mai întâi în Tagaste, apoi în Madaura şi Cartagina. Fiind foarte 
înzestrat, a deschis o şcoală de retorică la Cartagina, ca după aceea să meargă la Roma şi Milano. 

In tinereţea lui a cunoscut şi o viaţă de destrăbălare şi abateri de la dreapta credinţă. La Milano a început 
să se apropie mai mult de Dumnezeu. Acolo a cunoscut pe dumnezeiescul episcop Ambrozie şi a fost 
încântat de cuvântările acestuia. Mama sa, Sfânta Monica, plângea necontenit, rugându-se lui Dumnezeu 
pentru îndreptarea lui. Ca s-o îmbărbăteze, Sfântul Ambrozie i-a spus: „Fiul unor astfel de lacrimi, nu 
poate să piară". 

Acum Augustin a descoperit şi rânduiala monahilor, citind viaţa Sfântului Antonie, scrisă de Sfântul 
Atanasie, care 1-a mişcat şi 1-a adus la pocăinţă. Odată, aflându-se în grădina unui prieten şi plângând 
pentru viaţa sa, a auzit un glas de copil, care-1 îndemna: „Ia şi citeşte!" Deschizând Sfânta Scriptură, a 
citit următorul cuvânt din Epistola către romani (13, 12-14): Nu în ospeţe şi în beţii, nu în desfrânări şi 
fapte de ruşine, nu în ceartă şi în pizmă, ci îmbrăcaţi-vă în Domnul Iisus Hristos, iar grija de trup să nu o 
faceţi spre pofte. Acesta era răspunsul lui Dumnezeu, la căutările lui Augustin. în Confesiunile sale, el 
mulţumeşte lui Dumnezeu pentru acest răspuns, In anul 387, Augustin primeşte botezul din mâinile 
Sfântului Ambrozie, în noaptea de Paşti. Pe când avea 32 de ani, Sfânta Monica moare şi Augustin se 
retrage în Tagaste, vinde tot ce are şi întemeiază o mănăstire împreună cu prietenii şi ucenicii săi. 

După trei ani este sfinţit preot la Hipon, de episcopul Valerius şi începe o ascultare grea, slujirea Bisericii. 
Peste cinci ani este ridicat în scaunul lui Valerius şi devine, în câţiva ani, căpetenia episcopatului african. 



Scrierile lui Augustin dezvăluie măsura fără pereche a darurilor sale. Ca o conştiinţă vie a Ortodoxiei, 
Augustin se vede nevoit să apere dreapta credinţă, împotriva tuturor ereziilor, care se iviseră în Biserica 
lui Dumnezeu, în timpul acela: maniheii, donaţienii, pelagienii. Dintre scrierile sale, cele mai însemnate 
sunt cartea Despre Trinitate, la care a lucrat 14 ani, şi cartea Despre cetatea lui Dumnezeu. Scrierea care-i 
face cea mai mare cinste este cartea Retractărilor sale, o recunoaştere a propriilor greşeli, iar lucrarea lui 
cea mai citită este Confesiunile. 

Fericitul Augustin rămâne dascălul fără asemănare al întregului Occident creştin. A murit la 28 august 
430. Mormântul său se află în biserica Sfântul Petru din Pavia. în Biserica Ortodoxă este prăznuit la 15 
iunie. 



SFÎNTUL TIHON, EPISCOPUL AMATUNDEI, FĂCĂTORUL DE MINUNI 

(16 iunie) 

Sfântul Tihon se trăgea din oraşul Amatunda, cetate în insula Cipru, din părinţi binecredincioşi şi iubitori 
de Hristos, de la care a învăţat din tinereţe a cunoaşte pe Hristos Dumnezeu şi Sfintele Scripturi. El s-a 
numărat în clerul Bisericii şi s-a rânduit ca să citească poporului durnnezeieştile cuvinte în biserică. Apoi, 
pentru curăţia vieţii lui, a fost hirotonisit diacon de Sfântul Memnon, episcop al aceleiaşi cetăţi 
Atnatunda. Şi ducându-se episcopul Memnon către Domnul, Sfântul Tihon a fost ridicat prin alegere la 
scaunul episcopal şi a fost sfinţit arhierei de marele Epifanie, arhiepiscopul Ciprului. 

In acea vreme era încă în insula Cipru, mulţime de popor necredincios, care se ţinea de rătăcirea închinării 
la idoli. Deci multă osteneală a suferit Tihon, arhiereul lui Hristos, întorcând de la înşelăciunea idolească 
la credinţă pe oamenii care piereau în păgânătatea elinească şi aducându-i la Hristos Dumnezeu. Iar 
Domnul i-a ajutat în ostenelile lui, căci, scoţând turma cea cuvântătoare din dinţii lupilor răpitori şi 
drăceşti, a adus-o în ograda Bisericii celei soborniceşti şi din capre a făcut oi ale lui Hristos. El a sfărâmat 
toţi idolii care erau împrejurul Amatundei şi drăceştile locuinţe, iar capiştile lor le-a stricat. 

Şi vieţuind mulţi ani şi bine îndreptând Biserica cea încredinţată lui, s-a dus către Domnul şi a fost numit 
făcător de minuni, căci multe minuni a făcut în viaţa lui şi după moarte. Dar viaţa lui întreagă şi istoria 
minunilor lui nu s-au putut afla; căci din pricina învechirii vremii şi a războaielor agarenilor, precum 

multe sfinte biserici au fost pustiite, tot astfel au pierit şi cărţile bisericeşti. însă din multele minuni ale lui, 
două au venit la ştirea noastră. 

Iată prima minune: Pe când era încă tânăr în casa sa, petrecând lângă părinţi, 1-a pus tatăl său să vândă 
pâine; pentru că aceea era meseria tatălui său, ca din vânzarea pâinii să-şi hrănească familia. Iar fericitul 
tânăr dădea pâinea la săraci fără plată. Deci tatăl lui, înştiinţându-se de aceasta, a început a se supăra 
asupra lui şi a-1 ocări. Iar tânărul, fiind insuflat de Dumnezeu, îi zicea: „O, tată, pentru ce te mâhneşti, ca 
şi cum ai suferi vreo pagubă? Pâinile le-am dat împrumut lui Dumnezeu şi am zapisul Lui cel nemincinos, 
Care zice în sfintele cărţi: Cel ce dă lui Dumnezeu, va primi însutit! Iar de nu crezi cele grăite, să mergem 
la hambar şi vei vedea acolo, cum Dumnezeu dă datoria Sa, celor ce l-au dat Lui cu împrumut". Aceasta 
zicând-o, a mers cu tatăl său la hambar, şi, când a deschis uşa, a aflat cămara care era deşartă, plină de 
grâu curat. Iar tatăl său s-a mirat cu spaimă şi, căzând, s-a închinat lui Dumnezeu, dându-I mulţumire. 
Dintr-acea vreme nu mai oprea pe fiul său să împartă pâini la săraci cât va voi. 

A doua minune este aceasta: într-o oarecare vie, lucrătorii tăind viţele cele uscate, le aruncau afară; iar 
Sfântul Tihon, adunând acele viţe uscate, le sădea în via sa şi se ruga lui Dumnezeu să-i dea la via lui 
patru daruri: Cel dintâi, ca viţele cele uscate, fiind sădite, să primească umezeală şi putere vie, ca ele să se 
înrădăcineze, să răsară şi să crească. Al doilea, ca acea vie a lui să fie îndestulată cu rodurile sale. Al 
treilea, ca strugurii să fie dulci la gust şi sănătoşi. Al patrulea, ca strugurii din via lui să se coacă mai 
degrabă decât în toate viile. 

Astfel rugându-se, a doua zi, mergând la acele viţe uscate pe care le sădise, le-a găsit pe toate răsărite şi 
înverzite. Şi începând a creşte într-acelaşi an mai presus de obicei şi de firea sa, au adus mare îndestulare 
de struguri. Şi fiind strugurii încă verzi în celelalte vii, în via Sfântului Tihon strugurii se copseseră mai 
degrabă decât la toţi şi erau foarte dulci la gust şi foarte folositori sănătăţii omeneşti. Acea vie a fost 
lucrată mulţi ani nu numai cât a trăit Sfântul Tihon, ci şi după moartea lui, aducând rod cu îndestulare. Şi 
în tot anul, mai înainte de vremea cea obişnuită a coacerii tuturor viilor, în 16 zile ale lunii iunie, la 
pomenirea Sfântului Tihon, se aduceau la biserica sfântului struguri copţi din acea vie, iar cu vinul cel 
stors dintr-înşii, se săvârşea jertfa cea fără de sânge la Sfânta Liturghie. 

Din aceste două minuni se poate vedea cu îndestulare că Sfântul Tihon a fost făcător de minuni şi mare 
plăcut al lui Dumnezeu. Se adevereşte încă la slujba lui şi aceasta, că vremea sfârşitului său a văzut-o mai 
înainte şi a spus aceasta şi altora. Pentru sfinţenia acestui făcător de minuni, să fie slăvit Dumnezeul 
nostru acum şi pururea şi în vecii vecilor. Amin. 



SFINŢII MUCENICI TIGRIE PREOTUL ŞI EUTROPIE CITEŢUL 

(16 iunie) 

Sfinţii Tigrie şi Eutropie au fost din clerul Sfântului Ioan Gură de Aur, pentru care au şi pătimit; căci a 
fost pusă asupra lor o pricină nedreaptă, pentru arderea ce s-a făcut în Constantinopol. Iată acea pricină: 
In ziua în care a fost izgonit marele luminător al Bisericii, Sfântul Ioan Oură de Aur, fiind dus la surghiun 
ca un soare la apus, s-a aprins un foc în biserica cea sobornicească nu din vreo pricină omenească, ci din 
urgia lui Dumnezeu; şi răspândindu-se prin toată biserica, a ieşit prin ferestrele cele mai de sus şi a ajuns 
la acoperişul bisericii. 

Şi a înconjurat văpaia biserica, nu numai înăuntru, ci şi pe dinafară, încât au ars toate zidirile cele de lemn 
ce erau aproape de piatră. Şi suflând un vânt puternic, acea văpaie a fost dusă pe sus prin aer de la 
biserică, a trecut târgul şi s-a plecat ca un pod deasupra palatului în care se făceau sfaturile senatului, şi 1 - 
a ars desăvârşit. Şi se vedea o minune înspăimântătoare: Focul, ca un însufleţit, în chip de balaur, 
umblând împrejur, mistuia casele cele depărtate şi mai ales cele ale vrăjmaşilor Sfântului Ioan, iar casele 
ce erau aproape de biserică, acelea au rămas întregi. Deci cămările care erau cu cinstitele vase, focul nu 

Ie-a atins, ca dintr-aceasta să se înştiinţeze toţi, că nu după întâmplare s-a făcut o ardere ca aceasta, ci din 
mânia lui Dumnezeu, pentru izgonirea cea nedreaptă a Sfântului Ioan Gură de Aur. Şi în trei ceasuri, 
multe zidiri frumoase şi de mulţi ani, podoabe nespuse şi bogăţii nenumărate s-au prefăcut în cenuşă; însă 
n-a pierit nici un suflet de om în pârjolul cel înfricoşat, şi toţi ziceau: „Dumnezeu pedepseşte cetatea cu 
foc, pentru că fără de vină au izgonit pe Ioan Gură de Aur, plăcutul lui Dumnezeu". Iar oamenii vrăjmaşi 
ai Sfântului Ioan au găsit de aici pricină împotriva prietenilor lui şi ziceau: „Cei ce sunt de un gând cu 
Ioan au aprins biserica". 

Deci îndată au ridicat prigoană cumplită asupra robilor nevinovaţi ai lui Dumnezeu, episcopi, preoţi, 
clerici şi călugări, pe care, prinzându-i, pe unii îi munceau în Constantinopol, iar pe alţii, legându-i, i-au 
trimis în Calcedon şi îi chinuiau cu grele legături prin temniţe. Şi erau unii dintre vrăjmaşii Sfântului Ioan, 
cu nărav ca de oameni sălbatici, care erau rânduiţi să umble prin cetate, să asculte vorbele din popor ce se 
grăiesc despre Ioan şi, de auzeau pe cineva grăind bine de Ioan şi jelind pentru izgonirea lui, îndată îl 
prindeau, îl duceau la închisoare şi-1 sileau să blesteme pe bărbatul cel sfânt; iar pe cei ce nu voiau, pe 
unii îi băteau cumplit, altora le jefuiau averile şi-i surghiuneau prin felurite locuri; pentru că, păstorul 
fiind bătut, se cuvenea şi oile să fie risipite. 

într-acea vreme, era eparh al cetăţii un anume Optat, cu credinţa elin, ţinând de păgânătatea închinării de 
idoli; iar cu obiceiul aspru şi nemilostiv. Acela, fiind vrăjmaş al creştinătăţii, se bucura în sine văzând 
tulburarea aceea care se făcea între creştini, unul împotriva celuilalt năvălind deodată cu răutate. Deci 
primejdiile şi strâmtorările care erau între creştini, acelea îi erau lui bucurie şi veselie, şi ajuta pe cei care 
vrăjmăşuiau împotriva Sfântului Ioan şi împotriva iubitorilor lui. Deci a început a face cercetare pentru 
focul ce se pusese, de unde şi prin a cărui faptă s-a aprins. Şi, prinzând pe mulţi, îi muncea cumplit, ca şi 
cum ei ar fi fost pricina focului, dar în fapt zavistuind asupra creştinilor. între alţii au prins şi pe cinstitul 
preot Tigrie, pe care, dezbrăcându-1 şi dându-1 la munci, l-au bătut cumplit, cu curele ude, peste tot 
trupul. Iar acest Tigrie era de neam barbar şi famen cu trupul, însă nu din naştere, ci din scopire. El, fiind 
robit din copilăria sa şi cumpărat de un stăpân bogat, acela 1-a scopit şi el slujea ca un rob în casa 
stăpânului său. Iar după mulţi ani, prin purtarea de grijă a lui Dumnezeu, câştigând libertatea sa, s-a lipit 
de slujitorii bisericeşti şi, pentru viaţa lui cea îmbunătăţită, l-au cinstit cu rânduiala de preot, pentru că era 
cu adevărat bărbat plin de toate bunătăţile şi de plăcerea lui Dumnezeu: blând, smerit, milostiv, iubitor de 
străini, folositor celorlalţi cu cuvântul şi cu lucrul. Pe acesta muncindu-1 mult eparhul cel nemilostiv, 1-a 
surghiunit în Mesopota-mia unde s-a şi sfârşit ca un pătimitor în strâmtorarea legăturilor. 

După aceasta, muncitorul a prins şi pe Eutropie citeţul, fiindcă a fost pârât ca un pricinuitor al focului. Iar 
Sfântul Eutropie era feciorelnic, fără de prihană din pântecele maicii sale, tânăr cu anii şi cu nici un rău 
amestecat, nevinovat cu mâinile şi curat la inimă. Pe acesta dându-1 la muncire, întâi l-au bătut cu vine de 
bou, apoi, bătându-1 cu beţe şi vergi groase, i-au sfărâmat oasele. După aceea, cu unghii de fier i-au strujit 
nu numai coastele, ci şi faţa, fruntea şi tot trupul lui până la oase. După aceasta, i-au ars cu lumânări 
părţile cele de jos ale trupului său. In toată vremea acelor munci, eparhul îl întreba de focul ce se 
aprinsese, dacă el a aprins biserica. Şi după ce sfântul mucenic nu i s-a supus, a poruncit ca să-1 ia de la 
muncire şi să-1 arunce în temniţă. 

In acea vreme, un episcop, cu numele Sisinie, dormind, i s-a făcut o vedenie ca aceasta: I se părea că este 
în biserica Sfântului întâiului Mucenic şi Arhidiacon Ştefan şi a văzut pe un bărbat cinstit cu faţa în chip 
de înger, fiind strălucit ca unul din sfinţii cei mari. Acela stătea în faţa dumnezeiescului altar, ca şi cum se 
minuna şi se întrista, şi 1-a auzit zicând astfel: „Pe toată cetatea am înconjurat-o căutând bărbaţi 
îmbunătăţiţi şi, dintr-atâta mulţime de oameni, pe nici unul nu am putut afla bărbat bun decât numai pe 
fericitul Eutropie". 

Aceasta văzând-o Sisinie episcopul în vis şi deşteptându-se, a chemat îndată pe un preot ce era lângă el şi 
i-a spus cele văzute şi auzite. Deci i-a poruncit ca să meargă prin toată cetatea, căutând şi întrebând cine 
este Eutropie. Iar preotul, ducându-se şi căutând pe Eutropie, i s-a spus că un Eutropie a fost muncit şi dat 
la judecată nu demult în privelişte, ca un făcător de rele, apoi a fost aruncat în temniţă. Deci acel preot 
alergând şi aflând pe mucenic în temniţă, a căzut la dânsul cu lacrimi şi a vorbit cu dânsul, şi 1 -a rugat pe 

el ca pe un mare plăcut al lui Dumnezeu şi răbdător de chinuri al lui Hristos să se roage Domnului pentru 
dânsul. Şi întorcându-se preotul la episcopul său, i-a spus cine este Eutropie şi unde se află. 

Şi zăcând Sfântul Eutropie în temniţă foarte bolnav de muncile cele cumplite ce le pătimise, au început a 
putrezi rănile trupului său şi suferea dureri cumplite. Iar după o vreme, scoţându-1 iarăşi la muncire şi 
spânzurându-1 la muncă, şi-a dat sufletul său în mâinile Domnului, lăsând celor ce-1 munciseră pe el, 
trupul său mort şi plin de răni. Iar muncitorul, înştiinţându-se că el este mort, a poruncit să-1 arunce afară 
fără de îngropare, spre mâncarea câinilor. Şi a stat acel trup pătimitor până noaptea, când, pe o vreme 
întunecată cu vifor şi vărsare de ploaie, au venit nişte cucernici preoţi în taină şi au luat trupul 
mucenicului şi, în aceeaşi noapte, l-au îngropat la un loc cinstit. Iar în timpul îngropării, au auzit în 
văzduh glasuri de cântări îngereşti preadulci şi negrăite. Şi s-au încredinţat de sfinţenia fericitului 
Eutropie şi astfel au început a-1 cinsti pe acela ca pe un mare mucenic al lui Hristos. Iar noi cinstind cu 
dreaptă credinţă pomenirea acestor doi sfinţi mucenici, Tigrie preotul şi Eutropie citeţul, şi nădăjduind 
spre sfintele lor rugăciuni, slăvim pe Tatăl, pe Fiul şi pe Sfântul Duh, pe Unul Dumnezeul nostru în veci. 
Amin. 



SFINŢII MUCENICI MANUIL, SA VEL ŞI ISMAIL 

(17 iunie) 

Sfinţii Mucenici Manuil, Savel şi Ismail au fost fraţi de o mamă. Patria lor a fost Persia; părinţii lor nu 
erau de o credinţă, căci tatăl lor ţinea de păgânătatea persienească, iar maica lor de credinţa cea bună 
creştinească. Aceasta, precum şi-a hrănit pe fiii săi cu laptele său de maică, tot aşa i-a adăpat pe ei din 
tinereţe cu credinţa creştinească şi i-a crescut în frica lui Dumnezeu. Iar fericitul Evnoic, preotul, i-a 
creştinat prin baia Sfântului Botez şi i-a învăţat dumne-zeieştile cărţi. Iar după ce aceştia au venit la 
creşterea bărbătească, au fost număraţi în rânduiala ostăşească şi cu trupul slujeau împăratului Persiei, 
Alamundar, iar cu duhul slujeau împăratului ceresc, Domnului nostru Iisus Hristos, păzind sfintele Lui 
porunci şi plăcându-I Lui cu toate lucrurile cele bune. 

Deci au fost trimişi de împăratul lor la Iulian Paravatul, împăratul grecesc, pentru întărirea păcii. Iar 
împăratul Iulian i-a primit mai întâi cu cinste şi le-a arătat lor multa sa milă, făcându-se ca un prieten iubit 
către ei. Apoi, înştiinţându-se că sunt creştini, s-a umplut de mânie şi, împotriva obiceiurilor şi legilor 
celor de obşte tuturor popoarelor, pe aceşti trimişi la dânsul de către împăratul Persiei, muncindu-i pentru 
credinţa lor cea întru Hristos, i-a pierdut. 

Muncirea lor a fost astfel: împăratul cel fără de lege a voit să meargă în Bitinia la un loc oarecare, ce se 
numea Orghia Trigon, unde avea să săvârşească un praznic necurat şi diavolesc. Deci a mers cu corabia 
din Constantinopol la Calcedon şi, ajungând la locul cel zis, a început cu toată mulţimea poporului 
elinesc, care se adunase acolo, a săvârşi acea necurată prăznuire, închinându-se idolilor şi aducându-le 
jertfe fără de număr şi făcând ospeţe mari cu dănţuiri, cu timpane şi cu tot felul de cântări, săvârşind 
multe lucruri urâte şi fărădelegi în cinstea pierzătorilor zei. Iar robii lui Hristos, Manuil, Savel şi Ismail, 
care erau acolo cu împăratul, nevoind nici măcar să privească la acea prăznuire urâtă de Dumnezeu, s-au 
despărţit deosebi. 

Deci, stând ei oareunde la o parte, plângeau şi se tânguiau pentru înşelarea şi rătăcirea unui atât de mare 
popor şi se rugau lui Hristos Dumnezeu, ca să-i poată păzi pe ei de împărtăşirea necurăţiilor închinătorilor 
de idoli; asemenea se rugau şi pentru cei rătăciţi, ca să-i aducă şi pe ei Dumnezeu la cunoştinţa 
adevărului. „Nu lăsa, Doamne - ziceau ei -, să petreacă poporul acesta întru atâta adânc de răutăţi şi nu 
lăsa zidirea Ta cea căzută să piară întru aşa nebunie, căci se văd a fi mai nesocotitori decât pietrele şi 
lemnele care se cinstesc de dânşii. Pentru că acelea, fiind făpturi neînsufleţite şi nesimţitoare, nimic nu 
ştiu din cele ce li se fac lor; iar aceştia, cinstiţi fiind de Tine cu suflet înţelegător, fiind după chipul şi 

asemănarea Ta, nu ştiu şi nici nu înţeleg ce fac şi pe cine cinstesc în locul lui Dumnezeu, ci umblă întru 
întuneric, rătăcesc şi merg la veşnica pierzare". 

Astfel stând şi plângând sfinţii la acel loc osebit, împăratul a privit spre cei ce jertfeau şi se ospătau cu 
dânsul; iar pe trimişii cei din Persia, nevăzându-i lângă el, a poruncit să-i caute şi să-i aducă acolo, ca să 
se veselească împreună cu dânsul. Deci unul din sfetnicii împărăteşti, aflându-i pe ei stând deosebi, i-a 
chemat la ospăţul împărătesc; pentru că socotea că şi aceia sunt de aceeaşi necurăţie a închinării de idoli. 
Iar robii lui Hristos i-au zis într-un glas, sfetnicului împărătesc care îi chema pe dânşii: „Depărtează-te de 
la noi, pentru că nu ne vom lepăda de credinţa în care suntem crescuţi din tinereţe; iar pe Dumnezeul 
nostru nu-L vom lăsa, nici nu ne vom închina diavolilor care sunt între voi. Să nu ne fie nouă aceasta, să 
ne lipim de acea rătăcire arătată, fiindcă nu suntem atât de nebuni şi nesocotitori, ca, defăimând pe 
Dumnezeu Cel viu, Ziditorul nostru, să slujim zidirii celei neînsufleţite. Noi nu pentru aceea am suferit 
atâta osteneală de drum şi am venit aici, ca să ne lepădăm de credinţa noastră; ci ca să întărim pacea între 
împărăţia persană şi grecească. Acestea să le ştie împăratul tău şi cei de un gând cu el, că nu ne va 
întoarce pe noi de la cinstirea cea adevărată a lui Dumnezeu şi la a sa necurăţie nu ne va trage, măcar de 
ne-ar da pe noi focului şi muncilor, şi chiar de ar lua de la noi sufletele noastre". 

Deci, ducându-se sfetnicul, a spus împăratului cuvintele sfinţilor. Atunci împăratul îndată s-a umplut de 
mânie asupra lor; însă n-a voit să-i muncească pe dânşii într-acea zi, ca să nu-şi facă împiedicare 
necuratei sale prăznuiri, ci, amânând până a doua zi, a poruncit ca pe robii lui Hristos să-i arunce în 
temniţă. Iar aceia, mergând spre temniţă, cântau zicând: „Veniţi să ne bucurăm Domnului, să strigăm lui 
Dumnezeu Mântuitorul nostru, să întâmpinăm faţa Lui întru mărturisire şi în psalmi să-I strigăm". Şi 
iarăşi: „Cine este Dumnezeu mare ca Dumnezeul nostru? Iar noi, poporul Lui şi lucrul mâinilor Lui, II 
vom chema totdeauna pe El!" 

Iar a doua zi, muncitorul şezând la judecată, a pus de faţă pe trimişii din Persia şi a început a zice către 
dânşii: „O, bunilor bărbaţi, împăratul vostru v-a trimis la noi ca pe credincioşii săi şi ai noştri iubiţi, ca să 
aşezaţi pacea cea dorită între amândouă împărăţiile. Insă aceasta nu se poate aşeza într-alt fel, decât 
numai prin unirea cea de dragoste şi prin prietenia unuia cu celălalt. Şi ce fel de unire şi prietenie de 
dragoste arătaţi spre noi, de vreme ce n-aţi voit ieri să săvârşiţi prăznuirea împreună cu noi şi să vă 
îndulciţi de veselia făcută în cinstea zeilor, pe care îi cinstiţi şi voi, perşii; căci perşii cinstesc asemenea cu 
noi: soarele, luna, stelele şi puterea cea prea luminoasă a focului şi pe ceilalţi zei. Deci pentru ce voi v-aţi 
lepădat a-i cinsti pe aceia împreună cu noi şi n-aţi voit să fiţi cu noi la soborniceasca noastră cinstire de 
zei, ca astfel şi aşezămintele cele de pace cu noi să fie mai puternice şi mai tari? Iar dacă voi sunteţi 
nebăgători de seamă şi defăimători ai zeilor noştri şi nu de un gând cu noi, apoi aţi venit la noi nu spre 
întărirea păcii, ci spre stricarea ei, spre ridicarea vrăjmăşiei şi a războiului". 

Sfinţii au răspuns: „O, împărate, noi fiind trimişi de împăratul nostru, am venit pentru aşezămintele de 
pace, ca să nu treacă ostaşii voştri hotarele noastre, nici ostaşii noştri pe ale voastre şi să nu pustiască 
părţile unul altuia; iar oamenii cei ce fac neguţătorii, ai noştri întru a voastră stăpânire şi ai voştri întru al 
nostru pământ, să aibă intrare paşnică şi fără de temere şi ieşire nevătămată. Pentru aceasta suntem 
trimişi, iar nu pentru zei, căci fiecare, pe care Dumnezeu voieşte şi precum voieşte, II cinsteşte; şi nu se 
ridică pentru aceasta războaie între împăraţi, ci pentru cetăţi şi pentru ţări şi pentru hotarele lor se fac 
certurile, vrajbele şi războaiele. Iar tu, lăsând pe acelea care sunt ale împăcării, pentru care suntem trimişi 
la tine, începi altele pentru care nu suntem trimişi; pentru că nu vorbeşti cu noi despre întregimea 
stăpânirii tale, nici pentru petrecerea cea paşnică a împărăţiei noastre cea de un hotar cu voi, ci întrebi 
despre zei şi despre credinţă. Şi dacă tu ai voit aceasta, apoi să ştii că noi, deşi suntem perşi cu neamul, 
însă cu credinţa suntem crescuţi de maica noastră creştini, în evlavie, şi suntem întăriţi de duhovnicescul 
nostru părinte în credinţa cea adevărată. Şi acum chiar şi în patria noastră erau mulţi de felul acesta, care 
au voit să ne întoarcă de la Hristos Dumnezeul nostru, la închinarea de idoli, dar n-au sporit nimic; căci, 
cu darul Stăpânului nostru, am rămas nemişcaţi şi nebiruiţi în mărturisirea noastră, şi nădăjduim şi acum 
în ajutorul Domnului, că şi aici nimeni nu va putea să ne rupă pe noi de la credinţa cea sfântă şi să ne 
silească la slujba cea diavolească, care cu adevărat este plină de deşertăciune, de înşelăciune, de rătăcire şi 
de minciună". 

Iar muncitorul, umplându-se de mânie, a zis către dânşii: „Cum, voi, fiind proşti şi neştiutori şi limba 
grecească neştiind-o, îndrăzniţi cu atâta neruşinare a ocări cu cuvintele voastre cele nebune credinţa pe 
care o ţinem noi, care suntem preaînţelepţi şi am deprins toată înţelepciunea cărţii cu desăvârşire? Şi 
cunoaştem şi scripturile voastre, pentru că ştiţi că şi în cărţile voastre creştineşti ne-am învăţat odată şi am 
cunoscut toate cele scrise într-însele, dar neaflând nimic adevărat, îndată le-am lepădat, ca nu cumva, din 
neluare aminte, să cădem în rătăcire. Căci cine din acei care au credinţă în cărţile voastre şi se întăresc în 
ele, s-a arătat vreodată a fi bun şi desăvârşit? Şi ce a făcut, spre a fi preaslăvit şi vrednic de pomenire? De 
aceea vă sfătuiesc ca, lăsând socoteala voastră cea copilărească şi de nimic, să vă alegeţi credinţa cea 
bună, în care au petrecut preaînţelepţii filosofi cei de demult. Iar de nu veţi voi a asculta sfatul meu cel de 
folos, veţi asculta, chiar nevrând, de muncile pe care le veţi primi îndată!" 

Sfinţii au răspuns: „Ne-am învăţat de la Domnul nostru să nu ne temem de cei ce ucid trupul nostru, nici 
să ne îngrijim ce vom răspunde celor ce ne întreabă pe noi; pentru că însuşi Sfântul Duh ne va întări în 
pătimire şi ne va da cuvânt şi îndrăznire în răspunsuri, Insă te întrebăm pe tine: Ce fel de nebunie spui că 
este în noi, tu care te socoteşti a fi mai înţelept decât toţi? Care este mai nebun din doi? Cel care a 
cunoscut pe adevăratul Dumnezeu, Ziditorul a toate, şi-L cinsteşte cu dreaptă credinţă? Sau cel care, 
lăsând pe Dumnezeul cel viu, se închină făpturii celei fără de suflet, pietrelor şi lemnelor şi tuturor celor 
asemenea cu ele? Cu adevărat acela este nebun, care are lucrul cel neînsufleţit în loc de Dumnezeu; iar 
înţelept este cel ce slujeşte Dumnezeului Celui viu. 

Pentru că acesta este cel dintâi lucru al cunoaşterii omeneşti, ca să cunoască cineva pe Dumnezeu, 
Făcătorul său, pe Dătătorul tuturor darurilor, să creadă în El şi să-I slujească cu osârdie. Iar a nu-L 
cunoaşte pe Cel ce este Ziditor şi Făcător de bine al său şi a sluji diavolului, vrăjmaşului cel pierzător de 
suflete, aceasta este nebunia cea mai desăvârşită. Iar filosofii voştri cei vechi, care au petrecut într-acea 
rătăcire pierzătoare, numai li se părea că sunt înţelepţi, dar în fapt erau prea nebuni, după cuvântul 
Sfântului Apostol: Socotin-du-se că sunt înţelepţi, au înnebunit şi s-a întunecat inima lor. Iar tu eşti 
asemenea lor, dacă nu încă şi mai rău; pentru că aceia, necunoscând credinţa cea dreaptă, au petrecut în 
rătăcire, iar tu, fiind luminat prin Sfântul Botez şi crescut în creştinătate, te-ai lepădat de Hristos 
Dumnezeu; şi acum toţi cei ce ştiu pe adevăratul Dumnezeu te numesc elin în loc de creştin, şi păgân fără 
de Dumnezeu, în loc de dreptcredincios!" 

De nişte cuvinte ca acestea ale sfinţilor mucenici, întărâtându-se împăratul foarte tare şi umplându-se de 
nemăsurată mânie, a poruncit ca îndată să-i muncească cumplit. Deci mai întâi i-au dezbrăcat, apoi i-au 
întins la pământ şi i-au bătut fără de cruţare cu curele crude, pe spate şi pe pântece. Apoi i-au spânzurat la 
muncire, pironindu-le mâinile şi picioarele de un lemn, şi au strujit cu unghii de fier tot trupul lor. Iar ei 
răbdând cu vitejie muncile cele grele, şi-au ridicat ochii spre cer şi se rugau lui Dumnezeu, zicând: „O, 
Stăpâne, Care însuţi ai fost pironit pe lemn de necredincioşii jidovi şi n-ai pierdut într-alt chip păcatele 
lumii, decât numai prin pătimirea crucii şi a morţii, caută şi spre noi cei ce suntem spânzuraţi pe lemn şi 
ne dezbrăcăm cu sila de grosimea trupului, prin această cumplită strujire. Iar de vreme ce firea noastră 
este neputincioasă, dă- ne nouă ajutor de sus şi uşurare de dureri, căci spre Tine nădăjduind, am îndrăznit a 
intra în nevoinţa aceasta. Cât de cumplite şi amare sunt aceste munci, Tu singur Doamne, ştii şi vezi. însă 
pentru dragostea Ta, ele ne sunt dulci, o, preadulce Iisuse!" 

Astfel rugându-se sfinţii, îndată le-a stat lor de faţă îngerul Domnului, pe care numai singuri sfinţii 
mucenici îl vedeau, iar întunecaţii ochi ai păgânilor n-au fost vrednici de vederea lui. Acela, mângâind pe 
cei ce pătimeau, atâta uşurare le-a dat în munci, încât nu mai simţeau durerea câtuşi de puţin; şi astfel 
răbdau ca în nişte trupuri străine. 

După aceasta, muncitorul, poruncind să-i ia pe ei de la muncire, le-a zis în batjocură: „Vedeţi cum vă cruţ 
pe voi, nemuncindu-vă mai greu; pentru că nădăjduiesc, că pedepsindu-vă cu aceste mici bătăi, vă veţi uni 
la un gând cu noi!" Iar sfinţii mucenici, nesuferind cuvintele lui, i-au răspuns cu mai multă îndrăzneală: 
„Să nu socoteşti, nici să nădăjduieşti, o, vrăjmaş al lui Dumnezeu, că vei putea schimba statornicia 
noastră în credinţa lui Hristos! Deci, dacă voieşti, ceva mai mult fă-ne nouă, căci suntem gata a răbda 

toate; pentru că rănile, focul, sabia sau orice alt chin mai cumplit, noi le socotim că ne sunt mai mult 
dulceaţă decât munci, şi suntem gata a răbda acestea pentru Iisus Hristos, Cel ce ne-a iubit de noi!" 

Iar Iulian, împăratul cel fără de lege, văzând pe Sfântul Manuil, fratele cel mai mare între mucenici, 
grăind mai mult şi mai cu îndrăzneală decât amândoi fraţii, a poruncit ca deosebi să-1 ducă pe el; iar cu 
Savel şi cu Ismail a început a vorbi cu vicleşug, grăind către dânşii: „Din aceiaşi părinţi sunteţi născuţi, 
dar nu semănaţi unul cu altul. Fratele vostru cel mai mare nici nu este vrednic a se numi frate cu voi, 
deoarece este nesupus, rău, mândru, certăreţ şi fără de ruşine, neavând înţelegere dreaptă. El petrece întru 
nebunia sa neschimbat şi pe voi vă târăşte după el, nelăsându-vă să vă alegeţi cele bune. Iar voi, precum 
văd, sunteţi cu obicei bun, blânzi, necertăreţi şi binecunoscători; deci ascultaţi acum sfatul meu: Lăsaţi pe 
fratele vostru într-a lui deşartă socotinţă, ca să piară în împotrivirea cea fără de minte, iar voi apropiaţi-vă 
la cinstirea zeilor noştri, că mult bine veţi câştiga de la dânşii şi veţi lua de la noi daruri şi cinstiri mari!" 
Iar sfinţii, nevrând nici să asculte cuvintele lui cele viclene, cu mare glas au început a-1 ocărî pe el, pentru 
meşteşugul lui, şi a defăima nebunia lui. Atunci el, pornindu-se cu mare mânie, a poruncit să-i ia pe dânşii 
la muncire şi cu lumânări aprinse să le ardă coastele. Iar ei, răbdând cu vitejie, slăveau pe Dumnezeu, iar 
pe muncitor îl batjocoreau. 

Asemenea şi pe Sfântul Manuil aducându-1, pe de o parte cu îmbunări, iar pe de alta cu îngroziri, îl silea 
spre închinarea idolilor, Insă dacă 1-a văzut pe el nemişcat ca un stâlp întru mărturisirea lui Hristos, a 
început iarăşi a-1 munci, ca şi pe fraţii lui. După aceea, în capul fiecărui mucenic a bătut câte un piron de 
fier şi le-a înfipt trestii ascuţite sub unghii, la mâini şi la picioare; apoi, în sfârşit, i-a osândit pe ei la 
moarte prin tăiere cu sabia; iar după tăiere, a poruncit să se ardă trupurile lor. 

Şi au scos pe sfinţii mucenici la locul cel de moarte, care se numea al lui Constantin. Iar acolo, înainte de 
vărsarea sângelui lor, au făcut către Dumnezeu rugăciunea cea mai de pe urmă, zicând: „Dumnezeule, Cel 
mai înainte de veci, Cel fără început, Cel ce dintru nefiinţă, întru fiinţă pe toate le-ai adus, iar în anii cei 
mai de pe urmă, pentru mântuirea noastră, pe Tine micşorându-Te, în chip de rob cu oamenii ai petrecut şi 
ai răbdat Crucea, ca pe noi din legăturile păcatelor să ne eliberezi şi împărăţiei Tale să ne faci moştenitori; 
primeşte în pace pe robii Tăi şi ne numără pe noi în ceata celor ce din veac Ţi-au plăcut Ţie, că pentru 
numele Tău cel sfânt primim această tăiere de sabie şi ieşirea din viaţa aceasta. încă şi pe mulţimea 
poporului cel ce ne-a înconjurat, care este robită de înşelăciunea vrăjmaşului, întoarce-o la Tine, o, 
milostive Stăpâne, şi le dă lor luminarea minţii şi înţelegere dreaptă, ca astfel, cunoscân-du-Te pe Tine, 
Unul adevăratul Dumnezeul, Ţie unuia să-Ţi slujească şi mântuire să câştige!" Astfel rugându-se sfinţii 
mucenici, s-a auzit un glas de sus, grăind către dânşii: „Veniţi de luaţi cununa slavei, că bine aţi săvârşit 
nevoinţa voastră". Şi s-au tăiat cinstitele capete ale sfinţilor mucenici în 17 zile ale lunii iunie. 

Iar când necuraţii slujitori voiau să săvârşească cealaltă poruncă a spurcatului lor împărat, adică să ardă 
trupurile mucenicilor, îndată, după porunca lui Dumnezeu, s-a cutremurat pământul şi locul pe care 
stăteau s-a desfăcut şi a primit muceniceştile lor trupuri, acoperin-du-le pe ele; ca nu mai mult să se atingă 
de dânsele muncitoarele şi spurcatele mâini, nici puterea focului să le prefacă pe ele în cenuşă. Iar 
slujitorii, văzând aceasta, au fugit de frică. Atunci mulţi din cei ce erau acolo, văzând o minune ca aceea, 
au crezut în Hristos şi, lepădând păgâneasca rătăcire, s-au făcut creştini. Şi stând credincioşii aceia 
nedespărţiţi în acel loc vreme de două zile, rugându-se ziua şi noaptea, pământul a dat afară trupurile 
sfinţilor, care revărsau din ele negrăită bună mirosire. Iar credincioşii, umplându-se de bucurie mare, le- 
au primit pe ele cu dragoste şi le-au îngropat cu cinste la un loc însemnat, unde izvorau tămăduiri de toate 
neputinţele din mormintele sfinţilor mucenici. 

Iar Iulian, păgânul împărat, a pierit degrabă cu sunet, pentru că, după uciderea acestor trimişi din Persia - 
Sfinţii Mucenici Manuil, Savel şi Ismail -, el s-a dus cu toată puterea sa în Persia; căci diavolii, înşelându- 
1 cu fermecătoriile proorocilor mincinoşi, i-au făgăduit lui biruinţă asupra perşilor. Iar împăratul Persiei, 
auzind de uciderea trimişilor săi, s-a umplut de mare mâhnire şi de mânie fără de măsură, şi înştiinţându- 
se că Iulian, călcătorul de lege, vine asupra sa, aşijderea şi-a strâns puterea sa, şi stând la hotarele 
pământului său, a tăbărât asupra mândrului vrăjmaş ce venea asupra lui. Şi după ce din amândouă părţile 

ostaşii s-au lovit şi s-a făcut mare vărsare de sânge, perşii s-au împuternicit şi au biruit cetele greceşti şi 
au sfărâmat puterea lui Iulian. 

încă şi mânia lui Dumnezeu 1-a ajuns pe acel apostat şi a fost ucis spurcatul Iulian de o mână nevăzută, şi 
cu sila şi-a lepădat ticălosul său suflet, fiind de râs şi de batjocură perşilor, asupra cărora mergea cu 
mândrie şi cu nădejde deşartă, şi de bucurie diavolilor, în care credea şi spre care nădăjduia. Deci creştinii 
scăpând de cumplita gonire şi muncire, slăveau pe Hristos, Dumnezeul şi Izbăvitorul lor, Căruia şi de la 
noi I se cuvine cinste şi slavă, împreună cu Tatăl şi cu Sfântul Duh, acum şi pururea şi în vecii vecilor. 
Amin. 



SFANŢUL MUCENIC ISA VRU ŞI CEI ÎMPREUNA CU DANSUL 

(17 iunie) 

Sfântul Isavru şi cei împreună cu el erau din Atena. Şi ieşind din patria lui şi mergând la o peşteră din 
Apolonia, a aflat pe Inochentie, pe Felix, pe Peregrin şi pe Ermia, pe care învăţându-i să nu se dedea spre 
lucrurile cele lumeşti şi trecătoare, aceştia au întărit cuvântul cu fapta; căci, ferindu-se şi fugind de vorba 
şi adunarea rudeniilor lor, au fost pârâţi de rudenii la Tripondie eparhul, care prinzându-i şi neputând să-i 
facă să se lepede de Hristos, a poruncit să fie daţi la chinuri. Iar Isavru, diaconul lui Hristos, şi cei 
împreună cu el au fost daţi în seama lui Apolonie, fiul eparhului, de către care au fost chinuiţi prin foc şi 
prin apă. Dar, fiind izbăviţi din aceste chinuri în chip minunat, au întors pe mulţi la credinţa în Hristos, 
între care erau şi cei mai de frunte ai cetăţii: fraţii Ruf şi Rugin. Apoi, fiind osândiţi la moarte, li s-au tăiat 
capetele. 



SFINŢII MUCENICI LEONTIE, IPATIE ŞI TEODUL 

(18 iunie) 

Pe vremea împărăţiei lui Vespasian, era în Roma un oarecare bărbat din rânduiala senatorilor, cu numele 
Adrian. Acesta era cumplit la obicei, muncitor nemilostiv şi aflător de toate răutăţile. Deci, auzind de 
creştini că se îngreţoşează de mulţimea zeilor şi de jertfele idoleşti şi hulesc pe zeii ce se cinstesc de 
romani şi de elini şi spun că Unul este adevăratul Dumnezeu, Hristos, şi pe mulţi îi aduc la credinţa lor, s- 
a umplut de râvnă pentru zeii săi cei spurcaţi şi, ducându-se la împărat, a cerut putere de la dânsul asupra 
creştinilor ca să-i silească la închinarea de idoli, iar pe cei ce nu vor voi să se închine idolilor, să-i 
muncească şi să-i omoare. Şi împăratul i-a dat îndată acea putere şi 1-a trimis ca ighemon în ţara Feniciei, 
ca să prigonească pe toţi cei care cred în Hristos. Şi ieşind el din Roma şi apropiindu-se de Fenicia, a aflat 
că în cetatea ce se numea Tripol se afla un oarecare începător de oaste cu numele Leontie, care ocărăşte 
pe zeii cei vechi şi întoarce pe oameni de la dânşii, învăţându-i să nu le aducă lor jertfă, nici să li se 
închine, şi strică legile părinteşti şi mulţi îl ascultă pe el. Iar ighemonul Adrian îndată a trimis în Tripol pe 
un tribun cu mulţi ostaşi, cu numele Ipatie, ca să prindă pe Leontie şi să-1 ţină sub strajă până la venirea 
lui. 

Şi Leontie, robul lui Hristos, era de neam din Elada. El era mare la statura trupului, puternic şi viteaz în 
războaie şi arătase multe biruinţe şi pentru aceea avea mare slavă şi cinste între ostaşi. încă era şi înţelept 
în toate socotelile şi aşezările, având înţelepciune, iscusinţă şi ştiinţă în scripturi. Şi ştiind că Unul este 
adevăratul Dumnezeu, Domnul nostru Iisus Hristos, şi crezând într-însul, slujea de-a pururea Aceluia, 
petrecându-şi viaţa sa în întreaga înţelepciune. încă era şi foarte milostiv cu cei săraci, hrănea pe cei 
flămânzi, îmbrăca pe cei goi şi odihnea pe străini. Astfel se împodobea cu toate lucrurile cele bune, pentru 
care, după aceea, s-a învrednicit de la Domnul de cununa cea purtătoare de biruinţă. 

Deci, apropiindu-se ostaşii de cetatea Tripol, deodată tribunul a fost cuprins de o boală grea, cu cutremur 
şi cu fierbinţeală, şi a zis către ostaşii săi: „Ştiu pentru ce a căzut asupra mea această boală; zeii s-au 
mâniat asupra mea, căci, voind a veni aici, nu le-am adus cuviincioase jertfe, şi pentru aceasta mă 
pedepsesc cu această boală". Iar ostaşii, văzând pe tribunul lor că pătimea rău, le era milă de dânsul şi 
erau mâhniţi pentru el, că de trei zile nu gustase nimic şi, din ceas în ceas, boala se întărea mai mult şi îl 
îngrozea cu moarte. 

Iar după trei zile, sosind noaptea, îngerul Domnului s-a arătat tribunului în vedenie, zicându-i: „De voieşti 
să fii sănătos, strigă de trei ori către cer împreună cu ostaşii care sunt cu tine, zicând: «Dumnezeul lui 
Leontie, ajută- mi mie!» De vei face aceasta, îndată vei fi sănătos!" Iar tribunul, deşteptându-se şi 
deschizând ochii săi -fiind în fierbinţeală -, a văzut un sfânt înger întru asemănare de tânăr, cu podoabă 
frumoasă, îmbrăcat în haină albă ca zăpada, stând înaintea lui. Şi a zis tribunul către dânsul: „Eu sunt 
trimis cu ostaşii ca să prind pe Leontie şi să-1 păzesc până la venirea ighemonului Adrian, iar tu îmi 
porunceşti să chem spre ajutor pe Dumnezeul lui Leontie". Aceasta zicând-o bolnavul, îngerul s-a făcut 
nevăzut de la ochii lui. 

Atunci el s-a înspăimântat şi a strigat pe prietenii săi care se odihneau aproape de el şi le-a spus: „Fraţilor, 
ascultaţi ce am văzut în întâiul somn, când am adormit: Un tânăr oarecare prealuminat mi-a stat înainte şi 
m-a sfătuit ca, împreună cu voi toţi, să chem pe Dumnezeul lui Leontie şi voi fi sănătos. Pe acel tânăr 1- 
am văzut şi în vederea ochilor, după ce m-am deşteptat din somn, apoi îndată s-a făcut nevăzut dinaintea 
mea". Prietenii i-au răspuns: „Nu este mare lucru să facem aceasta toţi împreună, numai să te poţi face 
sănătos". 

Iar unul din prietenii lui, cu numele Teodul, se mira foarte mult de vedenia bolnavului, şi- 1 întreba cu de- 
amănuntul, în ce fel era acel tânăr, pe care 1-a văzut în vedenie. Şi le spunea bolnavul toată asemănarea 
îngerului Domnului. Şi se aprindea inima lui Teodul cu dragoste către Dumnezeul lui Leontie, cel neştiut 
încă. Apoi, după ce toţi ostaşii s-au deşteptat din somn, s-au adunat la tribunul cel bolnav şi, aflând de 
vedenia ce a avut, au stat toţi împreună privind spre cer şi au strigat de trei ori cu bolnavul, zicând: 
„Dumnezeul lui Leontie, ajută-mi!" Şi îndată tribunul cel bolnav s-a făcut sănătos ca şi cum nu fusese 
bolnav deloc. Apoi, venind vremea prânzului, a început a mânca şi a bea cu dânşii şi a se veseli. Iar 
Teodul, văzând o minune ca aceea, a fost mai mult în mirare şi şedea deoparte, tăcând şi gândind în sine: 
„Cine este Leontie şi Cine este Dumnezeul lui?" 

Deci tovarăşii săi îl chemau să mănânce şi să bea cu dânşii, iar el nu voia să guste nimic, ci petrecea 
flămând. Dar, văzând pe ostaşi dându-se la băutură şi neîngrijindu-se de drum, a zis către dânşii: „Iată, 
mâine sau poimâine ne va ajunge Adrian. Iar noi nu ne sârguim să căutăm pe bărbatul care ni s-a poruncit 
să-1 prindem; deci dacă voiţi, mă duc eu şi cu tribunul înainte de voi în cetate, ca să căutăm pe acel bărbat 
după care suntem trimişi". Zicând aceasta, a sfătuit şi pe tribun să meargă cu el în cetate, şi au plecat 
amândoi înainte. 

Şi suindu-se ei pe vârful muntelui, pe care era zidită cetatea Tripol, iată, Leontie venea în întâmpinarea 
lor şi li s-a închinat, zicându-le: „Bucuraţi-vă întru Domnul, fraţilor". Tribunul şi Teodul i-au răspuns: 
„Bucură-te şi tu, frate!" Leontie a zis către dânşii: „Pe cine aţi venit să căutaţi aici?" Iar ei au răspuns: 
„împăratul Vespasian a aflat că un oarecare bărbat cinstit, înţelept, desăvârşit în fapte bune şi viteaz în 
oaste, cu numele Leontie, vieţuieşte în cetatea aceasta; la el suntem trimişi, ca să-i ştim casa, căci în urma 
noastră vine ighemonul Adrian, căruia i s-a încredinţat de împărat această ţară a Feniciei, spre îndreptare. 
El însuşi doreşte să vadă pe Leontie, ca pe un om iubit al zeilor, şi voieşte să-1 trimită la împărat cu mare 
cinste, pentru că tot senatul Romei voieşte să-1 vadă şi să-1 ştie, deoarece toţi au auzit de bărbăteasca lui 
vitejie în războaie, de isteţimea lui la cârmuirea cetăţilor şi de multele lucruri însemnate ale lui, şi cum că 
spre zei este foarte osârdnic". 

Iar fericitul Leontie, auzind acestea, le-a zis: „Văd că sunteţi străini şi nu ştiţi cele ce se fac în cetatea 
aceasta; deci veniţi în casa mea şi vă odihniţi puţin, iar eu vă voi arăta pe Leontie, de care ziceţi că este 
prieten al acelor zei pe care voi îi cinstiţi; dar să ştiţi că acela este creştin şi crede în Domnul Iisus 

Hristos". Ei, auzind aceasta, ziceau în gândul lor: „Cine este acest bărbat care spune că Leontie este 
creştin? Oare nu este din prietenii lui?" Apoi l-au întrebat: „Care este numele tău?" El a răspuns: „Despre 
numele meu se scrie astfel în cărţi: Peste aspidă şi vasilisc vei păşi şi vei călca peste leu şi peste balaur; 
pentru că mi se cade a călca peste leul diavol, vrăjmaşul cel nevăzut, şi peste balaur, ighemonul vostru, 
vrăjmaşul cel văzut; iar peste sfetnicii lui şi peste cei mai calzi slujitori ai diavolului voi păşi ca peste 
nişte aspide şi vasilişti. Şi după ce voi dănţui peste toată tabăra leului, atunci din fapte se va arăta luminos 
numele meu". 

Tribunul şi Teodul n-au înţeles cele grăite, însă socoteau în sine şi se minunau, şi au mers cu dânsul în 
casă. Iar Sfântul Leontie le-a pus masa şi i-a ospătat. Şi mâncând ei din cele puse înainte, au zis: „O, 
bunule bărbat, suntem îndestulaţi de ospăţul tău, ne-am săturat de facerile tale de bine, acum rămâne să ne 
spui de Leontie pe care-1 căutăm. Iar dacă va veni Adrian, îi vom spune de tine, făcătorul nostru de bine, 
că ne-ai arătat atâta dragoste, şi el te va cinsti cu multă cinste pentru aceasta şi vei avea împărtăşire cu 
prietenii împărăteşti". Sfântul a zis către dânşii: „Eu sunt Leontie pe care voi îl căutaţi! Eu sunt ostaşul lui 
Iisus Hristos! Eu sunt acela pe care v-a trimis Adrian să-1 prindeţi!" Atunci ei au căzut la picioarele lui, 
zicând: „Robule al Dumnezeului cel de sus, iartă-ne păcatul nostru şi grăbeşte a ruga pe Dumnezeul tău 
pentru noi, ca să ne izbăvească şi pe noi de păgânătatea idolească şi de Adrian, fiara cea preacumplită, 
pentru că şi noi voim să fim creştini!" Apoi i-au spus lui cum i s-a făcut celui bolnav arătare îngerească şi 
cum, prin chemarea Dumnezeului lui Leontie, s-a tămăduit de boală. 

Iar Sfântul Leontie, auzind aceasta, s-a bucurat de puterea lui Hristos şi, întinzându-se la pământ înaintea 
lui Dumnezeu în chipul Sfintei Craci, se ruga cu lacrimi, zicând: „Doamne Dumnezeule, Cel ce voieşti ca 
toţi oamenii să se mântuiască şi să vină la cunoştinţa adevărului, caută spre noi în ceasul acesta. Tu ai 
făcut ca cei ce au venit asupra mea să fie cu mine; deci mă rog, păzeşte-mă şi pe mine, oaia Ta şi pe cei 
împreună cu mine luminează-i cu lumina milostivirii Tale. Revarsă peste dânşii harul Sfântului Tău Duh, 
zideşte într-înşii inimă curată şi, însemnându-i cu semnul Tău cel sfânt, fă-i pe ei ostaşi nebiruiţi ai Tăi. 
înarmează-i şi întăreşte-i împotriva vrăjmaşului diavol şi împotriva slujitorilor lui, ca aceşti robi ai Tăi să 
sfărâme capul nevăzutului balaur şi al văzutului Adrian, fiara cea rea". 

Astfel rugându-se sfântul cu căldură, un nor luminos s-a pogorât peste tribunul Ipatie şi peste Teodul, 
prietenul lui, şi, umbrindu-i, a lăsat ploaie peste ei şi i-a botezat. Aceasta văzând-o sfântul, a chemat peste 
dânşii, pe când îi ploua, numele Preasfîntei Treimi, al Tatălui şi al Fiului şi al Sfântului Duh. Apoi, după 
acea minunată botezare, a zis: „Slavă Ţie, Dumnezeul meu, că nu ai trecut cu vederea rugăciunea celor ce 
Te iubesc şi împlineşti voia celor ce se tem de Tine". După aceea, Leontie a îmbrăcat în haine albe pe cei 
nou botezaţi şi a poruncit să poarte lumânări aprinse înaintea lor. 

In acea vreme, au sosit în cetate şi ceilalţi ostaşi care rămăseseră pe drum şi întrebau asemenea de 
Leontie, de tribunul lor şi de Teodul. Şi aflându-i şi venind la dânşii, au văzut pe tribun şi pe Teodul în 
haine albe şi lumânări arzând înaintea lor, deci s-au minunat şi nu pricepeau ce este aceea. Apoi, 
cunoscând că s-au făcut creştini ş\ s-au botezat, ostaşii au început a se tulbura şi a se mânia de aceasta, 
încă aflând despre cele petrecute şi unii din cetăţeni, au început a face tulburare în cetate, strigând: „Să se 
ardă cu foc cei ce fac necinste zeilor noştri!" Deci s-a făcut gâlceava şi tulburare în cetate. Unii apărau pe 
Leontie şi pe creştinii care erau cu dânsul, iar alţii voiau să-i piardă; însă nu îndrăzneau să le facă lor ceva 
rău ei singuri, ci aşteptau venirea ighemonului. 

Iar după două zile, Adrian ighemonul a venit în cetate şi toţi ieşind în întâmpinarea lui, i-au spus despre 
Leontie şi despre cei ce erau cu dânsul, care au crezut în Hristos. Şi ziceau: „Un bărbat oarecare, anume 
Leontie, numindu-se creştin, îi întoarce pe mulţi de la zeii noştri, amăgindu-i cu oarecare meşteşugiri 
vrăjitoreşti. El preamăreşte pe un Om, Care a fost lovit de jidovi peste obraz şi a fost dat la moarte pe 
cruce şi, fiind bătut de Pilat, a fost răstignit, încă şi pe ostaşii cei împărăteşti, acelaşi Leontie i-a amăgit cu 
farmecele lui obişnuite, i-a tras la credinţa creştină şi i-a îmbrăcat în haine albe. Iată, acum sunt trei zile 
de când îi ţine închişi în casa sa şi, împreună cu dânşii, slăveşte pe Hristos al lor, Cel ce a fost răstignit, şi 
defăima zeii noştri cu huliri fără de număr". Atunci Adrian a trimis îndată ostaşi ca să prindă pe Leontie, 

pe tribunul Ipatie şi pe Teodul, să-i arunce în temniţă şi să-i păzească până la cercetare. Şi intrând 
ighemonul în cetate, s-a odihnit de cale în ziua aceea. 

Iar Sfântul Leontie şezând în temniţă împreună cu ceilalţi legaţi, toată ziua neîncetat îi învăţa dreapta 
credinţă şi-i întărea spre muceniceasca nevoinţă, mângâindu-i pe ei cu răsplătirea ce are să fie. Apoi, 
sosind noaptea, a petrecut-o toată cu dânşii în rugăciune, în cântări de psalmi şi în preaslăvirea lui 
Dumnezeu. 

Şi făcându-se ziuă, ighemonul a stat la judecată şi, scoţând din temniţă pe sfinţii legaţi şi punându-i 
înainte la cercetare, a zis către Leontie: „Oare tu eşti Leontie?" Sfântul a zis: „Eu sunt". Ighemonul a zis: 
„Ce fel de om eşti tu? Cum ai înşelat cu vrăjile şi cu farmecele tale pe ostaşii cei ce totdeauna cu credinţă 
slujeau împăratului nostru, şi i-ai înduplecat să slujească Dumnezeului tău?" Răspuns-a Leontie: „Eu sunt 
ostaş al Hristosului meu, fiu al luminii celei adevărate, a Aceluia care luminează pe tot omul ce vine în 
lume; şi tot cel ce vine la lumina aceea nu se poticneşte. Ipatie şi Teodul ştiu acum Cine este începătorul 
luminii aceleia, lucrarea şi săvârşirea; adică însuşi Hristos, Fiul lui Dumnezeu, Dumnezeul Cel fără de 
început, Cel de o fiinţă cu Tatăl, lumina cea din lumină, Dumnezeul cel din Dumnezeu. Pe Acela ei 
cunoscându-L, au părăsit pe zeii tăi cei făcuţi din lemn, din piatră şi din oase de dobitoace 
necuvântătoare, de vreme ce sunt necuvântători şi neputincioşi şi cu înlesnire pot a se sfărâma". 

Atunci ighemonul, auzind acele cuvinte îndrăzneţe ale lui Leon-tie, a poruncit slujitorilor să-1 bată pe el 
tare. Iar Sfântul Leontie, fiind bătut, îşi ridica ochii săi spre cer, de unde aştepta ajutorul lui Dumnezeu, 
iar către ighemon grăia: „O, nebunule tiran, ţie ţi se pare că mă munceşti pe mine, dar mai mult te 
munceşti pe tine însuţi, împietrindu-ţi inima ta!" Iar ighemonul, după ce 1-a bătut mult pe el, a poruncit 
să-1 ducă în temniţă şi, întorcându-se către Ipatie şi Teodul, le-a zis: „Pentru ce aţi lepădat obiceiurile 
părinteşti în care aţi crescut şi, lăsând lefurile ostăşeşti, aţi mâhnit pe împărat?" Sfinţii au răspuns: „Mai 
bune lefuri am găsit la împăratul Cel ceresc; pentru că ni s-a dat de la Dânsul pâinea aceea, care se 
pogoară din cer şi care nu se sfârşeşte niciodată. Ni s-a dat paharul cel cu vin, care curge din coastele lui 
Hristos". 

Adrian a zis către dânşii: „Aceste cuvinte netrebnice şi nebuneşti v-a învăţat pe voi spurcatul Leontie. Iar 
eu vă zic vouă să faceţi cele plăcute împăratului! Au doară nu ştiţi poruncile lui, că cei ce cinstesc pe zei, 
aceia să se cinstească cu mari cinstiri şi cu mai mari rânduieli în oaste? Iar cei ce se întorc de la zei, aceia 
să se piardă cu pedepse mai cumplite?" Iar Sfinţii Mucenici Ipatie şi Teodul, răspunzând la aceasta, au 
zis: „Răsplata noastră este la ceruri; iar tu fă ceea ce voieşti, pentru că eşti râvni tor către necuraţii tăi zei. 
Te înarmezi asupra noastră, fiind nevinovaţi, dar degrabă va pieri viaţa ta, pentru că vremea zilelor tale s- 
a scurtat". 

Atunci Adrian, umplându-se de mânie, a poruncit să spânzure dezbrăcat pe tribun de lemnul de muncă şi 
să-i strujească trupul lui cu unghii de fier; iar pe Teodui, întinzându-1 la pământ, să-1 bată fără cruţare. Iar 
sfinţii, răbdând cu vitejie acele munci, nu grăiau altceva, decât numai se rugau lui Dumnezeu, după cum 
erau învăţaţi de Sfântul Leontie şi strigau, zicând: Mântuieşte-ne pe noi, Dumnezeule, că a lipsit cel 
cuvios. Iar muncitorul, văzându-i pe dânşii petrecând tari şi nebiruiţi în credinţa lui Hristos, i-a osândit la 
moarte, adică să li se taie capetele cu securea. Deci, sfinţii ducându-se la moarte, cântau: „Tu eşti 
scăparea noastră, Doamne. In mâinile Tale ne dăm sufletele noastre!" Astfel cu bucurie şi-au întins pentru 
Hristos grumajii lor sub secure şi, fiind tăiaţi, s-au dus către Domnul ca să-şi ia cununa cea gătită lor, din 
dreapta puitorului de nevoinţă. 

După aceasta, Sfântul Leontie iarăşi a fost scos la judecată şi, pus fiind înaintea ighemonului, acesta a zis 
către dânsul: „Leontie, cruţă-ţi viaţa ta, ca să nu suferi munci grele, precum au suferit cei înşelaţi de tine, 
tribunul Ipatie şi Teodul. Ascultă-mă pe mine şi jertfeşte zeilor, ca să te învredniceşti de mare cinste de la 
mine, de la însuşi împăratul şi de la senatul Romei". Sfântul Leontie a răspuns: „Să nu- mi fie mie aceea 
ce zici, ca să văd faţa împăratului tău, care este vrăjmaşă şi urâtă lui Dumnezeu! Dar de voieşti tu, 
Adriane, fă-te prieten al Hristosului meu, şi de vei face aceasta, îţi voi arăta câtă cinste, bogăţie şi 
mântuire veşnică vei câştiga". 

Atunci Adrian, de mânie râzând, a zis: „Oare acel fel de mântuire voieşti să câştig, precum au câştigat 
tribunul şi Teodul? O, spurcatule ce eşti, oare nu ştii cu ce fel de pedeapsă au pierit aceia?" Sfântul a zis: 
„Pedeapsa aceea pe care ai dat-o lor, nu este pedeapsă, ci mai ales viaţă, pace şi bucurie; pentru că acum 
ei se bucură şi se veselesc, sălăşluindu-se împreună cu cetele îngereşti". Adrian a zis: „Ia aminte, Leontie, 
la cele grăite de mine. Care dintre oamenii cei ce au minte au defăimat cândva această strălucire 
prealuminoasă a soarelui şi pe marii zei - Die, Apolon, Poseidon, Afrodita şi ceilalţi -, ca apoi să-şi 
sfârşească viaţa lor cu moarte necinstită şi cumplită? Cu adevărat nimeni, fără numai cei ce sunt fermecaţi 
de tine". Răspuns-a sfântul: „Au n-ai auzit Scriptura, care zice: Zeii păgânilor sunt diavoli şi asemenea lor 
să fie cei ce-i fac pe ei şi toţi cei ce nădăjduiesc spre dânşii. Şi cine este din cei ce au înţelegere sănătoasă, 
care ar fi voit să fie asemenea cu pietrele cele mute şi cu lucrurile cele neînsufleţite, precum sunt zeii 
voştri, ca, aducându-le lor jertfe, să piară cu moarte fără de sfârşit?" 

Atunci muncitorul, mâniindu-se, a poruncit să întindă la pământ pe mucenic şi patru slujitori tari să-1 bată 
fără cruţare, iar crainicul să strige: „Cei ce defăimează pe zeii noştri şi nu se supun împărăteştilor porunci, 
cu o pedeapsă ca aceasta să piară". 

Deci sfântul mucenic a fost bătut până au ostenit slujitorii cei ce-1 băteau; iar sfântul zicea către muncitor: 
„Chiar de-mi vei zdrobi tot trupul meu cu răni, mintea mea nu mi-o vei birui, nici vei fi stăpân pe sufletul 
meu!" Atunci ighemonul a poruncit să-1 spânzure de un lemn de muncă şi tot trupul lui, coastele şi 
fluierele, să le stru-jească cu unelte de fier ascuţite. Astfel fiind strujit sfântul, într-acele dureri cumplite 
îşi ridica ochii săi spre cer şi se ruga: „Dumnezeul meu, spre Tine am nădăjduit, mântuieşte-mă pe mine, 
Doamne!" 

Apoi, muncitorul a zis către slujitori; „Luaţi- 1 pe el de pe lemn, căci ştiu că de aceea şi-a ridicat ochii săi 
spre cer, ca să roage pe zeii noştri, să-i dea lui odihnă". Atunci Sfântul Leontie, auzind aceasta, a strigat 
cu glas mare către dânsul: „Să piei şi tu şi zeii tăi, ticălosule şi spurcatule muncitor! Eu mă rog 
Dumnezeului meu, ca să- mi dea mie tărie şi putere de a răbda muncile cele date de tine". 

Deci muncitorul a poruncit ca iarăşi să-1 spânzure cu capul în jos şi să-i lege de grumaji o piatră grea. 
Astfel mucenicul, stând spânzurat multă vreme, se ruga zicând: „Doamne Iisuse Hristoase, Cel ce ai 
întărit pe robii Tăi, Ipatie şi Teodul, întru mărturisirea Preasfântului Tău nume, întăreşte-mă şi pe mine, 
robul Tău, cel smerit şi păcătos, ca să pot îndura muncile acestea. Nu te depărta de la mine, nădejdea 
mea!". Atunci Adrian a zis: „O, Leontie, ştiu că vei fi prieten zeilor noştri". Răspuns-a mucenicul: „Eu 
sunt rob al lui Dumnezeu Cel de sus, iar tu eşti rob al zeilor tăi, cu care vei pieri tu şi ostaşii tăi". 

In nişte munci ca acestea pătimind Sfântul Leontie toată ziua, s-a apropiat seara, iar soarele se pleca spre 
apus. Deci muncitorul a poruncit ca să ia pe sfântul mucenic şi să-1 arunce în temniţă până a doua zi. Iar 
sfântul a cântat toată noaptea în temniţă, zicând: Domnul este luminarea mea şi Mântuitorul meu, de cine 
mă voi teme? Şi i s-a arătat lui îngerul Domnului şi i-a zis: „Imbărbătează-te, Leontie! Domnul 
Dumnezeu, Căruia tu îi slujeşti cu credinţă, m-a trimis pe mine la tine, ca nedepărtat să fiu de tine". Deci 
sfântul se bucura şi se veselea întru Dumnezeul său. 

Iar a doua zi, ighemonul Adrian şezând iarăşi la judecată, a pus înainte pe Sfântul Leontie şi i-a zis: „Cum 
ai socotit, Leontie?" Răspuns-a sfântul: „Am socotit o dată ca să nu iau aminte la cuvintele tale cele 
deşarte şi de multe ori ţi-am spus ţie, şi acum îţi spun acelaşi lucru, că niciodată nu voi lăsa pe Dumnezeul 
meu, Cel ce a făcut cerul şi pământul, marea şi toate cele dintr-însele, pe Domnul meu Iisus Hristos, Fiul 
lui Dumnezeu, Care a pătimit cruce pentru mântuirea noastră şi în Care mi-am pus nădejdea mea". 
Ighemonul a zis: „Ascultă-mă, Leontie, jertfeşte zeilor; că de mă vei asculta, mă jur ţie pe zeii mei, că 
mare cinste şi multe bogăţii vei câştiga de la împăratul". Răspuns-a sfântul: „Ce fel de cinste şi bogăţii 
sunt în partea cea de sub cer, pentru care te-aş fi ascultat pe tine şi m-aş fi lepădat de Dumnezeul meu? 
Căci toată lumea nu este vrednică lui Hristos Stăpânul meu, pe Care cu toată inima mea II iubesc şi pentru 
a Cărui dragoste pătimesc şi sunt gata a le pătimi pe toate; iar diavolilor tăi nu voi jertfi niciodată!" 

Şi văzând muncitorul că nu poate birui pe ostaşul lui Hristos şi nici a-1 îndupleca spre a sa păgânătate, a 
dat asupra lui osândă de moarte, în acest chip: „Pe Leontie, care n-a voit să se supună poruncii împărăteşti 
şi să aducă jertfă zeilor; ci, mai cu seamă a şi ocărât pe zeii noştri cei părinteşti, poruncim să fie întins la 
muncire în patru părţi şi să-1 bată atât de tare, până ce rău îşi va lepăda sufletul său". Deci Mucenicul 
Leontie fiind întins şi legat de patru pari, a fost bătut cumplit de nişte ostaşi tari, şi în acele munci grele şi- 
a dat sufletul său cel sfânt în mâinile lui Dumnezeu. Iar trupul lui, târându-1, l-au aruncat afară din cetate; 
şi luându-1 credincioşii, l-au îngropat cu cinste aproape de malul Tripolei. 

Această pătimire a Sfântului Mucenic Leontie a scris-o robul lui Hristos Notarie, care a văzut toate 
acestea cu ochii săi. A scris-o pe tăbliţe de plumb şi a pus-o în mormânt lângă moaştele sfântului, pentru 
neamul cel mai de pe urmă. Deci fiecare care citeşte sau ascultă pe cel ce citeşte, să-şi ridice spre cer 
mâinile sale şi să dea slavă lui Dumnezeu, Care a întărit pe robul Său spre atât de mare nevoinţă. 
Mucenicul lui Hristos, Leontie, şi-a săvârşit pătimirea sa în ziua de 18 iunie, în timpul stăpânirii lui 
Vespasian în Roma, iar întru noi împărăţind Domnul nostru Iisus Hristos, Căruia să-I fie slava, împreună 
cu Tatăl şi cu Sfântul Duh, acum şi pururea şi în vecii vecilor. Amin. 



SFANŢUL APOSTOL IUDA, FRATELE DOMNULUI DUPĂ TRUP 

(19 iunie) 

Sfântul Apostol Iuda a fost unul din cei doisprezece Sfinţi Apostoli ai lui Hristos, trăgându-se din 
seminţia lui David şi a lui Solomon. El s-a născut în Nazaretul Galileii, din tatăl său, Iosif teslarul - care a 
fost după aceea logodnicul Preacuratei Fecioare Măria - şi din maica sa Salomeea, nu cea din Betleem, ci 
alta, care a fost fiica lui Agheu, fiul lui Varahie şi fratele lui Zaharia. Pe ea a luat-o Iosif în însoţire 
legiuită şi i-a născut pe aceşti fii, care sunt pomeniţi în Evanghelia lui Matei: Iacob, Iosie, Simon şi Iuda. 
însă acest Sfânt Iuda se numeşte Iuda al lui Iacov - adică fratele lui Iacov cel numit fratele Domnului -, 
căci pentru smerenie, singur se făcea nevrednic să se numească fratele Domnului după trup, de vreme ce 
la început a greşit din neştiinţă faţă de El, pe de o parte pentru necredinţă, iar pe de alta pentru neiubirea 
de frate. Cu necredinţa a greşit, precum adevereşte despre aceasta Sfântul Ioan, zicând: Nici fraţii lui nu 
credeau în El. 

Tâlcuind aceasta, Sfântul Teofîlact spune că feciorii lui Iosif sunt fraţi ai Lui şi zice: „II ocărăsc fraţii lui, 
feciorii lui Iosif, între care este şi acest Iuda. Insă de unde aveau ei această necredinţă? Din socoteala cea 
putredă şi din zavistie, pentru că obiceiul rudeniilor este ca totdeauna să urască mai mult pe ai săi, decât 
pe cei străini". Deci este arătat că Iuda de la început a greşit întru neştiinţă către Hristos, cu necredinţa şi 
cu zavistia. El a mai greşit şi cu neiubirea de frate, precum se scrie despre aceasta în Viaţa Sfântului 
Iacov, fratele Domnului, pentru că Iosif - după întoarcerea din Egipt - împărţind pământul său fiilor lui cei 
fireşti, pe care i-a avut cu femeia cea dintâi, a voit să facă parte şi Domnului nostru Iisus Hristos, Cel 
născut fără de stricăciune, mai presus de fire, din Preacurata Fecioară, fiind Acela atunci încă prunc mic, 
iar ceilalţi fii ai lui Iosif - între care şi acest Iuda - nu voiau să-L primească la moştenire împreună cu ei, 
ca pe Cel ce nu era născut din aceeaşi maică. Iar Iacov L-a primit pe El împreună moştenitor la partea sa, 
şi de aceea Iacov s-a numit după aceea „fratele Domnului". Deci Sfântul Iuda, ştiind greşelile sale cele 
mai dinainte, nu îndrăznea să se numească fratele Domnului, ci numai al lui Iacov, precum scrie şi în 
scrisoarea sa, zicând: „Iuda, sluga lui Iisus Hristos şi fratele lui Iacov...". Acest sfânt apostol are încă şi 
alte felurite numiri. 

Astfel, Sfântul Matei Evanghelistul îl numeşte Levi sau Tadeu şi aceasta nu fără oarecare taine, pe care le 
putem cunoaşte în parte din tâlcuiri, pentru că Levi se numeşte „împreunat" sau „din inimă" sau „ca un 
leu". Deci Sfântul Iuda s-a numit Levi, pentru că după greşeala lui cea mai dinainte, ce o făcuse din 
neştiinţă, după ce a cunoscut că Iisus este adevăratul Mesia, s-a alăturat lângă Dânsul cu dragoste din 
inimă şi ca un leu s-a nevoit cu bărbăţie pentru El. Drept aceea, cu dreptate şi cu cuviinţă s-au zis despre 
dânsul aceste cuvinte, care oarecând s-au zis şi despre Iuda cel dinainte, fiul lui Iacov şi strămoşul lui 

Hristos: ludo, pe tine te laudă fraţii tăi; culcându-te, ai dormit ca un leu şi ca un pui de leu. Iar Tadeu se 
tâlcuieşte "lăudător" şi "mărturisitor" sau "sânii laptelui". Deci Sfântul Iuda a fost numit Tadeu, căci, 
lăudând şi mărturisind pe Hristos Dumnezeu, hrănea din învăţăturile sale apostoleşti ca prin nişte sâni de 
lapte pe cei ce erau prunci în credinţă, adică pe cei dintâi credincioşi ai Bisericii. 

Mai sunt încă şi unii care socotesc cum că acest Sfânt Iuda, iar nu altul, este numit Varsava în Faptele 
Apostolilor. Acolo se zice: Au voit apostolii şi bătrânii cu toată adunarea să aleagă pe un bărbat dintr-înşii 
şi să-1 trimită în Antiohia cu Pavel şi cu Varnava, anume pe Iuda, care se numea Varsava. Deci Varsava 
se tâlcuieşte „fiul întoarcerii" şi de aceea se numeşte Sfântul Iuda Varsava, fiindcă, după greşelile sale 
cele de mai înainte către Hristos, s-a întors la El prin pocăinţă, cu credinţă şi cu dragoste. Căci, în cele ce 
greşise mai mult, în acelea a arătat mare îndreptare. El greşise mai întâi prin necredinţă, după aceea a 
crezut într-însul fără îndoială şi s-a făcut Apostolul şi propovăduitorul Lui. Greşise către Hristos şi prin 
neiubire, iar după aceea atât L-a iubit, încât şi-a pus şi sufletul pentru Dânsul, pentru că avea mare râvnă 
pentru Hristos şi dorea ca toată lumea să-L cunoască pe Hristos, adevăratul Dumnezeu, să creadă într- 
însul, să-L iubească şi să-şi câştige mântuirea. Această râvnă a lui este povestită şi în Sfânta Evanghelie. 
Căci, pe când Domnul grăia către ucenicii Săi: Cel ce mă iubeşte pe Mine, va fi iubit de Tatăl Meu şi Eu 
îl voi iubi pe el şi singur Mă voi arăta lui... atunci Iuda -nu Iscarioteanul, ci acest frate al Domnului după 
trup - a zis către dânsul: Doamne, ce este că ai să Te arăţi nouă, şi nu lumii? Ca şi cum ar fi zis: „Doamne, 
nu numai nouă să ne dai cunoştinţa Ta, ci la toată lumea. Nu numai nouă singuri să ne arăţi mântuirea Ta, 
ci şi la tot neamul omenesc, ca nu numai noi, robii şi ucenicii Tăi, ci şi toată lumea, cunoscându-Te pe 
Tine Făcătorul şi Mântuitorul său, să Te iubească cu căldură, să-Ţi slujească cu credinţă şi să Te 
proslăvească în veci". 

Iar după înălţarea Domnului, Sfântul Apostol Iuda a propovăduit pe Hristos în felurite ţări. Despre aceasta 
ne spune Nichifor, istoricul bisericesc, zicând despre dânsul astfel: „Dumnezeiescul Iuda, nu 
Iscarioteanul, ci altul, care avea două nume, Tadeu şi Levi, fiul lui Iosif şi fratele lui Iacov, cel aruncat de 
pe aripa bisericii, a propovăduit mai întâi Evanghelia în Iudeea, Galileea, Samaria, şi Idumeea, apoi în 
cetăţile Arabiei, în părţile Siriei şi ale Mesopo-tamiei; iar mai pe urmă, s-a dus în Edesa, în cetatea lui 
Avgar, unde mai înainte propovăduise pe Hristos alt Tadeu, care era unul din cei şaptezeci de apostoli. 
Acolo, dacă lipsea ceva din slujba acelui Tadeu, acest Iuda Tadeu le-a împlinit bine". 

încă să se mai ştie că Sfântul Iuda a binevestit cuvântul mântuirii şi în Persia, iar de acolo a scris în limba 
grecească Epistola sobornicească către toţi credincioşii, care, deşi este scrisă pe scurt, este însă de mare 
înţelegere şi plină de învăţături folositoare. Unele cuvinte din acea scrisoare sunt dogmatice, adică despre 
taina Prea Sfintei Treimi şi a întrupării lui Hristos, despre deosebirea îngerilor buni de cei răi şi despre 
înfricoşata judecată ce va să fie; iar altele sunt învăţătoare de obiceiuri, care sfătuiesc pe oameni a fugi de 
necurăţiile păcatelor trupeşti, de huliri, de mândrie, de neascultare, de zavistie şi de urâciune, de 
meşteşugiri şi de vicleşuguri, ca fiecare să fie statornic în chemarea sa, în credinţă, în rugăciune şi în 
dragoste. Aşijderea, ele mai învaţă a se îngriji de întoarcerea celor rătăciţi la adevărata credinţă şi a se 
păzi de eretici, ale căror obiceiuri vătămătoare de suflet le-a vădit luminos, iar pierzarea lor a arătat-o 
asemenea cu a sodomitenilor. 

In scrisoarea sa arată încă şi aceasta, că nu este destul pentru mântuire, ca să se lepede cineva de 
păgânătate şi să fie chemat la sfânta credinţă, ci se cuvine ca, pe lângă credinţă, să facă şi fapte bune 
cuviincioase chemării şi vrednice de mântuire. Pentru aceasta el aduce spre pildă pe îngerii şi oamenii 
pedepsiţi de Dumnezeu. Pe îngerii răi Dumnezeu i-a legat în întuneric cu legăturile cele veşnice şi spre 
judecata Sa îi păzeşte, deoarece nu şi-au păzit rânduiala lor. Pe oamenii cei scoşi din Egipt i-a pierdut în 
pustie, deoarece n-au umblat după chemarea lui Dumnezeu, ci s-au abătut la îndărătnicii. Astfel Sfântul 
Apostol Iuda a arătat în trimiterea sa prin cuvinte scurte lucruri mari. 

El a suferit multe dureri şi osteneli, trecând prin multe ţări, propovăduind pe Hristos, botezând şi 
încredinţând popoarele şi povă-ţuindu-le la mântuire. Apoi, după ce s-a dus în părţile Araratului, 
întorcând mulţime de popor de la înşelăciunea idolească la Hristos, a fost prins de închinătorii la idoli şi, 
după ce l-au muncit mult, l-au spânzurat pe un lemn în chip de cruce. Şi fiind străpuns cu săgeţi de cei 

necredincioşi, şi-a sfârşit nevoinţa şi alergarea sa, şi a trecut la Hristos Dumnezeu, ca să-şi ia cununa cea 
veşnică a răsplătirii aposto-leşti la ceruri. 



CUVIOSUL PAISIE CEL MARE 

(19 iunie) 

(Scrisă de Cuviosul Ioan Colov, tradusă din limba greacă.) 

Cuviosul Părintele nostru Paisie a fost din Egipt. El s-a născut din părinţi dreptcredincioşi, îmbunătăţiţi şi 
îmbogăţiţi de obiceiuri bune şi creştineşti, care aveau şapte copii asemeni lor în obiceiuri şi fapte bune. 
Bogăţia lor le era destulă, încât puteau să ajute şi pe cei ce aveau trebuinţă; căci, cu cât împărţeau la săraci 
averile lor, cu atât mai mult Dumnezeu le înmulţea toate. 

Murind tatăl lor, a rămas toată grija copiilor şi a lucrurilor pe seama maicii lor. însă cea mar mare grijă îi 
pricinuia ei Paisie, ca unul ce era mai mic decât toţi copiii ei. De aceea, fiindcă ea se întrista mult, i s-a 
arătat îngerul Domnului într-o noapte şi i-a zis: „Dumnezeu, Tatăl sărmanilor, m-a trimis să-ţi spun pentru 
ce te întristezi atât pentru grija copiilor tăi, ca şi cum ai avea grijă de ei numai tu singură şi nu şi 
Dumnezeu? Deci nu te întrista, ci închină lui Dumnezeu pe un fiu al tău, prin care se va slăvi numele Său 
cel sfânt, care de-a pururea se slăveşte". 

Iar ea, auzind acestea, a zis: „Toţi copiii mei sunt ai lui Dumnezeu, să-şi ia pe care voieşte". Dar îngerul, 
apucând de mână pe Paisie, a zis: „Acesta este bineplăcut Domnului!" Atunci ea a zis către înger: „Acesta 
nu este vrednic pentru slujirea şi slujba lui Dumnezeu, ci ia mai bine pe unul din cei mai mari care va fi 
vrednic". îngerul a zis: „O, preabună femeie, tu zici că Paisie nu este vrednic spre slujirea lui Dumnezeu 
pentru tinereţea lui, însă să ştii că puterea lui Dumnezeu se arată în cei neputincioşi. Acesta, cel mai mic 
decât ceilalţi, este mai ales de Dumnezeu". Acestea zicând, îngerul s-a dus, iar femeia, deşteptându-se din 
somn, se minuna de dumnezeiasca poruncă şi-L slăvea pe Dumnezeu, zicând: „Doamne, facă-se mila Ta 
spre noi şi spre robul tău Paisie!" Acestea şi altele asemenea a zis, rugându-se şi mulţumind lui 
Dumnezeu. Apoi, luând pe copil, 1-a afierosit lui Dumnezeu. 

Dumnezeiescul Paisie, fiindcă era temător de Dumnezeu, odată cu creşterea vârstei, a crescut şi în 
dumnezeiescul dar, iar inima lui s-a rănit de dumnezeiasca dragoste şi a dorit petrecerea monahicească. 
Deci, ajungând la vârsta vrednică să lucreze poruncile Domnului, a fost povăţuit de dumnezeiescul dar şi 
s-a dus în pustia Schitului, ca un miel fără de răutate, la păstorul oilor cuvântătoare, adică la 
dumnezeiescul Pamvo, care, având darul de a vedea mai înainte, a cunoscut cele ce erau să fie pentru 
Paisie. Deci, primindu-1 cu multă bucurie, 1-a îmbrăcat în cuviosul chip al monahilor. 

Dar, fiindcă Paisie era vas ales al dumnezeiescului dar, era povăţuit de acesta la toată fapta bună. Şi întâi 
a isprăvit bine nevoinţele ascultării şi ale răbdării, făcând cu osârdie toate acelea, pe care i le poruncea 
părintele lui cel duhovnicesc. Apoi s-a apucat de mai multă şi mai aspră pătimire, dorind a ajunge la 
sporirea celor desăvârşite. Iar dumnezeiescul părintele nostru Pamvo, văzându-1 că dorea isprăvile cele 
mai înalte, i-a zis: „Fiul meu, Paisie, nu se cuvine celui nou începător să caute la faţa vreunui om, ci să-şi 
plece pururea capul în jos şi cu mintea sa să gândească necontenit la cele cereşti, privind frumuseţile şi 
podoabele negrăitei slave a lui Dumnezeu şi, dintr-o privire ca aceasta, să slăvească atotputernica 
bunătate a lui Dumnezeu, Făcătorul nostru de bine". 

Iar Paisie, auzind aceste cuvinte folositoare de suflet, s-a umplut de dor dumnezeiesc şi le-a săvârşit cu 
lucrul. De atunci au trecut trei ani, păzind această poruncă cu atâta tărie, încât n-a văzut deloc faţă de om, 
ci se îndeletnicea cu totul în citirea dumnezeieştilor Scripturi şi în cercetarea dumnezeieştilor înţelesuri şi 
cu acestea, ca şi cu nişte ape dulci, adăpa şi roura sufletul său, precum zice proorocul David: Era ca un 
sad pururea înverzit şi răsădit lângă izvoarele apelor, care, adăpându-se, sporeşte şi înfloreşte şi, la 

vremea potrivită, face rod copt şi prea dulce. Şi adeseori obişnuia a zice cu mult dor şi acest grai al lui 
David: Cât sunt de dulci cuvintele Tale gâtlejului meu, mai mult decât mierea gurii mele! 

Astfel rugându-se Paisie necontenit, strâmtora şi muncea trupul său cu postiri şi privegheri, după cuvântul 
apostolului, şi îl avea supus voilor sufletului. Iar dumnezeiescul Pamvo, văzându-1 că sporea în 
duhovniceasca nevoinţă şi în fapte bune, îl îndemna părinteşte şi- 1 povăţuia cu luare aminte la cele 
plăcute lui Dumnezeu; şi aşa, cârmuindu-1 bine şi cu dreaptă credinţă, 1-a arătat iscusit şi lămurit, după 
faptă şi după privire. 

Dar bătrânul, apropiindu-se de sfârşitul său, se silea de aici să ajungă la cereştile bunătăţi, pe care dorea 
de mult să le dobândească, şi binecuvântând pe Paisie cu multe binecuvântări şi spunând multe proorocii 
despre dânsul, a trecut de la pământ către cele cereşti. Deci în acest chip Paisie se îndulcea de nădejdile 
cele bune, pe care le avea, iar eu, smeritul Ioan, care am scris această povestire de faţă, am rămas 
împreună cu Paisie în una şi aceeaşi chilie, având amândoi aceeaşi socoteală, petrecând aceeaşi petrecere 
şi vieţuire, după canonul ce îl luasem de la duhovnicescul nostru părinte, întărindu-ne unul pe altul la 
fapta bună şi sârguindu-ne amândoi pentru mântuirea sufletelor noastre. 

Şi trecând puţină vreme, iar Paisie încălzindu-se cu căldura Sfântului Duh, se nevoia cu o mai înaltă 
petrecere. El a început a posti toată săptămâna si numai sâmbăta mânca, iar hrana lui era puţină pâine şi 
sare. In celelalte zile ale săptămânii, în loc să se hrănească cu pâine simţită, se îndulcea şi se veselea cu 
pâine gândită, adică cu cuvântul lui Dumnezeu. Adeseori citea şi cugeta la proorocia dumnezeiescului 
Ieremia, care i s-a şi arătat de multe ori, precum zic unii, şi îi tâlcuia înţelesurile cele ascunse ale 
proorociei şi cu acestea îl îndemna spre îndrăgirea şi dragostea bunătăţilor celor făgăduite. Dar el 
totdeauna se întindea la cele dinainte, după dumnezeiescul Pavel, adică totdeauna se silea să facă şi alte 
fapte bune şi nu se mulţumea cu cele mai dinainte. 

Deci, pe lângă săptămâna care postea mai întâi a adăugat şi alta, şi postea împreună două săptămâni, iar 
sâmbăta iarăşi mânca hrana lui cea obişnuită, adică puţină pâine şi sare. Şi cel mai minunat lucru era că 
nimeni nu ştia petrecerea lui cea întocmai cu a îngerilor, afară de Dumnezeu, care vede cele ascunse şi 
nearătate. De aceea, robin-du-se de dragostea liniştii, numai aceasta iubea, ca să se roage şi să vorbească 
totdeauna cu Dumnezeu şi, prin strălucirile ce se trimit afară de la El, să se apropie de marginea doririlor - 
care este Dumnezeu. 

Deci cunoscând eu că dumnezeiescul Paisie avea nişte gânduri ca acestea, adică să petreacă singur, măcar 
că despărţirea de el îmi era mie lucru nesuferit, cu toate acestea am făcut încercare ca să cunosc chipul 
acelei linişti, de unde era: din povăţuirea lui Dumnezeu, ori din însăşi voia lui? Pentru aceea am zis către 
el: „Frate Paisie, iată, te văd că te stăpâneşti de îndrăgirea liniştii. Să ştii bine că şi eu am acelaşi dor, însă 
nu ştiu de unde ne-a venit nouă un gând ca acesta. Deci vino să rugăm pe milostivul Dumnezeu, ca să ne 
arate voia Lui cea sfântă şi după acea voie să facem: ori să locuim împreună, ori să ne despărţim unul de 
altul". 

Acestea auzindu-le Paisie, a răspuns: „Bine zici, iubitul meu Ioan, aşa să facem, ca osârdia noastră cea 
duhovnicească să fie bine-primită la Dumnezeu şi fără îndoială". Acestea zicând, am petrecut noaptea 
aceea priveghind şi rugând fierbinte pe Dumnezeu, ca sa ne arate voia Sa cea sfântă. Iar Dumnezeu, ca un 
bun şi milostiv ce este, a ascultat rugăciunea noastră, şi în vremea Utreniei, un înger dumnezeiesc ni s-a 
arătat nouă, zicând: „Dumnezeu porunceşte să vă despărţiţi şi fiecare să aibă locuinţă deosebită. Iar tu, o, 
Ioane rămâi în acest loc şi fă-te multora povăţuitor spre mântuire. Iar tu, o, Paisie, sluga lui Hristos, du-te 
de aici şi mergi în partea de apus a pustiei. Acolo se va aduna prin tine popor nenumărat - zice Domnul -, 
şi vei zidi o mănăstire, şi numele Meu se va slăvi în acel loc". 

Acestea zicând îngerul, s-a făcut nevăzut. Deci noi, ascultând porunca Lui, ne-am despărţit unul de altul. 
Eu am rămas la locul acela, iar Paisie, mergând în partea pustiei dinspre apus, a tăiat o piatră şi făcând o 
peşteră, a locuit într-însa. Şi atâta s-a apropiat de Dumnezeu, prin covârşitoarea lui curăţie şi prin înalta 

lui petrecere, încât şi însuşi Hristos i se arăta lui de multe ori, şi- 1 povăţuia la fapte bune, precum va arăta 
cuvântul ce urmează. 

Intr-una din zile, dumnezeiescul Paisie, şezând în peştera sa şi preamărind pe Dumnezeu, i s-a arătat 
Mântuitorul nostru, zicându-i: „Pace ţie, iubitul meu Paisie!" Iar Paisie, sculându-se în picioare înfricoşat, 
a zis: „Iată robul Tău. Ce porunceşti, Stăpâne? Şi care este pricina pogorârii Tale către mine?" Iar Hristos 
a răspuns: „Vezi pustia aceasta, care are atâta lungime şi lăţime? Prin mijlocirea ta, aceasta toată am s-o 
umplu de pustnici, care vor slăvi numele Meu!" 

Iar alesul lui Dumnezeu, Paisie, căzând la pământ, a zis: „Acestea care le zici, Stăpâne Doamne, sunt 
supuse mâinii Tale celei puternice şi îndată, cu voinţa Ta, le-ai şi săvârşit. Mă rog însă bunătăţii Tale, de 
unde vor avea cele de nevoie cei ce se vor aduna în pustia aceasta?" Iar Mântuitorul a răspuns: „Crede 
mie, că de îi voi afla pe dânşii având dragoste între ei - maica tuturor faptelor bune -şi, de vor păzi 
poruncile Mele, eu voi avea toată grija de dânşii, încât nu le va lipsi nimic din cele trebuincioase lor!" 

Apoi dumnezeiescul Paisie a zis iarăşi către Domnul: „încă odată întreb bunătatea Ta: Cum vor putea ei 
trece lesne cursele vrăjmaşului şi cum vor scăpa de cumplitele lui ispite?" Iar Mântuitorul a zis: „De vor 
păzi cu blândeţe, cu dreptate şi cu inimă smerită, precum ţi-am zis, poruncile Mele, nu numai că îi voi 
elibera de războaiele vrăjmaşului şi de cursele lui cele viclene, ci îi voi arăta şi moştenitori ai împărăţiei 
cerurilor!" Acestea zicând Mântuitorul, S-a înălţat cu slavă la cer, iar sfinţitul Paisie a luat mai multă frică 
întru sine, cucernicindu-se de porunca Mântuitorului către dânsul. 

Dar ce meşteşugeşte zavistnicul şi urătorul de oameni vrăjmaş? Văzând pe dumnezeiescul Paisie că trece 
cu întemeiere peste cursele lui şi rămâne nevătămat de bântuielile lui, scrâşnea cu dinţii săi. Şi, neputând 
a se apropia de dânsul, pentru puterea ce luase de la Dumnezeu, a căutat să-1 biruiască cu vicleşug prin 
altă mijlocire, adică a încercat să-1 lipsească de binele necâştigării şi, prin urmare, de dumnezeiescul dar, 
şi cu acest chip să se apropie de dânsul şi să-1 biruiască. De aceea vrăjmaşul s-a dus la un om bogat al 
Egiptului şi i s-a arătat lui în chip de înger şi a zis: „Du-te în pustie şi acolo vei afla un om sărac, cu 
numele Paisie, însă bogat şi împodobit strălucit cu faptele bune şi vas ales al dumnezeiescului dar. Deci 
închină- te lui, ducându-i bani mulţi, ca să împartă milostenie monahilor, care pustnicesc acolo". 

Iar bogatul, necunoscând diavoleasca amăgire, a luat o sarcină de argint şi de galbeni şi s-a dus la 
Cuviosul Paisie. Dar Dumnezeu a descoperit robului Său bântuirea diavolului şi măiestria ce s-a meşte- 
şugit să-i facă prin dărnicia boierului. Deci Cuviosul Paisie a ieşit întru întâmpinarea lui, iar boierul acela, 
văzându-1, 1-a întrebat: „Cine este Paisie şi unde se află?" Iar Paisie i-a zis: „Dar ce voieşti cu el?" Iar 
boierul i-a răspuns: „Am adus bani ca să-i împartă milostenie la monahi". Iar cuviosul i-a zis: „Iartă-ne, 
omule, iubitorule de Hristos! Noi nu avem trebuinţă de bani, dacă voim să locuim în pustia aceasta. Ia-i 
pe ei şi du-te în pace şi nu te întrista, căci Dumnezeu a primit dăruirea ta. Dacă banii care i-ai adus ca să-i 
dai monahilor, îi vei împărţi săracilor - căci în satele Egiptului sunt mulţi săraci şi văduve -, şi dacă îi vei 
chivernisi pe dânşii, vei lua plată de la Dumnezeu mult mai multă". Iar boierul, ascultând cuvintele 
sfântului, s-a întors în Egipt. 

Şi întorcându-se Paisie în peştera sa, i s-a arătat diavolul, zicând: „O, silă! Nu pot să-ţi fac nimic, Paisie, 
căci ai izgonit meşteşugirile mele. Deci fug de la tine şi mă duc să mă lupt cu alţii şi la tine nu mai vin, 
căci m-ai biruit!" Iar cuviosul, certându-1 pe diavol, i-a zis: „Taci, diavole, că eşti plin de răutate!" Astfel, 
ruşi-nându-se diavolul, a fugit şi nu mai îndrăznea să se mai apropie de dânsul. 

Iar dumnezeiescul Paisie s-a dus în pustia cea mai dinăuntru şi cu trupul locuia acolo în nevoinţă aspră, 
iar cu duhul socotea cele cereşti şi vorbea cu Stăpânul Hristos. De aceea şi dumnezeiescul Duh ce locuia 
în Paisie a binevoit a-1 face privitor al dumnezeieştilor vistierii şi al veseliei, de care se îndulcesc acolo 
cei drepţi, căci rugându-se odată, a venit întru uimire şi a fost răpit la cer. Iar acolo întâi a privit la cele 
veselitoare şi la frumuseţile Raiului şi din acelea s-a umplut de bucurie şi de veselie. Apoi a văzut 
Biserica celor întâi-născuţi, care este în cer, adică pe toţi sfinţii şi, împărtăşindu-se de desfătarea cea 

nematerialnică şi de îndulcirea din vedenia aceea, s-a învrednicit de la Dumnezeu şi a luat darul înfrânarii 
şi al ajunării. 

Deci, cuminecându-se cu Preacuratele Taine în fiecare Duminică, petrecea fără de altă hrană. Şi să nu fie 
cineva necredincios, din cei ce se pleacă dumnezeiescului cuvânt, nici să se îndoiască de cele zise, căci 
toate se supun dumnezeieştii porunci. Pentru aceasta, nu voi ascunde adevărul, căci cu împărtăşirea 
dumnezeieştilor Taine a petrecut şaptezeci de ani, negustând altă hrană trupească. Iar aceasta nu este 
minunată, pe lângă neasemuita putere a lui Dumnezeu, căci hrana cea trupească o cere firea pentru 
alcătuirea şi petrecerea trupului, iar la cei mai înalţi şi mai presus de fire, cum era dumnezeiescul Paisie, 
puterea ziditoare a lui Dumnezeu, care este fără lipsă şi nu se supune cu totul legii firii, dă cu adevărat 
acest dar, care este mai presus de puterea şi de firea omenească. în acest chip, mai presus de legea firii, a 
păzit fără hrană până acum pe Proorocul Ilie şi pe Enoh, şi îi va păzi până la vremea cea de pe urmă. 
Acestea sunt destule spre dovada acestui dar mai presus de fire. 

Şi mulţime de monahi şi de mireni alergau la dumnezeiescul Paisie, după buna voire a lui Dumnezeu, 
poftind să locuiască împreună cu el. Şi îl înconjurau pe el ca albinele fagurele şi se împărtăşeau fără de saţ 
din mierea cea gândită şi din prea dulcea lui învăţătură, din care îndulcindu-se, lăsau lumea şi cele din 
lume şi în fiecare zi înmulţeau numărul monahilor. Pe unii, care doreau să se liniştească deosebi, îi învăţa 
să vorbească împreună cu Dumnezeu prin rugăciune, iar pe cei ce voiau să fie în supunere şi ascultare, 
întru petrecerea cea cu adevărat fericită, îi punea să locuiască în viaţă de obşte, împreună cu alţi fraţi, 
rânduindu-le să lucreze şi lucrul de mâini potrivit lor, pe de o parte ca să nu şadă degeaba, ci să se 
iscusească şi să aibă trup cu îndemânare la ostenelile faptelor bune; iar pe de alta, ca să-şi scoată hrana 
vieţii lor din sudorile şi ostenelile lor şi să miluiască şi pe cei săraci. Iar peste toate acestea le-a dat 
poruncă necălcată, să nu facă nimic, nici cel mai mic lucru din voia lor, fără socoteala şi voia 
duhovnicescului lor părinte. In acest fel învăţa şi purta grijă de fraţi. Iar nevoinţa ce o făcea el în linişte şi 
în depărtare, cine poate să o povestească cu de-amănuntul? 

Dumnezeiescul Paisie a intrat odată în pustia cea mai dinăuntru şi, găsind acolo o peşteră, a locuit într- 
însa trei ani. Şi fiindcă perii capului i-au crescut mult şi s-au lungit, ce a socotit pururea fericitul? A pus 
un par în partea cea de sus a peşterii, a legat de el părul său, şi astfel se ruga mai cu sârguinţă şi mai cu 
osteneală. Şi nu numai aceasta, ci şi alte osteneli făcea ziua şi noaptea, înfîerbântându-se de dragostea lui 
Hristos şi socotind odihnă acele nevoinţe aspre. Pentru aceasta şi Mântuitorul s-a arătat lui precum s-a 
făgăduit în Sfânta Evanghelie şi în vremea când Paisie se ruga, iată se arată înaintea lui Mântuitorul 
nostru, cel mai dorit decât toate. Iar el, nesuferind a vedea dumnezeiescul Lui chip, a căzut la pământ, 
cutremurat şi înfricoşat, zicând: „O, Hristoase împărate, nepovestita Ta dragoste care o ai spre slugile 
Tale!" Iar Mântuitorul, întinzând mâna Sa, 1-a ridicat şi i-a zis: „Pace ţie, sluga mea! Nu te înfricoşa, căci 
bunătatea Mea se veseleşte foarte de lucrurile tale şi rugăciunea ta este foarte bine primită şi plăcută Mie. 
Deci veseleşte-te şi ia plată preastrălucită pentru aceste lucruri ale tale. Iată îţi dau un dar ca acesta: Orice 
cerere vei face în numele Meu, să ţi se dea, şi pentru oricare păcătoşi vei mijloci la Mine, să se ierte 
păcatele lor". 

Iar Sfântul Paisie a zis: „împărate Hristoase, măcar de m-aş învrednici eu ticălosul să iau de la bunătatea 
Ta o iubire de oameni ca aceasta, adică să mi se dea dar, ca să cer cele ce se cuvin şi cele ce-mi sunt 
trebuincioase mie, ca să petrec lesne căile cele mântuitoare ale poruncilor Tale şi să dobândesc sfârşit 
bun, căci fără de pronia Ta, nu ne este cu putinţă să facem vreun bine. Căci dacă Tu Ţi-ai vărsat pentru 
mântuirea noastră Sângele Tău cel de mult preţ, ai primit să rabzi moarte şi îngropare şi prin învierea Ta 
ne-ai dăruit nouă viaţă veşnică, câte morţi oare nu suntem noi datori să răbdăm pentru dragostea Ta?" Iar 
după ce Paisie a zis acestea, Mântuitorul 1-a binecuvântat şi S-a înălţat la ceruri. Iar că sfântul a luat cu 
adevărat un dar ca acesta de la Dumnezeu, se va arăta în cele ce urmează: 

Un ascultător al unui bătrân a murit. Acela, amăgindu-se de zavistnicul diavol, se afla în osânda 
nesupunerii şi a neascultării şi lucrul cel mai rău a făcut, că a căzut şi în alt păcat şi nu s-a pocăit, 
ticălosul. Deci bătrânul lui ruga de multe ori pe Dumnezeu să-i arate unde a ajuns sufletul leneşului lui 
ascultător. De aceea i s-a arătat că se muncea în iad cu munci cumplite şi aspre. Şi rănindu-se groaznic 

bătrânul cu inima, nu înceta a ruga pe Dumnezeu pentru el şi, adăugând noi postiri pe lângă postirea sa 
cea mai dinainte, a postit patruzeci de zile şi atunci a auzit un glas ce-i zicea: „Acest suflet, pentru care te 
rogi fierbinte, se cade să fie în iad până când voi veni cu îngerii şi cu trâmbiţele judecăţii şi atunci va lua 
cuviincioasă plată pentru lucrurile sale". 

Bătrânul, auzind această hotărâre, s-a întristat foarte mult şi, pe lângă cele patruzeci de zile de mai înainte, 
a adăugat alte patruzeci de zile de postire şi, umilindu-se pe sine mai mult, ruga pe Dumnezeu. Dar iarăşi 
a auzit de la Dumnezeu: „Rămâne în iad, până voi veni pe norii cerului!" Deci, de vreme ce n-a putut să 
plece dumnezeiasca milostivire să-1 ierte - şi aceasta poate a făcut-o Mântuitorul, ca bătrânul să pună 
mijlocitor pe dumnezeiescul Paisie şi astfel, ascul-tându- 1 pe acesta, să se adeverească deplin făgăduinţa 
ce i-a dat-o -, a alergat bătrânul la Paisie în pustia cea mai dinăuntru, ştiind îndrăzneala ce avea acela către 
Dumnezeu şi nădăjduind că singur el poate să milostivească pe Dumnezeu. 

Iar Cuviosul Paisie, cunoscând prin dumnezeiescul dar venirea bătrânului, a ieşit întru întâmpinarea lui şi 
după sărutarea lor a zis către el: „O, părinte, pentru ce ai venit la mine prostul şi păcătosul şi te-ai umilit 
atât de mult?" Iar bătrânul, povestind întâmplarea ucenicului său şi rugile ce le-a adus la Dumnezeu 
pentru el şi hotărârea ce a auzit-o că se va pedepsi în iad până la venirea Domnului, i-a zis: „Pentru 
aceasta am venit să rog pe cuvioşia ta, ca împreună să te doară inima pentru el şi să rogi pe Dumnezeu 
pentru ticălosul meu ucenic, căci cred că dacă îl vei ruga, te va asculta. Deci nu mă lăsa supărat, ci roagă- 
L, căci altfel nu mă duc de aici". 

Acestea zicând acel bun bătrân, a înduplecat pe marele Paisie, mai mult cu lacrimile lui decât cu 
cuvintele, să se roage lui Dumnezeu şi să milostivească îndurările Lui. Deci a zis Cuviosul Paisie: „O, 
sfinţite părinte, cum este cu putinţă să mă apuc de un lucru ca acesta? Căci acesta este lucrul tău şi al 
marii tale minţi, măcar că de astă dată nu te ascultă Dumnezeu, pentru pricinile pe care El singur le ştie, 
căci judecăţile Lui sunt multe şi adânci. însă, ca să ascult porunca ta, iată, rog pe Dumnezeu împreună cu 
cuvioşia ta şi orice se va arăta plăcut Lui, facă-se. Deci, rămânând tu în acest loc, roagă pe Dumnezeu, iar 
eu mă duc să-L rog în pustia cea mai dinăuntru". 

Şi ducându-se acolo, a stat la rugăciune şi, înălţându-şi mâinile şi mintea la cer, a zis: „Ziditorule al 
tuturor, caută spre rugile noastre, ale nevrednicilor robilor Tăi şi ca un bun liberează din legăturile iadului 
sufletul ucenicului bătrânului!" Acestea şi cele asemenea acestora rugându-se lui Dumnezeu, n-a fost chip 
să nu fie auzit - după nemincinoasa făgăduinţă ce a luat. Deci îndată, Hristos, Cel ce este de faţă 
pretutindeni, nevăzut, i s-a arătat lui şi i-a zis: „Robul meu Paisie, ce ceri cu tot sufletul?" El a răspuns: 
„Doamne, Tu eşti Cel ce cunoşti toate! Tu ştii că cer să miluieşti pe neascultătorul şi păcătosul ucenic al 
bătrânului, care vai! se munceşte în iad, ticălosul. Deci mă rog Ţie, ascultă-mă pe mine, robul Tău, şi 
izbăveşte- 1 ca un iertător şi mult milostiv". 

Mântuitorul a zis către dânsul: „Dar eu am hotărât ca el să rămână în iad şi să se muncească pentru 
neascultarea şi păcatul lui, până când voi veni cu îngerii pe norii cerului!" Iar Paisie, alesul Domnului, 
rugându-1, a zis: „Stăpâne al tuturor, dar ce lucru nu se supune poruncii Tale când voieşti? îţi este lesne 
Ţie, Stăpânul veacurilor şi Făcătorul tuturor celor ce sunt, să faci şi acum acelaşi chip al venirii Tale". 

Mântuitorul, auzind acestea, S-a înălţat la ceruri. Apoi S-a pogorât pe nori cu multă slavă, cu îngeri şi cu 
arhangheli, cu trâmbiţe, cu cete de drepţi şi cu toate acelea câte au să se pogoare în ziua cea de apoi a 
judecăţii, şi a aşezat scaune şi divan înfricoşat. Pe urmă a fost chemat şi sufletul ascultătorului ce murise 
şi, ieşind din iad, a stat înaintea Judecătorului şi a fost dat în mâinile lui Paisie, şi apoi bătrânului lui, care 
se ruga în ceasul acela cu multă nevoinţă, precum se învoiseră mai înainte, ca să se roage amândoi. 

Deci a auzit glas de sus, zicându-i: „Prin mâinile slugii Mele Paisie, ia sufletul ucenicului tău care s-a 
eliberat din iad, şi nu-1 vei mai vedea în munci, ci în odihnă!" Atunci îndată a venit sufletul ucenicului şi 
a stat înaintea bătrânului şi mărturisea că multe a pătimit de la schingiuirile muncii pentru neascultare, 
fiindcă aceasta i s-a făcut pricină să cadă în păcat, şi pentru păcat a încercat muncile cele cumplite ale 

iadului. Apoi zicea: „Dar prin rugăciunile tale şi ale dumnezeiescului Paisie, S-a milostivit iubitorul de 
oameni, Dumnezeu, şi m-a dezlegat din legăturile iadului; deci, iată, mă duc la locul drepţilor!" 

Acestea s-au arătat bătrânului în vremea rugăciunii lui, iar după ce s-a încredinţat pe deplin de mântuirea 
ucenicului său, s-a dus îndată la marele Paisie şi 1-a găsit mulţumind lui Dumnezeu pentru mântuirea 
ucenicului care murise. Deci i-a spus vedenia ce o văzuse şi Paisie i-a povestit bătrânului de înfricoşata 
venire a Domnului şi de toate cele ce văzuse. Şi au mulţumit amândoi lui Dumnezeu, Care a făcut nişte 
lucruri minunate ca acestea. Apoi bătrânul a zis către marele Paisie: „Dumnezeiescule Paisie, îţi 
mulţumesc foarte mult că prin rugăciunile tale ai mântuit nu numai pe deznădăjduitul meu ucenic, ci şi 
sufletul meu care se primejduia cumplit de întristare! însă te rog să-mi spui care este fapta ta minunată şi 
care sunt nevo-inţele tale, prin care te-ai învrednicit a lua nişte daruri ca acestea?" 

Iar marele Paisie i-a răspuns: „Iartă-mă, cinstite părinte, la mine smeritul nu se află nici un lucru care să 
fie vrednic de vreun dar ca acesta. Dar dumnezeiasca pronie, care iconomiseşte nişte lucruri ca acestea la 
cei ce cer din tot sufletul ajutorul ei, auzind rugăciunile tale, n-a trecut cu vederea multa ta dragoste ce ai 
arătat-o către ucenicul tău. Căci ai urmat cu lucrul pe Dumnezeu iubitorul de oameni, Care, pentru noi 
oamenii - cei ce am fost izgoniţi din Rai pentru neascultarea noastră şi ne-am făcut vrăjmaşi ai lui 
Dumnezeu din amăgirea celui viclean -, S-a născut din pururea Fecioara Măria, a fost crescut ca un copil, 
a pătimit ca un om şi, cu pătimirea Sa, ne-a eliberat, şi arătând către noi cu fapta atâta covârşitoare 
dragoste, a legiuit şi cu cuvântul că nu este nici un alt bine mai mare decât dragostea cea curată, prin care 
cineva îşi pune şi viaţa sa pentru prietenul său, precum ţi-ai pus şi tu, părinte, pentru ucenicul tău. De 
aceea Domnul a ascultat rugămintea ta şi a mântuit pe ucenicul tău. Iar eu sunt un păcătos şi nu cunosc în 
mine nici un bine, pentru aceea sunt nevrednic de darurile lui Dumnezeu. Deci iartă-mă, o, prea sfinţite 
suflete, şi vino să mulţumim şi să slăvim pe Dumnezeu milostivul şi iubitorul de oameni". Zicând acestea 
cu smerită cugetare, a slăvit împreună cu bătrânul pe Dumnezeu dătătorul tuturor darurilor. Apoi, luând 
binecuvântare unul de la altul şi luându-şi rămas bun, s-a întors fiecare la locuinţa sa. 

Iar părintele nostru Paisie, uitând de cele din urmă, după dumnezeiescul Pavel, şi întinzându-se spre cele 
dinainte, s-a dat pe sine la nevoinţe şi mai aspre. Deci înconjura pustia cea fără apă, pe de o parte ca să se 
ascundă de oameni să nu-i vadă nevoinţele, iar pe de altă parte, ca să se îndulcească de mierea liniştii fără 
nici o supărare. Insă Dumnezeu n-a lăsat în pustie pe un luminător atât de luminos, ci voind să lumineze şi 
pe alţii, şi cu lumina învăţăturii aceluia să-i povăţuiască spre mântuire, i-a poruncit să iasă în pustia cea 
din afară, ca să întărească pe fraţii ce se aflau acolo şi să-i facă, cu învăţătura sa, următori ai faptei lui 
celei bune şi prieteni ai sfinţitei lui petreceri cea întocmai cu a îngerilor. 

Iar cuviosul a zis: „O, Doamne al meu, dar ce câştig voi lua, dacă voi lăsa pustia în care mă îndulcesc cu 
bucurie de cercetarea Ta şi mă voi duce spre cercetarea altora, pe care nu m-am făcut încă îndestulat să-i 
ocârmuiesc? Mă tem, Stăpâne, ca nu cumva, îndelet-nicindu-mă de ocârmuirea acelora, să nu pot face 
poruncile Tale cum se cuvine şi să mă osândesc eu, ticălosul, pentru lenevirea mea". Mântuitorul i-a 
răspuns la acestea: „Nu are plată întocmai osteneala ce o vei face pentru mântuirea altora, cu osteneala ce 
o faci aici în pustie, ci pentru aceea vei lua plată îndoită şi înmulţite şi strălucite răsplătiri în Ierusalimul 
cel de sus". 

Atunci dumnezeiescul Paisie a ieşit în pustia cea dinafară, după dumnezeiasca poruncă şi, aflând fraţii de 
venirea lui, alergau la dânsul mulţime multă şi ascultau învăţătura lui cea preadulce, căci după adevăr 
învăţătura lui era izvor de-a pururea curgător, care izvora apă de nemurire. De aceea, dorind să-1 văd şi 
eu, zice Cuviosul Ioan, fiindcă era cu putinţă ca din singură privirea lui să primesc dar dumnezeiesc, m- 
am dus la dânsul şi mai înainte de a bate în chilia lui, l-am auzit A dinăuntru vorbind cu un om şi, sfiindu- 
mă a bate, stăteam afară. însă am făcut puţin zgomot şi cinstitul părinte, auzind acel zgomot, a ieşit afară 
şi, văzându-mă pe mine, s-a bucurat şi m-a sărutat, asemenea şi eu pe el. Apoi, intrând împreună cu 
dânsul în chilie şi nevăzând pe nimeni altul, nu mă dumiream şi socoteam cine să fi fost oare acela care cu 
puţin înainte a vorbit cu cuviosul, şi căutam într-o parte şi în alta să văd pe cineva. Atunci el m-a întrebat: 
„De ce te uiţi încoace şi în colo şi nu te dumireşti, ca şi cum ai vedea un lucru preaslăvit?" Eu i-am 
răspuns: „Cu adevărat văd lucru preaslăvit şi, nedumirindu-mă, nu ştiu ce să zic, fiindcă cu puţin mai 

înainte am auzit glasul unui om care vorbea cu tine şi acum nu văd pe altcineva; şi nu ştiu ce este aceasta. 
Deci te rog să-mi arăţi această taină preaslăvită!" 

Iar dumnezeiescul părinte mi-a spus: „O, Ioane, taină preaslăvită ţi-a descoperit ţie Dumnezeu astăzi şi 
mie mi se cuvine să-ţi arăt dragostea ce o are spre noi bunătatea Lui. Acela, alesule prieten, pe care l-ai 
auzit vorbind cu mine, era marele Constantin, întâiul împărat al creştinilor. El s-a pogorât din cer trimis 
fiind de Dumnezeu şi mi-a zis: «Fericiţi sunteţi voi care v-aţi învrednicit a avea petrecerea monahicească, 
căci după adevăr a voastră este îndumnezeita fericire a Mântuitorului». Iar eu i-am zis: «Cine eşti tu, 
domnul meu, care zici acestea şi ne fericeşti pe noi, monahii?» El mi-a răspuns: «Eu sunt marele 
Constantin şi m-am pogorât din cer ca să-ţi arăt slava pe care o dobândesc monahii în ceruri, prietenia şi 
îndrăzneala care o au către Hristos. Deci te fericesc pe tine, o, Paisie, pentru că îi îndemni pe dânşii la 
această sfinţită petrecere a pustniciei, iar eu mă prihănesc şi mă ocărăsc pe mine, că n-am nimerit o 
rânduială prea mare ca aceasta a monahilor şi nu sufăr paguba ce am luat». 

Atunci eu iarăşi i-am zis: «Pentru ce, o, minunatule, te ocărăşti pe tine? Oare n-ai dobândit slava cea 
pururea fiitoare şi dumnezeiasca strălucire?» El mi-a răspuns: «Aşa este, am dobândit-o! Dar nu am 
aceeaşi îndrăzneală ca monahii, nici cinstea întocmai cu ei! Căci am văzut sufletele oarecăror monahi, 
care, despărţindu-se de trup, zburau ca nişte vulturi şi se suiau la cer cu multă îndrăzneală, iar ceata cea 
potrivnică a diavolilor nu îndrăznea să se apropie deloc de dânsele. Apoi am văzut că li se deschideau 
uşile cerului şi intrau înăuntru şi, arătându-se cerescului împărat, stăteau de faţă cu multă îndrăzneală la 
scaunul lui Dumnezeu. Deci, pentru această vrednicie, minunându-mă eu de voi, monahii, vă fericesc şi 
mă ocărăsc pe mine, că nu m-am învrednicit a lua o îndrăznire ca aceasta. O, de aş fi lăsat vremelnica 
împărăţie, haina şi coroana împărătească şi să mă fi făcut sărac; să fi purtat sac şi să fi primit toate câte le 
cere petrecerea monahicească!» 

Atunci eu i-am zis: «Toate le zici bine, o, sfinţite împărat, şi ne mângâi cu acestea. Insă unele ca acestea 
se cuvin să fie judecăţile Dumnezeului nostru şi nu este cu dreptate a zice în alt fel pentru dumnezeiasca 
dreaptă judecată, căci dreptul Judecător le dă toate cu dreptate după vrednicie, şi după ostenelile fiecăruia 
îi dă şi plata. Căci viaţa ta nu avea ostenelile cele întocmai cu ale noastre, nici nu era asemenea cu viaţa 
monahilor; pentru că tu aveai pe femeie ajutătoare, aveai copii şi slugi şi multe alte feluri de îndulciri şi 
odihne; iar monahii, defăimând toate cele dulci şi veselitoare ale acestei vieţi, în loc de toate bunătăţile 
lumii, au luat pe Dumnezeu şi pe Dânsul îl aveau de bucurie şi de bogăţie, şi să facă cele bineplăcute Lui 
o socoteau desfătare şi mare îndulcire. Şi ei erau, după cum zice apostolul, lipsiţi, necăjiţi şi rău 
pătimitori. De aceea cu neputinţă îţi este ţie, împăratul meu, să te faci întocmai cu ei». Deci, în timpul 
când noi vorbeam aceasta, atunci ai venit tu, fratele meu Ioan; iar el îndată s-a suit la cer. Deci acum, 
învăţându-te arătat prin această taină câte bunătăţi pricinuiesc durerile pustniciei, întăreşte pe fraţi". 
Acestea auzindu-le eu, am dat mare mulţumire lui Dumnezeu. După aceea, vorbind din destul cu 
dumnezeiescul Paisie, m-am întors la locuinţa mea, bucurându-mă şi veselindu-mă. însă cuvântul ne va 
arăta şi înfocata râvnă pe care o avea Cuviosul Paisie pentru credinţă. 

Un bătrân oarecare locuia într-un sat ce se învecina cu părţile Egiptului. Acela, rătăcindu-se din neştiinţă, 
zicea că se cuvine creştinilor să cinstească şi să slujească numai Tatălui şi Fiului, iar Sfântului Duh să nu-i 
slujească, nici să-I zică Dumnezeu. Iar această rătăcire şi rea cugetare au urmat-o o mulţime de oameni. 
Insă Domnul, voind să nu fie în deşert şi să se piardă pustniceştile osteneli şi sudori ale bătrânului, i-a 
descoperit Cuviosului Paisie relele cugetări ale aceluia şi satul în care locuia. 

Şi îndată dumnezeiescul Paisie, făcând o mulţime de coşniţe cu trei urechi, le-a luat şi le-a dus către acel 
bătrân. In acel ceas, se aflau acolo mulţi dintre cei care erau părtaşi ai acelei nedumnezeieşti dogme. Deci, 
văzând coşniţele cu trei urechi şi necunoscând pe Paisie, se minunau şi se mirau mult de facerea 
coşniţelor şi întrebau ce sunt acelea şi ce are de gând să facă cu ele? Iar el a zis: „Voiesc să le vând". 
Atunci iarăşi l-au întrebat: „De ce le-ai făcut cu trei urechi?" El a zis: „Fiindcă sunt prieten şi iubitor al 
Sfintei Treimi şi se cade să arăt cu lucrurile cele trei feţe ale Sfintei Treimi, să o laud şi să o slăvesc în trei 
ipostasuri, având în mâinile mele semnele Treimii, pentru că precum Sfânta Treime este o fire şi are trei 
feţe -iar de o înţelege cineva altfel, atunci nu o înţelege drept -, tot aşa se cade să socotim şi aceste 

coşniţe, pentru că fiecare dintre dânsele are o fiinţă privindu-se în trei, fiindcă în fiecare din cele trei 
urechi se află întocmai toată fiinţa coşniţei. 

Deci aşa şi nematerialnica fire şi dumnezeirea cea mai presus de fiinţă se află întocmai în trei chipuri, 
adică în trei feţe: în Tatăl, în Fiul şi în Sfântul Duh; şi petrece toată în fiecare faţă şi nici mai mult decât 
trei feţe se zice, nici mai puţin, adică nici pătrime, nici doime, ci treime, fiindcă aceasta, adică o faţă a 
Sfintei Treimi, nu este mai mult decât cealaltă, nici cealaltă mai puţină decât aceasta". 

Acestea zicându-le pe scurt dumnezeiescul Paisie, bătrânul şi toţi câţi se aflau acolo au cunoscut adevărul 
şi cucernicindu-se de dânsul, i-au zis: „Minunatule, spune nouă şi altele mai curate despre dreapta 
credinţă, arătând şi alte dovezi ca acestea descoperite, căci ne-ai înspăimântat de la începutul cuvintelor 
tale". Iar dumnezeiescul Paisie, cu glas îndrăzneţ a răsturnat toate cuvintele cele hulitoare ale ereticilor şi 
le-a arătat mai neputincioase decât ţesătura păianjenului, iar dreapta credinţă le-a arătat-o mai pe larg şi cu 
mai multe pilde, şi întipărind-o în inimile lor, i-a adus la adevărata cunoştinţă a Sfintei Treimi, dovedind 
cu multe mărturii din Scripturile cele insuflate de Dumnezeu, că şi Sfântul Duh este Dumnezeu precum 
este şi Tatăl şi Fiul. Apoi, sfâtuindu-i pe toţi să-şi mărturisească neştiinţa lor şi să se pocăiască pentru 
defăimarea lor, s-a întors iarăşi în pustie, slăvind şi mulţumind lui Dumnezeu. 

Iar ajungând în pustie, a strălucit deodată o lumină înaintea lui şi, privind la acea lumină, vedea cete de 
îngeri umplând pustia. Şi pe când se minuna ce era ceea ce se arăta, a auzit pe îngerul său păzitor zicând: 
„Paisie, şi când tu eşti aici şi când lipseşti, noi păzim pe monahii care locuiesc într-această pustie, precum 
Dumnezeul tuturor ţi-a făgăduit". Iar el, cu laude mulţumitoare, slăvea pe Dumnezeu, care poartă grijă de 
toţi. Iar despre proorocescul dar, pe care s-a învrednicit a-1 lua marele Paisie, vă arăt următoarea 
povestire: 

Fiindcă vestea despre Cuviosul Paisie s-a auzit în toată lumea şi îndemna pe mulţi iubitori de fapte bune 
să meargă şi să ia binecuvântarea lui, pentru aceasta şi Cuviosul Pimen, cel mare între părinţi, fiind încă 
tânăr într-acea vreme, şi dorind foarte mult a-1 vedea, s-a dus la Cuviosul Pavel şi 1-a rugat să meargă 
împreună la marele Paisie; căci Pavel era cunoscut şi prieten al lui Paisie şi se ducea des la el. Iar 
părintele nostru Pavel i-a zis: „Fiul meu, mă sfiesc să te duc la el, căci eşti tânăr şi acela este înalt la fapta 
bună. Noi nu ne ducem la el aşa cum se întâmplă, ci cu multă chibzuire şi cu cucernicie, şi nu întotdeauna 
îl întâmpinăm pentru folos, ci la vreme potrivită". Pimen i-a zis: „Dar eu voi rămâne afară din chilia lui 
când vom merge, şi numai de voi auzi dumnezeiescul lui glas vorbind cu tine, voi lua bucurie covârşitoare 
şi voi cunoaşte mare dar. Iar de va fi cu anevoie a auzi glasul lui, de voi pipăi numai chilia lui, voi 
dobândi mântuire; iar când vei ieşi din chilia lui, voi săruta picioarele tale, care au călcat pământul acela, 
pe care calcă frumoasele lui picioare, şi cu aceasta voi dobândi binecuvântare îndestulată". 

Acestea zicând Pimen, Cuviosul Pavel s-a minunat de smerenia lui şi de multa credinţă ce avea către 
Paisie. Deci, luându-1 împreună cu el, s-a dus la Paisie. Şi, ajungând la chilia lui, Pavel a intrat singur 
înăuntru, iar dumnezeiescul Paisie, primindu-1 părinteşte şi prieteneşte, 1-a întrebat despre Pimen. Atunci 
Pavel i-a spus că a rămas afară, căci se sfieşte a intra înăuntru. Iar sfântul i-a poruncit să intre înăuntru şi a 
zis către Pavel: „Nu este bine a opri pe unii ca aceştia şi să rămână afară când vin la noi, căci aceştia mai 
lesne merg în cer, zice Mântuitorul nostru". 

Zicând acestea, a îmbrăţişat pe tânărul Pimen şi, binecuvân-tându-1, i-a zis: „O, preaiubite Pavel, să-ţi 
aduci aminte că acest tânăr va mântui sufletele multor oameni şi prin dânsul se vor învrednici mulţi a 
dobândi Raiul, căci mâna Domnului, Care îl păzeşte şi îl povăţuieşte la dumnezeieştile porunci, se vede 
cu el". Apoi a pus mâinile sale pe capul lui şi, binecuvântându-1, 1-a trimis înapoi cu Pavel. Deci Pimen 
câştigând ceea ce dorise, slăvea foarte mult pe Dumnezeu. 

Odată având sfinţitul Paisie douăzeci şi una de zile de postire, i s-a arătat Domnul Hristos şi i-a zis: „O, 
alesul meu, Paisie, mult rău pătimeşti pentru Mine!" Iar el a zis: „Ce mare lucru este această proastă şi rea 
pătimire, o, bunul meu Stăpân! Mai ales că bunătatea Ta îmi dă putere". Iar Mântuitorul a zis: „Tot lucrul 

bun este bineprimit de Mine şi, celor ce-1 fac, le voi da plată întocmai cu ostenelile lor; deci urmează- 
Mă!" 

Iar Paisie L-a urmat până ce au mers la o peşteră a pustiei. Atunci Mântuitorul a zis către el: „Intră 
înăuntru şi vezi un bărbat cu adevărat nevoitor!" Şi intrând Paisie în peşteră, a văzut un om care se tăvălea 
pe pământ şi care-şi freca gura şi faţa de pământ. Deci, mirându-se de covârşitoarea nevoinţă a acelui 
bărbat, a ieşit afară, rugându-se ca să afle de la Domnul Hristos pricina nevoinţei celei mari a acelui 
bărbat. Iar Domnul i-a zis: „Ai văzut pe nevoitorul Meu, ce fel de osteneli mari rabdă pentru Mine?" 
Paisie a zis: „L-am văzut, Stăpâne, şi m-am înspăimântat de ostenelile nevoinţei lui; dar rog bunătatea Ta 
să-mi descoperi cum are atâta nevoinţă?" Mântuitorul i-a zis: „Are numai două zile de postire şi, iată, îl 
vezi în ce fel se chinuieşte de foame şi de sete?" 

Paisie, auzind acestea, a zis: „Şi cum eu, care am douăzeci şi două de zile de post, n-am pătimit nimic 
asemenea?" Mântuitorul i-a zis: „Pentru că tu te întăreşti de darul Meu şi posteşti fără de osteneală, iar 
acela ca un pătimitor, din însăşi voia lui posteşte cu multă osteneală şi, încălzindu-se de dorul pe care-1 
are către Mine, suferă să pătimească mai presus de puterea sa". Apoi Paisie a întrebat pe Domnul: „Ce 
plată are să ia de la bunătatea Ta, pentru cele două zile?" Domnul i-a răspuns: „Acesta va lua aceeaşi plată 
pentru cele două zile, la fel cu plata ce ai s-o iei tu pentru cele douăzeci şi două de zile! Şi voi zice 
deopotrivă: Intră în bucuria Domnului tău, şi ţie care ai luat cinci talanţi şi aceluia care a luat doi, căci 
întocmai aţi făcut binele şi amândoi v-aţi arătat vrednici după puterea voastră!" Acestea zicându-le 
Mântuitorul, S-a făcut nevăzut. 

Deci părintele nostru Paisie, întorcându-se la chilia sa, şi-a adăugat mai multe nevoinţe şi se ruga lui 
Dumnezeu să se facă mai presus de hrană. Astfel, hrana lui acum nu mai era alta, cum am zis mai înainte, 
decât împărtăşirea în fiecare Duminică cu preacuratul Trup şi cinstitul Sânge al Domnului nostru Iisus 
Hristos, Iar Mântuitorul, cu iubire de oameni, i S-a arătat iarăşi robului Său Paisie şi i-a zis: „Ce Mă mai 
rogi pentru hrană, de vreme ce nu mănânci nimic? Cere altceva, dacă îţi trebuie!" El i-a zis: „Mă rog 
Domnului meu, când ies din această pustie şi mă duc spre cercetarea fraţilor, să am voie să vin îndată 
înapoi în pustie, pentru că nu sufăr să zăbovesc în cercetarea altora şi să mă lipsesc de a Ta!" Iar Domnul 
i-a zis: „Nu te întrista de asta, căci atunci când ieşi din pustie Eu nu mă depărtez de la tine, ci sunt cu 
tine". 

Pe urmă Paisie Ta zis: „Mă rog Ţie, Hristoase al meu, slobozeşte-mă de mânie!" Iar Domnul i-a zis: „De 
voieşti a birui mânia şi iuţimea, ia aminte să nu răneşti ori să ocărăşti ori să defaimi pe cineva; şi, de vei 
păzi acestea, nu te vei mânia". Paisie iarăşi L-a întrebat, zicând: „Stăpâne, Iubitorule de oameni şi 
îndelung răbdătorule, dacă cineva face poruncile Tale şi se duce la cei ce Te iubesc pe Tine, ca să 
slujească la trebuinţele lor, oare are câştig din aceasta, sau pagubă?" Domnul i-a răspuns: „Precum cel ce 
lucrează într-o ţarină, ia plată de la stăpânul ţarinii, aşa şi cei ce fac binele şi ajută sau învaţă pe alţii, vor 
lua în ceruri plăţi strălucite". 

Apoi Paisie L-a mai întrebat: „Domnul meu, dacă cineva se nevoieşte la fapta bună şi slujeşte şi pe alţii, 
iar altul se nevoieşte numai pentru sine şi pe alţii nu-i slujeşte, se deosebeşte unul de altul?" Domnul i-a 
răspuns: „Cel ce se nevoieşte numai pentru el este ucenicul Meu, iar cel ce se nevoieşte pentru el şi 
slujeşte şi pe alţii este fiu şi moştenitor al Meu!" Paisie a întrebat iarăşi: „Dacă cineva se sârguieşte spre 
slujba altora şi se nevoieşte şi pentru sine cât îi este cu putinţă, însă, fiind împiedicat de slujirea altora, nu 
ajunge la nevoinţele celor ce au nişte împiedicări ca acestea, oare unul ca acesta va lua aceeaşi plată ca cei 
care se nevoiesc mai mult?" Mântuitorul i-a răspuns: „Da, aceeaşi plată va lua". Zicând aceasta, s-a suit la 
cer. 

In părţile Siriei era un nevoitor împodobit cu multe feluri de fapte bune. El, rugându-se odată, i-a venit un 
gând ca acesta: „Oare a ajuns a se face asemenea cu cineva din cei ce au bineplăcut lui Dumnezeu?" Şi, 
gândind unele ca acestea, a auzit un glas de sus, zicându-i: „Du-te în Egipt şi acolo vei găsi un nevoitor, 
cu numele Paisie, care se îndeletniceşte cu smerenia şi cu dragostea către Dumnezeu ca şi tine". 

Atunci, acel cinstit bătrân n-a socotit nicidecum osteneala drumului, şi a pornit îndată spre Egipt. Şi 
ajungând în muntele Nitriei, întreba unde se găseşte Paisie. Şi fiindcă numele lui era propovăduit de toţi, 
nu s-a ascuns bătrânului locul unde locuia Paisie, nici de Paisie nu s-a ascuns venirea bătrânului; căci, 
cum a intrat bătrânul în pustie şi mergea drept spre Paisie, îndată Paisie 1-a întâmpinat în drum şi, 
cunoscându-se între dânşii prin dumnezeiescul dar, s-au îmbrăţişat cu bucurie şi au făcut sărutarea cea 
întru Hristos. Apoi, ducându-se la chilia lui Paisie şi rugându-se, au şezut. Deci bătrânul, începând a grăi 
către dumnezeiescul Paisie, vorbea în limba siriană, iar Paisie, fiind egiptean, ştia numai limba egipteană. 
De aceea, s-a întristat foarte mult că nu înţelegea cuvintele cele folositoare de suflet ale bătrânului şi, 
înălţând îndată la cer ochii şi mintea, a suspinat din adâncul inimii şi a zis: „Iisuse Hristoase, Fiule şi 
Cuvinte al lui Dumnezeu, dă- mi darul Tău mie, robului Tău, ca să cunosc puterea cuvintelor bătrânului". 
Şi, o, minune! pentru cercetarea Domnului cea repede, îndată, împreună cu cuvântul, vorbea şi înţelegea 
limba siriană. 

Deci vorbind între ei multe, şi-au povestit unul altuia vedeniile ce s-au învrednicit a le vedea fiecare, cu 
care părinţi au vorbit şi au petrecut împreună şi ce fapte bune aveau acei părinţi; şi amândoi erau plini de 
bucurie pentru o împreună vorbire ca aceea. Iar după ce au trecut şase zile şi au sfârşit câte aveau de 
vorbit, bătrânul voia a se întoarce la locul său. Atunci Paisie a chemat pe ucenicii săi şi le-a zis: „Iată, o, 
preaiubiţi fii, om sfânt, din cei desăvârşiţi în fapta bună, plin de Duh Sfânt şi de dumnezeiesc dar; deci 
luaţi toţi binecuvântările lui cu cucernicie, ca să le aveţi ca pe nişte turnuri şi strajă împotriva 
vrăjmaşilor". Atunci, îndată au căzut toţi la pământ şi, închinându-se acelui sfânt bătrân, precum se 
cuvenea, cereau fierbinte rugile şi binecuvântarea lui. Iar acela, făcând rugăciune pentru dânşii, i-a 
binecuvântat şi, luându-şi rămas bun de la toţi, s-a dus. 

Iar după puţină vreme, a venit la marele Paisie un pustnic, iar ucenicii cuviosului i-au zis: „O, părinte, 
mare câştig ai fi nimerit, dacă ai fi venit puţin mai înainte, căci a venit la noi un om dumnezeiesc din 
Siria, strălucit cu mintea şi cu inima, care după ce ne-a întărit cu cuvinte mântuitoare, s-a dus puţin mai 
înainte. Dar, dacă vrei, poţi să-1 ajungi, că nu este departe". Şi alergând pustnicul acela să-1 ajungă, 
dumnezeiescul Paisie i-a zis: „Stai, pentru că acela acum a trecut cale de mai mult de 18 mile, fiind dus de 
un nor la locuinţa sa". Auzind aceasta, toţi s-au minunat şi au slăvit pe Dumnezeu. 

Un alt frate s-a dus la marele Paisie să-1 vadă, dar găsindu-1 dormind şi având păzitor un înger 
preafrumos, s-a minunat şi a zis: „într-adevăr Dumnezeu păzeşte pe cei ce nădăjduiesc spre Dânsul". Deci 
s-a întors înapoi, slăvind pe Dumnezeu, Cel ce iubeşte pe cei ce-L slăvesc. 

Un monah foarte simplu cu socoteala minţii, era ucenic al Sfântului Paisie şi asculta bine de toate 
poruncile lui. Acesta, ducându-se odată în Egipt să vândă nişte lucruri de mână, s-a găsit în cale cu un 
evreu şi mergea împreună cu dânsul. Iar evreul, cunoscând simplitatea monahului, cu pângărita lui limbă 
a vărsat într-însul veninul şarpelui cel stricător de suflete, care-1 avea în inima sa, zicându-i: „O, 
monahule, pentru ce credeţi voi aşa, la întâmplare, în Cel Răstignit, fiindcă nu este El Mesia cel aşteptat, 
ci altul! Pentru că altul este acela, iar nu acesta în Care credeţi voi, creştinii!" Iar monahul, din nerăutate 
şi din prostimea inimii sale, s-a amăgit şi a răspuns: „Poate aşa este, cum zici tu". 

Şi îndată, vai de primejdia ce a pătimit ticălosul, căci a căzut din darul Sfântului Botez, precum se va 
vedea în cele următoare, căci întorcându-se în pustie şi văzându-1 dumnezeiescul Paisie, nu voia să-1 
primească nicidecum, nici chiar să- 1 vadă, nici a se apropia de dânsul să-i vorbească, ci se întorcea de la 
el. Iar ucenicul, văzând pe bătrânul său că se întoarce de la el, s-a întristat foarte mult şi se mira care să fie 
pricina. De aceea, căzând la picioarele lui, i-a zis: „Părinte, pentru ce te întorci de la mine, ticălosul, şi nu 
voieşti să mă vezi, ci te îngreţoşezi ca de o urâciune? Acest lucru nu mi l-ai făcut niciodată!" Bătrânul i-a 
zis: „O, omule, cine eşti tu că nu te cunosc?" Ucenicul i-a răspuns: „O, părinte, dar ce lucru neobişnuit ai 
văzut la mine că nu mă cunoşti? Oare nu sunt eu cutare, ucenicul tău?" Bătrânul a zis: „Ucenicul meu 
acela era creştin şi avea Botez; dar tu nu eşti ca acela! Iar dacă eşti ucenicul meu acela, a fugit de la tine 
Botezul şi semnele creştinilor! Spune-mi ce ţi s-a întâmplat şi ce ai pătimit pe drum?" 

El a răspuns: „N-am păţit nimic!" Bătrânul i-a zis: „Fiule, du-te departe de la mine, că nu sufăr a auzi 
vorbe din gura omului care s-a lepădat de Hristos! Dacă ai fi fost tu ucenicul meu, te-ai fi văzut cum erai 
mai întâi". Atunci el a suspinat adânc şi, vărsând lacrimi care porneau pe bătrân spre milostivire, a zis: 
„Eu însumi sunt ucenicul tău, iar nu altul, şi nu cunosc nicidecum greşeala făcută şi nici că am făcut vreun 
rău". Marele Paisie a zis: „Cu cine ai vorbit când te-ai dus pe drum?" Acela a răspuns: „Cu un evreu am 
vorbit împreună, iar cu altcineva nu". „Ce ţi-a zis el şi ce i-ai răspuns tu?" „Nu mi-a spus altceva decât 
aceasta, că «Hristos nu este acesta la Care vă închinaţi voi creştinii, ci un altul care are să vină». Eu i-am 
răspuns: «Poate aşa este cum zici tu»". 

Iar bătrânul a zis către dânsul: „Ticălosule, dar ce este mai rău şi mai urât decât aceasta care ai zis? Cu 
aceasta te-ai lepădat de Hristos şi te-ai dezbrăcat de Sfântul Botez. Deci du-te, plânge-te pe tine cum 
voieşti, căci cu mine nu ai parte, deoarece numele tău s-a scris împreună cu aceia care s-au lepădat de 
Hristos şi te vei munci împreună cu dânşii!" Acestea auzindu-le ucenicul, a suspinat din adâncul inimii şi 
se tânguia şi striga, zicând: „Miluieşte-mă, părinte, pe mine, rău norocitul, că nu ştiu ce să mă fac! Din 
neluarea mea aminte, am lepădat dumnezeiescul Botez şi m-am făcut bucurie diavolilor; însă alerg către 
tine, după Dumnezeu, nu mă trece cu vederea pe mine, ticălosul!" 

Rugându-se în acest chip ucenicul, cu lacrimi mai mult decât cu cuvinte, a pornit pe bătrân spre 
milostivire. Deci i-a zis: „Fiule, îngăduieşte puţin să rog îndurările şi mila lui Dumnezeu Iubitorul de 
oameni, pentru tine". Zicând aceasta, ruga fierbinte pe Dumnezeu şi cerea iertare pentru ucenicul său. Iar 
Dumnezeu n-a zăbovit, ci a iertat îndată păcatul ucenicului şi 1-a învrednicit iarăşi de darul Sfântului 
Botez, pentru că dumnezeiescul Paisie a văzut Duhul cel Sfânt intrând ca un porumbel în gura ucenicului; 
iar duhul cel de hulă a ieşit ca un fum, risipindu-se în văzduh. 

Astfel s-a adeverit pe deplin că şi-a primit cererea sa şi, întorcându-se, a zis către ucenicul lui: „O, fiule, 
slăveşte pe Dumnezeu şi mulţumeşte-i împreună cu mine, că a ieşit din tine duhul cel necurat al hulei şi în 
locul lui a intrat Duhul Sfânt şi ţi s-a dat iarăşi darul Botezului. Deci ia aminte bine să nu cazi şi altădată 
în cursele păgânătăţii din neluare aminte şi din lenevirea ta, nici să-ţi dai sufletul să ardă în focul muncii 
pentru vreun alt păcat". Astfel a îndreptat pe ucenic. 

Odată, a venit la sfinţitul Paisie un bătrân cu numele Ioan. Acela umblase multe zile prin pustie şi, fiind 
obosit tare, avea trebuinţă de hrană şi de odihnă. Deci, după ce au vorbit multă vreme unul cu altul, Paisie 
a zis către ucenicul său să gătească masa şi să pună mâncare să mănânce împreună cu Ioan. Iar ucenicul a 
făcut după porunca cuviosului. Apoi Paisie a îndemnat pe Ioan să mănânce, că era flămând de multă 
înfrânare. Iar Ioan i-a zis: „Iartă-mă că astăzi este post şi se cade să postesc pentru păcatele mele cele 
multe". Dumnezeiescul Paisie, uimindu-se de hotărârea lui, s-a sculat îndată şi, înălţându-şi ochii şi 
mintea la cer, a zis din adâncul inimii: „Doamne, cercetează pe robul tău Ioan, care se nevoieşte cu silinţă 
pentru numele Tău". 

Iar sfârşitul rugăciunii sfinţitului Paisie a dat lui Ioan bun şi preaslăvit dar, pentru că a venit în uimire şi i 
s-a părut că a văzut un tânăr care ţinea în mâini hrană şi băutură şi îi dădea lui; apoi Ioan, venindu-şi în 
sine, era plin de bucurie şi sătul de hrană. După aceea, netrebuindu-i lui hrană trupească, fiind sătul de cea 
îngerească, s-a sculat şi, mulţumind lui Dumnezeu şi dumnezeiescului Paisie, s-a dus iar în pustie, 
adăugând astfel altă postire la cea dintâi. Şi îşi zicea în sine: „Ioane, ai mâncat cu saturare, deci se cade să 
posteşti cu toată osârdia". In acest chip se lupta viteazul şi biruia cu rugăciunea Sfinţitului Paisie. 

Alt monah nou începător locuia în pustie deosebi şi, supărân-du-se mult de gânduri, s-a dus la marele 
Paisie şi i-a zis: „Te rog, cuvioase părinte, roagă-te lui Dumnezeu pentru mine, prostul, că sunt luptat 
cumplit de draci". Iar cuviosul, cunoscând că el îşi face voia sa şi urmează cu osârdie diavolului 
desfrânării şi al slavei deşarte şi voind a-1 opri de a se purta fără rânduială şi după voia sa, a zis către 
dânsul: „O, fiule, nu te lupţi cu diavolii, precum socoteşti, fiindcă aceia încă n-au simţit că ai venit în 
pustie; ci te lupţi cu gândurile tale. Deci du-te şi te nevoieşte cu bună rânduială şi roagă pe Dumnezeu să 
te cerceteze, că ai să te ispiteşti cumplit de diavoli, şi atunci vei cunoaşte bine asuprelile lor şi ce fel de 
rele pătimesc cei ce se luptă cu dânşii". 

Zicând acestea, a trimis pe tânăr la locuinţa lui; apoi a rugat pe Dumnezeu cu tot sufletul să-1 păzească 
nevătămat. Iar mai marele diavolilor, răcnind ca un leu, s-a arătat cuviosului, zicându-i: „O, silă! Ce ai cu 
mine, Paisie, de mă izgoneşti şi mă nedreptăţeşti, eu nesupărându-te pe tine?" Iar cuviosul i-a zis: „Fugi 
de la monahul cel tânăr şi nu-1 supăra cu gânduri viclene". Diavolul i-a răspuns cu obrăznicie şi cu multă 
mândrie: „Crede-mă, că încă n-am ştiut că a venit acest tânăr în pustie, nici nu l-am supărat vreodată, dar 
el se luptă cu lenevirea sa; însă de acum înainte să se gătească să încerce ispitele mele cumplite şi 
asuprelile ce am socotit să i le dau". Cuviosul i-a zis: „Dumnezeu să te certe, vrăjmaşule al adevărului şi 
să te arunce pe tine în focul cel nestins al muncii". 

Şi aşa vicleanul diavol s-a făcut nevăzut. Insă aflătorul răutăţii n-a încetat răutatea sa, ci cele ce a zis, le-a 
făcut şi cu fapta. Şi pornind război împotriva tânărului monah, a arătat tot felul de meşteşugiri viclene. Iar 
tânărul, ispitindu-se de măiestriile vrăjmaşului şi neputând suferi, a năzuit iar la turnul cel neclintit, adică 
la marele Paisie şi, povestindu-i ispitele vrăjmaşului, îi spunea că nu poate suferi relele ce-i face. 

Iar cuviosul i-a zis: „O, fiule, nu ţi-am spus că vrăjmaşul încă nu ştie că ai venit în pustie?" Apoi, 
certându-1 şi sfătuindu-1 cum să petreacă, s-a întors la rugăciune, zicând: „Doamne, Iisuse Hristoase, 
Fiule şi Cuvântul lui Dumnezeu, să nu laşi zidirea Ta să o piardă vrăjmaşul, ci ajută-i lui din cer, că 
puterea Ta este nebiruită şi toate sunt supuse ei!" Şi îndată i-a stat de faţă un înger al Domnului, având pe 
diavolul legat cu lanţuri şi a zis: „Ia-1 pe acest pierzător şi ceartă- 1 precum vrei. Iată, ţi s-a dat legat acela 
care are mulţi oameni legaţi cu meşteşugirile lui viclene". Atunci diavolul a zis către Sfântul Paisie: „Vai 
mie, până când mă munceşti cu rugăciunea ta şi păzeşti prin ea pe toţi cei ce locuiesc în pustia aceasta? 
Ticălos voi fi şi multe voi pătimi, dacă voi mai şedea aici, ca să-i pândesc; de aceea mă voi duce departe 
de aici numaidecât". 

Iar dumnezeiescul Paisie i-a zis: „Depărtatule şi vrăjmaşule al neamului omenesc, spune-mi pentru ce 
superi şi ispiteşti pe acest tânăr, luptându-1 cumplit? Pentru care pricină lupţi de la început cu atâta 
nebunie şi sălbăticie împotriva celor ce se nevoiesc? Diavolul a răspuns: „Eu nu mă apropii de noii 
începători, când încep nevoinţele faptei bune; căci darul lui Dumnezeu nu-mi dă loc să mă apropii de 
dânşii, fiindcă atunci se nevoiesc cu mare fierbinţeală. Iar după ce, pentru lenevirea lor, se duce de la 
dânşii dumnezeiescul dar, atunci mă apropii de dânşii şi îi stăpânesc ca pe un vânat gata şi astfel îi am 
jucărie precum voiesc; de aceea nu-i lupt de la început, pe de-o parte pentru că mă ard de fierbinţeala şi 
osârdia ce o au spre fapta bună, precum şi de dumnezeiescul dar; iar pe de alta, pentru că-i defaim, 
aşteptând să înceteze osârdia aceea, să cadă în lenevire, şi atunci să-i lupt, neavând nici o împiedicare. 
Deci la început nu-i lupt pentru pricinile cele zise; iar când îi văd mult mai fierbinţi şi mai osârdnici, 
sporind spre cele dinainte, atunci nu-i mai ispitesc, ca să nu se unească cu darul lui Dumnezeu prin 
osârdia cea de-a pururea a nevoinţei şi a sporirii lucrurilor celor bune, şi să se facă nebiruiţi". 

Acestea le zicea diavolul fără voia sa, apoi îndată a fugit. Iar de atunci monahul a scăpat de supărarea 
diavolului şi n-a mai putut zavistnicul să-1 ispitească. Deci, întărindu-se fratele prin rugăciunile sfinţitului 
Paisie, a săvârşit cu plăcere de Dumnezeu pustnicească petrecere şi s-a odihnit în linişte. 

In vremea când m-am dus eu - zice Cuviosul Ioan, scriitorul acestei vieţi -, către dumnezeiescul Paisie ca 
să mă îndulcesc de dânsul, au venit la el câţiva monahi, ca să se mângâie de cuvintele lui cele folositoare, 
zicând: „Spune-ne nouă, părinte, cuvânt mântuitor de suflet". Iar el le-a zis: „Păziţi predania sfinţilor şi 
mai mult decât cele rânduite să nu căutaţi să faceţi". Monahii au zis: „Mai spune-ne şi altceva de suflet 
folositor din cele ce se potrivesc monahilor". Iar dumnezeiescul Paisie, văzând cu ochii săi cei prevăzători 
şi cunoscând cugetele şi gândurile lor, i-a spus fiecăruia dintre dânşii ce gândea şi care dintre cele ce 
gândeau erau bune şi care rele şi din ce pricină le-au venit lor nişte gânduri ca acestea. Iar monahii, 
minunân-du-se de aceasta, mi-au spus mie aparte: „într-adevăr, părinte Ioane, toate patimile inimilor 
noastre, pe care numai singur Dumnezeu le cunoaşte, ni le-a arătat nouă una câte una". 

Atunci eu le-am spus din cele ce m-am adeverit de multe ori: „Credeţi-mă că cele ce le-am gândit în 
mintea mea şi cele ce le-am făcut eu singur, mi le-a arătat de multe ori cu bucurie, când ne întâlneam, şi 

toate mi le spunea, ca şi când ar fi fost împreună cu mine". Deci monahii au zis: Minunat este Dumnezeu 
întru sfinţii Lui! şi s-au dus. 

Un frate, urmând voii sale şi fâcându-şi socoteala sa, a lăsat pustia şi s-a dus aproape de o cetate şi s-a 
sălăşluit acolo. Dar, pentru că adeseori mergea în cetate să-şi vândă lucrul mâinilor sale, i s-a întâmplat de 
a întâlnit o femeie evreică care ardea de îndrăgirea satanicească ce o avea spre el. Iar monahul, amăgindu- 
se de gânduri prin lucrarea diavolească, s-a prins în cursele evreicei şi a căzut. O, dar cel mai cumplit este 
că s-a lepădat de credinţa creştinească şi a luat credinţa evreiască; şi a locuit împreună cu femeia şi atât de 
mult a urmat sfatul ei, încât s-a făcut asemenea cu ea la păgânătate. Iar acea femeie de trei ori blestemată 
a căzut într-o aşa pierzare fără de fund şi a ajuns întru atâta neruşinare, încât de multe ori punea capul 
ticălosului aceluia în braţele sale şi, deschizându-i gura, curăţa cu un lemn subţirel dinţii lui ca să nu se 
întâmple să fi rămas vreun mărgăritar din Sfânta împărtăşire a Preacuratelor Taine. O, ce nedumnezeire! 

Ştiu că v-aţi întristat şi v-a durut inima, fraţilor, auzind unele ca acestea, dar eu mă înspăimânt de 
îndelungata şi marea răbdare a lui Dumnezeu! Căci vă voi spune şi lucrul cel preaslăvit ce s-a făcut cu 
dânsul, ca să vă minunaţi de nemărginita iubire de oameni a lui Dumnezeu şi de dumnezeiasca lui 
cercetare cu care ne cercetează de sus. 

Deci omul acela, care cu neascultarea lui s-a despărţit de creştini pentru păgânătatea sa, mai pe urmă - 
după o vreme oarecare -, luminându-se de lumina dumnezeieştilor iconomii, şi-a venit în sine şi s-a căit 
de ceea ce a făcut, dintr-o pricină ca aceasta. Câţiva monahi care locuiau în pustia aceea, în care pustnicea 
şi el mai înainte, mergând în oraşul acela pentru trebuinţele lor, au trecut pe lângă casa acelei evreice, iar 
el văzându-i pe dânşii, s-a rănit la inimă, aducându-şi aminte de vechea şi sfinţita viaţă de obşte a 
monahilor. Deci i-a întrebat pe ei de unde sunt, cum se numesc şi pentru care pricină au venit în acel oraş. 
Iar monahii au răspuns că sunt ucenici ai dumnezeiescului Paisie din Nitria şi au venit în oraş pentru 
oarecare trebuinţă. Atunci acela i-a rugat să spună marelui Paisie să roage pe Dumnezeu pentru el, ca să-L 
îmblânzească cu rugăciunile lui şi să fie slobozit de măiestriile vrăjmaşului. Iar monahii i s-au făgăduit că 
vor face porunca lui şi vor ruga pe marele Paisie să se roage lui Dumnezeu pentru mântuirea lui. 

Deci întorcându-se monahii în pustie, au arătat dumnezeiescului Paisie cele întâmplate acelui ticălos şi 
cele ce i-a rugat. Iar cuviosul, auzind acestea, a suspinat din adâncul inimii şi a zis: „Vai, fiii mei iubiţi, 
câţi oameni mari au căzut din dumnezeiescul dar, din pricina femeilor! Aducerea aminte a acelora o avem 
în dumnezeiasca Scriptură de la strămoşii noştri cei de demult. Pentru că nu poate vrăjmaşul a ridica altă 
unealtă mai îndemânatică pentru a pierde pe oameni decât femeia; căci, uneltind această armă, adică pe 
femeie, obişnuieşte a birui pe oamenii cei mari, precum ştiţi că prin femeie a biruit pe marele David, pe 
strămoşii şi nepoţii lui. De aceea, se cade să rugăm şi noi de-a pururea pe Dumnezeu, ca să ne izbăvească 
de nişte ispite ca acestea ale vrăjmaşului". 

Acestea zicând Cuviosul Paisie, a făcut rugăciune pentru cel ce a căzut, zicând: „Doamne Iisuse 
Hristoase, Fiule şi Cuvântul lui Dumnezeu, nu lăsa zidirea mâinilor Tale să piară până în sfârşit, ci caută 
cu nerăutate spre dânsul, din cereştile Tale locaşuri şi primeşte rugăciunile ce-Ţi aduc, pentru cel ce s-a 
lepădat de Tine mai înainte şi acum a venit iarăşi întru sine şi îşi cunoaşte greşeala ce a făcut-o. Deci rog 
bunătatea Ta, să-1 chemi din nou la pocăinţă!" 

In acest chip rugându-se cuviosul multe zile şi înduplecând bunătatea lui Dumnezeu ca să se 
milostivească spre zidirea Sa, rugăciunea sa a fost auzită şi Mântuitorul, arătându-se lui, 1-a întrebat - El, 
Care pe toate le ştie - pentru cine II roagă, zicând: „Nu cumva sluga Mea, Paisie, se roagă pentru acela 
care s-a lepădat de Mine, care a ieşit din rânduiala Mea şi s-a dus cu potrivnicii Mei, acela care într-o 
vreme era monah şi acum s-a făcut evreu?" Cuviosul a răspuns: „Pentru acela mă rog, Iubitorule de 
oameni, Doamne, căci, căutând la îndurările Tale Care totdeauna chemi pe toţi la pocăinţă şi nu voieşti 
moartea păcătosului, ci aştepţi întoarcerea lui, am îndrăznit să rog bunătatea Ta pentru el. Deci Te rog, 
auzi-mă pe mine, robul Tău, şi ca un milostiv ce eşti, cheamă iarăşi oaia Ta cea rătăcită". 

Atunci Mântuitorul a zis către el: „Dacă voieşti să miluiesc pe acest păcătos şi lepădat de credinţă şi din 
nou să-1 chem la pocăinţă, se cuvine să primeşti tu ca să iau din răsplătirile şi plăţile ce ai să iei pentru 
nevoinţele tale şi să dau în locul acestora iubirea Mea de oameni lui, care este vrednic de nenumărate 
munci". Paisie i-a răspuns: „Da, Doamne, primesc cu bucurie! însă eu nu ştiu de se află în mine vreun 
lucru care să fie bine plăcut înaintea Ta! Dar din a Ta bunătate mai ales, prin care şi mie făcându-mi-se 
bine în flecare zi, mulţumesc Ţie; revarsă peste el mila Ta, pentru că eu de aici mă mulţumesc să mă 
muncesc în locul aceluia şi el să se mântuiască, decât să mă îndulcesc de ale Tale faceri de bine, iar acela 
să se muncească!" 

Şi îndată a zis Mântuitorul: „Vrednică de mirare este buna socoteală şi dragostea ce o ai către aproapele 
tău, Paisie, fiindcă urmezi dragostei ce o am Eu către oameni! Deci de vreme ce ai ales să cazi din 
vrednicia ta pentru mântuirea păcătosului, iată, nu vei cădea din vrednicia ta şi păcătosul se va mântui, 
după rugămintea ta!" Acestea zicându-le Mântuitorul, S-a suit la cer. Iar după puţină vreme, acea femeie 
rea a murit, iar Isaac - acesta era numele monahului cel căzut - s-a dus iarăşi în pustie şi, fiind catehizat de 
marele Paisie, a primit credinţa sa creştinească cea de mai înainte şi a petrecut cu mare osârdie viaţa cea 
pustnicească. Şi trecând rămăşiţa vieţii sale în ascultare, în nevoinţă cinstită şi în statornicie îmbunătăţită, 
s-a odihnit în Domnul. Şi aşa acela a dobândit mântuire cu rugăciunile sfinţitului Paisie, iar noi, auzind 
preaslăvitele lui minuni, se cuvine a slăvi şi a mări pe Dumnezeu. 

In mănăstirea marelui Paisie era un preot care avea cuget lumesc şi când ceilalţi monahi voiau să meargă 
la cuviosul ca să audă cuvintele lui cele folositoare de suflet, se ducea şi el şi auzea dumnezeieştile 
cuvinte; dar nu lua nici un folos din ele, pentru că nu avea scop bun, nici inimă curată. Şi nu numai că nu 
se folosea, dar şi batjocorea cuvintele cuviosului şi le strica cu alte cuvinte lumeşti. Deci, ceilalţi monahi 
scârbindu-se, s-au dus la un bătrân iubitor de Dumnezeu şi cârteau împotriva acestui preot; iar bătrânul 
acela s-a dus împreună cu ei la marele Paisie, urmându-le şi preotul acela. Deci bătrânul, ducându-se la 
cuviosul, i-a zis deosebi: „Să ştii, părinte, că acest preot pricinuieşte vătămare şi sminteală fraţilor; deci se 
cuvine să opreşti pornirea lui cea fără de rânduială şi să o îndreptezi cu certări". Iar marele Paisie i-a zis: 
„De mult aş fi făcut ceea ce-mi zici, de aş fi cunoscut că s-ar fi folosit; dar iată, diavolul stă gata să-1 
târască în pierzare şi când va auzi de la mine vreun cuvânt aspru, va fugi dintre fraţi şi se va duce în lume. 
Atunci mă voi arăta eu vinovat şi pricinuitor al pierzării lui, pentru că n-am putut să rabd un frate ce este 
luptat de vrăjmaşul; însă se cade să rugăm pe Dumnezeu să-1 scape de o patimă ca aceasta". 

Acestea zicând, au făcut rugăciune pentru preot către Dumnezeu şi îndată au izgonit dintr-însul pe 
diavolul obrăzniciei şi al neruşinării. Şi îndată preotul s-a umplut de pocăinţă şi, având mustrarea 
conştiinţei, se întrista mult. Deci, mărturisindu-şi greşelile sale mai mult cu lacrimi decât cu cuvinte, cerea 
iertare pentru cele făcute, făgăduind să se îndrepteze. Şi de atunci înainte s-a făcut cucernic şi blând, şi 
asculta cu evlavie dumnezeieştile cuvinte ale cuviosului şi le împlinea cu bucurie. De aceea, covârşind pe 
mulţi în faptele bune, s-a făcut pustnic iscusit, cu lucrarea rugăciunilor sfinţitului Paisie şi cu ajutorul 
mult îndelungatei răbdări a lui Dumnezeu. 

Iar acum noi vom povesti altă minune prea înfricoşătoare, prea slăvită şi mai înaltă decât toate povestirile. 
Odată rugându-se Sfântul Paisie în chilia sa, a mers la el Hristos cu doi îngeri, precum a mers şi la 
patriarhul Avraam, şi i-a zis: „Bucură-te, Paisie, astăzi trebuie să ne găzduieşti!" Iar Paisie, urmând 
patriarhului, i-a primit cu osârdie, însă nu se silea să pregătească mâncări şi băuturi ca Avraam, ci a 
găzduit pe Acela ce este pretutindeni cu socoteală curată. Apoi, punând apă în spălătoare, a spălat - o, 
minune! pentru pogorârea cea desăvârşită a Domnului - preacuratele Lui picioare. Astfel, Paisie se silea 
cu osârdie la primirea de străini, iar Mântuitorul îi arăta lui cu iubire de oameni dragostea Sa cea mare. Şi 
fiindcă din bunătăţile primirii de străini nu este alta mai bineprimită decât a spăla cineva picioarele celor 
ce vin la el, şi aceasta a săvârşit-o Paisie, de aceea Mântuitorul a zis către dânsul: „Pace ţie, slugii Mele", 
apoi S-a făcut nevăzut. 

Iar dumnezeiescul Paisie, învăpăindu-se de dumnezeiasca dragoste a acelei vorbiri cu Mântuitorul, şi 
urmând pe Cleopa, adică având ca acela inima arzând, a alergat la apa aceea care a spălat picioarele Lui, 
pe care i-o lăsase Hristos ca un lucru mare şi vrednic de credinţă, şi a băut-o cu osârdie şi mare poftă, 

lăsând puţin şi ucenicului său, care era dus în Egipt. Iar acela venind foarte ostenit din călătorie, cuviosul 
i-a zis: „Du-te fiule, la spălătoare şi bea apa ce este într-insa ca să stingi setea ce o ai din pricina arşiţei 
soarelui". Iar ucenicul a zis că va face după porunca lui, însă gândea altceva în inima sa, zicând în sine: 
„Eu am venit cu atâta arşiţă şi bătrânul, în loc să mă trimită la izvor ca să beau apă curată şi rece, îmi 
porunceşte fără socoteală să beau apă din spălătoare, care este murdară!" Acestea le gândea ucenicul, iar 
cuviosul a zis iarăşi: „Du-te, fiule, la spălătoare şi bea!" Iar ucenicul a zis: „Mă duc", însă nu s-a dus. Iar 
cuviosul i-a zis pentru a treia oară să bea, dar n-a ascultat. Atunci i-a zis cuviosul: „O, fiule, ai luat plata 
neascultării tale, adică te-ai lipsit de dumnezeieştile daruri!" 

Acestea auzind ucenicul, s-a întristat foarte mult şi alergând la spălătoare, n-a mai găsit nimic şi a zis 
către bătrân: „Părinte, nu găsesc apă în spălătoare ca să beau". Iar dumnezeiescul Paisie a zis către el: 
„Cum este cu putinţă să mai afli, fâcându-te nevrednic? Pentru că neascultarea alungă darul de la cel 
neascultător, precum şi ascultarea îi aduce darul celui ascultător". 

Iar ucenicul, întristându-se de cele ce a auzit, a întrebat: „Ce era acel mare dar de care m-am lipsit, şi cum 
s-a şters din spălătoare?" Iar cuviosul i-a povestit după aceea toate cele făcute, precum am spus mai 
înainte, zicându-i lui încă şi aceasta: „De vreme ce ai rămas în neascultare şi n-ai primit a bea apa aceea, 
pentru care ţi s-a poruncit de trei ori să bei, pentru aceasta s-a pogorât din cer un înger al Domnului şi, 
luând cu toată cucernicia acea sfântă apă, s-a suit iarăşi la cer". Auzind ucenicul aceasta, s-a înfricoşat şi 
s-a cutremurat de acea povestire, rămânând multă vreme fără glas. Apoi, venindu-şi în sine, plângea şi se 
tânguia de acea primejdie, strigând: „Vai mie, ticălosul, ce bunătate mare am pierdut! Acea bunătate, 
zavistnicul diavol nu m-a lăsat s-o dobândesc!" 

Iar după ce, cu nişte cuvinte ca acestea, s-a plâns şi s-a căit, cerea cu lacrimi ca să afle milă. Deci 
bătrânul, milostivindu-se spre dânsul, i-a zis: „Fiule, Adam a căzut din Rai pentru neascultarea sa şi în 
locul vieţii veşnice a câştigat moartea; deci a fost izgonit ca un nevrednic pentru slava aceea şi pentru 
bunătăţile lui. In acelaşi fel eşti şi tu. Fiindcă n-ai ascultat porunca mea, ai căzut din darul care aveai să-1 
dobândeşti! Dar, de vreme ce te întristezi mult şi te pocăieşti, ridică- te din căderea neascultării şi fă 
ascultare, îmblânzeşte cu fierbinţeală pe Dumnezeu şi cere de la Dânsul iertarea ta; căci Dumnezeu Se 
milostiveşte spre cei ce se pocăiesc şi miluieşte pe cei ce-L roagă". 

Astfel s-a mângâiat ucenicul de cuvintele bătrânului său şi a răbdat puţină vreme. Dar el, aducându-şi 
aminte iar de răul ce a pătimit, se întrista cu totul şi nu avea mângâiere. Atunci s-a dus iarăşi la bătrân şi i- 
a zis: „Părinte, nu am odihnă nicidecum din pricina gândurilor. Cum îmi aduc aminte de darul ce l-am 
pierdut, plâng nefericirea mea şi nu ştiu ce să fac; pentru că, din pricina gândurilor, mă cufund în 
deznădejde. Deci dă-mi voie să mă duc la vreun bătrân iscusit, la care vei crede de cuviinţă, doar voi găsi 
odihnă de gânduri, şi mă voi slobozi de întristare". 

Iar dumnezeiescul Paisie, luând puţină pâine, a dat-o ucenicului lui şi i-a zis: „Ia pâinea aceasta şi du-te în 
cutare cetate şi, lângă zidul cetăţii în partea dreaptă, vei afla un om sărac şezând pe nişte gunoi, batjocorit 
şi lovit cu pietre de copii. Acelui om dă-i pâinea şi vei auzi de la dânsul, cu dumnezeiasca cuviinţă, cele 
de folos ţie!" Atunci ucenicul, luând pâinea, îndată a plecat şi, ducându-se în cetatea aceea, a găsit pe acel 
om şi aştepta să înceteze jocurile copiilor, ca să se apropie de dânsul. Dar acela, văzându-1, îndată i-a zis: 
„Vino aproape şi-mi dă binecuvântarea - adică pâinea - ce mi-a trimis-o bătrânul tău!" Şi apropiindu-se 
ucenicul, săracul acela a luat pâinea în mâinile lui şi, sărutând-o, îl întreba: „Cum se mai află sfinţitul 
Paisie, că mult doream să aflu despre dânsul. Iar tu, fiule, de ce te îndoieşti de câte îţi zice ţie şi nu te pleci 
la poruncile lui? Nu ştii că, pentru neascultarea ta, te-ai lipsit de apa aceea dumnezeiască şi de darul ce 
urma să-1 iei dintr-însa? Şi tu încă nu-1 asculţi şi nu te pleci sfatului lui, ci vii către altul? Eu te asemăn 
cu cel ce ţine în mână apă curată şi rece şi nu bea dintr-însa, ci merge în alte părţi şi caută să afle apă ca 
să-şi potolească setea sa. Deci du-te şi supune-te bătrânului tău, marelui Paisie, că cine nu se supune lui, 
acela nu se supune nici poruncilor Mântuitorului nostru Iisus Hristos!" Acestea auzindu-le ucenicul, s-a 
întors slăvind pe Dumnezeu şi de aici înainte făcea ascultare la toate poruncile Sfinţitului Paisie. 

Dar n-a trecut multă vreme şi iarăşi, aducându-şi aminte de darul de care s-a lipsit, îşi plângea paguba sa 
şi iarăşi ruga pe marele Paisie să-i dea voie să meargă la cel ce şedea pe gunoi. Iar Cuviosul Paisie îi zicea 
să nu plece, dar fiindcă nu se supunea, ci dorea să meargă iarăşi la dânsul, pentru că era supărat de 
gânduri, i-a zis: „Fiule, omul acela s-a odihnit întru Domnul! Dar, fiindcă te văd că ai nădejde doar către 
omul acela şi te pleci sfatului lui, îţi dau voie. Deci du-te în partea dinspre miazănoapte a cetăţii şi, găsind 
acolo un mormânt, intră într-însul şi vei afla acolo îngropate trei trupuri de bărbaţi sfinţi, care s-au 
învrednicit de daruri prooroceşti. Aceia, cunoscându-şi mai înainte sfârşitul vieţii lor, s-au dus şi s-au 
aşezat în mormântul acela. Acestea văzându-le, zi celui ce zace în mijlocul celor doi: «Robul lui 
Dumnezeu, Paisie, cu puterea lui Iisus Hristos, Care a înviat pe Lazăr cel mort de patru zile, îţi porunceşte 
să te scoli ca să-mi spui cele cuviincioase şi de folos pentru mine!»" 

Atunci ucenicul, alergând cu osârdie, s-a dus în partea dinspre miazănoapte a cetăţii şi, aflând mormântul, 
a intrat înăuntru. Şi a zis către cel adormit, după porunca bătrânului. Şi, o, minune! îndată mortul s-a 
sculat şi a zis: „Pentru ce nu te-ai plecat mie, care ţi-am zis să te supui poruncii bătrânului tău? Deci du-te 
şi te supune lui fără îndoială. Şi ascultă cuvintele lui, de voieşti a te mântui; căci cel ce nu se supune 
cuvintelor lui, cu adevărat se împotriveşte poruncilor lui Hristos!" Acestea zicându-le mortul, iarăşi a 
adormit; iar ucenicul, minunându-se, s-a întors către sfinţitul Paisie şi i-a povestit toate. De aici înainte s- 
au împăcat gândurile lui şi avea grijă să câştige prin ascultare bunătăţile ce le pierduse prin neascultare. 
Astfel el creştea în sporirea faptei bune şi a desăvârşirii. 

Altădată au venit la marele Paisie doi fraţi şi au locuit împreună cu fraţii aceluia. Şi făcând destulă vreme 
ascultare, adeseori rugau pe cuviosul să le dea voie să locuiască deosebi în pustie. Iar acela, văzând 
osârdia lor, le-a dat voie. Deci, ducându-se la dorita linişte, se nevoiau mult în pustnicie, izgonind de la 
dânşii asupririle vrăjmaşului. Dar diavolul, urătorul binelui, ca un mult iscusit, a pornit război împotriva 
lor prin alţi monahi, astfel: Din lucrarea vicleanului, un oarecare hoţ a furat lucrurile unuia ce locuia în 
pustie şi, cercetând el să afle cine i le-a furat, a auzit de un bătrân ce avea darul mai înainte vederii şi 
poate să-i arate pe hoţ. Deci s-a dus la dânsul, căutând să afle cine i le-a furat. 

Dar bătrânul acela nu era cu adevărat înaintevăzător din dumnezeiescul dar, ci proorocea din lucrarea 
diavolească. De aceea a zis către cel ce-1 întreba: „Acei doi monahi ce au venit acum nu demult şi s-au 
sălăşluit în această pustie, aceia ţi le-au furat; deci să nu-i laşi, până ce nu ţi le vor da". Acestea auzindu-le 
el, s-a dus la egumenul lavrei şi, luând strajă, s-a dus la cei doi fraţi şi, târându-i şi bătându-i, i-a adus în 
lavră şi i-a pus la închisoare, şi ca pe nişte făcători de rele şi hoţi i-a osândit la moarte. 

Iar cuviosul Paisie, cunoscând prin dumnezeiescul dar ispita fraţilor, s-a sculat îndată şi s-a dus la lavră; şi 
aceasta înştiinţându-se, s-au dus toţi părinţii la dânsul şi împreună cu dânşii era şi acel rătăcit bătrân, care 
se socotea înaintevăzător. Iar după ce au dat toţi cuviincioasa sărutare cuviosului, i-a întrebat: „Ce aţi 
făcut, fraţilor, cu acei doi tineri ce petreceau în linişte?" Aceia i-au răspuns: „Sunt hoţi, părinte, şi pentru 
necuviincioasa lor faptă au fost puşi la închisoare". Cuviosul i-a întrebat: „Şi cine v-a spus vouă cum că 
sunt ei hoţi?" Atunci ei au răspuns: „Acest bătrân înainte văzător ne-a spus". Iar cuviosul a întrebat pe 
bătrân, dacă acei tineri sunt cu adevărat hoţi! Şi acela i-a răspuns că sunt hoţi cu adevărat, căci proorocia 
lui este dumnezeiască. Atunci dumnezeiescul Paisie i-a zis: „Dacă ar fî fost de la Dumnezeu darul 
proorocie tale şi nu din amăgire diavolească, atunci nu s-ar fi arătat diavolul în gura ta!" 

Acestea auzindu-le părinţii, s-au tulburat şi s-au înfricoşat tare, deoarece cuvintele sfinţitului Paisie erau 
adevărate şi fără nici o îndoială. De aceea, ocărând pe bătrânul acela, l-au îndemnat să-şi ceară iertare de 
greşeala sa. Iar acela, înfricoşându-se, a căzut la picioarele cuviosului, zicând: „Iartă-mă, sfinţite părinte, 
şi te roagă pentru mine, rătăcitul!" Şi rugând cuviosul pe Dumnezeu pentru dânsul, îndată a ieşit din gura 
lui diavolul slavei deşarte şi s-a arătat tuturor ca un porc. Deci, ieşind cu multă mânie şi turbare, s-a 
repezit asupra cuviosului, voind a-1 rupe cu dinţii; dar dumnezeiescul părintele nostru Paisie, certându-1, 
1-a aruncat în prăpastie şi 1-a pierdut. 

Iar acel bătrân rătăcit, nu numai că a scăpat de diavol, dar a văzut şi amăgirea ieşind dintr-însul şi, 
prihănindu-se pe sine, s-a pocăit. Deci, tânguindu-se şi plângând mult pentru greşeala sa, tăvălin-du-se pe 

pământ, ruga pe cuviosul să-i ierte greşelile cele făcute în trecut, fiind amăgit. Asemenea şi ceilalţi 
monahi care printr-însul se rătăciseră, ocărându-se pe sine, şi-au cerut iertare. Apoi au chemat şi pe cei 
doi tineri pe care îi clevetiseră, şi şi-au cerut iertare pentru necinstea şi pedeapsa ce le-au făcut. Iar 
părintele nostru Paisie, întristându-se pentru toţi aceia, i-a sfătuit cele cuviincioase şi potrivite. După 
aceea, luând la o parte pe egumen, i-a arătat locul unde se aflau lucrurile cele furate ale pustnicului, 
nespunând pe hoţ, şi s-a întors în pustie. 

Şi auzind câte a arătat Dumnezeu oamenilor prin Cuviosul Pavel, s-a dus la dânsul. Deci, întâlnindu-se 
unul cu altul, erau nedespărţiţi şi se ajutau unul pe altul. Şi erau ca un zid tare, îndulcindu-se cu bucurie 
de bunătăţile liniştii şi în fiecare zi aflau noi nevoinţe de pustnicie şi de mai înaltă petrecere. Sfinţitul 
Paisie era bătrân şi de o vârstă cu dumnezeiescul Pavel; iar după suflet era prea osârdnic, şi de aceea zicea 
dumnezeiescului Pavel: „Să ne nevoim de-a pururea şi să ne ostenim până avem vreme; pentru că, atât cât 
trăim, Domnul nostru nu se mulţumeşte să încetăm vreodată de la lucrarea celor bune; şi o să ne fie frică 
şi ruşine dacă vom fi găsiţi leneşi în vremea morţii noastre". Iar sfinţitul Pavel, auzind cu bucurie 
dumnezeiasca lui sfătuire, a zis: „Iată eu, o, preabunule între părinţi, urmez sfătuirii tale; căci, având 
îndrăzneală la rugăciunile tale, cred că Dumnezeu ne va învrednici să săvârşim această viaţă după 
socoteala ta, în lucrarea faptelor bune". 

Deci amândoi erau făcători de minuni, doctori iscusiţi ai sufletelor şi ai trupurilor, rugători către 
Dumnezeu pentru toţi şi tuturor mijlocitori de mântuire. Insă povestirile dumnezeiescului Pavel fiind 
multe, le lăsăm altuia să le povestească. Asemenea şi ale Sfinţitului Paisie, fiind prea multe şi necuprinse, 
am spus puţine din cele multe, ca să îndemnăm pe ascultători spre urmarea lor; căci nu ajunge cuvânt să 
arate cu de-amănuntul preaînalta petrecere a Sfântului Paisie şi nici el nu voia să se cunoască isprăvile lui, 
pentru smerenia lui cea desăvârşită. Chiar şi celor ce-1 întrebau: „Care faptă este mai înaltă decât toate 
faptele bune?", el le răspundea: „Acea faptă este mai bună, care se face în ascuns". Altădată, fiind întrebat 
cu aceeaşi întrebare, a răspuns: „Mai înaltă decât toate faptele bune este a urma cineva sfatului altora şi nu 
voinţei sale". 

El trecea şi vremea liniştii şi vremea vieţii împreună cu bine şi cu plăcere de Dumnezeu. In linişte iubea 
dumnezeiasca suire şi prietenie; iar în petrecerea împreună cu alţii dorea mântuirea celorlalţi. Dar cel mai 
minunat este că n-a lăsat vreodată să înţeleagă cineva revoinţa lui în viaţa de obşte şi când urma să fie 
slăvit pentru vreo faptă a sa, o lăsa îndată şi uneltea alta, ca să se păzească nevătămată cea mai dinainte şi 
să nu se prăpădească cu laudele; căci, după adevăr, lauda de la oameni este mare primejdie şi puţin câştig 
au cei ce se nevoiesc pentru laudă. Pentru aceasta şi Domnul ne porunceşte, zicând: Să nu cunoască 
stânga, ce face dreapta ta. Dar de aici înainte este vremea ca să vorbim şi despre fericitul sfârşit al 
Cuviosului Paisie. 

Ajungând la adânci bătrâneţi şi strălucind cu faptele bune ca o stea luminoasă, acest mare om al lui 
Dumnezeu a fost chemat de Dumnezeu către fericirea cea din ceruri. Trupul lui l-au îngropat cu cinste 
mulţimea monahilor, iar duhul lui s-a suit la viaţa veşnică. După aceea, n-a trecut multă vreme şi s-a dus 
şi pururea pomenitul Pavel la viaţa veşnică şi la strălucirea sfinţilor, acolo unde avea ceata 
dumnezeiescului Paisie, ca împreună să se îndulcească fericitele lor suflete de odihna aceea, precum şi în 
această viaţă de acum au pătimit împreună în ostenelile pustniciei. Dar nu numai sufletele lor sunt unite în 
cer, ci şi trupurile deşi s-au despărţit şi s-au pus în locuri osebite, însă n-a trecut multă vreme, şi s-au unit 
iarăşi, punându-se în acelaşi loc, după cum urmează. Deci se cuvine ca cititorii să ia aminte la această 
povestire, că li se va arăta o minune preaslăvită. 

După ce s-a săvârşit marele Paisie, dumnezeiescul Pavel s-a dus în pustia cea mai dinăuntru. Acolo, după 
puţină vreme, s-a săvârşit şi el şi a fost îngropat cu evlavie şi cu cinste. Apoi, auzind părintele nostru 
Isidor despre moartea marelui Paisie, a intrat într-un caic şi s-a dus la locul unde zăceau sfintele moaşte 
ale Cuviosului Paisie. Deci, luându-le cu toată cinstea şi sărutându-le, le-a pus într-un sicriu ce-1 avea 
gata, ca pe un lucru mare şi vrednic de cinste şi mai scump decât toată vistieria şi s-a întors înapoi, 
aducându-le cu el în caic, ca să îmbogăţească cu dânsele patria sa, Pisidia. 

192 



Iar după ce a mers destulă cale pe mare, călătorind cu laude şi cu prea mare bucurie, a ajuns în dreptul 
pustiei, unde erau sfintele moaşte ale Cuviosului Pavel. Acolo caicul s-a oprit şi nu mai mergea înainte; 
ci, ca şi când ar fi fost viu şi însufleţit, se abătea în altă parte şi se tot pornea spre pustia dumnezeiescului 
Pavel; deoarece şi Sfinţitul Paisie cerea obişnuita petrecere împreună cu Cuviosul Pavel. Iar oamenii 
caicului, silindu-se a porni mai departe, au încercat două zile în tot felul, dar n-au putut; de aceea au 
cunoscut că erau ţinuţi acolo de Dumnezeu, iar nu din altă pricină. Şi neştiind ce să facă, s-au liniştit şi au 
lăsat caicul necârmuit ca să meargă încotro s-ar porni. Iar caicul, cârmuindu-se de mână nevăzută, a mers 
şi a stat nemişcat la uscat, aşteptând să ia povara sa. Văzând aceasta, cei ce erau în caic aveau mare 
întristare şi nedumerire. 

Dar, într-acel ceas, a venit la mal un bătrân din părinţii cei vestiţi ai pustiei aceleia, care se numea 
Ieremia, şi a zis către ei: „O, oameni buni, pentru ce vă luptaţi împotriva dumnezeieştii minuni, pe care o 
vedeţi, căci este peste fire! Pe prietenul şi împreună pustnicul său, pe dumnezeiescul Pavel îl cheamă 
marele Paisie şi, vrând a se aduce şi a se pune cinstitele moaşte ale aceluia împreună cu ale sale, a adus 
caicul aici. De aceea, ieşind degrabă şi căutând sfintele lui moaşte şi găsindu-le, să le luaţi, ca să fie 
împreună şi sfintele lor trupuri". Iar cinstitul părintele nostru Isidor şi cei împreună cu el, înconjurând 
pustia aceea, căutau sfintele moaşte ale dumnezeiescului Pavel şi, găsindu-le, le-au luat şi le-au adus la 
caic, avându-le ca pe o vistierie mai strălucită decât aurul şi decât pietrele cele de mult preţ. 

Şi minune s-a făcut atunci, căci cu adevărat erau cârme aceşti doi mari părinţi, Pavel şi Paisie. Ei 
cârmuiau caicul în toată calea aceea şi- 1 izbăveau de toată împiedicarea, până l-au dus nevătămat la 
Pisidia. Iar marele Isidor a adus cinstitele moaşte ale sfinţilor cu toată cântarea de laudă şi cu cinste la 
mănăstirea ce o zidise. Şi câţi erau supăraţi de diavoli, ori pătimeau de vreo altă neputinţă, alergau la 
sfintele lor moaşte şi, numai apropiindu-se de ele, se vindecau. De atunci înainte câte preaslăvite minuni a 
lucrat Dumnezeu prin ei, nu este cu putinţă a le număra cineva. Iar eu, smeritul Ioan, am povestit numai 
aceste puţine din cele multe, spre slava Tatălui, a Fiului şi a Sfântului Duh, acum şi pururea şi în vecii 
vecilor. Amin. 



SFANŢUL MUCENIC ZOSIMA, OSTAŞUL 
(19 iunie) 

Pe vremea când împăratul Traian ţinea împărăţia Romei, popoarele elineşti erau cuprinse cu mare 
îndrăcire de idoli, cu rătăcire şi cu multă orbire; de aceea se ridica cumplită prigoană asupra Bisericii lui 
Dumnezeu. Şi era între elini un bărbat vestit cu numele Dometian, ighemon al Antiohiei Pisidiei. Acela, 
mergând la împăratul Traian, a cerut să-i dea lui putere asupra creştinilor, ca să-i silească cu munci grele 
pe toţi care nu voiau să jertfească zeilor. Şi luând acea putere de la împărat şi, îmbrăcându-se în platoşa 
cea diavolească, ca un leu se aţâţa cu mânia împotriva acelora care până la moarte păzeau mărturisirea 
adevăratului Dumnezeu. 

Deci, străbătând părţile Soropolitariei, s-a apropiat de cetatea care se numea Apolonia, în care era un ostaş 
între elini, cu numele Zosima, care dorea să fie următor credinţei lui Hristos. Acesta auzind că ighemonul 
se apropie şi năvăleşte cu prigonirea, a lepădat armele cele ostăşeşti, a alergat la Sfânta Biserică, şi 
învăţând credinţa cea întru Hristos, a luat Sfântul Botez şi se deprindea cu lucrurile cele creştineşti, în 
curăţie şi în întreaga înţelepciune, îndeletnicindu-se în postiri şi în rugăciuni. Iar după câteva zile, 
ighemonul Dometian mergând în cetatea aceea, s-a apropiat de el unul din slujitorii de idoli şi i-a zis: 
„Este aici un ostaş, anume Zosima, care defăima pe împărat şi puterea voastră. Acela, lepădându-se de 
rânduiala ostăşească în care era scris de împăratul Traian şi aruncând armele sale, zice că este creştin, 
nesocoteşte pe zeii noştri, dispreţuieşte legile împărăteşti şi defăima stăpânirea împărătească". Iar 
ighemonul, auzind aceasta, a zis: „Să se aducă acel Zosima aici la judecată". 

Deci, ducându-se cu o ceată de ostaşi după poruncă, au prins pe sutaşul Zosima şi l-au pus la judecată. Iar 
ighemonul, văzându-1, 1-a întrebat: „Tu eşti cel ce te numeşti Zosima?" Ostaşul lui Hristos a răspuns: 
„Eu sunt Zosima, robul Domnului meu Iisus Hristos". Ighemonul a zis: „Mai întâi spune-mi în ce 
rânduială te afli, apoi vei spune al cui rob eşti". Sfântul a zis: „Eu am fost în rânduială de ostaş al 
împăratului vostru cel pământesc şi, lepădând pe zeii voştri cei pierzători, m-am făcut ostaş al împăratului 
ceresc, Care este Hristos adevăratul Dumnezeu!" Dometian a zis: „O, nelegiuitule, nimic nu-ţi va ajuta 
numele lui Hristos. Deci mai bine jertfeşte zeilor, ca să ţi se ierte păcatul cu care ai greşit împotriva 
împăratului nostru Traian, de la care te-ai învrednicit cu rânduială ostăşească". Sfântul a zis: „Nu voi jertfi 
deloc zeilor voştri". 

Atunci Dometian a poruncit ca pe ostaşul lui Hristos să-1 ducă în temniţă. A doua zi, sfântul iarăşi a fost 
pus la judecată, având mâinile legate înapoi. Iar ighemonul a poruncit să-1 spânzure pe lemnul cel de 
muncire şi, spânzurat fiind mucenicul, muncitorul i-a zis: „Jertfeşte zeilor, spurcate Zosima, mai înainte 
de a începe să ţi se rupă mădularele tale!" La acestea, sfântul a răspuns: „Nu numai cu cuvintele, dar nici 
cu faptele nu vei putea să mă îndupleci să jertfesc zeilor tăi!" 

Deci ighemonul a poruncit la nişte ostaşi puternici să-1 bată. Iar Sfântul Zosima fiind bătut, a zis către 
ighemon: „In deşert se ostenesc slujitorii tăi; căci, Dumnezeu întărindu-mă pe mine, nu simt bătăile ce mi 
se dau!" Astfel mucenicul a fost bătut multă vreme, încât şi pământul s-a roşit de sângele lui. Apoi a 
strigat cu glas mare către Dumnezeu, zicând: „Doamne Dumnezeule Atotputernice, Cel ce şezi pe scaunul 
slavei Tale, Cel ce ai întins cerul şi ai întemeiat pământul, Cel ce ai adunat toate apele într-o adunare, 
nădejdea noastră şi aşteptarea robilor Tăi, ascultă-mă pe mine, care mă rog Ţie, nu mă lăsa să fiu biruit de 
îngrozirile şi muncile tiranului; pentru ca toţi cei ce nu ştiu numele Tău să înveţe prin mine a Te cunoaşte 
pe Tine, Unul Adevăratul Dumnezeu". 

Astfel rugându-se sfântul, a venit un glas din cer, zicându-i: „Zosima, îmbărbătează-te şi te întăreşte; căci 
Eu sunt cu tine şi nimic nu te va birui". Acest glas 1-a auzit şi Dometian şi cei ce erau cu dânsul, şi unii 
ziceau: „Mare vrăjitor este acesta!" Iar alţii ziceau: „Acesta nu este vrăjitor, ci robul lui Hristos 
Dumnezeul său. Cu adevărat este mare Dumnezeul creştinilor, de la care s-a trimis acest glas spre omul 
acesta!" Apoi ighemonul a poruncit la patru ostaşi să-1 întindă cu putere în patru părţi. Iar mucenicul, 
fiind întins, şi-a ridicat ochii spre cer şi a zis: „Doamne Dumnezeul meu, Cel ce cunoşti gândurile 
omeneşti, nădejdea creştinilor, scăparea şi odihna celor ce sunt în primejdii, izbăveşte-mă de 
meşteşugurile pierzătorului Dometian, slujitorul diavolului, ca toţi cei ce stau de faţă să Te cunoască pe 
Tine, că Tu eşti Dumnezeul Cel viu, Care ai fost mai înainte de veci şi în veci vei fi!" 

Atunci îndată mulţi din cei ce stăteau de faţă, văzând o răbdare ca aceea a mucenicului, au crezut în 
Hristos. Iar ighemonul, văzând aceasta şi temându-se ca nu cumva să se întoarcă toţi spre credinţa 
creştinească, s-a mâniat; deci, scrâşnind din dinţi, se gândea în sine cu ce fel de moarte să piardă pe robul 
lui Hristos. Pentru aceea a poruncit să aducă un pat de aramă şi să pună dedesubt foc mare, ca să ardă pe 
mucenic deasupra lui. Deci patul acela fiind ars foarte tare, a poruncit să pună pe el pe sfântul. Iar 
mucenicul, îngrădindu-se cu semnul Sfintei Cruci, s-a suit pe pat şi îndată Domnul a prefăcut focul în 
rouă, pentru că prin îngerii Săi a trimis mucenicului ajutor. Deci toţi cei ce stăteau de faţă socoteau că 
mucenicul este mort din pricina focului; dar îngerii Domnului, ridicând pe sfântul de pe patul acela în 
vreme ce toţi priveau, l-au pus viu lângă pat, nefiind vătămat deloc. Iar poporul, văzând o minune ca 
aceea, a preamărit pe Dumnezeul Cel Adevărat, Care a trimis pe sfinţii Săi îngeri şi a izbăvit pe robul Său 
de un foc ca acela; şi mulţi s-au apropiat de credinţa lui Hristos. Iar ighemonul, sculându-se de la 
judecată, s-a dus acasă cu ruşine, iar pe mucenic a poruncit să-1 prindă şi să-1 ţină sub pază. 

După aceasta, ighemonul Dometian s-a dus în cetatea Cononiei şi a poruncit să aducă după el pe mucenic 
legat, ca acolo să-1 muncească. Ajungând în acea cetate şi şezând la judecată, a poruncit să încalţe pe 
mucenic cu papuci de fier, în care erau puse piroane ascuţite şi să-1 lege cu un lanţ de fier de un cal 
neînvăţat, ca să alerge cu calul. Iar sfântul, fiind legat de calul acela, alerga atât de repede cu papucii cei 
de fier, încât întrecea calul, pentru că Dumnezeu era cu el. Şi zicea sfântul în alergarea sa: „Doamne 
Dumnezeule, Care săvârşeşti picioarele mele ca ale cerbului, dă-mi răbdare desăvârşită!" Iar ighemonul, 

văzând o răbdare ca aceea a mucenicului, a poruncit să-1 arunce în temniţă şi să nu-i dea deloc mâncare şi 
băutură, ca să se sfârşească de foame şi de sete. 

După ce au trecut trei zile, în care sfântul a petrecut flămând şi însetat, au intrat în temniţă doi tineri 
preafrumoşi, dintre care unul îi aducea pâine curată, iar altul un vas cu apă. Aceia au zis sfântului: 
„Primeşte acest dar preascump, pe care ţi 1-a trimis Dumnezeul tău". Iar mucenicul lui Hristos, primind, a 
mâncat, a băut, s-a întărit cu trupul şi a zis: „Mulţumesc Ţie, Doamne, că Te-ai milostivit spre mine şi nu 
m-ai trecut cu vederea, ci m-ai săturat cu cereasca Ta pâine şi băutură! Laud şi slăvesc măririle Tale în 
veci!" Şi fâcându-se ziuă, ighemonul a şezut la judecată şi a poruncit să aducă pe mucenic la cercetare. Şi 
a stat sfântul înaintea lui cu faţa luminoasă, având mintea înaripată către Dumnezeu. Iar ighemonul se 
mira văzând pe mucenic neschimbat la faţă după atâtea munci şi a zis către el „O, Zosima, măcar acum 
vino-ţi în simţire şi jertfeşte zeilor, ca să nu fii zdrobit de bătăi şi astfel să mori în chinuri groaznice". 

Sfântul a răspuns: „De voieşti, jertfeşte tu diavolilor celor asemenea cu tine; iar eu, precum am zis mai 
înainte, voi sluji Dumnezeului meu". Iar ighemonul, mâniindu-se, a poruncit să spânzure pe mucenic la 
muncire şi a zis către el: „Vezi, ticălosule, cât de multe munci s-au pus înaintea ta? Şi încă nu mă asculţi 
ca să jertfeşti zeilor?" Sfântul a răspuns: „Cel ce iubeşte pe Dumnezeul Cel viu, nu ţine seama de aceste 
munci!" Atunci ighemonul a poruncit să fie strujit trupul mucenicului cu piepteni de fier. Iar mucenicul 
fiind muncit astfel, a strigat cu glas mare către Dumnezeu, zicând: „Acum cunosc mai bine milostivirea 
îndurărilor Tale, Hristoase, Făcătorule al luminii; de vreme ce m-ai întărit ca să rabd toate cu bărbăţie şi 
să nu grăiesc nimic cu nerăbdare, ca, prin aceste munci, să se cunoască şi mai mult puterea dumnezeirii 
Tale". 

Acestea zicându-le sfântul, ighemonul a poruncit ca, luându-1 de la muncire, să-1 pună iarăşi înaintea sa, 
şi i-a zis: „Multe munci ai răbdat pentru Hristosul tău şi nici un folos nu ai aflat. Măcar acum, apropiindu- 
te, jertfeşte zeilor!" Atunci sfântul a răspuns: „Dometiane, preacumplitule muncitor, fără de omenie şi 
plin de toată necurăţia, teme-te de Dumnezeul Cel ceresc şi părăseşte-ţi rătăcirea ta; iar pe idoli să nu-i 
numeşti dumnezei, fiindcă sunt diavoli, iar nu dumnezei". Ighemonul a zis: „Dar tu, o, spurcatule om, 
cum îndrăzneşti a numi pe zeii noştri diavoli, cărora toată lumea le săvârşeşte zile de prăznuire?" 
Mucenicul a zis: „Ce fel de prăznuiri au zeii tăi în iad, astfel să-ţi fie ţie şi împăratului tău şi tuturor celor 
ce cred într-înşii!" 

Atunci ighemonul a poruncit ca iarăşi să-1 spânzure la muncire şi cu lumânări aprinse să-i ardă pântecele. 
Iar mucenicul a zis către ighemon: „Să nu arzi numai pântecele, ci şi trupul meu, dar niciodată nu mă vei 
birui, pentru că Hristos este cu mine, întărindu-mă. Iată, doresc foarte mult să fiu ucis de tine, pentru că 
aceasta este slava mea înaintea Hristosului meu, ca să mor pentru El". Şi neştiind ighemonul ce să facă 
mai mult, a osândit la moarte pe mucenic, ca să i se taie capul cu securea. 

Şi dus fiind mucenicul la locul cel de moarte, se ruga lui Dumnezeu, zicând: „Doamne Dumnezeul meu, 
caută spre mine păcătosul şi primeşte sufletul meu împreună cu cei ce Ţi-au plăcut Ţie în veac; căci Tu 
eşti slava şi lauda mea în vecii vecilor!" Şi ajungând la locul de moarte, i s-a tăiat capul cu securea pentru 
Domnul său. 

Sfântul Mucenic Zosima şi-a săvârşit pătimirea sa în 19 zile ale lunii iunie, în cetatea Cononiei, stăpânind 
în Roma Traian, iar întru noi împărăţind Domnul nostru Iisus Hristos, Căruia I se cuvine slava şi 
stăpânirea în vecii vecilor. Amin. 

CUVIOSUL IO AN SIHASTRUL 
(19 iunie) 

Cuviosul părintele nostru Ioan, lăsând lumea, s-a făcut monah şi petrecea cu plăcere de Dumnezeu, în 
post şi în rugăciune, în sihăstria pustiei din părţile Palestinei, nu departe de Ierusalim. Despre viaţa lui cea 
plăcută lui Dumnezeu, în cartea ce se numeşte "Limonar", alcătuită de cuvioşii noştri părinţi Ioan şi 
Sofronie - care a fost mai pe urmă patriarh al Ierusalimului -, se scrie astfel: „Ne-a spus nouă -adică lui 
Ioan şi lui Sofronie - avva Dionisie presbiterul şi păzitorul de vase al sfintei biserici cea din Ascalon, 
despre avva Ioan Sihastrul, zicând că acel bărbat a fost mare cu viaţa în neamul cel de acum şi foarte 
plăcut lui Dumnezeu. El vieţuia în hotarele satului Sehusta, care era departe de Ierusalim, ca la douăzeci 
de stadii. Stareţul avea în peştera sa chipul Preacuratei Stăpânei noastre de Dumnezeu Născătoarei şi 
pururea Fecioarei Măria, având în braţe pe Pruncul Cel mai înainte de veci, pe Hristos Dumnezeul nostru. 

De câte ori stareţul voia să se ducă în vreun loc, ori în pustie departe, ori la Ierusalim să se închine 
cinstitei Cruci şi Mormântului Domnului Hristos şi să cerceteze Sfintele Locuri, sau să se roage la 
Muntele Sinai, sau la sfinţii mucenici care se aflau departe de Ierusalim - căci era bătrânul mare iubitor de 
mucenici şi se ducea uneori în Efes, la mormântul Sfântului Ioan Cuvântătorul de Dumnezeu, alteori se 
ducea în Evhaita la Sfântul Teodor, sau în Seleucia Isauriei, la Sfânta Tecla; ori în Sarafas, la Sfântul 
Serghie, uneori la acela, iar alteori la alt sfânt -, şi când se ducea, îşi aşeza candela în peştera sa înaintea 
chipului Preacuratei Născătoare de Dumnezeu, o aprindea precum avea obiceiul şi, stând la rugăciune, se 
ruga lui Dumnezeu să îndrepteze calea paşilor săi. Şi căutând spre icoana Născătoarei de Dumnezeu, 
zicea: «Preacurată Stăpână Născătoare de Dumnezeu, deoarece mă duc în cale depărtată, unde am să 
zăbovesc multe zile, tu singură îngrijeşte-ţi candela ta şi păzeşte-o nestinsă după rugăciunea mea, până ce 
mă voi întoarce, pentru că eu, având ajutorul tău însoţitor în călătorie, mă duc în calea în care am gândit». 
Zicând acestea spre sfânta icoană, se ducea în calea sa şi zăbovea de multe ori o lună, alteori două şi trei, 
iar alteori cinci sau şase luni. Apoi, când se întorcea, găsea întotdeauna candela plină şi arzând, precum o 
lăsa când pleca în cale şi niciodată n-a găsit-o stinsă". 

In aceeaşi carte, "Limonar", se mai scrie încă şi aceasta despre Cuviosul părinte Ioan: „Odată, umblând în 
hotarele satului acela, unde îşi avea peştera, a întâlnit un leu mare venind asupra lui, la un loc unde calea 
era foarte strâmtă - între două garduri de spini din acelea cu care obişnuiau lucrătorii să-şi îngrădească 
ţarinile lor. Calea aceea era atât de strâmtă, încât un om pe jos abia putea să treacă printre acei spini. Şi 
când amândoi - stareţul şi leul - s-au apropiat unul de altul, stareţul nu-i făcea loc leului, nici leul, din 
pricina locului strâmt, nu putea să se întoarcă din cale, nici să treacă unul pe lângă altul nu era cu putinţă. 
Şi văzând leul că plăcutul lui Dumnezeu nu voia nicidecum să se întoarcă înapoi, ci voia să treacă în calea 
care îi era înainte, a stat în stânga stareţului pe picioarele cele dinapoi şi gardul acela lărgindu- 1 puţin cu 
greutatea trupului său, a lăsat cuviosului cale liberă; şi a trecut stareţul pe lângă leu, atingându-se de 
pieptul lui cu pieptul său şi aşa s-a dus fiecare în calea sa". 

Odată a venit un frate la părintele Ioan şi, văzând că nu se află nimic în peştera lui, i-a zis: „Avva, cum 
petreci aici, neavând cele trebuincioase pentru viaţă?" Stareţul a răspuns: „Fiule, această peşteră este 
neguţătorie duhovnicească: dă şi ia; dă lucru de mâini şi ia cele trebuincioase!" Şi vieţuind acest plăcut al 
lui Dumnezeu ani îndelungaţi în pustniceştile sale nevoinţe şi în osteneli, s-a dus către Domnul şi s-a 
numărat în ceata sfinţilor, care stau înaintea Tatălui, a Fiului şi a Sfântului Duh, Dumnezeu Unul în 
Treime, Căruia se cuvine slavă în veci. Amin. 



SFANŢUL SFINŢIT MUCENIC METODIE, EPISCOPUL PATARELOR 

(20 iunie) 

Acest plăcut al lui Dumnezeu, Metodie, încredinţându-se din tinereţe lui Dumnezeu, s-a arătat vas curat şi 
locaş al Sfântului Duh. De aceea, prin alegerea dumnezeiască, s-a învrednicit de cinstea arhierească şi a 

luat păstoria oilor cuvântătoare din cetatea Patara, care este în părţile Liciei. Acolo păştea turma sa bine şi 
cu iubire de Dumnezeu, luminând cu cuvinte line plinirea Bisericii. în acea vreme, se sculase eresul lui 
Origen, care înşela pe mulţi. Acel eres văzându-1 arhiereul lui Hristos că se întăreşte, s-a ridicat împotriva 
lui ca un păstor ales, şi cu cuvintele sale 1-a ars pe acela, ca şi cu nişte foc dumnezeiesc, pierzând tot 
întunericul şi ceaţa cea ereticească cu preaînţeleptele sale învăţături şi cu darul cel dumnezeiesc. 

Cuvintele lui, cele de Dumnezeu insuflate, au strălucit în toată lumea ca nişte fulgere şi vestirea lui ca un 
glas de trâmbiţă de gând a ieşit în tot pământul. De aceea, nesuferind vrăjmaşul cel nevăzut îndrăzneala şi 
ostenelile lui cele mari pentru Biserica lui Hristos şi pentru dreapta credinţă, a înarmat asupra lui pe 
vrăjmaşii cei văzuţi, pe slugile sale, adică pe elinii care se închinau idolilor, îndemnându-i ca prin chinuri 
să ucidă pe slujitorul lui Dumnezeu, care mai înainte de mucenicie se îmbrăcase întru omorârea trupului 
cea făcătoare de viaţă. Deci, prinzând păgânii pe Metodie, arhiereul lui Hristos, i-au tăiat capul cu sabia şi 
sfântul s-a mutat la viaţa cea mai bună. Astfel, cel ce mai înainte slujea Mielului lui Dumnezeu, după 
aceea, el însuşi, ca un mieluşel junghiat, s-a adus jertfă vie lui Dumnezeu. 

Pentru aceea, s-a împodobit şi cu îndoite cununi, fiind apărător viteaz al dreptei credinţe. El s-a luptat 
împotriva eresurilor şi înaintea elinilor a mărturisit pe Hristos cu îndrăzneală, până la vărsarea sângelui şi 
la sfârşitul său cel mucenicesc. Şi a pătimit pentru Hristos în împărăţia lui Avrilian. 



SFANŢUL IERARH LEVCHIE MĂRTURISITORUL 

(20 iunie) 

Pe vremea închinătorilor la idoli, când păgânii împăraţi ai Romei stăpâneau atât Răsăritul, cât şi Apusul, 
era în Alexandria un bărbat cinstit cu numele Evdichie. Acela era simplu la înţelegerea învăţăturii celei 
dinafară, dar preaînţelept la duhovniceasca deprindere. Căci era împodobit cu faptele bune şi întru curăţie 
deplină îşi petrecea viaţa, fiind plin de frica lui Dumnezeu, de dragoste şi de milostivire spre săraci. Şi 
făcea milostenii multe şi se silea la post şi la rugăciuni. El avea un singur fiu - acesta despre care ne este 
nouă povestirea de faţă -, pe Sfântul Levchie, care la naşterea sa a fost numit Eutropie, iar nu Levchie, 
precum se va arăta în acest cuvânt. Iar când pruncul era de zece ani, maica sa, Eufrodisia, s-a mutat din 
viaţa aceasta. 

Atunci tatăl lui, Evdichie, s-a dus cu Eutropie, fiul său, în mănăstirea fericitului Ermie, care era în 
hotarele Alexandriei; fiind îndreptat de fericitul egumen Nichita. Şi acolo a primit călugăria, iar pe copil 
1-a dat la învăţarea cărţii. Deci copilul, fiind isteţ, înţelegea toate cu înlesnire şi atât de mult a sporit cu 
darul lui Dumnezeu întru învăţătura cărţii, încât a covârşit pe mulţi din cei ce învăţau învăţătura cea 
dinafară. El era blând, smerit şi ascultător, slujind cu osârdie tuturor celor din mănăstire. Apoi era iubit de 
toţi, pe de o parte pentru ascultare şi obiceiul lui cel bun, iar, pe de altă parte, pentru înţelegerea Scripturii 
şi pentru înţelepciunea dată lui de Duhul Sfânt. 

Şi când Eutropie era de 18 ani, fericitul Nichita, egumenul acestei mănăstiri, s-a mutat către Domnul. 
Deci fraţii, sfâtuindu-se, rugau pe tânărul Eutropie, care nu era încă tuns în călugărie, să le fie egumen, iar 
el se lepăda cu totul, şi încă şi Evdichie, tatăl lui, îl oprea pe el de la aceasta, sfătuindu-1 ca nicidecum să 
nu îndrăznească a lua asupra sa sarcina pe care nu s-a obişnuit a o purta, fiind încă tânăr, ci să se facă 
nevrednic de egumenie, având singur trebuinţă să se îndrepteze sub egumen. Şi a rămas acea mănăstire 
fără egumen timp de şapte ani, pentru că pe nimeni altul din fraţii aceia nu-1 voiau, decât numai pe 
fericitul Eutropie, care, deşi nu voia şi încă nu era călugărit, totuşi îl aveau între dânşii ca pe un egumen, 
folosindu-se mult de îmbunătăţită lui viaţă. 

într-acea vreme, Eutropie a împlinit 25 de ani de la naşterea lui şi, adunându-se fraţii, i-au zis: „Pentru ce 
treci cu vederea nevoia şi rugămintea noastră şi nu voieşti să ne fii începător? Iată, s-au împlinit şapte ani 
de când nu avem egumen, după sfârşitul părintelui nostru Nichita, şi fiecare petrece după a sa voie. 

Socoteşte să nu te faci pricinuitor al risipirii noastre, când vreun lup, intrând, va răpi turma lui Dumnezeu. 
Noi nu vrem să avem pe altcineva stareţ decât numai pe tine, deoarece toţi vedem sfinţita ta viaţă, 
cunoaştem obiceiul tău cel bun şi ştim că de la Dumnezeu îţi este dată ţie această înţelepciune". 

Atunci Eutropie le-a răspuns lor: „Ce este mie şi vouă, o, cinstiţilor părinţi şi fraţi! Pentru ce mă supăraţi 
pe mine cu aceasta fiindcă nu-mi este mie cu putinţă să o fac? Căci nici în călugărie nu sunt încă tuns, nici 
nu am vreo rânduială bisericească; deci, cum vă voi fi vouă părinte, neavând putere să vă grăiesc în 
biserică cuvânt de înţelepciune şi de învăţătură, nici putând a pleca pe cei bătrâni, fiind tânăr". Dar ei îl 
sileau pe el la tundere şi la primirea preoţiei, însă el nu s-a supus nicidecum la voia lor; pentru că, deşi în 
inima sa dorea rânduială călugărească, însă nu o primea, temându-se ca nu cumva fără de voie să-1 
silească pe el la egumenie, dacă ar fi primit rânduială călugărească. Deci, fără să fie călugărit, se arăta cu 
viaţa călugăr iscusit. 

In acea vreme, împărăţea în Roma păgânul împărat Comod, iar în Alexandria a fost trimis de împărat 
eparhul Filip, care avea o fecioară pe nume Evghenia, care a primit după aceea credinţa în Hristos, a 
petrecut viaţă minunată în chip bărbătesc şi s-a încununat prin mucenicie. Acest eparh, Filip, fiind elin cu 
credinţa, deşi se arăta blând creştinilor; însă, după porunca împăratului, a izgonit pe creştini din cetate, ca 
şi pe arhierei, pe preoţi şi pe călugări şi le-a poruncit să-şi aibă departe de cetate lăcaşurile, bisericile şi 
mănăstirile lor. Pe atunci era episcop al creştinilor Sfântul Elie. El vieţuia în cetatea Iliopoli, care nu era 
departe de Alexandria. Iar aproape de cetatea Alexandria era o mănăstire zidită de acest episcop şi 
încredinţată unui sfânt egumen cu numele de Teodor. In acelaşi loc, lângă cetate, era o biserică vestită 
ridicată în numele Preacuratei Născătoare de Dumnezeu şi pururea Fecioarei Măria, la a cărei prăznuire se 
adunau nu numai alexandrinii cei credincioşi, dar şi cei din cetăţile de primprejur şi din ţări mai depărtate 
de pe unde erau creştini. Deci, apropiindu-se praznicul Adormirii Maicii Domnului şi mulţi venind de 
pretutindeni la biserica ei, a ieşit şi fericitul Evdichie din mănăstirea sa, care se numea a lui Ermie, şi s-a 
dus cu Eutropiu, fiul său, acolo, aproape de cetatea Alexandriei, la praznicul acelei biserici. 

Şi s-a întâmplat că în aceeaşi zi a mers şi sfântul episcop Elie din cetatea Iliopoli la aceeaşi prăznuire cu 
clerul său şi cu mulţime de popor şi, amestecându-se şi Evdichie cu Eutropie printre poporul care venea 
după episcop, au mers împreună. Iar sfântul episcop a dorit ca să intre mai întâi în mănăstirea cea zidită 
de dânsul, care era ocârmuită de egumenul Teodor şi să se odihnească acolo până la viitorul praznic. Şi 
când se apropia de mănăstirea aceea, s-a întâmplat ca în acelaşi ceas mergea tot acolo şi fiica eparhului, 
fericita Evghenia, cu doi servitori fameni ai săi, îmbrăcată în chip bărbătesc. Deci, văzând pe episcop şi 
tot poporul, care mergea înamte şi în urma lui, s-a amestecat în popor. Şi voind ea să întrebe despre 
episcop pe vreunul din cei ce mergeau înainte şi în urma lui, a găsit pe fericitul Eutropie şi el i-a spus cu 
de-amănuntul toate cele despre Elie arhiereul lui Dumnezeu, precum se scrie pe larg aceasta în viaţa ei, şi 
a dus-o la dânsul, căci fericitul Eutropie era cunoscut sfinţitului episcop pentru curăţia vieţii sale şi pentru 
înţelegerea cea multă a Scripturii. Deci, cel ce va voi să ştie despre Sfânta Evghenia, să citească viaţa ei în 
24 ale lunii decembrie, iar noi vom vorbi mai departe despre Sfântul Eutropie. 

Odihnindu-se fericitul Evdichie în mănăstirea aceea, într-o noapte i s-a arătat în vedenia visului o 
dumnezeiască descoperire şi înştiinţare, despre sfârşitul ce i se apropiase. Asemenea, i s-a descoperit şi 
despre fiul său că are să fie episcop, că va sfărâma idolii în cetatea Vruntisiopoli din Italia şi va lumina 
ţara aceea cu Sfântul Botez. Apoi a auzit şi un glas către dânsul, grăind: „Evdichie, Evdichie, credincios 
rob al Domnului, de acum să nu te mai numeşti Evdichie, ci Evdiclie, adică «blând mângâietor»; iar fiului 
tău să nu i se mai zică Eutropie, ci Levchie să-i fie numele, care se tâlcuieşte: «a venit spre dânsul Duhul 
Domnului»!" 

Şi deşteptându-se Evdichie din somn, a chemat îndată pe fiul său şi i-a spus cele ce i s-au descoperit în 
vedenie şi i-a zis: „Fiule, vezi că s-a apropiat vremea ducerii mele. Deci tu să nu fii amăgit de 
deşertăciunile acestei lumi, pentru că Domnul mi-a descoperit despre tine că vei fi cinstit cu rânduială 
episcopiei şi prin tine voieşte Domnul a curaţi cetatea Vruntisiopoli de slujbele idoleşti, şi numele tău nu 
va mai fi Eutropie, ci Levchie, căci aşa te-a numit pe tine Domnul, precum şi pe mine din Evdichie m-a 
numit Evdiclie". Auzind aceasta Sfântul Levchie, cel numit mai înainte Eutropie, s-a închinat lui 

Dumnezeu şi s-a întins la pământ în chipul crucii, spre a face rugăciune de mulţumire, zicând: „Bine eşti 
cuvântat Doamne, Dumnezeul părinţilor noştri, al lui Avraam, al lui Isaac şi al lui Iacov, că nu treci cu 
vederea pe cei ce nădăjduiesc spre Tine, nici nu depărtezi milostivirea Ta de la săracii robii Tăi; deci 
miluieşte-mă pe mine nevrednicul. Pentru aceasta, Doamne, Dumnezeul cerului şi al pământului, Te 
slăvesc şi Te măresc, că Tu eşti Stăpâne, iubitor de suflete omeneşti şi Ţie se cuvine slavă în nesfârşiţii 
veci". 

Astfel rugându-se sfântul, s-a auzit un glas din cer grăind asupra bisericii: „Levchie, Levchie, cel mai 
luminat cu sufletul şi înălbit cu inima, iată numele tău este scris la cer şi pomenirea ta nu se va şterge din 
cartea vieţii!" Acest glas 1-a auzit şi Sfântul Elie episcopul şi unii fraţi, care într-acea noapte nu dormeau, 
ci stăteau la rugăciune, dar nimeni n-a putut să înţeleagă cui s-a zis. 

Iar a doua zi au venit la episcop fraţii de la mănăstirea lui Ermie, zicând: „Să ştii, stăpâne părinte, că iată 
sunt mai mult de şapte ani de când suntem fără de egumen şi fiecare din noi vieţuieşte precum voieşte; 
deci am rugat de mai multe ori pe cinstitul Eutropie să ne fie începător, deoarece din tinereţe a crescut în 
mănăstirea noastră şi viaţa lui cea sfântă covârşeşte vieţile noastre ale tuturor şi nimeni nu poate să i se 
asemene lui în ostenelile ascultării. El totdeauna petrece în postiri şi rugăciuni şi îl vedem îndeletnicindu- 
se la citirea şi scrierea cărţilor şi la toate lucrurile cele bune. Deci am fi voit să-1 avem părintele nostru şi 
să urmăm paşilor lui, dar el nu voieşte şi trece cu vederea rugămintea noastră. Pentru aceea, stăpâne, ne 
rugăm ţie ca să ni-1 pui egumen, chiar dacă nu vrea!" Iar sfântul episcop a grăit către dânşii: „Şi eu m-am 
gândit la acelaşi lucru, care îl grăiţi voi acum, dar aşteptaţi puţin până ce-1 voi sfătui pe el să se supună 
voinţei noastre". 

Aceasta zicând episcopul, s-a sculat şi s-a dus la biserică, fiindcă era ceasul Sfintei Liturghii, şi a poruncit 
arhidiaconului să se urce în amvon şi să strige către popor astfel: „Cine este din cei ce sunt aici care se 
numeşte Levchie?" Şi când arhidiaconul a strigat, nimeni din popor n-a răspuns, pentru ca nici unul nu era 
dintre dânşii cu acel nume. Deci, arhidiaconul strigând de două şi de trei ori, Sfântul Levchie a văzut că 
nu este în popor alt Levchie decât el şi a răspuns zicând: „Eu sunt Levchie păcătosul!" Atunci toţi, 
căutând spre dânsul, s-au mirat şi au zis: „Tu eşti Eutropie, fiul lui Evdichie". El le-a răspuns: „întrebaţi 
pe tatăl meu, că el vă va spune mai bine despre numele meu". Şi au adus de faţă pe fericitul Evdichie, 
bătrân cinstit, având 97 de ani, şi l-au întrebat: „Care este numele cel adevărat al fiului tău?" Iar el, 
văzând o bună voire ca aceea a Domnului, ca să se descopere taina despre dânsul şi despre fiul lui, le-a 
spus cu de-amănuntul toată vedenia sa şi cum glasul Domnului în vis şi la arătare a numit pe fiul său 
Levchie. Şi toţi cei ce au auzit aceasta, au mulţumit cu bucurie lui Dumnezeu şi, alergând la Sfântul 
Levchie, i se închinau, cinstindu-1 foarte mult. După aceasta, episcopul a început a-1 îndemna să 
primească rânduiala preoţiei şi a egumeniei, dar el se lepăda. Poporul însă striga, zicând: „Levchie să fie 
nu numai preot şi avvă, ci chiar de cinstea episcopiei este vrednic". Deci Sfântul Levchie a fost hirotonit 
preot şi a fost pus avvă, şi au prăznuit luminos praznicul Adormirii Preacuratei Născătoare de Dumnezeu 
în biserica ei. 

Şi luând Sfântul Levchie locul vredniciei sale, a început şi mai mult a se nevoi în plăcere de Dumnezeu, 
făcând minuni cu darul Sfântului Duh, care vieţuia în el. într-o vreme a fost adus la el un om îndrăcit de 
neam arap, care acum era chemat spre Sfântul Botez. Pe acela văzându-1 sfântul îndrăcindu-se, a zis 
diavolului: „Duh necurat, încetează de a munci pe acest om!" Iar diavolul, tremurând, a început a striga, 
tânguindu-se: „Dacă voi ieşi dintr-acesta, apoi unde voi intra, căci nu am casă mai bună decât acesta!" 
Sfântul Levchie a zis către el: „Necuratule duh, ieşi din zidirea lui Dumnezeu şi să nu mai îndrăzneşti a 
intra în el; ci, ieşind defăimat şi ruşinat, să laşi liber pe acela, pe care până acum l-ai muncit, urâtorule de 
oameni, având- 1 legat cu lanţurile întunecatei tale puteri. Intră în aceia care nu cred în Domnul nostru 
Iisus Hristos şi nici nu se închină Crucii Lui celei făcătoare de viaţă". 

Atunci diavolul, strigând tare şi trântind pe om la pământ, a ieşit din gura lui cu asemănare de pasăre 
neagră care ieşind, striga: „Ce este mie şi ţie, Levchie, robul lui Dumnezeu? Pentru ce mă izgoneşti din 
locaşul meu pe care mi l-am ales? Eu n-am voit să intru în vreun om ce este alb la faţă şi bine împodobit, 
ci am intrat într-un arap negru şi de spaimă la vederea omenească, nădăjduind că nimeni nu mă va izgoni 

din unul ca acesta!" Deci sfântul, izgonind pe diavol cu semnul Sfintei Cruci, a ridicat sănătos pe omul 
acela de la pământ şi 1-a învrednicit Sfântului Botez. 

Iar diavolul, ducându-se în Egipt, s-a închipuit într-un balaur mare şi înfricoşat; apoi s-a dus în cetate la 
arătare şi, umblând pe uliţe, ucidea cu multă mânie pe toţi cei cu care se întâlnea, elini şi jidovi, bărbaţi, 
femei, copii şi animale. Iar sfântul, mai înainte văzând cu duhul acea răutate ucigătoare a diavolului, s-a 
dus degrabă în Egipt. Iar diavolul cel în chipul balaurului, simţind că sfântul se apropie de cetate, s-a dus 
şi s-a aruncat în mare, lăsând multe trupuri zăcând pe uliţele cetăţii. Şi intrând sfântul în cetate, a văzut o 
mulţime din cei ce plângeau şi se tânguiau pentru morţii lor şi-i întreba pentru care pricină plâng. Iar aceia 
i-au răspuns: „De intrarea cea năpraznică în cetate a balaurului şi de uciderea multor oameni!" Ei au mai 
spus: „In acest ceas, mai înainte de venirea ta, s-a aruncat în mare şi s-a afundat". Atunci sfântul a 
poruncit să aducă apă, pe care a sfinţit-o şi, stropind cu ea pe cei morţi, a zis către dânşii: „In numele 
Domnului Savaot, sculaţi-vă pentru că nu sunteţi ţinuţi cu legăturile morţii, ci vătămaţi cu veninul 
diavolului; şi nu puteţi să vă eliberaţi singuri de puterea cea rea a balaurului, care s-a întărit peste voi 
pentru păgânătatea voastră şi pentru orbirea inimii, care stăpâneşte întru voi! Deci sculaţi-vă, cu puterea 
Dumnezeului meu, şi daţi slavă Celui ce v-a zidit pe voi!" 

Aceasta zicând sfântul, s-a atins de trupurile lor cu toiagul ce-1 ţinea în mâini; şi îndată s-au sculat toţi ca 
din somn şi s-au apucat de picioarele sfântului, zicând: „Cine este Dumnezeu, Căruia se cuvine a ne 
închina, decât numai Tatăl şi Fiul şi Sfântul Duh, pe Care tu îl propovăduieşti, Sfinte Părinte Levchie, 
robul lui Dumnezeu?" Şi toţi cei înviaţi au crezut în Hristos, asemenea şi din cei vii, ca la trei mii de 
bărbaţi, au primit în acea zi credinţa în Hristos şi s-au botezat cu femeile şi cu copiii lor, slăvind pe 
Domnul nostru Iisus Hristos, pentru minunile cele făcute prin Sfântul Său Levchie. 

Trecând câţiva ani, Filip, eparhul Alexandriei, a crezut în Hristos cu toată casa sa, pentru Sfânta 
Evghenia, fiica sa. Apoi, după o vreme, lăsându-şi dregătoria eparhiei, s-a făcut episcop al creştinilor. Iar 
după sfârşitul mucenicesc al aceluia, Sfântul Levchie a fost ales de toţi cu un glas la arhierie. Iar după 
Filip a fost eparh în Alexandria, Terentie, apoi Saturnin. Acesta, fiind vrăjmaş al creştinilor, s-a sfătuit cu 
ai săi închinători de idoli să ridice prigoană împotriva creştinilor din Alexandria, iar mai întâi să ucidă pe 
Sfântul Levchie, episcopul creştinilor, fiindcă îl vedea pe el întorcând pe mulţi elini la Hristos. Şi căuta 
eparhul vreme prielnică să poată începe a-şi săvârşi răutatea lui cea gândită. Iar alexandrinii cei 
credincioşi, înştiinţân-du-se de acea gândire a eparhului, s-au sfătuit între ei să ucidă pe eparh. 

Atunci Sfântul Levchie a chemat la sine pe toţi creştinii şi a început a-i sfătui pe ei să nu îndrăznească a 
face o tulburare ca aceea, şi le-a mai spus şi arătarea ce i se făcuse lui de la Dumnezeu, zicând: „O, 
iubiţilor, să ştiţi că Domnul meu a binevoit a mi se arăta în vedenie şi mi-a poruncit să vă pun un alt 
episcop, iar eu să mă duc spre apus la Vruntisiopol, pentru că cetatea aceea are trebuinţă de luminare!" 

Aceasta auzind-o creştinii, au început a plânge şi, căzând la picioarele Sfântului, ziceau: „Părinte sfinte, 
nu ne lăsa pe noi, săracii, nu te despărţi de popoarele pe care le-ai câştigat lui Dumnezeu, ci să petreci cu 
noi până la sfârşitul tău!" Iar sfântul le-a răspuns lor, zicând: „Voi toţi ştiţi că încă din tinereţile mele, 
Domnul a binevoit a descoperi tatălui meu, Evdiclie, cele pentru mine, cum aveam să primesc această 
rânduială a arhieriei, de care nu sunt vrednic şi a merge în cetatea cea închinătoare la idoli şi la poporul 
care nu ştie pe Dumnezeu. Pentru că Stăpânul nostru a voit ca, prin mine, nevrednicul robul Lui, 
popoarele acelea să se adauge la Sfânta Biserică. De aceea, Domnul mi-a poruncit acum să vă pun vouă 
alt părinte, iar eu să mă duc la lucrul care mi s-a poruncit înainte. Iar pentru eparhul Saturnin, să ştiţi că 
sfatul cel necurat, alcătuit spre prigonirea creştinilor, nu va veni întru săvârşire, fiindcă i s-a scurtat viaţa 
şi s-a apropiat pieirea lui. Astfel, după plecarea mea de aici, va cădea casa lui şi- 1 va zdrobi cu toţi 
casnicii lui!" 

Aceasta zicând şi mângâind pe creştinii care plângeau, a ales pe un bărbat vrednic de arhierie şi 1-a pus 
episcop în locul lui. Iar el, luând cu sine pe cei doi diaconi ai săi, pe Evsevie şi pe Dionisie, şi cinci din 
ucenici, s-a dus din cetate în port, petrecându-1 pe el tot poporul creştinesc, ca la cinci mii de bărbaţi 
afară de femei şi de copii, zicând cu plângere şi cu tânguire multă: „Părinte, pentru ce ne laşi şi nu te 

milostiveşti spre fiii tăi?" Iar sfântul, întorcându-se şi văzând pe cei ce plângeau, s-a tulburat cu duhul şi a 
plâns. Apoi, ridicându-şi mâinile către cer, a zis: „Doamne, Dumnezeul meu, Iisuse Hristoase, de este 
voia Ta, nu mă lăsa să mă despart de aceste popoare ale Tale, întru care m-ai pus spre slujba Ta". Zicând 
el aceasta, s-a auzit un glas din cer, zicând: „Levchie, nu defăima porunca Domnului, ci intră în corabie şi 
mergi cu pace unde îţi este ţie poruncit!" 

Atunci Sfântul Levchie a zis către tot poporul: „Iată, fraţilor, auziţi voia Domnului; deci să ştiţi că nu mă 
despart de voi de a mea voie!" Şi sărutându-i pe toţi, a intrat în corabie şi a plecat. Iar în Alexandria, după 
proorocia sfântului, deodată a căzut palatul eparhului şi a ucis cu el pe toţi cei ce se aflau înăuntru. 

Şi călătorind Sfântul Levchie cincisprezece zile, a ajuns la cetatea Adrianopoli, nu cea din Tracia, ci cea 
din vechiul Egipt. Acolo zăbovind puţin, a luat cu sine doi preoţi, pe Leon şi pe Savin şi, găsind o altă 
corabie din cetatea ce se numea Righion, a dat plata şi a şezut în ea şi a mers la Ghidrunt. De acolo a 
intrat într-o corabie dalmaţienească şi a sosit la hotarele Vruntisiopolei. Şi ieşind din corabie, a mers în 
cetate cu clerul său şi s-a întâmplat de mergea pe calea aceea un tribun cu numele Armaleon, însoţit de 
ostaşii săi. Iar Sfântul Levchie a întrebat pe unul din acei ostaşi, zicându-i: „Cine este stăpân în această 
cetate?" Acela i-a răspuns: „Au doară nu aţi auzit de marele stăpân Antioh, care stăpâneşte această ţară?" 
Sfântul iarăşi a întrebat, zicând: „De ce credinţă este stăpânul vostru Antioh?" Tribunul şi cei ce erau cu 
el, auzind această întrebare, au râs şi au zis: „Oare este altă credinţă şi alt Dumnezeu, afară de soare şi de 
lună, care luminează toată lumea? Au nu aud urechile tuturor, când glasurile lor tună în nori? Ce este mai 
grabnic decât fulgerele care ies din soare? Ce este mai luminat decât luna, care prin semnele sale vesteşte 
înainte, când o să fie schimbarea şi prefacerea văzduhului?" 

Iar Sfântul Levchie, suspinând, a zis: „O, săracilor neştiutori, cum sunteţi străini de lumina cea 
dumnezeiască şi nu ştiţi că soarele şi luna sunt zidiri ale lui Dumnezeu şi slujesc poruncii Lui, săvârşind 
alergarea lor ziua şi noaptea! Nu se cade a-i numi pe ei zei, căci nu au nici suflet, nici dumnezeire, nici la 
un loc nu pot să stea, ci pururea aleargă, se suie şi se pogoară, şi uneori se întunecă de nori, alteori de 
noapte; uneori sunt văzuţi, alteori nu. Atât de mult se deosebeşte lumina lor de lumina cea pururea 
fiitoare, adică de Dumnezeul cel cinstit de noi, pe cât se deosebeşte zidirea de Ziditor, pentru că 
Dumnezeul nostru a creat soarele şi luna, cerul şi pământul şi toate cele ce sunt pe ele. Acela este lumina 
cea adevărată, Care luminează pe toţi cei ce cred în El. Acea lumină a zidit strălucirea soarelui şi a lunii şi 
le-a poruncit să slujească oamenilor, care petrec în partea cea de sub cer, ca soarele să lumineze ziua, iar 
luna să lumineze noaptea. De-aţi fi cunoscut lumina cea nevăzută a Dumnezeului nostru, niciodată n-aţi fi 
plecat grumajii voştri acelor văzuţi luminători cereşti". 

Tribunul Armaleon a zis: „Şi care este acea lumină, care zici că este nevăzută de ochii noştri?" Sfântul 
Levchie a răspuns: „Hristos, Fiul lui Dumnezeu, Cel născut de la Duhul Sfânt prin Sfânta Fecioară 
Măria!" Şi a început sfântul a le tâlcui toate cele despre Hristos Dumnezeu, cum S-a născut, cum a 
petrecut pe pământ cu oamenii, cum a pătimit de voie şi a murit şi a înviat a treia zi şi S-a înălţat la ceruri 
şi a şezut de-a dreapta lui Dumnezeu Tatăl şi va veni să judece lumea şi să răsplătească fiecăruia după 
lucrurile lui. Aceasta auzind-o toţi, s-au umilit şi au crezut cu adevărat cuvintelor lui şi, căzând cu faţa la 
pământ, ziceau: „Ne rugăm ţie, părinte, fă- ne pe noi părtaşi ai vieţii celei veşnice". Iar el, învăţându-i pe 
ei, i-a botezat. Şi numărul lor era de şaizeci şi şapte de bărbaţi. In acest chip a început a se lumina cetatea 
Vruntisiopoli. 

Şi înştiinţându-se stăpânitorul Antioh că tribunul Armaleon cu ostaşii săi au crezut în Hristos, 1-a chemat 
la sine şi i-a zis: „Armaleon, oare este adevărat ceea ce aud despre tine, cum că tu te-ai făcut creştin 
împreună cu ostaşii tăi care sunt cu tine?" Iar tribunul tăcea. Şi mâniindu-se Antioh, a zis: „Pentru ce nu- 
mi răspunzi?" Tribunul a zis: „Oare este nevoie să te mânii asupra mea, pentru că sunt creştin?" Antioh a 
zis: „Nu cu mânie, ci cu dreptate te întreb să ne spui cine te-a învăţat credinţa creştinească? Noi toţi te 
ştim că erai învăţat în cărţile noastre şi până acum te lepădai de învăţătura creştinească, iar acum ne 
mirăm cum ai venit la aceasta să te numeşti creştin?" Armaleon a răspuns: „Până acum am fost orb şi 
rătăceam în întuneric şi în umbra morţii, iar acum luminându-mă cu darul lui Dumnezeu, văd şi petrec în 
lumina nădejdii vieţii veşnice". Zis-a Antioh: „Ce este acea viaţă veşnică despre care grăieşti?" Tribunul a 

răspuns: „De vei voi, vei putea să o cunoşti pe aceea". Antioh a zis: „De ne vei arăta nouă cu adevărat 
acea viaţă, voiesc să o văd şi să o înţeleg; dar nu socotesc că este altă viaţă afară de aceasta de aici, nici nu 
cred că este altă lumină şi alt Dumnezeu afară de soare şi de lună". Tribunul Armaleon a zis: „Soarele şi 
luna nu sunt dumnezei, ci sunt zidiri rânduite de Dumnezeu pe cer, ca, luminând toată lumea, să slujească 
zidirii celei înţelegătoare, adică omului, care petrece pe pământ; iar nu să le slujească cineva lor". 

Şi minunându-se Antioh, auzind unele ca acestea de la tribun, a zis: „Cine te-a învăţat pe tine această 
înţelegere?" Armaleon a răspuns: „Un alexandrin cu numele Levchie, care a venit aici de curând. Acela 
m-a învăţat această înţelegere". Sfântul Levchie era în acea vreme afară din cetate, în faţa părţii dinspre 
apus, lângă locul cel de privelişte, învăţând poporul să creadă în Hristos şi botezând pe cei ce se apropiau 
de Domnul Iisus. Deci Antioh a chemat la sine cu cinste pe Sfântul Levchie, arhiereul lui Dumnezeu şi, 
văzându-1, i-a zis: „De voieşti să credem în Dumnezeul cel propovăduit de tine, să faci aceasta prin 
rugăciunea ta către Dânsul, ca să ne dea nouă ploaie pe care de doi ani nu o vedem şi din această pricină 
pământul nostru s-a uscat, de nu pot nici rodurile să crească, astfel că tot poporul este în lipsă şi în mare 
nevoie". 

Iar sfântul, chemându-şi clerul său şi pe creştinii cei nou botezaţi, a făcut litie, rugându-se lui Hristos 
Dumnezeu; şi îndată s-a acoperit cerul cu nori şi s-a vărsat ploaie foarte mare, şi atât a plouat până când 
tot pământul acelei ţări 1-a adăpat şi 1-a făcut umed. Atunci Antioh şi toată cetatea lui au crezut în Hristos 
şi s-au botezat popoarele ca la douăzeci şi şapte de mii, slăvind cu toţii pe Hristos Dumnezeul nostru. 
Deci au zidit o biserică în mijlocul cetăţii, în numele şi în cinstea Preacuratei Născătoare de Dumnezeu şi 
pururea Fecioarei Măria, iar alta în numele Sfântului Ioan Botezătorului, în acel loc unde s-a botezat 
poporul. 

Astfel s-a luminat tot Vruntisiopolul cu lumina sfintei credinţe. Şi a petrecut acolo Sfântul Levchie câtva 
timp, învăţând şi întărind în credinţă poporul nou luminat, apoi s-a îmbolnăvit de moarte şi şi-a cunoscut 
sfârşitul său, pentru care a fost înştiinţat prin descoperire dumnezeiască. Deci a chemat la dânsul pe 
Antioh şi a făcut aşezământ cu el, ca, după mutarea lui, să-i îngroape trupul în acelaşi loc unde a sosit cu 
corabia pe pământul lor. Apoi, ridicându-şi mâinile, a făcut rugăciune pentru toată turma sa şi, dând 
tuturor binecuvântare, sărutarea cea mai de pe urmă şi pace, s-a mutat către Domnul, lăsând plângere 
multă în toată cetatea. După aceea Antioh, luând cinstitul lui trup, 1-a dus cu slavă la locul limanului 
corăbiilor, unde sfântul, venind din Alexandria, a ieşit din corabie pe pământ şi, zidind acolo o biserică în 
numele lui, a pus într-însa sfintele moaşte ale marelui plăcut al lui Dumnezeu, Levchie. Iar de la 
mormântul lui se făceau multe minuni întru slava lui Dumnezeu celui slăvit în Treime, Căruia de la toată 
făptura se cuvine laudă, mulţumire şi închinăciune, acum şi pururea şi în vecii vecilor. Amin. 



SFINŢII MUCENICI ARISTOCLIE PREOTUL, DIMITRIAN DIACONUL ŞI 

ATANASIE CITEŢUL 

(20 iunie) 

Sfântul Mucenic Aristoclie a fost de neam cipriot, din cetatea Tamasa şi era preot al soborniceştii 
Biserici. Iar în vremea împăratului Maximian, fiind prigoană mare asupra creştinilor, s-a temut de munci 
şi, ducându-se la munte în pustie, s-a ascuns într-o peşteră, unde rugându-se, 1-a strălucit o lumină mai 
mare decât soarele şi a venit la dânsul un glas din cer, poruncindu-i să meargă în mitropolia Salaminei, 
din insula Cipru şi acolo să se nevoiască muceniceşte, pentru numele lui Hristos. Iar el, fiind întărit cu 
lumina şi cu glasul cel dumnezeiesc, îndată a lepădat frica prin care se temea de munci şi, sculându-se, s-a 
dus acolo unde i s-a poruncit. Deci, mergând Aristoclie printr-o dumbravă, a venit la biserica Sfântului 
Apostol Varnava şi acolo a găsit pe Dimitrian diaconul şi pe Atanasie citeţul. Şi a fost primit cu dragoste 
de dânşii şi a vorbit cu ei despre pricina mergerii sale în cetatea Salamina, precum şi despre vedenia ce i 
se arătase. Iar ei, auzind cuvintele lui, au voit să meargă cu dânsul, dorind să moară pentru Hristos. Deci 
au mers toţi împreună şi, dacă au ajuns în cetatea Salamina, au stat la un loc înalt la vederea tuturor şi au 

început cu glas mare a slăvi şi a propovădui numele lui Hristos; iar pe zeii cei elineşti şi pe idolii cei 
neînsufleţiţi îi ocărau. Şi îndată au fost prinşi de păgâni şi duşi la ighemon ca să-i întrebe. 

Deci, cercetându-i pe dânşii ighemonul şi înştiinţându-se că sunt creştini şi văzând starea lor neclintită 
întru sfânta credinţă, a poruncit ca preotului Aristoclie să i se taie capul cu sabia, iar pe Sfinţii Dimitrian 
şi Atanasie, după multe munci să-i arunce în foc. Iar după ce sfinţii au petrecut vii şi nevătămaţi în foc, i-a 
osândit la tăiere de sabie. Astfel s-au sfârşit răbdătorii de chinuri ai lui Hristos, împodobindu-se cu 
cununa mucenicească. 



SFANŢUL MUCENIC IULIAN DIN CILICIA 

(21 iunie) 

Sfântul Mucenic Iulian era din cetatea Anazarvia, care este a doua eparhie a Siciliei. El s-a născut dintr-un 
tată de neam bun senatoresc, cu credinţa elin, şi dintr-o mamă creştină, care, după moartea bărbatului său, 
s-a mutat în Tarsul Ciliciei. Acolo, bote-zându-şi pruncul în sfânta credinţă, îl creştea în învăţătura cărţii 
şi în dreapta credinţă. Iar când copilul era de 18 ani, s-a pornit prigoană mare împotriva creştinilor din 
porunca lui Diocleţian. Şi fiind prins fericitul Iulian, a fost dus la ighemonul Marchian spre întrebare. 
Acesta, schingiuindu- 1 mult, uneori îl amăgea cu îmbunări, iar alteori prin îngroziri şi munci îl silea spre 
idoleştile jertfe; însă el nu s-a lepădat de Hristos. Deci a fost purtat un an întreg prin felurite cetăţi ale 
Ciliciei şi pretutindeni a fost muncit în felurite chipuri; însă el era ca un diamant tare în mărturisirea lui 
Iisus Hristos. 

Iar când a fost adus în cetatea de lângă mare, care se numea Egheia, slujitorii cei diavoleşti, deschizând 
gura sfântului cu sila, i-au băgat vin şi carne jertfită idolilor, vrând ca, cu acele jertfe idoleşti, să spurce pe 
curatul şi sfântul rob al lui Hristos. Apoi, fiind aruncat în temniţă, a venit la dânsul fericita lui maică, care 
de departe îi urma lui pretutindeni, rugându-se lui Dumnezeu să întărească pe fiul ei întru ne voinţa cea 
mucenicească. 

Deci au prins-o pe ea păgânii şi au pus-o de faţă la judecată, iar ea a rugat pe ighemon să o lase la fiul ei 
trei zile, ca să-1 sfătuiască a se închina zeilor lor. Şi i-a poruncit ighemonul să meargă la fiul său fără de 
opreală. Iar ea, şezând lângă el ziua şi noaptea, îl ruga cu multe lacrimi şi cuvinte de iubire, ca o mamă 
bună şi- 1 îndemna pe dânsul să rabde pentru Hristos până la sfârşit muncile cele de puţină vreme, pentru 
ca prin acestea să se învrednicească de la Domnul de veşnicile bunătăţi şi să fie numărat în ceata sfinţilor 
mucenici. 

Iar după ce au trecut cele trei zile, sfântul împreună cu maica sa au fost scoşi la judecata ighemonului. Iar 
ighemonul, nădăjduind că maica lui 1-a înduplecat spre a jertfi idolilor pe fiul ei, a început a o ferici pe 
dânsa cu laude. Dar ea, deschizându-şi cinstita şi de Dumnezeu insuflata sa gură, a mărturisit cu mare glas 
numele lui Iisus Hristos, iar idoleasca păgânătate a ruşinat-o cu multe mustrări şi ocări. Asemenea făcea şi 
Sfântul Iulian, mărturisind cu îndrăzneală pe Hristos, Unul şi adevăratul Dumnezeu şi ocărând mulţimea 
zeilor păgâneşti. Atunci ighemonul, mâniindu-se, i-a muncit pe amândoi fără milă. Pe maica mucenicului, 
după ce a bătut-o mult, a poruncit să i se taie călcâiele picioarelor cu care a urmat fiului ei venind după 
dânsul din Tars, apoi să o izgonească. Iar pe Sfântul Mucenic Iulian a poruncit să-1 bage într-un sac cu 
nisip în care erau jivini şi târâtoare veninoase şi apoi să-1 arunce în mare. Astfel, Sfântul Mucenic Iulian a 
luat cununa muceniciei şi s-a sfârşit muceniceşte şi sfânta lui maică, luând cununile biruinţei de la Hristos 
Dumnezeul nostru. 

Iar trupul Sfântului Iulian fiind scos de valuri la uscat, o oarecare dreptcredincioasă femeie văduvă 
luându-1, 1-a dus în Alexandria şi 1-a îngropat cu cinste. După un timp, sfintele lui moaşte au fost aduse 
în Antiohia. Iar pomenirea Sfântului Mucenic Iulian, a fericit-o şi a cinstit-o cu cuvânt de laudă Sfântul 
Ioan Gură de Aur, pe când trăia în Antiohia, întru slava lui Hristos, Dumnezeul nostru. 

SFINŢII CUVIOŞI PĂRINŢI IULIE PREOTUL ŞI IULIAN DIACONUL 

(21 iunie) 

Mirmidonia, un ţinut din Grecia, a fost patria acestor doi Sfinţi, Iulie şi Iulian, care s-au născut dintr-un 
tată şi dintr-o mamă. Ei din pruncie s-au luminat prin Sfântul Botez şi au crescut în dreapta credinţă 
creştinească şi în învăţătura sfintelor cărţi. Şi ajungând la vârsta desăvârşită, au voit să slujească lui 
Dumnezeu în curăţie feciorească şi pentru aceea petreceau în postiri şi în rugăciuni, învăţând ziua şi 
noaptea Legea Domnului. Pentru o astfel de viaţă s-au învrednicit să intre în rânduiala bisericească, Iulie 
fiind hirotonisit preot, iar Iulian, diacon. Ei erau ca doi luminători în Biserica lui Hristos, strălucind cu 
lucruri bune, pentru care se proslăvea Tatăl Cel ceresc. într-acea vreme, prin mijlocul grâului sfintei 
credinţe, se aflau încă multe neghine ale rătăcirii închinării de idoli, pentru că deşi Răsăritul şi Apusul 
erau stăpânite de împăraţi creştini şi pretutindeni înflorea dreapta credinţă, păgânătatea elinească nu era 
pierdută desăvârşit, şi mai ales prin sate popoarele cele orbite cu neînţelegerea se ţineau încă de slujirea 
idolească de demult. 

Deci aceşti robi ai lui Hristos, umplându-se de râvnă dumnezeiască, s-au dus amândoi la Constantinopol 
la dreptcredinciosul împărat Teodosie cel tânăr şi l-au rugat să le dea o scrisoare împărătească, ca să poată 
ei fără împotrivire să zdrobească idolii din stăpânirea grecească, să risipească şi să ardă capiştile idoleşti, 
să taie pomii şi sadurile cele sădite în cinstea idolilor, să zidească biserici lui Dumnezeu şi să lărgească 
slava numelui lui Iisus Hristos. 

Deci împăratul le-a dat acea putere şi a întărit-o cu o scrisoare, în care s-au adăugat şi acestea: 
pretutindeni prin ţări şi prin cetăţi, toţi cei ce sunt în stăpânire, eparhi, domni şi toţi cei cu dregătorii, şi 
rânduitorii de cetăţi, să-i asculte pe ei, să le ajute în toate lucrurile şi să le dea cele trebuincioase pentru 
zidirea bisericilor lui Dumnezeu, încă au luat binecuvântare şi de la sfinţitul patriarh ca să 
propovăduiască, să zidească şi să sfinţească bisericile. Deci aceşti doi sfinţi ostaşi ai lui Hristos au mers, 
ca doi apostoli, prin ţările împărăţiei greceşti, propovăduind astfel numele lui Iisus Hristos la cei 
necredincioşi. Ei întorceau pe mulţi la Hristos Dumnezeu, nu numai cu cuvântul, dar şi cu minunile 
încredinţându-i, pentru că aveau dar şi putere de la Dumnezeu a tămădui neputinţele, a goni diavolii, a 
risipi pretutindeni capiştile idoleşti şi a sfărâma idolii. 

Insă unde elinii cei împietriţi voiau să li se împotrivească, acolo arătau porunca împărătească la stăpânitor 
şi la mai marii cetăţilor, luau ajutor de la dânşii şi făceau cele ce li se cădea. Şi au zidit multe biserici, nu 
numai cu ajutorul visteriilor bisericeşti, dar şi prin darea creştinilor celor dreptcredincioşi, pentru că toţi, 
pretutindeni, văzând pe nişte învăţători luminători şi făcători de minuni ca aceştia, nu-şi cruţau averile lor 
pentru zidirile cele sfinte. Astfel au străbătut Răsăritul şi Apusul şi au zidit o sută de biserici, iar minuni 
au făcut nenumărate, din care nu se pot povesti în scris cu de-amănuntul, decât numai câteva din cele 
multe, care se vor aminti. 

Când prin sârguinţa lor se zidea o biserică în Vivli, unul din lucrători, lucrând cu o unealtă de fier, din 
nebăgare de seamă şi-a tăiat degetul cel mare de la mâna stânga şi a curs mult sânge, iar omul acela, 
slăbind de durere, a căzut ca mort. Deci sfinţii, aflând de acea întâmplare, au luat degetul cel tăiat, l-au 
lipit la locul lui şi însemnându-1 cu semnul Sfintei Cruci, îndată degetul s-a lipit şi s-a prins de rădăcina 
sa, iar rana s-a tămăduit îndată. Iar ei, ridicând de la pământ pe omul cel sănătos, i-au dat lui în mâini 
iarăşi acea unealtă de fier, şi i-au zis: „Intăreşte-te şi te osteneşte în numele Tatălui şi al Fiului şi al 
Sfântului Duh". 

După aceea, fiind ei în eparhia Mediolanului, aproape de cetatea ce se numea Gaudin, curăţind un 
oarecare sat de îndrăcirea idolească, au zidit o biserică - care era a 99-a din câte zidiseră ei -, şi ajuta la 
acea zidire mulţime de popor credincios. în acel timp, nişte oameni, trecând cu căruţele pe lângă locul 
acela şi văzând pe cei ce zideau, au zis între ei: „Aceştia ne vor opri şi pe noi să le ajutăm la zidire şi vom 
zăbovi la lucru cu ei, chiar dacă n-am voi". Iar de vreme ce nu aveau pe unde să treacă decât prin acel loc, 

au socotit un lucru ca acesta: pe unul dintre ei l-au pus în căruţă ca pe un mort, făcându-se că-1 duc să-1 
îngroape. 

Şi când au ajuns în dreptul zidirii acelei biserici, sfinţii au zis către dânşii: „Fiilor, ajutaţi-ne puţin şi nouă 
la lucrul acesta, la care ne vedeţi ostenindu-ne". Ei au răspuns: „Nu putem zăbovi, fiindcă ducem pe un 
mort la îngropare". Sfântul Iulie le-a zis: „Fiilor, nu minţiţi oare?" Ei au răspuns: „Nicidecum, părinte!" 
Sfântul Iulie a zis iarăşi: „Să vă fie vouă după cuvântul vostru". Apoi oamenii aceia s-au dus în calea lor. 
Iar după ce s-au depărtat puţin, au zis către cel ce se prefăcea mort să se scoale, iar el nu s-a mai sculat. Şi 
socotind că doarme, au început a-1 îmboldi, dar au văzut că-i mort cu adevărat. Acea minune aflându-se 
îndată, toţi au fost cuprinşi de frică şi de spaimă şi din acel ceas nimeni nu mai îndrăznea să spună vreo 
minciună acelor sfinţi părinţi. 

După aceasta, Sfântul Iulie preotul a zis către Sfântul Iulian diaconul, fratele său: „Frate, rămâi tu aici să 
zideşti această biserică care este a 99-a, iar eu mă voi duce să caut loc, unde să zidim a suta biserică, ca 
după zidirea cea de pe pământ a celor o sută de biserici, cu darul lui Dumnezeu, să ne mutăm în Biserica 
cea ne făcută de mână şi veşnică din ceruri". Zicând aceasta, s-a dus. Şi mergând el ca la două mile, a 
ajuns la un lac care se numea Mucoros, care era foarte mare. în mijlocul lui a văzut o insulă mare şi 
frumoasă, în care nu petrecea nimeni. Deci căutând spre acea insulă, se gândea cum ar putea ajunge acolo. 
Şi negăsind luntre, şi-a plecat genunchii la rugăciune şi s-a rugat, zicând: „Doamne Dumnezeule, 
Atotputernice, Iisuse Hristoase, fă cu tăria Ta cea atotputernică, ca acest cojoc ce este pe mine, să-mi 
slujească în loc de luntre, ca ţinându-mă şi îndreptându-mă neafundat pe dânsul cu dreapta Ta, să trec 
calea apei la acea insulă". 

Astfel rugându-se, şi-a întins cojocul deasupra apei şi făcându-şi semnul Sfintei Cruci, s-a suit pe dânsul 
şi astfel cojocul i-a fost ca o luntre neafundată. Iar sfântul, vâslind ca şi cu o lopată cu toiagul ce-1 avea în 
mâini şi îndreptând acea minunată luntre de cojoc, a ajuns la acea insulă. Deci, umblând printr-însa, s-a 
bucurat văzând frumuseţea ei. Iar în mijlocul insulei a văzut o piatră mare care era foarte lată şi sfântul s-a 
gândit să zidească pe dânsa a suta biserică, în numele celor doisprezece Sfinţi Apostoli. Iar insula aceea 
era plină de şerpi şi de multe târâtoare veninoase, din care pricină nimeni nu îndrăznea să se apropie de 
ea. Iar sfântul s-a suit pe piatra aceea şi făcând o cruce dintr-un lemnişor mic, a înfipt-o într-o mică 
crăpătură a pietrei. Şi rugându-se lui Dumnezeu, a chemat la el, cu numele lui Iisus Hristos, pe toţi şerpii 
şi pe toate târâtoarele. Deci s-a adunat la dânsul mulţime multă şi a zis către ele: „Voi aţi vieţuit destul 
timp în locul acesta, iar acum în numele Preasfintei Treimi vă poruncesc să ieşiţi din insula aceasta şi să 
lăsaţi acest loc Casei lui Dumnezeu şi robilor lui Hristos care vor să vieţuiască într-însul". 

Acestea zicându-le sfântul, îndată toţi şerpii şi toate târâtoarele ca nişte înţelegătoare s-au supus poruncii 
sfântului şi au plecat împreună spre latura dinspre apus a insulei şi s-au afundat în lac şi au înotat în partea 
dinspre muntele ce se numea Camunchin şi s-au aşezat acolo, iar insula a rămas curată de acele lighioane. 
Iar sfântul trecând apa înapoi ca şi mai înainte, s-a dus la locuinţele creştineşti de pe acolo şi, căpătând de 
la dânşii ajutor şi toate cele de trebuinţă, a mers cu luntrile şi cu lucrătorii în insula aceea. Deci, întemeind 
pe acea piatră biserica celor doisprezece Sfinţi Apostoli, au început să o zidească, într-acea vreme, fratele 
lui, Sfântul Iulian a săvârşit biserica care era aproape de cetatea Gaudian şi a socotit să zidească într-însa 
un mormânt pentru fratele său Iulie. Iar Sfântul Iulie, auzind de săvârşirea acelei biserici, s-a dus să o 
vadă şi să cerceteze pe fratele său. 

Şi venind el acolo, Sfântul Iulie a zis către el: „Iată, iubite frate, cu ajutorul lui Dumnezeu şi cu 
rugăciunile tale s-a săvârşit toată zidirea bisericii. Acum a rămas a se mai face un mormânt pentru tine, ca 
după mutarea ta să se odihnească acolo trupul tău". Iar Sfântul Iulie, fiind plin de darul proorocesc, a zis 
către Sfântul Iulian: „Fă degrabă mormântul pe care l-ai început, dar să ştii că tu te vei odihni într-însul". 
Aşa a şi fost, căci, săvârşindu-se mormântul, Sfântul Iulian diaconul s-a mutat la Domnul şi Sfântul Iulie, 
îngro-pându- 1 cu cinste, s-a întors în insula unde începuse a zidi biserica Sfinţilor Apostoli. Deci, 
săvârşind-o, şi-a făcut într-însa mormânt, văzând mai înainte că i s-a apropiat sfârşitul, fiindcă acum 
îmbătrânise. 

într-acea vreme, împăratul a pus eparh în Mediolan, ca să stăpânească toată ţara aceea, un oarecare bărbat 
de neam bun, cu numele Avdentie, îmbunătăţit şi plăcut lui Dumnezeu. Acela, auzind de Sfântul Iulie, a 
zis către casnicii săi: „Să ne suim într-o corabie şi să mergem în insula Mucoros şi să vedem acolo pe 
omul lui Dumnezeu, Iulie preotul şi zidirea lui". Apoi intrând în corabie, a plecat şi a ajuns cu bine acolo. 
Şi învrednicindu-se de binecuvântarea sfântului şi de vorba lui cea duhovnicească, a privit zidirea biseri- 
cească şi a zis către sfântul: „Stăpâne părinte, dacă voiţi să mai faceţi ceva să-mi spuneţi mie, ca să adaug 
şi eu din averea mea la lucrul vostru, căci sunt gata să slujesc cu bucurie la trebuinţa voastră". Sfântul a 
răspuns: „Fiule, nu este trebuinţă să se mai zidească ceva, decât numai să-ţi facem un mormânt aproape 
de mormântul meu, ca după mutarea ta să se odihnească trupul tău în această biserică". Avdentie a zis: 
„Părinte, tu să-ţi ai mormântul aici, căci eu mi-am gătit mormântul în Mediolan". Grăit-a sfântul: „Fiule, 
să mă crezi pe mine că nu se va îngropa în altă parte trupul tău, decât numai aproape de al meu". 

Apoi, după multă vorbă cu sfântul, Avdentie luând binecuvântare, s-a întors la Mediolan. Iar Sfântul Iulie 
nu după multă vreme s-a dus către Domnul şi a fost pus în mormântul său, de unde se dădeau multe 
tămăduiri bolnavilor. Iar după mutarea sfântului, i-a luat locul preotul Ilie, care era plin de fapte bune. 

Şi după ce au trecut câţiva ani, Avdentie, eparhul Mediolanului, bărbatul cel plăcut lui Dumnezeu, s-a 
mutat la Domnul şi a fost pus în mormântul său din Mediolan. A doua zi, trupul lui s-a găsit zăcând afară 
din mormânt, nu ca un lepădat, ci ca unul ce a fost scos şi pus cu cinste. Şi iarăşi l-au pus în mormântul 
acela, dar şi a doua oară a fost găsit scos afară din mormânt, asemeni şi a treia oară. După aceasta, au voit 
să-1 pună în alt loc, dar nici un loc nu-1 primea în el. 

Atunci casnicii lui şi-au adus aminte de cuvintele Sfântului Iulie, care le grăise către Avdentie, că nu se va 
îngropa în altă parte, decât numai alături de trupul lui. Şi au dus trupul lui Avdentie la insula aceea, iar 
fericitul Ilie, întâmpinând trupul eparhului cu cruci, cu tămâieri şi cu lumânări, 1-a primit cu cinste şi 1-a 
îngropat lângă mormântul Cuviosului părinte Iulie. Aşa s-a împlinit proorocia sfântului, întru slava lui 
Hristos Dumnezeul nostru, Cel slăvit împreună cu Tatăl şi cu Sfântul Duh, în veci. Amin. 



SFÂNTUL SFINŢIT MUCENIC EVSEVIE, EPISCOPUL SAMOSATELOR 

(22 iunie) 

Sfântul Evsevie a fost episcop în cetatea Samosatelor, cea de sub stăpânirea patriarhiei Antiohiei. El era 
un bărbat dreptcredincios şi plin de râvnă către Dumnezeu şi s-a arătat statornic, viteaz şi nemişcat în 
mărturisirea cea dreptcredincioasă, într-acea vreme când eresul lui Arie se întărise şi vătămase pe mulţi, 
iar Biserica lui Hristos era tulburată de el întocmai ca o corabie în mijlocul mării înviforate. Pentru că, 
după moartea Sfântului şi Marelui împărat Constantin, împărăţia Răsăritului luând-o fiul său, Constanţiu, 
cel înşelat cu eresul lui Arie, ajuta foarte mult arienilor şi se lupta pentru dânşii, făcând multă prigonire şi 
răutate celor dreptcredincioşi. Atunci şi Sfântul Evsevie a pătimit de la arieni multe supărări. Iar râvna lui 
pentru buna credinţă în Biserica lui Hristos a început a se cunoaşte de aici: 

Când Eudoxie, patriarhul Antiohiei, ereticul cel de un gând cu arienii, a venit la scaunul patriarhiei 
Constantinopolului pentru bogăţie, s-a făcut sinod în Antiohia de toţi episcopii Siriei, pentru a alege alt 
patriarh în locul lui Eudoxie. Puţin însă era atunci numărul episcopilor şi al creştinilor dreptcredincioşi, 
căci mai mulţi erau eretici arieni, urmând împăratului celui răucredincios. în acel sinod Sfântul Evsevie 
era unul dintre cei întâi-şezători. Deci Sfântul Evsevie, ştiind bine pe Sfântul Meletie, episcopul Sevastiei 
din Armenia, cum că este dreptcredincios şi ţine întru totul la învăţătura stabilită la Sinodul cel dintâi, 
care s-a ţinut în Niceea, sfătuia pe toţi să aleagă la patriarhie pe Meletie. Deci cei ce aveau socoteala 
arienilor, neştiind credinţa cea dreaptă a lui Meletie şi socotindu-1 că este de un gând cu dânşii, au 
ascultat cu înlesnire sfatul lui Evsevie şi, alcătuind asupra lui judecata alegerii de obşte, au întărit-o cu 
iscăliturile mâinilor lor şi au încredinţat-o Sfântului Evsevie. După aceea, trimiţând rugăminte la Sfântul 

Meletie, cu împărătească voire l-au adus pe el în Antiohia cu mare cinste, ieşindu-i tot poporul în 
întâmpinare. 

Şi primind Sfântul Meletie scaunul patriarhiei, învăţa pe popor mai întâi viaţa cea îmbunătăţită şi 
obiceiurile cele bune, curăţind calea cea îndărătnicită din inimile lor spre credinţa cea dreaptă. Pentru că 
sfântul se gândea că dacă va îndrepta mai întâi obiceiurile lor cele rele, smulgându-le ca pe nişte spini şi 
pălămidă din inimile lor, va putea mai cu înlesnire să semene întru dânşii sămânţa dreptei credinţe. Insă 
poporul dorind să ştie cu dinadinsul ce fel de credinţă are patriarhul lor cel nou şi supărându-1 pe el 
pentru aceasta, Sfântul Meletie a propovăduit în biserică cuvântul lui Dumnezeu către popor, preamărind 
dreapta credinţă ce s-a întărit la întâiul Sinod a toată lumea din Niceea şi mărturisind că Fiul lui 
Dumnezeu este de o fiinţă, de o fire şi asemenea cu Tatăl, nezidit şi Făcător a toată făptura". 

Astfel învăţând sfântul cu mare glas poporul, arienii s-au tulburat foarte tare, precum scrie pe larg în viaţa 
lui Meletie; iar dreptcredincioşii s-au veselit cu bucurie negrăită, văzând pe un arhiereu ca acela 
dreptcredincios şezând pe scaunul apostolesc. Deci arienii, mâhnindu-se foarte mult, au izgonit din 
biserică pe Meletie, arhiereul lui Dumnezeu, după treizeci de zile de la primirea patriarhiei, şi au început 
a-1 huli pretutindeni, numindu-1 eretic. Apoi au îndemnat şi pe împărat să-1 osândească pe Meletie la 
surghiunie. Deci sfântul a fost scos noaptea din Antiohia şi trimis la surghiunie, iar în locul său au ales pe 
un oarecare arian Evzoie. Atunci Sfântul Evsevie, episcopul Samosatelor, văzând că Biserica Antiohiei 
este tulburată de eretici şi o răutate fără de vină ca aceea se face Sfântului Meletie, noul arhiepiscop, i-a 
fost mare jale de aceasta. Deci, sculându-se, a plecat din Antiohia, nespunând nimănui de aceasta, şi s-a 
dus la cetatea sa. 

Iar arienii, aducându-şi aminte că este la dânsul spre păstrare alegerea la arhierie a Sfântului Meletie - cea 
alcătuită cu judecată de obşte şi întărită de mâinile tuturor -, şi temându-se ca nu cumva să fie vreodată 
judecaţi la sinod, că ei singuri cu un glas l-au ales ca arhiepiscop şi îndată l-au izgonit, au rugat pe 
împărat, care tocmai se afla în Antiohia, să trimită după Evsevie şi să le dea acea judecată încredinţată lui. 
Deci împăratul îndată a trimis un slujitor în urma sfântului, care, ajungându-1, i-a spus porunca 
împărătească. Iar episcopul i-a răspuns: „Judecata cea de obşte care mi s-a încredinţat mie, nu o voi da, 
decât numai când toţi cei ce mi-au încredinţat-o se vor aduna împreună". 

Şi întorcându-se trimisul împăratului cu acest răspuns, împăratul s-a supărat foarte tare şi a trimis a doua 
oară, scriind în cartea sa cu asprime şi poruncind, că de nu va voi să-i dea scrisoarea, să-i taie mâna 
dreaptă. Iar acesta o scria numai ca să înfricoşeze pe sfântul episcop, iar trimisului nu i-a poruncit să facă 
un lucru ca acela. Şi ajungând trimisul împărătesc la Evsevie şi dându-i îngrozitoarea scrisoare 
împărătească, Sfântul Evsevie a citit-o şi îndată şi-a întins amândouă mâinile spre tăiere, zicând: „Nu 
numai mâna dreaptă, ci şi pe stânga să o tăiaţi, iar eu nu voi da judecata alegerii lui Meletie, cea care 
mustră arătat răutatea şi fărădelegea arienilor!" Deci trimisul s-a întors iarăşi deşert. Iar împăratul, auzind 
acest răspuns al sfântului, s-a mirat foarte mult de neînfricoşata lui bărbăţie şi de statornicia lui cea tare, 
iar mai pe urmă îl lăuda pe el înaintea tuturor. 

Iar după câţiva ani, murind răucredinciosul împărat Constanţiu şi după dânsul venind Iulian Paravatul, 
acesta 1-a întors de la surghiu-nie în scaunul Antiohiei pe Sfântul Meletie, dar pe urmă iarăşi 1-a izgonit. 
Pe vremea împărăţiei aceluia, încă mai mare răutate a început a pătimi Biserica lui Hristos. Căci, pe lângă 
eresul arienilor care tulbura pe cei dreptcredincioşi în toată lumea, s-a adăugat şi prigonirea de la 
închinătorii de idoli; pentru că împăratul, lepădându-se de Hristos, a jertfit idolilor şi a ridicat prigoană 
asupra creştinilor, şi mai ales asupra rânduielii bisericeşti. 

Atunci multe biserici ale celor dreptcredincioşi erau fără de slujitori şi scaunele arhiereşti fără de arhierei, 
unii fiind ucişi de arieni pe vremea împărăţiei lui Constanţiu, iar alţii de închinătorii de idoli de sub 
stăpânirea lui Iulian. Şi de n-ar fi scurtat Domnul viaţa şi împărăţia lui Iulian, abia ar fi rămas vreo 
biserică cu slujitorii săi întreagă. într-o vreme cumplită ca aceea, Sfântul Evsevie, tăinuin-du-şi vrednicia 
sa arhierească şi îmbrăcându-se întru cea ostăşească, a cutreierat Siria, Fenicia şi Palestina, întărind pe 
creştini în sfânta credinţă. Şi unde afla vreo biserică fără slujitori, punea preoţi şi diaconi şi din ceilalţi 

clerici; iar în unele locuri punea şi episcopi, dintre aceia pe care-i afla că lepădaseră dogmele lui Arie şi 
aveau înţelegere ortodoxă. Astfel de râvnă pentru Hristos, astfel de osteneală, de sarguinţă şi grijă pentru 
Biserica lui Hristos avea acest mare arhiereu al lui Dumnezeu, Evsevie. 

Iar după ce a pierit cu sunet păgânul Iulian, a venit după dânsul Iovinian, dreptcredinciosul şi de Hristos 
iubitorul împărat. Deci Sfântul Meletie s-a întors iarăşi la scaunul său, asemenea şi Sfântul Evsevie; iar 
ceilalţi arhierei dreptcredincioşi au început fiecare la arătare a-şi lua locul lor. 

Apoi, după îndemnul Sfântului Evsevie, Sfântul Meletie a adunat în Antiohia un sinod local, la care au 
luat parte douăzeci şi şapte de episcopi, între care Evsevie era întâi după Meletie. La acel sinod a fost şi 
Sfântul Pelaghie, episcopul Laodiceei, despre a cărui curată şi sfântă viaţă se scrie astfel: El în tinereţile 
sale a fost silit de părinţii săi spre nuntă. Deci fiind dus în odaia de nuntă, a sfătuit pe mireasa sa la 
păzirea cea neîntinată a fecioriei. Şi petrecea cu ea întru feciorie curată sub chipul însoţirii, ca un frate cu 
sora sa. încă era bogat şi în multe alte fapte bune, pentru care a fost cinstit cu rânduiala arhierească de la 
Dumnezeu şi de la oameni. Acesta avea mare dragoste atât către Sfântul Meletie, cât şi către Sfântul 
Evsevie şi le era prieten de un gând, luptând împreună cu ei pentru răspândirea dreptei credinţe. La acel 
sinod local din Antiohia, sfinţii părinţi au poruncit tuturor ca să mărturisească de o fiinţa Fiului cu Tatăl, 
şi credinţa cea hotărâtă la Sinodul cel dintâi din Niceea. 

La aceasta s-au învoit şi arienii, şi au iscălit cu mâinile lor, însă cu făţărnicie, ca să facă pe plac 
împăratului celui dreptcredincios şi dreptcredincioşilor sfinţi arhierei Meletie, Evsevie şi Pelaghie, 
temându-se de îndrăzneala cea mare pe care o aveau aceştia înaintea împăratului, pentru că împăratul cel 
evlavios iubea foarte mult pe aceşti stâlpi ai Bisericii pentru credinţa lor cea dreaptă şi pentru sfinţenia lor 
şi îi cinstea foarte mult, ascultându-i în toate. Pentru aceea, ei erau înfricoşaţi ereticilor, care, de frica lor, 
au trecut la Biserica celor dreptcredincioşi. Iar după moartea dreptcredinciosului împărat Iovinian şi după 
ce Valent a fost pus împărat în locul lui, ereticii iarăşi s-au întors la credinţa lor de mai înainte, întocmai 
precum câinii la vărsătura lor, înşelând şi pe împăratul la credinţa ariană, prin soţia lui, ariana Domnica. 
Astfel, Biserica celor dreptcredincioşi a fost iarăşi chinuită şi păstorii ei izgoniţi. Deci Sfântul Meletie a 
fost surghiunit iarăşi în Armenia, iar Sfântul Pelaghie, în Arabia. Asemenea şi Sfântul Evsevie a fost 
osândit la surghiunie în Tracia. 

Iar după ce s-a dat acea nedreaptă judecată a nedreptului împărat pentru izgonirea lui Evsevie, a fost 
adusă porunca la Samosata spre seară. Şi înştiinţându-se Sfântul Evsevie despre aceasta, a chemat la sine 
pe acel om împărătesc care venise cu hotărârea împărătească şi i-a zis: „Taci acum şi nu spune nimănui 
pricina venirii tale, pentru că, de se va înştiinţa poporul, îndată se va umple de râvnă, se va tulbura şi te va 
ucide; iar eu mă voi afla pricinuitor al morţii tale". Aceasta zicând şi săvârşind cântarea cea de seară, a 
spus taina şi gândul său uneia din credincioasele sale slugi, şi când toţi au adormit, a ieşit din casa 
arhierească cu acea slugă, care luând o pernă şi o carte, le ducea după el. 

Şi mergând la râul Eufratului, care curgea pe lângă zidul cetăţii, s-a urcat într-o luntre ca să plece spre 
cetatea Zeugma; şi a poruncit vâslaşilor să pornească, şi ostenindu-se toată noaptea aceea, când s-a făcut 
ziuă, au ajuns la cetatea dorită. Iar samosatenii, înştiinţându-se de plecarea sfântului lor arhiereu de la ei, 
s-au umplut de mare plângere şi tânguire, şi întrebau în ce parte s-a dus. Iar unul din cei ce văzuseră cum 
sfântul a şezut în luntre şi a poruncit să-1 ducă la cetatea Zeugma, a spus poporului încotro s-a dus 
arhiereul. Deci mulţi urcându-se în multe luntre, au alergat degrabă după el şi l-au ajuns la Zeugma; apoi, 
ridicând glasurile lor către el, se tânguiau cu mare glas şi se sârguiau să-1 întoarcă în cetatea lor, dar 
sfântul n-a voit. 

Deci ce fel de rugăminţi nu făceau şi ce fel de cuvinte nu grăiau, căzându-i la picioare şi udându-le cu 
lacrimi, ca să se întoarcă cu ei la scaunul său! Iar Sfântul Evsevie le aducea aminte de cuvântul 
Apostolului care zice: Tot sufletul să se supună stăpânirilor celor ce mai mult biruiesc, pentru că nu este 
stăpânire decât de la Dumnezeu; şi oricare stăpâniri, de la Dumnezeu sunt rânduite. Drept aceea, cine se 
împotriveşte stăpânirii, poruncii lui Dumnezeu se împotriveşte. Iar cei ce se împotrivesc, judecată îşi iau 

loruşi. Acest cuvânt al apostolului spunându-le sfântul, le zicea: „Nu-mi este cu putinţă să fiu potrivnic 
poruncii împărăteşti. Asemenea şi vouă nu fără de primejdie vă este a vă împotrivi voii împăratului". 

Iar poporul, văzând că nu poate să-1 întoarcă, îi dădea lui de cale, unul aur, altul argint, altul haine, iar 
altul îi dădea slugile sale ca unuia ce se duce în laturi depărtate. Dar sfântul, luând foarte puţin de la ei şi 
învăţându-i pe toţi să se ţină de dreapta credinţă şi de dogmele soborniceşti, s-a rugat pentru toţi şi, 
binecuvântându-i pe ei, a pornit pe cale către ţinutul Traciei, unde era osândit la izgonire. Şi pe când el 
era în Istru, a venit veste că ţara Traciei este foarte bătută şi pustiită de goţi. De aceea nu s-a mai dus 
departe, în Tracia, ci a rămas în Istru şi a petrecut acolo până la moartea lui Valent, răucredinciosul 
împărat. 

Iar în cetatea Samosatelor, în locul Sfântului Evsevie a fost trimis de arieni un episcop cu numele 
Evnomie care cugeta cele arieneşti. Acela venind în cetate, nimeni nu i-a dat cinstea ce i se cuvenea unui 
episcop; pentru că n-a ieşit întru întâmpinarea lui nici un om, nici bogat, nici sărac, nici meşter, nici 
lucrător de pământ, nici bărbat, nici femeie, nici bătrân, nici tânăr, nici măcar un copil, deoarece toţi 
cetăţenii erau dreptcredincioşi şi nu voiau să cinstească pe episcopul cel răucredincios, nici să se 
binecuvinteze de el şi nici să-1 vadă. 

Deci Evnomie a intrat în episcopie şi a luat biserica sobornicească cu stăpânire împărătească. Iar oamenii, 
văzând aceasta, nu se mai duceau la biserica aceea, neiubind pe ereticul care era într-însa arhiereu şi 
nimeni nu mergea la el nici în casă, nici în biserică, nici la casa arhierească. Astfel Evnomie şedea în 
episcopie singur numai cu ai săi care veniseră cu el. Şi se povesteşte că, deşi cu credinţa era rău 
credincios, însă la obicei era bun, blând, lin, smerit şi curtenitor faţă de toţi. Despre obiceiul lui cel bun se 
grăieşte aceasta: Odată a intrat, după obiceiul acelei ţări, în baia cea de obşte ca să se spele. Iar slugile au 
închis uşa după el, ca să nu intre alţi oameni acolo, unde se spăla episcopul. Şi înţelegând el că mulţi 
stăteau înaintea uşii, vrând să se spele, a poruncit slugilor să deschidă uşa şi să dea voie tuturor celor ce 
voiau să intre în baie, să se spele împreună cu el. 

Deci au intrat mulţi, dar, văzând pe episcop şezând în scăldătoarea cea caldă, stăteau înaintea lui pentru 
cinste, iar el îi chema pe cei care voiesc, să intre în aceeaşi scăldătoare, ei însă nu îndrăzneau. Şi 
cunoscând Evnomie că pentru cinstea lui nu îndrăzneau să se spele, pentru aceea s-a mâhnit şi a ieşit 
degrabă din baie, ca cel ce nu voia să se cinstească. Atunci oamenii care au rămas în baie, îndată au vărsat 
acea apă din scăldătoare ca fiind spurcată prin spălarea ereticului, apoi au spălat bine vasul şi, încălzind 
altă apă, şi-au făcut iarăşi scăldătoare. Deci Evnomie, aflând de aceea şi văzând că nu poate să tragă la el 
nicidecum pe oamenii din Samosata, a lăsat episcopia şi a plecat din cetate într-ale sale. 

Iar după plecarea lui Evnomie, arienii au trimis la Samosata alt episcop de credinţa lor, anume Luchie, lup 
arătat şi vrăjmaş al oilor lui Hristos. Iar cetăţenii i-au făcut şi aceluia ca celui dintâi, adică nu l-au primit 
cu cinste. Deci petrecea şi el în episcopie numai cu ai săi, neducându-se nimeni din oameni la dânsul, 
pentru că oile lui Hristos, deşi erau fără păstor, însă, aducându-şi aminte bine de învăţătura lui, păzeau 
sfânta credinţă fără de prihană. Şi cum că se îngreţoşau drept credincioşii de acel episcop eretic, o putem 
vedea din cele ce urmează: într-o vreme mulţi copii jucându-se pe uliţă după obiceiul lor, aruncau cu o 
minge unii la alţii. Iar Episcopul Luchie, trecând din întâmplare pe acolo, a căzut mingea sub cai şi sub 
careta episcopului; şi îndată copiii au început a striga cu glas mare: „Mingea s-a spurcat cu ereticia, 
mingea s-a spurcat cu ereticia!" Iar episcopul, auzind aceasta, a lăsat pe unul din slugile sale să vadă ce 
fac copiii şi pentru ce strigă astfel. Şi a văzut sluga cum copiii au aprins un foc şi cum aruncau mingea 
prin văpaie încoace şi încolo, ca prin ardere să se cureţe de ereticie. 

Astfel, nu numai oamenii cei în vârstă, dar şi copiii cei mici se îngreţoşau de acel episcop eretic, care era 
ca o urâciune a pustiirii în locul cel sfânt. De aceasta aflând Luchie, n-a urmat blândeţilor lui Evnomie, ci, 
umplându-se de mânie, pe mulţi din dregătoria cea sfinţită, care apărau dogmele cele dreptcredincioase, i- 
a trimis în surghiuniri prea depărtate. Pe fericitul Antioh, nepotul Sfântului Evsevie, bărbat ales între 
preoţi, plăcut lui Dumnezeu, insuflat de Duhul Sfânt şi iscusit în înţelepciunea cărţilor, 1-a surghiunit la 

hotarele Armeniei, iar pe diaconul Evolghie, cel aşijderea vestit între slujitorii Domnului, 1-a gonit în 
pustia Oasimului, şi a fost atunci multă mâhnire şi scârbă în cetatea Samosatelor. 

Iar după ce răul împărat Valent a pierit rău, a urmat la împărăţie dreptcredinciosul împărat Graţian. Acela, 
îndată pe toţi arhiereii şi pe alte sfinţite feţe, care erau în izgoniri pentru dreapta credinţă, i-a eliberat de la 
surghiunie şi le-a poruncit să-şi ia scaunele lor. Atunci s-au întors şi Sfântul Meletie în Antiohia, Sfântul 
Pelaghie în Laodiceea, iar Sfântul Evsevie în Samosata. Asemenea şi preotul Antioh din Armenia, 
diaconul Evolghie din Oasim şi ceilalţi care fuseseră izgoniţi de arianul Luchie, au venit într-ale lor; şi a 
fost bucurie mare dreptcredincioşilor şi ruşinare celor rău credincioşi. 

După luarea scaunul său, Sfântul Evsevie, îngrijindu-se cu ceilalţi arhierei de buna rânduială bisericească 
şi, văzând că oarecare scaune bisericeşti erau deşarte după scoaterea arienilor, s-a sârguit, cu sfatul şi cu 
învoirea Sfântului Meletie, să aleagă bărbaţi vrednici şi tari în dreapta credinţă, pe care, sfinţindu-i în 
dregătoriile arhiereşti, i-a aşezat în scaune. Pe cinstitul Acachie 1-a pus episcop în Verea, pe îmbunătăţitul 
Teodot în Ierapole, pe Evsevie cel de un nume cu el, în Halchida, pe Isidor în Cir, iar în Edesa, după 
mutarea Sfântului arhiereu Varsă, a ridicat la scaun pe Evloghie Mărturisitorul. 

Iar când au ales pe cel mai de pe urmă din episcopii cei puşi prin mâinile lui, adică pe plăcutul lui 
Dumnezeu Marin, ca episcop în cetatea ce se numea Dolihin, care era plină de credinţa lui Arie, s-a dus el 
însuşi cu Marin în cetatea aceea, voind ca, după ce va curăţa acolo Biserica de eresuri, să aşeze pe scaun 
pe arhiereul cel drept-credincios. Şi intrând el în cetatea aceea, o oarecare femeie ariană a aruncat de pe 
acoperiş cu o cărămidă asupra lui, 1-a lovit în cap şi 1-a rănit foarte rău. Şi îmbolnăvindu-se din acea 
rană, Sfântul Evsevie s-a mutat către Domnul. Iar când el trăgea să moară, a jurat pe toţi cei ce erau cu 
dânsul să nu facă nici un fel de răzbunare acelei femei, pentru că urma Stăpânului său, Care se ruga 
pentru cei ce L-au răstignit, zicând: Părinte, iartă-le lor, că nu ştiu ce fac! Asemenea se asemăna şi 
Sfântului Ştefan, care se ruga pentru cei ce l-au ucis cu pietre. Astfel s-a sfârşit muceniceşte Evsevie, 
marele plăcut al lui Dumnezeu, pătimind de mâinile arienilor, pentru Fiul lui Dumnezeu Cel pururea de o 
fiinţă şi de o fire cu Tatăl. Iar sfântul lui trup a fost întors la Samosata, cetatea lui, şi a fost îngropat cu 
cinste şi cu multă jale şi tânguire din partea poporului creştinesc. 

Iar în locul lui s-a ales ca episcop Antioh fericitul, cel mai sus pomenit, care era fiul surorii Sfântului 
Evsevie. Şi a înflorit Biserica Samosatelor în dreapta credinţă, slăvind pe Tatăl, pe Fiul şi pe Sfântul Duh, 
pe unul Dumnezeu în Treime, Căruia şi de la noi să-I fie cinste, slavă, mulţumire şi închinăciune acum şi 
pururea şi în vecii vecilor. Amin. 



SFÂNTA MUCENIŢA AGRIPINA 

(23 iunie) 

Sfânta fecioară Agripina era născută şi crescută în preaslăvita cetate Roma cea veche. Ea din tinereţe s-a 
dat lui Dumnezeu şi s-a făcut, după cum spune Apostolul, bună mireasmă a lui Hristos între cei ce se 
măntuiesc. Pentru că, precum un trandafir cu bun miros împodobeşte o grădină, tot aşa şi ea prin pilda 
vieţii sale celei curate şi îmbunătăţite, a împodobit inimile credincioşilor şi le-a umplut de mireasmă, 
gonind toată ispita patimilor, pentru că şi-a înfrumuseţat sufletul cu curăţia fecioriei şi s-a logodit cu 
Hristos, pentru care a alergat la munci cu îndrăzneală, pe vremea împărăţiei lui Valerian, şi s-a dat la 
multe bătăi pentru dragostea mirelui său, Hristos. Deci a fost bătută cu toiege şi a suferit sfărâmarea 
oaselor, a fost dezbrăcată de haine şi întinsă cu legături, din care a scăpat fiind dezlegată cu mână 
nevăzută de îngerul Domnului, care întărind-o pe ea, sfânta a zdrobit toată păgânătatea şi în munci şi-a dat 
sufletul său lui Dumnezeu. 

Iar alte roabe ale lui Hristos ca: Vasa, Paula şi Agatonica, luând în taină trupul muceniţei, au ieşit cu el 
din cetatea Romei şi, trecând din loc în loc şi călătorind pe mare, au ajuns în eparhia Siciliei şi acolo au 

îngropat acel sfânt trup. Iar când Sicilia a primit în sine acele cinstite moaşte muceniceşti, îndată s-a 
izbăvit de întunecata răutate diavolească şi încă s-a apărat şi de agareni cu rugăciunile Sfintei Agripina, 
căci atunci când agarenii au mers în cetate, unde era biserica ei, şi au îndrăznit a da război spre ea, vrând 
să o ia, deodată au fost daţi pierzării celei desăvârşite. Iar de la cinstitul ei mormânt se dădeau tămăduiri 
de toate bolile şi se curăţau toţi cei ce veneau cu credinţă, astfel că toate neputinţele se izgoneau cu 
sfintele ei rugăciuni şi cu darul lui Hristos, Dumnezeul nostru. 



POCĂINŢA LUI TEOFIL, ECONOMUL BISERICII DIN CETATEA ADAM, CEA 

DIN CILICIA 

(23 iunie) 

(Viaţa acestuia este scrisă de clericul Evtihian, martorul care a văzut cu ochii acestea şi care a fost sluga 
lui. Insă această povestire se află şi la Sfântul Simeon Metafrast) 

Nu cu multă vreme înainte de năvălirea oştirilor persane asupra ţărilor greceşti, în a doua eparhie a 
Ciliciei, în cetatea ce se numea Adam, era un econom în biserica cea sobornicească de scaun arhieresc a 
acelei cetăţi, cu numele Teofil. Acela era bărbat foarte îmbunătăţit şi sfânt cu viaţa. El rânduia bine şi cu 
înţelepciune toate averile bisericeşti şi îndrepta toate lucrurile cu dreptate după Dumnezeu. Deci el era 
pentru arhiereul de acolo ca o lumină a ochiului care priveşte spre toate şi ca o dreaptă care pe toate le 
îndreptează. Pentru aceea era foarte iubit de arhiereu, dar nu numai de el, ci şi de tot clerul şi de poporul 
acelei cetăţi, pentru multele lui bunătăţi, de vreme ce el era tată al sărmanilor, hrănitor al văduvelor, 
îndurat dătător al scăpătaţilor, folositor al năpăstuiţilor, ajutător al celor fără de ajutor, şi nu era cineva pe 
care să nu-1 fi mângâiat în mâhnire cu cuvântul şi cu fapta. Pentru aceea, toţi îl cinsteau ca pe un părinte 
şi-i mulţumeau ca unui făcător de bine, fericindu-1 cu multe laude. 

Iar după ce episcopul acelei cetăţi, cu voia lui Dumnezeu, s-a mutat din această viaţă vremelnică, tot 
poporul creştinesc al acelei cetăţi, toate rânduielile, de la cei mari până la cei mai mici, îndemnaţi fiind de 
dragostea cea adevărată către Hristos, cu un suflet au ales ca episcop al lor pe Teofil, de vreme ce el avea 
multă milostivire către toţi şi viaţă curată şi neprihănită. Şi scriind alegerea lor, au trimis-o cu oameni 
cinstiţi către mitropolitul Ciliciei. Iar acela citind scrisoarea, îndată s-a învoit la cererea lor, fiindcă el 
însuşi îl ştia pe Teofil bărbat îmbunătăţit şi plăcut lui Dumnezeu, iscusit în ocârmuirea bisericească şi 
întru toate desăvârşit. Deci a trimis mitropolitul să-1 cheme la sine, ca să-1 pună episcop al bisericii 
Adamului. Insă Teofil, luând scrisoarea mitropolitului şi citind-o, nu voia să meargă la dânsul, pentru că 
se lepăda să ia rânduiala arhierească. 

Deci tot clerul şi toţi cetăţenii stăruiau cu multe rugăciuni, poftindu-1 cu multe lacrimi să fie episcopul 
lor, iar după ce n-au sporit cu nimic, au scris mitropolitului să-1 pună pe Teofil episcop chiar fără voia sa. 
Deci mitropolitul trimiţând la el o poruncă a sa, 1-a adus la sine - deşi nu voia -, şi, văzându-1 s-a bucurat 
şi 1-a primit cu dragoste, voind să-1 sfinţească episcop. Dar Teofil, căzând cu faţa la pământ înaintea 
picioarelor arhiereului, îl ruga cu lacrimi să nu pună asupra lui acel jug şi striga, zicând: „Nu sunt vrednic 
de rânduiala episcopiei, căci eu ştiu păcatele mele". 

Şi după ce a stat mult la picioarele arhiereului, plângând şi rugându-se să fie liber, arhiereul i-a dat vreme 
de trei zile să se gândească pentru ca, socotindu-se, să voiască a primi rânduiala episcopiei, netrecand cu 
vederea rugăminţile poporului care dorea cu osârdie să- 1 aibă păstor. Iar după cele trei zile, mitropolitul a 
început iarăşi a îndemna şi a ruga pe Teofil să primească rânduiala arhierească, lăudând curăţia vieţii lui 
şi iscusinţa sa, şi numindu- 1 vrednic de o rânduiala ca aceea. Iar el, căzând iarăşi la picioarele arhiereului, 
vărsa multe lacrimi şi striga: „Nu sunt vrednic de arhi-erie!" Apoi mitropolitul, văzând pe Teofil 
neînduplecat, lepădându-se şi neascultând nici de poruncă, nici de rugăminte, 1-a lăsat după voia lui, 
punând episcop pe altul, pe care îl ştia vrednic. Pe acela 1-a trimis în cetatea aceea, încredinţându- 1 lui şi 
pe Teofil, ca să săvârşească slujba economiei ca mai înainte. 

Şi petrecând episcopul la scaunul său, şi Teofil făcând după obiceiul său slujba de econom, nişte oameni 
învrăjbitori, pornindu-se din zavistia satanei, au început a prihăni către episcop pe economul lor, 
clevetindu-1 în taină şi grăind multe lucruri necuviincioase. Iar episcopul întâi nu primea clevetirile lor, 
nici nu credea cuvintele acelora, văzând pe Teofil bărbat bun şi desăvârşit în toate. Dar pentru că din 
zavistie aceia nu încetau a-1 cleveti multă vreme, aducând aproape în toate zilele oarecare hule împotriva 
lui Teofil, episcopul a început încet a se pleca la cuvintele lor, a le asculta clevetirile şi a-i crede pe ei. Iar 
după multă vreme, episcopul a făcut aceasta: a îndepărtat pe Teofil din slujba de econom, ca să nu 
rânduiască nimic în casa arhierească, nici în averile bisericeşti, ci să petreacă în linişte în casa sa, având 
odihnă după atâtea osteneli, iar slujba de econom a încredinţat-o altuia. 

Deci Teofil, scăpând de grijile şi gâlcevile vieţii, a început a vieţui slujind unuia Dumnezeu. Dar 
vrăjmaşul, urătorul neamului omenesc, nesuferind să vadă viaţa lui Teofil cea fără de grijă şi bineplăcută 
lui Dumnezeu, s-a înarmat asupra lui cu toate meşteşu-girile sale. Deci a început a-1 tulbura pe de o parte 
prin gânduri, iar pe de altă parte prin gura oamenilor, punându-i înainte acestea: „Te-a necinstit pe tine 
episcopul, neaducându-şi aminte de ostenelile tale cele multe. El te-a defăimat pe tine cinstind pe cel mai 
prost, mai neiscusit şi nevrednic, iar pe tine te-a făcut de râs şi de batjocură la toţi". Deci Teofil a început 
puţin câte puţin a lua aminte la cuvintele şi la gândurile cele viclene, aduse lui de diavol; apoi mai mult, 
pe de-o parte singur prin sine, iar pe de alta prin prietenii lui, a început a cleveti şi a dori. 

Şi până la atât a putut meşteşugul vrăjmaşului a aduce pe bărbatul acela, încât uitându-şi obişnuita lui 
nădejde către Dumnezeu, a început a slăbi din împuţinarea sufletului şi din mâhnirea cea fără de măsură, 
şi a ajuns la deznădejde. Pentru că i se părea că toţi îl au pe el de râs şi de batjocură şi că nimeni nu-1 
cinsteşte, şi din această pricină se ruşina să iasă din casa sa. Deci s-a aprins în inima lui de o negrăită 
dorinţă de stăpânirea cea dintâi şi de randuiala averilor bisericeşti, şi se gândea ziua şi noaptea, 
tulburându-se de gânduri, cum ar putea veni la randuiala cea dintâi, ca să nu se veselească vrăjmaşii de 
defăimarea lui. Deci pentru o dorinţă ca aceea a lui şi pentru gândurile neplăcute lui Dumnezeu, s-a 
depărtat de la inima lui darul lui Dumnezeu, iar el, fiind lipsit de acest dar, a venit spre cea mai 
desăvârşită deznădejde, începând a căuta vrăjitori şi ajutor diavolesc. Deci cel care mai înainte nu voia să 
primească randuiala episcopiei, acum dorea şi cea mai mică stăpânire, fiindcă se lipise de gândurile cele 
rele şi de sfatul satanei. 

In cetatea aceea era un jidov oarecare, om pierzător, vestit vrăjitor, fermecător şi înşelător. Acela era 
adevărat slujitor al diavolului, care pe mulţi îi ducea la pierzare. Deci Teofil a mers noaptea la acel 
vrăjitor şi, sosind la casa lui, a început a bate în poartă. Iar vrăjitorul auzind, a ieşit să vadă cine bate şi, 
văzându-1 pe Teofil, s-a înspăimântat. Deci, umplându-se de mirare - căci îl ştia pe Teofil -, 1-a rugat să 
intre în casa lui şi, ducându-1 înăuntru, i-a zis: „Ce pricină are stăpânul meu, că s-a ostenit de a venit 
noaptea la mine, nepriceputul şi nevrednicul?" Atunci Teofil, căzând îndată la picioarele vrăjitorului, îl 
ruga, zicând: „De poţi ceva, ajută-mi şi nu mă lăsa că sunt în mare necaz!" Şi i-a spus vrăjitorului toate cu 
de-amă-nuntul, cum episcopul 1-a mâhnit luând de la dânsul dregătoria şi 1-a dat poporului spre ocară, 
cinstindu-1 pe cel mai prost, iar pe el depărtându- 1 . Şi a făgăduit vrăjitorului că îi va da multă plată, de-i 
va ajuta lui şi- 1 va aduce pe el la cinstea cea dintâi. Iar vrăjitorul acela urât de Dumnezeu a zis către 
dânsul: „Stăpânul meu, să nu te întristezi deloc, ci bucuros şi cu nădejde să te duci la casa ta; iar în 
noaptea viitoare, tot în acest ceas, să vii iarăşi la mine, că eu te voi duce la stăpânul meu, care întru toate 
îţi va ajuta ţie!" 

Iar ticălosul Teofil, auzind acele cuvinte de la vrăjitor, s-a bucurat foarte mult şi s-a dus acasă cu nădejde. 
Deci, trecând ziua şi sosind noaptea, după porunca vrăjitorului, Teofil s-a dus iarăşi la dânsul în miez de 
noapte. Atunci vrăjitorul, luându-1 pe el, 1-a dus la hipodrom unde se făcea alergarea de cai şi i-a zis lui: 
„De vei vedea vreo vedenie sau de vei auzi vreun glas să nu te temi deloc, nici să te însemnezi cu Semnul 
Crucii, căci Crucea nu ajută oamenilor; ci mai ales este vrednică de râs şi înşelarea creştinilor". Iar după 
ce Teofil s-a învoit întru toate cu vrăjitorul şi s-a făgăduit că nu se va îngrădi cu Crucea, îndată vrăjitorul 
i-a arătat o nălucire în acest fel: Se vedea o mulţime oarecare de feţe înspăimântătoare, împodobite cu 
felurite haine luminoase, având lumânări aprinse în mâinile lor. Şi aceia erau diavolii, care chiuiau laude 
lui satana, mai marele lor, iar satana, boierul întunericului, şedea în mijlocul lor întru mândrie şi slavă. 

212 



Atunci acel ticălos jidov vrăjitor, luând de mână pe Teofil, 1-a băgat şi pe el în acea pierzătoare adunare. 
Şi, apropiindu-se el de satana, acela a zis către jidov: „Pentru ce ai adus aici la noi pe omul acela?" 
Urătorul de Dumnezeu jidov a răspuns, zicând: „Stăpânul meu, l-am adus la tine pentru că a fost foarte 
supărat de episcopul său şi cere ajutor de la tine". Satana i-a răspuns: „Cum pot eu să-i ajut lui, care este 
rob al Dumnezeului său? Iar de voieşte cu adevărat să fie rob al meu şi să se numere în numărul slugilor 
mele, eu atât îi voi ajuta lui, încât va avea stăpânire şi cinste mai mare decât cea dintâi, şi pe toţi îi va 
stăpâni mai mult decât episcopul". Atunci vrăjitorul a zis către Teofil: „Auzi ce zice boierul?" Răspuns-a 
Teofil: „Aud şi voi face ceea ce-mi porunceşti!" Aceasta zicând-o, îndată a căzut la picioarele satanei, s-a 
închinat lui şi a început a i le săruta. Atunci diavolul a zis către vrăjitor: „Să se lepede acest om de Fiul 
Măriei, asemenea şi de dânsa să se lepede, că pe aceia îi urăsc foarte tare. Lepădarea aceea să o scrie cu 
mâna sa şi să mi-o dea mie, şi atunci să ceară cele de care are trebuinţă şi le va lua". Iar Teofil, auzind 
aceasta, i-a zis lui: „Voi face toate cele poruncite de stăpânul meu, numai să-mi câştig dorinţa!" 

Acestea auzindu-le diavolul, vrăjmaşul neamului omenesc şi-a întins diavoleştile sale mâini şi, 
cuprinzând pe Teofil, a început a-i netezi barba şi a lipi gura sa cea necurată de gura lui, şi a-1 săruta, 
zicându-i: „Bucură- te, prietenul meu adevărat şi credincios!" Atunci ticălosul Teofil, întărindu-şi prietenia 
cu diavolul, s-a lepădat de Hristos, Mântuitorul nostru şi de Preacurata Maica Lui şi, scriind lepădarea lui 
pe o hârtie ce era pregătită mai dinainte de vrăjitor pentru aceasta şi, pecetluind-o, a dat-o boierului 
întunericului în primire; apoi îmbrăţişându-se cu dânsul prieteneşte şi sărutându-se, s-au despărţit. Deci 
satana cu slugile sale s-a făcut nevăzut, ducându-se la locul său din iad, iar Teofil şi jidovul s-au întors 
amândoi de la hipodrom, bucurându-se de a lor pierzare. Iar a doua zi, cu a lui Dumnezeu purtare de grijă, 
precum mi se pare, iar nu din diavoleasca rânduială, episcopul deşteptându-se, s-a căit că a depărtat pe 
Teofil de la dregătoria iconomiei; deci, trimiţând, 1-a chemat iarăşi la curtea arhieriei şi cu mare cinste 1- 
a ridicat la slujba cea dintâi, şi 1-a cinstit îndoit şi mai multă stăpânire i-a încredinţat peste toată averea 
bisericească şi peste toate lucrurile. încă şi iertare şi-a cerut episcopul de la Teofil, înaintea clerului şi a 
cetăţenilor, zicând: „Iartă-mă, frate, că ţi-am greşit; iată că pe sfinţia ta te-am lipsit de cinste, iar pe altul 
neplăcut l-am pus în locul tău. Deci acum pe acela îl depărtez, iar pe tine te rog să primeşti rânduială 
economiei de mai înainte!" 

Din ceasul acela Teofil a început iarăşi a petrece în cinstea şi stăpânirea sa de mai înainte, a-şi rândui 
toate lucrurile economiei şi a fi cinstit mai presus decât toţi, căci lui îi dădeau mare cinste şi i se supuneau 
cu temere nu numai cei bisericeşti şi toţi cetăţenii, ci chiar şi episcopul însuşi îl cinstea, iar cei care mai 
înainte fuseseră vrăjmaşi ai lui Teofil, aceia au tăcut cu ruşine şi cereau cu smerenie iertare de la dânsul. 
Iar răufăcătorul vrăjitor, jidovul, ducându-se adeseori la Teofil, îi zicea: „Oare vezi, stăpâne, cum ţi-am 
ajutat eu şi stăpânul meu şi cât de grabnic ajutor ai luat de la noi după dorinţa ta?" Teofil i-a răspuns: 
„Am aflat cu adevărat şi vă mulţumesc mult!" 

Şi petrecând Teofil puţină vreme într-o depărtare de Dumnezeii ca aceasta, a început a se deştepta ca din 
somn şi a-şi veni în sine, cunoscându-şi pierzarea sa. Pentru că Ziditorul tuturor şi Răscumpărătorul 
nostru Hristos Dumnezeu, Cel ce nu voieşte moartea păcătoşilor, ci întoarcerea lor spre viaţă şi caută 
totdeauna pocăinţa noastră, aducându-şi aminte de îmbunătăţită viaţă de mai înainte şi de ostenelile lui 
Teofil, de lucrurile lui cele multe şi milostive, de îngrijirea pentru săraci şi pentru văduve, de hrănirea 
sărmanilor, de ajutorul năpăstuiţilor, de ajutorarea oricui avea trebuinţă de ajutor şi de milosteniile lui cele 
multe, S-a milostivit spre dânsul, netrecând cu vederea zidirea Sa după bunătatea Sa cea negrăită; pentru 
că nu este păcat care să biruiască iubirea Lui de oameni. 

Deci, prin insuflarea sa dumnezeiască cea tainică, a pus în inima lui Teofil gând de pocăinţă şi de 
întoarcere. Iar Teofil, venindu-şi în simţire, a început a se gândi cât de mare şi cumplită răutate a făcut 
lepădându-se de Hristos Dumnezeu şi de Preacurata Lui Maică, pentru vremelnica cinste omenească, care 
nu este nimic. Şi îl durea inima de aceea, se întrista cu gândul şi se caia în sine. Apoi a început a suspina 
cu greu din adâncul inimii, a se bate în piept, a plânge şi a se tângui cu amar. 

In acea vreme, pentru farmecele sale cele multe şi pentru lucrurile lui cele rele şi vrăjitoreşti, acel jidov 
vrăjitor a fost prins de stăpânitorul acelei ţări şi a fost osândit la moarte după judecata cea legiuită. Astfel 

şi-a luat pedeapsa cea vrednică după faptele sale, ars fiind de viu. Iar Teofil, plângând şi tânguindu-se 
ziua şi noaptea, se zdrobea cu inima şi nu gusta nici hrană, nici băutură, nici nu voia să vorbească cu 
nimeni; ci, închizându-se deosebi, se tânguia şi se întrista grăind în sine: „Vai mie, ticălosul, vai mie celui 
pierdut, ce am făcut? In ce fel de pierzare m-am aruncat? Unde mă voi duce de acum să câştig mântuirea? 
La cine voi scăpa să cer milostivire? La Hristos Dumnezeu? Dar m-am lepădat de El! La Născătoarea de 
Dumnezeu? Dar şi de dânsa m-am lepădat şi m-am făcut rob al diavolului şi prin zapisul meu am întărit 
acelea. Deci cine poate să-mi ia zapisul din mâinile lui? Cine îmi va ajuta mie şi mă va izbăvi din 
stăpânirea lui? Ce nevoie aveam să alerg la acel vrăjitor spurcat şi urât de Dumnezeu, să mă încredinţez 
lui şi să mă dau cu dânsul în focul cel veşnic? Ce folos am câştigat din această cinste vremelnică şi ce este 
mândria şi saturarea de lumea aceasta deşartă? 

Vai mie, ticălosul, sunt pierdut, vai mie! Am rătăcit şi am căzut în cursa din care nu ştiu cum am să mă 
izbăvesc! Vai mie cel ce am pierdut lumina cea veşnică şi acum sunt în mijlocul întunericului! Nu-mi era 
mie mai bine, după ce mi se luase slujba de econom? Nu-mi era mie mai bine a vieţui fără grijă şi fără 
gâlceava? Pentru ce am voit ca, pentru cinstea cea vremelnică şi deşartă de la oameni şi pentru slava cea 
deşartă, să ajungă în gheenă ticălosul meu suflet? însumi eu sunt pricinuitor al pierzării mele; însumi eu 
sunt ucigaşul meu, însumi eu sunt vânzător al ticălosului meu suflet! Vai mie, ce am pătimit! Vai mie, 
cum m-am înşelat! Amar mie, ce voi face? Ce voi răspunde lui Dumnezeu în ziua judecăţii, când se vor 
descoperi toate şi se vor arăta tuturor? Când drepţii se vor încununa, iar eu ticălosul voi fi osândit 
împreună cu satana, căruia m-am dat? Pe cine voi ruga în acea vreme să-mi ajute? Cine mă va milui 
atunci pe mine? Cu adevărat, nimeni! Vai, ticălosul şi nevoiaşul meu suflet, cum te-ai prăvălit în robia 
iadului! Cum ai fost ucis şi cât de cumplită cădere ai Mat! In ce fel de valuri te-ai afundat? La ce fel de 
liman vei mai năzui de-acum? Sau la ce fel de scăpare te vei întoarce? Vai mie, suflete, vai mie, ce ţi s-a 
întâmplat!" 

Astfel tânguindu-se el multă vreme şi rănind prin dorinţă şi prin mâhnire sufletul său în deznădejdea sa, a 
început a se ridica puţin spre nădejdea dumnezeieştii milostiviri şi a zis în sine: „M-am lepădat de 
Domnul meu Iisus Hristos, Cel născut din Preacurata Fecioară Măria şi nu îndrăznesc să alerg la Dânsul; 
iar de Maica lui Dumnezeu care L-a născut, deşi m-am lepădat, însă voi alerga la dânsa şi voi cădea la 
milostivirea ei cu tot sufletul şi cu toată inima. Mă voi duce în cinstita biserică a Preacuratei Născătoare 
de Dumnezeu şi acolo voi cădea înaintea icoanei ei şi voi petrece rugându-mă şi nici nu voi ieşi din 
biserică, până ce nu se va milostivi spre mine şi printr-însa voi câştiga milostivire de la Dumnezeu ! " 

Apoi, iar grăia: „Dar cu ce gură voi începe a mă ruga către dânsa, eu, cel ce m-am lepădat de ea cu gura 
mea cea spurcată? Ce fel de început voi pune mărturisirii mele? Cu ce inimă, cu ce ştiinţă şi cu ce nădejde 
voi porni spre rugăciune limba mea cea necurată? Nu ştiu cum voi cere iertare de atâtea păcate ale mele! 
Mă tem ca nu cumva, pogorându-se foc din cer, să mă ardă pe mine, ticălosul, sau pământul, 
deschizându-se sub picioarele mele, să mă înghită de viu şi să mă pogoare în adâncul iadului! O, suflete al 
meu, nu te deznă-dăjdui cu totul, ci te deşteaptă şi te sârguieşte a ieşi din greutăţile ce te-au cuprins! 
Aleargă la Maica lui Hristos şi nu te vei ruşina!" 

Era acolo la un loc oarecare osebit, o biserică mică, ridicată în numele Preacuratei Născătoare de 
Dumnezeu. Acea biserică, fiind fără slujbele cele din toate zilele - afară de praznice -, în ea a voit Teofil 
să se închidă pentru rugăciune. Deci mai întâi s-a eliberat de toate treburile slujbei de econom, apoi a lăsat 
şi toate împiedicările şi grijile vieţii şi, neştiind nimeni decât numai Evtihian, sluga sa cea mai 
credincioasă, care a fost şi scriitorul vieţii lui, s-a închis în biserica aceea şi, căzând înaintea cinstitei 
icoane a Preacuratei Maicii lui Dumnezeu, a început a se ruga către dânsa plângând şi tânguindu-se cu 
amar. Şi a petrecut în acea biserică patruzeci de zile şi patruzeci de nopţi, postind, mărturisindu-se, 
căindu-se şi rugându-se ziua şi noaptea neîncetat la icoana Preasfintei Născătoare de Dumnezeu. 

Iar după împlinirea acelor zile, rugându-se el în miezul nopţii, i s-a arătat Preabinecuvântata Maica 
Domnului nostru, care este cu adevărat mântuirea lumii şi scăparea neamului omenesc, singura noastră 
nădejde după Domnul, şi i-a zis: „O, omule, pentru ce mă superi atâta fără de ruşine, strigând către mine 
şi rugându-te să-ţi ajut, când tu te-ai lepădat de Fiul meu şi de mine? Cum voi putea să-L rog pentru tine 

pe Fiul şi Dumnezeul meu, ca să te ierte pe tine, care eşti rob al diavolului, dându-te lui prin zapis? Cu ce 
ochi voi căuta spre faţa cea prealuminată a Domnului, când voi vrea să mă rog pentru tine? Dar nici eu nu 
pot suferi necinstea cea făcută Fiului şi Dumnezeului meu. Este cu putinţă, o, omule, ca să îţi iert ceea ce 
mi-ai greşit mie, de vreme ce iubesc foarte mult neamul creştinesc şi mai ales pe acei care, cu dreaptă 
credinţă şi cu dragoste fierbinte, aleargă la mine şi se roagă în biserica mea. Acelora cu adevărat le ajut şi 
îi primesc cu braţele mele şi ascult rugăciunile lor. Iar răutatea şi ocara care se face de voi Fiului meu, pe 
Care II răstigniţi a doua oară prin păcatele voastre, pe acestea nu pot nici a le vedea, nici a le asculta. 
Unora ca acestora le sunt de trebuinţă multe osteneli, nevoinţe şi zdrobire de inimă, ca să poată ruga 
milostivirea Lui; pentru că, deşi este foarte milostiv, însă este drept Judecător şi înfricoşat răzbunător, 
răsplătind fiecăruia după faptele lui!" 

Iar Teofil s-a bucurat foarte mult la vederea Preacuratei Născătoare de Dumnezeu, şi, luând puţină 
îndrăzneală, a început a zice către dânsa: „O, Stăpâna mea cea preabinecuvântată, folositoarea neamului 
omenesc, scăparea şi mântuirea celor ce aleargă la tine, ştiu cu adevărat că am greşit mult şi te-am mâniat 
pe tine şi pe Dumnezeu Cel născut din tine; dar am multe pilde ale acelora care, mai înainte de mine, au 
mâniat pe Fiul tău şi Dumnezeul nostru şi cărora li s-a dat iertare de păcate, pentru pocăinţa şi 
mărturisirea lor; căci, de n-ar fi fost pocăinţa, cum ar fi cruţat Fiul tău pe niniviteni? De n-ar fi fost 
pocăinţa, cum ar fi păzit pe Raav, desfrânata? De n-ar fi fost pocăinţa, cum David, după primirea 
proorocescului dar, căzând în desfrânare şi în ucidere, nu numai iertare a câştigat, ci a şi primit iarăşi 
darul cel proorocesc? De n-ar fi fost pocăinţa, cum Sfântul Apostol Petru, stâlpul Bisericii, care a primit 
de la Dumnezeu cheile împărăţiei Cerurilor, când s-a lepădat de Domnul nu o dată, nici de două ori, ci de 
trei ori, după aceea, plângând cu amar, nu numai a câştigat iertarea de căderea sa atât de mare, ci s-a 
învrednicit şi de cinste mai mare, fiind pus păstor al oilor lui Hristos celor cuvântătoare? De n-ar fi fost 
pocăinţa, cum l-ar fi făcut Domnul evanghelist pe vameşul cel răpitor? 

De n-ar fi fost pocăinţa, cum Sfântul Apostol Pavel din prigonitor s-ar fi făcut vas ales al lui Hristos? De 
n-ar fi fost pocăinţa, cum ar fi primit Domnul pe Zaheu, mai marele vameşilor? De n-ar fi fost pocăinţa, 
cum fiul cel pierdut, întorcându-se la tatăl său, ar fi fost iubit tatălui? De n-ar fi fost pocăinţa, cum femeia 
cea desfrânată, plângând la picioarele lui Hristos ar fi câştigat iertare de păcatele sale cele multe? De n-ar 
fi fost pocăinţa, cum tâlharului i s-ar fi deschis Raiul? De n-ar fi fost pocăinţa, cum ar fi poruncit 
apostolul să primească pe corinteanul cel păcătos? De n-ar fi fost pocăinţa, cum vrăjitorul Ciprian, care se 
îmbrăcase cu totul în diavolul şi pântecele femeilor celor îngreunate le tăia cu farmecele sale; după aceea, 
întorcându-se la Hristos prin cinstita Iustina, nu numai a câştigat iertare pentru atâtea mari lucruri rele, ci 
s-a şi învrednicit cununii muceniceşti? Deci, având atât de multe şi felurite chipuri de pocăinţă şi privind 
la milostivirea lui Dumnezeu cea atât de mare cu care i-a primit pe dânşii, am îndrăznit şi eu păcătosul a 
scăpa cu pocăinţă la a ta bună îndurare, o, întru tot milostivă Stăpână, ca să-mi dai mână de ajutor şi să-mi 
ceri iertare de la Fiul tău şi Dumnezeul nostru pentru păcatele mele cele grele!" 

Acestea zicându-le el, Preacurata Fecioară Născătoare de Dumnezeu, care este cu adevărat scăparea 
păcătoşilor şi nădejdea celor fără nădejde şi grabnică ajutătoare celor ce se roagă către ea, a zis către 
dânsul: „Mărturiseşte, o, omule, că Acela pe Care eu L-am născut, Fiul meu, de Care tu te-ai lepădat, este 
cu adevărat Hristos, Fiul lui Dumnezeu cel viu, Care va veni să judece viii şi morţii şi eu II voi ruga 
pentru tine şi te va primi pe tine care te pocăieşti!" Teofil a răspuns: „O, Stăpână preabinecuvântată, cum 
voi îndrăzni eu nevrednicul şi ticălosul a-mi deschide spurcata şi necurata mea gură, cu care m-am lepădat 
de Fiul tău şi Dumnezeul meu, pentru nişte lucruri mici şi deşarte? încă m-am lepădat şi de Sfânta Lui 
Cruce care era apărarea sufletului meu, asemenea m-am lepădat şi de Sfântul Botez, prin zapisul meu cel 
dat diavolului!" 

Preacurata Născătoare de Dumnezeu i-a zis: „Tu mărturiseşte numai şi nu te îndoi de buna Lui îndurare, 
căci este milostiv şi iubitor de oameni, şi primeşte lacrimile celor ce se pocăiesc cu adevărat, căci pentru 
aceea, fiind Dumnezeu, S-a făcut om, binevoind a lua trup din mine ca să mântuiască neamul omenesc". 

Atunci Teofil, cu ruşine, cu frică, cu smerenie şi cu zdrobire de inimă deschizându-şi gura sa, a strigat cu 
mare glas: „Cred şi mărturisesc şi slăvesc pe Unul, Cel ce din Treime este Domnul nostru Iisus Hristos, 
Fiul Dumnezeului Celui viu, Cel născut mai înainte de veci din Tatăl, iar în anii cei mai de pe urmă S-a 
pogorât din cer şi S-a întrupat de la Sfântul Duh şi S-a născut din tine, Preasfântă Fecioară Măria, 
adevărata Născătoare de Dumnezeu, pentru mântuirea noastră. El, fiind Dumnezeu desăvârşit şi om 
desăvârşit, a voit a pătimi de voie pentru păcatele noastre, întinzându-şi preacuratele Sale mâini pe lemnul 
Crucii, cel făcător de viaţă. Păstor bun fiind, şi-a pus sufletul Său pentru noi, a fost îngropat şi a înviat, S- 
a înălţat la ceruri cu trupul cel luat din tine, Preacurată Fecioară, şi va veni iarăşi pe pământ, cu slavă, să 
judece viii şi morţii şi să răsplătească fiecăruia după faptele lui. Acestea le mărturisesc cu inima şi cu gura 
şi mă închin Dumnezeului meu. Iar pe tine te rog, o, Stăpână, nu te îngreţoşa de mine, spurcatul; nu trece 
cu vederea rugăciunea mea, a păcătosului; nu mă lăsa pe mine, ticălosul, cel răpit de răul vrăjmaş întru 
pierzare, ci roagă pentru mine pe Cel ce S-a născut din tine, ca să-mi ierte păcatele mele cele mari şi să 
mă izbăvească din pierzarea mea, ca şi eu împreună cu toţi cei ce au câştigat iertare, să cânt şi să 
preamăresc milostivirea cea nemăsurată a Celui născut din tine, Dumnezeul nostru, şi a ta, o, Prea 
binecuvântată Fecioară!" 

Nişte cuvinte ca acestea auzindu-le Preacurata Născătoare de Dumnezeu, cea care este izvorul 
milostivirii, mântuirea celor ce plâng, nădejdea celor pieriţi, mijlocitoarea şi chezăşuitoarea mântuirii 
noastre către Dumnezeu şi, ca pe o oarecare pocăinţă îndestulată primindu-le de la dânsul, a zis către 
dânsul: „Iată, pentru botezul cu care întru Hristos te-ai botezat, crezându-ţi pocăinţa ta şi fîindu-mi milă 
de tine - că foarte îmi este milă de cei ce pătimesc -, mă voi apropia de Fiul şi Dumnezeul meu şi mă voi 
ruga Lui, ca să-ţi primească pocăinţa ta!" Acestea zicând Preacurata, s-a făcut nevăzută şi a început a se 
lumina de ziuă. O, cât era de binecuvântată acea noapte păcătosului aceluia, în care a văzut-o pe Maica 
Domnului şi s-a învrednicit de atâta vorbire cu dânsa! 

După această vedenie, Teofil, uşurându-se de mâhnirea sa, a câştigat mai multă nădejde. Şi a petrecut 
astfel trei zile plângând şi rugându-se la icoana Preacuratei Născătoare de Dumnezeu, privind şi căzând 
către dânsa, lovindu-şi capul de pământ şi aşteptând pe Dumnezeu, Care 1 -a mântuit pe el cu rugăciunile 
Maicii Lui. Iar după acele trei zile, iarăşi i s-a arătat nădejdea şi scăparea noastră cea prea fără prihană, 
Maica Domnului, căutând cu faţă veselă şi cu ochi luminoşi spre dânsul şi zicându-i: „Omul lui 
Dumnezeu, pocăinţa ta este plăcută Milostivului Stăpânului nostru Dumnezeu. El a ascultat rugăciunile şi 
lacrimile tale le-a primit pentru mine. Deci caută ca şi tu de acum să-ţi păzeşti credinţa ta cea dreaptă 
către Dânsul până la sfârşitul tău!" Atunci, Teofil a răspuns către dânsa: „Cu adevărat o voi păzi, Stăpâna 
mea cea prealăudată şi nu voi călca poruncile tale, că pe tine te am, după Dumnezeu, acoperământ şi 
sprijin şi spre tine pun toată nădejdea şi aşteptarea mea; pentru că ştiu că nu este oamenilor altă ajutătoare 
şi acoperitoare afară de tine, şi nimeni, nădăjduind spre tine, nu s-a ruşinat, şi prin tine rugând pe 
Dumnezeu, nimeni nu a fost părăsit. De aceea şi eu, păcătosul, rog a ta neîncetată bunătate, care 
tămăduieşte neputinţele noastre, deschide uşa milostivirii tale mie, rătăcitului şi căzutului în adâncul 
răutăţilor! Porunceşte ca să mi se dea în mâini acel ticălos zapis, pe care, fiind înşelat, l-am dat satanei; 
pentru că acel zapis este cel care tulbură sufletul meu foarte mult. Deci nu voi putea să încetez din această 
cumplită scârbă, câtă vreme acel zapis este ţinut în mâinile diavolului". 

După aceste cuvinte ale lui, Preacurata Fecioară s-a făcut nevăzută; iar el a mai petrecut încă trei zile în 
rugăciune ca şi mai înainte. După aceasta, adormind de prea multă osteneală, a văzut în vedenia visului pe 
Preacurata Fecioară, aducându-i zapisul acela; iar el deşteptându-se de bucurie, n-a mai văzut pe 
Preacurata Fecioară; iar zapisul întărit cu pecetea lui, 1-a găsit pe pieptul lui. Atunci, pe de o parte de 
bucurie, iar pe de alta de spaimă, a slăbit atât de mult cu trupul, încât era pe jumătate mort. Apoi venindu- 
şi în sine, o, cât de mare mulţumire a dat împăratului şi Stăpânului Hristos şi milostivei Maicii lui 
Dumnezeu, ajutătoarea şi apărătoarea sa! 

Iar a doua zi, fiind Duminică, s-a dus în biserica cea mare, unde slujea arhiereul, iar după citirea Sfintei 
Evanghelii, apropiin-du-se de episcop pe când binecuvânta poporul, s-a aruncat înaintea picioarelor lui, 
rugându-se şi strigând ca să-1 asculte că voieşte ca în auzul tuturor să facă mărturisirea păcatelor sale. Şi a 
început a spune cu de-amănuntul toate cele ce i s-au întâmplat lui, cum pentru lepădarea din slujba 

economiei s-a mâhnit şi din mâhnire a căzut în deznădejde şi s-a lepădat de Hristos Dumnezeu şi de 
Preacurata Lui Maică, dându-se satanei cu zapis, şi cum, după aceea, postind, rugându-se şi plângând, a 
văzut pe Preacurata Născătoare de Dumnezeu şi a vorbit cu dânsa, cum a câştigat iertare pentru păcatele 
sale şi cum i s-a dat zapisul. Acestea toate spunându-le cu de-amănuntul episcopului în auzul tuturor, i-a 
dat în mână hârtia aceea pecetluită care o dăduse satanei, şi a rugat pe episcop să o citească cu glas tare, 
ca toţi să afle cu dinadinsul păcatul său şi să preamărească milostivirea lui Dumnezeu cea dată lui prin 
Născătoarea de Dumnezeu. Atunci episcopul, desfăcând hârtia, a dat-o diaconului; iar acela, stând în 
amvon, a început a o citi, minunându-se toţi de un lucru înspăimântător ca acela. Şi au înţeles toţi, adică 
clericii şi tot poporul, bărbaţii, femeile şi copiii cei mici, ce a pătimit Teofil, cum a căzut, cum s-a sculat, 
şi cum şi-a luat zapisul. 

Atunci episcopul a grăit către toţi cu glas mare: „Veniţi toţi credincioşii să proslăvim pe Preabunul şi 
Adevăratul Dumnezeu, Domnul nostru Iisus Hristos! Veniţi, dreptcredincioşilor şi iubitorilor de 
Dumnezeu, de vedeţi minuni de mirare! Veniţi, o, iubitorilor de Hristos, şi cunoaşteţi cum Preamilo stivui 
şi Stăpânul nostru nu voieşte moartea păcătoşilor, ci aşteaptă pocăinţa lor. Veniţi de vedeţi, o, 
dreptcredincioşilor, cât de mult poate zdrobirea inimii, suspinele şi lacrimile! Cine nu se va minuna, o, 
fraţilor şi părinţilor, de acea mare şi negrăită răbdare a milostivului Dumnezeu! Cine nu se va mira de 
nemăsurata sa îndurare şi de iubirea Lui de oameni, pe care o arată spre noi păcătoşii! Minune cu adevărat 
este aceasta! Moise proorocul, postind patruzeci de zile, a luat de la Dumnezeu tablele Legii, iar acest 
frate al nostru, Teofil, postind patruzeci de zile, şi-a luat zapisul său, pe care puterea lui Dumnezeu 1-a 
scos de la satana, prin mijlocirea Maicii lui Dumnezeu. Deci să cântăm şi noi cu dânsul, o, iubiţilor, 
cântare de mulţumită Stăpânului, Celui ce cu milostivire a primit pocăinţa lui, prin folosirile Prea 
nevinovatei Maicii lui Dumnezeu, care este oamenilor pod către Dumnezeu, nădejdea deznădăjduiţilor, 
scăparea celor ce sunt în primejdii, uşa cea adevărată, care deschide milostivirile sale păcătoşilor ce bat şi 
duce rugăciunile noastre la Cel ce S-a născut dintr-însa, Domnul nostru Iisus Hristos! 

Ce să vă grăiesc mai mult? Sau ce cântare voi cânta pentru preaslăvirea ei şi a Fiului ei? Cu adevărat, 
minunate sunt lucrurile Tale, Doamne, şi nici un cuvânt nu este îndestulat spre lauda minunilor Tale! Cu 
adevărat s-au mărit lucrurile Tale, Doamne, şi pe toate întru înţelepciune le-ai făcut! într-adevăr cu 
cuviinţă este acum a spune cuvântul Evangheliei: Aduceţi haina cea dintâi, îmbrăcaţi-1 pe el, daţi-i inel în 
dreapta lui şi încălţăminte în picioare şi aducând viţelul cel gras să-1 înjunghiaţi spre jertfă, ca mâncând să 
ne veselim; că acest frate al nostru, Teofil, a fost mort şi a înviat; pierdut a fost şi s-a aflat. 

Acestea grăindu-le episcopul, Teofil zăcea la picioarele lui, plângând; deci, întinzându-i mâna, 1-a ridicat 
de la pământ, iar el sculându-se a rugat pe episcop ca să ardă acel zapis al lui. Iar episcopul i-a poruncit ca 
el însuşi să-şi ardă zapisul; deci Teofil 1-a ars înaintea tuturor. Iar poporul văzând arderea acelei hârtii 
necurate, multă vreme a strigat cu lacrimi, zicând: „Doamne miruieşte". Apoi episcopul, poruncind 
poporului să tacă, a început a săvârşi dumnezeiasca Liturghie, şi săvârşind-o pe aceea, a făcut părtaş pe 
Teofil preacinstitelor şi făcătoarelor de viaţă dumnezeieştilor Taine, Trupului şi Sângelui lui Hristos, şi 
îndată s-a luminat faţa lui Teofil ca soarele. Şi toţi văzând schimbarea feţei lui, au preamărit pe Bunul 
Dumnezeu, care primeşte întru îndreptare şi întru sfinţenie pe păcătoşii care se pocăiesc. 

După toate acestea, Teofil s-a dus la biserica Preacuratei de Dumnezeu Născătoare, unde, postind cu 
pocăinţă şi cu lacrimi, s-a învrednicit de sfânta ei vedere şi a câştigat iertare de păcatele sale şi acolo s-a 
odihnit puţin de multele lui osteneli. Iar după trei zile, cunoscând că i s-a apropiat ceasul sfârşitului său, a 
rânduit pentru casa sa, ca toate ale lui să se împartă săracilor. Apoi, sărutând pe cei ce se întâmplaseră a fi 
acolo, şi-a dat cinstitul său suflet în mâinile lui Dumnezeu şi ale Maicii Lui şi a fost îngropat înaintea 
sfintei icoane a Preacuratei Fecioare, în locul unde şi-a făcut pocăinţa. Astfel s-a slăvit într-însul buna 
îndurare a lui Iisus Hristos şi milostivirea Preacuratei Născătoare de Dumnezeu, căreia şi acum, împreună 
cu Fiul ei, să-i fie şi de la noi, păcătoşii, care întotdeauna avem trebuinţă de ajutorul ei, cinste, slavă, 
închinăciune şi mulţumire acum şi pururea şi în vecii vecilor. 

Iar eu, Evtihian - zice scriitorul acesteia -, smeritul şi păcătosul, cel crescut în casa fericitului Teofil şi 
care prin mijlocirea lui m-am învrednicit la preoţie în sfânta biserică sobornicească, urmând şi slujind 

acestui stăpân al meu la mâhnirea şi necazul lui, cu adevărat şi cu dreptate am scris toată pocăinţa lui, pe 
care am văzut-o cu ochii şi cele ce le-am auzit cu urechile mele din gura lui, spre folosul 
dreptcredincioşilor şi slava lui Hristos Dumnezeul nostru. Amin. 



NAŞTEREA SFANŢULUI PROOROC IOAN, INAINTEMERGATORUL ŞI 

BOTEZĂTORUL DOMNULUI 

(24 iunie) 

Soarele cel neapus, Hristos, Mântuitorul nostru, vrând să răsară lumii, şi acum plecând cerurile şi 
pogorându-Se în pântecele fecioresc cel mai curat decât cerurile, se cădea mai întâi să iasă luceafărul din 
cea stearpă, adică Sfântul Ioan Inaintemergătorul, ca să meargă înainte, ca un vestitor, propovăduind şi 
zicând: Vine Cel mai tare decât mine, în urma mea. Deci, împlinindu-se vremea Sfintei Elisabeta ca să 
nască, a născut fiu la bătrâneţile sale din pântece sterp, precum de demult Sara a născut pe Isaac. Mai 
înainte de a naşte Fecioara pe Hristos, a născut cea stearpă, în zilele sale pe Inaintemergătorul lui Hristos, 
ca acei ce vor vedea naşterea cea peste fire din cea îmbătrânită, să creadă naşterii celei mai presus de fire, 
care avea să fie din Fecioara cea nenuntită şi să zică în sine: „Puterea cea atotputernică a lui Dumnezeu, 
Care a dezlegat nerodirea bătrânei, aceea este puternică ca şi pe Fecioara cea neîntinată să o facă maică". 

Naşterea cea minunată a Sfântului Ioan a fost înaintemergătoare Naşterii lui Hristos cea minunată. 
Minunea se aştepta după minune; după maica cea stearpă, Maica cea pururea Fecioară; după naşterea cea 
minunată a Elisabetei, naşterea cea străină a Fecioarei, pentru că la amândouă maicile, rânduiala naşterii 
covârşea rânduielile firii, aşa voind Dumnezeu, Căruia toată firea îi este slujitoare ca unui Ziditor. 

Iar după ce Elisabeta a născut, vecinii care locuiau împrejur au auzit de aceasta, asemenea rudeniile şi 
cunoscuţii şi toţi se bucurau împreună cu ea; căci Domnul a făcut milă cu dânsa, ridicând de la dânsa 
ocara nerodirii de copii. Astfel, s-au împlinit cuvintele Binevestitorului Gavriil, care a zis către Zaharia: 
Femeia ta va naşte fiu şi mulţi se vor bucura de naşterea lui! Deci pe de o parte se bucurau rudeniile, iar 
pe de alta, aceia care erau cuprinşi cu mare dorinţă pentru Mesia Cel aşteptat, deşi nu ştiau că a sosit taina 
întrupării lui Hristos, însă în vremea naşterii Inaintemergătorului lui Hristos, duhul lor se pornea într-înşii 
spre bucurie, Sfântul Duh veselind inimile lor, ca şi cum le dădea o înştiinţare pentru câştigarea aşteptării 
lor. 

Şi în ziua a opta au venit preoţii şi prietenii în casa lui Zaharia, ca să taie pruncul împrejur şi toţi voiau să- 
i pună numele tatălui său, Zaharia; dar maica lui nu se învoia, pentru că, fiind soţie de prooroc şi 
născătoare de prooroc, Sfânta Elisabeta era ea însăşi plină de darul proorociei. Deci ea prooroceşte a 
poruncit ca pruncul cel născut al lor să se numească cu acel nume pe care nu îl auzise de la bărbat, de 
vreme ce el s-a întors de la biserică la casa sa avându-şi legată limba cu amuţire şi nu putea să spună 
soţiei sale cum a văzut pe îngerul care i-a binevestit zămislirea fiului său şi a zis: Vei pune numele lui 
Ioan. Deci de Sfântul Duh fiind povăţuită maica, a numit pe prunc Ioan, ca o proorocită, căci ea a 
cunoscut prooroceşte şi venirea la dânsa a Maicii lui Dumnezeu şi i-a zis: De unde-mi este mie aceasta, ca 
să vină Maica Domnului meu la mine? Iar cei ce voiau să taie împrejur pruncul, făceau semne tatălui său, 
cum ar voi să-1 numească. Iar el, cerând o tăbliţă, a scris: Ioan să-i fie numele lui! Şi îndată s-a deschis 
gura lui Zaharia şi limba lui s-a dezlegat din amuţire şi vorbea, binecuvântând pe Dumnezeu. 

Atunci toţi s-au minunat de acele mari minuni: cum a născut cea îmbătrânită, cum maica şi tatăl cel mut s- 
au unit la un nume, cu care să numească pe fiu şi cum, după scrierea numelui, mutul îndată a grăit şi, ce a 
scris cu mâna, aceea a grăit şi cu limba. Deci numele lui Ioan s-a făcut ca o cheie a gurilor părinţilor, 
deschizându-le spre slava lui Dumnezeu. Astfel a cuprins frica şi mirarea pe toţi cei ce vieţuiau împrejur, 
pentru că toţi cei ce auzeau acestea se minunau cu spaimă de acele preaslăvite minuni ale lui Dumnezeu şi 
se povesteau cuvintele acestea în toată partea muntelui Iudeei, adică în hotarele Hebronului, cetatea 
preoţilor, unde era casa lui Zaharia. Pentru că acea cetate, încă din zilele lui Isus Navi a fost hotărâtă 

sfinţitei seminţii a lui Aaron; iar de la Ierusalim şi până la dânsa era cale de opt ceasuri. Acea cetate era 
mai departe de Betleem, la un loc mai înalt, şi se numea „cetatea muntelui", pentru munţii săi cei înalţi, 
iar hotarele ei se numeau „părţile muntelui", precum se scrie în Evanghelie despre Preacurata Născătoare 
de Dumnezeu: Sculându-se Măria din Nazaretul Galileei, s-a dus la munte degrabă în cetatea Iudeei - 
adică în Hebron -, şi a intrat în casa lui Zaharia şi s-a închinat Elisabetei. 

Deci, într-acea parte a muntelui, cei ce auzeau de măririle lui Dumnezeu, care se făceau în casa lui 
Zaharia, se minunau foarte mult şi grăiau între ei: Ce va să fie pruncul acesta? Că mâna Domnului era cu 
el şi Dumnezeu înmulţea într-însul darul Său şi- 1 păzea de sabia lui Irod, căci despre minunata naştere a 
lui Ioan ajunsese vestea până la Irod, care se mira de aceea şi zicea: Ce va să fie pruncul acesta ? Iar când 
S-a născut Domnul nostru Iisus Hristos în Betleemul Iudeei şi au venit magii de la răsărit, întrebând de 
împăratul cel de curând născut, atunci Irod, trimiţând ostaşi în Betleem să ucidă pe toţi pruncii de acolo, 
şi-a adus aminte de Ioan, fiul lui Zaharia, de care auzise acele minuni, şi a zis în sine: „Oare acela are să 
fie împăratul Iudeei?" Şi, gândindu-se să-1 ucidă, a trimis într-adins ucigaşi la Hebron în casa lui Zaharia. 
Dar trimişii n-au găsit pe Sfântul Ioan, pentru că, începând din Betleem acea fără de Dumnezeu ucidere 
de prunci, s-a auzit în Hebron glas şi strigare, că nu era foarte departe, şi s-a ştiut pricina acelei strigări. 

Şi îndată Sfânta Elisabeta a luat pe pruncul Ioan şi a fugit în muntele cel mai înalt al pustiului; iar Sfântul 
Zaharia, precum se scrie în viaţa lui, era atunci în Ierusalim, slujind după obicei în biserică, în rânduiala 
săptămânii sale, care se întâmplase tocmai în acea vreme. Deci, ascunzându-se Sfânta Elisabeta în acel 
munte, se ruga lui Dumnezeu cu lacrimi, s-o apere împreună cu pruncul. Şi când a văzut de sus pe ostaşi 
cercetând cu de-amănuntul şi apropiindu-se, a strigat către un munte de piatră ce se afla acolo: „Munte al 
lui Dumnezeu, primeşte pe maica cu fiul său!" Atunci îndată s-a desfăcut muntele acela şi, primind-o pe 
maică înăuntrul său, s-a ascuns de ucigaşii care o căutau. Iar ostaşii, negăsind pe cel căutat, s-au întors 
înapoi la cel ce-i trimisese. 

Atunci Irod a trimis la Zaharia în biserică, zicând: „Dă-mi mie pe fiul tău, Ioan". Iar Sfântul Zaharia a 
răspuns: „Acum slujesc Domnului Dumnezeului lui Israel, iar fiul meu nu ştiu unde este!" Iar Irod, 
mâniindu-se, a trimis la dânsul a doua oară şi a poruncit, că, dacă nu-şi va da fiul, atunci să-1 ucidă şi pe 
el. Deci s-au dus nişte ucigaşi sălbatici ca nişte fiare, sârguindu-se să-şi săvârşească porunca, şi au zis cu 
mânie către preotul lui Dumnezeu: „Unde ai ascuns pe fiul tău? Să ni-1 dai nouă, că aşa a poruncit 
împăratul, iar dacă nu-1 vei da, vei muri îndată!" Sfântul Zaharia a răspuns: „Voi îmi veţi ucide trupul, iar 
Domnul îmi va primi sufletul". Atunci ucigaşii, pornindu-se, după porunca lui Irod, l-au ucis între biserică 
şi altar; iar sângele lui, care s-a vărsat pe marmură, s-a închegat şi s-a făcut tare ca piatra, spre mărturia lui 
Irod şi spre veşnica lui osândă. Iar Elisabeta, acoperindu-se de Dumnezeu împreună cu pruncul Ioan, 
petrecea în muntele ce se desfăcuse; pentru că, prin porunca dumnezeiască, li se făcuse lor acolo o 
peşteră. Tot acolo curgea şi un izvor de apă şi crescuse înaintea peşterii un finic plin de roade, iar când era 
vremea mâncării, acel pom se pleca şi-şi dădea roadele sale spre mâncare, apoi iar se ridica. 

Apoi, după patruzeci de zile de la uciderea lui Zaharia, Sfânta Elisabeta, maica Mergătorului înainte, a 
murit în peştera aceea. Iar Sfântul Ioan, rămânând singur, a fost hrănit de înger până la creşterea lui şi 
păzit în pustietăţi, până în ziua arătării sale către Israel. Astfel păzea şi acoperea mâna Domnului pe 
Sfântul Ioan, ca el să meargă înaintea feţei Lui cu duhul şi cu puterea lui Ilie şi să gătească cale Celui ce 
venea să mântuiască neamul omenesc. Deci pentru toate acestea să se slăvească Hristos Dumnezeu, 
Mântuitorul nostru, împreună cu Tatăl şi cu Sfântul Duh în veci. Amin. 



SFANŢUL IERARH NICETA REMESIANUL 

(24 iunie) 

Sfântul Niceta a fost episcop de Remesiana, localitate la sud de Dunăre, timp de aproape 50 de ani, între 
anii 366-414. Pentru viaţa sa sfântă, arzând de dragoste pentru Hristos, s-a învrednicit de treapta arhieriei 

şi a semănat cuvântul Evangheliei Domnului în Dacia Mediteraneană, care era adeseori invadată de 
barbari. 

Sfântul Niceta a încreştinat pe aceşti păgâni şi, prin Sfântul Botez, i-a unit cu Hristos. De asemeni a 
întemeiat câteva aşezări monahale, a înălţat numeroase biserici şi a împodobit sfintele slujbe cu cântări 
din cele mai frumoase, spre slava Preasfintei Treimi. Una dintre cele mai frumoase cântări compuse de el 
este imnul, cu caracter dogmatic, intitulat: „Te Deum laudamus", care înseamnă „Pe Tine, Dumnezeule, 
Te lăudăm". 

Această cântare treimică, care se cântă în Biserica Ortodoxă până astăzi, ne dovedeşte că Sfântul Niceta 
era nu numai un mare imnograf şi poet, ci şi un mare dogmatist şi protopsalt vestit în sudul Dunării pentru 
acea vreme. 

Una din cele mai vestite cărţi scrise de el este intitulată „Catehism", adică carte de învăţătură a credinţei 
ortodoxe, pe care o citeau credincioşii în biserică, mai ales cei care se pregăteau pentru primirea Sfântului 
Botez. 

Scrierile Sfântului Niceta Remesianul au avut un caracter catehetic misionar, pentru că însuşi autorul lor a 
fost ca un apostol al credincioşilor de la sudul Dunării până în hotarele Greciei, fiind un iscusit scriitor, 
imnograf, catehet şi un mare iubitor de Hristos. Despre vrednicia şi calităţile sale de păstor sufletesc scrie 
pe larg Sfântul Paulin de Nola, contemporan cu el, care se nevoia în Italia. 

După mulţi ani de arhierie, propovăduind pe Hristos de la Marea Neagră până la Marea Mediterană, 
ajungând la adânci bătrâneţi, şi-a dat sufletul în mâinile lui Hristos la începutul secolului al cincilea, fiind 
numărat în ceruri în ceata sfinţilor ierarhi, care neîncetat slăvesc pe Tatăl, pe Fiul şi pe Sfântul Duh. 
Amin. 



Sfînta Mare Muceniţă Fevronia fecioara 

(25 iunie) 

(Scrisă de Tomaida monahia, care a văzut pătimirea ei. Se mai află scrisă şi la 

Metafrast; şi se mai poate citi şi în mineiul cel mare al fericitului Macarie, 

mitropolitul Moscovei) 

Pe vremea păgînului împărat Diocleţian, era în Roma un eparh cu numele Antim. Acela avea un fiu, 
anume, Lisimah, pe care îl logodise cu o fecioară frumoasă a unui senator, care se numea Prosfor. Acel 
eparh, îmbolnăvindu-se de moarte, a chemat pe un frate al său, anume Selin, şi i-a zis: "Iubitul meu frate, 
eu o să mă duc din viaţa omenească şi îţi încredinţez pe Lisimah, fiul meu; tu să-i fii tată în locul meu, iar 
el să-ţi fie fiu; deci, să grăbeşti după sfirşitul meu, să-i faci nuntă cu mireasa cu care l-am logodit, fiica lui 
Prosfor". Antim poruncind astfel, după trei zile s-a sfirşit. După aceea, împăratul Diocleţian a chemat pe 
Lisimah, fiul lui Antim, la el şi pe Selin, unchiul lui, şi, luîndu-i de o parte, a zis către Lisimah: "O, tinere, 
eu, aducîndu-mi aminte de dragostea tatălui tău, am voit să te pun eparh în locul lui; dar de vreme ce am 
auzit că iubeşti credinţa creştinească, am lăsat acest gînd, aşteptînd pînă ce mă voi încredinţa dacă este 
adevărat sau nu ceea ce se vorbeşte despre tine. Deci, acum voiesc să te trimit în părţile Răsăritului, ca să 
pierzi credinţa creştinească; iar cînd te vei întoarce, vei lua de la noi cinstea de eparh". Lisimah, auzind 
aceasta, n-a îndrăznit să răspundă nimic împăratului, pentru că era tînăr, avînd numai douăzeci de ani. 

Dar Selin, unchiul lui, căzînd la picioarele împăratului, a zis: "Mă rog măriei tale să-i dai voie lui Lisimah 
să mai stea cîteva zile aici ca să-şi săvîrşească nunta, iar după nuntă mă voi duce şi eu cu dînsul şi vom 
face tot ceea ce porunceşte stăpînirea ta". împăratul a zis către ei: "Duceţi-vă mai întîi în calea în care v- 
am poruncit şi pierdeţi pe creştini, iar după ce veţi rîndui bine toate, vă veţi întoarce aici şi atunci vă voi 
ajuta şi eu a dănţui la nuntă". 

Ei, auzind aceasta, n-au mai îndrăznit să-1 cheme a doua oară, ci s-au supus voinţei lui. Apoi, luînd 
poruncile lui şi cu mulţime de ostaşi, s-au dus spre răsărit. Lisimah a luat cu el pe un bărbat oarecare cu 
numele Prim, care îi era şi rudenie, fiul surorii maicii sale, şi a voit să încredinţeze acelui Prim purtarea de 
grijă a oastei. 

Deci, mergînd spre Răsărit şi ajungînd în părţile Meso-potamiei, în oraşul ce se numea Palmira, au pierdut 
cu diferite pedepse pe creştinii care erau acolo. Pe unii i-au aruncat în foc, pe alţii i-au dat la fiare, iar pe 
alţii i-au tăiat cu sabia şi trupurile cele muceniceşti le-au aruncat cîinilor spre mîncare; pentru că Selin, 
unchiul lui Lisimah, era foarte sălbatic şi fără de omenie. De aceea, frica cuprinsese toate părţile 
Răsăritului, pentru sălbăticia nemilostivului Selin; dar lui Lisimah îi era foarte milă de creştini, deoarece 
maica lui fusese creştină şi el învăţase de la dînsa cunoştinţa lui Hristos. El a chemat într-o noapte pe 
rudenia sa, comitul Prim, şi a zis către dînsul: "Prime, preacinstitule bărbat, tu ştii că tatăl meu era elin cu 
credinţa şi în acea credinţă s-a sfîrşit, însă maica mea a adormit în creştinătate. Ea, în viaţa ei, s-a sîrguit 
foarte mult să fiu şi eu creştin, dar, de frica împăratului şi de teama tatălui meu, n-a putut face aceasta; 
însă am poruncă de la dînsa să nu ucid nici un creştin, ci mai ales să mă sîrguiesc să fiu prieten lui 
Hristos. Acum văd pe creştini foarte munciţi şi ucişi de pierzătorul Selin, unchiul meu, de care lucru 
sufletul meu pătimeşte foarte mult. Deci, voiesc să-i miluiesc în taină şi pe cei ţinuţi în legături să-i 
eliberez să fugă şi să se ascundă unde vor putea". 

Comitul s-a învoit cu dînsul şi au întărit între dînşii sfatul acesta, ca să cruţe pe creştini. Astfel, unde 
auzeau de biserici şi de mănăstiri creştineşti, trimiteau în taină şi îi înştiinţau de venirea muncitorului, 
sfătuindu-i să se ascundă. Unor ostaşi ce erau de un gînd cu ei, comitul le-a poruncit să nu prindă pe 
creştini şi să-i aducă la muncire, ci mai ales celor prinşi să le dea drumul. 

Petrecînd ei în Palmira multă vreme, după muncirea multor creştini, au voit să se ducă în Sivapol, care se 
afla în hotarele Asirienilor şi care era rînduită sub stăpînirea Romei. într-acea cetate era o mănăstire de 
femei, care avea cincizeci de pustnice. Intre ele era o egumenă, cu numele Vriena, uceniţă a fericitei 
Platonida, diaconiţa şi egumena, a cărei rînduială şi canon 1-a păzit bine pînă la sfîrşitul vieţii sale. Iată 
care era rînduială Platonidei în mănăstirea aceea: In ziua de vineri, nici una din surori nu avea voie să 
lucreze vreun lucru de mînă, ci toate se adunau în biserică, şi de dimineaţa pînă seara, o parte se 
îndeletnicea cu rugăciunile, iar alta învăţa citirea cărţilor sfinte. Deci, mai întîi diaconiţa Platonida singură 
ţinea o carte în mîini şi citea surorilor cuvinte insuflate de Dumnezeu, pînă la ceasul al treilea, apoi dădea 
cartea în mîinile Vrienei să o citească pînă seara. 

Astfel, Vriena, luînd egumenia, după sfîrşitul povăţuitoarei sale, urma întru toate bunătăţile ei. La acea 
egumenă, erau două fecioare crescute de dînsa şi povăţuite la viaţa monahicească. Numele uneia era 
Procla, iar al celeilalte Fevronia. 

Procla avea douăzeci şi cinci de ani de la naşterea sa, iar Fevronia douăzeci şi era nepoata Vrienei, adică 
fiica fratelui său. Ea era atît de frumoasă, încît nici zugravul n-ar fi putut să zugrăvească frumuseţea feţii 
ei cea înflorită. Vriena, văzînd o frumuseţe ca aceea a Fevroniei, se îngrijea foarte mult de dînsa cum s-o 
păzească în întreaga înţelepciune şi nevătămată de amăgirile lumii acesteia. Şi, fiindcă toate surorile în 
toate zilele primeau numai odată puţină hrană şi aceea spre seară, ea poruncise Fevroniei să postească 
pînă în ziua cealaltă, adică să ţină o zi întreagă fără să mănînce; şi numai în ziua cealaltă spre seară să 
guste puţin; voind ca astfel să-i vestejească floarea tinereţii. Dar şi Fevronia singură voia să se înfrîneze 
pe sine. Ea se îndeletnicea la atîta postire şi înfrînare, încît niciodată nu mîncase pîine să se sature, ci 
totdeauna se lupta cu foamea şi cu setea; şi astfel îşi obosea trupul cu multe nevoinţe şi osteneli, primind 
numai puţin somn. Patul ei era o scîndură goală fără aşternut, în lungime de trei coţi, iar în lăţime de o 
palmă şi jumătate. 

Deci, pe acea scîndură şi uneori şi pe pămîntul gol îşi pleca mult ostenitul său trup pentru puţină odihnă. 
Dar diavolul de cîte ori voia să o ispitească în vis prin nălucirile lui, ea îndată se scula, se arunca la 
pămînt în chipul Crucii şi cu multe lacrimi se ruga înaintea lui Dumnezeu, ca să gonească de la dînsa pe 

ispititor; apoi lua o carte, cu dinadinsul Sfintele Scripturi şi astfel se îndulcea duhovniceşte dintr-însele. 
Ea era foarte iubitoare de învăţătură şi isteaţă la minte, lucru de care Vriena se mira foarte mult. 

Deci, în ziua de vineri, cînd toate surorile se adunaseră în biserică, egumena Vriena a poruncit Fevroniei 
să citească la surori cuvintele cele de Dumnezeu insuflate. Dar, de vreme ce vinerea veneau la dînsele în 
biserică şi femei de neam bun ca să se îndulcească de învăţăturile cele duhovniceşti, Vriena a poruncit Fe- 
vroniei să citească de după o perdea, ca femeile mireneşti să nu vadă chipul şi podoabele pe care nu le 
văzuseră nimeni niciodată. Vestea despre fericita Fevronia se răspîndise în toată cetatea şi era lăudată 
învăţătura ei cea folositoare şi podoaba feţii ei. Asemenea era lăudat şi obiceiul ei cel bun, fiindcă era 
blîndă, înţeleaptă şi împodobită cu toate faptele bune, avînd smerita cugetare. 

Auzind de dînsa o femeie oarecare, care era de neam de senator, cu numele Ieria, s-a îndemnat cu mare 
dorinţă să vadă pe Fevronia şi să vorbească cu dînsa. Acea femeie, Ieria, era cu credinţa elină, tînără de 
ani, văduvă, care numai şapte luni trăise cu bărbatul ei şi, rămînînd văduvă, petrecea în casa părinţilor săi, 
care se ţineau şi ei de păgînătatea cea elinească. Deci, venind Ieria la mănăstire şi, cu smerenie, spunîndu- 
şi dorinţa sa egumenei Vriena, aceasta cînd a ieşit înaintea ei, Ieria a căzut la picioarele ei şi, apucînd-o, o 
ruga pe dînsa, zicînd: "Te jur cu Dumnezeu, Care a făcut cerul şi pămîntul, să nu te scîrbeşti de mine, 
păgîna, care pînă acum am fost batjocura diavolilor. Nu mă lipsi pe mine de învăţătura şi de vorba surorii 
voastre Fevronia, ca prin voi să mă povăţuiesc pe calea mîntuirii şi să aflu pe Hristos, adevăratul 
Dumnezeu şi ceea ce s-a pregătit creştinilor. Izbăveşte-mă de deşertăciunile veacului acesta şi de necurata 
slujire de idoli. Părinţii mei voiesc ca, prin a doua nuntă, să mă împărtăşesc, iar eu doresc să-mi petrec 
viaţa după învăţătura Fevroniei şi după vorba ei cea folositoare de suflet; pentru că este destul timp de 
cînd am petrecut în neştiinţă şi în necurăţie". 

Acestea grăindu-le Ieria, cu lacrimi uda picioarele egumenei Vriena, pornind-o pe ea spre milostivire. 
Atunci Vriena a grăit către dînsa: "Doamnă Ierio, Dumnezeu ştie că de la doi ani am luat în mîinile mele 
în mănăstirea aceasta pe Fevronia fecioara şi iată acum sînt optsprezece ani de cînd petrece în mănăstire 
fără să fi văzut pînă acum chip bărbătesc, nici feţe de femei mirene, nici haine, nici podoabe, nici orice alt 
lucru mirenesc; nici maica ei n-a putut să o vadă pe ea pînă acum, măcar că de multe ori m-a rugat cu 
lacrimi ca s-o las s-o vadă şi să vorbească cu dînsa, dar eu n-am voit deloc. Insă, văzînd osîrdia şi 
dragostea ta către Dumnezeu şi nădăjduindu-mă de mîntuirea ta, te voi duce la dînsa, însă numai hainele 
tale mireneşti să le schimbi şi să te îmbraci în cele călugăreşti". Atunci Ieria făcînd aceasta cu bucurie, 
Vriena a luat-o şi a dus-o la Fevronia. Fevronia, văzînd-o pe ea în îmbrăcăminte călugărească, socotea că 
a venit la dînsele vreo călugăriţă străină şi s-a închinat pînă la pămînt şi, cuprinzînd-o cu braţele, a 
sărutat-o în Hristos. 

După aceea Vriena le-a poruncit să stea amîndouă şi să se îndeletnicească în învăţătura sfintelor cărţi. 
Deci, Fevronia, luînd cărţile, citea surorii celei noi; şi atît de mult s-a umilit Ieria de învăţătura Fevroniei, 
încît toată noaptea a petrecut-o fără somn; pentru că amîndouă nedormind, se sîrguiau în cuvîntul lui 
Dumnezeu; Fevronia citea, iar Ieria asculta. Atîtea lacrimi a vărsat Ieria, încît şi pămîntul s-a udat de 
lacrimile ei, deoarece, fiind elină, nu auzise niciodată astfel de cuvinte folositoare. Cînd s-a luminat de 
ziuă, Vriena abia a putut să înduplece pe Ieria să se ducă acasă la părinţii săi; deci, sărutînd cu lacrimi pe 
Fevronia şi pe egumenă, s-a dus la casa sa. După aceea Fevronia a întrebat pe Tomaida, care era a doua 
după egumenă, zicînd: "Rogu-mă ţie, doamna şi maica mea, spune-mi cine a fost acea soră străină, care a 
vărsat atîtea lacrimi, ca şi cum niciodată n-ar fi auzit dumnezeieştile Scripturi?" Atunci Tomaida a grăit 
către Fevronia: "Oare nu ştii cu cine ai grăit?" Fevronia a răspuns: "Cum aş fi putut cunoaşte pe acea soră 
străină, eu, care niciodată nu am văzut-o?" Tomaida i-a zis ei: "Aceasta este jupîneasa Ieria". Fe-vronia a 
zis: "Pentru ce nu mi-aţi spus şi mie? Pentru că eu am vorbit cu dînsa ca şi cu o soră". Ea a răspuns: "Aşa 
a poruncit egumena, doamna noastră". 

Atunci Fevronia a tăcut şi în taina inimii sale se ruga lui Dumnezeu pentru Ieria, ca s-o însoţească pe 
dînsa la calea cea adevărată şi să o numere în turma cea aleasă. Deci, Ieria mergînd la casa sa, a spus 
părinţilor ei toate cîte auzise şi învăţase de la Fevronia în mănăstire, rugîndu-i să lase rătăcirea elinească 
şi să cunoască şi ei pe Unul adevăratul Dumnezeu, Care este Iisus Hristos. Ei, ascultînd sfatul cel folositor 

de suflet al fiicei lor cea cu bună înţelegere, au crezut în Hristos; iar după aceea au primit şi Sfintul Botez 
cu toţi ai casei lor. Astfel le-a ajutat la mîntuirea lor învăţătura Fevroniei şi rugăciunile ei cele sfinte. 

După cîtva timp, fericita Fevronia s-a îmbolnăvit, iar Ieria, venind, şedea lîngă dînsa şi-i ajuta ei. Tot într- 
acel timp a sosit înştiinţare în cetate, cum că Selin şi Lisimah se apropie de cetate, ca să muncească pe cei 
ce cred în Hristos. Atunci mulţi din cei ce erau în cetate, preoţi şi clerici, lăsînd toate, fugeau să se 
ascundă pe unde puteau; pînă şi episcopul acelei cetăţi, plecînd din cetate de frica muncitorului, s-a 
ascuns. Deci, aflînd despre aceasta, călugăriţele mănăstirii Vrienei au mers la egumena lor şi i-au zis: 
"Doamnă şi maică, ce vom face? Iată fiarele acelea de păgîni şi muncitori se apropie de cetate şi toţi 
credincioşii creştini au fugit, temîndu-se de munci". Atunci Vriena le-a zis lor: "Ce socotiţi şi ce voiţi să 
facem?" Iar ele au răspuns: "Să ne porunceşti ca şi noi să ne ascundem puţin, ca să ne mîntuim sufletele 
noastre". La acestea, Vriena le-a grăit lor: "încă n-aţi văzut războiul şi acum vă gîndiţi la fugă? încă n-a 
sosit lupta nevoinţelor şi iată vă arătaţi biruite? Nu, fiicelor! Vă rog pe voi să nu faceţi aceasta; ci să stăm 
să ne nevoim şi să murim pentru Hristos, Cel ce a murit pentru noi, ca astfel să trăim cu Dînsul în 
veci". 

Aceasta auzind, surorile au tăcut. Iar a doua zi, una din surori, cu numele Eteria, a zis către celelalte 
surori: "Ştiu eu că stăpîna noastră pentru Fevronia nu ne lasă pe noi să ieşim de aici şi să ne ascundem; 
pentru că voieşte, după cum mi se pare, ca numai pentru Fevronia să ne piardă pe noi toate. Iată ce vă 
grăiesc vouă: Să mergem la dînsa şi eu singură voi spune pentru voi toate, cele ce se cade să facă". 

Auzind aceasta surorile, unele se învoiau la sfatul ei, iar altele se împotriveau. Mai pe urmă, învoindu-se 
toate, au mers la egumenă, care, cunoscînd sfatul Eteriei, a zis către dînsa: "Ce voieşti, soro?" Dînsa a 
răspuns: "Ne rugăm să ne porunceşti să fugim de primejdia ce ne împresoară, că doară nu sîntem mai 
bune decît episcopul, decît preoţii şi decît tot clerul bisericesc. încă se cuvine ţie, maică, să-ţi aduci 
aminte că între noi sînt unele fecioare tinere, de care trebuie să ne temem ca nu cumva, răpindu-se de 
ostaşii păgîni, să-şi piardă fecioria lor şi astfel să se lipsească de plata lor de la Dumnezeu. încă şi de 
aceasta ne temem, ca nu cumva şi noi, neputînd suferi muncile cele cumplite, să jertfim idolilor şi să ne 
pierdem sufletele noastre. Deci, de voieşti, porunceşte-ne să luăm cu noi pe fecioara Fevronia, bolnavă 
cum este şi, ieşind de aici, să ne ascundem". Fevronia, auzind acestea, a zis: "Viu este Hristosul meu, 
Căruia m-am făcut mireasă şi spre Care mi-am aruncat sufletul meu; deci, nu voi ieşi din locul acesta, ci 
aici voiesc să mor şi să fiu îngropată!" 

Atunci Vriena, întorcîndu-se spre Eteria, i-a zis: "Vezi ce faci şi cu ce fel de sfat tulburi pe surori? Tu vei 
vedea, iar eu sînt nevi-novată". Apoi şi către celelalte surori, a zis: "Fiecare din voi să-şi aleagă ceea ce 
voieşte şi ceea ce crede că-i este de folos!" Atunci toate surorile, fiind silite de frica muncitorilor care 
veneau, au sărutat pe egumena Vriena şi pe Fevronia şi, bătîndu-şi piepturile cu multă plîngere şi tînguire, 
au ieşit din mănăstire. Iar Procla, cea de o vîrstă şi împreună uceniţă cu Fevronia, cuprinzîndu-i grumajii 
ei, o săruta plîngînd şi zicînd: "Roagă-te pentru mine, sora şi doamna mea!" Dar Fevronia, ţinînd-o de 
mînă, n-o lăsa să se ducă din mănăstire şi-i zicea: "Teme-te de Dumnezeu, sora mea Procla şi măcar tu nu 
ne lăsa pe noi! Nu mă vezi că sînt bolnavă şi că-mi aştept moartea? Doamna noastră nu va putea singură 
să mă îngroape; deci, rămîi aici ca să slujeşti la îngroparea mea". Atunci Procla a zis: "Nu te voi lăsa, sora 
mea, ci voi rămîne aici precum porunceşti". După ce s-a înserat, Procla şi-a schimbat cuvîntul şi în taină a 
ieşit din mănăstire. Tomaida, cea mai sus pomenită, care era acolo după egumenă, nu s-a dus cu surorile, 
ci a rămas în mănăstire cu Vriena. 

Egumena Vriena, văzînd golirea şi pustiirea mănăstirii, pentru supărarea ce le împresurase, a intrat în 
biserică şi s-a aruncat la pămînt, strigînd şi tînguindu-se cu amar; iar Tomaida îi potolea tînguirea ei, 
zicîndu-i: "încetează, maică, căci Dumnezeu este puternic, ca după supărare şi întristare să facă bucurie şi 
izbîndire, ca şi noi să putem să răbdăm năvălirile. Pentru că, cine a crezut Domnului şi s-a înşelat? Sau 
cine a petrecut în frica Lui şi s-a ruşinat, sau s-a defăimat de El?" Vriena a răspuns: "Da, doamna mea 
Tomaida, aşa este; dar ce voi face cu Fevronia? Unde o voi ascunde şi o voi păzi? Şi cu ce ochi voi putea 
să privesc, cînd o voi vedea răpită de barbari ca o robită?" Tomaida a zis: "Cel ce a putut să ridice pe cei 
morţi, Acela este puternic ca şi pe Fevronia s-o păzească şi s-o ţină nevătămată de barbari. Deci, mă rog 

ţie, doamna şi maica mea, încetează cu plîngerea şi cu tînguirea şi să mergem la Fevronia, care zace de 
boală, s-o întărim şi s-o mîngîiem!" 

Mergînd ele la Fevronia, îndată Vriena s-a tînguit cu amar, iar Fevronia, privind spre Tomaida, a întrebat- 
o: "Pentru ce stăpîna mea, Vriena, se tînguieşte aşa?" Tomaida i-a răspuns, zicînd: "Pentru tine este 
această tînguire de maică, căci eşti tînără şi frumoasă! Vor veni muncitorii şi ne vor aduce necaz. Deci, pe 
noi îndată ne vor ucide, ca pe nişte bătrîne, iar pe tine, cea tînără şi frumoasă la faţă, te vor ţine spre 
batjocoră şi ne este teamă ca nu cumva, prin înşelare ori prin silire, să-ţi pierzi fecioria ta şi astfel te vor 
lipsi de cămara Mirelui ceresc". Fevronia a zis: "Vă rog pe voi, rugaţi-vă Domnului pentru mine, ca să 
caute spre smerenia mea, să-mi întărească neputinţa şi să-mi dea răbdare, ca şi tuturor robilor Săi, care L- 
au iubit cu adevărat". 

Tomaida a zis către dînsa: "Fiică Fevronia, iată este vremea nevoinţelor. De vor începe păgînii muncitori 
a te momi cu cuvinte înşelătoare, cu aur, cu argint, cu haine de mult preţ şi cu orice fel de înşelăciuni ale 
acestei lumi, vezi să nu te supui lor; căci îţi vei pierde plata ostenelilor celor mai dinainte. Vezi să nu fii 
de rîs diavolului şi să te faci batjocură idolilor. Ia aminte că nimic nu este mai cinstit decît fecioria şi mare 
este plata ei; pentru că Mirele fecioriei este fără de moarte şi dăruieşte nemurire celor ce-L iubesc. 
Sîrguieşte-te, doamna mea Fevronia, să-L vezi pe Acela spre Care ţi-ai pus sufletul tău. Păzeşte-te, fiica 
mea, să nu te lepezi de Sfîntul Botez şi de făgăduinţa călugărească, pentru că Hristos se va arăta înfricoşat 
în ziua aceea, cînd va şedea pe scaunul slavei sale, ca să judece pe toţi şi să răsplătească fiecăruia după 
faptele lui". 

Fevronia, auzind acestea, se întărea cu duhul şi se pregătea cu vitejie contra diavolului. Deci, a zis către 
Tomaida: "Bine ai făcut, doamna mea, că întărind astfel pe roaba ta, ai făcut mai viteaz sufletul meu. Insă 
să ştii cu adevărat, că de n-aş fi avut voinţă să mor pentru Hristos, Mirele meu, apoi aş fi fugit şi eu cu 
celelalte surori, ca să mă ascund de nevoinţa cea mucenicească. Dar, de vreme ce iubesc pe Acela Căruia 
mi-am logodit sufletul şi trupul, îndrăznesc să merg pe calea muceniciei, doar mă va arăta pe mine 
vrednică ca să pătimesc şi să mor pentru numele Lui". 

Vriena, auzind aceste cuvinte ale ei, a zis către dînsa: "Fiica mea, Fevronia, adu-ţi aminte de ostenelile 
mele şi de grija ce am avut-o pentru tine. Adu-ţi aminte, că de la vîrsta de doi ani te-am luat de la maica ta 
în mîinile mele şi pînă astăzi nimeni din mireni n-a văzut faţa ta. Adu-ţi aminte cum te-am păzit pînă 
acum, ca pe lumina ochilor; iar acum nu ştiu ce să fac şi cum să te păzesc, fiica mea? Caută să nu-mi 
necăjeşti bătrîneţile mele şi să nu defaimi ostenelile mele ce le-am făcut pentru tine. Adu-ţi aminte de 
răbdătorii de chinuri, care mai înainte de tine au pătimit pentru Hristos cu tărie şi cu slavă şi au luat de la 
El cununa biruinţei, nu numai bărbaţi, ci şi femei şi copii. Adu-ţi aminte de Livia şi de Leonida, cele două 
surori, cu cîtă bărbăţie şi-au pus sufletele lor pentru Domnul. Liviei, tăindu-i-se capul cu sabia, iar 
Leonida a fost aruncată în foc. Astfel amîndouă au intrat în cămara Mirelui cel ceresc. Adu-ţi aminte de 
Eutropia, copila cea de doisprezece ani, care a fost muncită cu maica sa. Au nu te minunezi tu de 
ascultarea şi de răbdarea ei, cînd judecătorul a dezlegat-o din legături şi voia s-o îngrozească cu săgeţile 
ca s-o ia la fugă? Dar ea, ascultînd pe maica sa care zicea către dînsa: "Fiica mea, Eutropia, nu fugi!", a 
stat cu bărbăţie ca un stîlp neclintit, pînă ce a fost săgetată cu săgeţile pînă la moarte şi, dîndu-şi sufletul 
în mîinile Domnului său, a căzut cu trupul la pămînt. Astfel ea n-a călcat poruncile maicii sale pînă la 
sfîrşitul ei. Cu toate că această fecioară era proastă, neînvăţată, iar tu, însuţi ai învăţat dumnezeieştile 
Scripturi şi ai fost şi altora învăţătoare. Deci, socoteşte cu cîtă bărbăţie se cade ţie să stai pentru Domnul, 
tău". Vorbind între ele acestea şi altele multe ca acestea, a trecut noaptea. 

Cînd răsărea soarele, s-a auzit în cetate un glas de tulburare şi de gîlceavă; pentru că Selin şi Lisimah 
intraseră cu ostaşii în oraş şi mulţi creştini au fost prinşi de ostaşi şi au fost aruncaţi în temniţă. Unul din 
elini a spus lui Selin despre acea mănăstire de fecioare; iar el îndată a trimis ostaşi ca să prindă pe toate 
monahiile. Ostaşii, ducîndu-se, au înconjurat mănăstirea şi, spărgînd uşile cu securile, au intrat înăuntru 
ca nişte fiare sălbatice şi, prinzînd pe Vriena, voiau s-o ucidă cu sabia. Fevronia, văzînd primejdia care le 
cuprinsese, s-a aruncat la picioarele soldaţilor, strigînd către dînşii: "Vă jur pe Dumnezeul care este în cer, 
să mă ucideţi pe mine mai înainte, ca să nu văd moartea stăpînei mele". 

Pe cînd Fevronia grăia acestea, a sosit acolo comitul care se numea Prim şi, mîniindu-se pe ostaşi, i-a 
gonit din mănăstire şi a zis către Vriena: "Unde sînt celelalte călugăriţe care au fost în această mănăstire? 
Vriena a răspuns: "Toate au fugit de frica voastră". Comitul a zis: "Aţi fi făcut bine dacă fugeaţi şi voi, 
însă şi acum aveţi voie să fugiţi, oriunde voiţi, că mi-e milă de voi". Zicînd aceasta, a ieşit din mănăstire, 
luînd şi pe ostaşi cu el şi s-a dus în divan la Lisimah, care, văzîndu-1, 1-a întrebat: "Adevărat este oare 
ceea ce am auzit de mănăstirea aceea?" Comitul a răspuns: "Adevărat". Apoi, luînd pe Lisimah de o parte, 
i-a spus: "Toate călugăriţele care au fost în mănăstire au fugit şi n-am găsit decît numai două bătrîne şi 
una tînără; însă am să-ţi spun un lucru străin şi minunat, care l-am văzut în mănăstirea aceea. Am văzut pe 
acea călugăriţă tînără că avea o faţă atît de frumoasă, încît n-am mai văzut nici o femeie pînă acum! 
Dumnezeu ştie că este adevărat ceea ce-ţi spun. Am văzut-o pe aceea şi m-a mirat de cuviinţa ei; şi de n- 
ar fi fost săracă şi scăpătată, cu adevărat aş fi zis că este vrednică ţie femeie, stăpînul meu". Lisimah a 
răspuns la aceasta: "Dacă nu voiesc să calc poruncile maicii mele, adică să nu vărs sîngele cel creştinesc, 
ci mai ales să-1 apăr; apoi cum aş putea să fiu vrăjmaş mireselor lui Hristos? Nu voi face aceasta 
nicidecum. Insă te rog pe tine, domnul meu, să le scoţi din mănăstire şi să le păzeşti undeva, ca să nu cadă 
în mîinile cele muncitoare a lui Selin, unchiul meu". 

Vorbind acestea între ei, unul din cei mai răi ostaşi care fusese în mănăstire, auzind ceea ce a vorbit 
comitul cu Lisimah, a alergat la Selin muncitorul şi i-a spus că în mănăstirea de călugăriţe a găsit o 
fecioară foarte frumoasă, pe care comitul sfătuieşte pe Lisimah s-o ia de soţie. Selin, umplîndu-se de 
mînie, a trimis îndată ostaşi să străjuiască pe călugăriţele ce se aflau acolo, ca nu cumva să scape şi să se 
ascundă. A trimis încă şi pe unele din cele mai credincioase slugi ale sale ca să vadă pe acea tînără 
fecioară şi să-i afle numele. Aceia, ducîndu-se şi văzînd-o, s-au întors la dînsul şi i-au spus că nu este în 
partea de sub cer vreo femeie, care să-i semene la frumuseţea feţei ei. 

Atunci muncitorul a poruncit în acel ceas propovăduitorilor să strige în cetate, ca a doua zi să se adune la 
privelişte toţi, fie bărbaţi, fie femei, şi de toate vîrstele, că o fecioară tînără, anume Fevronia, are să iasă la 
nevoinţă. Auzind cei ce petreceau în cetate şi poporul din satele dimprejur, bărbaţi şi femei s-au adunat la 
privelişte, voind să vadă nevoinţă Fevroniei. A doua zi, venind ostaşii cei mai cumpliţi, au fost trimişi la 
mănăstire din porunca muncitorului, să aducă pe Fevronia la judecată. Ostaşii, ducîndu-se, au prins-o cu 
mînie şi, legînd-o în lanţuri de grumaji, o trăgeau afară din mănăstire. Vriena şi Tomaida, cuprinzînd pe 
Fevronia cu tînguire de lacrimi, strigau cu amar şi rugau pe ostaşi să le dea voie să vorbească puţin cu ea. 
Ostaşii le-au lăsat. Apoi, Vriena şi Tomaida au rugat pe ostaşi să le ia şi pe ele la aceeaşi nevoinţă, pentru 
că se temeau bătrînele acelea, ca nu cumva Fevronia, fiind singură fără dînsele, să se teamă de munci. 
Ostaşii le-au zis: "Nu ni s-a poruncit ca şi pe voi să vă ducem înaintea judecăţii, ci numai pe Fevronia 
singură!" 

Atunci Vriena şi Tomaida au început a întări pe Fevronia grăind către dînsa unele ca acestea: "Fiica mea 
Fevronia, acum ieşi la nevoinţă mucenicească; să ştii că Mirele ceresc va privi spre pătimirile tale şi 
puterile îngereşti ţin acum cununa biruinţei, ce ţi s-a gătit, dacă vei răbda cu bărbăţie pînă la sfîrşit. Deci, 
caută să nu te temi de munci, că vei fi batjocura diavolilor. Nu-ţi cruţa trupul cînd îl vei vedea zdrobit de 
bătăi, pentru că el, chiar nevrînd noi, după o vreme se va sălăşlui în groapă şi se va întoarce în ţărînă. Eu, 
tînguindu-mă în mănăstire, voi aştepta înştiinţare despre tine, ori bună, ori rea. Deci, mă rog ţie, 
sîrguieşte-te, ca să aud bună înştiinţare despre tine. Dar cine îmi va aduce aceea bună înştiinţare că 
Fevronia s-a sfîrşit muceniceşte pentru Hristos şi s-a socotit între mucenici?" 

Fericita Fevronia a zis către Vriena: "Maica mea, cred Domnului că n-am călcat niciodată porunca ta în 
vreun chip. Aşa şi acum voi păzi necălcate poruncile şi învăţăturile tale; căci ce vor vedea popoarele se 
vor minuna şi vor ferici bătrîneţile Vrienei, zicînd: "Aceasta este cu adevărat sădirea şi creşterea Vrienei, 
egumena cea mare!" Eu voi arăta, cu ajutorul Stăpînului meu, în chipul acesta femeiesc, bărbăteasca 
mărime de suflet. Voi rugaţi- vă pentru mine şi mă lăsaţi să mă duc la nevoinţă care îmi stă înainte". 
Tomaida a zis către dînsa: "Sora mea, Fevronia, viu este Domnul, că şi eu voi veni în urma ta! Mă voi 
îmbrăca în haine mireneşti şi, stînd la privelişte în popor, voi privi la nevoinţă ta!" Ostaşii, silind pe 
Fevronia să meargă şi voind s-o ducă repede, ea a zis către acele sfinte stareţe: "Maicele mele, mă rog 
vouă, daţi-mi binecuvîntarea de cale şi vă rugaţi lui Dumnezeu pentru mine!" 

Atunci Vriena, ridicîndu-şi mîinile spre cer, a început a se ruga cu glas mare, zicînd: "Doamne Iisuse 
Hristoase, Cel ce Te-ai arătat roabei Tale Tecla, în vremea patimilor ei, în chipul lui Pavel, arată-Te şi 
acum smeritei Tale roabe, Fevronia, în ceasul nevoinţei ei şi, nevăzut, întăreşte-o de sus, ca şi într-însa să 
se preamărească numele Tău cel sfînt! "Vriena rugîndu-se astfel şi cuprinzînd pe Fevronia şi sărutînd-o, a 
eliberat-o cu multe lacrimi. Ostaşii, luînd-o pe Fevronia, au dus-o la muncitorul Selin; iar Vriena, 
petrecînd puţin pe iubita sa fiică, s-a întors în mănăstire plîngînd şi tînguindu-se şi, aruncîndu-se la 
pămînt în biserică, striga şi se ruga către Dumnezeu pentru Fevronia. 

Tomaida lăsînd pe Vriena plîngînd în biserică, s-a îmbrăcat în haine mireneşti de femeie şi a alergat la 
privelişte în urma Fe-vroniei. încă şi femeile care mergeau în ziua de vineri la mănăstire şi ascultau 
învăţăturile Fevroniei, alergau la privelişte, bătîndu-şi piepturile, vărsînd lacrimi şi, de durere, îşi rupeau 
inimile lor, cum să se lipsească de o învăţătoare ca aceea. Auzind aceasta şi jupîneasa Ieria, cum că 
Fevronia va fi dusă la cercetare în privelişte, sculîndu-se, a strigat cu glas mare de tînguire, încît s-au 
înspăimîntat părinţii ei şi toţi ce erau în casă. Atunci ei au întrebat-o, care este pricina acelei tînguiri, iar 
ea le-a răspuns, zicînd: "Sora mea, Fevronia, este dusă la privelişte! învăţătoarea mea s-a dus la munci 
pentru Hristos Domnul!" Părinţii ei căutau s-o potolească din plîns, însă ea şi mai mult striga către ei, 
zicînd: "Lăsaţi-mă să plîng cu amar pe Fevronia, sora şi învăţătoarea mea!" 

Acestea zicîndu-le ea, au pornit şi părinţii ei spre tînguire, plîngînd toţi pentru Fevronia. Ieria mai ruga pe 
părinţii ei s-o lase să se ducă la privelişte; iar ei au lăsat-o să se ducă. Deci, luîndu-şi multe slugi, a alergat 
plîngînd la locul de privelişte unde erau o mulţime de femei, care plîngeau. Pe drum a ajuns şi pe 
călugăriţa Tomaida îmbrăcată mireneşte, cu care, cunoscînd-o, s-a dus împreună plîngînd şi au mers la 
locul de privelişte, unde se adunase mulţime de popor; şi apoi, venind şi judecătorul, a stat la locul său. 

Astfel toată priveliştea rînduindu-se, muncitorii Selin şi Lisimah au poruncit să aducă pe Sfînta Fevronia. 
Deci, mireasa lui Hristos stînd înaintea lor, fiind cu mîinile la spate şi atîrnîndu-i lanţuri grele de grumaji, 
pe care văzînd-o poporul a plîns şi a lăcrimat; dar muncitorul Selin a poruncit să fie tăcere şi a zis către 
Lisimah: "întreabă pe acea femeie şi ascultă-i răspunsurile ei". Lisimah a început a o întreba, zicîndu-i: 
"Spune-ne de ce rînduială eşti, roabă sau liberă". Fevronia a răspuns: "Sînt roabă". Zis-a Lisimah: "A cui 
roabă eşti?" Fevronia a răspuns: "Sînt roaba lui Hristos". Lisimah a întrebat-o "Care este numele tău?" 
Fevronia a răspuns: "Mă numesc creştină smerită". Zis-a Lisimah: "Numele tău voiesc ca să-1 ştim". 
Răspuns-a Fevronia: "Ţi-am spus că sînt creştină, iar de voieşti să-ţi zic numele cel din naştere, maica 
mea m-a numit Fevronia". 

Atunci muncitorul a poruncit lui Lisimah să înceteze de a o mai întreba. Deci, a început singur a grăi către 
dînsa: "Ştiu zeii, o, Fevronia, că nu ar fi voit să te învrednicească pe tine vorbei mele, dar, deoarece 
blîndeţea şi frumuseţea feţii tale mi-au biruit mînia şi iuţimea pe care o aveam asupra ta, te întreb, nu ca 
pe o osîndită, ci ca pe o fiică a mea. Ascultă fiică, martori îmi sînt zeii că îţi spun adevărul: acesta pe care 
îl vezi că sade cu mine este nepotul meu Lisimah. Eu şi Antim tatăl lui, l-am logodit cu o fecioară de bun 
neam, îndestulată cu multe bogăţii şi fiică a lui Prosfor senatorul. însă, de te vei supune nouă, atunci 
logodna cu fiica lui Prosfor o vom strica şi cu tine vom întări cuvîntul spre însoţire; deci, vei fi soţia lui 
Lisimah, şezînd de-a dreapta lui, precum stau eu acum. Uită-te la el şi vezi de este frumos ca tine sau nu. 
De vei asculta sfatul meu ca al unui părinte, te voi face slăvită şi bogată pe pămînt, încît nu vei mai 
cunoaşte sărăcia. Eu n-am nici femeie, nici fii şi toate ale mele ţi le voi da ţie. Te voi face stăpînă peste 
toate averile mele pentru că toate le voi da zestre stăpînului meu Lisimah. Voi fi pentru voi ca un tată, şi 
toate femeile, văzîndu-te învrednicită cu o cinste ca aceea, te vor preamări şi ferici; apoi se va bucura şi 
biruitorul nostru împărat şi multe vă va dărui vouă, că a şi făgăduit că are să pună pe Lisimah, eparh al 
Romei. Iată ai auzit toate, acum răspunde-mi mie, ca tatălui tău, cele ce sînt plăcute zeilor noştri ca să se 
înveselească sufletul meu; iar de nu vei asculta sfaturile mele, zeii ştiu că în mîinile mele, nici trei ceasuri 
nu vei mai fi vie. Acum alege şi ne spune ceea ce voieşti". 

La acestea Sfînta Fevronia a răspuns: "O, judecătorule, am la ceruri cămară nefăcută de mînă, în care se 
săvîrşeşte nunta cea nestricată în veci. Zestre am toată împărăţia cerului, iar ca Mire am pe Cel fără de 
moarte; deci, nu voiesc să mă însoţesc cu un om muritor şi stricăcios şi nu voiesc să aud de cele ce îmi 

făgăduieşti. Nu te mai osteni întru acelea, judecătorule, pentru că, nici momindu-mă, nu vei spori ceva, 
nici cu îngrozire nu mă vei înfricoşa!" 

Acestea auzindu-le, judecătorul s-a supărat foarte rău şi a poruncit ostaşilor ca să rupă hainele de pe dînsa 
şi, încingînd-o cu o ruptură mică şi proastă, să o pună dezbrăcată înaintea tuturor ca, singură văzîndu-se 
într-o ruşine ca aceea, să se ruşineze şi să cunoască ce fel de slavă i se făgăduise ei şi ce fel de necinste i-a 
venit acum. Ostaşii, fâcînd după cum le-a poruncit, au pus-o astfel înaintea tuturor. Atunci Selin a zis 
către dînsa: "Ce zici acum, Fe-vronia? Oare vezi din cîte bunătăţi ai căzut?" Sfînta a răspuns: "Ascultă, 
judecătorule nedrept, nu numai hainele de pe mine de le vei lua, dar şi legătura asta, şi în toată goliciunea 
de mă vei lăsa, întru nimic nu socotesc ruşinea asta; pentru că unul este Ziditorul şi Mirele meu Hristos, 
pentru Care sufăr cu bucurie, nu numai această goliciune, ci cu sabia doresc a mă tăia şi a mă arde în foc! 
O, de m-ar învrednici pe mine să pătimesc pentru Acela, Care pentru mine a pătimit cele mai grozave 
chinuri!" 

Atunci Selin a zis către dînsa: "O, neruşinata şi vrednică de toată necinstea, ştiu că te mîndreşti întru 
frumuseţile tale şi de aceea nu socoteşti spre ruşine necinstea, ci o socoteşti ca laudă, ca să stai astfel 
goală în privelişte". Răspuns-a sfînta: "Ştie Hristosul meu că pînă în ziua de azi n-am văzut faţă de bărbat 
şi nici faţa mea nu a văzut-o cineva din mireni; dar acum, căzînd în mîinile tale, să fiu oare fără de ruşine? 
Tu singur eşti fără de ruşine că ai dezvelit înaintea tuturor trupul meu cel fecioresc. Insă spune-mi, o, 
nebune judecător, care dintre luptătorii olimpici, nevoindu-se, ies la luptă şi vin îmbrăcaţi cu haine? Oare 
nu se luptă goi, pînă ce biruiesc pe cel împotrivă luptător? Aşa şi eu, ieşind la luptă cu potrivnicul, bătăi şi 
foc aşteaptă trupul meu. Deci, cum voi putea să fiu îmbrăcată cu haine ca să sufăr unele ca acestea? Oare 
nu primeşte răni trupul cel gol? Deci, goală vin spre nevoinţă, ca să biruiesc pe satana, tatăl tău, nebăgînd 
în seamă muncile!" 

Atunci Selin a zis către slujitori: "Deoarece femeia aceasta singură doreşte munci de foc şi de bătăi şi 
spune că nu se teme, să o întindeţi pe dînsa în patru părţi şi, aprinzînd foc dedesupt, să o bată patru 
oameni cu toiege pe spate". Atunci îndată slujitorii au început a o munci, bătînd-o cumplit; iar sîngele 
curgea din trupul ei. Iar focul de sub dînsa ca să nu se stingă, turnau peste el unsoare, ca astfel să facă mai 
multă văpaie şi să o ardă mai cumplit. Deci, muceniţa fiind multă vreme muncită, poporul striga către 
muncitor: "Miruieşte, îndurate judecător, miluieşte pe acea fecioară!" Dar el, neascultînd rugămintea 
poporului, poruncea ca mai cumplit să o bată. Iar după ce s-a mai îmblînzit din mînie, a poruncit să 
înceteze a o mai munci şi, crezînd că este moartă, a aruncat-o afară din foc. Tomaida, văzînd-o muncită în 
chinuri cumplite ca acelea pe Sfînta Fevronia, a slăbit cu duhul şi cu trupul şi a căzut la pămînt lîngă 
picioarele Ieriei. Ieria, ridicîndu-şi glasul, a strigat: "Amar mie, sora mea Fevronia, amar mie învăţătoarea 
mea, de acum nu voi mai auzi învăţătura ta. Nu numai de tine m-am lipsit, dar şi de Tomaida, iată şi aceea 
moare pentru tine!" 

Astfel strigînd Ieria, Fevronia, care zăcea la pămînt, a auzit glasul ei şi a rugat pe cei ce stăteau aproape să 
toarne apă pe faţa Tomaidei. Deci, făcîndu-se aşa, Tomaida şi-a venit în fire şi, întărindu-se, a stat pe 
picioarele sale. Judecătorul, văzînd pe Fe-vronia vie, a zis către dînsa: "Ce zici, Fevronia! Cum ţi s-a 
părut că este cea dintîi nevoinţă a pătimirii tale!" Sfînta Muceniţa a răspuns: "La cea dintîi nevoinţă m-ai 
văzut că sînt nebiruită; deci, nu mă îngrijesc de muncile cele rînduite de tine!" Atunci Selin a zis către 
slujitori: "Spînzuraţi-o pe lemnul cel de muncă, şi-i strujiţi coastele ei cu piepteni de fier şi cu foc să-i 
ardeţi coastele ei!" Deci, muncitorii îndeplinind porunca, Sfînta Muceniţa Fevronia şi-a ridicat ochii la 
ceruri, şi a strigat: "Doamne, vino în ajutorul meu şi nu mă lăsa pe mine, roaba Ta, în ceasul acesta!" 

Acestea zicîndu-le, a tăcut. Apoi, fiind strujită şi arsă în foc, mulţi din cei ce se adunaseră la privelişte, 
nemaiputînd să vadă o muncire ca aceea, au plecat de acolo; iar alţii strigau către judecător să cruţe pe 
acea tînără fecioară, care cu nimic nu a fost vinovată. Atunci judecătorul a poruncit slujitorilor să 
înceteze; iar sfînta încă fiind spînzurată, ighemonul a început iarăşi s-o întrebe, dar ea n-a răspuns. Atunci 
ighemonul a poruncit s-o scoată de pe lemnul de muncă şi s-o lege de-o roată ce era întărită în pămînt. 
Apoi a zis: "Deoarece această femeie îndărătnică nu voieşte să-mi răspundă, să i se taie limba şi să se 
arunce în foc". Muceniţa, auzind aceasta, îndată şi-a scos limba din gură şi a făcut semn muncitorului să i- 

o taie. Dar muncitorul slujitor a întins mina să-i taie limba, iar poporul a strigat, jurînd cu zeii pe 
judecător şi rugîndu-1 să nu facă aceasta. Apoi, muncitorul a plecat şi n-a mai poruncit să-i taie limba, dar 
în locul ei să-i scoată dinţii. Atunci îndată unul din muncitorii slujitori, luînd un fier, a început să-i scoată 
dinţii unul cîte unul şi să-i arunce la pămînt; iar după ce i-a scos şaptesprezece dinţi, judecătorul a 
poruncit să înceteze. 

Atunci din gura ei curgea mult sînge şi de durere cumplită ce avea, sfînta slăbise foarte mult cu trupul. 
Deci, chemînd un doctor, a adus puţină doctorie şi a potolit curgerea sîngelui. După aceea, Selin a început 
iarăşi a o întreba, zicînd: "Fevronia, măcar acum supune-te judecăţii şi închină-te zeilor". Sfînta a 
răspuns: "Anatema ţie, blestemăţiile, tu cel ce ai îmbătrînit întru fărădelege, slujind diavolului! Oare 
voieşti să-mi împiedici calea mea şi nu mă laşi să merg degrabă la Hristos, Mirele meu? Mai bine 
sîrguieşte-te ca, mai degrabă, să mă scoţi din trupul acesta de pămînt, deoarece Hristos, iubitul meu, mă 
aşteaptă!" Selin a zis: "Cu adevărat voi pierde trupul tău cu sabie şi cu foc, pentru că te văd că încă fără de 
ruşine te mîndreşti cu tinereţile tale, şi nici un folos nu-ţi va fi din aceasta; pentru că mîndria ta îţi va 
aduce multe răutăţi şi multe munci rele" Dar sfînta muceniţă de durere mare nu putea să-i răspundă, ci 
prin tăcerea sa, pornea şi mai mult spre mînie pe muncitor. 

Atunci Selin a poruncit să-i taie sînii ei cei fecioreşti. Poporul, auzuind aceasta, striga şi ruga pe judecător 
să nu poruncească să se facă aceasta; dar el, mîniindu-se asupra muncitorului slujitor, a zis: "Pentru ce 
zăboveşti, spurcatule şi vrăjmaş al zeilor noştri? Pentru ce nu faci ceea ce ţi se porunceşte?" Atunci acela, 
luînd un brici, a început a tăia sînul cel drept al muceniţei; iar ea, ridicîndu-şi ochii spre cer, a strigat cu 
glas mare, zicînd: "Doamne Dumnezeul meu, vezi răutatea ce mi se face mie şi primeşte în mîinile tale 
sufletul meu!" Aceasta spunînd, a tăcut şi nimic nu mai zicea. Deci, tăindu-i-se amîndoi sînii şi 
aruncîndu-i pe pămînt, judecătorul a poruncit să aducă foc şi să ardă rănile acelea din care curgea sînge. 
El a mai poruncit să-i ardă şi pîntecele mult timp, pînă se vor arde astfel toate măruntaiele ei. Mulţi din 
popor numaisuferind să vadă o muncire ca aceea, au plecat de la privelişte şi cu glas mare blestemau pe 
Diocleţian şi pe zeii lui. 

După aceea Tomaida şi Ieria au trimis o slujnică la mănăstire ca să spună Vrienei toate cele ce se 
făcuseră. Vriena, auzind acelea, s-a umplut cu bucurie şi cu lacrimi a strigat către Dumnezeu: "Doamne 
Iisuse Hristoase, vino în ajutorul roabei tale, Fe-vronia!" Apoi s-a aruncat la pămînt, plîngînd şi strigînd: 
"Unde eşti acum, Fevronia? Unde eşti, fiica mea cea dulce? Unde eşti, roaba lui Hristos? Unde eşti, 
frumuseţea rînduielii bisericeşti?" Apoi, sculîndu-se şi ridicîndu-şi mîinile spre cer, a zis: "Doamne, caută 
spre smerita roaba Ta, Fevronia, şi grăbeşte a-i ajuta ei! Fă aşa ca să o vadă ochii mei sfîrşită prin 
mucenicie şi rînduită în ceata sfinţilor îngeri!" 

La privelişte, Selin, necuratul muncitor, a poruncit să dezlege pe muceniţă, care era legată; şi, îndată, 
sfînta a căzut la pămînt, nemaiputînd să stea. Atunci comitul Prim a zis încet către Lisimah: "Pentru ce nu 
încetezi o muncire ca aceasta!" Lisimah a răspuns: "Lasă, frate, căci pătimirea ei va fi spre folos multora 
din cei ce privesc la dînsa. Aceasta socotesc că şi mie îmi va fi de folos spre mîntuire. Am auzit de la 
maica mea, cum că ceilalţi s-au mîntuit cu chipul mucenicilor. Deci, să-şi săvîrşească şi această pătimire a 
sa spre mîntuirea multora". 

Ieria, văzînd pe muceniţă căzută la pămînt, a strigat cu glas mare către judecător, zicînd: "O, muncitorule 
fără de omenie, au nu erau destul muncile cele dintîi care s-au făcut acestei fecioare nevinovate? Au, nu-ţi 
aduci aminte de maica ta, care asemenea era îmbrăcată cu trup femeiesc? Au n-ai supt lapte din sînuri, 
asemenea cu acestea pe care le-ai tăiat de la această fecioară? Pentru aceea te-ai hrănit din sînuri 
femeieşti, ca atîta cumplire şi muncire să săvîrşeşti contra acelor părţi femeieşti? Mă minunez cu 
adevărat, cum nimic nu poate să milostivească obiceiul tău cel nemilostiv şi fără de omenie? Dar să ştii cu 
adevărat, că în chipul în care ai muncit tu pe această fecioară, aşa nu te va cruţa nici pe tine împăratul 
ceresc ! " 

Ieria, zicînd aceste cuvinte, Selin s-a umplut de mînie şi a poruncit ostaşilor s-o prindă din mijlocul 
poporului, vrînd s-o muncească îndată înaintea tuturor. Ieria, auzind aceasta, a dat poporul la o parte şi 

mergea singură cu bucurie la el şi striga: "Doamne, Dumnezeul Fevroniei, primeşte-mă cu dînsa şi pe 
mine smerita roaba ta!" Deci, mai înainte pînă a nu ajunge ea şi pînă a nu sta înaintea ighemonului, 
judecătorii, prietenii lui, l-au sfătuit să nu muncească pe Ieria înaintea tuturor, fiindcă este de neam bun şi 
mare, ca nu cumva de frică, văzînd-o toată mulţimea poporului pe aceea muncindu-se, să voiască a pătimi 
cu dînsa, şi astfel va pieri toată cetatea. Selin, ascultînd sfatul prietenilor săi, a sfătuit să nu mai aducă pe 
Ieria la întrebare; ci, mîniindu-se asupra ei, a răcnit cu glas mare, zicînd: "Ascultă, Ierie, vii sînt zeii, că tu 
ai mijlocit Fevroniei multe răutăţi, cu cuvintele tale îndrăzneţe şi fără de ruşine". Acestea zicînd, îndată a 
poruncit să se taie mîinile Sfintei Fevronia. Atunci, purtătorul de arme, punînd îndată un lemn sub mîna 
dreaptă, a lovit cu securea şi a tăiat-o; asemenea a tăiat-o şi pe cea stingă. Muncitorul a poruncit să-i taie 
şi piciorul cel drept, şi, fiind pus un lemn sub picioarele ei, purtătorul de arme a luat securea şi a lovit cu 
putere mare în glezne, însă n-a putut să-i taie piciorul. De asemenea, lovind a doua oară, nimic n-a 
sporit. 

Atunci poporul a făcut strigare mare, căci toţi se întristau pentru o muncire ca aceea. Purtătorul de arme, 
lovind pentru a treia oară, abia a putut să-i taie piciorul. Fevronia se cutremura din tot trupul de cumplita 
durere, deşi era aproape de sfîrşit. însă, pe cît putea, întindea şi piciorul celălalt, punîndu-1 pe lemn ca să 
fie tăiat. Judecătorul, văzînd aceasta, a zis: "Oare vedeţi puterea acestei femei fără de ruşine?" Şi a zis 
către purtătorul de arme cu multă mînie, să-i taie şi piciorul celălalt; şi i 1-a tăiat. Lisimah, sculîndu-se de 
la locul său, a zis lui Selin: "Ce vei mai face acestei ticăloase fecioare? Să mergem acum de aici, căci este 
vremea prînzului". Nelegiuitul Selin a răspuns: "Vii sînt zeii noştri, că nu o voi lăsa pe dînsa cu viaţă, ci 
voi sta aici pînă ce va muri!" Petrecînd multe ceasuri sufletul în trupul sfintei muceniţe, Selin a zis către 
purtătorii de arme: "Oare este încă vie acea femeie?" Aceia i-au răspuns: "Este vie, pentru că sufletul ei 
este încă într-însa". 

Atunci Selin a poruncit să-i taie sfîntul ei cap. Deci, un ostaş, luînd sabia în mînă, cu cealaltă mînă a 
apucat perii capului şi astfel a înjunghiat-o în grumazi, precum cineva junghie o oaie; apoi, i-a tăiat şi 
sfîntul ei cap. Judecătorii, sculîndu-se îndată, s-au dus să prînzească; iar Lisimah se întorcea de la 
privelişte plîngînd. 

După uciderea Sfintei Muceniţe Fevronia, credincioşii, care erau printre popor, voiau să ia sfintele ei 
moaşte; dar Lisimah a pus ostaşi să păzească trupul ei, ca nici unul din mădularele cele tăiate să nu se 
răpească de cineva. El însuşi fiind în multă supărare şi mîhnire nu a gustat mîncare sau băutură, ci 
închizîndu-se în cămară se tînguia pentru uciderea Fevroniei. Asemenea şi Selin, unchiul lui Lisimah, 
înştiinţîndu-se de tînguirea lui Lisimah, s-a mîhnit şi n-a gustat bucate; ci, sculîndu-se, umbla tulburat 
prin palat încoace şi încolo. Privind el în sus, deodată a căzut asupra lui frică şi spaimă şi a rămas mut. 
Deci, răcnind foarte tare şi mugind ca un bou, s-a lovit cu capul de un stîlp de marmură ce era acolo şi, 
sfărîmîndu-şi capul, a căzut la pămînt mort. Din aceasta s-a făcut gîlceavă şi strigare între slugi şi ostaşi. 
Lisimah, auzind de aceasta, a ieşit degrabă din cămara sa şi, alergînd la locul unde zăcea mort unchiul lui, 
s-a umplut de mirare şi de spaimă. Şi poruncind să înceteze strigarea şi gîlceavă aceea, întreba: Cum s-a 
întîmplat aceasta? Cei ce stăteau de faţă i-au spus ceea ce se întîmplase. Auzind el aceasta, a clătinat 
capul şi a zis: "Mare este Dumnezeul creştinilor! Bine este cuvîntat Dumnezeul Fevroniei! Dumnezeu a 
răsplătit sîngele ei cel nevinovat!" 

Aceasta zicînd, a poruncit să scoată trupul lui Selin afară din cetate şi să-1 îngroape după obiceiul 
păgînesc. Deci, chemîndu-1 la sine pe comitul Prim, a zis către el: "Jură-te pe tine cu Dumnezeul 
creştinesc, ca să nu calci porunca mea, pe care ţi-o voi da! Sîrguieşte-te îndată şi pregăteşte o raclă de 
lemn pentru trupul Fevroniei şi trimite propovăduitori pretutindeni, ca toţi creştinii să se adune fără frică 
la îngroparea Muceniţei Fevronia; fiindcă Selin a murit. Tu ştii, iubite Prim, dorinţa inimii mele. Deci, ia 
ostaşi şi, adunînd trupul Fevroniei cu mădularele cele tăiate, să-1 duci la mănăstire. Insă, păzeşte să nu ia 
cineva din mădularele cele tăiate ale ei. Asemenea, să aduni şi pămîntul acela pe care s-a vărsat sîngele ei, 
ca să nu-1 lingă cîinii şi, săpîndu-1, să-1 duci la mănăstire". Comitul, îndată, după porunca lui Lisimah, 
chemînd o ceată de ostaşi, a dat în mîinile lor să ducă sfîntul ei trup, iar el singur, adunînd mădularele cele 
tăiate, capul, mîinile, picioarele, sînii şi dinţii şi învelindu-le în haina sa, le-a dus la mănăstire, urmîndu-i 
o mulţime de popor. 

Deci, mergînd la mănăstire, n-a lăsat să intre înăuntru pe nimeni din popor, decît numai pe Tomaida şi pe 
Ieria. Atunci cinstita stareţă, egumena Vriena, văzînd trupul Fevroniei şi mădularele cele tăiate, a slăbit cu 
trupul de mare jale şi a căzut la pămînt ca moartă. Iar comitul, punînd străji de ostaşi lingă mănăstire s-a 
întors la Lisimah. Vriena, abia şi-a venit în fire după multe ceasuri şi, sculîndu-se, cuprindea trupul 
muceniţei sfinte, strigînd: "Vai mie, fiica mea Fevronia, acum te-ai dus din ochii maicii tale, Vriena! Cine 
va citi acum surorilor dumnezeieştile Scripturi? Ce mîini vor deschide cărţile tale?" Astfel plîngînd 
Vriena, toate surorile care se duseseră cu Eteria s-au întors la mănăstire şi, căzînd, s-au închinat cu lacrimi 
trupului Fevroniei. De asemenea şi Ieria striga: "Mă voi închina sfintelor picioare, care au călcat capul 
şarpelui! Voi săruta rănile trupului cel sfînt, prin care s-a vindecat sufletul meu! Voi încununa cu flori de 
laudă capul acela, care, prin frumuseţea nevoinţei sale, a încununat neamul femeiesc!" Tot astfel plîngeau 
cu tînguire mare şi celelalte surori deasupra sfintelor moaşte. 

Deci, spălîndu-le, le-a pus pe scîndura pe care sfînta avea obiceiul a se odihni şi a lipit mădularele tăiate 
la locul lor; şi astfel a dus-o în biserică cu cîntare de psalmi. După ce a trecut ziua, Vriena a poruncit să 
deschidă poarta mănăstirii, ca toţi care vor veni să vadă pe sfînta muceniţă să intre şi să preamărească pe 
Dumnezeu, Cel ce i-a dat în pătimiri atîta răbdare. 

Intrînd înăuntru o mulţime de popor, a venit şi Lisimah împreună cu comitul. Deci, Lisimah a zis către el: 
"Eu mă lepăd de toate părinteştile obiceiuri, de slujirea de idoli şi de bogăţiile mele şi voi merge să mă 
unesc cu Hristos!" Comitul a răspuns: "Şi eu voi face ca şi tine! Să piară Diocleţian şi toată împărăţia lui, 
căci toate lăsîndu-le, voi sluji lui Hristos!" Astfel, învoindu-se amîndoi, au lăsat divanul şi au venit în 
mănăstire la moaştele Sfintei Muceniţe Fevronia. Acolo a venit şi episcopul acelei cetăţi, cu preoţi, cu 
clerici şi cu mulţime de călugări, săvîrşind toată noaptea slujbă de laudă lui Dumnezeu, cu lacrimi şi cu 
bucurie duhovnicească. 

Făcîndu-se ziuă, a adus un sicriu făcut înadins pentru moaştele Sfintei Muceniţe Fevronia şi le-a pus într- 
însul cu bună rînduială, fiecare mădular tăiat la locul lui, iar dinţii i-a pus pe piept. Apoi, ungînd moaştele 
cu miruri şi aromate, le-a îngropat în biserică, slăvind şi mulţumind lui Dumnezeu. De la mormîntul ei 
bolnavii luau tămăduiri; astfel că mulţi dintre elini au crezut în Hristos Dumnezeul nostru şi s-au botezat. 
Asemenea Lisimah şi comitul Prim au primit Sfîntul Botez şi, lăsîndu-şi dregătoriile, nu s-au mai întors la 
împăratul cel păgîn. Ei, lepădîndu-se de toată lumea, au mers la arhimandritul Marcel şi au luat viaţa 
călugărească, petrecînd cu dumnezeiască plăcere în pustniceşti nevoinţe şi prin cinstit sfîrşit au trecut la 
Hristos. Asemenea şi fericita Ieria, dînd toate averile sale mănăstirii, a zis către Vriena: "Rogu-mă ţie, 
maica mea, primeşte-mă la tine ca pe o fiică, în locul Sfintei Fevronia, şi-ţi voi sluji cu toată supunerea 
precum îţi slujise ea!" Aceasta zicînd, a luat de pe dînsa toate podoabele femeieşti de mult preţ şi le-a dat 
spre înfrumuseţarea bisericii şi, lepădîndu-se de lume, s-a făcut călugăriţă. 

Pomenirea Sfintei Muceniţe Fevronia se prăznuia în toţi anii în ziua de 25 ale lunii iunie, zi în care sfînta 
a pătimit pentru Hristos, cînd se făceau şi minuni în ziua praznicului ei. Căci la cîntarea cea de toată 
noaptea, sfînta muceniţă se arăta, stînd în mijlocul surorilor ce cîntau, luîndu-şi locul său de mai înainte. 
Deci, cînd au văzut-o pe dînsa la arătarea cea dintîi, toate surorile s-au înfricoşat, iar Vriena a strigat cu 
glas mare: "Iată, fiica mea Fe-vronia, a venit la noi!" Deci, vrînd cu dragoste să o cuprindă cu mîinile sale 
ca o maică, îndată Sfînta Fevronia s-a făcut nevăzută. Din acea vreme nimeni nu mai îndrăznea să se 
atingă de ceea ce se arăta sau să-i zică vreun cuvînt, decît numai priveau la dînsa cu spaimă şi cu mirare. 
Din arătarea ei ele simţeau bucurie şi veselie în sineşi; iar inima ei, umplîndu-se de acea bucurie, lăcrima 
şi astfel stătea ca la trei ceasuri văzută tuturor, apoi iarăşi se făcea nevăzută. Episcopul, avînd evlavie spre 
Sfînta Muceniţă, a făcut în cetate o biserică în numele ei, pe care, zidind-o vreme de şase ani, a sfîrşit-o şi, 
aducînd episcopii de primprejur la sfinţirea ei în ziua praznicului Sfintei Fevronia, a voit să aducă în 
biserică sfintele ei moaşte. 

Deci, după cîntarea de laudă de toată noaptea, episcopii cu tot clerul au mers în mănăstire, unde, rugîndu- 
se, au descoperit mormîntul sfintei şi, deschizînd racla, au văzut cinstitele ei moaşte strălucind ca o rază 
de soare. Călugăriţele, văzînd aceasta, plîngeau şi se tînguiau că se lua de la dînsele o vistierie de mare 
preţ. Cînd mîinile celor sfinţiţi s-au atins de raclă să o ia, îndată s-a făcut atîta zgomot în văzduh, încît tot 

poporul a căzut de frică cu feţele la pămînt. Apoi, după un ceas, îndrăznind iarăşi a se atinge de raclă, 
pămîntul s-a cutremurat foarte tare, încît s-a clătinat toată cetatea. Atunci au cunoscut toţi, că sfînta 
muceniţă nu voieşte să fie luată din locul său; iar episcopul s-a mîhnit foarte mult şi nu a mai îndrăznit să 
se mai atingă de racla sa. 

Deci, episcopul a grăit către egumena Vriena: "Ascultă soră, tu ştii cîtă sîrguinţă am pus, ca întru slava şi 
cinstea Cuvioasei Muceniţe Fevronia să ridic această biserică, de la a cărei zidire se împlinesc acum şase 
ani; însă de vreme ce sfînta muceniţă nu voieşte să asculte de rugăciunile noastre, ca să treacă în biserica 
cea zidită în numele ei, mă rog ţie, ca să iei măcar una din mădularele ei cele tăiate şi cu mîinile tale să 
ne-o dai nouă, ca să nu fie osteneala noastră fără rod şi fără spor". Atunci Vriena, întinzîndu-şi mîna, s-a 
atins de racla sfintei, vrînd s-o ia şi s-o dea episcopului, dar mîna Vrienei a rămas ca moartă. Atunci 
Vriena, plîngînd, a început a grăi către sfînta: "Mă rog ţie, fiica şi sfînta mea Muceniţă Fevronia, nu te 
mînia asupra mea, maica ta, ci adu-ţi aminte de ostenelile mele şi nu- mi defăima bătrîneţile mele". 
Acestea zicîndu-le, s-a slăbit mîna ei. După aceasta Vriena, iarăşi plîngînd, a grăit către sfînta: "Stăpîna 
noastră, dă- ne nouă binecuvîntare şi nu ne mîhni!" 

Aceasta zicînd-o, iarăşi şi-a întins mîna ei şi a luat unul din dinţii ei, care se aflau pe piept şi 1-a dat 
episcopului; după aceea îndată s-a închis racla. Episcopul, luînd cu bucurie dintele acela de la moaştele 
sfinte, 1-a pus într-un vas de aur şi s-a întors cu tot poporul, ducînd acel dar cu cîntări de psalmi, cu 
luminări, cu veselie şi cu prăznuire. Şi, aducîndu-1 în biserică, a sfînţit-o pe ea, făcînd într-acea zi cu 
rugăciunile sfintei multe tămăduiri. Căci cîţi au fost orbi, au văzut; cîţi erau şchiopi s-au îndreptat şi cîţi 
erau îndrăciţi, au scăpat de îndrăcire; şi ori de ce neputinţă era cuprins cineva, numai atingînd gura şi 
sărutînd acea mică parte luată din moaştele sfintei, îndată cîştiga tămăduire şi se ducea sănătos la casa sa, 
bucurîndu-se şi slăvind pe Dumnezeu. 

După sfinţirea acelei biserici, Cuvioasa egumenă Vriena a mai trăit doi ani şi s-a apropiat de fericitul său 
sfîrşit. Deci, punînd egumenă în locul său pe Tomaida, s-a mutat către Domnul. Iar eu, Tomaida - zice 
scriitoarea acestei vieţi -, după mutarea maicii Vriena, am scris viaţa şi pătimirea Sfintei Muceniţe 
Fevronia. Asemenea şi cele despre Lisimah, pe care le-am auzit din gura lui singură. Toate acestea le-am 
scris spre folosul celor ce vor citi şi vor asculta şi spre slava lui Hristos Dumnezeul nostru, Cel slăvit 
împreună cu Tatăl şi cu Sfîntul Duh, acum şi pururea şi în vecii vecilor. Amin. 



Viaţa Cuviosului Dionisie, ctitorul Mănăstirii Ioan Botezătorul din Muntele Atonului 

(25 iunie) 
(Traducere din limba greacă) 

Dionisie, acest minunat părinte, era din hotarele Castoriei, dintr-un sat ce se chema Horison. Părinţii lui 
erau lucrători de pămînt, nici bogaţi, nici săraci, dar vieţuiau în îndestulare, ca unii ce erau binecredincioşi 
şi îmbunătăţiţi. Deci, Dionisie, născîndu-se din nişte părinţi ca aceştia, a învăţat puţină carte. Dar fiindcă 
era din fire priceput şi înţelept, a defăimat bunătăţile vieţii de acum, ca pe nişte bunătăţi stricăcioase şi 
trecătoare şi a dorit pe cele cereşti şi veşnice, pe care le socotea în fiecare zi şi le cugeta cu mintea. 

Deci, precum cerbul cel însetat aleargă cu multă dorinţă la izvoarele apelor, tot astfel şi inima fericitului 
Dionisie ardea de dumnezeiescul dor. Drept aceea, după înţelegerea lui cea bună, 1-a învrednicit şi 
Domnul şi s-a făcut robul Lui cu adevărat; însă ascultaţi povestirea de la început. 

Dionisie avea un frate mai mare decît el, cu numele Teodosie, şi precum erau fraţi după trup, asemenea şi 
după chipul feţii, la fapta bună şi la aşezarea sufletului. Teodosie, cînd era de optsprezece ani, a voit să se 
ducă la Constantinopol, ca să se întîlnească cu oameni îmbunătăţiţi în fapte, şi să se folosească de 
cuvintele lor. 

Deci, a lăsat casa, patria, părinţii şi pe fratele său Dionisie, care era copil mic, şi s-a dus la împărăteasca 
cetate, sălăşluindu-se la patriarhie, unde erau monahi îmbunătăţiţi în fapte bune şi minunaţi la cîntarea de 
laudă şi nevoinţă. El s-a folosit mult de la aceia, învăţînd toată dumnezeiasca Scriptură şi toate dogmele, 
ca unul ce era lesne priceput la minte; astfel era iubit de toţi, fiind cucernic la chipul feţii şi de neam bun. 
El era cinstit şi foarte vesel, blînd la obicei şi la vorbă, dulce şi minunat la fapta bună. Pentru aceea 
patriarhul 1-a iubit şi 1-a hirotonit mai întîi diacon, apoi preot. Aceasta o făcuse fiindcă văzuse într-însul 
mari fapte bune, că, de cînd luase vrednicia preoţiei, se nevoia mai mult în fapte bune, sporind în fiecare 
zi în putere. Dar, avînd dorinţă mare să se ducă la loc liniştit şi netulburat, a plecat din cetate şi s-a dus la 
Sfîntul Munte al Athonului. 

Inchinîndu-se Teodosie la toate chiliile şi mănăstirile din Athos, a pus metanie la cinstita mănăstire 
Filoteu, pentru că acolo erau, după numire, cu adevărat oameni iubitori de Dumnezeu şi cu fapte bune. Pe 
acei monahi atît îi urma şi le rîvnea de-a pururea pomenitul, încît în puţină vreme i-a covîrşit pe toţi. El s- 
a făcut chip şi dreptar al petrecerii şi rînduielii monahiceşti şi se arăta în mijlocul acelei sinodii şi adunări, 
chip însufleţit şi împodobit cu toate faptele bune; sau - cum zicem proorocul -, un măslin răsădit în 
dumnezeiescul lăcaş şi plin de roade. Drept aceea, după o vreme oarecare, murind egumenul, toţi au rugat 
pe Teodosie să primească cinstea de egumen, ca un bun şi foarte iscusit. Deci, ca să nu se facă 
neascultător, a luat asupra lui grija şi greutatea tuturor şi îi păstorea la păşuni de viaţă purtătoare, după 
dumnezeieştile porunci, fără lenevire şi cu multă sîrguinţă. Despre el se dusese vestea mai în tot locul şi 
mulţi se adunau acolo, ca să ia folos sufletesc. 

Dar să revenim la cuvîntul ce ne stă înainte, adică să spunem şi despre fratele lui, Dionisie, care a dorit şi 
el să se facă monah, dar, fiind încă tînăr, a rămas în casa lor, apoi cum a venit el la Athos şi a zidit acea 
minunată mănăstire. După aceea iar vom istorisi şi celelalte despre acest înţelept Teodosie, care a fugit 
din patria sa, precum s-a zis mai sus. 

Sfîntul Dionisie, auzind de Sfîntul Munte, a dorit să se ducă acolo să ia sfînta schimă. Dar, auzind că 
acolo era lege şi hotar sobornicesc, ca să nu primească pe nici un tînăr fără barbă, şi care ar fi călcat o 
poruncă ca aceasta să fie afurisit şi neiertat, s-a temut de certare. Deci, a aşteptat ca un înţelept să-i 
crească barba şi atunci să se ducă, ca să nu se facă pricinuitor de sminteli. După ce i-a crescut barba şi a 
aflat că fratele său, Teodosie, era egumen, n-a mai avut răbdare, ci a alergat la muntele Athonului şi s-a 
făcut multă veselie şi bucurie între fraţi, cîntînd cu toţii psaltirea lui David: Iată, ce este bun şi ce este 
frumos, fără numai a locui fraţii împreună. Deci, după puţine zile 1-a tuns şi 1-a făcut monah. El 
mulţumea şi slăvea pe Domnul, că a dobîndit ceea ce dorise. învăţînd de la acel bun păstor toată rînduiala 
petrecerii monahiceşti, urma cît putea pe cei îmbunătăţiţi şi se nevoia să se facă mai îmbunătăţit în fapte 
bune. Egumenul, văzîndu-1 sporind atîta, 1-a învăţat şi dumnezeiasca Scriptură; fiindcă mai înainte ştia 
puţine, precum am zis. Deci, după ce a învăţat toată Sfînta Scriptură, şi dumnezeieştile dogme ale 
Bisericii, 1-a făcut eclesiarh şi astfel slujea în dumnezeiasca biserică cu multă sîrguinţă. După aceea, 
mărturisindu-se cu de-amănuntul şi aflîndu-1 vas curat şi neîntinat, 1-a dus la episcopul eparhiei şi 1-a 
hirotonisit diacon. Apoi, după ce s-a făcut de treizeci de ani, 1-a hirotonisit şi preot. De atunci, mai vîrtos 
şi mai mult se smerea şi nu se înălţa cum fac unii ieromonahi, ci se sîrguia în toate faptele bune să urmeze 
povăţuitorului. El în fiecare zi se dădea spre nevoinţe mari şi spre biruinţă contra răului stăpînitor de 
lume, împuternicindu-se de preabunul Dumnezeu, ca pe cele din urmă - după Sfîntul Pavel -, uitîndu-le şi 
întinzîndu-se la cele dinainte. 

Aceşti fraţi străluceau în acea sfinţită mănăstire, în mijlocul celorlalţi părinţi, întocmai ca două stele 
prealuminoase. Astfel că Dumnezeu Se slăvea într-înşii ca Cel ce slăveşte pe cei ce-L slăvesc. Insă 
dumnezeiescul Dionisie, avînd mai mult dor şi mai multă dragoste în inimă către Dumnezeu, se dădea la 
aspre şi pustniceşti nevoinţe. Astfel postea mai mult, priveghea toată noaptea rugîndu-se şi era 
necîştigător cu totul, avînd două haine şi pe Dumnezeu ca avuţie nejefuită. Vorbind neîncetat cu mintea 
către El, de acolo se minuna fericitul lui suflet atît, încît se arăta purtător de Dumnezeu şi la alţii. Dar, 
fiindcă este lucru greu să petreacă cineva o nevoinţă atît de înaltă şi plăcută lui Dumnezeu, în mijlocul 
multor fraţi care aveau multe griji şi tulburări, el se mîhnea foarte mult şi se amăra. Deci, cugeta să afle 

undeva un loc deosebit, potrivit pentru linişte, ca acolo să se roage, precum dorea singur şi să vorbească 
fără de tulburare cu Dumnezeu şi Mîntuitorul său. 

Deci, sfătuindu-se de oarecare fraţi îmbunătăţiţi în fapte, a fugit pe ascuns din mănăstire, pentru ca să nu-1 
oprească şi, suindu-se într-un vîrf foarte înalt al muntelui, care se numeşte Athon, a găsit o peşteră în 
partea dinspre miazăzi şi aproape de ea, ca la o aruncătură de suliţă, era un izvor cu apă rece. Drept aceea, 
s-a bucurat sufletul lui şi s-a veselit şi a rămas acolo, neluînd cu sine nici pîine, nici vin sau untdelemn 
sau altceva de mîncat sau de îmbrăcat, fără numai cele două haine, ce le purta şi acelea rupte şi 
netrebnice, ca şi cum el ar fi fără de trup. El îşi avea dorul şi mintea sa îndreptate numai către Dumnezeu, 
iar ca hrană şi desfătare a sufletului său, avea cîntarea de laudă a lui Dumnezeu. Cuvintele Scripturilor 
erau în gura lui, după psalmistul, mai dulci decît mierea şi se împlinea la el cuvîntul Domnului: Nu numai 
cu pîine va trăi omul. Cînd flămînzea mînca buruieni sălbatice şi castane sau alte roduri de copaci. Dacă îi 
venea vreodată poftă de pîine se ducea la altă chilie sau mănăstire şi cerea, după aceea se întorcea iarăşi 
cu sîrguinţă la peşteră. Aceasta o făcea cu cunoştinţă şi rar mînca puţină pîine, ca astfel să biruiască pe 
diavolul mîndriei. 

Deci, făcînd trei ani în acea peşteră şi întocmindu-şi toate simţirile sufletului şi ale trupului, a ajuns la 
măsura desăvîrşirii. Atunci, prin povăţuirea lui Dumnezeu, a venit la el un pustnic foarte iscusit în fapte 
bune şi 1-a rugat să-1 lase să zidească o chilie aproape de dînsul, şi abia 1-a primit cu sila. Apoi a venit 
altul şi, zidind chilie, a rămas şi acela acolo şi toţi se mărturiseau lui şi se supuneau lui. Drept aceea, s-a 
vestit numele lui şi au venit şi mulţi alţii ca să locuiască acolo împreună cu dînsul, pentru ca să ia de la 
dînsul folos, care mai întîi nu primea, iar după ce l-au rugat, le răspundea: "Eu, fraţilor preadoriţi, nu vă 
urăsc pe voi, ci iubesc mai vîrtos sinodia voastră, dar locul este aspru şi greu. Dacă doriţi să fiţi lîngă 
mine, suiţi- vă deasupra în munte şi găsiţi acolo loc îndemînatic. Zidiţi chilii şi locuinţe şi eu voi veni 
adeseori la voi cît voi vieţui, ca să vă ajut". Aceia au primit sfatul lui şi au zidit chilii; asemenea au zidit şi 
biserica Sfîntului Ioan Botezătorul, mai sus, în partea dinspre răsărit a muntelui, care pînă astăzi se 
numeşte "Vechiul Mergător înainte". Sălăşluindu-se ei acolo, cuviosul se suia în fiecare sîmbătă, unde 
slujea Sfînta Liturghie şi-i împărtăşea, ospătîndu-se astfel împreună cu dînşii două zile. Apoi îi învăţa cele 
de folos şi Duminică seara, după ce fiecare îi dădea pîine şi roduri de copaci, se pogora la chilia sa. 

Fiindcă locul acela era foarte rece şi iarna avea multă pătimire, au zidit chilii mai jos, în partea de apus, 
apoi au sădit vii şi astfel petreceau în linişte. Ei au făcut şi un caic; fiindcă erau oameni şi aveau trebuinţă 
de multe feluri de lucruri. Cînd aduceau grîu şi alte lucruri grele, sfîntul, ca un iubitor de fii, le ajuta mult 
şi le suia atîta deal, fiindcă era tare şi puternic, şi tuturor le zicea că cel dintîi se cade să fie la toţi pildă 
bună. El de multe ori rămînea noaptea în coliba care o avea la malul mării; iar la miezul nopţii se sculau 
toţi să citească rînduiala lor, ieşind afară cînd nu ploua. Sfîntul avea obiceiul să stea în vremea cîntării 
drept, cu toată buna cucernicie, înălţîndu-şi mintea şi unindu-se cu Dumnezeu, şi astfel stătea şi privea 
neplecat către dumnezeiasca lumină, pînă la sfîrşitul rînduielii, ca un turn nemişcat. 

într-o noapte, stînd la cîntarea cea de dimineaţă, a văzut în locul unde era voia lui Dumnezeu să se facă 
mănăstire - o, negrăitele tale taine, Hristoase - o făclie mare aprinsă. Sfîntul, văzînd aceasta a tăcut şi n-a 
spus-o la nimeni, temîndu-se ca nu cumva să fi fost vreo nălucire diavolească. Dar pe urmă, după ce a 
văzut-o în mai multe nopţi, s-a dus la un ieromonah mai înainte-văzător şi purtător de duh, cu numele 
Dometie, care locuia în biserica Preasfîntei Născătoare de Dumnezeu şi i-a vestit pricina. Dar înţeleptul 
Dometie nu s-a lenevit, ci s-a dus împreună cu el, pentru ca să vadă minunea cu ochii. Astfel ei au rămas 
trei nopţi, ca să se adevereze mai bine şi au văzut acea dumnezeiască lumină preastrălucită, arzînd ca o 
făclie de foc. Drept aceea, neavînd nici o îndoială, a spus acea minune tuturor fraţilor şi îndată s-au dus la 
piatra pe care au văzut-o, căutînd să vadă de au fost lemne aprinse sau cărbuni, dar n-au aflat nimic. 

Atunci s-au încredinţat că a fost un foc ceresc. Sfinţitul Dometie a zis acestea cu proorocie către insuflatul 
de Dumnezeu, Dionisie: "Voia lui Dumnezeu este să se zidească aici o sfinţită mănăstire, în care să se 
adune mulţi îmbunătăţiţi. Deci, să nu te leneveşti a începe şi nu te îngriji pentru cheltuială; căci 
Dumnezeu îţi va trimite ca un Atotputernic ce este; voi lucra şi eu pe cît voi putea". Asemenea s-au 
făgăduit şi ceilalţi fraţi. Deci, rugîndu-se, au început să cureţe locul şi au zidit mai întîi turn pentru 

călătorii de pe mare, care poposeau acolo, iar cheltuiala au pus-o aceia. Mulţi veneau şi se mărturiseau la 
sfîntul, nu numai de la mănăstiri, ci şi din lume, pentru marea lui faptă şi curăţenie. Insă să lăsăm puţin pe 
sfint şi să povestim despre fratele său Teodosie, care era egumen al mănăstirii Filoteiu. 

Acesta, pogorîndu-se de la mănăstire să pescuiască la malul mării, căci se apropia ziua Bunei- Vestiri, pe 
care o prăznuia şi, venind ei noaptea, au năvălit agarenii şi i-au luat robi şi i-au dus la Prusa unde i-au 
vîndut; însă creştinii care i-au cumpărat, i-au lăsat să se ducă unde vor voi. Drept aceea alţii s-au întors la 
mănăstire, iar dumnezeiescul Teodosie s-a dus la Constantinopol. Văzîndu-1 patriarhul şi ceilalţi s-au 
bucurat, ştiindu-1 că era rob al lui Dumnezeu; deci, l-au pus egumen într-o mănăstire. După puţină vreme, 
a murit mitropolitul Trapezundei, în zilele împăratului Alexie Comneanul. Acesta a zis patriarhului să 
caute un om sfint şi să-1 rînduiască mitropolit. Patriarhul şi clericii au ales dintre toţi pe sfinţitul Teodosie, 
care nu numai că era curat şi sfint la suflet, dar era cinstit şi la cele din afară, adică la obicei şi la chip şi 
cu cealaltă aşezare a trupului, înalt cu fapta, smerit cu cugetul, barba pînă la brîu şi dulce la vorbă, cu care 
atrăgea la dînsul pe toţi ca magnetul pe fier. Era şi învăţat desăvîrşit la rînduiala canoanelor şi a legilor; 
dar ce să zic mai mult, era vrednic cu adevărat de o stăpînire ca aceasta insuflată de Dumnezeu. 

Drept aceea, patriarhul cu toţi clericii l-au hirotonisit, deşi el nu voia; apoi cei trimişi l-au dus la 
Trapezunda. Credinciosul împărat împreună cu tot sfatul lui, l-au primit cu dragoste, ca pe un trimis al lui 
Dumnezeu, căruia i-au mulţumit, că le-a dăruit un păstor ca acesta; deci, i se supuneau la toate cele 
poruncite. 

Dumnezeiescul Dionisie, aflînd de acestea, s-a bucurat foarte mult, că fratele lui s-a făcut arhiepiscop. 
Atunci i-a venit un gînd bun, adică să se ducă să-1 întîlnească şi să-1 facă mijlocitor către împărat, ca să-i 
dea bani să zidească mănăstirea. El, sfătuindu-se despre aceasta cu Cuviosul Dometie, acesta 1-a îndemnat 
să plece cît mai repede. După aceea şi-a luat sinodia şi a plecat la Trapezunda. Ajungînd acolo, s-a veselit 
de vederea fratelui său împreună şi cu sufletul, apoi i-a povestit pricina de la început. Fericitul Teodosie, 
auzind aceasta, s-a bucurat foarte mult, făgăduind să-i ajute la zidire cît va putea. 

Apoi, au plecat împreună la împărat, căruia i s-au închinat şi după ce l-au heretisit, împăratul a întrebat pe 
cuvios cum s-a ostenit pînă acolo şi cum petrec mănăstirile Athonului? El, cu vorbă blîndă şi lină, i-a 
răspuns: "Prea puternice împărate, mănăstirile merg bine, cu dumnezeiescul ajutor şi cu purtarea de grijă 
a stăpînirii tale. Dar pricina care m-a făcut a veni aici, a fost să văd pe iubitul meu frate, să mă îndulcesc 
de preafericita vedere a împărăţiei tale şi să mă învrednicesc să vorbim împreună, precum am avut dorinţa 
neasemănată. Deci, am să- ţi spun o veste veselitoare, de va fî voia stăpînirii tale". 

Aşa zicînd, i-a povestit pe larg pricina şi 1-a îndemnat să se facă ctitorul acelei mănăstiri, să aibă 
pomenirea sa veşnică, precum împăraţii de mai înainte au zidit mănăstiri în Sfîntul Munte. împăratul, 
auzind acestea şi văzînd acea faţă veselă, cu cinstită cuviinţă şi preadulce, 1-a iubit din tot sufletul şi din 
toată inima lui. Deci, judecind de obşte, că Dumnezeu i 1-a trimis, a răspuns, zicînd: "Părinte, îţi voi 
împlini dorinţa ta, de a-ţi da cîţi bani va trebui, numai să fii îndatorat ca toţi moştenitorii tăi, să fie 
pomeniţi totdeauna în rugăciunile şi liturghiile voastre, cu toţi strămoşii şi moşii mei, ca să mă 
învrednicească Domnul aici vremelnic şi să petrecem viaţă fără tulburare; iar acolo să dobîndim fericire 
veşnică". 

Cuviosul a făgăduit să facă toate cîte i se hotărîse; iar împăratul îndată a făcut înaintea tuturor un hrisov, 
ca mănăstirea să se numească a marelui Alexie Comneanul, să fie îndatorat el şi strămoşii lui să le dea 
cîte le vor trebui. Apoi, a dat cuviosului mult aur, făgăduind să-i mai dea încă atît după puţină vreme, şi să 
zidească ceea ce va trebui. In hrisov a scris să se dea mănăstirii în flecare an din visteria împărătească cîte 
o mie de arginţi, pe care trebuia, în fiecare an, să se ducă un monah al mănăstirii să-i ia. Deci, zăbovind 
timp destul şi veselindu-se împreună cu împăratul şi arhiereul, a luat aurul şi a plecat, bucurîndu-se. Pe 
cînd trecea Elespontul, a văzut corăbiile agarenilor şi a trecut mai sus de dînşii. Corăbierii, văzînd pe 
agareni, s-au înfricoşat şi fiindcă erau aproape de pămînt, au alergat la el, ca să scape de primejdie. Atunci 
Dionisie, robul lui Dumnezeu cel adevărat, avînd către Hristos credinţă neîndoită, a zis către dînşii: 

"Fiilor, nu vă temeţi de tot, ci aşteptaţi puţin să vedeţi puterea lui Dumnezeu. La dînsul să avem toată 
nădejdea, că ne va izbăvi din primejdie". 

Barbarii, fiind aproape de corabia lor, au început să-i săgeteze; iar cuviosul, înălţînd mîinile şi ochii la cer, 
s-a rugat cu lacrimi preafierbinţi, astfel: "Doamne Iisuse Hristoase, Cel împreună cu Tatăl şi cu Sfîntul 
Duh de-a pururea slăvit, ascultă-mă pe mine netrebnicul robul Tău şi ne izbăveşte din robia aceasta, 
pentru rugăciunile Preacuratei Maicii Tale şi ale Botezătorului şi Inaintemergătorul Tău!" Cuviosul zicînd 
acestea, îndată s-a arătat către aceia Marele Mergător înainte, ţinînd un toiag în mîna dreaptă, şi i-a zis să 
nu se teamă nicidecum; iar pe barbari i-a înfri-coşat că-i va ucide, dacă nu se vor întoarce înapoi. Atunci 
mîinile barbarilor s-au uscat şi neputînd să-i vatăme, au rămas nelucrători. Cuvioşii, văzînd o preaslăvită 
şi minunată lucrare ca aceasta, au mulţumit Domnului, zicînd: "Slavă Ţie Hristoase Atotputernice, Care 
ne-ai izbăvit de primejdie, prin Botezătorul şi Mergătorul înainte". Astfel a ajuns la Aton cu cale bună şi, 
găsind pe fraţi, le-a vestit cele făcute, bucurîndu-se. Ei, auzind acestea, au slăvit pe Dumnezeu, Care nu 
ruşinează pe cei ce nădăjduiesc într-însul. Dometie a zis către Cuviosul Dionisie: "Nu ţi-am spus eu să pui 
numai început, că Domnul îţi va ajuta? Acum începe zidirea cu sîrguinţă, şi nu te teme de cheltuiala 
cealaltă, că Stăpînul Hristos îţi va trimite ajutor din înălţime". Atunci cuviosul a găsit lucrători, a adunat 
piatră, lemne şi var şi a gătit toate cîte erau de nevoie să înceapă lucrul. 

El a făcut întîi zidirile, apoi biserica Mergătorului înainte, mare şi minunată, chilii multe, bolniţă, trapeză 
şi toate cîte erau necesare şi au adus din deal apă multă şi dulce. Şi s-a săvîrşit la anii 6878 de la Adam; 
iar anul de la Mîntuitorul şi Stăpînul Hristos, 1370. Dar, fiindcă a rămas o parte nesăvîrşită, adică 
zugrăveala şi toate ce mai erau de trebuinţă şi nu mai avea de cheltuială, sfîntul s-a dus iar la Trapezunda 
şi a spus împăratului pricina. împăratul 1-a primit cu bucurie şi i-a dat bani foarte mulţi. Apoi, întorcîndu- 
se la mănăstire, a găsit-o pustie cu totul, că, din lucrarea diavolului, s-au dus agareni mulţi, au făcut 
meşteşuguri şi au intrat înăuntru şi i-au robit pe toţi şi le-au luat toate lucrurile, de care aveau trebuinţă, 
blestemaţii. 

De acestea înştiinţîndu-se cuviosul, s-a întristat foarte mult şi a plîns, însă nu a grăit cuvînt rău către 
Dumnezeu, ştiind că aceasta este ispita de la urîtorul binelui; deci, s-a dus numai să-i răscumpere şi i-a 
izbăvit ca un bun păstor, aducîndu-i pe toţi la mănăstire cu ajutorul lui Dumnezeu. Atunci s-a dus iarăşi 
sfinţitul Dometie şi s-a sfătuit, de ar fi fost cu cuviinţă să se ducă iarăşi la împărat să-i dea alţi bani şi i-a 
zis să se ducă degrabă. Deci, cînd a luat de la fraţi iertare, a heretisit pe Dometie, zicînd: "Iată, cinstite 
părinte, după Dumnezeu dau în mîinile tale conducerea acestei mănăstiri şi după marele Mergător înainte, 
căci nu ştiu de ne vom întîlni mai mult aici". Iar Dometie i-a răspuns Cuviosului Dionisie, luminîndu-se 
de Sfîntul Duh: "Părinte, aici nu ne vom mai întîlni, numai în veacul viitor, care pururea petrece. Acolo ne 
vom înveseli împreună cu Stăpînul Hristos şi Mîntuitorul nostru". Astfel s-a făcut după proorocia lor, că 
nu s-au mai văzut în lumea aceasta unul cu altul, avînd amîndoi darul proorociei. 

Sfîntul, intrînd în corabie, s-a dus la Trapezunda cu sinodia sa, şi s-a veselit împreună cu fratele său şi cu 
însuşi stăpînitorul, căruia i-a vestit toate cele ce se întîmplaseră, precum s-a zis mai sus. Binecredinciosul 
împărat, auzind acelea, 1-a mîngîiat, zicîndu-i: "Nu te întrista pentru cele trebuincioase mănăstirii, că eu îţi 
voi da ajutor". Deci, zăbovind acolo la mitropolie puţină vreme, i-a venit ceasul să se ducă către Cel dorit. 
Chemînd pe fratele său şi pe însuşi stăpînitorul împărat, i-a rugat să aibă grija mănăstirii cît vor trăi în 
această lume. Acestea rînduindu-le bine şi rugîndu-se Domnului pentru dînşii, şi-a dat sufletul în sfintele 
Lui mîini, în 25 ale lunii iunie, vieţuind în această lume 72 de ani. Sfintele şi cinstitele lui moaşte le-a 
îngropat arhiereul cu cuviincioasa cinste şi cu bună cucernicie. Acele moaşte făceau multe minuni, celor 
ce îl rugau cu credinţă. Iar monahii care erau în sinodia lui, luînd de la împărat şi de la arhiereu 
milostivirea cea cuviincioasă şi iertare, s-au dus. 

Ajungînd la mănăstire, au vestit fraţilor moartea cuviosului şi toţi au plîns şi s-au tînguit pentru lipsirea 
unui părinte ca acesta; iar dumnezeiescul Dometie i-a mîngîiat. Apoi, vrînd să se ducă la chilia lui, au 
căzut toţi la picioarele lui, rugîndu-se cu lacrimi să nu-i lase sărmani, ci să rămînă să-i păstorească ca şi 
mai înainte; deci, pentru ca să nu să se facă neascultător, a rămas. El păstorea turma lui Hristos cu plăcere 

de Dumnezeu şi cu multă sîrguinţă şi ajungînd plin de zile, s-a dus la Domnul, Căruia se cuvine slava, 
cinstea şi închinăciunea, acum şi pururea şi în vecii vecilor. Amin. 



Viaţa Cuviosului David din Tesalonic 
(26 iunie) 

Acest mult lăudat părinte, îngerul cel pămîntesc şi omul cel ceresc, s-a născut şi a crescut în strălucita şi 
marea cetate a Tesalonicului. El de mic a defăimat toată odihna trupească, lepădîndu-se de lume şi de cele 
din lume. A părăsit prietenii şi rudeniile, cinstea şi slava cea vremelnică, banii, averile şi orice altă 
norocire vremelnică, dar încă şi sufletul său, după porunca Evangheliei, şi a urmat Stăpînului, luînd 
crucea din tinereţe, fiindcă inima lui se rănise cu totul de dumnezeiasca dragoste. Deci, şi-a tăiat perii 
capului, călugărindu-se, şi a rămas în mănăstirea Sfinţilor Mucenici Teodor şi Mercurie, care se numea 
Cunuliaton. 

Acolo a petrecut în linişte, nevoindu-se mai presus de om şi păzind toată fapta bună cu multă sîrguinţă. 
Lui îi plăceau îndeosebi înfrînarea şi smerenia decît celelalte, ştiind bine, că saturarea pîntecelui goneşte 
privegherea şi întreaga înţelepciune, iar slava deşartă prăpădeşte toate faptele bune în chip desăvîrşit. 
Pentru aceasta se sîrguia să cîştige smerita cugetare ca un înţelept. Citind dumnezeieştile Scripturi ziua şi 
noaptea, se minuna de faptele bune ale sfinţilor mai dinainte de Lege şi după Lege, cum i-a slăvit 
Dumnezeu pe dînşii, pentru că I-au slujit şi I-au bineplăcut, cum se cuvine. Adică, pe Abel 1-a făcut 
minunat pentru jertfă, pe Avraam pentru credinţă, pe Iosif pentru înţelepciune, pe Iov pentru răbdare, pe 
Moise 1-a arătat puitor de lege, pe Daniil şi pe cei trei tineri i-a păzit nevătămaţi de foc şi de lei. 

Cuviosul David, socotind petrecerea acestora, se sîrguia cu tot sufletul a le urma cu toată puterea, ca să se 
facă împreună cu dînşii moştenitor în împărăţia cerească. Citind şi vieţile cuvioşilor care s-au pustnicit 
după întruparea Mîntuitorului şi au săvîrşit atîtea minunate nevoinţe şi vitejii, se înspăimînta şi mai ales 
de Simeon din minunatul munte şi de cel de un nume cu dînsul, de Daniil şi de Patapie, stîlpnicii, care şi- 
au petrecut viaţa, fără acoperămînt, muncindu-se de vînturi, de ploi şi zăpezi. Vieţile acestora citindu-le, 
plîngea şi se umilea atîta, încît a luat hotărîre să petreacă cu aceeaşi strîmtoare, cîtă vreme va putea 
pururea pomenitul, ca astfel să afle lărgime după moarte. 

într-o zi s-a înfîerbîntat atît de tare şi s-a umplut inima lui, încît, suindu-se într-un migdal, care era în 
partea dreaptă a bisericii, s-a aşezat pe o cracă a copacului, pe care şi-a făcut un pat mic, cum a putut; şi 
acolo se pustnicea cu îngrădire şi cu minunată răbdare, muncindu-se de vînturi, de ploi şi zăpezi, arzîndu- 
se de căldura soarelui din timpul verii şi de alte strîmtorări chinuindu-se cumplit. O, ce îngăduire şi ce 
răbdare minunată a mult pătimitorului mucenic! Cum răbda el atîta pătimire rea! Ceilalţi stîlpnici, aveau 
cel puţin întărire, căci stîlpii erau zidiţi şi stătea; iar cînd dormea, ori îşi făcea altă trebuinţă de care avea 
nevoie, erau nemişcaţi. Dar acest diamant se mişca totdeauna pe lîngă copac şi nu avea odihnă niciodată, 
muncindu-se de ploi, de vînturi şi chinuindu-se cumplit de zăduf. 

Astfel pătimind cel cu sufletul răbdător nu s-a lenevit cîtuşi de puţin, nu s-a împuţinat cu sufletul şi nu s-a 
trîndăvit; iar faţa lui de înger nu s-a schimbat, nici s-a prefăcut, ci era frumoasă ca un trandafir. Cu 
adevărat în acest fericit s-a împlinit proorocescul cuvînt. Dreptul ca finicul va înflori şi ca cedrul din 
Liban se va înmulţi. El a înflorit cu faptele şi ca finicul, dînd rod primit lui Dumnezeu, mai dulce şi mai 
mirositor decît migdalul şi finicul. Avea şi cîţiva ucenici evlavioşi şi iubitori de Hristos, ostenindu-se şi 
trudindu-se împreună cu dînsul. Aceia de multe ori îl rugau să se dea jos din copac, să-i zidească o chilie 
unde îi va plăcea, ca să-i păstorească la păşune mîntuitoare. Iar el le răspundea, zicînd: "Fraţilor şi fiii 
mei, eu sînt om păcătos şi nevrednic, dar Stăpînul Hristos, Păstorul cel bun, Care îşi pune sufletul pentru 
oi, Acela, ca un bun ce este, să vă păzească de bîntuielile diavolului şi să mă învrednicească împărăţiei 
Sale cele veşnice; iar eu, viu este Domnul Dumnezeul meu, Iisus Hristos, că nu mă cobor din acest copac, 

pînă ce se vor sfîrşi trei ani, şi atunci numai cu porunca Lui; că fără de voie nu mă pogor nicidecum de 
aici". Atunci ei, văzînd neschimbarea voinţei lui, nu l-au mai supărat pentru această pricină. 

Cînd s-au împlinit trei ani, îngerul Domnului s-a arătat către dînsul şi i-a zis: "Davide, Domnul a ascultat 
rugăciunea ta, şi-ţi dă darul acesta pe care de mult l-ai cerut, adică să fii smerit cugetător, să te temi de El 
şi să-L cinsteşti cu evlavie cuviincioasă; de aceea, pogoară-te din copac şi linişteşte-te într-o chilie, 
binecuvîntînd pe Dumnezeu, pînă vei sfîrşi şi altă iconomie; după aceea vei afla odihnă de ostenelile 
trupeşti şi sufleteşti". Cît timp a vorbit îngerul cu dînsul, cuviosul a ascultat cu frică şi cu cutremur; iar 
după aceea, îngerul făcîndu-se nevăzut, cuviosul mulţumea lui Dumnezeu, zicînd "Bine este cuvîntat 
Dumnezeu, Care a primit rugă-ciunea mea şi m-a miluit!" 

Atunci, chemînd pe ucenicii săi, le-a arătat vedenia şi le-a spus să-i zidească o chilie după stăpîneasca 
poruncă; iar ei au făcut cu sîrguinţă după cum li se poruncise, înştiinţînd despre aceasta pe prea sfinţitul 
arhiepiscop Dorotei. Acesta, luînd pe cei mai cucernici clerici, bucurîndu-se şi suindu-se la Cuviosul 
David, l-au sărutat şi l-au dat jos din copac cu multă cucernicie şi, slujind, l-au dus în chilia lui, săvîrşind 
mare prăznuire. După aceea, ei s-au întors, veselindu-se; iar cuviosul a rămas în chilie liniştindu-se şi 
binecu-vîntînd neîncetat pe Dumnezeu, care i-a dăruit atîta dar, încît gonea diavolii, lumina orbii şi orice 
boală nelecuită o tămăduia, cu numele Domnului nostru Iisus Hristos. Din semnele cele mai multe care 
le-a făcut, scriu două sau trei spre încredinţarea celorlalte, precum leul se cunoaşte după unghii şi ţesătura 
după margine. 

Un tînăr oarecare avea diavol. Acela a venit într-o zi la chilia cuviosului şi stînd afară la uşă, striga: 
"Eliberează- mă, Davide, rob al veşnicului Dumnezeu, că foc iese din chilia ta şi mă arde pe mine". Atunci 
cuviosul, întinzînd mîna prin fereastra sa, a zis, apucîndu-1 pe tînăr: "Domnul nostru Iisus Hristos, Fiul lui 
Dumnezeu cel viu, îţi porunceşte ţie, duh necurat, să ieşi din zidirea Lui". Acestea zicînd, 1-a însemnat pe 
el cu semnul Sfintei Cruci şi îndată a ieşit diavolul, iar omul a rămas sănătos. Cei de faţă, văzînd o 
minune ca aceea, au slăvit pe Dumnezeu, ca pe Unul ce slăveşte pe cei ce-L slăvesc cu lucruri plăcute 
Lui. Mai ascultaţi şi o altă minune, tot asemenea. 

O femeie oarecare era cu totul oarbă. Auzind de faptele cele bune ale cuviosului şi minunatului David, a 
venit la el, fiind purtată de mînă; şi, mergînd la chilia lui, a căzut la pămînt afară de uşă, plîngînd şi zicînd 
cu smerenie acestea: "Robul lui Dumnezeu cel binecuvîntat, ajută-mi, urmînd bunătatea Stăpînului 
Hristos. Izbăveşte-mă de această muncă mult chinuitoare şi-mi dăruieşte lumina ochilor, cea de bucurie 
tuturor şi cu totul veselitoare". 

Acestea şi multe altele zicînd, a plîns cu suspinuri şi cu lacrimi fierbinţi. Cuviosul, fiindu-i milă de 
chinuirea ei, ca un pătimitor şi milostiv ce era, a făcut mult timp rugăciune către Domnul. Apoi, i-a zis să 
se scoale de la pămînt, de unde zăcea plîngînd, şi să se apropie de fereastră. Atunci el şi-a întins mîna 
dreaptă şi, pecetluind ochii ei cu Sfînta Cruce, s-a rugat iarăşi către Domnul, zicînd: "Doamne Iisuse 
Hristoase, Fiul lui Dumnezeu Cel viu, Care Te-ai întrupat din pururea Fecioară Măria şi din Duhul Sfînt, 
ca să scoţi din întuneric pe om şi să-1 aduci la lumina cea veşnică, iar pe orbul din naştere l-ai luminat; 
însuţi şi acum, Stăpîne, luminează pe roaba ta aceasta, ca un Atotputernic, că Tu eşti luminarea sufletelor 
noastre şi pe Tine Te slăvim totdeauna, împreună cu Tatăl şi cu Duhul Sfînt". Astfel rugîndu-se, îndată s- 
au luminat ochii ca mai înainte şi vedea luminat şi curat, mulţumind cuviosului şi slăvind pe 
Dumnezeu. 

Această mare facere de minuni auzind-o tesalonicenii, toată cetatea îl avea întru mare evlavie, cinstindu-1 
ca pe un înger dumnezeiesc. Iar dacă cineva avea oarecare neputinţă, venea la dînsul şi cum îşi apropia 
dreapta de bolnav, îndată fugea toată neputinţa şi se împrăştia, precum piere întunericul de lumină. 

Deci, multe şi nenumărate minuni săvîrşind el, a fost slăvit şi cinstit foarte mult de oameni. Iar după cîţiva 
ani, murind Dorotei, mitropolitul Tesalonicului, a fost ales altul cu numele Aristid, care şi acesta era om 
îmbunătăţit. In acel timp se făceau în Tesalia mari pagube şi multă tulburare de către barbari. De aceea, 
eparhul Ibricului a scris mitropolitului să meargă la împărat sau să trimită pe un om oarecare îmbunătăţit, 

să-1 roage să aleagă şi să hotărască la Tesalonic eparh, căci în Tesalonic se afla numai epitrop. Deci, Prea 
Sfinţitul Aristid, arhiepiscopul Tesalonicului, citind scrisoarea eparhului înaintea clericilor şi boierilor 
cetăţii, le-a zis să aleagă pe un om iscusit şi cuvîntăreţ, ca să-1 trimită la împărat pentru această pricină. 

Deci, adunîndu-se toţi cetăţenii în biserică, au strigat toţi, cu o împreună glăsuire, să trimită pe Cuviosul 
David, ca să se cucerească de dînsul dreptcredinciosul împărat, ca de un om îmbunătăţit şi sfînt. Aceasta 
s-a făcut cu iconomie de pronia dumnezeiască, ca să se împlinească mai înainte cuvîntul îngerului, care a 
zis cuviosului să se pogoare din copac, ca să se facă şi altă iconomie şi atunci să meargă către Domnul. 

Arhiereul, luînd pe cei mai cucernici din clerici şi din mireni, s-a dus la cuviosul şi i-a vestit pricina, 
rugîndu-1 să meargă la stăpînitor pentru cererea cea de sus. Cuviosul însă a spus că nu poate să meargă 
din pricina bătrîneţilor; apoi, văzînd că toţi îl sileau să meargă, a primit, ca să nu se facă neascultător 
arhiereului şi tuturor iubitorilor de Hristos. Aducîndu-şi aminte de grăirea de mai înainte a îngerului, a zis 
către arhiepiscop: "Stăpîne, sfinte, facă-se voia Domnului; să ştiţi că împăratul îmi va dărui cu ajutorul lui 
Dumnezeu cîte voi cere pentru rugăciunile voastre, dar pe David nu-1 veţi mai vedea viu! Căci, 
întorcîndu-mă către voi de la împărăţie, cînd va lipsi încă o sută douăzeci şi şase de stadii să ajung la 
această săracă chilie a mea, atunci mă voi duce către Stăpînul meu". Arhiereul, socotind că aceasta o zice 
ca să nu-1 silească să se ducă, îl sfătuia iarăşi, zicîndu-i: "Urmează pe Păstorul şi învăţătorul nostru, 
Hristos, Care S-a omorît pentru noi ca un om; mori şi tu pentru poporul tău ca să iei de la oameni 
mulţumire, iar de la Stăpînul Hristos laudă şi slavă nemărginită, ca un următor al patimii Lui". 

Atunci, ieşind din chilie, toţi i s-au închinat; căci faţa lui era cu totul minunată la vedere, perii capului său 
îi ajugeau pînă la brîu şi barba pînă la picioare, iar cinstitul lui obraz era frumos ca al lui Avraam. Deci 
fiecare, văzîndu-1, se minuna: Cuviosul David luînd pe doi ucenici ai săi, pe Teodor şi pe Dimitrie, bărbaţi 
cucernici şi îmbunătăţiţi, asemenea lui nu numai la suflet, ci şi la trup, s-a pogorît la malul cetăţii şi, 
coborînd în corabie, au plecat. Şi, ajungînd în Vizantia, s-a auzit vestea în toată cetatea despre venirea 
cuviosului. 

într-acea vreme era împărat stăpînitor dreptcredinciosul Iustinian care era dus atunci într-alt loc, iar 
împărăteasa Teodora a trimis nişte postelnici şi nişte purtători de suliţi şi l-au primit cu multă cinste şi 
evlavie. Ea, văzînd acea strălucită faţă de înger, cu nişte cărunteţe ca acelea, s-a minunat şi i s-a închinat 
cu multă osteneală, cerînd rugăciune şi binecuvîntare de la dînsul. Cuviosul s-a rugat pentru împărat, 
pentru dînsa şi pentru toată cetatea. împărăteasa 1-a primit cu atîta bucurie şi veselie, încît nu pot să 
povestesc mai pe larg cît de frumoasă primire i-a făcut pururea pomenita, socotind că a primit pe un înger 
al Domnului, iar nu pe un om. împăratul întorcîndu-se, Augusta i-a vestit despre venirea cuviosului, 
zicînd: "Stăpîne, preabunul Dumnezeu S-a milostivit spre noi şi a trimis la stăpînirea ta pe îngerul Său, 
care a venit de la Tesalonic şi mi s-a părut că văd în adevăr pe Avraam. 

Deci, a doua zi, împăratul a poruncit să se adune toată suita. Cuviosul, venind înaintea împăratului, a pus 
în palmele sale cărbuni aprinşi şi tămîie; deci, a tămîiat pe împărat şi pe toată suita, fără a se vătăma de 
foc mîna lui cîtuşi de puţin, trecînd mai mult de un ceas pînă a tămîiat tot poporul. Văzînd acest lucru 
minunat, toţi s-au înspăimîntat; iar împăratul, sculîndu-se de pe scaun, 1-a primit cu multă cucernicie. 
Deci, primind anaforele mitropoliei, dreptcredinciosul şi iubitorul de Hristos împărat, le-a ascultat pe 
toate. Şi a împlinit nu numai cele scrise în scrisori, ci şi altele cîte a cerut cuviosul prin grai, le-a săvîrşit 
cu toată osîrdia, le-a iscălit după rînduială cu slove roşii, le-a dat cuviosului cu mîna sa şi a zis: "Cinstite 
părinte, roagă-te pentru mine!" 

Astfel, 1-a eliberat cu multă cinste, precum se cuvenea. El a plecat la Tesalonic, însă n-a ajuns pînă la 
cetate, ci, cînd era în dreptul farului, a zis ucenicilor săi acestea: "Fiii mei, a sosit vremea sfîrşitului meu! 
Să îngropaţi moaştele mele în mănăstirea unde locuiam, şi să îngrijiţi de sufletele voastre, ca să aflaţi 
odihnă veşnică". 

Zicînd acestea şi alte cuvinte folositoare de suflet, au ajuns la marginea care se numeşte Emboli, şi de 
acolo se vedea mănăstirea lui, la care privind şi-a făcut cruce şi, sărutînd pe ucenici, şi-a dat sufletul în 

mîinile lui Dumnezeu. Atunci cînd a murit, era vînt groaznic, încît mai înainte corabia plutea în plin, dar, 
o, minune, corabia a stat multă vreme, cu tot vîntul, şi nu s-a clintit din loc cîtuşi de puţin. A venit şi 
miros de tămîie nepovestit şi se auzeau glasuri în văzduh care lăudau pe Domnul cu cîntări. Trecînd multă 
vreme, glasurile au încetat, apoi s-a pornit şi corabia. Dar nu s-a dus după obicei la mal, ci s-a îndreptat 
către partea despre apus a cetăţii, la locul unde păgînii aruncaseră mai înainte moaştele Sfinţilor Teodul şi 
Agatopod. 

Atunci, auzindu-se de adormirea şi venirea cuviosului, a ieşit înaintea lui toată cetatea cu arhiepiscopul şi, 
purtînd cu multă evlavie sfintele lui moaşte, le-au dus în mănăstire şi le-au făcut o raclă de lemn în patru 
colţuri, în care le-au pus şi le-au îngropat cu cinste. Apoi a mutat eparhia acolo la Tesalonic, după 
porunca împărătească; iar pe cuviosul îl prăznuiau în tot anul în numita mănăstire. Trecînd o sută 
cincizeci de ani, era acolo egumen un om îmbunătăţit cu numele Dimitrie, care avea multă evlavie către 
cuviosul. Acela, avînd dor să ia o părticică din sfintele lui moaşte, ca să o aibă spre sfinţenie, a pus să 
sape mormîntul; dar îndată lespedea cea deasupra s-a crăpat în patru şi văzînd că sfîntul nu voieşte, s-a 
lăsat de lucru. Ucenicul acestui egumen, cu numele Serghie, care s-a făcut asemenea egumen şi, mai pe 
urmă, pentru faptele lui cele bune, arhiepiscop al Tesalonicului, cinstea mult pe acest cuvios şi avea multă 
evlavie către el. Acela de multe ori îl ruga, făcîndu-şi rugăciunea, să-1 ierte, a lua o părticică din sfintele 
lui moaşte. 

Adeverindu-se deplin de la Dumnezeu, că Cuviosul David a primit, a dezgropat mormîntul şi îndată a 
ieşit o minunată mireasmă şi, văzîndu-1 întreg, n-a îndrăznit a lua vreo părticică dintr-însul, ci numai puţin 
peri din cap şi din barbă. Acei peri iubitori de Hristos îi păzeau şi îi sărutau în ziua sărbătorii lui, care se 
săvîrşea în ziua de 26 ale lunii iunie. Ziua aceea o prăznuiesc în tot anul cu veselie, lăudînd pe cuviosul, 
spre slava Tatălui, a Fiului şi a Sfîntului Duh. Amin. 



Arătarea icoanei făcătoare de minuni a Preacuratei Fecioare Măria, care se numeşte 

Tihfinsca 
(26 iunie) 

In anul 6851 de la facerea lumii, pe vremea dreptcredincioasei stăpîniri a marelui domn Dimitrie 
Ioanovici, în zilele prea sfinţitului mitropolit Pimen şi ale lui Alexie, arhiepiscopul din marele Novgorod, 
s-a arătat preacinstita icoană a Preasfintei Născătoare de Dumnezeu, avînd însemnat pe mîna stingă 
Pruncul cel mai înainte de veci, pe Domnul nostru Iisus Hristos. 

Arătarea ei a fost astfel: In hotarele marelui Novgorod, nu departe de malurile rîului Neva, nişte pescari 
vînau peşte şi, fără de veste, i-a luminat de sus o strălucire cu rază luminoasă. Ei, uitîndu-se în sus, au 
văzut icoana Preasfintei Născătoare de Dumnezeu, strălucind în chipul soarelui şi astfel mergea în văzduh 
pe deasupra apei, purtată de mînă nevăzută. Ei, minunîndu-se foarte mult de aceea şi umplîndu-se de 
spaimă şi de bucurie, şi-au lăsat lucrul şi şi-au îndreptat ochii şi mintea la acea minune care se vedea, 
voind să vadă în ce parte va merge şi unde va sta acea preaslăvită icoană a Preasfintei Născătoare de 
Dumnezeu. 

Dar Domnul, nevoind să fie după voinţa lor, icoana a dispărut de la vederea lor şi s-a făcut nevăzută. 
După aceasta, aceeaşi icoană s-a arătat în aceleaşi hotare ale marelui Novgorod, în satul ce se numea 
Vimoceniţi, lîngă rîul Oiti - departe de o sută de stadii de la Tihfin -, stînd în văzduh şi strălucind cu 
negrăită lumină. Văzînd-o oamenii din satul acela, s-au adunat toţi şi cu spaimă se mirau de minunea ce 
se vedea; deci, au început a se ruga cu dinadinsul Preacuratei Maicii lui Dumnezeu. 

Atunci minunata icoană a Stăpînei s-a pogorît din văzduh la acei oameni şi stătea pe pămînt. Ei au luat-o 
cu negrăită bucurie şi au zidit îndată o căsuţă mică de rugăciune, unde mai pe urmă s-a făcut o biserică în 

numele Preasfintei Născătoare de Dumnezeu, a cinstitei şi slăvitei ei naşteri, şi se făceau minuni şi 
tămăduiri de boli la acea sfîntă icoană. 

Nu după multă vreme, acea icoană s-a luat de acolo de mină nevăzută şi, purtîndu-se negrăit prin văzduh, 
s-a arătat la locul ce se numea Cojela, aproape de rîul ce se numeşte Paşi, într-un munte departe ca la 
douăzeci de stadii de Tihfina. Cu asemenea chip, ca şi în satul cel dinainte, aşa şi acolo strălucind cu 
minunată lumină, au văzut-o locuitorii acelui loc şi, adunîndu-se cu mirare şi cu spaimă, au făcut multe 
rugăciuni către Maica lui Dumnezeu, ca să stea cu dînşii la locul acela. Deci, şi-au cîştigat cererea, căci 
acea icoană s-a pogorît jos din înălţime, şi oamenii aceia i-au zidit acolo, asemenea, o casă mică de 
rugăciune, unde mai pe urmă s-a făcut biserică în numele Preacuratei Născătoare de Dumnezeu, a 
cinstitului ei acoperămînt. Dar nici în acel loc n-a voit Preasfînta Născătoare de Dumnezeu, să-i rămînă 
mult icoana sa. Căci, după o vreme, s-a luat de acolo tot de mînă nevăzută şi, mutîndu-se, s-a arătat în 
munte la Tihfina, aproape de rîul ce se numeşte Tihfîni. 

Ea s-a arătat după asemănarea arătărilor sale de mai înainte, stînd în văzduh şi se purta ca un nor uşor pe 
sus. Deci, s-a adunat şi acolo mulţimea poporului, văzînd acea mare minune şi au venit de prin satele 
dimprejur preoţii cu cinstitele cruci, cu sfintele icoane şi cu cîntări de psalmi, făceau rugăciuni mereu şi 
poporul striga cu lacrimi "împărăteasă, vino la noi! Stăpînă vino la noi! Caută spre noi nevrednicii robii 
tăi. Trimite îndurările iubirii tale de oameni. Cercetează-ne de sus şi ne luminează pe noi cei întunecaţi de 
păcate, prin venirea ta cu rază luminoasă". 

Rugîndu-se ei astfel, cu osîrdie şi vărsînd multe lacrimi, s-a pogorît în mîinile lor acea sfîntă icoană, pe 
care, cuprinzînd-o cu bucurie, au sărutat-o cu dragoste. Deci, făcînd multe închinăciuni, îndată au început 
a tăia lemne pentru biserică şi au întemeiat-o în acelaşi munte. Tot în aceeaşi zi, au tăiat trei cununi şi le- 
au pus împrejurul icoanei făcătoare de minuni. Apoi, sosind noaptea, poporal s-a dus fiecare pe la casele 
lor, lăsînd cîţiva oameni lîngă icoana cea făcătoare de minuni, ca toată noaptea s-o petreacă fără somn şi 
în rugăciune. 

Deci, au petrecut toată noaptea oamenii cei rămaşi, rugîndu-se; iar spre ziuă au adormit şi s-a făcut, pe 
cînd dormeau ei, o minune ca aceasta: Icoana aceea făcătoare de minuni a Preasfintei Născătoare de 
Dumnezeu, ridicîndu-se de acolo cu temelia, prin dumnezeiasca voie, s-a mutat în altă parte; asemenea şi 
toate lemnele cele gătite pentru casa de rugăciune, cu icoana şi temelia s-au luat de mîini nevăzute şi s-au 
mutat în altă parte. Dar nu numai acelea, ci şi surcelele pînă la cele de pe urmă, nu se ştie cum s-au mutat 
de acolo, nevăzînd nimeni, nici auzind acea mutare vreunul din păzitori. Cînd s-au deşteptat oamenii 
aceia şi n-au văzut chipul Preasfintei Născătoare de Dumnezeu, nici temelia, nici lemnele, au fost cuprinşi 
de spaimă mare şi de frică. 

A doua zi a venit poporul să se închine preacuratului chip al Preasfintei Născătoare de Dumnezeu şi să 
zidească casa de rugăciune cea întemeiată din nou, dar, negăsind nimic în locul acela, s-au înspăimîntat 
foarte şi au întrebat pe cei ce stătuseră acolo: "Cum s-a făcut aceasta?" Ei le-au răspuns: "Petrecînd toată 
noaptea fără somn, spre ziuă am adormit puţin şi, deşteptîndu-ne, nu se ştie cum şi de cine s-au luat toate 
de acolo împreună cu sfîntă icoană şi unde s-au dus". 

Atunci toţi s-au umplut de mîhnire şi de jale, căci s-au lipsit de o bogăţie duhovnicească şi minunată ca 
aceea; deci, au început a plînge şi a se tîngui şi a face rugăciuni către Dumnezeu, strigînd: "O, Stăpîne, 
iubitorule de oameni, arată-ne dumnezeiescul Tău dar, pe care cu iubire de oameni şi preaslăvit l-ai trimis 
în partea Rusiei, să nu ascunzi de noi acea nepreţuită comoară, prin care nădăjduim a ne îmbogăţi 
sufleteasca noastră sărăcie! O, Stăpînă, Maica milostivirii, unde te-ai dus de la noi nevredncii robii tăi? 
Ieri, prin venirea ta la noi, ne-ai umplut de mare bucurie, iar acum, prin ducerea ta, ne-ai lăsat în lacrimi şi 
în tînguire; deci, arată-ne nouă, lumina noastră şi prefă-ne întristarea în bucurie". Aşa tînguindu-se, s-au 
dus prin muntele acela şi prin toată dumbrava, căutînd cu plîngere, unii prin văzduh, alţii pe pămînt, 
cercetînd cu dinadinsul pe cea dorită. 

Ostenindu-se ei astfel, li s-a arătat spre răsărit o lumină minunată pe partea cealaltă de rîul Tihfina, în 
pustia cea tinoasă, departe de munte ca la două stadii. Văzînd poporul lumina aceea au alergat acolo 
degrabă şi au găsit icoana Preasfintei Născătoare de Dumnezeu, împreună cu temelia şi cu toate lemnele 
şi surcelele. Temelia stătea întreagă precum era întemeiată în munte; iar sfînta icoană stătea în mijlocul 
temeliei pe peretele dinspre răsărit, în văzduh, nefiind cu nimic întărită în perete şi strălucind ca soarele. 
Deci toţi, căzînd cu lacrimi de bucurie, strigau: "Slavă Ţie, Hristoase Dumnezeule, pentru Maica 
Domnului, că nu ne-a lăsat pe noi robii săi! Nu ne lăsa pe noi, Preasfîntă Fecioară, pînă în sfîrşit, ci 
totdeauna să petreci cu noi, mîntuind şi păzind cuvîntătoarea turmă a Fiului tău". 

Rugîndu-se din destul, s-au apucat de zidire şi, alergînd bărbaţi cinstiţi, s-au dus în marele Novgorod la 
prea sfinţitul arhiepiscop Alexie şi la mai marii cetăţii, înştiinţîndu-i de preaslăvita arătare a icoanei celei 
făcătoare de minuni, care nu se ştie de unde a venit la dînşii, purtîndu-se de îngeri prin văzduh. 
Arhiepiscopul şi mai marii cetăţi, toţi, auzind de aceea, s-au minunat şi s-au umplut de duhovnicească 
bucurie şi, mulţumind, au preamărit pe Dumnezeu şi pe Maica Lui. Au înştiinţat de aceea şi pe 
stăpînitorul lor, trimiţînd înştiinţare la cetatea împărătească Moscova. Apoi, arhiepiscopul, hirotonisind 
preoţi şi diaconi, i-a trimis la Tihfin, împreună cu bărbaţii cei vestiţi, dîndu-le binecuvîntare pentru zidire, 
asemenea şi Sfîntul Antimis pentru sfinţirea bisericii, în numele Preacuratei Născătoare de Dumnezeu, a 
cinstitei şi a slăvitei ei adormiri. Ajungînd ei la Tihfin, au cîntat rugăciuni înaintea icoanei făcătoare de 
minuni şi s-au apucat cu sîrguinţă de zidirea şi săvîrşirea bisericii, pe care au şi isprăvit-o. 

Apropiindu-se praznicul cinstitei şi slăvitei Adormiri, a trimis pe eclesiarh la satele dimprejur, ca la 
douăzeci de stadii şi mai mult, ca să spună creştinilor ziua sfinţirii bisericii şi viitorul praznic al 
Preasfintei Născătoare de Dumnezeu, poruncindu-le ca, cu postire şi rugăciune să vină la praznic spre 
sfinţirea bisericii. 

Deci, acel eclesiarh trimis era un bărbat cu viaţă curată, cucernic şi plăcut lui Dumnezeu, cu numele 
Gheorghe. Acela, împlinindu-şi cele poruncite, se întorcea la biserică în ziua dinaintea praznicului. Ei, 
fiind departe de biserică, ca la trei stadii în pustie, au simţit miros plăcut de tămîie şi aromate mirositoare, 
căci darul Sfîntului Duh, prin venirea sa de faţă, a umplut acel loc de mireasmă, la care avea să se arate 
singură Preasfîntă Născătoare de Dumnezeu. Deci, mergînd Gheorghe şi cugetînd în sine de unde poate 
veni în pustie o mirosire plăcută ca aceea, fără de veste a văzut pe Preasfîntă Născătoare de Dumnezeu, 
strălucind în lumină negrăită şi şezînd pe o creangă de brad. In mîna dreaptă avea un toiag roşu, cu care, 
ca şi cum s-ar rezema, îi stătea înaintea ei un bărbat luminos în haine arhiereşti, împodobit cu cărunteţe, 
care, după chip semăna a fi Sfîntul Ierarh Nicolae. 

Văzînd eclesiarhul acea minunată arătare, s-a cuprins de frică şi de spaimă şi a căzut la pămînt ca un mort. 
Arhiereul cel ce stătea înaintea Născătoarei de Dumnezeu, apropiindu-se de el, 1-a atins, zicînd: "Scoală- 
te şi nu te teme!" Iar el cu cutremur şi cu spaimă s-a sculat în genunchi, avînd mîinile strînse pe piept şi 
privea la ceea ce vedea. Atunci Preacurata Fecioară ce şedea pe ramură, i-a zis: "Omule, ducîndu-te la 
biserică, să spui preoţilor şi oamenilor, ca să nu pună crucea cea de fier, pe care vor s-o pună la biserica 
mea, ci să pună cruce de lemn; pentru că aşa am voit eu". Eclesiarhul, luîndu-şi puţină îndrăzneală, a zis 
cu frică: "Doamnă şi Stăpîna mea, nu mă vor crede pe mine!" La aceasta, arhiereul i-a răspuns: "Cînd nu 
te vor crede, atunci va fi semn de încredinţare". 

După cuvîntul acesta, Preacurata Fecioară, care s-a arătat şi arhiereul ce stătea înaintea ei, s-au făcut 
nevăzuţi. Atunci eclesiarhul a înţeles că este adevărată arătarea Preasfintei Născătoare de Dumnezeu, iar 
arhiereul cel ce stătea înaintea ei, este marele arhi-ereu şi făcător de minuni, Nicolae. Deci, căzînd la locul 
acela, a dat mulţumiri şi rugăciuni lui Dumnezeu, că s-a învrednicit de o vedenie preaslăvita ca aceea. 
Mergînd la biserică, a spus preoţilor şi oamenilor, cele ce a văzut şi a auzit; dar aceia nu l-au crezut, ci au 
poruncit să pună lucrătorii pe biserică crucea cea de fier. Cînd unul din acei lucrători, după porunca 
preoţilor, a luat crucea cea de fier şi s-a suit cu ea pe biserică şi a început s-o aşeze, deodată s-a pornit vînt 
tare cu vifor mare, iar pe omul cu crucea de fier, apucîndu-1 cineva nevăzut, ca şi cu mîinile, 1-a pus pe 
pămînt nevătămat, nu ca şi cum ar fi căzut de sus, ci ca şi cum s-ar fi pogorît cu picioarele. 

Atunci preoţii şi oamenii, văzînd acea înfricoşată minune, s-au temut şi au crezut cuvintelor eclesiarhului, 
preamărind pe Dumnezeu şi pe Preacurata Născătoare de Dumnezeu şi au fericit pe marele făcător de 
minuni Nicolae. Apoi, îndată fâcînd o cruce de lemn, au pus-o pe biserică şi au prăznuit cu bucurie ziua 
sfinţirii bisericii împreună cu praznicul Adormirii Preasfintei Născătoare de Dumnezeu. Şi se săvîrşeau 
atunci multe minuni, din acea icoană făcătoare de minuni a Preacuratei Maicii lui Dumnezeu şi se dădeau 
tămăduiri celor cuprinşi de boli, dar nu numai atunci, ci şi după aceea. 

După sfinţirea bisericii Preasfintei Născătoare de Dumnezeu din Tihfina, tot poporul s-a dus acolo, unde 
plăcutul lui Dumnezeu, eclesiarhul Gheorghe, a văzut pe Preacurata Născătoare de Dumnezeu şi pe 
făcătorul de minuni Nicolae şi, rugîndu-se, a zidit o casă de rugăciuni în numele Sfîntului Nicolae, 
făcătorul de minuni; iar din ramura aceea pe care a văzut-o şezînd pe Preasfînta Născătoare de Dumnezeu, 
a făcut o cruce şi a pus-o în casa de rugăciuni, pentru închinarea poporului cel binecredincios ce venea 
acolo. Deci s-a făcut acolo aceasta, întru neuitata pomenire a celor de pe urmă, despre arătarea Preasfintei 
Născătoare de Dumnezeu şi a Ierarhului Nicolae. Multe minuni se făceau acolo, ca şi în biserica 
Preasfintei Născătoare de Dumnezeu, spre slava Domnului şi spre folosul oamenilor celor credincioşi. 

Iar după ce au trecut şapte ani, prin mînia lui Dumnezeu şi prin negrija celor bisericeşti, într-o noapte s-a 
aprins biserica din luminări nestinse şi toată s-a făcut cenuşă. Iar icoana făcătoare de minuni a Preasfintei 
Născătoare de Dumnezeu, scoţîndu-se din foc, cu puterea nevăzută a lui Dumnezeu, s-a aflat într-un loc 
depărtat de o jumătate de stadie stînd pe un ienupăr. în acel timp a ars şi casa cea de rugăciuni din pădure, 
iar crucea care era făcută din ramuri şi pe care şezuse Născătoarea de Dumnezeu, asemenea fără să fi 
căzut foc, s-a găsit întreagă la o mică depărtare, în desişul ienuperilor. 

Deci, s-a făcut a doua biserică de lemn în locul celei arse, asemenea s-a făcut şi în pustie, în acelaşi loc, o 
casă de rugăciune. Apoi s-a pus cu cinste în biserica cea nouă, la locul său, sfînta icoană a Preasfintei 
Născătoare de Dumnezeu, precum şi crucea şi-a luat locul în noul locaş de rugăciune. După ce au trecut 
cinci ani, într-o noapte, iarăşi s-a aprins biserica şi a ars pînă la temelie; iar icoana făcătoare de minuni a 
Preasfintei Născătoare de Dumnezeu, ca rugul cel nears s-a găsit în cenuşă, fără să fie cît de puţin 
vătămată de foc. Tot în acel ceas, nu se ştie prin ce întîmplare, a ars şi casa de rugăciune din pustie, iar 
crucea s-a găsit în cenuşă nevătămată. Mirîndu-se toţi de nişte minuni ca acestea, preamăreau pe 
Dumnezeu şi pe Născătoarea de Dumnezeu. Apoi sîrguindu-se, au făcut iarăşi a treia biserică de lemn, 
mai mare şi mai frumoasă decît cea dintîi, asemenea şi casa de rugăciune din pustie au făcut-o pentru a 
treia oară. 

Biserica a treia a stat o sută de ani şi mai mult, pînă în zilele dreptcredinciosului şi vrednicului de laudă a 
toată Rusia, marele domn Vasilie Ioanovici. Acela cu deosebită dragoste, din rîvnă şi din osîrdie către 
Preasfînta Născătoare de Dumnezeu, pornindu-se către icoana ei făcătoare de minuni, a poruncit să 
zidească în Tihfîni, din visteriile sale împărăteşti, o biserică de piatră. Dar, cînd pridvorul era gata 
întemeiat împrejur şi cînd lucrătorii au început a netezi şi albi pereţii, atunci, cu judecăţile pe care numai 
Dumnezeu le ştie, zidirea pridvorului a căzut şi a acoperit cu piatră pe cei 20 de lucrători ai bisericii; iar 
preoţilor, anunţătorilor şi la tot poporul s-a făcut întristare mare, pentru lucrătorii îngropaţi sub piatră; 
pentru că socoteau ei, că au murit de greutatea pietrelor. Atunci ei au început a da pietrele la o parte şi, 
după trei zile de muncă, i-au găsit pe toţi vii, nevătămaţi întru nimic; fiind păziţi cu milostivirea lui 
Dumnezeu şi cu apărarea Preasfintei Născătoare de Dumnezeu. 

Cînd poporul a văzut aceasta, s-a umplut de bucurie şi au dat mulţumire lui Dumnezeu şi Preacuratei 
Fecioare, de o minune preaslăvită ca aceea. Deci, apucîndu-se din nou la lucru, au zidit pridvorul acela 
foarte frumos; iar după ce au sfîrşit toată gătirea şi înfrumuseţarea bisericească, cu învoirea stăpînitorului, 
a mers la sfinţirea acelei biserici şi Serapion, arhiepiscopul marelui Novgorod. Arhiepiscopul, sfinţind 
biserica, a pus într-însa cu cinste icoana făcătoare de minuni a Preasfintei Născătoare de Dumnezeu; iar în 
pustia aceea, unde era casa de rugăciune închinată Maicii Domnului, acolo, din porunca marelui domn şi 
cu binecuvîntarea arhiereului lui Hristos, Nicolae, s-a întemeiat o mănăstire pentru petrecerea 
călugărească. 

După zidirea şi sfinţirea bisericii Preacuratei Născătoare de Dumnezeu din Tihfini, trecînd şase ani, 
binecredinciosul şi marele domn Vasilie Ioanovici, din dragostea ce avea pentru Preasfinta Născătoare de 
Dumnezeu a mers la Tihfini, ca să vadă icoana ei cea făcătoare de minuni şi să se învrednicească a o 
săruta, cum şi spre a-şi săvîrşi rugăciunile sale cele osîrdnice şi spre a vedea biserica cea nouă, zidită cu 
bani din vistieriile sale. Ducerea sa la Tihfini a fost în zilele arhieriei preasfinţitului Macarie al 
Novgorodului, care, cu voia lui Dumnezeu, a fost rînduit la scaunul mitropoliei a toată Rusia. într-acea 
vreme, împreună cu marele domn, a mers şi el la Tihfini, de unde, după multele sale rugăciuni făcute cu 
credinţă şi cu lacrimi vărsate înaintea icoanei făcătoare de minuni, s-a întors la împărăteasca sa cetate plin 
de duhovnicească veselie. 

După moartea acelui domn, scaunul singurei stăpîniri a toată Rusia, 1-a luat binecredinciosul său fiu, 
marele domn Ioan Vasilievici, care s-a încoronat cu împărătească coroană; asemenea avînd şi el mare 
credinţă şi osîrdie după Dumnezeu către Preasfinta Născătoare de Dumnezeu şi către icoana ei, cea 
făcătoare de minuni din Tihfini. Acel împărat, urmînd tatălui său, a mers acolo singur la închinare, unde, 
văzînd biserica aceea ţinută şi ocîrmuită de preoţi şi diaconi mireni şi multe locuinţe de popor împrejurul 
ei, nu i-a plăcut, dorind ca acolo să fie petrecere călugărească. 

De aceea, sfâtuindu-se cu prea sfinţitul mitropolit Macarie, cu Pimen, arhiepiscopul marelui Novgorod şi 
cu toţi voievozii şi boierii săi, a poruncit ca locuinţele acelea din jurul bisericii să se mute în alt loc 
departe, iar lîngă biserică să se sălăşluiască rînduială călugărească, care să o chivernisească cu cîntare 
bisericească. Astfel, în scurt timp s-a întemeiat la Tihfini o mănăstire aleasă, întreţinută din îndestulatele 
vistierii împărăteşti. Toată mănăstirea era de piatră şi îngrădită cu zid de piatră; avînd într-însa viaţă de 
obşte, ca şi în celelalte mari locaşuri. Cel dintîi egumen în locaşul acesta a fost egumenul Chirii; apoi 
călugării cei îmbunătăţiţi, lăsîndu-şi locurile lor în pustie, au venit în locaşul Tihfinului, atrăgîndu-se 
acolo de minunile care se făceau de icoana Preasfintei Născătoare de Dumnezeu, precum despre aceasta 
ne arată povestirea ce urmează. 

Incepînd a se zidi locaşul şi Prea Sfinţitul Pimen, arhiepiscopul marelui Novgorod, fiind de faţă pentru 
chiverniseala rînduielii mănăstireşti, a venit acolo monahul Avram de la mănăstirea lui Serghie cea din 
pustie şi care se afla în nişte locuri ce se numesc Luni, ce erau departe de locaşul Tihfinului ca la cinci 
sute de stadii. Avram, precum se spune, a fost bolnav în mănăstirea sa multă vreme şi acum aştepta să 
moară de acea grea şi lungă boală. Dar povăţuitorul acelei mănăstiri, un bărbat plăcut lui Dumnezeu, 
anume Martirie, ştiind din auzite de icoana cea făcătoare de minuni a Preasfintei Născătoare de 
Dumnezeu din Tihfini şi de multele tămăduiri ce se dădeau de dînsa neputincioşilor, a poruncit ucenicului 
său să se ducă acolo şi să se roage Preasfintei Născătoare de Dumnezeu. Bolnavul, auzind aceasta, a 
făgăduit că va merge îndată să se roage Preasfintei Născătoare de Dumnezeu şi din ceasul acela a cîştigat 
tămăduire de boala sa cea lungă şi grea, întorcîndu-se de la porţile morţii; şi astfel s-a sculat sănătos de pe 
patul durerii. 

Bucurîndu-se el şi slăvind pe Dumnezeu, împreună s-a bucurat şi Martirie povăţuitorul lui, de grabnica 
însănătoşire. Deci, Martirie a poruncit ucenicului său să meargă îndată să-şi împlinească făgăduinţa sa. 
Avram, mergînd fără de zăbavă şi ajungînd acolo, şi-a îndeplinit făgăduinţa şi, cu lacrimi pline de bucurie 
căzînd la preacurata icoană, o săruta cu buzele, ca după răsplătire pentru mare mulţumire şi spunea la toţi 
mila ce i s-a dat lui de către Preasfinta Născătoare de Dumnezeu. 

Acea minune a ajuns şi la auzul arhiereului, care într-acea vreme punea începutul locaşului, rînduind pe 
fraţi la slujbe; şi, umplîndu-se de bucurie duhovnicească, a preamărit pe Dumnezeu şi pe Stăpîna cea 
Preacurată care L-a născut. Pe Avram nu 1-a mai lăsat să se întoarcă la povăţuitorul său, ci i-au încredinţat 
cheile bisericeşti, ca el întîiul şi pe urmă să se afle înaintea icoanei făcătoare de minuni, pentru negrăita 
milă a Maicii lui Dumnezeu, care s-a săvîrşit spre dînsul. Stareţul Martirie, după plecarea lui Avram, a 
început a plînge, de ce nu s-a dus şi el cu ucenicul, spre a se închina icoanei făcătoare de minuni a 
Preasfintei Născătoare de Dumnezeu şi şi-a pus în gînd să se ducă, atunci cînd se va întoarce ucenicul. 
Aşteptînd el multă vreme pe ucenicul său, s-a supărat de zăbovirea lui. Deci, i s-a făcut în vedenia visului 

o arătare ca aceasta: în partea unde era Tihfinul se vedea un stîlp mare de foc şi pe înălţimea stîlpului 
acela se vedea stînd chipul Preasfintei Născătoare de Dumnezeu, asemenea ca icoana din Tihfini. 

Acel chip strălucea foarte luminos, iar el avea dorinţa să-1 sărute şi în acea dorinţă fiind s-a deşteptat. De 
atunci i-a venit mai mare dorinţă să vadă acea sfintă icoană şi să se învrednicească a o săruta. Pentru 
aceea a lăsat toate şi s-a dus cu sîrguinţă la Tihfini, unde, ajungînd şi văzînd icoana Preasfintei Născătoare 
de Dumnezeu, a căzut înaintea ei cu multă bucurie şi se ruga cu multe lacrimi. Apoi, văzînd şi pe ucenicul 
său sănătos, n-a voit să se mai întoarcă la mănăstirea sa, ci a rămas în locaşul Tihfinului, ca să poată 
vedea totdeauna icoana cea făcătoare de minuni a Preasfintei Născătoare de Dumnezeu. Dar după o 
vreme, cu bunăvoinţa lui Dumnezeu, s-a mutat în alt loc pustnicesc, care se afla ca la patruzeci de stadii 
de mănăstirea Tihfinului. într-o seară, Avram a văzut deasupra acelui loc o cruce de stele închipuită pe 
cer, care lumina locul acela. Deci, mutîndu-se acolo fericitul stareţ Martirie a luat însemnare cu el după 
icoana cea făcătoare de minuni a Preasfintei Născătoare de Dumnezeu şi petrecea în liniştea aceea slujind 
lui Dumnezeu. El purta pretutindeni pe unde umbla, icoana Preasfintei Născătoare de Dumnezeu, 
zugrăvită după icoana cea făcătoare de minuni. Intr-o vreme s-a întîmplat de a venit în cetatea Tferului 
Simion, împăratul Cazanului şi a petrecut acolo cu porunca dreptcredinciosului împărat şi marelui domn 
Ioan Vasilievici. 

îmbolnăvindu-se fiul acelui Simion, anume Ioan, a murit şi, întîmplîndu-se acolo stareţul Martirie, a pus 
peste cel mort icoana Maicii lui Dumnezeu, ce o purta cu sine, şi îndată a înviat. Atunci tatăl aceluia, 
umplîndu-se de bucurie, a dat mare mulţumire lui Dumnezeu şi Preasfintei Născătoare. 

Iar fericitul stareţ Martirie, mulţumindu-i, i-a zidit în pustia lui o biserică de piatră din averea sa, în 
numele Preasfintei Născătoare de Dumnezeu şi a întemeiat acolo şi o mănăstire. Dar noi să ne întoarcem 
la locaşul Tihfinului şi mai ales la icoana făcătoare de minuni a Preasfintei Născătoare de Dumnezeu, ca 
să povestim măcar o parte din minunile ei. 

De la arătarea sfintei icoane în Tihfini şi pînă la zidirea mănăstirii au trecut o sută şaptezeci şi şapte de 
ani. In această vreme, biserica a fost ţinută de mireni şi s-au făcut multe minuni de la acea icoană, dîndu- 
se şi felurite tămăduiri, pe care nimeni nu le-a scris spre înştiinţarea neamului din urmă; astfel că 
neînvăţaţii de mai înainte ne-au lipsit de un mare folos. Dar, nici după ce s-a întemeiat locaşul nu s-au 
scris multe, fie din neştiinţă, fie din nebăgare de seamă, ci numai cîteva ne-au rămas de la dînşii, pe care 
le adunăm ca nişte spice mărunte după seceriş sau ca pe nişte struguri ce rămîn după culesul viilor. Iată 
acele minuni: Un om anume Teofil, fiind orb patru ani şi şase luni, după ce s-a rugat înaintea icoanei 
Preasfintei Născătoare de Dumnezeu, a văzut. In aceeaşi vreme, un copil, anume Haralambie, era îndrăcit 
şi, fiind adus la icoana cea făcătoare de minuni, s-a mîntuit de duhul cel necurat. Zaharia orbul, cinci ani 
nu văzuse lumina cu ochii şi, fiind adus înaintea icoanei sfinte, a căpătat vederea. 

Femeia unui om, anume Climent, care locuia în Moscova, cetatea împărătească, a cărei nume era 
Paraschiva, fiind bolnavă şi zăcînd în pat un an întreg, pătimea rău cu tot corpul de acea boală. Din 
pricina durerilor celor mari îşi pierduse mintea şi ochii i-au orbit; de aceea bărbatul ei a umblat şi a 
cheltuit foarte mult, ca s-o poată tămădui, dar nimic nu sporise; deci, se deznădăjduise de viaţa ei. El, 
auzind că Preasfînta Născătoare de Dumnezeu, prin cinstita sa icoană cea din Tihfini, dă milă şi grabnică 
tămăduire tuturor credincioşilor, s-a umplut de nădejde şi şi-a îndemnat femeia să făgăduiască că va 
merge să se închine chipului cel făcător de minuni al Preasfintei Născătoare de Dumnezeu. 

Ea a făgăduit şi îndată după cuvîntul făgăduinţei, s-a sculat din neputinţele cele cumplite ca din somn şi s- 
a însănătoşit cu tot trupul, numai la ochi nu căpătase vederea. Deci, amîndoi, bărbatul şi femeia, s-au dus 
la Tihfini, împlinindu-şi făgăduinţa lor. El, ajungînd la locaşul Preasfintei Născătoare, în sîmbăta cea 
dintîi a Marelui Post, au făcut cîntare de rugăciune înaintea icoanei celei făcătoare de minuni şi, cînd a 
fost cîntarea cea de toată noaptea de sîmbătă spre Duminică, femeia a căpătat vedere din milostivirea 
Preasfintei Născătoare de Dumnezeu. Văzînd toţi acea minune, au preamărit pe Dumnezeu şi pe 
Născătoarea de Dumnezeu; iar cei ce au cîştigat o milă ca aceea, mulţumind mult, s-au întors cu bucurie 
la casa lor. 

Odată a fost adus un om orb, cu numele Grigorie. Acela rugîndu-se, la praznicul Preasfintei Născătoare de 
Dumnezeu, înaintea chipului ei cel făcător de minuni, i s-a dăruit vederea şi s-a dus la casa sa, slăvind pe 
Hristos Dumnezeu şi pe Maica Lui cea preacurată, pentru acea tămăduire. După cîteva zile, a adus în 
mănăstire, la icoana cea făcătoare de minuni a Preasfintei Născă-toare de Dumnezeu, pe un om, anume 
Andrei, care era slăbănog, mut şi surd. Acela a pătimit în aceste neputinţe cincisprezece ani; deci, 
făcîndu-se rugăciune pentru el, îndată s-a tămăduit de neputinţele sale; şi astfel i s-a dat auzire şi i s-a 
dezlegat amuţirea limbii lui şi s-a sculat sănătos din slăbănogire cu tot trupul. 

O femeie, anume Mavra, care trăia la rîul Ostii, fiind cuprinsă de orbire şi nevăzînd lumina şaptesprezece 
ani, a fost adusă la icoana cea făcătoare de minuni şi a căpătat vedere. In acelaşi an, au adus în sfîntul 
locaş de la marele Novgorod, un copil, anume Gheorghe, care era cuprins de duhul cel necurat de şase ani 
şi astfel era cumplit chinuit. Venind el înaintea sfintei icoane a Preasfintei Născătoare de Dumnezeu, 
îndată duhul cel întunecat, nesuferind lumina darului Preasfintei Născătoare, s-a stins ca întunericul 
înaintea soarelui şi astfel s-a însănătoşit copilul. 

O văduvă, anume Iuliana, era bolnavă de ochi aşa de greu, încît nu mai văzuse lumina de doi ani. Auzind 
de făcătoarea de minuni icoană a Preasfintei Născătoare de Dumnezeu din Tihfini, şi de negrăitele 
tămăduiri care se dădeau oamenilor, s-a aprins cu căldura credinţei către Născătoarea de Dumnezeu şi s-a 
făgăduit să meargă la acea icoană spre închinare. Deci, îndată în ceasul acela i-a dat Stăpîna luminoasă 
vedere ochilor; iar ea, sîrguindu-se să-i mulţumească, s-a dus la mănăstirea ei, astfel împlinindu-şi 
făgăduinţa şi mulţumind Preasfintei Născătoare de Dumnezeu pentru minunea ce i-a arătat ei. 

în vremea aceea, un şchiop, anume Achindin, neputînd nicidecum să umble pe picioare doi ani, deoarece 
îi erau zbîrcite, a mers înaintea icoanei celei făcătoare de minuni a Preasfintei Născătoare şi îndată i s-au 
tămăduit picioarele. Deci, sculîndu-se înaintea tuturor, umbla sănătos, mulţumind lui Hristos şi 
Preacuratei Lui maici. 

In acelaşi an, a fost adus în sfîntul locaş un tînăr orb, anume Iona, din marele Novgorod, şi a cîştigat 
vederea de la icoana Preasfintei Născătoare de Dumnezeu. Alt tînăr îndrăcit, anume Maxim, fiind adus de 
părinţii săi la chipul cel făcător de minuni al Preacuratei, încă pe cale, diavolul a fost izgonit din el cu 
puterea lui Dumnezeu. Deci, mergînd în mănăstire, a spus de acea minune făcută, dînd mulţumire lui 
Dumnezeu şi Preasfintei Născătoare. 

O femeie, anume Elena, fiind oarbă de doi ani şi şase luni, a luat tămăduire şi a văzut chiar înaintea 
icoanei făcătoare de minuni a Preasfintei Născătoare de Dumnezeu, într-o zi de Duminică, pe cînd se 
săvîrşea Sfînta Liturghie, în vremea cîntării axionului: "Cuvine-se cu adevărat să te fericim..." Altă 
femeie oarbă, anume Măria, fiind adusă la praznicul Adormirii Preasfintei Născătoare de Dumnezeu, la 
icoana cea făcătoare de minuni, îndată a văzut, cu darul ei. Asemenea un om, cu numele Climent, lucrător 
de argint, fiind bolnav cu ochii şi lipsit de lumină, a cîştigat sănătate şi vedere, rugîndu-se la icoana 
făcătoare de minuni a Preasfintei Născătoare de Dumnezeu. 

Alt orb, cu numele Filip, n-a văzut lumina cinci ani; deci, aducîndu-se la acea mănăstire în Duminica 
Ortodoxiei, stătea şi se ruga înaintea icoanei celei făcătoare de minuni a Preasfintei Născătoare de 
Dumnezeu şi, în vremea Liturghiei, la ieşirea cu Sfintele Daruri, a cîştigat vedere. In acelaşi an, a venit 
din cetatea împărătească Moscova, un om cu numele Chirii şi, rugîndu-se Preasfintei Născătoare de 
Dumnezeu, a cîştigat vedere. Acela spunea că a suferit mai înainte de cap şi de ochi, iar după aceea, a 
orbit din marea durere de amîndoi ochii, nevăzînd lumina zilei o jumătate de an, nu avea nici o uşurare de 
durere. El, pentru aceasta, era mult îngrijorat de ai săi; deci, într-o noapte i s-a făcut soţiei sale o arătare în 
vedenia visului, poruncindu-i să meargă în Tihfini la icoana cea făcătoare de minuni a Preasfintei 
Născătoare de Dumnezeu şi va lua tămăduire; iar de nu va merge, va pătimi mai rău. Femeia, deşteptîndu- 
se, a spus bărbatului său cele ce auzise în vis. începînd el a se ruga cu căldură Preacuratei Născătoare de 
Dumnezeu şi, făgăduind că va merge la Tihfini, din acel ceas i s-a uşurat durerea şi a văzut lumina cu 
amîndoi ochii; astfel s-a însănătoşit desăvîrşit. Dar, de vreme ce a uitat făgăduinţa lui şi nu şi-a împlinit-o, 
după o vreme oarecare, a venit asupra lui boala cea de mai înainte. 

Atunci, aducîndu-şi aminte de făgăduinţa neîmplinită şi cunoscîndu-şi greşeala, a început a plînge şi a se 
tîngui. Apoi iarăşi, punînd făgăduinţă, s-a rugat Preasfîntei Născătoare de Dumnezeu şi a cîştigat sănătate 
cu milostivirea ei, dar nu ca întîi, ci vedea numai cu un ochi, celălalt rămînînd orb; deci, neîntîrziind, a 
plecat pe calea spre Tihfîni spre a se închina la icoana cea făcătoare de minuni, pe care, dacă a văzut-o cu 
un ochi, îndată i s-a deschis şi celălalt. 

Intr-una din zilele lui decembrie, anume la nouă, au venit în mănăstire 23 de oameni, între care cei mai de 
seamă erau Grigorie şi Mihail. Aceia, săvîrşind rugăciuni de mulţumire înaintea icoanei făcătoare de 
minuni a Preasfîntei Născătoare, spuneau că odată, fiind ei departe pe oceanul mării spre vînarea fiarelor 
de mare, au stat multe zile la un mal pustiu din pricina învăluirii mării, astfel că s-au lipsit de hrană multă 
vreme, încît topindu-se de foame, erau aproape să moară de nemîncare. Deci, flecare aştepta să moară, 
însă se ruga lui Dumnezeu pentru iertarea păcatelor. Apoi şi-au adus aminte de icoana făcătoare de 
minuni din Tihfîni a Preasfîntei Născătoare de Dumnezeu şi au început a se ruga către dînsa şi chiar în 
noaptea aceea, dormind, i s-a arătat unuia dintr-înşii grabnica ajutătoare, poruncindu-le să se hrănească cu 
iarba ce creştea acolo, pînă ce le va fi lesnicioasă calea apei, pentru a se întoarce la locul lor. Această 
vedenie şi arătare spunînd-o tovarăşilor săi, au gustat din iarbă şi au aflat într-însa un gust ales şi saţiu de 
pîine. Iarba aceea le-a fost lor precum a fost israelitenilor mana în pustie. Astfel s-au hrănit cu iarbă 
douăzeci de zile pînă ce a încetat furtuna mării. 

După puţină vreme, o femeie, anume Elena, a venit şi a spus că a fost oarbă trei ani. Aceea, pornindu-se 
cu credinţă, a poruncit să fie dusă la icoana Preasfîntei Născătoare de Dumnezeu; şi, cînd era încă pe cale, 
îndată a văzut cu ochii; astfel că a ajuns sănătoasă la mănăstire, dînd mulţumire lui Dumnezeu, înaintea 
icoanei făcătoare de minuni. Asemenea şi un bărbat, anume Mamant, care a venit din hotarele Iezerului 
Alb, a spus că multă vreme a fost orb şi numai făgăduind ca să meargă la Tihfîni, la icoana cea făcătoare 
de minuni a Preasfîntei Născătoare, îndată a văzut. 

Alt bărbat, din aceeaşi parte, anume Diomid, a spus că a căzut în slăbiciune un an întreg. Dar, aducîndu-şi 
aminte de icoana cea făcătoare de minuni a Preasfîntei Născătoare de Dumnezeu, a început a se ruga către 
dînsa şi a făgăduit că va merge acolo; deci, îndată s-a sculat sănătos şi a împlinit făgăduinţa. Un oarecare 
om, Pimen, cuprins de un drac cumplit, a fost legat de ai săi cu lanţuri şi dus la icoana Preasfîntei 
Născătoare de Dumnezeu. Pe cînd ei erau pe la jumătatea drumului, s-a tămăduit cu milostivirea Maicii 
Domnului, pentru că a ieşit dintr-însul diavolul. Deci, ajungînd sănătos, s-a închinat grabnicei sale 
tămăduitoare. 

Un bărbat oarecare, cu numele Codrat, îmbolnăvindu-se la cap, a orbit de ochi şi n-a văzut lumina un an 
şi jumătate. Auzind de icoana cea făcătoare de minuni a Preasfîntei Născătoare de Dumnezeu de la 
Tihfini, s-a rugat cu umilinţă şi a dat făgăduinţă că va merge la ea spre închinare şi îndată a văzut. Dar, 
amînînd pe altă dată să se ducă, şi-a uitat cu totul făgăduinţa şi n-a mers să dea mulţumire tămăduitoarei 
sale, Preasfîntei Născătoare de Dumnezeu. După zece ani de la căpătarea vederii sale, iarăşi a orbit ca şi 
mai înainte, însă nu şi-a adus aminte de făgăduinţa sa cea mai dinainte, pînă ce a fost înştiinţat prin vis. 
Căci a văzut pe cineva care i-a zis: "Mergi la icoana Preasfîntei Născătoare de Dumnezeu de la Tihfini, ca 
să-ţi împlineşti făgăduinţa; căci, de nu vei merge şi nu-ţi vei împlini făgăduinţa, nu vei cîştiga vederea 
ochilor". El, deşteptîndu-se, îndată şi-a adus aminte de ceea ce a făgăduit şi şi-a recunoscut greşeala sa. 
Deci, fiind dus la locaşul Maicii Domnului, l-au pus înainte icoanei făcătoare de minuni şi se ruga cu 
căldură. Astfel a cîştigat vederea prin milostivirea Preasfîntei Născătoare de Dumnezeu. 

Un om, anume Ion, fiind aproape de moarte, i s-a arătat în vis arhiereul lui Hristos, Nicolae, zicîndu-i: 
"De voieşti să fii viu şi sănătos, făgăduieşte Preasfîntei Născătoare de Dumnezeu, că vei merge la icoana 
ei făcătoare de minuni de la Tihfîni". Omul acela, deşteptîndu-se, îndată a început a se ruga cu lacrimi şi a 
da făgăduinţă; deci, în acel ceas, s-a sculat sănătos şi a mers la mănăstire, împlinindu-şi făgăduinţa cu 
mulţumire. 

Intr-aceeaşi vreme, au adus şi pe o femeie oarbă, anume Măria, care nu văzuse lumina zilei de zece ani. Şi 
acea femeie şi-a cîştigat vederea înaintea icoanei Preasfîntei Născătoare de Dumnezeu. O altă femeie, 

anume Evdochia, din marginea iezerului ce se numeşte Onega, fiind îndrăcită şi slăbănoagă, avînd încă şi 
o mînă uscată, cum s-a făgăduit a merge la icoana Preasfintei Născătoare de Dumnezeu, îndată s-a 
tămăduit în casa sa; pentru că a fugit din ea duhul necurat şi slăbănogirea ei s-a prefăcut în sănătate. Dar 
numai mîna i-a rămas netămăduită ca să nu uite făgăduinţa sa; deci, a mers la Tihfîni, s-a rugat Maicii 
Domnului şi astfel mîna ei s-a făcut sănătoasă. 

Un om şchiop şi orb, anume Ioan, făgăduindu-se la icoana făcătoare de minuni a Preasfintei Născătoare 
de Dumnezeu, a luat tămăduire în casa sa prin milostivirea ei; căci a văzut cu ochii cum i s-au îndreptat 
picioarele şi astfel a mers la Tihfîni ca să dea mulţumită tămăduitoarei sale. 

In acest chip mulţi oameni, cuprinşi de diferite neputinţe, în vremile acela şi după aceea, făcînd numai 
făgăduinţă, ca să meargă spre închinare la icoana cea făcătoare de minuni a Preasfintei Născătoare de 
Dumnezeu, îndată cîştigau tămăduiri. Duhurile cele necurate se goneau, orbii se luminau, slăbănogii se 
sculau sănătoşi de pe paturile lor şi, de orice neputinţă era cuprins cineva, făgăduindu-şi rugăciunile sale 
Maicii lui Dumnezeu, se tămăduiau degrabă. 

In zilele stăpînirii dreptcredinciosului împărat şi marelui Vasilie Ioanovici, cel cu porecla Şuisca, prin 
ştirea lui Dumnezeu, pentru păcatele omeneşti, era mare tulburare pe pămîntul Rusiei. Pe de o parte, din 
pricina războaielor dinăuntru, iar pe de altă parte din pricina celor dinafară. Deci, se vărsa pretutindeni 
sîngele credincioşilor creştini şi s-a luat cetatea împărătească Moscova, de oameni de altă credinţă; iar 
marele Novgorod l-au luat în stăpînire şfezii, împreună cu hotarele cele dimprejurul lui. In acea vreme şi 
mănăstirea Tihfînului era stăpînită de şfezi şi suferea multă strîmtorare de la ei. Dar, cu milostivirea lui 
Dumnezeu şi cu ajutorul Lui cel puternic, adunîndu-se cetele din oastea Rusiei, iarăşi au luat împărăteasca 
cetate Moscova, împărăţind pe vremea aceea binecredinciosul împărat şi marele domn Mihail 
Teodorovici. El a trimis cetele sale şi în hotarele marelui Novgorod, contra şfezilor şi, făcînd cu ei război 
lîngă rîul ce se numeşte Ust, a biruit pe potrivnici. Atunci şfezii ce s-au găsit la Tihfîni, de oamenii din 
oastea împărătească, unii au fost ucişi iar alţii prinşi de vii. 

Auzind despre aceea voievodul şfezilor, care stăpînise marele Novgorod şi fusese într-însul cu cetele sale, 
s-a umplut de mare mînie şi iuţime contra sfîntului locaş al Tihfînului şi voia să-şi facă izbîndire. Deci, a 
trimis pe ostaşii săi să-1 pustiască cu sabie şi cu foc şi să-1 risipească desăvîrşit împreună cu locuinţele 
cele omeneşti dimprejur. De acest lucru înştiinţîndu-se, locuitorii cei din jur s-au adunat cu femeile şi cu 
copiii în mănăstire, care era întărită cu ziduri de piatră şi, închizîndu-se într-însa împreună cu călugării şi 
cu puţini oameni împărăteşti, nădăjduia de scăpare, nu atît prin tăria zidurilor, cît prin ajutorul Preasfintei 
Născătoare de Dumnezeu, care este zid nesurpat. Venind şfezii, au înconjurat mănăstirea şi se luptau cu 
tărie contra ei; iar cei ce se închiseseră în mănăstire erau în mare frică. Deci unii, stînd pe ziduri, se băteau 
cu potrivnicii, iar alţii, adunîndu-se cu călugării în biserică, se rugau cu lacrimi lui Dumnezeu şi 
Preasfintei Născătoare, înaintea icoanei făcătoare de minuni, făcînd astfel rugăciuni de toată noaptea. 

In acea noapte, unei femei cu numele Măria, care dormita şi avea lacrimi pe faţa ei, i s-a arătat Preasfînta 
Născătoare de Dumnezeu, zicîndu-i: "Spune tuturor celor ce sînt în mănăstire ca să ia icoana mea şi să 
înconjoare zidurile de jur împrejur şi vor vedea mila lui Dumnezeu". Femeia aceea îndată a început a 
spune la toţi despre aceasta. Auzind ei acest lucru, s-au umplut de bucurie şi de nădejde şi, luînd icoana 
făcătoare de minuni a Preasfintei Născătoare de Dumnezeu cu cîntări de rugăciune, au înălţat-o pe zidul 
ogrăzii mănăstireşti şi făcînd litie au ocolit de jur împrejur, plîngînd şi strigînd: "împărăteasă, vezi 
primejdiile robilor tăi, izbăveşte-ne de potrivnicii care ne stau împrejur. Arată-ţi puterea ta, ca să înţeleagă 
toţi vrăjmaşii că tu eşti cu noi, apărătoarea noastră!" Deci, în acelaşi ceas a căzut frică mare asupra 
şfezilor, care s-au tulburat şi au fugit de la mănăstire negoniţi de nimeni. 

După aceasta, trecînd cîtăva vreme, şfezii au venit cu mai multă putere şi, încojurînd mănăstirea, s-au 
luptat multe zile neîntrerupt; dar de vreme ce la înconjurare era mult popor de amîndouă părţile şi de toată 
vîrsta, poporul nu se afla fără de păcat într-o strîmtoare ca aceea; căci focul, sălăşluindu-se cu fînul la un 
loc, şi mînia Domnului le era deasupra; deci, vrăjmaşii se făceau tari cu voia dumnezeiască şi, pentru 
păcatele lor, îi supăra cu asprime şi cu meşteşugurile sale cele de multe feluri, încît acum le era aproape 

pierderea celor ce erau în înconjurare. Frica lor era mare, asemenea şi nepriceperea; fiind slăbiţi de 
neîncetatele războaie. De aceea poporul a început cu amară tînguire a alerga la icoana cea făcătoare de 
minuni a Preasfintei Născătoare şi cu umilinţă a strigat: "Fecioară, de Dumnezeu Născătoare, vezi 
smerenia noastră şi nu părăsi locaşul tău, în care tu singură eşti împărăteasă. Prin venirea sfîntului tău 
chip ai voit a se zidi această mănăstire; deci, milostiveşte-te, Preasfîntă, de turma ta, că vezi, o, Stăpînă, 
pornirea cea cumplită asupra noastră, a potrivnicilor noştri. Nu ne lăsa pe noi robii tăi, care nu avem de 
nicăieri nici un ajutor afară de tine". 

La înconjurarea aceea s-a întîmplat de era şi un slujitor al mănăstirii Soloveţului, anume Martinian, bărbat 
temător de Dumnezeu. Aceluia i s-a arătat în vedenie Preasfîntă Născătoare de Dumnezeu, cu ierarhul 
Nicolae, Cuviosul Varlaam Hutnischi şi cu Zosima al Soloveţului şi i-au grăit: "Locul acesta este aproape 
de pierzare, pentru multele păcate cu care s-a prihănit sfîntul meu locaş". Iar bărbatul acela, deşteptîndu- 
se din vedenie, s-a spăimîntat foarte mult şi, cu multe lacrimi, a spus acestea celor mai mari din 
mănăstire. Iar aceia, dacă au auzit, îndată au cercetat toate feţele făcătoare de păcate şi le-au izgonit din 
mănăstire şi astfel a curăţit pridvorul bisericesc. Apoi, cu multe lacrimi şi rugăciuni, milostivea pe 
Dumnezeu şi pe Sfînta Fecioară, ca să nu fie daţi pe mîinile vrăjmaşului. Iar Domnul şi iubitorul de 
oameni, prin mijlocirea Preacuratei Maicii Sale, mînia sa cea dreaptă a prefăcut-o în milostivire şi din 
acea zi cei ce erau în înconjurare, au început a se întări, iar potrivnicii a slăbi. Deci, sfătuindu-se cei ce 
erau înconjuraţi şi îngrădindu-se cu mila Preasfintei Născătoare, au ieşit şi au pornit fără de veste asupra 
potrivnicilor, bătîndu-se cu dînşii foarte tare. 

Dumnezeiasca pronie le ajuta lor, prin rugăciunile Maicii lui Dumnezeu, dîndu-le slăvită izbîndă şi 
biruinţă asupra vrăjmaşilor; pentru că, nefiind mulţi, au biruit multe mii de potrivnici; iar pe alţii de vii i- 
au prins şi i-au dus în mănăstire. După aceea, şfezii, ca să se răzbune pentru ruşinea lor, au venit cu mai 
multă oaste la mănăstire şi cu pornire foarte tare s-au luptat asupra ei de toate părţile; deci, începînd a 
săpa gropi tăinuite pe sub poartă şi ziduri, Preasfîntă Născătoare de Dumnezeu i s-a arătat în vedenie de 
noapte lui Martinian, zicîndu-i: "Spune celor mai mari să meargă să gonească porcii de la casa mea, că au 
săpat-o de jur împrejur. Asemenea a săpat şi pragul porţii pe dedesupt". Aceeaşi arătare şi poruncă a 
Preacuratei s-a arătat în acelaşi ceas şi altui om, anume Grigorie; deci, amîndoi au spus acea vedenie la 
cei din mănăstire. 

într-acea noapte, Domnul a arătat o minune înfricoşată şfezilor, fiindcă ei au văzut venind la mănăstire 
din partea dinspre Moscova cete de ostaşi înarmaţi, cu multe steaguri luminoase şi purtătoare de cruci, pe 
care văzîndu-le, ei s-au temut; pentru că socotea că este oaste împărătească care vine în ajutorul celor 
înconjuraţi; deci, voiau să fugă, avînd nădejde la săpăturile cele de dedesupt, pentru aceea se sîrguiau să 
surpe poarta şi zidurile. Dar cei ce erau înconjuraţi, auzind porunca Preasfintei Născătoare de Dumnezeu 
de la acei doi oameni, Martinian şi Grigorie, s-au întărit cu multă nădejde şi făcînd cîntări de rugăciune 
înaintea icoanei celei făcătoare de minuni, au ieşit ca şi mai înainte înarmaţi şi au pornit asupra 
potrivnicilor. 

Dumnezeu, ajutînd dreptcredincioşilor, a tulburat ostile şfezilor, căci a căzut peste dînşii frică şi cutremur, 
din care pricină, înspăimîntîndu-se, s-au clătinat şi au început să fugă de ruşine, unul bătîndu-se de altul, 
nu atîta de cei văzuţi, ci mai mult de ostaşii cei nevăzuţi. Atunci dreptcredincioşii, văzînd pe potrivnicii 
lor fugind, au luat mai multă îndrăzneală şi, gonindu-i pe dînşii, îi tăiau ca pe nişte paie; iar pe şfezii care 
erau în gropi, ieşind oastea din mănăstire, pe unii i-au ucis, pe alţii i-au acoperit cu pămînt, iar pe cei vii i- 
au dus în mănăstire, unde spuneau că toată noaptea trecută au văzut venind în mănăstire multă oaste 
înarmată şi după aceea, ieşind, au pornit cu mare fugă asupra lor. 

Atunci dreptcredincioşii, auzind aceasta, au mulţumit cu lacrimi lui Dumnezeu şi Preacuratei Lui Maici. 
Deci, la doi ani după aceea voievodul şfezilor, cel de la marele Novgorod, mîniindu-se asupra mănăstirii 
Tihfinului, unde a pierit atîta mulţime de ostaşi, a trimis mai multă putere, poruncind să risipească 
mănăstirea din temelie; iar icoana cea făcătoare de minuni a Preacuratei Născătoare să o taie în bucăţi şi, 
din biserica ei, cărămidă cu cărămidă să se arunce. Deci, pornind pe drum spre Tihfini puterile şfezilor, s- 
au înştiinţat despre aceasta cei din locaşul Tihfinului şi, temîndu-se cu toţii de frică, voiau ca, luînd icoana 

cea făcătoare de minuni, să fugă în împărăteasca cetate Moscova. Dar icoana stătea la locul ei nemişcată 
şi, de cîte ori se ispiteau mîinile celor sfinţiţi cu cîntare de rugăciune, ca s-o ia de la locul ei, cu nimic n- 
au sporit. Astfel, au înţeles cu toţii că Preasfînta Născătoare nu binevoieşte a pleca de acolo. Deci, 
punîndu-şi nădejdea în ajutorul ei cel puternic, s-au închis în mănăstire şi aşteptau venirea potrivnicilor la 
dînşii. 

Dar grabnica ajutătoare a credincioşilor şi păzitoarea neadormită a locaşului său, n-a lăsat pe şfezi să 
ajungă pînă la mănăstire, ci le-a împiedicat calea cu o minune preamărită. Pe drum li s-a arătat o mare şi 
înfricoşată oaste, care venea în grabă împotriva lor. Atunci ei, neputînd să stea împotriva unei puteri 
nebiruite ca aceea, şi fără să mai aştepte ajutor, cuprinzîndu-se de mare frică, s-au întors în fugă, călcînd 
unii peste alţii. Din acel timp, şfezii n-au mai îndrăznit să vină la mănăstirea Tihfinului. Astfel, Preasfînta 
Născătoare de Dumnezeu de multe ori şi cu preaslăvire şi-a apărat locaşul său. Dar nu numai acel locaş, ci 
a izbăvit şi marele Novgorod cu toate hotarele lui din mîinile şi stăpînirea şfezilor şi le-a încredinţat 
dreptcredinciosului împărat creştin. Astfel s-a făcut linişte în împărăţia Rusiei cu rugăciunile Maicii 
Domnului. 

După trecerea primejdiilor şi a nevoilor ce s-au zis mai sus, netrecînd mulţi ani şi mănăstirea fiind în 
linişte, Dumnezeu a voit - după neştiutele Sale judecăţi -, ca pe acea mănăstire care a păzit-o întreagă de 
şfezi să o cerceteze cu foc, spre curăţirea spurcăciunilor şi spre pedepsire. Cercetarea aceea s-a vestit mai 
înainte cu minune, astfel: La Tihfîn era un om sărac, anume Nichita, care, făcîndu-se nebun pentru 
Dumnezeu, i s-a arătat nu în vis, ci la arătare, Cuviosul Macarie Jeltovodschi, zicîndu-i: "Mergi de spune 
egumenului şi fraţilor să păzească cu dinadinsul înfrînarea. Mai ales să nu ţină în mănăstire băutură, din 
care se poate îmbăta; deoarece beţia se face pricinuitoare la toate răutăţile, cum şi feţele cele pricinuitoare 
de sminteală, adică partea femeiască. Apoi nici ei să nu plece afară din mănăstire şi de lîngă biserică, ci să 
se roage lui Dumnezeu neîncetat şi Preasfîntei Născătoare de Dumnezeu, deoarece are să vie pedeapsă 
prin foc asupra mănăstirii". 

Nichita se gîndea în sine: "Cine este acest stareţ cinstit, împodobit cu cărunteţe, care-mi grăieşte mie 
unele ca acestea?" Iar cel ce i se arătase a zis: "Eu sînt Macarie Jeltovodeanul şi am venit să mă închin 
cinstitei icoane făcătoare de minuni şi Preasfîntei Născătoare de Dumnezeu". Zicînd aceasta, s-a făcut 
nevăzut. Nichita s-a dus de a spus egumenului şi fraţilor, dar ei nu l-au crezut şi îl batjocoreau ca pe un 
nebun. 

După cîteva zile, dintr-o mică întîmplare, s-a aprins o chilie; din aceea îndată focul s-a lăţit peste toate 
zidurile, încît s-a aprins toată mănăstirea şi din mînia lui Dumnezeu era atît foc, încît toate s-au făcut 
cenuşă, nu numai clădirile care erau din lemn, dar şi cele de piatră, multe s-au stricat de acel foc cumplit. 
Atunci călugării au cunoscut că erau adevărate cele arătate de Cuviosul Macarie, nebunului Nichita. Deci, 
înainte de lăţirea focului, ei au început a păzi cuvintele zise de Cuviosul Macarie şi a se ruga lui 
Dumnezeu şi Preasfîntei Născătoare, prin a cărei milostivire în cîţiva ani s-a înnoit acea aleasă 
mănăstire. 

Astfel acum stă întreagă, înflorind ca şi crinul şi îmbogăţindu-se cu minunile cele făcute de icoana 
făcătoare de minuni a Preasfîntei Născătoare de Dumnezeu; deoarece şi acum, cei ce aleargă acolo cu 
credinţă, îşi capătă cerinţele lor şi toate neputinţele omeneşti se tămăduiesc cu minune. Despre acele 
minuni nu se poate acum grăi şi a le scrie cu de-amănuntul, dar sînt scrise în locaşul acela, întru slava lui 
Hristos Dumnezeu şi a Maicii Lui Preasfînte. 

Dar de unde a fost adusă la Tihfîni acea minunată icoană, prin neştiută cale a văzduhului, nu se ştie 
desăvîrşit. Insă în cărţile cele vechi scrise de mînă se scrie: "Acea icoană a venit în Rusia, prin voia lui 
Dumnezeu, de la Constantinopol, pe vremea împărăţiei lui Ioan Paleologul, cu cîţiva ani mai înainte de 
luarea Constantinopolului de către turci. Că acea icoană este de acolo, se arată într-o povestire ca aceasta: 
In anii aceia, cînd acea icoană făcătoare de minuni a Preasfîntei Născătoare de Dumnezeu, a început a se 
preamări la Tihfîni, prin minuni multe şi mari, s-a întîmplat că erau în Constantinopol nişte negustori, 
bărbaţi dreptcredincioşi, din marele Novgorod, cu care vorbind prea sfinţitul patriarh al 

Constantinopolului, le-a adus aminte de o icoană făcătoare de minuni, ce fusese la dînşii şi îi întreba dacă 
n-au auzit cumva de o icoană ca aceea. 

Ei au răspuns de aceasta prin adevărată mărturie, cum că icoana făcătoare de minuni a Maicii lui 
Dumnezeu, numai Dumnezeu ştie de unde a venit prin văzduh în Rusia cu mare preaslăvire. Acea icoană 
se arăta în diferite locuri, trecînd din loc în loc, în hotarele marelui Novgorod, departe de la dînsa cu o 
sută optsprezece stadii; apoi, s-a arătat la rîul Tihfinului, asemenea cu preaslăvire, făcînd minuni de 
mirare şi negrăite; deci, dînd nenumărate tămăduiri, petrece cu cinste şi acum acolo în biserică. 

Prea Sfinţitul patriarh, auzind unele ca acestea şi înţelegînd că acea icoană este cea de care întreba el, a 
început a suspina din adîncul inimii şi a întreba de dînsa mai cu dinadinsul. După aceea spunea singur 
cum că acea icoană făcătoare de minuni a Maicii lui Dumnezeu se ducea pe mare cu preaslăvire de la 
Constantinopol, din împărăteasca cetate, oriunde o rînduia dumnezeiasca purtare de grijă şi după cîtăva 
vreme iarăşi se întorcea la împărăteasca cetate. Astfel făcea multe minuni şi faceri de bine oamenilor 
credincioşi, dîndu-le biruinţă şi izbîndă asupra potrivnicilor, ca cea tare ajutătoare; iar pentru mîndrie, 
pentru ura de fraţi şi pentru nedreptăţi, a plecat de tot de la dînşii şi nu s-a mai întors. Prea Sfinţitul 
patriarh, spunînd acestea cu mare umilinţă, s-a dus în biserică şi le-a arătat locul şi chipul unde a stat acea 
icoană făcătoare de minuni. Acel loc era cum intri în biserică în partea de apus, la stîlpul din dreapta, în 
care loc se pusese altă icoană a Preasfintei Născătoare de Dumnezeu, dar mai mică şi deasupra ei ardea o 
candelă. 

Bărbaţii aceia din Rusia, auzind şi văzînd unele ca acestea, s-au mirat foarte mult şi au preamărit pe 
Domnul Dumnezeu şi pe Preasfînta Născătoare, care face nenumărate minuni peste fire în multe ţări, prin 
chipul său cel făcător de minuni. Vorbind ei mult cu prea sfinţitul patriarh şi spunînd unul altuia minunile, 
adică patriarhul cele ce făcea în părţile greceşti, iar bărbaţii aceia, cele ce se făcea pe pămîntul Rusiei, 
care l-au făcut a se minuna din aceste vorbiri şi foarte mult s-au bucurat bărbaţii cei din Rusia, de 
înştiinţarea chipului cel făcător de minuni. Apoi, cînd au plecat din Constantinopol şi au ajuns în Rusia 
mare, îndată s-a aflat de la dînşii prin povestiri în toate părţile Rusiei. întrebarea aceea a patriarhului s-a 
dat în scris pe scurt în toată lumea, adică povestirea de icoana făcătoare de minuni a Maicii lui Dumnezeu 
şi arătarea locului unde a stat acea icoană făcătoare de minuni. 

Aşa se socoteşte de credincioşi că nu este altă icoană, decît aceea care a plecat din Constantinopol. Pentru 
aceea, după chipul locului din Constantinopol, i s-a făcut loc în biserica din mănăstirea Tihfînului, potrivit 
chipului cel făcător de minuni al Preasfintei Născătoare de Dumnezeu la intrarea în biserică, în partea 
dinspre apus, la întîiul stîlp din dreapta, unde stă şi pînă acum; făcînd multe şi nespuse minuni. 

Dar de vreme ce acea icoană făcătoare de minuni a Preasfintei Născătoare de Dumnezeu din Tihfini, se 
socoteşte că s-a adus de la Constantinopol, numindu-se de mulţi Odighitria, Românca sau Lideanca, este 
de cuviinţă să pomenim aici că în Constantinopol erau două icoane preaalese şi preaslăvite în minuni ale 
Preasfintei Născătoare de Dumnezeu; Odighitria şi Românca, care se zice şi Lideanca. Alta este 
Odighitria şi alta este Românca; deci, să pomenim pe scurt de amîndouă acele icoane făcătoare de minuni, 
ca fiecare să ştie. 



Icoana făcătoare de minuni a Preasfintei Născătoare de Dumnezeu, care se numeşte 

Odighitria 
(26 iunie) 

După înălţarea Domnului nostru Iisus Hristos şi după pogorîrea Sfîntului Duh, trecînd multă vreme, 
Apostolul Luca Evanghelistul, fiind iscusit a zugrăvi icoane, a zugrăvit pe o scîndură chipul Preasfintei 
Născătoarei de Dumnezeu şi 1-a dus preasfintei Fecioare Măria. Ea, văzînd icoana cu chipul preasfintei 

feţei sale, şi-a adus aminte de proorocia sa de mai înainte şi a zis: De acum mă vor ferici toate neamurile! 
Apoi a zis şi aceasta: "Darul meu să fie cu icoana aceasta!" 

Astfel s-a făcut cu lucrul prin sfîntul ei cuvînt, pentru că au început de la acea sfîntă icoană a se face 
negrăite minuni, cu darul Maicii Domnului. Această icoană s-a trimis de Sfîntul Luca în Antiohia la 
stăpînitorul Teofil, care primise credinţa în Hristos, către care a şi scris Evanghelia sa. Acea icoană 
făcătoare de minuni era de închinăciune cinstită nu numai pentru Teofil, ci şi pentru toţi creştinii cei de 
acolo cu dreaptă credinţă. După Teofil, trecînd mulţi ani, acea icoană s-a dus mai întîi în Ierusalim, apoi 
în Constantinopol. împărăteasa Evdochia, soţia binecredinciosului împărat Teodosie cel Tînăr, fiind la 
Ierusalim, a luat această cinstită icoană şi a trimis-o în dar surorii împăratului, Sfintei Pulheria, precum s- 
a scris în viaţa ei. 

Sfînta Pulheria, luînd-o cu dragoste, a pus-o în biserica Preasfîntei Născătoare de Dumnezeu, care se 
numea Vlaherna, pe care a zidit-o cu cheltuiala ei. Această sfîntă icoană a fost împodobirea cetăţii 
împărăteşti, fiindcă izvorau din ea multe minuni de tămăduiri. După mulţi ani popoarele au numit-o pe ea 
Odighitria, care se tîlcuieşte, "povăţuitoare şi ajutătoare de cale". Şi a numit-o aşa din lucrurile ce s-au 
făcut şi anume: Preasfînta Născătoare de Dumnezeu, arătîndu-se la doi orbi, i-a dus în biserica cea din 
Vlaherna la icoana făcătoare de minuni şi le-a dăruit vederea cea desăvîrşită. 

Tîrziu după aceea, în zilele lui Eraclie, împăratul grecesc, a fost năvălirea perşilor şi a sciţilor asupra 
stăpînirii lui. Venind Sarvar, voievodul puterilor lui Hozroie, împăratul perşilor, asemenea şi Cagan al 
sciţilor cu multe cete, au înconjurat cetatea şi multă vreme o chinuiau cu tărie. Patriarhul Serghie, luînd 
sfintele Cruci şi sfintele icoane, dar mai ales icoana Maicii Domnului făcătoare de minuni, pe care a 
zugrăvit-o Sfîntul Evanghelist Luca, împreună şi cu veşmîntul ei şi au înconjurat zidurile cetăţii, rugîndu- 
se cu lacrimi. Deci s-a făcut cu milostivirea lui Dumnezeu şi cu folosirea Preasfîntei Născătoare de 
Dumnezeu, o minunată izbăvire de barbari şi s-a dat grecilor slăvită biruinţă asupra perşilor şi sciţilor; 
pentru că marea - fiind muiat în ea veşmîntul Preasfîntei Născătoare de Dumnezeu -, cu dumnezeiasca 
putere a înecat corăbiile potrivnicilor. Iar cei ce erau pe uscat, au fost goniţi şi tăiaţi cu sabia. 

Deci, pomenirea minunii acesteia, cu cîntare de acatist o prăznuiau în toţi anii, în sîmbăta a cincea a 
marelui post. De atunci locuitorii Constantinopolului au început a numi icoana Preasfîntei Născătoare de 
Dumnezeu, ajutătoare. 

Amîndouă acele numiri, povăţuitoare şi ajutătoare de cale, în limba grecească se grăieşte cu singurul 
cuvînt Odighitria; şi astfel acea sfîntă icoană se numea Odighitria. După mulţi ani s-a ridicat în 
Constantinopol eresul cel luptător împotriva icoanelor. Atunci oarecare din cei dreptcredincioşi bărbaţi 
sfinţi, au luat noaptea din biserica Vlahernei, această sfîntă icoană a Preacuratei Născătoare de 
Dumnezeu, care se numeşte Odighitria, şi au dus-o în locaşul care se numeşte Pantocrator. Acolo au 
ascuns-o în zidul bisericii, aprinzînd candelă înaintea ei, şi rugîndu-se cu lacrimi au astupat-o să nu fie 
batjocorită de luptătorii de icoane. 

Acolo a petrecut pînă la pieirea începătorilor acelui eres. Iar după ce Biserica a primit din cea mai 
dinainte a sa înfrumuseţare de icoane, a fost multă cercetare pentru această sfîntă icoană a Preasfîntei 
Născătoare de Dumnezeu pe care a zugrăvit-o Sfîntul Luca şi care mai pe urmă s-a numit Odighitria. 
După descoperirea lui Dumnezeu au găsit-o astupată în zidul bisericii Pantocrator şi candela înaintea ei 
încă nu se stinsese. Credincioşii au avut mare bucurie de aflarea ei; deci, au luat-o şi au pus-o iarăşi la 
locul cel mai dinainte, în biserica Vlaherna. 

Icoana făcătoare de minuni a Preasfintei Născătoare de Dumnezeu, care se numeşte 

Românca sau Lideanca 
(26 iunie) 

Sfîntul Apostol Petru şi Sfîntul Ioan cuvîntătorul de Dumnezeu, mai înainte de a se duce, precum s-au dus 
şi ceilalţi apostoli, la marginile pămîntului, pentru propovăduirea lui Hristos, propovăduiau pe Hristos 
prin cetăţile de prin jurul Ierusalimului. Dar cînd a fost cetatea care se cheamă Lida - iar după aceea s-a 
numit Diospoli - şi, petrecînd acolo un an, a adus multe popoare la Hristos Dumnezeu. Atunci a zidit 
acolo o biserică cu numele Preasfintei Născătoare de Dumnezeu; pentru că atunci era linişte între creştini, 
încetînd prigonirea după uciderea Sfîntului Arhidiacon Ştefan. 

Cezarul Tiberiu, auzind multe lucruri despre Iisus Hristos şi despre minunile Lui, a poruncit să nu 
prigonească pe creştini. Despre aceasta se pomeneşte astfel în Faptele Apostolilor: Bisericile prin toată 
Iudeea, Galileea şi Samaria aveau pace. Acea pace a fost pînă la sfîrşitul lui Tiberiu. Deci, în acea alinare, 
Sfinţii Apostoli Petru şi Ioan, zidind în Lida acea biserică s-au dus în Ierusalim şi au rugat pe Preasfinta 
Născătoare de Dumnezeu să meargă în Lida, să vadă biserica cea zidită în numele ei, să o binecuvînteze şi 
să o sfinţească prin venirea sa, astfel ca rugăciunile celor ce se vor ruga într-însa să fie bineprimite 
înaintea lui Hristos, cel ce s-a născut dintr-însa. 

Preasfinta Născătoare de Dumnezeu a zis către dînşii: "Mergeţi acolo, bucuraţi-vă şi eu voi fi cu voi!" Iar 
ei, mergînd, au aflat în biserică pe un stîlp ce întărea clădirea, chipul Preasfintei Născătoare de 
Dumnezeu, zugrăvit nu de mînă, ci de Dumnezeu, avînd cu totul asemănarea cinstitei ei feţe, asemenea 
avea şi a cinstitelor ei haine. Deci ei, văzînd-o, s-au închinat acelui chip al Preasfintei Născătoare de 
Dumnezeu, nezugrăvită de mînă şi au mulţumit Cuvîntului Cel ce S-a întrupat dintr-însa. După aceea, 
Preasfinta Născătoare de Dumnezeu a mers acolo singură şi, văzîndu-şi chipul său şi mulţimea de popor 
care crezuse în Hristos, s-a veselit cu duhul; iar ea a dat acelei icoane darul şi puterea facerii de minuni. 

Trecînd mulţi ani, Iulian Paravatul, luînd împărăţia grecilor şi a Romei, a ridicat mare prigonire contra 
Bisericii lui Hristos. Atunci s-a trimis de acel muncitor în Lida o rudenie a lui, de un nume cu el ca să 
şteargă acel chip făcător de minuni al Preasfintei Născătoare de Dumnezeu cu nişte unelte tăietoare de 
piatră. Dar minunii îi urma altă minune, pentru că, pe cît tăietorii tăiau şi strujeau acel chip nezugrăvit de 
mînă cu ciocane şi topoare, pe atît se vedea că străbăteau prin minune vopselele şi zugrăvelile în adîncul 
stîlpului; deci, ostenindu-se mult şi nesporind nimic, s-au dus deşerţi. 

In multe părţi se răspîndise vestea despre acel chip al Maicii Domnului, despre minunile cele mari şi fără 
număr, încît veneau mulţi credincioşi din toate părţile, în toţi anii, să se închine la acea icoană. După ce au 
trecut mulţi ani, fericitul Gherman - mai înainte de luarea arhieriei şi a scaunului patriarhiei din 
Constantinopol -, a mers la Ierusalim să se închine Sfîntului Mormînt al Domnului şi celorlalte locuri 
sfinte. Deci, cînd era în Lida, a văzut chipul cel făcător de minuni al Preasfintei Născătoare de Dumnezeu 
şi, rugîndu-se cu căldură, a poruncit unui zugrav să-i zugrăvească pe o scîndură icoana aceea. Luînd el 
icoana cea zugrăvită, a dus-o cu sine la Constantinopol şi o avea ca pe o vistierie nepreţuită, săvîrşindu-şi 
toate rugăciunile sale înaintea ei. 

Deci, el a fost, cu voia lui Dumnezeu, patriarh al Constantinopolului pe vremea împărăţiei lui Artemie cel 
numit Anastasie. După aceea Leon Isaurul - care se numea mai înainte Conon -, luînd împărăţia, a adus 
eresul luptării de icoane şi a ridicat prigonire cumplită asupra celor dreptcredincioşi. Deci, a izgonit cu 
necinste pe sfinţitul patriarh Gherman de pe scaunul lui; iar Prea Sfinţitul Gherman, izgonindu-se din 
biserică şi din casa sa, a luat cu sine două sfinte icoane, a Mîntuitorului Hristos şi a Preasfintei Născătoare 
de Dumnezeu, pe aceea care în Lida o zugrăvise de pe cea făcătoare de minuni. 

Deci, vrînd să plutească cu corabia la surghiunie, a scris o scrisoare Prea Sfinţitului Grigorie, episcopul 
Romei celei vechi, înştiinţîndu-1 de nedreapta sa izgonire şi de muncirea cea făcută în Constantinopol 
celor dreptcredincioşi de împăratul cel luptător de icoane. Şi, făcînd loc în scîndură icoanei lui Hristos, a 

băgat acolo scrisoarea aceea şi a pecetluit-o, însemnînd data, ceasul şi locul. După aceea, a sărutat cu 
lacrimi acea sfîntă icoană a Mîntuitorului, de două ori, zicînd: "Mîntuitorule, Mîntuitorule, mîntuieşte-ne 
pe noi!" Apoi, i-a dat drumul icoanei pe mare. Deci, acea sfîntă icoană, plutind o zi şi o noapte pe mare, a 
ajuns la Roma cea veche şi în acea noapte s-a făcut arătare prea sfinţitului episcop al Romei de venirea 
chipului Mîntuitorului. 

Dimineaţă, cînd soarele era răsărit, episcopul a luat clerul său cu luminări şi cu cădelniţe, după aceea s-a 
suit într-o corabie şi plutind pe rîul Tibru spre mare, a ieşit întru întîmpinarea icoanei Mîntuitorului. Cînd 
a fost la gura rîului unde se vărsa în mare, a văzut icoana că umbla în preajmă pe ape şi din această 
pricină s-a umplut de spaimă şi de bucurie; după aceea, s-a închinat cu bună credinţă. Apoi episcopul 
Grigorie a grăit către icoană cu lacrimi: "Stăpîne, dacă ai venit la noi, nevrednicii, Te rugăm, precum ai 
umblat cu preaslăvire pe ape, aşa să Te sui şi pe mîinile noastre; pentru că nu îndrăznim să ne atingem de 
Tine, cu ale noastre porniri". Deci, îndată, icoana s-a ridicat din mare în văzduh şi, zburînd ca o pasăre, a 
venit în mîinile arhiereului. 

Episcopul, sărutînd-o cu lacrimi de bucurie şi luînd-o cu cinste vrednică, a dus-o în Roma cu cîntare de 
psalmi şi a purtat-o prin toată cetatea, ca acea dumnezeiească icoană să fie văzută de tot poporul. Apoi, a 
pus-o în biserica cea mare a Sfîntului Apostol Petru. Şi, scoţînd din scîndură scrisoarea patriarhului, care 
rămăsese neudată de apă, a citit-o şi a înţeles cele ce se făceau în Constantinopol de împăratul cel 
răucredincios. încă şi aceasta s-a înştiinţat din scrisoare, că într-o zi şi o noapte a venit acea icoană a 
Mîntuitorului din Constantinopol la dînşii; deci, toţi slăveau puterea cea de neajuns a lui Dumnezeu. 
Pentru eresul împotriva sfintelor icoane ce se ridicase la Răsărit şi pentru izgonirea Prea Sfinţitului 
Gherman, episcopul Romei Grigorie se mîhnea foarte mult şi cu întristare mare se cuprindea. De aceea, a 
scris împăratului cu îndrăznire, mustrîndu-1 pentru păgînătatea lui. La icoana Mîntuitorului se săvîrşeau în 
Roma multe minuni, pentru că diferite boli şi neputinţe se izgoneau de la oameni. 

Prea Sfinţitul Gherman a petrecut în izgonire pînă s-a apropiat de fericitul său sfîrşit. Deci atunci, 
sfintelor icoane li se făcea neîncetată necinste şi batjocură; pentru că unele erau scuipate şi sfărîmate, 
altele aruncate în noroi şi călcate în picioare, iar altele arse în foc. Pentru aceea el a scris o altă carte către 
episcopul Romei, înştiinţîndu-1 de cele ce se făceau. Şi în scîndură icoanei Preasfintei Născătoare de 
Dumnezeu, aceea care se zugrăvise în Lida, făcînd loc, a ascuns într-însa cu dinadinsul scrisoarea sa, 
punîndu-i data şi ceasul scrisorii. Deci, sărutînd icoana şi plîngînd mult, i-a zis: "Mergi, Stăpînă şi scapă 
acum fugind, nu ca de Irod în Egipt, ci de vrăjmaşul cel cu nume de fiară! Mergi în Roma la cei 
binecredincioşi, ca să te păzeşti împreună cu cel mai înainte de veci al tău Prunc, de urîtele mîini ale 
luptătorilor de icoane. Treci această mare largă cu plutire fără primejdie; pentru că porţi pe Făcătorul 
cerului, al pămîntului şi al mării. Mergi şi scapă tu în mîinile plăcutului tău, Grigorie; iar pe noi, care 
pentru cinstea ta ne primejduim, în sînurile lui Avraam ne sălăşluieşte şi în cereştile curţi ne 
pomeneşte". 

Astfel grăia Sfîntul Gherman şi pe sfîntă icoană cu lacrimi o uda şi, sărutînd-o cu dragoste, i-a dat drumul 
pe mare. Deci, icoana a plutit mai degrabă decît zborul vulturului şi într-o zi şi o noapte a ajuns la Roma. 
In acea noapte i s-a făcut cunoscut episcopului Romei de venirea împărăteştii icoane cereşti. Iar el, 
sculîndu-se, s-a dus înaintea icoanei lui Hristos, precum se dusese şi înaintea icoanei Preasfintei 
Născătoare de Dumnezeu. El a ieşit în întîmpinarea ei pe rîul Tibru, cu tot clerul, cu luminări şi cădiri; 
dar, cînd era la gura noianului, icoana Maicii lui Dumnezeu s-a văzut de toţi pe apă în preajmă, venind 
spre dînşii. Atunci, episcopul Romei, întinzînd mîinile sale spre dînsa, ea a venit în mîinile lui şi a primit - 
o cu mare bucurie şi, închinîndu-se ei, a sărutat-o; apoi s-a întors în cetate minunîndu-se de lucrurile cele 
mari şi minunate ale lui Dumnezeu. După aceea, desfăcînd tăietura din scîndură icoanei, a aflat scrisoarea 
Prea Sfinţitului patriarh Gherman şi, citind-o, a înţeles cum ieri de dimineaţă icoana a fost trimisă la 
dînşii; deci, preamărea minunile lui Dumnezeu. 

Episcopului Romei îi era jale de Sfîntul Gherman, că un luminător atît de mare al Bisericii, se stinge prin 
atîta îngrozire de moarte, plîngînd pentru dînsul foarte mult. Atunci el a luat icoana cea cinstită a 
Preasfintei Născătoare de Dumnezeu şi a dus-o prin toată cetatea ca şi pe a Mîntuitorului. Deci, intrînd în 

biserica Sfîntului Petru, a pus-o înăuntru Sfîntului Altar, dîndu-se la acea icoană tămăduiri de diferite 
boli. 

După aceasta, trecînd o sută de ani şi mai bine, de cînd împăraţii luptători de icoane au pierit cu sunet şi a 
împărăţit Mihail cu maica sa Teodora, iar eresul luptătorilor de icoane din Constantinopol se stinse cu 
totul în Roma, atunci icoana cea nezugrăvită din Lida, era zugrăvită şi trimisă de Sfîntul Gherman din 
surghiunie spre Roma şi pusă în altar. Ea singură a început adeseori a se mişca fără să se clatine de 
nimeni, privind toţi la ea. Aceasta se făcea în multe zile, uneori la cîntarea cea de dimineaţă sau de seară, 
alteori la Liturghie. De această minune, romanilor nu le era puţină mirare şi frică, pentru că socoteau că 
acesta este un semn de mînie dumnezeiască, ce are să vină asupra lor. 

In Roma era atunci episcop Serghie, şi într-un timp, fiind singur în biserică la soborniceasca cîntare, 
icoana aceea a început mai tare a se clătina. Acea mişcare văzînd-o toţi, s-au spăimîntat şi, încetînd din 
cîntare, au început a striga cu glas mare: "Doamne miruieşte!" Deci, fiind de mulţi chemată mila 
Domnului, icoana s-a alinat din mişcare; dar după puţin, iarăşi ridicîndu-se şi făcînd sunet prin mişcarea 
sa, s-a dus spre văzduh de la locul său. Aceasta văzînd-o toţi, s-au adunat în altar, vrînd să o sprijinească 
cu mîinile, ca să nu cadă la pămînt şi să se sfarme; dar nimeni nu putea s-o ajungă şi să se atingă de ea, 
pentru că se purta prin văzduh pe deasupra mîinilor omeneşti, umblînd ca pe pămînt prin biserică, nu iute, 
ci încet. Astfel a ieşit din biserică ca şi cum s-ar fi scos de mîini îngereşti. 

Atunci episcopul Serghie, înspăimîntîndu-se cu tot clerul şi poporul de acea preaslăvită vedere, urmau cu 
spaimă după icoană încotro mergea ea. Iar ea, ducîndu-se la rîul Tibru, s-a băgat în apă şi a înotat spre 
mare; iar poporul ce era pe mal, privea la ducerea ei şi cu ochii lăcrimînd o petreceau pe dînsa. Atunci 
episcopul Romei, vărsînd lacrimi, se tînguia zicînd: "O, împărăteasă, vai nouă! O, Doamnă, vai nouă! 
Unde te duci de la noi, dumnezeiescule sicriu? Pentru că în ce chip de demult pe ape ai venit la noi, acum 
tot pe aceeaşi cale te duci? De aceea ne temem, ca să nu ne ajungă şi pe noi, cei care sîntem în Roma, 
prigonirea luptătorilor de icoane, pentru care tu ai fugit din cetatea lui Constantin şi acum iarăşi fugi de la 
Roma! O, atotputernică, de ce nu alini acel vifor ereticesc, care tulbură Biserica lui Hristos?" 

Acestea şi multe altele grăia episcopul Serghie, tînguindu-se şi petrecînd icoana cu ochii, care, cu mai 
mare grabă depărtîndu-se, alerga pe apă pînă s-a făcut nevăzută de vederea lor. Atunci episcopul Romei a 
poruncit ca acea slăvită minune să o scrie în cărţile bisericeşti, spre aducere aminte a acelor neamuri de pe 
urmă, spre slava Maicii Domnului nostru Iisus Hristos, care lucrează nişte minuni ca acestea. Deci, acea 
sfîntă icoană, a doua zi, a ajuns la Constantinopol şi s-a găsit la liman, aproape de palatele împărătesei. Ea 
a fost luată de nişte oameni dreptcredincioşi, care se aflau acolo şi dusă la binecredincioasa împărăteasă 
Teodora. împărăteasa socotea că icoana este din acelea pe care luptătorii de icoane le aruncaseră în mare, 
legate cu pietre grele şi că acea icoană desfăcîndu-se de legături, a ieşit la suprafaţă. 

In acea vreme, s-a trimis din Constantinopol, de către binecredinciosul împărat Mihail şi de prea sfinţitul 
patriarh Metodie, nişte oameni vestiţi din rînduiala duhovnicească şi mirenească cu scrisori la episcopul 
Romei, înştiinţîndu-se de Sinodul Sfinţilor Părinţi ce s-a ţinut în Constantinopol, unde s-a dat anatema 
eresul luptătorilor de icoane, iar credincioasa cinstire a sfintelor icoane iarăşi s-a întărit. Cu nişte scrisori 
împărăteşti ca acestea ajungînd acei trimişi la Roma, au veselit foarte mult pe episcopul Romei şi pe toţi 
cei dreptcredincioşi. Deci, fiind acolo, a auzit toate despre icoanele cele făcătoare de minuni - a 
Mîntuitorului nostru Iisus Hristos şi a Preasfîntei Născătoare de Dumnezeu -, cum în zilele prea sfinţitului 
episcop Grigorie au venit la Roma şi cealaltă pe mare, trimise de prea sfinţitul patriarh Gherman; apoi 
cum, nu de mult, icoana Preasfîntei Născătoare de Dumnezeu s-a dus iarăşi singură la Roma. 

Acestea auzindu-le ei, şi-au scris acele minunate povestiri, însemnînd vremea şi ziua ducerii icoanei celei 
preacurate din Roma. Apoi, întorcîndu-se în Constantinopol, au spus împăratului, maicii lui, Teodora, şi 
prea sfinţitului patriarh Metodie. Aceia îndată şi-au adus aminte de icoana găsită la limanul mării şi au 
grăit între ei: "Oare nu este aceasta icoana cea din Roma?" După aceasta îndată s-au trimis de către 
episcopul Romei soli vestiţi la împărat şi la patriarhul Constantinopolului, cărora arătîndu-le acea sfîntă 
icoană, care a fost găsită la malul mării, romanii îndată au cunoscut-o şi cu lacrimi au căzut înaintea ei, 

spunînd tuturor că aceea este icoana care a plecat de la ei din Roma. Apoi, socotind ziua cea însemnată şi 
ceasul plecării ei din Roma şi sosirea la Constantinopol, au găsit că într-o zi şi o noapte a mers cale 
depărtată şi preamăreau atotputernica tărie a lui Dumnezeu 

Atunci Prea Sfinţitul patriarh Metodie cu tot clerul şi împăratul cu toată suita luînd acea icoană din 
palatele împărătesei, petrecuţi de tot poporul, au dus-o în Halcopatria şi a fost pusă cu cinste în biserica 
Preasfintei Născătoare de Dumnezeu, bucurîndu-se de atîta dăruire ce li s-a dat. Din acel timp acea icoană 
făcătoare de minuni a Maicii lui Dumnezeu s-a numit Românca, pentru că venise de la Roma şi se făcea 
de la dînsa foarte multe minuni. 

Acestea s-au aflat despre acele două icoane făcătoare de minuni, care au fost în Constantinopol. Despre 
cea dintîi, care s-a numit Odighitria, zugrăvită de Sfîntul Luca şi de cealaltă care s-a zugrăvit de Sfîntul 
Gherman; pe cea din Lida şi mai pe urmă s-a numit Românca. Insă, acea icoană făcătoare de minuni a 
Preacuratei Născătoare de Dumnezeu care a mers din Constantinopol în Rusia prin văzduh, la locul ce se 
numeşte Tihfini, nu se ştie care este, Odighitria sau Românca sau altă icoană oarecare izvorîtoare de darul 
minunilor. 

Iar noi de lucrurile cele neştiute, neiscodind cu deşartă iubire de încercare şi neispitind judecăţile cele 
neştiute ale lui Dumnezeu, cinstim cu bunăcuviinţă fiecare icoană a Preasfintei Născătoare de Dumnezeu. 
Cădem cu credinţă la dînsa, o sărutăm cu dragoste şi cu frică, ne închinăm cu evlavie privind spre dînsa 
ca spre adevăratul Fiu cel Care împărăteşte la cer împreună cu Născă-toarea de Dumnezeu. Şi slăvim şi pe 
Cel născut dintr-însa, Hristos, Domnul nostru, pe Cel slăvit împreună cu Tatăl şi cu Sfîntul Duh, acum şi 
pururea şi în vecii vecilor. Amin. 



Viaţa Cuviosului Samson, primitorul de străini 

(27 iunie) 

Samson cel Mare, despre care străbătuse vestea pretutindeni, a fost din cetatea Romei. El s-a născut din 
părinţi cinstiţi şi bogaţi, de neam mare, care se trăgeau din sînge împărătesc. El, ştiind bine învăţătura din 
afară, se deprinsese şi la meşteşugul doctoricesc, nu de nevoie, nici pentru îmbogăţirea sa, pentru că avea 
destulă bogăţie ci, pe de o parte, ca să nu petreacă în deşertăciune, iar pe de alta, ca din meşteşugul său să 
poată sluji lui Dumnezeu şi săracilor. El tămăduia pe cei cuprinşi de boli netămăduite; pentru că pe lîngă 
meşteşugul doctoricesc, i se adăugase darul Domnului, cu care dădea tămăduiri. 

Deci, pentru faptele lui cele bune în care sporea şi pentru credinţa pe care o cîştigase în Dumnezeu, avea 
şi înţelegerea dumnezeieştii Scripturi. El se îndeletnicea mult la citirea sfintelor cărţi, şi spre dragostea lui 
Hristos se deştepta cu credinţa şi cu nădejdea. Apoi, murind părinţii lui şi lăsînd multe averi, n-a zăbovit a 
face cele cuviincioase lui; ci îndată a început ca bogăţia cea degrabă pieritoare şi vremelnică să o schimbe 
prin cea nepieritoare şi veşnică, urmînd cuvîntul Evangheliei. El dădea milostenie cu îndurare, precum se 
grăieşte, împărţind cu amîndouă mîinile la toate nevoile săracilor şi flămînzilor, cîştigînd prin pîntecele 
lor cel stricăcios, vistieria cea nestricăcioasă. Aceasta o făcea în toate zilele vieţii sale, că milostivirea o 
vedea născută şi crescută împreună cu el. Acest fericit, voind să se îndrepteze la o viaţă şi mai smerită, a 
eliberat mulţimea robilor, oprind numai pe unul pentru slujba sa. Căci ce nevoie avea de atîţia robi, de 
vreme ce singur se dăduse rob Domnului cel adevărat? Astfel s-a dezlegat de bogăţiile cu care era ţinut ca 
şi cu nişte legături, mulţumindu-se cu o haină şi cu o funie pentru ţinerea mijlocului. 

Dorind Samson ca pe sufletul său să-1 îmbogăţească mai bine prin duhovniceasca bogăţie, a defăimat 
lumea şi toate cele din lume şi, urmînd lui Hristos, s-a făcut străin, căci, lăsîndu-şi rudele şi cunoscuţii, a 
ieşit din Roma cea veche şi s-a sălăşluit în pustie, ca şi Ilie cel de demult. Dar Dumnezeu, voind ca robul 
său să le fie multora de folos, 1-a adus din pustie în Roma cea nouă, adică în Constantinopol. Acolo, 
găsindu-şi o casă oarecare, petrecea într-însa, odihnind la el pe cei străini şi săraci, slujindu-le în tot 

chipul, primind pe cei neputincioşi şi tămăduindu-i de boli, nu numai prin meşteşugul său doctoricesc; dar 
le slujea cu toată plăcerea la pregătirea hranei şi a aşternuturilor cu atîta osîrdie, încît se părea că acea 
milostivire este firească lui. Căci precum firea soarelui este ca să lumineze şi a focului ca să ardă, aşa lui 
Samson îi era din fire silinţa cu osîrdie spre cei săraci, bolnavi şi străini. 

Deci, Dumnezeu, Care S-a obişnuit a binecuvînta dragostea către aproapele ce se face pentru Dînsul şi 
aceea pe care o face cineva săracilor a o socoti ca Lui, a cinstit ostenelile robului Său cu minuni mari, 
care se făceau la bolnavi. Pentru că pe toţi îi primea în casa sa, avînd boli nevindecate, şi îi tămăduia cu 
minuni. Astfel, darul şi puterea facerii de minuni, care i se dăduse de la Dumnezeu, le acoperea cu 
meşteşugul chipului cel doctoricesc, ca să nu se cunoască sfinţenia lui; pentru că, fiind smerit cu inima, 
nu voia să se slăvească şi să se cinstească de oameni. Dar n-a putut să se ascundă sub obroc, nici cetatea 
deasupra muntelui, căci strălucind cu lumina lucrurilor celor bune şi suindu-se la muntele plăcerii de 
Dumnezeu desăvîrşit, a venit tuturor în înştiinţare. Aflînd şi patriarhul de acest lucru, 1-a chemat la el şi 1- 
a hirotonisit preot, deşi el nu voia. Despre slava faptelor lui celor bune s-a aflat pînă la palatele 
împărăteşti în acest chip: "împăratul Justinian căzuse într-o neputinţă trupească, adică în vătămarea 
părţilor ascunse ale trupului şi acea durere era netămăduită. Chemînd el doctori mulţi şi stînd lîngă el 
după obiceiul lor, se consultau între ei şi îi făceau multă vreme curaj de tămăduire, numai cu cuvintele; iar 
cu lucrul nu puteau să-1 vindece, nici să dea uşurare celui ce pătimea. 

Deci, au căutat prin toată stăpînirea grecească doctori foarte învăţaţi, dar nici unul nu s-a găsit vrednic să 
poată tămădui pe împărat de acea nesuferită boală. împăratul, mîniindu-se, a poruncit să gonească pe toţi 
doctorii din ochii săi, iar el, întorcîndu-se spre Dumnezeu, Care este izvorul tămăduirilor şi ziditor a toată 
făptura, şi-a încredinţat Aceluia boala sa, cerînd ajutor de la El cu lacrimi. Dar Dumnezeu n-a trecut cu 
vederea rugăciunea lui cea cu dinadinsul şi, adormind puţin, a văzut în vedenie mulţime de doctori cu 
rînduială stînd înaintea lui îmbrăcaţi în haine luminoase. Apropiindu-se de el un tînăr oarecare de lumină, 
îi arăta pe fiecare dintre doctori cum şi în ce fel de rînduială a fost. Intre aceştia i-a arătat şi pe unul smerit 
la faţă, cărunt la păr şi îmbrăcat în haină preoţească, despre care, lăudîndu-1 către împărat, a zis: "O, 
împărate, acesta poate să te tămăduiască de durerea cea aducătoare de moarte!" 

împăratul, deşteptîndu-se din somn, s-a bucurat de acea vedenie care i s-a făcut cunoscută pentru 
sănătatea sa şi mulţumea lui Dumnezeu. Deci, avînd în minte chipul bărbatului văzut, a poruncit să cheme 
la dînsul pe toţi doctorii, ca să-i vadă. Şi căutînd între dînşii pe cel văzut în vis şi negăsindu-1, a căzut 
iarăşi în mîhnire şi a început a se întrista. Insă, punîndu-şi nădejdea în Dumnezeu, a poruncit să caute mai 
cu dinadinsul pe acel doctor, care i se arătase în vis, spunînd tuturor asemănarea feţei lui şi făgăduind 
multe daruri şi cinste cui îl va afla pe el. 

Mulţi căutîndu-1 pretutindeni şi negăsindu-1, una din slugile împărăteşti care era cunoscută de împărat şi 
de un prieten al lui Samson, auzind asemănarea spusă de împărat a omului văzut în vis, şi-a adus aminte 
de fericitul Samson, care avea aceeaşi asemănare şi tămăduia pe cei neputincioşi. Deci, a spus împăratului 
de dînsul, iar el a poruncit să-1 aducă pe Samson cu cinste la dînsul. Cînd 1-a văzut pe el intrînd, îndată 1-a 
cunoscut că este acela pe care îl văzuse în vis. Umplîndu-se de bucurie, împăratul s-a sculat degrabă de la 
locul său şi, alergînd înaintea lui, i-a cuprins grumajii şi i-a sărutat nu numai gura, ci şi capul şi mîinile 
bătrînului, zicîndu-i: "Cu adevărat, părinte, tu eşti acela pe care mi te-a arătat mie Dumnezeu în vis; deci, 
prin tine mi-a făgăduit că mi se va da sănătate". Acestea zicînd, 1-a băgat pe cuviosul în odaia lui şi, 
şezînd cu dînsul de vorbă, se îndulcea de vederea feţii lui. Apoi, lipind mîinile lui de ochii săi, le săruta cu 
dragoste şi, udîndu-le cu lacrimi, cerea de la dînsul tămăduire. 

Fericitul Samson, mîhnindu-se de atîta smerenie din partea împăratului, i-a zis: "O, împărate, nu face 
aceasta, nici nu te pogorî aşa prin nemăsurată smerenie, ca să nu mă aduci pe mine în mîndrie şi să fii 
pricinuitor al osîndirii mele. Pentru că în ce covîrşesc eu pe ceilalţi oameni? Fiind sărac şi păcătos, singur 
am trebuinţă de căutarea milostivirii lui Hristos pentru tămăduirea păcatelor mele. Numai credinţa cea 
mare şi nădejdea cea fierbinte, vor pleca spre milă pe împăratul Hristos. Acela te va tămădui, fiindcă toate 
cîte voieşte, poate să le facă". 

Acestea zicînd, s-a atins cu mîna de partea unde pătimea împăratul, ca şi cum ar fi pus doctorie; şi aşa, 
vrînd să-şi tăinuiască darul tămăduirii dat lui din cer, numai cu atingerea mîinilor lui i s-a făcut uşurare de 
boală şi grabnică tămăduire. împăratul, cîştigînd desăvîrşit sănătatea sa, se bucura nu numai pentru 
tămăduire, ci şi pentru că s-a învrednicit de vederea unui bărbat plăcut lui Dumnezeu ca acesta. Apoi, 
vrînd să mulţumească sfîntului, i-a dat mult aur şi argint. Iar sfîntul a grăit împăratului: "împărate, aur, 
argint şi o mulţime de alte averi am avut şi pe toate le-am lăsat pentru Hristos, ca să cîştig celelalte 
bunătăţi veşnice! însă, de vrei să-mi arăţi atîta bunătate, fă pentru Dumnezeu şi pentru mîntuirea ta 
aceasta: zideşte-mi lîngă locuinţa mea o casă, în care aş putea să odihnesc pe cei neputincioşi şi străini, 
cărora m-am obişnuit a le sluji şi să-i primesc după puterea mea; pentru că aşa şi ţie îţi vei mijloci 
răsplătire de la Dumnezeu şi mie îmi vei mîngîia bătrîneţile". 

Aceasta auzind împăratul şi socotind-o mai mult o dăruire, decît o cerere, a poruncit să-i zidească o casă 
şi o bolniţă pentru străini, precum a poftit cuviosul. Sfirşindu-se zidirea aceea, împăratul a îndestulat-o cu 
multe averi pentru nevoia străinilor ce se odihneau acolo şi pentru bolnavii ce se tămăduiau. 

Cuviosul Samson, petrecînd mulţi ani în obişnuita slujbă a primirii de străini şi a doctoriei şi ajungînd la 
adînci bătrîneţe, a slăbit cu trupul şi s-a îmbolnăvit puţin. Iar cînd sufletul lui s-a despărţit de trup, s-a 
arătat luminos la faţă, cu nimic mîhnindu-se de moarte, precum este obiceiul la celelalte suflete, care sînt 
cuprinse de grijile trupeşti şi mireneşti şi care se tem de moarte. Pentru că ştia Cine îl cheamă pe el de la 
acele osteneli, la odihnă desăvîrşită şi ce fel de răsplătire aştepta sufletul lui cel fericit; că vrednic era 
lucrătorul acesta de plata sa. Astfel sufletul lui, fiind plăcut lui Dumnezeu, s-a dus în părţile cereşti, iar 
trupul lui a fost îngropat cu cinste în biserica Sfîntului Mucenic Mochie, din a cărui seminţie se trăgea 
Samson, marele plăcut al lui Dumnezeu şi moştenitor al faptelor lui celor bune şi duhovniceşti. 

El a fost slăvit cu mari minuni nu numai în viaţa aceasta, ci şi după moarte, din care aici se pomenesc 
cîteva: Odată a fost în Constantinopol un foc atît de mare - care începuse de la biserica Sfintei Sofia -, 
încît nimeni din oameni nu putea să-1 stingă. Astfel, au ars toate palatele cele mai alese şi cele mai 
frumoase zidiri din toată cetatea. Acel foc a ajuns şi la casele Cuviosului Samson, cele primitoare de 
străini, care înconjurîndu-le de pretutindeni flăcările, nu puteau să se atingă de ele. Casele acelea fiind 
înconjurate de atîta văpaie, se vedea în mijloc ca rugul cel nears şi mulţi dintre oameni au văzut pe 
Cuviosul Samson, care se arăta deasupra zidirii, umblînd iute împrejur prin ograda casei şi certînd cu 
mînie văpaia aceea ce se repezea. Focul, ca şi cum s-ar fi ruşinat de sfînta lui faţă, supunîndu-se poruncii, 
se dădea în lături de la casa aceea. Apoi deodată, auzindu-se dintr-un loc un tunet puternic, şi vărsîndu-se 
o ploaie mare, tot jarul acela de foc s-a stins cu rugăciunile sfîntului. 

El dădea la toate bolile tămăduiri, precum în viaţa sa, aşa şi după moarte. Unui om vestit, cu numele 
Teodorit şi cu dregătoria spătar, i s-a întîmplat, cînd alerga din casa lui după oarecare trebuinţă, de şi-a 
vătămat din încheieturi piciorul său. Din această cauză, zăcea foarte rău bolnav, neputînd să guste, nici 
mîncare, nici băutură, şi nici măcar să doarmă puţin din pricina durerii piciorului. Nu putea nici să 
grăiască, fiind mut şi fără de glas. însă se ruga cu dinadinsul lui Dumnezeu şi Sfîntului Samson, 
chemîndu-1 în ajutor. Iar după a treia zi, venind noaptea, 1-a văzut pe cuviosul pe care îl chema, stînd la 
picioarele sale şi, atingîndu-se de glezna cea vătămată, i-a zis: "Scoală-te, că nimic mai mult nu vei 
pătimi". Acestea zicînd, s-a făcut nevăzut. Teodorit îndată simţindu-se sănătos, a început a mulţumi lui 
Dumnezeu cu mare glas, zicînd: "Cu adevărat, Sfîntul Samson este mare plăcut lui Dumnezeu". Apoi, 
pipăindu-şi picioarele şi văzîndu-le tămăduite desăvîrşit, s-a sculat şi umbla. Făcîndu-se ziuă, s-a dus cu 
sîrguinţă la mormîntul cuviosului, şi s-a închinat. 

Un alt boier din Constantinopol, cu numele Leon, mergînd călare, din întîmplare şi-a rupt un picior, 
lovindu-se de un zid de piatră. Din această pricină pătimea greu şi, din zi în zi, durerea se întărea mai 
cumplit. Casnicii lui îl sfătuiau să cheme un doctor, ca să-i scoată sînge de la locul cel vătămat. 
Apropiindu-se a patra zi în care urma să cheme doctorul, s-a făcut într-acea noapte lui Teodorit, cel 
pomenit mai înainte, o vedenie în acest fel: "Vedea pe trei oameni intrînd în casa acelui boier, dintre care 
unul i se părea că este Sfîntul Samson, pe care îl văzuse în neputinţa sa; iar ceilalţi doi sfinţi doctori fără 
de arginţi, Cosma şi Damian şi i-a întrebat, zicînd: "Unde mergeţi?" Iar ei, privind cu dragoste spre 

dînsul, i-au răspuns: "Mergem la boierul Leon". Teodorit le-a zis: "Au nu ştiţi, stăpînii mei, că el 
pătimeşte, fiind cuprins de durere şi în viitoarea zi vor veni doctorii să-i tămăduiască piciorul cel 
sfărîmat?" Sfinţii au răspuns: "Să nu fie aceea, căci noi vom veni la dînsul în ziua de vineri şi-1 vom 
tămădui". Teodorit, deşteptîndu-se din vedenie, a alergat la acel bolnav şi i-a spus ceea ce a văzut şi a 
auzit. Bolnavul, crezînd cuvintele lui, n-a primit la sine pe doctori; ci, nădăjduind spre Dumnezeu, aştepta 
ziua de vineri. Deci, rugîndu-se şi sosind ziua de vineri, piciorul lui cel bolnav a primit desăvîrşit 
tămăduire şi s-a făcut sănătos ca şi celălalt, netrebuindu-i nici o doctorie. Atunci cel tămăduit a alergat la 
mormîntul Cuviosului Samson, dîndu-i mulţumire pentru cele ce arătase cu dînsul. 

Dumnezeu, preamărind cu mai multe minuni pe plăcutul Său, Samson, a făcut ca din mormîntul lui să 
izvorască mir tămăduitor, din care bolnavii se ungeau cu credinţă şi cîştigau sănătate pentru toate 
neputinţele lor. S-a întîmplat iarăşi aceluiaşi boier, Leon, de a căzut în neputinţă cu tot trupul. Astfel, 
zăcea ca un slăbănog, fiindu-i toate mădularele înţepenite. Iar cînd a fost uns peste tot trupul cu mirul care 
ieşea din mormîntul Sfîntului Samson, îndată s-a făcut sănătos. Asemenea, odată, durîndu-1 ochii foarte 
tare, s-a tămăduit cu acelaşi mir tămăduitor. 

Deci, dînd mulţumire doctorului său cel fără de plată, a luat asupra sa îngrijirea casei de străini a Sfîntului 
Samson, fiind atunci lipsită şi dădu toate cele de trebuinţă din averile sale cu îndestulare. Aici este cu 
cuviinţă să pomenim şi aceasta: în această casă de străini, în vremea aceea era un slujitor, anume Enesie, 
leneş cu viaţa şi nebăgător de seamă la slujba sa, împlinind nevoile bolnavilor şi ale străinilor cu nebăgare 
de seamă. Deci, într-o noapte, Cuviosul Samson, arătîndu-i-se lui, nu în vis, ci la arătare, 1-a bătut cu 
toiagul, zicîndu-i cu mînie: "Pentru ce nu îngrijeşti de slujba ta şi nu împlineşti nevoile străinilor şi ale 
bolnavilor?" Din acea bătaie Enesie atîta a zăcut, încît i s-a luat glasul şi a rămas mut, şi trupul i s-a făcut 
vînăt peste tot de bătăile ce i se dăduse. 

A doua zi, venind mulţi la el, nu putea să vorbească decît numai îşi arăta trupul său vînăt. Apoi, luînd o 
hîrtie şi un condei, a scris pedeapsa care i-o dăduse sfîntul. Inştiinţîndu-se Leon, cel mai sus pomenit, de 
acest lucru, a venit să cerceteze pe acel slujitor bolnav, şi văzîndu-1 peste tot trupul vînăt de bătaie şi 
neputînd vorbi, a început a se ruga cu căldură către Sfîntul Samson: "Sfinte plăcutule al lui Dumnezeu, 
ştii credinţa şi osîrdia mea către tine, fă aceasta ca Enesie, ceea ce a pătimit şi a scris, să o mărturisească 
singur cu limba sa, spre cea mai mare încredinţare a minunii şi spre preamărirea numelui lui 
Dumnezeu". 

Astfel rugîndu-se el, s-a dezlegat limba lui Enesie şi gura i s-a deschis şi pe toate cele ce i s-au făcut lui 
le-a spus cu de-amănuntul şi din acea vreme şi-a îndreptat viaţa în bine. Sfătuindu-se poporul cel 
cucernic, a rugat pe patriarh, ca acea casă primitoare de străini a Cuviosului Samson, să o sfinţească ca să 
fie biserică şi s-a făcut aşa. Iar, spre primirea străinilor şi spre odihnirea neputincioşilor s-a zidit altă casă 
şi bolniţă lîngă biserica aceea. După aceasta, trecînd multă vreme era alt slujitor la acea casă de străini, cu 
numele Evstratie, asemenea neîngrijindu-se de cei bolnavi şi străini, şi pe lîngă aceasta era şi zgîrcit. Intr- 
o vreme, n-a dat unt-delemn multe zile. Pentru aceasta, cu dumnezeiască pedepsire s-a îmbolnăvit. Unul 
din prieteni lui, anume Leon, nu acela de care am grăit mai înainte, ci altul cu acelaşi nume, slujind în 
aceeaşi casă de străini, i-a zis lui Evstratie: "Dă untdelemn destul pentru cei bolnavi şi străini şi vei fi 
sănătos la ochi; iar de nu vei crede cuvintelor mele, îţi voi da pentru aceasta zapisul meu". 

Deci, şezînd a scris astfel: "Eu, Leon, nădăjduindu-mă spre Sfîntul Samson, făcătorul de minuni, şi 
întărindu-mă cu credinţa neîndoită spre dînsul, chezaş mă pun ţie de faţă, că, de vei da destul untdelemn 
spre mîncarea săracilor şi a străinilor, te vei tămădui la ochi, pentru că Sfîntul Samson îţi va cere de la 
Dumnezeu sănătate". Evstratie, luînd acest zapis şi făgăduind să dea din destul untdelemn, în aceeaşi zi s- 
a făcut sănătos la ochi. Dar, de vreme ce era zgîrcit cu obiceiul, a început a nu da untdelemn. într-o 
noapte, i s-a arătat Cuviosul Samson, grăindu-i cu mînie: "Oare şi pe mine mă batjocoreşti?" Evstratie, 
înfricoşîndu-se de acea vedenie, a chemat dimineaţa pe prietenul său Leon şi i-a dat untdelemn mult, 
rugîndu-1 să se roage către sfînt, pentru iertarea păcatului său. 

Un bărbat cinstit, anume Varda, unul din sfetnicii împărăteşti, a căzut într-o boală, care se numea cancer, 
din care cauză i s-au făcut pe piept şi pe spate mari răni netămăduite. Din această pricină a pătimit multă 
vreme. Sosind pomenirea Sfintului Mucenic Mochie, doctorii care erau lîngă el şi ceilalţi casnici s-au dus 
la biserica mucenicului, spre a lua parte la cîntarea cea de toată noaptea. Bolnavul zăcînd, se mîhnea 
foarte că n-a putut să se ducă în biserică la praznic şi să se închine mormîntului cel făcător de minuni al 
Cuviosului Samson. El, mîhnindu-se de aceasta, i s-a arătat un bărbat bătrîn, zicîndu-i: "Scoală-te!" 
Bolnavul a răspuns: "Cum voi putea să mă scol, fiind toate mădularele mele slabe de durerile cele grele". 
Acela i-a zis: "Eu îţi grăiesc să te scoli şi să vii în biserica Sfintului Mucenic Mochie, a cărui prăznuire 
este astăzi şi să te rogi la mormîntul Sfintului Samson". Zicînd aceasta, s-a făcut nevăzut. 

Bolnavul, simţind putere în el, a început a se scula încetişor de pe pat, nemaisimţind durerea rănilor sale. 
Apoi, dezlegînd de la răni legăturile cele doctoriceşti şi plasturile, a aflat rănile vindecate desăvîrşit. 
Atunci, umplîndu-se de bucurie, s-a îmbrăcat în haine de sărbătoare şi s-a dus în biserică. Văzîndu-1 toţi 
sănătos, deodată s-au minunat şi au preamărit pe Dumnezeu. Pe atunci era obiceiul la mulţi, că, de cădea 
cineva în vreo neputinţă, poruncea să-1 ducă în bolniţa Sfintului Samson, şi acolo, după credinţa sa, 
primea sănătate. O slugă oarecare, anume Gheorghe, a unui preot, anume Efedim, pătimea foarte tare de 
greutatea udului. Deci, stăpînul lui 1-a trimis la bolniţa Sfintului Samson, unde a petrecut cîteva zile, şi 
necîştigînd uşurare, s-a întors la casa stăpînului său. Stăpînul, văzîndu-1, s-a mîniat pentru necredinţa lui şi 
1-a trimis iar la bolniţa, poruncindu-i să ceară mir de cel izvorîtor din mormîntul cel făcător de minuni şi 
să se ungă cu dînsul. Sluga s-a dus şi a rămas noaptea acolo, iar dimineaţa s-a întors la stăpînul său 
sănătos şi i-a spus cum s-a însănătoşit. "Am văzut - zicea el - în această noapte, în vedenia visului, pe 
Sfîntul Samson, arătîndu-mi-se şi atingîndu-se cu mîna de pîntecele meu, şi mi-a zis: "Du-te de aici, că 
eşti sănătos!" Eu, deşteptîndu-mă, m-am simţit sănătos. De aceeaşi boală pătimea şi o femeie a slujitorului 
bisericii, anume Irina. Aceea a văzut în vedenia visului venind la dînsa pe Sfîntul Samson cu sfinţii cei 
fără de arginţi Cosma şi Damian şi, atingîndu-se de ea, din acea vedenie s-a făcut sănătoasă. 

Acestea şi multe alte minuni se dădeau şi se dau tămăduiri, cu rugăciunile Cuviosului Samson. Pentru 
aceasta toţi cei credincioşi preamăreau pe Dumnezeu cel minunat între sfinţii Săi, Căruia şi de la noi să-I 
fie cinste, slavă, închinăciune şi mulţumire, acum şi pururea şi în vecii vecilor. Amin. 



Sfîntul Sevir preotul 
(27 iunie) 
(Adunată din cuvintele Sfintului Grigorie Dialogul episcopul Romei, 
vorbite cu Petru diaconul. Cartea I, cap. 1) 

In părţile cetăţii Tuderia, între doi munţi şi într-o vale, la un loc ce se numea Entiroclina, era o biserică a 
Preasfintei Născătoare de Dumnezeu şi pururea Fecioarei Măria. 

La acea biserică, era un preot anume Sevir, foarte minunat în viaţa cea plăcută lui Dumnezeu. Odată, 
îmbolnăvindu-se un bărbat din cei vieţuitori acolo şi apropiindu-se de moarte, a trimis degrabă la preotul 
acela, rugîndu-1 să vină la dînsul cu sîrguinţă, ca, prin mărturisire şi pocăinţă, să-şi cureţe păcatele făcute 
şi să-şi ia dezlegare mai înainte de ieşirea sa din trup. Deci, cînd s-a dus să cheme pe preot, s-a întîmplat 
că el era la via sa, îndeletnicindu-se cu culesul strugurilor. El a zis celor ce venise la dînsul: "Duceţi-vă 
voi înainte, că vă ajung şi eu!" Preotul, pentru că nu mai rămăseseră de cules struguri mulţi, s-a gîndit să 
mai stea puţin, ca să-i culeagă şi pe aceia; şi după aceea să se ducă la cel bolnav. Aşa a şi făcut. Apoi 
plecînd, l-au întîmpinat în cale cei ce fuseseră la bolnav, şi i-au zis: "Părinte, de ce ai zăbovit? Acum nu te 
mai osteni, că a murit omul acela!" Preotul, auzind aceasta, s-a cutremurat şi a început a plînge cu mare 
glas, numindu-se ucigaş al aceluia. Deci, plîngînd, a ajuns la casa unde zăcea trupul mortului şi 
aruncîndu-se la pămînt înaintea patului cu lacrimi, se tînguia foarte tare, se lovea cu capul de pămînt şi se 
numea pricinuitor al morţii aceluia. 

Pe cînd el se gîndea astfel, deodată a înviat mortul. Cei ce erau de faţă, văzînd aceasta, s-au înspăimîntat 
de minune, s-au bucurat de învierea lui şi de bucurie plîngeau şi-1 întrebau: "Unde ai fost şi cum te-ai 
întors cu sufletul în trup? Acela, răspunzîndu-le, le spunea: "M-au luat nişte arapi înfricoşaţi şi foarte 
mîndri, din ale căror guri şi nări ieşea foc. Aceia m-au dus în nişte locuri întunecoase, pline de frică şi de 
cutremur. Apoi, deodată s-a arătat un tînăr prealuminos, venind întru întîmpinarea noastră cu alţi purtători 
de lumină, şi a zis cu stăpînire, către cei ce mă duceau: "întorceţi-1 pe acesta, că preotul Sevir plînge 
pentru el şi pentru lacrimile lui, i 1-a dăruit Domnul!" 

Atunci preotul Sevir, sculîndu-se de la pămînt, a mulţumit lui Dumnezeu cu negrăită bucurie, învăţînd 
pentru pocăinţă pe omul cel înviat şi ascultîndu-i mărturisirea şi dezlegîndu-i păcatele, 1-a împărtăşit cu 
dumnezeieştile Taine ale Trupului şi Sîngelui lui Hristos. Iar omul acela a mai trăit şapte zile în viaţa 
aceasta, rugîndu-se neîncetat lui Dumnezeu; iar în a opta zi, veselindu-se, a murit. 

Deci, noi putem să înţelegem ce fel de dragoste avea Domnul pentru preotul Sevir, că n-a voit să-1 
mîhnească; ci degrabă i-a ascultat rugăciunea lui. De aici se cunoaşte că Sevir preotul iubea foarte mult pe 
Dumnezeu şi toată viaţa sa I-a slujit cu osîrdie. Deci, plăcînd Domnului, desăvîrşit s-a dus la Dînsul şi stă 
înaintea scaunului dumnezeieştii slave, în cetele sfinţilor ce slăvesc pe Tatăl şi pe Fiul şi pe Sfîntul Duh, 
pe Unul Dumnezeu în Treime, Căruia şi de la noi să-I fie slava în veci. Amin. 



Aducerea cinstitelor moaşte ale Sfinţilor Chir şi Ioan, doctorii fără de arginţi 

(28 iunie) 
(Viaţa şi pătimirea lor se pomeneşte în 31 de zile ale lunii ianuarie) 

Aceşti sfinţi pătimitori de chinuri, Chir şi Ioan, au pătimit pentru Hristos în 3 1 de zile ale lunii ianuarie, 
pe vremea împărăţiei lui Diocleţian, în cetatea care se numea Canopos. Acea cetate era departe de 
Alexandria ca la 12 stadii. După mucenicescul lor sfirşit, creştinii le-au îngropat trupurile cu cinste. Iar 
după trecerea a mulţi ani, tămăduitoarele lor moaşte s-au aflat într-acea vreme cînd creştinii întărindu-se 
mai mult decît elinii cei închinători la idoli, au început pretutindeni a zidi biserici fără să fie opriţi, dar 
mai ales în împărăţia marelui Teodosie. Aceasta a biruit pe Maxim al Apusului cu toate puterile sale; dar 
1-a mai biruit şi cu rugăciunile cuvioşilor părinţi, care vieţuiau în pustiile Egiptului şi la care împăratul 
Teodosie a trimis într-adins, avînd nevoie de rugăciunile lor spre ajutor. Intre aceşti părinţi cu cuviinţă 
este a pomeni pe unul, cu numele Senufie, slăvit întru minuni. El petrecea într-un schit, pentru care 
împăratul a scris patriarhului Teofil al Alexandriei să-1 trimită în Constantinopol la dînsul, ca prin 
binecuvîntarea şi cu rugăciunile lui să se înarmeze contra vrăjmaşilor. 

Teofil, voind să împlinească porunca împăratului, s-a dus singur în schit la Cuviosul părinte Senufie, ca 
să-1 roage să meargă la Constantinopol la împăratul Teodosie; iar el nicidecum nu voia să iasă din chilia 
sa. După multă rugăminte şi îndemnare a patriarhului, supărîndu-se, el şi-a luat rasa şi toiagul, pe care 
ridicîndu-le în sus spre răsărit şi ochii spre cer ridicîndu-şi, a grăit: "Doamne, Dumnezeul puterilor, mă 
rog Ţie cu smerenie, dă rasei şi toiagului acestuia acea putere pe care mi-ai dat-o mie cu milostivire". 

Astfel rugîndu-se, a dat rasa şi toiagul patriarhului, zicîndu-i: "Acestea să le trimiţi împăratului în locul 
meu şi să-i scrii ca în timp de război să pună rasa pe dînsul, iar toiagul să-1 ia în mînă şi să meargă cu 
îndrăzneală înaintea ostaşilor lui contra vrăjmaşilor şi va vedea slava lui Dumnezeu". Patriarhul, trimiţînd 
acelea împăratului şi spunîndu-i cuvintele cuviosului, el le-a primit cu credinţă. Deci, făcînd după 
cuvîntul cuviosului, a cîştigat mare biruinţă contra vrăjmaşilor, spre a cărui aducere aminte şi spre 
pomenirea Cuviosului Senufie, alexandrinii au făcut asemănarea împăratului, săpată şi pusă pe un stîlp 
înalt, avînd rasa călugărească pe dînsul şi toiagul ţinîndu-1 în mîini. Deci, în toţi anii, în ziua acelei 
biruinţe se prăznuieşte cu dănţuire, mulţumind lui Dumnezeu. De atunci mai ales au început a se zidi 
biserici lui Dumnezeu în Alexandria şi în tot Egiptul, pentru că se înmulţise creştinătatea. 

Cînd Patriarhul Teofil a voit să zidească o biserică aleasă în Canopos în numele Sfinţilor Apostoli, în acea 
vreme s-au aflat moaştele sfinţilor făcători de minuni Chir şi Ioan. Aceasta a fost după sfîrşitul lui 
Teodosie şi pe timpul împărăţiei fiului său Eraclie. Iar despre aducerea moaştelor Sfinţilor Mucenici Chir 
şi Ioan se scrie în viaţa Sfîntului Chirii, patriarhul Alexandriei, că aproape de Canopos, ca la două stadii, 
este un loc care se numeşte Manutin (mai înainte era sat). Acolo era şi o capişte, veche locuinţă 
diavolească, fiind foarte înfricoşat locul acela, deoarece multe duhuri necurate petreceau acolo. Pe cînd 
patriarhul Teofil era încă între cei vii, dorea să cureţe locul acela de diavoli, şi să-1 facă loc sfînt, spre 
mărirea lui Dumnezeu. Avînd însă multe împiedicări şi apropiindu-i-se sfîrşitul vieţii, n-a putut să-şi ducă 
gîndul său la îndeplinire. Atunci Sfîntul Chirii, moştenitorul scaunului lui Teofil, a început a se îngriji de 
aceasta şi se ruga lui Dumnezeu cu dinadinsul să-i dea de sus ajutor şi putere, pentru biruinţa şi izgonirea 
din locurile acelea a duhurilor necurate. Deci, îngerul Domnului i s-a arătat în vedenie, poruncindu-i ca 
cinstitele moaşte ale Sfinţilor Mucenici Chir şi Ioan să le aducă la locul ce se numeşte Manutin, că astfel 
va fugi de acolo diavoleasca putere. 

Sfîntul Chirii, făcînd aceasta, a adus în Manutin moaştele sfinţilor, zidind acolo o biserică în numele lor. 
Atunci îndată s-au gonit de acolo necuratele duhuri şi s-a făcut în acel loc izvor de tămăduiri, ce izvorăsc 
din moaştele mucenicilor. Deci, se cuvine să se pomenească oarecare minuni ale acestor sfinţi, pe scurt. 

In zilele prea sfinţitului Evloghie, patriarhul Alexandriei, un fiu de-al lui Iulian, mai marele cetăţii, cu 
numele Amonie, avea împrejurul grumajilor săi o oarecare vătămare dureroasă şi care creştea înlăuntrul 
trupului. Acea vătămare doctorii o numesc scrofuri, care, crescînd şi umflîndu-se din zi în zi, i s-au 
îngreunat grumajii, şi-1 îngrozea cu moarte. Apoi, chemînd mulţi doctori, nimic n-au aflat spre vindecare, 
din care cauză tatăl şi fiul mîhnindu-se, i-au lăsat pe ei şi au alergat la sfinţii făcători de minuni, Chir şi 
Ioan, rugîndu-se cu lacrimi lîngă cinstitele moaşte, ca să dea tămăduire fiului său. 

Atunci acela, arătîndu-se în vedenie, a poruncit tînărului, care se îngîmfa pentru slavă şi bogăţie, să-şi 
lepede mai întîi mîndria sa şi, în semn de smerenie, să măture gunoiul din casa lor; apoi să facă un 
plasture de ceapă amestecat cu pîine şi să oblojească tot grumajul şi gîtlejul. După ce a făcut aceasta, 
îndată i s-au închis vătămările, şi Amonie a luat tămăduire, cu rugăciunile sfinţilor doctori fără de plată. 
Insă tot acelaşi Amonie, după cîtăva vreme, uitînd sfătuirile sfinţilor, s-a înălţat cu mîndria şi iarăşi s-a 
îmbolnăvit de altă boală, care îi era pedeapsă pentru neascultarea lui. Prin boala aceea pîntecele lui îi era 
foarte greu, din care cauză stomacul său nu putea să primească nici mîncare, nici băutură; ci toate cele ce 
îi intrau pe gură, îndată i se întorceau înapoi. 

Atunci iarăşi a alergat cu lacrimi, rugîndu-se sfinţilor răbdători de chinuri, Chir şi Ioan, doctorii săi cei 
încredinţaţi. Aceia, arătîndu-i-se lui în vis, mai întîi l-au ocărit pentru mîndria lui, apoi i-au poruncit să-şi 
lepede hainele cele de mult preţ şi să se îmbrace într-o haină de păr şi, luînd vasele cele de apă, să aducă 
apă rece la fraţii cei neputincioşi şi săraci, pentru adăparea lor. Amonie, după ce a făcut aceasta fără 
lenevire, sfinţii iarăşi i s-au arătat şi i-au poruncit, ca, luînd untdelemn din candelele lor, asemenea şi 
ceară din luminările aprinse lîngă raclele lor, să facă un plasture şi să-1 lipească de pîntecele său. Amonie, 
făcînd aceasta, s-a făcut sănătos. 

Un alexandrin, anume Teodor, fiind multă vreme orb de amîndoi ochii, a fost dus la Manutin, în biserica 
unde erau moaştele sfinţilor răbdători de chinuri şi acolo se ruga cu osîrdie pentru luminarea ochilor săi. 
Deci, sfinţii i s-au arătat în vedenie şi i-au poruncit să meargă şi să se spele la izvorul care era aproape de 
biserica lor. Iar el, ducîndu-se, s-a spălat, şi cînd şi-a şters faţa cu băsmăluţa îndată a văzut. Deci, mai întîi 
a văzut în băsmăluţa albeţile care căzuseră din ochi ca nişte solzi. El s-a întors de la biserică cu bucurie, 
arătînd la toţi orbirea sa cea căzută în băsmăluţa. 

Un alt bărbat, anume Calos, plăcut lui Dumnezeu după nume şi după viaţă, din întîmplare căzînd de pe o 
scară, şi-a sfărîmat fluierul piciorului în multe bucăţi, şi-1 durea foarte tare. Chemînd mulţi doctori şi 
neputînd dobîndi nici un ajutor de la el, a alergat cu credinţă mare la aceşti doctori fără de arginţi, Chir şi 
Ioan, şi ungîndu-i piciorul cu untdelemn din candele lor, s-a tămăduit în acelaşi ceas. 

261 



Un om, anume Isidor de la Maiuma, avea durere înăuntru, la ficat, care, putrezind, s-a făcut în sînge şi în 
flegmă, astfel că scuipa cu sînge. Omul acela, neputînd să se tămăduiască cu nici un fel de doctorii, a 
alergat la moaştele cele tămăduitoare ale sfinţilor răbdători de patimi şi aceia i s-au arătat, nu în vedenie, 
ci la arătare şi i-au dat lui să mănînce o bucată de chitrin. Acela, primind acea bucată din mîinile lor, nu 
ştia de la cine o primeşte deoarece socotea, că aceia sînt din poporul ce venise să dea închinăciune 
sfintelor moaşte ale mucenicilor. După ce a mîncat ceea ce i se dăduse, îndată s-a tulburat stomacul lui şi 
a vărsat un vierme mare, care rodea ficaţii lui, iar sfinţii fără de arginţi, s-au făcut nevăzuţi. El, făcîndu-se 
sănătos în acel ceas, a dat mulţumire lui Dumnezeu şi plăcuţilor Lui. 

Un om, anume Mina, mai marele cetăţii Filoponiei, fiind cuprins de o boală cumplită cu chinuri şi friguri, 
adăugîndu-i-se pe lîngă aceasta şi împietrirea stomacului, i se încuiase stomacul. Cîte doctorii îi dădeau 
pe gură doctorii, toate rămîneau fără de folos, şi încă mai rău i se umfla pîntecele, neputînd să iasă afară. 
Bărbatul acela a pătimit aşa două săptămîni. Suferind acea cumplită durere, se deznădăjduise din partea 
doctorilor, dar, aducîndu-şi aminte de sfinţii doctori fără de arginţi, Chir şi Ioan, a poruncit să-1 ducă cu 
patul în Manutin la tămăduitoarele lor moaşte. Acolo, rugîndu-se el cu lacrimi şi adormind puţin, i s-au 
arătat sfinţii şi i-au dat să mănînce o smochină. Deşteptîndu-se din somn a găsit smochina pe pat lîngă el 
şi, luînd-o, a mîncat-o şi îndată i s-a dezlegat stomacul şi s-a făcut sănătos. 

Un alt Mina, care era mai înainte, ca acel vechi Isail, uşor şi grabnic cu picioarele, ca o căprioară de cele 
din ţarină, odată s-a îmbolnăvit de picioare foarte tare, încît nici nu putea păşi. Deci, a zăcut multă vreme 
în pat, slăbind foarte tare picioarele lui. El a poruncit să-1 ducă cu patul la sfinţii făcători de minuni, Chir 
şi Ioan. După ce şi-a uns picioarele cu untdelemn de la candelele care ardeau la cinstitele lor moaşte, 
îndată s-a sculat sănătos şi umbla bine cu picioarele cele tămăduite, mulţumind lui Dumnezeu şi Sfinţilor 
Lui. 

O femeie cu numele Teodora, bînd apă, din întîmplare a băut o broscuţă mică, însă nu ştia ce a băut, deci 
acea broscuţă a crescut în pîntecele ei. La început acea broască, care era mică, îi făcea puţină durere 
înăuntru, iar după ce a crescut mare, s-a mărit şi durerea, încît femeia aceea nu avea odihnă de acea 
cumplită durere, nici ziua, nici noaptea. 

Deci, se văita şi se tăvălea pe pămînt şi nimeni nu putea s-o ajute nici să cunoască care îi este boala. Mulţi 
socoteau că aceea este muncită de diavol; deci, o aduse la aceşti sfinţi tămăduitori Chir şi Ioan, care, 
arătîndu-se noaptea, i-au poruncit, ca, mai înainte de primirea mîncării, să bea apă multă. Femeia, după ce 
a făcut aceasta, stomacul ei îndată s-a tulburat şi a vărsat o broască mare şi astfel s-a făcut sănătoasă. 
Deci, toţi cei care au văzut aceasta, minunîndu-se, au slăvit pe Dumnezeu şi pe plăcuţii Lui. 

După acea femeie Teodora, a alergat un bărbat oarecare, anume Teodor, la sfinţii doctori fără plată, avînd 
înăuntru otravă dată de nişte oameni răi. Acela, bolind foarte tare, nu putea să cîştige ajutor de la doctori. 
Rugîndu-se el cu lacrimi pentru sănătatea sa, sfinţii i s-au arătat în vedenie, poruncindu-i să mănînce o 
jivină, care pe greceşte se numeşte scolopendra. Deşteptîndu-se el din vedenie, s-a întărit cu semnul 
Sfintei Cruci, pentru că socotea că este o nălucire drăcească şi iarăşi se ruga către sfinţi cerînd sănătate. In 
altă noapte, sfinţii s-au arătat, poruncindu-i acelaşi lucru. Dar el nu credea, fiindcă acea jivină este plină 
de otravă, iar nu de tămăduire. I s-a făcut lui şi a treia oară aceeaşi arătare; dar nici aşa n-a ascultat, 
părîndu-i-se că aceea este o nălucire a vrăjmaşului. Dar într-a patra noapte, sfinţii i s-au arătat, nu în vis, 
ci la arătare, fiindu-le milă de boala cea grea a lui şi au zis: "Pentru ce nu crezi cuvintele noastre? Deci, 
sculîndu-te, mergi la izvorul nostru şi ceea ce vei găsi acolo de mîncare să mănînci, că aceea îţi va fi 
doctoria folositoare". 

Teodor, crezînd că acea vedenie este adevărată, făcîndu-se ziuă, a mers la izvor şi acolo a găsit un 
castravecior mic ce era pe jos, pe care luîndu-1, a început a-1 mînca cu plăcere. Dar cînd voia să bage în 
gură rămăşiţa castravetelui, a văzut într-însul cea din urmă bucăţică a jivinei, care se numeşte 
scolopendra; căci o mîncase pe toată cu castravetele acela. Deci, temîndu-se, a aruncat la pămînt acea 
rămăşiţă, iar el a început a vărsa. Şi a vărsat astfel cu castravetele şi jivina aceea, cum şi toată otrava care 

a fost mai înainte într-insul. Astfel s-a făcut sănătos desăvîrşit şi întorcîndu-se la biserică, s-a închinat cu 
mulţumire cinstitelor moaşte ale tămăduitorilor săi. 

Din Babilonul Egiptului a venit în Manutin la sfinţii făcători de minuni, o femeie, anume Măria, avînd cu 
sine un fiu de opt ani. Aceluia i se trăsese limba din gură prin lucrarea diavolească şi atîrna afară ca de o 
palmă de lungă, iar mărimea nu era de măsura limbii omeneşti şi vederea lui era străină, fiind gros, negru, 
puturos şi greţos la toţi cei ce priveau la dînsul şi curgîndu-i neîncetat spume negre. Acel copil, din 
întîmplare căzînd pe pămînt lîngă mormîntul sfinţilor, s-a lovit cu limba de marmura ce se afla acolo şi 
îndată s-a tras înapoi. Astfel că din batjocura cea diavolească, s-a aşezat la loc, în obişnuita măsură de 
creştere şi copilul s-a făcut sănătos. 

Un bărbat din Egipt, anume Evghenie, fiind bolnav de idropică, a fost adus la sfinţi bolnav cu tot trupul, 
avînd pîntecele foarte umflat. Aceluia arătîndu-i-se sfinţii în vedenie, s-au atins cu mîinile de pîntecele lui 
şi i-au zis: "Evghenie, scoală-te şi întoar-ce-te sănătos la casa ta!" Evghenie, deşteptîndu-se, s-a văzut 
scăpat de toată greutatea de idropică, umblînd ca şi înainte, şi din acel ceas a dobîndit sănătate 
desăvîrşită. 

Pomenind aceste puţine minuni, din cele multe ale sfinţilor fără de arginţi Chir şi Ioan, slăvim pe Hristos 
Dumnezeu, Cel ce le-a dat un dar ca acesta slăvit, împreună cu Tatăl şi cu Sfîntul Duh în veci. Amin. 



Cuviosul Pavel doctorul 
(28 iunie) 

Cuviosul Pavel era de neam din cetatea Corintului, născut din părinţi creştini şi crescut în bună credinţă. 
El din tinereţe iubind pe Dumnezeu, a intrat într-o mănăstire şi s-a făcut monah. Deci, ostenindu-se mult 
în pustniceştile nevoinţe, s-a făcut bărbat iscusit. Pentru aceasta, diavolul desfrînării se lupta cu dînsul. 
Deci, într-o noapte Cuviosul Pavel stînd la rugăciune, s-a arătat diavolul înaintea lui şi i-a zis: "De nu-ţi 
vei face pofta trupească măcar odată, apoi mă voi înarma cu tărie asupra ta". El, certîndu-1 cu numele lui 
Iisus Hristos şi cu semnul Sfintei Cruci, 1-a gonit. După aceea diavolul a îndemnat asupra lui pe o femeie 
desfrînată, care născuse un copil de curînd; 1-a adus la cuviosul şi i 1-a pus pe genunchii săi, zicînd: 
"Copilul acesta l-am zămislit şi l-am născut cu tine!" Stareţul a primit pruncul cu bucurie. Dar, venind 
ereticii, i-au legat mîinile înapoi; apoi, legîndu-i pruncul de grumaz, îl purtau prin cetate, batjocorindu-1. 

Deci, Pavel, stînd în mijlocul poporului şi făcînd semn cu mîna, a zis: "Ascultaţi, fraţilor, să întrebăm pe 
prunc, ca să ne spună cine este tatăl lui", pruncul fiind de curînd născut. El a zis către prunc: "Să ne spui 
cine este tatăl tău?" Pruncul, rupîndu-şi scutecele, a arătat cu mîna spre un ţigan, şi a zis: "Acesta este 
tatăl meu, iar nu monahul Pavel". Poporul, auzind aceasta, s-a închinat stareţului, cerîndu-i iertare. 
Dumnezeu i-a dat de atunci daruri de tămăduiri, căci punea mîinile pe cei neputincioşi şi-i făcea 
sănătoşi. 

Cuviosul, vieţuind şaptezeci de ani şi mai mult, s-a dus către Domnul, Căruia bine I-a plăcut şi, 
numărîndu-se în ceata sfinţilor, slăveşte împreună cu dînşii pe Unul Dumnezeu în Treime, Căruia şi de la 
noi să-I fie slavă în veci. Amin. 

Viaţa, nevoinţele şi pătimirea Sfîntului, slăvitului şi întru tot lăudatului Apostol 

Petru 
(29 iunie) 

Sfîntul Apostol Petru, care mai înainte de apostolie se numea Simon, era de neam iudeu, din hotarele 
Galileei cea din Palestina, dintr-o cetate mică şi neslăvită, care se numeşte Betsaida. El era fiul lui Ionă, 
din seminţia lui Simeon şi frate cu Sfintul Apostol Andrei, cel întîi chemat. Luînd pe fiica lui Aristobol, 
care era frate cu Sfintul Apostol Varnava, a născut dintr-însa un fiu şi o fiică. Petru era simplu la obicei şi 
neînvăţat, însă temător de Dumnezeu; căci păzea poruncile Lui fără de prihană în toate lucrurile sale. Cu 
meşteşugul era pescar, căci, fiind sărac, trebuia să-şi cîştige hrana casei sale din osteneala mîinilor, ca să 
hrănească pe femeie, pe copii, pe soacră şi pe bătrînul său tată, Ionă. Andrei, fratele lui, trecînd cu 
vederea deşertăciunile şi gîlcevile lumii acesteia, şi-a ales viaţa fără însoţire; şi, ducîndu-se la Sfîntul Ioan 
Botezătorul, care propovăduia pocăinţa la Iordan, s-a făcut ucenicul lui. 

Andrei, auzind cuvintele învăţătorului său, care arăta cu degetul pe Iisus, zicînd: Iată Mielul lui 
Dumnezeu, Cel ce ridică păcatele lumii... şi celelalte mărturii despre Domnul nostru Iisus Hristos, a lăsat 
pe Ioan şi s-a dus în urma Lui cu un alt ucenic al Botezătorului Ioan. El singur a întrebat pe Hristos despre 
casă şi despre vieţuirea Lui, zicînd: învăţătorule, unde locuieşti? Domnul le-a răspuns: Veniţi şi vedeţi. Ei 
s-au dus şi au văzut unde locuia şi au petrecut la Dînsul ziua aceea. 

A doua zi, ducîndu-se Andrei la fratele său, Simon Petru, i-a grăit: Am aflat pe Mesia, Care se tîlcuieşte 
Hristos! Apoi, 1-a dus pe el la Iisus, Care, căutînd spre dînsul, i-a zis: Tu eşti Simon, fiul lui Ionă; Tu te 
vei chema Chifa, care se tîlcuieşte Petru. Sfîntul Petru îndată s-a rănit cu dragostea pentru Domnul, 
crezînd cu adevărat că este Hristos, Cel trimis de Dumnezeu pentru mîntuirea lumii. Dar nu şi-a lăsat casa 
şi meşteşugul, purtînd încă grijă de trebuinţele casnicilor săi, la care lucru îl ajuta şi Andrei din cînd în 
cînd, pentru tatăl său care îmbătrînise. Aceasta au fâcut-o pînă ce amîndoi au fost chemaţi de Domnul la 
apostolie. 

După ce Ioan a fost pus în temniţă de Irod Agripa, Iisus Hristos, umblînd pe lîngă Marea Galileei, care se 
numeşte şi a Tiberiadei sau lacul Ghenizaretului, a văzut pe Petru şi pe Andrei, fratele său, aruncînd 
mrejile în apă, şi le-a zis: Veniţi după Mine şi vă voi face pe voi vînători de oameni. Dar ce fel de vînători 
a vrut Domnul să-i facă pe ei? Aceasta a arătat-o la vînarea peştelui. Căci, intrînd în corabia lui Simon şi 
poruncindu-i să arunce mrejele spre pescuit, la acea poruncă, Petru a zis: învăţătorule, toată noaptea ne- 
am ostenit şi nimic n-am prins; iar acum voi arunca mreaja după cuvîntul Tău. 

Făcînd aceasta, a prins mult peşte, încît se rupea şi mreaja de mulţimea peştelui. Aceasta era mai înainte 
închipuire a pescuitului cel duhovnicesc şi al apostoliei; căci cu mreaja cuvîntului Domnului avea să 
vîneze multe popoare la mîntuire. Văzînd Simon Petru această minune, a căzut la picioarele lui Iisus 
zicînd: Ieşi de la mine, Doamne, că om păcătos sînt eu! Aceasta a fâcut-o pentru că îl cuprinsese spaimă 
pe el şi pe toţi cei ce erau cu el, de vînarea peştilor ce îi prinsese. Iar împotriva cuvintelor lui Petru, care 
zicea: Ieşi de la mine, Doamne..., Domnul îl chema în urma Sa, zicîndu-i: "Vino după mine, că de acum 
vei fi pescar de oameni spre viaţă, în chipul în care ai pescuit aceşti peşti spre moarte". 

Din ceasul acela, Petru s-a făcut următor lui Hristos, precum şi Andrei, fratele lui şi ceilalţi ucenici 
chemaţi. Domnul îl iubea pe el pentru dragostea inimii sale. Şi a cercetat Domnul casa lui cea săracă prin 
venirea Sa, iar pe soacra lui care pătimea de boala frigurilor, a tămăduit-o prin atingerea mîinii. Noaptea, 
cînd Domnul a ieşit singur la rugăciune în loc pustiu, Sfîntul Petru, nesuferind acum să fie fără Domnul 
nici un ceas, şi-a lăsat casa şi pe toţi ai săi şi a alergat în urma Lui, căutînd cu osîrdie pe iubitul său 
învăţător. Şi, aflîndu-L, i-a zis: Toţi te caută pe Tine, Doamne! De acum nu se mai depărta de la El şi 
petreceau împreună, îndulcindu-se de vederea feţei Lui şi de cuvintele cele dulci ca mierea; fiind singur 
văzător al minunilor Lui celor multe şi mari, care arătat îl adevereau că este Hristos, Fiul lui Dumnezeu, 
în Care el a crezut cu neîndoire. Căci, precum a crezut cu inima spre dreptate, tot aşa şi cu gura a 
mărturisit spre mîntuire. 

Venind Domnul în părţile Cezareei lui Filip, a întrebat pe ucenicii săi: Cine zic oamenii că sînt? Şi i-au 
răspuns: Unii, Ioan Botezătorul, alţii Ilie, iar alţii proorocul sau unul din prooroci. Şi iar a întrebat: Dar 
voi cine spuneţi că sînt? Atunci Simon Petru a răspuns în numele celorlalţi: 7w eşti Hristos, Fiul lui 
Dumnezeu Cel viu. Şi a lăudat Domnul acea mărturisire a lui zicînd: Fericit eşti, Simone, fiul lui Iona, că 
trupul şi sîngele nu ţi-au arătat ţie acestea, ci Tatăl Meu Cel din ceruri! Şi într-acea vreme i-a făgăduit 
Domnul lui, ca să-i dea cheile împărăţiei cerului. 

Petru, avînd dragoste fierbinte către Domnul, dorea să nu i se întîmple nici un rău lui Hristos. Deci, aflînd 
mai înainte de patimile Domnului, II oprea din neştiinţă, zicînd: Doamne, fii Ţie milostiv! Să nu Ţi se 
întîmple Ţie acestea! Aceste cuvinte ale lui Petru au fost neplăcute Domnului, deoarece pentru aceasta 
venise El, ca prin pătimire să răscumpere neamul omenesc din pierzare; însă din cuvintele acelea s-a 
arătat dragostea cea osîrdnică a lui Petru către Domnul. Tot aici s-a arătat şi nerăutatea lui; că, auzind acel 
cuvînt aspru de la Domnul: Mergi înapoia Mea, satano!, nu s-a mîniat, nici nu a plecat de la El, ci a 
primit cu dragoste acel cuvînt pedepsitor şi-I urma Lui mai mult, cu toată osîrdia. Şi, cînd mulţi dintre 
ucenici nu reuşeau să înţeleagă cuvintele Domnului, ziceau: Aspru este cuvîntul acesta, deci, cine poate 
să-l asculte pe el?; apoi s-au îndepărtat de Domnul. Şi a zis Domnul celor doisprezece: "Oare şi voi voiţi 
să vă duceţi?" Atunci, Simon Petru, i-a răspuns: Doamne, la cine ne vom duce? Căci Tu ai cuvintele vieţii 
veşnice, iar noi am crezut şi am cunoscut, că Tu eşti Hristos, Fiul lui Dumnezeu Cel viu. 

O osîrdie şi o credinţă ca aceasta avînd Sfîntul Petru către Domnul, a îndrăznit a cere de la Dînsul 
umblarea pe apă; căci, ieşind Petru din corabie, umbla pe apă ca să vină la Iisus. Dar, de vreme ce înainte 
de primirea Sfîntului Duh nu era desăvîrşit în credinţă, văzînd vîntul cel tare, s-a temut şi, începînd a se 
afunda, a strigat: Doamne, mîntuieşte-mă pe mine. Iisus, îndată întinzîndu-i mîna, 1-a luat şi i-a zis: "Puţin 
credinciosule, pentru ce te-ai îndoit?" Şi nu numai de înecarea apei 1-a izbăvit pe el, dar şi de puţina 
credinţă, cînd i-a zis: "Eu m-am rugat pentru tine, ca să nu se împuţineze credinţa ta". Astfel s-a 
învrednicit Sfîntul Petru şi cu alţi doi, cu Iacov şi cu Ioan, a vedea pe Tabor, slava Schimbării la Faţă a 
Domnului, ce s-a descoperit lor. Ei au auzit acolo cu urechile lor glasul cel de la Dumnezeu Tatăl, care a 
venit de sus spre Domnul, precum zice despre aceasta în epistola sa, zicînd: Pentru că nu basmelor celor 
cu meşteşug umblînd, v-am spus puterea şi venirea Domnului nostru Iisus Hristos, ci fiind singuri 
văzători ai măririi Aceluia. Pentru că, luînd de la Dumnezeu Tatăl cinstea şi slava glasului celui ce a 
venit în chipul acesta la El, de la slava cea cu mare cuviinţă: Acesta este Fiul Meu Cel iubit, întru Care 
am binevoit. Acest glas noi l-am crezut pogorîndu-se din cer, fiind cu El în muntele cel sfînt. 

Cînd Domnul S-a apropiat spre patima Sa de bunăvoie şi spre moartea cea de pe cruce, atunci Petru şi-a 
arătat rîvna lui către Domnul, nu numai cu cuvîntul, zicînd: Doamne, gata sînt a merge cu Tine şi în 
temniţă şi la moarte, dar şi cu lucrul; căci, scoţînd sabia şi lovind pe Malh, sluga arhiereului, i-a tăiat 
urechea. Dar, deşi i s-a dat lui de la dumnezeiasca purtare de grijă să cadă în cea de trei ori lepădare de 
Domnul, însă prin adevărata pocăinţă şi prin amară tînguire s-a sculat şi s-a îndreptat, învrednicindu-se 
mai înainte de toţi, a vedea pe Hristos după învierea Lui, precum zice despre aceasta Sfîntul Evanghelist 
Luca: Adevărat este că S-a sculat Domnul şi S-a arătat lui Simon. Sfîntul Pavel scrie tot aşa, zicînd: "S-a 
sculat a treia zi după Scripturi şi S-a arătat lui Chifa, adică lui Petru, apoi celor unsprezece". Văzînd 
Sfîntul Petru pe Domnul, s-a umplut de negrăită bucurie. Şi a primit de la El iertare de greşelile sale. 
Atunci cea mai dinainte lepădare de trei ori, a răsplătit-o bine prin răspunsul cel de trei ori al dragostei 
sale către Domnul, zicîndu-i: Doamne, Tu toate le ştii; Tu ştii că Te iubesc. Şi s-a pus de Domnul păstor 
al oilor celor cuvîntătoare şi i-a dat în mîini cheile împărăţiei cerului. 

După înălţarea Domnului nostru Iisus Hristos, Sfîntul Petru, ca un mai mare între Apostoli, a fost întîiul 
învăţător şi propovăduitor al cuvîntului lui Dumnezeu. El într-un ceas a cîştigat Bisericii lui Dumnezeu ca 
la trei mii de suflete, prin cuvîntul lui Dumnezeu. Era încă şi făcător de minuni preaalese, căci, intrînd în 
biserică cu Sfîntul Ioan la rugăciune, a văzut pe un oarecare olog din pîntecele maicii sale, stînd înaintea 
uşilor bisericii, care se numea "Frumoasă"; şi, apucîndu-1 de mîna dreaptă, 1-a ridicat, zicîndu-i: "în 
numele Domnului nostru Iisus Hristos Nazarineanul, scoală-te şi umblă!" Atunci îndată i s-au întărit 
tălpile şi gleznele acelui şchiop şi de bucurie striga şi umbla. Apoi, a intrat cu ei în biserică şi umbla 
sărind şi lăudînd pe Dumnezeu. Cu această minune şi încă cu propovăduirea cuvîntului, au crezut în 

Hristos, ca la cinci mii de bărbaţi. Pe Anania ierusalimiteanul şi pe femeia lui Safira, pentru furarea celor 
sfinte şi pentru minciuna împotriva Duhului Sfint, Sfintul Petru i-a omorît cu cuvîntul. In Lida, pe un om, 
Enea, care de opt ani zăcea pe pat, fiind slăbănog, 1-a făcut sănătos, zicîndu-i: "Te vindecă pe tine Iisus 
Hristos". 

In Iope, pe o fecioară, anume Tavita, care murise, a înviat-o. Dar nu numai mîinile şi cuvîntul lui erau 
făcătoare de minuni, ci şi umbra lui singură era dătătoare de tămăduiri. Oriunde voia să meargă el, acolo 
poporul îşi aducea pe neputincioşii lor, şi-i punea pe pat şi aşternuturi, ca venind Sfîntul Petru, măcar cu 
umbra lui să umbrească pe fiecare dintre dînşii. Cînd împăratul Irod şi-a pus mîinile să facă rău Bisericii 
credincioşilor din Ierusalim, ucigînd cu sabia pe Iacov, fratele lui Ioan, şi pe Sfîntul Petru 1-a aruncat în 
temniţă legat cu lanţuri de fier; atunci îngerul Domnului 1-a eliberat pe el şi 1-a scos din temniţă. 

Acest mare apostol a deschis neamurilor cel dintîi uşa credinţei, botezînd în Cezareea pe romanul 
Corneliu Sutaşul, arătîndu-i-se mai întîi vedenia mesei lăsată din cer, cu tîrîtoarele cele cu patru picioare 
şi cu glasul care poruncea lui Petru să le înjunghie şi să le mănînce, zicîndu-i ca, pe cele ce Dumnezeu le- 
a curăţit, el să nu le numească spurcate. Acesta este semnul întoarcerii neamurilor către Hristos. Pe 
Simon, vrăjitorul din Samaria, care cu făţărnicie a primit Sfîntul Botez şi cu argint voia să cumpere darul 
Duhului Sfînt, 1-a mustrat, zicîndu-i: Argintul tău să fie cu tine întru pierzare, că inima ta nu este dreaptă 
înaintea lui Dumnezeu, pentru că te văd stînd în amărăciunea cea de fiere şi în legătura nedreptăţii. 

Aceste şi multe alte fapte ale Sfîntului Petru, se află scrise pe larg în Sfînta Evanghelie şi în cartea 
"Faptele Sfinţilor Apostoli", care totdeauna se pot auzi citindu-se în biserică şi pe care nu este nevoie a le 
aduna pe toate aici. Iar nevoinţele şi ostenelile lui, pe care le-a răbdat propovăduind pe Hristos, Sfîntul 
Simeon Metafrast le povesteşte astfel. 

Sfîntul Petru s-a dus din Ierusalim în Cezareea lui Stratonic şi din acei presbiteri care urmau după dînsul 
punîndu-le episcop, s-a dus la Sidon, unde pe mulţi tămăduindu-i şi punîndu-le episcop, a plecat în Virit, 
(Beirut) şi în Vivli. Punînd şi acolo episcop, s-a dus în Tripoli, unde a fost găzduit de un oarecare bărbat 
înţelegător Marson, pe care 1-a pus episcop al credincioşilor din Tripolia Feniciei. De acolo s-a dus în 
Orthosie, apoi în insula ce se numea Antara. De acolo s-a dus în Valania în Pont şi în Laodiceea, unde, 
tămăduind pe mulţi bolnavi, a gonit duhurile necurate din oameni şi, întărind Biserica credincioşilor, le-a 
pus şi lor episcop. Apoi, s-a dus în Antiohia, cetatea Siriei, unde se ascunsese Simon vrăjitorul, ca să nu-1 
prindă ostaşii trimişi de Claudie, împăratul Romei. Apoi, Simon Magul, a fugit din faţa lui Petru în 
cetăţile Iudeei. Deci, Petru, apostolul Domnului, tămăduind pe mulţi în Antiohia şi propovăduind pe Unul 
Dumnezeu în trei feţe, a pus episcop în Siracuza din Sicilia pe Marchian şi pe Pancratie la Tavromenia; 
apoi a venit în Tianinul Capadociei. De acolo s-a dus în Ancira Galatiei, unde a înviat pe un mort cu 
rugăciunile lui; şi, învăţînd pe mulţi şi botezîndu-i, le-a făcut biserici şi, punîndu-le episcopi, s-a dus în 
Sinopi, cetatea Pontului. După aceea s-a dus în Amasia care este în pămîntul Pontului. Apoi a mers în 
Gangra Paflagoniei, Claudinopoli Onoriadei, Nicomidia Bitiniei şi de acolo în Niceea. De acolo, silindu- 
se să meargă la Ierusalim pentru praznicul Paştilor, s-a întors şi a venit în Pisinunt, Capadocia şi Siria şi 
iarăşi a venit în Antiohia. Iar din Antiohia a venit în Ierusalim, unde petrecînd el, a venit la dînsul spre 
cercetare, Sfîntul Apostol Pavel, după al treilea an al întoarcerii sale către Hristos, precum singur grăieşte 
în scrisoarea sa către Galateni: După trei ani m-am dus în Ierusalim, ca să văd pe Petru şi am petrecut cu 
dînsul cincisprezece zile. 

In acest timp, după ce a aşezat punerile legilor celor bisericeşti, fericitul Pavel s-a pus pe lucrul la care era 
chemat; iar marele Petru s-a întors iarăşi în Antiohia, unde, punînd episcop pe Evod, s-a dus în Sinaid, 
cetatea Frigiei. De acolo s-a dus în Nicomidia, unde a pus episcop pe Prohor, care, după primirea 
episcopiei, urma pe Sfîntul Ioan, Cuvîntătorul de Dumnezeu. Din Nicomidia, Sfîntul Petru a mers în Ilion, 
cetatea Elespontului, unde, punînd episcop pe Corneliu Sutaşul, s-a întors la Ierusalim, unde i s-a arătat 
Domnul în vedenie, zicîndu-i: "Scoală, Petre, şi mergi la Apus, pentru că este trebuinţă ca cu limba ta să 
se lumineze Apusul şi Eu voi fi cu tine". 

într-acea vreme, Simon vrăjitorul a fost prins de ostaşii care îl căutau, precum s-a zis mai sus, şi a fost dus 
la Roma ca să-şi ia plată pentru faptele sale. Dar, fiind dus acolo, prin meşteşugul cel vrăjitoresc întuneca 
minţile multora. Deci, înşelîndu-i, nu numai că n-a luat pedeapsă, dar multora li se părea că este 
dumnezeu, pentru că acel mergător înainte al satanei, cu vrăjile sale a făcut pe romani şi pe împăratul 
Claudie într-atît să se minuneze, încît i-au săpat chipul lui şi l-au pus între cele două poduri de pe Tibru, 
scriind pe el: "Lui Simon, dumnezeului cel sfînt!" 

De acest lucru, scriitorii bisericeşti Iustin şi Irineu scriu mai pe larg, iar noi, zice Simion Metafrast, să 
venim la cuvîntul de mai înainte. Marele Apostol Petru, spunînd fraţilor arătarea Domnului care i se 
făcuse lui în vedenie şi sfâtuindu-se cu dînşii, a plecat iarăşi în Antiohia cercetînd bisericile, unde a şi 
găsit pe Sfîntul Pavel. De acolo s-a dus la Tars, unde a pus episcop pe Urban, pe Epafrodit în Lichia 
Andriatiei şi pe Fugel în Efes, căruia îi zise că s-a abătut de la calea cea dreaptă şi s-a învoit cu Simon; 
apoi pe Apelie, care era frate cu Policarp, la pus episcop la Smirna. De aici a venit la Filipeni în 
Macedonia, unde a pus episcop pe Olimp, iar Tesalonicenilor pe Iasona şi Corintenilor pe Sila, pe care 1- 
au găsit petrecînd lîngă marele Pavel, iar la Patra a pus pe Irodion şi după aceea a plecat în Sicilia. Venind 
în Tavromenia, a petrecut puţină vreme la Pancratie, bărbatul cel cuvîntător. 

Acolo, învăţînd şi botezînd pe unul, anume Maxim, şi punîndu-1 episcop, a venit în Roma, unde în toate 
zilele propovăduia, prin adunări şi prin case, pe Unul Dumnezeu Tatăl cel Atotputernic şi pe Domnul 
Iisus, Fiul lui Dumnezeu, Dumnezeu adevărat din Dumnezeu adevărat şi pe Sfîntul Duh, Domnul de viaţă 
făcător. El a atras pe mulţi la credinţa lui Hristos şi, prin Sfîntul Botez, i-a izbăvit de înşelăciunea 
idolească. Simon vrăjitorul, văzînd acestea, n-a voit să tacă şi a început să tăinuiască asupra lui răutatea 
sa; pentru că el socotea că este ruşine propovăduirea apostolului, prin care se biruia mîndria lui. Deci, a 
început la arătare să se împotrivească învăţăturii celei adevărate, prin cuvintele şi lucrurile sale cele 
mincinoase, clevetind pe Sfîntul Petru prin mijlocul cetăţii, fără de ruşine. El făcea înaintea poporului 
nişte năluciri şi arătări care mergeau înainte şi în urma lui şi cărora le zicea că sînt sufletele celor morţi, şi 
astfel arăta pe cei înviaţi din morţi, care i se închinau lui ca unui Dumnezeu. Pe şchiopi îi făcea să umble 
drept şi să sară; însă toate acestea prin nălucire, iar nu cu adevărat, după asemănarea acelui Proteu, 
vorbitor de basme, care se schimba în diferite chipuri. Căci uneori se arăta avînd două feţe, apoi, după 
puţin, se prefăcea în capră, în şarpe, în pasăre, se asemăna focului şi în toate chipurile se schimba, 
neîncetat înşelînd pe cei proşti. Dar marele apostol al Domnului, numai de se uita puţin de departe spre 
lucrurile lui, îndată toate nălucirile aceluia se stingeau. 

Despre cearta Sfîntului Apostol Petru cu Simon vrăjitorul, se mai povesteşte încă, afară de Metafrast, în 
Prolog şi în Mineiul cel mare, unde citim: Sfîntul Petru, cînd a venit în Roma şi i s-a înştiinţat de acel 
Simon, care se numea "Hristos" şi făcea înaintea poporului minuni multe, s-a aprins de rîvnă şi a mers în 
casa lui Simon Magul. Acolo a găsit pe mulţi stînd la poarta lui şi care îl opriră pe el a intra înăutru, Petru 
a zis către dînşii: "Pentru ce mă opriţi a intra la vrăjitorul cel amăgitor?" Iar ei au zis: "Nu este vrăjitor, ci 
este zeu puternic". El a pus paznici la poarta sa, ca să ştie gîndurile omeneşti". Aceasta spunînd, au arătat 
apostolului un cîine negru ce zăcea la poartă, zicîndu-i: 'Acest cîine omoară pe toţi cei ce gîndesc nedrept 
despre Simon". Sfîntul Petru a zis: "Eu grăiesc adevărat pentru el, că Simon este de la diavol". Deci, 
apropiindu-se, a zis cîinelui: "Mergi şi spune lui Simon că Petru, Apostolul lui Hristos, vrea să intre la 
tine". 

Cîinele, mergînd, cu glas omenesc a spus lui Simon ceea ce îi poruncise Petru. Toţi, văzînd şi auzind 
vorbind pe cîine omeneşte, s-au înspăimîntat. Simon, asemenea, pe acelaşi cîine 1-a trimis, zicîndu-i: "Să 
intre aici Petru". Intrînd Petru, Simon a început a face năluciri înaintea poporului, fiind Petru de faţă. 
Sfîntul cu puterea lui Hristos, a arătat minuni şi mai mari. Şi ce minuni? Din minunile cele multe pe care 
le-a făcut Sfîntul Petru, cel mai vechi istoric grec bisericesc, Eghisipos, care a vieţuit aproape de apostoli, 
povesteşte una singură. 

Unei văduve oarecare din Roma, de bun neam, care se trăgea din seminţie împărătească, i-a murit fiul de 
vîrstă tînără; iar maica lui plîngea pentru el cu tînguire. Dar cei ce o mîngîiau şi-au adus aminte de 
bărbaţii care s-au arătat în Roma, adică de Petru şi de Simon vrăjitorul, că înviază morţii. Deci, îndată au 

chemat unii pe Petru, iar alţii pe Simon să vină la acel mort. Acolo se adunaseră şi oameni cinstiţi şi mult 
popor ca să petreacă pe cel mort la mormînt. Sfîntul Petru a zis lui Simon vrăjitorul care se mîndrea cu 
puterea sa înaintea poporului: "Cine din noi va învia pe acest mort, toţi să creadă învăţăturii aceluia, fiind 
adevărată". Poporul a lăudat cuvîntul lui Petru. Deci Simon, nădăjduind spre meşteşugul său cel 
vrăjitoresc, a zis către popor: "De voi învia eu pe acel mort, apoi veţi ucide pe Petru?" Poporul a strigat, 
zicînd: "II vom arde de viu înaintea ochilor tăi". Simon, apropiindu-se de patul mortului a început a-şi 
face vrăjile sale prin lucrarea diavolească, care îi ajuta lui şi a făcut astfel, că mortul şi-a mişcat capul. 
Poporul îndată a început să strige: "Tînărul este viu. A înviat mortul". Iar pe Petru voiau îndată să-1 
arunce în foc. Apostolul însă, fâcîndu-le semn cu mîna, îi ruga să tacă. 

Deci, poporul tăcînd, el le-a zis: "De este viu tînărul, apoi să se scoale, să vorbească şi să umble; iar, pînă 
ce aceasta nu o veţi vedea, să ştiţi cu adevărat că Simon vă înşeală cu nălucirile şi cu vrăjile sale!" Simon, 
umblînd mult împrejurul patului şi chemînd diavolul cu puterea lui, nimic n-a putut spori; deci, umplîndu- 
se de ruşine, voia să fugă, dar poporul 1-a oprit. Sfîntul Petru, ca unul ce înviase pe Tavita cea moartă şi 
făcuse şi alte minuni preaslăvite, stînd departe, şi-a ridicat mîinile spre cer şi, înălţîndu-şi ochii în sus, se 
ruga: "Doamne, Iisuse Hristoase, Tu ne-ai poruncit nouă, zicînd: Cu numele Meu pe cei morţi să-i 
înviaţi... Deci, mă rog Ţie, înviază pe acest tînăr mort, ca să cunoască popoarele acestea, că Tu eşti 
adevăratul Dumnezeu şi nu este altul afară de Tine, care trăieşti şi împărăteşti împreună cu Tatăl şi cu 
Sfîntul Duh, în veci. Amin". 

Astfel rugîndu-se, a strigat către cel mort, zicînd: "Tînărule, scoală! Domnul meu Iisus Hristos te înviază 
şi te tămăduieşte pe tine!" Şi îndată mortul, deschizîndu-şi ochii, s-a sculat şi a început a grăi şi a umbla. 
La această povestire a lui Eghisipos, Marcel romanul, care mai înainte fusese ucenic al acelui Simon 
vrăjitorul şi s-a luminat de Sfîntul Petru prin credinţă şi prin Sfîntul Botez, într-o scrisoare a sa către 
sfinţii mucenici Nereon şi Arhilie, scriind despre aceea, adaugă că tînărul care a înviat, căzînd la 
picioarele lui Petru, striga: "Am văzut pe Domnul Iisus poruncind îngerilor, ca pentru rugăciunile tale să 
mă întoarcă pe mine maicii mele celei văduve". 

Atunci tot poporul a început a striga, zicînd: "Unul este Dumnezeu, pe Care îl propovăduieşte Petru". 
Simon vrăjitorul, cu nălucirea sa făcîndu-şi cap de cîine, fugea, însă poporul 1-a prins şi unii voiau să-1 
ucidă cu pietre, iar alţii să-1 ardă. Dar Sfîntul Petru i-a oprit, zicîndu-le: "Domnul şi învăţătorul nostru ne- 
a poruncit să nu răsplătim rău pentru rău. Lăsaţi-1 să meargă unde va voi, că destul îi este ruşinea şi ocara 
ce i s-a făcut prin cunoştinţa neputinţei sale, căci nimic nu pot vrăjile lui". 

Marcel mai zicea: "Simon, fiind liber, a venit la mine, socotind că eu nu ştiu de acel lucru minunat ce se 
făcuse şi a pus la uşa casei mele un cîine mare legat cu lanţ de fier, zicînd către mine: "Voi vedea dacă va 
veni Petru la tine, precum s-a obişnuit". După un ceas, Sfîntul Petru a venit la uşă şi dezlegînd acel cîine, 
a zis către dînsul: "Du-te şi spune lui Simon vrăjitorul să înceteze a înşela pe oameni cu lucrarea 
diavolească, pentru care Hristos şi-a vărsat sîngele". Cîinele, ducîndu-se, a grăit lui Simon cu glas 
omenesc, spunîndu-i cele poruncite de apostol. Eu, auzind şi văzînd aceasta - zice Marcel -, am ieşit 
degrabă în întîmpinarea Sfîntului Petru şi l-am primit cu cinste în casa mea, iar pe Simon vrăjitorul şi pe 
cîinele acela i-am gonit afară. Cîinele atunci, nevătămînd pe nimeni, s-a repezit numai la Simon şi, 
apucîndu-1 cu dinţii, 1-a trîntit la pămînt. Iar Petru, privind la aceea pe fereastră, poruncea cîinelui, în 
numele lui Hristos, să nu vatăme trupul lui Simon. Deci, cîinele, nevătămîndu-i trupul, i-a rupt toate 
hainele de pe dînsul, încît nici o parte a corpului nu mai rămăsese acoperită. 

Poporul, văzînd aceasta, striga contra lui Simon, ocărîndu-1 şi batjocorindu-1. Astfel, 1-a gonit din cetate, 
împreună cu acel cîine. Simon, pentru nişte ruşini şi înfruntări ca acestea, un an întreg nu s-a mai arătat în 
Roma, pînă ce a venit ca împărat după Claudie, Nero. Atunci, înrăutăţitul, venind înaintea lui Nero, care, 
cercetînd despre el, a fost lăudat de cei răi, încît împăratul 1-a iubit foarte mult şi 1-a făcut prietenul său. 

In Prolog şi în Mineiul cel mare se mai povesteşte despre Simon şi aceasta: Odată a zis că are să se lase să 
fie tăiat şi a treia zi are să învieze. Atunci, el a pus în locul său un berbece, făcîndu-1 om prin nălucire şi a 
fost tăiat berbecul în locul lui. Sfîntul, gonind diavoleasca nălucire de la berbecul cel tăiat, s-a văzut 

lucrul cel mincinos al lui Simon, cunoscîndu-se de toţi, că nu Simon este tăiat, ci berbecul. Despre 
biruinţa desăvîrşită a Sfîntului Petru asupra acelui vrăjitor şi despre pierzarea lui, de toţi se scrie cu un 
glas astfel: Simon vrăjitorul, neputînd întru nimic să biruiască pe Apostolul Petru, nici să sufere mai mult 
înfruntarea şi ruşinea sa, s-a făgăduit că se va înălţa la cer. 

Deci, adunînd el toată puterea diavolilor care îi slujeau, s-a dus în mijlocul cetăţii Roma şi, suindu-se pe o 
zidire înaltă, avînd capul încununat cu cunună de dafini, a început din înălţime cu mînie a grăi către 
popor: "Romani, deoarece pînă acum aţi petrecut în nebunie şi lăsîndu-mă pe mine, aţi urmat lui Petru, 
acum şi eu vă voi lăsa şi nu voi mai apăra cetatea aceasta. Deci, voi porunci îngerilor mei ca în faţa 
voastră să mă ia în mîinile lor şi să mă înalţe la tatăl meu din cer. De acolo voi trimite mari pedepse 
asupra voastră, că n-aţi ascultat cuvintele mele, nici n-aţi crezut lucrurilor mele". 

Vrăjitorul Simon, zicînd acestea, a plesnit din mîini, s-a înălţat în văzduh, a început a zbura şi a se sui în 
sus înălţîndu-1 diavolii. Poporul, mirîndu-se foarte, zicea unul către altul: Acest lucru este de la 
Dumnezeu, ca să zboare trupul prin văzduh. Atunci marele Apostol Petru a început a se ruga în auzul 
tuturor, zicînd: "Doamne Iisuse Hristoase, Dumnezeul meu, arată înşelăciunea acelui vrăjitor, ca să nu 
smintească popoarele, care cred în Tine!" Apoi iar a strigat, zicînd: "Vouă, diavolilor, vă poruncesc, în 
numele Dumnezeului meu, să nu-1 purtaţi mai mult, ci să-1 lăsaţi acolo în văzduh unde este acum!" 

Atunci diavolii cei certaţi de apostol, îndată au fugit de la Simon prin văzduh şi ticălosul vrăjitor a căzut 
jos, precum odinioară a căzut diavolul cel lepădat din cer, şi astfel i s-a sfărîmat tot trupul. Poporul, 
văzînd acestea, a strigat multă vreme, zicînd: "Mare este Dumnezeul propovăduit de Petru. In adevăr, nu 
este altul decît Dumnezeul cel adevărat!" 

Vrăjitorul căzînd, deşi se zdrobise foarte rău, era încă viu, după rînduiala lui Dumnezeu, ca să cunoască 
neputinţa şi ticăloşia sa cea diavolească, să se umple de ruşine şi să înţeleagă puterea lui Dumnezeu cel 
Atotputernic. El zăcea sfărîmat pe pămînt, suferind dureri cumplite în toate mădularele şi fiind de rîs la tot 
poporul; iar a doua zi şi-a lepădat răul şi spurcatul său suflet, dîndu-1 în mîinile diavolilor, ca să-1 ducă la 
tatăl lor, satana. Sfîntul Petru, după căderea lui Simon, stînd la un loc înalt şi făcînd semn cu mîna 
poporului, care striga, să tacă, a început a-1 învăţa cunoştinţa adevăratului Dumnezeu; şi vorbind mult 
către dînşii, pe cei mai mulţi i-a povăţuit la credinţa creştinească. 

împăratul Nero, aflînd de moartea cea ruşinoasă a prietenului său, s-a mîniat pe Sfîntul Apostol Petru şi 
voia să-1 ucidă. Dar acea mînie şi răutate împărătească nu s-a săvîrşit îndată asupra Sfîntului Apostol, ci 
după cîţiva ani, după cum spune Sfîntul Simeon Metafrast. 

După moartea lui Simon vrăjitorul, Sfîntul Petru n-a mai stat mult în Roma (Deci zadarnică este credinţa 
papistaşilor, căci Sfîntul Petru a fost 25 de ani episcop al Romei, credinţă pe care-şi sprijină ei primatul 
papal), ci, luminînd pe mulţi prin Sfîntul Botez, le-a făcut biserică şi, punîndu-le pe Lin episcop, s-a dus 
în Parachin, unde a pus episcop pe Epafrodit, altul, nu cel dintîi. După aceea s-a dus în Sirmia, cetatea 
Spaniei, de unde, punînd episcop pe Epenet, s-a dus în Cartagina, cetatea Africii. De acolo, sfinţind 
episcop pe Crescent, s-a dus în Egipt, în cetatea cea cu şapte porţi, care se numeşte Teba, punîndu-1 
episcop pe Ruf, iar în Alexandria 1-a pus episcop pe Marcu Evanghelistul. Apoi s-a dus în Ierusalim, 
avînd descoperire despre Adormirea Preacuratei Fecioare Măria, Născătoarea de Dumnezeu. 

Deci, după aceea s-a întors iarăşi în Egipt. Apoi, trecînd Africa, s-a dus la Roma şi de acolo la Mediolan 
(Milan) şi la Fotichin, din care, punînd episcopi şi preoţi, s-a dus în Britania. Acolo, petrecînd multă 
vreme şi aducînd multe popoare la credinţa în Hristos, a văzut pe un înger, care i s-a arătat, zicîndu-i: 
"Petre, s-a apropiat vremea ducerii tale din viaţa aceasta; deci, se cade să te întorci la Roma, unde, 
suferind moarte pe cruce, vei lua răsplătire dreaptă de la Domnul nostru Iisus Hristos". Petru, mulţumind 
lui Dumnezeu de aceasta, a mai zăbovit cîteva zile în Britania, întărind Bisericile, punînd episcopi, preoţi 
şi diaconi. Iar în al doisprezecelea an al împărăţiei lui Nero, s-a întors în Roma. Aici a pus episcop pe 
Clement, în ajutorul ocîrmuirii bisericeşti, care se lepăda şi nu voia un jug ca acela. Insă Clement, 
plecîndu-se cuvintelor Apostolului Petru, şi-a plecat grumazul sub jugul lui Hristos şi, împreună cu 

învăţătorul său şi cu ceilalţi bărbaţi, trăgeau căruţa cuvîntului lui Dumnezeu. Deci, în Roma mulţi bărbaţi 
şi femei, din cei de bun neam şi prealuminaţi şi chiar din rînduiala senatorilor, s-au luminat cu Sfîntul 
Botez şi astfel au îmbrăţişat religia creştină. 

împăratul Nero avea două femei frumoase, pe care le iubea mai mult decît pe celelalte femei ale sale. Ele, 
primind sfînta credinţă, s-au întărit în viaţa cea curată şi nu voiau să se supună voinţei împăratului care 
era pătimaş. Dar el, fiind fără de ruşine în pofte şi nesăţios în fapte necurate, s-a mîniat asupra Bisericii 
credincioşilor, dar mai ales asupra Apostolului Petru, care era pricinuitorul întoarcerii la creştinism şi la 
viaţa cea curată a celor două femei ale sale. Aducîndu-şi aminte, pe lîngă aceasta, şi de moartea lui Simon 
vrăjitorul, care îi era prieten bun, căuta pe Petru ca să-1 ucidă. 

Aici Eghisipos, istoricul bisericesc cel mai sus pomenit, scrie: "Pe cînd Sfîntul Petru era căutat spre 
ucidere, l-au rugat credincioşii să se ascundă şi să iasă din Roma, pentru folosul multora. Dar Petru n-a 
voit să facă aceasta, ci dorea să pătimească şi să moară pentru Hristos. Poporul credincios, plîngînd, ruga 
pe apostol să-şi păzească viaţa atît de trebuincioasă Sfintei Biserici, care se înviforează în mijlocul 
primejdiilor de valurile necredincioşilor. Deci, văzînd Sfîntul Petru lacrimile turmei celei cuvîntătoare a 
lui Hristos, a făgăduit să iasă din cetate şi să se ascundă; iar noaptea, făcînd sobornicească rugăciune şi 
sărutînd pe toţi, a plecat singur. Pe cînd era la porţile cetăţii, a văzut înaintea sa pe Mîntuitorul Hristos 
venind către cetate; iar Petru, închinîndu-se Lui, I-a zis: Doamne, unde mergi? Răspuns-a Domnul: Mă 
duc în Roma, ca iarăşi să mă răstignesc! 

Zicînd Domnul acestea, S-a făcut nevăzut. Petru, minunîndu-se, a cunoscut că Hristos, pătimind pentru 
robii Săi, ca întru adevăratele Sale mădulare, voieşte ca şi cu trupul să pătimească în Roma. Deci, s-a 
întors iarăşi în biserică şi a fost prins de către ostaşi, care l-au dat spre moarte. 

Sfîntul Simeon Metafrast povesteşte, că nu a fost prins numai Sfîntul Petru singur, ci şi mulţi credincioşi, 
între care erau şi Clement, Irodion şi Olimp. Pe aceştia, tiranul Nero i-a osîndit la tăiere cu sabia, iar pe 
Sfîntul Petru, la răstignire. Luîndu-i ostaşii pe toţi, i-a dus la locul de moarte. Pe Clement, iertîndu-1, l-au 
lăsat în pace, ca pe unul ce era rudenie împărătească, iar pe Irodion şi Olimp, care veniseră cu Sfîntul 
Petru în Roma, i-au ucis cu sabia şi împreună cu ei au tăiat şi o mulţime de credincioşi. Sfîntul Petru a 
rugat pe răstignitorii săi să-1 răstignească cu capul în jos şi nu drept, cinstind întru aceea pe Domnul său, 
Care de voie S-a răstignit pe cruce, ca să nu semene Aceluia întru răstignire, ci sub picioarele Lui să-şi 
plece capul. 

Astfel s-a sfîrşit marele Apostol al lui Dumnezeu, Sfîntul Petru, prin moarte pe cruce, preamărind pe 
Dumnezeu, pentru că din pricina piroanelor din mîini şi din picioare, suferea multă durere şi fără de 
prihană şi-a dat sufletul în mîinile lui Dumnezeu, în 29 de zile ale lunii iunie. Sfîntul Clement, ucenicul 
Sfîntului Petru, cerînd trupul apostolului, 1-a luat de pe cruce şi, învelindu-1, a chemat pe credincioşii care 
rămăseseră şi pe arhierei şi l-au îngropat cu cinste. Asemenea şi trupurile Sfinţilor Irodion şi Olimp, care 
au pătimit cu el, şi pe ale celorlalţi credincioşi, îngropîndu-le cu cinste, au slăvit pe Hristos Dumnezeul, 
împreună cu Tatăl şi cu Sfîntul Duh în veci. Amin. 



Viaţa, nevoinţele şi pătimirea Sfîntului, slăvitului şi întru tot lăudatului Apostol Pavel 

(29 iunie) 

Sfîntul Apostol Pavel, care mai înainte de apostolie se numea Saul, era de neam iudeu din seminţia lui 
Veniamin. El s-a născut în Tarsul Ciliciei, din părinţi cinstiţi, care mai înainte au petrecut în Roma, apoi 
s-au mutat în Tarsul Ciliciei cu cinstitul titlu de cetăţeni romani, pentru care Pavel s-a şi numit roman. El 
era rudenie cu Sfîntul întîiul Mucenic şi Arhidiacon Ştefan. A fost dat de părinţii săi în Ierusalim la 
învăţătura cărţii şi a toată legea lui Moise şi a fost ucenic al slăvitului dascăl Gămăliei. El avea un prieten 

la învăţătură, cu care împreună era ucenic, pe Varnava, care s-a făcut după aceea apostol al lui Hristos şi 
se deprinsese bine la legea părintească, era foarte rîvnitor după ea şi se lipise de farisei. 

Pe vremea aceea, în Ierusalim şi în cetăţile dimprejur, precum şi prin sate, se răspîndise buna vestire a lui 
Hristos, de către sfinţii apostoli. Şi ei aveau multă întrebare cu fariseii, cu saducheii şi cu toţi cărturarii şi 
învăţătorii legii evreieşti, cărora, propovăduitorii lui Hristos le erau urîţi şi prigoniţi. Deci, Saul ura şi el 
pe Sfinţii Apostoli şi nici nu voia să audă propovăduirea lor cea despre Hristos, iar pe Varnava, care era 
acum apostol al lui Hristos, îl batjocorea, vorbind hule împotriva lui Hristos. 

Pe cînd rudenia lui, Sfîntul Mucenic şi Arhidiaconul Ştefan, era ucis cu pietre de către evrei, lui Saul nu 
numai că nu-i era jale de sîngele care se vărsa fără de vină a rudeniei sale, ci se învoia la acea ucidere şi 
păzea hainele evreilor celor ce ucideau pe Ştefan. Deci, luînd putere de la arhierei şi de la bătrîni, făcea 
mult rău Bisericii. El intra în casele credincioşilor, de unde tîra pe bărbaţi şi pe femei şi îi ducea în 
temniţe. Nu era destul că prigonea pe credincioşii din Ierusalim, dar s-a dus şi în Damasc cu scrisoare 
arhierească, suflînd cu izgonire şi cu ucidere contra ucenicilor Domnului, vrînd ca şi acolo, de va afla 
bărbaţi şi femei crezînd în Hristos, să-i prindă şi să-i ducă legaţi la Ierusalim. Aceasta a fost pe vremea 
împărăţiei lui Tiberiu. 

Apropiindu-se el de Damasc, deodată 1-a strălucit o lumină din cer şi, căzînd la pămînt, a auzit un glas, 
zicîndu-i: Saule, Saule, pentru ce mă prigoneşti? Iar el, înspăimîntîndu-se, a zis: Cine eşti, Doamne? Iar 
Domnul a zis: Eu sînt Iisus, pe Care tu îl prigoneşti. Cu greu îţi este ţie a lovi cu piciorul împotriva 
boldului. Iar el, tremurînd şi înspăimîntîndu-se, a zis: Doamne, ce îmi porunceşti să fac? Iar Domnul i-a 
zis: Scoală-te şi intră în cetate şi ţi se va spune ce ţi se cade să faci. 

Asemenea s-au înspăimîntat şi ostaşii care erau cu Saul, minunîndu-se pentru că glasul care grăia lui Saul 
îl auzeau, dar nu vedeau pe nimeni. Atunci Saul, sculîndu-se de la pămînt şi deschizîndu-şi ochii săi, n-a 
văzut pe nimeni, pentru că orbise de ochii cei trupeşti, începînd a i se lumina ochii cei duhovniceşti. Deci, 
alţii l-au luat de mînă şi l-au dus în Damasc, unde a petrecut trei zile, fără să vadă, nemîncînd, nici bînd 
nimic, ci rugîndu-se neîncetat. In Damasc era şi Sfîntul Apostol Anania, căruia i se arătase Domnul în 
vedenie şi căruia i-a poruncit să-1 caute pe Saul, care locuia în casa unui om, anume Iuda; deci, să se ducă 
acolo şi să-i lumineze ochii lui cei trupeşti prin atingere, iar pe cei sufleteşti prin Sfîntul Botez. 

Atunci Anania a răspuns: Doamne, am auzit de la mulţi despre bărbatul acesta, cîte răutăţi a făcut 
sfinţilor Tăi în Ierusalim, şi chiar aici a venit cu putere să lege pe toţi cei ce cheamă numele Tău! Iar 
Domnul a zis către dînsul: Mergi fără de frică, fiindcă acesta îmi este vas ales, ca să poarte numele Meu 
înaintea neamurilor, împăraţilor şi fiilor lui Israil, pentru că îi voi spune cîte i se cade lui să pătimească 
pentru numele Meu. Sfîntul Anania, mergînd după porunca Domnului şi găsind pe Saul, şi-a pus mîinile 
peste dînsul. Atunci, deodată au căzut de pe ochii lui nişte solzi şi îndată a văzut. Apoi, sculîndu-se, s-a 
botezat şi s-a umplut de Duhul Sfînt, care 1-a sfinţit pe el spre apostolească slujbă, fiind numit din Saul, 
Pavel. După aceea, Pavel a început prin sinagogi a propovădui pe Hristos, că este Fiul lui Dumnezeu; iar 
cei ce-1 auzeau se mirau toţi şi ziceau: Oare nu este acesta acela care în Ierusalim gonea pe cei ce 
chemau numele lui Iisus Hristos? Aici n-a venit oare ca să lege pe unii ca aceia şi să-i ducă la arhierei? 
Dar iată că el mai mult se întăreşte şi tulbură pe evreii care petrec în Damasc, atrăgîndu-i pe dînşii către 
Iisus Hristos. 

Atunci iudeii s-au umplut de mînie asupra lui şi s-au sfătuit să-1 omoare. Ei străjuiau porţile cetăţii ziua şi 
noaptea ca să nu poată scăpa de dînşii. Dar ucenicii lui Hristos, care erau în Damasc cu Anania, aflînd de 
sfatul iudeilor, că vor să-1 ucidă pe Pavel, l-au luat noaptea şi l-au lăsat într-o coşniţă peste zidul cetăţii. 
Deci, plecînd el din Damasc, nu s-a întors la Ierusalim, ci mai întîi s-a dus în Arabia, precum despre 
aceasta scrie către Galateni: Nu m-am lipit de trup şi sînge, nici m-am suit în Ierusalim la apostolii cei 
mai înainte de mine ci m-am dus în Arabia, şi de acolo m-am întors iarăşi în Damasc; iar mai pe urmă, 
adică după trei ani, m-am dus în Ierusalim, ca să văd pe Petru. 

Venind în Ierusalim, Sfîntul Pavel se ispitea să se lipească de ucenicii Domnului, iar ei se temeau de 
dînsul, necrezînd că este ucenicul Domnului. Sfîntul Apostol Varnava, văzîndu-1 şi înţelegînd întoarcerea 
lui spre Hristos, s-a bucurat şi 1-a dus la apostoli. Iar el le-a spus lor, cum a văzut în cale pe Domnul, ce i- 
a zis şi cum în Damasc propovăduia numele lui Iisus Hristos. Deci Sfinţii Apostoli, auzind aceasta, s-au 
umilit şi, de bucurie, slăveau pe Domnul Hristos, iar Sfîntul Pavel şi în Ierusalim se întreba cu iudeii şi cu 
elinii pentru numele Domnului nostru Iisus Hristos. 

Odată, stînd în biserică şi rugîndu-se, a rămas uimit şi a auzit pe Dumnezeu, zicîndu-i: Sîrguieşte-te şi ieşi 
degrabă din Ierusalim, fiindcă aici nu vor primi mărturia ta pentru Mine. Iar el a zis către Domnul: 
"Singuri iudeii ştiu că eu puneam în temniţă şi băteam prin adunări pe cei ce credeau în Tine, iar cînd se 
vărsa sîngele lui Ştefan, mărturisitorul Tău, stăteam singur acolo, pentru că şi eu voiam uciderea lui şi 
păzeam hainele celor ce-1 ucideau pe el". Atunci Domnul a zis către dînsul: Mergi, că Eu te voi trimite pe 
tine la neamuri departe! 

După vedenia aceasta, Sfîntul Pavel, deşi voia să mai zăbovească în Ierusalim cîteva zile, ca să se 
îndulcească de fraţi şi de vorbele apostolilor, însă nu se putea, fiindcă aceia cu care se întreba despre 
Hristos, se porniseră spre mînie şi căutau să-1 ucidă. Dar fraţii, înţelegînd aceasta, l-au dus în Cezareea şi 
l-au lăsat în Tars, unde Sfîntul Pavel a petrecut învăţînd poporul cuvîntul lui Dumnezeu, pînă ce a venit 
Varnava de 1-a luat şi 1-a dus în Antiohia. Acolo, învăţînd în biserică un an întreg, mult popor a întors la 
Hristos; numindu-i pe ei creştini. După împlinirea anului, amîndoi Sfinţii Apostoli, Varnava şi Pavel, s-au 
întors în Ierusalim şi au spus Sfinţilor Apostoli cum darul lui Dumnezeu a lucrat în Antiohia şi cum 
Biserica lui Dumnezeu din Ierusalim s-a veselit foarte mult. Apoi, a adus multă milostenie de la 
antiohienii cei de bunăvoie dătători, pentru fraţii cei săraci şi scăpătaţi, care petreceau în Iudeea; deoarece 
pe atunci, împărăţind Claudie, era foarte mare foamete, după proorocia Sfîntului Agav, care era unul din 
cei şaptezeci de ucenici. 

Plecînd ei din Ierusalim, s-au dus iarăşi în Antiohia, unde petrecînd cîtva timp în post şi rugăciuni, în 
slujba dumnezeieştii Liturghii şi în propovăduirea cuvîntului lui Dumnezeu, Duhul Sfînt a voit să-i trimită 
pe dînşii la popoare spre propovăduire, zicînd către cei mai mari ai Bisericii din Antiohia: Deosebiţi-Mi 
pe Varnava şi pe Pavel la lucrul pentru care i-am chemat pe dînşii. Atunci ei, postind, rugîndu-se şi 
punîndu-şi mîinile pe dînşii, i-au eliberat, iar Pavel şi Varnava, fiind trimişi de Duhul Sfînt, s-au dus în 
Seleucia. Apoi, de acolo au plecat în Cipru şi, venind în Salamina, au vestit Cuvîntul lui Dumnezeu în 
adunările iudeilor. 

După aceea, străbătînd insula pînă la Iafa, au aflat pe un oarecare prooroc iudeu vrăjitor şi mincinos, cu 
numele Bariisus sau Elimas, care era împreună cu antipatul Serghie Pavel, bărbat înţelept. Acest antipat, 
chemînd la dînsul pa Varnava şi pe Pavel, încerca să audă de la dînşii cuvîntul lui Dumnezeu. Deci, a 
crezut cele grăite de dînşii. Dar Elimas vrăjitorul se împotrivea lor, cercînd să întoarcă pe antipat de la 
credinţă. Iar Sfîntul Pavel umplîndu-se de Duhul Sfînt şi căutînd spre acel vrăjitor, a zis: "O, plinule de 
toată înşelăciunea şi răutatea, fiu al diavolului, vrăjmaş a toată dreptatea, nu încetezi a răzvrăti căile 
Domnului cele drepte? Acum, iată, mîna Domnului să fie peste tine şi vei fi orb, nevăzînd soarele pînă la 
o vreme!" Atunci, deodată a căzut peste dînsul o ceaţă şi întuneric şi, pipăind, căuta povaţă. Antipatul, 
văzînd cele ce se făcuseră, a crezut, minunîndu-se de învăţătura Domnului. împreună cu dînsul a crezut şi 
mult popor, iar Biserica lui Hristos se înmulţea. Sfîntul Pavel şi cei ce erau cu el, plecînd de la Iafa, au 
mers în Perga Pamfiliei şi de acolo în Antiohia Pisidiei, care este alta, afară de Antiohia cea mare a 
Siriei. 

Acolo a propovăduit pe Hristos, pînă ce mulţi au crezut. Iar zavistnicii iudei, au îndemnat pe mai marii 
cetăţii, care erau de păgînătatea elinească, să izgonească cu necinste din cetate şi din hotarele lor pe sfinţii 
apostoli. Iar ei, scuturînd praful de pe picioarele lor, au plecat în Iconia, unde, petrecînd multă vreme, au 
îndrăznit la propovăduirea cuvîntului. Acolo au adus la credinţă mulţime multă de iudei şi elini, nu numai 
cu propovăduirea, ci şi cu semne şi minuni, care se făceau prin mîinile lor. Acolo au adus la credinţă şi pe 
Sfînta fecioară Tecla, făcînd-o mireasă a lui Hristos. Iudeii care nu crezuseră au îndemnat pe elini, cu mai 
marii lor, să ocărască pe apostoli şi să-i ucidă cu pietre. Ei, aflînd de aceasta, au fugit în părţile Liconiei, 

în Listra, Derbe şi în cele din jurul lor. Acolo au fost binevestitori, căci au ridicat în picioare, cu numele 
lui Hristos, pe un om şchiop din naştere, care nu umblase niciodată şi care îndată a sărit şi umbla. 
Poporul, văzînd această minune, şi-a ridicat glasul, zicînd: Zeii, asemănîndu-se oamenilor, s-au pogorît la 
noi. 

Ei numeau pe Varnava, Die, iar pe Pavel, Hermes. Deci, aducînd tauri şi împletindu-le cununi, voiau să le 
facă jertfe. Dar Varnava şi Pavel, rupîndu-şi hainele de pe ei, au venit între popor strigînd şi zicînd: 
"Oamenilor, de ce faceţi aceasta, că şi noi sîntem oameni pătimaşi ca şi voi". Apoi, au început a le vorbi 
despre un Dumnezeu Care a făcut cerul, pămîntul, marea şi toate cele dintr-însele; Care dă ploaie din cer, 
rînduieşte vremuri roditoare şi umple de hrană şi de veselie inimile omeneşti. 

Grăindu-le acestea, abia au potolit poporul, ca să nu le jertfească. Deci, petrecînd ei în Listra şi învăţînd, 
au venit din Antiohia şi din Iconia nişte iudei şi au îndemnat poporul să se depărteze de apostoli, zicîndu- 
le: "Aceia nu grăiesc nimic adevărat, ci spun numai minciuni". Ei au răzvrătit şi mai rău pe acei oameni, 
încît pe Sfîntul Pavel, ca pe un mai mare al cuvîntului, l-au bătut cu pietre şi l-au scos afară din cetate, 
socotind că a murit. Dar el, sculîndu-se, a intrat în cetate şi a doua zi a plecat cu Varnava în Derbe, 
binevestind şi învăţînd pe mulţi în cetatea aceea, apoi s-au întors iar în Listra, în Iconia şi în Antiohia 
Pisidiei. Aici, întărind sufletele ucenicilor, i-a rugat să petreacă în credinţă şi le-a hirotonisit preoţi la toate 
bisericile; apoi, rugîndu-se cu post, i-au încredinţat Domnului în Care crezuseră. 

După aceea, trecînd Pisidia, au venit în Pamfilia şi în Persia, vorbind cuvîntul Domnului şi s-au pogorît în 
Italia. De acolo s-au dus cu corabia în Antiohia Siriei, de unde au fost trimişi de la început de Duhul Sfînt 
să propovăduiască neamurilor cuvîntul Domnului. Deci, ajungînd în cetatea Antiohia, au adunat Biserica 
şi au spus tuturor, cîte a făcut Dumnezeu cu dînşii şi cîte popoare din neamuri au fost aduse la Hristos. 
După cîtăva vreme, în Antiohia se făcuse ceartă pentru tăierea împrejur, între iudeii şi elinii care 
crezuseră. Unii ziceau că nu este cu putinţă a se mîntui fără tăierea împrejur, alţii socoteau lucrul greu 
acea tăiere împrejur. Pentru aceea a fost nevoie ca Sfinţii Apostoli Pavel şi Varnava să se ducă în 
Ierusalim la apostoli şi la bătrîni ca să-i întrebe de tăierea împrejur şi să le vestească că Dumnezeu a 
deschis paginilor uşa credinţei. 

Această vestire a bucurat foarte mult pe toţi fraţii Ieru-salimului. Şi Sfinţii Apostoli şi bătrînii, sfâtuindu- 
se soborniceşte în Ierusalim, au lepădat cu totul tăierea împrejur a Legii vechi, ca netrebuincioasă darului 
cel nou şi le-au poruncit să se ferească de mîncările jertfite idolilor şi de lucrurile necurate şi întru nimic 
să nu facă strîmbătate aproapelui. La plecare, cei din Ierusalim au trimis în Antiohia, cu Sfinţii Pavel şi 
Varnava, pe Iuda şi pe Sila. Ajungînd ei în Antiohia, au petrecut acolo multă vreme, apoi s-au dus iar la 
neamuri, despărţindu-se unul de altul, Varnava a luat pe Marcu, rudenia sa şi s-a dus la Cipru, iar Pavel, 
luînd pe Sila, s-a dus în Sicilia şi în Siria şi, străbătînd cetăţile de acolo, a întărit Bisericile. Apoi, venind 
în Derbe şi în Listra, a tăiat împrejur pe Timotei, ucenicul său, pentru iudeii care cîrteau. 

De acolo s-a dus în Frigia şi în părţile Galatiei. Apoi s-a dus în Misia şi voia să se ducă şi în Bitinia, dar 
Duhul Sfînt n-a voit să-1 lase să se ducă acolo. Pentru că Pavel, fiind în Troada cu cei ce îi urmau lui, i s-a 
arătat noaptea o vedenie în felul acesta: un bărbat oarecare, cu chipul macedonean, stătea înaintea lui şi-1 
ruga, zicîndu-i: "Vino în Macedonia şi ne ajută". Pavel a cunoscut, după vedenia aceea, că îl cheamă 
Domnul în Macedonia, ca să propovăduiască. Deci, plecînd din Troada, s-a dus la Samotracia, a doua zi 
la Neapoli şi de acolo la Filipi, care este cea dintîi cetate a acestei părţi a Macedoniei şi colonie romană. 
Acolo, pe o femeie oarecare, cu numele Lidia, vînzătoare de porfîră, învăţînd-o credinţa în Hristos şi 
botezînd-o, a fost rugat de dînsa să petreacă în casa ei împreună cu ucenicii săi. 

Pavel, mergînd odată la adunarea bisericească spre rugăciune, 1-a întîmpinat o fecioară care avea un duh 
necurat şi făcea multă dobîndă stăpînilor săi, vrăjind. Ea urma lui Pavel şi ucenicilor lui, strigînd: "Aceşti 
oameni sînt slugile Dumnezeului celui de sus, care ne vestesc calea mîntuirii". Aceasta o făcea în mai 
multe zile; iar Pavel, supărîndu-se şi întorcîndu-se spre dînsa a certat duhul în numele lui Iisus Hristos şi 
1-a gonit dintr-însa. Stăpînii ei, văzînd că le-au pierit nădejdea cîştigului lor, au prins pe Pavel şi pe Sila şi 

273 



s-au dus la boieri şi la voievozi, zicînd: "Oamenii aceştia ne tulbură cetatea şi, fiind evrei, au nişte 
obiceiuri care nu ni se cade a le primi, nici a le face, noi fiind romani". 

Voievozii, rupîndu-le hainele, au poruncit să-i bată cu toiege. Deci, dîndu-le multe bătăi, i-au băgat în 
temniţă, dar ei rugîndu-se, pe la miezul nopţii temniţa s-a cutremurat, uşile s-au deschis şi legăturile s-au 
dezlegat. Străjerul temniţei, văzînd acest lucru, a crezut în Hristos, i-a dus în casa sa, i-a spălat de răni şi 
s-a botezat cu toată casa, apoi le-a pus masă şi s-au întors iar la temniţă. 

A doua zi, voievozii, căindu-se că au bătut cu asprime pe oamenii cei nevinovaţi, au trimis la temniţă, 
poruncind să-i lase liberi şi să se ducă unde vor voi. Pavel a zis către dînşii: "Pentru ce ne-au bătut pe noi 
înaintea poporului, fiind nevinovaţi şi de neam romani şi, punîndu-ne în temniţă, acum voiesc să ne 
scoată? Dar nu aşa: Să vină ei singuri să ne scoată!" Trimişii, întorcîndu-se, au spus voievozilor cuvintele 
lui Pavel. Voievozii s-au temut, aflînd că legaţii care i-au bătut sînt romani. 

Deci, ducîndu-se, i-au rugat să iasă din temniţă şi din cetate. Ieşind ei din temniţă s-au dus în casa Lidiei, 
femeia la care găzduise mai înainte şi a mîngîiat pe fraţii ce se adunaseră acolo, sărutîndu-i. Şi s-au dus 
apoi în Amfipoli şi la Apolonia, iar după aceea au venit în Tesalonic, unde pe mulţi au cîştigat prin buna 
lor vestire. Zavistnicii iudei, adunînd pe nişte oameni răuclevetitori, au năvălit asupra casei lui Iason, 
unde găzduiau apostolii şi, negăsind pe apostoli, au prins pe Iason şi pe unii din fraţi, pe care-i duseseră la 
mai mari cetăţii, clevetindu-i ca pe nişte potrivnici Cezarului, zicînd că este alt împărat, care se numeşte 
Iisus. Deci, Iason abia a fost liberat din supărarea aceea. 

Sfinţii apostoli, care se ascunseseră de acei zavistnici, au ieşit noaptea din cetate şi au mers în Veria. Dar 
şi acolo zavistia evreiască n-a dat odihnă Sfîntul Pavel, pentru că, înştiinţîndu-se evreii din Tesalonic că 
Pavel propovăduieşte Cuvîntul lui Dumnezeu şi în Veria, au mers şi acolo, pornind şi tulburînd popoarele 
şi ridicîndu-le contra lui Pavel. Deci sfîntul apostol a fost nevoit să iasă şi de acolo, nu că se temea de 
moarte; ci, fiind rugat de fraţi ca să-şi ferească viaţa pentru mîntuirea multora. El a fost lăsat de ei să 
meargă pe lîngă mare, iar pe Sila şi pe Timotei i-a lăsat acolo să întărească pe cei nou luminaţi, pentru că 
ştia că iudeii caută numai capul lui. 

Deci, a şezut în corabie şi a plecat la Atena. Acolo, văzînd cetatea plină de idoli, se rupea cu duhul, 
fiindu-i jale de pierzarea atîtor de multe suflete. Se întreba în toate zilele cu iudeii în adunări şi în tîrguri, 
asemenea şi cu elinii şi cu filosofii lor. Astfel, el a fost dus de ei la Areopag, un loc care se numea aşa 
fiindcă se făceau judecăţile cele de moarte la capiştea lui Area. L-au dus pe el acolo, pe de o parte, pentru 
că voiau să audă ceva nou de la dînsul; iar pe de alta - precum zice Sfîntul Ioan Gură de Aur -, ca să-1 dea 
judecăţii, muncilor şi morţii, de vor auzi de la dînsul ceva vrednic de pedeapsă. Sfîntul Pavel, luînd 
pricină de la o capişte care avea scrisă deasupra: "Necunoscutului Dumnezeu", a început a le propovădui 
pe adevăratul Dumnezeu, care le era neştiut pînă atunci, zicîndu-le: "Pe care Dumnezeu, neştiindu-1 îl 
cinstiţi cu bunăcuviinţă, pe Acesta şi eu II propovăduiesc vouă!" Şi le spunea cele despre Dumnezeu, 
Ziditorul a toată lumea, pentru pocăinţă, pentru judecată şi pentru învierea morţilor. 

Auzind ei de învierea morţilor, unii îşi băteau joc, alţii încă voiau să mai audă despre aceea. Deci, Pavel a 
ieşit din mijlocul lor neosîndit ca un nevinovat, iar Cuvîntul lui Dumnezeu nu era fără de folos şi fără de 
cîştigarea sufletelor, căci unii bărbaţi, lipindu-se de el, au crezut în Hristos, între care era şi Dionisie 
Areopagitul şi o cinstită femeie cu numele Damar şi alţii mulţi cu dînşii s-au botezat. 

Pavel, ieşind din Atena, a mers în Corint şi a petrecut acolo la un iudeu cu numele Acvila. La dînsul a 
venit din Macedonia şi Sila cu Timotei şi slujeau împreună cuvîntului. Acvila şi femeia sa, Priscila, erau 
cu meşteşugul făcători de corturi. Pavel, deprinzîndu-se cu meşteşugul lor, lucra împreună cu ei 
cîştigîndu-şi hrana lui şi a celor împreună cu dînsul din osteneala mîinilor sale, precum zice în epistola 
către Tesaloniceni: Nu în zadar am mîncat pîine de la cineva, ci lucrînd ziua şi noaptea, ca să nu 
îngreunez pe nimeni. Şi iarăşi: Trebuinţei mele şi celor ce au fost cu mine, au slujit mîinile mele. Şi se 
întreba cu iudeii prin adunări în toate sîmbetele, mărturisindu-le că Iisus Hristos este adevăratul Mesia. 

Iudeii, împotrivindu-se, huleau, iar Pavel şi-a scuturat hainele, zicînd către dînşii: Sîngele vostru asupra 
capetelor voastre, că eu sînt curat; de acum mă voi duce la neamuri. 

Cînd Pavel voia să se despartă de Corint, Domnul i S-a arătat noaptea în vedenie, zicîndu-i: Nu te teme, ci 
propovăduieşte cuvîntul Meu, fiindcă mult popor am în această cetate, care va crede în Mine, iar Eu sînt 
cu tine şi nimeni nu va putea să-ţi facă ţie rău. Sfîntul Pavel a petrecut în Corint un an şi şase luni 
învăţînd pe elini şi pe iudei Cuvîntul lui Dumnezeu. Mulţi, crezînd, s-au botezat; asemenea şi Crisp, mai 
marele soborului, crezînd cu toată casa sa, s-a botezat. Iar unii iudei potrivnici, pornind cu un suflet 
asupra lui Pavel, l-au dus la judecată, la antipatul Galion, care era fratele filosofului Seneca. Dar acela n-a 
voit să-1 judece pe Pavel, zicînd: De ar fi făcut vreun lucru rău, l-aş fi judecat, dar fiindcă întrebarea 
voastră este pentru cuvinte şi pentru legea voastră, nu voiesc să vă fiu judecător . Şi i-a gonit pe ei afară 
din divan. 

După aceasta, Sfîntul Pavel, petrecînd acolo încă cîteva zile şi pe fraţi sărutîndu-i, a plecat în Siria cu cei 
ce erau cu dînsul şi-i urmau lui: Acvila şi Priscila. Deci, a sosit în Efes, unde, propovăduind cuvîntul 
Domnului, multe minuni făcea Sfîntul Apostol Pavel, pentru că nu numai mîinile lui erau făcătoare de 
minuni, tămăduind toate neputinţele prin atingere, dar şi basmalele lui şi mahrama capului, cea adăpată cu 
sudorile trupului său, avea aceeaşi putere de facere de minuni. Acelea, fiind puse pe cei bolnavi, îndată îi 
tămăduia şi gonea din ei duhurile cele viclene. Aceasta văzînd unii dintre iudei rătăciţi şi fermecători, au 
îndrăznit a chema numele Domnului Iisus asupra celor îndrăciţi, zicînd: Ne jurăm pe voi cu Iisus, pe Care 
Pavel II propovăduieşte! Iar duhul cel viclean a răspuns: Pe Iisus îl ştiu şi pe Pavel îl cunosc, dar voi cine 
sînteţi? 

Deci, sărind spre ei omul în care era duhul cel viclean, i-a biruit şi, întărindu-se contra lor, îi bătea şi-i 
rănea, încît abia scăpară goi din mîinile îndrăcitului. S-a aflat aceasta în tot Efesul, încît şi în evrei şi în 
elini a căzut o frică mare peste toţi şi se mărea numele Domnului Iisus. Mulţi au crezut în El şi chiar 
vrăjitorii, care erau în cetate, au primit sfînta credinţă. Şi-au adunat cărţile lor cele vrăjitoreşti şi, 
numărînd preţul lor, au aflat cinci arginţi, adică cincizeci de mii de bani, şi şi-au ars cărţile înaintea 
tuturor. Astfel, creştea şi se întărea cuvîntul Domnului. Pavel dorea să meargă la Ierusalim şi zicea: "Fiind 
eu în Ierusalim, se cade mie să văd şi Roma". 

Cînd s-a ridicat tulburare în Efes, de slujitorii capiştei Artemisei, Sfîntul Pavel, după zăbovirea lui acolo 
timp de trei ani, a plecat în Macedonia. De acolo a venit la Troa, unde a petrecut şapte zile. Aici, într-o zi 
de Duminică, s-au adunat ucenicii să frîngă pîine şi s-a făcut către dînşii vorbire lungă, pentru că a doua zi 
voia să iasă de acolo. Astfel, a lungit cuvîntul pînă la miezul nopţii, arzînd multe luminări în foişorul 
acela. Atunci un tînăr, anume Eutihie, şezînd la fereastră, se îngreuiase tare de somn şi a căzut jos din 
casa de sus, de la rîndul al treilea, şi l-au luat mort. 

Pogorîndu-se Pavel, a căzut peste el şi, cuprinzîndu-1, a zis: "Nu vă tînguiţi, că sufletul lui este în el!" Şi 
iarăşi s-a suit Pavel în foişor şi a adus pe tînăr viu, mîngîindu-se mult. Sfîntul Pavel, vorbind pînă la ziuă 
şi, sărutînd pe toţi credincioşii, a plecat de acolo. Venind în Milet, a trimis la Efes ca să cheme la dînsul 
preoţii bisericeşti, pentru că nu voia să se ducă singur acolo, ca să nu zăbovească, deoarece se sîrguia să 
fie în Ierusalim. 

Venind din Efes duhovniceasca rînduială, apostolul i-a învăţat, zicînd: Luaţi aminte de voi şi de turma 
voastră, în care Duhul Sfint v-a pus episcopi, ca să paşteţi Biserica Domnului, pe care a cîştigat-o cu 
scump sîngele Său. Şi le-a poruncit pentru eretici, care, după ducerea lui, aveau să intre la ei ca lupi răi. El 
le-a mai spus şi scopul călătoriei sale, zicînd: Eu, cel legat cu Duhul, voi merge în Ierusalim, neştiind de 
cele ce va fi să mi se întîmple în el. îmi grăieşte Duhul Sfint că mă aşteaptă în Ierusalim legături şi 
chinuri. Mie nu-mi este nici o grijă de acestea, nici nu am sufletul meu necurat. Mă silesc numai să-mi 
săvîrşesc alergarea mea cu bucurie şi slujba pe care am luat-o de la Dumnezeu să o împlinesc. Apoi a zis 
către ei: Eu ştiu aceasta, că voi toţi nu veţi mai vedea faţa mea. 

Atunci toţi au plîns şi, căzînd pe grumazii lui Pavel, îl sărutau, mîhnindu-se mai ales pentru cuvîntul care 
le-au zis că de acum nu vor mai vedea faţa lui. Deci, au petrecut pe Sfintul Apostol pînă la corabie. Iar el, 
dîndu-le cea mai de pe urmă sărutare, a luat calea mării. Trecînd prin multe cetăţi şi ţări care erau pe lingă 
mare şi prin insule şi pretutindeni cercetînd pe credincioşi şi întărindu-i, a sosit la Ptolemaida şi a mers în 
Cezareea, găzduind în casa Sfîntului Apostol Filip, care era unul din cei şapte diaconi. Atunci a venit la 
Sfintul Pavel un prooroc, anume Agav şi, luînd brîul lui, şi-a legat mîinile şi picioarele, zicînd: Aşa 
grăieşte Sfintul Duh, că pe bărbatul a cărui brîu este acesta, aşa îl vor lega iudeii şi-l vor da în mîinile 
neamurilor! Auzind fraţii aceasta, au rugat cu lacrimi pe Pavel să nu se ducă în Ierusalim. Sfintul Pavel a 
răspuns către ei: Ce faceţi plîngînd şi zdrobindu-mi inima? Pentru că eu nu numai că voiesc a fi legat, dar 
sînt gata a muri în Ierusalim pentru numele Domnului Hristos. Iar fraţii au tăcut, zicînd: Voia Domnului 
să fie! 

După aceasta, Sfintul Apostol Pavel s-a suit în Ierusalim cu ucenicii săi, între care era şi Trofin Efeseanul, 
care se întorsese din elini la creştini şi cu dragoste a fost primit Pavel de Sfintul Apostol Iacov, fratele 
Domnului şi de toate Bisericile credincioşilor. In vremea aceea au venit din Asia în Ierusalim la praznic, 
iudeii care erau potrivnici lui Pavel şi care pretutindeni în Asia ridicaseră clevetiri contra lui. Văzînd aceia 
pe Pavel în cetate umblînd cu Trofin Efeseanul, au spus de el arhiereilor iudei, cărturarilor şi bătrînilor, 
cum că Pavel strică legea lui Moise, neporuncind să se taie împrejur şi pretutindenea propovăduieşte pe 
Iisus cel răstignit. Şi întărind pe toţi asupra lui Pavel, doreau să-1 prindă. Deci, cînd acei iudei din Asia au 
văzut pe Sfintul Pavel la praznic în biserica lui Solomon, îndată au pornit clevetire contra lui prin tot 
poporul şi, repezindu-se, au pus mîinile pe el, strigînd: "Bărbaţi israiliteni, ajutaţi! Acesta este omul care 
grăieşte hule asupra poporului, asupra Legii şi asupra acestui loc. El a băgat pînă şi elinii în biserică, 
spurcînd acest sfînt loc". Ei au crezut că şi pe Trofin 1-a băgat Pavel în biserică. Deci, s-a pornit toată 
cetatea contra Sfîntului Apostol Pavel şi, prinzîndu-1, îl trăgeau afară din biserică. îndată s-au închis uşile 
şi voiau să-1 ucidă; dar nu în biserică, pentru ca să nu se spurce acel loc sfînt. 

In vremea aceea, s-a înştiinţat comandantul oştirii ce păzea cetatea, cum că tot Ierusalimul s-a tulburat. 
Acela, luînd îndată ostaşi şi şutaşi, au alergat la biserică. Văzîndu-1 poporul, a încetat a-1 mai bate pe 
Pavel. Iar comandantul, prinzîndu-1, a poruncit să-1 lege cu două lanţuri de fier şi 1-a întrebat cine este şi 
ce rău a făcut. Iar poporul striga: "să-1 ucidă pe Pavel!" 

El, neputînd să înţeleagă pricina gîlcevii din pricina poporului care făcea gălăgie, a poruncit să-1 ducă în 
ceata ostăşească. Mulţimea poporului urma ceata ostaşilor, strigînd să se ucidă Pavel. Fiind pe un loc înalt 
care avea trepte, Pavel s-a rugat de comandant să-1 lase să grăiască către popor ceva. Deci, comandantul i- 
a dat voie. Pavel, întorcîndu-se spre popor şi stînd pe pietre a strigat către ei în limba evreiască: "Bărbaţi, 
fraţi şi părinţi, ascultaţi răspunsul meu către voi". Şi a început a le spune de rîvna de mai înainte după 
Legea lui Moise, cum a mers în Damasc, cum a strălucit o lumină cerească şi cum a văzut pe Domnul 
trimiţîndu-1 la neamuri! 

Poporul, nevoind ca mai mult să-i asculte cuvintele lui, şi-a ridicat glasul către comandantul oştirii: "Ia de 
pe pămînt pe unul ca acesta, pentru că nu i se cade să trăiască!" Strigînd acestea, îşi aruncau hainele, 
fâcînd praf în văzduh de mînie şi voind să-1 ucidă pe Pavel. Iar comandantul a poruncit să-1 ducă în ceată, 
vrînd să-1 cerceteze cu bătăi ca să înţeleagă, pentru care pricină poporul striga contra lui. Şi, întinzînd pe 
Pavel cu funii să-1 bată un sutaş, Pavel a zis către el: "Vă este îngăduit să bateţi pe un roman nejudecat?" 
Apropiindu-se de comandant, i-a zis: "Vezi, ce vrei să faci? Omul acesta este roman!" Atunci 
comandantul, apropiindu-se de el, 1-a întrebat: "Roman eşti tu?" Iar el a zis: "Da". Şi a zis comandantul: 
"Eu cu mult preţ am cîştigat numirea acestei vieţi. Şi îndată 1-a scos din lanţuri. A doua zi, comandantul a 
poruncit să vină arhiereii şi tot soborul lor; şi a pus înaintea lor pe Sfîntul Pavel. Acesta, căutînd spre 
sobor, a zis: "Bărbaţi fraţi, eu cu toată bunăştiinţa am vieţuit înaintea lui Dumnezeu pînă în ziua de 
azi". 

Atunci arhiereul Anania a poruncit celor ce stătea înaintea lui, să-1 bată peste gură. Iar Pavel i-a zis lui: 
"Te va bate pe tine Dumnezeu, perete văruit, pentru că vrei să mă judeci după Lege, călcînd legea şi 
poruncind să mă bată fără vină!" 

Sfîntul Pavel, cunoscînd că în soborul acela, o parte sînt saduchei, iar altă parte farisei, a strigat în 
adunare, zicînd: "Bărbaţi, fraţi, eu sînt fariseu, fiu de fariseu şi pentru nădejdea şi învierea morţilor 
primesc judecata". Zicînd el acestea, s-a făcut ceartă între saduchei şi farisei şi s-a despărţit poporul, 
pentru că saducheii ziceau că nu este învierea morţilor, nici înger, nici duh, iar fariseii mărturisesc că sînt 
acestea. Atunci s-a făcut strigare mare, pentru că fariseii ziceau: "Nici un rău nu aflăm în omul acesta". 
Saducheii ziceau dimpotrivă şi din această pricină se făcuse mare ceartă. Comandantul ostaşilor, temîndu- 
se ca Pavel să nu fie omorît de dînşii, a poruncit ostaşilor să-1 scoată din mijlocul lor şi să-1 ducă în 
ceată. 

Deci, sosind noaptea, Domnul S-a arătat Sfîntului Pavel şi i-a zis: îndrăzneşte, Pavele, că precum M-ai 
mărturisit pe Mine în Ierusalim, tot aşa se cade să Mă mărturiseşti şi în Roma! Apoi, făcîndu-se ziuă, 
unii dintre iudei făcînd sfat, s-au jurat între ei: să nu mănînce, nici să bea, pînă ce nu vor omorî pe Pavel. 
Ei erau mai mult de patruzeci de bărbaţi. Deci, de acest lucru înştiinţîndu-se comandantul, a trimis pe 
Pavel cu mulţi ostaşi înarmaţi în Cezareea la ighemonul Felix. Arhiereii cei bătrîni, aflînd de aceea, s-au 
dus şi ei în Cezareea, unde pîrau pe Pavel la ighemon. Şi, întrebîndu-se cu dînsul înaintea ighemonului, îi 
cereau moartea lui. Dar n-au sporit nimic, pentru că nici o vină de moarte n-au aflat într-însul. Dar 
ighemonul, ca să facă pe placul iudeilor, ţinea pe Pavel în legături. 

După trecerea a doi ani, Felix ighemonul a plecat de la stăpînirea ighemoniei şi în locul lui a venit un alt 
ighemon, Festus. Pe acela îl rugau arhiereii ca să-1 trimită pe Pavel în Ierusalim. Şi aceasta o făceau iudeii 
vrînd ca să ucidă pe apostolul lui Hristos pe drum. Festus a întrebat pe Pavel, dacă voieşte să meargă în 
Ierusalim la judecată. Acesta i-a răspuns: "Eu stau aici la judecata Cezarului, de la care mi se cade să 
primesc judecata. De am făcut ceva vrednic de moarte, nu mă lepăd de ea, iar de nu se află nimic asupra 
mea din cele ce grăiesc iudeii, apoi nimeni nu poate să mă dea pe mine lor, pentru că sînt cetăţean 
roman!" 

Atunci ighemonul Festus, sfătuindu-se cu sfetnicii săi, a zis către Pavel: "Pe Cezarul l-ai pomenit, la 
Cezar te vei duce!" Deci, după cîteva zile, împăratul Agripa, venind în Cezareea ca să cerceteze pe Festus 
şi aflînd despre Pavel, a voit ca să-1 vadă pe el. Cînd Pavel a fost dus înaintea împăratului Agripa şi a 
ighemonului Festus, el le-a vorbit despre Domnul Hristos şi despre marea sa credinţă. Atunci împăratul 
Agripa a zis către dînsul: "Puţin de nu m-ai convins şi pe mine, ca să fiu şi eu creştin!" Iar Pavel a zis: Eu 
m-aşfi rugat lui Dumnezeu, ca şi întru puţin şi întru mult, nu numai tu, ci toţi cei ce mă aud astăzi, să fie 
într-acest chip, precum sînt eu, însă afară de legăturile acestea! 

Acestea zicîndu-le el, împăratul, ighemonul şi toţi ceilalţi sculîndu-se, s-au aplecat unul către altul, zicînd: 
Omul acesta n-a făcut nimic vrednic de moarte şi de legături. Iar Agripa a zis lui Festus: "Omul acesta ar 
fi putut fi liber, de n-ar fi numit pe Cezarul. Acum l-au judecat pe el ca să-1 trimită la Cezarul, dîndu-1 cu 
alţi ostaşi legaţi unui sutaş, anume Iuliu din ostile sevastieneşti". Acela, luînd pe cei legaţi împreună cu 
Pavel, i-a dus pe ei în corabie şi au plecat. 

Mergînd ei pe mare, nu fără de primejdie le-a fost calea, din cauza vînturilor celor potrivnice. Deci, cînd 
au ajuns pînă la Creta şi au mers la un loc, care se numea "Limanuri Bune", Sfîntul Pavel, văzînd de mai 
înainte cele ce aveau să fie, îi sfătuia pe ei să rămînă acolo cu corabia. Dar sutaşul asculta mai mult pe 
cîrmaci, decît pe Pavel. Cînd erau în mijlocul noianului, a suflat un vînt puternic cu vifor, care a ridicat 
valuri foarte mari şi era atîta ceaţă, încît paisprezece zile nu s-a văzut ziua cu soarele, nici noaptea cu 
stelele, neştiind în ce loc sînt. Deci, fiind purtaţi de valuri şi deznădăjduindu-se, n-au mîncat în zilele 
acelea, aşteptînd cu toţii moartea, pentru că erau în corabie ca la două sute şaptezeci şi şase de suflete. 

Dar Pavel, stînd în mijlocul lor, îi mîngîia, zicîndu-le: "O, bărbaţilor, mai bine era să mă fi ascultat pe 
mine, ca să nu ieşiţi din Creta; însă mă rog să fiţi cu bună nădejde, pentru că nici unul din voi nu va pieri, 
decît numai corabia, de vreme ce astă-noapte îngerul Dumnezeului meu mi-a stat înainte, zicîndu-mi: Nu 
te teme, Pavele, că se cade ţie să stai înaintea Cezarului. Iată, Dumnezeu ţi-a dăruit pe toţi cîţi sînt cu 
tine! De aceea îndrăzniţi, bărbaţilor, că eu cred lui Dumnezeu că aşa va fi. Atunci Pavel ruga pe toţi ca 

să primească hrană, zicîndu-le: Nu vă temeţi, că nici unuia dintre voi nu-i va cădea nici un fir de păr din 
cap. 

Acestea zicîndu-le şi luînd pîinea, a mulţumit lui Dumnezeu înaintea tuturor şi, rupînd-o, a început a 
mînca. Apoi, toţi făcîndu-se cu bună nădejde au început a mînca, primind hrană. După ce s-a făcut ziuă, 
au văzut pămîntul, dar nu cunoşteau în ce ţară este şi a îndreptat corabia spre mal. Dar fiind aproape de 
mal, un loc între două maluri, corabia s-a înfipt în nisip cu partea dinainte, iar parte dinapoi se rupea de 
furia valurilor. Atunci ostaşii s-au sfătuit între dînşii să omoare pe cei legaţi, ca nu cumva să scape cineva 
înotînd. Iar sutaşul, vrînd să ferească pe Sfîntul Pavel, 1-a oprit pe el; iar la ceilalţi le-a poruncit să înoate, 
care cum vor putea şi sărind în apă să iasă la mal. Ceilalţi care îl priveau, au început şi ei a înota, unii pe 
scînduri, iar alţii pe ce apucau din corabie, aşa că toţi au ajuns sănătoşi la pămînt, scăpînd din mare. 

Atunci ei au cunoscut că insula aceea se cheamă Malta, iar locuitorii, fiind barbari, nu le-au făcut lor nici 
o milă. Deci, aprinzînd ei un foc, din cauza ploii şi a frigului ce era atunci, ca cei udaţi de apă să se 
încălzească, Sfîntul Pavel a adunat o mulţime de uscături şi, punîndu-le pe foc, o viperă ieşind din 
căldură, s-a agăţat de mîna lui, stînd atîrnată. Barbarii, dacă au văzut vipera atîrnată de mîna Sfîntului 
Pavel, ziceau între dînşii: Cu adevărat, ucigaş este acesta, deoarece izbăvindu-se de mare, judecata lui 
Dumnezeu nu l-a lăsat să trăiască. Dar Sfîntul Pavel, scuturînd vipera pe foc, nici un rău nu a pătimit. Iar 
aceia aşteptau să se aprindă de veninul şarpelui şi să cadă mort. Aşteptînd ei mult şi nevăzînd nici un 
lucru de acesta, şi-au schimbat socoteala, zicînd că acela este de la Dumnezeu. 

Deci, mai marele insulei aceleia, cu numele Publius, primind în casa sa pe toţi cîţi ieşiseră din mare, i-a 
ospătat cu dragoste. El avea pe tatăl său pătimind de friguri şi de idropică, zăcînd pe patul durerii. Atunci 
Pavel, intrînd la el, s-a rugat Domnului şi punînd mîinile pe cel bolnav, l-a tămăduit. Aceasta făcînd, toţi 
neputincioşii din insula aceea, veneau la el şi se tămăduiau. După ce au trecut trei luni, plecînd cu altă 
corabie, au ajuns la Siracuza şi de acolo în Regium, apoi în Puteoli, şi după aceasta au ajuns în Roma. 
Cînd fraţii din Roma au aflat de venirea lui Pavel, toţi au ieşit întru întîmpinarea lui, pînă la Forul lui 
Apius şi pînă la cele trei Taverne. Pavel, văzîndu-i, s-a mîngîiat cu duhul şi a mulţumit lui Dumnezeu. 
Atunci sutaşul, care adusese din Ierusalim la Roma pe cei legaţi, i-a dat voievodului. Acela i-a poruncit 
lui Pavel să petreacă deosebit şi a poruncit unui ostaş să-1 păzească. Deci, Pavel a petrecut în Roma doi 
ani, primind pe toţi care veneau la dînsul şi cărora cu îndrăzneală şi fără temere le propovăduia împărăţia 
lui Dumnezeu şi îi învăţa cele despre Domnul nostru Iisus Hristos. 

Cele spuse pînă aici despre viaţa şi ostenelile lui Pavel sînt luate din Faptele Apostolilor, scrise de Sfîntul 
Luca. Iar despre celelalte pătimiri ale lui, el singur le spune în scrisoarea sa către Corinteni, scriind astfel: 
In osteneli am fost de multe ori, în bătăi cu asprime, în temniţă peste măsură şi în primejdie de moarte 
adeseori. Am luat de la iudei de cinci ori cîte 40 de lovituri fără una. Am fost bătut cu toiege de trei ori; 
odată am fost împroşcat cu pietre, corabia s-a sfărîmat cu mine de trei ori, stînd o zi şi o noapte în 
adîncul mării. Am fost de multe ori şi în călătorie, căci precum a măsurat lungimea şi lărgimea 
pămîntului cu umblarea şi marea cu înotarea, tot aşa am ştiut şi înălţimea cerului, fiind răpit pînă la al 
treilea cer, pentru că Domnul, mîngîind pe apostolul Său în ostenelile cele suferite cu multe dureri, 
pentru numele Lui cel sfînt, i-a descoperit bunătăţile cereşti, pe care ochiul nu le-a văzut şi urechea nu 
le-a auzit; cuvinte negrăite, pe care nu este liber omului a le grăi. 

Dar cum s-a săvîrşit acest sfînt apostol şi celelalte nevoinţe şi alergări ale sale, povesteşte Evsevie Pamfil, 
episcopul Cezareii Palestinei, scriitorul istoriei bisericeşti. Acesta zice că, după ce Sfîntul Pavel a stat doi 
ani legat în Roma, a fost lăsat liber ca un nevinovat. După aceea el a mai propovăduit acolo cuvîntul lui 
Dumnezeu, cum şi prin alte ţări ale Apusului. Sfîntul Simeon Metafrast scrie că după ce Apostolul Pavel a 
scăpat de legăturile din Roma, ostenindu-se încă cîţiva ani în bunăvestirea lui Hristos, a ieşit din Roma şi 
a trecut în Spania, Galia şi în toată Italia, strălucindu-i pe toţi cu lumina credinţei şi întorcîndu-i la Hristos 
de la înşelăciunea diavolească. Pe cînd era în Spania, o femeie oarecare bogată şi de bun neam, auzind de 
propovăduirea apostolului despre Hristos, dorea ca să-1 vadă. Deci a îndemnat pe bărbatul său, Prov, să 
roage pe Sfîntul Apostol Pavel să vină în casa lor, ca să-1 ospăteze cu dragoste. Sfîntul Apostol intrînd în 

casa lor, femeia 1-a privit în faţă şi a văzut pe fruntea lui scris cu slove de aur aceste cuvinte: "Pavel, 
Apostolul lui Hristos!" 

Văzînd femeia ceea ce nimeni nu putea să vadă, a căzut la picioarele apostolului cu bucurie şi cu frică, 
mărturisind că Hristos este adevăratul Dumnezeu, şi a cerut Sfintul Botez. Deci, a primit mai întîi botezul 
femeia aceea, care se numea Xantipi, apoi bărbatul ei Prov şi după aceea toată casa lor. Asemenea a 
primit botezul şi Filotei, mai marele cetăţii şi mulţi alţii. Apoi, străbătînd el prin toate părţile Apusului, i-a 
luminat pe toţi cu lumina sfintei credinţe. 

Sfintul Apostol Pavel, văzînd mai înainte sfîrşitul său cel mucenicesc s-a întors în Roma şi a scris 
Sfîntului Timotei, ucenicul său, acestea: Vremea ducerii mele a sosit şi acum mă jertfesc. Eu m-am nevoit 
cu bună credinţă, alergarea am săvîrşit şi credinţa am păzit; deci, de acum mi se păstrează cununa 
dreptăţii, pe care mi-o va da Domnul în ziua aceea. 

Despre vremea pătimirii Sfîntului Apostol Pavel, istoricii bisericeşti nu scriu toţi într-un fel. Nichifor 
Calist, în cartea a doua a istoriei sale, cap. 36, scrie că Sfintul Apostol Pavel a pătimit pentru Simon 
vrăjitorul în acelaşi an şi în aceeaşi zi cu Sfintul Apostol Petru, ajutînd lui Petru ca să-1 biruiască pe 
Simon. Alţii spun că după moartea Sfîntului Petru, trecînd un an, Pavel a pătimit tot în luna iunie în 29 de 
zile, zi în care Petru fusese răstignit cu un an mai înainte. Pricina pătimirii Apostolului Pavel spun că a 
fost aceasta: El, prin propovăduirea lui Hristos, îndemna pe fecioare şi pe femei la viaţa cea înţeleaptă. 
Insă nu se pare a fi nici o deosebire de aceea, căci se scrie în viaţa Sfîntului Petru, de către Simeon 
Metafrast, că, după pierzarea lui Simon vrăjitorul, Sfintul Petru n-a pătimit îndată, ci după cîţiva ani. El a 
pătimit şi pentru cele două femei iubite ale lui Nero, care crezuseră în Hristos şi le-a învăţat a petrece în 
curăţie. Dar, de vreme ce şi Sfintul Pavel a vieţuit mulţi ani în Roma şi în părţile Apusului cele dimprejur, 
în aceeaşi vreme cînd trăia şi Sfintul Petru, s-a putut întîmpla că şi Sfintul Pavel să fi ajutat Sfîntului Petru 
la lupta ce s-a dus contra lui Simon vrăjitorul, în vremea petrecerii sale cea dintîi în Roma. 

Venind a doua oară în Roma, slujea cu Sfintul Petru la mîntuirea oamenilor, povăţuind partea bărbătească 
şi femeiască la viaţa cea curată. Prin aceasta a pornit spre mînie pe cel necurat şi spurcat cu viaţa, pe 
împăratul Nero, care, căutîndu-i pe amîndoi, i-a osîndit la moarte. Pe Petru, ca pe un străin, 1-a dat spre 
răstignire; iar pe Pavel, ca pe un cetăţean roman, pe care nu se cădea să-1 omoare cu moarte necinstită, 1-a 
osîndit la tăiere cu sabia. Aceasta deşi nu s-a întîmplat într-un an, însă în aceeaşi zi. Cînd s-a tăiat cinstitul 
cap al Sfîntului Apostol Pavel, a curs din răni sînge şi lapte. Iar credincioşii, luînd sfintul lui trup, l-au pus 
la un loc cu al Sfîntului Petru. 

Astfel s-a sfîrşit vasul lui Hristos cel ales, învăţătorul neamurilor, propovăduitorul a toată lumea, 
văzătorul cereştilor înălţimi şi al frumuseţilor Raiului, priveliştea şi mirarea îngerilor şi a oamenilor, 
marele nevoitor şi pătimitor, care a purtat pe trupul său rănile Domnului, Sfintul şi marele Apostol Pavel. 
A doua oară, deşi fără de trup, s-a înălţat pînă la al treilea cer şi a stat înaintea luminii cele întreite, 
împreună cu prietenul şi ostenitorul său, cu Sfintul marele Apostol Petru, trecînd de la Biserica care se 
luptă, la Biserica cea biruitoare, care prăznuieşte în glasul bucuriei şi al mărturisirii sunetului ce 
prăznuieşte. Ei slăvesc pe Tatăl şi pe Fiul şi pe Sfintul Duh, pe Unul Dumnezeu în Treime, Căruia şi de la 
noi păcătoşii să-I fie cinste, slavă, închinăciune şi mulţumire, acum şi pururea şi în vecii vecilor. Amin. 



Soborul Sfinţilor, slăviţilor şi întru tot lăudaţilor Apostoli 

(30 iunie) 

1. Sfintul Apostol Petru, cel fierbinte rîvnitor după Domnul şi slăvitul mărturisitor al numelui Său cel 
Sfînt, care a zis: Tu eşti Hristos, Fiul Dumnezeului cel viu..., a fost frate cu Andrei cel întîi chemat, din 
Betsaida Galileei, fiul lui Iona, din seminţia lui Simeon. El, fiind chemat de Domnul nostru Iisus Hristos 
de la mrejele pescăreşti la apostolie şi de la vînarea peştilor la vînarea oamenilor, a cîştigat Biserica în loc 

de corabie, iar în loc de vîslă, cheile împărăţiei cerului. Sfîntul Apostol Petru a propovăduit Evanghelia 
mai întîi în Iudeea; apoi în Antiohia, în Pont, în Galatia, în Capadochia, în Asia, în Bitinia şi în Iliric. S-a 
pogorît pînă la Roma şi a binevestit Cuvîntul lui Dumnezeu în toată Italia. Pe Simon vrăjitorul 1-a biruit în 
mijlocul cetăţii Romei, cu puterea lui Hristos, surpîndu-1 jos din înălţimea văzduhului. Iar mai pe urmă, 
Petru a fost spînzurat pe cruce cu capul în jos de împăratul Nero. 

2. Sfîntul Apostol Andrei, cel întîi chemat, a fost ucenic al Sfintului Ioan Botezătorul. El a mers în urma 
Mielului lui Dumnezeu, Care ridică păcatele lumii, fiind frate al Sfintului Apostol Petru, pe care 1-a şi 
adus la Hristos. Andrei, după primirea Sfintului Duh, a propovăduit pe Hristos în Bitinia şi în toate părţile 
de pe lîngă Marea Neagră, în Herson şi în Rusia. Ajungînd aici, cu rînduiala lui Dumnezeu, a înfipt 
Crucea pe dealurile Kievului, vestind înainte încredinţarea neamului aceluia din scaunul său cel 
apostolesc din Vizantia. Apoi, propovăduind în Sciţia cea Mare, Sciţia Mică (Dobrogea), în Sinopi şi în 
Miotia, s-a întors în Tracia şi s-a pogorît în Elada şi în Pelopones, unde a fost răstignit de antipatul Egheat 
în cetatea Patras din Ahaia (Grecia). 

3. Sfîntul Apostol Iacov, fiul lui Zevedeu, cel numit de Domnul "fiul tunetului", era fratele Sfintului Ioan 
Cuvîntătorul de Dumnezeu, care a văzut slava Schimbării la Faţă a Domnului în Muntele Tabor. După 
înălţarea Domnului, a tunat ca un tunet pînă la marginile pămîntului; pentru că a propovăduit Cuvîntul lui 
Dumnezeu, mai întîi la toată Iudeea şi, după aceea, în Spania. Apoi, întorcîndu-se iarăşi la Ierusalim, cu 
glas de tunet mustra pe necredincioşii evrei, arătîndu-le din dumnezeiasca Scriptură că Iisus Hristos este 
adevăratul Mesia. Acest lucru nesuferindu-1 evreii, au întărîtat contra lui pe împăratul Irod, care se numea 
Agripa. Sfîntul Apostol Iacov a băut paharul pătimirii pentru Hristos, pe care a făgăduit să-1 bea, fiind 
ucis de Irod cu sabia. 

4. Sfîntul Apostol şi Evanghelist Ioan, Cuvîntătorul de Dumnezeu, a fost apostolul cel iubit Domnului, 
care s-a rezemat pe pieptul Lui şi a stat lîngă Sfînta Cruce cu Preasfînta Născă-toare de Dumnezeu. El s-a 
învrednicit a se numi fiu al ei, iar în vremea cinstitei adormiri a Maicii Domnului, Sfîntul Apostol Ioan a 
dus stîlparea cea din Rai, dată de îngerul Gavriil, înaintea patului ei. El a propovăduit Evanghelia lui 
Hristos în Efes şi în toată Asia. Deci, fiind în insula ce se numeşte Patmos, s-a învrednicit de negrăite 
descoperiri care sînt scrise în Sfînta Scriptură. Intorcîndu-se în Efes şi aducînd la Hristos multe popoare 
din părţile Asiei, s-a odihnit în pace, fiind îngropat de viu. 

5. Sfîntul Apostol Filip era din aceeaşi cetate cu Petru şi cu Andrei. El era ştiutor iscusit al cărţilor 
prooroceşti şi al Legii celei vechi. Tot el a adus la Hristos pe Natanail, zicînd: Am aflat pe Hristos, despre 
care au scris în Lege, Moise şi proorocii. Vino şi vezi. Sfîntul Apostol Filip a propovăduit pe Hristos în 
părţile Asiei, împreună cu Sfîntul Apostol Vartolomeu şi cu Măria, sora sa. El a fost ucis de păgîni în 
Erapole, din Frigia, fiind răstignit cu capul în jos. 

6. Sfîntul Apostol Vartolomeu, era de neam din Galaad. El mai întîi a propovăduit Evanghelia în Siria şi 
în Asia de sus, uneori împreună cu Sfîntul Filip, iar alteori, singur, ajutîndu-le lor cîteodată şi Sfîntul Ioan 
Cuvîntătorul de Dumnezeu. După sfîrşitul lui Filip, s-a dus în India, care se numeşte binenorocită, 
petrecînd acolo multă vreme în bunavestire, întorcînd pe mulţi la Hristos şi tălmăcind Evanghelia scrisă 
de Sfîntul Evanghelist Matei, în limba indiană. De acolo s-a dus în Armenia cea Mare şi în Alvan, cetatea 
Armeniei. Acolo a fost răstignit pe cruce cu capul în jos, iar pielea trupului său a fost jupuită şi, tăindu-i- 
se capul, s-a încununat. Trupul lui, punîndu-se în raclă de plumb şi aruncîndu-se în mare, a plutit uşor pe 
apă ca o luntre, pînă a sosit la insula ce se numeşte Lipar. 

7. Sfîntul Apostol Toma, care s-a numit şi "geamăn", era din Paneida, cetatea Galileei. El a fost acela, 
care a pipăit rănile Domnului după învierea Lui. A propovăduit pe Hristos partenilor, midenilor, perşilor, 
ircanilor, bactrilor şi brahmanilor, pînă la cele de pe urmă părţi ale Indiei. Iar în părţile Calamidului, 
împungîndu-se cu suliţele, a murit pentru Hristos. 

8. Sfîntul Apostol Matei, fratele lui Iacov al lui Alfeu, a fost chemat la apostolie de la vamă. A fost întîiul 
scriitor al vieţii lui Hristos, scriind Sfînta Evanghelie în limba evreiască. El a propovăduit pe Hristos în 

toată Etiopia şi în părţile mîncătorilor de oameni, de unde, în cetatea ce se numea Mirmeni, a trecut 
muceniceşte din viaţa aceasta. 

9. Sfîntul Iacov al lui Alfeu, Apostolul lui Hristos şi fratele Evanghelistului Matei, a propovăduit cuvîntul 
lui Dumnezeu în diferite ţări şi la diferite popoare închinătoare de idoli. Deci, aducînd la Hristos multe 
popoare, s-a făcut asemenea dascălului său, căci şi-a săvîrşit pătimirea fiind răstignit pe cruce. 

10. Sfîntul Apostol Iuda, fiul Sfîntului Iosif din Nazaret, este numit de Luca fratele lui Iacov, întîiul 
episcop al Ierusalimului, şi fratele Domnului. Iar de Matei şi de Marcu a fost numit Levi şi Tadeu. El a 
propovăduit pe Hristos în Iudeea, în Galileea, în Samaria, în Idumeea, în Arabia, în Siria şi în 
Mesopotamia. Iar în părţile Araratului el a fost spînzurat pe o cruce de lemn, de către închinătorii de idoli 
şi, fiind lovit cu săgeţi, şi-a dat sufletul său pentru Domnul. 

1 1 . Sfîntul Apostol Simon, cel din Cana Galileei, la a cărui nuntă Iisus Hristos a prefăcut apa în vin, s-a 
numit Zilot, pentru rîvna sa pentru Hristos Dumnezeul şi a binevestit cuvîntul lui Dumnezeu în 
Mauritania şi în Africa. In Britania a fost răstignit de necredincioşi şi astfel şi-a dat duhul său în mîinile 
lui Dumnezeu. 

12. Sfîntul Matia, care s-a numărat în rîndul Sfinţilor Apostoli, în locul lui Iuda vînzătorul, a propovăduit 
pe Hristos în Etiopia cea de afară, şi acolo suferind multe patimi, s-a sfîrşit muceniceşte. 

13. Sfîntul şi Marele Apostol Pavel, care, mai tîrziu decît toţi, a fost chemat de Domnul la apostolie, 
arătîndu-se vas ales al numelui lui Hristos, L-a propovăduit pe El înaintea neamu-rilor şi împăraţilor, 
începînd de la Ierusalim pînă la Roma, fiind învăţător la multe popoare. El a fost ucis cu sabia de către 
împăratul Nero, şi astfel şi-a sfîrşit nevoinţa alergării sale. Acest sfînt Apostol, împreună cu Sfîntul 
Apostol Petru, se cinstesc de Biserică ca cei care s-au ostenit mai mult decît alţii, pentru bunavestire a lui 
Hristos. 



Pomenirea Fericitului Petru, fiul de împărat, care a fost din Rostov 

(30 iunie) 

Fericitul Petru era de neam de împărat tătăresc şi nepot de frate al împăratului Bercae. El a venit la 
credinţa creştinească întru acest chip: Chirii, episcopul Rostovului, a mers odată în ţara tătărească la 
împăratul Bercae, pentru o trebuinţă bisericească, în acel timp domnia Rostovului fiind sub stăpînirea 
împăraţilor tătari. Episcopul, fiind primit cu cinste de împărat, a vorbit cu dînsul despre credinţa creştină, 
spunînd multe din tainele cele sfinte. El spunea cum Rostovul s-a luminat cu credinţa în Hristos, în zilele 
marelui Vladimir, domnul Kievului, de către Sfîntul Episcop Leontie, care a fost adus din pămîntul 
grecesc. De asemenea, spunea cum, după moartea acelui plăcut al lui Dumnezeu, se făceau minuni la 
mormîntul lui, tămăduindu-se toate neputinţele omeneşti cu rugăciunile lui, iar împăratul Bercae asculta 
acelea cu luare aminte, mirîndu-se şi făcînd mare cinste episcopului Chirii. 

In timpul acelei vorbiri, se afla acolo şi acesta despre care ne este nouă vorba, adică fericitul Petru, fiul 
fratelui împăratului. El era copil tînăr şi asculta cu plăcere cele grăite de episcop; deci, umplîndu-se cu 
inima, gîndea în sine la creştineasca credinţă. De aceea împăratul, făcînd daruri episcopului şi împlinind 
toate cererile, l-a eliberat cu pace. Tînărul acela, auzind cuvintele episcopului despre sfînta credinţă şi 
primindu-le în inima sa ca nişte seminţe bune aruncate pe pămînt bun, nu înceta a se gîndi la dreapta 
credinţă. Deci, umilindu-se cu sufletul, ieşea la cîmp în singurătate şi acolo se gîndea, vărsînd lacrimi din 
ochi, şi zicea în sine: "Cum cred împăraţii noştri, şi pentru ce se închină soarelui, lunii, stelelor şi focului. 
Oare aceia sînt dumnezei? Pentru ce nu se săvîrşesc minuni şi de zeii noştri, precum se săvîrşesc în 
bisericile creştine? Care este Dumnezeul cel adevărat?" Astfel gîndind, el dorea foarte mult să cunoască 
desăvîrşit credinţa creştinească. 

într-acelaşi an s-a întîmplat episcopului Chirii, după rînduiala lui Dumnezeu, a merge în ţara tătărească, 
pentru o pricină ca aceasta: Fiul împăratului Bercae se îmbolnăvise foarte greu, şi mergînd mulţi doctori, 
nici un folos nu a luat. De aceea, împăratul era în mare mîhnire pentru el, deoarece era singurul lui copil. 
Deci ei, aducîndu-şi aminte de Chirii, episcopul Rostovului, şi de cele grăite de dînsul despre minunatele 
tămăduiri care se făceau la mormîntul Sfîntului Leontie, a trimis degrabă la episcop în Rostov, rugîndu-1 
şi făgăduindu-i multe daruri, ca să vină şi să tămăduiască pe fiul său. Atunci episcopul a poruncit să se 
săvîrşească cîntări de rugăciuni pe la toate bisericile din Rostov; şi a făcut singur multe rugăciuni cu 
lacrimi către Dumnezeu şi către Preacurata Lui Maică, ca să dea tămăduire fiului împăratului, pentru 
slava numelui lui Iisus Hristos, şi să nu se hulească credinţa creştină de necredincioşii agareni. Rugîndu- 
se din destul la mormîntul făcătorului de minuni, Leontie, şi luînd de la dînsul binecuvîntare pentru acest 
lucru, cum şi sfînta apă, pe care singur a sfinţit-o, şi a plecat spre ţara tătărească. Ajungînd la împărat, a 
făcut rugăciune către Domnul pentru fiul cel bolnav al împăratului şi, stropindu-1 cu apă sfinţită, 1-a făcut 
sănătos în numele lui Iisus Hristos. împăratul, văzînd aceasta, s-a bucurat foarte mult cu toată casa sa şi 
cu toţi domnii săi şi 1-a cinstit pe el foarte mult, făcînd ospăţ mare multe zile. Iar Chirii, episcopul lui 
Hristos, vorbea mult despre puterea lui Iisus Hristos, şi despre legile sfintei credinţe, înspăimîntînd 
minţile necredincioşilor. 

Intr-acest timp, nepotul împăratului asculta cu luare aminte toate cuvintele cuviosului şi le punea în inima 
sa, pentru că dorea să se bucure de ele şi de venirea cuviosului. De aceea, s-a gîndit să meargă cu dînsul 
în Rostov ca să vadă Biserica creştină şi minunile ce se făceau şi să primească sfînta credinţă. Murind 
tatăl său, şi maica sa rămînînd văduvă, îi păstra lui multe bogăţii, dar el luîndu-le pe acelea, le împărţea 
săracilor celor de credinţă tătărească, pentru că le socotea pe toate întru nimic. Avea numai o singură 
dorinţă în sufletul său: să se unească cu Hristos şi să fie robul Lui. El ştia cu adevărat, că scopul său era 
cel bun, dar dragostea maicii şi puterea împărătească îi vor face împiedicare, iar ducerea lui la episcop se 
va opri. De aceea s-a gîndit ca, tăinuindu-se de toţi, să meargă unde l-ar duce dorinţa inimii lui. După 
cîteva zile, episcopul Chirii plecînd de la împărat cu multe daruri, împăratul a dat poruncă către voievozii 
Rostovului şi Iaroslavului să dea dăjdii împărăteşti peste ani, la casa Preacuratei Maicii lui Dumnezeu şi 
la episcopia Rostovului. 

Plecînd episcopul de la tătari, tînărul a ieşit în taină, lăsînd pe maica sa, rudele şi averile, ca Avraam cel 
de demult şi, ajungînd pe episcop pe drum, îl ruga cu lacrimi să-1 ia cu dînsul în pămîntul cel sfînt al 
Rusiei şi să-1 facă creştin. Atunci episcopul, văzînd lacrimile tînărului şi văzînd osîrdia cea fierbinte către 
Hristos Dumnezeu, 1-a luat pe el, precum păstorul cel bun a luat oaia cea rătăcită pe umărul său, şi 1-a dus 
în Rostov, bucurîndu-se şi slăvind pe Dumnezeu. 

Tînărul, ducîndu-se în Rostov şi văzînd biserica împodobită, rînduiala bunei credinţe şi cîntarea 
bisericească, s-a bucurat cu duhul. In soborniceasca biserică a Rostovului se cînta în strana stingă 
greceşte, iar în cea dreaptă, ruseşte. Deci, tînărul a iubit credinţa creştinească foarte mult şi cerea Sfîntul 
Botez. Arhiereul, socotind că va fî vreo încercare de la împărat, cu acel tînăr, rudenie cu el, întîrzia 
botezul. Dar Dumnezeu, voind să mîntuiască sufletul celui ce-L iubea, a rînduit să fie vremea lesnicioasă 
de botez. Căci, împăratul Bercae murind după puţină vreme, se făcuse tulburare între tătari şi nu era timp 
pentru căutarea acestui tînăr. Atunci, episcopul 1-a botezat şi i-a pus numele Petru. Şi îl învăţa în toate 
zilele cuvinte insuflate de Dumnezeu, întărindu-1 în credinţă şi povăţuindu-1 la viaţă îmbunătăţită, care se 
cuvine adevăratului creştin. Petru învăţase şi carte rusească şi petrecea totdeauna în citire şi în rugăciuni, 
stînd în casa lui Dumnezeu ziua şi noaptea, nelăsînd niciodată obişnuita pravilă bisericească. El era foarte 
bun la obicei, blînd, smerit, fără de răutate, cu bună cuviinţă şi iubit de toţi, cu postul şi cu înfrînarea 
curată păzind întreaga înţelepciune tinerească şi avînd locuinţa în casa arhierească. Nu după multă vreme 
fericitul episcop Chirii, săvîrşindu-şi viaţa sa cea plăcută lui Dumnezeu, s-a mutat către Domnul, luînd 
scaunul după dînsul Sfîntul Ignatie. Petru nevoindu-se în curtea arhierească pe lîngă Ignatie, ca şi mai 
înainte, avea obicei de a ieşi uneori la cîmp să se mîngîie şi să vîneze păsări pe lîngă lacul Rostovului. 

Odată, întîrziind pînă seara tîrziu, a stat să se odihnească lîngă lac. Acolo i s-au arătat în vedenie Sfinţii 
Apostoli Petru şi Pavel, pe care văzîndu-i în vis, s-a deşteptat de spaimă. El îi vedea la arătare, stînd 
deasupra lui şi strălucind în chip de soare. Deci, sculîndu-se degrabă de unde stătea şi, tremurînd, a căzut 

la pămînt. Iar ei l-au luat de mînă şi l-au ridicat, zicîndu-i: "Nu te teme, Petre! Noi sîntem trimişi la tine 
de Dumnezeu, în Care ai crezut şi te-ai botezat, ca să te mîngîiem şi să crezi că este adevărată arătarea 
noastră la tine, iar nu nălucire. Deci, voim ca în acest loc unde te-ai odihnit, să se zidească o biserică în 
numele nostru. Să te duci dimineaţă în cetate şi să iei trei icoane: icoana Preasfîntei Născătoare de 
Dumnezeu cu Pruncul cel mai înainte de veci, icoana Sfîntului Arhiereu Nicolae şi icoana Sfîntului 
Dimitrie, Marele Mucenic. Aceste icoane să le duci la episcop şi să-i spui: Petru şi Pavel, Apostolii lui 
Hristos, m-au trimis la tine, poruncindu-ţi să zideşti o biserică lîngă lac, în locul unde mi s-a arătat şi mi- 
au spus aceasta! 

Sfinţii Apostoli, zicînd acestea fericitului Petru, i-au dat două pungi, una plină cu aur, iar alta cu argint şi 
apoi s-au făcut nevăzuţi. Fericitul Petru, luînd pungile ce i s-au dat, s-a închinat lui Dumnezeu în locul 
unde a văzut pe Sfinţii Apostoli şi a rămas acolo rugîndu-se, pînă s-a luminat de ziuă. Deci, făcîndu-se 
ziuă, s-a rugat şi s-a dus în cetate. După dumnezeiasca rînduială, a aflat în tîrg un zugrav cu icoanele 
pomenite mai sus, zugrăvite minunat, cerînd preţul de nouă arginţi, iar al zecelea, un galben. Petru, dînd 
preţul acela din pungile apostoleşti, a luat sfintele icoane şi s-a dus în casa arhierească. 

In aceeaşi noapte şi arhiereului Ignatie i s-au arătat aceiaşi Sfinţi Apostoli, poruncindu-i să zidească o 
biserică în numele lor. Arhiereul s-a înspăimîntat de acea vedenie. Deci, cînd s-a făcut ziuă, a chemat la el 
pe voievod şi i-a spus arătarea şi porunca Sfinţilor Apostoli Petru şi Pavel, zicîndu-i: "M-a înfricoşat 
foarte mult vedenia şi vorba lor şi nu ştiu ce voi face, că nu pricep în ce loc voi zidi biserica". Voievodul 
i-a zis: "Stăpîne, te văd înspăimîntat şi ţi se cade cu adevărat să împlineşti toate cele ce ţi s-au poruncit de 
Sfinţii Apostoli!" Ei vorbind astfel, voievodul a văzut prin fereastră pe Petru venind la episcop cu sfintele 
icoane de la biserica Preasfintei Născătoare de Dumnezeu, iar lumina ce strălucea din icoană, se suia mai 
sus decît biserica, ca o văpaie de foc spre înălţime. 

Inspăimîntîndu-se voievodul, a zis: "O, stăpîne, ce este acest foc? Oare nu s-a aprins vreo zidire?" 
Uitîndu-se şi episcopul, a văzut acelaşi lucru şi s-a înspăimîntat. Nimeni altul nu putea să vadă acea 
lumină în chip de văpaie, care ieşea din sfintele icoane. Petru, intrînd cu acele icoane în palat înaintea 
episcopului şi a voievodului, le-a pus la loc cinstit, apoi s-a închinat lor şi le-a spus arătarea şi toate 
cuvintele Sfinţilor Apostoli Petru şi Pavel, care i se făcuseră lui într-acea noapte. Iar spre încredinţare 
adevărată, le-a arătat acele două pungi cu aur şi argint, ce i se dăduse de Sfinţii Apostoli. Episcopul şi 
voievodul s-au închinat sfintelor icoane, care străluceau în tot palatul cu o lumină minunată, şi au întrebat 
pe fericitul Petru unde a găsit acele sfinte icoane? El le-a spus că le-a cumpărat din tîrg. Voievodul şi 
episcopul se mirau, ştiind bine că în cetatea lor nu este un aşa zugrav. Deci, cercetînd, nu l-au găsit. 

Fiind ceasul Sfintei Liturghii, s-au dus cu acele sfinte icoane în sfînta sobornicească biserică şi, după 
săvîrşirea Liturghiei, cîntînd rugăciuni, au mers afară de cetate, la acel loc unde se odihnise Petru şi i se 
făcuse apostoleasca arătare, aducînd şi acele sfinte icoane, cărora le urma tot poporul cetăţii. Sosind la 
acel loc, au făcut cîntare de rugăciune Sfinţilor mai marilor Apostoli Petru şi Pavel şi în acelaşi ceas au 
zidit un locaş de rugăciune şi au pus icoanele într-însul. 

După aceasta voievodul, făcînd glumă sau ispitindu-1, a zis lui Petru: "Episcopul îţi va zidi biserica, dar, 
dacă eu nu-ţi voi da loc împrejurul bisericii, ce vei face?" Petru a răspuns: "Dumnezeu de va voi şi 
episcopul de va porunci, vom cumpăra pămînt de la tine". Atunci Petru s-a dus la episcop şi i-a spus acel 
cuvînt al voievodului. Episcopul a zis lui Petru: "Fiule, crede purtării de grijă a lui Dumnezeu pentru tine 
şi nădăjduieşte în rugăciunile Sfinţilor Apostoli Petru şi Pavel, că pungile cu aur şi argint care ţi le-au dat, 
nu se vor împuţina, nici vor scădea, precum s-a întîmplat odată prin rugăciunile Sfîntului Prooroc Ilie, în 
Sarepta Sidonului, la femeia cea văduvă, căreia nu i-a lipsit vadra de făină şi ulciorul cu untdelemn nu s-a 
împuţinat. Deci, du- te la voievod şi-1 întreabă cît cere pe pămîntul dimprejurul bisericii". Petru, ducîndu- 
se şi întrebîndu-1, voievodul i-a zis: "Precum ai dat pentru icoane nouă arginţi, iar al zecelea un galben, 
aşa voiesc ca pentru pămîntul pe care voieşti să-1 ai împrejurul bisericii, să-mi dai cîte nouă arginţi, iar al 
zecelea să fie galbenul. 

Atunci Petru, nădăjduind spre Dumnezeu şi spre Sfinţii Apostoli, s-a învoit cu cuvîntul voievodului. Şi 
mergînd la locul acela, Petru a început să scoată din pungile date de Apostoli, nouă arginţi şi un galben, 
punîndu-i pe rînd pe pămînt, începînd de la iezer. Astfel a cuprins mult loc împrejurul bisericii, ca să fie 
mănăstirea largă iar pungile nu i s-au împuţinat, după proorocia arhiereului lui Dumnezeu, Ignatie. 
Voievodul, văzînd mulţimea de argint şi de aur, iar pungile lui Petru fiind pline şi nelipsite, s-a mirat 
foarte mult şi a zis: "Cu adevărat de mirare este această minune, căci Petru a aflat mare dar de la 
Dumnezeu şi de la Sfinţii Apostoli!" 

Deci, voievodul a luat aurul şi argintul acela ca o binecuvîntare apostolească, iar bisericii apostoleşti cea 
din nou zidită, i-a dăruit sate cu moşii îndestulate, cu ape şi păduri, pe care le-a întărit cu scrisori. Astfel 
s-a zidit biserică aleasă, în numele sfinţilor mai marilor Apostoli Petru şi Pavel şi s-a aşezat o mănăstire 
lîngă ea care este şi pînă acum, cu darul lui Hristos. Dar fericitul iubea tăcerea şi la faţă nu se arăta vesel, 
avîndu-şi mintea adîncită în dumnezeieştile cuvinte. Pentru aceea a zis voievodul către episcop: "Oare nu 
se tînguieşte neamul lui Petru pentru patrie şi oare nu se gîndeşte să se întoarcă la tătărie?" El de s-ar duce 
acolo, fiind fiu de împărat, îi este frică să nu facă vreo împiedicare cetăţii noastre. Iar arhiereul, luînd 
aminte la cuvintele voievodului, a făcut cu dînsul sfat şi au socotit să-1 însoţească cu nunta, căci, avînd 
soţie şi feciori, să nu mai gîndească la neamul său. Insă el niciodată nu se gîndea la căsătorie. 

Deci, chemînd arhiereul şi voievodul la ei pe Petru, i-au zis: "Voieşti să te însoţim pe tine cu femeie?" Iar 
Petru a răspuns: "Stăpînii mei, eu am iubit credinţa aceasta sfîntă şi pentru ea am lăsat toate şi m-am lăsat 
în voia lui Hristos Dumnezeul nostru, să fie şi acum voia Domnului şi a voastră". Atunci, voievodul, 
îndată i-a căutat lui o mireasă frumoasă din boieri şi 1-a cununat cu ea singur arhiereul în soborniceasca 
biserică. Iar voievodul a numit pe Petru frate al său şi avea către el mare dragoste, atît el cît şi feciorii lui. 
Petru a vieţuit în legiuită însoţire cu cinste mulţi ani şi s-a făcut tată de fii. Dar şi tuturor săracilor şi 
scăpătaţilor le era tată, hrănind pe flămînzi, îmbrăcînd pe cei goi şi ca un alt drept Iov, fiind ochiul orbilor 
şi piciorul şchiopilor. El plăcea Domnului cu dinadinsul prin păzirea sfintelor lui porunci, ferindu-se de 
tot răul şi toată fapta bună sîrguindu-se a o împlini. 

Apoi, dezlegîndu-se de însoţirea trupească, s-a însoţit Domnului prin Duhul, întru rînduiala 
monahicească; căci a luat pe sine îngerescul chip al monahilor şi în acela s-a mutat către Domnul, fiind la 
bătrîneţe adînci. Astfel, Petru, fiul de împărat, a murit la Rostov. Deci, cinstitul lui trup s-a pus în biserica 
Sfinţilor Apostoli, cea zidită de el, preamărind Dumnezeu pe plăcutul Său, prin darul tămăduirii bolilor, 
ce se săvîrşeau la mormîntul fericitului Petru. Şi chiar pînă acum se dau tămăduire celor ce cu credinţă se 
apropie de moaşte lui, spre slava Domnului nostru Iisus Hristos, Celui împreună slăvit cu Tatăl şi cu 
Sfîntul Duh, Căruia de la toţi să-i fie cinste, închinăciune şi mulţumire în veci. Amin. 



Viaţa Siîntului Ierarh Ghelasie de la Rîmeţ 
(30 iunie) 

Sfîntul Ierarh Ghelasie s-a nevoit în veacul al XlV-lea, mai întîi ca sihastru pe valea pîrîului Rîmeţ din 
Munţii Apuseni şi, apoi, ca egumen al Mănăstirii Rîmeţ din judeţul Alba, avînd o viaţă duhovnicească 
îmbunătăţită şi învrednicindu-se încă din tinereţe cu darul facerii de minuni. Era originar din partea 
locului. Luînd din tinereţe jugul lui Hristos, a deprins de la cei mai iscusiţi eremiţi meşteşugul luptei 
duhovniceşti. Apoi, curăţindu-şi mintea de cugetele cele rele şi învrednicindu-se de darul facerii de 
minuni, a coborît în obşte şi a ajuns vestit povăţuitor de suflete, întemeind o obşte de monahi aleşi. 

în tradiţia locului se spune despre Cuviosul Ghelasie că avea doisprezece ucenici cu care împreună se 
ruga şi postea, săvîrşind sfintele slujbe cu mare osîrdie şi frică de Dumnezeu. In toată săptămîna, 
Cuviosul Ghelasie nu primea mîncare, îndestulîndu-se numai cu Preacuratele Taine. Ziua mergea cu 
ucenicii la ascultare, iar noaptea făcea priveghere şi săvîrşea Sfînta Liturghie. Numai sîmbăta şi Duminica 
mînca împreună cu călugării la trapeza mănăstiri. 

Acest cuvios sihastru era, de asemenea, un mare părinte duhovnicesc al sihastrilor din Munţii Rîmeţ, 
precum şi al sătenilor din Ţara Moţilor. In posturi cerceta pe toţi sihastrii ce se nevoiau în peşteri de piatră 
şi el însuşi se ostenea la rugăciune împreună cu dînşii. Apoi cobora în mănăstire, unde îl aşteptau 
credincioşii şi mocanii de prin munţi. La fericitul Ghelasie veneau şi mulţi bolnavi, mai ales cei stăpîniţi 
de duhuri rele, şi cu rugăciunile lui se vindecau, căci avea mare dar de la Dumnezeu. 

Odată, fiind cu ucenicii la adunat fin în poiana mănăstirii, numită Hopaţi şi fiind mare arşiţă, încît toţi 
sufereau de sete, Cuviosul Ghelasie a căzut la rugăciune şi îndată a aflat un izvor cu apă. Acest izvor de 
apă rece se vede pînă în zilele noastre şi se cheamă Izvorul Cuviosului Ghelasie. Mulţi săteni iau apă din 
el pentru sănătate şi binecuvîntare. 

Odată, urcînd Sfîntul Ierarh Ghelasie în poiană cu asinul său la adunat fin, şi-a cunoscut dinainte sfîrşitul. 
Deci, rugîndu-se mult, şi-a chemat ucenicii, poruncindu-le să trăiască în desăvîrşită dragoste, să iubească 
Biserica şi să fugă de beţie, desfrîu şi de tot păcatul. Apoi, sărutîndu-i pe toţi, şi-a dat sufletul în mîinile 
lui Hristos. 

In tradiţia mănăstirii se spune că, în ceasul cînd cobora asinul de pe munte cu trupul Sfîntului Ghelasie au 
început clopotele de prin sate să sune singure. Apoi, fiind plîns de ucenici, a fost îngropat lîngă zidul 
bisericii şi mulţi bolnavi se vindecau la mormîntul lui. 

In anii din urmă, s-au descoperit în chip minunat, prin bunătatea şi milostivirea lui Dumnezeu, în jurul 
mănăstirii, bucăţi din sfintele sale moaşte, prin care se fac nenumărate minuni în rîndul credincioşilor 
veniţi la mănăstire pentru rugăciune şi închinare. 

Astfel, o femeie, pe numele ei Măria, din Negreşti-Oaş, după ce i s-a arătat în vis un porumbel care a 
îndemnat-o să meargă la Mănăstirea Rîmeţ, să se roage şi să se atingă de moaştele Sfîntului Ghelasie, a 
făcut precum i se poruncise în vis şi s-a vindecat de epilepsie. Unei alte femei, din Albina - Timiş, i-a fost 
vindecată mîna bolnavă prin neîncetate rugăciuni şi lacrimi la moaştele Sfîntului Ghelasie, iar un 
credincios căzut în rătăcire de la dreapta credinţă, din Cocora - Alba, şi care era paralizat, adus fiind într- 
un car cu boi, a aflat vindecare prin neîncetatele sale rugăciuni şi ale părinţilor la Moaştele Sfîntului 
Ghelasie, întorcîndu-se vindecat la casa sa trupeşte şi sufleteşte, asemenea paraliticului din Evanghelie. 

Ceea ce s-a transmis prin tradiţia locului, de generaţii întregi, s-a adeverit în zilele noastre, cînd, în anul 
1978, s-a descoperit în biserica mănăstirii o inscripţie de mare însemnătate pentru Biserica şi neamul 
românesc, mai ales din părţile Transilvaniei, şi care consemnează numele "Arhiepiscopului Ghelasie", al 
zugravului "Mihul de la Crişul Alb", precum şi anul 1337. Acest Arhiepiscop al Transilvaniei, primul 
atestat cu numele, este îmbunătăţitul Ghelasie pe care poporul, în evlavia sa, îl cinsteşte ca sfînt. 

Deci, fără îndoială, Sfîntul Ghelasie a fost Arhiepiscop şi păstor sufletesc al credincioşilor din centrul 
Transilvaniei şi din Munţii Apuseni în secolele XIV -XV, retrăgîndu-se la bîtrîneţe în mănăstirea de 
metanie, Rîmeţ. 

Iar vieţuitorii sfintei mănăstiri îi cinstesc cu veneraţie părţi din sfintele moaşte, ştiind că, prin rugăciuni 
neîncetate la Bunul Dumnezeu, acestea au darul vindecării de boli şi suferinţe. Cu ale cărui sfinte 
rugăciuni, Doamne, Iisuse Hristoase, Fiul lui Dumnezeu, miluieşte-ne şi ne mîntuieşte pe noi. Amin. 



~ Sfârşit ~ 

